
I3E    MUNDO   SEU   COSMOLOOIA 


PROOEMIUM. 

COSMOLOGIAE  DEFINITIO.  Si  vocabuli  significatio  spectatur,  Co- 
sraologia  idem  est  ac  sermo  de  mundo.  «  Quem  Graeci,  ait  Plinius, 
x6o\iov  nomine  ornamenti  appellavere,  eum  et  nos  a  perfecta  absolu- 
taque  elegantia  mundum  dicimus  »  (1).  Quare  Cosmologia  secundum 
rem  per  nomen  significatam  definiri  solet:  Scientia  quae  tractat  de 
ente  corporali  et  sensibili  seu  mobili.  Obiectum  ergo  materiale  istius 
scientiae  est  mundus  visibilis :  obiectum  formale  ex  adverso  habetur 
a  diverso  gradu  abstractionis,  sub  quo  jpsa  res  corporatas  et  mobiles 
considerat,  quemadmodum  a  nobis  explicatum  est  in  Logica  maiori  (2). 
Iam  vero  si  nomine  mundi  adspectabilis  intelligitur  universitas  rerum 
visibilium,  quae  caelo  terraque  continentur,  sensusque  nostros  percel- 
lunt,  tunc  Cosmologia  ipsam  complectitur  Anthropologiam  seu  scien- 
tiam  de  homine,  quia  homo  inter  res  visibiles  et  entia  mobilia  recen- 
setur.  Mos  autem  invaluit,  hominis  scientiam  a  ceterarum  rerum  mun- 
danarum  scientia  secernere,  et  Philosophiam  naturalem  dividere  in 
duas  partes,  nempe  in  Cosmologiam  et  Anthropologiam,  seu  in  scien- 
tiam  de  mundo,  et  de  homine.  In  hoc  contractiori  sensu  Cosmologia 
de  illis  substantiis  disputat,  quae  nullo  modo  ad  perfectionem  sub- 
stantiae  immaterialis  pertingunt,  ideoque  disserit  de  corporibus  inani- 
mis,  et  de  viventibus  vegetativis  et  sensitivis. 

(1)  Hist.  nat.  lib.  II  cap.  IV. 

(2)  Cf.  quae  disseruimus  Log.  mai  q.   6.   a.  1. 

Ordo  et  ratio  nostrae  tractactionis.  In  Cosmologia  tradenda,  quae 
primam  partem  constituit  philosophiae  naturalis,  ut  ordini  et  perspi- 
cuitati  serviamus,  primo  dicemus  de  corporibus  generatim  inspectis, 
et  deinde  de  corporibus  viventibus.  Et  quoniam  scientia  quaelibet 
procedere  debet  ex  propriis  principiis  et  causis  rei  sibi  subiectae  ;  ad 
veri  nominis  scientiam  de  mundo  assequendam,  causas  corporum  di- 
iigenter  indagare  et  cognoscere  satagemus.  Causarum  autem  genera 
sunt  quatuor,  ut  demonstratum  est  in  Philosophia  prima,  nempe  mate- 
rialis,  formalis,  efficiens  et  finalis.  De  istis  ergo  causis  rerum  corpo- 
ratarum  nonnulla  attingemus ;  ita  tamen  ut  in  singulis  quaestionibus 
exempla  Stagiritae  et  Aquinatis  prae  oculis  habentes,  experientiam 
cum  ratione  componamus.  Siquidem  ad  causas  naturae  corporalis  de- 
tegendas  opus  est  tum  experimento  ut  facta  explorentur,  tum  ratione 
ut  factorum  determinentur  ac  cognoscantur  causae.  Istius  methodi 
neglectus  in  causa  fuit,  cur  nonnulli  philosophi  multiplicibus  et  inter 
se  oppositis  erroribus  obnoxii  fuere.  Rationalistae  enim  et  Ontologi, 
posthabita  observatione  et  experientia,  commentitias  hypotheses  omnique 
veritate  ac  realitate  destitutas  in  medium  protulere.  Empirici  ex  ad- 
verso  de  sola  factorum  observatione,  enumeratione,  coordinatione  sol- 
liciti,  rerum  causas  et  naturas  nullo  pacto  scrutati  sunt  illarumque 
investigationem  vanam  et  perniciosam  dictitarunt,  ideoque  omnem 
pene  scientiam  subverterunt. 

Huius  scientiae  utilitas.  Uuanti  momenti  sit,  quantaeque  utilitatis 

consideratio  naturae  corporalis  sapienter  admodum  declaratur  a  Doc- 

tore  Angelico,  qui  pluribus  argumentis  confirmat,  mediationem  rerum 

a  Deo  conditarum  esse  quam  maxime  accommodatam,  immo  necessa- 

riam  tum  ad  fidem  de  Deo  instruendam,  tum  ad  errores,   qui   circa 

Deum  versantur,  profligandos  (1).  En  paucis  quae  Sanctissimus  vir  hac 

super  re  disputat.  Divinorum  factorum  consideratio  necessaria    est  ad 

lidem  de  Deo  instruendam  :  1°  Ouia  ex  factorum  meditatione  divinam 

sapientiam  admiramur,  nam  quae  per  artem  fiunt,  sunt  repraesentativa 

ipsius  artis,  quandoquidem  ad  similitudinem  artis  condita  sunt.  Deus 

autem  Artifex  sapientissimus  res   sua    divina    sapientia    molitus   est, 

eisque  quamdam  sui  similitudinem  impressit.  2°  Haec  consideratio  ho- 

mines  perducit  ad  cognitionem  altissimae  Dei  potentiae  ac   virtutis; 

virtus  quippe  operantis  eminentior  nobiliorque  optime  ex  rebus  factis 

intelligitur.  3°  Haec  consideratio  ad  amorem  divinae  bonitatis  homines 

intlammat.  Siquidem  quidquid   bonitatis    et    perfectionis    in    creaturis 

divisum  et  distributum  est,  in  Deo  reperitur  adunatum  sicut  in  fonte 

totius  bonitatis.  Si  ergo  bonitas  creaturarum  ad  se  animos  allicit   ac 

devincit,  tanto  magis  fons  inlinitus  ipsius  bonitatis  comparatus  rivulis, 

qui  in  creaturis  sunt,  animos  amore  intlammatos  ad  se  trahit. 

(T  Contra  gent.  lib.  II,  cap.  II  et  1)1. 

Angelico  Doctori  in  hac  doctrina  illustranda  exemplo  suo  et  ora- 
tione  praeiverat  et  ipse  Gaienus.  ls  enim  ex  ltumani  corporis  sapienti 
structura  et  singularium  partium  inter  se  et  cum  toto  apta  conve- 
nientia,  tum  usu  et  opportunitate  ita  Dei  summi  Artificis  bonitatem, 
sapientiam  et  potestatem  admiratus  est,  ut  in  hanc  vocem  laudis  ple- 
nam  erumperet :  «  Sacrum  ego  sermonem,  tamquam  hymnum  verum 
compono  conditoris  nostri :  atque  hunc  revera  cultum  esse  religiosum 
existimo;  non  si  multas  admodum  illi  taurorum  hecatombas  sacri- 
ficem,  aut  unguenta  multa,  et  casias  adoleam.  Sed  si  tum  ipse  co- 
gnoscam,  tum  aliis  exponam,  cuiusmodi  sit  ille  sapientia,  cuiusmodi 
vi,  et  cuiusmodi  bonitate  praeditus.  Etenim  quod  sponte  omnia  quam 
exquisitissimo  ornatu  decorare  voluit,  nec  ulli  invidit  bona,  absolu- 
tissimae  bonitatis  id  esse  argumentum  statuo,  atque  hoc  pacto  tam- 
quam  bonus  ille  celebretur  a  nobis.  Quod  autem  excogitare  illa  omnia 
potuit,  quibus  unumquodque  quam  ornatissimum  fieri  posset,  summae 
id  est  sapientiae.  Denique  quod  omnia  quaecumque  sibi  proposuit 
effecta  reddidit,  insuperabilis  cuiusdam  est  potestatis  »  (1). 

Quae  autem  spectant  ad  errorum  circa  fidem  destructionem  sic 
explicantur  ab  eodem  Doctore  Angelico.  Errores  circa  creaturas  saepe 
a  fidei  veritate  abducunt,  secundum  quod  verae  Dei  cognitioni  re 
pugnant.  Hoc  autem  multipliciter  evenire  potest:  1°  Ex  eo  quod  igno- 
rantes  creaturas  constituunt  Deum  et  primam  causam  id  quod  esse 
nequit  nisi  ab  alio ;  et  sic  quidam  philosophi  commenti  sunt,  Deum 
esse  corpus.  2°  Eo  quod  ex  creaturarum  ignorantia  creaturis  attri- 
buunt,  quod  est  Dei  proprium  ;  et  sic  errant,  qui  vel  creationem,  vel 
futurorum  cognitionem,  vel  miraculorum  effectionem  adscribunt  rebus 
creatis.  3°  Ex  eo  quod  virtuti  divinae  in  creaturas  operanti  ex  crea- 
turarum  ignorantia  aliquid  detrahitur;  et  sic  errant  qui  duo  rerum 
principia  adstruunt,  vel  tuentur,  res  procedere  a  Deo  necessitate  na- 
turae,  non  ex  proposito  voluntatis,  vel  denique  divinae  providentiae 
aliqua  subtrahunt.  Ex  his  capitibus  ouilibet  consideranti  innotescit, 
errores  circa  creaturas  falsam  pravamque  progignere  Dei  cognitionem, 
et  homines  a  Deo  abducere,  ad  quem  fides  dirigit  atque  ordinat. 

(1)  De  usu  partium,  lib    III. 

QUAESTIO  I. 

De  rerum  naturalium  prineipiis  intrinseeis, 
•  seu  de  essentia  eorporum. 

QUAESTIO  TRACTANDA  ADUMBRATUR.  In  litigiosa  et  plena 
concertationum  controversia  cle  essentia  corporum  investigandum  venit 
an  corpora  quae  integrantibus  ac  veluti  materialibus  partibus  evi- 
denter  coagmentata  ipsi  oculorum  conspectui  apparent,  quoad  ipsam 
naturam  et  essentiam  sint  composita  vel  simplicia :  aliis  verbis,  an 
constent  uno  vel  multiplici  principio  eorumdem  essentiam  intrinsecus 
constituente.  Oua  in  re  inter  veteres  philosophos,  uti  ex  Aristotele 
accepimus,  magna  exstitit  opinionum  discordia,  acerrimumque  cer- 
tamen,  quod  in  recenti  aetate  iisdem  pene  verbis  et  eadem  forma  re- 
novatum  est.  Quidam  enim  tuentur,  corpora  constare  unico  principio 
essentiali,  ideoque  quoad  essentiam  esse  simplicia,  et  consequenter  in 
suo  esse  substantiali  et  specifico  immutabilia.  Alii  ex  adverso  propu- 
gnant,  essentiam  corporum  esse  concretam  ex  duplici  principio,  altero 
determinabili  et  actuabili,  altero  determinante  et  actuante  ad  esse  sub- 
stantiale.  Hinc  primi  decernunt,  corpora  non  esse  nisi  aggregata  et 
complexiones  substantiarum  simplicium  et  in  suo  esse  immobiliter  per- 
manentium ;  quo  ex  dogmate  concludunt,  negandam  esse  veram  sub- 
stantiarum  transmutationem  et  diversitatem,  omnesque  vicissitudines  ac 
mutationes  quae  sensus  percellunt,  non  esse  nisi  accidentales.  Contra 
alii  defendunt,  quodlibet  corpus  esse  substantialiter  unum,  essentia 
compositum,  et  in  sua  substantia  transmutabile,  veramque  dari  no\a- 
rum  substantiarum  generationem,  et  exsistentium  corruptionem. 

Iam  vero  tum  philosophi  qui  unitatem,  tum  alii  qui  dualitatem 
principiorum  naturae  corporalis  propugnant,  in  quaestione  enodanda 
vehementer  inter  se  discrepant,  el  in  multiplices  scinduntur  sententias. 
Oui  eniin  allirmant,  corpora  non  esse  nisi  aggregata  substantiarum 
elementarium,  in  huiusmodi  elementis  assignandis  maxime  inter  se  sunt 

discordes,  cum  aliqui  censeant,  elementa  esse  unius  naturae,  alii  ex 
opposito  doceant  esse  diversarum  naturarum,  et  ea  revocent,  vel  ad 
duo,  vel  ad  quatuor,  vel  act  infinita.  Iterum  quidam  docent,  talia 
elementa  esse  extensa,  alii  vicissim  arbitrantur,  ea  esse  inextensa  et 
prorsus  simplicia.  Simili  modo,  qui  duo  essentialia  corporum  princi- 
pia  tuentur,  nempe  materiam  primam  et  formam  substanlialem,  in 
explicandis  his  principiis,  eorumdem  substantiali  compositione  et  uni- 
tate,  diversam  ingrediuntur  viam  et  dissimilia  tuentur  placita,  licet 
conveniant  in  communi  dogmate  statuente,  corporum  essentiam  esse 
concretam  ex  duplici  principio,  nempe  ex  materia  et  forma. 

Quam  ad  rem  ut  ordine  et  via  procedamus  in  quaestione  hac  eno- 
danda,  relictis  secundariis  diflferentiis,  omnia  systemata  quae  a  phi- 
losophis  sive  veteribus  sive  recentibus  prolata  sunt,  ad  tria  potissimum 
revocabimus ;  scilicet  ad  Atomismum.  ad  Dynamismum,  et  ad  systema 
Peripateticum  seu  materiae  et  formae.  Horum  systematum  ortum,  hi- 
storiam,  formas,  fundamentalia  principia,  quantum  brevitas  nostrae 
tractationis  patitur,  explicare  diligenter   tentabimus. 


ARTICULUS  I. 

DE    VETERUM  PHILOSOPHORUM    PLACITIS  CIRCA    ESSENTIAM    CORPORUM. 

CAUSA  ET  ORDO  DIVERSARUM  SENTENTIARUM.  Cum  scientia 
sit  rei  cognitio  per  causas,  philosophi  generatim,  qui  ab  ipso  scien- 
tiarum  ortu  de  natura  philosophati  sunt,  omne  studium  contulerunt 
ad  inquirendas  rerum  visibilium  causas,  et  ad  scrutanda  earumdem 
principia.  lam  vero  intellectus  humanus  in  praesenti  statu  non  po- 
test  quidquam  intelligere,  quin  adiuvetur  externo  sensuum  ministerio 
ipsi  praebente  corpora  singularia  et  sensibilia,  quorum  naturas  percipit 
secundum  quidditatem  abstractam  a  materia  et  materialibus  condi- 
tionibus.  In  hoc  autem  ab  imperfecto  ad  perfectum  sensim  et  pede- 
tentim  progreditur,  et  ideo  primi  Naturales  cum  investigare  coepissent 
principia  rerum  corporalium,  causas  dumtaxat  materiales  assequuti 
sunt,  quas  numero  et  ratione  diversas  assignarunt;  alii  postmodum 
ad  causas  efficientes;  alii  demum  ad  causas  formales  tradendas  per- 
venerunt.  De  omnibus  pauca  capitulatim  memorabimus. 

I.  Thales  unus  ex  septem  sapientibus,  qui  philosophiae  specula- 
tivae  princeps  habetur,  quia  solus  e  septem  ad  scrutandas  naturas 
rerum  se  applicavit,  primum  principium,  unde  omnia  exorta  sunt, 
posuit  esse  aquam  ;  Anaximenes  et  Diogenes  docuerunt  esse  aerem ; 
Hippasus  Metapontinus  et  Heraclitus  putaverunt  esse  ignem,  et  ex  his 
per  condensationem  et  rarefactionem  omnia  effecta  affirmabant.  Con- 
tra  alii  plura  rerum  principia  statuerunt ;  et  sic  Empedocles   docuit, 

quatuor  elementa,  idest  terram.  aquam,  aerem,  et  ignem  esse  principia 
corporum,  eaque  asseruit  congregari  amicitia,  et  dissolvi  lite.  Demum 
Anaxagoras  Clazomenius  arbitratus  est,  principia  unde  res  constant 
esse  infinita  secundum  speciem,  et  omnia  corpora  ex  omnibus  com- 
poni  principiis;  differre  autem  inter  se  secundum  quod  in  singulis 
aliquod  principium  praedominatur.  Sic  in  auro  et  in  carne  omnia  prin- 
cipia  reperiuntur ;  sed  aurum  differt  a  carne,  quia  in  auro  super- 
abundant  particulae  aureae,  et  in  carne  praedominantur  particulae 
carneae :  ex  hoc  pervulgatum  illud  dictum  :  Omnia  in  omnibus.  Ouare 
Anaxagoras  veritatem  assequutus  est  in  eo  quod  docuit,  specificam 
substantiarum  differentiam  non  posse  explicari  per  simplicem  aggre- 
gationem  elementorum.  Sed  faiso  existimans  novam  substantiam  non 
posse  generari,  tradidit,  esse  in  primitivis  elementis  illam  eamdem 
specificam  diversitatem,  quae  viget  in  corporibus,  et  exortum  novarum 
substantiarum  fieri  per  intellectum  extrahentem  formas  in  corporibus 
latentes  (1).  Licet  ergo  omnes  memorati  Scholae  lonicae  philosophi 
a  veritate  aberrent ;  omnes  tamen  conveniunt  in  eo  quod  naturam 
explicent  per  solas  causas  materiales  (2). 

II.  Philosophis  Scholae  Ionicae  succedunt  apud  Graecos  Leucippus. 
Democritus,  et  Epicurus,  qui  profitentur,  prima  principia  corporum 
esse  corpuscula  quaedam  indivisibilia,  quae  vocantur  atomi,  quas  ad- 
struunt  numero  infinitas,  natura  convenientes,  sed  diversas  magnitu- 
dine,  situ,  et  figura.  Inter  atomos  ponunt  interstitia  seu  spatiola  va- 
cua,  et  sic  omnia  constare  aiunt  ex  pleno  et  vacuo,  idest  ex  ente  et 
non  ente  (3) ;  corpora  vero  diversificari  ob  diversitatem  figurae,  po- 
sitionis,  et  ordinis  atomorum,  eiusdem  naturae;  generari  per  congre- 
gationem  atomorum,  et  corrumpi  per  segregationem  earumdem  ;  al- 
terari  per  mutationem  ordinis  et  dispositionis  (4). 

III.  Philosophi  quorum  meminimus,  principia  naturae  explicave- 
runt  per  res  physicas  et  sensibiles.  Pythagorici  vero  in  studiis  mathe- 
maticis  valde  versati  huiusmodi  principia  per  numeros  declarare  ag- 
gressi  sunt.  Docebant  enim,  res  omnes  esse  quosdam  numeros  con- 
stantes  ex  unitatibus,  quas  monades  appellabant,  et  diversas  proprietates 
numerorum  constituere  diversitatem  rerum,  quae  sensibus  percipiuntur. 
Yerosimile  admodum  est,  Pythagoricos  nomine  numeiorum  intellexisse 
numeros  non  abstracte  consideratos,  sed  repraesentantes  realitates 
quasdam  discretas,  ex  quibus  efficiebantur  corpora  ;  et  sic  licet  obscure 

(1)  S.  Thum.  QQ.  I)D.  De  Pot.  q.  3,  a.  S. 

(2)  Cf.  Arist.  Metaph.  lib.  I.  cap.  111  et  IV. 
(3'j  Arist.  Metaph.  lib.  1,  cap.  III. 

(4)  Arist.  De  generat.  lib.  I.  Cf.  Lactant.  De  ira  Dei,  cap.  X.  Quo  in  loco 
pulchcrrima  iuveuitur  et  uervosa  refutatio  erroris  Leucippi.  Democriti  ct  Epictiri, 
qui  originem  muudi  e\  atomis  casu  coliaerescentibus    repetunt. 

loquuti,  doctrinam  illam  professi  sunt,  quam  Leibnitius  post  longam 
seculorum  intercapedinem  iterum  revocavit,  ceterique  Dynamistae  ca- 
tervatim  amplexati  sunt  (1). 

IV.  Hactenus  illos  philosophos  recensuimus,  qui  in  explicandis 
rerum  principiis  vel  solas  causas  materiales  attigerunt,  vel  ad  summum 
de  causis  formalibus  obscure  et  per  nebulam  aliquid  protulerunt.  Pri- 
mus  qui  de  causis  formalibus  diserte  disseruit,  merito  recensetur 
Plato,  qui  plane  intellexit,  scientiam  nostram  non  esse  de  contingen- 
tibus  et  mutabilibus,  sed  de  necessariis  et  immutabilibus ;  et  neces- 
sitatem  oriri  a  causa  formali  determinante  materiam  mutabilem  ad 
certam  ratamque  essentiam  seu  quidditatem.  Sic,  ut  scientiam,  quam 
negaverat  Heraclitus,  in  luto  collocaret,  ad  causas  formales  adstruendas 
se  transtulit,  quas  necessarias  duxit  ad  explicanda  principia  rerum. 
lam  vero  falsus  fuit  Plato  in  eo  quod  statuerit,  formas  speciesque 
rerum  non  esse  rebus  intrinsecas  et  cum  materia  efficientes  ens  unum, 
sed  separatas  a  materia  et  in  seipsis  subsistentes.  Hinc  deducebat, 
intellectum  nostrum  non  intelligere  quidditates,  quae  in  rebus  sen- 
sibilibus  subsistunt,  sed  rerum  species  et  ideas  ab  ipsis  separatas  (2). 
Insuper  docuit,  materiam  primam  esse  idem  cum  privatione  (3),  et 
illam  ab  omni  forma  separabilem  credidit  (4). 

V.  Aristoteles  expositis  his  omnibus  opinionibus  plus  minusve  a 
veritate  remotis,  peripateticam  veramque  doctrinam  de  intrinsecis  re- 
rum  principiis  proposuit,  resque  omnes  corporatas  esse  concretas  do- 
cuit  ex  materia  prima  et  forma  substantiali,  quae  per  unicum  esse 
compositi  subsistentis  uniuntur  ad  efformandum  corpus,  quod  sit  ens 
per  se  et  simpliciter  unum,  licet  essentialiter  compositum,  et  ex  plu- 
ribus  partibus  integrantibus  coalescens  et  continuatutri.  Doctrina  haec, 
quae  mirabilem  substantiae  unitatem  coniunctam  cum  infinita  partium 
multiplicitate  in  qualibet  natura  corporali  unice  tuetur,  a  SS.  Patribus 
et  Ecclesiae  Doctoribus  excepta,  a  Summo  Aquinate  mirabiliter  illu- 
strata  fuit,  et  omni  argumentorum  genere  propugnata  tum  contra 
veteres  philosophos,  tum  contra  eos  qui  sua  aetate  illam  vel  inficiari 
vel  debilitare  aggressi  sunt.  Verum  enim  vitio  infirmitatis  humanae 
et  ingenio  mortalium  ad  res  novas  prono  factum  est,  ut  etiam  in 
media  Christianae  religionis  luce  doctrina  de  substantiali  corporum 
compositione  ex  causa  materiali  et  formali  a  nonnullis  impeti  expu- 
gnarique  coepit;  et  sic  Christianae  philosophiae  aedificium  ad  sum- 
mam  perfectionem  ab  Aquinate  perductum,  iniuria  temporum,  et  quo- 
rumdam  imprudentia  pene  subversum  fuit;  et  veterum  philosophorum 


(1)  Arist.  Metaph.  lib.  I.  cap.  VII. 

(2)  Arist.  Metaph.  lib.  I,  cap.  VIII. 

(3)  Arist.  Physic.  lib.  I,  cap.  XI, 

(4)  Arist.  De  generat.  lib.  II,  cap.  I, 

placita,  quae  principia  corporum  ad  solas  causas  materiales  reducebant, 
a  recentibus  iterum  quoad  ipsa  verba  revocata  fuerunt. 

Ouare  ut  viam  expeditam  et  facilem  paremus  ad  propugnandam 
peripateticam  et  veram  de  corporum  natura  doctrinam,  in  antecessum 
exponemus  et  refeliemus  falsa  recentiorum  systemata,  quae  ad  duo 
reduci  solent,  videlicet  ad  Atomismum  et  Dynamismum. 


ARTICULUS  II. 

KXPONUNTIJR    FALSA    RECENTIORUM    PLACITA    CIRCA    NATURAM    CORPORIM. 

SYSTEMA  ATOMICUM  ET  DYNAMICUM.  Doctrina  veterum  phi- 
losophorum  revocantium  intrinseca  corporum  principia  ad  solas  causas 
materiales  ab  Aristotele  diligenter  et  copiose  refutata,  per  longam  se- 
culorum  seriem  pene  obliterata  iacuerat,  cum  omnes  Doctores,  qui  in 
Ecclesia  tloruerunt,  in  natura  corporali  explicanda  admiserint  iuxta 
Philosophum  tum  causas  materiales  tum  causas  formales.  Verum  enim 
commentitia  Leucippi,  Democriti,  et  Epicuri  placita  iamdudum  eversa 
iterum  revocata  fuerunt  a  recentis  aevi  philosophis,  qui  ducibus  Ba- 
cone  a  Verulamio,  Gassendo,  et  Cartesio,  causis  formalibus  uno  agmine 
acerrimum  indixerunt  bellum.  Et  licet  recentes  causarum  formalium 
osores  in  explicanda  corporum  natura  vehementer  inter  se  dissentiant; 
nihilominus  omnes  in  hoc  dogmate  conveniunt,  quod  tueantur,  cor- 
pora  non  esse  nisi  complexiones  et  aggregata  quarumdam  substantia- 
rum  elementarium  in  sua  natura  et  in  suo  proprio  esse  immutabiliter 
permanentium.  Iam  vero  quidam  decernunt,  has  substantias  elemen- 
tares  unde  corpora  constant  esse  extensas,  corpuscula  indivisibilia, 
seu  atomos;  quidam  ex  adverso  docent  esse  substantias  simplices  et 
inextensas.  Hinc  duplex  systema  confictum  est,  nempe  atomicum  vel 
corpusculare,  et  dynamicum.  Primum  proxime  ortum  duxit  a  Carte- 
sio;  alterum  a  Leibnitio,  licet  Leibnitius  vanitatem  sui  systematis  per- 
sentiscens,  post  longam  meditationem  ad  doctrinam  peripateticam  con- 
fugisse  visus  fuerit. 

Cartesii  doctrina.  Cartesius  renovans  veterum  errorem  dicentium 
quantitatem  esse  ipsam  substantiam  corporum  (t)  putavit  essentiam 
corporum  reponendam  esse  in  extensione,  et  sic  corpus  physicum  cum 
corpore  mathematico  perperam  commiscuit.  Cum  autem  corpora  in 
consideratione  mathematica  sint  divisibilia  in  intinitum,  consequenter 
tuitus  est,  etiam  corpora  naturalia  esse  in  intinitum  divisibilia,  et  Ideo 
coactus  est  negare  veras  atomos.  Corporibus  omnes  intrinsecas  abstii- 
lit  agendi    virtutes,   et   ipsis  umbratilem   quamdam  et  commentiliam 

I)  l)e  hoc  errore    cf.    S.  Thom.  3  p.  q.  77.  a.  1,  el  Melaph.  lib.  V.  lect    10. 

operationem  reliquit,  quatenus  in  se  invicem  per  purum  motum  lo- 
calem  agere  finguntur,  cuius  certa,  cleterminata,  et  invariabilis  quan- 
titas  a  Deo  in  creatione  impressa  est  materiae  extensae.  Quibus  po- 
sitis,  Cartesius  veteribus  Atomistis  in  eo  concinit,  quocl  tradat,  ma- 
teriam  initio  rerum  fuisse  divisam  in  minutissimas  partes  inter  se 
differentes  solum  figura,  situ,  et  ordine:  quoniam  vero  vacuum  nega- 
ver&t,  consequenter  decrevit,  materiam  non  potuisse  moveri,  nisi  per 
gyrum,  cum  in  ea  hypothesi  impossibilis  sit  motus  rectus.  In  materia 
sic  in  orbem  agitata  exstitisse  vortices  mirae  celeritatis  et  in  his  mi- 
nores  et  in  minoribus  adhuc  minores  finxit,  quibus  mediantibus  omnes 
mundi  partes  enatae  sunt,  et  omnes  explicantur  mutationes  et  phae- 
nomena  quae  percellunt  sensus.  Haec  Cartesii  portenta  partim  revo- 
cata  fuerunt  a  recentibus  Atomistis,  qui  divisi  sunt  in  Atomistas  me- 
chanicos,  et  Atomistas  chimicos. 

Atomismus  mechanicus.  Uterque  atomismus  quoad  substantiam 
unum  idemque  profitetur,  et  discrepat  tantum  per  accidentales  quasdam 
differentias.  Atomismus  quippe  purus,  qui  nuncupatur  etiam  mecha- 
nicus  decernit.  prima  corporum  elementa  esse  corpuscula  quaedam 
indivisibilia  seu  atomos  mirae  parvitatis,  quarum  essentia  sit  extensio, 
ideoque  inter  se  minime  differentes  specie,  sed  tantum  figura,  et  mole 
seu  magnitudine.  Atomi  nulla  gaudent  agendi  virtute,  quae  fluat  ex 
earum  essentia,  sed  inter  se  agunt  per  motum  localem,  idest  per 
pulsum  et  repulsum,  vel  per  collisionem,  in  qua  intercedit  communi- 
catio  motus  :  et  licet  quantitas  motus  iugiter  mutetur  in  singulis  ato- 
mis  per  augmentum  et  decrementum ;  in  tota  tamen  materia  mundi, 
quae  exsurgit  ex  atomorum  coagmentatione,  huiusmodi  quantitas  re- 
manet  invariabilis.  Per  hunc  motum  diversimode  variatum  explicare 
nititur  omnia  phaenomena  affinitatis,  cohaesionis,  attractionis  univer- 
salis,  electricitatis,  lucis,  caloris,  et  magnetismi.  Quare  in  hoc  syste- 
mate  corpora  nihil  aliud  sunt,  nisi  congeries  atomorum;  seu  corpu- 
sculorum  extensorum,  nulla  agendi  virtute  intrinsecus  praeditorum. 
Huiusmodi  corpuscula  separata  inter  se  per  poros  seu  interstitia  va- 
cua  mutuo  inter  se  agunt  per  motum  localem,  et  sic  efformant  moles 
maiores,  quae  dicuntur  corpora,  discrepantia  inter  se  non  essentia, 
sed  accidentalibus  differentiis  constitutis  per  figuram,  magnituclinem, 
numcrum,  ordinem,  et  situm  atomorum.  Haec  doctrina  gemina  est 
omnino  opinationi  Leucippi  et  Democriti,  qui  docebant,  corpora 
constitui  ex  pleno  et    vacuo,  seu  ex  ente   et  non  ente  (1). 

Atomismus  chimicus.  Atomistae  chimici  propugnant,  corpora  mi- 
sta  seu  chimice  composita  constare  ex  corporibus  chimice  simplicibus 
seu  elementaribus  diversimode  inter  se  attemperatis,  sed  actu  et  in 
suo  esse  substantiali  immobiliter  permanentibus.  Partes  minimae  cor- 


(1)  Cf.  Arist.  Metaph.  lib.  I,  cap.   IV,   art.  2. 

porum  elementarium,  quae  exsistere  possunt,  dicuntur  atomi,  contra 
partes  minimae  compositorum  nuncupantur  moleculae.  Cum  ergo  cor- 
pus  constituatur  per  coniunctionem  atomorum  et  molecularum,  duplex 
adstruitur  vis:  una  qua  atomi  seu  elementa  heterogenea  copulantur, 
et  dicitur  affinitas  chimica ;  altera  qua  moleculae  homogeneae  nectun- 
tur,  et  vocatur  cohaesio.  Quam  ad  rem  si  Atomistae  chimici  has  di- 
versas  vires  revocant  ad  motum  localem  diversimode  modificatum, 
nullo  pacto  quoad  rem  differunt  ab  Atomistis  mechanicis:  si  vero  has 
vires  tuentur  esse  diversas  a  motu  locali,  et  dimanantes  a  substantia 
atomorum  vel  molecularum,  tunc  re  dissentiunt  a  primis;  tametsi  haec 
difterentia  dicenda  sit  accidentalis,  cum  non  versetur  circa  substan- 
tialem  corporum  compositionem,  sed  circa  accidentalem  aggregationem, 
quae  fieret  vel  per  motum  localem  vel  per  vim  tum  a  motu  locali 
tum  a  substantia  corporum  distinctam. 

Dynamismus.  Atomistae  corporum  essentiam  explicare  conantur 
per  accidentalem  iunctionem  atomorum  extensarum:  contra  Dyna- 
mistae  concinentes  Atomistis  in  eo  quod  statuant,  corpora  esse  aggre- 
gata  quarumdam  substantiarum  elementarium,  ab  ipsis  vehementer 
dissentiunt  circa  naturam  horum  elementorum.  Docent  enim  haec  pri- 
mitiva  corporum  elementa  esse  substantias  simplices,  quas  etiam  sim- 
plices  vires  appellant,  et  ex  his  diversimode  iunctis  arbitrantur  di- 
versa  enasci  corpora.  Omnes  Dynamistae  concordes  sunt  inter  se  in 
hoc  communi  dogmate;  licet  mire  dissentiant  in  explicanda  ratione 
secundum  quam  haec  simplicia  elementa  simul  coalescant  ad  effor- 
manda  corpora,  quae  inveniuntur  in  rerum  natura,  et  sensuum  expe- 
rientiae  obnoxia  sunt.  Mox  memorata  de  simplicibus  corporum  ele- 
mentis  doctrina  rite  tribuitur  Pythagorae  et  Pythagoricis,  qui,  licet 
obscure  loquuti,  res  omnes  visibiles  explicabant  per  numeros  et  tra- 
debant,  corpora  esse  numeros  coagmentatos  ex  unitatibus,  et  ideo 
prima  rerum  eiementa  vocabantur  monades  seu  unitates  ex  quibus 
numerus  conflabatur.  Yerum  quoniam  non  philosophabantur  ut  phy- 
sici,  sed  ut  mathematici,  minime  declaraverunt  quid  nomine  monadis 
seu  unitatis  intelligendum  foret. 

Leibnitius.  Doctrina  monadum  iampridem  dimissam  ex  cineribus 
excitavit  Leibnitius  eamque  clarius  proposuit.  ls  enim  professus  est 
corpora  constare  ex  elementis  seu  substantiis  simplicibus  maxime 
activis  quas  monades,  enlia  simplicia,  vel  simplices  vires  nuncupavit; 
has  monades  docuit  esse  numero  infinitas,  confusa  quadam  perce- 
ptione  et  appetitu  praeditas,  operari  solummodo  immanenter,  et  nul- 
lum  influxum  unius  monadis  exerceri  in  aliam;  vi  tamen  harmoniae 
a  Deo  praestabilitae  ila  actiones  motusque  intrinsecos  unius  monadis 
concinere  internis  aliarum  monadum  operationibus,  ut  extrinsecus  ap- 
pareat  mutua  monadum  Inter  se  actio  et  passio. 

Boscovich.  Rogerius  Boscovich  qui  recentis  dynamismi  iure  sa- 

lutatur  parens,  doctrinam  Leibnitii  quibusdam  spoliatam  absurditatibus 
retinuit  quoad  substantiam,  et  eam  sic  immutatam  exposuit.  Corpora 
coagmentari  decrevit  ex  simplicibus  substantiis  seu  viribus  numero 
finitis,  omnis  percipiendi  appetendique  virtutis  expertibus,  et  inter  se 
mutuo  agentibus  et  patientibus.  Hae  substantiae  inextensae  unius  eius- 
demque  naturae,  idest  homogeneae  ornantur  certa  quadam  vi,  quae 
est  simul  attractiva  et  repulsiva,  cum  attractio  necessaria  sit  ad  hoc 
ut  copulentur  in  unum,  repulsio  ad  impediendum  compenetrationem  et 
reductionem  in  unicum  punctum.  Qiiare  vis  illa  in  maiori  quadam  di- 
stantia  est  attractiva,  in  minori  vero  evadit  repulsiva.  Ouidam  Dyna- 
mistae,  uti  Kantius,  docent,  vires  attractivas  et  repulsivas  esse  diver- 
sae  naturae.  Alii  demum  recentes  statuunt  diversam  elementorum 
simplicium  speciem  secundum  duplicem  naturam  virtutis  motricis,  et 
ideo  distinguunt  eleraenta  attractiva  a  repulsivis. 

Kantius.  Auctor  criticismi  transcendentalis  dynamismum  a  Bosco- 
vich  effictum  paucis  immutatis  amplexus,  docuit,  corpora  esse  ag- 
gregata  elementorum  seu  virium  simplicium  exsistentium  in  spatio, 
quae  mediante  expansione  seu  repulsione  et  concentratione  seu  at- 
tractione  producunt  phaenomenon  extensionis.  Verum  praeter  vires 
mechanicas  attractionis,  et  repulsionis  quae  ad  summum  explicare  pos- 
sunt  constitutionem  mineralium  et  inorganicorum,  ad  explicandam 
artificiosam  corporura  organicorum  structuram  affirmat,  admittendas 
esse  alias  vires  quas  ipse  plasticas  appellat,  nempe  quae  operantur 
propter  certum  et  determinatum  finem.  Cum  autem  inter  naturam 
organicam  et  inorganicam  quaedam  intercedat  analogia,  fatetur  has 
vires  plasticas  extendi  posse  ad  ipsum  regnum  minerale. 

SCHOLION.  Atomistae  cum  Dynamistis  conferuntur.  Antequam  ad 
directe  refellendam  doctrinam  atomismi  et  dynamismi  accedamus, 
placet  in  antecessum  adnotare,  Atomistas  et  Dynamistas  in  eo  ada- 
mussim  convenire,  quod  neglecto  principio  ex  quo  in  substantiis  cor- 
poralibus  enascitur  unitas  substantialis,  se  transtulerint  ad  assignan- 
dum  principium,  ex  quo  multiplicitas  substantialis  ortum  ducit.  Quam 
ad  rem  ipsis  impossibite  fuit  adaequatas  causas  assignare  substantiae 
corporalis,  quae  in  infinita  propemodum  multiplicitate  partium  unita- 
tem  substantialem  complectitur.  Cum  enim  unitas  substantialis  entis 
ab  actu  essendi  substantiali  promanet,  qui  actus  essendi  primus  con- 
sequitur  formam  actuantem,  et  determinantem  pluritatem  partium  ad 
efformandum  unicum  ens  subsistens,  perspicuum  est  unitatem  sub- 
stantialem  minime  vigere,  ubi  plures  inveniuntur  substantiae  sive  fin- 
gantur  corpuscula  vel  atomi  extensae,  sive  dicantur  entia  simplicia 
vel  simplices  vires  et  in  seipsis  subsistentes.  Quamvis  ergo  Atomistae 
ad  explicandam  naturam  assignent  elementa  extensa,  et  Dynamistae 
adstruant  elementa  inextensa ;  utrique  tamen,  neglectis  causis  iormali- 

bus  ex  quibus  oritur  unitas,  ad  causas  materiales  confugiunt,  ex  qui- 
bus  exoritur  multiplicitas;  et  ideo  construunt  quoddam  aggregatum 
plurium  entium  sive  simplicium  sive  extensorum,  minime  vero  expli- 
cant  substantiam  corporatam,  quae  est  una  actu  ei  muhipiex  potentiu. 
Hinc  elementa  simplicia  assimilari  ad  summum  possunt  formae  sub- 
stantiali  penes  naturam,  quia  inducuntur  ut  principia  activitatis,  quod 
commune  habent  cum  forma :  contra  atomi  extensae  assimilari  pos- 
sunt  materiae,  quae  est  principium  unde  pullulat  extensio;  sed  relate 
ad  corporum  constitutionem  tum  elementa  extensa  tum  inextensa  fun- 
guntur  munere  causae  materialis,  idest  cuiusdam  multiplicis,  quod 
debet  ad  unum  revocari ;  et  consequenter  in  utraque  sententia  unitas 
substantiae  plene  subvertitur. 


ARTICULUS  111. 

SYSTEMATA    ATOMISTAHUM    ET    DYNaMISTARUM    HEFELLLMLH. 

ORDO  RERUM.  Cum  systemata  atomismi  et  dynamismi  quibus- 
dam  communibus  urgeantur  incommodis,  et  quibusdam  propriis  obno- 
xia  sint  defectibus,  ad  ea  explodenda  tres  statuemus  et  vindicabimus 
propositiones,  quarum  prima  utrumque  simul  impugnabit;  secunda  et 
tertia  singillatim  Atomistas  et  Dynamistas  refellet. 


PROPOSITIO  I. 

Atomismus  et  dynamismus  si  spectantur  quoad  dogma  funda- 
mentale  et  utrique  commune,  nimirum  quod  corpora  componantur 
ex  pluribus  substantiis  elementaribus  in  suo  esse  immutabiliter  per- 
manentibus,  quaestionem  de  essentia  corporum  non  solvunt,  plura 
absurda  propugnant  et  certissimis  experientiis  refragantur. 

Prob.  prop.  Et  primo  quidem  quoniam  utrumque  systema  ad  so- 
las  causas  materiales  se  recipit,  contra  utrumque  torqueri  possunt 
omnia  argumenta  quibus  Aristoteles  demonstrat  adversus  antiquos 
idem  dogma  defendentes,  principia  intrinseca  naturae  non  posse  re- 
vocari  ad  solas  causas  materiales,  sed  necessario  admittendas  esse 
etiam  causas  formales  (1).  Nos  autem  sic  multipliciter  arguimus.  I.  Cor- 
pora  uti  produntur  sensibus,  sunt  substantiae  concretae  ex  partibus 
integrantibus,  et  de  his  quaerimus  quaenam  sit  eorum  natura.  lam 
vero  respondere,  corpora  esse  aggregata  plurium  substantiarum    sive 

(1)  Metaph.  lib.  1. 

simplicium  sivc  extensarum,  est  quaestionem  vel  nullo  modo,  vel  ine- 
pte  solvere.  Ergo  tum  atomismus,  tum  dynamismus  quaestionem  de 
corporum  natura  non  solvunt.  Siquidem,  ut  propositio  minor  vindice- 
tur,  tunc  explicatur  substantia  una  ex  pluribus  partibus  constans,  cum 
•assignatur  ratio  tum  multiplicitatis  partium  tum  unitatis  essendu  Ad- 
versarii  ex  adverso,  posthabita  ratione  unitatis,  ad  multiplicitatem 
■convertuntur,  quae  sensum  et  imaginationem  percellit.  Partes  enim 
in  eo  quod  partes,  uti  saepe  notat  Aquinas,  se  habent  ad  totum  ut 
potentia  ad  actum,  et  ut  materia  ad  formam,  idest  ut  causa  materialis 
ad  causam  formaiem.  Hoc  patet  in  compositis  accidentalibus  et  arti- 
licialibus,  e.  g.  in  domo  et  in  horologio,  quorum  essentia  accidentalis 
non  explicatur  solum  per  causas  materiales,  sed  maxime  per  causas 
formales,  nempe  per  dispositionem  et  formam  artis. 

li.  Essentiae  rerum  materialium  de  quibus  directam  habemus 
scientiam  sunt  necessariae  et  immutabiles.  Sed  istae  passiones  essen- 
tiarum  non  possunt  explicari  per  sola  principia  materialia.  Ergo  po- 
sitio  adversariorum  naturam  non  explicat,  sed  potius  evertit,  et  ducit 
ad  opinationem  Heracliti,  qui  ipsam  scientiae  exsistentiam  negabat. 

III.  Natura  rerum  visibilium  explicatur  per  definitionem,  quae 
constat  ex  genere  et  differentia.  Sed  genus  sumitur  a  causa  mate- 
riali,  licet  non  sit  materia,  differentia  accipitur  a  causa  formali,  licet 
non  sit  forma.  Ergo  sententia  adversariorum  ipsas  definitiones  rerum, 
et  consequenter  scientiam  perimit. 

IV.  In  rerum  natura  experimur  continuas  mutationes  unius  sub- 
stantiae  in  aliam,  quod  negari  nequit  nisi  valedicendo  sensui  communi. 
lam  vero  huiusmodi  mutationes  forent  impossibiles  in  hypothesi,  quam 
refellimus.  Ergo  hypothesis  adversariorum  est  falsa. 

V.  Demum  omnia  agentia  naturalia  operantur  propter  determi- 
natum  finern,  iia  ut  evidentissime  appareat,  intentionem  naturae  esse 
conservationem  specierum  in  continuo  individuorum  interitu.  Atqui 
hoc  factum  evidenti  experientia  exploratum,  est  omnino  inexplicabile 
in  sententia  adversariorum.  Ergo. 


PROPOSITIO  ir. 

Atomismus  seorsum  spectatus,  idest  prout  distinguitur  a  dyna- 
mismo,  pluribus  incommodis  et  absurditatibus  obnoxius  est. 

Prob  prop.  Vel  essentia  atomi  reponitur  in  ipsa  extensione,  vel 
in  realitate  cui  inhaeret  extensio.  Atqui  neutrum  sine  absurditate  dici 
potest.  Ergo.  Siquidem  si  primum  dicitur,  male  confunclitur  corpus 
mathematicum  cum  corpore  physico;  et  cum  corpus  mathematicum 
sit  in  infinitum  divisibile,  nam  extensum    dividitur  in  semper  divisi- 

bilia,  adstruere  atomos  extensas  simul  et  indivisibiles  est  pugnantia 
secum  iungere.  Insuper  admittendum  foret  cum  Zenone,  corpora  coale- 
scere  ex  punctis  indivisibilibus,  et  sic  notio  ipsa  continui  evanesceret 
et  omnia  reducerentur  ad  punctum  (1).  Quod  si  nomine  atomi  intel- 
ligitur  subiectum  affectum  extensione,  non  melius  explicatur  essentia 
atomi;  nam  realitas  extensa  in  suo  conceptu  includit  unitatem  sub- 
stantiae  cum  multiplicitate  partium;  ex  extensione  vero,  ex  qua  fluit 
multiplicitas  partium,  non  potest  procedere  unitas,  quae  multiplicitati 
e  diametro  opponitur.  Ergo  ad  explicandam  ipsius  atomi  extensae  na- 
turam  duplex  admittendum  est  principium,  unum  actuale  et  simplex, 
alterum  potentiale  et  multiplex ;  et  sic  explicatur  natura  corporis  con- 
tinui,  quod  est  unum  actu,  multiplex  potentia.  Si  ergo  atomi  primi- 
tivae  explicari  minime  possunt  per  simplicem  realitatem  extensam, 
multo  minus  explicantur  corpora,  et  praesertim  viventia;  in  hac 
quippe  hypothesi  corpora  non  essent  nisi  aggregata  accidentalia,  cum 
unitas  compositionis  specificetur  ab  actu  uniente;  et  ideo  si  partes 
uniuntur  unico  esse  substantiali,  habetur  unum  substantiale. 

II.  Admissa  sententia  Atomistarum,  quae  decernit  in  corporibus 
non  esse  nisi  materiam  et  motum,  perimitur  pulcritudo,  varietas,  et 
ordo  universi,  quae  omnia  efflorescunt  ex  specifica  corporum  diver- 
sitate,  idest  ex  diverso  gradu  perfectionis,  quo  entia  visibilia  imitan- 
tur  divinam  bonitatem.  Insuper  rebus  tollitur  propria  operatio,  quae 
debet  promanare  ex  principio  intrinseco,  et  non  ex  pulsu  extrinseci 
moventis,  uti  esset  motus  ille  localis  excogitatus  ab  Atomistis,  qui  re- 
bus  actuosis  et  ad  finem  proprium  suis  actionibus  tendentibus  corpora 
inertia,  idest  cadavera  rerum  sufficiunt. 

III.  Demum  si  atomistarum  dictis  haberetur  fides,  omnes  muta- 
tiones  in  qualitatibus  accidentalibus  corporum  essent  somnia  et  vanae 
imagines,  quibus  homines  decepti  putarent,  esse  qualitates  permanen- 
tes  et  corpora  afficientes,  quae  non  sunt  nisi  mera  mutatio  loci.  Hinc 
contra  evidentissimam  experientiam  omnibus  perfacilem,  contra  sen- 
sum  naturae  communem,  contra  ipsam  rationalem  physicam  tenere- 
mur  admittere  intestinum  quemdam  atomorum  motum  eas  in  gyrum 
agitantem  et  per  vortices  turbulentos  moventem  et  sic  constituentem 
corpora;  tametsi  hi  vortices  omnem  experientiam  et  aciem  oculo- 
rum  praetergrediantur.  Immo  si  exsisterent,  nullo  pacto  constituere 
possent  corpora  continua,  neque  ipsa  aggregata  atomorum  intellige- 
rentur,  cum  non  possent  assignari  nexus,  quibus  atomi  ita  apte  col- 
ligarentur  inter  se,  ut  ordinata  complexio  et  series  phaenomenorum 
exsurgeret.  Siquidem  vortices  illi  aetherei,  qui  ad  libitum  confingun- 
tur  circa  unamquamque  atomum,  causare  potius  deberent  atomorum 
segregationem,  quani  complexionem  et  concursum  in  unum. 

(1)  Cf.  Akist.  Plnjsic.  lib.   VII,  cap.  I  et  III. 

PROPOSITIO  III. 

Dynamismus  secundum  quod  differt  ab  atomismo  nonnulla  sibi 
propria  consectatur  absurda. 

Prob.  prop.  Dynamistae  duo  in  primis  asserunt;  nimirum  com- 
ponentia  seu  elementa  substantiae  compositae  debere  esse  entia  sim- 
plicia,  et  essentiam  horum  elementorum  in  eo  sitam  esse,  ut  sint  vires 
motrices;  et  bis  duobus  sumptis  constitutionem  corporum  visibilium 
explicare  aggrediuntur.  lam  vero  quae  sumuntur  vel  ambigua  vel 
falsa  sunt:  insuper  illis  datis  et  concessis  corporum  essentia  nullo 
pacto  vel  perperam  explicatur.  Ergo. 

Propositio  minor  sic  evolvi  potest  per  partes.  Tametsi  componen- 
tia  seu  partes  substantiae  compositae  debent  esse  constitutiva  sim- 
plicia,  idest  non  secabilia  in  partes;  perperam  tamen  exinde  infertur 
ea  debere  esse  simplices  substantias,  nisi  praesupponatur  ut  ratum  il- 
lud  quod  in  controversiam  vocatur;  nimirum,  utrum  corpora  sintsub- 
stantiae  simplices  quoad  essentiam,  vel  compositae.  Si  enim  corpora 
sunt  substantiae  essentialiter  compositae,  inferendum  erit  sane  contra- 
rium;  nempe  componentia  simplicia  non  esse  substantias;  sed  partes 
substantiales,  quae  reducuntur  ad  praedicamentum  substantiae.  Argu- 
mentum  Dynamistarum  confundit  compositionem  quidditativam  seu 
formalem  cum  compositione  integrali  seu  materiali.  Prima  compositio 
resolvitur  in  partes  essentiales,  quae  non  sunt  substantiae,  cum  non 
actuentur  proprio  esse;  sed  reducuntur  ad  substantiam,  et  dici  solent 
substantiae  incompletae,  quia  esse  recipitur  in  composito  ex  illis  par- 
tibus.  Secunda  compositio  resolvitur  in  partes,  quae  sunt  substantiae, 
sed  non  formaliter  simplices,  quia  tunc  essent  formae  subsistentes  et 
immateriales ;  neque  materialiter,  quia  componentia  continui  non  pos- 
sunt  esse  nisi  extensa,  cum  continuum  dividatur  in  semper  divisibi- 
lia.  Qua  de  re  si  elementa  dicuntur  simplicia,  hoc  intelligendum  est 
iuxta  chimicam  considerationem,  quod  nempe  non  sint  resolubilia  in 
alia  corpora  specie  diversa. 

Neque  minus  repugnat,  entia  illa  dici  et  esse  vires  simplices.  Si- 
quidem  vel  illae  vires  finguntur  per  se  subsistentes,  et  tunc  denotant 
substantiam  quamdam  immecliate  et  per  se  operantem,  quod  de  nulla 
re  creata  affirmari  potest.  Vel  illae  vires  dicuntur  potentiae  dimanan- 
tes  a  subiecto  in  quo  subsistunt,  et  tunc  quaestio  redit  de  hoc  sub- 
iecto,  de  quo  quaeritur,  quid  sit.  Si  adstruitur  substantia  simplex. 
subsistens  et  praedita  virtute  agendi;  respondebimus  huiusmodi  sub- 
stantiam  esse  spiritualem;  vel  doceant  adversarii  quid  ipsi  desit  ad 
hoc  ut  possit  talem  denominationem  mereri. 

Quod  si  concederemus,  compositionera  illam  fieri  posse,  tunc  se- 
quentia  enascerentur  incommoda.  1)  Ex  tali  compositione  ad  summum 
resultaret  quantitas  discreta  non  continua,  et  sic  tota  geometria  quae 
disserit  de  continuo  amandanda  foret  inter  scientias  commentitias  et 
vanas,  cum  eius  subiectum  nihil  reale  complecteretur.  2)  Admittenda 
esset  actio  in  distans,  cum  illa  puncta  seu  entia  simplicia  et  non 
possent  se  tangere,  et  ab  ipsis  adversariis  ponantur  distantia  inter  se. 
3)  Contradictorie  omnino  illa  puncta  finguntur  disseminata  in  spatio, 
cum  spatium  concipi  nequeat,  nisi  antea  habeatur  corpus;  si  enim 
corpora  non  adsunt,  nullum  spatium  exsistere  poterit. 

Puncta  virtualiter  extensa.  Neque  melius  ex  difficultatibus  se 
expedient  qui  decernunt,  entia  illa  simplicia  licet  inextensa  formali- 
ter,  esse  extensa  virtualiter,  quae  a  quibusdam  nuncupantur  puncta 
inflata;  quatenus  licet  partium  expertia  commensurentur  partibus  di- 
visibilibus  spatii,  sicut  anima  humana  partium  expers  commensuratur 
partibus  spatii  a  corpore  occupati.  Nam  partes  spatii  realis  non  dantur 
independenter  a  corpore  extenso.  Insuper  simile  illud  ductum  abanima 
vel  nihil  probat,  cum  ex  animabus  virtualiter  extensis  numquam  tie- 
ret  aliquid  formaliter  extensum,  si  anirnae  fingerentur  copulari;  vel 
melius  contranum  efficit,  nam  anima  virtualiter  extensa,  ut  possit  esse 
in  spatio,  debet  iungi  corpori  ut  forma;  connexi  ratione  etiam  illa 
entia  simplicia  deberent  coniungi  ut  formae  subiectis  materialibus; 
quod  esset  vel  invite  pervenire  ad  materiam  et  formam  a  qua  tan- 
topere  abhorrent  novatae  philosophiae  cultores. 

SCHOLION.  De  atomismo  dynamico.  Corpora  non  posse  coagmen- 
tari  ex  puris  atomis  indivisibilibus  et  extensis,  multoque  minus  e\ 
viribus  seu  ex  entibus  simplicibus,  satis  a  nobis  demonstratum  est, 
et  abunde  efficitur  multiplicibus  rationibus,  quae  Atomistae  contra  Dy- 
namicos,  et  Dinamici  contra  Atomistas  in  medium  proferunt.  Ouo- 
circa  non  defuere  philosophi,  qui  ad  vitanda  utriusquesystematis  in- 
commoda  aliam  hypothesim  amplexati  sunt  quam  atomismum  dyna- 
micum  vocant.  Decernunt  enim  ad  explicandam  essentiam  corporum 
neque  satis  esse  realitatem  extensam,  neque  simplices  vires;  sed 
omnino  admittendas  esse  atomos  primigenias  constantes  ex  subiecto 
extenso  et  ex  quadam  vi,  quae  ad  ipsarum  essentiam  pertinet,  quae- 
que  per  resistentiam  in  primis  sese  manifestat.  Haec  sententia  quo- 
(lammodo  consocians  placita  Atomistarum  cum  doctrina  Dynamicorum 
primum  assertorem  sibi  vindicat  Newtonum,  et  nostris  temporibus  re- 
vocata  fuit  ab  Henrico  Martin  (1). 

Ut  autem  de  hac  sententia  cursim  breviterque  iudicium  feramus, 
Jiaec  adnotanda  censemus.  Vol  memorati  auctores  eorumque  asseclae 

(1)  Philosophie  spiritualiste  <l?  la  naiure,  lorae  1,  deuxieme  partie.  ch.  VIII. 

nomine  virium  intelligunt  potentias  agendi  accidentales  et  ab  essentia 
distinctas,  et  tunc  ab  Atomistis  non  differunt  nisi  accidentaliter,  cum 
substantia  corporum  in  hoc  casu  non  sit  nisi  realitas  extensa  cui  ad- 
ditur  aliquod  accidens,  quod  substantiam  supponit  et  non  constituit. 
Vel  nomine  virium  intelligitur  realitas  substantialis  ex  qua  vires 
agendi  protluunt;  et  tunc  contendunt,  atomum  coalescere  quoad  es- 
sentiam  duplici  realitate;  nimirum,  altera  unde  pullulat  extensio  al- 
tera  unde  fluit  activitas;  et  sic  saltem  quoad  atomorum  constitutio- 
nem  hi  auctores  licet  inviti  revertuntur  ad  materiam  et  formam  Pe- 
ripateticorum.  Consulto  diximus  qnoad  atomorum  constitutionem.  Nam 
ad  explicandam  unitatem  substantialem  corporum  et  maxime  viven- 
tium  non  sufficit  tueri,  quamlibet  atomum  coalescere  realitate  extensa, 
et  propria  forma  substantiali;  sed  omnino  recurrendum  est  ad  uni- 
cam  formam  substantialem  in  quolibet  corpore,  ex  qua  unicum  pro- 
iluat  esse  substantiale,  cum  ens  per  se  et  simpliciter  unum,  dicatur 
ab  unico  actu  essendi  substantiali  et  primo.  Porro  quaelibet  substantia 
corporalis  est  ens  per  se  et  simpliciter  unum,  licet  multiplex  potentia, 
cum  in  plura  divisibilis  sit.  Nam  «  unum  simpliciter  dicitur,  vel  sicut 
unum  indivisibile,  vel  sicut  unum  continuum,  vel  sicut  quod  est  ra- 
tione  unum  »  (1). 

SOLVUNTUR  DIFFICULTATES. 

Oppon.  I.°  Cum  Atomistis.  Facta  divisione  compositi  materialis, 
debent  resultare  componentia  indivisibilia  et  extensa.  Atqui  huiusmodi 
componentia  sunt  atomi.  Ergo  corpora  coalescunt  ex  atomis. 

Resp.  Dist.  mai.  Facta  divisione  formali,  idest  in  partes  consti- 
tuentes  essentiam.  Neg.  Facta  divisione  materiali,  idest  in  partes  in- 
tegrantes,  resultant  componentia  indivisibilia  et  extensa,  Siibdist.  Se- 
cundum  physicam  considerationem,  Conc.  Secundum  considerationem 
mathematicam,  Neg.  et  Neg.  cons. 

Explico.  Difficultas  multipliciter  vacillat.  In  praesenti  enim  con- 
troversia  quaerimus  de  essentiali  seu  formali  compositione  corporum, 
et  adversarii  confugiunt  ad  materialem  compositionem  ex  partibus 
integrantibus  seu  quantitativis.  Insuper  si  divisio  fit  per  quantitatem, 
idest  secundum  rationem  mathematicam,  unquam  erit  pervenire  ad 
aliquid  indivisibile,  cum  de  ratione  continui  vel  extensi  sit,  quod  di- 
vidatur  in  semper  divisibilia,  ideoque  Cartesius  aliique  dectrnunt, 
atomos  esse  infinitas  numero.  Quod  si  ponatur  indivisibilis  et  extensa 
hoc  erit  ratione  naturae,  idest  compositionis  essentialis,  quam  Atomi- 
stae  vehementer  negant.  Audi  S.  Thomam :  «  Licet  corpus  mathema- 
tice  acceptum  sit  divisibile  in  infinitum,  corpus  tamen  naturale   non 

(1)  Contra  gent.  lib.  II,  cap.  LYI. 

Dk  Maria,  Vol.  II.  2 

est  divisibile  in  infinitum.  In  corpore  enim  mathematico  non  consi- 
deratur  nisi  quantitas,  in  qua  nihil  invenitur  divisioni  repugnans;  sed 
in  corpore  naturali  invenitur  forma  naturalis,  quae  requirit  determi- 
nalam  quantitatem,  sicut  et  alia  accidentia  »  (1). 

Oppon.  2.°  Componentia  substantiam  extensam  debent  esse  sub- 
stantiae  et  extensae,  secus  substantia  coalesceret  ex  accidentibus,  et 
extensum  ex  inextensis.  Atqui  hoc  docent  Atomistae  tuentes,  corpora 
componi  ex  atomis.  Ergo  atomismus  admittendus  est. 

Resp.  Dist.  mai.  Debent  esse  substantiae,  idest  partes  substan- 
tiales,  seu  substantiae  incompletae;  debent  esse  extensae,  idest  prin- 
cipia,  unde  pullulare  possit  extensio,  Conc.  Debent  esse  substantiae 
completae  et  formaliter  extensae,  Neg.  Contradist.  min. 

Explico.  In  composito  essentiali  et  quidditativo  ratio  et  definitio 
totius  essentiae  compositae  numquam  potest  competere  partibus,  nisi 
destrui  velit  ipsa  ratio  compositi;  si  enim  definitio  compositi  conve- 
niret  partibus,  tunc  quaelibet  pars  et  compositum  penes  essentiam  es- 
sent  unum  et  idem ;  quod  idem  est  ac  negare  rationem  partis.  Nihi- 
lominus  partes,  qua  partes,  debent  posse  reduci  ad  rationem  compo- 
siti;  et  sic  compositum  substantiale  resultare  non  potest  ex  acciden- 
tibus,  vel  ex  partibus  accidentaliter  unitis. 

Oppon.  3.°  Corpus  definiri  potest  realitas  extensa.  Atqui  definitio 
explicat  naturam  rei.  Ergo  ad  explicandam  substantiam  corporalem 
sufficit  ponere  realitatem  extensam. 

Resp.  Dist.  mai.  Et  haec  definitio  est  essentialis,  idest  per  genus 
et  propriam  differentiam,  seu  per  principia  essentialia.  Neg.  Et  haec 
definitio  est  imperfecta  et  per  aliquid  dimanans  ab  essentia  definiti, 
Snbdist.  Et  est  vera  si  sumitur  in  sensu  Peripateticorum,  Conc.  Si 
sumitur  in  sensu  Atomistarum,  Neg.  Contradist.  min.  et  Neg.  cons. 
Explico.  Si  nomine  realitatis  extensae  intelligitur  substantia  prae- 
dita  extensione,  datur  aliqua  definitio  corporis,  cum  per  illam  discerni 
possit  corpus  ab  omni  alia  substantia,  quae  non  sit  corpus.  Verum 
illa  definitio  non  explicat  intimam  naturam  corporalis  substantiae,  cum 
extensio  sit  accidens  a  substantia  distinctum  et  profluens.  lnsuper  cum 
extensio  profluere  nequeat  nisi  ab  aliqua  substantia,  quae  duplici  con- 
stet  principio,  videlicet  materiali  et  formali,  ex  quo  eftluat  partium 
multiplicitas  cum  unitate  essendi,  perspicuum  est,  extensionem  quae 
ponitur  loco  dillerentiae  quadantenus  specificare  illam  substantiam,  et 
eam  distinguere  a  substantiis  immaterialibus,  quatenus  extensio  prae- 
supponat  compositionem  ex  duplici  principio  essentiali. 

Oppon.  4.°  Atomismus  explicat  diversitatem  substantialem  corpo- 
rum,  si  diversa  copulatio  atomorum  est  essentialis  eomposito.  licel  sit 
accidentalis  componentibus.  Atqui  ita  habet.  Ergo. 

1)  Physic.  lib.  I,  lect.  9;  cf.  ctiam  De  sensu  ti  sensato,  lcct.  15. 

Resp.  Dist.  mai.  Si  est  essentialis,  idest  constituit  eompositum 
in  esse  substantiae,  Conc.  Si  est  essentialis,  iclest  necessaria  compo- 
sito,  Neg.  Contradist.  et  Neg.  cons. 

Explico.  Difficultas  ludit  in  verbo  essentialis,  quod  quandoque 
opponitur  accidenti,  et  significat  substantiam,  quandoque  opponitur 
contingenti,  et  significat  necessarium,  licet  sit  accidens.  Sic  in  horo- 
logio  accidentalis  illa  dispositio  partium  est  necessaria  horologio,  et 
dicitur  ipsi  essentialis.  Sed  quod  partes  substantiales  sint  ex  auro  vel 
argento,  hoc  non  est  necessarium  horologio;  unde  substantia  partium 
dicitur  accidentalis  horologio. 

Oppon.  5.°  cum  Dynamistis.  Partes  cuiuslibet  compositi  primige- 
niae  debent  esse  simplices.  Sed  corpora  sunt  composita.  Ergo  corpora 
constant  ex  entibus  simpiicibus. 

Resp.  Dist.  mai.  Partes  essentiales  substantiae  compositae  debent 
esse  realitates  non  divisibiles  in  alias,  Conc.  Debet  esse  substantiae 
simplices,  Neg.  Iterum,  partes  integrantes  compositi  materialis  debent 
esse  simplices,  idest  non  divisibiles  physice,  Conc.  Secundum  conside- 
rationem  mathematicam,  Neg.  Dist.  min.  Corpora  sunt  composita  du- 
plici  compositione,  essentiali  et  integrali,  Conc.  Sola  compositione  in- 
tegrali,  Neg.  et  Neg.  cons.  Solutio  patet. 


ARTIGULUS  IV. 

SENTENTIA    PERIPATETICA    DE    PRLNCIPIIS   NATURAE    EXPONITUR. 

ADUMBRATUR  QUAESTIO.  Doctrina  de  intrinsecis  corporum  prin- 
cipiis,  quam  explicandam  et  propugnandam  aggredimur,  a  nobis  con- 
sulto  appellata  est  peripatetica,  ut  ex  ipso  huius  articuli  titulo  eluceat, 
nos  in  hac  materia  defendendam  suscepisse  doctrinam  illam  quae  du- 
cta  ab  Aristotele,  in  politiores  Scholasticos  manavit,  et  praesertim  in 
S.  Thomam,  qui  eam  amplexatus,  sua  auctoritate  suoque  admirabili 
ingenio  illustravit  ac  perfecit.  Hoc  praedicto  ad  omnes  aequivocationes 
praepediendas,  ordinis  et  perspicuitatis  causa  universam  doctrinam 
peripateticam  de  principiis  naturae,  seu  de  corporum  essentia  ad  haec 
praecipua  capita  summatim  revocamus:  1)  Corpora  seu  substantiae 
materiales  ex  quibus  visibilis  haec  rerum  universitas  miro  ordine  co- 
agmentatur,  quoad  essentiam  et  intrinsece  constat  ex  duplici  principio, 
nempe  materia  prima  et  forma  substantiali.  2)  Materia  et  forma  sunt 
substantiae  incompletae  seu  partes  substantiales,  quae  per  se  et  sepa- 
ratim  exsistere  nequeunt,  sed  ordinantur  ad  mutuam  unionem,  et  com- 
municationem  propriae  realitatis,  per  quam  unionem  compositum  ex 
utraque  evadit  subiectum    capax  recipiendi  actum    exsistentiae.  Hinc 

id  quod  proprie  exsistit,  non  est  neque  materia  neque  forma,  sed  com- 
positum,  quod  est  hoc  aliquid  designabile.  3)  Materia  prima  in  genere 
entis  est  primum  subiectum  seu  pura  potentia,  cui  exsistere  repugnat 
sine  forma  substantiali,  quae  ipsam  determinat  ad  speciem  seu  ad 
quemdam  gradum  entis,  cum  omne  quod  exsistit  debeat  esse  essentia 
determinata  quoad  speciem  et  individuum.  ldem  dici  debet  de  forma 
substantiali,  quae  sit  mere  informans,  cum  talis  forma  exsistere  ne- 
queat  sine  materia  quam  informat,  et  a  qua  sustentatur  ac  fulcitur. 
Haec  quippe  forma,  quae  vocatur  etiam  materialis,  tota  quanta  est,  or- 
dinatur  ad  actuandam  et  determinandam  materiam  ad  hoc  ut  ma- 
teria  per  formam  determinata,  idest  compositum  ex  utraque  sit  sub- 
iectum  capax  exsistendi  seu  substanlia  completa  et  singularis.  4)  Par- 
tes  substantiales,  idest  materia  et  forma  non  distinguuntur  realiter 
inter  se  per  esse  exsistentiae,  sed  per  propriam  realitatem  potentia- 
lem  et  actualem;  quia  ipsae  non  exsistunt  proprie  etper  se;  sed  id 
quod  per  se  exsistit  est  compositum,  cum  actus  exsistendi  immediate 
et  primo  recipiatur  in  coniuncto,  in  quo  partes  subsistunt.  Ouare  sub- 
stantia  corporalis  dicitur  composita,  non  quia  eius  esse  sit  duplex,  sed 
(fiiia  res,  cui  competit  exsistere,  realiter  componitur  ex  duobus  prin- 
cipiis,  altero  determinabili,  altero  determinante,  quae  sese  mutuo  com- 
plent  ut  coniuncta  exsistere  valeant :  materia  quippe  est  realitas  inde- 
terminata;  forma  vero  materialis  licet  dicat  actum,  denotat  tamen 
actum  essentialiter  determinativum  subiecti,  et  non  in  se  determina- 
tum  et  subsistentem,  et  sic  ex  utriusque  societate  efllorescit  essentia 
aliqua,  cui  proprie  competat  esse. 

Oua  de  re  ut  ratione  ac  via  in  tota  hac  controversia  procedamus, 
probandum  nobis  erit,  omnia  corpora  tum  chimice  simplicia,  tum  chi- 
mice  composita  coalescere  ex  materia  et  forma  tamquam  ex  partibus 
essentialibus  exsistentibus  non  per  proprium  esse,  sed  per  unicum 
esse  compositi.  Quod  ut  facilius  assequamur,  et  huic  quaestioni  sol- 
vendae  expeditiorem  paremus  viam,  nonnullae  voces  et  notiones  his 
vocabulis  subiectae  in  antecessum  ad  mentem  Aristotelis  et  S.  Tho- 
mae  Aquinatis  sedulo  enodandae  nobis  sunt. 

Quid  materia  prima?  Materia  seu  causa  materialis  generatim  de- 
finitur:  Subiectum  c.r  quo  aliquid  /if,  et  intrinsece  componifur  tamquam 
c.r  aliqt/o  determinabili.  Quoniam  vero  id  quod  per  mutationem  tit, 
lieri  potest  vel  simplicitcr,  vel  secundum  quid,  ideo  datur  subiectum 
ivi,  quae  incipit  esse  simpliciter,  et  rei  quae  incipit  esse  secundum 
quid.  Subiectum  mutationis  per  quam  res  incipit  esse  simpliciter,  di- 
citur  maferia  prima  (fj  noun))  vh\)  vel  subiectum  primum  mutatio- 
nis,  vel  subiectum  permanens  mutationum  substantialium.  En  aiirea 
verba  Aristotelis:  <r  Dico  enim  materiam  primum  subiectum  cuiusque 
rei  ex  quo  insito  iit  aliquid,  non  per  accidens.  Sive  quid  intereat.  in  hoc 

ultimum  abibit  »  (1).  Quocirca  cum  materia  prima  sit  per  se  expers 
cuiuslibet  actus,  in  se  et  absolute  considerata,  est  realitas  mere  po- 
tentialis,  informis,  et  indeterminata ;  et  non  determinatur  ad  aliquam 
speciem  corporis,  et  ad  aliquod  esse  actu  nisi  per  formam,  quae  est 
actus  substantialis  tribuens  materiae,  ut  sit  simpliciter  ens  actu.  Cum 
autem  esse  simpliciter  praesupponatur  ad  esse  secundum  quid;  ideo 
materia  prima,  quae  per  se  non  habet  esse  simpliciter,  a  fortiori  non 
habet  esse  secundum  quid. 

Sapientissime  ergo  Philosophus  describit  materiam  primam  in- 
quiens:  cc  Dico  autem  materiam,  quae  per  seipsam  neque  quid,  neque 
quantum,  neque  aliquid  aliud  quippiam  dicitur,  quibus  ens  determi- 
natur  »  (2).  Siquidem  materia  prima  per  seipsam  est  in  nuda  poten- 
tia ;  et  esse  quid;  vel  quantum,  vel  quale  non  habetur  nisi  per  for- 
mam  vel  substantialem  vel  accidentalem.  Uti  enim  Philosophus  argu- 
mentatur,  subiectum  mutationis  per  se  loquendo  est  alterum  quid  a 
terminis.  Sed  materia  prima  per  se  ipsam  neque  est  quid,  neque  quan- 
tum,  neque  quale,  neque  privationes  eorum,  Unde  perperam  Plato 
confundebat  materiam  cum  privatione,  idest  materiam  absolute  spe- 
ctatam  cum  materia  privata,  vel  ad  aliquam  formam  disposita,  quae- 
que  noncupari  solet  subiectum  transiens  et  non  permanens  (3). 

Quomodo  cognoscitur  materia?  Quodlibet  ens  cognoscitur  secun- 
dum  quod  est  actu  :  actu  autem  est  non  materia  nuda,  sed  materia  for- 
mata,  idest  compositum.  Ergo  materia  non  cognoscitur  in  se,  sed  per 
habitudinem  ad  formam  substantialem.  Hoc  melius  percipitur  per  ana- 
logiam  ad  subiectum  formarum  accidentalium.  Sicut  enim  ex  eo  quod 
homo  quandoque  est  sub  uno  colore,  quandoque  sub  alio,  intelligimus, 
hominem  esse  quid  diversum  a  coloribus,  et  sicut  aes  eo  quod  est  sub 
forma  globi  vel  statuae  intelligimus  esse  quid  diversum  ab  illis  for- 
mis.  Sic  eo  quod  id  quod  erat  panis,  fiat  caro  vel  sanguis,  intelligimus 
esse  aliquid  in  rebus  naturalibus,  quod  est  extra  omnes  determinatio- 
nes  et  species  corporum  (4). 

Doctrina  haec  a  sensibus  remota  ita  sapienter  explanatur  a  Do- 
ctore  Angelico :  «  Quaedam  materia  habet  compositionem  formae  sicut 
aes  cum  sit  materia  respectu  idoli ;  ipsum  tamen  aes  est  compositum 
ex  materia  et  forma ;  et  ideo  aes  non  dicitur  materia  prima,  quia  ha- 
bet  formam.  Illa  aulem  materia  quae  intelligitur  sine  qualibet  forma 
et  privatione,  sed  est  subiecta   formae  et  privationi,   dicitur   materia 

(1)  Aeyco  ya.Q  vfa\v  xo  jiqcotov  imoxeLLievov  exdaTcp,  e|  ov  yiyvexai  xi  evu- 
7i&Q%ovxoc,  jxT)  xcurd  a^;^i,|3e|3rlx6<;•  etre  cpf>etQeTat,  et<;  touto  dcpi|eTat  eoyaxov. 
Physic.  lib.  I,  text.  81:  cf.  etiam  S.  Tbom.  QQ.  DD.  De  spir.  creaturis,  a.  1. 

(2)  Aeyco  d^Xrjv  r\  xai}'  auTT]v  ur|Te  Tt  Lt,f]Te  Jioaov  LtrJTe  aMo  Ltr]f>ev  Aiye- 
Tai  olg  coptoTat  to  6v.  Metaph.  lib.  VII,  cap.  III,  text.  8. 

(3)  Physic.  lib.  I,  cap.  IX,  text.  69. 

(4)  Physic.  loc.  cit, 

prima  propter  hoc  quod  ante  ipsam  non  est  materia  alia,  et  haec  di- 
citur  vh\...  Et  quia  omnis  definitio  et  omnis  cognitio  est  per  formam, 
icleo  materia  prima  non  potest  per  se  definiri  nec  cognosci,  sed  per 
comparationem  ad  formam;  ut  dicatur  quod  illud  est  materia  prima. 
quod  hoc  modo  se  habet  ad  omnes  formas  et  privationes,  sicut  aes 
ad  idolum  et  infiguratum  »  (1). 

Quid  forma  substantialis  ?  Forma  seu  causa  formalis  communiter 
dicitur:  Redlitas  per  quam  res  intrinsece  constituitur  tamquam  per 
actum  determinativum  sui  ad  aliquod  esse :  vel  brevius:  Id  quo  res  esf 
actu.  Forma  ergo  dicit  actum,  et  per  ordinem  ad  subiectum  habet  ra- 
tionem  determinantis,  quia  rem  ad  certum  essendi  modum  definit, 
cum  esse  sequatur  formam.  Quare  causalitas  materiae  et  formae  repo- 
nenda  est  in  communicatione  propriae  realitatis  per  immediatam 
utriusque  unionem  (2).  Sed  quoniam  duplex  est  esse,  nimirum  esse 
simpliciter,  et  esse  secundum  quid,  ita  duplex  est  forma;  altera  quae 
facit  esse  simpliciter,  altera  quae  facit  esse  secundum  quid.  Prima  di- 
citur  forma  substantialis ;  secunda  vocatur  forma  accidentalis. 

Haec  doctrina  ita  enucleatur  a  S.  Thoma :  «  Forma  substantialis 
in  hoc  ab  accidentali  differt,  quia  forma  accidentalis  non  dat  esse  sim- 
pliciter,  sed  esse  lale,  et  ideo  per  eius  adventum  non  dicitur  aliquid 
fieri  simpliciter,  sed  fieri  tale  aut  aliquo  modo  se  habens...  Forma 
autem  substantialis  dat  esse  simpliciter,  et  ideo  per  eius  adventum 
dicitur  aliquod  simpliciter  generari,  et  per  eius  recessum  simpliciter 
corrumpi.  Et  propter  hoc  antiqui  Naturales,  qui  posuerunt  materiam 
primam  esse  aliquod  ens  actu,  dixerunt,  quod  nihil  generatur  vel  cor- 
rumpitur  simpliciter,  sed  omne  fieri  statuerunt  alterari,  ut  dicitur 
P/ujsic.  I,  text.  33  »  (3).  Et  alibi :  «  Forma  substantialis  et  forma  ac- 
cidentalis  partim  conveniunt,  et  partim  differunt.  Conveniunt  quidem 
in  hoc  quod  utraque  est  actus  et  secundum  utramque  est  aliquid  quo- 
dammodo  in  actu.  Differunt  tamen  in  duobus.  Primo  quidem,  quia 
forma  substantialis  facit  esse  simpliciter,  et  eius  subiectum  est  ens  in 
potentia  tantum:  forma  autem  accidentalis  non  facit  esse  simpliciter, 
sed  esse  tale  aut  tantum  aut  aliquo  modo  se  habens:  subiectum  enim 
eius  est  ens  in  actu.  Unde  patet  quod  actualitas  per  prius  invenitur 
in  subiecto  formae  accidentalis,  quam  in  forma  accidentali...  Secundo 
differunt  substantialis  forma  et  accidentalis,  quia  cum  minus  principale 
est  propter  principalius,  materia  est  propter  formam  substantialem:  sed 
e  converso  forma  accidentalis  est  propter  completionem  subiecti  i  (4). 
Ouocirca  forma  substantialis  est  id  quo  res  primo  est  actu,  et  dicitur 

(1)  Opusc.  I)e  princ.  naturae. 

(2)  Metaph.  lib.  VIII,  lect.  ultima. 

(3)  1   p.  q.  76,  a.  i. 

i)  1   |).  q.  77,  a.  P> ;  cf.  etiam  De  Anima,  lib.  II.  lect.  1  iu  medio. 

etiam  actus  primus;  vel   id  quo  res   primo  constituitur  in  sua  perfe- 
ctione  substantiali. 

Forma  de  qua  superius  meminimus,  accipitur  sensu  proprio  et  di- 
citur  forma  physica.  Improprie  autem  et  per  analogiam  dicitur  forma 
quidquid  a  nobis  concipitur  ut  actus  determinans  aliquod  subiectum 
indeterminatum;  sic  definitio  relate  ad  definitum,  differentia  relate  ad 
genus,  forma  relate  ad  materiam  in  sacramentis,  et  ita  porro. 

Compositum  ex  materia  et  forma.  Ex  intrinseca  unione  materiae 
et  formae  enascitur  corpus  seu  compositum  substantiale,  quod  a  Phi- 
losopho  vocatur  hoc  aliquid,  idest  individuum  subsistens  (1),  et  est 
id  quod  producitur  per  generationem,  quae  terminetur  ad  ens  sub- 
sistens.  Ouare  materia  et  forma  proprie  non  generantur  neque  cor- 
rumpuntur;  quia  omnis  generatio  est  ex  aliquo  ad  aliquid.  Id  autem 
ex  quo  est  generatio,  est  materia;  id  autem  ad  quod  est  generatio, 
est  forma.  Si  ergo  materia  et  forma  generarentur,  materiae  esset  ma- 
teria,  et  formae  esset  forma,  et  sic  in  infinitum. 

Ratio  autem  quamobrem  unio  materiae  et  formae  dicatur  snbstan- 
tialis  in  eo  est,  quod  per  huiusmodi  unionem  constituitur  primum 
essendi  subiectum,  idest  substantia ;  materia  namque  et  forma  tametsi 
sint  aliquid  substantiale,  nihilominus  formaliler  non  sunt  substantiae, 
sed  partes  essentiales  substantiae,  quae  reductive  dumtaxat  collocantur 
in  praedicamento  substantiae.  Siquidem  neque  materiae  neque  formae 
proprie  competit  esse  in  se,  sed  composito,  quod  vere  subsistit;  et 
quoniam  generatio  est  via  ad  esse,  sic  quod  proprie  generatur  non  est 
neque  materia  neque  forma,  sed  compositum;  licet  forma  dici  possit 
generari  vel  corrumpi  per  accidens,  idest  ad  generationem  vel  cor- 
ruptionem  subiecti.  In  composito  enim  substantiali,  materia  et  forma 
exsistentes  per  unicum  esse  compositi  distinguuntur  realiter  ut  partes 
essentiales  constituentes  ipsam  corporeae  substantiae  quidditatem.  Haec 
quidditas  composita  ex  materia  tamquam  potentia  subiectiva,  et  ex 
forma  tamquam  actu  informativo  et  determinante  ad  aliquem  gradum 
perfectionis,  ulterius  comparatur  ad  exsistentiam  tamquam  ad  ultimam 
actualitatem  per  quam  ponitur  extra  causas.  Duplex  ergo  realis  com- 
positio  admittenda  est  in  substantiis  corporalibus ;  altera  ex  materia 
et  forma ;  altera  ex  essentia  et  exsistentia  (2). 

Compositum  in  fieri  seu  de  generatione.  Generatio,  quae  a  Phi- 
losopho  dicitur  :  Via  ad  naturam  (3),  a  S.  Thoma  denominatur  :  Motus 
ad  formam,  et  est  mutatio  materiae  a  privatione  alicuius  formae  ad 
illius  acquisitionem.  Porro  duplici  formae  duplex  respondet  generatio : 
formae  substantiali  respondet  generatio  simpliciter ;  formae  acciden- 

(1)  Metaph.  lib.  VII,  cap.  X. 

(2)  De  duplici  compositione  cf.  S.  Trom.    Contra  gent.  lib.  II,  cap.  LIV. 

(3)  Pkysic.  lib.  II,  cap.  I. 

tali  respondet  generatio  secundum  quid,  quae  alio  nomine  dicitur  al- 
teratio  (1).  Quando  ergo  introducitur  forma  substantialis,  dicitur  ali- 
quid  fieri  simpliciter,  et  sic  dicimus,  hominem  fieri  vel  generari ; 
quando  introducitur  forma  accidentalis,  nou  dicitur  fieri  simpliciter, 
sed  fieri  aliquo  modo,  et  sic  quando  homo  fit  albus,  non  dicimus, 
hominem  simpliciter  fieri,  sed  fieri  album.  Duplici  huic  generationi 
duplex  opponitur  corruptio,  nempe  simplex  et  secundum  quid.  Est 
autem  corruptio :  Reditus  entis  ad  potentiam  ex  qua  est. 

Generatiu  et  corruptio  simpliciter  sunt  in  genere  substantiae,  ge- 
neratio  et  corruptio  secundum  quid  sunt  in  omnibus  aliis  generibus. 
Et  quia  generatio  est  quaedam  mutatio  de  non  esse  vel  de  non  ente 
ad  esse  vel  ad  ens ;  ex  opposito  corruptio  debet  esse  mutatio  de  esse 
vel  de  ente  ad  non  esse  vel  ad  non  ens  (2).  Insuper  quoniam  id 
quod  mutatur,  non  desinit  totaliter  esse,  sed  in  aliud  convertitur,  per- 
spicuum  fit  ad  omne  mutationcm  tria  potissimum   requiri,  nimirum  : 

1)  Subiectum  quod  acquirit  aliquam  perfectionem,  idest  realitas  po- 
tentialis  et  praecise  sub  ea  ratione  secundum   quam   est  in  potentia. 

2)  Forma  quae  subiectum  perficit.  3)  Privatio  formae,  videlicet  du- 
plex  terminus  et  commune  subiectum.  Non  enim,  uti  scite  arguit 
S.  Thomas,  ex  quolibet  non  ente  fit  generatio,  sed  ex  non  ente,  quod 
est  ens  in  potentia.  Hinc  ad  generationem  requiritur  :  1)  Ens  in  po- 
tentia,  idest  materia.  2)  Et  non  esse  actu,  quod  est  privatio,  idest 
materia  privata.  3)  ld  per  quod  fit  actu#  idest  forma.  Duo  priora 
sunt  ex  parte  eius  ex  quo  est  generatio ;  tertium  est  id  propter  quod 
fit  generatio,  quae  recte  dici  potest:  Motus  a  subiecto  sub  privatione 
posito  ad  subiectum  formatum.  Quoniam  vero  nova  forma  induci  ne- 
quit,  quin  prima  abiiciatur,  sic  nulla  generatio  contingere  potest  sine 
corruptione  unde  pervulgatum  illud  :  Generatio  unius  esi  corruptio 
alterius.  Ad  corruptionem  eadem  illa  tria  expostulantur ;  sed  forma 
se  tenet  ex  parte  termini  a  quo,  privatio  ex  parte  termini  ad  quem. 

Quid  privatio  ?  Nomine  privationis  intelligitur :  Carentia  formae 
in  subiecto  apto  eamdemque  exigente :  et  ita  materia  est  sub  priva- 
tione  alicuius  formae,  quatenus  ratione  formae  sub  qua  invenitur  est 
proxime  disposita  ad  recipiendam  formam,  qua  privari  dicitur.  Non 
enim  ex  quolibet  non  igne  fit  ignis,  sed  ex  tali  non  igne  circa  quein 
nata  est  tieri  forma  ignis.  Materia  ergo  prima  considerari  potest  in 
duplici  differentia ;  vel  absolute  in  sua  realitate  potentiali,  et  est  sub- 
iectum  permanens  mutationum  substantialium  ;  vel  simul  cum  aliqua 
torma,  qua  actuatur  et  disponitur  ad  perfectiorem  formam,  et  est  sub- 
iectum  vel  materia  transiens ;  quae  est  remota  si  post  aliquas  formas 

(1)  De   differentia   generationis   ab   alteratione   cf.    Arist.    De  qenerat.  lib. 
cap.  VIII. 

(2)  Cf.  S.  Tiiom.  Opusc.  l)e  princ.  natnrae. 

intermedias  solum  habilis  evadit  ad  aliquam  formam  recipiendam, 
uti  elementum  relate  ad  formam  animalis.  Primo  sensu  dicitur  inge- 
nerabilis;  sed  secundo  sensu  dicitur  generabilis  per  accidens  (1). 

De  appetitu  materlae.  Materia  naturaliter  ordinatur  ad  formam, 
cum  omne  imperfectum  ordinetur  ad  perfectum,  ideoque  naturaliter 
appetit  formam ;  siquidem  ordinatio  naturae  dicitur  appetitus.  Qua 
de  causa  scite  docuit  Aristoteles,  materiam  primam  esse  naturam,  ni- 
mirum  habere  in  se  principium  intrinsecum  motus  et  quietis  (2).  Hu- 
iusmodi  doctrina  ita  explicatur  a  S.  Thoma :  «  Cum  quaelibet  res 
mota  in  quantum  movetur  tendat  in  divinam  similitudinem  ut  sit  in 
se  perfecta ;  perfectum  autem  sit  unumquodque  in  quantum  fit  actu ; 
oportet  quod  intentio  cuiuslibet  in  potentia  exsistentis  sit  ut  per  mo- 
tum  tendat  in  actum.  Quanto  igitur  aliquis  actus  est  posterior  et  ma- 
gis  perfectus,  tanto  principalius  in  idipsum  appetitus  materiae  fertur. 
Unde  oportet  quod  in  ulteriorem  et  perfectissimum  actum,  quem  ma- 
teria  consequi  potest,  tendat  appetitus  materiae,  quo  appetit  formam 
sicut  in  ultimum  finem  generationis  »  (3). 

Appetitus  materiae  passivus.  Materia  sive  consideretur  absolute 
sive  uti  exsistit  actuata  per  aliquam  formam,  dicenda  est  appetere 
formam  appetitu  mere  passivo,  quatenus  nempe  habet  naturalem  po- 
tentiam  ad  hoc,  ut  fiat  actu  per  formam.  Digna  sunt  quae  huc  trans- 
ferantur  S.  Thomae  verba,  qui  postquam  probaverit  in  generatione 
inanimatorum  materiam  non  habere  in  se  principium  activum,  sic 
pergit :  «  Non  tamen  sequitur  quod  generatio  inanimatorum  corporum 
non  sit  naturalis.  Non  enim  oportet  ad  motum  naturalem,  quod  sem- 
per  principium  motus  quod  est  in  mobili  sit  principium  activum  et 
formale,  sed  quandoque  est  passivum  et  materiale.  Unde  natura  dis- 
tinguitur  per  materiam  et  formam.  Differentia  tamen  est  inter  mate- 
riam  naturalium  et  artificialium,  quia  in  materia  naturalium  est  apti- 
tudo  naturalis  ad  formam,  et  potest  reduci  in  actum  per  agens  na- 
turale ;  non  hoc  contingit  in  materia  artificialium  »  (4).  Quod  autem 
appetitus  sit  passivus  etiamsi  materia  consideretur  per  formam  actuata, 
efficietur  perspicue  reputando  materiam  non  esse  principium  activum, 
et  formam  non  posse  appetere  propriam  corruptionem,  cum  generatio 
alterius  formae  sit  corruptio  prioris. 

Appetitus  materiae  naturalis.  Quae  hactenus  a  nobis  disputata 
sunt,  satis  ostendunt,  appetitum  materiae  esse  passivum,  cum  materia 
sit  ens  potentiale  ab  ipsa  natura  ordinatum  ad  hoc  ut  compleatur  per 
lormas,  idest  ut  per  agentia    naturalia  possit  in  actum  educi ;  verum 

(lj  Physic.  lib.    I,  cap.  XI. 

(2)  Physic.  lib.  II,  cap.   II. 

(3)  Contra  gent.  lib.  111,  cap:  XXII. 

(4)  Metaph.  lib.  VI,  lect.  8 ;  cf.  etiam  De  Pot.  q.  4,  a.  1  ad  2  in  contrarium. 

appetitus  ille  licet  passivus  et  receptivus,  iure  tamen  dicitur  naturalis. 
Ouod  ita  explicatur  a  S.  Thoma:  «  Omne  quod  appetit  aliquid,  ap- 
petit  illud  in  quantum  habet  aliquam  similitudinem  cum  ipso...  Sed 
similitudo  attenditur  dupliciter.  Uno  modo  secundum  quod  forma 
unius  secundum  actum  perfectum  est  in  alio;  et  tunc  ex  hoc  quod 
aliquid  assimilatur  fini  non  tendit  in  finem,  sed  quiescit  in  fine.  Alio 
modo  ex  hoc  quod  forma  unius  est  in  alio  incomplete,  idest  in  po- 
tentia:  et  sic  secundum  quod  aliquid  habet  in  se  formam  finis  et  boni 
in  potentia,  tendit  in  bonum  vel  in  finem  et  appetit  ipsum.  Et  se- 
cundum  hunc  modum  materia  dicitur  appetere  formam  in  quantum 
est  in  ea  forma  in  potentia.  Et  ideo  quanto  ista  potentia  est  magis 
perfecta  et  propinquior  est  actui,  tanto  causat  vehementiorem  inclina- 
tionem:  ex  hoc  contingit  ut  omnis  motus  naturalis  in  fine  intendatur, 
quando  id  quod  in  finem  tendit,  est  tini  similius  »  (1). 

Naturalis  ergo  appetitus  materiae  ad  omnes  illas  formas  exten- 
ditur,  ad  quas  materia  est  in  potentia,  cum  materiae  inclinatio  vel 
appetitus  nihil  aliud  sit,  nisi  eius  naturalis  potentia  ad  aliquam  lor- 
mam.  Verum  ordo  naturae  a  Deo  sapientissime  constitutus  expostulat, 
ut  ad  perfectiores  non  pertingat,  nisi  proxime  disponatur  per  minus 
perfectas;  et  ideo  videmus  in  rebus  mundanis  progressionem  quam- 
dam  ac  successionem  specierum,  quae  a  minus  perfectis  ad  perfectio- 
res  continuo  motu  evehuntur.  Cum  autem  inter  res  visibiles  princi- 
patum  merito  sibi  vindicet  homo,  consequens  est  ut  appetitus  seu 
inclinatio  materiae  ad  hominem  usque  extollatur,  qui  propterea  recte 
dicitur  ultimus  finis  ac  terminus  totius  generationis,  quae  viget  in 
mundo.  Materia  ergo  naturaliter  gestit  esse  hominern  et  cum  per 
animam  rationalem  ad  speciem  humanam  evecta  fuerit,  eius  naturalis 
appetitus  plene  et  omnibus  ex  partibus  expletus  quiescit. 

Elegans  haec  doctrina  ita  sapienter  explicatur  ac  pene  sub  oculos 
ponitur  a  S.  Thoma:  «  In  actibus  formarum  gradus  quidam  inveniun- 
tur.  Nam  materia  prima  est  in  potentia  ad  formam  elementi:  sub 
forma  elementi  exsistens  esl  in  potentia  ad  formam  misti,  propter  quod 
elementa  sunt  materia  misti :  sub  forma  autem  misti  considerata,  est 
in  potentia  ad  animam  vegetalem,  nam  talis  corporis,  anima  actus  est. 
ltemque  anima  vegetalis  est  in  potentia  ad  sensitivam,  sensitiva  vero 
ad  intellectivam....  Sunt  ergo  elementa  propter  corpora  mista;  haec 
propter  viventia,  in  quibus  plantae  sunt  propter  animalia,  animalia 
propter  hominem ;  homo  enim  est  finis  totius  generationis  »  (2). 

Dictum  est  materiam  per  species  quasdam  intermedias  vegetalium 
et  animalium    elevari  ad  esse  hominis;  quod   ut   intelligatur,  distin- 

1     QQ.  1)1).  De  ver.  q.  22,  a.  1  ad  3  ;  cf.  etiam  2  Sent.  Dist.  1S,  q.  1.  a.  2. 
(2)  Contra  gent.    lib.  111.  cap.  XXII.    Ibi    explicatur  idera  ordo  circa   conser- 
vationem. 

guendum  est  cum  S.  Thoma  inter  species  incompletas,  quae  non  inten- 
duntur  nisi  ut  via  ad  entia  speciei  completae,  et  formas  rerum,  quarum 
species  utpote  compietae  per  se  intenduntur.  Primae  dicuntur  transeun- 
tes;  ut  sunt  formae  vegetalium  et  animalium,  per  quas  transit  embryo, 
donec  perveniat  ad  formam  hominis;  aliae  sunt  permanentes,  ut  forma 
alicuius  plantae,  vel  aiicuius  animalis;  ut  canis,  leonis:  «  Nec  est  incon- 
veniens  si  aliquid  intermedium  generatur  et  statim  postmodum  corrum- 
pitur,  quia  intermedia  non  habent  speciem  completam,  sed  sunt  ut  via 
ad  speciem ;  et  ideo  non  generantur  ut  permaneant,  sed  ut  per  ea  ad  ul- 
timum  generatum  perveniatur  »  (1). 

Ratione  seminales  materiae.  Ex  dictis  intelligitur  sane  quid  sint 
ratione  illae  seminales,  quas  duce  Augustino,  S.  Thomas  profitetur  a 
Deo  inditas  esse  materiae  (2).  Sunt  enim  principia  activa  et  passiva, 
atque  ita  virtutes  activae  et  passivae  rebus  corporalibus  inditae,  quibus 
aptae  sunt  ad  generationem,  vocabulo  sumpto  a  viventibus  in  quibus 
principium  activum  et  passivum  generationis  est  semen.  Omnia  autem 
corpora  habent  in  se  ipsis  hoc  principium  per  quod  a  Deo  ad  novas 
generationes  ordinata  sunt  quodque  natura  iure  nuncupatur  a  Philo- 
sopho,  uti  videbimus  inferius:  «  Secundum  Augustinum,  ait  S.  Thomas, 
rationes  seminales  dicuntur  omnes  vires  activae  et  passivae  creaturis  a 
Deo  collatae  quibus  mediantibus  naturales  eftectus  in  esse  producit »  (3). 
Hoc  sensu  intelligendum  est  illustre  illud  verbum  Augustini  aientis: 
((  Sicut  matres  gravidae  sunt  foetibus,  sic  ipse  mundus  gravidus  est 
causis  nascentium  »  (4). 

Quae  nobilissima  doctrina  utrinque  refellit  tum  errorem  eorum 
qui  commenti  sunt,  vitam  nescio  quam  esse  sparsam  per  omnia  corpora 
etiam  inorganica,  vel  mundum  esse  immane  quoddam  animal,  ut  Stoici 
imaginati  sunt;  tum  errorem  recentium  Atomistarum,  qui  rebus  natu- 
ram  eripiunt,  mutationes  in  qualitatibus  substantialibus  et  accidentalibus 
inficiantur,  res  motu  extrinseco  dumtaxat  agitatas  ac  pulsas  docent, 
veram  activitatem  ipsis  denegant,  et  pulcherrimum  ordinem,  qui  ex 
mutuis  rerum  actionibus  et  passionibus  viget,  prorsus  destruunt.  Iam 
vero  longe  aliter  res  habet  ac  isti  naturae  peremptores  gloriose  decla- 
mitant:  nam  omnis  operatio,  omnis  motus  rerum  corporalium  dirigitur 
ad  aliquam  formam  producendam,  ut  incolumitati  specierum.in  indivi- 
duorum  corruptione  et  interitu  prospiciatur. 

Forma  ergo  est  finis  generationis,  ideoque  causa  formalis  et  finalis 
sunt  unum  idemque,  sed  earumdem  causandi  ratio  est  diversa;  nam 
forma  ut  causa  formaiis  causat  actuando  materiam;  causat  ut  finis  mo- 


(1)  Contra  gent.  lib.  II,  cap.  LXXXIX,  n.  6. 

(2)  1  p.  q.  115,  a.  2  et  2  Sent.  Dist.  18,  q.  1,  a.  2. 

(3)  QQ.  DD.  De  Pot.  q.  5,  a.  9  ad  8. 

(4)  De  Trin.  lib.  III,  cap.  IX. 

vendo  agens  a  quo  intenditur.  Res  ergo  naturales  non  movent  seipsas 
in  finem,  sed  moventur  a  natura,  quae  recte  definitur:  Stabilis  incli- 
rtatio  vel  appetitus  finis  rebus  a  Deo  inditus:  vel  aliis  verbis:  Ars 
quaedam  divina  indita  rebus  per  quam  ad  fines  proprios  non  solum 
ducuntur,  sed  quodammodo  vadunt.  Hinc  iure  dixit  Philosophus,  na- 
turas  rerum  plenas  esse  finibus  (1):  nam  agentia  naturalia  ad  hoc 
operantur  ut  faciant  materiam  esse  actu  id  quod  erat  in  potentia: 
quod  idem  sonat  ac  formam  inducere  in  materiam,  et  quoniam  forma 
est  fmis  generationis,  agentia  semper  in  operando  finem  intendunt. 

Sicut  ergo  in  semine  est  principium  activum  et  passivum  gene- 
rationis;  sic  in  rebus  dici  possunt  reperiri  virtutes  seminales  omnium 
effectuum  et  ut  in  causis  activis  et  ut  in  causis  passivis  et  receptivis. 
Quod  ut  penitius  intelligatur,  adnotandum  cum  Doctore  Angelico  di- 
vinam  operationem  in  condenda  natura,  in  duobus  potissimum  differre 
ab  operatione  creati  artificis.  Primo  ex  parte  materiae,  quia  cum  ar- 
tifex  materiam  non  producat,  potentiam  non  confert  materiae  ad  re- 
cipiendas  formas,  quas  materiae  inducit.  Deus  autem  qui  est  auctor 
totius  rei,  non  solum  formas  et  virtutes  naturales  rebus  contulit,  sed 
etiam  potentiam  recipiendi  illud,  quod  ipse  in  materia  facere  vult. 
Secundum  ex  parte  formae;  quia  formae,  quas  inducit  artifex,  non 
producunt  formas  sibi  similes  (Physic.  I,  text.  13);  formae  autem  na- 
turales  producere  possunt  formas  sibi  similes,  et  ideo  proprietates  se- 
minis  habent,  et  seminales  dici  possunt  (2). 


ARTICULUS  V. 

DOCTRINA    PERIPATETICA    DE    PRINCIPIIS   NATURAE    PROPUGNATUR. 

CONTINUATIO  RERUM.  In  superiori  articulo  exposuimus  praeci- 
pua  capita  ad  quae  revocari  potest  doctrina  peripatetica,  quae  tuetur, 
essentiam  rerum  materialium  esse  compositam  ex  duplici  principio 
eam  constituente,  idest  ex  materia  prima  et  forma  substantiali,  et  ad 
parandam  facilem  viam  huius  veritatis  vindicandae,  copiose  explica- 
cavimus  nonnullas  notiones,  quae  praecognosci  debent,  ut  huiusmodi 
doctrina  et  vis  argumentorum  rite  intelligantur.  In  hoc  autem  articulo 
multiplici  argumentorum  conclusione  doctrinam  de  corporum  natura 
ab  Aristotele  traditam,  et  a  tot  Doctoribus  Scholasticis  perfectam  et 
explicatam  sequenti  propositione  propugnabimus. 

(1)  Physic.  lib.  II,   cap.  VIII. 

(2)  Cf.  S.  Tbom.  2  Sent.  Dist.  18,  q.  I,  a.  2. 

PROPOSITIO. 

Essentia  seu  natura  substantiarum  corporalium  intrinsece  com- 
ponitur  ex  duplici  principio  realiter  distinclo,  nempe  ex  materia 
prima  et  forma  substantiali. 

Praeiudicium.  Omnia  argumenta  quae  a  nobis  prolata  sunt  con- 
tra  Atomistas  el  Dynamistas  perspicue  demonstrant,  naturam  seu  es- 
sentiam  corporum  non  posse  rite  apteque  explicari,  nisi  recurrendo  ad 
duo  principia  substantialia,  quorum  alterum  sit  materiale,  alterum  for- 
male.  Corpora  enim,  uti  experientia  mamfestat  et  ratio  docet,  sunt 
substantiae  partibus  coagmentatae,  unitate  entis  per  se  et  simpliciter 
praeditae,  vera  agendi  virtute  ornatae.  Harum  substantiarum  quaedam 
sunt  inanimae,  quaedam  ex  adverso  non  solum  sunt  viventes,  sed  etiam 
diversis  vitae  gradibus  pollentes:  essentialiter  differunt  a  substantiis  et 
formis  simplicibus,  quae  etiam  formae  subsistentes  denominari  solent: 
demum  sunt  inter  se  transmutabiles,  cum  iugiter  una  convertatur  in 
aliam,  ita  ut  in  continuo  ac  perenni  individuorum  interitu  salventur 
ac  permaneant  species.  Atqui  haec  omnia,  quae  simplex  experientia 
cuilibet  intuenti  manifestat,  quae  sensus  naturae  communis  et  ratio  do- 
cent,  unice  in  systemate  peripatetico  dualitatem  principiorum  sectante 
explicari  possunt.  Ergo  vel  omni  scientiae  valedicendum,  vel  doctrina 
peripatetica  de  corporum  principiis  propugnanda.  Quod  distinctis  ar- 
gumentis  conlirmabitur  a  nobis. 

Arg.  I.um  ducitur  ex  substantiali  compositione  naturae  humanae, 
et  sic  proponi  potest.  Homo  constat  ex  corpore  organico  et  anima  ra- 
tionali  tamquam  forma  substantiali  et  intrinseca  causa.  Atqui  anima 
intellectiva  non  posset  intrinsece  informare  corpus  humanum  nisi  ce- 
tera  corpora  constarent  duplici  substantiali  principio,  materia  nempe 
et  forma  substantiali  Ergo  omnes  res  naturales  essentialiter  compo- 
nuntur  ex  materin  prima  et  forma  substantiali. 

Arg.  evolv.  Ad  maiorem  propositionem  quod  attinet,  extra  omnem 
controversiam  positum  est,  animam  rationalem  esse  per  se  et  imme- 
diate  corporis  formam,  uti  constat  ex  ipsis  fidei  documentis  a  nobis 
suo  loco  citandis,  et  esse  formam  substantialem,  quia  per  unionem 
eius  ad  corpus  resultat  ens  per  se  unum,  idest  homo;  quae  doctrina 
commode  salvari  nequit,  nisi  cum  Doctore  Angelico  tueamur,  animam 
intellectivam  constituere  corpus  humanum  in  esse  corporis  physici, 
((  ita  ut  in  homine  non  sit  alia  forma  substantialis  quam  anima  ra- 
tionalis,  et  per  eam  homo  non  solum  sit  homo,  sed  et  animal,  et  vi- 
vum,  et  substantia,  et  ens  »  (1).  Declarata   sic  maiori  quae  apposite 

(1)   QQ.  DD.  De  spir.  creaturis,  a.  3. 

probanda  erit  in  Anthropologia,  minor  ita  efficitur.  Compositio  ex  ma- 
teria  prima  et  forma  substantiali  in  homine  ostendit,  esse  in  rebus 
naturalibus  quoddam  subiectum  substantiale  natura  sua  aptum  ut  infor- 
metur  actu  aliquo  substantiali,  ideoque  incompletum  et  potentiale  in 
genere  substantiae,  et  postulans  esse  semper  sub  actu  quodam  substan- 
tiali.  Hoc  autem  subiectum  non  est  proprium  hominis,  sed  in  aliis 
rebus  naturalibus  reperitur.  Nam  materia  corporis  humani,  quae  se- 
cundum  se  est  in  pura  potentia  ad  suum  esse  substantiale,  antequam 
homo  formaretur,  fuit  successive  minerale,  vegetale,  animal;  ideoque 
etiam  in  his  determinabatur  per  aliquam  formam  substantialem    1). 

Arg.  2.um  eruitur  ex  viventibus  in  genere,  et  ita  proponi  potest. 
Ut  explicari  queat  vitalis  operatio  sive  in  brutis  sive  in  plantis,  admit- 
tendum  est  in  ipsis  principium  quoddam  vitale  quod  sit  substantiale, 
vere  unum,  a  materia  distinctum,  quod  nuncupatur  anima.  Qui  hoc 
negabit,  cogetur  docere  cum  Cartesio,  bruta  esse  mere  automata,  et 
cum  quibusdam  recentibus  plantas  non  differre  a  mineralibus,  nisi  per 
diversam  dispositionem  materiae,  nosque  posse  efficere  plantam  ali- 
quam  viventem,  si  apta  suppeterent  instrumenta. 

Iacto  hoc  fundamento,  ita  argumentari  licebit.  Vel  hoc  princi- 
pium  est  actus  materiae,  idest  forma  substantialis ;  vel  subsistit  in  suo 
esse  distincto  ab  esse  corporis.  Atqui  secundum  repugnat.  Ergo  admit- 
tendum  est  primum  disiunctionis  membrum.  Ouo  admisso,  fatendum 
est,  materiam  corporis  viventis  esse  in  nuda  potentia  ad  esse  substan- 
tiale.  Iam  vero  illa  eadem  materia  ante  generationem  vegetalium  et 
animalium  exsistit  sub  forma  mineralis.  Ergo  etiam  in  mineralibus  ma- 
teria  determinatur  ad  esse  huius  vel  iliius  mineralis  per  formas  substan- 
tiales.  Unum  remanet  probandum,  nimirum  principium  vitale  non  esse 
actum  per  se  et  in  se  subsistentem ;  quod  multipliciter  efficitur.  Nam 
primo  operationes  vegetalium  et  brutorum  intrinsece  dependent  a 
matcria,  et  per  hoc  solum  intellectus  distinguitur  a  sensu.  At  quoniam 
operari  sequitur  esse,  principium  dependens  a  materia  in  operando, 
dependet  etiam  ab  illa  in  essendo.  Secundo  si  principium  vitale  plan- 
tarum  et  brutorum  non  esset  forma  informans,  sed  mere  assistens. 
esset  substantia  immaterialis,  ideoque  minime  corruptibilis  neque  per 
se,  neque  per  accidens,  et  consequenter  natura  sua  immortalis,  exce- 
deretque  ipsam  animae  perfectionem,  quae  licet  in  se  subsistat,  est 
nihilominus  forma  vere  informans. 

Arg.  3.uni  ducitur  ex  substantialibus  corporum  mutationibus.  Da- 
tur  vera  transmutatio  unius  substantiae  corporeae  in  aliam  specie  di- 
versam.  Atqui  huiusmodi  mutatio  substantialis  contingere  nullatenus 
posset,  si  substantiae  corporeae  non  constarent  ex  duplici  principio, 
nempe  ex  materia  prima  et  forma  substantiali.  Ergo  corporum  prin- 

1    Cf.  Suaresium,  Me.taph,  disp.   15,  sect.  !. 

cipia  constitutiva  sunt  materia  et  forma.  Et  quoniam  tota  haec  con- 
tentio  versatur  circa  propositionem  maiorem,  ut  ipsi  adversarii  fatentur, 
eam  declarandam  ac  probandam  aggrediamur  oportet. 

Ut  stet  propositio  maior  duo  requiruntur:  1)  Ut  corpora  elemen- 
taria  seu  chimice  simplicia  convertantur  in  corpora  chimice  composita 
seu  mista,  et  corpora  quaedam  mista  transmutentur  in  alia  mista. 
Hoc  autem  patet  ex  chimicis  experimentis,  et  quotidiana  experientia, 
cum  videamus  ligna  converti  in  cinerem,  et  cibum  in  carnem.  Re- 
quiritur:  2)  Ut  varia  mista  a  simplicibus  et  inter  se  substantialiter 
seu  specie  differant.  Hoc  autem  probatur  ex  essentiali  discrimine  inter 
proprietates  simplicium  et  diversorum  mistorum,  cum  essentia  sub- 
stantiarum  per  solas  proprietates  et  effectus  nobis  innotescere  valeat. 
Forro  proprietates  et  operationes  specie  diversae  et  inter  se  oppositae 
arguunt  essentias  et  substantias  specie  diversas.  Nam  substantia  est 
principium  ex  quo  fluunt  et  resultant  omnes  proprietates,  quae  rebus 
insunt,  et  operatio  sequitur  esse  rei.  Quocirca  nequeunt  vel  proprie- 
tates  vel  actiones  diversificari  specie,  quin  ipsae  substantiae  intelli- 
gantur  differre  inter  se  specie.  Adverte  tamen  nos  hic  loqui  de  pro- 
prietatibus  permanentibus,  nimirum  quae  substantiam  afficiunt  ipsique 
inhaerent,  dum  est  in  suo  statu  naturali,  minime  vero  de  proprieta- 
tibus  transeuntibus,  videlicet  de  illis,  quae  exsurgunt  ex  actione  agentis 
extrinseci,  quae,  cessante  illa  actione,  et  ipsae  desinunt;  sic  cum  aurum 
igne  liquescit,  vel  ferrum  candescit;  sublato  agente  extrinseco,  sponte 
redit  ad  pristinum  statum;  contra,  cum  post  scintillam  electricam  hy- 
drogenium  et  oxygenium  efformant  aquam,  cessante  actione  electrici, 
aqua  cum  suis  proprietatibus  et  operationibus  manet. 

Argumentum  autem  sic  paucis  proponi  potest:  In  conversione 
unius  substantiae  in  aliam  specie  diversam  aliquid  primae  remanere 
debet  in  altera,  secus  secunda  crearetur:  similiter  aliquid  debet  desi- 
nere,  et  aliud  produci,  secus  nova  substantia  non  produceretur.  Ergo 
corpora  quae  in  alia  convertuntur,  duplici  componuntur  substantiali 
principio,  uno  communi  et  determinabili,  altero  determinante  et  pro- 
prio.  Primum  vocatur  materia,  secundum  dicitur  forma. 

Arg.  4.um  deducitur  ex  compositione  integrali  quae  in  corporibus 
ratione  quantitatis  resultat.  Corpora  quippe  extensa  ratione  quantitatis 
habent  multiplicitatem  partium  integrantium  cum  substantiali  unitate 
essendi;  nam  continuum  est  ens  per  se  et  simpliciter  unum.  Atqui 
principium  unde  dimanat  multiplicitas,  nequit  esse  illud  idem  ex  quo 
exurgit  essendi  unitas  substantialis.  Ergo  corpora  coagmentantur  du- 
plici  principio,  altero  materiali,  quod  est  radix  multiplicitatis;  altero 
formali  et  per  se  simplici,  ex  quo  exoritur  unitas  essendi  et  indivisio. 
Duplici  hoc  principio  constituto,  nempe  potentiali  et  actuali,  seu  de- 
terminabili  et  determinante,  rite  explicari  potest  abdita  natura  conti- 
nui,  in  quo  habetur  substantia  aliqua,  quae  est  una  actu,  et  multiplex 

potentia.  Forma  enim  et  esse  consequens  formam  licet  ratione  sui  di- 
vidi  nequeunt;  multiplicari  tamen  possunt  et  dividi  ratione  subiecti 
materialis,  et  sic  apte  iunguntur  simul  in  eodem  ente  et  actualis 
unitas  et  potentialis  multiplicitas. 

Arg.  5.nm  et  ineluctabile  desumitur  ex  causis  efficientibus  et  fina- 
libus.  Corpora,  uti  suo  loco  demonstrabitur,  revera  agunt  per  virtutes 
agendi  ab  eorumdem  essentia  profluentes,  et  operantur  propter  deter- 
minatos  fines:  idest  in  corporibus  datur  principium  intrinsecum  qua- 
rumdam  determinatarum  mutationum,  quod  dicitur  natura.  Atqui 
neque  corporum  activitas,  multoque  minus  stabilis  et  constans  modus 
operandi  propter  determinatum  finem  exsurgere  potest  ex  sola  ma- 
teria.  Ergo  in  corporibus  praeter  principium  materiale,  admittendum 
est  principium  quoddam  formale,  ex  quo  repetenda  est  corporum  acti- 
vitas,  et  quod  valet  rationem  praebere  constantiae  ac  stabilitatis  or- 
dinis,  qui  viget  in  operationibus  naturae. 

Arg.  evol.  Propositio  maior  proprio  in  loco  demonstrabitur,  et 
non  potest  in  dubium  revocari,  nisi  ab  eo  qui  velit  omnem  scientiam 
rerum  naturalium  subvertere,  et  cum  Materialistis  simul  ac  Fatalistis 
castra  coniungere.  Ad  declarationem  propositionis  minoris,  non  erit 
supervacaneum  haec  subiicere.  In  continua  generatione  mistorum  ex 
elementis  mista  quae  exsurgunt,  constanter  praedita  sunt  iisdem  pro- 
prietatibus,  quas  habebant  mista,  quae  prius  habita  fuerant  ex  simili- 
bus  elementis,  proindeque  mistorum  species  in  natura  immutabiliter 
perseverant  in  perenni  transformatione  individuorum.  Similiter  experi- 
mento  constat,  determinata  corpora  cum  ad  statum  crystallinum  pro- 
grediuntur,  induere  semper  quasdam  formas  geometricas  regulares,  ita 
ut  per  accidentales  perturbationes  praepediri  possit  transitus  ad  statum 
crystallinum,  secl  minime  effici  ut  crystalla  ex  determinato  corpore 
enascentia  variabiles  formas  consectentur.  Atqui  haec  facta  constantia, 
uniformia,  et  multa  alia  his  similia  inexplicabilia  manent,  nisi  in  cor- 
poribus  admittatur  duplex  principium,  alterum  determinabile,  et  alte- 
rum  determinans.  Si  enim  solummodo  elementa  admittantur,  vel  haec 
elementa  supponuntur  passive  moveri,  uti  decernunt  Atomistae,  vel 
active  sese  attrahere  ac  repellere,  uti  Dynamistae  affirmant.  In  utroque 
autem  casu  ipsis  est  omnino  fortuitum  congredi  potius  in  has  quam 
in  illas  mistorum  vel  crystallorura  formas. 

Quocirca  recurrendum  est  ad  duplex  principium,  idest  materiale 
et  formale;  et  tunc  statim  in  promptu  erit  ratio  ad  explicandam  horum 
tactorum  mutationumque  stabilitatem  et  constantiara  tum  ex  parte 
materiae,  quae  a  natura  ordinata  est  ad  quasdam  certas  formas;  tum 
ex  parte  formae,  cum  omne  agens  operetur  secundum  quod  est  actu 
per  formam,  et  agendo  eo  tendat,  ut  suae  formae  sirailitudinem  aliis 
communicet.  Quocumque  se  vertant  adversarii,  huius  invictissimi 
argumenti  efficaciam  non  eludent,  nisi   proprio  arbitratu    et    temere 

respuendo  nobilem  illam  philosophiam,  quae  ducta  ab  Aristotele  apud 
SS.  Ecclesiae  Patres,  Summosque  Doctores  semper  permansit.  Agno- 
verunt  enim  viri  doctrina  ac  sanctitate  praestantes,  in  mundo  hoc 
adspectabili  innumeras  diversasque  rerum  naturas  suo  modulo  imitari 
immetatam  ac  simplicissimam  Dei  bonitatem  easque  esse  totidem  Di- 
vinitalis  vestigia  ac  similitudines  licet  admodum  dissimilares;  sic  Dei 
liberalitatem  admirati  sunt,  eo  quod  tot  res  natura  specieque  diffe- 
rentes  condiderit,  quae  et  in  eo  quod  sunt,  ed  in  eo  quod  aliis  sunt 
causa  essendi  divinam  gloriam  enarrant  (1). 

Praecluditur  effugium  adversariorum.  Adversarii,  ut  vitent  fata- 
lismum  Democriti,  Leucippi,  et  Epicuri,  nituntur  explicare  constan- 
tiam  factorum  et  phaenomenorum  ex  stabilitate  ordinis  a  Deo  rebus 
inditi.  Iam  vero  eorum  responsio,  uti  attendenti  patet,  nulla  est  et 
captiosa;  nam  afferunt  ut  tundamentum  illud  ipsum,  cuius  quaerimus 
fundamentum,  et  sic  fucum  imperitis  faciunt.  Siquidem  stabilitas 
ordinis  in  hoc  relucet,  quocl  semper  eadem  facta  et  mutationes  pro- 
ducuntur.  Evidens  est,  stabilem  ordinem  explicari  non  posse,  nisi 
assignetur  funclamentum,  a  quo  eius  stabilitas  oriatur.  Neque  quid- 
quam  proficit  asserere,  principium  ordinis  stabilis  non  necessario  esse 
intrinsecum,  sed  posse  esse  extrinsecum,  nempe  Deum  auctorem  et 
conservatorem  orclinis.  Nam  haec  evasio  rebus  tolleret  nativam  vir- 
tutem  relate  acl  proprios  effectus,  et  Occasionalismo  viam  communiret, 
male  confundens  principium  remotum  com  principio  proximo  ordinis. 
Ouocirca  responclemus  in  forma.  Principium  ultimum  et  raediatum  ex 
quo  ordo  procedit,  est  extrinsecum,  Conc.  Immediatum  et  proximum, 
Stibdist.  Principium  a  quo  derivatur  ordinis  conceptio,  Conc.  A  quo 
derivatur  ordinis  exsecutio,  Ncg. 

Arg.  6.um  ex  eo  deducitur  quod  Peripateticum  systema,  unice  vitare 
potest  ea  incommoda  et  absurda,  quae  Dynamistae,  praesertim  Leib- 
nitius,  opponunt  Atomistis,  et  Atomistae  contra  Dynamistas  obiiciunt, 
et  Atomistae  dynamici  contra  utrosque.  Contendunt  enim  Dynamistae, 
corporum  essentiam  nullo  pacto  posse  per  solam  materiam  explieari, 
idque  multiplicibus  efficiunt  argumentis,  inter  quae  iilud  ineluctabile 
a  Leibnitio  multifariam  expressum :  nempe  omnem  substantiam  esse 
causam  et  principium  activitatis;  ens  enim  inactivum  ad  summum 
cogitari  potest  ut  mera  potentia  obiectiva  et  logica,  non  ut  aliquid 
realiter  exsistens.  Nec  minus  veri  sunt  Atomistae,  cum  Dynamistas 
coarguunt,  eo  quod  omnino  absurdum  sit,  ex  punctis  inextensis  velle 
conflare  aliquod  extensum,  vel  eo  quod  puncta  in  se  invicem  agen- 
tia  extensionem  praeviam  supponant.  Ex  quibus  inferre  licet,  ad  ex- 

(1)  Cf.  S.  Thom.  Contra  gent.  lib.  III,  cap.  XIX,  XX,  XXI,  XXII,  ubi  sapien- 
ter  disputat  quomodo  res  omnes  Deo  assimilantur  et  in  eo  quod  sunt,  et  in  eo  quod 
operando,  propriam  naturam  aliis  communicant. 

De  Maria,  Vol.  II.  3 

plicandara  corporum  essentiam  neque  solam  realitatem  extensam,  nc- 
que  solam  vim  inextensam  sufficere,  sed  consortium  utriusque  requiri. 
Primus  ergo  fons  erroris  Atomistarum  et  Dynamicorum  in  eo  situs 
est  quod  ipsi,  posthabitis  causis  finalibus  ac  formalibus,  ad  causas  dum- 
taxat  materiales  et  efficientes  se  contulerunt. 

Haec  philosophandi  ratio  manca  est  omnino  et  inepta.  tura  in 
omnibus  scientiis,  quae  quid  rei  assequi  nequeunt,  nisi  per  causas 
forniales,  tum  praesertim  in  perscrutatione  naturae,  in  qua  ad  facta 
explicanda  et  ad  proportionatas  ipsorum  causas  assignandas,  necessa- 
rium  omnino  est  illud  determinare  propter  quod  operationes  causarum 
efficientium,  et  passiones  causarum  materialium  immutabiliter  eve- 
niant  eo  pacto,  quo  conservationi  specierum  prospiciatur.  Quod  fieri 
nequit  nisi  adstruendo  causas  finales  et  formales.  Hoc  notatum  fuit 
ab  Aristotele  docente  ad  philosophum  naturalem  pertinere,  quatuor  re- 
rum  causas  in  naturae  indagatione  prosequi  (l). 

Sic  vitatur  illud  aliud  maximi  momenti  incommodum,  quod  do- 
ctissimus  Silvester  Maurus  exprobrat  Atomistis,  qui  iam  suo  tempore 
contra  veterem  sapientiam  incipiebant  bella  turbasque  ciere;  nimirum 
quod  ex  modo  philosophandi  talium  philosophorum  intellectus  grada- 
tim  ac  pedetentim  disponitur  ad  omnes  veritates  negandas,  quod 
nostris  temporibus  contigisse  per  summam  calamitatem  ipsi  conspe- 
ximus.  Quocirca  placet  hic  recitare  ipsa  verba  sapientissimi  viri,  qui 
funestam  cladem  omnibus  veritatibus  a  philosophiae  novatoribus 
inferendam  longe  antea  prospexit  ac  divinavit.  Sic  enim  de 
atomismo  loquutus  est:  «  Ex  modo  philosophandi  istius  sententiae  di- 
sponitur  intellectus  ad  dicendum,  non  dari  in  homine  aliam  animam, 
quam  dispositionem  corpusculorum,  non  dari  in  mundo  aliam  causam, 
quam  corpuscula  disposita,  atque  adeo  non  dari  Deum  et  providentiam. 
Probatur  sequela:  nam  si  corpuscula  possunt  ita  disponi,  ut  per  so- 
lam  dispositionem  faciant  mirabiles  operationes,  quas  videmus  in  cane, 
ut  videat,  audiat,  cognoscat  dominum  et  illi  obediat,  cur  non  possunt 
ita  disponi  ut  faciant  operationes  intelligendi,  quas  experimur  in  ho- 
mine  ?...  Ratio  a  priori  est.  quia  si  intellectus  assuescat  quosdam  etfectus 
tribuere  causis  improportionatis,  disponitur  ad  refundendos  etiam  alios 
effectus  in  causas  improportionatas...  Ergo  licet  sola  divina  providen- 
tia  sit  causa  proportionata  pulcherrimi  ordinis,  quem  videmus  in  mundo, 
disponuntur  isti  ad  tribuendum  talem  ordinem  casui,  vel  fato.  vel  cor- 
pusculis.  Praeterea  eo  ipso  quod  sensui  nimis  adhaerent,  inclinantur  ad 
omnia  neganda,  quae  sunt  supra  sensum,  et  ad  ponendam  felicitatem 
in  solis  delectationibus,  ut  posuit  Epicurus  »  (2). 

Conclusio.  Ouae  a  nobis  fuse  pro  rei  gravitate  de  essentiali  cor- 

(1)  Physk.  lib.  II,  cap.  VIII, 

(*2)  Quaest.  phil.  vol.  II,  q.  4  de  atomis. 

porum  coinpositione  disputata  sunt,  confirmari  possunt  ex  eo  quod 
doctrina  haec,  quae  unice  scientificam  explicationem  naturae  corpo- 
ralis  exhibet,  longe  lateque  serpat  in  tota  philosophia.  Ipsa  namque 
nectitur  arctissime  cum  veritatibus  summi  momenti,  quae  demonstran- 
tur  de  Deo,  de  substantiis  spiritualibus,  de  unione  animae  humanae 
cum  corpore  et  de  eius  propria  intelligendi  ratione,  de  diversis  re- 
rum  creatarum  gradibus,  quibus  ascendimus  ad  divinam  naturam 
quadantenus  cognoscendam  tamquam  per  scalam  aliquam  assurgen- 
tem  ab  entibus  minus  perfectis,  et  per  entia  perfectiora  gradatim  per- 
venientem  ad  ens  perfectissimum. 

Si  vero  hanc  nobilissimam  doctrinam  argumentis  extrinsecis  cor- 
roborare  velimus,  quod  in  omnibus  causis  et  debet  et  solet  valere  plu- 
rimum,  auctoritate  summorum  philosophorum  et  maximorum  Eccle- 
siae  Doctorum  uti  possumus.  In  primis  enim  occurrit  Doctor  Angelicus 
qui  non  solum  doctrinam  hanc  de  corporum  substantiali  compositione 
amplexus  est  lateque  ac  diserte  enodavit,  sed  eam  tamquam  caput 
atque  arcem  proposuit  plurium  veritatum  ab  ipso  explicatarum.  Neque 
hic,  ut  de  tot  aliis  taceamus,  silentio  praeteriri  possunt  S.  Augustinus, 
S.  Anselmus,  S.  Bonaventura,  Magister  Sententiarum,  B.  Albertus  Ma- 
gnus.  Siquidem  non  ex  Stagirita  solum  sed  et  ab  Augustino  doctrinam 
de  materia  et  forma  expressit  Aquinas,  ut  ipse  fatetur  (1).  Porro  Au- 
gustinus  de  hac  re  pluribus  in  locis  sapientissime  pertractat  (2).  Quae 
testimonia  si  considerate  leguntur,  apparebit  quanta  cum  veritate  excla- 
maverit  Moshemius  inquiens :  «  Tantae  sunt  opinionum  humanarum 
vicissitudines !  quod  Augustinus  non  dubitat  divinum  appellare  dogma, 
quod  nullum  capere  posse  tradit,  nisi  Dei  clementia  illuminetur  et 
erudiatur,  quod  in  maximis  denique  ponit  beneficiis  a  Deo  acceptis; 
id  recentiori  memoria  insulsum,  ineptum,  fanaticum,  a  ratione  omnino 
aversum  vocatum  est  »  (3). 

SOLVUNTUR  DIFFICULTATES. 

Oppon.  I.°  Omnis  realitas  est  vel  substantia  vel  accidens.  Atqui 
materia  prima  et  forma  substantialis  non  sunt  neque  substantia  neque 
accidens.  Ergo  corpora  non  constituuntur  ex  materia  et  fornia. 

Resp.  Dist.  mai.  Omnis  realitas  vel  est  formaliter  vel  reductive 
in  genere  substantiae  vel  accidentis,  Conc.  Est  semper  formaliter  in 
genere  vel  substantiae  vel  accidentis,  Neg.  Contradist.  min.  Non  sunt 
accidens,  Conc.  Non  sunt  substantia,  Subdist.  Completa,  iterum,  Conc. 
lncompleta  vel  pars  essentialis  substantiae,  Neg.  et  Neg.  cons. 

(1)  QQ-  DD.  De  spir.  creaturis,  a.  1. 

(2)  De  Genesi  ad  literam,  lib.  I,  cap.  XIV  et  XV ;   et   Confess.  lib.  XII  et  XIII. 

(3)  Iq  notis  ad  opus  Cudwort  Systema  intellectuale  universi,  tom.  11,  cap.   V. 

Explico.  Difficultas  haec  vel  potius  cavillatio  supponit,  omnem 
substantiam  esse  essentialiter  simplicem,  proindeque  repugnare  sub- 
stantiam  aliquam  compositam  et  vere  unam.  Quod  decretum  est  per- 
spicue  falsum  et  lubricum :  everteret  enim  discrimen  inter  substantias 
spirituales,  et  materiales.  Diximus  supponere  illud  absurdum ;  nam  si 
dari  potest  substantia  aliqua  composita  ex  partibus,  evidenter  partes 
substantiae  quamdiu  sunt  in  toto,  non  sunt  substantiae,  secus  pars  et 
totum  essent  unum  idemque;  et  consequenter  unum  esset  idem  ac 
multiplex  vel  plura,  nam  totum  vel  compositum  esset  ens  per  se  unum ; 
partes  ex  adverso  essent  entia  per  se  multiplicia,  cum  essent  plures 
substantiae ;  hoc  autem  est  pugnantia  secum  loqui. 

Oppon.  2.°  Substantia  est  in  indivisibili.  Atqui  si  ita  est,  repu- 
gnant  substantiae  incompletae.  Ergo  corporum  essentia  non  compo- 
nitur  ex  partibus  essentialibus. 

Resp.  Dist.  mai.  Substantia  est  in  indivisibili,  idest  perfectio  es- 
sentiae  substantialis  neque  intenditur  neque  remittitur,  remanente 
eadem  specie,  Conc.  Idest  omne  subiectum  substantiale  est  indivisi- 
bile  et  simplex,  Neg.  Contradist.  min.  et  Neg.  cons. 

Explico.  Difficultas  ludit  in  ambiguis;  nam  quando  asseritur  cum 
Aristotele  substantiam  esse  in  indivisibili,  sensus  propositionis  est,  essen- 
tias  substantiales  non  suscipere  magis  et  minus,  quin  species  perima- 
tur :  et  hic  sensus  est  verissimus,  uti  declaravimus  in  Philosophia  pri- 
ma.  Iam  vero  latenter  paralogizant  phiiosophi  illi,  qui  ex  eo  quod 
essentia  substantialis  dicatur  esse  in  indivisibili,  seu  non  suscipere 
magis  et  minus,  quin  species  intelligatur  mutari,  prave  concludunt, 
eam  esse  incompositam,  et  repugnare  conclamant  substantiam  essen- 
tialiter  compositam.  Nam  esse  substantiam  indivisibilem  idem  est  ac 
esse  formam  simplicem  et  spiritualem.  Contra,  esse  in  indivisibili  si- 
gnificat,  substantiam  compositam  ex  tali  materia  et  ex  tali  forma  ita 
habere  fixos  perfectionis  gradus,  quos  per  praedicata  essentialia  expli- 
camus,  ut  si  aliquis  gradus  addatur  vel  tollatur,  iam  species  mutetur  (1). 

Oppon.  3.°  Compositio  substantialis  repugnat  tum  ex  parte  ma- 
teriae  tum  ex  parte  formae.  Siquidem  materia  non  est  in  subiecto, 
sed  ipsa  est  subiectum  primum.  Atqui  esse  primum  subiectum,  iuxta 
ipsos  Peripateticos,  praebet  conceptum  substantiae.  E  contra  forma 
est  in  materia  a  qua  distinguitur.  Atqui  esse  in  alio  tamquam  in 
subiecto  est  proprium  accidentis.  Ergo  forma  est  accidens.  Ideoque 
ex  utroque  capite  repugnat  substantialis  compositio  ex  materia  et  forma. 

Resp.  Neg.  assumptum.  Ad  primam  rationem.  Disb  mai.  Materia 
non  est  in  subiecio,  quatenus  non  advenit  alteri,  Conc.  Ouatenus  non 
est  pars  essentialis  alterius,  quod  esl  subiectum,  Neg.  Contradist.  min. 
Esse  subiectum   formae   substantialis,  ideoque   subiectum   permanens 

(1)  Cf.  quae  diximus  Ont.  pars  II,  q.  *2,  a.  5,  vol.  I. 

mutationum  substantialium,  praebet  conceptum  substantiae,  Neg.  Esse 
subiectum  accidentium  seu  melius  subiectum  primi  actus  essendi  prae- 
bet  conceptum  substantiae.  Conc.  Ad  aliam  rationem  pariter  Dist. 
mai.  Forma  substantialis  est  in  materia,  tamquam  in  subiecto  per  pri- 
mum  esse  actuato,  Neg.  Tamquam  in  subiecto  quod  per  unionem  cum 
forma  fit  capax  actus  essendi,  Conc.  Contradist.  min.  Et  sic  solutio 
ex  ipsis  terminis  responsionis  patet. 

Oppon.  4.°  Materia  et  corpus  sunt  unum  et  idem.  Ergo  corpora  con- 
stant  ex  sola  materia.  Antecedens  probatur.  Substantia  est  primum 
ens,  primum  subiectum,  primum  fundamentum  ac  primum  substans 
ceteris.  Atqui  haec  omnia  conveniunt  materiae  independenter  a  forma. 
Ergo  materia  proprie  est  substantia. 

Resp.  Neg.  assnmptum.  Ad  probationem,  Dist.  mai.  Substantia 
est  primum  ens,  subiectum,  fundamentum  actuale,  Conc.  Substantia  est 
primum  subiectum  potentiale,  Neg.  Contradist.  min.  et  Neg.  cons. 

Explico.  Substantia  dicitur  primum  ens  simpliciter:  sed  primum 
ens  simpliciter  constituitur  per  esse  simpliciter,  quod  est  actus.  Ergo 
substantia  constituitur  per  actum,  ideoque  est  primum  ens  actuale, 
primum  subiectum,  ac  primum  fundamentum  actuale.  Materia  vero 
prima  est  ens  potentia,  et  sic  est  subiectum  ac  fundamentum  potentiale. 

Oppon.  5.°  Substantia  corporea  est  ingenerabilis  et  incorruptibilis. 
Ergo  non  constat  ex  materia  et  forma,  vel  saltem  argumentum  ductum 
ex  mutationibus  substantialibus  non  valet.  Antecedens  probatur.  Sub- 
stantia  est  primum  subiectum.  Atqui  primum  subiectum  non  potest 
neque  generari  neque  corrumpi :  deberet  enim  generari  ex  aliquo  su- 
biecto,  et  sic  non  esset  primum.  Ergo  substantia  corporea  est  inge- 
nerabilis  et  incorruptibilis. 

Resp.  Neg.  assumptum.  Ad  probationem,  Dist.  mai.  Substantia 
est  primum  subiectum  actuale,  Conc.  Potentiale,  Neg.  Contradist.  min. 
Primum  subiectum  potentiale  non  potest  generari,  Conc.  Actuale,  Neg. 

Explico.  Omne  quod  generatur  et  corrumpitur  debet  esse  com- 
positum  ex  subiecto  et  actu  seu  forma,  uti  patet  ex  ipsa  definitione 
generationis  et  corruptionis.  Si  per  generationem  subiectum  acquirit 
primum  esse,  idest  si  producitur  aliquid  simpliciter,  uti  homo,  canis, 
planta,  tunc  habetur  generatio  simplex,  quae  est  via  ad  esse  primum 
et  substantiale.  Si  per  generationem  subiectum  acquirit  esse  aliquod 
secundarium,  idest  producitur  aliquid  secundum  quid,  tunc  habetur  ge- 
neratio  impropria  seu  alteratio,  quae  est  via  ad  esse  accidentale.  Quo- 
circa  id  quod  proprie  generatur,  est  primum  subiectum  essendi  actuale, 
et  generatur  ex  subiecto  primo  potentiali.  Hinc  ad  propriam  gene- 
rationem  requiritur  subiectum  aliquod  potentiale,  ex  quo  proclucatur 
compositum.  Quare  materia  prima,  quae  non  est  composita  ex  aliquo 
subiecto  potentiali,  iure  dicitur  ingenerabilis  et  incorruptibiiis  per  se : 
sed  si  consideratur  constituta  sub  privatione,  idest  sub  aliqua  forma, 


38  PHIL.    NAT.    SEL    COSMOLOGIA    PARS    I.    QLAEST.    I. 

sub  qua  proxime  disposita  est  ad  novam  formam  acquirendam,  tunc 
dicitur  generabilis  et  corruptibilis  per  accidens;  idest  non  materia  per 
se,  sed  materia  sub  privatione  posita  (1). 

Oppon.  6.°  Si  corpora  componerentur  ex  materia  et  forma,  tunc 
materia  et  forma  deberent  sibi  invicem  esse  causae.  Atqui  hoc  re- 
pugnat.  Ergo  corpora  non  componuntur  ex  materia  et  forma. 

Resp.  Dist.  mai.  Essent  sibi  invicem  causae  in  eodem  ordine,  Neg. 
In  diverso,  Conc.  Contradist.  min.  Repugnat  duas  causas  dependere 
ad  invicem  in  eodem  genere  causalitatis,  Conc.  Jn  diverso  genere  cau- 
salitatis,  Neg.  Sic  non  solum  materia  dependet  a  forma  et  vicissim;  sed 
efficiens  dependet  a  causa  finali  et  vicissim. 

Oppon.  7.°  Materia  prima  dicitur  a  Philosopho  nec  quid,  nec  quan- 
tum,  nec  quale.  Atqui  quod  dicitur  nec  quid,  nec  quantum,  nec  quale, 
non  potest  venire  in  compositionem  entis  realis.  Ergo. 

Resp.  Dist.  mai.  Materia  prima  negatur  esse  quid,  quantum,  quale 
secundum  actum,  Conc.  Secundum  realem  potentiam,  Neg. 

Explico.  Cum  materia  prima  sit  mera  realis  potentia  in  genere 
entis  iure  negatur  esse  quid,  quantum,  quale ;  nam  hae  denominatio- 
nes  sumuntur  ab  actu,  ideoque  a  forma,  per  quam  res  est  actu.  Eodem 
sensu  generatio  dicitur  a  Philosopho  esse  tum  a  non  ente  tum  ab  ente, 
nempe  a  non  ente  in  actu,  et  ab  ente  in  potentia  (2).  Quare  sapienter 
a  S.  Thoma  materia  prima  hoc  pacto  declaratur :  «  Cum  potentia  et 
actus  dividant  ens,  et  cum  quodlibet  genus  per  actum  et  potentiam 
dividatur,  id  communiter  materia  prima  nominatur,  quod  est  in  genere 
substantiae  ut  potentia  quaedam  intellecta  praeter  omnem  speciem  et 
formam  et  etiam  privationem,  quae  tamen  est  susceptiva  et  formarum 
et  privationum  »  (3). 

Oppon.  8.°  Phaenomena  condensationis,  rarefactionis,  vibrationum 
et  attractionis  molecularis  explicari  nequeunt,  nisi  corpora  adstruantur 
constare  ex  infinitis  corpusculis  separatis  inter  se  per  interstitia  vel 
vacua,  vel  aethere  repleta.  Atqui  hoc  cum  systemate  peripatetico  mi- 
nime  cohaeret.  Ergo  systema  peripateticum  est  falsum. 

Resp.  Phaenomena  superius  memorata  optime  explicari  possunt 
admittendo  poros  non  discontinuantes  undique  partem  a  parte,  et  rea- 
lem  mutationem  voluminis,  idest  proprietatem  mutandi  reale  volumen, 
eadem  massa,  seu  quantitate  materiae  manente.  Interstitia  seu  pori 
hoc  pacto  explicati  et  admittuntur  a  Scholasticis,  et  experientia  appa- 
rent.  Interstitia  autem  penitus  ex  omni  parte  discontinuantia  neque 
experientia  neque  ratione  probari  possunt.   Mutatio  autem   voluminis 

(1)  Cf.  S.  Thom.  Opusc.  De  prine.  natvrae,  et  Silv.  M.uium.  Qvaest.  phil. 
lib.  III,  q.   10. 

(2)  Abist.  I)e  generat.  lib.  I.  cap.  V. 

(3)  QQ>  Dl).  I)e  spir.  creaturis,  a.  1. 

realis  iiullam  repugnantiam  involvit,  et  omnino  admittenda  est,  ut  phae- 
nomenorum  scientifica  dari  valeat  explicatio  (1).  Ratio  autem  cur  mo- 
leculae  vel  variae  partes  corporis  coalescunt  in  unum,  et  non  disgre- 
gantur,  non  est  vis  accidentalis,  sed  forma  substantialis  quae  dat  ma- 
teriae  esse  et  unitatem;  secus  vel  nulla  admittenda  esset  substantia 
vere  una,  vel  admittendum  esset,  quamlibet  substantiam  immanenter 
operari,  si  una  pars  ageret  in  aliam,  ideoque  omnem  substantiam  esse 
viventem ;  quod  a  verilate  est  maxime  alienum. 


QUAESTIO  II. 
De  prineipiis  naturae  singillatim.  eonsideratis. 

CONTINUATIO  RERUM.  Demonstratum  a  nobis  est  in  superiori 
(jiiaestione,  substantias  omnes  corporales  esse  compositas  quoad  essen- 
liam  ex  duplici  principio,  nempe  ex  materia  prima  et  forma  substan- 
tiali,  tamquam  ex  potentia  et  actu  in  genere  substantiae.  Nunc  ad 
melius  intimiusque  scrutandam  naturam  istius  compositionis,  non  erit 
abs  re  aliquid  attingere  de  propria  et  speciali  ratione  causae  tum  ma- 
terialis  tum  formalis,  nempe  tum  materiae  primae,  tum  formae  sub- 
stantialis,  ut  rite  determinetur  propria  causalitas  utriusque,  et  intelli- 
gatur,  quomodo  ex  eis  efflorescat  ens  per  se  et  simpliciter  unum. 


ARTICULUS  I. 

DE    EXSISTENTIA    MATERIAE    PRD1AE. 

QUAESTIO  DETERMINATUR.  In  explicanda  naturae  corporalis 
essentiali  compositione  ex  principio  materiali  et  formali  illud  suppo- 
suimus  ut  necessario  admittendum,  nimirum  partes  essentiales  cuius- 
libet  corporis  subsistere  per  unicum  esse  compositi,  ideoque  materiam 
primam  dici  debere  meram  potentiam  realem  in  genere  entis.  Verum 
cum  haec  doctrina  sit  summi  momenti,  tum  ad  unitatem  entis  in  com- 
posito  substantiali  intelligendam,  tum  ad  sophismata  explodenda  eo- 
rum,  qui  peripateticum  systema  impugnant,  tum  vel  maxime  ad  ger- 
manam  S.  Thomae  hac  super  re  sententiam  arripiendam,  operae  pre- 
tium  ducimus,  quaestionem  directe  aggredi.  Inquirendum  itaque  venit, 
an  materia  prima  independenter  a  forma  habeat  suum  proprium  exsi- 
stendi  actum,  ita  ut  non  repugnet,  ipsam  exsistere  sine  forma  vel  po- 

(1    Cf.  Arist.  Physic.  lib.  IV,  cap.  XI. 

tius  exsistentiam  sortiatur  prout  fit  actu  per  formam,  ita  ut  exsistentia 
actuans  compositum  substantiale  sit  una  eademque,  et  consequenter 
repugnet,  materiam  primam  exsistere  sine  forma. 

Si  primum  propugnabitur,  defendendum  erit,  insubstantiacomposita 
reperiri  plures  exsistentias  substantiales,  cum  quaelibet  pars  suum  par- 
tialem  exsistendi  actum  sibi  vindicet.  Ouod  si  secundum  seligetur, 
fatendum  erit,  substantialem  essendi  actum  cuiuslibet  substantiae  esse 
unum,  qui  primo  et  per  se  non  recipitur  in  singulis  partibus,  sed  in 
composito,  cuius  proprium  est  fieri  et  existere. 

Duplex  sensus  realis  potentiae  iuxta  duplicem  sententiam.  No- 
mine  potentiae  ex  sententia  asserentium  materiam  identificari  cum  sua 
exsistentia,  intelligitur  actus  imperfectior  ordinem  clicens  per  se  ipsum 
ad  actum  perfectiorem,  cum  nihil  exsistere  valeat,  quod  non  sit  quo- 
dammodo  in  actu:  siquidem  per  exsistentiam  a  Philosopho  declaratur 
actus.  Quoniam  vero  nihil  exsistere  potest,  quin  sit  aliquid  determi- 
natum,  singulare,  et  ab  aliis  distinctum,  huiusmodi  actus  licet  imper- 
fectior  determinationem,  distinctionem,  unitatem  sibi  vindicabit,  et  erit 
per  se  intelligibilis,  nam  unumquodque  intelligitur  secundum  quod  est 
actu.  Ex  opposito  iuxta  aliam  sententiam  nomine  realis  potentiae  in- 
telligitur  aliquid  ab  omni  actu  diversum,  idest  aliquid  per  se  inde- 
terminatum  et  determinabile  ab  actu  realiter  distincto,  Et  cum  esse 
non  cadat  nisi  in  aliquid  determinatum  et  singulare,  haec  realitas  in- 
determinata  nequit  perduci  ad  exsistentiam,  nisi  prius  determinetur 
ad  aliquem  gradum  perfectionis  per  formam.  Insuper  potentia  illa  cum 
sit  realitas  prorsus  indeterminata  in  genere  entis,  intelligi  minime  po- 
test,  nisi  per  ordinem  ad  actum  ipsam  determinantem. 

Actuale  dupliciter  sumptum.  Yocabulum  aetuale  sumi  potest  bi- 
fariam  :  vel  prout  opponitur  possibili  et  potentiae  obiectivae,  et  tunc 
idem  est  ac  reale.  In  hoc  sensu  materia  prima  dici  posset  aliquid 
actuale,  idest  reale.  Vel  prout  opponitur  potentiae  reali  et  subiectivae; 
et  in  hoc  sensu  negandum  est,  materiam  primam  esse  aliquid  actuale. 
De  actuali  in  hoc  secundo  sensu  accepto  certamen  est  inter  nos  et 
oppositae  sententiae  patronos. 

Oppositarum  sententiarum  assertores.  Materiam  primam  esse  pe- 
nitus  informem  et  omnis  actus  expertem,  ut  de  Platone  taceamus  qui 
obscure  loquutus  est  (1),  diserte  propugnavit  Aristoteles  (2),  cui  adsti- 
pulati  sunt  Avicenna  et  Averroes.  Hanc  eamdem  sententiam  professus 
est  S.  Augustinus;  sed  in  primis  Angelicus  Doctor  eam  fere  in  omni- 

(J)  Plato  citatur  pro  hac  sententia  a  Silvestro  Mauro.  Verum  Philosophus  tle- 
clarat,  ipsum  non  clare  definivisse,  num  materia  possit  esse  sine  omni  forma. 

(•2)  Metaph.  lib.  VIII,  cap.  III;  Physic.  lib.  I,  cap.  IX;  De  (jenerat.  lib.  I, 
cap.  V. 

bus  suis  operibus  tuetur  (1).  Immo  ut  testis  est  Silvesler  Maurus  in  ea 
funclat  totam  suam  Metaphysicam  (2). 

Pro  opposita  sententia  militat  Scotus,  quem  complures  sequuntur, 
praesertim  illi  auctores,  qui  docent,  essentiam  et  exsistentiam  non  clif 
ferre  realiter  in  creaturis.  Doctor  quippe  Subtilis  defendit,  materiam 
primam  independenter  a  forma  habere  actum  entitativum,  idest  pro- 
priam  exsistentiam,  ideoque  a  Deo  creari  posse  sine  forma,  conatur- 
que  oppugnare  S.  Thomam  eo  quod  clocuerit  intrinsece  repugnaie 
exsistentiam  materiae  primae  sine  forma  (3).  Quin  ulterius  idem  au- 
ctor  progreditur,  et  docet,  omnes  formas  materiales  et  substantiales 
indiscriminatim  exsistere  posse  sine  materia.  En  eiusverba:  «  Forma 
non  est  causa  formalis  materiae,  ut  vult  Avicenna,  nec  materia  causa 
materialis  formae,  sed  compositi :  et  ideo  cum  utrumque  sit  ens  abso- 
lutum,  concedo,  quod  utrumque  possit  esse  sine  alio;  neque  propter 
hoc  fit  forma  corporea  immaterialis,  quia  licet  sit  separata,  non  repu- 
gnat  sibi  perficere  materiam.  Esto  igitur  quod  immaterialitas  esset 
causa,  quare  aliquid  sit  naturae  intellectualis,  quod  non  credo ;  adhuc 
requiritur,  quod  non  esset  aptum  natum  perficere  materiam  ad  hoc 
quod  diceretur  forma  intellectualis  et  immaterialis  »  (4).  Quae  verba 
sane  lubrica  et  periculosa  Doctori  Subtili  disputationis  ardore  abrepto 
excidisse  dicenda  sunt.  Siquidem  ex  ipsis,  si  vera  essent,  rite  infer- 
retur,  animam  humanam  non  esse  intellectualem  et  immaterialem,  cum 
apta  nata  sit  perficere  materiam,  licet  tota  virtus  eius  a  materia  non 
comprehendatur ! 

PROPOSITIO. 

Materia  prima  in  se,  idest  in  sua  realitate  spectata,  est  mera 
potentia,  ita  ut  a  forma  tamquam  a  principio  "  quo  „  mutuetur 
"  esse  actu  „  seu  exsistentiam. 

Prob.  prop.  Arg.  I.um  Si  materia  prima  haberet  propriam  exsi- 
stentiam,  omne  fieri  causarum  secundarum  reduceretur  ad  mutatio- 
nem  accidentalem  producendam,  et  nulla  claretur  vera  generatio  et 
corruptio  substantialis.  Atqui,  fatentibus  adversariis  contra-  quos  de- 
certamus,  admittenda  est  substantialis  transmutatio.  Ergo  materia  prima 
independenter  a  forma  non  habet  propriam  exsistentiam. 

Arg.  evol.  Ad  intelligentiam  maioris  revocandum  est  in  memoriam 
quicl  veniat   nomine    substantiae,  quid  nomine   accidentis.  Substantia 

(1)  Ad  specimen  conferri  possunt,  1  p.  q.  66  a.  1;  QQ.  DD.  De  Pot.  q.  4 
a.  1  ;  Quodlibet.  3,  q.  1,  a.  1 ;  QQ.  DD.  De  Anima,  a.  6.  et  De  spir.  creaturis,  a.  1., 

(2)  Quaest.  phil.  vol.  II,  q.  7. 

(3)  Cf.  Scot.  2  Sent.  Dist.  12,  q.  1  et  2. 

(4)  2  Sent.  Dist.  12,  q.  2,  in  fine. 

quippe  est  res  cui  competit  esse  in  se;  accidens  ex  adverso  est  res 
cui  competit  esse  in  alio.  Quocirca  ens-substantia  est  ens  primum, 
constitutum  per  primum  esse;  ens-accidens,  quod  aptius  dicitur  entis 
ens,  est  ens  secundarium  seu  constitutum  per  esse  aliquod  secunda- 
rium.  Similiter  substantia  est  ens  per  se  stans,  non  constitutum  per 
esse  adiacens  alteri :  accidens  contra  est  ens  constitutum  per  esse  adia- 
cens  alteri.  Demum  substantia  est  ens  substans  et  fundamentale  con- 
stitutum  per  esse  non  fundatum  vel  receptum  in  alio:  contra  acci- 
dens  est  ens  constitutum  per  esse  acceptum  in  alio.  Quibus  notatis, 
arguimus  sic.  Si  materia  prima  habet  suum  proprium  esse,  forma 
quaelibet  adveniens  affert  ipsi  esse  secundum,  adiacens  primo,  et  in 
illo  fundatum.  Atqui  hoc  est  proprium  formae  accidentalis.  Ergo  per 
adventum  cuiuslibet  formae  haberetur  mutatio  accidentalis,  idest  al- 
teratio.  Hoc  notatum  fuit  a  S.  Thoma  aiente:  «  Propter  hoc  antiqui 
Naturales,  qui  posuerunt,  materiam  primam  esse  ens  actu,  puta  ignem 
aut  aerem  aut  aliquid  simile,  dixerunt,  quod  nihil  generatur  aut  cor- 
rumpitur,  sed  omne  fieri  est  alterari  »  (1). 

Praecluditur  effugium.  Adversarii  ad  vim  superioris  argumenti 
eludendam,  sic  ratiocinantur:  Tametsi  materia  habeat  propriam  exsi- 
stentiam,  nihilominus  cum  sit  substantia  incompleta,  completur  per 
formam  in  ratione  substantjae,  et  sic  datur  vera  generatio.  Yerum  ef- 
fugium  illud  nullum  est.  Nam  substantia  completa  est  ens  completum 
in  tota  definitione  substantiae,  et  in  omnibus  perfectionibus  substan- 
tialibus,  perfectibile  tantum  in  perfectionibus  accidentalibus.  Iam  vero 
si  materia  haberet  suam  propriam  exsistentiam,  ipsi  competerent  omnia, 
quae  de  definitione  substantiae  dicta  sunt.  Esset  ergo  substantia  com- 
pleta  et  non  perfectibilis  in  ratione  substantiae. 

Neque  magis  proficit,  quod  subiungitur,  nimirum  materiam  com- 
pleri  per  formam  in  ratione  speciei,  cum  independenter  a  forma  ad 
nullam  speciem  substantiae  determinetur.  Huic  sophismati  responsio 
in  promptu  est;  nam  forma  substantialis  praecise  determinat  mate- 
riam  ad  speciem,  ut  possit  exsistere  in  specie  determinata,  cum  omne 
quod  exsistit,  determinatum  et  certum  gradum  perfectionis  sibi  vin- 
dicet.  Unde  si  materia  per  se  exsisteret,  esset  in  specie  determinata 
corporis,  quia  haberet  determinatum  gradum  perfectionis  substantialis, 
et  consequenter  diiferentiae  exortae  ex  formis  non  essent  nisi  acciden- 
tales;  formae  enim  non  afferrent  nisi  secundum  aliquod  esse  adiacens 
primo,  et  per  hoc  incideremus  in  opinionem  veterum  Physicorum  ab 
Aristotele  iampridem   reprobatam  (2).  Ens  enim  determinatur  ad  in- 

(1)  1  p.  q.  76,  a.  \. 

VA.  Arist,  Physic.  lib.  I,  text.  33.  De  hoc  argumento  digni  sunt  qui  eon- 
sulantur  Silv.  Mauhus,  Quaest.  phil.  vol.  II,  q.  7,  et  Emin.  Card.  Iosephus  Peccj, 
Quaestione  praevia  ad  paraphrasim  opusculi  De  ente  et  essentia. 

feriora,  idest  ad  genera  et  species  non   per  difierentiam  aliquam,  sed 
per  diversos  modos  essendi,  qui  ex  eo  exsurgunt,  quod  esse  recipiatur 
diversimode  in  subiectis,  ideoque  ens  immediate  significat  res  in  prae 
dicamentis  positas  (1). 

Arg.  2.um  Compositum  substantiale  ex  materia  et  forma  est  ens 
per  se  unum.  Atqui  si  materia  haberet  propriam  exsistentiam  compo- 
situm  huiusmodi  non  esset,  nisi  unum  per  accidens.  Ergo  materia 
prima  non  actuatur  partiali  et  propria  exsistentia. 

Arg.  evol.  Si  esse  substantiale  materiae  et  formae  esset  multi- 
plex  et  non  unum,  deberet  uniri  per  aliquid  aliud  coadunans  utrum- 
que.  Verum  enim  quidquid  advenit  primo  esse  est  accidens.  Ergo  si 
materia  et  forma  haberent  partiales  exsistentias,  unirentur  per  aliquod 
esse  accidentale,  et  ex  earurodem  unione  vigeret  unum  per  accidens  (2). 
Cum  unitas  sit  passio  entis  communis,  unumquodque  totidem  modis  di- 
citur  unum,  quot  dicitur  ens.  Porro  ens  quod  ab  actu  essendi  denomi- 
natur,  si  clenotat  aliquid  actuatum  primo  esse,  dicitur  ens  per  se  et  sim- 
pliciter,  si  indicat  subiectum  perfectum  esse  secundo,  vel  accidentali, 
dicitur  ens  per  accidens,  vel  secundum  quid.  Pari  modo  unum  cum 
significet  ens  indivisum,  si  est  indivisum  penes  esse  primum  et  sub- 
stantiale,  dicitur  unum  per  se  et  simpliciter;  si  contra  est  indivisum 
penes  esse  aliquod  secundum  et  accidentale,  dicitur  unum  per  acci- 
dens  et  secundum  quid.  Hinc  si  materia  prima  et  forma  substantialis 
haberent  proprias  exsistentias,  essent  divisa  quoad  primum  esse,  et 
possent  dumtaxat  indivisionem  sibi  vindicare  penes  esse  secundum, 
ideoque  conflarent  unum  per  accidens. 

Arg.  3.nm  ln  substantiis  compositis  ex  materia  et  forma,  omnibus 
fatentibus,  forma  est  primum  principium  activum  motus  et  opcratio- 
nis;  nam  agentia  naturalia  agunt  ratione  formae,  et  patiuntur  ratione 
materiae.  Atqui  in  sententia,  quam  impugnamus,  primum  principium 
activum  esset  materia,  et  non  forma.  Ergo  sententia  tribuens  materiae 
propriam  exsistentiam  sustineri  minime  potest. 

Arg.  evol.  Propositio  maior  exinde  elucet,  quod  omne  agens  ope- 
ratur  secundum  quod  est  actu,  et  est  actu  per  formam;  iterum  agit 
sibi  simile  per  communicationem  propriae  formae,  cum  similitudo  sit 
convenientia  in  forma,  ideoque  omnis  operatio  eo  spectat,  ut  sibi  as- 
similet  effectum.  Propositio  minor  ita  concluditur.  Si  materia  habet 
proprium  esse,  propria  operatione  carere  non  potest,  cum  operatio  se- 
quatur  esse,  ex  eoque  tamquam  ex  fonte  permanet;  habens  autem 
proprias  operationes  materia  erit  primum  principium  activum,  eritque 
magis  activa  quam  forma;  quandoquidem  materia  habebit  esse  in  se, 

(1)  Metaph.  lib.  VIII.  lect.  ultima. 

(2  Cf.  S.  Thom.  Metaph.  lib.  VIII,  lect.  ultima,  ubi  explicat  quomodo  materia 
et  forma  sint  unum  sinc  aliquo  medio  vel  modo  substantiali. 

cum  forma  illud  sortietur  in  materia.  Perfectior  autem  agendi  virtus 
ex  perfectiori  modo  essendi  enascitur:  porro  modus  habendi  esse  in 
se  perfectior  est,  quam  modus,  quo  forma  haberet  esse  in  materia 
quod  esset  actui  essendi  materiae  adiacens  (1). 

Arg.  4um  ductum  ex  auctoritate  summorum  philosophorum.  In  pri- 
mis  occurrit  Aristoteles,  qui  De  Generat.  lib.  I,  cap.  V,  ita  habet: 
((  Breviter  dicamus  oportet  e  non  ente  simpliciter  aliquo  modo  fieri 
generationem,  et  alio  ex  entesemper;  namque  ens  potentia,  sed  actu 
non  ens  praeexsistat  oporlet,  quod  utroque  dicitur  modo  »,  et  Phijsic. 
lib.  I,  cap.  XI,  text.  "9,  docet,  materiam  esse  prope  et  quodammodo 
substantiam,  quia  nimirum  est  substantia  et  ens  solum  potentia,  et 
sic  contra  veteres  quaestionem  solvit,  an  ens  generetur  ex  ente  vel 
ex  non  ente.  Idem  tradit  Metaph.  lib.  VII,  text.  22. 

Sed  ut  ad  Doctores  Ecclesiae  veniamus,  citabimus  solummodo 
S.  Augustinum  et  S.  Thomam,  quorum  primus,  graphice  exposita  ma- 
xima  difficultate,  quam  in  intelligenda  materia  prima  expertus  fue- 
rat,  et  commemoratis  precibus,  quas  ad  Deum  saepenumero  fundebat, 
ut  ad  eius  cognitionem  posset  pervenire,  ita  eieganter  declarat  qua 
via  tandem  materiae  primae  intelligentiam  arripuerit:  «  Et  intendi  in 
ipsa  corpora,  eorumque  mutationem  altius  inspexi,  qua  desinunt  esse 
quod  fuerunt,  et  incipiunt  esse  quod  non  erant,  eumdemque  transi- 
tum  de  forma  in  formam  per  informe  quiddam  suspicatus  sum...  Mu- 
tabilitas  rerum  mutabilium  ipsa  capax  est  formarum  omnium.  in  quas 
mutantur  res  mutabiles.  Et  haec  quid  est?  Numquid  spiritus?  Num- 
quid  species  animi  vel  corporis?  Si  dici  posset:  Nihil  aliquid,el  est 
non  est,  hoc  eam  dicerem;  et  iam  utcumque  erat,  ut  caperet  species 
istas  visibiles  et  compositas  »  (2).  Quae  summi  Augustini  verba  ma- 
xime  gemina  sunt  illis  Stagiritae  formulis,  quibus  materiam  primam 
vocat  quodammodo  ens  et  quodammodo  non  ens,  vel  describit  esse 
nec  quid.  nec  quantum,  nec  quale,  nec  quodlibet  ex  his  quibus  deter- 
minatur  ens.  Reputent  ergo  Atomistae,  an  satius  fuisset,  doctrinam 
hanc  sane  nobilem  et  absconditam  attente  meditari,  quam  gloriose 
eam  contemnere,  et  salem,  quo  eorum  natio  caret  in  irridendo  Ari- 
stolele,  S.  Augustino,  S.  Thoma  inepte  consumere. 

Ad  S.  Thomam  quod  attinet,  dies  deficeret,  si  omnia  loca  trans- 
ferre  vellemus  in  quibus  vel  obiter  indicat,  vel  dedita  opera  demon- 
strat,  materiam  primam  esse  puram  potentiam,  quae  non  potest  exsi- 
stere  sine  forma.  Ceterum  ipse  Doctor  Subtilis  in  hac  doctrina  inse- 
ctanda  eam  Aquinati  tribuit,  recitatque  rationes  a  S.  Thoma  prolatas, 
easque  connititur  vexare.  Verum  ut  omnis  aditus  legitimae  dubitationi 

(lj  Cf.  Arist.  Physic,  lib.  II,  ubi  explanat  quid  sit    uatura;  et  quomodo    na- 
tura  dicatur  de  materia  et  forma. 
•1    Confess.  lib.  XII,  cap.  VI. 

de  sententia  S.  Thomae  occludatur,  placet  hic  revocare  verba  Suaresii 
de  hac  re  ita  disserentis:  «  De  materia  est  prima  sententia  negans 
posse  Deum  conservare  materiam  sine  iorma  substantiali.  Tenet  D.  Tlw- 
mas  locis  citatis  sectione  praecedenti  et  praeterea  Quodlib.  3,  a.  1... 
Fundamentum  praecipuum  huius  sententiae  est,  quod  materia  formaliter 
in  se  nullam  habet  exsistentiam,  sed  eam  recipit  formaliter  a  forma. 
Deus  autem  non  potest  dare  effectum  formalem  sine  causa  formali, 
neque  etiam  potest  conservare  materiam  sine  forma  »  (1).  Cum  ergo 
de  sententia  Angelici  Magistri  dubitare  non  sinant  ipsi  adversae  par- 
tis  assertores,  supervacaneum  certe  erit  plurima  singillatim  consectari, 
quae  hac  super  re  disputat  S.  Thomas.  Yerumtamen  non  possum  me 
cohibere,  quin  huc  transferam  haec  illustria  S.  Doctoris  verba:  «  Deus 
non  potest  facere  contradictoria  esse  simul.  Sed  materiam  esse  sine 
forma  implicat  contradictionem  eo  quod  esse  materiae  importat  actum 
qui  est  forma.  Non  ergo  Deus  potest  facere,  quocl  materia  sit  sine 
forma...  Omne  enim  quocl  est  actu,  vel  est  ipse  actus,  vel  est  po- 
tentia  participans  actum;  esse  autem  actu  repugnat  rationi  materiae, 
quae  secundum  propriam  rationem  est  ens  in  potentia.  Relinquitur 
ergo  quod  non  possit  esse  in  actu,  nisi  in  quantum  participat  actum: 
actus  autem  participatus  a  materia  nihil  est  aliud  quam  forma:  unde 
idem  est  clictu  materiam  esse  in  actu,  et  materiam  habere  formam. 
Dicere  ergo  quod  materia  sit  in  actu  sine  forma,  est  dicere,  contra- 
dictoria  esse  simal;  unde  a  Deo  fieri  non  potest  »  (2). 

Hoc  luculentum  S.  Thomae  Aquinatis  testimonium  sole  ipso  illu- 
strius  demonstrat,  materiam  primam  esse  ens  potentia  et  subiectum 
actuabile  a  forma,  ut  exsistere  possit.  Quo  principio  constituto,  valent 
argumenta  quibus  contra  Atomistas  et  Dynamicos  propugnamus  ne- 
cessitatem  formae  substantialis;  materia  quippe  ut  possit  exsistcre  de- 
beret  esse  ens  per  se  unum  in  infinita  multiplicitate  partium,  deberet 
esse  exstensa  et  tigurata,  deberet  esse  principium  activum  operatio- 
nis,  ideoque  ornata  potentiis  agendi ;  siquidem  subtrahere  rebus  ope- 
rationem  est  ipsis  subtrahere  esse.  Atqui  unitas,  figura,  virtus  agendi, 
ceteraeque  qualitates  profluunt  a  forma.  Ergo  materia  per  se  sola  non 
valet  exsistere.  Ouam  ad  rem  tribuere  materiae  propriam  exsistentia, 
idem  omnino  est  ac  formarum  substantialium  necessitatem '  submo- 
vere.  Uti  enim  saepe  monuimus  cum  S.  Thoma,  si  materia  per  se 
habet  esse,  accedente  forma,  ei  adiungitur  aliud  esse  adiacens  primo, 
quod  certe  non  poterit  dici  substantiale,  cum  esse  substantiale  debeat 
esse  primum  actuans  subiectum.  Huc  atque  illuc  se  vertat  licet  Scotus, 
aut  sententiae  suae  valedicere  debet,  aut  castra  iungere  cum  Atomistis, 
contra  quos  dimicat.  Tanta  est  in  tota  philosophia  series  ac  continuatio 
rerum,  ut  aliquo  iundamento  submoto  totum  fatiscat  aedificium! 

(1)  Metaph.  Disp.  15,  sect.  9. 

(2)  Quodlib.  3,  q.  1,  a.  1. 

SOLVUNTUR  DIFFICULTATES. 

Oppon.  I.°  Exsistentia  debet  proportionari  essentiae.  Atqui  non 
daretur  haec  proportio,  si  materia  priraa  non  haberet  suam  propriam 
exsistentiam.  Ergo  materia  prima  existit  independenter  a  forma. 

Resp.  Dist.  mai.  Exsistentia  debet  proportionari  essentiae,  quae 
est  eius  susceptivum,  Conc.  Debet  proportionari  partibus  essentialibus 
separatim  sumptis,  Neg.   Contradist.  min.  et  Neg.  cons. 

Explico.  Cum  essentia  sit  id  secundum  quod  res  habet  esse,  et 
collocatur  in  genere  et  specie,  evidenter  esse  debet  proportionari  es- 
sentiae;  nam  actus  recipitur  in  suo  proprio  et  proportionato  perfecti- 
bili.  Verum  si  essentia  est  composita  ex  potentia  et  actu  seu  ex  ma- 
teria  et  forma,  esse  non  debet  proportionari  partibus  essentialibus 
separatim  sumptis,  cum  partes  illae  seorsum  spectatae,  non  sint  pro- 
prium  susceptivum  actus  essendi,  ideoque  debent  uniri  sicut  determi- 
nabile  et  determinativum,  ut  possint  exsistere. 

Oppon.  2.°  Essentia  materiae  est  diversa  ab  essentia  formae.  Atqui 
quae  sunt  diversa  secundum  essentiam,  differunt  etiam  secundum 
exsistentiam.  Ergo  materia  prima   exsistit  per  propriam  exsistentiam. 

Resp.  Dist.  mai.  Materia  differt  a  forma  tamquam  realitas  po- 
tentialis  a  realitate  actuante,  ad  quam  dicit  ordinem,  ut  simul  cum 
ipsa  possit  exsistere  per  esse  compositi,  Conc.  Ut  realitas  actualis  ab 
alia  realitate  actuali  et  essentiali,  Neg.  Contradist.  min.  et  Neg.  cons. 

Explico.  Cum  materia  prima  sit  mera  realis  potentia  in  linea  es- 
sentiae,  et  forma  substantialis  sit  actus  determinativus  istius  potentiae, 
materia  differt  a  forma  non  per  aliquem  actum,  sed  per  propriam 
realitatem  potentialem.  Ouare  haec  realis  differentia  non  solum  non 
causat  differentiam  inter  esse  materiae  et  esse  formae;  verum  etiam 
expostulat,  ut  materia  et  forma  actuentur  unico  essendi  actu,  qui  pro- 
prie  recipitur  in  composito,  quod  subsistit,  et  per  compositum  reci- 
pitur  in  partibus,  quae  subsistunt  per  esse  corapositi. 

Opp.  3.°  Materia  est  ingenerabilis  et  incorruptibilis.  Atqui  si  ex- 
sisteret  per  exsistentiam  compositi,  esset  generabilis  et  corruptibilis, 
nam  per  adventum  formae  acquirerit  esse,  et  per  recessum  illud  amit- 
teret.  Ergo  materia  prima  habet  propriam  existentiam. 

Resp.  Dist.  mai.  Materia  absolute  considerata  non  est  generabi- 
lis  neque  corruptibilis,  Conc.  Sub  privatione  posita,  Snbdist.  Per  ac- 
cidens,  Neg.  Per  se.  Conc.  Conlradist.  min.  et  Neg.  cons. 

Explico.  Id  quod  proprie  et  per  se  generatur  et  corrumpitur,  esl 
compOsitum,  uti  vidimus;  quia  generatio  est  via  ad  esse,  et  solum 
compositum  proprie  est  seu  subsistit.  Quare  raateria  disposita  per 
privationem    ad    novam   formara,  per  generationem  novi  compositi,  et 

consequenter  per  novum  esse  compositi  acquirit  novam  exsistentiam, 
ideoque  dicitur  generari  per  accidens. 

Opp.  4.°  Materia  est  causa  intrinseca  substantiae.  Atqui  causa 
saltem  prioritate  naturae  debet  praecedere  effectum  in  essendo.  Ergo 
materia  non  accipit  esse  a  composito  per  adventum  formae. 

Resp.  Dist.  mai.  Materia  est  causa  materialis,  receptiva,  et  su- 
stentativa  formae,  Conc.  Est  causa  activa  et  efficiens,  Neg.  Contra- 
dist.  min.  Causa  passiva  et  receptiva  debet  praecedere  effectum  in  es- 
sendo,  Neg.  Causa  activa  et  efficiens,  Conc.  et  Neg.  cons. 

Explico.  Omne  agens  operatur  secundum  quod  est  actu,  nam 
operatio  sequitur  esse.  Quare  causa  efficiens  natura  saltem  debet  an- 
tervertere  effectum  in  exsistendo.  Hoc  autem  affirmari  nequit  de  causa 
materiali,  receptiva,  et  sustentativa  formae,  quae  per  suam  unionem 
cum  forma  efficit  compositum,  et  per  esse  compositi  exsistit.  In  causa 
ergo  materiali  solum  praesupponitur  potentia  ad  illud  esse,  quod  in 
adventu  formae  compositum  acquirit,  et  si  forma  est  substantialis,  re- 
quiritur  potentia  ad  primum  esse. 

Opp.  5.°  Materia  est  potentia  realis,  et  ideo  est  extra  causas.  At- 
qui  realitas,  quae  est  extra  causas,  debet  aliquo  modo  esse  actu.  Ergo 
materia  licet  per  se  non  habeat  actum  formae  per  quem  constituitur 
in  specie,  habet  actum  entitativum  per  quem   exsistit. 

Resp.  Dist.  mai.  Materia  est  extra  causas  per  actum  essendi  pro- 
cedentem  ab  ipsa,  Neg.  Per  actum  essendi  procedentem  a  composito 
in  adventu  formae,  Conc.  Contradist.  min.  et  Neg.  cons. 

Explico.  Ens  reale  dividitur  dupliciter,  nempe  in  potentiam  et 
actum,  et  quoniam  ens  reale  est  extra  causas,  sic  id  quod  est  extra 
causas,  dicitur  realitas  vel  potentialis  vel  actualis.  Hinc  materia  ut 
pars  intrinsece  constitutiva  substantiae  materialis  est  extra  causas,  non 
autem  per  proprium  esse,  sed  per  esse  compositi,  quod  revera  sub- 
sistit  in  natura.  lure  ergo  materia  in  se  considerata  vocatur  ab  Ari- 
stotele  quodammodo  ens,  et  quodammodo  non  ens,  idest  ens  potentia, 
et  non  ens  actu.  Quocirca,  ex  eo  quod  materia  sit  extra  causas,  in- 
ferre  eam  secundum  se  consideratam,  esse  ens  actu,  idem  est  ac  ne- 
gare  divisionem  entis  in  potentiam  et  actum,  vel  affirmare  non  dari 
medium  inter  actum  et  nihil.  Hoc  et  a  veritate  vehementer  abhor- 
ret,  et  si  admitteretur,  consequenter  concedendum  foret,  non  dari  ve- 
ram  generationem  substantialem,  vel  mutationem  ex  uno  esse  substan- 
tiali  ad  aliud  esse  substantiaie,  ad  quam  habendam  requiritur  ut  su- 
biectum  non  identificetur  cum  aliquo  esse  et  sit  separabile  ab  omni 
esse,  sicut  in  mutationibus  accidentalibus  ex  uno  colore  in  alium,  ne- 
cesse  est  colorem  non  identificari  cum  subiecto  (1). 

Opp.  6.°    Omne  actuabile  aliquo  actu  licet  non  includat  ullum  ex 

(1)  Cf.  S.  Thom.  Opusc.  De  princ.  naturae,  et  Arist.  Metaph.  lib.  IX,  text.  II. 

illis  actibus,  quibus  actuari  potest ;  tamen  includit  aliquem  alium 
actum.  Atqui  materia  est  actuabilis  omnibus  formis.  Ergo  licet  non 
includat  actum  formalem,  includit  actuni  entitativum. 

Resp.  Dist.  mai.  Si  actuabile  dicit  potentiam  in  genere  substan- 
tiae  et  quoad  primum  esse,  Neg.  Si  dicit  potentiam  in  ordine  ad  alia 
praedicamenta,  Conc.  Contradist.  min.  Materia  est  actuabilis  formis 
afferentibus  esse  primum  et  substantiale,  Conc.  Afferentibus  esse  se- 
cundum  et  accidentale,  Neg.  et  Neg.  cons. 

Oppon.  7.°  Materia  independenter  a  forma  creari  potest  a  Deo. 
Ergo.  Antecedens  sic  multipliciter  probatur.  1)  Materia,  ut  subiectum 
formae,  natura  prior  est  ac  forma.  Atqui  quocl  est  prius,  absque  con- 
tradictione,  potest  esse  sine  posteriori ;  nam  iuxta  Aristotelem,  Metaph. 
lib.  V.  text.  16,  priora  sunt,  quae  possunt  esse  sine  aliis,  alia  non 
sine  ipsis.  Ergo.  2)  Accidentia  per  potentiam  Dei  possunt  exsistere 
sine  subiecto.  Sed  magis  depenclet  accidens  a  subiecto,  quam  materia 
dependeat  a  forma.  Ergo.  3)  Anima  humana,  licet  sit  substantia  in- 
completa,  potest  exsistere  sine  corpore,  quod  est  eius  complementum. 
Ergo  a  pari  materia,  licet  sit  substantia  incompleta,  potest  esse  sine 
forma.  1)  Deus  potest  solus  efhcere  id  quod  operatur  cum  causis  se- 
cundis,  si  causa  secunda  non  est  de  essentia  effectus.  Atqui  Deus  po- 
lest  facere  materiam  cum  forma,  quae  non  est  de  eius  essentia.  Ergo 
potest  eamdem  producere  sine  forma.  5)  Materia  non  est  connexa  cum 
aliqua  specie  formae,  cum  per  omnes  actuari  possit.  Atqui  quod  non 
est  connexum  cum  specie,  neque  est  connexum  cum  genere.  Ergo 
materia  generatim  esse  potest  sine  forma.  Haec  sunt  praecipua,  quae 
contra  S.  Thomam  obiicit  Scotus. 

Resp.  Neg.  assumptum;  nam,  uti  docuimus  cum  S.  Thoma,  ma- 
teria  exsistens  sine  forma  dicit  aliquid  pugnantibus  inter  se  notis  con- 
sertum.  Ad  argumenta  sic  ordinatim  et  in  forma  respondemus. 

Ad  primum.  Dist.  Mai.  Ouod  est  natura  prius,  potest  esse  sine 
posteriori,  si  est  mera  potentia  realis,  Neg.  Si  est  aliquid  in  actu, 
Subdist.  Si  non  connectitur  necessario  cum  posteriori,  Conc.  Si  con- 
nectitur,  Neg.>  Sic  anima,  licet  sit  prior  suis  potentiis.  non  potest  esse 
sine  illis  quae  necessario  resultant  ab  essentia.  Ad  auctoritatem  Ari- 
stotelis  dicimus,  sensum  verborum  eius  esse  plane  diversum  ab  eo 
quem  ipsis  appingit  Scotus.  Sensus  quippe  Philosophi  est:  Ea  quae 
possunt  esse  sine  aliis,  et  alia  non  sine  ipsis.  merito  dicuntur  esse 
priora.  Sed  propositio  non  convertitur,  uti  fit  a  Scoto. 

Ad  secundum  dicimus  diflicultatem  fuisse  solutam  ab  ipso  S.  Tho- 
nia,  qui  consuli  poterat  (1).  Uti  enim  notat  Aquinas:  «  Dicere  mate- 
riam  praecedere  sine  forma,  est  dicere  ens  actu  sine  actu,  quod  im- 
plicat  contradictionem  »  (2).  Accidens  vero  dependet   a   subiecto   in 

(I)  Quodlib.  :{,  q.  1,  a.  1  ad  1. 

(*2)  1  p.  q.  67,  a.   1. 

hoc,  quod  ab  ipso  sustentetur  in  esse,  quod  a  Deo  suppleri  potest  sine 
eontradictione.  Ratio  autera  in  hoc  est,  quod  de  essentia  accidentis  non 
est  actualis  inhaerentia,  sed  suflicit  aptitudinalis,  cum  de  intellectu  rei 
exsistentis  sit,  ut  dicat  esse  actu. 

Ad  tertium.  Neg.  paritatem.  Siquidem  materia  prima  est  substan- 
tia  incompleta,  ut  potentia  cui  repugnat  esse  actu  per  seipsam : 
contra  anima  humana  est  substantia  incompleta,  ut  actus  vel  forma 
subsistens,  licet  non  completa  in  specie,  de  cuius  ratione  est  tum 
exsistere  in  se,  tum  communicare  corpori  suum  esse. 

Ad  quartum.  Dist.  Forma  non  est  de  ratione  et  intellectu  ma- 
teriae,  si  materia  spectatur  praecisive  in  sua  realitate  potentiali,  Conc. 
Si  spectatur  ut  exsistens  in  rerum  natura,  Neg.  Siquidem  in  substan- 
tiis  compositis  causa  formalis  est  de  ratione  effectus,  nempe  rei  exsi- 
steutis,  ideoque  a  Deo  suppleri  nequit.  Sic  Deus  potest  illuminare  sine 
sole ;  sed  non  potest  illuminare  sine  luce,  quae  ingreditur  defmitionem 
rei  illuminatae,  cum  lux  dicatur  actus  lucidi. 

Ad  quintum.  Dist.  mai.  Materia  non  est  connexa  cum  aliqua  spe- 
cie  determinata  formae,  ita  ut  esse  nequeat  sine  illa  specie  determi- 
nata,  Conc.  Non  est  connexa  cum  aliqua  specie  indeterminate  sumpta, 
ita  ut  esse  possit  sine  uila  forma,  Neg.  Contradist.  min. 


ARTICULUS    II. 

AN    FORMA    SURSTANTIALIS    EDUCATUR    DE     POTENTIA     MATERIAE 

QUAESTIO  DETERMINATUR.  Cum  in  generatione  proprie  dicta 
producatur  nova  substantia  per  inductionem  novae  formae  in  mate- 
riam  iam  praesuppositam,  statim  occurrit  difficultas  non  ita  facilis  ex- 
plicatu.  Ambigitur  enim,  quo  pacto  in  productione  novae  substantiae 
forma  substantialis  educatur  in  esse.  Illa  quippe  forma  vel  antea  con- 
tinebatur  actu  in  materia,  et  tunc  extrahitur  ex  materia  in  qua  late- 
bat,  uti  posuit  Anaxagoras  explosus  a  Philosopho,  Physic.  lib.  1,  text. 
32  et  33.  Vel  illa  forma  nullo  modo  erat  in  materia,  et  tunc  non 
potest  produci  nisi  per  creationem,  dum  debeat  esse  ex  agente,  quod 
in  sua  operatione  nihil  praesupponit,  et  potest  ex  nihilo  facere.  Hoc 
agens  supernaturale  a  Platone  dicitur  esse  clator  formarum,  ab  Avi- 
cenna  dicitur  esse  ultima  intelligentia  inter  substantias  separatas,  a 
quibusdam  aliis  dicitur  Deus.  Yel  illa  forma  continebatur  potentia  in 
materia,  et  tunc  nova  substantia  generatur  per  eductionem  formae  de 
potentia  materiae,  uti  docet  Aristoteles. 

Eductio  formae  ex  potentia  materiae  (1).  Formam  educi  de  po- 

(1)  Dei  hac  re  cf.  S.  Thom.  QQ.  DD.  De  Pot.  q.  3,  a.  8;  Metaph.  lib.  VII, 
lect.  7:  1  p.  q.  90,  a.  2  ad  2;  Contra  gent.  lib.  II,  cap.  LXXXVl. 

De  Maria,    Vol.  II.  4 


50  PHIL.    NAT.    SEU    COSMOLOGIA,    PARS    I.    QUAEST.    II. 

tentia  materiae  idem  est  ac  aliquid  fieri  actu  sub  illa  fornia  id  quod 
prius  erat  in  potentia,  vel  aliis  verbis,  materiam  educi  in  actum  illius 
formae.  Et  revera  in  tantum  aliquid  fit  ab  agentibus  creatis,  in  quan- 
tum  id  quod  erat  in  potentia  reducitur  in  actum  ;  quare  neque  ma- 
teria  neque  forma  proprie  fit,  sed  compositum.  Ouod  non  fiat  mate- 
ria  patet,  quia  praesupponitur ;  quod  proprie  non  fiat  forma,  sic  de- 
claratur  a  S.  Thoma  :  «  Formae  non  proprie  habent  esse,  sed  sunt 
magis  quibus  aliqua  habent  esse.  Unde  si  fieri  est  via  ad  esse,  illa 
tantum  per  se  fiunt,  quae  performas  habent  esse.  Formae  autem  inci- 
piunt  esse  eo  modo  quo  sunt  in  illis  factis,  quae  per  formas  esse  ha- 
bent...  Facere  enim  hoc  aliquid  est  facere  hoc  ex  aliquo  subiecto... 
Si  ipsam  formam  faciet,  palam  erit  quod  faciet  ex  aliqua  materia,  et 
ita  sicut  sphaera  aurea  erit  composita  ex  materia  et  forma,  sic  et  for- 
ma  erit  composita  ex  materia  et  forma,  et  redibit  quaestio  de  forma 
formae  »  (1).  Merito  igitur  concludendum  est  cum  ipsb  S.  Thoma  loc. 
cit.),  quod  formae  proprie  non  fiunt,  sed  educuntur  de  potentia  subie- 
cti,  in  quantum  materia,  quae  est  in  potentia  ad  formam,  fit  actu 
sub  forma,  quod  est  facere  compositum.  Hoc  magis  clarescet.  si  con- 
sideramus  operationes  artis,  quibus  proprie  non  fit  statua ;  sed  lignum 
quod  erat  antea  in  potentia  ad  illam  formam,  fit  actu  sub  illa  forma; 
quod  est  facere  statuam:  sic  formas  praecontineri  in  potentia  mate- 
riae  idem  est  ac  materiam  esse  prius  potentia  illud  ipsum,  quod  eva- 
dit  actu  per  influxum  causae  efficientis. 

Memorata  S.  Doctoris  explicatio  intelligi  sane  nequit,  nisi  cum 
ipso  tueamur,  materiam  et  formam  non  habere  proprium  esse,  sed 
utramque  subsistere  per  esse  compositi.  Nam  cum  illud  dicatur  lieri, 
quod  habet  esse,  si  materia  et  forma  proprium  esse  sibi  vindicant, 
nihil  vetat,  quominus  primum  materia,  et  postmodum  forma  dicantur 
fieri,  et  sic  verum  discrimen  inter  productionem  rei  ex  nihilo,  et  pro- 
ductionem  rei  ex  subiecto  assignari  minime  poterit.  Hoc  in  causa 
fuit,  cur  veteres  philosophi  ad  duos  maxime  oppositos  errores  pro- 
gressi  sint,  nimirum  vel  ad  latitationem  formarum,  vel  ad  earumdem 
creationem,  et  consequenter  ad  negationem  activitatis  corporum.  Ho- 
rum  errorum  prior  ortum  duxit  ex  eo,  quod  ignorabant  naturam  ma- 
teriae,  eamque  faciebant  actum  non  potentiam :  secundus  ex  eo  ma- 
navit,  quod  ignorabant  naturam  formae  materialis;  et  sic  censebant 
eam  terminare  actum  creationis.  Audi  S.  Thomam  sic  ortum  novarum 
formarum  explicantem:  « Unumquodque  factum  hoc  modo  dlcitur 
fieri,  quo  dicitur  esse.  Nam  esse  est  terminus  factionis;  unde  illud 
quod  proprie  lit  per  se,  est  composilum.  Forma  autem  non  proprie 
lit,  sed  est  id  quo  fit,  idest  per  cuius  acquisitionem  aliquid  dicitur 
fieri.  Nihil  ergo  obstat  per  hoc  quod  dicatur,  quod  per  naturam   e\ 

(1)  Metaph.  lib.  VII,  lect  7. 

nihilo  nihil  fit,  quin  formas  substantiales  ex  operatione  naturae  esse 
dicamus.  Nam  id  quod  fit  non  est  iorma,  sed  compositum,  quod  ex 
materia  fit.  Et  fit  quidem  ex  materia  in  quantum  materia  est  in  po- 
tentia  ad  ipsum  compositum  per  hoc,  quod  est  in  potentia  ad  formam. 
Et  sic  non  proprie  dicitur,  quod  forma  fiat  in  materia,  sed  magis  quod 
de  potentia  materiae  educatur  »  (1). 

Ad  eos  autem  qui  afiirmant,  formam  educi  de  potentia  materiae 
nihil  aliud  esse,  quam  eam  a  materia  dependere  in  esse,  fieri,  et  con- 
servari,  respondemus  primo,  istam  dependentiam  sine  ullo  reali  fun- 
damento  adstrui  in  sententia  eorum,  qui  esse  proprium  et  duplex 
concedunt  materiae  et  formae,  et  ncn  unicum,  quod  recipiatur  in  com- 
posito  singulari :  secundo  in  suppositione  quod  admittant  materiam  et 
formam  subsistere  per  esse  compositi,  dicimus  explicationem  illam 
tametsi  veram,  non  afferre  primariam  rationem  eductionis,  sed  potius 
describere  formam  hoc  pacto  productam ;  nam  quod  forma  a  materia 
dependeat,  id  ex  eo  procedit,  quod  forma  prius  erat  in  materia  in- 
determinate  et  potentia,  et  vi  dispositionum,  quas  agentia  causant  in 
materia,  resultat  in  actu;  idest  determinata  transmutatio  causata  ab 
agente  in  materia  disponit  illam  ad  hanc  numero  formam  (2). 


PROPOSITIO. 

In  generatione  compositi  seu  novae  substantiae  corporeae  forma 
substantialis  mere  informans,  nempe  materialis,  recte  dicitur  educi 
de  potentia  materiae. 

Prob.  prop.  In  generatione  novae  substantiae,  quae  producitur 
per  actionem  agentis  naturalis,  id  quod  proprie  et  per  se  fit,  est  com- 
positum  et  non  forma.  Atqui  si  forma  proprie  et  per  se  non  fit,  edu- 
cenda  est  de  potentia  materiae,  ut  possit  actuare  novum  compositum. 
Ergo  forma  substantialis  mere  informans  in  generatione  novae  sub- 
stantiae  educitur  de  potentia  materiae. 

Evol.  arg.  Cum  fieri  sit  via  ad  esse,  uti  ex  Philosopho  docet 
Aquinas,  illud  proprie  fit,  quod  subsistit,  Porro  id  quod  subsistit,  est 
compositum  et  non  forma,  quae  est  potius  id  qno  compositum  est. 
Ergo  forma  proprie  non  fit,  et  sic  manet  declarata  propositio  maior. 
Ad  propositionem  minorem  quod  attinet,  si  forma  proprie  non  fit  in 
nova  generatione,  necessario  debet  educi  de  potentia  subiecti,  secus 
deberet  vel  creari,  vel  praesupponi  actu  in  materia,  quod  utrumque 
est  impossibile.  Si  enim    creatur,    tunc    forma    proprie  et  per  se  fit: 

(1)  QQ.  DD.  De  Pot.  q.  3,  a.  8. 

(2)  Cf.  Cottunium  medicum,  qui  hanc    doctrinam  diligenter  explanat. 

si  praesupponitur  actu,  tunc  non  fit  nova  generatio,  quae  debet  esse 
ex  non-ente  in  actu.  Remanet  ergo  ut  educatur  de  potentia  materiae, 
et  sic  generatio  erit  productio  novae  substantiae  ex  praeiacente  sub- 
iecto  vel  materia.  Sic  et  non  aliter  vitatur  uterque  oppositus  error, 
tum  eorum  qui  admittebant,  formas  produci  in  esse  ab  agente  super- 
naturali  per  creationem,  tum  eorum  qui  decernebant,  formas  praeexsi- 
stentes  actu  ab  agente  naturali  extrahi  a  materia  in  qua  latebant  (1). 


SOLVUNTUR  DIFFICULTATES. 

Oppon.  I.°  Forma,  iuxta  Philosophum,  non  generatur.  Atqui  si 
non  generatur,  dicenda  est  creari,  cum  nulla  alia  via  productionis 
detur.  Ergo  forma  non  educitur  de  potentia  materiae. 

Resp.  Dist.  mai.  Forma  non  generatur  per  se,  Conc.  Non  gene- 
ratur  per  accidens  ad  generationem  compositi,  Neg.  Contradist.  min. 
Si  non  generatur  per  se,  dicenda  est  creari,  Neg.  Si  nullo  modo  ge- 
neratur,  Conc.  Siquidem  forma  substantialis  dicitur  generari  per  ac- 
cidens  et  non  per  se,  quia  proprie  et  per  se  non  fit  forma  sed  com- 
positum,  et  ex  hoc  Philosophus  ostendit,  formas  ab  agentibus  natu- 
ralibus  produci,  educendo  illas  de  potentia  materiae,  nam  actione  sua 
faciunt  quod  materia,  quae  est  in  potentia  ad  formam,  fiat  actu  sub 
forma,  quod  est  tacere  compositum  (2). 

Oppon.  2.°  Ante  finem  generationis  forma,  quae  est  terminus  ge- 
nerationis,  non  erat  in  materia.  Atqui  nihil  educitur  de  aliquo,  si  non 
est  in  eo.  Ergo  forma  non  educitur  de  potentia  materiae. 

Resp.  Dist.  mai.  Ante  generationem  forma  non  erat  in  materia 
actu,  Conc.  Potentia,  Neg.  Contradist.  min.  et  Neg.  cons. 

Explico.  Ad  hoc  ut  forma  per  actionem  agentis  naturalis  educa- 
tur  de  potentia  materiae,  non  debet  in  illa  esse  actu,  secus  non  edu- 
ceretur,  sed  extraheretur  de  materia,  et  aliunde  plures  formae  oppo- 
sitae  non  possent  esse  simul  actu  in  eodem  subiecto ;  sed  requiritur 
ut  contineatur  potentia  in  materia,  et  per  generationem  educatur  in 
actum.  Duorum  autem  oppositorum  non  repugnat  unum  esse  actu,  et 
alterum  potentia  in  eodem  subiecto. 

Oppon.  3.°  Formae  non  habent  materiam  partem  sui,  et  educun- 
tur  in  esse.  Atqui  quod  non  habet  materiam  partem  sui,  et  in  esse 
educitur,  non  fit  nisi  per  creationem.  Ergo  formae  non  educuntur  de 
potentia  materiae  sed  producuntur  per  creationem. 

Resp.  Dist.  mai.  Formae  educuntur  in  esse  proprie  et  per  se. 
Neg.  Per  accidens  ad  productionem  compositi,  Conc.  Contradist.  min. 

(1)  S.  Thom.  QQ.  DD.  De  Pot.  q.  3,  a.  8,  et  1  p.  q    i;>,  a.  8. 

(2)  S.  Tiiom.  Melaph.  lib.  Vll.  lect.  7. 

Ouod  non  habet  materiam  partem  sui,  et  proprie  producitur,  non  effi- 
citur  nisi  per  creationem,  Conc.  Si  producitur  per  accidens  Neg. 

Explico.  Solutio  patet  ex  dictis  de  modo  secundum  quem  forma 
dicitur  produci  et  generari.  Quare  merito  S.  Thomas  huic  difficul- 
tati  occurrit  inquiens:  «  Ex  hoc  quod  forma  non  habet  materiam  par- 
tem  sui,  sequeretur  quod  ei  creari  competeret,  si  proprie  fieri  posset, 
sicut  res  per  se  subsistens  »   (1). 

Oppon.  4.°  Anima  humana  habet  esse  in  materia,  et  tamen  non 
educitur  de  potentia  materiae,  sed  creatur.  Atqui  etiam  aliae  formae 
substantiales  habent  esse  in  materia.  Ergo  etiam  ipsae  creantur. 

Resp.  Dist.  mai.  Anima  humana  habet  esse  in  materia  ita  ut 
esse  animae  solum  attingatur  et  non  comprehendatur  a  materia,  Conc. 
Ita  ut  esse  animae  omnino  comprehendatur  a  materia  Neg.  Contra- 
dist.  min.  Aliae  formae  habent  esse  in  materia  ita  ut  eleventur  super 
ordinem  materiae,  Neg.    Ita  ut  comprehendantur  a  materia,  Conc. 

Explico.  Licet  solutio  difficultatis  melius  apparebit  ex  dicendis 
de  unione  animae  humanae  cum  corpore,  tamen  ex  terminis  distin- 
ctionis  satis  nodus  remanet  expeditus.  Nam  licet  anima  humana  ha- 
beat  esse  in  corpore,  quod  relate  ad  ipsam  fungitur  munere  causae 
materialis;  nihilominus  ipsa  superexcedit  proportionem  corporis,  uti 
patet  ex  operationibus  quibus  corpus  non  communicat  (2).  ' 

Oppon.  5.°  Principium  activum  agentis  naturalis  est  accidens. 
Atqui  accidens  non  potest  educere  formam  substantialem  de  potentia 
materiae.  Ergo  formae  substantiales  non  educuntur. 

Resp.  Dist.  mai.  Est  forma  accidentalis,  quae  agit  in  virtute  for- 
mae  substantialis  quasi  instrumentum  eius,  Conc.  Quae  agit  ut  causa 
principalis,  Neg.  Contradist.  min.  et  Neg.  cons. 

Explico.  In  mutationibus  substantialibus  principium  quo  proximum 
activum  agentis  naturalis,  seu  virtus  agendi  est  forma  accidentalis, 
cum  nulla  creatura  immediate  operetur  per  suam  substantiam.  Sed 
illud  principium  proximum  operatur  in  virtute  formae  substantialis ; 
et  sic  ut  instrumentum  substantiae  virtus  accidentalis  extenditur  ad 
producendam  substantiam,  quae  assimilatur  non  virtuti  accidentali  sed 
substantiae,  quae  generat  per  virtutem  accidentalem,  cum  omne  ge- 
nerans  producat  sibi  simile. 

(t)  QQ.  DD.  De  Pot.  q.  3,  a.  8  ad  6. 
It)  Cf.  S.  Thom.  loc.  cit.  ad  7. 

ARTICULUS  III. 

DE    PERMANENTIA     ELEMENTORUM    IN    MISTIS. 

QUAESTIO  PROPONITUR.  Corpora,  uti  ex  chimicis  experiaientis 
constat,  distribuuntur  in  duas  classes:  alia  quippe  dicuntur  elemen- 
taria  vel  simplicia,  alia  dicuntur  mista.  Ex  primis,  uti  experientia 
testatur,  per  quamdam  compositionem,  quae  nuncupatur  mistio  vel 
chimica  combinatio,  efflorescunt  secunda,  quae  per  contrariam  ope- 
rationem,  nempe  per  analysim  chimicam  iterum  dissolvuntur  in  ele- 
menta.  Praesupposito  hoc  facto  per  experientiam  certissime  comprobato, 
magni  momenti  agitatur  quaestio,  quae  cum  doctrina  peripatetico- 
scholastica  de  essentia  corporum  arctissimam  cognationem  habet.  Si- 
quidem  inquirendum  venit,  an  formae  substantiales  corporum  elemen- 
tarium  remaneant  in  misto,  quod  ex  elementis  perficitur,  actu  et  for- 
maliter,  vel  solummodo  virtute.  Si  primum  asseritur,  consequenter 
defendendum  erit,  elementa  permanere  in  sua  propria  specie  et  pro- 
prio  esse  substantiali,  et  non  immutari  nisi  accidentaliter  ad  efficien- 
dum  mistum,  quod  in  hac  hypothesi  erit  aggregatum  elementorum  in 
suo  esse  immutabiliter  permanentium.  Ouod  si  iuxta  rei  veritatem  se- 
cundum  admittatur,  tunc  dicendum  erit,  per  chimicam  combinationem 
generari  novam  compositam  substantiam  actuatam  unica  forma,  quae 
est  forma  mistionis  vel  corporis  misti,  non  remanentibus  actu  formis 
corporum  simplicium.  Ut  proposita  quaestio  rite  solvi  possit,  quaedam 
in  antecessum  praemittenda  sunt. 

Quaestio  diversimode  spectat  ad  chimicos  et  ad  philosophos.  Mi- 
stio  seu  combinatio  spectari  potest  bifariam :  vel  materialiter,  nempe 
quoad  componentia  materialia,  et  tunc  ad  chimicos  attinet  deter- 
minare  quaenam  et  quot  corpora  simplicia,  qua  proportione,  quibus 
legibus  unienda  sunt  ad  certum  quoddam  corpus  mistum  efforman- 
dum.  Ad  ea  omnia  cognoscenda  utuntur  chimici  duplici  via  nimirum 
sjjnthesi  et  analysi,  totumque  negotium  expediunt  corporum  pericli- 
tatione  et  experimentis.  Verum  enim  mistio  spectari  potest  formalittr. 
nempe  penes  essentiam  vel  partes  essentiales  corporis  misti,  et  tunc 
quaestio  pertinet  ad  philosophum  naturalem.  qui,  supposita  materiali 
compositione  ex  elementis,  suppositis  novis  proprietatibus  exortis  in 
misto,  ulterius  philosophatur,  suamque  investigationem  ad  essentialia 
componentia  corporis  misti  traducit,  inquirendo,  an  partes  essentiales 
misti  differant  necne  a  partibus  essentialibus  elementorum.  Hoc  idem 
est  ac  scrutari,  utrum,  positis  factis  experimento  compertis,  elementa 
in  chimica  combinatione  remaneant  sub  prioribus  formis,  vel  corruptis 
quodammodo  prioribus  formis,  actuentur  unica  forma  substantiali  cor- 
poris  misti. 


ART.    111.    DE    PERMAJNEMIA    ELEMENTORUM    IN    MISTIS  55 

Ouare  hypothesis,  quam  recentes  chimici  in  medium  protulerunt, 
quamque  atomismum  chimicum  vel  theoriam  atomicam  vocant,  si  inter 
cancellos  scientiae  chimicae  circumscribitur,  aptam  congruenteraque 
reddere  potest  rationem  phaenomenorum  ad  chimiam  pertinentium, 
et  ea  est,  quae  si  rite  explicatur,  revocari  potest  ad  philosophiam  pe- 
ripateticam,  cum  eaque  apte  perfecteque  concinere  (1). 

Itaque  cum  chimici  affirmant,  moleculas  corporum  mistorum  con- 
stare  ex  atomis  corporum  elementarium,  hoc  est  materialiter  intelli- 
gendum,  videlicet  quod  principium  materiale  atomorum  remaneat  in 
molecuiis.  Nam  si  veilent  decernere.  atomos  corporum  simplicium  re- 
manere  in  composito  secundum  propriam  formam,  provinciae  suae 
confmia  praetergrederentur  quaestionemque  a  philosophia  naturali  di- 
rimendam  invaderent,  perperam  dissolverent  et  talem  chimicae  com- 
binationis  doctrinam  exhiberent,  quae  cum  scientifica  explicatione  na- 
turalium  phaenomenorum  nullo  pacto  congruere  posset. 

Similiter  cum  chimici  decernunt.  corpora  simplicia  et  corpora  mi- 
sta  constare  ex  atomis  et  moleculis,  nempe  ex  particulis  naturaliter 
distinctis,  aequalibus  et  indivisibilibus,  si  loquuntur  de  distinctione 
partium,  quae  resultat  ex  quantitate  in  corpore  continuo  et  de  indi- 
visibiiitate  physica  et  non  mathematica,  vere  et  recte  philosophan- 
tur  (2).  Quod  si  contendunt  atomos  et  moleculas  esse  indivisibiles  in 
consideratione  mathematica,  et  ita  esse  inter  se  distinctas,  ut  ex  ipsa- 
rum  unione  efflorescat  aggregatum  corpusculorum  seu  individuorum, 
non  solum  veram  doctrinam  de  chimica  combinatione  minime  assignant, 
sed  ipsam  naturam  corporeae  substantiae  perperam  explicant,  et  con- 
tinuum  ex  indivisibilibus  absurde  construunt,  uti  superius  demonstra- 
vimus,  et  agentes  de  continuo  explicabimus  paulo  post  contra  Demo- 
eritum  et  Zenonem  eamdem  doctrinam  propugnantes. 

Quid  elementum  ?  Elementum  definitur :  Id  ex  quo  componitur 
res  primo  et  est  in  ea,  et  non  dividitur  secundum  formam  seu  speciem. 
Hinc  ad  elementum  requiruntur  quatuor  conditiones:  1)  ut  sit  id  ex 
quo  aliquid  componitur.  2)  Ut  sit  primum  ex  quo  componitur.  3)  ut 
sit  intrinsecum  seu  inexistens  composito.  4)  Ut  sit  specie  indivisibile 
in  alias  species.  Ex  prima  conditione  elementum  reponitur  in  genere 
causae  materialis.  Ex  secunda  patet,  cur    marmor,  ex  quo  fit  statua, 

(1)  Atomismus  chimicus  his  duabus  propositionibus  eoncluditur  a  reccntibus 
chimicis.  1°  Omne  corpus  simplex  seu  elementare  constat  ex  particulis  naturaliter 
distinctis.  aequalibus  et  indivisibilibus,  quae  vocantur  atomi.  2°  Atomi  duorum  vel 
plurium  corporum  elementarium  efformant  corpora  mista  seu  composita  coalescen- 
tia  ex  particulis  naturaliter  distinctis,  aequalibus  et  indivisibilibus.  quae  nuncu- 
pantur  atomi  compositae  vel  moleculae.  Cf.  Provenzali,  Elementi  di  fisico-chimica, 
vol.  I.  n.   150:  cf.  etiam  Tbeodorum  Swarts,  Manuale  di  chimica,  vol.  J,  n.  20. 

(2'  Cf.  S.  Thom.  Physic.  lib.  I,  lect.  9.  Locus  superius  a  nobis  citatus  fuit 
contra  Atomistas.  q.  1 ,  a.  3. 

non  sit  elementum,  quia  habet  aliam  materiam,  ex  qua  fit.  Ex  tertia 
conditione  excluditur  a  ratione  elementi  materia  subiecta  privationi 
et  contrarietati.  Sic  panis  non  dicitur  elementum  carnis,  nam  elementa 
manent  in  illis,  quorum  sunt  elementa.  Ex  quarta  conditione  excludun- 
tur  a  ratione  elementi  corpora  chimice  composita,  quae  dividuntur  in 
alia  corpora  specie  diversa  (1). 

Quid  mistio  ?  Mistio  definitur:  Miscibilium  alteratorum  et  cor- 
ruptorum  secundum  formas  unio  (2).  Mistio  est  duplex,  ijest  mistio 
realis,  quae  habetur  ex  elementis  secundum  se  tota,  et  appeilatur  a 
recentibus  chimica  combinatio;  et  mistio  ad  sensum,  quae  est  secun- 
dum  minima  iuxta  se  posita,  et  a  chimicis  vocatur  vernacule  (mescuglio, 
mescolanza).  Mistionis  realis,  et  mistionis  ad  sensum  sic  meminit  S.  Tho- 
mas,  «  Vera  mistio  est  secundum  totum,  sed  mistio  ad  sensum  secundum 
minima  iuxta  se  posita  »  (3).  In  praesenti  quaestione  nos  agiraus  de 
mistis  realibus,  et  inquirimus  quomodo,  peracta  vera  et  reali  mistione, 
elementa  permaneant  in  composito.  Ut  problemati  rite  satisfaciamus, 
praestat  in  antecessum  declarare  triplicem  essendi  rationem  nempe  actu, 
potentia,  virtute. 

Triplex  essendi  ratio.  Elementa  dicuntur  existere  actu  in  aliquo 
composito,  si  in  eo  continentur  secundum  proprias  formas  et  proprium 
esse.  Ex  adverso  aliquid  dicitur  in  potentia  ad  aliquam  formam  et  ad 
esse  consequens  formam,  quando  subiectum  positum  sub  alia  forma  ha- 
bet  passivam  inclinationem,  ut  fiat  actu  sub  illa  forma.  Sic  panis  est  in 
potentia  caro,  quatenus  materia  panis  est  in  potentia  ad  formam  carnis; 
sed  generata  carne  per  mutationem  substantialem,  si  caro  postea  cor- 
rumpitur,  non  convertitur  iterum  in  panem.  Dicitur  aliqua  forma  esse 
in  virtute  in  aliquo  subiecto,  quando  subiectum  in  se  complectitur  ali- 
quod  activum  principium  ipsum  inclinans  ad  hoc  ut  actuetur  potius 
tali  forma,  quam  alia.  Sic  semen  dicitur  virtute  continere  in  se 
plantam,  quatenus  neque  est  formaliter  planta,  neque  est  in  pura  po- 
tentia  passiva  ad  esse  plantae;  sed,  positis  quibusdam  conditionibus, 
ex  ipso  semper  generatur  talis  planta  :  <c  Ut  in  seminibus,  ait  Tullius, 
vis  inest  earum  rerum,  quae  ex  iis  progignuntur,  sic  in  causis  con- 
ditae  sunt  res  futurae  »  (4). 

Cum  elementa  in  misto  non  remaneant  neque  actu,  neque  potentia, 
sed  virtute,  haec  essendi  ratio  elementorum  paulo  latius  aperienda  est. 
In  mistis  ergo,  uti  docet  Aquinas,  «  manent  qualitates  propriae  ele- 
mentorum,  licet  remisse,  in  quibus  est  virtus  formarum  elementarium, 

(1)  Cf.  S.  Thom,  Metaph.  lib.   V,  lect.  i  ;  cf.  etiam  Opusc.  De  princ.    natnrae 
ubi  S.  Doctor  accurate  explicat  singulas  particulas  definitionis. 
(*2)  S.  Thom.  De  generat.  lib.  I,  lect.  *25. 
(3)  1  p.  q.  76,  a.  i  ad  4. 
(V   Ik  divinat.  lib.  I,  cap.  LVl. 

et  huiusmodi  qualitas  mistionis  est  propria  dispositio  ad  formam  sub- 
stantialem  corporis  misti,  puta  lapidis  vel  animati  cuiuscumque  »  (1). 
Siquidem  materia  ad  hoc  ut  suscipiat  novam  formam,  debet  esse  pro- 
xime  disposita  acl  aliam  formam.  Porro  materia  sub  priori  forma  sub- 
stantiali  existens  disponitur  per  alterationem  suarum  qualitatum  acci- 
dentalium,  quibus  mutatis,  fit  apta  ad  novam  formam.  In  generatione 
misti  qualitates  elementorum  reducuntur  ad  quoddam  medium,  et 
ideo  propria  virtus  misti  est  resultantia  quaedam  vel  temperamentum 
virium  seu  qualitatum,  quae  sunt  propriae  cuiuslibet  elementi.  Cum 
autem  temperamentum  hoc  possit  esse  multiplex  iuxta  diversam  natu- 
ram,  numerum,  et  proportionem  elementorum;  sic,  variatis  elementis 
vel  variatis  eorumdem  proportionibus,  variari  etiam  debet  natura  cor- 
poris  misti.  Haec  doctrina  adamussim  concordat  tum  experientiis 
chimicorum,  tum  legibus,  quibus  chimicae  combinationes  temperan- 
tur,  quaeque  a  chimicis  vulgo  revocari  solent  potissimum  ad  qua- 
tuor,  nempe  primo  ad  legem  proportionum  definitarum,  secundo  ad 
legem  proportionum  multiplarum,  tertio  ad  legem  aequivalentium,  et 
demum  quarto  ad  legem  affinitatis  (2). 

Lex  ergo  proportionum  definitarum,  quam  chimici  omnes  san- 
ciunt  ut  chimiae  fundamentum,  nempe  quod  corpora  quae  miscentur, 
non  veniant  in  compositionem  secundum  qualecumque  pondus,  vel 
qualemcumque  massam,  sed  secundum  ratam  et  certam  proportionem 
componentium,  a  Peripateticis  iampridem  diserte  tradita  fuerat,  licet 
modo  generali.  En  quomodo  legem  efferebant:  «  In  misto  materia 
uniuscuiusque  contrarii  partem  capit  alterius,  quando  veniunt  ad  me- 
dium :  medium  enim  est  contrarii.  Medium  autem  illud  non  est  unius 
proportionis  tantum,  scilicet  quod  non  sit  per  aequalem  contrariorum 
participationem,  neque  est  indivisibile;  idest  neque  est  uno  modo 
tantum,  sed  diversi  modi  secundum  diversitatem  proportionis  »  (3). 
Vel  brevius  sic:  «  Ex  diversis  proportionibus  miscibilium  sunt  diver- 
sae  formae  substantiales  in  diversis  mistis  »  (4). 

Generatio  misti  vel  mistum  in  fieri.  Mista  generantur  ex  elemen- 
tis  secundum  quod  quodlibet  elementum  agens  in  alterum,  illud  co- 
natur  in  suam  speciem  transmutare  (5).  Iam  vero  si  aliquod  elemen- 
tum  se  haberet  tantum  passive  relate  ad  actionem  alterius,  passivum 
mutaretur  in  naturam  activi,  et  ita  daretur  generatio,  non  mistio.  Ad 
rem  Aquinas:  «  Si  elementa  non  adaequantur  potentiis  suis;  sed  unum 


(1)  1  p.  q.  76,  a.  4  ad  4. 

(2)  Cf.  Chimicorum  traclatus,  ubi  passim  huiusmodi  leges   definiuntur,  et  va- 
riis  exemplis  illustrantur. 

(3)  S.  Tbom.  De  generat.  lib.  II.  lect.  8  in  medio. 

(4)  Opusc.  De  natura  generis,  cap.  XVI. 

(5)  Arist.  De  generat.  lib.  I,  cap.  VII  et  X. 

alteri  praedominatur,  tunc  transmutantur  ad  invicem,  et  non  fit  mi- 
stio,  sed  corruptio  debilioris,  et  generatio  sive  augmentum  praedo- 
minantis...  Sed  elementa  prius  se  invicem  transmutantur  in  genera- 
tione:  adaequatis  vero  potentiis  eorum  secundum  quamdam  proportio- 
nem,  generatur  quoddam  medium  »  (1). 

Cum  ergo  elementa  ultro  citroque  agant  et  patiantur  inter  se, 
mutuo  sese  alterant,  ideoque  neutrum  transmutatur  in  aliud,  quia 
neutrum  communicat  alteri  suas  qualitates,  quae  essent  disconvenien- 
tes  cum  forma  passi,  et  disponerent  ad  formam  agentis ;  sed  ambo  suas 
virtutes  seu  qualitates  reducunt  ad  quamdam  aequilibritatem,  idest 
ad  virtutem  quamdam  mediam,  quae  in  utroque  elemento  est  pro- 
xima  dispositio  ad  formam  misti,  et  dicitur  virtus  propria  corporis 
misti.  Si  ergo  per  aliquam  causam,  puta  per  actionem  electrici,  abrum- 
patur  aequilibrium  illud,  virtutes  cuiuslibet  elementi,  quae,  stante 
forma  mistionis,  remanebant  remissae,  idest  neutralizatae,  ut  aiunt, 
non  penitus  destructae,  acquirunt  pristinum  statum,  et  in  quolibet  ele- 
mento  sunt  proxima  dispositio  ad  formam  propriam  illius  elementi, 
quod  redit  ad  speciem  quam  ante  mistionem  habebat. 

Consectaria.  Ex  doctrina  mox  exposita  rite  sequentia  inferuntur. 
1)  In  generatione  misti  habetur  vera  transmutatio  substantialis  eJe- 
mentorum;  nam  si  qualitates  et  virtutes  misti  specifice  differtmt  a 
qualitatibus  elementorum,  et  ipsa  essentia  differat  oportet.  2)  Ele- 
menta  non  totaliter  corrumpuntur,  sed  quodammodo  perseverant ; 
nam  mistum  per  suas  virtutes,  quae  sunt  veluti  mediae  et  resultantes 
ex  virtutibus  elementorum,  participat  de  eorumdem  natura.  3)  Spe- 
cies  aliqua  corporis  misti  non  salvatur  in  aliquo  indivisibili  ipsius 
proportionis  elementorum,  sed  variari  potest  secundum  quamdam  la- 
titudinem,  dummodo  non  excedantur  quidam  naturae  termini.  Insuper, 
remota  forma  misti  non  necessario  inducuntur  statim  formae  elemen- 
torum,  sed  potest  sequi  aliud  mistum.  Hinc  maiorem  latitudinem  ha- 
bent  termini,  in  quibus  salvatur  mistum  generatim,  quam  termini  in 
quibus  salvatur  aliquod  speciale  mistum.  Res  exemplo  sic  illustrari 
potest.  ln  animali  forma  corporis  misti  salvatur  in  aliqua  determinata 
varietate  proportionis  elementorum,  nam  animal  non  moritur  ad  quam- 
libet  mutationem  proportionis.  Insuper,  remota  forma  misti  animati, 
non  statim  corpus  resolvitur  usque  ad  prima  elementa,  sed  exsurgit 
aliud  mistum  specie  diversum  (2). 

(1)  De  generat.  lib.  II.  lect.  8. 

'2)  S.  Thom.  Dt  quatuor  oppositis,  cap.  V. 

PROPOSITIO. 

Peracta  vera  et  reali  mistione,  elementa  non  remanent  in  misto, 
in  actu,  neque  in  mera  potentia,  sed  in  virtute. 

Prob.  prop.  Quod  elementa  non  remaneant  actu,  sic  effici  potest 
Per  veram  et  realem  mistionem  exorta  est  nova  substantia  specifice 
diversa  a  substantiis  corporum  chimice  simplicium.  lam  vero  si  ele- 
menta  remansissent  actu,  haudquaquam  prognata  esset  nova  substan- 
tia.  Ergo.  Et  revera,  ut  propositio  maior  manifestetur,  cum  corpora 
chimice  simplicia  efformant  corpus  chimice  compositum,  in  misto  oriun- 
tur  proprietates  et  vires  specifice  differentes  a  proprietatibus  singulo- 
rum  elementorum.  Sed  per  exortum  diversarum  proprietatum  iure  in- 
ferimus.  novam  diversamque  substantiam  generatam  esse,  nam  sub- 
stantia  a  nobis  dignosci  nequit  nisi  per  proprietates,  quas  experientia 
manifestat.  Ergo  in  misto  nova  exorta  est  substantia. 

Occurritur  adversariis.  Atomistae  et  Dynamistae  et  praesertim 
Chimici  ut  vim  argumenti  effugiant,  sic  rem  explicare  conantur, 
quando  asserunt  in  misto  oppositas  simplicium  proprietates  neutrali- 
zari :  Si  elementa,  aiunt,  remanent  eadem  quoad  substantiam,  novae 
proprietates  simplicium  dicendae  sunt  fundari  non  in  substantia,  sed 
in  illo  ordine  secundum  quem  elementa  tamquam  agentia  et  patientia 
ad  invicem  referuntur,  et  per  mutuam  actionem  et  passionem  suas 
vires  modificant.  Haec  autem  explicatio  nulla  est,  nam  illae  operationes 
specie  differentes  patefaciunt,  vires  illas  esse  specifice  diversas,  et  esse 
necessario  connexas  cum  essentia.  Secus  cum  Atomistis  puris  dicen- 
dum  esset,  has  vires  esse  ab  extrinseco,  et  tunc  vires  elementorum 
mutari  possent  etiam  extra  mistionem,  neque  posset  assignari  ratio 
sufficiens,  cur  ad  misti  resolutionem  elementa  necessario  iisdem  viri- 
bus  potiantur,  quas  habebant  ante  mistionem. 

Oua  de  re  recurrere  ad  novam  naturam  ex  mutua  virium  alte- 
ratione  enatam,  remanentibus  iisdem  substantiis  elementorum,  est 
ipsam  naturae  notionem  subvertere,  quae  nihil  aliud  est  nisi  ipsa  rei 
substantia,  quatenus  consideratur  ut  principium  actionis  et  passionis. 
Animadvertendum  tamen,  novas  proprietates  misti  dependere  a  mutua 
elementorum  actione  solum  in  suo  fieri,  non  autem  in  suo  esse.  Si- 
quidem  simulac  h&e  novae  proprietates  resultant,  elementa  desinunt  esse 
quoad  proprias  tormas,  et  substantialiter  mutantur.  Qua  mutatione 
peracta,  proprietates  compositi  fundantur  in  ipsa  misti  substantia. 

Quod  elementa  non  remaneant  in  misto  in  pura  potentia,  sed 
virtute,  sic  declarari  potest.  Per  analysim  chimicam  semper  redeunt 
illa  eadem   elementa,  ex    quibus    generatum    est   mistum.   Atqui  hoc 

factum  per  chimicam  experientiam  exploratum,  unice  explicari  potest 
aflirmando,  elementa  permansisse  in  misto  virtute  secundum  proprias 
formas.  Ergo  corpora  simplicia  non  sunt  in  mistis  potentia,  sed  vir- 
tute.  Si  enim  formae  elementorum  remansissent  dumtaxat  in  potentia 
passiva  materiae,  cum  in  illa  potentia  sint  omnes  formae  indiscrimi- 
natim,  non  daretur  ratio,  cur  constanter  et  immutabiliter  se  prode- 
rent  ad  misti  analysim  eadem  elementa,  et  non  alia  iuxta  diversas 
dispositiones  ab  agentibus  inductas.  Quam  ad  rem  ut  natura  ratio- 
nabiliter  et  scientifice  explicetur,  affirmare  omnino  oportet,  elementa 
esse  in  misto  secundum  rationem  quamdam  mediam  inter  potentiam 
passivam  et  actum,  nempe  in  virtute  seu  in  potentia  quadam  activa. 
Rem  ita  perstringit  S.  Thomas:  «  Miscibilia  etsi  sint  in  potentia  in 
misto,  tamen  non  sunt  in  eo  in  potentia  pure  passiva.  Manent  enim 
virtute  in  misto.  Quod  ex  hoc  potest  patere,  quia  mistum  habet  mo- 
tum  et  operationes  ex  virtute  corporum  miscibilium;  quod  non  potest 
dici  de  his,  quae  sunt  in  potentia  in  materia  prima  )>  (1). 


SOLVUNTUR  DIFFICULTATES. 

Oppon.  I.°  Inter  potentiam  et  actum  non  datur  medium.  Atqui 
elementa  in  misto  non  remanent  in  potentia.  Ergo  in  misto  elementa 
sunt  in  actu  secundum  proprias  formas. 

Resp.  Dist.  Mai.  Inter  potentiam  sub  omni  sensu  spectatam  et 
actum  non  datur  medium,  Conc.  Inter  potentiam  sub  determinato 
sensu  sumptam  et  actum,  Neg.  Contradist.  min.  Formae  elementorum 
non  sunt  in  potentia  mere  passiva,  Conc.  Non  sunt  in  potentia  qua- 
dantenus  activa,  idest  virtute,  Neg.  et  Neg.  cons. 

Explico.  Potentia  et  actus  dividunt  ens  et  quolibet  genus  entis ; 
ideoque  generatim  dici  potest  inter  potentiam  et  actum  non  cadere 
aliquid  meclium  et  consequenter  elementa  in  misto  esse  in  potentia, 
cum  non  sint  in  actu  secundum  proprias  formas.  Verum  potentia, 
quae  dicit  ordinem  alicuius  subiecti  ad  formam,  et  si  est  in  genere 
substantiae  dicit  habitudinem  ad  formam  substantialem,  multipliciter 
accipitur,  nam  subiectum  aliquid  potest  esse  diversimode  dispositum 
ad  illam  formam.  Sic  corpora  chimice  simplicia,  sunt  in  potentia  ma- 
xime  remota  ad  esse  viventis  sensitivi;  mista  vero  organica  cum  de- 
terminata  structura  sunt  in  potentia  proxima  ad  eamdem  formam : 
prima  dicunt  appetitum  seu  ordinem  mere  passivifm  ad  illam  for- 
mam.  cum  indiscriminatim  ordinem  dicant  ad  plures  formas,  ad  quas 
disponi  possent;  secunda  vero  proxime  disposita  ad  determinatam 
formam  amiserunt  illam  indeterminationem,  licet  sint  in  potentia. 

Oppon.  2.°  In  misto  remanent  actu  proprietates  elementorum,  uti 

(l;   Mclaph.  lib.  I,  lect.   12  in  11  ne. 

pondus.  Atqui  si  remanent  actu  proprietates,  et  ipsae  formae  sub- 
stantiales  actu  remanere  dicendae  sunt.  Ergo  elementa  remanent  in 
misto  actu  secundum  proprias  formas. 

Resp.  Dist.  mai.  Remanent  actu  proprietates,  quae  in  substantia 
essentialiter  composita  resultant  ratione  materiae,  Conc.  Quae  resul- 
tant  ratione  formae,  Neg.  Contradist.  min.  Si  remanent  actu  proprie- 
tates,  quae  resultant  ratione  formae  substantialis,  forma  remanet  actu, 
Conc.  Si  ratione  materiae,  Neg.  et  Neg.  cons. 

Explico.  In  composito  substantiali  ex  materia  et  forma  distinguen- 
dae  sunt  proprietates,  quae  in  ipso  resultant  ratione  materiae,  et  quae 
resultant  ratione  formae.  In  primo  casu  si  elementum  materiale  inte- 
grum  manet,  remanere  debent  etiam  proprietates  genericae,  idest 
consequentes  compositum  ratione  materiae.  In  secundo  casu,  mutata 
forma,  mutantur  etiam  proprietates  specificae,  idest  consequentes  com- 
positum  ratione  formae.  Porro  in  corporibus  pondus  consequitur  quan- 
titatem,  quae  est  accidens  exsurgens  in  composito  ratione  materiae. 
Unde  si  materia  integra  manet,  mutata  forma,  manere  debet  etiam 
integrum  pondus. 

Oppon.  3.°  Elementa  in  misto  conservant  actu  proprietates  spe- 
cificas,  nimirum  affinitatem  et  atomicitatem,  quas  patefaciunt  analysi 
peracta.  Atqui  si  actu  sunt  specificae  proprietates  elementorum,  sunt 
etiam  et  formae  substantiales  eorumdem.  Ergo. 

Resp.  Dist.  mai.  Conservant  specificas  proprietates,  attemperatas 
et  ad  aequilibritatem  redactas,  Conc.  Conservant  proprietates  specifi- 
cas.  integras,  Neg.  Contradist.  min.  et  Neg.  cons. 

Explico.  Virtutes  activae  et  passivae  elementorum  remanent  uti- 
que  sub  forma  substantiali  corporis  chimice  compositi,  sed  manent 
remissae,  attemperatae,  et  ad  aequilibrium  quoddam  redactae,  et  hoc 
temperamentum  resultans  ex  mutua  actione  et  passione  elementorum 
inter  se,  est  proxima  dispositio  ad  formam  substantialem  corporis 
misti,  et  est  ratio  cur  sub  influxu  causae  resolventis  mistum,  puta 
scintillae  electricae  vel  caloris,  corrupta  forma  misti  simplicium  vir- 
tutes  ad  pristinum  statum  revertantur,  et  proxime  disponant  elemen- 
tum  ad  reditum  prioris  formae.  Sic  affinitas,  idest  virtus  seu  proprie- 
tas  qua  pollet  corpus  aliquod  simplex  ad  sese  miscendum  chimice 
cum  alio  corpore  simplici,  seu  impetus  quo  corpus  simplex  fertur  ad 
aliud  simplex,  ut  mistum  efficiant;  et  atomicitas,  idest  proprietas  per 
quam  aliqua  atomus  corporis  simplicis  uniri  potest  cum  una  vel  dua- 
bus,  vel  tribus,  vel  quatuor  atomis  aliorum  corporum  simplicium  ad 
efformandam  moleculam  corporis  chimice  compositi;  vel  brevius  apti- 
tudo  cuiuslibet  atomi  ad  combinationem  ineundam  cum  determinato 
numero  aliarum  atomorum  (1):  affinitas  inquam  et  atomicitas  in  misto 
remanent  attemperatae  et  remissae. 

.  (1)  Cf.  Tbeodorum  Swahts,  Manuale  di  chimica,  vol.  I,  n.  25. 

Oppon.  4.°  Ferrum  miscetur  cum  oxygenio  aquae.  Atqui  impos- 
sibilis  foret  combinatio  oxygenii  et  ferri,  si  oxygenium  in  aqua  non 
retineret  actu  integram  suam  affmitatem.  Ergo  proprietates  specificae 
elementorum  remanent  actu  et  solutae  in  mistis. 

Resp.  Dist.  mai.  Ferrum  miscetur  cum  oxygenio  aquae,  post- 
quam  oxygenium  per  chymicam  analysim  liberum  evasit,  Conc.  Du- 
rante  statu  mistionis  oxygenli  cum  hydrogenio,  Neg.  Contradist.  min. 
et  Neg.  cons.  Solutio  patet  ex  ipsis  terminis  responsionis. 

Oppon.  5.°  Quaedam  corpora  chimice  simplicia  patefaciunt  novas 
proprietates  citra  omnem  mistionem,  et  vicissim  quaedam  corpora 
mista,  quae  coalescunt  ex  elementis  quantitative  et  qualitative  iisdem 
prae  se  ferunt  proprietates  omnino  diversas.  Prima  dicuntur  allotropa; 
secunda  vocantur  isomera.  Iam  vero  hoc  factum  experientia  compro- 
batum  ostendit,  exortum  novarum  proprietatum  posse  componi  cum 
elementis  actu  et  immutabiliter  permanentibus  in  suo  esse.  Ergo  ele- 
menta  remanent  in  misto  actu  secundum  proprias  formas. 

Resp.  Dist.  mai.  El  illa  elementa  in  corporibus  allotropis  et  iso- 
meris  substantialiter  transmutantur,  Conc.  Et  remanent  eadem  immu- 
tabiliter  in  suo  primo  esse,  Neg.  Contradist.  min.  et  Neg.  cons. 

Explico.  Apud  chimicos  allotropia  in  eo  consistit,  quod  quaedam 
corpora  simplicia  seu  elementa  poliatomica  citra  omnem  chimicam 
combinationem  mutantur  in  suis  proprietatibus,  e.  g.  sulphur  et  car- 
bonum.  Contra  isomeria  in  eo  sita  est  quocl  duo  corpora  chimice 
composita  et  coalescentia  ex  elementis  quantitative  el  qitalitative 
iisdem  patefaciant  proprietates  omnino  diversas.  Porro  tum  in  primo 
tum  in  secundo  casu  ut  scientifica  phaenomeni  explicatio  afferri  pos- 
sit,  necesse  est  substantialem  aliquam  transmutationem  admittere.  Si 
enim  de  allotropia  agitur,  nihil  vetat,  quominus  unum  elementum 
transmutetur  in  aliud,  puta  oxygenium  in  ozonum.  Si  vero  sermo  sit 
de  isomeria,  vel  dicendum,  aliquod  elementum  sub  influxu  agentium 
naturalium  conversum  esse  in  aliud,  vel  immediate  post  mistionem, 
mistum  aliquod  mutatum  esse  in  aliud  mistum.  Sic  et  non  aliter  na- 
tura  explicari  potest  rationabiliter.  Siquidem  recurrere  cum  quibus- 
dam  chimicis  recentibus  ad  condensationem  atomorum  seu  ad  earum- 
dem  diversum  situm,  hoc  est  velle  explicare  phaenomena  per  causas 
evidenter  inadaequatas,  et  unice  causas  materiales  tueri  cum  magno 
ipsius  scientiae  naturalis  detrimento.  Ouare  lustus  Liebig  disciplina- 
rum  chimicarum  apprime  consultus  ingenue  fatetur,  phaenomenon 
allotropiae  a  recentibus  chimicis  minime  explicari  (1). 

(1)  En  cius  verba:  «  La  parola  ailotropia  altro  non  6  chc  una  voce,  la  qualc 
non  ispic^a  affatto  codesti  stati,  e  solo  puo  servire  a  ricordarci  di  nuovo,  quanto 
poco  noi  sappiamo  sulla  natura  dclla  materia  e  sulla  causa  da  cui  derivano  le  pro- 
pricta  di  cssa  ».  Liebk,,  Lettere  ehimiche,  pag.  •>!. 

Oppon.  6.°  In  misto  remanent  actu  virtutes  elementorum.  Pro- 
batur  ex  analysi  spectrali.  Mista  dum  candescunt  vel  comburunt,  vi- 
brant  lucem,  quae  si  disperditur  per  prisma,  exhibet  spectrum,  in  quo 
apparent  colores  simplicium  elementorum.  Atqui  hoc  probat,  virtutes 
elementorum  remanere  actu  in  misto.  Ergo. 

Resp.  Neg.  assumptum.  Ad  probationem,  Dist.  mai.  Mista,  quae 
candescunt,  et  per  prisma  praebent  colores  simplicium,  hoc  efficiunt, 
quia  resoluta  sunt  in  elementa,  Conc.  Hoc  praestant  remanendo  in 
statu  mistionis,  Neg.  Contradist.  min.  et  Neg.  cons. 

Explico.  Argumentum  hoc  ductum  ab  analysi  spectrali,  et  est  in 
se  infirmum,  et  ipsa  experientia,  ad  quam  adversarii  nos  provocant, 
luculenter  exploditur.  Supponunt  enim,  mistum  non  esse  solutum  in 
elementa,  cum  apparent  proprii  colores  corporum  chimice  simplicium. 
Hoc,  inquam,  gratuito  asseritur;  nihil  enim  impedit,  quominus  per 
efficacissimam  actionem  caloris  vel  electricitatis,  cui  mistum  subiici- 
tur,  resolutio  in  elementa  habeatur ;  et  sic  rite  ex*plicatur  phaenome- 
non,  salva  doctrina  a  nobis  superius  tradita  de  chimica  combinatione. 
Immo  suppositum  adversariorum  non  solum  habendum  est  ut  gratis 
proiatum,  sed  ut  certo  falsum,  et  cum  ipsa  experientia  e  regione  pu- 
gnans,  Nam  composita  metallica,  cum  subiiciuntur  scintillae  electricae 
vel  igni,  ita  ut  eorum  vapores  reddantur  incandescentes,  dissolvuntur, 
et  apparet  liberum  spectrum  metalli.  Verum  si  dissociatio  impeditur, 
tunc  resultat  spectrum  non  singulorum  elementorum,  sed  corporis 
misti.  Hoc  certo  argumento  est,  tunc  haberi  spectrum  resultans  ex 
coloribus  simplicium,  dum  mistum  est  solutum  (1). 

Oppon.  7.°  Elementa  in  misto  inter  se  mutuo  agunt  et  patiuntur. 
Ergo  remanent  actu,  cum  operatio  sequatur  esse  actu. 

Resp.  Dist.  ant.  Elementa  agunt  et  patiuntur  ultro  citroque  inter 
sese,  si  chimica  combinatio  spectatur  in  fieri.  Conc.  Si  mistum  spe- 
ctatur  in  facto  esse,  Neg.  et  Neg.  cons. 

Explico.  Nisi  elementa  inter  se  mutuo  agerent,  non  possent  sese 
muto  alterare  et  proprias  qualitates  ac  virtutes  reducere  ad  quoddam 
medium  vel  aequilibrium,  quod  est  proxima  dispositio  formae  corpo- 
ris  misti.  Sed  post  mistionem  cessat  mutua  actio  elementorum ;  tunc 
enim  resultat  unica  substantia,  quae  dicenda  esset  immanenter.operari, 
si  eius  partes  ultro  citroque  agerent  inter  se.  Unice  ergo  superest  ope- 
ratio  totius  misti;  quae  cum  sit  operatio  transiens,  exerceri  poterit 
circa  alia  corpora.  Unitas  ergo  misti  non  procedit  ab  attraclione  mo- 
leculari,  neque  a  cohaesione,  sed  a  forma  substantiali,  quae  dat  esse 
et  unitatem,  cum  mistum  sit  ens  per  se  et  simpliciter  unum  (2). 

(1)  Cf.  Cl.  Rubini,  Lezioni  elem.  di  fisica,  vol.  II,  Ottica,  lex.  39,  pag.  151. 

(2)  Quod  recentes  Chimici  affirmant,  nimirum  iD  actu  combinationis  fieri  re- 
solutionem  in  atomos,  quae  invicem  agunt  ad  mistum  constituendum,  hoc  iampri- 
dem  traditum  fuerat  a  nonnullis  Scholasticis.  qui  explicantes  Aristotelis  doctrinam 

QUAESTIO    III. 
De  quantitate,  et  de  iis  qttae  quantitatem  consequuntur. 

CONTINUATIO  RERUM.  Hactenus  loquuti  sumus  de  essentia  sub- 
stantiae  corporalis,  quae  constat  ex  principio  materiali  et  formali,  nempe 
ex  materia  prima  et  forma  substantiali;  nunc  aliquid  dicendum  est 
de  praecipuis  proprietatibus  seu  accidentibus  ex  huiusmodi  composita 
essentia  profluentibus.  lam  vero  inter  has  proprietates  seu  accidentia 
primum  locum  sibi  vindicat  quantitas  dimensiva,  quae  merito  voca^ 
tur  a  S.  Thoma  primum  accidens  substantiae  corporalis  in  ea  imme- 
diate  receptum,  in  quo  cetera  omnia  accidentia  subiectantur.  Quare 
in  investigandis  corporum  proprietatibus  ordo  disciplinae  postulat,  ut 
a  quantitate  exordia  ducamus,  in  eaque  explicanda  non  mediocrem 
diligentiam  conferamus,  tum  propter  rei  obscuritatem,  tum  propter 
quorumdam  philosophorum  sententias,  qui  abscedentes  a  doctrina  Ari- 
stotelis  et  S.  Thomae,  rem  per  se  abstrusam  et  difficilem  suis  diversis 
placitis  obscuriorem   difficilioremque   efficere  conati  sunt. 


de  mistione,  diserte  docuerunt,  in  generatione  misti  corpora  non  agere  nisi  soluta 
Admittebant  enim  extrema  elementaria,  videlicet  minimas  particulas  in  quas  distrahi 
potest  corpus,  quin  eius  natura  et  species  perimatur.  Hinc  Toletus  enarrans  Phi- 
losophum  [De  generat.  lib.  I,  cap.  X,  text.  89 j  sic  loquitur:  «  Auctores  conveniunt 
quod  miscibilia  usque  ad  minima  naturalia  dividantur  et  singula  minima  sint  iuxta 
alterius  miscibilis  singula  et  se  mutuo  alterant  donec  una  tertia  resultet  forma  ip- 
sius  misti  ».  Verum  aliud  est  corpora  in  generatione  misti  ultro  citroque  agere  so- 
luta,  et  aliud  est,  compositum  post  misti  generationem  remanere  divisum  in  mini- 
mas  particulas  seu  moleculas,  ex  quibus  eflloresceret  aggregatum  corpusculorum 
iuxta  placita  Leucippi,  Democriti  et  Epicuri  a  nobis  superius  explosa.  Doc- 
trinam  a  nobis  expositam  tueri  coguntur  ipsi  Chimici.  licet  Atomistarum  pla- 
citis  imbuti  non  semper  sibi  ipsis  cohaereant.  Audiatur  Theodorus  Swarts :  «  Sotto 
certe  influenze  i  corpi  possono  cessare  di  essere  cio  che  erano  primitivamente.  o 
possono  essere  modificati  nella  loro  natura  e  trasformati  in  altre  sostanze...  Si  in- 
tende  per  fenomeno  o  metamorfosi  ehimica  1'atto  per  il  quale  due  o  piu  sostanze 
agiscono  l'una  sull'  altra  per  produrre  uno  o  diversi  corpi  nuovi  essenzialmente  di- 
stinti  per  le  loro  proprieta  da  quelli  che  li  hanno  generati  ».  Manuale  di  chimica. 
vol.  I,  n.  1.  Et  paulo  inferius.  «  II  fenomeno  della  combiuazioue  e  sempre  accom- 
pagnato  da  una  modificazione  nello  stato  calorifero  ed  elettrico;  e  compiuto  1'atto 
si  produce  una  sostanza  nuora.  che  non  offre  piu  le  proprieta  dei  materiali,  ehe 
hanno  concorso  alla  sua  formazione;  ed  e  precisamente  in  questo  momento  di 
transizione,  che  i  corpi  cessano  di  essere  cid  che  dianzi  erano;  perdono  la  loro 
individualita  per  trasformarsi  in  altri  ».  Ibidem,  n.  i. 


ART.    I.    DE    EFFECTl    FORMALI    QUANTITATIS  ()0 

ARTJCULUS  I. 

DE    EFFECTl    FORMALI   QUANTITATIS. 

QUAE8TI0  DETERMINATUR.  Cum  causalitas  causae  formalis  ge- 
neratim  per  hoc  exerceatur,  quod  forma  per  suam  immediatam  unio- 
nem  faciat  actu  subiectum,  secundum  aliquam  essendi  perfectionem, 
ad  quam  prius  illud  erat  in  potentia,  quaerere  de  effectu  formali  quan- 
titatis,  idem  omnino  est  ac  investigare  naturam  quantitatis,  per  quam 
tamquam  per  formam  accidentalem  substantia  corporalis  denominatur 
quanta.  Ut  ergo  nostra  disquisitio  ordine  ac  via  procedat,  ductu  au- 
spicioque  Philosophi  incipiemus  a  definitione  quanti,  cum  abstracta 
melius  notificentur  per  eorum  concreta. 

Quid  quantum?  Quantum  definitur  a  Pbilosopho:  Quod  est  divi- 
sibile  in  ea  quae  insunt,  quorum  utrumque  aut  singulum  unum  ali- 
quid  et  hoc  aliquid  aplum  est  esse  (1).  Propositam  definitionem  sic 
ad  mentem  S.  Thomae,  et  eius  magistri  B.  Alberti  (2)  evolvere  pos- 
sumus.  Ut  ratio  quanti  habeatui\  necesse  est,  ut  aliquod  subiectum 
sit  divisibile  in  partes,  quae  secundum  propriam  realitatem  in  ipso  in- 
sint  formaliter,  ita  ut,  peracta  divisione,  essentia  partis  sit  eiusdem 
rationis  et  definitionis  ac  essentia  totius.  Ex  hoc  censu  excluditur  divi- 
sio  mistorum,  nam  corpus  chimice  compositum  resolvitur  in  elementa, 
quae  non  sunt  in  misto  formaliter,  cum  post  analysim  elementa  exsi- 
stant  per  formas  specie  differentes  a  forma  misti.  Sic  oxygenium  et 
hydrogenium  ex  quibus  aqua  efflorescit,  specie  differunt  ab  ipsa.  Unde 
ibi  non  est  tantum  divisio  quantitatis,  sed  oportet  ut  sit  aliqua  alte- 
ratio  per  quam  corpus  mistum  seu  chimice  compositum  resolvatur  in 
eiementa.  Insuper  requiritur,  ut  partes  post  divisionem  possint  per 
se  exsistere,  tamquam  aliquid  totum  in  specie  completa  subsistens:  hinc 
excluditur  a  ratione  quanti  divisio  in  partes  essentiales,  idest  in  ma- 
teriam  et  formam,  quae  licet  sint  partes  substantiae,  nihilominus  post 
divisionem  subsistere  nequeunt. 

Definitionem  quanti  sic  paucis  perstringit  Aquinas  noster:-«  Quan- 
titas  secundum  rationem  eius  communem,  quae  ponitur  in  V  Metaph., 
est  divisibilis  in  ea  quae  sunt  in  actu.  Quod  non  ideo  est  dictum, 
quasi  partes  in  quas  quantum  est  divisibile  sint  actu  in  toto,  in  quo 
sunt,  divisae ;  sed  hoc  est  dictum  ad  differentiam  misti,  quod  non  est 

(1)  IToaov  XeyeTai  xo  §iaiQ£Tov  eic,  ewn&Qyoxra.,  rov  exaTepov  r\  ExaaTov 
£v  n  xai  to§8  ti  jteqruxev  eivai.  Metaph.  lib.  V,  cap.  XIII. 

(2)  Cf.  S.  Tbom.  Metaph.  lib.  V,  lect.  15;  et  B.  Albebtdm M.  Metaph.  lib.  V, 
tract.  III,  cap.  I. 

divisibile  in  miscibilia  nisi  per  alterationem,  per  quam  altera  torma  in- 
ducitur.  Sed  hic  sine  alteratione  aliqua,  sola  divisione  fit  pars  in  actu. 
Unde  quando  est  in  toto,  actu  esse  dicitur,  quia  quod  prope  est  ad 
esse,  nihil  ab  esse  differre  videtur.  Et  ideo  subiungit  quod  quaelibet 
pars  nata  est  esse  unum  aliquid,  et  hoc  aliquid  demonstrabile.  Qiiod 
non  convenit  partibus  essentialibus,  ut  in  materia  et  forma,  quia  post 
divisionem  neutrum  manet  per  se  exsistens,  nisi  forte  fuerit  forma  et 
hoc  aliquid  simul,  sicut  est  anima  humana  »  (l).  Ex  doctrina  ergo 
quae  a  Philosopho  in  S.  Thomam  manavit,  elucet,  essentiam  quanti- 
tatis  reponendam  esse  in  eo  quod  substantia  corporea  a  quantitate 
mutuetur  habere  partes  extra  partes,  et  consequenter  esse  divisibi- 
lem  in  partes  eiusdem  speciei.  Siquidem  pluralitas  actualis  nequit 
intelligi  sine  divisione,  cum  indivisum  denotet  ens  unum.  Hinc  in 
aliquo  quanto  pluralitas  partium  importat  ens  per  se  et  simpliciter 
unum,  sed  capax  divisionis,  ex  qua  oriri  possit  multiplicitas;  ideoque 
actu  unum  et  multiplex  potentia. 

Divisio  quantitatis.  Duae  sunt  praecipuae  quantitatis  species:  idest 
multitudo  seu  pluralitas,  et  magnitudo  seu  mensura:  hinc  quantitas 
distribuitur  in  discretam  et  continuam.  Ouantum  discretum  describi- 
tur  ab  Aristotele:  Quod  est  divisibile  secundum  potentiam  in  partes 
non  continuas,  seu  quae  ante  sui  divisionem  erant  realiter  divisae.  Id- 
circo  haec  quantitas  non  est  divisibilis  secundum  rem,  sed  solum  se- 
cundum  rationem,  nempe  per  operationem  intellectus  unientis  et  divi- 
dentis:  nam  huiusmodi  quantitas  dicit  multitudinem,  quae  consequitur, 
non  antevertit  divisionem.  Quantum  continuum  dicitur:  Quod  est  divi- 
sibile  secundum  partes,  quae  ante  divisionem  sunt  nnum  actu  seu  in- 
divisae.  Quare  hoc  quantum  est  divisibile  secundum  rem.  Praecipua 
eius  proprietas  est,  ut  possit  mensurari,  et  cum  haec  mensura  tripli- 
citer  contingere  valeat,  exinde  triplex  species  magnitudinis.  Nam  si 
est  divisibile  secundum  unam  dimensionem,  dicitur  longitudo,  quae  si 
(inita  est,  vocatur  linea:  si  secundum  duas,  vocatur  latitudo  seu  su- 
perlicies:  si  secundum  tres,  dicitur  profunditas  vel  solidum  vel  cor- 
pus  mathematicum. 

Sententiae  philosophorum.  Principio  quidem  nobis  occurrit  opinio 
eorum  qui  tuentur,  quantitatem  identificari  cum  ipsa  substantia  cor- 
poris,  ideoque  essentiam  corporalem  in  extensione  reponunt.  Hic  error 
traditus  a  veteribus  quibusdara,  quorum  meminerunt  Aristoteles  et  S. 
Thomas  (2),  in  recenti  philosophia  renovatus  fuit  ab  omnibus  fere 
Atomistis  mechanicis,  qui  cum  Cartesio  docuerunt,  extensionem  esse 
ipsam  substantiam  corporum.  Inter  eos  vero qui  afiirmant, quantitatem  esse 
accidens  realiter  distinctum  a  substantia  corporea,  constat,  formalem 

I     Opusc.  De  nat.  generis,  cap.  XX. 
(2)  Metaph.  lib.  V,  iect.  10,  et  lib.  X,  lect.  i;  cf.  etiam  :\  p.  q.  77,  ;\.  '1. 

rationem  quantitatis  esse  reponendam  in  eo  quod  corpus  a  quantitate 
mutuetur,    quoJ    sit    substantia    constans    ex    partibus  integrantibus 
inter  se  naturaliter    impenetrabilibus.    Verum    enim    in    hoc    expli- 
cando    Scholastici    scinduntur   in    duas    sententias,    non  solum    ver- 
bis,  sed  ipsa  re  maxime  discrepantes.  Siquidem  prima   opinio  docet, 
substantiam  habere  a  quantitate  ipsam  compositionem  ex  partibus  inte- 
grantibus,  quae  per  se,  et  non  per  aliquid   adiunctum   sunt  impene- 
trabiles.  luxta  hanc  sententiam   substantia   praecisive  considerata  est 
indivisibilis  et  partium  expers,  iuxta   pervulgatum  illucl  S.  Thomae  : 
((  Remota  quantitate,  substantia   remanet  indivisibilis  »  (1).   Secunda 
sententia  tuetur,  substantiam  independenter  a  quantitate  esse  compo- 
sitam  ex  partibus  integrantibus,   quas   entitativas   vocat,  ac   proinde 
esse  divisibilem :  a  quantitate  vero,  tamquam  ab  accidente  recepto  in 
partibus  iam   praesuppositis,   habere  quod   partes  illae  sint   inter  se 
impenetrabiles.  Nimirum  partibus  integrantibus  entitativis  substantiae 
inhaerent  partes  integrantes  quantitativae  a  primis  realiter  distinctae, 
quae   partes  entitativas  efficiunt   inter  se  naturaliter  impenetrabiles. 
Ouam  ad  rem  prima  sententia  definit  ac  notificat  quantitatem  per 
divisibilitatem  in  partes,  et  contendit,   compositionem  ex  partibus  in- 
tegrantibus  formaliter  oriri  ex  quantilate,  uti  patet  ex  ipsa  definitione 
quanti  tradita  ab  Aristotele.  Huic  sententiae  a  Philosopho  ductae  ad- 
stipulati  sunt  plures  ex  veteribus  Scholasticis,  inter  quos  sufficit  no- 
minare  B.  Albertum  M.,  et  Doctorem  Angelicum.  Ad  specimen  placet 
haec    S.    Thomae    verba    transcribere :    « Materiam  dividi  in   partes 
non  contingit,  nisi  secundum  quod  intelligitur  sub  quantitate,  qua  re- 
mota,  substantia  remanet  indivisibilis  »  (2). 

Ad  illos  autem  qui  decernunt,  actum  formalem  quantitatis  repo- 
nendum  esse  in  extensione,  quam  quantitas  substantiae  corporali  tri- 
buit,  respondemus  hoc  esse  verum,  sed  rem  explicandam  relinquere 
pene  inexplicatam.  Ambigitur  enim  inter  adversarum  partium  aucto- 
res,  utrum  substantia  corporalis  a  quantitate  mutuetur  partes  inte- 
grantes  naturaliter  impenetrabiles,  quin  praesupponat  partes  entitati- 
vas  vel  contra  illas  praesupponendo,  uti  superius  explicavimus.  Porro 
qui  partes  integrantes  entitativas  admittunt  a  quantitate  independen- 
tes,  in  natura  quantitatis  explicanda  a  definitione  quantitatis  a  Philo- 
sopho  tradita  abhorrent  et  effectum  quantitatis  explicant  per  exten- 
sionem.  Sic  quaestionem  valde  difficilem  et  absconditam  sua  agendi 
decernendique  ratione  reddunt  difficiliorem  obscurioremque.  Ouodautem 
divisibilitas  in  partes  eiusdem  rationis  sit  natura  posterior  seu  conse- 
quatur  compositionem  partium,  hoc  minime  facit  ad  praesentem  quae- 
stionem,  quae  unice  inquirit,   utrum    quantitas  ita   tribuat  substantiae 

(1)  Contra  gent.  lib.  IV,  cap.  LXV. 

(2)  1  p.  q.  50,  a.  2. 

corporali  partes  integrantes,  ut  substantia  independenter  a  quanti- 
tate  merito  dici  queat  indivisibilis  in  partes  eiusdem  speciei.  Quae 
cum  ita  sint  ad  doctrinam  Stagiritae  et  Aquinatis  asserendam,  se- 
quentem  propositionem  statuimus. 


PROPOSITIO. 

Actus  formalis  quantitatis  in  eo  reponendus  est,  quod  substantia 
corporalis  a  quantitate  habeat  partes  extra  partes,  vel  ut  extendatur 
in  partes,  ideoque  sit   divisibilis    in   partes  eiusdem   speciei.   Hinc 
iure  quautitas  dicitur  accidens  realiter  distinctum  a  substantia  cor 
porea  (1). 

Prob.  I.a  pars.  Arg.  l.umSi  substantia  corporea  per  se  esset  com- 
posita  ex  partibus  integrantibus  ideoque  divisibilis,  quantitas  non  esset 
accidens  realiter  distinctum  a  substantia.  Atqui  consequens,  fatentibus 
adversariis,  est  falsum.  Ergo  et  antecedens. 

Arg.  evol.  Propria  ratio  partis  integrantis  est,  subiectum  exten- 
dere  Iocaliter,  non  actu,  sed  aptitudine,  cum  locus  sit  superficies  cor- 
poris  ambientis  immobilis;  nam  nullum  aliud  munus  partibus  inte- 
grantibus  tribui  potest.  Atqui  subiectum  babens  aptitudinalem  exten- 
sionem  est  formaliter  quantum.  Ergo  si  corpus  per  se  habet  partes 
integrantes,  quantitas  non  est  accidens  realiter  distinctum  a  corpore. 
Neque  proficit  hilum  illud,  quod  ab  adversariis  in  medium  affertur, 
nempe  partes  integrales  per  se  non  esse  naturaliter  impenetrabiles, 
sed  impenetrabilitatem  habere  a  partibus  quantitatis,  et  in  hoc  con- 
stitui  formale  munus  quantitatis,  nam  et  hoc  gratis  adstruitur,  et  ex 
ipsis  adversariorum  principiis  refellitur:  docent  enim,  partes  quantita- 
tivas  esse  inter  se  suapte  natura  impenetrabiles.  A  pari  ergo  partes 
integrantes  substantiae  erunt  naturaliter  impenetrabiles,  cum  eadem 
militet  ratio  pro  utroque  casu.  lmmo  argumentum  posset  retorqueri 
<i  fortiori.  In  sententia  quippe  adversariorum,  partes  illae  entitativae 
actuantur  propriis  et  partialibus  exsistentiis,  quibus  esse  unius  partis 
actu  differt  ab  esse  alterius.  Concludendum  ergo  foret,  quantitatem 
identiticari  cum  substantia  corporea,  uti  recentes  plerique  prolitentur: 
quod  adversarii,  contra  quos  pugnamas,  minime  admittunt. 

Arg.  2.um  Si  substantia  materialis  per  se  et  independenter  a  quan- 
titate  haberet  partes  integrantes,  eius  essentia  non  praescinderet  a 
partibus,  ideoque  non  esset  aeque  in  singulis  partibus.  Atqui  essentia 
et  definitio  substantiae  corporalis  omnino  praescindit  a  partibus.  I  ti 
enim  Angelicus  docet:    «  Natura   substantiae   est  sub  qualibet   parte 

(1)  Cosm.  A.LAM.  lk  praedicinn.  quant.  a.  1. 

dimensionum  sub  quibus  continetur  »  (1).  Ergo  substantia  indepen- 
denter  a  quantitate  non  habet  partes  integrantes.  Et  re  quidem  vera 
quaelibet  pars  lapidis  vel  ferri  est  lapis  vel  ferrum,  et  quoad  essen- 
tiam  a  toto  non  differt,  cum  utrique  compar  eademque  tribuatur  deh- 
nitio.  Huic  doctrinae  adamussim  congruit  S.  Thomae  auctoritas 
aientis:  «  Pars  et  pars  in  aliquo  est  per  quantitatem,  quae  est  acci- 
dens  proprium  corporis  substantiae,  cum  mensura  eius  sit  »  (2). 

Arg.  3.um  Si  compositio  ex  partibus  integrantibus  non  esset  effectus 
formalis  quantitatis  tamquam  acciclentis,  quod  necessario  resultat  ex 
substantia  corporea,  compositio  haec,  idest  ex  partibus  integrantibus 
anteverteret  compositionem  ex  materia  et  forma,  nam  duo  mocli  realis 
compositionis  non  possunt  aeque  primo  competere  alicui  substantiae. 
Atqui  impossibile  est,  compositionem  ex  partibus  integrantibus  ante- 
cedere  compositionem  ex  materia  et  forma.  Ergo.  Siquidem,  ut  argu- 
mentum  declaretur,  si  compositio  integralis  antecederet,  materia  prima 
non  esset  pura  potentia,  sed  independenter  a  forma  haberet  partes, 
quarum  unaquaeque  haberet  suum  esse,  et  consequenter  materia 
prima  sibi  vindicaret  essentiam  a  proprio  esse  actuatam  ac  determi- 
natam,  essetque  substantia  completa,  et  hoc  aliquid  designabile.  Quo- 
circa  quaelibet  forma  nonnisi  accidentaliter  ipsi  superveniret ;  et  quo- 
niam,  iuxta  placita  adversariorum,  per  potentiam  Dei  creari  posset 
sine  forma  substantiali,  sola  materia  posset  esse  subiectum  quantitatis 
ceterorumque  acciclentium,  quae  a  quantitate  clependent.  Quae  omnia 
et  falsa  sunt,  et  si  quicl  probarent,  dicendum  congruenter  foret,  formas 
substantiales  prorsus  superare,  et  commenticias  esse.  Cui  assertioni 
recentes  Atomistae  procul  dubio  pollicem  premerent. 

Prob.  2a  pars.  Arg.  I.um  Quod  affert  aliquid  reale,  quod  in  ra- 
tione  alterius  non  continetur,  ab  eo  realiter  differt.  Atqui  quantitas 
affert  substantiae  aliquid  reale,  quod  substantia  per  se  non  habet. 
Ergo  quantitas  realiter  differt  a  substantia  corporali.  Sane,  uti  vidi- 
mus,  quantitas  tribuit  substantiae  divisibilitatem,  seu  compositionem 
ex  partibus  integrantibus.  Iam  vero  haec  compositio  est  aliquid  reale 
et  obiectivum  uti  cuique  consideranli  apparet.  Ergo  quantitas  tribuit 
substantiae  aliquid  reale  ab  ipsa  distinctum. 

Arg.  2.um  Substantia  est  sensibilis  per  accidens,  quantitas  est 
sensibilis  per  se.  Atqui  hoc  dici  non  posset,  si  quantitas  esset  idem 
cum  substantia.  Ergo  quantitas  realiter  distinguitur  a  substantia. 

Arg.  3 um  Quae  suscipiunt  praedicata  contradictoria  sub  eodem 
respectu,  sunt  inter  se  realiter  distincta.  Atqui  hoc  accidit  de  sub- 
stantia  et  quantitate.  Ergo  substantia  et  quantitas  non  sunt  idem ; 
substantia  enim  dicit  indivisibilitatem  in  partes  integrantes ;  contra 
quantitas  clivisibilitatem  in  suo  conceptu  formali  includit. 

(1)  3  p,  q.  76,  a.  3. 

(2)  Opusc.  De  nat.  generis,  cap.  XVI. 

Conf.  I.°  Ex  Augustissimo  Eucharistiae  Sacramento.  ubi,  peracta 
consecratione,  remanet  sine  substantia  quantitas  dimensiva  panis  et 
vini,  in  qua  cetera  accidentia  subiectantur  (1). 

Conf.  2.°  Auctoritate  Philosophi  ac  Commentatoris.  lnter  eos  qui 
tuentur  realem  distinctionem  substantiae  a  quantitate,  non  desunt,  qui 
docent,  veritatem  hanc  esse  humanae   rationi  prorsus    impervjam,  et 
solummodo  per  Eucharistiae    mysterium    cognitam.    Consequenter  ad 
hoc    placitum   inficiantur,    Aristotelem  aliosque    ethnicos    philosophos 
illam    novisse,  et  loca   Aristotelis   ubi  hanc  doctrinam  aperte   tradit, 
conantur  vexare  et  in  alios  sensus  pertrahere.  Verum  in  hoc  egregie 
falsi  sunt,  uti  constat  cuilibet,  qui  lectionem  operum  Aristotelis  con- 
suetam   habet.   Philosophus   namque  hanc  veritatem    saepenumero  et 
ita   luculenter   explicavit,  ut  de  eius   sententia  nemo  iure    ambigere 
possit.  Et  primo    quidem   haec  habet:  «  Longitudo   vero,  latitudo  et 
profunditas  quantitates  sed  non  substantiae  sunt.  Quantitas  enim  non 
est  substantia,  sed,magis  cui  haec  ipsa  primo    insunt,  illud  est  sub- 
stantia  »  (2).  Ceterum   idem    Philosophus   directe  reprehendit   opinio- 
nem  Platonicorum  et  Pythagoricorum,  qui    docebant,  quantitates  esse 
substantias  rerum  (3).  Insuper  docet,  quantitatem  esse  sensibilem  per 
se,  substantiam  autem  per  accidens  (4).  Demum  in  recensendis  decem 
praedicamentis,  sedulo  distinguit  praedicamentum  substantiae  a  prae- 
dicamento  quantitatis  (5).  Praedicamenta  vero    constituere   apud  Ari- 
stotelem  modos  essendi  realiter  distinctes  inter  se,  ille  solus  in  dubium 
revocare  potest.  qui  in  pervolutandis  Stagiritae   voluminibus  sit  pene 
hospes  ac  peregrinus.  Quam  ad  rem  ius   fasque  erit  concludere,    di 
stinctionem  realem  inter  substantiam   corpoream  et  quantitatem    esse 
ab  Aristotele  naturali  rationis  lumine  cognitam  et  indubie  admissam. 
Quod  si  aliqui  de  mente  Philosophi  dubitandum  esse  dixerunt,  id  vel 
ex  eo  ortum  duxit,  quod  ipsi  talem  distinctionem    negantes,  auctori- 
tatem   tanti  viri  eludere    conati  sunt,  vel  quod    diversam    de  natura 
quantitatis  sententiam  defendentes,  doctrinam   Philosophi.  quam    pro- 
priae  sentiebant  oppositam,  ut  dubiam  vel  obscuram    descripsere,  De 
tenerentur  vel  aperte  oppugnare   Philosophum  eiusque  summos  Com- 
mentatores.  vel    propriae   opinationi  valedicere.    Nos  vero  in  re  tam 
difficili  et  perabscondita  ne  latum  quidem  unguem  discedemus  ab  ea 
sententia  circa  naturam  quantitatis,  quae  tradita  ab  Aristotele,  summo 
acumine  ingenii  ab  Aquinate  nostro  explicata  fuit  (6). 

(1)  Cf.  S.  Thom.  :i  q.  p.  77,  a.  2,  et  Contra  yent.  lib.  IV,  cap.    LMI  et  LXV. 

(2)  Metaph.  Iil>.  IV.  cap.  III. 

(3)  Cf.  S.  Thom.  Metaph.  lib.  V,  lect.  10. 

(4)  l)i>  Anima.  lib.  II,  cap.  VI. 

(5)  De  praedicam.  cap.  I  et  II. 

(6)  Gf.  Cosm.  Alam.  be  praedkam.  (/nant.  a.  *2. 

SOLVUNTUR  DIFFICULTATES. 

Oppon.  I.°  Partes  accidentales  quantitatis  debent  recipi  in  par- 
tibus  substantiae.  Atqui  non  possunt  recipi,  nisi  praesupponantur  par- 
tes  entitativae.  Ergo  quantitas  praesupponit  partes  in  substantia. 

Resp.  Dist.  mai.  Partes  accidentales  quantitatis  debent  recipi  in 
partibus  substantiae  praesuppositis,  si  accidens  ita  unitur  substantiae 
ut  effectus  formalis  suae  unionis  cum  subiecto  non  sit  tribuere  sub- 
iecto  partes  integrantes,  Conc.  Si  accidens  ita  actuat  subiectum,  ut 
praecise  per  actum  ab  eo  receptum,  substantia,  quae  erat  in  potentia 
ad  partes,  evadat  formaliter  composita  ex  partibus,  Neg. 

Explico.  De  essentia  substantiae  corporeae  est,  ut  constet  ex  ma- 
teria  et  forma,  ideoque  ipsa  intelligi  nequit,  nisi  quodammodo  intelli- 
gantur  eius  partes  essentiales.  Iam  vero  ex  hac  essentiali  composi- 
tione  necessario  resultat  alia  compositio  ex  partibus  integralibus  seu 
quantitativis.  Cum  autem  partes  secundae  compositionis  non  sint  con- 
stitutiva  essentialia  corporum,  iure  infertur,  compositionem  hanc  esse 
necessariam  resultantiam  essentiae  compositae  ex  materia  et  forma, 
et  quantitatem  esse  acciclens  necessario  resultans  ex  tali  essentia  et 
in  ea  receptum.  Verum  enim,  quantitas  informans  substantiam  non  ita 
producit  in  ipsa  partes  integrantes,  ut  partes  substantiae  distinguantur 
a  partibus  quantitatis  et  illis  subiiciantur,  uti  quidam  fingunt  nos  do- 
cere ;  sed  per  unionem  quantitatis  cum  substantia  illae  eaedem  partes 
et  non  aliae,  quae  sunt  quantitatis  formaliter,  sunt  substantiae  subie- 
ctive.  Nam  effectus  formae  in  subiecto  non  est  efficere  in  eo  aliquid 
a  se  distinetum,  sed  ei  semetipsam  intrinsece  communicare  (1). 

Oppon.  2.°  Si  ad  quantitatem  non  praesupponuntur  partes  enti- 
tativae  in  substantia,  partes  substantiae  distinguerentur  per  quantita- 
tem.  Atqui  hoc  est  absurdum,  cum  nulla  res  distinguatur  ab  alia  si- 
mili  per  entitatem  a  se  distinctam.  Ergo  quantitas  praesupponit  par- 
tes  entitativas  in  substantia. 

Resp.  Dist.  mai.  Partes  substantiae  per  quantitatem  distingue- 
rentur  actu,  Neg.  Distinguerentur  potentia,  Conc.  Contradist.  min. 
Impossibile  est,  ut  per  quantitatem  distinguantur  actu,  Conc.  Ut  di- 
stinguantur  potentia,  Neg.  Ad  rationem  additam,  Dist.  Si  entitas  quae 
distinguitur  ab  alia  est  realitas  potentialis  in  se  spectata,  non  potest 
distingui  per  realitatem  a  se  distinctam,  Neg.  Si  est  realitas  poten- 
tialis  determinata  per  actum  et  cum  illo  faciens  unum,  Subdist.  Non 
potest  distingui  ab  alia  per  aliquid  ad  ipsa  adaequate  distinctum, 
Conc.  Ad  ipsa  inadaequate  distinctum,  Neg.  et  Neg.  cons.  (2). 

(1)  Cf.  quae  disseruimus  de  causalitate  causae  formalis.  vol.  1. 

(2)  Cf.  S.  Thom.  1  p.  q.  3,  a.  8  ad  3;  Contra  gent.  lib.  I.  cap.  XYII,  et  Me- 
taph.  lib.  X,  lect.  10. 

Explico.  Quantitas  dimensiva,  quae  ut  accidens  immediate  re- 
ceptum  in  substantia  per  communicationem  suae  realitatis  tribuit  sub- 
stantiae,  ut  habeat  partes  extra  partes,  non  efficit  ut  partes  illae  sint 
actu  distinctae  inter  se,  sed  solum  potentia.  Hoc  a  nobis  probabitur 
in  quaestione  sequenti,  quae  tractabit  de  natura  continui.  Qua  sup- 
positione  facta,  negamus  omnino,  partes  integrantes  substantiae  cor- 
poralis  non  posse  accipere  a  quantitate  distinctionem  illam  potentia- 
lem  unius  partis  ab  alia,  qua  pollent,  et  quae  necessaria  est  ad  hoc 
ut  corpus  quantum  seu  continuum  sit  unum  actu,  multiplex  vero  po- 
tentia.  Ratio  autem  ab  adversariis  addita  fundatur  in  aliquo  principio, 
quod  est  per  se  ambiguum  et  si  sumatur  in  sensu  adversariorum,  est 
perspicue  falsum  et  e  diametro  oppositum  philosophiae  S.  Thomae. 
Siquidem  supponit,  omnia  entia  similia  distingui  ab  aliis  similibus  per 
totam  suam  realitatem,  et  potentiam  seu  realitatem  potentialem  posse 
causare  per  se  distinctionem,  cum  contra  in  compositis  ex  potentia 
et  actu  distinctio  oriatur  ab  actu.  Uti  enim  scite  docet  Aquinas: 
((  Actus  cuiuslibet  rei  est  id  quo  ab  altera  distinguitur  »  (1).  Si  scitum 
adversariorum  admitteretur,  omnis  praedicatio  univoca  inter  creaturas, 
submoto  naturali  fundamento,  destrueretur. 

Oppon.  3.°  Accidens  non  potest  conferre  suo  subiecto  aliquid 
substantiale.  Atqui  in  nostra  hypothesi  conferret  aliquid  substantiale. 
Ergo  partes  praesupponuntur  ad  adventum  quantitatis. 

Resp.  Dist.  mai.  Accidens  non  potest  producere  eflicienter  in  sub- 
stantia  aliquid  substantiale,  Conc.  Non  potest  actuare  potentiam  sub- 
iectivam  substantiae,  Neg.  Contradist.  min.  In  nostra  hypothesi  pro- 
duceret  in  subiecto  partes  entitativas  et  substantiales  a  partibus  quan- 
titativis  distinctas,  Neg.  Per  communicationem  quantitatis  substantiae 
corporali  resultarent  partes  integrantes,  quae  dependent  a  substantia 
tamquam  a  causa  subiectiva,'et  a  quantitate  tamquam  a  causa  for- 
mali,  Conc.  et  Neg.  cons. 

Explico.  Ultro  fatemur,  repugnare  quod  forma  accidentalis  con- 
ferat  substantiae  aliquid  substantiale  ab  ipsa  forma  distinctum:  sed 
neque  hoc  defendimus,  neque  congruenter  nostrae  doctrinae  tueri  co- 
gimur.  Contendimus  enim,  quantitatem  esse  formam  accidentalem 
quae  actuat  potentiam  substantiae  per  communicationem  sui,  ex  qua 
communicatione  resultat  in  substantia  corporali,  tamquam  eflectus  for- 
malis,  compositio  partium  integrantium. 

Oppon.  4.°  Subiectum  non  potest  dependere  a  suo  accidente. 
Atqui  substantia  dependeret  a  quantitate,  si  non  haberet  partes  prae- 
suppositas.  Ergo  substantia  per  se  habet  partes. 

Resp.  Dist.  mai.  Substantia  non  dependet  ab  accidente,  quatenus 
habet  esse  primum  independenter  ab  accidente,  Conc.  Quatenus  e\  ea 

1)  Contra  </ei>t.  lib.  II,  cap.  LVI. 

non  resultet  accidens,  quod  ipsam  determinet  ad  secundarium  modum 
essendi,  Neg.  Contradist.  min.  et  Neg.  eons. 

Explico.  Haec  difficultas  a  nobis  iam  praeoccupata  fuit  in  Philo- 
sophia  prima,  quando  egimus  de  reali  distinctione  inter  substantiam 
et  accidens  in  creaturis.  Substantia  quippe  cum  sit  primum  praedi- 
camentum,  seu  primus  essendi  modus,  non  potest  dependere  ab  acci- 
dentein  hoc  quod  sit  susceptivum  primi  actus  essendi;  nam  esse  actu 
ab  ipsa  communicatur  accidentibus.  Quando  autem  per  formam  acci- 
dentalem  actuatur  penes  aliquem  secundarium  modum  essendi,  tunc 
per  ordinem  ad  aliam  perfectionem  dependet  ab  accidente;  vel  con- 
tingenter,  si  accidens  est  separabile;  vel  necessario,  si  accidens  est 
proprium  et  inseparabile.  Sic  anima  humana  dependet  a  suis  poten- 
tiis,  quatenus  non  potest  exsistere  sine  potentiis,  quae  sunt  accidentia 
necessario  resultantia  ab  essentia  animae  (1). 

Oppon.  5.°  Si  Deus  per  miraculum  conservaret  totam  entitatem 
substantiae  sine  quantitate,  in  ea  hypothesi  conservaret  totam  entita- 
tem  partium,  quae  modo  est  in  substantia.  Atqui  hoc  fieri  non  posset, 
nisi  partes  praesupponerentur  ad  quantitatem.  Ergo. 

Resp.  Neg.  suppositum.  quod  Deus  per  miraculum  possit  conser- 
vare  substantiam  sine  quantitate.  Facta  vero  illa  falsa  hypothesi,  Dist. 
mai.  Deus  conservaret  totam  illam  entitatem,  ex  qua  per  adventum 
quantitatis  haberentur  partes  extra  partes,  Conc.  Quae  independenter 
a  quantitate  haberet  partes  extra  partes,  Neg. 

Explico.  Difficultas  multiplici  ex  capite  vacillat.  Primo  supponit 
falso,  subtantiam  posse  a  Deo  conservari  per  miraculum  sine  quanti- 
tate.  Nam,  ut  alia  missa  faciamus,  quantitas  est  aliquid  medium  inter 
substantiam  et  potentias  operativas,  quae  in  substantia  recipiuntur. 
Si  ergo  substantia  intelligi  nequit  exsistere  sine  potentiis,  a  fortiori 
repugnabit  substantiam  exsistere  sine  quantitate  (2).  Secundum,  facta 
illa  absurda  hypothesi,  aclversarii  latenter  omnino  paralogizant.  Nam 
si  nomine  realitatis  partium  inteiligunt  partes  extra  partes,  tunc  pe- 
tunt  principium,  nam  illae  partes  conservarentur,  si  exsistent  indepen- 
denter  a  quantitate,  secus  non  conservarentur,  Si  nomine  realitatis 
partium  intelligunt  illam  realitatem.  ex  qua  resultant  partes  extra 
partes,  tunc  profecto  conservaretur  illa  realitas  partium,  sed  boc  nihil 
probaret  pro  sententia  adversariorum.  Siquidem  ex  hoc  falso  suppo- 
sito  solummodo  rite  deduceretur,  posse  per  miraculum  exsistere  sub- 
stanliam  compositam  ex  materia  et  forma,  quae  aetu  non  esset  divi- 
sibilis,  sed  posset  evadere  divisibilis,  si  actuaretur  quantitate,  quae 
est  accidens  tribuens  subiecto  divisibilitatem. 

0)  QQ'  DD.  De  spir.  creaturis,  a.  2  ad  7. 
(2)  Cf.  S.  Tbom.  3  p.  q.  77,  a.  2. 

ARTICULUS  II. 

l)E    CONSTITUTIOINE    CONTIVUI    SEU    DE    COMPOSITO    INTEGRALI. 

QUAESTIO  DETERMINATUR.  Corpus  qnantitate  affectum  dicitur 
continuum,  quod  est  ens  unum  per  se,  cum,  uti  meminimus,  unum 
per  se  dicatur  tripliciter,  vel  quod  est  simplicitate  unum,  vel  quod 
est  ratione  et  definitione  unum,  vel  demum  unum  continuum.  lam 
vero  cum  omnes  philosopbi  in  eo  conveniant,  quod  tueantur,  conti- 
nuum  esse  substantiam  quamdam  ex  partibus  integrantibus  concre- 
tam;  dissentiunt  tamen  vehementer  in  assignanda  ratione,  secundum 
quam  partes  integrantes  constituunt  cornus  continuum.  Qua  in  re  du* 
plex  distinguendum  est  philosophorum  genus,  alterum  eorum.  qui 
decernunt,  quantitatem  seu  extensionem  identificari  cum  substantia 
corporali ;  alterum  eorum,  qui  docent,  quantitatem  esse  primum  acci- 
dens  substantiae  materialis  ab  ea  realiter  distinctum.  Tum  primi, 
tum  secundi  in  diversas  scinduntur  sententias,  cum  disserunt  de  natura 
partium,  ex  quibus  resultat  continuum,  vel  inquirunt  quo  pacto  huius- 
modi  partes  in  ipso  inveniantur.  Antequam  singillatim  diversas  re- 
censeamus  sententias,  et  propositum  problema  dissolvamus,  non  erit 
inutile  definire  ex  Philosopho  quid  venial  nomine  continui. 

Continuum,  contiguum,  consequenter  ad  aliud.  Continua  detiniun- 
tur  ab  Aristotele:  Ea  cjuorum  extrema  sunt  unum,  vel:  Quae  com- 
muni  termino  copulantur.  Contigua  vero  dicuntur :  Quorum  extrema 
sunt  simul  (1).  ldem  Philosophus  alibi  sic  rem  declarat:  Continuum 
est  cum  utriusque  extrema  quibus  se  tangunt,  unum  idemque  fuerint 
facta,  atque  ideo  partes  continuentur  uno  extremo  ac  termino  com- 
muni.  Contiguum,  quod  ita  est  consequenter,  quod  tangat  aliud. 
Consequenter  ad  aliud,  quod  ita  ad  illud  sequitur  cum  ordine  ad  aliquid 
primum,  ut  niliil  mediet  eiusdem  generis  (2).  Ex  istis  omnibus  per 
synthesim  quamdam  Philosophus  tradit  aliam  definitionem  continui 
inquiens:  Continuum  ergo  est :  Quod  dividitur  in  semper  divisibilia. 

Continuum  mox  declaratum  spectatur  secundum  mathematicam 
considerationem.  Verum  si  inspicitur  physice,  idest  secundum  quod 
viget  in  natura,  tunc  denotat  determinatam  naturam  corporis  affectam 
quantitate.  Hoc  sensu  aliam  partitionem  habet,  et  dispescitur  in  con- 
tinuum  homogeneum  et  heterogeneum.  Nos  de  quantitate  disserentcs, 
directe  et  proprie  loquimur  de  continuo  homogeneo,  ad  quod  coar- 
ctamus    quaestionem :    nihilominus    aliquid    adiungemus   in    fme    ad 

I    Physic.  lib.  VI.  cap.  1. 

2)  De  caelo  et  manrfo,  lib.  III.   cap.  111. 

explicandam  utriusque  differentiam,  et  ad  declarandam  genesim  con- 
tinui  heterogenei:  quae  quaestio  propius  attingit  originem  corporum 
organicorum  et  eorum  comp*ositionem  ex  partibus  dissimilaribus. 

Diversae  philosophorum  sententiae.  Osores  causarum  formalium. 
Ad  constitutionem  continui  explicandam  tres  potissimum  excogitatae 
fuerunt  sententiae  ab  illis  veteribus  philosophis,  qui  negantes  causas 
formales,  facile  concedunt,  quantitatem  non  distingui  realiter  a  sub- 
stantia.  Huiusmodi  opiniones  pene  ad  verbum  revoeatae  fuerunt  a  re- 
centibus  Cartesianis.  In  primis  enim  notatu  digna  est  celebris  opinio 
Zenonis,  qui  docuit,  continuum  permanens  constare  ex  punctis  indivi- 
sibilibus.  Haec  doctrina,  quam  Aristoteles  ingeniose  refutavit  (1),  re- 
novata  fuit  a  recentibus  Dynamistis,  qui  decernunt,  corpora  componi 
ex  substantiis  simplicibus  et  inextensis.  Secunda  sententia  est  eorum, 
qui  videntes  difticultatem  constituendi  extensum  ex  punctis  inextensis, 
excogitaverunt  indivisibilia  divisibiliter  locata,  quae  ab  ipsis  dicuntur 
puncta  inflata  vel  extensa  virtualiter,  licet  formaliter  inextensa.  Aiunt 
enim,  haec  indivisibilia  spatium  implere  vel  virtualiter  vel 
aequivalenter  divisibile,  ita  ut  unum  punctum  in  ordine  ad  locum 
sit  virtualiter  multa  puncta.  Haec  secunda  opinatio,  quae  simul  cum 
prima  exponitur  et  accurate  refellitur  apud  Semery  (2),  a  recentibus 
quibusdam  renovata  fuit,  uti  meminimus  agentes  de  essentia  corpo- 
rum.  Tertia  sententia  docet,  continuum  componi  ex  atomis  seu  cor- 
pusculis  indivisibilibus  et  extensis.  Eam  iampridem  tradidere  inter  ve- 
teres  Leucippus,  Democritus  et  Epicurus ;  cui  postmodum  omnes  Ato- 
mistae  et  Cartesiani  ad  unum  adstipulati  sunt. 

Philosophi  admittentes  causas  formales.  Qui  profitentur,  corpora 
esse  essentialiter  composita  ex  materia  et  forma,  et  quantitatem  esse 
a  substantia  realiter  distinctam,  omnes  conveniunt  in  eo  quod  statuant, 
continuum  coagmentari  ex  partibus  divisibilibus :  verum  quidam  cum 
Aristotele  et  S.  Thoma  propugnant,  has  partes  in  continuo  esse  solum 
potentia  distinctas  inter  se ;  alii  ex  adverso  defundunt,  eas  esse  actu 
distinctas  (3).  Ut  doctrina  Aristotelis  a  nobis  rite  vindicetur  contra 
adversae  partis  patronos,  non  erit  inopportunum  accuratius  determi- 
nare  quidnam  significet,  partes  esse  in  actu  vel  in  potentia  in  conti- 
nuo,  et  in  quo  sita  sit  utriusque  sententiae  diversitas.  Quamobrem 
quando  inquirimus,  utrum  partes  in  continuo  sint  actu  vel  potentia, 
hoc  dupliciter  intelligi  potest,  vel  nempe  de  ipsa  realitate  partis,  vel 
de  formali  ratione  eiusdem.  In  primo  sensu  quaeritur,  an  continuum 
sit  actu  divisibile;  in  secundo  sensu  quaeritur,  an  sit  actu  multiplex. 
Hinc  in  primo  sensu  respondendum,  partem  esse  actu ;  nam,  facta  di- 

(1)  Physic.  lib.  V,  cap,  IV. 

(2)  Cf.  Andream  Semery,  Trien.  pkil.  pars   %  disp.  9,  q.  2. 

(3)  Cf.  Semerv,  loc.  cit.  ubi  Aristoteli  adstipulatur. 

visione,  realitas  illa  non  acquirit  formam  specie  diversam,  et  quocl 
ante  divisionem  erat  aurum  vel  ferrum,  idem  remanet  quoad  essen- 
tiam  post  divisionem,  uti  patet  ex  ipsa  definitione  quanti,  quod  est 
divisibile  in  ea  quae  insunt.  In  secundo  autem  sensu  quaestio  secus 
solvenda,  et  dicendum,  partes  esse  in  potentia,  non  in  actu;  nam  in 
conceptu  formali  partis,  praeter  realitatem  quamdam  extensam,  in- 
nuitur  terminus  huius  realitatis  diversus  a  termino  totius  continui. 
Ouare  ut  partes  dici  possent,  esse  actu  in  continuo,  etiam  termini  par- 
tium  cleberent  esse  actu  in  eo,  quod  est  omnino  falsum. 

Audi  S.  Thomam  qui  hanc  rem  captu  dictuque  difficilem  sic 
egregie  declarat:  «  Linea  accipi  potest  pro  ipsa  dimensione;  et  sic 
linea  recta  continet  tantum  duo  puncta  in  actu,  quae  terminant  ipsam, 
sed  infinita  in  potentia,  quorum  quolibet  signato  in  aetu,  linea  divi- 
ditur  et  fiunt  duae  lineae  »  (1).  Et  re  quidem  vera  actualis  distinctio 
unius  partis  ab  alia  vel  proveniret  ab  esse  unius  partis,  quod  ponitur 
actu  distinctum  ab  esse  alterius  partis,  vel  a  termino  unius  partis,  qui 
ponitur  actu  distinctus  a  termino  alterius,  aliis  verbis,  oriretur  vel  ab 
esse  substantiali  vel  ab  esse  accidentali  quantitatis,  quae  a  mathema- 
tico  consicleratur  ut  mensura,  a  philosopho  vero  naturali  spectatur  ut 
terminus  substantiae.  lam  vero  ex  neutro  fonte  adstrui  potest  actualis 
distinctio  partium,  si  in  memoriam  revocentur,  quae  tradidimus,  tum 
de  unitate  entis  per  se,  quae  reperitur  in  continuo,  tum  de  effectu  for- 
mali  quantitatis.  Frustra  ergo  sunt  illi  philosophi,  qui  contendunt  ab 
Aristotele  et  a  S.  Thoma  partes  dici  in  potentia  et  non  in  actu  in 
continuo,  quatenus  ab  ipsis  negatur,  eas  esse  actu  divisas,  non  quate- 
nus  negatur,  esse  actu  distinctas.  Si  enim  partes  essent  actu  distin- 
ctae,  continuum  esset  actu  multiplex,  quod  fronte  adversa  pugnat  cum 
tota  doctrina  Aristotelis  et  S.  Thomae. 


PROPOSITIO. 

Partes  integrantes  in  continuo  sub  formali  ratione  partis  di- 
cendae  sunt  esse  in  potentia,  non  in  actu;  nimirum  distinguuntur 
inter  se  potentia,  non  actu. 

Prob.  prop.  Arg.  I.nm  Ad  habendam  in  continuo  partem  actu  ab 
alia  distinctam,  praeter  realitatem  partium  requiritur  e\  parte  sub- 
stantiae  esse  unius  partis  actu  distinctum  ab  esse  alterius.  et  ex  parte 
quantitatis  terminus  unius  partis  actu  distinctus  a  termino  alterius 
partis.  Atqui  ante  divisionem  neutrum  admitti  potest:  non  prinium, 
cum  esse  continui  sit  unum,  procedens  e\  unica  forma   substantiali : 

1)  2  Sent.  Dist.  50,  q.  J,  a.  •!. 

non  secundum,  nam  continua  dicuntur  quorum   extrema  sunt  unum. 
Ergo  partes  in  continuo  non  sunt  actu,  sed  potentia. 

Arg.  evol.  De  unitate  actus  essendi  in  quolibet  continuo  egimus 
alibi;  de  communi  termino  partium  aiiquid  innuendum  ad  argumenti 
intelligentiam.  Itaque  ante  divisionem  indivisibilia  terminantia  partes, 
in  continuo  sunt  solummodo  potentia,  et  non  actu,  et  nominantur  in- 
divisibilia  continuantia  ;  quae  vero  sunt  extrema  totius  continui,  actu 
sunt,  et  dicuntur  indivisibilia  terminantia ;  ut  puncta  respectu  lineae, 
linea  respectu  superficiei,  et  superficies  respectu  corporis.  Rem  ita 
S.  Thomas  more  suo  egregie  declarat :  «  Ouia  omnis  protractio  novae 
figurae  in  solido  exciso  fit  secundum  aliquam  superficiem,  quae  ter- 
minat  figuram,  manifestum  est,  quod  nec  etiam  superficies  talis  erit 
in  corpore  in  actu,  sed  solum  in  potentia,  quia  si  quaecumque  super- 
ficies  praeter  exteriorem  esset  in  actu  in  corpore  solido,  pari  ratione 
esset  in  actu  superficies,  quae  terminat  medietatem  figurae.  Quod 
autem  dictum  est  de  superficie,  intelligendum  est  in  linea,  puncto, 
et  unitate.  Haec  enim  in  continuo  non  sunt  in  actu,  nisi  solum, 
quantum  ad  illa,  quae  terminant  continuum  »  (1). 

Arg.  2.um  Si  partes  in  continuo  essent  ante  divisionem  realiter  et 
actu  distinctae,  essent  per  se  numerabiles,  si  finguntur  finitae ;  si  vero 
dicuntur  infinitae,  admittendum  foret  infinitum  actu  in  continuo.  At- 
qui  neutrum  recte  dici  potest ;  non  primum,  quia  partes  numerari 
nequeunt,  nisi  unitate  quadam  mensurae  ad  arbitrium  sumpta,  ut  ipsi 
fatentur  oppositae  sententiae  assertores ;  non  secundum,  nam  quaeli- 
bet  pars  continui  semper  divisibilis  est,  cum  continuum,  ex  Philoso- 
pho  sit,  quod  dividitur  in  semper  divisibilia.  Ergo  partes  in  continuo 
sunt  potenlia  solum  inter  se  distinctae.  Hoc  argumentum  elucescet 
magis  ex  iis,  quae  disseremus  in  solutione  difficultatum. 

Arg.  3.um  Si  partes  in  continuo  essent  actu  inter  se  distinctae, 
iure  dici  possent  actu  inter  se  divisae.  Atqui  consequens  non  admitti- 
tur  ab  ipsis  adversariis.  Ergo  neque  et  antecedens. 

Arg.  evol.  Ut  vis  propositionis  maioris  percipiatur,  quaedam  ex 
Philosophia  prima  in  memoriam  revocanda  sunt.  Et  primo  quidem 
quaevis  realis.distinctio  pluralitatem  quamdam  secum  affert,  cum  in 
realiter  distinctis  merito  dici  possit,  unum  non  esse  aliud  ;  ex  quo 
pluralitas  quaedam  exsurgit.  Verum  distinctio  realis  haberi  potest  in- 
ttr  duo  constitutiva  eiusdem  substantiae,  quorum  unum  est  realitas 
potentialis,  alterum  actualis,  uti  inter  materiam  et  formam  ;  et  in  hoc 
casu  salvatur  unitas  entis,  quia  duo  illa  constituentia  realiter  distincta 
actuantur  uno  esse,  quod  recipitur  in  composito  substantiali;  ideoque 
distinctio  non  affert  divisionem,  ex  qua  oritur  entium  multitudo.  Sed 
si  distinctio  realis  habetur  inter  partes   integrantes  alicuius  substan- 

(1)  Metaph.  lib.  III,  lect.  13. 

tiae,  quae  non  comparantur  ad  invicem,  ut  potentia  ad  actum:  tunc 
vel  illae  partes  sunt  potentia  inter  se  distinctae,  quia  unico  esse  sub- 
stantiali  coagmentatae,  et  consequenter  unico  et  communi  termino 
affectae;  et  in  hac  hypotesi  distinctio  illa  vel  divisibilitas  stare  po- 
test  cum  actuali  indivisione  vel  unitate  entis  per  se,  quae  requiritur 
ad  rationem  continui:  vel  partes  illae  sunt  actu  distinctae,  quia  pro- 
priis  et  partialibus  exsistentiis  terminatae,  et  consequenter  propriis 
limitibus  affectae;  et  tunc  distinctio,  quae  procedit  a  multiplici  esse, 
et  multiplici  termino,  secum  trahit  divisionem  et  multiplicitatem  entis, 
nam  non  potest  esse  ens  unum  idest  indivisum,  ubi  multiplex  est  et 
divisus  primus  essendi  actus. 

Quocirca,  licet  posita  actuali  partium  distinctione,  non  sequitur 
separatio  localis  partium;  datur  tamen  realis  divisio,  quae  causat  ve- 
ram  multiplicitatem  substantialem  vel  entis  per  se:  cc  Dividi  enim. 
ait  S.  Thomas,  nihil  aliud  est,  nisi  unum  non  esse  alterum  s>  1).  Si 
enim  ad  unitatem  substantiae  sufficeret,  partes  non  esse  localiter  se- 
paratas  et  divisas,  haec  unitas  salvari  etiam  posset  in  contiguo,  et 
in  composito  ex  atomis  vel  corpusculis,  iuxta  scita  Atomistarum.  Ergo 
partes  in  continuo  non  sunt,  nisi  in  potentia.  Ad  rem  idem  Angeli- 
cus:  ((  Nullius  continui  pars  est,  nisi  in  potentia:  unde  nec  pars  ignis 
est  aliquid  actu,  nisi  post  divisionem  »  (2). 

Arg.  4.nn)  Efficitur  ex  duobus  praeclarissimis  S.  Thomae  testimo- 

niis,  quorum  primum  haec  habet:  «  Duo  quae  sunt  in  actu,  nunquam 

sunt  unum  actu:  sed  duo  quae  sunt  in  potentia,  sunt  unum  actu,  sicut 

patet  in  partibus  continui.  Duo   enim  dimidia   unius  lineae  sunt  in 

potentia  in  ipsa  linea  dupla,  quae  ost  una  in  actu :  et  hoc  ideo,  quia 

actus  habet  virtutem  separandi  et  dividendi.  Unumquodque  enim  di- 

viditur  ab  altero    per    propriam    formam.  Unde  ad  hoc  quod    aliqua 

iiant  unum  actu,  oportet  quod  omnia  concludantur  sub  unica  forma, 

et  quod  non  habeant  singula  singulas  formas  per  quas  sunt  actu  »   3). 

ln  secundo  testimonio  ita  disserit:  «  Unitas  rei  consequitur  esse  ipsius; 

partes  autem  alicuius  homogenei  continui  ante  divisionem  non  habent 

esse  actu,  sed  potentia  tantum:  et  ideo  nulla  illarum  habet  unitatem 

propriam  in  actu;  unde  actu  non  est  accipere  illarum  numerum,  sed 

potentia  tantum.  Et  propter  hoc  forma,  quae  est  tota  in  toto  tali,   et 

tota  in  partibus  eius,  non   dicitur  ante    divisionem    continui  esse  ibi 

pluries   actu,  sed  solum    potentia.  Sed  post  divisionem    multiplicatur 

secundum  actum.  sicut  patet  de   anima  in  animalibus  anulosis  »  (i). 

Haec  duo  loca  summi  Aquinatis  sole  ipsu  illustriora  sunt,  et  ad 

(1     1  Sent.  Dist.  8,  a.  3  ad  3. 

(2)  S.  Thom.   Q(J.  DD.  De  Fot.  q.  <>,  a.  7. 

(3)  Metaph.  lib.  VII,  lect.  13  in  fine. 

i'i     i  Saii.  Dist.  10.  q.   I,  a.  3,  quaestiuncula  3  ad  1. 

pervincendos  adversarios  optime  accommodata.  Ex  his  sic  breve  con- 
cludi  potest  argumentum.  Distinctio  in  rebus  oritur  ab  actu,  idest 
a  forma  et  ab  esse,  quod  consequitur  formam.  Atqui  in  quolibet  con- 
tinuo  homogeneo  forma  et  esse,  sunt  unum  actu  et  plura  potestate. 
Ergo  partes  in  contimuo  sunt  tantum  in  potentia,  et  solum  potentia 
distinguuntur  inter  se.  Vel  aliis  verbis  eodem  recidentibus.  ln  quoli- 
bet  continuo  non  est  nisi  unus  idemque  actus  substantialis.  Atqui  ubi 
est  unus  idemque  actu  essendi  substantialis,  non  possunt  esse  partes 
actu  distinctae:  essent  enim  tunc  plures  actus  essendi  substantiales. 
Ergo  partes  sunt  tantum  in  potentia  in  continuo.  Haec  doctrina  tota 
quanta  est,  ducitur  ab  Aristotele,  qui  declarans  quid  sit  actus,  cli- 
serte  tradit,  partes  in  continuo  exsistere  in  potentia,  inquiens :  «  Actus 
est  rem  exsistere,  non  ita  sicut  dicimus  in  potentia,  ut  in  ligno  Mer- 
curium,  et  in  toto  medietatem,  »  (1). 


SOLVUNTUR  DIFFICULTATES. 

Oppon.  I.°  Si  partes  in  continuo  distinguerentur  potentia,  et  non 
actu,  effectus  formalis  quantitatis  esset  in  potentia,  non  in  actu.  Atqui 
effectus  formalis  debet  esse  actu,  nam  forma  est  actus.  Ergo  partes 
in  continuo  distinguuntur  actu  inter  se. 

Resp.  Dist.  mai.  Effectus  formalis  quantitatis  esset  aliquid  in  po- 
tentia,  idest  aliquid  actu  resultans,  de  cuius  intellectu  et  essentia  est 
potentialitas  quaedam,  Conc.  Esset  aliquid  potentialiter  resultans  ex 
quantitate,  Neg.  Contradist.  min.  et  Neg.  cons. 

Explico.  In  difficultate  latet  aequivocatio,  nam  effectus  formalis 
quantitatis  est  divisibilitas  substantiae  in  partes  integrantes;  minime 
vero  actualis  distinctio  partium,  quae  est  effectus  non  divisibilitatis, 
sed  divisionis.  Quare  effectus  formalis  quantitatis,  nempe  divisibilitas, 
vel  habere  partes  extra  partes,  actu  resultat  in  substantia  corporea, 
quae  dicit  potentiam  subiectivam  ad  divisibilitatem.  Nihilominus  de 
ratione  huius  effectus  formalis  est  potentialitas  quaedam,  quae  si  de- 
struitur,  ipsa  ratio  rei  lollitur.  Cum  haec  doctrina  nonnihil  subtilita- 
tis  habeat,  eam  uberius  explicabimus  cum  S.  Thoma  in  solutione  se- 
cundae  difficultatis  propositae  a  Democrito,  quae  huic  simillima  est 
quoad  rem.  Nunc  satis  sit  recensere  incommoda  et  scopulos  opposi- 
tae  sententiae,  quae  tenet  actualem  partium  distinctionem  in  continuo. 
Docent  enim  huius  doctrinae  professores,  terminos  cuiusque  partis  in 
continuo,  qui  sunt  copulae  partes  unientes,  esse  in  actu  in  ipso,  et 
esse  a  partibus  realiter  distinctos  distinctione  reali  maiori,  partesque 
per  ipsos  constitui  in  actu.  Assertio  haec  plurimis  scatet  incommodis; 

(1)  Metaph.  lib.  IX,  cap.  VII,  text.  11. 

nam  1)  partes  actuantur  independenter  a  forma,  cum  forma  sit  una. 
et  partes  multiplices:  unum  autem  non  potest  esse  causa  pluralitatis 
et  distinctionis.  2)  Continuum  conflatur  ex  indivisibilibus  per  nexus 
coagmentatis;  hoc  autem  falsum  arguitur  ab  Aristotele  et  a  S.  Thoma  (1); 
insuper  ipsam  definitionem  continui  destruit,  cum  continua  dicantur 
quorum  partes  sunt  unum  vel  communi  termino  copulantur:  demum 
sub  alia  forma  instaurat  sententiam  Platonicorum,  et  recentium  quo- 
rumdam  opinantium,  corpora  componi  ex  elementis  simplicibus  et 
inextensis,  quam  sententiam  late  refutavit  Aristoteles  (2).  3)  Ex  sen- 
tentia,  quam  impugnamus,  sequitur,  partes  continui  esse  actu  vel 
iinitas  vel  infinitas,  quod  est  utrumque  falsum,  cum  actu  neque  sint 
finitae  neque  infinitae,  sed  solum  infmitae  in  potentia;  continuum 
quippe  dividitur  in  semper  divisibilia,  nempe  in  semper  habentia  par- 
tes  potentialiter. 

Oppon.  2.°  Sententia  quae  tradit,  partes  esse  in  potentia  in  con- 
tinuo,  fundatur  in  infmita  divisibilitate  continui,  quae  repugnat:  quod 
sic  probatur.  Si  corpus  est  in  infinitum  divisibile,  potest  esse  in  in- 
linitas  partes  divisum,  nam  ex  possibili  posito  in  actu,  nullum  sequi- 
tur  absurdum.  Iam  vero  facta  divisione  in  infinitas  partes,  sequeren- 
tur  omnia  illa  absurda  a  Philosopho  Platonicis  exprobata;  nimirum 
corpora  componi  ex  indivisibilibus,  quae  si  unirentur  post  divisionem, 
in  unicum  coirent  punctum  (3). 

Resp.  Haec  difficultas,  quam  quidam  tantopere  decantant,  iam- 
pridem  explosa  fuerat  ab  Aristotele,  cum  sit  telum  in  officina  Demo- 
criti  fabricatum.  Democritus  quippe,  uti  testis  est  Philosophus  (4),  hoc 
eodem  argumento  et  iisdem  pene  verbis  doctrinam  superius  exposi- 
tam  adortus  est.  Verum  acute  Aristoteles  animadvertit,  non  minora 
absurda,  quam  ea  quae  adversariis  ipse  exprobrat,  consequi  sententiam 
Democriti  opinantis,  corpora  coagmentari  ex  corpusculis  indivisibili- 
bus  (5),  et  insuper  ipsum  latenter  paralogizare.  Hoc  autem,  teste  Phi- 
losopho,  exinde  accidit,  quod  qui  e  multis  rationibus  quaenam  verae 
sint  haudquaquam  expendeve  consuevevunt,  paucis  inspectis,  facile 
pronuntiant  (6).  Sed  argumento  directe  respondendum  est,  eiusque 
fallaciae  ductu  auspicioque  ipsius  Philosophi  detegendae. 

Resp.  Dist.  mai.  Si  corpus  esset  in  quolibet  signo  et  in  omni 
sensu  divisibile,  posset  esse  divisum  in  partes  iniinitas,  Conc.  Si  cor- 
pus  in  quolibet  signo  est  divisibile  in  aliquo  sensu,  et  in  alio  non, 
potest  esse  actu  divisum  in  partes  infinitas,  Neg. 

(1)  Physk.  lib.  VI,  lect.  1. 

(2)  De  caelo  et  mundo,  lib.  111.  cap.  III:  cf.  De  generat.  lib.  I.  cap.  1\. 

(3)  Physic.  lib.  VI,  cap.  I. 

(4)  De  generat.  lib.  I,  cap.  IV. 

(;>)  Cf.  Arist.  De  caelo  et  mundo,  lib.  III.  text,  37. 
(I))  De  generat.  lib.  I.  cap.  III.  text.  7. 

Explico.  Ut  sensus  responsionis  intelligatur  considerandum  est, 
continuum  efflorescere  non  posse  ex  partibus  sub  omni  sensu  indivi- 
sibilibus,  neque  ex  partibus  sub  omni  sensu  divisibilibus,  uti  patet 
ex  absurdis  a  Philosopho  explicatis,  in  quae  utraque  sententia  impin- 
git.  Si  enim  primum  admittitur,  corpus  et  magnitudo  exsurgerent  ex 
non  corporibus,  et  ex  non  magnitudinibus,  quod  est  absurdum.  ut 
palam  lit  argumento  Democriti.  Eadem  absurda  promanant  ex  alia 
hypothesi,  videlicet  quod  partes  continui  sint  omni  sensu  divisibiles: 
fieri  enim  posset  divisio,  et  deveniretur  ad  actu  indivisibilia.  Quam 
ad  rem  media  sententia  seligenda  est,  quae  duarum  oppositarum  in- 
commoda  vitat,  et  dicendum  cum  Aristotele,  corpora  componi  ex  par- 
tibus  potentia  et  in  quolibet  signo  divisibilibus,  actu  autem  et  in  quo- 
libet  signo  non  divisibilibus;  quod  idem  est  ac  decernere,  partes  in 
continuo  esse  potentia,  non  actu  (1). 

Oppon.  3.°  Partes  in  continuo  distinguuntur  actu,  si  quaelibet 
earum  actu  est  extra  alias.  Atqui  ita  res  habet,  e.  g.  in  pyramide 
vertex  est  extra  basim,  et  in  ipsa  basi  angulus  differt  ab  angulo.  Ergo. 

Resp.  Conc.  mai  et  Neg.  min.  In  difficultate  enim  petitur  principium, 
nam  esse  partes  actu  extra  partes  idem  est,  ac  partes  esse  actu  cli- 
stinctas.  Ad  exemplum  pyramidis,  Disl.  Partes  sunt  actu  extra  partes, 
extrinseca  designatione,  Conc.  Intrinseca  entitate,  Neg.  Siquidem  in 
pyramide  unica  est  forma,  et  consequenter  unicum  esse  actuans 
omnes  partes,  quae  non  finiuntur  propriis  terminis,  cum  in  quolibct 
continuo,  ideoque  in  pyramide  partes  copulentur  communi  termino. 

Oppon.  4.°  Ad  causandam  actualem  multiplicitatem  partium  ne- 
cessaria  est  actualis  divisio  earumdem.  Atqui  actualis  distinctio  non 
est  actualis  divisio.  Ergo  admitti  potest  actualis  distinctio,  quin  ad- 
mittatur  actualis  pluralitas  seu  multitudo. 

Resp.  Dist.  mai.  Ad  causandam  multiplicitatem  actualem  in  con- 
tinuo  requiritur  divisio  partium,  in  hypothesi  quod  partes  sint  potentia, 
et  non  actu  inter  se  distinctae,  Conc.  In  hypothesi,  quod  sint  actu 
inter  se  distinctae,  requiritur  ulterior  divisio,  Neg.  Contradist.  min. 
Distinctio  non  est  divisio,  si  partes  distinctae  unico  actuantur  esse,  et 
communi  termino  comprehenduntur,  Conc.  Si  partes  distinctae  proprio 
actuantur  esse,  et  propriis  concluduntur  terminis,  Neg. 

Oppon.  5.°  Partes  in  continuo  suscipiunt  praedicata  contradictoria 
et  contraria:  dicitur  enim  una  pars  calida  et  alia  frigida.  Atqui  non 
possent  suscipere  huiusmodi  praedicata,  nisi  essent  inter  se  actu  di- 
stinctae.  Ergo  una  pars  actu  non  est  altera. 

Resp.  Dist.  mai.  Suscipiunt  praedicata  contradictoria  et  contraria, 

(1)  Gf.  Silv.  Maurum  in  Arist.  De  generat.  lib.  I,  cap.  IV,  text.  9.  Cf.  etiara 
S.  Thom.  De  generat.  lib.  I,  lect.  5;  De  caeto  et  mundo,  lib.  III,  lect.  2  et  4,  et 
Physic.  lib.  I,  lect.  1  et  2. 

Dk  Mabia.  Vol.  II.  6 

quae  vere  dicuntur  de  toto  secundum  illam  partem,  Conc.  Quae  di- 
cuntur  de  parte,  et  non  de  toto  secundum  illam  partem,  Neg.  Con- 
tradist.  min.  Si  partes  susciperent  praedicata  illa  independenter  a  toto, 
deberent  esse  actu  distinctae  in  continuo,  Conc.  Si  praedicata  huius- 
modi  tribuuntur  toti  secundum  illas  partes,  Neg.  et  Neg.  cons. 

Explic  Praedicata,  quae  tribuuntur  partibus  continui,  vere  spe- 
ctant  ad  totum,  ita  ut  dici  possit:  hoc  corpus  est  calidum  secundum 
aliquam  partem,  et  frigidum  secundum  aliam.  Ad  hoc  requiritur  et 
sufficit  distinctio  partium  in  potentia.  Requiritur,  quia  si  essent  actu 
distinctae,  praedicatio  illa  non  posset  convenire  composito,  cum  esse 
compositi,  et  esse  ceterarum  partium  differrent  ab  esse  illius  partis 
de  qua  praedicatio  fit.  Sufficit,  nam  vitatur  contradictio,  curo  idem 
non  praedicetur  et  negetur  de  eodem  secundum  idem.  Sic  de  tem- 
pore  dicitur,  quod  sit  praeteritum,  praesens  et  futurum  ;  licet  instantia 
ex  quibus  componitur   non  sint  actu  distincta  inter  se  (1). 


ARTICULUS  III. 

DE   CONTINUO    HETEROGENEO. 

QUID  CONTINUUM  HOMOGENEUM  ET  HETEROGENEUM  ?  Cor- 
pora  chimice  composita  dividuntur  bifariam;  quaedam  enim  constant 
ex  moleculis  similaribus,  et  dicuntur  homogenea;  quaedam  ex  adver- 
so  coalescunt  ex  partibus  dissimilaribus,  et  dicuntur  heterogenea.  Con- 
tinua  homogenea  ea  dicuntur,  quorum  quaelibet  pars  suscipit  prae- 
dicationem  secundum  completam  raiionem  naturae  in  toto.  Ratio  hu- 
ius  est,  quod  natura  formae  secundum  totum  id  quod  est,  essentialiter 
invenitur  in  qualibet  parte.  Sic  quaelibet  pars  carnis  est  caro.  Conti- 
nua  autem  heterogenea  ea  dicuntur,  quorum  quaelibet  pars  non  susci- 
pit  praedicationem  secundum  completam  rationem  naturae  in  toto. 
Ratio  est,  quia  in  ipsis  forma  totius  non  inest  cuilibet  parti  secun- 
dum  totam  naturam  suam,  cum  non  contingat,  rem  praedicari  de  toto, 
et  de  partibus  uniformiter. 

Unde  difformitas  in  misto  ?  Ouandoquidem  dantur  mista  homo- 
genea,  et  heterogenea,  perspicuum  est,  diftbrmitatem  in  misto  non 
manare  praecise  ex  ratione  mistionis,  secus  in  omnibus  mistis  affir- 
manda  esset  partium  difformitas  contra  certissimam  experientiam,  ex 
qua  constat,  omnia  mista  inorganica  esse  homogenea,  et  per  chimicas 
combinationes  non  fieri  ab  arte  nisi  composita  homogenea.  Qua  ergo 
ex  causa  in  mistis  organicis  et  animatis  partium   diffbrmitas  oriatur, 

(1)  Aliac  difficultates  inveniuntur  solutae  apud  Semery,  Trien.  phil.  vol.  II, 
Disp.  9,  q.  2. 

ductu  S.  Thomae,  quantum  rei  clifficultas  patitur,  explanare  conabi- 
mur.  In  mistis  homogeneis  mistum  coalescit  ex  elementis,  quae  antea 
praeexsistebant  sub  propriis  formis,  quae  post  mistionem  non  rema- 
nent  in  essentia,  sed  solum  virtute,  ita  ut  formae  elementorum  de 
nulla  parte  praedicari  valeant,  sed  tum  de  toto,  tum  de  partibus  prae- 
dicatur  forma  misti:  unde  neque  aqua  neque  aliqa  pars  eius  dici  po- 
test  oxygenium  vel  hydrogenium;  sed  de  qualibet  parte  aquae  eius 
ratio  praedicatur  secundum  totam  essentiam,  totamque  virtutem. 

Genesis  misti  heterogenei.  Cum  animatum  quoddam  constituitur 
habens  diversitatem  magnam  in  partibus  ortam  ex  diversa  mistione, 
in  eo  ex  una  parte  necesse  est,  ut  sit  una  forma  totius  mistionis  et 
unum  esse,  cum  sit  unum  corpus  animatum  et  una  substantia  ;  sed 
ex  alia  parte  haec  totius  mistionis  forma  non  est  in  singulis  partibus 
secundum  totam  naturam  suam  ;  siquidem  uni  parti  tribuit  aliquam 
praedicationem,  quam  non  tribuit  alteri ;  puta  praedicationem  carnis, 
quam  non  tribuit  ossibus.  Hoc  per  diversam  genesim  misti  organici 
explicari  potest.  Cum  enim  constituitur  mistum  animatum,  quod 
constat  ex  partibus  difformibus,  huiusmodi  partes  per  se  non  fuerunt 
ante  misti  constitutionem,  uti  elementa  ad  mistum  praeexsistunt ;  sed 
natura  aeque  agit  ad  eductionem  earum  in  toto,  et  ad  constitutionem 
totius  ex  eis.  Sic  in  animali  vis  activa  ac  generativa  patris,  quae 
est  in  semine,  agit  ad  constitutionem  corporis  formando  diversa  mem- 
bra ;  et  quoniam  est  virtus  assimilans  sibi  passum,  ipsa  non  corrum- 
pitur  generata  aliqua  parte,  sed  perseverat  quousque  menstruum 
fuerit  transformatum  in  illa,  quae  sunt  in  eo  potentia ;  nam  agens 
instrumentale  non  desinit  operari,  nisi  prius  inducatur  effectus  intentus 
a  principali  agente.  Porro  semen  continet  vim  generativam,  quae  est 
delativa  virtutis  paternae ;  in  semine  vero  est  potentia  ad  diversas 
partes,  in  quibus  est  diversa  miscibilium  proportio,  ex  qua  exoritur 
materialiter  multiplex  difformitas  in  partibus,  in  quarum  tamen  qua- 
libet  reperitur  uniformitas  mistionis  cum  sit  de  nalura  mistionis  ha- 
bere  uniformitatem  in  misto. 

Unica  forma  misti  heterogenei.  Yerum  in  qualibet  parte  difformi 
est  qualitas  quaedara  media  exsurgens  ex  qualitatibus  simplicium  ad 
invicem  attemperatis ;  haec  autem  qualitas  sive  sit  raultiplex  ac  di- 
versa  pro  partium  difformitate,  sive  sit  una  habens  necessario  diffor- 
mitatem  pro  difformitate  partium,  est  proxima  dispositio  ad  formam 
totius  misti,  quae  erit  una  per  essentiam,  licet  differens  ac  diffbrmis 
in  virtute,  ideoque  in  qualibet  parte  rei  erit  tota  per  essentiam,  non 
vero  secundum  totam  suam  virtutem;  vis  enim  auditiva  non  est 
in  oculo,  nec  visiva  in  aure.  Ouoniam  vero  essentia  formae  est  indi- 
visibilis,  et  virtutes  a  forma  separari  non  possunt ;  nam  quaelibet  vir- 
tus  sequitur  totam  essentiam  in  hac  vel  illa  parte,  in  qua  tota  est 
essentia ;  ideo,  divisis  membris  a  toto,  non   manet  in   illis  partibus 

essentia  formae,  quae  est  indivisibilis,  nec  virtus  quae  a  forma  sepa- 
rari  nequit.  Cum  ergo  in  partibus  divisis  inveniatur  diversa  proportio 
miscibilium,  quando  aliqua  pars  dividitur  a  toto,  in  ea  remanet  forma 
diversa  a  forma  totius,  et  diversa  a  forma  alterius  partis,  si  dividitur 
a  toto;  et  sic  separatis  ossibus  et  carne  a  corpore  humano  animato, 
forma  carnis  erit  diversa  a  forma  hominis,  et  a  forma  ossis  (1). 


ARTICULUS  IV. 

DE     LOCO     ET      SPATIO. 

CONTINNATIO  BERUM.  Substantiae  corporales,  quae  a  quantitate 
habent  partes  extra  partes  seu  extenduntur  in  partes,  per  proprias 
dimensiones  occupant  suum  proprium  locum  et  quoddam  spatium  di- 
versum  a  loco  et  spatio  ab  aliis  corporibus  occupato.  Hoc  vulgo  in- 
telligitur  ab  omnibus,  qui  experiuntur,  corpora  per  motum  localem 
iugiter  mutare  locum,  quem  prius  occupabant,  ideoque  rite  percipiunt, 
unum  locum  esse  diversum  ab  altero.  Nihilominus  velle  determinare, 
quaenam  sit  natura  loci  eiusque  habitudo  ad  corpora  locata,  res  est 
intellectu  dictuque  difficillima,  tum  quia  essentia  loci  habet  parum  de 
entitate  et  consequenter  de  intelligibilitate,  tum  quia  in  hac  materia 
lusus  imaginationis  turbat  intellectum,  eumque  impedit,  quominus  ve- 
ritatem  sine  errore  consectetur,  tum  vel  maxime  propter  multiplices 
dissidentesque  sententias  eorum,  qui,  posthabita  doctrina  ab  Aristo- 
tele  et  a  veteribus  Doctoribus  tradita,  certatim  in  eo  adlaborasse 
visi  sunt,  ut  nova,  incredibilia,  et  e  regione  inter  se  pugnantia 
congererent.  Cum  ergo  haec  doctrina  de  habitudine  loci  ad  corpora 
locata  nectatur  cum  quibusdam  mysteriis  Fidei  Christianae,  quae  re- 
spiciunt  compenetrationem  et  multiplicationem  corporum,  a  nobis  dili- 
genter  ex  mente  Aristotelis  et  S.  Thomae  enodanda  est. 

Definitio  loci  inquiritur  (2).  Locum  esse  profecto  nesciremus,  nisi 
compertum  nobis  experientia  esset,  corpora  moveri  localiter,  idest  de 
uno  in  alium  locum  prodire.  Hoc  notatum  fuit  a  Philosopho,  qui  ait: 
((  Primum  considerasse  oportet,  quod  non  quaereretur  utique  locus, 
si  non  motus  aliquis  secundum  locum  esset  »  (3).  Quocirca  idem  Phi- 
losophus  naturam  loci  inquirens,  primo  ostendit,  locum  exsistere,  et 
dissolvit  sophismata  quorumdam  Physicorum,  qui  ipsam  loci  exsisten- 
tiam  negabant;  deinde  naturam  loci  investigat  et  eius  detinitionem 
venatur,  excludendo  falsas  opiniones,  quae  aiiquam  veritatis  speciem 

(1)  Gf.  S.  Thom.  Opusc.  De  natura  generis,  Cap.  XVI. 

(2)  Cf.  S.  Thom.  Opusc.   De  natura  loci ;  Arist.   Physic.  lib,  IV,  ab  initio. 

(3)  Phytie.  lil».  IV,  text.  32. 

prae  se  ferre  videntur.  Siquiclem  declarat,  locum  neque  esse  mate- 
riam  et  formam  corporum,  quae  sunt  intrinseca  constitutiva  eorum- 
dem,  cum  locus  debeat  esse  aliquid  extrinsecum  rebus  locatis,  et  quod 
possit  separari  a  locato.  Neque  locus  esse  potest  spatium  dimensiona- 
tum,  quod  exsistit  infra  terminos  corporis  ambientis,  quia  infra  ter- 
minos  corporis  continentis  nihil  est,  praeter  magnitudinem  corporis 
contenti.  Si  enim,  circumscripta  magnitudine  corporis  contenti,  esset 
aliquod  spatium  infra  terminos  corporis  continentis,  illud  esset  dimen- 
sionatum  longitudine,  latitudine  et  profunditate.  lam  vero  dimehsio- 
nes  sunt  accidentia,  idest  quantitates.  Ergo  non  possent  esse  in  su- 
biecto,  nisi  in  corpore;  et  consequenter  si  esset  aliquod  spatium  in- 
fra  terminos  corporis  continentis  praeter  magnitudinem  corporis  contenti, 
dicendum  foret,  dari  aliquod  accidens  sine  subiecto  (1). 

Definitio  loci  proponitur.  Exclusis  falsis  opinionibus  de  natura 
loci,  accedit  Philosophus  ad  veram  definitionem  assignandam,  quae  est 
huiuscemodi :  locus  est :  Corporis  continentis  terminus  seu  superficies 
seu  extremitas  immobilis  prima  (2).  Qua  in  definitione  notandum 
est,  genus  loci  contineri  illis  verbis:  superficies  corporis  continentis : 
differentiam  vero  assignari  per  particulam  immobilis:  additur  prima 
ad  discriminandum  locum  proprium  a  loco  communi.  Verum  immo- 
bilitas  superficiei  accipienda  est  formaliter,  non  materialiter ;  quia 
locus  non  movetur,  licet  quandoque  moveatur  superficies  corporis  am- 
bientis,  quemadmodum  contingere  videmus  in  aqua  fluminis  decur- 
rentis  circa  columnas  pontis;  locus  enim  concipitur,  ut  continens  quie- 
scens,  in  quo  moventur  locata,  et  sic  vas  aquam  continens  licet  sit 
superficies  aquam  circumdans,  non  est  locus,  quia  vas  est  aliquid 
mobile,  locus  vero  est  superficies  immobilis,  quae  ambit  locatum : 
idem  dicito  de  hominibus,  qui  in  navi  moventur  ad  motum  navis  ideo- 
que  non  dicuntur  esse  in  navi,  tamquam  in  loco. 

Cum  ergo  quandoque  contingat,  ut,  mota  superficie,  quae  ambit 
aliquod  locatum,  illud  remaneat  in  eodem  loco,  sicut  in  flumine  na- 
vis  ligata  ad  ripam:  quandoque  ex  adverso,  ut  locatum  moveatur, 
licet  circumdatum  eadem  superficie  corporis  ambientis,  sicut  aqua  in 
vase  mobili,  vel  homines  in  navi  velificante;  dicendum  profecto  est, 
immobilitatem  superficiei  circumdantis  explicandam  esse  non  .per  hanc 
vel  illam  superficiem  materialiter  sumptam  huius  vel  illius  corporis, 
sed  per  superficiem  formaliter  spectatam,  prout  ordinem  dicit  ad 
quaedam  puncta  fixa,  nimirum  ad  centrum  terrae,  vel  ad  polos,  vel 
ad  meridianum.  Hoc  quippe  pacto  ipsi  geographi  loca  determinant, 
idest  assignando  eorumdem  distantias  a  quibusdam  superficiebus  im- 

(1)  Gf.  S,  Thom.  Physic.  lib.  IV,  lect.  6,  et  Quodtib.  6,  a.  3. 

(2)  Physic.  lib.  IV,  tcxt.  39. 

mobilibus  (1).  Neque  negotium  facessit,  quod  nullum  assignari  possit 
punctum  revera  immobile,  cum  et  terra  et  reliqua  corpora  caelestia 
revera  moveantur ;  sufficit  enim  ad  rationem  loci  salvandam  deter- 
minare  immobilitatem  quamdam  relativam,  quae  habetur,  si  eius  situs 
permanent  idem  per  ordinem  ad  aliquid  relative  immobile. 

Demum  locus  dicitur  superflcies  prima  ne  confundatur  locus  pro- 
prius  cum  loco  communi ;  locus  enim  proprius  est  superficies,  quae 
immediate  tangit  aliquod  locatum  ;  locus  communis  est  superficies  plura 
corpora  circumdans,  neque  immediate  ea  contingens,  et  esse  potest 
plus  vel  minus  communis:  sic  templum  aliquod  dicitur  locus  com- 
munis  omnium  eorum,  qui  in  ipso  sunt  (2).  Loci  immobilitas  sic  ex- 
plicatur  ab  Aquinate  nostro :  «  Locus  non  solum  est  immobilis  motu 
locati,  sed  etiam  motu  continentis.  Propter  quod  dicit  Philosophus, 
quod  si  navis  sit  in  aqua  fluvii,  quae  movetur,  magis  utitur  ea  tam- 
quam  vase,  quam  sicut  loco  continente  :  de  natura  enim  loci  est,  quod 
sit  immobilis.  Unde  totus  fluvius,  qui  secundum  se  totum  est  immo- 
bilis,  magis  debet  dici  locus  navis,  quam  haec  aqua,  quae  fluit  et 
movetur ;  totus  enim  fluvius  non  est  locus  proprius  navis,  sed  com- 
munis ;  et  ideo  locum  proprium  navis  in  fluvio  oportet  accipere  per 
comparationem  ad  totum  fluvium,  qui  est  immobilis.  Est  ergo  acci- 
pere  locum  proprium  in  fluvio  non  secundum  hanc  aquam,  quae  fluit 
et  movetur,  sed  secundum  ordinem  et  situm,  quem  habet  ad  totum 
fluvium,  qui  quidem  ordo  et  situs  manet  in  aqua  succedente,  qui  erat 
in  aqua  recedente  respectu  totius  fluvii.  Quamvis  enim  aqua  mate- 
rialiter  fluat,  tamen  quia  manet  idem  ordo  et  situs  respectu  totius 
fluvii,  manet  etiam  idem  locus  »  (3). 

Falsae  de  natura  loci  sententiae.  Et  primo  quidem  nobis  occur- 
runt,  qui  docent,  locum  esse  partem  spatii  absoluti,  quae  commensu- 
ratur  dimensionibus  corporis  locati,  ideoque  decernunt,  locum  esse 
aliquid  praeter  omnia  corpora  exsistens.  Cum  enim  de  ratione  loci 
sit  immobilitas,  concludunt,  locum  esse  partem  spatii  absoluti,  cum  in 
rebus  nihil  immobile  reperiatur,  praeter  spatium  absolutum  (4).  Haec 
sententia,  quae  lusum  imaginationis  cum  realitate  rerum  male  per- 
miscet,  repudianda  est.  Spatium  quippe  absolutum  nihil  est,  nisi  ima- 
ginationis  figmentum,  ideoque  nequit  constituere  locum.  Siquidem 
spatium,  uti  mox  videbimus,  re  non  distinguitur  a  corporum  dimen- 
sionibus,  eiusque  formalis  ratio  habetur  per  considerationem  distantiae 
inter   partes  dimensionum   intercedentis.    Hinc    realis    dimensio    facit 

(1)  Gf.  Silv.  Madbum,  P/ujsic.  lib.  IV,  text.  41,  et  S.  Thom.  Physic.  lib.  IV. 
lect.  G  in  fine. 

(2)  De  divisione  loci,  cf.  Arist.  Physie.  lib.  IV,  tcxt.  14. 

(3)  Opusc.  De  natura  loci ;  cf.  ctiam  QQ.  DD.  De  ver.  q.  1,  a.  (>. 

(4)  lluius  opiuionis  raeminit  Akist.  Physic.  lib.  IV,  text.  40. 

spatium  reale,  dimensio  imaginata  facit  spatium  imaginarium.  Bre- 
viter:  per  rationem  intelligimus,  dimensionatum  non  esse  nisi  corpus, 
quia  dimensiones  sunt  accidentia  corporibus  inhaerentia :  idcirco  aliquid 
dimensionatum  quod  sit  praeter  corpora  et  constituat  spatium  abso- 
lutum  et  locum,  ab  eo  dumtaxat  defendi  potest,  qui  inter  phantasiam 
et  intellectum  minime  discernit. 

Alii  tuentur  locum  esse  aliquid  intrinsecum  corpori  locato,  nimi- 
rum  eius  dimensiones.  Huius  sententiae  meminit  Aristoteles  (1),  eam- 
que  esse  falsam  ostendit,  cum  locus  debeat  esse  aliquid  extrinsecum 
locato;  secus  enim  corpora  non  possent  moveri  localiter  ex  uno  in 
alium  locum,  sibique  mutua  vice  succedere  in  eodem  loco,  nisi  per 
mutuam  commutationem  dimensionum.  Ex  hactenus  explicatis  conse- 
quitur,  corpus  quodlibet  a  propriis  dimensionibus  mutuari  tantummodo 
aptitudinem  ad  occupandum  locum,  non  vero  actualem  exsistentiam 
in  loco,  cum  ad  actualem  loci  occupationem  praeter  dimensiones  cor- 
poris  locati,  requirantur  etiam  dimensiones  corporis  ambientis,  quae 
si  deessent,  corpus  non  esset  in  loco.  Extrema  vero  corporis  circum- 
dantis,  si  ad  ipsum  circumdans  et  ambiens  referuntur,  sunt  mensura 
intrinseca,  et  dicuntur  superficies ;  si  vero  ad  corpus  locatum  et  con- 
tentum  comparantur,  sunt  mensura  extrinseca,  et  dicuntur  locus. 

Quid  ubicatio.  Actualis  commensuratio  corporis  locati  cum  extremo 
corporis  ambientis  dicitur  ubicatio,  et  constituit  praedicamentum  ubi, 
quod  est  unum  de  sex  principiis,  et  corpori  tribuit  denominationem 
extrinsecam,  cum  locus,  ex  quo  denominatio  resultat,  sit  mensura 
extrinseca  locato  (2).  Commensuratio  ergo  substantiae  locatae  cum 
superficie  corporis  circumscribentis  est  accidens  illud,  quod  dicitur 
ubi  categoricum,  et  definitur  a  S.  Thoma  et  a  B.  Alberto:  Circum- 
scriptio  corporis  a  loci  circumscriptione  proveniens.  Quocirca  ubi  est 
accidens  pertinens  ad  substantiam  per  comparationem  ad  extrinsecum 
continens,  quae  comparatio  fit  mediantibus  quantitatibus  dimensivis 
corporis  continentis  et  corporis  contenti,  nam  sine  dimensione  intelligi 
nequit,  quomodo  substantia  a  loco  circumscribatur.  Ad  rem  S.  Thomas: 
«  Substantia  locati  ordinatur  ad  locum  mediantibus  quantitatibus  di- 
mensivis  propriis ;  et  inde  est,  quod  oportet,  climensiones  locati  com- 
mensurari  dimensionibus  loci  continentis  »  (3).  Ubi  ergo,  .uti  notat 
B.  Albertus  M.,  non  est  locus,  sed  in  loco  aliqualiter  esse  (4). 

Ubi  formaliter  non  est  nisi  extrinsecum.  Cum  accidens,  quod  di- 
citur  ubi,  consistat  in   commensuratione   vel   circumscriptione,.  quae 

(1)  Physic.  lib.  IV,  text.    14-15. 

(2)  Cf.  Cosm.  Alam.  Log.  q.  14,  ibi  ostendit,  sex  principia  esse  formas  ex- 
trinsecus  denominantes. 

(3)  Quodlib.  7,  a.   8. 

(4)  De  praedicam.  tract.  VI,  cap.  II. 

procedit  a  mensura  extrinseca,  nempe  a  loco,  patet  ubi,  formaliler 
sumptum,  non  esse  nisi  quid  extrinsecum  ubicato.  Qua  de  re  qui 
distinguunt  inter  duplex  ubi,  alterum  extrinsecum,  alterum  intrinse- 
cum,  vel  falso  loquuntur,  eo  quod  admittant,  locum  esse  aliquid  intri- 
secum  locato,  vel  saltem  impropriis  utuntur  vocibus,  si  nomine  ubi 
intrinseci  intelligunt  dimensiones  locati,  per  quas  aptum  est  esse  in 
loco;  denominatio  enim  illa  non  sumitur  a  dimensionibus  looati,  sed 
a  dimensionibus  locantis  seu  corporis  circumscribentis. 

Quid  spatium.  Satis  a  nobis  explicata  est  notio  loci;  sed  ut  res 
melius  elucescat,  aliquid  breviter  de  spatio  attingendum,  cum  locus 
et  spatium  sint  duo  maxime  inter  se  affinia.  Nomine  spatii  intelligi- 
mus  intervallum  exsistens  inter  superficies  vel  partes  superficiei,  quae 
locum  constituunt.  Qua  ex  definitione  patet,  spatium  constitui  forma- 
liter  per  dimensiones  corporis  ambientis,  quatenus  in  ipsis  relatio  di- 
stantiae  consideratur.  Quocirca  spatium  non  differt  realiter  a  loco; 
utrumque  enim  constituitur  per  extrema  corporis  circumscribentis;  sed 
locus  connotat  superficiem  corporis,  quatenus  ambit  et  circumdat ; 
spatium  vero  connotat  distantiam  inter  partes  superficiei  vel  inter 
varias  superficies,  quae  circumdant.  Hinc  sicut  locus  denotat  aliquid 
extrinsecum  corpori  locato,  sic  spatium  dicit  aliquid  extrinsecum  cor- 
pori  exsistenti  in  spatio;  et  sicut  locus  alicuius  dimensionati  consti- 
tuitur  per  dimensiones  alterius  dimensionati,  ita  et  spatium;  et  sicut 
corpus  non  necessario  est  actu  in  loco,  sic  non  necessario  est  in  spa- 
tio.  Corpora  localiter  mota  cum  non  possint  de  uno  loco  in  alium  pro- 
dire,  nisi  percurrant  aliquam  distantiam  intercedentem  inter  partes 
alicuius  superficiei,  vel  inter  diversas  superficies,  merito  ab  omnibus 
dicuntur  percurrere  aliquod  spatium,  vel  moveri  in  spatio.  Sic  spatium 
ex  communi  hominum  sensu  convertitur  cum  distantia,  et  indiscrimi- 
natim  dicimus,  inter  duo  loca,  vel  inter  partes  loci  esse  magnam  vel 
parvam  distantiam,  vel  magnum  vel  parvum   spatium. 

Falsi  ergo  sunt,  qui  cum  Cartesio  decernunt,  spatium  esse  aliquid 
intrinsecum  corporibus,  videlicet  illud  reponunt  in  dimensionibus  affi- 
cientibus  corpora,  eodem  ferme  pacto  ac  locum  aiebant,  esse  dimen- 
sionem  locati.  Ut  enim  alia  praetereamus,  si  spatium  esset  aliquid 
intrinsecum  corporibus  dimensionatis,  inintelligibile  prorsus  esset,  cor- 
pora  moveri  in  spatio,  vel  spatium  implere.  Ut  enim  realitas  spatii 
in  tuto  collocetur,  distinguendum  est  inter  corpus  dimensionatum,  quod 
in  spatio  est  et  in  eo  movetur,  et  spatium  quod  repletur.  Quare  vel 
dicendum  est,  lioc  quod  repletur  et  in  quo  se  movent  corpora  esse 
superticiem  diversam  a  dimensionibus  corporis  replentis,  vel  esse  ali- 
quid  absolutum  distinctum  ab  omnibus  corporibus,  vel  esse  aliquid 
mere  ideale.  In  secundo  casu  instauratur  absurditas  spatii  absoluti; 
in  tertio  realitas  spatii  perimitur,  et  subiectivismo  Kantiano  paratur 
\ia.  Itemanct  primum,  nempe  spatium  formaliter  constitui  per  super- 

ficies  diversas  a  superficiebus  corporum  in  spatio  motorum,  quatenus 
connotatur  distantia  vel  inter  diversas  has  superficies,  vel  inter  partes 
unius  eiusdemque  superficiei. 

Quid  spatium  absolutum  ?  Nonnulli  philosophi  tum  inter  veteres, 
tum  inter  recentes  opinati  sunt,  dari  magnitudinem  aliquam  separatam 
ob  omnibus  corporibus,  in  qua  tamquam  in  receptaculo  quodam  omnia 
corpora  exsistunt  et  moventur,  et  hanc  magnitudinem  in  longum,  latum, 
et  profundum  dimensionatam,  appellant  spatium  absolutum.  Huic  falsae 
absurdaeque  opinioni,  uti  testis  est  Aristoteles,  duo  occasionem  de- 
dere;  nempe  et  quia  locus  esse  debet  aliquid  immobile,  in  quo  cor- 
pora  moventur,  et  quia  aer,  in  quo  corpora  moventur,  videtur  esse 
aliquid  incorporeum.  En  Aristotelis  verba :  <c  Iam  vero  magnum  quid- 
dam  ac  difficile  esse  videtur  sumere,  quid  sit  locus  tum  quia  mate- 
riae  et  formae  speciem  refert,  tum  etiam,  quia  in  eo,  quod  continet, 
quiescente,  fit  translatio  eius,  quod  fertur;  videtur  enim  esse  posse 
intervallum  quoddam  interiectum  diversum  a  magnitudinibus,  quae 
moventur.  Confert  etiam  aliquid  aer,  qui  videtur  esse  incorporeus :  nam 
locus  videtur  non  solum  terminus  vasis,  sed  etiam  quod  est  interiectum, 
tamquam  inane  »  (1).  Quibus  verbis  Philosophus  tangit  originem  er- 
roris  eorum,  qui  commenti  sunt  expansionem  quamdam  a  corporibus 
separatam,  aeternam,  immensam,  improductam,  indestructibilem,  quam 
spatium  absolutum  dictitarunt 

Ut  autem  de  veteribus  Atomistis  taceamus,  nimirum  de  Demo- 
crilo,  Leucippo,  et  Epicuro,  qui  atomos  ab  aeterno  volitantes  per  im- 
mensum  inane  fabulati  sunt;  inter  recentes  diversa  fuit  ratio  expli- 
candi  expansionem  hanc  praeter  corporum  magnitudinem  exsistentem. 
Nam  Newtonus  et  Klarkius  opinati  sunt,  huiusmocli  expansionem  cum 
divina  immensitate  confundi.  Gassendus,  aliique  eius  asseclae  censent, 
eam  esse  aliquid  a  Deo  distinctum,  improductum,  neque  corpus  ne- 
que  spiritum,  triplici  dimensione  affectum.  Kantius  denique  docuit, 
spatium  esse  formam  subiectivam,  per  quam  repraesentamus  corpora 
tamquam  extensa;  vel  intuitionem  puram  sensibilitatis  externae,  ideo- 
que  non  esse  aliquid  reale  et  exsistens.  Quae  tria  recentium  placita 
cum  sint  perspicue  falsa  et  absurda,  non  egent  argumentatione  ut  re- 
fellantur,  redolent  enim  sive  pantheismum,  sive  idealismum. 

Spatium  imaginarium.  Sicut  spatium  reale  est  realis  extensio  cor- 
poris  ambientis,  quatenus  connotatur  relatio  distantiae  inter  partes  su- 
perficiei;  sic  spatium  imaginarium  est  extensio  possibilis  et  imaginata. 
Quoniam  vero  superficies  seu  extensiones  possibiles,  quae  si  exsi- 
sterent,  constituerent  spatium  reale,  cogitari  possunt  sine  terminis, 
nam  sunt  infinitae  seu  indefinitae;  sic  accedente  phantasmate  imagi- 
nationis  conceptui  possibilium  extensionum,  exsurgit  sensibilis  quaedam 

(1)  Physic.  lib.  IV,  text.  40. 

forma  spatii  cuiusdam  indefiniti,  cui  nihil  subest  realitatis;  sed  facile 
cum  realitate  confundi  potest,  nisi  sedulo  mens  avocetur  a  phantastica 
repraesentatione,  ut  umbras  a  realiiate  secernat. 

Quid  vacuum.  Yacuum  definitur  a  Philosopho:  Spatium  vel  locus 
corpore  privatus,  idest  locus  qui  cum  possit  intra  se  suscipere  corpus, 
eo  caret  (1).  In  conceptu  ergo  vacui  innuitur  non  simplex  negatio, 
sed  privatio,  quae  connotat  subiectum  aptum  ad  habendam  oppositam 
positionem.  Sicut  ergo  ante  creationem  mundi  corporei  repugnabat 
esse  spatium  aut  locum,  ita  pari  ratione  repugnabat  dari  vacuum, 
cum  privatio  nulla  dari  possit,  si  subiectum  deesse  supponitur. 

Vacui  possibilitas.  Secundum  diversas  opiniones  de  natura  loci 
et  spatii,  sunt  diversae  sententiae  de  exsistentia  et  possibilitate  vacui. 
Qui  enim  admittunt  spatium  absolutum,  et  dimensiones  independentes 
ab  exsistentia  corporum,  congruenter  suis  placitis  admittunt,  vacuum 
exstitisse  ante  creationem  mundi,  et  exsistere  post  mundum  creatum. 
Haec  sententia  omnino  repudianda  est,  quippe  quae  innititur  absurdo 
commento  spatii  absoluti.  Uti  enim  scite  disputat  Aquinas:  «  Ante 
creationem  mundi  non  fuit  vacuum,  sicut  neque  post:  vacuum  enim 
non  est  tantum  negatio,  sed  privatio;  unde  ad  positionem  vacui  opor- 
tet,  ponere  locum,  vel  dimensiones  separatas,  sicut  ponentes  vacuum 
dicebant;  quorum  nullum  ponimus  ante  mundum  »  (2).  Neque  neces- 
sitas  vacui  depromi  potest  ex  motu  locali  corporum,  vel  ex  eorum- 
dem  condensatione  vel  rarefactione,  uti  fuse  probat    Philosophus  (3). 

Secunda  sententia  omnino  opposita  primae,  est  eorum  philosopho- 
rum,  qui  decernunt,  spatium  et  locum  consistere  in  dimensionibus 
corporis  locati,  et  dimensiones  non  differre  a  substantia  corporum.. 
Consequenter  ad  hanc  opinationem  iure  negant  ipsam  vacui  possibili- 
tatem.  Cartesius  quippe  docet,  conceptum  spatii  vacui  esse  aliquid 
pugnantibus  notis  consertum;  si  enim  spatium  formaliter  non  differt 
a  corpore,  quod  est  in  spatio,  in  perspicuis  est  de  conceptu  spatii 
esse  conceptum  pleni,  quod  e  diametro  opponitur  vacuo.  Haec  altera 
sententia  falsa  quoque  est,  cum  falso  supponat,  spatium  et  plenum 
identificari,  quod  est  falsum;  nam  in  conceptu  spatii  non  includitur 
neque  plenum  neque  vacuum,  sed  ab  utroque  praescinditur,  ita  ut  non 
fiat  praecisio  alicuius  eorum.  Si  enim  vera  esset  haec  Cartesii  doctrina, 
dicendum  foret,  repugnare  in  terminis,  Deum  posse  creare  et  conser- 
vare  solummodo  duo  corpora  globosa,  quae  se  tangerent  mutuo  se- 
cundum  aliquod  punctum  superficiei;  nam  in  hac  hypothesi  inter  alia 
puncta  esset  vacuum.  Impossibilitas  autem  haec  probari  nullo  pacto 
potest.    Latenter   autem  paralogizat   Cartesius,  et    impossibilia   simul 

(1)  Physic.  lib.  IV.  text.  57-(>0. 

(2)  2  Sent.  Dist.  1,  q.  1,  a.  5  ad  i. 

(3)  Physic.  lib.  IV,  cap.  X  et  XI 

iugat,  quando  affirmat,  duo  corpora  distantia  immobiliter  manentia, 
mutuo  se  tangere,  si  Deus  annihilaret  corpus  interpositum,  quippe 
quod  hoc  ipso  inter  illa  non  daretur  distantia.  Latenter,  inquam,  pa- 
ralogizat,  et  quaestionem  imaginatione  potius,  quam  acie  intellectus 
dirimit;  nam  illa  duo  corpora  inter  se  praescinderent  a  conceptu  di- 
stantiae  vel  indistantiae,  quia  non  essent  in  loco  et  spatio  communi, 
quod  requiritur  ad  hoc,  ut  duo  corpora  dici  possint,  vel  distare  vel 
non  distare  inter  se. 

Restat  ergo  tertia  sententia  conformis  doctrinae  Aristotelis  de  na- 
tura  loci  et  spatii,  quae  decernit,  vacuum  neque  necessario  exsistere 
in  mundo  corporeo,  neque  pugnare  cum  natura  loci  et  spatii,  sed 
possibile  esse,  quippe  quod  locus  et  spatium  ex  suo  conceptu  formali 
extrinsece  denominant  locata,  quae  absolute  loquendo  possunt  abesse. 


ARTICULUS  V. 

DE    CORPORUM    IMPENETRARILITATE    ET    REDUPLICATIONE. 

QUAESTIO  DEFINITUR.  Cum  extensio  seu  esse  dimensionatum 
substantiae  corporalis  intelligi  nequeat,  nisi  statuatur,  partes  continui 
habere  proprium  situm  propriamque  positionem,  ita  ut  alius  sit  situs 
unius  partis  et  alius  sit  situs  alterius,  consequenter  alia  habetur  pro- 
prietas  a  quantiate  dimensiva  dimanans,  per  quam  locus  occupatus  ab 
uno  corpore,  vel  ab  alia  parte  cuiusdam  corporis  non  possit  occupari 
ab  alio  corpore,  vel  ab  aliqua  parte  eiusdem  corporis.  Proprietas  haec 
denominatur  impenetrabilitas,  quam  veteres  appellabant  antitypiam, 
dvtmmiav;  vis  autem  seu  virtus,  qua  corpus  a  loco  quem  occupat, 
aliud  corpus  expellit,  dicitur  resistentia.  Quod  haec  proprietas  natu- 
raliter  inhaereat  corporibus,  indubium  est  ex  ipsa  experientia  cui  suf- 
fragatur  evidens  ratio  petita  ab  ipsa  notione  extensionis,  quae  facit 
corpus  dimensionatum  in  longum,  latum,  et  profundura,  vel  commen- 
suratum  proprio  loco. 

Duplex  quaestio.  Corpus  itaque  ita  est  alicui  loco  commensura- 
tum,  ut  tum  tota  eius  dimensio  commensuretur  dimensioni  sui  loci, 
tum  quaelibet  pars  suarum  dimensionum  coaptetur  respondentibus  par- 
tibus  Joci.  Qua  ex  re  infertur  1)  quodlibet  corpus  naturaliter  exclu- 
dere  a  loco  occupato  aliud  corpus,  et  partes  signatas  eiusdem  corpo- 
ris  a  proprio  loco  ultro  citroque  se  repellere;  2)  infertur,  unum  ali- 
quod  corpus  ratione  suarum  dimensionum,  quibus  mediantibus  con- 
stituitur  in  loco,  non  posse  simul  occupare  nisi  unum  locum.  Haec 
duo  ita  perspicua  sunt,  ut  potius  obscurarentur,  si  ea  probare  tenta- 
remus.  Nihilominus,  positis  quibusdam  fidei  documentis,  duplex  subo- 
ritur  abstrusa  quaestio;  nimirum,   an  supernaturaliter  per  Dei  omni- 


92  PHIL.    NAT.    SEU    COSMOLOGIA,    PARS    I.    QUAEST.    III. 

potentiam  duo  corpora  possint  sese  mutuo  compenetrare,  simulque 
eumdem  occupare  locum;  iterum,  an  unum  idemque  corpus  possit 
simul  esse  localiter  in  pluribus  locis,  ita  ut  cum  eius  dimensiones 
sint  commensuratae  dimensionibus  unius  loci,  possint  simul  coaptari 
dimensionibus  alterius  loci.  Prima  quaestio  eo  spectat,  ut  declaretur 
miraculum,  quo  Iesus  Christus,  clausis  ianuis,  ad  discipulos  ingressus 
est:  secunda  vero  agitatur  propter  realem  praesentiam  eiusdem  Re- 
demptoris  Iesu  Christi  sub  speciebus  panis  et  vini  in  Eucharistia. 

Quid  conpenetratio  et  reduplicatio  ?  Duo  vel  plura  corpora  di- 
cantur  compenetrari,  quando  diversae  dimensiones,  per  quas  ea  cor- 
pora  loco  circumscribuntur,  possunt  simul  esse  in  uno  eodemque  loco, 
cui  coaptantur.  Reduplicatio  autem  vel  multilocatio  in  eo  reponitur 
quod  unum  idemque  corpus  affectum  propria  quantitate,  qua  nequit 
carere,  possit  esse  simul  in  pluribus  locis  per  divinam  virtutem.  Qua 
in  re  auctores  mire  dissentiunt  inter  se  secundum  diversa  placita, 
quae  de  quantitate,  de  loco,  de  ubicatione  amplexati  sunt.  Ut  ergo 
rite  solvatur  quaestio,  in  antecessum  determinanda  est  multiplex  ratio 
essendi  in  loco,  seu  ubicationis;  nam  ubi  non  est  locus,  sed  in  loco 
aliqualiter  esse.  Cum  autem  ubicatio  sit  denominatio  extrinseca  resul- 
tans  ex  coniunctione  rei  ad  locum,  diversus  modus  essendi  in  loco 
oritur  ex  diversa  coniunctione  locati  ad  locum. 

Diversa  ratio  essendi  in  loco.  Restringendo  quaestionem  ad  res 
creatas  et  finitas,  aliquid  potest  esse  in  loco,  vel  localiter,  vel  non 
localiter,  secundum  quod  loco  applicatur  per  modum  loci,  vel  non 
per  modum  loci.  Applicatur  autem  aliquid  loco  per  modum  loci, 
quando  dimensiones  locati  ita  respondent  et  commensurantur  dimensio- 
nibus  loci,  ut  totum  dimensionatum  sit  in  toto,  et  pars  eius  in  parte 
loci:  ((  Dicendum,  ait  S.  Bonaventura,  quod  illud  dicitur  esse  dimen- 
sive  alicubi,  quod  ita  est  in  illo,  quod  totum  in  toto,  et  pars  in  parte 
secundum  commensurationem  »  (1).  Haec  ratio  essendi  in  loco  dicitur 
circumscriptiva,  quia  dimensiones  locati  circumscribuntur  dimensioni- 
bus  loci,  et  locatum  configuratur  loco;  nam  termini  continentis  con- 
tactu  quantitatis  contingunt  dimensiones  locati.  Uti  enim  loquitur  Aqui- 
nas:  «  Locus  dicitur  circumscribere  locatum  ex  eo  quod  in  circuitu 
describit  figuram  locati,  quia  loci  proprii  et  locati  oportet  esse  unam 
figuram;  figura  autem  est  qualitas  circa  quantitatem  »  (2).  Patet  ergo, 
rationem  essendi  in  loco  non  posse  pertinere  nisi  ad  substantias  di- 
mensionibus  affectas,  et  quae  mediantibus  dimensionibus  comparantur 
ad  locum.  Est  autcm  aliquid  in  loco  non  localiter,  quando  non  per 
suas  dimensiones  iungitur  loco;  et  hoc  vel  quia  dimensiones  non  habet, 
uti  Angeli  et  anima  humana,  vel  quia  dimensiones  habens  non  com- 

(1)  In  i  Sent.  Dist.  10,  p.  1,  a.   1,  q.  i,  solut. 

(2)  In  4  Sent.  Dist.  10,  p.  I,  a.  3,  solut.  1. 

paratur  ad  locum  mediantibus  suis  dimensionibus,  sicut  contingit  in 
ineffabili  mysterio  Eucharistiae  (1).  Primus  modus  essendi  in  loco  illo- 
caliter,  seu  incircumscriptive  non  excedit  captum  humanae  rationis, 
quae  cogitatione  assequi  potest,  Angelos  et  animam  humanam,  quia 
quantitate  dimensiva  carent,  dimensionibus  loci  commensurari  non 
posse,  ita  ut  pars  coniungatur  parti,  et  totum  toti;  secundus  vero  mo- 
dus  omnem  vim  humanae  rationis  supergreditur. 

Alia  partitio  essendi  in  loco.  Si  spectetur  ratio  quamobrem  res 
quaedam  finita  possit  esse  in  loco,  alia  enascitur  partitio  essendi  in 
loco,  nimirum  definitive  vel  indefinitive.  Si  enim  res  loco  coniungitur 
ratione  sui,  idest  vel  ratione  suae  quantitatis,  quae  definitum  locum 
occupat,  vel  ratione  suae  virtutis,  quae  extenditur  ad  quosdam  defi- 
nitos  terminos  alicuius  loci,  ultra  quos  applicari  non  valet  propter  suam 
finitudinem,  tunc  res  dicitur  esse  in  loco  defmitive.  Contra  ea  si  res 
coniungi  valet  loco  ratione  alterius,  idest  ratione  conversionis  in  ipsam 
alicuius  substantiae  praeexsistentis  in  aliquo  loco,  remanentibus  dimen- 
sionibus,  quibus  ad  illum  locum  est  determinata,  tunc  res  exsistit  in 
loco  non  definitive,  quia  non  determinatur  ad  unum  locum,  sed  ex- 
tendi  potest  ad  omnia  loca,  in  quibus  invenitur  substantia,  quae  in 
eam  convertitur.  Haec  tertia  ratio  praesentiae  localis  plane  ineffabilis 
pertinens  ad  corpus  D.  N.  J.  Christi  sub  speciebus  ac  dimensionibus 
panis  differt  a  praesentia  circumscriptiva,  et  definitiva,  et  dicitur  ubi- 
catio  sacramentalis.  Rem  ita  declarat  Doctor  Angelicus :  «  Corpus 
Christi  non  est  in  hoc  sacramento  definitive,  quia  sic  non  esset  alibi, 
quam  in  hoc  altari,  ubi  conficitur  hoc  sacramentum,  cum  sit  et  in 
caelo  in  propria  specie,  et  in  multis  aliis  altaribus  sub  specie  sacra- 
menti.  Similiter  etiam  patet  quod  non  est  in  hoc  sacramento  circum- 
scriptive  quia  non  est  ibi  secundum  commensurationem  propriae  quan- 
titatis.  Quod  autem  non  est  extra  superficiem  sacramenti,  nec  est  in 
alia  parte  altaris,  non  pertinet  ad  hoc  quod  sit  ibi  definitive  vel  cir- 
cumscriptive,  sed  ad  hoc  quod  incepit  esse  ibi  per  consecrationem, 
et  conversionem  panis  et  vini  »  (2). 

Exinde  elucescit,  praesentiam  definitivam  non  opponi  contradi- 
ctorie  praesentiae  circumscriptivae,  uti  quidam  falso  affirmant;  nam 
aliquid  potest  esse  in  loco,  vel  circumscriptive  simul  et  .definitive, 
vel  neque  circumscriptive  neque  definitive,  vel  solum  definitive,  vel 
demum  solum  circumscriptive.  Sic  corpora,  quae  ad  locum  comparan- 
tur  per  proprias  dimensiones,  sunt  in  loco  circumscriptive  simul  et 
definitive:  lesus  Christus  sub  sacramento  non  est  neque  circumscriptive 
neque  definitive;  idem  dic  de  anima  humana  relate  ad  aliquam  par- 

(1)  De  hoc  mysterio  cf.  S.  Thom.  3  p.  q.  76  per  totam ;  4  Sent.  Dist.  10, 
q.  1,  a.  3. 

(42)  3  p.  q.  76,  a.  5  ad  1  ;  cf.  corpus  articuli. 

tem  corporis,  puta  ad  manum,  vel  caput:  Angelus  relate  ad  locum 
ad  quem  eius  virtus  protendi  et  applicari  potest,  est  detinitive  et  non 
dimensive:  corpus  bicubitale  non  est  definitive  in  loco  unius  cubiti, 
licet  aliquo  modo  sit  ibi  dimensive. 

Praestat  in  re  tam  abscondita  iterum  audire  S.  Thomam  sic  dis- 
serentem :  «  Ad  hoc  quod  aliquid  sit  in  loco  definitive,  duo  requi- 
runtur.  Primum  est,  ut  competat  ibi  esse  ei,  quia  quod  non  est  in 
aliquo  loco,  non  potest  loco  illo  definiri.  Secundum  est  quod  sit  ibi, 
sicut  in  loco  commensurato  aliquo  modo  suae  quantitati  vel  virtuti. 
Corpus  enim  bicubitale  non  definitur  loco  unius  cubiti,  quamvis  ali- 
quo  modo  sit  ibi;  neque  anima  est  definitive  in  manu,  quia  est  in 
aliis  partibus,  eo  quod  non  est  in  manu  secundum  totam  suam  virtu- 
tem.  Et  ideo  omne,  quod  habet  quantitatem  finitam  vel  virtutem,  opor- 
tet  quod  sit  definitive  in  loco  in  quo  est;  et  ideo  Angeli  definitive 
sunt  in  loco,  non  tamen  Deus.  Corpus  autem  Christi  quamvis  secun- 
dum  veritatem  sit  sub  speciebus,  non  tamen  competit  ei  ratione  sui, 
quia  neque  ratione  suae  quantitatis,  ut  dictum  est,  neque  ratione  suae 
virtutis,  sed  ratione  illius  quod  in  ipsum  conversum  est  ibi  praeexsi- 
stens,  cuius  dimensiones  adhuc  manent,  quibus  ad  locum  illum  deter- 
minabatur,  et  ideo  non  definitur  loco  ilio,  sed  simili  modo  potest  esse 
alibi,  ubicumque  fuerint  dimensiones  panis  conversi  in  ipsum  »  (1). 
Patet  ergo  frustra  esse  illos  auctores,  qui  ad  decernendam  possibili- 
tatem  vel  impossibilitatem  multilocationis  in  rebus  finitis  recurrunt 
ad  distinctionem  inter  praesentiam  circumscriptivam  et  deiinitivam. 
Haec  quippe  distinctio  nihil  ad  rem  faeit,  cum  arguruenta,  quibus 
adstruitur  impossibilitas  multilocationis  dimensivae,  integrum  robur 
habeant  contra  multilocationem  definitivam.  Quocirca  Angelicus  Doctor 
ob  multipraesentiam  corporis  Christi  sub  variis  speciebus  diserte  ne- 
gat,  Christum  esse  in  sacramento  vel  dimensive  vel  definitive. 


PROPOSITIO  I. 

Corpora  naturaliter  sunt  impenetrabilia,  idest  vi  suae  quanti- 
tatis  e  loco  quem  occupant  expellunt  alia  corpora;  licet  per  divi- 
nam  virtutem  fieri  possit,  ut  duo  corpora  compenetrentur,  et  simul 
eumdem  locum  occupent. 

Prob.  I.a  pars,  nimirum  corpora  naturaliter  esse  impenetrabilia. 
Et  primo  quidem  haec  veritas,  quae  ceteroquin  a  nemine  in  dubium 
vocatur,  constat  certissima  experientia,  quae  ostendit,  nullum  corpus 
locum  alterius   corporis  ingredi,  quin  prius  aliud  e  loco  pellat.  Acce- 

(1)  4  Sent.  Dist.  10,  q.  1,  a.  3,  solut.  2. 

dit  ratio  a  natura  quantitatis  petita.  Siquidem  proprium  munus  quan- 
titatis  est  tribuere  substantiae  corporeae  partes  integrantes,  quarum 
una  est  extra  aliam,  et  sic  resultat  extensio  per  quam  corpora  com- 
mensurantur  loco.  Sed  partes  extra  partes  intelligi  nequeunt,  quin 
quaevis  pars  habeat  proprium  situm  et  propriam  positionem  et  ordi- 
nem,  tum  inter  se,  tum  relate  ad  locum,  si  corpus  est  in  loco.  Ergo 
partes  integrantes  alicuius  corporis  dimensionati  ratione  quantitatis, 
qua  propriam  positionem  habent  in  loco,  ab  illo  loco  partes  alterius 
corporis  expellunt,  cum  eoque  compenetrari  non  sinunt. 

Immo  haec  dumtaxat  suppetit  ratio,  qua  partes  corporum  et  cor- 
pora  discernimus,  quatenus  nempe  una  pars  locum  alterius  partis  non 
occupet,  neque  unum  corpus  occupet  locum  alterius  corporis.  Hanc 
doctrinam  sic  eleganter  tradit  Aquinas :  «  Distinctio  secundum  situm 
primo  et  per  se  convenit  quantitati  dimensivae,  quae  definitur  esse 
quantitas  positionem  habens:  unde  et  partes  in  subiecto  ex  hoc  ipso 
distinctionem  habent  secundum  situm,  quod  sunt  subiectae  dimensioni ; 
et  sicut  est  distinctio  diversarum  partium  unius  corporis  secundum 
diversas  partes  unius  loci  per  dimensiones,  ita  propter  dimensiones 
diversa  corpora  distinguuntur  secundum  diversa  loca.  Duo  enim  cor- 
pora  facit  actualis  divisio  materiae  corporalis;  duas  autem  partes  unius 
corporis  divisibilitas  potentialis.  Unde  et  Philosophus  dicit  (IV  Physic.) 
quod  sicut  subintrante  cubo  ligneo  aquam  vel  aerem,  oportet  quod 
cedat  tantum  de  aqua  vel  aere;  ita  oporteret,  quod  cederent  dimen- 
siones  separatae,  si  vacuum  poneretur  »  (1). 

Prob.  2.a  pars,  nimirum  per  divinam  virtutem  non  repugnare 
corporum  compenetrationem.  Doctores  mediae  aetatis  communiter  tuiti 
sunt,  fieri  posse  per  infinitam  Dei  virtutem  plura  corpora  occupare 
simul  eumdem  locum.  Ex  ipsa  quippe  S.  Scriptura  didicimus,  corpora 
fuisse  compenetrata,  cum  nimirum  lesus  Christus,  clausis  ianuis,  coe- 
naculum  ingressus  est.  De  quo  miraculo  sic  loquitur  Augustinus : 
((  Moli  corporis,  ubi  divinitas  erat,  ostia  clausa  non  obstiterunt.  Ille 
quippe  non  eis  apertis  intrare  potuit,  quo  nascente  virginitas  matris 
inviolata  permansit  »  (2).  Communem  veterum  Scholasticorum  senten- 
tiam  deseruit  Durandus  (3)  cum  suis  sectatoribus,  quibus  pauci  recen- 
tes  Scholastici  adstipulati  sunt,  quorum  sententia  vehemente.r  placuit 
Lockio,  qui  docuit,  principio  contradictionis  adversari,  duas  substan- 
tias  eumdem  locum  occupare.  Porro  quod  cum  principio  de  contra- 
dictoriis  pugnat,  ne  per  divinam  quidem  virtutem  potest  fieri. 

Verum  contra  hoc  sic  concludi  potest  ratio.  Corpora  occupant 
diversa   loca   propter   diversas  dimensiones   secundum  situm.    Atqui 

(1)  Quodlib.  1,  a.  21 ;  cf.  Opusc.  in  Boet.  De  Trin.  q.  4,  a.  3. 

(2)  Traet.  121  in  Ioan.  n.  4. 

(3)  4  Sent.  Dist.  44. 


%  PHIL.    NAT.    SEU    COSMOLOGIA,    PARS   I.    QIAEST.    III. 

Deus  causa  prima  totius  esse  potest  sine  causis  secundis  conservare 
in  esse  effectus  earumdem.  Ergo  potest  conservare  distinctionem  ma- 
teriae  absque  diversitate  situs.  Audi  S.  Thomam .  «  Duo  corpora  esse 
in  eodem  loco  prohibentur  ex  dimensionibus,  quia  materia  corporalis 
secundum  dimensiones  dividitur,  dimensiones  autem  distinguuntur  se- 
cundum  situm.  Deus  autem,  qui  est  omnium  causa  prima,  potest  con- 
servare  effectus  in  esse  sine  causis  proximis;  unde,  sicut  conservat  in 
sacramento  Altaris  accidentia  sine  subiecto,  ita  potest  conservare  di- 
stinctionem  materiae  corporalis  absque  diversitate  situs  »  (1).  Argu- 
mentum  S.  Doctoris  eo  recidit,  ut  dicatur:  Diversitas  in  esse  inter  duo 
corpora  causatur  a  diversitate  situs  qua  dimensiones  unius  separantur 
a  dimensionibus  alterius.  Sed  Deus  potesl  conservare  effcctus  in  esse 
sine  causis  secundis  et  proximis.  Ergo  potest  conservare  distinctionem 
in  esse  duorum  corporum  absque  distinctione  situs,  quam  dimensiones 
naturaliter  exigunt  (2). 


PROPOSITIO   II. 

Afosolute  repugnat,  corpus  aliquod  posse  dimensive  occupare 
plura  loca  seu  multilocari.  Similiter  repugnat,  praesentiam  localem 
definitivam   alicuius  entis  finiti  posse  multiplicari. 

Sensus  utriusque  partis  propositionis  colligitur  ex  iis,  quae  dispu- 
tavimus  superius  de  diversis  modis  essendi  in  loco. 

Prob.  I.a  pars.  Arg.  I.um  Corpus  dimensive  exsistens  in  uno  loco, 
suis  dimensionibus  replet  capacitatem  sui  adaequati  continentis;  haec 
est  enim  ratio  loci  proprii,  ideoque  corpus  dicitur  circumscribi  loco, 
eique  configurari.  Sed  si  corpus  posset  sua  quantitate  occupare  di- 
versa  loca,  idest  commensurari  diversis  superficiebus  continentibus, 
dicendum  esset,  eius  dimensiones  sine  mutatione  et  augmento  crescere 
secundum  mensuram  diversorum  locorum,  idest  quantitatem,  seu  di- 
mensiones  unius  cubiti  esse  simul  duorum,  trium,  quatuor  cubito- 
rumr  et  quantitatem  unius  cubiti  commensurari  quantitati  centum  cu- 
bitorum,  quod  ipsa  principia  matheseos  subverteret. 

Arg.  2.u,n  Si  corpus  aliquod  supponitur  multilocari  dimensive, 
idest  ratione  suae  quantitatis  occupare  diversa  loca,  adstruitur  a  seipso 
divisum,  quia  a  seipso  localiter  distans.  Atqui  dicere,  aliquod  indivi- 
duum  esse  a  seipso  divisum,  est  pugnantia  secum  coniungere.  Ergo. 
Audiatur  S.  Thomas:  «  Aliquod  corpus  esse  iocaliter  in  aliquo  loco, 
nihil  aliud  est,  quam  corpus  circumscribi  et  comprehendi  a  loco  se- 

(1)  Quodlib.  \,  a.  22. 

(2)  Gf.  S.  Thom.  4  Sent.  Dist.  44,  q.  2,  a.  2. 

cundum  commensurationem  propriarum  dimensionum.  Quod  autem 
comprehenditur  a  loco  aliquo,  ita  est  in  ipso  loco,  quod  nihil  eius 
est  extra  locum  illum;  unde  ponere  quod  sit  localiter  in  hoc  loco,  et 
tamen  sit  in  alio  loco,  est  ponere  contradictoria  esse  simul  »  (1). 

Et  re  vera  corpus  loeum  occupat  ratione  suae  quantitatis;  sed 
eadem  quantitas  non  potest  plura  loca  replere;  nam  de  ratione  con- 
tinui  est,  ut  sit  indivisum;  illa  vero  quantitas,  si  poneretur  in  pluribus 
locis,  esset  divisa,  cum  inter  eius  superficies  aliquid  meclium  interpo- 
neretur.  Ergo  absolute  repugnat,  corpus  aliquod  occupare  plura  loca. 

Prob.  2.a  pars,  nimirum  omne  ens  quod  definitive  est  in  aliquo 
loco  non  posse  extendi  ad  alia  loca.  Esse  enim  definitive  in  aliquo 
loco,  significat,  esse  ibi  in  loco  commensurato  suae  quantitati  vel  suae 
virtuti.  Atqui  si  ens  illud  posset  alibi  esse,  primus  locus  esset  com- 
mensuratus,  et  non  esset  commensuratus  quantitati  vel  virtuti,  quod  est 
sibi  contrarium  et  pugnans.  Ergo  repugnat,  aliquod  ens  esse  pluribus 
in  locis  definitive.  Sic  neque  Angelus  potest  esse  definitive  in  pluri- 
bus  locis;  nam  eius  virtus,  per  quam  definitur  ad  aliquem  locum,  si 
ad  alium  extenderetur,  esset  simul  definita  et  indefinita,  commensurata 
et  incommensurata,  quod  intelligi  nequit.  Ouocirca  ratio  repugnantiae 
est  eadem  in  multilocatione  dimensiva,  et  in  multilocatione  definitiva; 
ideoque  magis  sibi  concinunt  illi  auctores,  qui  utramque  esse  possi- 
bilem  profitentur,  quam  illi,  qui  admittunt  repugnantiam  circumscri- 
ptivae  multilocationis,  et  eam  inficiantur  pro  praesentia  definitiva.  Hoc 
omnino  ad  arbitrium  dicitur,  et  immutando  nativum  sensum  praesen- 
tiae  definitivae  in  loco,  quae  in  eo  dimensivae  opponitur,  quod  in 
dimensiva  applicatio  ad  locum  fit  per  quantitatem  locati,  in  definitiva 
per  eius  virtutem ;  non  autem  in  hoc  quod  prima  non  possit  excedere 
capacitatem  sui  loci  adaequati,  altera  autem  illud  possit.  Hinc  Ange- 
licus  loquens  de  duplici  praesentia  ait:  «  Corpus  est  in  loco  circum- 
scriptive,  quia  commensuratur  loco.  Angelus  autem  non  circumscri- 
ptive,  cum  non  commensuratur  Ioco,  sed  definitive,  quia  ita  est  in 
uno  loco  quod  non  in  alio  »  (2).  Mirabile  profecto  est,  fautores  mul- 
tilocationis  definitivae  citare  pro  sua  sententia  auctoritatem  Doctoris 
Angelici,  qui  praecise  probat,  Iesum  Christum  non  esse  in  sacramento 
Altaris  definitive,  quia  si  esset  definitive,  non  posset  esse  in  pluribus 
locis,  uti  vidimus  in  locis  superius  citatis  (3). 

Argumentum  ergo  petitum  a  multiplici  praesentia  corporis  I.  Chri- 
sti  in  sacramento  inefficax  omnino  censendum  est,  quia  praesentia  sa- 
cramentalis  toto  caelo  differt  a  praesentia  dimensiva  et  definitiva.  Si- 
quidem  corpus  Dominicum  coniungitur  pluribus  locis  non  per  suam 

(1)  Quodlib.  3,  a.  2. 

(2]  1  p.  q.  52,  a.   2. 

(3)  4  Sent.  Dist   10,  q.  1,  a.  3,  solut  2,  et  3  p.  q.  76,  a.  5  ad  1. 

quantitatem,  neque  per  suam  virtutem,  sed  per  conversionem  substan- 
tiae  panis  in  ipsum,  remanentibus  dimensionibus  substantiae  conver- 
sae.  Neque  melius  concludit  argumentum  ductum  ex  apparitionibus 
Sanctorum  in  pluribus  locis,  uti  ostendit  Sihester  Maurus  (1). 


SOLVUNTUR  DIFFICULTA.TES. 

Oppon.  I.°  Corpus  non  prohibetur  esse  in  eodem  loco  cum  alio 
corpore  propter  suas  dimensiones.  Sicut  enim  punctum  se  habet  ad 
punctum,  et  linea  ad  lineam,  et  superficies  ad  superficiem,  ita  corpus 
ad  corpus  relate  ad  Iocum.  Atqui  duo  puncta,  duae  lineae,  duae  su- 
perficies  possunt  esse  in  eodem  loco,  quando  se  tangunt,  quia  tangentia 
sunt,  quorum  extrema  sunt  simul.  Ergo  duo  corpora  possunt  simul 
esse  in  eodem  loco. 

Resp.  Neg.  assiimptum.  Ad  probationem,  Neg.  paritatem.  Ratio 
disparitatis  est,  quia  puncto,  lineae,  et  superficiei  non  debetur  locus 
per  se,  sed  per  accidens;  nimirum  quia  terminant  corpus  cui  per  se 
debetur  locus.  Quocirca  non  sequitur;  si  termini  corporum  sese  tan- 
gentium  sunt  simul;  ergo  duo  corpora  possunt  esse  simul  in  eodem 
loco;  meritoque  haec  ratio  inter  sophisticas  ponitur  a  Philosopho 
(IV  Physic.).  Locus  enim  non  circumscribit  neque  punctum,  neque 
lineam,  neque  superficiem,  sed  corpus,  et  corpore  mediante  haec 
omnia;  cum  locus  divisibilis  nequeat  metiri  vel  circumscribere  indi- 
visibilia.  Ad  rem  S.  Thomas:  «  Puncto  non  convenit  esse  locum.  Unde 
si  dicatur  esse  in  loco,  hoc  non  est  nisi  per  accidens,  quia  corpus 
cuius  est  terminus,  est  in  loco.  Sicut  autem  totus  locus  respondet 
toti  corpori,  ita  terminus  loci  respondet  termino  corporis.  Contingit 
autem  duorum  locorum  esse  unum  terminum,  sicut  et  duas  lineas 
terminari  ad  unum  punctum;  et  ideo  quamvis  duo  corpora  non  pos- 
sint  esse  in  eodem  loco,  tamen  duobus  terminis  duorum  corporum 
respondet  idem  terminus  duorum  locorum,  et  secundum  hoc  dicuntur 
ultima  corporum  se  tangentium  esse  simul  »  (2). 

Oppon.  2.°  Duo  corpora  non  possunt  esse  simul  per  divinam  vir- 
tutem  in  eodem  loco.  Quod  sic  probatur:  Locus  proportionaliter  re- 
spondet  locato.  Atqui  unum  corpus  neque  divina  virtute  potest  esse 
in  duobus  locis  per  suas  dimensiones.  Ergo  neque  duo  corpora  pos- 
sunt  esse  simul  in  uno  loco. 

Resp.  Neg.  assumptum.  Ad  rationem  additam,  Neg.  paritatem. 
Siquidem  in  primo  casu  habetur  vera  contradictio,  non  vero  in  se- 
cundo   Rem  ita  explicat  Angelicus:  «  Unum  corpus  esse  simul  loca- 

(1)  Quaest.  phil.  vol.  II,  q.  28  ad  4. 

(2)  4  Sent.  Dist.  44,  q.  2,  a.  2,  solut.  2  ad  o. 

liter  in  duobus  locis  non  potest  fieri  per  miraculum,  quamvis  mira- 
culose  possit  fieri  quod  duo  corpora  sint  in  eodem  loco;  quia  esse 
in  pluribus  locis  simul  repugnat  individuo  ratione  eius,  quod  est  esse 
indivisum  in  se;  sequeretur  enim,  quod  esset  distinctum  in  situ.  Sed 
esse  cum  alio  corpore  in  eodem  loco  repugnat  ei  quantum  ad  hoc, 
quod  est  esse  divisum  ab  alio,  ut  ex  dictis  patet.  Ratio  autem  unius 
perficitur  in  indivisione.  Sed  divisio  ab  aliis  est  de  consequentibus  ad 
rationem  unius.  Unde  quod  idem  corpus  sit  localiter  simul  in  diver- 
sis  locis  includit  contradictionem,  sicut  quod  homo  careat  ratione ; 
sed  duo  corpora  esse  in  eodem  loco  non  includit  contradictionem,  et 
ideo  non  est  simile  »  (1). 

Oppon.  3.°  Si  duo  corpora  essent  in  eodem  loco,  esse  eorum  non 
distingueretur;  nam  distinctio  corporum  procedit  a  quantitate  habente 
proprium  situm  et  positionem.  Atqui  si  esse  non  distinguitur,  fiunt 
unum  corpus.  Ergo  repugnat  compenetratio. 

Resp.  Dist.  mai.  Si  essent  naturaliter  in  eodem  loco,  non  distin- 
guerentur,  Conc.  Si  essent  per  miraculum,  Neg. 

Explico.  Responsio  patet  ex  dictis.  Licet  enim  naturaliter  duo 
corpora  non  possint  conservari  distincta  in  esse,  nisi  eorum  quantitas 
habeat  diversum  situm;  tamen  hoc  per  miraculum  evenire  potest, 
conservante  Deo  diversitatem  subiectorum  sine  diversitate  situs,  quia 
Deus  potest  conservare  effectum  sine  causis  proximis  (2). 

Oppon.  4.°  Contra  impossibilitatem  reduplicationis.  Corpus  I.  Chri- 
sti  est  simul  in  pluribus  locis.  Atqui  si  reduplicatio  tum  dimensiva, 
tum  definitiva  repugnaret,  non  posset  esse  in  pluribus  locis.  Ergo  re- 
duplicatio  seu  multilocatio  non  repugnat. 

Resp.  Dist.  mai.  Corpus  I.  Christi  in  sacramento  comparatur  ad 
locum  per  suam  quantitatem  vel  per  suam  virtutem,  Neg.  Ratione 
substantiae  panis,  quae  in  lpsum  convertitur,  remanentibus  acciden- 
tibus  substantiae  conversae,  Conc.  Contradist.  min.  et  Neg.  cons. 

Explico.  Triplex  distinguendum  est  ubi  vel  modus  essendi  in  loco, 
nimirum  dimensive,  definitive,  sacramentaliter.  Primus  et  secundus 
modus  ratione  naturali  percipitur;  tertius  superat  omnem  captum  hu- 
manae  mentis  et  deducitur  ex  mysterio  Eucharistiae  et  transubstan- 
tiationis.  In  primo  et  secundo  modo  multilocatio  implicat  contradictio- 
nem;  in  tertio  autem  non  repugnat,  quia  corpus  Christi  non  compa- 
ratur  ad  locum  per  suam  quantitatem  vel  per  suam  virtutem,  quae 
una  est  et  finita ;  sed  per  conversionem  alterius  in  ipsum,  quae  mul- 
tiplex  est  ad  multiplicitatem  consecrationis. 

(1)  4  Sent.  Dist.  44,  q.  2,  a.  2,  solut.  3  ad  4 ;  cf.  etiam  S.  Bonav.  eodem  loc. 
solut.  3  corp. 

(2)  Ad  pleniorem  solutionem  difficultatis  cf.  S.  Thom.  4.  Sent.  Dist.  44,  q.  2, 
a.  2,  solut.  3  ad  2 ;  in  Boet.   De  Trin.  q.  4,  a.  3  ad  1 ;  Quodlib.  I,  a.  22. 

Oppon.  5.°  Angelus  potest  extendere,  seu  applicare  suam  virtutem 
ad  diversa  loca.  Ergo  multilocatio  definitiva  non  repugnat. 

Resp.  Dist.  ant.  Potest  applicare  suam  virtutem  ad  diversa  loca 
inadaequata,  Conc.  Adaequata,  Neg.  et  Neg.  cons. 


QUAESTIO  IV. 
De  principiis  et  causis  extrinsecis  rerum  naturalium. 

CONTINUATIO  RERUM.  ln  Philosophia  naturali  tradenda,  hacte- 
nus  disputatum  a  nobis  est  de  principiis  intrinsecis  rerum  corporata- 
rum,  nempe  de  causa  materiali  et  formali,  ex  quibus  corpora  coale- 
scunt,  et  de  praecipuis  proprietatibus,  quae  ex  huiusmodi  substantiis 
enascuntur:  nunc  ad  expletam  huius  materiae  tractationem,  dicendum 
nobis  est  de  principiis  extrinsecis  rerum  materialium,  nempe  de  causa 
efficiente  et  finali.  Cum  autem  principium,  ex  quo  in  rebus  oritur 
vis  activa,  per  quam  et  revera  operantur,  et  operantur  propter  de- 
terminatum  finem,  dicatur  natura,  praesentem  quaestionem  ita  disper- 
tiemur,  ut  primo  agemus  de  ipsa  notione  et  exsistentia  naturae  seu 
de  substantia  prout  est  principium  operationis;  deinde  de  activitate 
rerum  corporalium;  et  demum  de  earumdem  finalitate. 


ARTICULUS  I. 

s 
DE    CONCEPTU    ET    DEFINITIONE    NATURAE. 

QUID  NATURA  ?  ln  quaestione  hac  enodanda  definitionem  illam 
naturae  proponemus  et  vindicabimus,  quam  Aristoteles,  II  Phijsic.  cap.  I, 
et  V  Metaph.  cap.  IV,  sapientissime  tradidit.  Siquidem  Philosophus  ad 
naturae  definitionem  inquirendam  et  efformandam,  in  antecessum  ex- 
planat,  quid  intersit  inter  res  naturales,  idest  inter  res,  quae  a  natura 
gignuntur,  et  illas  quae  ab  aliis  causis  proticiscuntur,  nempe  ab  arte 
vel  casu.  Exempla  primi  generis  sunt  animantia  eorumque  partes, 
plantae  et  stirpes,  et  etiam  corpora  inanima.  Exempla  secundi  gene- 
ris  sunt  domus,  lectica,  currus.  lam  vero  quae  producuntur  a  natura 
hoc  differunt  ab  iis,  quae  sunt  ab  arte,  quod  prima  ut  talia  viden- 
tur  habere  in  se  principium  alicuius  motus  et  quietis,  quaedam  secun- 
dum  locum,  quaedam  secundum  augmentum  et  decrementum,  uti  ani- 
malia  et  plantae,  quaedam  secundum  alterationem,  uti  corpora  elemen- 
taria,  et  corpora  mista.  Ex  adverso  ea,  quae  sunt  ab  arte,  uti  domus, 
indumentum,  lectica,  qua  talia  mili«trTTmttw-^Jjnutationis  principium 

in  se  habent,  nisi  per  accidens,  in  quantum  substantia  rerum  ab  arte 
profectarum  est  res  naturalis :  cultellus  quippe  fertur  deorsum  ad  li- 
neam,  non  quia  cultellus,  sed  quia  ferreus.  His  notatis,  definitionem 
naturae  hac  propositione  exhibemus. 


PROPOSITIO. 

Natura  aptissime  definitur  ab  Arisrotele:  "  Principium  et  causa 
motus  et  quietis  eius  in  quo  est  primum,  per  se,  et  non  secundum 
accidens  „  (1). 

Prob.  prop.  Ad  propositam  defmitionem  efficiendam  et  explanan- 
dam,  sic  cum  Philosopho  argumentamur.  Naturalia  in  hoc  differunt 
a  non  naturalibus,  quod  habent  naturam.  Atqui  non  discrepant,  nisi 
quod  in  seipsis  habent  motum.  Ergo  natura  recte  describitur:  Princi- 
pium  et  causa  motus  et  quietis  eius  in  quo  est  primum  etc. 

Arg.  evol.  Et  primo  quidem  in  definitione  naturae  ponitur  tam- 
quam  genus  non  aliquid  absolutum,  sed  principium,  cum  nomen  na- 
turae  importet  habitudinem  principii.  Siquidem  nasci  dicuntur  ea  quae 
generantur,  uti  patet  in  animalibus  et  plantis,  ideoque  principium  ge- 
nerationis  et  motus  dicitur  natura.  Quam  ad  rem  deridendi  sunt,  ut 
ait  Angelicus,  qui  definitionem  Aristotelis  volentes  corrigere,  naturam 
definiunt  per  aliquid  absolutum,  dicentes  quod  natura  sit  vis  insita 
rebus  (2).  Inter  eos  qui  definiunt  naturam  per  aliquid  absolutum  adnu- 
merandi  sunt  tum  Plato,  iuxta  quem  natura  definitur:  Vita  seu  vis 
quaedam  per  corpora  diffusa,  ipsorum  gubematrix  ac  rectrix:  tum 
Pythagoras,  et  Hermes  Trimegistus.  iuxta  quos  natura  dicitur:  Vis  et 
forma  absoluta  egrediens  a  causa  prima,  quae  postquam  egressa  est, 
diffunditur  per  corpora,  et  in  singulis  est  principium  motus  et  quietis. 
Memorati  philosophi  putabant,  naturam  esse  substantiam  a  Deo  pro- 
cedentem,  eamque  esse  unam,  sed  per  corpora  ita  divisam,  ut  sin- 
gulis  singulae  responderent  partes  maiores  vel  minores  (3). 

Singulae  particulae  exponuntur.  Principium  in  defmitione  consi- 
deratur  prout  inest  rei  primo  et  per  se,  ita  ut  illam  constituat  in  suo 
primo  esse ;  quoniam  sola  substantia  rem  in  suo  primo  esse  constituit, 
cum  accidentia  adveniant  rebus  iam  in  primo  esse  constitutis,  sic  sola 
substantia  stricto  sensu  est  et  dicitur  natura.  Principium  quippe  intrin- 
secum  motus,  uti  notat  Toletus,  esse  potest  duplex,  videlicet  instru- 
mentale  et  principale,  e.  g.  in  motu  lapidis  principium  instrumentale 

(1)  Physic.  lib.  II,  cap.  I.  ^<^OF  M£D/^ 

(2)  Physic.  lib.  II,  lect.  I   in  raedio.  /a^-^"~ 


(3)  Cf.  Toletum,  lib.  II,  Physic.  cap.  I,  q.  1.  I   ^/       $T.  micha,el*8 

COLUEQE 

est  gravitas,  in  animantibus  principium  instrumentale  nutritionis  est 
calor  naturalis;  principale  ex  adverso  in  lapide  est  ipsius  forma  sub- 
stantialis.  Porro  natura  non  est  principium  instrumentale,  sed  princi- 
pale  et  substantiale,  et  dicitur  primum.  Insuper  principium  intrinsecum 
alicuius  motus  potest  inveniri  in  aliquo,  vel  per  se,  vel  per  accidens. 
Invenitur  per  se,  cum  illi  rei  competat  moveri,  quia  tale  principium 
in  se  habet;  per  accidens  autem,  cum  rei  non  competat  moveri  ut  tale 
principium  in  se  habet,  sed  et  moveri  etiam  conveniret,  tametsi  illud 
principium  in  se  non  haberet.  Ad  naturam  non  sufficit,  ut  sit  princi- 
pium  movendi  per  accidens  illud  in  quo  est,  sed  requiritur,  ut  sit  prin- 
cipium  movendi  per  se.  Res  illustrari  potest  exemplo  medici,  qui  cu- 
rat  seipsum.  Ars  quippe  medicinae  est  principium  movendi  per  accidens 
subiectum  in  quo  est,  cum  medicus  non  curetur,  quia  medicus,  sed  quia 
aegrotus:  unde  accidit  medico,  ut  possit  curare  seipsum,  secus  medicus 
eo  ipso  esset  aegrotus,  quia  natura  est  principium  movendi  per  se  illud 
in  quo  est:  sicut  natura  humana  est  principium  movendi  per  se  ipsum 
hominem. 

Quocirca  ea  quae  non  sunt  a  natura,  sed  per  artem  constituta  vel 
in  suis  motibus  pendent  ab  aliquo  principio  extrinseco,  uti  domus,  in- 
dumentum,  et  alia  manufacta;  vel  habent  principium  se  movendi  solum 
per  accidens,  ut  medicus;  vel  saltem  non  constituuntur  primo  per  for- 
mam  artis.  Hinc  sunt  aliquae  formae  artificiales,  quae  nec  per  se  nec 
per  accidens  sunt  intrinseca  principia  motus,  ut  ars  aedificandi;  quae- 
dam  vero  formae  artificiales  sunt  principia  motus  intrinseca  solum  per 
accidens,  ut  ars  sanandi  in  medico,  qui  seipsum  sanat.  Ouod  autem  na- 
tura  dicatur  principium  et  causa  motus,  hoc  est,  monente  S.  Thoma,  ad 
significandum  quod  non  omnium  motuum  natura  est  eodem  modo  prin- 
cipium  in  eo  quod  movetur,  uti  patet  in  corporibus  viventibus  et  in 
rebus  inanimis;  vel,  iuxta  Toletum,  ad  indicandam  naturae  multiplici- 
tatem,  quae  complectitur  materiam  et  formam. 

Definitio  ulterius  explicatur.  Natura  stricte  sumpta  exhibetur  ab 
Aristotele,  ut  determinatio  primitiva,  quae  substantiis  sensibilibus  inest 
in  earum  primo  ortu,  proveniens  ex  principiis,  quibus  tales  substantiae 
habent  suum  esse  primo  et  simpliciter;  et  sic  natura  describitur  a  po- 
steriori  per  oppositionem  ad  eas  determinationes,  quae  in  subiecto  pro- 
ducuntur  per  artem.  Duo  autem  sunt  praecipua  discrimina,  quae  inve- 
niuntur  inter  res  determinatas  per  formam  artis,  et  res  constitutas  per 
formam  ac  principium,  quod  dicitur  natura :  1)  Res  naturae  habent  in- 
trinsecam  inclinationem  seu  appetitum  et  exigentiam  quarumdam  deter- 
minatarum  affectionum,  et  consequenter  ab  intrinseco  determinantur  ad 
quasdam  mutationes  et  motus  talibus  exigentiis  proportionatos:  contra, 
prout  determinatur  per  formam  artis,  tali  appetitu  carent.  Animal  siqui- 
flem  parvum  et  imperfectum  habet  intrinsecam  exigentiam,  ut  crescal 
et  perliciatur;  non  autem  domus  parva  et  imperfecta.  Similiter  marmor 

habet  naturalem  exigentiam,  ut  cadat  deorsum,  vel  ut  mutetur  in  cal- 
cem  per  actionem  ignis;  non  autem  ut  sit  statua.  2)  Ens  generans  sibi 
simile  non  generat,  prout  constituitur  per  formam  artis,  sed  prout  con- 
stituitur  per  naturam.  Hinc  si  arca  lignea  germinaret,  non  gigneret  ar- 
cam,  sed  lignum :  sic  medicus  non  generat  medicum,  sed  progignit 
hominem. 

Ouare  natura  in  ente  substanlialiter  composito  recte  dicitur:  Pri- 
mum  principium  quo  actionis  et  passionis  intrinsecum  enti  agenti  et 
patienti.  Nimirum  natura  adaequate  accepta,  est  rei  cuiuslibet  essentia 
secundum  quam  illi  competit  esse.  Cum  autem  esse  sit  propter  operari, 
et  modus  operandi  sequatur  modum  essendi;  inde  fit  ut  natura  seu 
essentia  et  intrinsece  constituat  rem,  ut  cui  competat  esse  in  hac  vel 
illa  specie,  et  simul  se  habeat  in  ente  ut  quo  ens  primo  operetur  vel 
possit  operari  determinata  actione.  Iure  ergo  natura  dicitur :  Primum 
principium  operationis  intrinsecum  enti  operanti  (1), 

De  exsistentia  naturae.  Quod  autem  exsistat  natura,  hoc  monente 
Aristotele,  probatione  haudquaquam  eget,  cum  sit  per  se  notum.  Velle 
autem  demonstrare  aliquid  evidens  et  per  se  notum,  est  hominis  mi- 
nime  discernentis  inter  res  per  se  perspicuas,  et  res  quae  non  sunt 
notae  per  se ;  veritatibus  quippe  quae  perspicuae  sunt,  nemo  propter 
ratiocinium  assentitur.  Dari  autem  multas  naturas  et  multa  entia  na- 
turalia  est  ita  per  se  evidens,  ut  nemo  rationis  compos  huic  veritati 
assensurus  sit  propter  ratiocinium.  Omnes  enim  intelligunt,  adesse  in 
homine  naturam,  quae  est  principium,  ut  homo  moveatur  motibus  pro- 
priis  et  humanis :  pari  modo  hoc  fatendum  erit  de  animantibus  et  de 
plantis.  Ergo  eo  ipso,  quod  aliquis  demonstrare  vellet,  dari  naturam, 
de  ipsa  dissereret  perinde  ac  non  esset  per  se  nota,  nomenque  natu- 
rae  usurparet,  quin  vim  rationemque  nominis  perciperet,  et  esset  simi- 
lis  caeco  nato  de  coloribus  disserenti,  qui  ex  opposito  ut  notum  usur- 
paret,  quod  ipsi  est  prorsus  ignotum  (2). 


SOLVUNTUR  DIFFICULTATES. 

Oppon.  I.°  Absolutum  non  debet  definiri  per  relativum.  Atqui 
natura,  quae  est  substantia,  est  aliquid  absolutum.  Ergo  non  debuit 
definiri  per  principium  et  causam,  quae   denotant  aliquid    relativum. 

Resp.  Dist.  mai.  Absolutum,  quod  nullum  respectum  et  ordinem 
importat,  non  debet  definiri  per  aliquid  relativum,  Conc.  Quod  ordi- 
nem  aliquem  dicit,  Neg.  Contradist.  min.  et  Neg.  cons. 

(1)  Gf.  Pererium,  De  communibus  rerum  principiis,  lib.  VII,  cap.  IV. 

(2)  Cf.  Arist,  Physic.  lib.  U,  cap.  I,  et  eius  interpretes  S.  Thomam,  Silv.  Maurum, 

TOLETUM    et    CONIMBRICENSES. 

Explico.  Uti  recte  docent  S.  Thomas  et  B.  Albertus  M.  (1),  in  iis, 
quae  absoluta  quidem  sunt,  sed  aliquem  ordinem  involvunt,  non  pro- 
hibetur,  quominus  ponatur  aliquid,  quod  huiusmodi  ordinem  signifi- 
cet,  dum  definiuntur.  Sic  dicendum  est  de  natura;  nam  materia  et 
forma  quae  sunt  partes  naturae,  vel  considerantur,  ut  pertinent  ad 
esse  et  efliciunt  substantiam  compositi,  et  sic  nomine  substantiae  expli- 
cantur;  vel  ut  sunt  causae  motus  ipsius  compositi,  et  sic  dicuntur  na- 
tura  et  definiuntur  per  motum  et  ordinem  ad  ipsum ;  nec  propterea 
natura  est  relatio,  »ed  aliquid  relationis  importat. 

Oppon.  2.°  Unum  non  es!  principium  primum  oppositorum,  si 
agit  nccessario  et  non  libere.  Atqui  motus  et  quies  sunt  opposita.  Ergo 
natura  perperam  definitur  principium  motus  et  quietis. 

Resp.  Dist.  mai.  Unum  non  est  principium  oppositorum,  si  op- 
ponuntur  contrarie,  Conc.  Si  opponuntur  privative,  Neg. 

Explico.  Verum  est  Aristotelem  docere  (IX  Metaph.  text.  3),  po- 
tentias  naturales  non  posse  duo  opposita  facere,  si  agitur  de  opposi- 
tione  contrarietatis;  sic  ignis  non  potest  calefacere  et  frigefacere;  at 
hoc  non  est  intelligendum  de  illis,  quae  opponuntur  privative,  sicut 
contingit  de  motu  et  quiete,  quorum  unum  ordinatur  ad  aliud.  Equi- 
dem  duplex  distinguenda  quies.  Altera  naturalis,  quam  natura  con- 
sequitur  per  motum,  uti  est  illa,  qua  quaevis  res  in  suo  naturali  motu 
quiescit ;  et  sic  res  naturalis,  cum  pervenerit  ad  terminum  suae  ma- 
gnitudinis  per  augmentum,  quiescit.  Altera  violenta,  ut  cum  extra 
proprium  locum  corpora  detinentur.  Natura  est  principium  quietis  na- 
turalis,  quemadmodum  est  principium  motus  naturalis,  qui  ordinatur 
ad  quietem,  ut  in  finem.  Cum  enim  mobile  pervenerit  ad  terminum 
sui  naturalis  motus,  sponte  sua  quiescit. 

Oppon.  3.°  Saltare  et  canere  sunt  opera  artis.  Atqui  horum  mo- 
tum  est  principium  intrinsecum,  et  per  se  in  canente  et  saltante.  Ergo 
male  definitur  natura:  Principinm  et  causa  motus,  etc. 

Resp.  Dist.  mai.  Canere  et  saltare  sunt  opera  artis,  quatenus 
dicunt  motum  aliquem,  Neg.  Quatenus  dlcunt  ordinatam  rationem  il- 
lius  motus  ad  quasdam  leges  exactam,  Conc.  In  motibus,  qui  haben- 
tur  in  cantante  et  saltante,  distinguendus  est  ipse  motus  a  regula,  quae 
motum  dirigit.  Porro  principium  motus  est  natura;  ars  autem  prae- 
stat  determinatam  aliquam  rationem  illius  motus. 

Oppon.  4.°  Materia  prima,  iuxta  Philosophum,  est  natura.  Atqui 
materia  non  est  principium  motus.  Ergo  natura  non   recte   definitur. 

Resp.  Dist.  mai.  materia  prima  est  natura  inadaequate,  idest  est 
pars  substantiae,  quae  est  natura.  Conc.  Est  natura  adaequate,    Neg. 

Explico.  Principium  motus  in  rebus  corporalibus  est  substantia, 
quae  constat  ex  materia  et  forma.  Iam  vero  sicut   materia   et  forma 

(1)  Pfujsic.  lib.  II,  tract.  I,  cap.  11/. 

dicuntur  inadaequate  substantia,  sic  dicuntur  inadaequate  natura.  Si- 
militer,  sicut  compositum  proprie  dicitur  substantia,  quia  primum  esse 
recipitur  in  composito,  sic  compositum  proprie  dicitur  natura.  Hinc 
natura  dicitur  analogice  de  materia,  forma  et  composito. 


ARTICULUS  11. 

DE    ACTIVITATE    RERUM    NATURALIUM. 

QUAESTIO  DEFINITUR.  Posita  notione  et  existentia  naturae,  quam 
superiori  articulo  vindicavimus,  supervacanea  prorsus  videri  posset 
quaestio  de  activitate  rerum  visibiiium.  Siquidem  si  datur  natura,  quae 
est  principium  intrinsecum  motus  et  quietis  eius  in  quo  est,  conse- 
quenter  datur  vera  activitas  rerum  materialium,  cum  haec  duo  eodem 
omnino  recidant  et  mutuo  se  excipiant.  Nihilominus  in  re  tanti  mo- 
menti,  quae  latissime  patet,  et  quae  tantopere  obscurata  fuit  tum  a 
veteribus,  tum  a  recentibus  philosophis,  opportunum  putamus,  quaestio- 
nem  hanc  directe  aggredi,  et  veram  rerum  visibilium  activitatem  pro- 
pugnare.  Verum  enim  in  hac  controversia  duo  inquiri  possunt,  nempe  1) : 
An  res  corporatae  praeditae  sint  vera  agendi  virtute.  2)  Quaenam  sit 
natura  operationis,  quae  a  rebus  materialibus  dimanat.  Primo  proble- 
mati  satisfaciemus  in  hoc  articulo :  secundam  quaestionem  ad  sequen- 
tem  articulum  remittemus  (1). 

Multiplex  philosophorum  error.  Circa  corporum  activitatem  phi- 
losophi  diversimode  erraverunt.  Quidam  enim  attribuentes  Deo  omnem 
naturae  operationem,  docuerunt,  res  naturales  nihil  efficere.  Huiusmodi 
fuit  error  Saracenorum  et  Maurorum,  qui  tuebantur,  nihil  effici  a  re- 
bus,  sed  omnia  causari  a  Deo  ad  praesentiam  rerum.  Quare  iuxta 
horum  placita  ignis  non  calefacit,  sed  Deus  in  re  calefacta  calorem 
creat  ad  appositionem  ignis  (2).  Hic  error  quoad  rem  revocatus  fuit 
ab  Occasionalistis  mitioribus,  qui  arbitrantur,  res  naturales  esse  dum- 
taxat  causas  occasionales,  non  efficientes  et  activas.  Secunuus  error 
est  eorum,  qui  definientes  naturarn  per  aliquid  absolutum,  rati  sunt, 
res  naturae  non  agere,  sed  adesse  vim  quamdam  spirituaiem  per 
omnia  corpora  diifusam,  quae  omnia  penetrat  et  cuncta  movct.  lnter 
hos  adlegendi  sunt  Pythagoras,  Hermcs  Trimegistus,  et  Plato,  quem 
sequitur  Philoponus:  putabant  enim,  naturam  esse  quamdam  substan- 
tiam  a  Deo  egredientem,  quae  per  haec  inferiora  corpora  dividebatur 

(1)  De  hac  quaestione  cf.  S.  Thom.  1  p.  q.  105,  a.  5,  et  q.  115,  a.  1  et  2  : 
Contra  gent.  lib.  III,  cap,  LXIX  ;  QQ.  DD.  De  Pot.  q.  3,  a.  7;  2  Sent.  Dist.  1, 
q.  1.  a.  4. 

(2)  Cf.  S.  Tbom.  QQ.  DD.  De  Pot.  q.  3,  a.  7. 

quaeque  prout  a  Deo  procedit,  est  una,  sed  prout  corporibus  commu- 
nicatur,  est  multiplex  et  diversa  (1).  Pythagorae  ac  Platonis  doctrinae 
simillima  est  sententia,  quam  inter  recentes  rerum  physicarum  cul- 
tores  in  medium  protulit  Hirn,  qui  corporum  vires  opinatus  est  esse 
aliquid  per  se  subsistens  medians  inter  corpora,  illudque  esse  naturae 
transcendentis,  non  subiectum  conditionibus  finitis  temporis  et  spatii  (2). 
Sic  vitans  Atomistarum  errorem  incidit  in  oppositum  scopulum,  et  ad 
formas  separatas  Platonis  se  contulit. 

Doctrina  peripatetico-scholastica.  Contra  multiplices  errores  tum 
veterum,  tum  recentium  philosophorum,  qui  negant  corporum  activi- 
tatem,  stat  doctrina  peripatetica,  quam  propugnavimus  in  Philosophia 
prima,  in  qua  adversus  Occasionalistas  generatim  demonstravimus, 
omnes  causas  secundas,  sive  sint  spiritus  sive  sint  corpora,  esse  vera 
agendi  virtute  ornatas.  Hic  autem  non  erit  abs  re  coarctando  quae- 
stionem  ad  substantias  compositas,  eamdem  veritatem  iterum  confir- 
mare  contra  illos  praesertim  philosophos,  qui  ex  doctrina  Cartesii 
confundentes  corpus  naturale  cum  corpore  mathematico,  omnem  cor- 
poribus  agendi  virtutem  ademerunt.  Siquidem  si  essentia  corporis  in 
extensione  collocatur,  iure  concludi  debet,  corpora  nullo  pacto  dici 
posse  actuosa;  nam  ex  extensione  nulla  agendi  virtus  elici  potest,  sed 
solum  mobilitas,  quae  denotat  passivitatem  quamdam,  idest  capacita- 
tem  recipiendi  motionem  per  pulsum  extrinseci  impellentis,  quem- 
admodum  non  inscite  argumentabatur  Mallebranchius  (3). 


PROPOSITIO   I. 

Res  naturales  veram  et  proprie  dictam  activitatem  sibi  vindi- 
cant;  nimirum  potentias  passivas  aliarum  ad  actum   reducunt  (4). 

Prob.  prop.  Arg.  l.T,m  Si  corpora  non  essent  vere  activa,  cognitio 
nostrorum  sensuum  circa  proprium  sensibile  esset  falsa.  Atqui  sensum 
falli  circa  proprium  sensibile  est  perspicue  absurdum,  et  recta  ducit 
ad  absolutum  universalemque  scepticismum.  Ergo. 

Arg.  evol.  Cum  sensus  sit  potentia  passiva,  cuius  proprium  est 
immutari  ab  obiecto,  quod  in  ipsa  causat  similitudinem  sui,  per  quam 
percipere  potest  externum  sensibile;  si  sensus  non  moveretur  a  cor- 
pore,  sed  a  Deo  producente  huiusmodi  similitudinem  in  ipso,  nulla 
suppeteret  ratio  sufliciens  diiudicandi  de  realitate  sensibilium   quali- 

(1)    Cf.  S.  Thom.  1  p.  q.   115,  a.  1. 

(*2)  Analyse  Hementaire  de  1'Cfnivers,  pag.  66. 

(3)  Entretiens  sur  la  metaphysique,  7e  entretien. 

(4)  Cf.  Silv.  Maurum,  Quaest.  phil.  vol.  II,  q.   18. 

tatum,  et  de  ipsa  eorporum  exsistentia.  Hinc  recurrendum  foret  vel 
ad  formas  subiectivas  Kantii,  vel  ad  divinam  revelationem,  vel  ad  in- 
stinctum  quemdam  caecum,  et  sic  naturali  certitudini  valedicere.  Adde 
quod  sensus  testantur,  moveri  a  sensibili  externo  determinato,  quod 
iudicium  esset  falsum  si  corpora  essent  inoperosa,  et  sic  prolaberemur 
in  totius  cognitionis  subversionem,  sublata  veri  falsique  discernendi 
norma.  S.  Thomas  disserens  contra  veteres  docentes,  non  ignem,  sed 
Deum  calefacere  ad  appositionem  ignis,  sic  rem  declarat :  «  Haec  po- 
sitio  est  manifeste  repugnans  sensui,  nam  cum  sensus  non  sentiat 
nisi  per  hoc  quod  a  sensibili  patitur,  sequitur  quod  homo  non  sentiat 
calorem  ignis,  si  per  ignem  agentem  non  sit  similitudo  caloris  ignis, 
in  organo  sentiendi.  Si  enim  illa  species  caloris  in  organo  ab  alio 
agente  fieret,  tactus  etsi  sentiret  calorem,  non  tamen  sentiret  calorem 
ignis,  nec  sentiret  ignem  esse  calidum,  cum  tamen  hoc  iudicat  sen- 
sus,  cuius  iudicium  in  proprio  sensibili  non  errat  »  (1). 

Arg.  2.um  In  operibus  sapientis  nihil  esse  debet  frustra.  Atqui 
si  corpora  essent  inactiva,  frustra  essent  a  Deo  creata,  et  frustra  adhi- 
bita  ad  producendos  effectus.  Ergo  corpora  revera  agunt. 

Arg.  evol.  Cum  homo  sit  finis  proximus  totius  mundi  visibilis, 
res  naturales  a  Deo  conditae  sunt  hominis  gratia,  nempe  ut  homi- 
nem  adiuvent  ad  finem  suum  consequendum,  ipsique  gloriam  Dei 
Conditoris  enarrent.  Iam  vero  si  res  propria  carerent  actione,  nullum 
adiumentum  homini  afferre  possent.  Ergo  essent  frustra  a  Deo  crea- 
tae,  et  frustra  ad  producendos  effectus  adhibitae,  cum  huiusmodi  ef- 
fectus  non  ab  ipsis,  sed  a  Deo  essent  producti.  Nec  proficit  quicquam 
effugium  Occasionalistarum,  qui  dictitant,  corpora  non  esse  inutilia,  eo 
quod  Deo  occasionem  praebent  operandi.  Hoc  namque  effugium  nec 
nodum  solvit,  et  pugnantia  secum  consociat.  Dum  enim  causae  occa- 
sionalis  proprium  sit  non  physice  efiectum  gignere,  sed  causam  effi- 
cientem  movere  ad  operationem,  relate  ad  Deum  qui  in  hypothesi 
cuncta  efficeret,  ipsa  causa  occasionalis  ordinaretur  tamquam 
medium  ad  finem.  Atqui  medium  procedens  a  virtute  effectrice 
ipsius  agentis  oidinantis  illud  ad  finem,  haudquaquam  dici  potest 
causa  occasionalis,  quae  agenti  debet  aliunde  occurrere.  Ergo  si  Deus 
omnia  ageret  solus,  repugnaret  relate  ad  ipsum  causa  occasionalis; 
Sic  ignis  a  Deo  productus  et  ordinatus,  ut  per  eius  accessum  Deus 
aliquid  comburat,  minime  dici  potest  causa  pccasionalis  respectu  Dei. 
Unde  merito  Aquinas  ait:  «  Frustra  requireretur  appositio  ignis  ad 
ligna,  si  Deus  absque  igne  ligna  combureret  »  (2). 

Arg  3.um  Quod  sic  proponi  potest  cum  S.  Thoma.  Agere  est  fa- 
cere  aliquid  actu.  Sed  Deus  dedit  corporibus  esse  in  actu.  Ergo  dedit 

(1)  QQ.  DD.  De  pot.  q.  3,  a.   7. 

(2)  S.  Tbom.  loc.  cit. 

et  facere  in  actu,  nam  facere  aliquid  in  actu,  consequitur  ad  hoc, 
quod  est  esse  in  actu,  unde  omne  agens  agit  sibi  simile.  Hoc  patet 
in  Deo,  qui  est  purus  actus,  et  est  prima  causa  essendi  omnibus.  Si 
autem  communicavit  similitudinem  suam  quantum  ad  esse  quia  res 
produxit;  communicavit  etiam  quantum  ad  agere  (1).  Haec  argumen- 
tandi  ratio  eo  recidit  ut  dicatur:  Agere  consequitur  esse  in  actu,  et 
virtus  agendi  est  commensurata  actui  essendi.  Hinc  Deus,  qui  est  actus 
purus,  inflnitam  agendi  virtutem  sibi  vindicat.  Quocirca  auferre  cor- 
poribus  actionem,  idem  est  ac  ipsis  adimere  esse  et  substantialitatem ; 
quod  est  Pantheistarum  placitis  finitimum. 


SOLVUNTUR  DIFFICULTATES. 

Oppon.  I.°  Corpora  habent  formam  determinatam  per  materiam 
quantitati  subiectam.  Atqui  haec  determinatio  coarctat  formam,  ne 
possit  per  actionem  se  extendere  in  aliam  materiam.  Ergo. 

Resp.  Conc.  mai.  et  Dist.  min.  Coarctatio  quantitatis  impedit 
omnino  actionem.  Neg.  Determinat  ac  limitat,  Conc. 

Explico.  Cum  omne  agens  operetur  secundum  quod  est  actu,  eius 
actio  extenditur  ad  plura  vel  pauciora  secundum  maiorem  vel  mino- 
rem  perfectionem  actus ;  et  sic  est  agens  vel  universalius  vel  parti- 
cularius.  Cum  autem  agens  sit  actu  per  principium  iormale,  illa  agen- 
tia,  quae  sunt  formae  subsistentes,  et  non  receptae  in  subiecto,  iure 
habentur  ut  causae  universaliores.  Ex  adverso  formae  receptae  in  ma- 
teria  coarctantur  in  sua  perfectione,  et  consequenter  in  operatione  per 
potentiam  in  qua  recipiuntur,  et  ita  talia  agenlia  sunt  magis  particu- 
laria.  Audi  S.  Thomam:  «  Agere,  quod  nihil  aliud  est,  quam  fa- 
cere  aliquid  actu,  est  per  se  proprium  actus.  Unde  et  omne  agens 
agit  sibi  simile.  Sic  ergo  ex  hoc  quod  aliquid  est  forma  non  deter- 
minata  per  materiam  quantitati  subiectam,  habet  quod  sit  agens  inde- 
terminatum  et  universale ;  ex  hoc  vero  quod  sit  determinata  ad  hanc 
materiam,  habet  quod  sit  agens  contractum  et  particulare  »  (2). 

Oppon.  2.°  Actio  substantiae  corporalis  deberet  fieri  per  contac- 
tum.  Atqui  per  contactum  nequit  actuari  potentia  subiecti,  cum  cor- 
pora  se  tangant  quoad  extrema  quantitatis,  quod  non  sufficit  ad  actuan- 
dum  subiectum.  Ergo  corpora  non  agunt. 

Resp.  Dist.  mai.  Actio  ueberet  fieri  per  contactum  molis  simul 
et  virtutis,  Conc.  Solum  per  contactum  molis,  Neg. 

Explico.  Duplex  secernendus  est  contactus  inter  corpora  agentia 

(1^1  Contra  gent.  lib.  III,  cap.  LXIX.  Cetera  argumeDta   videri    possunt   apud 
eumdem  S.  Doctorem,  locis  superius  citatis. 
(1)  1   p.  q.   115.  a.  t. 

ei  patientia,  nempe  molis  et  virtutis.  Primus  attingit  extrema  quan- 
titatis,  alter  se  porrigit  ad  totam  potentiam  passi.  Primus  qui  potest 
esse  immediatus  vel  mediatus  requiritur  ad  hoc,  ut  haberi  possit  se- 
cundus,  ex  quo  proprie  dependet  actuatio  potentiae  passivae,  quia  re- 
pugnat  actio  in  distans  (1). 

Oppon.  3.°  Agens  particulare  eget  subiecto,  in  quo  recipitur  eius 
actio.  Atqui  infra  corpora  non  est  alia  substantia  receptiva  actionis. 
Ergo  corpora  non  possunt  actuare  potentiam  passi. 

Resp.  Dist.  mai.  Agens  particulare  eget  subiecto,  quod  sit  natu- 
rae  inferioris,  Neg.  Ouod  sit  in  potentia  ad  formam,  quam  recipit  ab 
agente,  Conc.  Contradist.  min.  Infra  omnia  corpora  non  est  alia  sub- 
stantia  receptiva  actionis,  Conc.  lnfra  determinatum  aliquod  corpus 
non  est  in  substantia  receptiva  actionis.  Neg.  et  Neg.  cons. 

Explico.  Ouamvis  substantia  corporalis  sit  infima  in  genere  sub- 
stantiae :  tamen  hoc  non  impedit,  quominus  aliquod  corpus  sit  per- 
fectius  alio,  ideoque  possit  actuare  potentiam  alterius.  Quare  effatum 
illud:  Agens  debet  esse  honorabilins  patiente,  intelligi  debet  secundum 
formam,  per  quam  agit  quae  forma  induci  debet  in  patiens,  licet  se- 
cundum  aliud  possit  esse  inferius.  Sic  corpora  inorganica  agunt  in 
corpora  animata.  Rem  ita  declarat  S.  Thomas :  «  Omne  corpus  agit 
secundum  suam  formam,  ad  quam  comparatur  aliud  corpus  scilicet 
patiens  secundum  suam  materiam,  ut  subiectum ;  in  quantum  materia 
eius  est  in  potentia  ad  formam  agentis  »  (2). 

Oppon.  4.°  Corpora  sunt  maxime  remota  a  primo  agente,  nempe 
a  Deo,  Atqui  omne  agens  particulare  in  tantum  agit,  in  quantum  par- 
ticipat  virtutem  agendi  a  primo  activo.  Ergo  corpora  non  agunt. 

Resp.  Dist.  mai.  Corpora  sunt  maxime  remota  a  primo  agente, 
ita  ut  participent  esse  actu  in  infimo  gradu  Conc.  Ita  ut  nullo  modo 
participent  virtutem  agendi,  Neg.  Conc.  min.  et  Neg.  cons. 

Oppon.  5.°  Corpora  agendo  deberent  producere  formas.  Atqui  for- 
mae  non  producuntur,  nisi  per  creationem.  Ergo  corpora  non  agunt. 

Resp.  Dist.  mai.  Deberent  producere  formas  subsistentes,  Neg. 
Formas  habentes  esse  in  materia  et  per  materiam,  Subdist.  Deberent 
producere  per  accidens  ad  productionem  compositi,  Conc.  Per  se  Neg. 

Oppon.  6.°  Corpora  agendo  deberent  communicare  suam  formam 
aliis,  cum  omne  agens  agat  sibi  simile.  Atqui  hoc  est  impossibile, 
cum  forma  sive  substantialis  sive  accidentalis  non  possit  ex  agente 
migrare  in  passum.  Ergo  corpora  sunt  inactiva. 

Resp.  Dist.  mai.  Deberent  producere  formam  similem  in  specie, 
Conc.  Deberent  eamdem  numero  formam,  quam  habent,  communi- 
<care  effectui,  Neg.  Contradist.  min.  et  Neg.  cons. 

(1)  De  duplici  contactu  cf.  S.  Thom.  Contra  gent.  lib.  II,  cap.  LVI. 

(2)  Contra  gent.  lib.  III,  cap.  LXIX. 

ARTICULUS  III. 

AN  ACTIO  CORPORUM  REDUCATUR  AD  PURUM  MOTUM  LOCALEM. 

CONTINUATIO  RERUM.  Hactenus  refutavimus  philosophos  illos, 
qui  diserte  ac  conceptis  verbis  negabant,  res  naturales  esse  veras 
causas  efficientes.  Verum  aliud  est  philosophorum  genus  magis  pe- 
riculosum,  eorum  nempe,  qui  licet  ultro  vel  concedant  vel  videantur 
concedere,  substantias  materiales  quadam  pollere  agendi  virtute;  nihi- 
lominus  ita  activitatem  corporum  explicant,  ut  ex  eorum  placitis  rite 
concludi  possit,  res  naturae  nihil  omnino  operari.  Cum  enim  huius- 
modi  philosophi  bellum  acerrimum  indixerint  omnibus  causis  forma- 
libus  tum  substantialibus  tum  accidentalibus,  ex  quibus  revera  intrin- 
seca  activitas  promanat,  et  ad  solam  materiam  se  receperint,  ex  qua 
non  actio  sed  passio  oritur,  consequenter  in  explicanda  activitate  cor- 
porum  ad  purum  putumque  motum  localem  se  contulerunt,  et  sic 
totam  philosophiam  subvertere  conati  sunt.  Siquidem,  si  vera  esset 
eorum  sententia,  quatuor  genera  causarum,  quae  semper  a  politioribus 
philosophis  admissa  sunt  in  scientifica  explicatione  naturae,  non  redu- 
cerentur  nisi  ad  causam  materialem,  quae  cum  per  se  sit  indetermi- 
nata  et  mutabilis,  veram  scientiam  progignere  nequit ;  nam  scientia 
est  de  necessariis  et  immutabilibus.  Antequam  ergo  ad  veram  doctri- 
nam  vindicandam  accedamus,  et  ad  refellenda  placita  istius  novatae 
philosophiae,  quae  male  confundit  conspectum  oculorum  et  lusum 
phantasiae  cum  acie  intellectus,  cuius  proprium  est  in  re  mobili  ratio- 
nes  et  essentias  immobiles  detegere,  aliqua  praemittenda  sunt,  ut  nostra 
demonstrandi  ratio  paratior  expeditiorque  procedat. 

Errores  philosophorum.  Error  Democriti  et  Epicuri,  qui  omnem 
corporum  activitatem  revocabant  ad  simplicem  motum  localem,  reno- 
vatus  fuit  a  Cartesio,  cui  adstipulantur  plerique  inter  recentes,  qui 
amplexati  systema  mechanicum  quod  vocant,  ipsi  nuncupari  solent 
Atouiistae  puri,  eo  quod  naturam  explicare  conantur  per  materiam  et 
motum  (1).  Atomistis  hac  in  re  concinunt  complures  Dynamistae,  qui 
vel  omnem  vel  fere  omnem  corporum  operationem  in  eo  reponunt, 
quod  alia  corpora  mere  localiter  moveant.  Statuta  hac  doctrina,  con- 
sequenter  dicendum  est,  corpora  agere  in  alia,  illaque  movere  per  vires 
non  ab  eorum  essentia  profluentes,  sed  ab  extrinseco  ipsis  impressas. 
Sic  activitatem,  quam  corporibus  videntur  verbis  largiri.  secundum 
rem  et  veritatem  ipsis  adimunt,  quia  nulla  res  creata  vere  dici  potest 
actuosa,  nisi  praedita  sit  quibusdam  virtutibus  et  potentiis  operativis 

(1)  Cf.  Cl.  Rubbini,  Opusc.  quod  inscribitur  ;  Calore  e  movimento. 

ab  eius  essentia  distinctis,  sed  ab  ipsa  tamquam  a  principio  intrinseco 
inseparabiliter  et  necessario  resultantibus. 

Quid  agere  ?  Agere  nihil  aliud  importat,  quam  facere  aliquid  actu, 
seu  actuare  potenham  alicuius  passi  vel  passivi  (1).  Quare  ut  aliquod 
corpus  revera  agat,  tum  debet  esse  actu,  cum  unumquodque  agat  se- 
cundum  quod  est  actu,  tum  habere  vires  activas,  cum  nulla  res  creata 
immediate  agat  per  suam  substantiam.  Iam  vero  potentia  activa  defi- 
nitur :  Principium  transmutandi  aliud  in  quantum  est  aliud.  Ergo  ad 
actionem  habendam  requiritur  subiectum,  quod  est  in  potentia  ad  illum 
actum  seu  formam,  quae  est  in  agente,  cum  omne  agens  agat  sibi 
simile.  Virtuti  ergo  activae  respondere  debet  potentia  passiva,  quae 
definitur:  Principium  ut  aliquid  transmutetur  ab  alio  in  quantum 
est  aliud. 

Quid  motus  ?  Motus  definitur  a   Philosopho  :  Actus  entis  in  po- 
ientia  prout  in  potentia,  seu  secundum  quod  huiusmodi  est  (2).  Ad 
defmitionem  hanc  rite  intelligendam,  cum  eodem  Aristotele  praemit- 
tendum  est,  potentiam  et  actum  dividere  ens  et  quodlibet  genus  entis. 
Quare  potentia  et  actus  sunt  de  primis  differentiis  entis,  ideoque  prio- 
ra  motu,  ad  quem  definiendum  rite  adhibentur.  Quo  principio  statuto, 
in  medium  afferemus  ipsa  verba  S.  Thomae  quibus  memoratam  motus 
definitionem  sic  eleganter  declarat :  «  Considerandum  est  quod  aliquid 
est  in  actu  tantum,  aliquid  vero  in  potentia  tantum,  aliquid   autem 
medio  modo  se  habens  inter  potentiam   puram  et  actum   perfectum. 
Quod  igitur  est  in   potentia  tantum,   nondum   movetur  ;  quod  autem 
iam  est  in  actu  perfecto,  non  movetur,  sed  iam  motum  est.  Illud  igi- 
tur  movetur,  quod  medio  modo  se  habet  inter  puram   potentiam  et 
actum  ;  quod   quidem  partim   est  in   potentia,  et   partim  in  actu,  ut 
patet  in  alteratione.  Cum  enim  aqua  est  solum  in  potentia  calida,  non- 
dum  movetur ;  cum  vero  est  iam  calefacta,  terminatus  est  motus  ca- 
lefactionis :  cum  vero  participat  aliquid  de  calore,  sed  imperfecte,  tunc 
movetur  ad  calorem  :  nam  quod  calefit,   paulatim  participat  calorem 
magis  ac  magis.  Ipse  igitur  actus  imperfectus  caloris  in  calefactibili 
existens,  est  motus ;  non  quidem  secundum  id,  quod  actu  tantum  est, 
sed  secundum  quod  iam  in  actu  exsistens  habet  ordinem  in  ulterio- 
rem  actum ;  quia  si  tolleretur  ordo  ad  ulteriorem  actum,   ipse  actus 
quantuncumque  imperfectus  esset  terminus,  et  non  motus.  Ordo  autem 
ad  ulteriorem  actum  competit  exsistenti  in  potentia  ad  ipsum.  Et  si- 
militer  si  actus  imperfectus  consideratur  tantum,  ut  in  ordine  ad  ul- 
teriorem  actum,  secundum  quod  habet  rationem  potentiae,  non  habet 
rationem  motus,  sed  principii   motus ;  potest  enim   incipere  calefactio 
sicut  a  frigido,  ita  et  a  tepido.  Sic  igitur  actus  imperfectus  habet  ra- 

(1)  Cf.  S.  Thom.  1  p.  q.  115,  a.  1. 

(2)  Physic.  lib.  III,  text.  6. 

tionem  raotus,  et  secundum  quod  comparatur  ad  ulteriorem  actum, 
ut  potentia ;  et  secundum  quod  comparatur  ad  aliquid  imperfectius, 
ut  actus.  Unde  neque  est  potentia  exsistentis  in  potentia,  ut  per  id, 
quod  dicitur  actus,  designetur  ordo  eius  ad  anteriorem  potentiam ; 
et  per  id,  quod  dicitur  in  potentia  exsistentis,  designetur  ordo  eius 
ad  ulteriorem  actum.  Unde  convenientissime  Philosophus  definit  mo- 
tum,  dicens,  quod  motus  est :  Actus  exsistentis  in  potentia  secundum 
quod  huiusmodi  »  (1). 

Particulae  definitionis  explicantur.  Dicitur:  1°  actus,  nam  id  quo 
-aliquid  fit  actu,  prius  in  potentia  exsistens,  est  actus.  Sed  aliquid  fit 
actu,  dum  movetur,  prius  adhuc  in  potentia  exsistens.  Ergo  motus  est 
actus.  lllud  enim  quod  movctur,  antequam  moveatur,  est  in  potentia 
ad  duos  actus,  nimirum  ad  actum  perfectum,  qui  est  terminus  motus, 
et  ad  actum  imperfectum,  qui  est  motus. 

Dicitur  2)  actus  exsistentis  in  potentia.  Nam  omnis  actus  est 
proprie  actus  eius  in  quo  semper  invenitur.  Sed  motus  semper  inve- 
nitur  in  exsistente  in  potentia.  Ergo  motus  est  actus  exsistentis  in  po- 
tentia.  Eadem  quippe  corpora  sunt  in  potentia  et  in  actu,  licet  non 
simul,  aut  secundum  idem:  sicut  quod  est  album  potentia,  est  nigrum 
actu:  ex  hoc  sequitur,  quod  multa  agunt  et  patiuntur  ad  invicem,  in 
quantum  utrumque  est  in  potentia  et  actu  respectu  alterius,  secundum 
diversa.  Et  ideo  in  omnibus  talibus  aliquid  simul  agit  et  patitur,  movet 
et  movetur.  Quare  jlla,  quae  sunt  in  potentia,  sive  agant,  sive  patian- 
tur,  moventur;  quia  agendo  patiuntur. 

Dicitur  3)  in  quantum  huiusmodi.  Haec  ultima  particula  additur, 
quia  actus  potest  considerari  vel  simpliciter  relate  ad  subiectum,  vel 
relate  ad  subiectum  dicens  aliquam  potentiam  ulterius  actuabilem. 
Siquidem  omnis  potentia  potest  actuari  vel  non  actuari  actu  proprio, 
qui  ad  ipsam  spectat,  in  quantum  est  talis  potentia.  Iam  vero  datur 
potentia  alicuius  mobilis,  puta  aedificabilis.  Ergo  talis  potentia  est 
actuabilis  vel  non  actuabilis  proprio  actu.  Actus  autcm  proprius  potentiae 
aedificabilis  non  est  ipsa  domus,  cum  forma  domus  non  postulet,  ut 
potentia  remaneat  aedificabilis  et  actuabilis  ulteriori  actu.  Ergo  actus 
proprius  aedificabilis  est  aedificatio,  per  quam  ita  aedificatur,  ut  sit 
in  potentia  ad  ulteriorem  actum.  Sic  patet  quam  scite  motus  dicatur: 
Actus  entis  in  potentia  prout  est  in  potentia. 

Divisio  motus.  Motus  quandoque  sumitur  sensu  latiori,  et  denotat 
quamlibet  mutationem  de  potentia  in  actum.  Sic  generatio  dicitur 
motus,  licet  ipsi  nequeat  aptari  definitio  superius  tradita.  Quandoque 
sumitur  sensu  stricto  prout  definitus  est,  et  tunc  dividitur  contra  ge- 
nerationem,  ut  dicitur  (V  P/u/sic).  Motus  proprie  dictus,  est  triplex, 
iumirum  ad    locum,  ad    qualitatem,  et   ad  quantitatem:    aliis  verbis, 

;lj  Tmom.  Physie.  lib.  III,  lect.  2. 

motus  localis,  alteratio,  augmentum  et  diminutio;  prout  habelur  mu- 
tatio  successiva,  vel  loci,  vel  qualitatis,  vel  quantitatis.  Habetur  autem 
alteratio,  cum  corpus  vel  subiectum  aliquod  sensibile  permanens  mu- 
tatur  in  suis  qualitatibus  seu  passionibus  contrariis  vel  mediis.  Sic 
alteratio  est,  per  quam  corpus  animalis,  remanens  idem,  mutatur  in 
passionibus  sanitatis  et  aegritudinis:  similiter  alteratio  est,  per  quam 
metallum,  remanens  idem,  mutat  figuram.  Ex  adverso  habetur  gene- 
ratio,  cum  totum  mutalur  in  totum,  ita  ut  non  remaneat  idem  subie- 
ctum  sensibile;  sic  cum  lignum  mutatur  in  cinerem,  vel  cibus  in  car- 
nem,  non  remanet  idem  subiectum  sensibile  (1). 

Status  quaestionis  definitur,  et  Atomistae  cum  Peripateticis  com- 
parantur.  Supposita  activitate  rerum  naturalium,  quaeritur  utrum  cor- 
pora  inorganica  agant  et  patiantur  inter  se  per  purum  motum  loca- 
lem,  vel  etiam  ultro  citroque  se  aiterent,  ita  ut  agendo  aliquid  pro- 
ducant,  quod  recipiatur  in  potentia  patientis,  illamque  intrinsece  actuet. 
Qua  in  re  magnum  certamen  est  inter  corpuscularis  philosophiae  se- 
ctatores  seu  Atomistas  ex  una  parte  et  Peripateticos  ex  altera.  Primi 
enim,  ducibus  Gassendo  et  Cartesio,  tuentur,  omnes  corporum  actio- 
nes  reduci  ad  merum  motum  localem.  Secundi  ex  adverso  affirmant, 
corpora  agendo  producere  veras  qualitates  in  aliis,  ideoque  non  mo- 
vere  solum  localiter,  sed  etiam  motu  ad  qualitatem,  idest  alterationis. 
Immo  si  natura  phaenomenorum  circa  corpora  exsurgentium  philoso- 
phice  inspiciatur,  docent,  ipsum  motumlocalem  cieri  non  posse,  nisi 
corpus  movens  imprimat  qualitatem  in  mobile,  quae  per  prius  illud 
alteret,  et  secundario  pellat  ad  alium  locum. 

Quod  autem  in  omni  operatione  semper  inveniatur  motus  localis, 
hoc  solum  probat,  omnem  naturae  actionem  semper  comitem  et  mi- 
nistrum  habere  motum  localem,  uti  iampridem  notatum  fuerat  ab  Ari- 
stotele  (2).  Verum  ex  concomitantia  deducere  identitatem,  id  leges 
bonae  argumentationis  minime  patiuntur.  Similiter  quod  omnes  corpo- 
rum  mutationes  eorumque  actiones  et  passiones  exacte  mensurentur 
per  leges,  quas  Mechanica  tradit,  hoc  demonstrat,  motum  localem  esse 
mensuram  ceterarum  qualitatum,  ita  ut  actiones  et  passiones  quodam- 
modo  subiectentur  in  motu  locali,  cum  eoque  certam  ac  ratam  pro- 
portionem  servent.  Aliis  verbis,  vires  activae  vel  qualitates  sensibiles 
corporis  agunt  in  aliud  corpus  illud  alterando,  et  consequenter  mo- 
vendo  localiter,  ita  ut  inter  rootum  alterationis  et  motum  localem  de- 
finita  intercedat  proportio.  Ad  quaestionem  autem  dirimendam  sequen- 
tem  statuimus  propositionem. 

(1)  Arist.  De  generat,  lib.  I,  cap.  VIII.  text.  23. 

(2)  Physic.  lib".  VIII,  cap.  X,  text.  55. 

PROPOSITIO. 

Actio  remm  naturalium  revocari    minime  potest  ad   simplicem 
motum  localem ;  sed  corpora  agendo  ultro  citroque  se  alterant. 

Prob.  prop.  Arg.  I.nm  Cum  omnis  actio  transiens  deeat  esse 
actus  et  perfectio  patientis,  ipsa  concipi  nequit,  quin  inteligatur  in 
patiente  potentia  quaedam  intrinseca  ad  aliquam  perfectionem,  quae 
ab  agente  reducatur  in  actum.  Iam  vero  in  puro  motu  locali  non 
actuatur  intrinseca  potentia  patientis;  nam  mutatio  loci  solitarie  con- 
siderata,  prout  spectatur  ab  adversariis,  est  mutatio  mere  extrinseca, 
cum  locus  sit  quid  extrinsecum  locato.  Ergo  reducere  actiones  passio- 
nesve  corporales  ad  simplicem  motum  localem,  idem  est  ac  e  medio 
tollere  corporum  activitatem,  et  ipsis  naturam  adimere.  Quare  merito 
Mallebranchius,  uti  notavimus,  ex  placitis  Cartesii,  qui  corpus  natu- 
rale  reducebat  ad  extensum  quoddam  mobile,  conclusit,  corpora  revera 
non  agere,  cum  simplex  mutatio  loci  nequeat  constituere  veram  aclio- 
nem  ex  parte  moventis,  neque  veram  passionem  ex  parte  corporis 
moti.  Patel  etiam,  quaestionem  hanc  esse  maxime  connexam  cum  alia 
quaestione  de  substantiali  compositione  corporum.  Si  enim  corpora 
sunt  essentialiter  composita,  et  vere  generantur  ac  corrumpuntur,  eo- 
rum  actio  producere  debet  per  alterationem  novas  qualitates  in  pa- 
tiente;  quia  motus  alterationis  omnino  requiritur,  ut  via  ad  genera- 
tionem,  cum  generatio  haberi  nequeat,  quin  in  subiecto  inducantur 
qualitates  disconvenientes;  nam  generatio  unius  est  corruptio  alterius. 

Arg.  2.um  Si  actio  corporum  produceret  in  aliis  corporibus  sim- 
plicem  motum  localem,  et  non  novas  qualitates,  sensus  fallerentur 
circa  sensibile  proprium.  Atqui  consequens  est  absurdum  et  ducens 
ad  universalem  scepticismum.  Ergo  et  antecedens. 

Arg.  evol.  Sensus  referunt,  esse  in  corporibus  motus  ad  altera- 
tionem  et  nou  solum  ad  mutationes  loci,  cum  renuntient  mutationes 
in  colore,  in  sono,  in  calore,  in  densitate,  quae  sensus  percellunt,  uti 
qualitates  permanentes,  non  ut  motus  locales.  Iam  vero  si  in  corpo 
ribus  non  esset  nisi  mutatio  loci,  omnino  repudianda  esset  obiectiva 
realitas  harum  sensibilium  repraesentationum,  et  recurrendum  esset 
ad  formalismum  Kantii,  iuxta  quem  localis  motus  varias  formas  sub- 
iectivas  indueret,  ex  quibus  apprehenderetur  ut  color,  ut  sonus,  ut 
calor;  et  sic  natura  sensitivae  cognitionis  funditus  everteretur.  Hoc 
argumentum  maiorem  evidentiam  acquirit  ex  eo  quod,  uti  suo  loco 
demonstrabitur,  sensatio  gigni  nequeat,  quin  producatur  in  sensu  spe- 
cies  sensibilis  per  actionem  corporis  in  ipsum  agentis.  Sed  si  actio 
corporum  produceret  solum  motum  localem,  species  sensibilis  generari 

non  posset,  et  consequenter  sensatio,  iusta  placita  Materialistarum,  re- 
duceretur  ad  motum  tibrillarum  organi,  vel  ad  vibrationes  nervorum 
cerebri;  nam,  iuxta  facta  a  recentibus  Physiologistis  diligenter  explo- 
rata,  constat,  nullam  dari  sensationem,  quin  producantur  in  nervis 
cerebri  vibrationes  calorificae,  quae  cum  intensitate  actionis  sensitivae 
definitam  et  ratam  conservant  proportionem. 

Quare  si  materialismo  aditum  praecludere  volumus,  dicendum 
est  corpora  agendo  producere  novas  qualitates,  et  non  merum  motum 
localem,  qui  actionem  formaliter  non  constituit,  tametsi  ipsam  ante- 
cedat,  comitetur,  et  subsequatur.  Et  sicut  ad  naturam  sensationis  tu- 
tandam,  et  cum  Physiologistarum  observationibus  componendam,  me- 
rito  dicimus,  plurimum  differre  inter  actionem  sensitivam,  et  vibratio- 
nes  materiales  seu  motus  locales,  qui  sensationem  antecedunt,  comi- 
tantur,  et  subsequuntur;  sic  pari  modo  affirmamus,  facta  a  recentibus 
Physicis  explorata  rite  explicari,  secernendo  qualitates  sensibiles,  quae 
cuiusque  sensus  sunt  obiectum,  a  motu  locali,  quem  sibi  copulatum 
habent.  Hac  unica  via  salvatur  obiectiva  realitas  cognitionis  sensitivae, 
quae  in  corporibus  percipit  colorem,  saporem,  calorem,  ut  qualitates 
inhaerentes  et  ut  formas  quibus  corpora  perficiuntur;  immo  ut  formas, 
quae  inter  se  differunt  specie,  et  naturae  corporali  admirabilem  per- 
fectionum  varietatem  impertiunt. 

Arg.  3.um  Ad  scientificam  motus  localis  explicationem  tradendam, 
et  ad  eius  proportionatam  causam  assignandam  necesse  est  admittere 
impulsum  quemdam,  seu  virtutem  quamdam  motricem  impressam 
mobili,  quae  non  potest  confundi  cum  motu  locali.  Iam  vero  si  mo- 
vens  gignit  in  mobili  virtutem  quamdam  motricem  a  motu  locali  di- 
stinctam,  actio  corporum  minime  explicatur  per  purum  motum  loca- 
lem.  Ergo. 

Arg.  evol.  Propositio  maior  ex  eo  elucet,  quod  vis  motiva  a  motu 
locali  distinguitur,  tamquam  causa  ab  effectu;  secus  minime  explica- 
relur  continuatio  motus  localis,  quando  mobile  pulsum  a  motore  eius 
influxui  subtrahitur.  Cum  enim  ad  rationem  motus  requiratur,  ut  sit 
semper  in  fieri,  eius  duratio  concipi  nequit,  quin  iugiter  perseveret 
ipsius  causa,  quae,  cessante  pulsu  moventis,  alia  esse  nequit,  nisi  vis 
quaedam  motrix  sollicitans  corpus  ad  motum,  quae  vis  motrix  non 
raro  separatur  a  rnotu,  nimirum  com  propter  aliquod  impedimentum 
non  sequitur  motus  post  vim  incussam  in  mobile.  Ceterum  quod  vis 
motrix  incussa  in  mobile  sit  diversa  a  motu  locali,  ideoque  quod  cor- 
pus  non  moveatur  actualiter,  impellente  vi  motrice,  constat  ex  tota 
illa  Mechanicae  parte,  quae  nuncupatur  Statica,  cuius  proprium  est 
determinare  leges  et  conditiones  aequilibrii. 

Quod  autem  illa  vis  sit  vera  qualitas,  ex  eo  liquet,  quod  perficit 
potentiam  quamdam  passivam  mobilis,  qua  cietur  ad  motum,  et  in  eo 
permanet,   quamdiu    durat   motus,  et  est  invariabilis   quamdiu   mo- 

bile  recta  pellitur  motu  uniformi.  Ergo  vis  illa  est  a  motu  locali  di- 
versa,  nequit  revocari  ad  aliam  speciem  motus,  cum  motus  sit  actus 
entis  in  potentia  prout  est  in  potentia,  ideoque  nequeat  durare,  nisi 
iugiter  perseveret  eius  causa.  Quocirca  per  actionem  extrinseci  mo- 
toris  generatur  in  mobili  qualitas  aliqua,  quae  illud  prius  alterat,  et 
subinde  pellit  ad  motum  localem.  Haec  virtus  ab  externo  motore 
educta  de  potentia  mobilis,  gignit  in  mobili  motum  localem  ut  instru- 
mentum  moventis,  et  ideo  id  quod  vere  movet  est  motor  extraneus, 
et  sic  intelligitur,  cur  omne  corpus  inanimum  ab  alio  moveatur,  licet 
vis  motiva  sit  impressa  in  eo. 

SCHOLION.  Ex  iis,  quae  a  nobis  proxime  disputata  sunt,  perpe- 
ram  admodum  concluderetur,  corpora  inorganica  agere  in  alia  cor- 
pora  solum  per  virtutes  ab  agente  vel  motore  extraneo  ipsis  impres- 
sas;  sed  contra  asserendum  est,  cuilibet  corpori  inesse  potentias  seu 
agendi  virtutes,  quae  ab  eius  essentia  necessario  dimanant.  Hoc  autem 
inter  utrasque  differt,  quod  per  vires  a  natura  corporis  intrinsece  re- 
sultantes  corpora  non  agunt,  nisi  mutuo  inter  se,  ut  unum  movet  aliud ; 
ex  adverso  per  vires  ab  extrinseco  advenientes,  quae  sunt  instrumen- 
tum  extrinseci  moventis  gignitur  motus  localis  in  ipso  eodem  corpore, 
in  quo  vis  motrix  causata  est;  tametsi  per  has  vires  extrinsecus  adve- 
nientes  possit  etiam  moveri  et  aliud  corpus,  et  ipsae  potentiae  ab  es- 
sentia  fluentes  possint  immutari,  determinari,  coerceri,  et  ab  actione 
impediri.  Siquidem  corpora  naturalia  habent  in  se  principium  motus 
et  quietis,  et  cum  hoc  principium  sit  duplex,  nempe  primarium,  quod 
in  ipsa  substantia  situm  est,  et  secundarium,  quod  in  agendi  virtute 
reponitur,  consequenter  corpora  debent  pollere  intrinsecis  virtutibus 
agendi  ut  natura  in  ipsis  salvetur.  Hoc  confirmatur  experimento,  nempe 
ex  collisione  corporum  elasticorum,  deinde  ex  vi  resistendi,  quae  cor- 
poribus  inest,  et  clemum  ex  principio  conservationis  energiarum  a 
recentibus  Physicis  adstructo.  Politiores  quippe  Physici  censent,  in 
mundo  universo  conservari  eamdem  quantitatem  energiarum.  praescin- 
dendo  a  differentia  potentiae  et  actus,  seu  energiae  potentialis  et  actua- 
Jis.  Iam  vero  si  admittitur  doctrina,  quae  tenel,  corpora  agere  solum 
per  vires  ab  extrinseco  impressas,  principio  mox  prolato  sufficiendum 
esset  aliud,  quod  est  perspicue  falsum;  nimirum  actmlem  corporum 
energiam  conservari  semper  eamdem.  Principium  primo  sensu  expo- 
situm  merito  ab  Hirn  dictum  est  verissimum,  et  transiliens  omnem 
hypothesim  circa  naluram  caloris  (1):  secundo  sensu  declaratuin,  voca- 
tur  ab  eodem  hypothesis  gratuita;  melius  autem  diceretur   hypotesis 

(1)  Exposition  analytique  et  experimentale  de  la  thtorie  mecanique  de  la  chaleur. 
tbm.  I,  pag.  272. 


ART.    III.    AN    ACTIO    CORI>ORUM    REDUCATUR    AD    MOTUM  117 

omnino  falsa,  cum  supponat,  motum  localem  esse  semper  actu  eumdem, 
et  in  omnibus  operationibus  naturae  non  dari  nisi  mutationem  motus 
ex  uno  in  alium  motum  (1). 


SOLVUNTUR  DIFFICULTATES. 

Oppon.  I.°  Omnia  sensibilia  propria,  nempe  color,  sonus,  sapor, 
odor,  durum  et  molle  explicantur  per  motum  localem.  Atqui  corpora 
agunt  secundum  sensibilia  propria.  Ergo  omnis  actio  corporum  revo- 
cari  potest  ad  purum  simplicemque  motum  localem. 

Resp.  Dist.  mai.  Explicantur  per  motum  localem,  tamquam  per 
id  quod  constituit  formaliter  eorum  naturam,  Neg.  Tamquam  per  men- 
suram,  qua  eorum  intensitatem  et  remissionem,  augmentum  et  de- 
crementum  dimetimur,  Conc.  Dist.  min.  Corpora  agunt  per  sensibilia, 
quae  sunt  qualitates,  quae  perficiunt  substantiam,  et  secundario  mo- 
vent  localiter,  Conc.  Ouae  constituuntur  per  motum,  Neg. 

Explico.  Adversarii  Cartesio  adstipulantes  censent,  corporum  es- 
sentiam  constitui  per  extensionem,  ex  qua  oritur  mobilitas,  et  ex  hac 
falsa  notione  corporum  colligunt,  omnem  actionem  eorumdem  consi- 
stere  in  simplici  motu  locali.  Sic  licet  verbis  videantur  dare  corporum 
activitatem,  re  autem  negant;  nam  extensio,  cum  sit  accidens,  non 
potest  intrinsece  constituere  naturam  alicuius  substantiae,  ideoque  non 
potest  esse  principium  primum  operationis,  quae  non  potest  reponi  in 
mobilitate,  cum  mobilitas  aliquid  passivi  denotet.  Contra  corpus  est 
vera  substantia,  cuius  proprium  est  agere  per  virtutes  ab  essentia  di- 
stinctas,  et  agere  diversimode  secundum  diversitatem  naturae  et  dif- 
ferentiam  virium,  quae  ab  essentia  fluunt,  licet  quandoque  vires  ipsi 
possint  imprimi  etiam  ab  extrinseco  agente  et  motore. 

Iam  vero  cum  natura  corporis  essentialiter  composita  sit  ex  prin- 
cipio  materiali  et  formali,  quaedam  accidentia  seu  proprietates  proma- 
nant  ratione  materiae  et  quaedam  ratione  formae.  Ratione  materiae 
corpus  habet,  quod  sit  extensum,  quod  sit  mobile,  quod  patiatur;  ra- 
tione  vero  formae  habet,  quod  afficiatur  qualitatibus,  et  quod  agat. 
Sicut  ergo  materia  est  subiectum  formae,  sic  quantitas,  quae  est  pri- 
mum  accidens  corporis,  est  subiectum  qualitatum,  et  consequenter 
immediatum  subiectum  actionis  est  motus.  Quare  qualitates  seu  vires 


11}  Mox  laudatus  Hirn  haec  habet;  «  Affermare  che  il  movimento  non  puo 
cessare,  che  non  puo  comunicarsi,  cangiarsi,  cangiare  di  specie;  affermare  che 
quando  il  moto  di  traslazione  di  un  corpo  cessa  per  un  urto,  esso  e  poi  surrogato 
da  un  altro  movimento  interno  al  corpo,  egli  e  in  realta  sorpassare  stranamente  i 
limiti  di  un'induzioae  saggia,  legittima  e  scientifica  ».  Op.  cit.  tom.  I,  pag.  12(>; 
cf.  Cl.  Rubbini,  Opusc.  cit.  pag.  24. 

agendi  corporis  non  agunt,  nisi  quatenus  subiectantur  immediate  in 
extensione  mobili :  et  sicut  extensio  metitur  qualitatem,  puta  superfi- 
cies  albedinem;  sic  motus  localis  mensurat  actionem. 

Ex  doctrina  exposita  haec  duo  eruuntur,  quae  perbelle  inter  se 
cohaerent:  1)  Actio  corporum  formaliter  non  constituitur  per  motum 
localem,  sed  illum  habet  comitem  et  ministrum.  2)  Eadem  actio  rite 
explicatur  per  motum  localem,  quia  non  declaratur  secundum  naturam 
et  rationem  propriam  ac  differentialem ;  sed  secundum  mensuram, 
nempe  intensitatem,  remissionem,  augmentum,  decrementum,  et  alia 
huiusmodi.  Quod  autem  hypothesis  recentium  Physicorum,  qui  cen- 
sent,  qualitates  sensibiles  consistere  in  motu  locali,  explicet  facta  et 
phaenomena  ab  ipsis  diligenter  conquisita  et  explorata,  hoc  demon- 
strat,  Physicos  non  investigare  naturam  phaenomenorum,  quod  ad  Me- 
taphysicos  spectat;  sed  ea  explorare  sub  ratione  mensurae,  quae  non 
dependet  a  veritate  illius  hypothesis,  sed  solum  requirit,  ut  inter  actio- 
nem  et  motum  certa  et  constans  intercedat  proportio. 

Oppon.  2.°  Omne  agens  agit  sibi  simile.  Atqui  motus  localis  ge- 
nerat  calorem  et  producitur  a  calore.  Ergo  motus  et  calor  sunt  eius- 
dem  naturae.  Et  quoniam  lux,  electricitas,  et  magnetismus  facile  re- 
vocantur  ad  calorem,  fas  est  concludere,  quatuor  illa  agentia,  quae 
vocantur  imponderabilia,  non  agere  nisi  per  purum  motum. 

Resp.  Dist.  mai.  Omne  agens  agit  sibi  simile  vel  secundum  spe- 
ciem,  vel  secundum  genus,  vel  secundum  analogiam,  Conc.  Semper 
secundum  speciem,  Neg.  Sub  hac  distinctione,  Conc.  min.  et  Neg.  cons. 

Explico.  Cum  omne  agens  naturale  agat  secundum  quod  est  actu 
per  formam,  et  actuet  aliquam  potentiam  subiecti,  semper  operatur 
per  aliquam  communicationem  formae,  quae  facit  ut  patiens  assimi- 
ietur  agenti.  Iam  vero  haec  similitudo  inter  causam  et  effectum  non 
semper  est  in  natura  speciei,  uti  patet  in  causis  aequivocis,  neque  in 
natura  generis,  cum  detur  actio  et  passio  etiam  inter  ea,  quae  diffe- 
runt  genere.  Ouando  itaque  adversarii,  ut  probare  valeant,  calorem 
non  esse  nisi  purum  motum  localem,  arguunt  ex  hoc  principio,  quod 
motus  localis  non  possit  produci  nisi  a  motu  locali,  supponunt  ali- 
quid  omnino  falsum,  nempe  quod  omnis  causa  agendo  debeat  semper 
producere  aliquid  sibi  simile  in  specie.  Ex  hoc  falso  principio  iure 
meritoque  inferretur,  Deum  nihil  extra  se  efilcere  posse.  Hinc  tota 
argumentatio  adversariorum  corruit,  subducto  falso  fundamento. 

Doctrinam  a  nobis  propositam,  mirifice  explicavit  Aristoteles  re- 
censendo  diversos  modos  similitudinis  inter  causam  et  effectum,  vel 
inter  gencrans  et  genitum.  Philosophi  doctrina  sic  illustratur  a  Silve- 
stro  Mauro:  «  Innuit  Yristoteles,  quod  quadrupliciter  genitum  potest 
praeexsistere  in  generantc :  primo,  actu  secundum  totam  formam :  se- 
cundo,  actu  secundum  partem  formae;  tertio,  virtutc  secundum  totam 
formam;  quarto,  virtutc  secundum  partem  formae.  E.   g.  cum  equus 

generat  equum,  equus  genitus  praeexsistit  in  generante  actu  secundum 
totam  formam  equi :  cum  medicina  calida  sanat  aegrotum  laborantem 
ex  defectu  caloris,  sanitas  praeexistit  actu  in  tali  medicina  secundum 
calorem,  qui  est  pars  sanitatis:  cum  lux,  vel  motus  calefacit,  calor 
secundum  se  totum  praeexistit  virtute  in  luce  vel  motu,  quae  sunt 
virtus  productiva  caloris ;  cum  motussanat  calefaciendo,  sanitas  prae- 
existit  virtute  in  motu  secundum  calorem,  qui  est  pars  sanitatis  »  (1). 

Ex  his  intelligitur  falsitas  illarum  quatuor  propositionum,  quae 
apud  recentes  Physicos  saepe  inveniuntur,  quaeque  discrepantes  verbo, 
sunt  unum  et  idem  re;  nimirum:  1)  Corpora  non  habent  vires  pro- 
prias.  2)  In  mundo  visibili  non  est  nisi  materia  et  motus.  3)  Motus 
non  producitur  nisi  a  motu,  et  non  generat  nisi  motum.  4)  Quantitas 
energiarum  remanet  semper  eadem  actu  in  mundo  corporeo.  Haec 
omnia  sunt  perspicue  falsa,  et  ab  ipsis  politioribus  Physicis  reprehensa. 
Uti  enim  proxime  vidimus,  Hirn  rerum  physicarum  apprime  consul- 
tus,  et  in  Thermodynamica  facile  princeps,  quartam  propositionem 
vocat  hypothesim  gratuitam  (2). 

Oppon.  3.°  Principia  Mechanicae  applicata  phaenomenis  physicis, 
eorumdem  scientificam  explicationem  exhibent.  Atqui  si  ita  est,  phae- 
nomena  physica  reducuntur  ad  motum  localem.  Ergo. 

Resp.  Dist.  mai.  Principia  Mechanicae  exhibent  explicationem 
phaenomenorum,  si  phaenomena  spectantur  sub  ratione  mensurabilis, 
Conc.  Si  spectatur  horum  phaenomenorum  essentia  seu  natura,  Neg. 
Contradist.  min.  et  Neg.  cons.  Siquidem  in  omni  actione,  mutatione, 
phaenomeno  corporum  habetur  motus  localis,  qui  cum  huiusmodi  pjiae- 
nomenis  definitam  et  constantem  proportionem  servat;  et  ideo  motus 
potest  idoneam  horum  phaenomenorum  exhibere  mensuram,  cum  ipse 
sit  facile  mensurabilis.  Hinc  Mechanici  spectant  simplicem  motum  lo- 
calem,  qui  coniunctus  est  cum  illis  phaenomenis;  non  secus  ac  in 
corpore,  quod  est  talium  phaenomenorum  subiectum,  considerant  so- 
lam  quantitatem  dimensivam,  quae  cum  substantia  cohaeret. 

Ut  autem  melius  penitiusque  intelligantur  praedicta,  adnotandum 
est,  nullam  demonstrationem  ex  Mathesi  mutuatam  posse  quidquam 
probare  de  natura  phaenomenorum  physicorum,  quin  vel  aperte  vel 
latenter  paralogismus  aliquis  incurratur.  Siquidem  Mathesis.  ex  sua 
natura  considerat  quantitatem  tamquam  proprium  obiectum,  et  omnino 
abstrahit  a  natura  subiecti,  quod  tali  quantitate  afficitur  et  mensuratur. 
Quamobrem  etiamsi  quantitas  continua  et  discreta  inveniantur  in  sub- 
iectis  diversarum  naturarum,  mathematicae  demonstrationes  semper 
et  eodem  modo  rectissime  concludunt.  Velle  vero  ex  talibus  demon- 

(1)  Metaph.  lib.  VII.  cap.  XII,  text.  30. 

(2)  Cf.  Cl.  Rubbini,  La  Termodinamica  e  la  teoria  che  il  calore  non  sia  puro 
movimento  della  materia,  dissertazione,  n.  23. 

strationibus  aliquid  colligere,  quod  patefaciat  naturam  rerum,  quas 
mensurat  quantitas,  est  fmes  scientiae  mathematicae  praetergredi,  et 
contra  leges  dialecticae  in  conclusione  aliquid  introducere,  quod  nec 
erat,  nec  esse  poterat  in  praemissis  (1). 


ARTICULUS  IV. 

DE    FUNALITATE    MUNDI    SEU    DE    REHUM    NATURALIUM    FIMRUS. 

QUAESTIO  DEFINITUR.  Quaerimus  in  hac  controversia,  num  res 
naturales  a  Deo  conditae  ad  fines  sibi  proprios  ita  inclinatae  sint  et 
directae,  ut  illum  tamquam  proprium  bonum  appetant,  et  ad  eum- 
dem  per  proprias  operationes  contendant.  Aliis  verbis,  utrum  a  Deo, 
qui  naturam  condidit,  in  substantiis  visibilibus  consignatum  sit  atque 
impressum  principium  quoddam,  quod  cuncta  ad  aliquid  determinate 
agendum  ita  impellat,  ut  merito  dicantur  agere  propter  finem,  nempe 
propter  bonum  suis  naturis  conveniens. 

Multiplex  philosophorum  error.  Plures  philosophi  diversimode  ne- 
gaverunt,  res  naturales  agere  propter  finem,  seu  tendere  ad  aliquem 
determinatum  efiectum.  In  primis  nobis  occurrunt  Democritus,  Leu- 
cippus,  Epicurus,  Empedocles,  Anaxagoras,  qui  inficiati  sunt,  naturam 
agere  propter  finem,  et  rerum  naturalium  necessitatem  explicaverunt 
per  materiam.  luxta  hos  philosophos,  res  sunt  tales  per  materiam  ; 
quod  autem  materia  talis  sit,  hoc  est  a  casu.  Sic  dentes  et  oculi  sunt 
huiusmodi  propter  materiam  et  non  quia  propter  determinatam  ope- 
rationem  seu  finem  a  natura  fabricati  sunt;  quod  autem  ea  fuerit 
materia,  et  quod  dentes  acuti  collocati  sint  in  parte  anteriori,  et  oculi 
in  parte  superiori,  hoc  a  casu  factum  esse  aiebant  (2).  Hanc  Epicuri 

(1)  Doctrinae  a  nobis  superius  expositae  mire  concinit  meraoratus  Hirn,  quem 
placet  iterum  citare,  et  sic  huic  quaestioni  finem  imponere.  Ait  enim :  «  Nella  mag- 
gior  parte  delle  opere  moderne  di  fisica,  quando  si  tratta  degli  effetti  meccanici 
del  calore,  delfelettricita,  ecc,  si  ha  il  vezzo  di  ammettere  come  una  verita  con- 
quistata  dalla  scienza,  che  i  fenomeni,  che  si  attribuivano  altra  volta  a  dei 
principii  imponderabili,  non  debbano  piu  oggimai  essere  considerati  che  quali 
movimenti  della  materia  ponderabile :  e  si  afferma  che  e  la  Termodinamica,  che  ha 
messo  fuori  di  dubbio  1'aggiustatezza  di  questa  interpretazione.  Io  ho  pubblicata 
nel  1868  un'opera  estesa  e  speciale,  nella  quale  ho  fatto  risultare  1'  insuflicienza, 
i  lati  deboli,  la  parte  realmente  erronea  di  questa  sintesi.  Nei  sei  anni  che  sono 
decorsi  dalla  pubblicazione  di  tale  libro  non  ho  lasciato  di  lavorare  e  di  cercare  in 
tutti  i  sensi,  senza  alcun  partito  preso,  e  non  solamente  non  mi  sono  incontrato 
in  alcun  fatto  che  sia  in  opposizione  con  le  idee  che  vi  aveva  esposto,  ma  ne  ho 
trovato,  ed  in  gran  numero,  che  le  confermano  pienamente  » .  Tom.  I,  Prefazione 
alla  spieyazione  della  teoria  meccanica  del  calore. 

['2)  Cf.  S.  Thom.  Physic.  lib.  II,  lect.  12. 

sententiam  sic  exponit  Lactantius:  «  Dixit  Epicurus,  neque  oculos  ad 
videndum  esse  natos,  neque  pedes  ad  ambulandum,  quoniam  haec 
membra  prius  nata  sunt,  quam  esset  usus  videndi  et  ambulandi,  sed 
horum  omnium  officia  ex  natis  exstitisse  »  (1). 

Haec  veterum  dementia,  quae  prorsus  Dei  providentiam  subver- 
tebat,  omnibus  fere  seculis  instaurata  fuit  a  Materialistis,  Atheis,  Pan- 
theistis,  Transformistis,  qui  res  omnes  vel  ex  sola  materia  infecta,  vel 
ex  necessaria  evolutione  absoluti,  vel  ex  necessaria  transformatione 
naturae  effectas  esse  ac  prognatas  somniarunt.  Quare  Spinosa  profes- 
sus  est,  naturam  nullum  finem  sibi  praefixum  habere,  et  causas  fina- 
les  esse  hominum  figmenta,  quia  in  natura  omnia  procedunt  aeter- 
na  quadam  necessitate,  et  summa  perfectione  (2).  Hinc  omnes  Athei 
ac  Materialistae  cum  pervidissent,  exsistentiam  Causae  Supremae  ne- 
cessario  fore  admittendam,  si  causae  finales  in  mundo  adstruerentur, 
ut  Deum  impie  tollerent,  causis  finalibus  bellum  indixerunt.  Sic  Ro- 
binetus,  Lamarck,  Darwin,  Tindall,  Haeckel,  Biichner,  Augustus  Compte 
Positivistarum  coriphaeus,  aliique  Materialistae  doctrinam  causis  fina- 
libus  infensam,  per  summum  nefas  defendere  nituntur. 

Demum  aliud  est  philosophorum  genus,  eorum  nempe,  qui  con- 
cedunt,  Deum  omnia  direxisse  in  finem,  ideoque  omnia  a  Deo  guber- 
nari  ac  regi;  sed  negant,  Deum  rebus  materialibus  impressisse  aliquod 
principium,  quo  ad  proprias  actiones,  et  ad  fines  cuiulisbet  naturae 
congruentes  inclinantur.  Huic  doctrinae  operam  dedere  plus  minusve 
omnes  illi  philosophi,  qui  formas  substantiales  inficiantur.  Hinc  Car- 
tesius  Baconi  a  Verulamio  concinens,  docuit,  in  exploratione  naturae 
nullum  hauriri  posse  argumentum  ex  causis  finalibus,  eo  quod  inve- 
stigari  haud  possint  fines,  quos  Deus  in  molitione  rerum  sibi  propo- 
suerit.  Immo  tum  Baco  (3),  tum  Cartesius  (4)  causarum  finalium 
indagationem  non  solum  inutilem,  sed  valde  noxiam  progressioni  et 
incremento  physicarum  scientiarum  descripsere. 

Falsa  haec  Cartesianorum  dogmata,  quae  ipsum  naturae  nomen 
inter  res  commenticias  amandant,  iampridem  refutata  fuerant  ab  Ari- 
stotele  (5)  et  ab  Angelico  Doctore,  qui  tum  Philolosophi,  tum  vel 
maxime  SS.  Patrum  disciplinam  sequutus,  sapientissime  de  rerum  fina- 
litate  disputavit  (6).  Apud  recentes  vero  pro  causis  finalibus  strenue 
dimicavit  Leibnitius,  earumque  usum  non  solum  in  scientiis  natura- 
libus  sed  etiam  in  physico-mathematicis  plurimum   commendavit  (7). 

(1)  De  opif.  Dei,  cap.  VI. 

(2)  Ethic.  pars.  I,  prop.  36. 

(3)  De  augm.  scient.  lib.  III,  cap.  V. 

(4)  Princ.  philos.  p.  I,  n.  28 ;  et  Medil.  IV,  n,  5. 
(o)  Physic.  lib.  II,  cap.  Vlll. 

(6)  Physic.  lib.  II,  lect.  12;  QQ.  DD  De  ver.  q.  22,  a.  1. 

(7)  Op.  phil.  De  ipsa  natura  sive  de  vi  insita,  actionibusgne  creaturarum  pag.  155. 

Quid  finis?  Finis  definitur:  Id  cuius  gratia  aliquid  fit,  nempe  id 
propter  quod  agens  operatur;  et  quoniam  agens  operatur  propter  ali- 
quod  bonum  assequendum,  hinc  finis  non  differt  a  bono,  et  conse- 
quenter  dicit  ordinem  ad  appetitum.  Verum  omne  agens  operatur 
secundum  quod  est  actu,  et  agil  sibi  simile:  et  cum  similitudo  sit 
communicatio  in  forma,  omne  agens  operando  eo  tendit,  ut  patienti 
aliquam  formam  communicet.  Exinde  intelligitur  id,  quod  ab  Aristo- 
tele  saepe  notatur,  nempe  formam  et  finem  eodem  recidere  (1). 

Quomodo  res  diriguntur  in  finem?  Dupliciter,  uti  explicat  Ange- 
licus,  aliquid  dirigitur  in  finem.  1)  per  seipsum,  sicut  homo  qui 
seipsum  dirigit  ad  locum  quo  tendit.  2)  ab  altero,  sicut  sagitta,  quae 
a  sagittante  ad  certum  locum  dirigitur.  Per  se  non  diriguntur  in  fi- 
nem,  nisi  quae  cognoscunt  finem:  ab  alio  diriguntur  etiam  illa,  quae 
ignorant  finem.  Sed  iterum  dupliciter  aliquid  ab  alio  dirigitur.  Quan- 
doque  quod  dirigitur,  solum  impellitur  a  dirigente,  quin  ab  ipso  con- 
sequatur  aliquam  formam,  propter  quam  ei  competat  talis  directio  vel 
inclinatio,  et  haec  inclinatio  est  violenta.  Ouandoque  quod  dirigi- 
tur,  consequitur  a  dirigente  formam,  propter  quam  talis  inclinatio 
sibi  competat,  et  haec  inclinatio  est  naturalis;  sicut  qui  dedit  lapidi 
gravitatem,  inclinavit  ad  hoc,  quod  deorsum  fertur,  et  hoc  modo 
omnia  naturalia  sunt  inclinata  in  ea,  quae  ipsis  conveniunt,  et  in 
se  habent  aliquod  inclinationis  principium,  ratione  cuius  inclinatio  est 
naturalis  ita  ut  quodammodo  vadant  et  non  solum  ducantur  in  fines 
debitos.  Quod  vero  ab  alio  inclinatur,  in  illud  inclinatur,  quod  est 
intentum  ab  eo,  qui  inclinat  vel  dirigit  (2). 


PROPOSITIO. 

Res  omnes  naturales  in  agendo  ad  determinatum  finem  tendunt, 
quem  ut  proprium  bonum  necessario  appetunt. 

Prob.  prop.  Arg.  I.um  Omnia  quae  fiunt,  vel  efficiuntur  casu  vel 
propter  iinem.  Atqui  impossibile  est,  opera  naturae  fieri  casu.  Ergo 
fiunt  propter  finem.  Siquidem,  ut  propositio  minor  aperiatur,  quae 
casu  fiunt,  non  fiunt  semper  vel  frequenter.  Atqui  omnia,  quae  fiunt 
secundum  naturam,  fiunt  semper  vel  frequenter.  Ergo  natura  in  suis 
operationibus  tendit  ad  certum  finem.  Sic  quod  homines  habeant  ocu- 
los  in  fronte,  et  quod  habeant  dentes  anteriores  acutos,  accidit  sem- 

(1)  Aiust.  Physic.  lib.  II,  text.  70.  Adverte  tameu,  quod  forma  et  fiuis  sunt 
idem  re,  si  agitur  de  fine  gencrationis  non  de  fine  rei  genitae,  cum  finis  rei  ge- 
ncratae  sit  operatio,  uti  patet. 

(2)  QQ.  DD.  De  ver.  q.  22,  a.  1 . 

per  vel  fere  semper:  hinc  dici  nequit  casu,  sed  ex  eo  ortum,  quod 
natura  et  causae  productivae  hominum  intendunt  finem  utilitatis,  quae 
resultat  ex  oculis  et  dentibus  ita  se  habentibus. 

Merito  itaque  Tullius  ex  sapienti  callidaque  humani  oculi  structura 
eleganter  more  suo  demonslrat,  naturam  operatam  fuisse  propter  fi- 
nem,  inquiens:  «  Quis  opifex  praeter  naturam,  qua  nihil  potest  esse 
callidius,  tantam  solertiam  persequi  potuisset  in  sensibus.  Quae  pri- 
mum  oculos  membranis  tenuissimis  vestivit  ac  sepsit,  quas  primum 
perlucidas  fecit,  ut  per  eas  cerni  posset,  firmas  autem  ut  contineren- 
tur.  Sed  lubricos  oculos  fecit  et  mobiles,  ut.et  declinarent  si  quid  no- 
ceret,  et  adspectum,  quo  vellent,  facile  converterent.  Aciesque  ipsa, 
qua  cernimus,  quaeque  pupula  vocatur,  ita  parva  est,  ut  ea,  quae  no- 
cere  possint,  facile  vitet.  Palpebraeque,  quae  sunt  tegumenta  oculorum 
mollissima  tactu,  ne  laederent  aciem,  aptissime  factae  et  ad  clauden- 
das  pupulas,  ne  quid  incideret  et  ad  aperiendas,  idque  providit  ut 
identidem  fieri  posset  cum  celeritate  »  (1). 

Arg.  2.um  Natura  operatur  eodem  prorsus  modo,  ac  ea  quae  ope- 
rantur  propter  finem.  Atqui  si  non  ageret  propter  finem,  operaretur 
modo  diverso.  Ergo  natura  agit  propter  finem. 

Arg.  evol.  Quae  operando  ad  certum  finem  tendunt,  ita  se  ha- 
bent,  ut  priora  quibus  utuntur  in  opere  moliendo,  et  subsequentia 
apte  ordinentur  ad  ratum  determinatumque  finem.  Sic  qui  domum  ae- 
dificat,  primum  iacit  fundamenta,  deinde  erigit  parietes,  et  demum 
superimponit  tectum,  ita  ut  omnia  dirigantur  ad  finem  domus  conse- 
quendum.  Simili  pacto  natura  quando  gignit  arborem,  prius  affigit 
terrae  radices,  tamquam  fundamenta;  deinde  erigit  truncum  ad  mo- 
dum  parietis ;  demum  operit  foliis,  tamquam  tecto  (2).  Quocirca  ope- 
rationes  naturae  ordinatae  sunt,  sicut  operationes  artis.  lam  vero  ars 
agit  propter  finem.  Ergo  et  natura. 

Arg.  3.um  Ratio  haec  desumitur  ex  iis,  quae  manifestius  operan- 
tur  propter  finem,  et  sic  perficitur  quadam  inductione.  Aranei  dum 
telas  retexunt,  formicae  dum  annonam  congregant,  apes  dum  alvearia 
fabricantur,  hirundines  ceteraeque  aves  dum  nidos  construunt,  ita  ma- 
nifeste  operantur  propter  finem,  ut  quidam  dubitaverint,  an  huiusmodi 
animalia  agerent  per  intellectum.  Atqui  huiusmodi  animalia  rion  ope- 
rantur  per  intellectum,  sed  per  naturam.  Ergo  natura  operatur  propter 
finem.  Quod  autem  animalia  non  operentur  per  artem  ex  eo  liquet, 
quod  operantur  semper   eodem  modo,  cum  contra   artifex  agens  per 

(1)  De  nat.   Deorum,  lib.  II,  cap.  LYII. 

(2)  De  sapienti  fabricatione  corporis  humani  consule  elegantem  deseriptionem 
eiusdem  Tullii,  qui  ostendit  graphice,  quamlibet  corporis  partem  esse  ad  suum  pro- 
prium  usum  accommodatam,  loc.  cit.  cap.  LIV-LV.  Cf.  etiam  luculentum  Galeni 
testimonium  a  nobis  citatum,  initio  huius  voluminis. 

intellectum  non  semper  eodem  modo  efficiat  domum,  indumentum,  et- 
cetera  opera  artis. 

Argumentum  hoc  ita  ornate  eleganterque  persequitur  Tullius: 
«  Data  est  quibusdam  bestiis  machinatio  quaedam  atque  sollertia;  ut 
in  araneolis,  aliae  quasi  rete  texunt,  ut  si  quid  inhaeserit,  conficiant; 
aliae  autem  ex  inopinato  observant,  et  si  quid  incidit,  arripiunt  idque 
consumunt.  Pinna  vero  duabus  grandibus  patula  conchis  cum  parva 
squilla  quasi  societatem  coit  comparandi  cibi.  Itaque  cum  pisciculi 
parvi  in  concham  hiantem  innataverint,  tum  admonita  squillae  morsu, 
pinna  comprimit  conchas.  Sic  dissimilibus  bestiolis  communiter  cibus 
quaeritur  (1).  Est  etiam  admiratio  nonnulla  in  bestiis  aquatilibus  iis, 
quae  gignuntur  interra;  veluti  crocodili,  quaedamque  serpentes  ortae 
extra  aquam,  simul  ac  primum  niti  possunt,  aquam  persequuntur. 
Quin  etiam  anatum  ova  gallinis  saepc  supponimus,  e  quibus  pulli  orti 
primum  aluntur  ab  iis  ut  a  matribus,  a  quibus  exclusi  fotique  sunt, 
deinde  eas  relinquunt  et  effugiunt  sequentes  cum  primum  aquam, 
quasi  naturalem  domum,  videre  potuerunt  »  (2). 


SOLVUNTUR  DIFFICULTATES. 

Oppon.  I.°  Quae  operantur  propter  finem,  debent  illum  cogno- 
scere.  Atqui  res  naturae  non  cognoscunt  flnem.  Ergo  natura  non  ope- 
ratur  propter  determinatum  finem. 

Resp.  Dist.  Mai.  Debent  cognoscere  finem,  si  a  seipsis  diriguntur 
in  finem,  Conc.  si  diriguntur  ab  alio,  Neg. 

Explico.  Solutio  patet  ex  praedictis  de  duplici  genere  agcntium  pro- 
pter  finem.  Quae  enim  sese  dirigunt  et  ordinant  in  finem,  utique  debent 
cognoscere  finem  et  proportionem  mediorum  ad  finem,  et  ideo  haec 
agentia  non  possunt  esse  nisi  intellectiva.  Ex  adverso  quae  diriguntur 
in  fmem  ab  alio,  ipsa  non  debent  cognoscere  finem,  sed  sufiicit,  ut 
finis  cognoscatur  a  dirigente.  Sic  Auctor  naturae,  qui  omnia  sapien- 
tissime  ordinat  in  finem,  cognoscit  omnium  rerum  lines,  nempe  quod 
est  omnibus  rebus  conveniens,  ideoque  ipsis  largitus  est  naturam,  per 
quam  inclinantur  ad  illud  quaerendum  operando. 


(1)  Pinna  sic  describitur  a  Pnnio,  lib.  IX,  cap.  XXII:  «  Concharum  generis 
et  pinna  est.  Nascitur  in  limosis  subrecta  semper,  nec  umquam  sine  comite,  quem 
pinnoterem  vocant :  is  est  squilla  parva,  alibi  cancer  dapis  essectator.  Pandit  se 
pinna  luminibus  orbum  corpus  intus  minutis  piscibus  praebens.  Assultant  illi  pro- 
tinus,  et  ubi  licentia  et  audacia  crevit,  implent  eam.  Uoc  tempus  speculatus  index, 
morsu  levi  significat.  Illa  ore  compresso,  quidquid  inclusit,  examinat,  partemque 
socio  tribuit  ». 

2)  De  nat,  Deorum.  lib.  U,  cap.  XX VIII. 

Oppon.  2.°  Si  agentia  naturalia  agerent  propter  finem,  non  debe- 
rent  esse  monstra  in  natura.  Atqui  dantur  monstra.  Ergo  agentia  na- 
luralia  non  operantur  propter  finem. 

Resp.  Dist.  mai.  Non  deberent  esse  monstra,  si  operatio  naturae 
Jiunquam  impediretur  per  aliquod  obstaculum.  Conc.  Si  quandoque 
impeditur,  Neg.  Siquidem  Natura  si  non  impeditur  in  suis  operibus 
moliendis,  pergit  semper  ita  perficere  opera  sua,  ut  in  illis  nullus  sit 
defectus.  Sed  quandoque  per  accidens  opus  naturae  impeditur  propter 
obstaculum  aliquod,  et  tunc  generantur  raonstra,  quae  ostendunt,  na- 
Juram  defecisse  a  consueta  operatione,  iuxta  quam  agens  naturale  agit 
.sibi  simile,  dummodo  non  impediatur. 

Ceterum  hoc  argumentura  potest  retorqueri  cum  Aristotele  contra 
adversarios.  Nam  si  natura  non  ageret  propter  finem,  monstra  essent 
impossibilia,  cum  monstrum  sit  aliquod  genitura  et  productum  contra 
naturae  leges,  et  consuetam  agendi  rationem,  et  ideo  si  natura  non 
ageret  propter  finem,  non  posset  in  operando  deficere.  Haec  Philosophi 
doctrina  sic  perbelle  enarratur  a  S.  Thoma,  exemplo  ducto  ab  arte: 
«:  Licet  ars  agat  propter  aliquid,  tamen  in  iis,  quae  fiunt  secundum 
artem,  contingit  fieri  peccatum,  quia  aliquando  grammaticus  non  recte 
scribit...  Unde  contingit,  peccatum  esse  etiam  in  iis  quae  sunt  secun- 
dum  naturam,  quamvis  natura  propter  aliquid  operetur.  In  arte  autem 
quaedam  fiunt  secundum  artem  et  recte  fiunt;  quaedam  autem  sunl, 
in  quibus  artifex  fallitur  non  secundum  artem  agens,  et  in  his  con- 
tingit  peccatum  in  arte  propter  aliquid  agente.  Si  enim  ars  non  age- 
ret  ad  determinatum  finem,  qualitercumque  ars  operaretur,  non  esset 
peccatum,  quia  operatio  artis  aequaliter  se  haberet  ad  omnia...  Ita 
etiam  contingit  in  naturalibus  rebus,  in  quibus  monstra  sunt  quasi  na- 
turae  peccata  propter  aliquid  agentis,  in  quantum  deficit  recta  operatio 
naturae;  et  hoc  ipsum,  quod  in  naturalibus  contingit  esse  peccatum, 
est  signum  quod  natura  propter  aliquid  agat  »  (1). 

Quod  autem  monstra  nascantur,  quia  principium  producendi  est 
vitio  infectum,  et  non  quia  natura  non  operatur  propter  finem,  con- 
firmatur  ab  Aristotele :  1)  Quia  videmus  in  animantibus  et  plantis  dari 
ordinem  ab  aliquo  principio  usque  ad  terminum  perfectum,  uti  a  se- 
mine  usque  ad  plantam  vel  animal  perfectum.  Sed  ea  in  quib.us  datur 
ordinatus  processus  a  primo  usque  ad  ultimum,  sicut  habent  principium, 
a  quo  procedii  actio,  sic  habent  finem,  cuius  gratia  fit  actio.  2)  Si  homo 
generat  monstrum,  quia  natura  non  agit  propter  finem,  eadem  ratione 
quaelibet  res  deberet  generare  semen  alienum,  idest  a  quocumque  quod- 
cumque  semen  procedere  deberet.  Atqui  hoc  est  evidenter  falsum.  Ergo 
^t  primum. 

(1)  Physic.  lib.  IJ,  lect.  14. 

Oppon.  3.°  Quae  agunt  propter  finem,  deliberant.  Atqui  natura 
agendo  non  deliberat.  Ergo  natura  non  operatur  propter  finem. 

Resp.  Dist.  mai.  Quae  agunt  propter  finem  necessitate  naturae, 
deliberant,  Neg.  Quae  agunt  per  intellectum  et  artem  deliberant,  Sub- 
dist.  Si  sunt  agentia  imperfecta  et  deficientia  ab  arte,  Conc.  Si  perfecte 
callent  artem,  Neg.  Conc.  min.  et  Neg.  cons. 

Explico.  Agentia  naturalia,  quae  agunt  per  formam  naturalem  et 
ad  unum  determinatam,  agendo  propter  finem  nec  deliberant  nec  de- 
liberare  possunt.  Agentia  vero  per  artem  deliberare  possunt,  non  qua- 
tenus  habent  artem,  sed  quatenus  deficiunt  a  certitudine  artis,  unde 
neque  ars  deliberat,  agendo  propter  finem.  Sic  scriptor  non  deliberat 
quomodo  debeat  formare  literas,  et  illi  artifices  qui  deliberant,  post- 
quam  invenerunt  certum  principium  artis,  in  exsequendo,  minime  de- 
liberant.  Si  enim  citharedus  in  tangendis  singulis  chordis  deliberaret, 
imperitissimus  haberetur.  Unde  quia  natura  habet  determinata  media, 
per  quae  agit,  ideo  non  deliberat.  In  nullo  autem  videtur  natura  ab 
arte  differre,  nisi  quia  natura  est  principium  intrinsecum,  et  ars  est 
principium  extrinsecum.  Si  enim  ars  factiva  navis  esset  intrinseca  li- 
gno,  navis  fieret  a  natura,  sicut  modo  fit  ab  arte.  Natura  quippe  nihil 
aliud  est  quam :  Ratio  cuiusdam  artis,  scilicet  divinae,  indita  re- 
bus,  qua  res  nioyentur  ad  tlneni  determinatum.  Sicut  si  artifex 
factor  navis  posset  lignis  tribuere,  quod  ex  seipsis  moverentur  ad  for- 
mam  navis  inducendam  (1).  Hoc  idem  sic  eleganter  et  paucis  expli- 
catur  a  Tullio:  <c  Si  ex  oliva  modulate  canente  tibiae  nascerentur,  num 
dubitares  quin  inesset  in  oliva  tibicinis  quaedam  scientia?  Quid  si  pla- 
tani  fidiculas  ferrent  numerose  canentes?  Idem  scilicet  censeres  in  pla- 
tanis  inesse  musicam  »  (2).  Nimirum  sicut  ars  divina  factiva  ligni  in- 
dita  ligno  in  causa  est,  cur  natura  producat  certam  speciem  ligni;  sic 
si  ars  factiva  navis,  vel  tibiae,  vel  arcae  esset  indita  lignis,  natura  pro- 
gigneret  navim,  tibiam,  arcam, 

Oppon.  4.°  Ea  quae  naturaliter  accidunt,  procedunt  a  prioribus 
principiis,  quae  sunt  agens  et  materia.  Atqui  quae  procedunt  ex  prio- 
ribus  principiis,  non  determinantur  a  fine.  Ergo  natura  non  agit  propter 
finem. 

Resp.  Dist.  mai.  Procedunt  ex  principiis  prioribus  a  fine  deter- 
minatis,  Conc.  Non  determinatis  ex  intentione  finis,  Neg. 

Explico.  Philosophus  acute  retorquet  hanc  rationem;  nam  hoc 
ipso  quod  sunt  effectus  a  natura  procedentes,  sunt  propter  finem.  Ergo 
qui  negat,  naturales  effectus  esse  propter  finem,  negat  naturam ;  nam 
natura  est  principium  intrinsecum,  quod  continue  se  movet  usque  ad 
determinatum  terminum  cum  summo  ordine,  idest  a  determinato  prin- 

(1)  Gf.  S.  Thom.  Physic.  lib,  II,  lect.  14. 

(2)  De  nat.  Deorum,  lib.  II,  cap.  VIII. 

cipio  procedens  ad  determinatum  finem.  Sic  natura  animalis  ordinatis- 
sime  se  movet  usque  ad  determinatum  terminum,  quo  constituitur 
animal  perfectum.  Ergo  agens  naturale  necessario  agit,  sed  ratio  istius 
necessitatis  est  a  fine,  uti  evidentius  patebit  ex  sequenti  articulo. 


ARTICULUS  V. 

DE    CAUSA    NECESSITATIS    RERUM    NATURALIUM. 

QUAESTIO  OECLARATUR.  In  hac  questione  investigandum  venit, 
undenam  in  operibus  rerum  naturalium  oriatur  necessitas,  a  causisne 
prioribus,  vel  a  causis  posterioribus.  Ut  autem  rite  intelligatur  id  de 
quo  ambigimus,  prae  oculis  habendum  est,  aliquid  posse  dici  neces- 
sarium  bifariam,  idest  vel  simpliciter  et  absolute,  vel  ex  suppositione. 
Necessitas  absoluta  dicitur :  Per  quam  res  necessario  est,  quia  positae 
sunt  causae  priores,  ex  quibus  necessario  sequitur  ipsa  res.  Qiioniam 
vero  causae  priores  sunt  materia,  efficiens,  et  forma  seu  quidditas,  vel 
definitio;  hinc  quod  necessario  sequitur  ratione  materiae,  efficientis, 
et  definitionis,  dicitur  absolute  necessarium.  Sic  animal  est  necessario 
corruptibile  ratione  materiae,  quia  est  ex  contrariis  tamquam  ex  ma- 
teria.  Homo  est  necessario  disciplinabilis  ratione  definitionis  seu  for- 
mae.  Alterna  successio  dierum  et  noctium  est  necessaria  ratione  effi- 
cientis,  idest  circumvolutionis  terrae  circa  solem  (1).  Necessitas  ex  sup- 
positione  dicitur :  Per  quam  res  necessario  est  facienda  ut  obtineatur 
finis  et  aliquod  bonum.  Uti  enim  ait  Angelicus:  «  Quod  est  necessa- 
rium  ex  conditione,  vel  suppositione  habet  necessitatem  ab  eo,  quod 
est  posterius  in  esse,  et  talis  necessitas  est  ex  fine  et  ex  forma  in  quan- 
tum  est  finis  generationis  »  (2). 

Quaerere  ergo,  an  in  rebus  naturalibus  necessitas  sit  absoluta  vel 
ex  suppositione,  idem  est  ac  investigare,  an  necessitas  oriatur  ex  fine 
vel  ex  materia.  Nimirum  an  in  producendis  oculis,  dentibus,  aliisque 
organis  natura  ita  operata  sit,  propter  finem  et  usum  illarum  partium, 
vel  propter  materiam,  quae  subiecta  sit  eius  actioni. 

Error  quorumdam  veterum.  Quidam  ex  antiquis  docuerunt,  gene- 
rationem  rerum  naturalium  ortam  esse  ex  absoluta  necessitate  mate- 
riae,  nempe  dentes  esse  ita  fabricatos  propter  materiam  ex  qua  con- 
stant.  Ut  si  quis  diceret,  domum  fieri  taliter  ex  necessitate  materiae, 
eo  quod  magis  ponderosa,  uti  lapides,  apta  sunt  poni  inferius,  minus 
ponderosa,  uti  lateres  et  ligna,  collocari  superius,  et  hac  de  causa  la- 
pides  graviores  ponuntur  in  fundamentis,  terra  et  lateres  in  parietibus, 
ligua  in  fastigio. 

(1)  Cf.  Contra  gent.  lib.  II,  cap.  XXX,  ubi  necessitas  absoluta  late  explicatur. 

(2)  Physic.  lib.  II,  lect.  15. 

Error  refellitur.  Contra  hos  dicimus  cum  Philosopho,  primam  ra- 
tionem  necessitatis  in  rebus  naturalibus  esse  finem,  licet  requiratur 
materia  ad  talem  finem  proportionata ;  quia  materia  est  propter  for- 
mam,  et  determinata  materia  propter  determinatam  formam.  Qua  de 
re  merito  dici  potest  cum  Aquinate,  necessitatem  derivari  ex  materia, 
rationem  vero  necessitatis  desumendam  esse  ex  forma.  Res  illustratur 
exemplo.  Sicut  in  molitione  domus  necesse  est,  ut  lapides  graviores 
ponantur  in  tundamentis,  lateres  in  parietibus.  ligna  in  tecto;  sed 
prima  ratio,  cur  haec  ita  disponi  debeant,  est  finis  propter  quem  con- 
struitur  domus ;  sic  ad  animal  efficiendum  necessaria  est  haec  vel  illa 
materia;  sed  ratio  necessitatis  est  ex  fine  vel  forma,  ad  quam  indu- 
cendam  illa  materia  assumitur.  Principia  ergo  materialia  in  effectio- 
nibus  tum  naturalibus  tum  artificialibus,  necessaria  sunt,  sed  ratio  cur 
~ea  sint  necessaria  dimanat  a  forma  seu  a  fine.  Hinc  determinatus  fi- 
nis  non  est  necessarius,  quia  materia  est  necessaria ;  sed  ex  adverso, 
quia  agens  naturale  ad  determinatum  finem  necessario  tendit,  idest 
ad  determinatam  formam  inducendam,  necesse  est,  talem  esse  mate- 
riam;  ideoque  merito  necessitas  haec,  quae  reperitur  in  generatione 
rerum  naturalium,  a  Philosopho  et  a  S.  Thoma  comparatur  necessitati, 
quae  est  in  scientiis  speculativis  (1). 

Ad  confirmationem  eorum,  quae  a  nobis  dicta  sunt,  non  erit  inu- 
tile  haec  S.  Thomae  verba  transferre :  «  Ex  causa  fiuali  consequitur 
in  rebus  necessitas  dupliciter.  Uno  modo  prout  est  primum  in  inten- 
tione  agentis,  et  quantum  ad  hoc,  eodem  modo  est  necessitas  ex  fine 
et  ab  agente.  Agens  enim  in  tantum  agit,  in  quantum  finem  intendit, 
tam  in  naturalibus,  quam  in  voluntariis.  In  rebus  enim  naturalibus 
intentio  finis  competit  agenti  secundum  suam  formam,  per  quam  fmis 
est  sibi  conveniens.  Unde  oportet,  quod  secundum  virtutem  formae 
tendat  res  naturalis  in  finem ;  sicut  grave  secundum  mensuram  gra- 
vitatis  tendit  ad  medium.  In  rebus  autem  voluntariis.  tantum  voluntas 
inclinat  ad  agendum  propter  finem,  quem  intendit,  licet  non  semper 
tantum  inclinetur  ad  agendum  haec  vel  illa,  quae  sunt  propter  finem 
quem  appetit,  quando  finem  non  solum  per  haec  vel  illa  haberi  petest, 
sed  pluribus  modis.  Alio  vero  modo  est  ex  fine  necessitas,  secundum 
quod  est  posterius  in  esse.  Et  haec  est  necessitas  non  absoluta,  sed 
€onditionata;  sicut  clicimus  necesse  fore,  ut  serra  sit  ferrea,  si  debet 
habere  serrae  opus  »  (2). 

Epilogus.  Ut  quae  a  nobis  fusius  disputata  sunt,  brevi  in  con- 
spectu  ponantur,  dicimus,  necessitatem  in  operibus  naturae  oriri  posse 
vel  ex  causis  prioribus,  vel  ex  causis  posterioribus.  ln  primo  casu 
necessitas  est  absoluta,  in  secundo  casu  est  conditionata.  Causae  prio- 

(1)  Physic.  lib.   II,    lect.   lo. 

(2)  Contra  gent.  lib.  II,  cap.   XXX. 


ART.    V.    DE    CAUSA   NECESSITATIS    RERLM    NATURALILM  129 

res  sunt  agens,  materia,  et  forma;  posterior  est  finis.  Finis  conside- 
rari  potest:  vel  prout  est  in  intentione  naturae,  et  tunc  est  eadem 
necessitas  ab  agente  et  a  fine;  vel  prout  est  posterior  in  esse  cum 
sit  terminus  generationis,  et  tunc  necessitas  ex  eo  orta,  est  conditio- 
nata.  Ouare  agens  naturale  necessario  agit  tum  ratione  formae,  tum 
ratione  materiae,  tum  ratione  finis;  sed  ad  agendum  determinatur  a 
fine,  ita  ut  actio  cesset,  si  tollitur  finis.  Hinc  ratio  necessitatis  oritur 
ex  fine,  forma  vero  prout  est  in  agente,  est  principium  actionis,  prout 
producitur  in  passo,  est  eiusdem  actionis  terminus  et  flnis  (1). 


QUAESTIO  V. 
De  rerum  mundanarum  unitate. 

CONTINUATIO  RERUM.  Res  mundanae  vera  pollent  virtute  agendi, 
ideoque  inter  sese  ultro  citroque  agunt  et  patiuntur,  earumque  actio- 
nes  semper  ad  determinatum  et  certum  efiectum  producendum  ten- 
dunt,  cum  ipsae  agant  per  formam  naturalem,  quae  est  ad  unum  de- 
terminata.  Ex  hac  nobilissima  doctrina,  quam  in  superiori  quaestione 
vindicavimus,  immediate  consequitur,  res  mundanas  omnes  esse  inter 
se  quibusdam  nexibus  ac  vinculis  unitas  ac  iugatas,  ita  ut  licet  va- 
rietate  innumerabiles,  natura  diversae  ac  dispares,  conflent  tamen  unum 
aliquod  systema,  quod  ad  communem  quemdam  finem  a  Deo  ordina- 
tum  sit.  Cum  enim  Deus  operans  per  intellectum  iuxta  ideas  exem- 
plares  in  sua  mente  exsistentes,  tot  res  specie  ac  natura  differentes 
ex  nihilo  condiderit,  omnia  ad  communem  finem  praeordinavit,  veluti 
partes  cuiusdam  machinae  mirabili  artificio  fabricatae,  vel  tamquam 
diversa  organa  corporis  cuiusdam  viventis,  quae  ad  communem  finem 
apte  amiceque  conspirent.  «  Universi  partes,  ait  S.  Thomas,  inveniun- 
tur  ad  invicem  ordinatae  esse,  quasi  partes  animalis  in  toto,  quae  sibi 
invicem  deserviunt.  Talis  autem  coordinatio  plurium  non  est,  nisi 
unum  aliquod  intendant  »  (2). 

Quocirca,  explicatis  hactenus  causis  intrinsecis  et  extrinsecis  na- 
turae,  restat  ut  ultimo  loco  aliquid  attingamus  de  mundi  unitate.  Iam 
vero  haec  ratio  unitatis,  cum  non  possit  oriri  a  causis  intrinsecis,  ni 
velimus  admittere  res  visibiles  esse  quid  unum  secundum  essentiam, 
nempe  dari  in  mundo  unitatem  substantiae,  necessario  asserendum  est, 
unitatem  hanc  ortum  ducere  ex  causis  extrinsecis,  nempe  ex  commu- 
nitate  actionis  et  passionis,  quibus  mutuo  agunt  et  patiuntur  inter  se, 

(1)  Cf.  S.  Thom.  1  p.  q.  105,   a.  5. 

(2)  2  Sent.  Dist.  1,  q.  1,  a.  1. 

Db  Maria,  Vol.  II.  9 

et  ex  communitate  finis.  Quaestio  itaque  in  duas  partes  a  nobis  distri- 
buetur,  et  in  prima  rectam  doctrinam  exponemus,  quae  docet,  exsi- 
stere  in  mundo  veram  unitatem  ex  mutua  actione  et  passione  et  a 
communitate  finis  procedentem ;  in  secunda  vero  refelleraus  talsas  sen- 
tentias  eorum,  qui  volentes  unitatem  mundi  explicare  per  causas  in- 
trinsecas,  commenti  sunt,  in  rebus  visibilibus  exsistere  nexum  quem- 
dam  causatum  vel  a  quibusdam  speciebus  intermediis,  vel  a  quadam 
unitate  typi. 


ARTICULUS    I. 

DE   UMTATE   ORDIMS,    QUAE   VIGET   IN    MUiNDO. 

MULTITUDO  ENTIUM  IN  MUNDO.  Uundus  ita  a  Deo  conditus 
fuit,  ut  constet  infmitis  pene  rebus  non  solum  numerali  distinctione, 
sed  etiam  formali  et  specifica  divisis.  Hoc  ita  perspicuum  est  ex  ipsa 
experientia  et  conspectu  oculorum,  ut  cuiusque  intellectus  veritatem 
hanc  sine  ulla  inquisitione  pcrcipiat.  Ratio  autem  tantae  diversitatis 
rerum  perbelle  assignatur  a  S.  Thoma,  qui  illam  ex  eo  derivat,  quod 
creaturae  a  Deo  conditae  ad  infinitam  suam  bonitatem  manifestandam. 
cum  sint  finitae  perfectionis,  melius  perfectiusque  illam  enarrant,  si 
diversis  naturis  et  consequenter  diversis  perfectionum  gradibus  quam- 
dam  divinae  perfectionis  similitudinem  in  se  excipiant.  En  S.  Doctoris 
verba:  «  Produxit  res  in  esse  propter  suam  bonitatem  communican- 
dam  creaturis  et  per  eas  repraesentandam.  El  quia  per  unam  creatu- 
ram  sufficientcr  repraesentari  non  potest,  produxit  multas  creaturas 
et  diversas,  ut  quod  deest  uni  ad  repraesentandum  divinam  bonita- 
tem,  suppleatur  ex  alia.  Nam  bonitas  quae  in  Deo  est  simpliciter  et 
uniformiter,  in  creaturis  est  multipliciter  et  divisim.  Unde  perfectius 
participat  divinam  bonitatem,  et  repraesentat  eam  totum  universum. 
quam  alia  quaecumque  creatura  »  (1). 

lam  vero  ut  multitudo  creaturarum  possit  per  diversos  perfectio- 
nis  gradus  divinam  manifestare  bonitatem,  non  sufficit  ut  res  inter  se 
dividantur  per  principia  materialia,  sicuti  individua  multiplicia  unius 
eiusdemque  speciei ;  sed  earum  differentia  altius  repetenda  est,  nempe 
a  principiis  formalibus  et  a  diversis  formis  constituentibus  diversas 
sjjecies,  cum  perfectio  orialur  i  forma  et  diversitas  secundum  formam 
constituat  diversos  perfectionis  gradus:  «  Ex  diversitate  formarum.  ait 
idem  Aquinas,  sumitur  ratio  ordinis  rerum.  Cum  enim  forma  sit,  se- 
cundum  quam  res  habet  esse,  res  autem  secundum  quod  habet  esse, 
accedat  ad  similitudinem  Dei,  qui  est  ipsum  suum  esse  simplex,  ne- 

(1;  1  P.  q.  47,  a.  1. 


PROOEMIUM    QUAESTIONIS   V.  131 

cesse  est,  quod  forma  nihil  aliud  sit,  quam  divina  similitudo  partici- 
pata  in  rebus...  similitudo  autem  ad  unum  simplex  considerata,  diver- 
sificari  non  potest,  nisi  secundum  quod  magis  vel  minus  similitudo 
est  propinqua  vel  remota.  Quanto  autem  aliquid  propinquius  ad  divi- 
nam  similitudinem  accedit,  tanto  perfectius  est:  unde  in  formis  diffe- 
rentia  esse  non  potest,  nisi  secundum  quod  una  perfectior  exsistit, 
quam  alia...  Hoc  evidenter  apparet  naturas  rerum  speculanti.  Inveniet 
enim,  si  quis  diligenter  considerat,  gradatim  rerum  diversitatem  com- 
pleri,  nam  supra  inanimata  corpora  inveniet  plantas,  et  super  has  ir- 
rationabilia  animalia,  et  super  haec  intellectuales  substantias,  et  in 
singulis  horum  inveniet  diversitatem,  secundum  quod  quaedam  sunt 
aliis  perfectiora,  in  tantum  quod  ea,  quae  sunt  suprema  inferioris  ge- 
neris  videntur  propinqua  superiori  generi,  et  e  converso;  sicut  ani- 
malia  immobilia  sunt  similia  plantis  »  (1). 

Quaestio  circumscribitur.  Inter  res  mundanas  vigere  profecto  ne- 
quit  unitas  substantialis,  quae  ortum  habet  a  causis  intrinsecis,  et  ab 
esse  indiviso,  quod  consequitur  intrinseca  rei  constitutiva;  nam  in 
mundo  exsistunt  innumerae  et  differentes  substantiae,  quae  inter  se 
discriminantur  per  easdem  causas  per  quas  constituuntur,  et  efficiunt 
multiplices  rerum  species  propriis  essentialibusque  differentiis  divisas. 
Quam  ad  rem  merito  inquirendum  venit,  utrum  in  mundo  detur  unitas 
quaedam  accidentalis,  et  quaenam  illa  sit.  Unum  enim  per  accidens 
illud  dicitur,  quod  cum  divisionem  et  multitudinem  dicat,  secundum 
aliquem  respectum  et  habitudinem  habet  indivisionem  et  unitatem. 
Haec  unitas  et  indivisio  vigere  potest  in  maxima  entium  varietate, 
quae  secundum  substantiam  et  esse  divisa  sunt:  immo  huiusmodi  uni- 
tas  quae  est  secundum  quemdam  communem  respectum  et  habitudi- 
nem  unius  ad  alterum,  eo  potior  nobiliorque  est,  quo  maiorem  rerum 
multiplicitatem  diversitatemque  devincit  ac  colligat.  Formaliter  consti- 
tuitur  per  praedicamentum  relationis  seu  esse  ad  aliud  et  dicitur  uni- 
tas  ordinis,  quae  producitur  per  causas  efficientes  et  finales,  nimirum 
per  plurium  diversorumque  entium  mutuam  actionem  et  passionem, 
et  per  finem  quemdam  pluribus  communem.  Res  saepissime  illustra- 
tur  a  S.  Thoma  exemplo  cuiusdam  civitatis  vel  exeroitus,  ubi  unitas 
haec  mutuae  actionis  et  passionis  et  communitas  finis  evideutius  sese 
manifestat.  Licet  exsistentia  istius  unitatis  in  mundo  deducatur  imme- 
diate  et  evidenter  ex  rerum  mundanarum  activitate  et  finalitate;  ni- 
hilominus  ad  melius  refellendos  Materialistarum  ac  Fatalistarum  erro- 
res,  non  erit  inutile  sub  propria  forma  nobiiissimam  hanc  veritatem 
sequenti  propositione  vindicare. 

(1)  Conlra  gent.  lib.  III,  cap.  CXVI;  cf.  in  lib.   De  causis,  lect.  4. 

PROPOSITIO. 

In  mundo  hoc  visibili  viget  admirabilis  unitas,  quae  ex  com- 
munitate  finis,  et  ex  mutua  actione  et  passione  rerum  exsurgit. 

Prop.  prob.  In  mundo  est  admirabilis  ordo  in  infinita  rerum  va- 
rietate.  Atqui  ordo  inter  res  natura  diversas  efflorescere  nequit,  nisi 
per  communitatem  finis  et  per  mutuam  actionem  et  passionem.  Ergo 
res  omnes  mundanae  colligantur,  et  coniunguntur  inter  se  ex  com- 
munitate  finis  et  ex  mutua  actione  et  passione. 

Arg.  evol.  Ad  intelligentiam  argumenti  notandum  est,  ordinem 
inter  plura  vigere  non  posse,  nisi  ea  referantur  ad  communem  aliquem 
finem,  tamquam  ad  commune  bonum  universitatis,  et  sese  mutuo 
adiuvent  ad  hoc  commune  bonum  assequendum.  Sic  res  mundanae 
sunt  in  maximo  ordine,  quia  omnes  referuntur  ad  Deum,  tamquam  ad 
commune  bonum,  et  ad  comraunem  finem,  ad  quem  tendunt,  et  sese 
mutuo  adiuvant  per  actiones  et  passiones,  quae  constituunt  fines  pecu- 
liares  cuiusque  rei;  et  ita  per  assequutionem  particularium  bonorum 
seu  tinium,  communem  omnium  finem  consequuntur.  Ergo  res  omnes 
sunt  inter  se  connexae  et  consociatae  tum  communitate  finis,  tum  mu- 
tua  actione  et  passione. 

Quare  ordo  generalis  mundi  efflorescit  ex  variis  ordinibus  parti- 
cularibus,  qui  inter  varia  membra  et  mundi  partes  vigent;  quod  ita 
notatum  fuit  a  S.  Thoma:  «  Bonum  in  rebus  surgit  ex  duplici  ordine, 
quorum  primus  ordo  est  rerum  omnium  ad  finem  ultimum,  qui  Deus 
est:  secundus  ordo  est  unius  rei  ad  aliam  rem.  Et  primus  ordo  est 
causa  secundi,  quia  secundus  ordo  est  propter  priraum.  Ex  hoc  enira, 
quod  res  sunt  ordinatae  ad  invicem,  iuvant  se  mutuo,  ut  ad  finem 
ultimum  debite  ordinentur  »  (1).  Haec  duplex  rerum  ordinalio  ad  fi- 
nem.  sic  illustratur  ab  eodem  Aquinate  per  simile  ductum  ab  ordine, 
qui  viget  in  aliqua  civitate  vel  familia:  cc  Accipi  potest  duplicis  ordi- 
nis  consideratio.  Ouorum  unus  dependet  ex  prima  omnium  causa,  unde 
et  omnia  complectitur;  alius  particularis,  qui  ex  aliqua  causa  parti- 
culari  dependet,  et  continet  illa,  quae  causae  illi  subduntur:  et  hic 
quidera  multiplex  est  secundum  diversitatem  causarum,  quae  inter 
creaturas  inveniuntur;  unus  autem  eorum  ab  altero  continetur,  sicut 
et  causarum  una  sub  altera  exsistit.  Unde  oportet  quod  omnes  parti- 
culares  ordines  sub  illo  universali  ordine  contineantur,  et  ab  illo  de- 
scendant,  qui  inveniuntur  in  rebus;  secundum  quod  a  priraa  causa 
dependent.  Huiusniodi  exemplura  in  politicis  considerari  potest;  nara 

1     Sent.  Dist.  47,  q.  1,  a.  4. 

omnes  domestici  unius  patrisfamilias  ordinem  quemdam  ad  invicem 
habent,  secundum  quod  ei  subduntur.  Rursus  autem  tam  ipse  pater- 
familias,  quam  omnes  alii,  qui  sunt  suae  civitatis,  ordinem  quemdam 
ad  invicem  habent,  et  ad  principem  civitatis,  qui  iterum  cum  omni- 
bus,  qui  sunt  in  regno  aliquem  ordinem  habet  ad  regem  »  (1). 

Hanc  doctrinam  S.  Thomas  mutuatus  est  ab  Aristotele,  qui  ut 
demonstret,  primum  principium  esse  etiam  ultimum  finem  et  bonum 
totius  universi,  explicat  ordinem,  quem  omnia  habeni  ad  Deum,  et 
ordinem  ac  subordinationem,  quam  res  habent  inter  se  propter  diversos 
perfectionis  gradus,  quos  quaelibet  res  sibi  vindicat.  In  re  illustranda 
utitur  Philosophus  exemplo  cuiusdam  familiae  sub  auctoritate  patris- 
familias  constitutae,  in  qua  sunt  filii,  servi,  et  animalia  domestica.  En 
eius  verba :  «  Cuncta  autem  coordinata  quodammodo  sunt,  verum  non 
similiter  et  natantia,  et  volatilia,  et  plantae.  Nec  ita  se  habent,  ut  sit 
ullum  alteri  ad  alterum,  sed  sunt  ad  quippiam:  ad  unum  namque 
coordinata  sunt  omnia.  Verum  quemadmodum  in  domo  liberis  quidem 
minime  licet  quodcumque  facere,  sed  ea  omnia  aut  plurima,  quae 
ordinata  sunt:  mancipiis  vero  et  bestiis  parum,  quod  ad  commune 
conferat,  sed  ut  plurimum  quodcumque  contingit:  tale  nempe  prin- 
cipium  cuiusque  eorum,  natura  est:  dico  autem  quod  necesse  est, 
omnia  in  mutuum  quidem  discrimen  venire :  et  alia  ita  sunt  communi- 
ter  omnia  conferentia  ad  universum  servandum  »  (2). 

Epilogus.  Omnia  quae  a  nobis  disputata  sunt,  sic  possunt  sub  unico 
conspectu  proponi.  1)  Res  omnes  mundanae  proprios  et  speciales  sibi 
tines  praestitutos  habent.  2)  Inter  se  nexu  suorum  finium  agendo  et 
patiendo  ultro  citroque  colligantur.  Quocirca  sicut  omnes  res,  quae 
diversae  sunt  secundum  esse,  et  multiplices  perfectionum  gradus,  ori- 
ginem  ducunt  ab  unico  principio  et  causa  universaii,  quae  agens  per 
intellectum  et  voluntatem  diversas  naturas  indidit  rebus  secundum 
diversas  ideas  exemplares  ad  quarum  similitudinem  cuncta  perfecit; 
sic  omnia  tendunt  ad  unicum  et  universalem  finem,  quem  propriis 
operationibus  et  passionibus,  qui  sunt  fines  peculiares  cuiusque  rei, 
consequi  gestiunt. 

Elegans  S.  Thomae  testimonium.  Antequam  huic  nobilissimae 
quaestioni  imponamus  finem,  placet  huc  transferre  praeelarum  hunc 
S.  Thomae  locum,  quo  ordinem  et  unitatem  rerum  mundanarum  gra- 
phice  describit :  «  Considerandum  est  quod  ex  omnibus  creaturis  con- 
stituitur  totum  universum,  sicut  totum  ex  partibus.  Si  autem  alicuius 
totius  et  partium  eius  velimus  finem  assignare,  inveniemus  primo  qui- 
dem,  quod  singulae  partes  sunt  propter  suos  actus,   sicut  oculus  ad 

(1)  1  Contra  gent.  lib.  III,  cap.  XCVIII. 

(2)  Metaph.  lib.  XII,  text.  52:  Cf.  enarrationem  Silvestri  Mauri ;  cf.  S.  Tbom. 
Contra  gent.  lib.  III,  cap.  XVI,  XVII,  XVIII,  XX,  XXI,  XXII. 

videndum:  secundo  vero  quod  pars  ignobilior  est  propter  nobiliorem, 
sicut  sensus  propter  intellectum  :  tertio  vero  omnes  partes  sunt  propter 
perfectionem  totius,  sicut  et  materia  propter  formam;  partes  enim 
sunt  quasi  materia  totius.  Ulterius  autem  totus  homo  est  propter  ali- 
quem  finem  extrinsecum,  puta  ut  fruatur  Deo.  Sic  igitur  et  in  parti- 
bus  universi  unaquaeque  creatura  est  propter  suum  proprium  actum  et 
perfectionem.  Secundo  autem  creaturae  ignobiliores  sunt  propter  no- 
biliores:  sicut  creaturae,  quae  sunt  infra  hominem,  sunt  propter  homi- 
nem.  Singulae  autem  creaturae  sunt  propter  perfectionem  totius  uni- 
versi.  Ulterius  autem  totum  universum  cum  singulis  suis  partibus 
orclinatur  in  Deum,  sicut  in  finem;  in  quantum  in  eis  per  quamdam 
imitationem  divina  bonitas  repraesentatur  ad  gloriam  Dei.  Ouamvis 
creaturae  rationales  speciali  quodam  modo  supra  hoc  habeant  fi- 
nem  Deum,  quem  attingere  possunt  sua  operatione  cognoscendo  et 
amando  »  (1). 


ARTICULUS  II. 

AN    DENTUR   IN    MDNDO    SPECIES   AEQUIVOCAE    SEU    INTERMEDlAE. 

QUAESTIO  PROPONiTUR.  Cum  in  mundo  conditae  sint  a  Deo 
Artifice  sapientissimo  tot  res  natura  ac  essentialibus  differentiis  diver- 
sae,  quae  sunt  imitationes  et  similitudines  admodum  imperfectae  et 
dissimilares  divinarum  perfectionum,  patet,  in  natura  non  posse  exsi- 
stere,  uti  monuimus,  nisi  unitatem  quamdam  ordinis  profectam  a  causa 
quadam  rebus  extrinseca,  nempe  a  Deo,  qui  est  unicum  rerum  omnium 
principium,  ex  quo  omnia  effecta  sunt,  et  ultimus  ac  generalis  finis. 
ad  quem  omnia  tamquam  ad  commune  bonum  ordinata  sunt.  lam  vero 
doctrina  haec,  quae  tradita  ab  Aristotele,  manavit  in  SS.  Patres,  et  in 
omnes  Scholasticos  Doctores,  qui  eam  mirifice  ac  sapientissime  illu- 
strarunt,  non  placuit  philosophis  illis,  qui  adstruentes  inter  res  mun- 
danas  intrinsecum  quemdam  essendi  nexum,  vel  in  Pantheismum  pe- 
nitus  prolapsi  sunt,  vel  saltem  sententias  a  vera  et  christiana  philo- 
phia  abhorrentes  propugnarunt.  Quocirca  postquam  veram  doctrinam 
de  unitate  mundi  vindicaverimus,  non  erit  inutile  quosdam  recentium 
philosophorum  errores  refellere. 

Error  Leibnitii.  Relictis  illis  philosophis,  qui  diserte  docent,  res 
mundanas  non  distingui,  nisi  per  accidentales  diflcrentias,  cum  una  sit 
omnium  substantia,  in  primis  nobis  occurrit  Leibnitius,  qui  propugnat, 
omnes  rerum  visibilium  species  coniungi  inter  sese,  et  continuari  per 
species  quasdam,  quas  ipse  aequivocas  vocat,  eo  quod  cum  ipsae  col- 

(1)  1  p.  q.  65,  a.  -2. 

Iocatae  sint  inter  duas  species,  participes  sunt  proprietatum  seu  diffe- 
rentiarum,  quae  ambas  constituunt.  Decernit  enim  memoratus  philoso- 
phus,  exsistere  zoophyta  seu.  animalia-plantas,  et  licet  fateatur,  non 
dari  in  nostro  terrarum  orbe  speciem  aequivocam  inter  brutum  et 
hominem;  nihilominus  affirmat,  illam  non  repugnare  et  posse  in  alio 
orbe  exsistere.  Leibnitianae  huic  opinioni  adstipulati  sunt  recentes 
nonnulli,  nempe  Kantius  aliique  Transcendentales  in  Germania,  Gio- 
bertius  in  Italia,  qui  paulo  secus  hanc  legem  continuitatis  enuntiat. 
Docet  enim,  inter  duo  opposita  genera  exsistere  genus  quoddam  me- 
dium,  in  quo  duo  opposita  identificantur:  e.  g.  in  substantia  simplici 
identificatur  substantia  corporea  et  substantia  spiritualis.  Ouid  de  hu- 
iusmodi  doctrina  censendum  sit,  sequenti  propositione  aperietur. 


PROPOSITIO. 

Lex  continuitatis  per  species  aeq^uivocas  a  Leibnitio  eiusque  as- 
seclis  efficta,  respuenda  est  tum  uti  falsa,  tum  ut  perniciosis  errori- 
bus  viam  parans. 

Prob.  prop.  Arg.  I.  ductum  ex  Metaphysica  sic  proponitur:  Na- 
turae  illae  seu  essentiae  adstrui  nequeunt,  quae  coalescunt  ex  notis, 
et  proprietatibus  inter  se  fronte  adversa  pugnantibus.  Atqui  ita  se  habent 
species  aequivocae.  quas  adversarii  obtrudunt.  Ergo  sunt  falsae,  et 
subvertunt  prima  principia  rationis. 

Arg.  evol.  Propositio  minor  sic  manifestari  potest,  Species  aequi- 
voca  si  daretur,  esset  particeps  proprietatum,  quae  inveniuntur  in 
duabus  speciebus  sub  eodem  genere  comprehensis.  Atqui  tales  species 
constant  oppositis  proprietatibus,  nam  genus  determinatur  ad  species 
per  oppositas  differentias.  Ergo  species  aequivoca  constaret  ex  proprie- 
tatibus  oppositis,  quod  pugnat  cum  primis  principiis  scientiarum.  Et 
re  vera,  si  daretur  species  media  inter  minerale  et  vegetale,  haec 
substantia  deberet  simul  esse  vivens  et  non  vivens.  Iterum  si  darentur 
zoophyta  seu  animalia-plantae,  tales  substantiae  essent  simul  participes 
et  expertes  virtutis  sensitivae. 

Apposite  ad  rem  nostram  haec  habet  Wilmius:  «  Abyssus  natu- 
ram  organicam  ab  inorganica,  vegetabilia  ab  entibus  sensibilibus,  atque 
ens  rationale  a  simplici  animali  seiungit.  Si  qua  continuitas  daretur 
inter  regnum  minerale  et  vegetale,  atque  inter  hoc  et  animale,  opor- 
teret  in  natura  produci  res,  quae  essent  simul  viventes  et  mortuae, 
sensuque  simul  praeditae  et  carentes.  Nemo  certe  dubitat,  quin  homini 
sint  quaedam  cum  belluis  communia;  sed  ratio  inter  illum  et  istas 
discrimen  statuit  illo  longe  superius,  quod  lapidem  a  planta,  aut  plan- 

tam  ab  ente  inanimato  seiungit  »  (1).  Quibus  ex  verbis  patet,  species 
esse  discretas  et  non  continuas,  easque  rite  ab  Aristotele  fuisse  com- 
paratas  numeris,  quibus  nulla  unitas  addi  potest,  quin  additionem  mu- 
tatio  speciei  consequatur.  Adversarii  principiis  Cartesianae  philosophiae 
imbuti,  quae,  spretis  causis  formalibus,  ad  solam  materiam  in  rerum 
constitutione  se  recipit,  male  permiscent  indeterminationem  et  poten- 
tialitatem  materiae  cum  determinatione  et  actualitate,  quae  procedit  a 
forma.  In  materia  quippe  inveniri  possunt  indeterminate  et  potentia- 
liter  species  oppositae,  cum  eadem  materia  possit  esse  in  potentia  ad 
habendas  successive  formas  inanimatorum  et  viventium.  Sed  in  mate- 
ria  actuata  per  formam,  et  determinata  ad  speciem,  non  potest  in\e- 
niri  actu  alia  forma  opposita,  cum  forma  et  actus  receptus  in  subiecto 
illud  constituat  in  specie,  et  illud  ab  aliis  dividat  per  diversum  esse 
diversumque  perfectionis  gradum. 

Arg.  2.um  Si  daretur  continuitas  specierum,  admittendum  esset, 
in  rebus  non  vigere  nisi  unum  perfectionis  gradum,  cum  diversi  gra- 
dus  perfectionis  oriantur  a  diversitate  formarum  et  specierum ;  et  con- 
sequenter  propugnandum  foret,  unicum  quoque  dari  esse  omnium  rerum, 
nam  esse  consequitur  formam.  Atqui  haec  omnia  redolent  quemdam 
pantheismum.  Ergo  doctrina  de  specierum  continuatione  per  species 
aequivocas  non  solum  est  falsa,  sed  etiam  periculosa  et  lubrica. 

Arg.  evol.  Siquidem  cum  in  omni  continuo  sit  unus  essendi  actus 
substantialis,  nam  continuum  est  ens  per  se  et  simpliciter  unum,  si 
species  continuarentur  et  non  essent  discretae  inter  se,  non  daretur 
nisi  unica  species  et  unicus  essendi  actus.  Hinc  omnis  differentia 
specitica  evanesceret,  et  consequenter  omnis  essendi  diversitas;  nam 
esse  diversum  non  recipitur  nisi  in  diversis  essentiis,  cum  essentia  sit 
id,  secundum  quod  res  habet  esse.  Ergo  doctrina  specierum  aequivo- 
carum,  si  verbis  nativus  et  scientiiicus  sensus  relinquitur,  ad  quem- 
dam  pantheismum  materialisticum  ducit,  vel  saltem  rebus  propriam 
substantialitatem  aufert.  Sublata  autem  a  rebus  propria  natura  et  pro- 
pria  specie,  tolleretur  etiam  propria  operatio  et  proprius  finis,  actum- 
que  essetde  sapientissima  divinae  providentiae  dispositione,  quae  omnia 
per  diversas  operationes,  quae  a  diversis  naturis  permanant,  ad  fines 
cuique  rei  congruentes  ordinat  ac  dirigit  (2). 

Arg.  3.um  Ductum  ex  Physicorum  experimentis,  et  auctoritate. 
Leibnitius  eiusque  asseclae  docent,  in  omnibus  speciebus  dari  species 
intermedias,  licet  nos  lateant;  nos  ex  adverso  negamus,  eas  exsistere, 
cum  in  rebus  facti  veritas  comprobanda  sit  experimento,  extra  quod 

(1)  Wbilm,  Hist.  de  la  philosoph.  allem.  part.  2,  pag.  212-213. 

(2)  Cf.  S.  Thom.  Contra  gent.  lib.  III,  cap.  XCVII;  cf.  etiam  quae  disputavimus 
de  compositione  essentiarum  visibilium,  et  de  diversis  perfectionum  gradibus  ex  di- 
versitate  formarum  substantialium   procedentibus,  Ont.    pars  II,  q.  2,  a.  5,  vol.  I. 

vagari  minime  licet.  Ceterum  ipse  Bonnetus,  qui  Leibnitio  maxime 
studet,  fatetur,  inter  regnum  fossile  et  vegetale,  transitum  fieri  ex 
abrupto,  quia  inter  organicum,  et  inorganicum  non  datur  medium. 
Hanc  eamdem  veritatem  nostris  diebus  tuentur  quamplurimi  rerum 
naturalium  cultores  et  illustres  Physioiogi;  illi  praesertim,  qui  in  natura 
indciganda  non  praeiudicatis  ducuntur  opinionibus,  neque  sua  studia 
suasque  observationes  et  experimenta  unice  dirigunl  ad  religionem 
christianam  impugnandam  eiusque  dogmata  circa  originem  rerum 
mundanarum  subvertenda.  Laudati  quippe  scientiarum  expcrimenta- 
lium  studiosi  diserte  et  conceptis  verbis  docent,  nullum  exsistere  in 
natura  transitum  a  regno  minerali  ad  regnum  vegetale,  et  omnia  facta 
a  quibusdam  materialistis  commemorata  ad  suadendam  exsistentiam 
generationis  spontaneae  seu  transitum  per  vires  mere  physicas  et  chi- 
micas  ex  mineralibus  ad  viventia  esse  inter  somnia  et  inanes  fabulas 
amandanda.  Sic  ut  antiquiores,  nempe  Redium,  Malpighium,  Spallan- 
zanium  praetereamus,  veritatem  hanc  suis  exquisitis  experimentis  et 
naturae  periclitationibus  extra  oranem  controversiam  posuerunt  Ehrem- 
berg,  Tiedemann,  Ioannes  Tyndall,  Aloisius  Pasteur,  Rodulphus  Wirchow 
compluresque  alii  de  scientiis  naturalibus  egregie  meriti  (1).  Neque 
nos  movere  debet  quod  de  suo  bathibio  seu  vivente  in  profundo  glo- 
riose  effutivit  Ernestus  Haeckel  ut  fucum  faceret  imperitis  et  conti- 
nuationem  specierum  seu  generationem  spontaneam  suaderet  (2).  Si- 
quidem  bathibius  ille,  quera  ab  Huxley  Haeckelius  accepit  et  ad  spe- 
ciem  quamdam  mediam  inter  mineralia  et  viventia  pertinere  affirma- 

(1)  Rodulphus  VYirchow  in  conventu  Physiologorum  Monachi  in  Bavaria  ha- 
bito  an.  1877  haec  in  rem  nostram  asseruit:  «  Per  quanti  esperimenti  si  son  mol- 
tiplicati  non  si  e  riuscito  ad  ottenere  un  sol  fatto  che  provi  il  passaggio  del  mondo 
inorganico  al  mondo  organico...  Quindi  ogni  speranza  di  veder  nascere  la  vita  dalle 
sole  forze  chimiche  e  fisiche  e  ormai  svanita  ». 

Hoc  idem  in  sua  Physiologia  docet  Tiedmann,  inquiens:  «  Non  conosciamo  un 
sol  corpo  vivente  che  sia  nato  per  le  sole  forze  fisiche  e  chimiche;  onde  tutte  le 
qualita  di  tali  corpi  debbono  essere  considerate  altrettanti  effetti  della  vita.  Anzi  nei 
corpi  organici  gli  stessi  fenomeni  che  ad  essi  sono  comuni  coi  corpi  inorganici  ri- 
cevono  modificazioni  dall'attivita  propria  dei  corpi  organici  alle  cui  forze  essi  sono 
subordinati  ».  Tratt.  di  Fisiologia,  vol.  I.  pag.  132  (Parigi  1881). 

(2)  En  quomodo  flaeckelius  bathibium  a  se  fabricatum  describit:  «  Questa 
monera  si  trova  nelle  piu  grandi  profondita  del  mare  tra  12000  e  24000  piedi,  e 
ne  ricopre  il  fondo  parte  in  forma  di  cordicelle  e  ripiegamenti  di  plasma  reticolari, 
parte  in  forma  di  grumi  di  plasma  irregolari  di  grandezza  variabile...  Questi  or- 
ganismi  omogenei  non  ancora  differenziati,  che  nella  loro  composizione  uniforme  di 
parti  similari  rassomigliano  ai  cristalli  inorganici,  possono  solo  provenire  da  una 
generazione  spontanea  e  divenire  gli  antenati  di  tutti  gl'altri  organismi  » .  Haeckel, 
Storia  della  creazione  degiesseri  organizzati  secondo  le  leggi  naturali,  pag.  303-304 
(Parigi  1877).  Sic  isti  Religionis  osores  contemptoresque  impune  fabulantur  et  no- 
men  sapientium  sibi  decernunt;  immo  ipsi  soli  sapere  sibi  videntur! 

\it,  post  accurata  experimenta  a  viris  naturalium  scientiarum  apprime 
consultis  multiplicata,  deprehensus  est  esse  corpus  minerale  (fosfato 
di  calrej,  Hoc  ab  ipso  Huxley  illius  bathibii  inventore  declaratum  iuit 
in  conventu  consociationis  Britannicae,  habito  an.  1879.  Is  enim. 
postquam  in  Gallia  interfuisset  experimentis  ab  Aloisio  Pasteur  pera- 
ctis,  in  Angliam  reversus  declaravit,  generationein  spontaneam  esse 
omnino  commentitiam,  bathibium  a  se  inventum  et  Haeckelio  exhibi- 
tum  non  esse  nisi  corpus  minerale,  et  omnia  phaenomena  corporum 
organicorum  scientificam  explicationem  unice  mutuari  ab  illo  princi- 
pio  seu  a  magna  illa  lege  biologica,  quae  sancit  vitam  procedere  a 
vita,  seu  omne  vivens  ex  vivente. 

Ad  transitum  autem  ex  regno  vegetali  ad  regnum  animale  quod 
pertinet  nempe  a  plantis  ad  animantia  bruta,  omnes  fautores  continua- 
tionis  specierum  in  hoc  conveniunt,  quod  polypus  constituat  annulum 
inter  plantam  et  animal.  At  procul  errant,  nam  polypus  non  est  nisi 
animal,  cum  sentiat,  manducet  ac  digerat,  licet  ob  simplicissimam 
structuram  organicam  propius  quam  aliae  belluae  ad  plantas  accedat; 
et  si  per  gemmas  sese  reproducit,  hoc  commune  habet  cum  quibusdam 
animalibus,  de  quibus  nemo  dubitat.  Nam  vermes,  qui  habent  stoma- 
chum,  intestina,  arterias,  et  peculiare  systema  nerveum,  per  gemmas 
se  reproducunt.  Immo  salamandra,  cum  sit  animal  vertebratum,  cau- 
dam  et  pedes  toties  reproducit,  quoties  ipsi  secantur. 

Ouod  autem  inter  hominem  et  bellu;im  nulla  iingi  possit  species 
intermedia,  hoc  ab  eo  dumtaxat  in  dubium  revocari  potest,  qui  rationi 
ipsi  volens  et  lubens  nuntium  remisit  et  humanae  dignitatis  pertaesus 
cognationem  consanguinitatemque  cum  belluis  affectat  eaque  merito 
delectatur.  lnter  animal  quippe  rationis  expers  et  animal  particeps  ra- 
tionis  nihil  medii  assignari  potest.  Hinc  nonnulli  inter  politiores  na- 
turalium  disciplinarum  cultores,  licet  ad  materialismura  et  rationalismum 
proni,  nihilominus  veritate  ipsa  coacti  diserte  aftirmant,  nullam  spe- 
ciem  intermediam  vigere  inter  hominem  et  quamcumque  belluam,  et 
annulum  illum,  quo  homo  cum  brutis  copulatur,  esse  merum  figmen- 
tum  in  mente  quorumdam  auctorum  exsistens  (1).  Leibnitio  autera, 
Lockio,  et  Huchnero,  quorum  primus  hominem-belluam  in  alio  orbe 
commentus  est  exsistere,  secundus  docuit,  speciem  illam  constitui  per 
homines  imbecilles,  tertius  effutivit  ad  hanc  aequivocam  speciem  per- 


(1)  Ad  rem  nostram  Kodulphus  Wirehow  nupor  a  nobis  eommemoratus  baec 
habet :  «  E'  inutile  andare  in  cerca  delTanello  mancante  che  si  vuole  abbia  unito 
luomo  alla  scimmia  o  a  qualche  altra  specie  di  animali.  Una  barriera  insormon- 
tabile  si  erge  tra  1'uomo  e  1'animale,  e  niuno  ha  potuto  sinora  atterrarla...  Tutte 
le  ricerche  faltc  col  Bne  di  rintracciare  la  continuith  progressi\a  dello  sviluppo  sono 
riuscite  \ane;  non  esiste  proantropo  di  sorta:  l*uomo-scimmia  e  un  mito:  1'anello 
mancante  c  un  sogno  ».  Revue  scientifique.  5  nov.  180^. 

tinere  Aetbiopes;  respondemus,  ipsos  non  serio  philosophari,  et  talia 
in  medium  proferre,  quae  nulla  indigeant  refutatione,  cum  sint  per- 
spicue  absurda.  Si  enim  homines  bebetes  mediam  illam  speciem  con- 
stituerent  dicendum  foret,  etiam  homines  ingeniosissimos  et  doctissi- 
mos  posse  quandoque  a  specie  humana  ad  illam  speciem  migrare,  cum 
non  raro  vel  infirmitate  tabescentes,  vel  ipsa  senectute  coniecti  repue- 
rascant,  et  in  imbecillitatem  prolabantur.  Aethiopes  vero,  si  assidua 
disciplina  excolerentur,  possent  ipsi  per  se  impio  Buchnero  ostendere 
sui  commenti  temerariam  absurditatem  (1). 


ARTICULUS  III. 

AN    RES   NATURAE   REVOCARI    POSSIIST    AD    UNICUM  TYPUM. 

QUAESTIO  DECLARATUR.  Refutatis  philosophis  iliis,  qui  cum 
Leibnitio  mundi  visibilis  unitatem  explicare  nituntur  per  continuatio- 
nem  specierum,  alius  valde  finitimus  nobis  occurrit  error;  eorum 
nempe,  qui  in  rerum  visibilium  universitate  falso  admodum  imaginan- 
tur,  exsistere  unicum  quemdam  typum,  ad  quem  omnia  revocantur 
in  natura.  Huius  erroris  sic  meminit  S.  Basilius:  «  Arrogantium  phi- 
losophorum  fuge  deliramenta,  quos  non  pudet,  suas  ipsorum  animas, 
et  canum  eiusdem  species  esse  statuere,  cum  seipsos  aliquando,  et  mu- 
lieres,  et  frutices,  et  pisces  aequoreos  fuisse  doceant  »  (2).  Hic  vete- 
rum  error  in  recenti  nostra  aetate  iterum  instauratus  fuit  a  quibus- 
dam  scientiarum  naturalium  cultoribus.  Proclamant  enim,  hominem 
seu  speciem  humanam  esse  exemplar,  quod  natura  in  opere  moliendo 
sibi  proposuit,  ita  ut  ceterae  species  inferiores  nihil  aliud  sint,  nisi 
quidam  gradus,  per  quos  natura  ab  unico  principio  proficiscens,  tam- 
quam  a  rerum  omnium  rudimento,  pertransivit,  ut  ad  hominem  ve- 
luti  ad  sui  operis  absolutionem  perveniret.  Fingunt  enim,  species  inte- 
riores  non  esse  nisi  totidem  pausas,  quas  naturae  evolutio  facit,  ita 
ut  quotiescumque  natura  pausando  gressum  in  cursu  sistit,  aliquam 
speciem  constituat.  Quocirca  nobiles  isti  philosophi  hominem  progna- 
tum  blaterant  ex  aliquo  animali  plus  minusve  perfecto,  censentque, 
unicam  esse  omnium  animantium  structuram  et  compositiohem  orga- 
norum,  eaque  nonnisi  accidentium  varietate  inter  se  discriminari. 

Evolutionismus.  Pernicioso  huic  errori  adstipulantur  omnes  illi, 
qui  Evolutionistae  vulgo  nuncupantur,  quique  comminiscuntur,  omnes 

(1)  Undenam  in  regno  minerali,  vegetali,  et  animali  oriantur  varii  perfectionis 
gradus,  ideoque  variae  species  mineralium,  plantarum  et  animalium,  explicatur  a 
S.  Tbom.  QQ.  DD.  De  Anima,  a.  7,  et  ab  Arist.  De  animalibus,  Historia,  lib.  VIII, 
cap.  I. 

(2)  Hom.  VIII  in  Hexaem.  n.  2. 

res  ex  necessaria  et  caeca  quadam  naturae  evolutione  ortum  habuisse. 
Hinc  perfracte  negant,  Deum  sapientissimum  huius  mundi  Architectum 
naturas  diversissimas  condidisse  iuxta  ideas  in  divino  intellectu  exsi- 
stentes,  veluti  totidem  imitationis  gradus,  qui  simplicissimam  et  im- 
metatam  eius  perfectionem,  multiplicatis  similitudinibus  quodammodo 
manilestarent.  Huiusmodi  scientiarum  subversores  in  duas  classes  di- 
stribuuntur.  Primi  enim  contendunt,  omnes  naturas  sive  regni  inor- 
ganici,  sive  vegetalis,  sive  animalis  esse  species  transeuntes,  quae 
per  necessariam  evolutionem  eo  connituntur,  ut  in  hominem  tamquam 
in  proprium  exemplar  et  typum  convertantur.  Secundi  hanc  commen- 
titiam  evolutionem  coarctant  ad  solum  regnum  animale,  quemadmo- 
dum  factitarunt  Lamarckius,  Herder,  et  in  primis  Danvin,  qui  homi- 
nem  proxime  prognatum  ex  simia  profitetur.  Contra  hos  omnes  se- 
quentem  propositionem  statuimus. 


PROPOSITIO. 

Neque  in  tota  rerum  visibilium  universitate,  neque  in  solo  regno 
animali  admitti  potest  unica  species,  quae  sit  propotypon,  in  quod  re- 
liquae  omnes  species  naturali  evolutione  convertuntur  (1). 

Prob.  I.a  pars.  Arg.  I.nm  Si  daretur  unica  species  in  mundo, 
quae  esset  communis  typus,  adstruenda  foret  unica  omnium  rerum 
essentia  substantialis,  et  affirmandum,  res  non  secerni  nisi  per  acci- 
dentales  differentias.  Atqui  hoc  est  perspicue  absurdum,  utpote  aufe- 
rens  rebus  propriam  substantialitatem,  et  inducens  pantheismum  cosmi- 
cum.  Ergo  in  natura  non  viget  commune  omnium  rerum  prototypon. 
Propositio  maior  ex  eo  patet,  quod  si  admittantur  plures  essentiae 
substantiales,  tunc  una  essentia  differt  ab  altera  per  differentiam  es- 
sentialem,  ideoque  actum  est  de  unitate  typi  ab  adversariis  efficta. 
Uti  enim  argumentatur  Aquinas:  cc  Illa  sunt  unum,  quorum  species 
una  est.  Si  igitur  omnium  species  est  una,  sequeretur  quod  omnia 
sint  unum  secundum  speciem  »  (2). 

Arg.  2.um  Doctrina  de  unitate  typi  decernit,  omnes  res  ortum  ha- 
bere  ex  vi  insita  soli  speciei  primitivae,  ideoque  quod  est  minus  per- 
fectum  produceret  aliquid  longe  perfectius  seipso.  Atqui  huiusmodi 
decretum  perimit  principium  causalitatis,  tollit  a  Deo  rationem  tum 
primi  et  universalis  rerum  principii,  tum  causae  exemplaris  et  iinalis, 
et  consequenter  destruit  ordincm   rerum,  et  Dei  providentiam.    Ergo 

(1)  De  bac  materia  dignus  est  qui  consulatur  P.  Liber\tore  S.  I.  Dellumma 
umana,  oap.  VIII  ab  initio. 

(2)  Metaph.  lib.  VII,  lect.  11. 

meniorata  sententia  est  simul  absurda  et  impia.  Audiatur  S.  Thomas: 
«  In  praedicto  ordine,  secundum  quem  ratio  divinae  providentiae  at- 
tenditur,  primum  esse  diximus  divinam  bonitatem  quasi  ultimum  fi- 
nem,  qui  est  primum  principium  in  agendis:  dein  vero  rerum  nume- 
rositatem,  ad  quam  constituendam  necesse  est,  gradus  diversos  in 
formis,  et  materiis,  et  agentibus,  et  patientibus,  et  actionibus,  et  ac- 
cidentibus  esse.  Sicut  ergo  summa  ratio  divinae  providentiae  simpli- 
citer  est  divina  bonitas,  ita  prima  ratio  in  creaturis  est  earum  nume- 
rositas,  ad  cuius  institutionem  et  conservationem  omnia  alia  conservari 
videntur  »  (1 ). 

Prob.  2.a  pars.  Arg.  I.um  Licet  ad  probandam  hanc  secundam 
partem  valeant  proportionaliter  omnia  argumenta,  quae  in  prima  parte 
allata  sunt;  nihilominus  peculiaribus  quibusdam  argumentis  sic  ea  con- 
firmari  potest.  Et  primo,  si  ultimus  terminus  ad  quem  necessaria  evo- 
lutio  regni  animalis  pertingit,  est  homo,  concludendum  est,  omnes 
hominis  potentias,  et  ipsam  intelligendi  facultatem  ortum  habuisse  a 
principio  quodam  materiali,  quod  est  absurdum. 

Arg.  2.um  Ex  doctrina,  quae  tenet,  diversas  species  regni  animalis 
exortas  esse  ex  pausis,  quas  humanus  embrio  in  sua  evolutione  pe- 
ragit,  evidenter  infertur,  nullas  species  regni  animalis  esse  fixas  et  per- 
manentes.  Atqui  hoc  pugnat  cum  ratione  et  experientia.  Et  primo  qui- 
dem  pugnat  cum  ratione;  nam  si  species  una  in  aliam  converteretur, 
dicendum  foret,  essentias  rerum  esse  mutabiles  et  contingentes,  ideo- 
que  non  dari  scientiam,  quae  est  de  immutabilibus  et  necessariis.  Se- 
cundum  pugnat  cum  experientia;  nam,  uti  post  accuratas  observatio- 
nes  Cuvierius  demonstravit,  in  praeteritis  aetatibus  species  semper 
eaedem  permansere,  ac  in  praesentia  vigent,  si  quaedam  accidentales 
differentiae  excipiantur,  quae  vel  ex  differentia  regionum,  vel  ex  aliis 
causis  exoriuntur.  Sic  contra  Lamarck  aliosque  Materialistas  strenue 
vindicavit  permanentiam  specierum,  quam  Plato,  Aristoteles,  S.  Tho- 
mas,  Albertus  M.  iampridem  tradiderant  (2). 

(1)  Contra  gent.  lib.  111,  cap.  XCVII. 

(2)  Ut  doctrina  a  nobis  vindicata  magis  magisque  confirmetur,  evidentiusque 
efflorescat  quanto  melius  cum  progressione  et  inventis  disciplinarum  experimenta- 
lium  concinant  dogmata  philosophiae  aristotelico-scholasticae  quam  placita  ad  libi- 
tum  efficta  evolutiooismi  et  darwinismi,  non  erit  abs  re  alia  verba  huc  transferre 
Rodulphi  Wirchow  propter  magnam  auctoritatem  viri  apud  ipsos  adversarios  in 
principibus  habiti.  Is  enim  licet  rationalista  et  incredulus  in  magno  conventu  an- 
thropologico  Vindobonae  quindecim  ante  annos  habito  sic  evolutionistas  ad  incitas 
redegit:  «  Allorche  venti  anni  or  sono  noi  ci  siamo  riuniti  ad  Innsbruck,  il  dar- 
winismo  era  in  sul  suo  fiorire  nel  mondo...  Ora  noi  abbiamo  invano  cercato  l'a- 
nello  che  deve  riunire  luomo  alla  scimmia,  e  non  1'abbiamo  ancora  potuto  ritro- 
vare ;  il  proantropo  non  e  trovato  ancoia;  Tantropologia  lo  ignora.  Certi  scienziati 
lo  hanno  forse  visto,  ma  in  sogno;  nessuno  potrebbe  affermare  di  esserglisi  avvi- 
cinato  in  realta  ».  Opinionum  commenta  delet    dies;  naturae  iudicia  confirmat. 

Neque  negotium  facessit  id,  quod  de  unitate  structurae,  composi- 
tionis  et  typi  a  Materialistis  in  medium  affertur.  Siquidem  alia  est 
structura  zooplnjton/m,  alia  annulosori/m,  alia  mollium,  et  alia  verte- 
bratorum.  Similiter  maxima  est  varietas  compositionis,  cum  diversi- 
mode  nutriantur  ac  sentiant  polypi,  quorum  massa  ita  est  homogenea, 
ut  singulae  partes  totum  reproducant;  quam  animalia  vertebrata,  quae 
exercent  singulas  distinctasque  functiones  in  distinctis  partibus  et  or- 
ganis.  Demum  systema  nerveum  in  quo  typus  cuiusque  speciei  ani- 
mantium  reponitur,  diversissimum  est  in  zoophytis,  in  annulosis,  in 
mollibus,  et  in  vertebratis  (1). 


SOLVUNTUR  DIFFICULTATES. 

Oppon.  I.°  Embrio  humanus  initio  similis  est  formis  quorumdam 
animalium  inferiorum,  et  per  continuam  evolutionem  pervenit  ad  for- 
mam  hominis.  Atqui  hoc  ostendit,  hominis  embrionem  transeundo  per 
rormas  animantium  ad  formam  humanam  pervenisse.  Ergo. 

Resp.  Disl.  mai.  Est  similis  accidentaliter,  Conc.  Substantialiter, 
Neg.    Contradist.  min.  et  Neg.  cons. 

Explico.  Similitudo  est  convenientia  in  forma,  ideoque  si  datur 
convenientia  in  forma  substantiali,  similitudo  est  substantialis:  si  datur 
convenientia  in  forma  accidentali,  similitudo  est  accidentalis.  Sic  duo 
homines  sunt  similes  in  natura  seu  in  specie,  quia  conveniunt  in  anima 
rationali,  et  sunt  similes  accidentaliter,  si  conveniunt  in  albedine  vel 
figura.  Iam  vero  embrio  humanus  in  quocumque  statu  suae  evolutio- 
nis  consideratur,  semper  differt  substantialiter,  et  specie  a  quolibet 
animali  inferiori,  cum  eius  forma  substantialis  sit  diversa  a  forma  sub- 
stantiali  inferioris  animalis.  Haec  differentia  essentialis  non  impedit, 
quominus  similitudo  quaedam  accidentalis  intersit  orta  ab  aliqua  con- 
venientia  in  tigura  vel  structura  compositionis,  quae  similitudo  a  Phy- 
siologis  politioribus  vocatur  analogia  potius  apparens,  quam  realis. 
Hinc  Mueller  fatetur,  quamdam  analogiam  reperiri  initio  inter  embrio- 
nem  hominis,  et  animalium  vertebratorum;  sed  contendit,  utrumque 
in  sui  evolutione  manifestare  diversas  notas,  et  nunquam  embrionem 
humanum  in  sui  evolutione  prae  se  ferre  formam  piscis,  reptilis,  aut 
avis,  uti  quidam  fabulantur,  quos  Physiologus  Fredault  merito  comparat 
homini,  qui  prospiciendo  nubes,  imaginaretur,  cernere  in  illis  sum- 
ptuosa  palatia,  hortos  Armidae,  et  exercitus  in  acie  instructos  iuxta 
suae  calescentis  phantasiae  figmenta  (2). 

(I)  Gf.  P.  Libeeutore,    Deltanima  ttmana,  cap.  VIII,  a.  3,  ubi  illustrium    Na- 
turalistarum  testimonia  citantur,  quae    probant,  in  auimantibus  non  exsistere  uni- 
tatem  typi,  neque  structurae  et   compositiouis. 
2)  Fredault,  Physiologie  generale,  pag.  ;{(»♦>. 


ART.    III.    AN    DETUR    IN    REBUS    UNITAS    TYPI  143 

Oppon.  2.°  Materia  prima  habet  naturalem  et  necessarium  appc- 
titum  omnium  formarum  usque  ad  formas  pertectissimas.  Atqui  si  ita 
est,  natura  per  necessariam  et  naturalem  evolutionem  se  transformat 
in  species  perfectiores  usque  acl  speciem  perfectissimam.  Ergo  admitti 
potest  unicus  typus,  in  quem  aliae  species  convertuntur. 

Resp.  Dist.  mai.  Materia  prima  habet  naturalem  appetitum,  pas- 
sivum  omnium  formarum,  Conc.  Habet  naturalem  appetitum,  activum, 
Neg.  Contradisl.  nriin.  Neg.  cons. 


ARTICULUS  IV. 

DE    PERFECTIONE    MUNDI    SEU    DE    OPTIMISMO    MUNDANO. 

QUID  PERFECTUM?  Perfectum,  iuxta  nominis  significationem, 
illud  dicitur,  quod  est  totaliter  factum;  et  cum  aliquid  fiat  secundum 
quod  de  potentia  transeat  in  actum,  consequens  est  ut  perfectio  dicat 
actum.  Hinc  si  actus  est  per  aliquam  potentiam  finitus,  perfectio  erit 
finita  et  relativa ;  si  actus  est  a  potentia  absolutus  et  purus,  perfectio 
erit  absoluta  et  infinita.  Perfectio  ergo  finita  cum  importet  actum  po- 
tentiae  aclmistum,  si  stricte  sumitur,  semper  imperfectionem  seu  limi- 
tes  sibi  copulatos  habet.  Verum  sensu  latiori  perfectum  dicitur  non 
illud  quod  nullos  limites  in  perfectione  habet,  sed  quod  nulla  caret 
perfectione  debita  suae  naturae.  Ratione  contraria  imperfectum  oppo- 
situm  perfecto  absoluto  est  omne  illud,  quod  circumscribitur  limitibus; 
imperfectum  oppositum  perfecto  relativo  dicitur  illud,  quod  caret  per- 
fectione  sibi  clebita. 

Quaenam  perfectio  conveniat  mundo.  Si  cle  perfectione  mundi  quae- 
rimus,  dicendum  est,  mundum  esse  perfectum  relative  quia  omnia  opera 
Dei  perfecta  sunt;  non  vero  absolute,  cum  ex  ipsa  ratione  entis  finiti 
limites  in  suis  perfectionibus  sibi  vindicet.  Quocl  si  quaeratur,  an  hic 
mundus  dici  possit  optimus  inter  omnes  mundos  possibiles  et  a  Deo 
creabiles,  iterum  respondendum  est  cum  distinctione,  nempe  hunc  mun- 
clum  esse  optimum  relative,  sed  non  absolute.  Siquidem  opus  effectum 
ab  aliquo  agente  per  inteliectum,  tunc  dicitur  optimum  relative,  cum 
perfecte  respondet  fini,  quem  operans  sibi  proposuit.  Dicitur  perfectum 
absolute,  cum  agens,  facta  alia  quacumque  hypothesi,  non  possit  quicl- 
quam  melius  moliri. 

Cum  ergo  Deus  sit  agens  infinitae  virtutis,  et  mundus  ab  eo  effe- 
ctus  habeat  finitam  perfectionem,  perspicuum  est,  posse  Deum  alium 
mundum  isto  nobiliorem  condere.  Contra  cum  Deus  mundum  hunc  con- 
diderit,  ut  per  cleterminatum  gradum  creatae  perfectionis  suam  mani- 
festaret  bonitatem  determinato  quodam  modo  ad  arbitratum  suae  liber- 
rimae  voluntatis,  mundus  hic  adamussim  respondet  praeordinationi  et 

fini,  quem  Deus  in  eius  molitione  sibi  proposuit.  Quocirca  procul  du- 
bio  Deus  potuisset  mundum  isto  perfectiorem  condere,  si  sibi  propo- 
suisset  perfectiorem  altioremque  graJuoi  manifestationis  suae  bonitatis; 
verum  statuto  illo  gradu,  quem  de  facto  libere  sibi  proposuit,  alium 
mundum  mundo  hoc  meliorem  condere  non  potuit;  quia  non  est  Deo 
integrum,  seligere  medium,  quod  imperfecte  ducit  ad  finem,  cum  sit 
agens  perfectissimum.  Nihilominus  liberum  fuit  Deo  velle  talem  vel 
talem  modum  manifestationis  suae  bonitatis,  cum  Deus  potuisset  etiam 
nullo  modo  velle  suam  bonitatem  extrinsecus  manifestare,  ideoque 
mundum  non  condere. 

Error  Leibnitii.  Ex  hactenus  dictis  intelligitur  quam  falsus  sit  Lei- 
bnitius/qui  inter  omnes  mundos  possibiles,  quos  ipse  esse  infinitos 
opinatur,  putat  hunc  esse  omnium  optimum,  quia  secus  deesset  ratio 
sufficiens,  cur  ceteris  anteponeretur.  Leibnitiano  sophismati  iamdudum 
facerat  satis  Aquinas,  qui  identidem  inquirit,  an  Deus  potuisset  facere 
alia,  quae  non  fecit,  et  cum  declaraverit,  Deum  omnia  fecisse  ut 
media  ad  finem  suum  proprium,  qui  est  Divina  bonitas,  distinguit 
inter  media  fini  commensurata,  quae  necessario  appetuntur  ab  eo,  qui 
vult  finem,  et  media,  quae  non  sunt  fini  commensurata  quae  non  ne- 
cessario  appetuntur,  et  deinde  sic  pergit:  cc  Finis  naturalis  divinae 
voluntatis  est  eius  bonitas,  quam  non  velle  non  potest.  Sed  fini  huic 
non  commensurantur  creaturae,  ita  quod  sine  his  divina  bonitas  ma- 
nifestari  non  possit ;  quod  Deus  intendit  ex  creaturis.  Sicut  enim  ma- 
nifestatur  divina  bonitas  per  has  res,  quae  nunc  sunt,  et  per  hunc 
rerum  ordinem,  ita  potest  manifestari  per  alias  creaturas,  et  alio  modo 
ordinatas;  et  ideo  divina  voluntas  potest  se  extendere  in  alia,  quam 
quae  facit.  Et  in  hoc  fuerunt  decepti  errantes:  aestimaverunt  enim, 
ordinem  creaturam  esse  quasi  commensuratum  divinae  bonitati,  quasi 
absque  eo  esse  non  posset  »  (1). 

Error  Rosminii.  Praeterea  deceptus  est  etiam  Rosminius,  qui  di- 
serte  docuit,  hunc  mundum  dumtaxat  fuisse  possibilem,  quia  solus 
prae  ceteris  congruebat  divinae  bonitati;  nam,  iuxta  ipsum,  cum  mundi 
possibiles  sint  numero  tiniti,  nihil  prohibet,  quominus  inter  ipsos  unus 
assignetur,  qui  excellat  ceteris  omnibus  (2).  Supponit  enim  falso,  res 
creatas  Divinae  bonitati,  in  qua  finis  Dei  reponendus  est,  esse  com- 
mensuratas  (3). 

(1)  QQ.  DD.  De  Fot.  q.  1,  a.  5. 

(2)  Teosofia,  vol.  I,  n.    72U. 

(3)  Cf.  etiam  S.  Thom.  1  p.  q.  25,  a.  5,  et  loca  ibi  eitata. 

DE    CORPORIBUS    VIVENTIBUS 


QUAESTIO  I. 
De  vita  et  de  variis  eius  gradibus. 

QUAESTIO  ADUMBRATUR.  Oranes  res  visibiles,  quae  concretae 
sunt  ex  principio  materiali  et  formali,  diversos  perfectionis  et  nobili- 
tatis  gradus  sibi  vindicant,  qui  a  diversitate  principiorum  formalium 
oriuntur;  cum  omne  dicatur  perfectum,  secundum  quod  est  actu;  est 
autem  actu  per  formam.  Quare  secundum  diversitatem  formarum  vi- 
get  et  efflorescit  diversa  rerum  perfectio,  pulcritudo  et  varietas  uni- 
versi.  Sunt  enim  quaedam  forraae,  quae  actuant  materiam  inorganicam, 
eique  impertiunt  infimum  in  scala  entium  perfectionis  gradum,  et  con- 
stituunt  corpora  vel  chimice  simplicia,  vel  chimice  composita,  sed  ho- 
raogenea.  Talia  corpora  cum  infimum  in  essendo  adepta  sint  nobilitatis 
gradum,  consequenter  inperfectiorem  operandi  modum  manjfestant, 
agendo  dumtaxat  transeunter  circa  externa  subiecta,  in  quorum  per- 
fectionem  operatio  cedit.  Contra  ea  sunt  et  aiiae  formae  perfectiores, 
quae  actuant  materiam  ex  partibus  dissimilibus  coagmentatam,  orga- 
nisque  praeditam,  cui  attribuunt  nobiliorem  essendi  gradum,  ex  quo 
operatio  immanens  profluit,  quae  exercetur  circa  ipsum  subiectum  agens, 
in  cuius  bonum  et  perfectionem  vertit.  Huiusmodi  corpora  dicuntur  vi- 
ventia  seu  animata,  et  principium  formale,  quod  ipsis  talem  essendi 
agendique  perfectionem  communicat,  nuncupatur  anima.  Exinde  gene- 
ralis  divisio  corporum  exsurgit,  secundum  quam  dispertiuntur  in  inor- 
ganica  seu  inanima,  et  in  organica  seu  animata.  In  prima  parte  Philo- 
sophiae  naturalis  seu  Cosmologiae  egimus  de  corporibus  generatim  spe- 
ctatis;  in  hac  secunda  parte  aliquid  summatim  dicendum  nobis  est  de 
corporibus  viventibus.  Ut  autem  ordine  nostra  procedat  disputatio,  ma- 
teriam  tribuemus  in  partes,  et  primo  loco  de  ente  vivente  et  de  variis 
vitae  gradibus  generatim  disputabimus;  deinde  ad  singula  viventium 
seu  animatorum  genera  descendemus. 

Dk  Maria.  Vol.  II.  10 

ARTICULUS  I. 

NATURA    VITAE    INQUIRITUR,    ET    EIUS    DEFINITIO    PROPONITUR. 

DUPLEX  VITAE  ACCEPTIO.  Vita  sumitur  dupliciter,  nenipe  iu 
actu  primo,  et  in  actu  secundo.  In  primo  sensu  vita  denotat  ipsam 
substantiam  viventis ;  unde  effatum  illud:  Vita  viventibns  est  esse.  In 
secundo  sensu  vita  indicat  operationem  vitalem,  nempe  proprium  ope- 
randi  modum,  qui  competit  entibus  viventibus.  «  Vita,  ait  S.  Thomas, 
dicitur  dupliciter:  uno  modo  ipsum  esse  viventis... ;  alio  modo  ipsa 
operatio  viventis,  secundum  quam  principium  vitae  in  actum  reduci- 
tur  »  (1).  Ouo  ex  loco  manifeste  patet,  vitam  accipi  in  actu  primo  ab 
eodem  S.  Doctore,  quando  demonstrat,  vitam  non  consistere  in  ope- 
ratione.  Argumentatur  enim  hoc  pacto:  licet  proprium  sit  inteliectus 
nostri  cognoscere  rerum  essentias;  nihilominus  cum  accipiat  suam  co- 
gnitionem  a  sensibus,  rerum  naturas  non  percipit,  nisi  per  ea,  quae 
exterius  manifestantur,  et  ideo  plerumque  a  proprietatibus  exteriori- 
bus  nomina  imponimus  ad  essentias  significandas,  nominamus  enim 
res,  sicut  illas  cognoscimus.  Nomina  vero  quandoque  accipiuntur  pro 
ipsis  essentiis  rerum,  ad  quas  signiticandas  principaliter  imposita  sunt; 
quandoque  sumuntur  pro  ipsis  proprietatibus,  a  quibus  imponuntur, 
licet  minus  proprie.  Sic  nomen  vitae  licet  sumptum  sit  a  quodam 
exterius  apparente,  idest  ab  operatione,  qua  res  movet  seipsam;  tamen 
proprie  impositum  est  ad  significandam  substantiam,  cui  secundum 
suam  naturam  competit  movere  seipsam,  et  in  hac  acceptione  vivere 
idem  est,  ac  esse  in  tali  natura;  et  vita  significat  hoc  ipsum  in  ab- 
stracto.  Ex  quo  sequitur,  vivum  esse  praedicatum  substantiale.  Hoc 
vero  non  impedit,  quominus  vita  quandoque  sumatur  pro  vitalibus 
operationibus,  ex  quibus  vocabulum  hoc  acceptum  est  (2).  Iam  vero 
vita  primo  sensu  accepta  seu  vivens  latius  patet,  quam  animatum; 
Deus  quippe  et  Angelus  vitam,  non  animam  habent;  hinc  cum  ani- 
mato  convertitur  tantum  vivens  corporeum. 

Exposito  hoc  rerum  delectu,  ad  vitae  definitionem  determinandam 
propius  accedamus,  et  videamus,  quid  illud  sit,  quod  iuxta  commu- 
nem  hominum  sensum  inter  viventia  et  inanima  differt.  Porro  expe- 
rientia  compertum  est,  viventia  hoc  sibi  proprium  vindicare,  ut  quo- 
dammodo  agant  se  ad  motum,  vel  suis  operationibus  seipsa  quadante- 
nus  moveant;  quod  cum  fieri  nequeat,  quin  actio  seu  motus  remaneat 
in  ipso  agente  vel  movente,  concludere  fas  est,  vitam  in  eo  sitam  esse, 

(1)  1-2,  q.  3,  a.  i  ad   1. 

(2)  Cf.  S.  Thom.   I  p.  q.  18,  a.  2. 

quod  vivens  talem  habeat  naturam,  ex  qua  profluat  operatio  immanens, 
et  perfectiva  ipsius  agentis.  Quocirca  ad  vitae  rationem  declarandam 
sequens  propositio  statuitur. 


PROPOSITIO. 

Formalis  ratio  vitae  in  eo  reponenda  est,  quod  vivens  sit  talis 
substantia,  quae  moveat  seipsam  propriis  motibus;  ideoque  vivens, 
"  quatale,,,  praeditum  est  operatione  immanente  (1). 

Multiplex  acceptio  motus.  Motus  apud  philosophos  multifariam  ac- 
cipitur.  lj  Sensu  proprio,  et  est:  Actus  enlis  in  potentia  prout  in  po- 
tentia,  idest  mutatio  quaedam,  qua  subiectum  se  habet  medium  inter 
meram  potentiam  ad  aliquem  actum  determinatum,  et  ipsum  actum ; 
ita  ut  esse  dicatur  nec  omnino  in  potentia,  nec  omnino  in  actu,  sed 
in  actuali  tendentia  ad  actum  perfectum  (2).  2)  Sensu  latiori,  et  de- 
notat  quamcumque  mutationem,  secundum  quam  subiectum  de  poten- 
tia  transit  in  actum,  quamvis  mutatio  excludat  interpositionem  actus 
imperfecti  inter  meram  potentiam  et  actum  perfectum.  luxta  primam 
acceptionem  a  S.  Thoma  dicitur  actus  imperfecti,  idest  exsistentis  in 
potentia:  iuxta  secundam,  vocatur  actus  perfecti,  idest  exsistentis  in 
actu;  quo  sensu  intelligere,  velle,  sentire  dicuntur  motus.  3)  Motus 
sumitur  latissime,  et  importat  omnem  operalionem  etiam  perfectissi- 
mam,  excludentem  quamlibet  mutationem  seu  transitum  de  potentia 
in  actum.  Haec  operatio  metaphorice  dumtaxat  dicitur  motus,  quate- 
nus  intelligitur  processio  quaedam  actionis.  Hinc  elucescit,  quid  sit 
movere  sensu  proprio,  sensu  lato,  et  sensu  latissimo:  nimirum  actuarc 
vel  successive,  vel  instantanee,  vel  per  reductionem  realem  de  poten- 
tia  in  actum,  vel  sine  hac  reductione  (3). 

Actio  immanens  et  transiens.  Operatio  immanens  ea  est,  quae  re- 
cipitur  in  eodem  subiecto,  ex  quo  procedit,  ideoque  habet  principium 
et  terminum  in  eodem  supposito.  Contra  operatio  transiens  est  illa, 
quae  recipitur  in  subiecto  vel  supposito  prorsus  diverso  ab  eo,  a  quo 
dimanat:  hinc  ens  agens  transeunter,  dicitur  solum  movere,  et  non 
moveri;  ideoque  actio  transiens  non  est  motus  operantis  seu  moven- 
tis,  sed  moti  vel  passi.  Ens  vero  immanenter  agens,  dicitur  movere 
et  moveri,  ideoque  actio  immanens  dicitur  motus  ipsius  operantis. 
Prima  non  est  perfectio  moventis,  sed  moti;  secunda  est  perfectio 
ipsius  operantis,  cum  agendo  seipsum  moveat.  Diuerentiam  interutram- 

(1)  De  vita  agit  S.  Thom.  1  p.  q.  18. 

(2)  Arist.  Physic.  lib.  III,  cap.  II. 

(3)  S.  Thom.  QQ.  DD.  De  Pot.  q.  10,  a.  1. 

que  operationem  sic  declarat  S.  Thonias:  «  Duplex  est  operatio.  Ouae- 
dam  quidem  transiens  ab  operante  in  aliquod  extrinsecum,  sicut  ca- 
lefactio  ab  igne  in  lignum ;  et  haec  quidem  operatio  non  est  perfectio 
operantis,  sed  operati:  non  enim  aliquid  acquiritur  igni  ex  hoc  quod 
est  calefaciens,  sed  calefacto  acquiritur  calor.  Alia  vero  est  operatio 
non  transiens  in  aliquid  extrinsecum,  sed  manens  in  ipso  operante, 
sicut  intelligere,  sentire,  velle.  Hae  autem  operationes  sunt  perfectio- 
nes  operantis :  intellectus  enim  non  est  perfectus,  nisi  per  hoc  quod 
est  intelligens  actu,  et  similiter  nec  sensus,  nisi  per  hoc  quod  actu 
sentit.  Primum  autem  operationum  genus  commune  est  viventibus  et 
non  viventibus;  sed  secundum  operationum  genus  est  proprium  vi- 
ventium  »  (1). 

Prob.  prop.  Formalis  ratio  vitae  in  eo  reponenda  est,  quod  omnes 
homines  ad  unum  intelligunt  esse  proprium  distinctivum  viventis  a 
non  vivente  in  iis,  quae  manifeste  vivunt.  Atqui  in  huiusmodi  sub- 
stantiis  omnes  intelligunt  adesse  vitam,  quamdiu  seipsas  movent,  et 
esse  mortuas,  si  ex  se  non  habent  motum,  sed  solum  ab  alio  moven- 
tur.  Ergo  ratio  formalis  vitae  in  eo  est,  quod  vivens  seipsum  moveat; 
et  cum  hoc  fieri  nequeat  sine  actione  immanente,  consequenter  quod 
agat  vel  agere  possit  immanenter.  Et  re  vera  in  animalibus  vita  se 
clarius  manifestat;  nam  in  plantis  motus  operationesque  vitales  parum 
differunt  a  motibus  inorganicorum ;  motus  vero  intellectuales  aciem 
oculorum,  captumque  sensuum  praeterlabuntur.  Porro  in  animaiibus 
vita  se  prodit  exterius  per  hoc,  quod  seipsa  movere  conspiciuntur ; 
sin  autem  boc  non  praestant,  sed  ab  externo  agente  pelluntur  ad  mo- 
tum,  habentur  ab  omnibus  ut  mortua  (2).  « Inanimum  est,  inquit  Tul- 
lius,  quod  pulsu  agitatur  externo.  Quod  autem  est  animal,  id  motu 
cietur  interiore  et  suo  »  (3). 

Dubium  proponitur.  Cum  formalis  ratio  vitae,  si  ad  creaturas  re- 
stringitur,  consistat  in  hoc,  quod  vivens  moveat  seipsum,  nempe  per 
suas  operationes  immanentes  seipsum  perficiat,  statim  occurrit  dubi- 
tatio  minime  spernenda.  Videtur  enim  esse  aliquid  secum  pugnans. 
quod,  secundum  eumdem  numero  motum,  idem  subiectum  moveat 
seipsum.  Ad  hanc  repugnantiam  ostendendam  utitur  Philosophus  duo 
bus  argumcntis,  quae  a  S.  Thoma  enarrantur  et  probantur  (4). 

Primum  argumentum  in  hunc  modum  proponitur.  Moventis  se- 
ipsum  simul  et  semel  est  unus  numero  motus.  Si  igitur  aliqviid  ita  mo- 
veat  seipsum,  quod  totum  moveat  totum,  sequitur  quod  unum  et  idem 
sit  movens  et  motum  secundum  unum  et  eumdem  motum  ;  et  hoc  vi- 


(1)  QQ.  DD.  De  Pot.  q.   10,  a.  1;  cf.  Contra  gent.  lib.  II,  cap.  I. 
2    (lf.  S.  Thom.  1   p.  q.  18,  a.  1.  ubi  clare  explicat  defiuitiouem  vitae. 

(3)  Quaest.  Tuscul.  lib.  I,  cap.  XXIII. 

(4)  Physk.  lib.  VIII.  lect.   10. 

detur  inconveniens,  quia  motum  et  movens  habent  oppositionem  ad 
invicein:  opposita  autem  non  possunt  eidem  inesse  secundum  idem. 
Non  est  ergo  possibile,  quod  secundum  eumdem  motum  sit  aliquid 
idem  movens  et  motum.  Cum  enim  aliquid  simul  movet  et  movetur, 
alius  est  motus  secundum  quem  movet,  et  alius  secundum  quem  mo- 
vetur;  sicut  cum  baculus  motus  a  manu  movet  lapidem,  alius  numero 
est  motus  baculi,  et  motus  lapidis.  Haec  S.  Doctoris  argumentatio  sic 
paucis  concluditur.  Si  totum  aliquod  ens  moveret  seipsum  opposita  ni- 
mirum  movere  et  moveri  inessent  uni  eidemque  subiecto  secundum 
idem.  Atqui  hoc  repugnat.   Ergo. 

Secundum  argumentum  ita  habet.  Quod  movetur  est  mobile,  sci- 
licet  in  potentia  exsistens,  quia  quod  movetur,  non  movetur  in  quan- 
tum  est  in  actu,  sed  in  quantum  est  in  potentia.  Sed  illud  quod  movet 
iam  est  in  actu;  nam  non  reducitur  aliquid  de  potentia  in  actum,  nisi 
per  id  quod  est  actu.  Si  igitur  totum  moveat  se  secundum  totum,  se- 
quitur,  quod  idem  sit  simul  actu  et  potentia,  quod  est  impossibile. 
Qui  discursus  sic  breviter  perstringitur.  Si  totum  aliquod  movet 
seipsum,  idem  erit  simul  in  actu,  et  in  potentia  secundum  idem.  Atqui 
hoc  secum  pugnat.  Ergo. 

Dubium  solvitur.  Ex  duabus  proxime  prolatis  rationibus  rite  in- 
fertur,  idem  suppositum  vivens  minime  posse  secundum  se  totum  mo- 
vere  seipsum,  vel  movere  simul  et  moveri  secundum  eamdem  partem. 
Quocirca  ad  contradictionem  vitandam,  asserendum  est  cum  eodem 
Philosopho,  necessarium  esse,  ut  in  quolibet  subiecto,  quod  seipsum 
movet,  duae  admittantur  partes  adaequate  ad  invicem  distinctae,  qua- 
rum  una  sit  solum  movens  et  altera  solum  mota,  si  de  uno  eodem- 
que  motu  agatur.  Sic  et  non  aliter  vitatur  contradictio,  de  qua  me- 
minimus.  Duae  autem  partes  dicuntur  adaequate  distinctae,  quarum 
una  non  inciudit  aliam,  neque  includitur  ab  alia,  e.  g.  brachia  et  ca- 
put:  ex  adverso  duae  partes  distinguuntur  inadaequate,  si  una  pars 
includit  aliam,  vel  ab  alia  includitur:  e.  g.  caput  et  oculi  (1).  lam 
vero  si  duae  partes  non  essent  adaequate  distinctae,  non  vitaretur  con- 
tradictio:  nam  pars,  quae  aliam  includit,  movendo  illam,  moveret 
eodem  motu  seipsam,  quod  fieri  non  posse  ex  Philosopho  docuimus. 
Insuper  istae  duae  partes,  quarum  una  movet,  et  altera  movetur,  de- 
bent  esse  diversae  rationis;  nam  si  essent  eiusdem  rationis  seu  penitus 
homogeneae.  nulla  causa  assignari  posset,  quamobrem  in  operatione 
vitali  una  esset  motiva,  altera  mobilis.  Hoc  ipsa  experientia  manife- 
statur  in  viventibus  animatis,  quae  praedita  sunt  partibus  heterogeneis 
et  dissimilaribus  et  aptis  ad  constituendos  diversos  organismos  pro 
diversitate  operationum  vitalium. 

Diversitas  partium  pressius  definitur.  Quando  affirmamus,  neces- 

(1)  Cf.  S.  Thom.  loc.  cit.  lect.  10  et  11. 

sarias  esse  in  viventibus  duas  partes  seu  aptitudines,  quarum  una  est 
per  se  movens,  et  altera  mota,  hoc  ita  intelligendum  est  quod  idem 
suppositum  agens  moveat  seipsum  et  moveatur  a  seipso  per  se,  sed 
inadaequate:  nimirum  id  quod  movet,  et  id  quod  movetur  est  unum 
idemque  subiectum ;  ita  tamen,  ut  pars  secundum  quam  movet  sit 
adaequate  distincta  a  parte  secundum  quam  movetur.  Sicut  enim  actus 
essendi  ad  suppositum  pertinet,  ita  et  actus  operandi,  cum  partes  com- 
parentur  ad  suppositum  ut  secundum  quas  suppositum  habet  esse,  non 
ut  quae  sint  actu  habentes  esse  distinctum  ab  esse  suppositi :  sic  phi- 
losophari  licet  de  operatione,  et  ideo  suppositum  secundum  aliquam 
partem  movet  seipsum,  et  secundum  aliam  movetur. 

Haec  doctrina  passim  inculcatur  ab  Angelico  Doctore.  En  pauca 
ad  specimen:  «  Ens  subsistens  est,  quod  habet  esse,  tamquam  eius 
quod  est :  unde  nec  natura  rei,  nec  partes  eius  proprie  dicuntur  esse, 
similiter  nec  accidentia,  sed  suppositum  completum,  quod  est  secun- 
dum  omnia  illa  »  (1).  Nimirum  actus  essendi,  ut  de  substantiis  com- 
positis  loquamur,  non  pertinet  ad  partes  alicuius  suppositi  neque  es- 
sentiales,  neque  integrantes,  quasi  sint  partes  nomine  suo  habentes 
esse;  sed  ad  totum  suppositum,  quod  constans  ex  illis  actuatur  unico 
essendi  actu,  et  est  per  se  ens,  ut  quod  habet  esse. 

Epilogus.  Ut  ea,  quae  a  nobis  enucleatius  disputata  sunt,  sub  unico 
veluti  conspectu  ponantur,  dicimus,  vitam  considerari  posse  in  actu 
primo,  et  in  actu  secundo,  secundum  quod  importat  vel  essentiam 
substantialem  entis  viventis,  vel  propriam  operationem,  quae  a  tali 
substantia  dimanat.  Cum  autem  nos  rerum  substantias,  per  operatio- 
nes  cognoscamus,  sic  substantia  vivens  declaranda  et  definienda  est 
per  operationem  propriam,  quae  omnibus  et  solis  viventibus  compe- 
tat ;  siquidem  agitur  de  generalissimo  conceptu  vitae,  qui  omnibus 
viventibus  accommodari  debet,  Iara  vero  operatio  immanens  omnibus 
et  solis  viventibus  convenit.  Ergo  vita  in  actu  secundo  spectata,  re- 
ponenda  est  in  operatione  immanente,  qua  agens,  postquam  nactum 
fuerit  e\  generante  dispositionem  naturae  suae  debitam,  movet  seipsum 
propriis  motibus,  sumendo  motum  vel  presse  vel  late.  Quod  si  spe- 
ctetur  in  actu  primo,  tunc  denotat  substantiam,  cui  tales  motus  seu 
operationes  immanentes  conveniunt. 

Ex  hac  doctrina  plane  intelligitur  falsitas  illarum  definitionum 
vitae,  quas  plures  Physiologi  vel  cartesianis  dogmatibus  imbuti  circa 
unionem  animae  cum  corpore  organico,  vel  materialismo  penitus  in- 
fecti,  in  medium  protulerunt.  Exemplo  sit  Ernestus  Sthal,  iuxta  quem 
vita  est:  Conserratio  corporis  in  sua  mistione  corruptibili  sine  omni 
actuali  erentu  huius  corruptionis.  Haec  definito  et  extendi  potest 
etiam   ad    corpora   inorganica,   et  est   obscurior   delinitio.   Nec   minus 

1    In  3  Sent.  Dist.  6,  q.  -2,  a.  2. 

vitiosa  est  definitio  vitae,  quam  in  meclium  protulit  Bichat,  a  cpio  vita 
describitur:  Complexio  functionum,  quae  morti  resistunt!  (1). 


SOLVUNTUR  DIFFICULTATES. 

Oppon.  I.°  Artifices,  qui  manibus  movent  instrumenta,  vitaliter 
agunt.  Atqui  operatio  illa  recipitur  in  externo  subiecto.  Ergo  vita 
in  actu  secundo  non  consistit  in  operatione  immanente. 

Resp.  Dist.  mai.  Actio  artificis  est  vitalis,  quatenus  movet  in- 
strumentum,  vel  recipitur  in  instrumento,  Neg.  Actio  artificis  est  vi- 
talis,  quatenus  movet  manum,  Conc. 

Explico.  In  operatione  artificis,  qui  movet  instrumentum  aliquod 
separatum,  duplex  actio  distinguencla  est ;  altera,  qua  movet  manum, 
quae  est  instrumentum  coniunctum,  et  pars  suppositi  operantis,  et  haec 
actio  est  immanens,  cum  recipiatur  in  eodem  supposito,  quod  posset  mo- 
vere  manum,  quin  instrumentum  aliquod  separatum  moveret ;  altera, 
quae  recipitur  in  instrumento,  quod  est  suppositum  diversum  ab  arti- 
fice,  et  haec  actio  est  transiens,  et  minime  vitalis,  cum  instrumentum 
moveri  possit  etiam  a  motore  aliquo  mechanico ;  uti  partes  horologii, 
quae  moventur  ab  aliis  partibus. 

Oppon.  2.°  Plantae  per  operationem  vitalem,  qua  nutriuntur, 
transmutant  alimentum  in  propriam  substantiam,  Atqui  operatio  illa 
plantae  recipitur  in  alimento,  quod  transmutatur.  Ergo  operatio  vi- 
talis  non  est  operatio  immanens. 

Resp.  Dist.  mai.  Plantae  per  actionem  nutritivam  transmutant 
solummodo  alimentum,  Neg.  Movent  simul  propria  organa  ad  ali- 
mentum  transmutandum,  et  convertendum  in  propriam  substantiam, 
Conc.  Contradist.  min.  et  Neg.  Cons. 

Explico.  In  actione  nutritiva  plantae  sedulo  distinguendum  est 
inter  immutationem  alimenti  et  inter  motum  organorum  plantae,  quae 
alimentum  immutant  et  illud  convertunt  in  propriam  substantiam 
plantae.  Simplex  immutatio  alimenti  non  constituit  actionem  vitalem, 
cum  alimenta  immutari  possint  etiam  ab  agente  inorganico ;  sed  re- 
quiritur  immutatio  illa,  qua  vivens  movet  sua  organa,  quibus  ita  ali- 
mentum  transmutat,  ut  illud  convertat  in  propriam  substantiam  ;  haec 
merito  dicitur  actio  vitalis,  cum  terminetur  in  ipso  subiecto  operante. 
Ex  difficultate  solummodo  concludi  potest,  actionem  illam  vitalem 
attingere  infimum  gradum  immanentiae,  ideoque  infimum  gradum  per- 
fectionis  in  genere  vitalium  operationum,  quod  ultro  conceditur  a 
nobis  (2). 

(1)  Cf.  P.  Liberatore,  Del  composto  umano,  cap.  II,  a.  7. 

(2)  Cf.  Silv.   Maurum,   Quaest.  phil.  lib.  IV,  q.  22  ad  3. 

Oppon.  3.°  Iuxta  Philosophum  (VIII  Physic.  text.  1) ;  «  Motus 
est  ut  vita  quaedam  natura  exsistentibus  omnibus  ».  Atqui  omnes  res 
naturae  participant  motum,  cum  natura  sit  intrinsecum  principium 
motus.  Ergo  omnes  res  naturae  vivunt. 

Resp.  Dist.  mai.  Et  vitae  nomen  sumitur  a  Philosopho  proprie, 
Neg.  Per  quamdam  analogiam,  vel  metaphoram,  Conc.  (1). 

Oppon.  4.°  Multa  corpora  inorganica  absque  pulsu  externi  agentis 
movent  seipsa,  uti  corpora  elastica,  quae  si  post  compressionem  sibi 
reliquuntur,  redeunt  ex  se  ad  pristinam  formam.  Ergo  movere  seipsum 
non  constituit  vitalem   operationem. 

Resp.  Dist.  ant.  Corporibus  elasticis  motus  ille  naturaliter  con- 
venit,  quia  sunt  extra  dispositionem  naturae  suae  debitam,  ideoque  in 
ipsis  est  principium  quo  illius  motus,  Conc.  Ipsa  movent  se  aliquibus 
motibus,  cum  adepta  sint  dispositionem  debitam  naturae,  ideoque  in 
ipsis  est  principium  quod  motus,  Neg.  et  Neg.  Cons. 

Explico.  Licet  corpora  inanima  quandoque  cum  sint  extra  dispo- 
sitionem  naturae  suae  debitam  naturaliter  moveantur  sine  nova  mo- 
tione  exterioris  agentis  ad  illam  dispositionem  recuperandam ;  nihilo- 
minus  motus  ille  dici  nequit  operatio  vitalis,  quia  non  procedit  ab 
ipso  corpore,  tamquam  a  principio  quod  motus,  sed  solum  tamquam 
a  principio  quo ;  nimirum  corpus  nactum  est  a  generante  talem  na- 
turam  seu  formam,  quam  consequitur  quaedam  naturalis  dispositio,  a 
qua  si  removetur  peragens  extrinsecum,  naturaliter  redit  ad  pristinum 
statum  simul  ac  cessat  influxus  illius  agentis ;  ideoque  verum  movens 
vel  principium  quod  illius  motus  est  generans,  qui  taiem  formam  dedit. 
quam  illa  naturalis  inclinatio  consequitur,  quae  est  verus  effectus 
actionis  generativae.  Ex  opposito  in  viventibus  naturales  illi  motus 
tum  maxime  habentur,  cum  vivens  versatur  in  debita  et  perfecta  di- 
spositione  suae  naturae,  ideoque  non  possunt  refundi  in  actionem  ge- 
nerativam,  quae  et  formaliter  et  virtualiter  cessavit;  sed  a  vivente 
procedunt,  tamquam  a  principio  quod  sese  agit  ad  motum. 

Oppon.  5.°  Si  actio  viventis  consisteret  in  eo,  quod  vivens  mo- 
veat  seipsum,  idem  suppositum  agens  esset  simul  in  actu  et  in  po- 
tentia  relate  ad  eumdem  motum.  Atqui  hoc  repugnat.  Ergo. 

Resp.  Dist.  mai.  Idem  suppositum  agens  esset  simul  in  actu  et 
potentia  secundum  eamdem  partem,  Neg.  Secundum  diversas  partes, 
Conc.  Contradist.  min.  et  Neg.  Cons. 

Explico.  Haec  diflicultas  a  nobis  praeoccupata  fuit  in  declaratio- 
ne  propositionis  et  definitionis  vitae,  ideoque,  ne  actum  agamus,  re- 
mittimus  lectorem  ad  ea,  quae  ibi  dicta  sunt.  Ceterum  si  difficnltas 
quidquam  valeret,  dicenclum  foret,  actionem  immanentem  repugnare 
in  creaturis,  quod  nemo  afllrmare  audebit. 

(1)  Cf.  S.  Thom.  1  p.  q.  18,  a.  1  ad    I. 

Oppon.  6.°  Deus  est  vivens  perfectissimum.  Atqui  dici  nequit, 
Deum  movere  seipsum,  cum  sit  omnino  immobilis.  Ergo  falsa  est  as- 
signata  definitio  vitae. 

Resp.  Dist.  mai.  Deus  est  vivens  perfectissimum,  ita  ut  vita  de 
Ipso  et  de  viventibus  creatis  praedicetur  analogice,  Conc.  Ita  ut  prae- 
dicetur  univoce,  Neg.  Contradist.  min.  Deus  non  movet  seipsum  sen- 
su  latissimo  et  per  quamdam  analogiam,  Neg.  Sensu  proprio,  quate- 
nus  transit  de  potentia  in  actum,  Conc.  et  Neg.  Cons. 


ARTICULUS  II. 

DE    MOTU   NATURALl    INORGANICORUM. 

QUAESTIO  DEFINITUR.  Quandoquidem  in  fine  superioris  articu- 
li  meminimus  quarumdam  naturalium  motionum  corporum  inorgani- 
corum,  quae  videntur  vitalium  operationum  similes,  sedulo  a  nobis 
investiganda  est  et  assignanda  differentia  inter  operationes  vitales,  et 
naturalem  motum  inorganicorum,  ut  melius  elucescere  possit,  veram 
et  formalem  rationem  entis  viventis  in  eo  sitam  esse,  quod  sit  ens 
natura  sua  aptum  ad  movendum  se.  Corpora  quippe  inanima  quando- 
que  sine  ullo  pulsu  externi  agentis  moventur;  sicut  corpus  grave  per 
remotionem  prohibentis  per  se  iertur  deorsum  ad  lineam ;  corpus 
elasticum,  amissa  naturali  forma  per  extrinsecam  actionem,  per  se 
redit  ad  pristinam  formam,  quando  cessat  actio  externi  motoris.  Ex 
hoc  posset  quis  deducere,  etiam  corpora  inanima  agere  se  ad  motum 
aliquem,  ideoque  a  nobis  perperam  assignatam  fuisse  formalem  ratio- 
nem  entium  viventium.  Ad  quaestionem  diligentius  enodandam  quae- 
dam  praemittenda  sunt. 

Diversus  motus  inorganicorum.  Motus  mechanicus  dicitur  ille,  qui 
procedit  a  principio  omnino  extrinseco  ei  quod  movetur,  et  excludit  a 
subiecto,  in  quo  recipitur.  omnem  determinationem  positivam  et  actua- 
lem  etiam  passivam  ad  talem  motum.  Huiusmodi  motus  quandoque 
dicitur  violentus;  tametsi  motus  violentus  presse  sumptus  non  solum 
excludit  a  subiecto,  in  quo  recipitur,  omnem  determinationem  ad  talem 
motum,  sed  etiam  includit  oppositam  inclinationem  in  mobili.  Motus 
vero  naturalis  in  corporibus  inanimis  quamvis  conveniat  in  hoc  cum 
mechanico  et  violento,  quod  movens  ut  quod  in  utroque  sit  extrinse- 
cum  mobili;  nihilominus  ab  eo  in  hoc  discriminatur,  quod  in  motu 
naturali  detur  principium  formale  intrinsecum,  seu  ut  quo  inclinans  ac 
determinans  mobile  ad  motum ;  in  motu  autem  mechanico  hoc  princi- 
pium  intrinsecum  ei,  quod  movetur,  minime  reperiatur.  Nimirum  mo- 
tus  naturalis  inorganicorum  licet  efficiatur  a  movente  externo;  tamen 
resultat  in  mobili  ex  virtute  in  ipso  impressa  per  formam  seu  naturam, 

quam  naturalis  inclinatio  ad  illum  motum  consequitur,  et  perseverat  in 
mobili,  etiam  postquam  cessaverit  formaliter  actio  generafiva.  Hoc 
negare,  idem  esset  ac  subvertere  ipsum  naturae  conceptum,  quem  ex 
Aristotele  expressimus  (1). 

Motus  vitalis  et  motus  naturalis  inorganicorum.  Experientia  com- 
pertum  nobis  est,  oppositis  omnino  conditionibus  moveri  corpora  ina- 
nima,  etiam  cum  naturaliter  moventur,  et  corpora  viventia,  cum  mo- 
tibus  sibi  propriis  naturaliter  feruntur.  Nam  corpora  inorganica  tum 
solummodo  naturaliter  cientur  ad  motum,  cum  sunt  extra  dispositio- 
nem  suae  naturae  debitam  ex  naturalibus  proprietatibus,  nempe  ex 
tali  gravitate,  densitate,  raritate,  elasticitate,  ita  ut  naturaliter  movean- 
tur  ad  illam  dispositionem  capessendam,  si  nondum  eam  adepta  sint, 
vel  ut  eam  recuperent,  si  ab  ea  iam  acquisita,  fuerint  violenter  detur- 
bata.  Cum  vero  huiusmodi  corpora  debitam  illam  dispositionem  nacta 
fuerint,  tunc  ab  omni  naturali  motu  quiescunt. 

Verum  enim  in  viventibusoppositum  profecto  contingere  videmus; 
nam  viventia  praeter  motus,  quos  communes  habent  cum  inanimis  hoc 
sibi  proprium  vindicant,  ut  tunc  quibusdam  motibus  moveantur,  cum 
debita  naturae  suae  dispositionem  assequuta  sint.  Quocirca  operatio- 
nes  vegetativae  et  sensitivae,  quae  constituunt  proprios  motus  natu- 
rae  viventis,  tunc  exercentur,  cum  vivens  adeptum  sit  naturalem  suam 
dispositionem,  prout  est  vivens  vegetativum  et  sensitivum ;  ita  ut, 
quamdiu  remanet  extra  illam  dispositionem,  non  moveatur  motibus 
illis  propriis;  et  eo  magis  ab  illis  recedat,  quo  magis  abest  a  dispo- 
sitione  naturae  sua  debita;  eo  autem  melius  illas  actiones  exerceat, 
quo  perfectius  in  naturali  sua  dispositione  versatur.  Sic  animal,  si  non 
habet  dispositionem  sensitivae  naturae  debitam  idest  perfectionem  or- 
ganicam,  praesentiam  obiecti,  ceteraque  necessaria  ad  potentiam  sen- 
sitivam  complendam,  actus  sentiendi  vel  nullo  pacto,  vel  admodum 
imperfecte  exercet,  et  tamdiu  exercet  operationes  illas,  quamdiu  in 
dispositione  illa  perseverat. 

Multiplex  acceptio  actionis.  Actio  seu  productio  effectus  procedens 
ab  aliquo  supposito,  potest  sumi  trifariam,  vel  active  seu  pro  principio, 
vel  passive  seu  pro  termino,  vel  formaliter  seu  pro  processione  a  prin- 
cipio  ad  terminum.  Principium  cuiusque  actionis  est  duplex;  aliud 
r/uod,  seu  denominationis  vel  attributionis,  cui  tribuitur  denominatio 
agentis,  et  est  suppositum  agens:  unde  commune  effatum:  Actiones 
sunt  suppositorum ;  aliud  quo,  seu  actionis,  cui  convenit  ipsum  agere, 
et  est  virtus,  per  quam  suppositum  operatur.  Hisce  praenotatis,  ad  pro- 
positionem  accedamus. 

(1)  Cf.  S.  Thom.   QO.  DD.  De  rer.  q.  22,  a.  1. 

PROPOSITIO. 

Corpora  inorganica,  quantumvis  naturaliter  moveantur,  non 
possunt  dici  proprie  movere  seipsa.  Ex  differentia  autein  quae  inter 
naturalem  motuin  inorganicoruin  et  motum  vitalem  intercedit,  rite 
concluditur,  rationem  propriam  entis  viventis  in  eo  esse,  quod  sit 
ens  aptum  ad  movendum  se. 

Prob.  I.a  pars.  Arg.  I.um  Corpora  inanima,  si  in  motu  naturali 
agerent  se  ad  motum,  moverent  seipsa  aut  secundum  totum,  aut  se- 
cundum  aliquam  partem.  Atqui  neutrum  affirmari  potest.  Ergo  nullo 
pacto  dici  possunt  movere  seipsa. 

Arg.  evol.  Propositio  minor  quoad  primam  partem  repugnat  ex 
probatis;  remanet  quod  se  moveant  secundum  aliquam  sui  partem, 
quod  pariter  concedi  nequit.  Nam  partes  istae  vel  essent  integrantes, 
vel  essentiales;  non  primum,  cum  partes  integrales  sint  similares  et 
eiusdem  omnino  rationis;  non  secundum,  cum  partes  essentiales  seor- 
sum  sumptae,  esse  nequeant  causa  efficiens  alicuius  effectus  a  seipsis 
distincti.  Forma  quippe  in  compositis  non  se  habet,  ut  qnod  est,  et 
consequenter,  ut  quod  secundum  se  agere  possit;  sed  ut  quo  compo- 
situm  est,  et  consequenter  valeat  operari.  Concludendum  ergo  est, 
motus  naturales  inorganicorum,  quos  videmus,  nulla  nova  actione  me- 
chanica  per  se  influente,  procedere  a  principio  aliquo  extrinseco  quod 
determinat  corpora  illaadmotum;  diversa  lamen  ratione  ac  actualis 
actio  mechanica.  Huiuscemodi  principium  vel  est  ipsum  generans,  vel 
aliud  agens  physicum  naturali  activitate  ornatum  ad  movenda  illa 
corpora,  quae  videntur  quasi  sponte  sua  moveri.  Siquidem  naturalis 
aptitudo  ad  subeundam  activitatem  aliorum  corporum,  non  importat 
meram  indifferentiam  ad  motum  recipiendum  vel  non  recipiendum, 
quae  requiritur  etiam  in  motu  mechanico;  sed  consistit  in  positiva 
proprietate,  quae  tamquam  potentia  naturaliter  passiva  coordinatur  ad 
proprietatem  positivam  aiterius  corporis,  tamquam  ad  potentiam  natura- 
liter  activam,  a  qua  vicissim  determinate  respicitur;  et  sic  dumtaxat 
explicari  possunt  motus  naturales  inorganicorum,  quatenus  secernuntur 
a  violentis  et  mere  mechanicis. 

Arg.  2.um  Haec  eaclem  veritas  efficitur  ex  conditione  motus  inor- 
ganicorum,  quatenus  in  ipsis  motus  haberi  nequeat,  nisi  reteratur  ad 
vim  motivam  alterius  subiecti  primo  et  adaequate  moventis,  et  sic 
proponitur.  Corpus  inorganicum  naturali  motu  movetur,  quando  est 
extra  dispositionem  naturalem ;  et  tamdiu  movetur,  quamdiu  necessa- 
rium  est  ad  aliam  vel  primo  acquirendam,  vel  recuperandam ;  vicis- 
sini,  cum  illam  recuperat,  quiescit.  lam  vero  huiusmodi  motus  referri 

debet  ad  subiectum  niovens  distinctum  a  corpore  inorganico.  Ergo: 
Si  enim  motus  ille  esset  actio  corporis  inorganici,  corpus  eo  melius 
ad  illam  operationem  esset  idoneum,  quo  magis  inveniretur  in  dispo- 
sitionibus  naturae  suae  consentaneis,  cum  operatio  consequatur  esse. 
Sed  contrarium  contingere  experimur,  fas  ergo  erit  concludere,  mo- 
tum  illum  pertinere  acl  principium  generativum  corporis,  idest  Deum, 
qui  tribuendo  corpori  formam,  simul  impertitus  est  consequentia  ad 
illam.  Quam  ad  rem  determinativum  intrinsecum  motionum,  quibus 
agitantur  corpora  inanima  est  aliqua  naturalis  proprietas  consequens 
essentiam  uniuscuiusque,  puta  determinata  gravitas,  elasticitas,  densi- 
tas,  quae  sese  habet  ut  principium  quo  proximum  illorum  motuum 
naluralium;  cum  principium  quo  remotum  sit  ipsa  forma  constitutiva 
naturae  cuiusque  corporis.  Subiectum  vero  movens  nullum  aliud  assi- 
gnari  potest,  praeter  ipsum  generans,  quod  corpori  tribuens  talem 
formam,  tribuit  virtualiter  proprietates,  quae  formam  consequuntur, 
et  motiones,  quibus  corpus  agitatur. 

Prob.  2.a  pars.  Nimirum  ex  conditione  propria  operationis  vitalis 
rite  concludi,  formalem  rationem  entis  viventis  constitui  per  hoc  quod 
sit  ens  natura  sua  idoneum  ad  movendum  se.  Motiones  cuiusque  vi- 
ventis  propriae  ita  iiunt  in  ipso,  ut  tribui  nequeant  actioni  alterius 
subiecti,  tamquam  particularis  moventis.  Ergo  formalis  ratio  viventis 
est  ratio  entis  apti  ad  se  movendum.  Siquidem  si  motus  illi  tribueren- 
tur  actioni  motivae  alterius  subiecti,  movens  istud  vel  esset  agens 
mechanicum,  vel  principium  generativum  viventis,  quod  dando  viventi 
naturam,  intetligeretur  dare  etiam  vitales  motus,  ut  aliquid  conse- 
quens,  sine  quo  ultima  perfectio  generationis  minime  concipitur.  lam 
vero  neutrum  dici  potest;  nam  quod  non  sit  agens  mechanicum  res 
est  perspicua.  Quod  autem  non  possit  esse  principium  generativum. 
sic  probatur.  Actio  seu  notio  generantis  extendi  nequit  ultra  id.  quod 
requiritur  ad  dandam  generato  dispositionem  naturae  suae  per  se  de- 
bitam,  ideoque  ad  motionem  generativam  nequit  referri  nisi  motus, 
quo  aliquid  movetur  cum  est  extra  dispositionem  debitam  suae  natu- 
rae.  Atqui  motus  viventium  non  tiunt,  quando  est  extra  talem  dispo- 
sitionem,  sed  viceversa.  Ergo  vitales  motus  proliciscuntur  ab  intrin- 
seca  activitate  viventis,  et  non  ab  extrinseca  motione  generantis:  vi- 
vens  quippe  tunc  movetur  motibus  propriis,  cum  motio  generantis 
ultimo  obtinuit  eftectum  suum,  qui  in  eo  consistit,  quod  tribuat  gene- 
rato  dispositionem  naturae  suae  per  se  debitam.  Siquidem  omnis  causa 
habel  etlectum  sibi  proprium,  ultra  quem  nequit  extendere  causalita- 
tem  suam ;  generans  vero  est  causa.  quae  ultimo  et  complete  obtinet 
efieetum  suum  ponendo  generatum  in  dispositione  naturae  suae  per  se 
debita.  Iloc  lit  per  productionem  formae,  per  quam  generatum  est 
simile  in  natura  generanti ;  producta  forma,  actio  generativa  cessat  et 
(ormaliter  et  virtualiter. 

Utraque  pars  propositionis  sic  potest  unico  conclucli  argumento. 
In  corporibus  inanimis  subiectum  eo  minus  movetur,  quo  est  magis 
completum  in  sua  natura.  Ex  adverso  in  viventibus  subiectum  eo  ma- 
gis  movetur,  quo  magis  completum  est.  Ergo  movens  inorganicorum 
non  est  esse  subiecti;  movens  vero  viventium,  si  moventur  ut  viven- 
tia,  est  ipsum  esse  subiecti  (1). 

SOLVUNTUR  DIFFICULTATES. 

Opp.  I.°  Motus  naturalis  inorganicorum  nequit  referri  ad  princi- 
pium  generans,  si  actio  generantis  iam   cessavit.  Atqui  ita  est.  Ergo. 

Resp.  Dist.  mai.  Motus  inorganicorum  non  potest  referri  ad  ge- 
nerans,  si  actio  generantis,  cessavit  tum  formaliter  tum  virtualiter,  Cone. 
Si  cessavit  tantum  formaliter,  et  durat  virtualiter,  Neg. 

Explico  Motus  inorganicorum,  quando  naturaliter  moventur,  sem- 
per  est  a  generante,  sive  fiat  m  principio  generationis,  sive  fiat  postea; 
nam  licet  actio  generativa  cessavit  formaliter;  nihilominus  manet  vir- 
tualiter,  cum  in  generato  permaneat  forma  ratione  cuius  corpori  de- 
betur  determinata  dispositio,  quae  est  complementum  generationis 
Generans  in  hoc  casu  est  causa  immediata,  quae  propria  actione  for- 
maliter  vel  virtualiter,  sed  semper  determinate  producit  motum ;  forma 
enim  et  proprietates  naturales  lormam  consequentes  sunt  principium 
quo  illius  motus.  Contra  in  vivente  generans  est  causa  causae,  cum 
vivens  sit  principium  quod  producens  actus  vitales.  <c  Generatum, 
tamdiu  movetur  a  generante  in  gravibus,  et  levibus,  quamdiu  reti- 
net  formam  sibi  traditam  a  generante  »  (2). 

Urgebis.  Non  videtur  sufficere  virtualis  permanentia  actionis  ge- 
nerativae.  Nam  movens  et  motum  debent  esse  simul.  Atqui  ad  hoc 
requiritur  actualis  coniunctio  formae  cum  generante,  quod  per  ipsam 
niovet.  Ergo  virtualis  permanentia  non  sufficit. 

Resp.  Neg.  assumptum.  Ad  nrobationem,  Dist.  mai.  Movens  et 
motum  debent  esse  simul  initio  motus,  Cone.  In  toto  decursu  motus, 
Neg.  Hoc  traditur  ab  Angelico  Doctore,  qui  subiungit:  cc  Oportet  mo- 
vens  et  motum  esse  simul,  quantum  ad  principium  motus,  non  autem 
quantum  ad  totum  motum,  ut  apparet  in  proiectis  ». 

Oppon.  2.°  S.  Thomas  docet,  dari  in  corporibus  gravibus  et  levi- 
bus  principium  intrinsecum  activum,  a  quo  moventur.  lam  vero  si  cor- 
pora  habent  in  se  activum  principium  sui  motus,  dicenda  sunt  movere 
seipsa.  Ergo  inorganica  movent  reipsa. 

Resp.  Dist.  jnai.  S.  Thomas  docet,  dari  in  inorganicis  principium 
activum  quod  sui  motus,  Neg.  Principium    quo  Conc. 

(1)  Cf.  Silv.  Maurum,  Quaest.  phil.   lib.  IV,  q.  22,  ad  4. 

(2)  S.  Taott.  QQ.  DD.  De  Pot.  q.  3,  a.  U  ad  5. 

Explico.  S.  Thomas  quandoque  affirmat,  in  corporibus  gravibus 
et  levibus  ad  naturales  motus  esse  principium  intrinsecum  activum. 
quandoque  docet,  esse  tantum  principium  passivum  motus  in  ipsis,  non 
vero  activum  (1).  Haec  apparens  contradictio  tollitur,  si  animadver- 
timus,  principium  activum  apud  philosophos  quandoque  sumi  pro  prin- 
cipio  formali;  sive  hoc  principium  formale  tale  sit,  ratione  cuius  ali- 
quid  procedit  ab  aliqno  sine  huius  actione  proprie  dicta ;  sive  sit  princi- 
pium  ratione  cuius  aliquid  est  operans  actione  proprie  dicta:  quandoque 
principium  activum  sumitur  pro  subiecto  actionem  efficiente.  Quocirca 
S.  Thomas  docet,  in  corporibus  naturaliter  motis  dari  principium  acti- 
vum  formale  motus,  idest  formam,  qua  ad  motus  determinantur,  non 
autem  dari  principium  activum  movens.  Sic  anima  humana  dici  ne- 
quit  principium  activum  ut  quod.  neque  principium  passivum  suarum 
potentiarum,  sed  omnino  dicenda  est  principium  activum  formale  seu 
ut  quo.  Audi  S.  Thomam:  «  In  motu  corporum  simplicium  quamvis 
forma  naturalis  sit  principium  motus;  non  tamen  est  motor,  sed  es- 
sentialis  motor  est  generans,  qui  dedit  formam,  et  accidentalis  est  re- 
movens  prohibens  »  (2).  luxta  ergo  S.  Thomam  in  motu  naturali  inor- 
ganicorum  datur  principium  intrinsecum  formale  seu  ut  quo,  non  vero 
principium  activum  ut  quod,  et  ob  oppositam  rationem  in  tali  motu 
admittendum  est  principium  passivum  ut  quod,  non  vero  ut  quo. 

Oppon.  3.°  Contra  secundam  partem  propositionis.  Motus  natura- 
les  proprii  viventium  videntur  posse  referri  ad  generans,  tamquam 
ad  motorem.  Nam  ratio  cur  generans  dicitur  movere  corpora  inorga- 
nica,  est  quia  motus  naturales  consequuntur  determinationem  naturae 
impressam  a  generante,  hoc  ipso  quod  corpori  dedit  talem  formam. 
Atqui  hoc  idem  affirmari  potest  de  motu  viventium.  Ergo. 

Resp.  Neg.  assumptum.  Ad  rationem  additam,  Neg.  paritatem. 
Disparitas  exsurgit  ex  eo  quod,  ut  vidimus,  motus  inorganicorum  natu- 
rales  fiunt  ante  adeptionem  debitae  dispositionis,  et  motus  vitales  fiunt 
post  debitam  naturae  depositionem  Ex  hac  differentia  sequitur,  motus 
naturales  inorganicorum  esse  determinatos  ad  unum  immediate  ad  il- 
lam  dispositionem.  Hinc  tales  motus  non  praesupponunt  in  corporibus, 
in  quibus  fiunt,  potentiam  activam,  quae  illos  ex  se  eliciat,  cum  po- 
tentia  activa,  quae  est  principium  proximum  agendi,  praesupponat 
complementum  essendi,  nempe  debitam  dispositionem  naturae.  Accedit 
quod  ubi  natura  est  per  se  determinata  ad  actum,  non  datur  locus 
potentiae,  quae  est  aptitudo  ad  actum  efficiendum.  Contra  cum  motus 
vitales  fiunt,  nihil  obstat,  quominus  ipsi  repeti  proxime  possint  a  po- 
tentia  activa  viventis;  immo  ab  ea  repeti  debent,  nam  terminus  ad 

1     QQ.  DD.  De  Pot.  q.  5,    a.  5,    ait:    «  Habet    buiusmodi    motus    in  mobili 
principium  non  solum  materiale  et  receptivum,  sed  etiam  formale  et  activum  ». 
(2)  ln  -2  Sent.  Dist.  14,  q.  1,  a.  3;  cf.  Contra  gent.  lib.  III,  cap.  XXIll. 


ART.    II.    DE   MOTU   NATURALI    INORGANICORUM  159 

quem  feruntur  viventia  in  suis  motibus,  non  est  amplius  unus  termi- 
nus  determinatus;  setl  est  aiius  omnino  oppositus;  nam  viventia  na- 
turali  sua  potentia  activa  apta  sunt  se  movere  ad  diversa,  seu  ope- 
rari  circa  opposita  intra  speciem  sui  obiecti  formalis.  Natura  enim  est 
in  indivisibili;  unde  generans  dat  formam  determinativam  ad  unum. 
Hinc  si  motus  non  est  ad  unum,  signum  est  quod  movens  non  movet 
immediate ;  sed  mediate,  dans  generato  principium  et  virtutem  acti- 
vam,  per  quam  se  movet.  Aristoteles  confirmat  vegetalia  vivere  eo 
quod :  «  Videntur  in  seipsis  habere  potentiam  et  principium  huiusmodi 
per  quod  augmentum  et  decrementum  suscipiunt  secundum  contraria 
loca:  non  enim  sursum  augentur,  deorsum  vero  non;  sed  similiter  in 
utramque  et  in  omnem  partem  aluntur,  et  vivunt  semper  quousque 
accipiunt  alimentum  »  (1). 


ARTICULUS  III. 

DE    DIVERSIS    VITAE   GRADIRUS. 

QUAESTIO  PROPONITUR.  Cum  vita  in  suo  generalissimo  conceptu 
denotet  aptitudinem  ad  immanentem  operationem,  perspicuum  est,  en- 
tia  viventia  eo  perfectiorem  vitae  gradum  sibi  vindicare,  quo  actiones 
immanentes  perfectius  effieere  valeant.  Iam  vero  actio  immanens,  quae 
procedit  a  principio  intrinseco,  et  perficitur  ac  permanet  in  subiecto 
a  quo  promanat,  spectari  potest  vel  ex  parte  principii,  vel  ex  parte 
termini.  luxta  utramque  considerationem  in  viventibus  animatis  tres 
efflorescunt  vitae  gradus  formalibus  rationibus  inter  se  divisis,  uti  ex 
propositione  patebit. 


PROPOSITIO. 

In  viventibus  animatis,  triplex  admittendus  est  vitae  gradus  for- 
maliter  diversus,  nempe  vegetativus,  sensitivus,  et  intellectivus  (2). 

Prob.  prop.  Arg.  I.um  Vitalitas  seu  immanentia  operationis  in  eo 
consistit,  quod  actio  procedat  a  principio  intrinseco  et  terminetur  in 
eodem  subiecto,  ideoque  ratio  movendi  se  potest  sub  duplici  respectu 
considerari,  vel  principiative  prout  importat  principium  productivum 
motus  intrinsecum  ei  quod  movetur,  vel  terminative  prout  dicit  ipsius 
motus  terminum  intrinsecum  ei  quod  movet.   Atqui  sub  utroque  re- 

(1)  De  Anima,  lib.  II,  text.  14. 

(2)  Cf.  S.  Thom.  1  p.  q.  18,  a,  3;   Contra  gent.  lib.  IV,  cap.  XI. 

spectu  operatio  intellectualis  praestat  actioni  sensitivae,  atque  actio  sen- 
sitiva  operationem  vegetativam  antevertit.  Ergo  in  viventibus  animatis 
infimus  vitae  gradus  est  vegetalium,  iuxta  illud  S.  Dionysii:  «  Plantae 
secundum  ultimam  resonantiam  vitae  habent  vivere  »  (1).  Medius  vi- 
tae  gradus  spectat  ad  animalia  irrationalia.  Supremus  denique  pertinet 
ad  hominem  seu  ad  vivens   intellectivum. 

Arg.  evol.  Propositio  minor  probatur  singillatim  secundum  utrum- 
que  respectum,  sub  quo  considerari  potest  actio  quaelibet  immanens. 
Et  quoad  primum  respectum,  principium  motus  vel  operationis  tria 
complectitur;  nimirum  finem,  formam,  exsecutionem;  quorum  finis  est 
principium  magis  remotum,  forma  est  principium  minus  remotum, 
exsecutio  est  principium  proximum.  lam  vero  in  viventibus  vegeta- 
libus  solummodo  exsecutio  motus  vel  operationis  ab  ipsis  dependet, 
cum  sit  a  movente  intrinseco;  forma  vero  et  finis  ab  ipsis  minime 
dependent,  cum  imponantur  et  determinentur  a  natura.  In  animanti- 
bus  brutis  tum  exsecutio,  tum  forma  ab  ipsis  dependent:  nam  acqui- 
runt  formas  per  cognitionem,  et  a  forma  intentionali  moventur  in 
agendo;  finis  vero  a  natura  est  ipsis  determinatus.  In  homine  demum 
operatio  seu  motus  ab  ipso  dependet  et  quoad  exsecutionem,  et  quoad 
formam,  et  quoad  finem.  Aliis  verbis.  Ratio  moventis  se  eo  perfectior 
est,  quo  causativa  motus  sunt  magis  intrinseca  ei  quod  movetur.  Atqui 
ex  tribus,  quae  motum  causant,  unum  est  intrinsecum,  et  duo  extrin- 
seca  viventibus  vegetativis;  duo  sunt  intrinseca,  et  unum  est  extrinse- 
cum  viventibus  sensitivis;  cuncta  sunt  intrinseca  viventibus  intellecti- 
vis.  Ergo  spectatis  tribus  diversis  rationibus  formalibus,  iuxta  quas 
motus  vel  operatio  causatur,  vita  intellectiva  perfectior  est  vita  sensi- 
tiva,  et  vita  sensitiva  praestal  vegetativae  (2). 

Ouod  si  actio  immanens  spectetur  ex  parte  termini,  etiam  triplex 
vitae  gradus  efflorescit.  In  plantis  enim,  tametsi  operatio  remaneat  in 
subiecto;  tamen  non  recipitur  in  eadem  potentia  operativa,  neque  in 
eaclem  parte  organica,  ex  qua  procedit  operatio.  Hoc  magis  elucescet, 
si  speciatim  considerentur  functiones  vegetalium,  quae  sunt  nutritio, 
augmentum,  generatio  seu  fructificatio.  In  animantibus  operatio  sensi- 
tiva  informat  potentiam,  a  qua  procedit  In  eaque  remanet;  verum  non 
residet  in  simplici  principio  vitali,  sed  in  quodam  composito,  nempe 
in  organo  animato,  ad  quod  sensatio  pertinet,  In  homine  demum  ope- 
ratio  intellectiva  tota  quanta  est,  remanet  in  simplici  principio  et  fa- 
cultate,  a  qua  procedit:  nam  actus  intelligendi  exercetur  sine  ullo  con- 
cursu  organi  corporalis.  Hinc  eadem  facultas,  a  qua  dimanat  opera- 
tio,  actuatur  illa  actione  sine  participatione  alicuius  entis  distincti  a 
principio,  a  quo  fundamentaliter  procedit.  Ergo  etiam  iuxta  alium  im- 

(1)  De  dirinis  nominibus,  cap.  VI. 

(2)  Cf.  S.  Thom.  1  p.  q.  18,  a.  3. 

manentis  operationis  respectum,  tres  sunt  vitae  gradus  specie  inter  se 
diversi,  quorum  primus  vel  supremus  est  intellectivus,  medius  est  sen- 
sitivus,  et  infimus  est  vegetativus. 

Arg.  2.unl  Effici  potest  cum  S.  Thoma  coniungendo  simul  consi- 
derationem  tum  principii  tum  termini  vitalis  operationis.  Doctrina 
S.  Doctoris  sic  breviter  proponi  potest.  Emanatio  generatim  est  pro- 
cessio,  qua  unum  ex  altero  educitur  et  quasi  exprimitur.  Alia  est  ema- 
natio  vitalis,  alio  non  vitalis.  Emanatio  non  vitalis  habetur,  quando 
operans  exprimit  aliquid  extra  se:  vitalis  vero,  cum  agens  ex  aliquo 
sibi  intrinseco  exprimit  aliquid  intra  se.  Vitalis  emanationis  sunt  tres 
gradus,  secundum  quod  tum  id,  ex  quo  aliquid  exprimitur,  tum  id, 
quod  ex  aliquo  exprimitur,  sunt  magis  intima  operanti.  Iam  vero  prin- 
cipium,  ex  quo  vivens  natum  est  aliquid  intra  se  exprimere,  est  ma- 
gis  intimum  sentienti,  quam  vegetanti,  et  magis  intimum  intelligenti, 
quam  sentienti;  rursus  quoniam  id  quod  a  vegetante  intra  se  expri- 
mitur,  tandem  separatur  a  vegetante,  sic  ipsi  est  minus  intimum,  quam 
sit  intimum  cognoscenti  id,  quod  ab  ipso  exprimitur.  Iterum  quoniam 
sensus  numquam  exprimit  seipsum,  cum  non  sit  reflexivus;  ex  adverso 
intellectus  exprimit  intentionaliter  etiam  seipsum,  cum  sit  reflexivus; 
ideo  id  quod  ab  intellectu  exprimitur,  est  magis  intimum,  quam  id 
quod  exprimitur  a  sensu.  Vita  ergo  sensitiva  est  perfectior  vegetativa, 
et  vita  intellectiva  praestat  sensitivae  (1). 


ARTICULUS  IV. 

DE   TRIPLICI    GRADU   VITAE   INTELLECTIVAE. 

CONTINUATIO  RERUM.  Explicatis  diversis  vitae  gradibus  quibus 
pollent  viventia  animata,  non  abs  re  erit  aliam  comparationem  hic  in- 
stituere  inter  varios  gradus  vitae  intellectivae,  qui  refulgent  in  diver- 
sis  substantiis  spiritualibus.  Qua  in  re  planum  est  animam  humanam 
infimum  locum  sibi  vindicare,  cum  sit  in  infimo  gradu  formarum  sub- 
sistentium  et  immaterialium ;  medium  locum  pertinere  ad  Angelos, 
qui  sunt  formae  complete  subsistentes,  et  a  materia  prorsus  remotae; 
supremum  denique  et  infmitae  perfectionis  gradum  Deo  glorioso  tri- 
buendum  esse,  qui  cum  sit  ipsum  esse  subsistens  et  actus  purissimus, 
non  solum  vitaliter  agit  modo  perfectissimo;  sed  etiam  eius  actio  non 
differt  quicquam  ab  eius  substantia,  ideoque  non  solum  vivens,  sed 
et  ipsa  vita  nominandus  est. 

Creaturae  comparantur  cum  Deo.  Et  primo  quidem  in  creaturis 
non  solum  operatio,  sed  et  ipsa  facultas  operativa  realiter  distinguitur 

(1)  Cf.  S.  Thom.  Contra  gent.  lib.  IV,  cap.  XI. 

ab  essentia  operantis;  in  Deo  autem  actus  et  virtus  agendi  unum  idem- 
que  sunt  cum  suo  purissimo  actu  essendi;  ac  propterea  in  Deo  ope- 
rationis  immanentia  et  intimitas  infinitum  attingit  perfectionis  gradum. 
Idem  sane  dicendum,  si  operatio  speetetur  ex  parte  principii,  ex  quo 
procedit.  Cum  enim  vita  in  eo  sit,  quod  agens  a  se  operetur  et  non 
motus  ab  alio,  ibi  perfectior  est  vita,  ubi  hoc  melius  invenitur:  «  Cum 
vivere,  ait  S.  Thomas,  dicantur  aliqua  secundum  quod  operantur  ex 
seipsis,  et  non  quasi  ab  aliis  mota;  quanto  perfectius  competit  hoc 
alicui,  tanto  perfectius  in  eo  invenitur  vita  »  (1).  lam  vero  licet  crea- 
tura  rationalis  sibi  proponat  finem  peculiarem  operationis;  finis  tamen 
ultimus  ab  ipsa  natura  est  ei  constitutus.  Iterum,  tametsi  creatura  vir- 
tute  propria  operetur;  tamen  et  esse  substantiale  a  quo  operatio  pro- 
cedit  ab  extrinseca  causa  ei  datum  fuit,  et  ipsa  operatio  causae  par- 
ticularis,  seu  creaturae  effici  minime  potest  sine  actione  et  motione 
Causae  universalis  et  primae.  Ergo  creatura  licet  nobilissima,  cum  se 
ad  agendum  movet,  hoc  minime  praestare  potest  omnino  independen- 
ter  ab  aliquo  extrinseco  motore,  idest  a  Deo;  idcirco  a  perfecto  vi- 
tae  gradu  essentialiter  deficit.  Deus  autem,  cum  sit  omnino  indepen- 
dens  in  essendo  et  in  operando,  sit  actus  purissimus  et  sua  ipsa  actio, 
perfectissimam  moventis  se  rationem  sibi  vindicat.  Hinc  prosequitur 
Aquinas:  «  Illud  igitur,  cuius  sua  natura  est  ipsum  eius  inteltigere, 
et  cui  id  qnod  naturaliter  habet,  non  determinatur  ab  alio,  hoc  est 
quod  obtinet  summum  gradum  vitae.  Tale  autem  est  Deus;  unde  in 
Deo  maxime  est  vita.  Unde  Philosophus  (XII  Metaph.  text.  5),  ostenso 
quod  Deus  sit  intelligens,  concludit  quod  habeat  vitam  perfectissimam 
et  sempiternam,  quia  intellectus  eius  est  perfectissimus  et  semper  in 
actu  »  (2). 

Triplex  gradus  vitae  intellectivae  comparatur.  Doctrina  proxime 
explicata  magis  ac  magis  elucescit,  si  singillatim  conferamus  vitam 
intelleotivam  animae  humanae  cum  vita  intellectiva  Angelorum,  et 
utramque  cum  vita  intellectiva  Dei.  Hoc  ductu  S.  Thomae  efficiemus 
et  quae  ab  ipso  tradita  sunt,  ad  haec  capita  revocabimus.  1)  Intimi- 
tas  emanationis,  quae  habetur  in  actu  intelligentis  seipsum,  est  minima 
in  anima  humana  ex  parte  principii;  nam  licet  anima  hominis  seipsam 
cognoscere  possit;  tamen  initium  suae  cognitionis  sumit  ab  extrinseco ; 
idque  infertur  ex  necessitate  phantasmatum ;  nam  anima  non  cogno- 
scit  se  immediate  per  essentiam,  sed  solum  per  actus  suos.  Actus  vero 
substantiae  intellectivae  corpori  coniunctae  versantur  immediate  circa 
quidditateui  rei  materialis,  quae  apprehenditur  per  abstractionem  a 
phantasmate.  Hinc  anima  nihil  cognoscit,  nequc  seipsam,  nisi  sumendo 
initium   ab   aliquo    extrinseco,    idest  a  phantasmate,  et  a  cognitione 

(1)  1  p.  q.  18,  a.  3. 
(*2l  S.  Thom.  loc.  cit. 

sensitiva.  2)  Intimitas  quae  habetur  per  cognitionem  suipsius  est  maior 
in  Angelo ;  quia  non  ducit  initium  ab  aliquo  extrinseco,  sed  ex  ipsa 
essentia  Angeli,  quae  ipsi  est  inseparabiliter  praesens,  et  ad  sui  co- 
gnitionem  immediate  determinat  intellectum  angelicum.  3)  Intimitas 
quae  liabetur  per  cognitionem  suipsius  in  Deo,  est  maxima ;  quia  non 
solum  Deus  determinatur  a  sua  essentia  ad  se  cognoscendum ;  sed  es- 
sentia  divina,  intellectus,  et  actio  intelligendi  sunt  unum  idemque. 

Quod  si  actio  intellectiva  consideretur  ex  parte  termini  emana- 
tionis,  qui  terminus  est  intentio  intellecta,  seu  alio  nomine  verbum, 
quod  intelligens  sese  intelligendo  intra  se  exprimit,  et  quodammodo 
dicit,  idem  ordo  in  gradibus  perfectionis  deprehenditur  in  anima  hu- 
mana,  in  Angelis,  et  in  Deo.  Siquidem  terminus  hic  emanationis  inti- 
mior  est  in  Angelis,  quam  in  anima,  cum  in  Angelis  verbum  referat 
seu  dicat  essentiam  Angeli  immediate  et  secundum  se  cognitam  (1); 
in  anima  vero  non  refert  ac  dicit  essentiam  animae  immediate  et  se- 
cundum  se  cognitam ;  sed  secundum  quod  exhibetur  per  aliquid  a  se 
distinctum,  cum  anima  non  cognoscat  immediate  seipsam,  sed  mediante 
actu,  qui  est  eius  accidens;  ideoque  sese  exprimit  in  ratione  subiecti, 
cuius  est  talis  affectio  accidentalis.  Denique  hic  terminus  emanationis 
in  Deo  est  maxime  intimior,  non  vero  in  Angelis;  nam  in  Deo  intentio 
intellecta  seu  verbum  est  idem  cum  essentia;  in  Angelis  vero  est 
aliquid  accidentale  realiter  distinctum  a  substantia,  cum  intelligere  in 
Angelis  fiat  per  potentiam  ab  essentia  distinctam  (2). 


QUAESTIO    II. 
De  viventibm  vegetatinis  et  sensitivis. 

CONTINUATIO  RERUM.  Ex  rebus,  quae  apud  nos  manifeste  vi- 
vunt  auspicati,  exploravimus  generalem  definitionem  vitae  eamque 
applicavimus  tum  corporibus,  tum  spiritibus,  tum  Deo  glorioso,  in 
quo  ratio  vitae  est  infinite  perfecta;  nam  eius  esse,  vivere,  operari  ita 
constituuntur  per  eumdem  purissimum  et  subsistentem  actum,  ut  non 
solum  vivens,  sed  ipsa  vita  Deus  vere  praedicetur.  Verum  enim  in 
ipsis  substantiis  compositis  ex  materia  et  forma  deprehendimus  tripli- 
cem  exsistere  viventium  seu  animatorum  corporum  gradum;  nimirum 
eorum,  quae  vita  dumtaxat  vegetativa  pollent,  et  vocantur  simpliciter 
viventia,  vel  plantae;  deinde  eorum,  quae  simul  cum  vegetabili  gau- 
dent  etiam  vita  sensitiva,  et  nuncupantur  animalia   bruta;   denique 

(1)  Cf.  S.  Thom.  1  p.  q.  54,  a.  2  et  3. 

(2)  Cf.  S.  Thom.  Contra  gent.  lib.  IV,  cap.  XI. 

eorum,  quae  duobus  memoratis  vitae  gradibus  alium  longe  excellen- 
tiorem  addunt,  qui  in  vita  intellectiva  consistit,  et  appellantur  animalia 
rationalia  seu  homines.  Huiusmodi  viventia  merito  perhibentur  esse 
in  confinio  substantiarum  visibilium  et  invisibilium;  nam  habent  esse 
commune  cum  lapidibus,  vivere  cum  plantis,  sentire  cum  brutis,  intel- 
ligere  cum  Angelis.  Quocirca  in  hoc  tractatu,  qui  est  de  viventibus 
visibilibus,  nihil  speciatim  dicemus  de  homine  seu  de  vivente  ratio- 
nali,  cum  haec  materia  constituat  subiectum  alterius  partis  Philoso- 
phiae  naturalis,  nempe  Anthropologiae ;  de  vita  sensitiva,  quae  pertinet 
ad  ordinem  cognitionis  et  intentionis,  et  in  homine  speciaiem  con- 
nexionem  habet  cum  cognitione  intellectiva,  pauca  admodum  hic  attin- 
gemus,  ne  actum  agere  in  posterum  cogamur:  de  viventibus  vero  vege- 
tativis  uberius  et  dedita  opera  disseremus. 


ARTICULUS  I. 

DE   PLACITIS    PHILOSOPHORUM    CIRCA    NATURAM    VEGETALIUM. 

DUPLEX  PHILOSOPHORUM  6ENUS.  Non  solum  inter  recentes, 
verum  etiam  inter  antiquos  philosophos  variae  de  natura  vegetabi- 
lium  ultro  citroque  propugnatae  fuerunt  opiniones,  quae  ad  duas 
classes  commode  reduci  possunt.  Quidam  enim  plantis  attribuunt 
vitam,  operationesque  vitales  specie  differentes  ab  operationibus  cor- 
porum  inorganicorum :  contra  alii  denegant,  plantas  esse  corpora  ani- 
mata  et  viventia,  et  consequenter  tuentur,  operationes  vegetabilium 
non  differre  quicquam  secundum  speciem  ab  operationibus  corporum 
inorganicorum,  cum  eorum  agendi  virtutes  minime  distinguantur  a 
viribus  mechanicis,  et  chimicis,  quae  in  natura  inorganica  varias  mu- 
tationes  et  phaenomena  producunt. 

Philosophi  admittentes  vitam  plantarum.  Inter  philosophos,  qui 
plantis  vitam  et  animam  largiuntur,  non  defuerunt,  qui  arboribus 
etiam  vitam  rationalem  concederent.  Exemplo  sint  Anaxagoras  et 
Empedocles,  et  postmodum  Manichaei,  qui,  quemadmodum  testatur 
S.  Augustinus,  eo  dementiae  progressi  sunt,  ut  homicidium  patrare 
crederent,  si  aliquod  folium,  vel  quemdam  fructum  decerperent  ex 
arboribus  (1).  In  eamdem  sententiam  concessere,  qui  admiserunt 
commigrationem  animae  humanae  ex  corpore  hominis  in  alia  corpora 
vel  in  plantas;  insuper  illi  qui  commenti  sunt,  animas  rationales  ab 
initio  fuisse  a  Deo  creatas,  et  ob  diversa  peccata  detrusas  in  corpora 
sive  humana,  sive  belluina,  sive  plantarum.  Secundus  error  est  eorum 
qui    tum    vitam,  tum  sensum  plantis  attribuerunt.  Inter  hos    nume- 

(1)  De  mor.  Manicli.  lib.  II,  cap.  XVII,  et  De  quant.  animae,  cap.  III. 

randus  est  Plato,  qui  docuit,  plantas  vi  sentiendi  praeditas  experiri 
dolorem  et  voluptatem.  De  Platone  haec  habet  Clemens  Alexandrinus: 
«  Plato  plantas  quoque  vocat  animalia,  ut  quae  solam  tertiam  animae 
speciem,  nempe  eam,  quae  concupiscit,  participent  »  (1).  Huic  sen- 
tentiae  inter  recentes  adstipulati  sunt  Leibnitius,  Robinetus,  quibus 
adhaesit  Bichat.  Tertia  sententia,  quae  unice  vera  est,  communique 
hominum  sensui  valde  consentanea,  tribuit  plantis  solummodo  vitam 
et  animam  vegetativam  (2).  Huiusmodi  doctrina  ab  Aristotele  pro- 
tecta,  communis  fuit  omnibus  SS.  Patribus,  et  Doctoribus  Ecclesiae, 
quibus  subscripserunt  omnes  Scholastici  ad  unum,  qui  triplicem  in 
rebus  visibilibus  distinxerunt  vitae  gradum. 

Philosophi  vitam  seu  animam  plantarum  negantes.  Omissis  vete- 
ribus  Materialistis  et  Stoicis,  qui  principium  vitale  in  plantis  inficiati 
sunt;  in  recenti  aetate  postquam  natura  corporum  coepta  est  expli- 
cari  per  varias  coniunctiones  complexionesque  atomorum  differentium 
solummodo  figura,  situ,  et  ordine,  omnes  formarum  substantialium 
osores  negaverunt,  dari  in  plantis  principium  aliquod  substantiale,  ex 
quo  operationes  vitae  vegetativae  procederent,  quodque  a  veteribus 
sapienter  dicebatur  anima.  Ouocirca  Cartesius  recentiorum  Atomista- 
rum  magister,  eiusque  asseclae,  negato  principio  formali,  quod  in- 
trinsece  constituit  corpora,  statuerunt,  inter  materiam  et  spiritum  non 
dari  aliquod  medium.  Hinc  ne  plantas  assererent  animatas  substan- 
tia  quadam  spirituali,  commenti  sunt,  ipsas  esse  omnino  inanimas,  et 
a  corporibus  inanimis  minime  differentes  specie. 

Phaenomena  vero,  operationes,  et  motiones  proprias  plantarum, 
quibus  nutriuntur,  augescunt,  et  generant  alias  plantas  sibi  similes, 
vel  repetendas  ducunt  ex  diversa  partium  connexione,  textura,  et 
ordine ;  vel  illas  produci  opinantur  ex  viribus  mechanicis  et  chimicis 
revocando  ad  purum  putumque  motum  localem  etiam  operationes 
plantarum ;  vel  demum  memorata  phaenomena  expiicant  tribuendo 
plantis  peculiares  agendi  vires,  quae  resuitant  ex  commistione  virium 
mechanicarum  et  chimicarum  sub  speciali  organismo  operantium. 

Haec  philosophandi  ratio,  quae,  uti  vidimus,  unitatem  substantia- 
lem  corporum  et  ipsam  naturam  rerumque  finalitatem  funditus  sub- 
vertit,  applicata  viventibus  vegetativis  latius  serpit  ac  maioribus  in- 
commodis  periculisque,  si  urgetur,  obnoxia  est.  Nam  illae  eaedem 
functiones  seu  operationes  vitae  vegetativae,  quibus  plantae  nutriun- 
tur,  crescunt,  aliasque  plantas  generant  sibi  similes;  illae  inquam  ope- 
rationes  inveniuntur  in  animantibus,  et  in  ipso  homine,  qui  per  con- 
versionem  alimenti  in  propriam  substantiam  exercet  opera  vitae  ve- 
getativae.  Si  ergo  tales  operationes  in  plantis  exercentur  solum  a  materia 

(1)  Strom.  lib.  VIII,  cap.  IV. 

(2)  Cf.  Arist.  Dc  Anima,  lib.  II,  cap.  IV  et  VI,  et  lib.  III,  cap.  XI. 

quomodocumque  fingatur  artificiose  disposita  independenter  a  principio 
vitali;  nihil  vetat,  quominus  hoc  idem  asseratur  de  vita  vegetativa 
animalium  brutorum,  et  ipsius  hominis.  Sic  consequenter  ad  horum 
philosophorum  placita  affirmandum  erit,  corpus  humanum  generari, 
nutriri,  ac  crescere  independenter  ab  anima  rationali;  quod  quantum 
a  veritate,  et  a  christiana  philosophandi  ratione  abhorreat,  cuilibet  vel 
leviter  attendenti  facile  patet. 

Hinc  Silvester  Maurus  hanc  naturae  explicationem,  quae  suo  tem- 
pore  iam  disseminabatur  in  vulgus,  declarat  esse  periculosissimam, 
quia  paulatim  disponit  animum  ad  ipsum  principium  causalitatis  ne- 
gandum,  cum  mirabiles  effectus,  qui  in  natura  conspiciuntur,  nitatur 
explicare  per  causas  omnino  improportionatas. 

Cum  saniori  ergo  et  vera  philosophia  concludendum  omnino  est, 
in  omnibus  corporibus  dari  formas  substantiales,  quae  iuxta  diversos 
perfectionum  gradus  materiae  plus  minusve  dominantur,  ipsique  im- 
pertiunt  esse,  speciem,  et  proprias  operationes  speciem  consequentes. 
Audiatur  S.  Thomas  ita  ad  rem  nostram  disserens:  <c  Considerandum 
est,  quod  quanto  forma  est  nobilior,  tanto  magis  dominatur  materiae 
corporali  et  minus  ei  immergitur,  et  magis  sua  operatione  vel  virtute 
excedit  eam:  unde  videmus,  quod  forma  misti  corporis  habet  aliam 
operationem,  quae  non  causatur  ex  qualitatibus  elementaribus.  Et  quanto 
magis  proceditur  in  nobilitate  formarum,  tanto  magis  invenitur  virtus 
formae  materiam  elementarem  excedere;  sicut  anima  vegetabilis  plus- 
quam  forma  elementaris,  et  anima  sensibilis  plusquam  anima  vegeta- 
bilis.  Anima  autem  humana  est  ultima  in  nobilitate  formarum.  Unde 
in  tantum  sua  virtute  excedit  materiam  corporalem,  quod  habet  ali- 
quam  operationem  et  virtutem  in  qua  nullo  modo  communicat  mate- 
ria  corporalis,  et  haec  virtus  dicitur  intellectus  »  (1). 

Forma  ergo  substantialis  corporibus  organicis  attribuit  esse  quod- 
dam  nobilius,  et  aptitudinem  ad  operationes  immanentes.  Cum  autem 
vita  in  eo  consistat,  quod  vivens  aptum  sit  agere  seipsum  ad  motum 
seu  immanenter  operari;  consequenter  in  corporibus  organicis  forma 
substantialis  idem  est  ac  principium  primum  vitae,  quod  nuncupatur 
anima,  ex  qua  in  plantis,  quae  sunt  corpora  organica,  profluunt  ope- 
rationes  vegetabilium  propriae. 


(1)  1  p.  q.  76,  a.  1  ;  cf.  etiam  QQ.  DD.  De  spir.  creaturis,  a.  2. 

ARTICULUS  II. 

DE    EXSISTENTIA    PRINCIPII    VITALIS   IN    PLANTIS. 

QUAESTIO  DETERMINATUB.  Postquam  philosophia  Leucippi,  De- 
mocriti,  et  Epicuri  iamdudum  dimissa,  iterum  in  lucem  a  recentibus 
novatoribus  revocata  fuit,  omnes  aggressi  sunt  naturam  explicare  per 
materiam  et  motum,  posthabitis  causis  formalibus.  Verum  cum  phae- 
nomena,  mutationes,  et  novarum  rerum  ortus  revocaverint  ad  simpli- 
cem  motum  localem  pulsu  externi  agentis  impressum,  ipsa  naturae 
notio,  ipsa  corporum  activitas,  ipsa  unitas  substantialis,  ipsa  denique 
rerum  naturalium  scientia  penitus  eversa  fuit;  nam  haec  omnia  sine 
principio  formali  intelligi  minime  possunt.  Quod  si  naturae  inorganicae 
explicatio  sine  causis  formalibus  manca  omnino  est  et  evidenter  falsa, 
omnibus  in  promptu  est  percipere,  quantum  haec  eadem  philosophandi 
ratio  a  veritate  abhorreat,  si  phaenomenis  corporum  viventium  expli- 
candis  applicetur.  Nimirum  si  vires  physicae  et  chimicae  independen- 
ter  a  principio  formali,  actuoso,  et  unificante  perperam  admodum 
explicant  mutationes  mineralium,  multo  minus  explicabunt  phaenomena 
corporum  organicoruim  quae  nutriuntur,  crescunt,  et  alia  generant  sibi 
similia.  Ouam  ad  rem  cum  iam  superius  probatum  sit,  in  corporibus 
mineralibus  admittendam  esse  formam  substantialem,  quae  ipsis  tribuat 
speciem  et  intrinsecas  agendi  vires,  quae  chimicas  physicasque  mu- 
tationes  causant;  quaestio,  quae  propria  est  huius  loci,  inquirere  debet, 
an  phaenomena  quae  in  vegetabilibus  elucent,  explicari  debeant  et 
possint  per  simplices  vires  physicas  et  chimicas,  quae  fluunt  ab  eodem 
principio  formali,  ex  quo  promanant  in  mineralibus;  vel  contra  in  plan- 
tis  admittenda  sit  perfectior  quaedam  forma  substantialis,  quae  corpo- 
ribus  organicis  nobiliorem  tribuat  speciem,  et  quae  praecontinens  in 
se  perfectionem  formarum  mineralium,  utatur  viribus  physicis  et  chi- 
micis  tamquam  instrumentis  ab  ipsa  elevatis  ad  produeendos  quosdam 
eifectus,  qui  mutationes  inorganicorum  longe  antecellunt.  Cum  autem 
principium  primum,  ex  quo  operationes  vitalcs  procedunt,  dicatur 
anima,  praesens  quaestio  eo  spectet,  ut  statuatur,  an  in  plantis  admit- 
tenda  sit  anima. 

Quid  anima?  Anima  defmitur  ab  Aristotele :  Actus primns  corporis 
naturalis  organici  potenlia  vitam  habentis  (1).  Generatim  ergo  nomine 
animae  intelligimus  actum  primum,  seu  formam  substantialem  receptam 
in  corpore  naturali  organico,  eique  largientem  potentiam  ad  operatio- 
nes  vitales.  Haec  definitio  a  nobis  uberius  explicabitur,  postquam  pro- 

(1)  De  Anima,  lib.  II,  cap.  I. 

batum  fuerit,  exsistere  in  plantis  animam  seu  principium  vitale ;  nam 
quaestio  quae  inquirit,  an  res  sit,  praecedere  debet  quaestionem,  quae 
determinat,  quid  res  sit. 


PROPOSITIO. 

In  plantis  admittendum  est  principium  vitale  seu  anima,  quae 
minime  confundi  potest  cum  forma  substantiali  mineralium. 

Prob.  prop.  Arg.  I.um  Principium  vitale  seu  anima  admittenda 
est  in  omnibus  illis  corporibus,  quae  immanenter  operantur.  Atqui 
plantae  operantur  immanenter.  Ergo  in  plantis  datur  anima. 

Arg.  evol.  Ad  propositionem  maiorem  quod  attinet,  natura  cuius- 
que  rei  a  nobis  non  cognoscitur,  nisi  per  propriam  operationem,  quae, 
si  est  immanens,  nempe  talis  per  quam  agens  seipsura  movet,  clare 
patefacit,  in  agente  reperiri  vitam  seu  animam,  cum  agens  sit  cor- 
poreum.  Siquidem  a  nobis  iam  demonstratum  est,  propriam  et  dif- 
ferentialem  rationem  entis  viventis  in  eo  esse  sitam,  quod  aptum  sit 
movere  seipsum.  Ut  enim  monet  Angelicus:  «  Rei  cuiuslibet  per- 
fecta  cognitio  haberi  non  potest,  nisi  eius  operatio  cognoscatur.  Ex 
modo  enim  operationis  et  specie  mensura  et  qualitas  virtutis  pensatur. 
Virtus  vero  naturam  rei  monstrat;  secundum  hoc  enim  unumquodque 
natum  est  operari,  quod  actu  talem  naturam  sortitur  (1). 

Ouod  autem  plantae  immanenter  operentur  non  minus  manife- 
stum  est,  cum  operationes  propriae  plantarum,  quae  sunt  nutritio, 
augmentum  et  generatio,  remaneant  in  ipso  supposito  agente,  a  quo 
proficiscuntur,  et  in  eius  bonum  ac  perfectionem  vertant.  Vegetabilia 
ergo,  quae  agendo  seipsa  movent  et  perficiunt,  operantur  imraanen- 
ter;  ideoque  praedita  esse  debent  principio  vitali  seu  anima,  quae 
ipsis  impertiat  esse  viventis,  cum  operatio  sequatur  esse.  Hanc  ve- 
ritatem  ita  eleganter  complexus  est  S.  Augustinus :  «  Moventur  et 
arbusta  non  tantum  vi  extrinsecus  impellente,  velut  cum  ventis  agi- 
tantur;  sed  illo  motu,  quo  intrinsecus  agitur  quidquid  ad  incremen- 
tum  speciemque  arboris  pertinet,  quo  ducitur  succus  in  radicem,  ver- 
titur  in  ea,  quibus  constat  herbae  natura  vel  ligni ;  nihil  enim  horum 
sine  interno  motu  »  (2).  S.  Augustino  concinunt  B.  Albertus,  et 
S.  Thomas,  quorum  primus  ait:  «  Omne  quod  per  seipsum  movet 
aliquo  motu  corpus  in  quo  est,  anima  est.  principium  autem,  quod 
plantis  inest,  per  seipsum  movet  corpus  nutriendo  et  augendo  et  ge- 
nerando:  oportet  igitur  illud  principium  esse  aniraam  »  (3). 

(1)  Contra  gent.  lib.  11,  cap.    I. 

(21  De  Geri.  ad  lit.  lib.  VII,  cnp.  XVI. 

(3)  De  plantis,  lib.  I,  tract.  I,  cap.  IX. 

Hoc  idem  argumentum  perbelle  propositum  iuit  ab  Aristotele, 
cuius  doctrina  sic  efferri  potest.  Plantae  dum  se  nutriunt  et  augent, 
moventur  in  omnes  partes  etiam  contrarias;  nam  non  solum  augentur 
deorsum  mittendo  radices,  sed  etiam  sursum  attollendo  ramos,  atque 
dextrorsum  et  sinistrorsum  dilatando  truncum.  Atqui  principium  talis 
motus  non  potest  esse  tantum  natura,  idest  principium  intrinsecum, 
quo  moventur  inorganica;  nam  natura  est  determinata  ad  unum. 
Ergo  principium  motus  nutritionis  et  augmenti  in  plantis  est  anima. 
En  verba  Philosopki:  «  Unde  et  vegetabilia  omnia  videntur  vivere. 
Videntur  enim  in  seipsis  habere  potentiam  et  principium  huiusmodi, 
per  quod  augmentum  et  decrementum  suscipiunt  secundum  contraria 
loca.  Non  enim  sursum  quidem  augentur,  deorsum  autem  non,  sed 
similiter  in  utraque,  et  omnem  in  partem  aluntur  et  vivunt  semper, 
quousque  possunt  accipere  alimentum  »  (1). 

Arg.  2.um  Ducitur  ex  peculiari  structura  seu  organismo  vegeta- 
bilium  et  sic  proponitur.  Plantae  constituunt  unicam  substantiam 
concretam  ex  partibus  dissimilaribus,  et  ex  mira  multiplicitate  orga- 
norum.  Atqui  principium  formale,  ex  quo  in  corporibus  organismo 
praeditis  procedit  esse  et  operari,  est  principium  vitale  seu  anima. 
Ergo  in  plantis  datur  animam  a  dispositione  partium  distincta. 

Arg.  evol.  Diversa  organa,  quae  constant  ex  partibus  dissimila- 
ribus,  ideo  necessaria  sunt,  ut  substantia  corporalis  constituens  unicum 
suppositum  possit  seipsam  movere,  nempe  secundum  partem  aliquam 
esse  in  actu,  et  secundum  aliam  esse  in  potentia  per  ordinem  ad 
eumdem  motum.  Hoc  locum  minime  haberet,  si  partes  essent  simi- 
lares:  nam  tunc  nulla  ratio  assignari  posset,  cur  una  esset  movens, 
et  altera  mota.  Si  ergo  organismus  non  actuaretur  principio  quodam 
vitali,  quod  corpori  tribueret  potentiam  ad  exercenda  opera  vitae, 
organismus  ille  tam  callida  machinatione  a  natura  elaboratus,  di- 
cendus  foret  inutilis,  cum  ad  operationes  naturae  inanimae  nullus 
necessarius  sit  organismus.  Rem  ita  declarat  B.  Albertus:  «  Omne 
principium  formale  utens  corpore  diversificato  in  organis  est  anima: 
principium  autem  formale  plantarum  tali  unitur  corpori,  propter  quod 
in  ipso  sunt  radices  ori  similes,  et  stipites  et  rami,  et  cetera  organa 
diversa  officia  habentia;  ergo  principium  illud  est  anima  »  (2). 

Ut  proposita  argumentandi  ratio  penitius  intelligatur,  adnotandum 
est,  in  substantiis  compositis  ex  materia  et  forma  materiam  unius 
distingui  posse  a  materia  alterius  bifariam.  Quandoque  materia  est 
principium  distinctionis  formarum,  et  tunc  substantiae  illae  differunt 
solum  numerice,  idest  per  distinctionem  quantitativam ;  in  utrisque 
enim  est  eadem  dispositio  materiae  cum  iisdem  materialibus  elementis 

(1)  De  Anima,  lib.  II,  text.  14. 

(2)  De  plantis,  loc.  cit. 

quae  sunt  in  potentia  ad  formas  eiusdem  speciei.  Quandoque  forma 
est  principium  distinctionis  materiae,  nimirum  materiae  sunt  diversae 
propter  habitudinem  ad  diversas  formas:  tunc  illae  substantiae  sunt 
diversae  secundum  naturam  et  speciem;  et  ideo  materia  unius  constat 
ex  diversis  elementis  et  diversimode  inter  se  attemperatis  et  dispo- 
sitis  quam  materia  alterius,  cum  dicant  ordinem  ad  diversas  formas; 
nam  quaelibet  potentia  habet  suum  proportionatum  actum  (1).  Ouare 
diversa  ac  perfectior  dispositio  elementorum  materialum  efformantium 
unicam  substantiam,  ex  qua  emanant  operationes  muttiplices  et  con- 
nexae  inter  se,  luculenter  demonstrat,  materiam  organicam  dicere 
ordinem  ad  perfectiorem  formam,  a  qua  actuatur,  quae  forma  minime 
actuare  posset  materiam  inorganicam ;  quippe  quod  in  dispositione 
ac  temperamento  materiae  inorganicae  desideratur  illa  partium  textura, 
quae  necessaria  est  ad  operationes  viventium. 

Confir.  Ex  periculis,  quibus  obnoxia  est  sententia  negans  prin- 
cipium  vitale  plantarum,  earumque  operationes  revocans  ad  diversos 
motus  atomorum,  vel  elementorum  simplicium,  ex  quibus  corpora 
concreta  finguntur.  Sententia,  quam  impugnamus,  tribuens  mirabiles 
effectus  et  operationes  plantarum  causis  evidenter  improportionatis, 
paulatim,  ut  cum  Silvestro  Mauro  loquamur,  disponit  intellectum  ad 
tribuendum  diversis  dispositionibus  materiae  operationes  vitae  sensi- 
tivae  et  ipsius  vitae  intellectivae  in  homine,  et  ad  negandum  omne 
id,  quod  transcendit  sensum  et  materiam.  Hanc  philosophiam  am- 
plexati  sunt  inter  veteres  Democritus,  Leucippus,  Epicurus,  Lucretius 
aliique  complures  inter  ethnicos  (2).  Hanc  eamdem  perniciosam  phi- 
losophandi  normam  in  ipsa  luce  Christianae  Religionis  e  cineribus 
excitarunt  innumeri  recentes  scriptores,  qui  veteribus  Materialistis 
adstipulantes,  omnia  explicare  conantur  per  diversas  dispositiones 
corpusculorum.  Sic  explicant  operationes  vegetabilium;  sic  sensationes 
in  animalibus:  sic  demum  ipsam  vitam  intellectivam  in  homine,  et 
affirmant,  intellectum  nihil  aliud  esse,  nisi  quamdam  materiam  sub- 
tiliorem,  nempe  phosphorum  in  cerebro. 


(1)  Cf.  S.  Tbom.  1  p.  q.  75,  a.  7. 

(2)  De  hoc  errore  cf.  Arist.  De  Anima,  lib.  1,  et  alibi   passim. 

ARTICULUS  III. 

AN    OPERATIONES    VITAE    VEGETATIVAE 

EXPLICENTUR    PER    VIRES    MECHANICAS    ET    CHIMICAS    NATURAE, 

VEL  PER  ARTIFICIOSUM  ORGANISMUM  QUO  POLLENT  VIVENTIA. 

CONTINUATIO  RERUM.  Solutio  huius  quaestionis  a  nobis  praeoc- 
cupata  fuit  in  superiori  articulo,  ubi  probavimus,  admittendum  esse 
in  plantis  principium  aliquod  vitale  a  materia  distinctum.  Nihilominus 
in  praesenti  articulo  directe  impugnare  aggredimur  recentes  quosdam 
tum  philosophos,  tum  naturalium  disciplinarum  cultores,  qui  conantur 
explicare  operationes  vitae  vegetativae  vel  simpliciter  per  vires  me- 
chanicas  et  chimicas,  vel  per  huiusmodi  vires  simul  copulatas  et  com- 
mistas,  et  sub  speciali  organismo  operantes. 

Duplex  virium  acceptio.  Nomine  virium  iuxta  maiorem  partem 
recentium  osorum  formarum  substantialium  designari  potest  vel  motus 
localis  ab  externo  motore  impressus,  vel  potentia  agendi  dimanans  ab 
ipsa  natura  substantiae  corporalis.  In  priori  acceptione,  quae  est  valde 
impropria,  quaestio  huc  recidit,  ut  inquiratur,  utrum  operationes  ve- 
getalium  revocari  valeant  ad  purum  motum  localem  materiae,  seu  me- 
lius  atomorum  diversimode  dispositarum  et  motarum.  Cui  quaestioni 
respondendum  est  omnino  negative,  cum  motus  localis  ex  extrinseco 
incussus  neque  activitatem  naturae  inorganicae  explicare  valeat;  ideo- 
que  non  solum  operatio  vitalis,  sed  quaevis  actio  deneganda  esset 
plantis,  si  earum  mutationes  per  has  vires  explicarentur.  Quod  si  vi- 
res  sumantur  in  secunda  acceptione,  tunc  investigandum  venit,  an  prin- 
cipium  uncle  intrinsecus  emanant  vires  naturae  inorganicae  sit  illud 
iclem  ex  quo  profluunt  potentiae  organicorum. 

Quid  organismus?  Nomine  organismi  apud  Physiologos  intelligi- 
tur  perfecte  structura  totius  eorporis  viventis,  quae  resultat  ex  com- 
positione  diversorum  organorum.  Est  autem  organum  pars  corporis 
speciali  structura  pollens  ad  functionem  aliquam  vitalem  peragendam 
idonea.  Quodlibet  organum  componitur  ex  variis  cellulis  simul  colli- 
gatis.  Cellulae  vero  dicuntur  partes  organicae  elementares,  vel  organa 
elementaria,  quae  suam  propriam  structuram  sibi  vindicant.  Hinc  or- 
ganismus  quandoque  sumitur  pro  structura  totius  corporis  viventis, 
quandoque  pro  structura  alicuius  organi  determinati,  quandoque  pro 
speciali  structura  alicuius  cellulae:  et  sic  habetur  organismus  totalis, 
partialis,   initialis. 

Vires  mechanicae  et  chimicae  non  excluduntur.  Quando  affirma- 
mus,  potentias  vitales  plantarum  non  posse  revocari  ad  vires  mecha- 
nicas  et  chimicas  mineralium,  minime  tuemur,  vegetabilia  non  agere 

per  vires  physicas  et  chimicas;  sed  hoc  dumtaxat  contendimus,  hu- 
iusmodi  vires,  quae  essent  attractio,  calor,  electricitas,  endosmosis, 
gravitas,  affinitas,  etc,  esse  instrumenta  principii  vitalis,  a  quo  ele- 
vantur,  et  coordinantur  ad  operationes  exigendas,  quibus  impares 
prorsus  sunt,  prout  a  substantia  inorganica  dependent.  Hoc  saepe  no- 
tatum  fuit  a  S.  Thoma,  qui  explicans  diversas  perfectiones  formarum 
substantialium,  ex  quibus  virtutes  agendi  dimanant,  ita  disserit : 
((  Anima  vegetabilis  habet  operationem,  cui  quidem  deserviunt  quali- 
tates  activae,  et  passivae  organicae;  sed  tamen  supra  posse  huius- 
modi  qualitatum  ipsa  effectum  proprium  sortitur  in  nutriendo,  et  au- 
gendo  usque  ad  determinatum  terminum,  et  alia  huiusmodi  com- 
plendo  )>  (1). 

Sententia  reducentium  principium  vitae  ad  organismum.  Omitti- 
mus  recentes  illos  Materialistas,  qui  in  explicanda  vita  tum  vegeta- 
tiva,  tum  sensitiva,  tum  intellectiva  profitentur,  sufficere  communem 
materiam  et  communes  materiae  vires,  quae  corpuscula  elementaria 
iuxta  diversam  et  certam  dispositionem  aggregata  ita  movent,  ut  sin- 
gulae  vires  quibus  elementa  cientur,  per  quamdam  resultantiam  con- 
stanter  conspirent  in  eas  functiones,  quae  dicuntur  operationes  vitales. 
Nomine  vero  organismi  designant  diversam  elementorum  complexio- 
nem  secundum  determinatam  dispositionem,  cuius  primitiva  efformatio 
tribuenda  est  fortuito  atomorum  concursui.  Relictis  his  scriptoribus 
materialismo  et  fatalismo  deditis,  ad  eos  potius  auctores  accedamus, 
qui  licet  a  materialismo  abhorrent,  et  diserte  propugnant  actionem  Dei 
creantis  res  visibiles  easque  moventis  et  gubernantis:  nihilominus  in 
explicanda  vita  vegetativa  plantarum  conveniunt  cum  primis  in  hoc, 
quod  doceant,  causam  phaenomenorum  vitae  vegetativae  reponendam 
esse  in  diversa  atomorum  vel  simplicium  elementorum  dispositione 
et  ordinatione,  quam  organismum  vocant.  Discrepant  vero  ab  illis  in 
eo  quod  primam  organismi  formationem  non  attribuant  fato,  sed  Deo, 
qui  in  condenda  natura  ab  initio  instituit  organismum  quemdam,  idest 
artificiosam  aggregationem  atomorum  vel  elementorum  simplicium,  ex 
quo  derivantur  alii.  Quapropter  in  sententia  philosophorum,  contra 
quos  pugnamus,  plantae  essentialiter  non  differunt  a  machina  per  ar- 
tem  fabricata,  et  ex  diversis  partibus  coalescente;  ita  ut,  sicut  in  ma- 
chinis  diversae  partes  simul  copulatae  producunt  quosdam  effectus,  quos 
seorsum  causare  non  possunt,  sic  partes  organismi  plantarum  simul 
consertae  producant  illos  mirabiles  effectus  quos  experimur.  Cum  au- 
tem  hae  machinae  organismum  longe  perfectiorem  sibi  vindicant,  quani 
illae,  quae  humano  ingenio  efticiuntur,  nobiliori  modo  operantur,  et  sic 
perveniunt  ad  materiam  elaborandam,  quam  in  propriam  substantiam 
convertunt,  et  sese  nutriunt,  augent,  perficiunt,  producendo  successive 

0)   QQ'  DD.   De  spir.  creaturis,  a.  '2  versus  finem. 

•diversas  sui  partes,  quas  laesas  reparant,  reproducunt  amissas.  Quin 
ex  seipsis  alias  machinas  a  se  distinctas,  sed  specie  similes  generant, 
producendo  semina  ex  quibus  sub  influxu  communium  materiae  vi- 
rium,  tamquam  ex  ovis  enascantur  innumerabiles  aliae  machinae  eo- 
dem  artificio  fabricatae.  Haec  parodoxa  ostentis  simillima  aflirmari  ne- 
cesse  est  ab  illis  philosophis,  qui  natura  proprio  arbitratu  fingentes, 
artemque  divinam  cum  huraana  arte  raale  confundunt. 


PROPOSITIO. 

Operationes  vitales  plantarum  explicari  nequeunt  per  communes 
vires  physicas  et  chimicas  naturae,  neque  per  easdem  vires  sub  in- 
fluxu  organismi  motas. 

Prob.  I.a  pars.  Phaenomena,  et  operationes  vegetabilium  explicari 
nequeunt  per  communes  vires  physicas,  et  chimicas  naturae,  si  cor- 
pus  organicum  plantarum  patefacit  stabilem  modum  naturaliter  ope- 
randi  perfectiorem  et  diversum  a  modo,  quo  inorganica  naturaliter 
agunt.  Atqui  res  ita  habet.  Ergo  operationes  vegetalium  non  possunt 
simpliciter  revocari  ad  vires  physicas  et  chimicas. 

Arg.  evol.  Propositio  maior  ex  eo  claret,  quod  stabilis  modus  natu- 
raliter  operandi  naturam  cuiusque  rei  manifestat,  et  diversitas  legum 
quibus  constitutio  et  operationes  entium  temperantur,  arguit  diversi- 
tatem  principiorum  unde  motiones  procedunt,  idest  naturarum.  Pro- 
positio  minor  sic  potest  capitulatim  probari.  Ad  vires  chimicas,  seu  ad 
affinitatem  quod  attinet,  elementa  ita  miscentur  in  mineralibus,  ut  sem- 
per  resultet  mistum  homogeneum  nullam  habens  structuram  corporis 
organici.  Contra  in  viventibus  resultant  ex  iisdem  viribus  chimicis  mista 
heterogenea,  quae  constant  ex  partibus  dissimilaribus,  et  ex  multiplici 
organorum  varietate.  Hinc  in  misto  homogeneo  quaelibet  pars  suscipit 
praedicationem  totius,  et  eius  operationes  non  differunt  ab  operationibus 
totius.  Contra  in  misto  heterogeneo  quaelibet  pars  non  suscipit  praedi- 
cationem  totius  neque  efficere  potest  easdem  operationes,  quas  efficit  to- 
tum.  Ergo  affinitas  chimica  nobiliori  modo  operatur  in  viventibus.  quam 
in  mineralibus;  nam  in  viventibus  producit  partes  dissimiles,  quarum 
quaelibet  ita  ad  proprias  operationes  idonea  est,  ut  omnes  diversarum 
partium  differentes  actiones  evidentissime  ordinatae  sint  ad  unicum 
communemque  fmem. 

Hoc  intelligi  non  potest,  nisi  in  viventibus  vegetabilibus  adstruatur 
principium  aliquod  nobilius,  quod  communibus  naturae  viribus  domi- 
netur,  iisdemque  utatur  tamquam  instrumentis  ordinatis  ad  eumdem 
finem  per  diversas  operationes.  Principium  hoc  est  anima  seu  forma 
substantialis  viventis,  quae  ipsi  tribuit  in  multiplicitate  et  diversitate 

partium  unicum  esse  substantiale,  ex  quo  profluunt  multiplices  agendi 
vires,  quibus  utitur  ad  operationes  naturae  suae  consentaneas,  quae 
exercentur  vel  circa  proprium  individuum  per  nutritionem  et  augmen- 
tum,  vel  respiciunt  aliud  individuum  per  productionem  seminis,  ut  spe- 
cies  conservetur  in  successivo  individuorum  interitu.  Quam  ad  rem 
cum  vires  istae  tum  chimicae  tum  physicae  a  natura  ordinatae  sint  ad 
bonum,  perfectionem,  ac  conservationem  ipsius  viventis,  elevari  debent 
ad  perfectionem  operationis  immanentis,  quam  in  mineralibus  non 
attingunt;  ideoque  debent  dependere  a  principio  nobiliori,  quod  pos- 
sit  eas  elevare,  iisque  utatur  ad  conservationem  et  bonum  ipsius  agen- 
tis,  secundura  quod  diversae  partes  deputantur  ad  diversas  operatio- 
nes  necessarias  ad  conservandum  totum  suppositum  concretum  ex  par- 
tibus  dissimilibus. 

Eleganter  principium  seu  natura  unde  operationes  vivenlium  pro- 
cedunt  comparatur  ab  Aristotele  prudenti  patrifamilias,  qui  omnia  suo 
imperio  regit  ac  gubernat,  omnium  commodis  et  utilitatibus  iuxta  cu- 
iusque  dignitatem  consulit,  omnesque  in  oflicio  continet.  Religio  foret 
aurea  Stagiritae  verba  silentio  praeterire.  En  quomodo  rem  sub  ocu- 
los  ponit:  <c  Perinde  enim  natura  atque  paterfamilias  prudens  nihil 
amittere  solet,  ex  quo  facere  aliquid  commodi  possit.  Dispensatur  enim 
in  cura  rei  familiaris,  ita  ut  cibus  optimus  detur  liberis,  deterior  ser- 
vis,  vilissimus  domesticis  animalibus  x>  (1). 

Concludimus  ergo,  vires  chimicas  et  physicas,  quae  agunt  in  na- 
tura  organica  et  animata,  non  posse  reduci  ad  idem  principium,  unde 
procedunt  in  mineralibus:  1)  quia  servant  stabilem  ordinem  operandi 
diversissimum  in  viventibus  et  in  mineralibus.  2)  Quia  in  hac  diversa 
agendi  ratione  licet  materia  seu  materiale  fundamentum  per  continuum 
fluxum  in  vivente  mutetur;  tamen  eorum  actio  conservat  semper  eum- 
dem  typum  corporis  viventis;  nihil  autem  huiusmodi  apparet  in  mi- 
neralibus.  3)  Quia  in  corpore  inorganico  partes  eamdem  specie  ope- 
rationem  habent,  sive  subsistant  in  toto,  sive  subsistant  separatae;  in 
viventibus  autem  contrarium  contingit :  unde  in  mineralibus  operatio 
partis  non  dicit  necessariam  coordinationem  ad  totum;  in  viventibus 
vero  haec  coordinatio  est  evidentissima,  cum  partes  separatae  a  toto 
non  valeant  ea  perficere,  quae  operabantur  in  toto.  Ergo  in  toto  vi- 
vente  debet  esse  principium  quoddam  superius  coordinans  et  dirigens 
operationes  singularum  partium. 


(I)  '  Qojieq  yciQ  olxovolux;  dyafrog,  xai  f)  cpuaig  ovdev  djropcuXeiv  elcodev 
eC,  cov  eoxi  Jioifjaai  tl  xqiiotov  *  ev  8e  Tai<;,  obcovoLuaic;  xf\q  yi\o[ii\")]q  TQocp}<; 
r)  Liev  j3eA,Tiarr)  Teraxrai  roig  eXeufreooi<;,  i)  8e  yeiQtov  xai  to  ^epiTTCOLta  Tar>Ti]c; 
oixeTaic;,  Ta  8e  xeLpiaTa  xai  to!<;  avTpecpouevoK;  SiSoaat  tcooit;.  De  generat.  ani- 
malium,   lib.  II,  text.  70,  cap.  VI. 

Confir.  Id  quod  a  nobis  invicte  demonstratum  est,  confirmari  po- 
test  auctoritate  politiorum  Naturalistarum,  qui  in  explicanda  natura 
organica  ingenue  fatentur,  revertendum  esse  ad  animismum,  idest  ad 
principium  vitale  a  materia  realiter  distinctum.  Inter  hos  digni  sunt, 
qui  citentur  Berzelius  chimicus,  Georgius  Cuvierius  zoologus,  De  Jus- 
sieu  botanicus,  Bichat  physiologus,  Martini,  Tommasi,  De  Benzi,  Li- 
verani  compluresque  alii  scientiarum  naturalium  cultores  (1). 

Prob.  2.a  pars.  Organismus  non  potest  haberi  ut  primum  prin- 
cipium,  quod  communes  vires  naturae  elevat  ad  producenda  phaeno- 
mena  vitae  vegetativae  plantarum,  si  organismus  per  se  et  solitarie 
spectatus  est  omnino  impar  et  improportionatus  ad  talia  phaenomena 
producenda.  Atqui  ita  res  habet.  Ergo  phaenomena  vitae  vegetativae 
non  possunt  revocari  ad  vires  physicas  et  chimicas  agentes  sub  in- 
fluxu  specialis  organismi  quantumvis  perfecti. 

Arg.  evol.  Ut  propositio  minor,  circa  quam  tota  vertitur  contro- 
versia,  evidentius  manifestetur,  praestat  in  antecessum  adnotare,  ab 
adversariis  duo  male  confundi,  quae  sunt  toto  caelo  diversa.  Aliud 
quippe  est:  quod  communes  vires  naturae  seu  qualitates  naturales  ad 
hoc  ut  eleventur  ad  phaenomena  vitae  producenda  egeant  organis, 
in  quibus  resideant,  et  sine  quibus  elevari  non  possent;  et  aliud  est 
quod  organum  materialiter  sumptum  independenter  a  principio  illud 
vivificante  sit  principium  per  se  adaequatum  talis  elevationis.  Pri- 
mum  est  verum:  secundum  est  falsum  et  absurdum  et  ducens  ad  ma- 
terialismum.  Quemadmodum  in  vita  sensitiva  aliud  est  qnod  virtus 
sentiendi  egeat  peculiari  organo  ;  et  aliud  est  quod  organum  sit  adae- 
quatum  principium  cur  vivens  sentiat. 

Quare  in  organo  vitaliter  agente  duo  secernenda  sunt;  nempe  ar- 
tificiosa  et  materialis  dispositio  partium  organicarum,  et  principium 
formale  largiens  esse  specificum,  unitatem,  motum  et  vitam  materiae 
organicae.  Primum  se  tenet  ex  parte  principii  materialis,  et  cogno- 
scitur  sensibus;  secundum  se  tenet  ex  parte  principii  formalis,  ex  quo 
activitas  promanat,  et  cernitur  intellectu.  Primum,  quod  sub  sensu 
cadit  et  experientia,  est  medium  ad  cognoscendum  secundum,  quod 
colligitur  ratiocinio ;  nam  ex  diversitate  principii  materialis,  seu  ex 
diversa  dispositione  materiae  assurgimus  ad  diversitatem  cognoscen- 
dam  principii  formalis,  cum  quaelibet  potentia  suum  proportionatum 
actum  expostulet.  Becens  philosophia  ad  materialismum  prona,  post- 
habito  intellectu,  cuncta  metitur  sensu,  et  in  causis  materialibus,  quae 
sensum  percellunt,  unice  conquiescit;  hinc  veram  causam  affert,  sed 
non  adaequatam.  Incidit  quippe  in  hoc  sophisma.  Organismus  est 
causa  talium  phaenomenorum.  Ergo  est  causa  adaequata.  Accedit 
quod  organismus  independens  ab  aliquo  principio  formali  et  substan- 

(1)  Cf.  P.  Libeiiatore,  Del  composto  ummo,  cap.  III,  a.  6. 

tiali,  quod  ipsi  tribuat  unitatem  substantiae  in  multitudine  et  diver- 
sitate  partium,  et  virtutem  operandi,  quae  consequitur  esse,  est  aliquid, 
quod  ne  cogitatione  quidem  informari  potest. 

His  notatis,  sic  efficitur  propositio  minor  superioris  argumenti. 
Corpus  organicum  independenter  a  principio  formali  et  vivificante 
considerari  posset,  ut  quaedam  machina  artificiosa  coalescens  ex  ele- 
mentis  materialibus  accidentaliter  unitis,  ideoque  non  differens  essen- 
tialiter  a  machinis  arte  humana  fabricatis.  Sic  ipsi  adversarii  rem 
declarant.  lam  vero  haec  positio  est  evidenter  inepta  ad  explicanda 
phaenomena  vitae.  Etenim  phaenomena  vitae  vegetalis  vel  conside- 
rantur  ut  producta  ab  organismo  iam  perfecto  et  completo,  vel  ab 
organismo  initiali,  et  embrionali;  idest  vel  prout  corpus  organicum 
sese  nutrit  ac  conservat;  vel  prout  per  semen,  quod  naturaliter  evol- 
vitur,  generat  alium  organismum  vel  aliam  machinam.  lam  vero  in 
neutro  casu  organismus  mechanicus  potest  esse  adaequatum  princi- 
pium  talium  phaenomenorum. 

Ad  primum  quod  spectat,  licet  vires  naturae  diversimode  operentur 
in  aliqua  machina  et  extra  machinam;  tamen  a  nulla  machina  leges 
talium  virium  ita  perimi  valent,  ut  illae  vires  dirigantur  ad  produ- 
cendos  enectus  e  diametro  oppositos  iisdem  legibus.  floc  autem  con- 
tingit  in  corporibus  organicis:  nam  oxigenium  in  natura  inorganica 
maximam  affinitatem  manifestat  cum  hydrogenio  et  carbonio ;  in 
plantis  vero  ex  istis  elementis  se  separat,  et  liberum  emittitur  per 
respirationem  foliorum  (1).  Ceterum  nulla  machina  quantumvis  fin- 
gatur  perfecta  potest  communes  naturae  vires  ita  miscere,  regere,  ac 
temperare,  ut  ipsarum  operationes  vertant  in  commodum  ac  perfectio- 
nem  ipsius  machinae,  et  ipsam  conservent,  eam  nutriendo,  reparando 
eius  partes  laesas,  restituendo  amissas,  et  demum  producendo  semina 
ex  quibus  aliae  machinae  natura,  typo,  et  forma  consimiles  enascantur. 
Ergo  organismus  impar  est  ad  explicanda  phaenomena  plantarum, 
nisi  in  ipso  ponatur  principium  aliquod  formale,  quod  ipsi  impertiat 
unitatem  substantialem,  et  virtutes  activas,  quae  elevent  communes 
naturae  vires  ad  efficiendas  vitales  mutationes. 

Quod  si  consideretur  organismus  initialis  in  aliquo  semine,  ex  quo 
generatur  planta,  evidens  erit,  organismum  non  posse  per  se  elevare 
vires  naturae  ad  producenda  phaenomena  generationis.  Siquidem 
fautores  organismi  mechanici  tuentur,  vires  naturae  converti  in  vires 

(1)  Ad  rem  nostram  sic  loquitur  lustus  Liebig:  «  Fuori  della  pianta  1'ossi- 
geno  raanifesta  constantemente  la  sua  aflinita  predominante  cogli  elementi  com- 
bustibili,  quali  sono  il  carbonio  e  1'  idrogeno,  mentre  nella  piauta  esso  si  separa  dal 
1'acqua  e  dall'acido  carbomco  e  qualc  ossigeno  nelle  foglie  ritorna  nell'aria.  Siccbe 
il  processo  vitalc  della  pianta  e  in  opposizione  col  proeesso  proprio  delle  sostanze 
inorganiche :  esso  e  un  processo  di  riduzione  ».  Lettere  chimiche,  vol.  I,  pag.  356. 

vegetativas  sub  influxu  organismi.  lam  vero  cum  ex  semine  gene- 
ratur  planta,  idest  producuntur  radices,  truncus,  rami,  folia,  flores  et 
fructus,  vis  vegetativa  non  potest  dependere  ab  organismo,  cum  ipsa 
praerequiratur  ad  organismum  eflormandum.  Ergo  in  hac  sententia 
incurritur  circulus  vitiosus;  nam  affirmat,  vires  communes  naturae 
converti  in  vegetativas  sub  intluxu  organismi,  et  organismum  effbr- 
mari  a  viribus  communibus  iam  conversis  in  vegetativas. 

Quare  si  impossibile  est,  organismum  mechanicum  ex  omni  parte 
expletum  posse  esse  causam  adaequatam  suae  conservationis,  transmu- 
tando  materiam  elementarem  eamque  distribuendo  in  dissimillimas 
eiusdem  subiecti  partes,  quae  iuxta  definitum  typum  permaneant 
eaedem  in  continua  materialium  elementorum  vicissitudine,  labefa- 
ctatae  reparentur,  amissae  reproducantur:  a  fortiori  repugnat,  orga- 
nismum  posse  primitus  formare  seipsum;  quod  omnino  dicendum  foret, 
si  in  semine  ex  quo  oritur  vivens  admittatur  dumtaxat  organismus 
initialis  mechanicus,  idest  cellula  quaedam  germinalis,  quae  et  quoad 
elementa  materialia,  et  quoad  proportionem  elementorum  non  differt 
a  cellula  inorganica,  et  a  cellulis  diversarum  specierum,  quemadmo- 
dum  testantur  doctissimi  Chimici. 

Quae  cum  ita  habeant,  ad  assignandam  causam  adaequatam  evo- 
lutionis  alicuius  cellulae  germinalis  in  determinatam  aliquam  plantam, 
quae  eumdem  typum  immutabiliter  manifestat,  vel  recurrendum  est 
ad  immediatam  Dei  actionem  sic  materialia  elementa  evolventem  se- 
cundum  intelligibilem  typum  et  ideam;  quod  est  ad  Occasionalistarum 
castra  se  recipere;  vel  admittendum,  in  ipso  semine  includi  vim  quam- 
dam  formatricem  et  plasticam,  quae  procedit  ab  aliquo  principio  for- 
mali  et  vitali,  quod  merito  dicitur  anima.  Si  enim  ponitur  in  organismo 
generante  principium  aliquod  vitale,  tunc  semen  ab  ipso  efformatum, 
quod  virtualiter  continet  naturam  generantis,  sub  influxu  naturalium 
causarum  operatur  ut  instrumentum  delativum  paternae  virtutis,  uti 
loquitur  S.  Thomas  (1).  Cum  autem  effectus  assimiletur  causae  princi- 
pali,  planta,  quae  enascitur,  erit  similis  plantae  generanti,  et  non  se- 
mini;  et  actio  seminis  tamdiu  durabit,  quamdiu  necessarium  erit  ad 
producendam  aliam  plantam  similem  specie  plantae  generanti.  Sic  ra- 
tio  consociata  cum  experientia  rite  explicare  poterit  viventium  phae- 
nomena,  et  consulere  progressioni  scientiae  naturalis,  quae  vere  nomen 
ac  dignitatem  scientiae  meretur. 

Hac  re  permoti  nonnulli  recentes  naturalium  scientiarum  cultores 
plane  intellexerunt,  redeundum  esse  ad  principem  veterum  Physico- 
rum,  nempe  ad  Aristotelem,  qui  in  explicanda  natura  observationem 
cum  ratione  semper  coniunxit.  Hinc  ultro   fassi  sunt,  admittendum 

(1)  Cf.  S.  Thom.  Opusc.  De  nat.  generis,  cap.  XVI;  cf.  etiam  P.  Liberatore,  Del 
composto  umano,  cap.  III,  §  5. 

De  Maria,    Vol.  II.  12 

esse  principium  aliquod  vitale,  cuius  ope  causae  phaenomenorum, 
quae  observantur  in  viventibus,  detegi  possunt,  eorumque  leges  de- 
terminari.  Cuvierius  pronuntiavit,  principium  hoc  esse  maximum  my- 
sterium  naturae  organicae;  sed  Aristoteles  huius  principii  naturam 
accurate  explicaverat,  decernens,  principium  vitale  vegetabiiium  esse 
animam  seu  formam  substantialem,  qua  corpus  o»*ganicum  actuatur, 
et  ex  qua  quaelibet  planta  constituta  in  sua  specie  habet  ut  operari 
valeat  modo  suae  naturae  congruenti  (1). 


ARTICULUS  IV. 

DE    PLACITIS    EVOLUTIONISMI    ET    TRANSFORMISMI. 

CONTINUATIO  RERUM.  Doctrina  atomismi,  quam  Cartesius  ex 
antiquis  materialistis  Democrito,  Leucippo  et  Epicuro  accepit,  et  qua 
in  explicanda  corporum  natura  et  constitutione  usus  est,  applicata  cor- 
poribus  organicis  et  viventibus  ortum  dedit  erroribus  Evolutionistarum 
et  Transformistarum,  qui  falsa  dogmata  philosophiae  corpuscularis  ad 
originem  et  ad  varias  species  viventium  explicandas  transtulerunt.  Si- 
cut  enim  Atomistae,  negatis  causis  formalibus  et  finalibus  in  constitu- 
tione  et  operationibus  rerum  visibilium  et  causas  dumtaxat  materiales 
consectati,  tuebantur  corpora  naturalia  non  esse  nisi  aggregata  et  syn- 
theses  atomorum  seu  corpusculorum,  et  consequenter  non  differre  inter 
se  secundum  speciem  et  diversos  perfectionis  gradus,  qui  unice  repeti 
possunt  a  diversis  causis  formalibus:  sic  recentes  quidam  Biologi  et 
Physiologistae  cartesianis  erroribus  imbuti  tuentur,  corpora  organica 
non  esse  nisi  sjntheses,  aggregata  vel  colonias  cellularum  actu  viven- 
tium,  quae  inter  se  nullatenus  differunt  essentialiter,  et  non  operantur 
nisi  per  purum  putumque  motum  localem.  Quam  ad  rem  negant  exsi- 
stere  in  natura  diversas  viventium  species  proprie  dictas,  nempe  es- 
sentialibus  differentiis  separatas  et  constituentibus  essentias  substantiales 
plus  minusve  perfectas,  omnemque  differentiam  inter  viventia  repetunt 
a  causis  accidentalibus  et  extrinsecis,  quae  producere  valent  tantum- 
modo  varietates  quasdam,  quae  sensu  valde  improprio  dici  solent  spe- 
cies.  Ex  huiusmodi  falsis  principiis  profecti,  quae  naturam  corporum 
viventium  et  organicorum  explicant  per  causas  omnino  inadaequatas, 
et  veri  nominis  scientiam  producere  minime  valentes,  decernunt  mul- 
titudinem  pene  iniinitam  admirabilemque  diversitatem  corporum  orga- 
nicorum  esse  repetendam  ex  uno  ex  paucis  typis  primitivis,  qui  per 

(1)  Cf.  Ahist.  De  Anima,  lib.  II,  cap.  I.  Argumentum  ductum  ex  generatione, 
nutritione,  augmento,  et  conservatione  organismi  accurate  explicatur  apud  Silv. 
Maurum,  Quaest.  philos.  vol.  II,  q.  4. 

successivas  mutationes  unius  in  alium  procedentes  ex  necessaria  et 
caeca  evolutione  materiae  constituunt  varias  species  exortas  ex  una 
vel  ex  paucis  speciebus  praesuppositis. 

Causae  determinantes  evolutionem  specierum.  Lamarck,  Darwin. 
In  assignandis  causis  determinantibus  evolutionem  seu  mutationem 
unius  speciei  in  aliam  Transformistae  non  conveniunt  inter  se  et 
diversa  docent,  iuxta  diversam  cuiusque  opinandi  licentiam.  Ut  de 
iis  solummodo  aliquid  attingamus,  qui  in  principibus  et  ducibus 
transformismi  habentur,  Lamarck  istius  mutationis  causam  repetit 
1)  a  natura  et  potentia  vitali  organismi,  2)  a  diverso  organorum  exer- 
citio  propter  diversas  animalis  necessitates  dependentes  ex  diversis 
circumstantiis,  in  quibus  reperitur.  Prima  causa  necessaria  est  ut 
unicus  vitae  typus  admodum  imperfectus  successive  evolvatur  et  ab 
imperfecto  progrediatur  ad  perfectum  usque  ad  hominem.  Cum  autem 
vis  intrinseca  naturae  operetur  semper  eodem  modo  utpote  ad  unum 
determinata,  cumque  ipsa  sola  minime  possit  explicare  diversas  mo- 
dificationes  et  formas  organorum,  recurrendum  est  ad  aliud  princi- 
pium  huius  diversitatis  causativum,  nempe  ad  diversum  conatum  di- 
versumque  exercitium  organorum  ob  varias  animalis  necessitates. 
Sic  per  insitam  vim  vitalem  in  organismo  imperfectiori  sitam  et  per 
diversum  conatum  et  exercitium  organorum  explicare  connititur  mu- 
tationem  successivam  speciei  inferioris   in   alias   species   perfectiores. 

Darwinismus.  Carolus  Darwin,  a  quo  transformatio  specierum 
organicarum  Darwinismi  nomen  accepit,  causas  evolutionem  specierum 
determinantes  a  Lamarck  excogitatas  ut  mancas  et  inadaequatas  dere- 
liquit,  et  ad  novam  theoriam,  ut  aiunt,  se  recepit  ut  commentitiam 
evolutionem  suaderet.  Et  primo  quidem,  Darwin,  non  secus  ac  ceteri 
evolutionistae,  contra  omnem  rationem,  contra  sensum  naturae  com- 
munem,  contra  omnem  experientiam  et  ipsum  conspectum  oculorum 
supponit  ut  ratum  et  indubium  factum  transformationis  specierum,  et 
subinde  ad  causas  delerminandas,  quamobrem  tot  species  animalium 
perfectionibus  et  operationibus  diversae  ex  unico  vel  paucis  typis 
primitivis  successive  procedentes  procursu  temporis  proprias  modifi- 
cationes  et  ditTerentias  adeptae  sint,  se  confert  ad  selectionem  natu- 
ralem  seu  sexualem  et  ad  transmissionem  haereditariam,  quam  vocant 
atavismum.  Quod  autem  in  formis  organicis  quandoque  desideretur 
continuitas,  nempe  annulus  desit  quo  una  species  coniungatur  cum 
altera,  hoc  explicatur  per  vitalem  conflictum  quem  Darwin  vocat 
pugnam  pro  vita  seu  pro  exsistentia  [struggle  for  existence). 

Mirabile  est  et  ostento  simile,  homines  ceteroquin  ingeniosos  et  in 
perscrutandis  naturae  mysteriis  admodum  exercitatos  haec  in  vulgus 
protulisse  et  errores  supra  errores  cumulasse  ut  suaderent,  hominem 
ad  imaginem  Dei  conditum  et  totius  naturae  visibilis  regem,  prognatum 
esse  mediate  ab  aliquo  animali  imperfectissimo  et  immediate  ab  aliqua 

simia.  Sic  per  suramura  nefas  ab  hominum  mentibus  notionem  Dei  con- 
ditoris  et  humanae  naturae  auctoris  depellere  et  consequenter  omnem 
ordinem  moralem  et  ipsam  hominum  cum  hominibus  societatem  fun- 
ditus  subvertere  nituntur.  Verum  isti  humanae  dignitatis  contem- 
ptores  falsi  omnino  sunt,  et  nomine  scientiae  apud  imperitos  perperam 
abutuntur  ad  capiendos  praesertim  iuvenes,  qui  infirmo  tempore  aetatis 
illecebris  voluptatum  deliniti  non  satis  distinguunt  inter  sensum  et 
iudicium  rationis.  Siquidem  quae  ad  libitum  finguntur  a  Transfor- 
mistis  subvertunt  prima  principia  rationis,  et  praesertim  principium 
causalitatis,  quo  tantopere  utuntur  naturales  philosophi  in  indagandis 
naturis  et  essentiis  rerum  visibilium.  Insuper  operationes  motionesque 
viventium  perperam  admodum  explicant  et  factis  ipsis  per  experien- 
tiam  evidentissime  cognitis  adversantur.  Cum  autem  omnes  Transfor- 
mistae  in  naturali  evolutione  explicanda  catervatim  supponant,  exsi- 
stere  in  natura  species  intermedias  seu  aequivocas  et  omnes  res  visi- 
biles  revocari  debere  ad  unicum  typum,  contra  ipsos  torqueri  possunt 
omnia  argumenta  quibus  uterque  error  fuit  a   nobis   refutatus  (1). 

Insuper  cum  operationes  viventium  et  diversa  organa  ad  diversas 
viventium  functiones  a  natura  evidenter  ordinata  clare  patefaciant 
admittendum  esse  in  viventibus  principium  aliquod  formale,  quod  di- 
citur  anima,  uti  nuper  probavimus,  in  promptu  est  per  diversas  ani- 
mas  secerni  inter  se  diversa  viventia  quae  diversimode  operantur  et 
diversis  utuntur  organis.  Et  cum  differentia,  quae  procedit  a  forma 
substantiali,  constituat  diversas  species  secundum  diversos  perfectionis 
gradus  et  sit  in  indivisibili,  plane  consequitur  species  viventium  habere 
in  natura  esse  firmum  et  ratum  et  nullatenus  mutari  posse  in  aliam 
speciem.  Quod  si  individuum  aliquod  vel  quaedam  individua  ad  de- 
terminatam  speciem  pertinentia  per  operationem  externorum  agentium 
mutentur  in  quibusdam  accidentibus  communibus  ita  ut  videantur  dif- 
ferre  ab  individuis  eiusdem  speciei,  individua  illa  non  migrant  ex  una 
specie  in  aliam,  quod  impossibile  foret,  sed  constituunt  varietatem 
aliquam  seu  novam  stirpem  unius  eiusdemque  speciei. 

Haec  quae  a  nobis  carptim  commemorata  sunt  contra  evolutionem 
specierum  et  absurda  placita  Transtormistarum,  confirmantur  ex  factis 
ipsis  experientia  compertis.  Ouod  enim  antea  exploratum  erat  omnibus 
sive  doctis  sive  indoctis  nempe  animalia  perfecta  non  generari  nisi 
ex  semine  procedente  ab  animali  eiusdem  speciei,  hoc  post  exquisitas 
diligentesque  experientias  a  Ioanne  Tyndall  et  ab  Aloisio  Pasteur 
peractas,  extendendum  esse  apparuit  ad  omnia  animantia  sive  quae 
dicuntur  perfecta  sive  quae  dicuntur  imperfecta.  Hinc  politiores  Bio- 
logi,  qui  animo  vacuo  veritatemque  quaerente  ad  naturam  indagandam 
sua  studia  operamque  contulerunt,  illara  raagnam  legem  biologiae  ut 

(1)  Cf.  quae  diximus.  Cosmol.  pars.  1.  q.  5,  a.  2  et  3. 

ratam  certamque  habent,  quae  statuit  vitam  non  procedere  nisi  a  vita 
et  omne  vivens  generari  a  vivente  eiusdem  speciei  per  semen.  Quae 
omnia  frontibus  adversis  pugnant  cum  figmentis  et  somniis  Evolutio- 
nistarum  et  perspicue  ostendunt,  species  omnes  corporum  viventium 
esse  fixas,  ratas  et  immutabiles,  quemadmodum  inter  veteres  iampridem 
tradiderant  Aristoteles,  Hippocrates,  Galenus  multique  alii  discipli- 
narum  naturalium  cultores.  Quam  ad  rem  contra  universum  Transfor- 
mistarum  agmen  uti  possumus  argumento  illo  paulisper  immutato  quo 
Angelicus  Doctor  Avicennae  errorem  refellebat,  nimirum :  Cum  natura 
habeat  determinatum  modum  producendi  suos  effectus  illa  quae  natu- 
raliter  generantur  ex  semine  non  possunt  naturaliter  generari  sine 
semine.  Iam  vero  ex  recentibus  experientiis  compertum  est,  omnia 
animalia  generari  naturaliler  ex  semine.  Ergo  nullum  omnino  animal 
potest  naturaliter  generari  sine  semine  (1).  Quae  argumentandi  ratio 
est  tantae  virtutis  et  efficaciae,  ut  ipse  Lucretius  recentiorum  Transfor- 
mistarum  parens  suarum  atomorum  oblitus  creationetn  inficiari  ten- 
tavit  eo  quod  plantae  et  animalia  generabantur  ex  semine,  perinde 
ac  operatiocausae  universalis  nempe  Dei  similis  esset  et  eiusdem  rationis 
cum  operatione  causarum  particularium,  nempe  naturae,  cum  ex  oppo- 
sito  operatio  naturae  necessario  praesupponat  operationem  Dei  creantis. 
Sic  enim  versu  cecinit:  «  Nihil  igitur  fieri  de  nilo  posse  fatendum 
est.  -  Semine  quando  opus  est  rebus,  quo  quaeque  creatae.  -  Aeris  in 
teneras  possint  proferrier  auras  ».  Merito  ergo  Lactantius  Lucretium 
sic  argumentantem  acriter  insectatur,  quod  minime  intellexerit  res  non 
potuisse  naturaliter  procedere  ex  atomis  per  inane  volitantibus,  si 
quaelibet  res  suam  naturam,  suum  semen  suamque  legem  ab  exordio 
datam  habet,  secundum  quam  seges  ex  frumento  nascitur  et  ex  segete 
frumentum.  En  verba  Lactantii:  «  Quis  hunc  putet  habuisse  cere- 
brum  cum  haec  diceret  nec  videret  sibi  esse  contraria?  nihil  enim 
per  atomos  fieri  exinde  apparet,  quod  semen  cuiusque  rei  certum 
est  »  (2). 


ARTICULUS  V. 

DE    PRAECIPUIS    FUNCTIONIRUS    VEGETARILIUM. 

QUAESTIO  DETERMINATUR.  —  Operationes  animae  vegetativae 
seu  plantarum  bipartito  discriminantur;  aliae  enim  intenduntur  et  or- 
nantur  a  natura  ut  instrumenta  et  media  ad  alias  operationes:  aliae 
contra  intenduntur  ut  fines.  Inter  primas  recensentur   absorptio    ma- 


(1)  Cf.  S.  Thom.  1.  p.  q.  71,  a.  1  ad  1 

(2)  Lactant.  De  ira  Dei,  cap.  X. 

teriae  ex  terra  per  radices,  circulatio  humorum,  transpiratio,  respi- 
ratio,  secretio,  excretio,  foecundatio,  et  aliae  huiusmodi,  quae  omnes 
ordinantur  ad  plantarum  nutritionem  vel  generationem.  De  his  mi- 
nime  loquimur  in  praesenti  inquisitione,  quae  est  de  potentiis  et  ope- 
rationibus  vegetativis,  quae  versantur  circa  finem;  et  non  de  illis, 
quae  ministrant  et  disponunt  materiam  ad  formam  finalem.  Ad  as- 
signandas  ergo  partes  vitae  vegetativae,  seu  praecipuas  facultates  et 
operationes  vegetabilium  sequentem  statuimus  propositionem. 


PROPOSITIO. 

Praecipuae  facultates  aniraae  vegetativae,  quae  imraediate  ver- 
santur  circa  formam  seu  finem,  iure  revocantur  ad  tres,  nimirum 
ad  generativam,  augmentativam,  et  nutritivam,  quaruin  prima  ce- 
teris  antecellit  (1). 

Prob.  I.a  pars.  Anima  vegetativa  in  eo  differt  ab  anima  sensi- 
tiva  et  intellectiva,  quod  non  valeat  extendere  operationem  suam  ad 
corpora,  quae  ab  ipsa  exsistunt  separata;  sed  eius  actio  attingit  so- 
lummodo  corpus  sibi  substantialiter  unitum.  Atqui  corpus  animae 
unitum  requirit,  ut  ponatur  in  esse  per  generationem,  ut  perveniat  ad 
debitam  quantitatem  per  augmentum,  et  demum  ut  conservetur  in 
suo  debito  statu  per  nutritionem.  Ergo  praecipuae  operationes  vitae 
vegetativae  reducuntur  ad  tres  memoratas. 

Arg.  evol.  Hoc  inter  cetera  differunt  corpora  viventia  a  non  vi- 
ventibus  quod  inanima  durationem  habent  ex  sua  natura  indefinitam, 
cum  exsistere  haud  cessent,  nisi  ab  exterioribus  agentibus  corrum- 
pantur:  viventia  ex  adverso  durationem  sibi  vindicant  exiguis  limi- 
tibus  temporis  circumscriptam;  nam  in  seipsis  intrinsecas  corruptionis 
ac  mortis  causas  gerunt.  Quocirca  ut  incolumitati  et  conservationi 
specierum  in  continuo  individuorum  fluxu  prospiciatur,  natura  ipsis 
largita  est  potentiam  producendi  semen,  quo  mediante  generent  alia 
viventia  sibi  similia  secundum  speciem.  lam  vero  cum  generent  ex 
semine,  idest  ex  parte  ab  ipso  generante  decisa,  non  possunt  gene- 
rare  simile  cum  debita  ac  conveniente  magnitudine:  hinc  ornata 
fuerunt  virtute  auctiva,  per  quam  ad  debitam  molem  pertingere  va- 
leant.  Insuper  cum  debitam  quantitatis  molem  assequi  nequeant,  in 
eaque  perdurare,  nisi  alimentum  in  propriam  substantiam  transmu- 
tent,  quod  pertinet  ad  vim  nutritivam,  consequens  est.  ut  polleant 
etiam  virtute  nutritiva.  Rem  ita   proponit  Aquinas:    «  Tres  sunt   po- 

(1)  De  hac  quaestione  cf.  Arist.  De  anima,  lib.  II.  cap.  V.  et  VI;  S.  Trom. 
1   p.  q.  78,  a.  2,  loc.  ibi  cit. 

tentiae  vegetativae  partis.  Vegetativum  enim  habet  pro  obiecto  ipsum 
corpus  vivens  per  animam;  ad  quod  quidem  corpus  triplex  animae 
operatio  est  necessaria.  Una  quidem,  per  quam  esse  acquirat;  et  ad 
hoc  ordinatur  potentia  generativa.  Alia  vero,  per  quam  corpus  vivum 
acquirat  debitam  quantitatem ;  et  ad  hoc  ordinatur  vis  augmentativa. 
Alia  vero  per  quam  corpus  viventis  salvatur  in  esse  et  in  debita 
quantitate  et  ad  hoc  ordinatur  vis  nutritiva  »  (1). 

Confir.  I.°  Doctrinam  proxime  declaratam  S.  Thomas  mutuatus 
est  ab  Aristotele,  qui  hoc  ferme  modo  arguens,  illam  ingeniose  iam- 
pridem  proposuerat.  Cum  anima  vegetativa  communis  sit  cunctis  viven- 
tibus,  ea  sunt  praecipua  huius  animae  opera,  quae  omnibus  viventibus 
sunt  naturalissima,  ita  ut  ad  ea  naturaliter  inclinentur.  Atqui  est  ma- 
xime  secundum  naturam  cuiusque  viventis  uti  aliniento,  ut  se  nutriat, 
et  augeat  propter  conservationem  individui  in  debito  statu,  et  ut  ge- 
neret  sibi  simile  ad  salvandam  speciem.  Ergo  tria  sunt  praecipua  ani- 
mae  vegetativae  opera,  idest  nutritio,  augmentum,  et  generatio.  Pro- 
positio  minor  quoad  duas  priores  operationes  patet  ex  inductione  ducta 
ex  omnibus  viventibus  sive  pertineant  ad  regnum  vegetale,  sive  ad 
regnum  animale,  quae  omnia  alimentum  sumunt  tum  ad  se  nutrien- 
dum,  tum  ad  debitam  molem  consequendam  per  augmentum.  Ouoad 
tertiam  operationem  patet  etiam  experimento;  nam  videmus  omnia 
viventia,  quae  non  sunt  mutila,  generare  aliud  tale,  quale  est  ipsum 
generans.  Sic  homo  generat  hominem,  equus  generat  equum,  et  planta 
generat  plantam. 

Confir.  2.°  Haec  eadem  doctrina  confirmari  potest  alio  argumento 
Aristotele  digno,  quod  ducitur  ex  communi  omnium  rerum  fine,  et 
sic  proponi  potest.  Omnes  creaturae  a  Deo  conditae  sunt  ad  divinas 
perfectiones  patefaciendas,  ideoque  naturaliter  appetunt,  et  quodam- 
modo  gestiunt  imitari  divinam  bonitatem,  divinumque  esse  quoad  pos- 
sunt  tum  in  essendo,  tum  in  essendi  perpetuitate.  Porro  viventia  ani- 
mata  et  corruptibilia  non  possunt  consequi  essendi  perpetuitatem 
secundum  individuum.  Ergo  generando  sibi  simile,  nituntur  quamdam 
essendi  perpetuitatem  saltem  secundum  propriam  speciem  consectari. 
Sic  omnia  imitantur  esse  Dei  aeternum;  substantiae  quidem  immate- 
riales  per  quamdam  sempiternitatem  cuiuslibet  individui  viventis; 
viventia  animata  per  perpetuitatem  speciei;  corpora  inanima  per  lon- 
gam  et  indefinitam  durationem  individui;  nam  inanima  non  corrum- 
puntur  nisi  ab  agentibus  extrinsecis,  cum  non  habeant  a  natura  de- 
stinatum  corruptionis  tempus.  En  pulcherrima  Stagiritae  verba:  cc  Ma- 
xime  naturalis  operatio  viventibus  est  quaecumque  sunt  perfecta,  non 
vero  truncata,  quaeque  generatione  carent  spontanea,  aliud  sibi  simile 
ut  procreent,  animal  quidem  animal,  planta  autem  plantam,  ut  quoad 

(1)  1.  p.   q.  78,  a.  2. 

possunt  aeternltatis  divinitatisque  participia  fiant:  id  enim  ipsum  ap- 
petunt  universa,  et  gratia  ipsius  omnia  agunt  quaecumque  secundum 
naturam  agunt...  Quum  igitur  quoad  continuitatem  aeternitatis  divini- 
tatisque  participia  fieri  nequeant,  quia  fieri  nequit  ut  mortalium  quid- 
quam  idem  unumque  numero  perstet;  quatenus  unumquodque  parti- 
cipare  potest,  sic  particeps  fit,  aliud  quidem  magis,  aliud  vero  minus, 
permanetque  non  ipsum,  sed  tale  quale  est  ipsum,  numero  quidem 
non  unum,  specie  autem  unum  »  (1). 

Prob.  2.a  pars,  nimirum  potentiam  generativam  aliis  duabus  ante- 
cellere,  quod  triplici  potissimum  ratione  sic  manifestari  potest.  1)  Po- 
tentia  generativa  ordinatur  ad  bonum  speciei,  aliae  duae  ad  bonum 
individui.  Porro  bonum  speciei  perfectius  ac  divinius  est  bono  indi- 
vidui.  2)  Haec  potentia  non  semper  reperitur  in  viventibus,  sed  solum 
quando  assequuta  sunt  statum  perfectum.  3)  Haec  potentia  effectum 
habet,  non  in  eodem  corpore,  sed  in  alio  quod  generatur;  et  sic  quo- 
dammodo  accedit  ad  dignitatem  vitae  sensitivae,  cum  supremum  in- 
fimi  attingat  infimum  supremi. 

Exposita  a  nobis  doctrina  sic  veluti  sub  oculos  ponitur  ab  Angelico 
Doctore:  «  Est  quaedam  differentia  attendenda  inter  has  tres  poten- 
tias.  Nam  nutritiva  et  augmentativa  habent  suum  eflectum  in  eo  in 
quo  sunt;  quia  ipsum  corpus  unitum  animae  augetur  et  conservatur 
per  vim  augmentativam  et  nutritivam  in  eadem  anima  exsistentem. 
Sed  vis  gcnerativa  habet  effectum  suum  non  in  eodem  corpore,  sed 
in  alio,  quia  nihil  est  generativum  suipsius.  Et  ideo  vis  generativa 
quodammodo  appropinquat  ad  dignitatem  animae  sensitivae,  quae  habet 
operationes  in  res  exteriores,  licet  excellentiori  modo  et  universaliori: 
supremum  enim  inferioris  naturae  attingit  id  quod  est  infimum  supe- 
rioris.  Et  ideo  inter  has  tres  potentias  finalior  et  principaiior  et  per- 
fectior  est  generativa.  Est  enim  rei  iam  perfectae  facere  aliam,  qua- 
lis  ipsa  est.  Generativae  autem  deserviunt  et  augmentativa  et  nutri- 
tiva;  augmentativae  autem  nutritiva  »  (2). 


(t)  <f>voiK«rtaxov  yag  tcov  eQycov  T0T5  ^coatv  oaa  Tetata  xal  \ir\  ^Qcojiara 
r\  tt)v  yeveatv  avTOLtdvr)v  e^et,  to  Jtotfjaat  ereoov  olov  ainro,  ^coov  Ltev  ^cpov,  cp-u- 
tov  oe  cptrcov,  tva  xov  del  xai  xov  freto-u  LteTexcoatv,  f)  8i>vavTat  •  Jtdvra  ydp  exet- 
vov  ooeyeTat,  xdvetvov  evexa  JtQaTTet  oaa  jtQdnret  xaTa  cpuatv....  'Ercet  ovv  xot- 
vcovetv  d8vvaTei  toiS  dei  xai  xov  Oetau  xr\q  ovve%eiq  8td  to  \ir\bev  evSexeadat  TC0V 
cpftaQTCov  TatjTo  xai  ev  aQffrLtcp  StaLtevetv,  \\  SuvaTat  LteTexetv  exaaTOV,  xotvcovet 
TavTT),  to  |xev  LtaMov,  to  8'tjttov,  xai  8taLtevet  oijx  avTO,  dM,'otov  aiko,  dQtftLico 
Ltev  ovx  ev,  et8et  8' ev.  De  Anima,  lib.  II,  cap.  V   (aliis  IV),  tcxt.  34-35. 

(2)  1  p.  q.  78,  a.  2. 

SOLVUNTUR   DIFFICULTATES. 

Oppon.  I.°  Tres  potentiae,  nempe  nutritiva,  augmentativa  et  ge- 
nerativa,  et  earum  actiones  dicuntur  operationes  et  vires  naturales. 
Atqui  potentiae  animae  superexceclunt  vires  et  operationes  naturales. 
Ergo  perperam  ponuntur  ut  partes  animae  vegetativae. 

Resp.  Dist.  mai.  Dicuntur  naturales,  quia  exercent  effectum  si- 
milem  viribus  naturalibus,  Conc.  Quia  exercent  eodem  modo,  Neg. 

Explico.  Cum  natura  det  omnibus  corporibus  esse,  quanlitatem, 
et  conservationem,  virtutes  vegetativae  partis  in  hoc  conveniunt  cum 
operatione  naturae,  ideoque  propter  hanc  similitudinem  dicuntur  vir- 
tutes  naturales.  Insuper  huiusmodi  virtutes  exserunt  suas  operationes 
utentes  qualitatibus  activis  tamquam  instrumentis,  quae  sunt  principia 
actionum  naturalium;  et  propterea  etiam  vocantur  vires  naturales. 
Verum  huiusmodi  virtutes  exercent  tres  memoratas  operationes  modo 
longe  nobiliori,  quam  virtutes  corporum  inanimorum  (1). 

Oppon.  2.°  Id  quod  commune  est  omnibus  corporibus  generabi- 
libus  et  corruptibilibus  non  debet  recenseri  inter  potentias  animae. 
Atqui  virtus  generandi  communis  est  omnibus  corporibus  tum  viven- 
tibus,  tum  inanimis.  Ergo  non  est  potentia  propria  vegetalium. 

Resp.  Dist.  mai.  Id  quod  est  commune  omnibus  eodem  modo, 
non  debet  haberi  ut  proprium  animae,  Conc.  Ouod  est  commune  di- 
versa  ratione,  Neg.  Contradist.  min.  et  Neg.  cons.  (2). 

Oppon.  3.°  Natura  per  eamdem  virtutem,  producit  in  esse  corpus 
naturale,  et  dat  ei  debitam  quantitatem,  et  ipsum  in  esse  conservat. 
Sed  virtus  animae,  utpote  nobilior  naturali  virtute,  exsistens  una  ad 
plura  se  extendere  potest.  Ergo  non  sunt  admittendae  tres  potentiae 
vegetativae,  nempe  nutritiva,  augmentativa  et  generativa. 

Resp.  Dist.  mai.  Et  hi  affectus  sunt  eiusdem  rationis  et  perfe- 
ctionis,  ac  illi  qui  procedunt  a  principio  vitae  vegetativae,  Neg.  Sunt 
longe  imperfectiores,  Conc.  Contradist.  min.  Virtus  animae  se  exten- 
dere  debet  ad  plura,  quam  virtus  naturae,  si  illa  plura  sunt  in  eodem 
ordine  perfectionis,  Conc.  Si  sunt  in  ordine  nobiliori,  Neg. 

Explico.  Res  naturales  cum  generentur  per  actionem  omnino  trans- 
euntem,  propter  suam  imperfectionem  recipiunt  simul  esseet  debi- 
tam  quantitatem  et  etiam  quadantenus  perseverantiam  in  esse,  cum 
nullum  habeant  intrinsecum  corruptionis  principium.  At  in  viventibus 
non  ita  res  habet,  praecise  propter  nobiliorem  rationem  habendi  esse. 
Cum  enim  viventia  proprie  generentur  ex  semine.  ipsa  eorum  natura 
postulat,  ut  initio  suae  generationis  sint  quantitate  et  mole  pusilla :  et 

(1)  Cf.  S.  Thom.  1.  p.  q.  78,  a.  2.  ad  1 ;  QQ.  DD.  De  Anima,   13  ad  14. 

(2)  Cf.  S.  Tbom.  loc.  cit.  ad  2. 

ideo  in  ipsis  praeter  vim  generatricem  necesse  est,  ut  reperiatur  etiam 
vis  augmentativa,  per  quam  debitam  quantitatem  adipiscantur.  Cum 
vero  augmentum  effici  nequeat,  quin  aliquid  convertatur  in  substan- 
tiam  augmentati  per  quod  et  conservatur  et  augetur,  sic  virtuti  augmen- 
tativae  addi  debuit  virtus  nutritiva,  per  quam  alimentum  convertatur 
in  substantiam  aliti,  illudque  et  conservet  et  augeat  et  reddat  idoneum 
ad  generandum  simile  sibi,  ideoque  nutritiva  potentia  deservit  augmen- 
tativae  et  generativae  (1). 

Oppon.  4°.  In  viventibus  praeter  tres  memoratas  operationes,  plu- 
res  aliae  inveniuntur,  uti  est  attractio  alimenti,  circulatio  humorum, 
transpiratio,  respiratio,  secretio,  et  excretio.  Atqui  si  ita  est,  perperam 
statuuntur  tres  partes  seu  virtutes  animae  vegetativae.  Ergo. 

Resp.  Dist.  mai.  Sunt  plures  aliae  operationes  quae  ordinantur 
ad  tres  illas  praecipuas  ut  media  ad  finem,  Conc.  Quae  versantur  circa 
aliquem  finem  ab  alio  distinctum,  Neg.  Contradist.  min.  Neg.  cons. 

Explico.  Duplex  secernendum  est  operationum  genus  in  viven- 
tibus  vegetabiiibus;  aliae  enim  versantur  circa  tinem,  et  dicuntur  fina- 
les;  aliae  ex  adverso  ministrant  et  disponunt  materiam  ad  formam  fi- 
nalem,  et  versantur  circa  media.  Nos  in  praesenti  quaestione  tractamus 
de  praecipuis  virtutibus,  nempe  de  fmalibus,  non  autem  de  iis  quae 
ad  finales  ordinantur.  lam  vero  triplex  est  animae  vegetativae  finis. 
Primus  est  conservare  individuum  cum  debita  mole  et  quantitate, 
illud  alendo  et  reparando  partes  deperditas,  et  ad  hunc  finem  ordi- 
natur  pars  nutritiva.  Secundus  est  augere  individuum  perducendo  il- 
lud  ad  debitam  molem,  et  ad  hunc  finem  ordinatur  pars  augmenta- 
tiva.  Tertius  est  propagare  speciem,  et  ad  hunc  ordinatur  potentia 
generativa.  Cetera  autem  requiruntur,  ut  media  ad  hos  tres  fmes. 


ARTICULUS  VI. 

DE    SINGULIS    OPERATIOMBUS     ANIMAE     VEGETATIVAE 
ET    DE    EARUM    MATERIA. 

CONTINUATIO  RERUM.  In  superiori  articulo  generatim  egimus 
de  tribus  virtutibus  et  operationibus  animae  vegetabilis  ad  eius  naturam 
quodammodo  cognoscendam ;  nunc  recta  disputandi  ratio  postulat,  ut 
de  singulis  seorsum  aliquid  uberius  dicamus:  sic  ex  operationibus 
intimius  perceptis  intellectus  noster  evehitur  ad  principium  melius 
cognoscendum,  ex  quo  tales  operationes  emanant.  lam  vero  potentiae 
vegetabilium  sunt  virtutes  activae,  idest  principia  immutandi  aliud  in 
qnantum  est  aliud;  quare  ad  illas  cognoscendas  aliquid  dicendum  venit 
de  earum  obiecto,  quod  se  habet  per  modum  materiae,  quae  immu- 

(1)  Cf.  S.  Thom.  QQ.  DD.  De  Anima,  a.  13  ad  lo  ;  cf.  ctiam  1  p.  q.  78,  a.  2  ad  3. 

tari  debet,  et  subinde  per  modum  finis  specificantis  et  distinguentis 
potentiam.  Hoc  obiectum  seu  materia  dicitur  alimentum,  nempe  sub- 
stantia,  quae  convertitur  in  substantiam  viventis  seu  aliti,  ut  illud  nu- 
triat,  augeat  et  propaget  (1). 

Alimentum  in  se  spectatum.  Cum  operatio  propria  viventis  vege- 
tativi  sit  uti  alimento  ad  sui  conservationem,  augumentum  et  propa- 
gationem,  cumque  alimentum  ad  hoc  converti  debeat  in  substantiam 
aliti,  recensendae  sunt  cum  Aristoteie  proprietates  seu  conditiones 
necessariae,  quae  in  ipso  requiruntur,  ut  anima  eo  'utatur  tamquam 
materia  ad  operationes  nutritionis,  augmenti  et  generationis. 

Prima  conditio  est  ut  alimentum  sit  quodammodo  oppositum  et 
contrarium  alito;  nam  alimentum  debet  transmutari  et  converti  in 
substantiam  viventis,  quod  alitur;  sed  transmutatio  concipi  nequit,  nisi 
habeatur  transitus  de  opposito  in  oppositum.  Ergo  alimentum  esse 
debet  quodammodo  oppositum  alito.  Quod  si  quis  contra  dicta  ar- 
gueret  ex  eo  quod  illud,  quod  convertitur  in  substantiam  alterius 
debeat  esse  alteri  simile,  non  vero  contrarium;  ipsi  occurrendum  foret 
animadvertendo,  instantiam  ludere  in  ambiguis ;  nam  alimentum  po- 
test  spectari  bifariam,  vel  antequam  sit  concoctum  et  digestum,  vei 
post  concoctionem  et  digestionem:  in  primo  sensu  opponitur  alito,  ad 
quod  comparatur  ut  patiens  ad  agens,  et  simile  non  patitur  a  simili: 
in  secundo  sensu,  nempe  post  varias  transmutationes  et  concoctiones, 
est  simile  alito,  et  sic  eidem  additur,  ut  ipsum  nutriat.  Quocirca, 
hoc  deleclu  rerum  adhibito,  soluta  penitus  remanet  difficultas ;  nam 
alimentum  indigestum  est  contrarium  alito,  secus  minime  posset  pati 
ab  alito  in  eiusque  substantiam  converti:  ex  adverso  alimentum  di- 
gestum  est  simile  alito,  secus  non  posset  ipsi  uniri,  ipsumque  augere. 
Secunda  conditio  est,  ut  alimentum  non  solum  sit  contrarium,  sed 
etiam  sit  ita  contrarium  alito,  ut  alitum  non  solum  possit  generari  sed 
etiam  augeri  per  tale  contrarium.  Nam  sanum  et  aegrum  sunt  con- 
traria,  et  in  se  mutuo  transmutabilia,  et  tamen  aegrum  non  dicitur 
alimentum  sani;  quia  sanum  non  augetur  ex  aegro. 

Aliment  um  per  ordinem  ad  tres  operationes.  Alimentum  in  quan- 
tum  ut  materia  deservit  triplici  operationi  vitae  vegetativae  dicitur 
nutritivum,  secundum  quod  est  in  potentia  illud,  quod  nutritur :  est 
augmentativum,  prout  est  quantum,  idest  affectum  quantitate :  demum 
est  generativum,  secundum  quod  est  in  potentia  aliud  simile  gene- 
ranti.  Ita  res  declarari  potest  per  partes.  Et  primo  quidem  alimentum 
in  tantum  est  nutritivum,  in  quantum  converti  valet  in  substantiam 
aliti.  Iam  vero  impossibilis  foret  haec  conversio,  nisi  alimentum  esset 
in  potentia  alitum.  Ergo  alimentum  est  nutritivum,  quatenus  est  in 
potentia  alitum.  Yerum  enim   non  alitur  neque  nutritur,  nisi  corpus 

(1)  De  h;ic  materia  cf.  Arist.  De   Anima,  lib.  II,  cap.  VI. 

animatum.  Ergo  alimentum  per  se,  et  non  per  accidens  debet  esse  in 
potentia  corpus  animatum.  Deinde  alimentum  est  augmentativura,  qua- 
tenus  potest  efficere  maius  alitum.  Sed  potest  efficere  maius,  quia  est 
quantum.  Ergo  alimentum  est  augmentativum  ex  eo  quod  est  quan- 
titate  effectum. 

Deraum  alimentum  est  generativum,  quatenus  generans  uti  potest 
superfluo  alimento  ad  gignendum  aliud  sibi  simile.  Sed  non  posset 
illo  uti  ad  hoc  munus,  msi  esset  in  potentia  aliud  simile  generanti. 
Ergo  alimentum  est  generativum  secundum  quod  est  in  potentia  aliud 
simile  alito.  Paucis  haec  tria  complectendo  dicimus,  alimentum  esse 
nutritivum,  quia  est  in  potentia  substantia  aliti ;  esse  augmentativum, 
quia  est  quantum,  et  ideo  potest  addi  quantitati  aliti ;  esse  genera- 
tivum,  quatenus  est  in  potentia  aliud  simile  alito  (1). 

Virtutes  vegelativae  definiuntur.  Quae  a  nobis  proxime  expla- 
nata  sunt  de  alimento  tum  in  se  considerato,  tum  per  ordinem  ad 
nutritionem,  augmentum  et  generationem,  viam  parant  ad  definiendas 
tres  virtutes  vel  operationes  animae  vegetabilis.  Quomodo  autem  hu- 
iusmodi  facultates  operentur  suasque  exerceant  actiones  non  est  no- 
strum  persequi ;  nam  hoc  declarare  proprie  ad  physiologiam  attinet. 

Quid  vis  nutritiva?  Iuxta  doctrinam  Aristotelis  de  anima  vege- 
tativa  traditam,  quam  politiores  philosophi  amplectuntur,  potentia  nu- 
tritiva  definitur:  Principium  quo  vivens  potest  conservare  seipsum 
reparando  partes  deperditas  per  conversionem  alimenti  in  suam  sub- 
stantiam.  Ad  nutritionem  ergo  tria  potissimum  necessaria  sunt;  ni- 
mirum,  id  quod  nutrit,  id  quod  nutritur,  et  id  quo  aliquid  nutritur. 
Nutriens  est  aninia,  nam  nutriens  est  id,  quocl  convertit  alimentum  in 
substantiam  nutriti ;  et  hoc  ad  animam  spectat,  ex  qua  omnis  vis  vita- 
liter  agendi  dimanat.  Quod  nutritur  est  corpus  animatum ;  illud 
quippe  nutritur  in  quod  convertitur  alimentum  ;  sed  alimentum  non 
convertitur  nisi  in  corpus  animatum.  Demum  id  quo  corpus  animatum 
nutritur  est  alimentum  ;  nam  alitum  nutritur  eo,  quod  in  propriam 
substantiam  convertitur;  id  vero  quod  convertitur  in  substantiam  nu 
triti  est  alimentum.  Quocirca  viventia  vegetabilia  per  virtutem  sese 
nutriendi,  qua  pollent,  alimenta  quibus  utuntur  assimilant  suae  sub- 
stantiae,  ut  in  ea  converti  valeant  ad  suum  esse  et  debitam  quanti- 
tatem  conservandam.  Uti  enim  monet  Aquinas :  «  Quod  nutritur,  as- 
similat  sibi  nutrimentum,  unde  oportet  in  nutrito  esse  virtutem  nu- 
tritionis  activam,  cum  agens  sibi  simile  agat  »  (2).  Et  re  vera  planta 
nullo  pacto  posset  iacturas  suas  reparare  ope  alimentorum,  quae  ipsi 


(1)  Cf.  Arist.  De  Anima,  lib.  II,  eap.  VI,  te.xt.  4647, 

(2)  Contra  gent.  lib.  II.  eap.  LXXXIX. 

ab  humo  vel  ab  aere  suppeditantur,  nisi  ob  vim  nutritivam  alimen- 
ta  similia  eorum  efficeret,  quorum  iacturam  passa  fuit  (1). 

Ex  his  intelligitur  descriptio  nutrititionis  tradita  a  Silvestro  Mauro, 
iuxta  quem  nutritio  vitalis  dicitur :  Aggeneratio  novae  partis  factae 
ex  alimento  introsuscepto,  et  concocto  virtute  formae  moventis  sua 
organa  ad  partes  deperditas  instaurandas  (2). 

Quid  vis  augmentativa  ?  Potentia  augmentativa  definitur :  Prin- 
cipium  quo  vivens  potest  ex  alimento  assequi  maiorem  quantitatem. 
Actus  vero  istius  potentiae,  nempe  augmentatio  dicitur  a  Silvestro 
Mauro :  Aggeneratio  novae  substantiae  quantae,  ut  quanta  est,  factae 
ex  alimento  introsuscepto  virtute  formae  ad  acquirendam  debitam 
magnitudinem  (3).  Ut  enim  superius  adnotavimus,  cum  natura  initio 
non  clederit  viventibus  magnitudinem  illam,  quae  necessaria  est  ad 
operationes  naturae  suae  accommodatas  exercendas,  ipsis  suppeditare 
debuit  aliquam  facultatem  per  quam  possent  in  dies  augeri  et  crescere, 
usque  ad  debitam  molem;  et  haec  est  potentia  augmentativa. 

Quid  vis  generativa?  Potentia  generandi  definitur :  Principium 
quo  vivens  potest  producere  aliud  vivens  sibi  simile  et  quodammodo 
coniunctum.  Operatio  autem  istius  potentiae,  nempe  generatio  com- 
muniter  ab  omnibus  Theologis  et  Philosophis  catholicis  definitur : 
Origo  viventis  avivenleprincipio  coniuncto  in  similitudinem  naturae  (4). 
Oua  ex  definitione  generatio  viventium  secernitur  tum  a  creatione  et 
ab  effectione,  tum  ab  illa  generatione,  quae  communiter  dicitur  de 
inorganicis  in  qualibet  mutatione  substantiali.  Et  primo  quidem  di- 
scriminatur  a  creatione  et  effectione.  Nam  id  quod  generatur,  ex  sub- 
stantia  gignentis  promanat,  cum  per  semen  ab  ipsa  decisum  oriatur. 
Contra  quod  creatur  vel  efficitur  extrinsecus,  oritur  vel  ex  nihilo,  vel 
educitur  ex  materia  immutata  secundum  accidens.  Rem  sic  Dama- 
scenus  eleganter  explicat :  «  Generatio  quidem  in  hoc  consistit,  ut  ex 
gignentis  substantia  proles  eiusdem  cum  gignente  substantiae  produca- 
tur:  at  creatio  et  effectio  hoc  tantum  requirit,  ut  extra  et  non  ex 
creantis  et  efficientis  substantiam  fiat  illud  quod  creatur  aut  efficitur 
omninoque  quantum  ad  essentiam  dissimile  est  »  (!'>). 

Secundo  generatio  viventium  discriminatur  a  generatione  inorga- 
nicorum,  eo  quod  in  illa  principium  coniunctum,  a  quo  res  produ- 
citur,  adest;  in  hac  huiusmodi  principium  desideratur.  Audi  Aquina- 


(1)  Quo  pacto  cibus  mutatur  in  veritatem  naturae  humanae,  nempe   in  car- 
nem,  late  explicatur  a  S.  Thom.  1   p.   q.   119,  a.  1. 

(2)  Quaest  philos.   lib.   IV,  q.    34. 

(3)  Silv.  Ma.urus,  loc.   cit.   q.  35. 

(4)  S.  Thom.  1  p.  q.  27.  a.  2. 

(5)  De  fide  orth.  lib.  I,    cap.    VIII;  Cf.    Arist.    De    generat.    animal,    lib.    I. 
cap.  XIX. 

tem:  «  Dicendum  quod  cum  generatio  sit  communis  omnibus  corpo- 
ribus  corruptibilibus ;  tamen  corporibus  animatis  est  specialis  modus 
generationis,  et  propter  hoc  etiam  habent  specialiter  inter  alias  vires 
animae  vim  vegetativam.  ln  viventibus  enim  primo  ex  generante  de- 
ciditur  aliquid,  quod  est  sufficiens  ad  generationem  quantum  ad  prin- 
cipium  activum  et  passivum...  Et  ideo  sequitur  secundum,  scilicet 
quod  generatio  est  per  modum  exitus  a  generante,  quod  non  est  in 
generatione  inanimatorum.  Tertium  autem  est,  quod  generatum  exiens 
a  generante  in  principio  generationis  adhaeret  ei,  et  est  in  eo  vel  per 
contactum  vel  per  consolidationem,  ut  patet  in  fructibus,  qui  colli- 
gantur  plantis  »   (1). 

SCHOLION.  Definitio  vitae  vegetativae.  Intellectus  noster  essentias 
rerum  non  intuetur  immediate;  sed  per  operationes  agendique  virtu- 
tes  ratiocinando  colligit  essentiam  principii,  ex  quo  tales  operationes 
virtutesque  promanant ;  et  consequenter  per  proprias  operationes  et 
potentias  cuiusque  rei  essentiam  declarat  ac  definit.  Quam  ad  rem 
explicata  materia  circa  quam  viventia  vegetabilia  operantur,  et  de- 
claratis  tribus  praecipuis  operationibus  et  virtutibus  animae  vegetati- 
vae,  facile  colligere  possumus  definitionem  viventis  vegetabilis,  quae 
in  eo  sita  est  quod  vita  vegetativa  dicatur:  Principium,  quo  substan- 
tia  sese  nutrit,  auget,  et  propagat.  Qua  in  defmitione  et  continentur 
tres  praecipuae  operationes,  quae  propriae  sunt  vegetantium,  et  per 
vocabulum  sese  declaratur  immanentia  operationis,  quae  ad  omnia  vi- 
ventia  spectat.  Sic  per  traditam  defmitionem  vivens  vegetabile  utrin- 
que  seiungitur  tum  a  corporibus  inanimis,  tum  ab  aliis  viventibus, 
quae  perfectiorem  quemdam  vitae  gradum  sibi  vindicant. 

Definitio  a  nobis  mox  prolata  commode  reduci  potest  ad  defini- 
tionem  Aristotelis,  qui  breviori  utens  formula,  ex  sola  operatione  ge- 
nerativa  vitam  vegetabilium  notificavit  inquiens:  « Quoniam  autem 
fine  appellare  omnia  iustum  est:  (inis  autem  est  generare  quale  ipsum, 
erit  utique  prima  anima  generativum  quale  ipsum  »  (2). 

Generatio  quippe  cum  sit  praestantior  finaliorque  ceteris  duabus 
operationibus,  quae  ipsi  deserviunt,  ambas  quodammodo  complectitur 
et  virtualiter  continet.  Quod  sapienter  sic  notavit  Angelicus  Doctor: 
«  Quia  omnia  definiuntur,  et  denominantur  a  fine;  finis  autem  ope- 
rum  animae  vegetabilis  est  generare  alterum  simile  sibi,  sequitur, 
quod  conveniens  sit  definitio  animae  vegetabilis,  ut  sit  generativa 
alterius  similis  secundum  speciem  »  (3).  Non   est  ergo  approbandus 

(1)  li-i  3  Sent.  Dist.  8,  q.  1 ,  a.  1 ;  cf.  Petavium,  De  theol.  dogm.  De  Trin. 
lib.  V.,  cap.  VIII,  n.  8. 

(2)  Arist.  De  Anima,  lib.  II,  text.  49. 

(3)  De  Anima,  lib.  II,  lect.  6. 

Georgius  Cuvierius,  qui  vitam  vegetabilem  detinivit  ex  operatione 
nutritiva.  Cum  enim  nutritio  sit  prima  imperfectiorque  operatio, 
quae  in  vivente  exseritur,  nutritioni  attribui  potest  ratio  vitae;  sed 
minime  sequitur,  notionem  vitae  tradendam  esse  ex  nutritione,  quae 
alias  duas  operationes  non  complectitur,  ideoque  mancam  et  imper- 
fectam  explicationem  definiti  exhibet.  Nam  aliquid  commune,  ut 
cum  Aquinate  loquamur,  potest  specialiter  attribui  alicui  bifariam  ; 
vel  quia  perfectissime  invenitur  in  eo,  et  sic  attribuimus  cognitionem 
intellectui ;  vel  quia  primo  invenitur  in  eo,  et  sic  attribuimus  vitam 
animae  vegetabili,  quia  in  actibus  eius  primo  apparet  vita  (1).  Iam 
vero  differentia  specifica  in  qualibet  definitione  perfecta  sumenda 
est  ab  eo,  quod  perfectius  formaliusque  est  in  aliqua  re. 


ARTICULUS  VII. 

NATURA    ET    ESSENTIA    ANIMAE   UBERIUS    EXPLICATUR. 

CONTINUATIO  RERUM.  Corpora  viventia  hoc  differunt  a  cor- 
poribus  non  viventibus,  quod  illa  animam  habeant,  haec  vero  anima 
carent ;  ideoque  prima  etiam  nuncupari  solent  corpora  animata,  se- 
cunda  dicuntur  corpora  inanima.  Quocirca  cum  corpora  vivant  per 
animam,  in  explicanda  communi  ratione  vitae,  et  in  enodandis  di- 
versis  vitae  gradibus  ac  perfectionibus,  quae  elucent  in  substantiis 
animatis,  exorsi  sumus  a  generali  definitione  animae,  quae  a  Philo- 
sopho  dicitur :  Actus  corporis  physici  poteotia  vitam  habentis.  Nunc 
autem,  explicato  primo  gradu  vitae  et  declaratis  praecipuis  vitae  ve- 
getativae  operationibus,  facilis  nobis  parata  erit  via  ad  doctrinam  de 
anima  in  communi  spectata  plenius  expJicatiusque  tradendam.  Hoc 
a  nobis  praestabitur,  declarando  singulas  particulas  memoratae  defi- 
nitionis,  et  afferendo  rationes  ob  quas  anima  definitur  actus  corporis 
physici  potentia  vitam  habentis.  Ut  autem  ordini  et  perspicuitati 
serviamus,  quaedam  cum  Philosopho  praeponenda  sunt. 

Adnotandum  I.  Multiplex  rerum  divisio.  Principio  quidem  ens 
dividitur  in  plura  genera,  quorum  principem  locum  sibi  vindicat 
genus  substantiae ;  et  cum  substantia  sit  aliquid  compietum  in  suo 
esse  et  in  sua  specie,  in  definitione  substantiae  nihil  ponitur,  quod 
sit  extra  essentiam  defmiti.  Contra  in  defmitione  accidentis  ponitur 
subiectum,  quia  accidens  non  habet  esse  et  speciem  independenter  a 
subiecto :  et  hoc  idem  proportionaliter  dicendum  est  de  forma  sub- 
stantiali,  quae  est  pars  speciei.  Secundo  substantia  iterum  dividitur 
in  materiam,    formam,  et  compositum.  Materia  per  se  non  est  in  de- 

(1)  Cf.  S.  Tbom.  QQ.  DD.  De  ver.  q.  14,  a.  5  ad  12. 

terminata  specie  corporis ;  sed  per  formam  determinatur  et  consti- 
tuitur  in  certa  specie :  ibrma  est  id  per  quod  res  ponitur  in  determi- 
nato  gradu  perfectionis:  compositum  est  id  quod  coalescit  ex  materia 
et  forma,  quodque  babet  plenam  expletamque  rationem  substantiae, 
et  dicitur  hoc  aliqaid.  Hinc  materia  babet  rationem  determinabilis ; 
forma  habet  rationem  determinantis;  compositum  habet  rationem  rei 
determinatae,  quae  est  formaliter  in  predicamento  substantiae.  Tertio 
actus  dividitur  in  actum  primum  et  actum  secundum.  Actus  primus 
est  ilie,  per  quem  ita  actuatur  potentia,  ut  dicat  ordinem  ad  ulterio- 
rem  actum.  Actus  secundus  est  ille,  ad  quem  ordinatur  actus  primus: 
sic  vita  considerata  in  actu  primo  est  ipsum  esse  viventis,  vita  autem 
in  actu  secundo  est  operatio  vitalis. 

Adnotandum  II.  Corpora  sunt  manifestius  substantiae,  quam 
componenlia  eorumdem,  idest  materia  et  forma;  et  ex  corporibus  cor- 
pora  naturalia  perfectius  sibi  vindicant  rationem  substantiae,  cum 
ipsis  ratio  sub;tantiae  competat  tum  ratione  materiae,  tum  ratione 
formae,  secus  ac  corporibus  artificialibus,  quibus  dumtaxat  tribuitur 
ratione  materiae,  quia  forma  artis  est  accidentalis.  Haec  autem  cor- 
pora  naturalia  bipartitam  habent  divisionem;  alia  quippe  sunt  vi- 
ventia ;  alia  vero  sunt  expertia  vitae.  Vitam  sibi  vindicant  quae  ab 
intrinseco  nutriuntur,  augentur,  et  minuuntur,  et  ex  adverso  quae  ab 
intrinseco  non  nutriuntur,  non  habent  vitam.  Sumitur  signum  a  nu- 
tritione  ;  nam  nutritio  est  communis  omnibus  viventibus,  non  autem 
sensatio  et  intellectio.  Ex  dictis  duo  rite  inferuntur :  1)  corpora  vi- 
ventia  esse  substantias;  nam  corpora  naturalia  sunt  manifestissime 
substantiae;  corpora  autem  viventia  sunt  manifestissime  corpora  na- 
turalia ,  2)  corpora  viventia  esse  substantias  eo  pacto,  quo  composi- 
tum  ex  materia  et  forma  dicitur  substantia.  Siquidem  corpora  vitam 
habentia  sunt  substantiae  determinatae  ad  speciem  viventis  per  ani- 
mam,  per  quam  vivunt ;  ideoque  sunt  substantiae  compositae  ex 
corpore  tamquam  ex  materia  et  ex  anima  tamquam  ex  forma. 

Adnotandum  III.  Sicut  Philosophus  late  explicat  (Poster.  Anahjt. 
lib.  II,  cap.  V),  definitio  alicuius  rei  potest  esse  triplex,  secundum 
quod  vel  declarat  solum  quid  sit  res ;  vel  soium  explicat  propter  quid 
sit  res,  nempe  assignat  causam ;  vel  demum  complectitur  utrumque. 
Si  primum,  definitio  erit  conclusio  demonstrationis  :  si  secundum,  erit 
principium  demonstrationis :  si  tertium,  erit  demonstratio  situ  seu 
positione  differens;  nam  in  ea  ponitur  principium  et  conclusio  demon- 
strationis  sed  non  secundum  ordinem  syllogisticum.  Res  illustratur 
ab  Aristotele  exemplo  ducto  a  detinitione  eclypsis  lunae.  Quaerenti 
quid  sit  eclypsis?  Responderi  potest :  vel  est  privatio  luminis  in 
luna ;  vel  est  interpositio  terrae  inter  solem  et  lunam ;  vel  demum 
est  privatio  luminis  in  luna  propter  interpositionem  terrae.  Nos  ergo 
delinientes  animam,  primum  atleremus  detinitionem  explicantem  quid 

est  anima,  et  secundo  definitionem  declarantem  propter  quid  sit ;  et 
sic  per  utriusque  definitionis  complexionem  plenam  et  perfectam 
animae  definitionem  praestabimus.  His  in  antecessum  notatis,  defi- 
nitionem  animae  ab  Aristotele  assignatam,  nempe  quod  anima  sit 
actus  corporis  physici  organici,  duplici  propositione  illustrabimus. 


PROPOSITIO  I. 

Anima  est  actus  seu  forma  substantialis  corporis  physici  in 
potentia  habentis  vitam  in  actu  secundo,  seu  in  potentia  ad  ope- 
rationes  vitales. 

Definitio  declaratur  simul  et  per  singulas  partes  demonstratur. 
Et  primo  quidem  in  hac  definitione  assignatur  genus,  ditferentia,  et 
subiectum,  quae  omnia  determinanda  sunt  ad  perfectam  naturam 
alicuius  formae  declarandam.  Anima  ergo  ponitur  in  genere  sub- 
stantiae ;  insuper  ponitur  ut  actus  substantiae  compositae  ex  materia 
et  forma;  denique  ponitur  ut  actus  corporis  organici.  Haec  omnia 
singillatim  evolvenda  sunt. 

I.  Anima  ergo  est  in  genere  substantiae ;  nam  anima  est  id  per 
quod  corpus  vivum  specificatur,  et  substantialiter  differt  a  corpore 
inanimo.  Iam  vero  id,  quo  aliquod  corpus  specificatur  et  substantia- 
liter  differt  ab  alio,  non  potest  esse  in  genere  accidentis.  Ergo  anima 
est  in  genere  substantiae.  Assumptio  ex  eo  patet,  quod  vivere  vi- 
ventibus  esfr  esse,  nempe  substantia  eorum.  Insuper  anima  est  pri- 
mum  principium  motus  in  viventibus;  nam  ablata  anima  viventia 
propriis  motibus  non  agitantur.  Atqui  primum  principium  motus 
non  potest  esse  accidens,  nam  accidens  non  movet,  nisi  in  virtute 
principii  substantialis.  Ergo  anima  est  in  genere  substantiae. 

II.  Anima  est  actus  seu  torma;  nam  cum  substantia  naturalis 
vivens  dividatur  in  materiam,  formam,  et  compositum  seu  corpus, 
cumque  anima  non  sit  neque  corpus  neque  materia ;  consequens  est 
ut  sit  actus  seu  forma.  Et  primo  quidem  non  est  corpus ;  nam,  ut 
utamur  argumento,  quod  illustrius  evidentiusque  iudicatum  fuit  a 
S.  Thoma,  anima  est  primum  principium  vitae.  Iam  vero.primum 
principium  vitae  non  potest  esse  corpus  ;  secus  corpori  non  competeret 
esse  vivum  quia  habet  animam,  sed  quia  corpus  est,  ideoque  omne 
corpus  viverel.  Ergo  anima  non  est  corpus  (1).  Insuper  corpus,  sicut 
Aristoteles  argumentatur,  non  potest  esse  simul  cum  qualibet  parte 
alterius  corporis,  cum  non  sit  penetratio  corporum.  Sed  anima  est  in 
qualibet  corporis  parte,  nam  in  qualibet  parte  est  eius  operatio,  nempe 

(I)  S.  Thom.  1  p.  q.  75,  a.  1. 

Dk  Maria.  Vol.  II.  13 

nutritio,  motus,  sensus.  Ergo  anima  non  est  corpus.  Demum  corpus 
vivum  componitur  ex  vivificabili  et  vivificante.  Sed  anima  non  est 
tale  compositum,  cum  sit  id  quo  corpus  vivificatur.  Ergo  non  est 
corpus.  Sed  si  anima  non  est  corpus,  multo  minus  erit  materia,  tum 
quia  materia  est  in  potentia  ut  vivificetur  per  animam,  tum  quia  cor- 
pora  viventia  non  differunt  a  non  viventibus  per  materiam,  sed  df- 
ferunt  per  animam,  tum  quia  materia  non  est  principium  activum 
motus,  quod  proprium  est  animae. 

Quae  cum  ita  habent,  concludendum  est  per  locum  a  divisione, 
animam  esse  formam,  et  actum  corporis  physici,  et  quidem  actum 
primum ;  quandoquidem  iam  paulo  ante  monuimus,  eam  esse  in  ge- 
nere  substantiae.  Ad  rem  Angelicus  Doctor  :  «  Per  animam  intelli  - 
gimus  id  quo  habens  vitam  vivit :  unde  oportet  quod  intelligatur 
sicut  aliquid  in  subiecto  exsistens. . .  Sic  igitur  cum  sit  triplex  sub- 
stantia,  scilicet  compositum,  materia,  et  forma  ;  et  anima  non  sit 
ipsum  compositum.  quod  vst  corpus  habens  vitam,  neque  est  materia, 
quae  est  corpus  subiectum  vitae  relinquitur  per  locum  a  divisione, 
quod  anima  sit  substantia,  sicut  forma  vel  species  talis  corporis,  sci- 
licet  corporis  physici  habentis  in  potentia  vitam  »  (1). 

III.  Subiectum  animae.  Quandoquidem  anima  est  forma  infor- 
mans  et  non  forma  assistens  (2),  nam  proprio  subiecto  tribuit  esse 
viventis,  quod  efficere  haud  posset,  nisi  illud  informando  ;  ad  traden- 
dam  expletam  absolutamque  definitionem  animae,  determinandum 
est,  quale  debeat  esse  eius  subiectum,  cum  proprius  actus  recipi 
debeat  in  suo  proprio  subiecto.  lam  vero  anima,  quae  est  actus  cor- 
poris  habentis  vitam  in  potentia,  idest  corporis  ab  ipsa  vivificati, 
subiectum  sibi  vindicat  quod  sit  corpus  organicum;  nam  corpus  vi- 
vum  per  animam  est  in  potentia  ad  operationes  vitales ;  operatio 
autem  vitalis  sine  organis  nullo  pacto  effici  potest.  Ergo  corpus  quod 
est  subiectum  animae  et  dicitur  habens  vitam  in  potentia,  esse  debet 
corpus  organicum.  Hoc  idem  confirmatur  inductione ;  nam  expe- 
rientia  constat,  omnia  corpora  viventia  esse  organis  ornata,  uti  Ari- 
stoteles  in  ipsis  plantis  notavit  (3),  et  uti  patet  in  animalibus. 

Qua  de  re  fas  est  concludere  cum  Aristotele,  perfectam  defini- 
tionem  animae  communiter  spectatae,  quae  praescindit  a  diversis  ani- 
marum  perfectionibus  ac  gradibus,  in  eo  esse  statuendam,  quod  anima 
dicatur:  Actus  primus  corporis  naturalis  organici,  Sic  enim  statuitur 
genus  et  differentia  animae.  Genus  enim  animae  assignatur  in  eo  quod 
sit  forma  seu  actus  primus,  in  quo  convenit  cum  omnibus  formis  sub- 

(1)  De  Anima,  lib.  II,  lect.  I. 

(*2)  Quod    anima,    praescrtim    intellectiva,    non    sit    forma  assistens,  erudite 
admodum  vindicatur  a  Toleto,  in  lib.  II  De  Anima.  cap.  I,  text.  11.  q.  2. 
(3)  De  Anima  lib.  II,  text.   6,  n.  3. 

stantialibus.  Differentia  autem  sumitur  ex  eo  quod  anima,  secus  ac 
formae  mineralium,  sit  actus  primus  corporis  organici.  Audiatur  S.  Tho- 
mas :  ((  Anima  cum  sit  perfectissima  inter  formas  rerum  corporalium, 
est  principium  diversarum  operationum,  et  ideo  requirit  diversitatem 
organorum  in  suo  perfectibili...  Inter  animas  autem  anima  plantarum 
imperfectior  invenitur;  unde  in  plantis  minor  est  diversitas  organo- 
rum,  quam  in  animalibus  »  (1). 


PROPOSITIO  II. 

Ex  eo  quod  anima  sit  id  quo  vivimus,  sentimus,  movemur  et 
intelligimus  primo,  iure  colligimus,  eam  esse  formam  substantialem 
et  actum  corporis  physici  organici. 

Declar.  et  prob.  prop.  Et  primo  quidem  adnotandum  venit,  no- 
tiora  et  illustriora  secundum  naturam,  propter  imperfectionem  intelle- 
ctus  nostri  esse  nobis  ignotiora  et  obscuriora :  et  ideo,  uti  docet  Ari- 
stoteles,  intellectus  noster  ad  notissima  rerum  se  habet  sicut  oculus 
noctuae  ad  maxime  visibilia.  Ex  adverso  quae  magis  nota  sunt  nobis, 
sunt  imperfectiora  et  minus  nota  secundum  naturam.  Hinc  intellectus 
noster  ab  effectibus  et  operationibus  magis  notis  secundum  nos,  et 
minus  notis  secundum  naturam  progreditur  ad  cognoscendas  essentias 
rerum,  quae  sunt  notiores  secundum  se;  et  sic  ex  posterioribus  ad 
priora  cognoscenda  procedit.  Iam  vero  definitio  explicans  ipsam  quid- 
ditatem  animae  per  genus  et  differentiam,  quae  notior  est  secundum 
naturam,  est  minus  nota  nobis,  quam  aliqua  definitio  declarans  quid- 
ditatem  animae  per  effectus,  quorum  anima  est  principium.  Ergo  prior 
animae  definitio  superius  allata  demonstrari  a  nobis  potest  per  aliam 
quamdam  definitionem  posteriorem,  quae  animam  describit  in  ordine 
ad  suas  operationes.  Sic  per  secundam  defmitionem  non  solum  decla- 
rabimus  animae  quidditatem;  sed  etiam  rationem  afferemus,  quamob- 
rem  anima  sit  actus  corporis  physici  organici;  et  consequenter  per- 
fectam  absolutamque  animae  cognitionem  obtinebimus. 

Secundo  adnotandum  venit,  esse  quatuor  potissimum  vivendi  mo- 
dos  eorum,  quae  apud  nos  vivunt,  quaeque  viventia  animata  dicun- 
tur.  Primus  est  modus,  quo  vivunt  habentia  inteilectum:  secundus, 
quo  vivunt  habentia  sensum :  tertius,  quo  vivunt  habentia  motum  pro- 
gressivum:  quartus,  quo  vivunt,  quae  moventur  motu  nutritionis, 
augmenti,  et  diminutionis.  Nimirum  procedendo  ab  imperfecto  ad  per- 
fectum,  quaedam  viventia  tantummodo  nutriuntur,  ut  plantae;  quae- 
dam  nutriuntur,  sentiunt,  ut  animalia  imperfecta;  quaedam  simul  nu- 

(1)  De  Anima,  lib.  II,  lect.  1. 

triuntur,  sentiunt  et  moventur  loco,  ut  animalia  perfecta;  quaedam 
demum  nutriuntur,  sentiunt,  moventur  loco,  et  intelligunt,  ut  animalia 
rationalia.  lam  vero  animata  differunt  ab  inanimis  per  hoc  quod  ani- 
mata  vivunt,  inanima  vero  non  vivunt.  Ergo  anima  est  principium 
vivendi  secundum  omnes  istos  modos;  nempe  anima  est  principium, 
quo  primo  quaedam  corpora  animata  nutriuntur,  sentiunt,  loco  mo- 
ventur,  et  intelligunt.  Haec  est  definitio  animae,  per  quam  natura  ani- 
mae  declaratur  per  suas  operationes,  et  consequenter  definitur  defi- 
nitione  a  posteriori  per  ordinem  ad  suas  operationes,  et  dicitur:  Id 
quo  vivimus,  sentimus,  movemur  et  intelligimus  primo. 

Remanet  nunc  declarandum,  ex  hac  definitione  rite  ostendi  ani- 
mam  esse  actum  primum  corporis  physici  potentia  vitam  habentis. 
Quod  sic  effici  potest  cum  Philosopho.  Illud  quod  est  primum  prin- 
cipium  vivendi,  est  viventium  corporum  forma  et  actus.  Atqui  anima 
est  primum  principium  vivendi  iis,  quae  vivunt  vita  vegetativa,  sen- 
sitiva,  locomotiva  et  intellectiva.  Ergo  anima  est  corporis  viventis 
actus  el  forma.  Haec  demonstratio,  uti  notat  S.  Thomas,  est  manifeste 
a  posteriori:  nam  ex  eo  quod  anima  est  forma  et  actus  corporis,  est 
principium  operationis  vitalis,  et  non  e  converso  (1). 

Ut  vis  argumentationis  evidentior  evadat,  notandum  est  cum 
Aristotele,  id  quo  vivimus  et  sentimus  dici  posse  dupliciter,  sicut  id 
quo  scimus,  vel  id  quo  sani  sumus.  Scimus  enim  tum  anima  tum 
scientia,  et  sani  sumus  tum  corpore  tum  sanitate ;  sed  anima  et  cor- 
pore,  tamquam  subiecto  aliud  habente,  nempe  scientiam  et  sanitatem ; 
scientia  vero  et  sanitate  primo  et  ratione  sui,  et  non  tamquam  ha- 
bente  aliud.  Pari  ratione  dicimur  vivere  tum  corpore  tum  anima;  sed 
corpore,  tamquam  habente  aliud,  nempe  animam;  anima  vero  primo 
et  ratione  sui.  Iam  vero  cum  dicimur  aliquid  esse  vel  operari  duo- 
bus;  altero,  ut  habente  aliud;  altero,  per  se  et  ratione  sui;  id  quo 
dicimur  esse  et  operari  primo  et  ratione  sui,  est  actus  et  forma  alte- 
rius.  Ergo  cum  vivamus  corpore  et  anima;  corpore  quidem,  tam- 
quam  habente  animam;  anima  vero,  in  quantum  anima  est  id,  quo 
primo  et  ratione  sui  vivimus,  in  quolibet  vivente  corpus  se  habet  ut 
materia  et  subiectum,  anima  ut  actus  et  forma. 

ARTICULUS  VIII. 

DE   VIVEJNTIBUS   SENSITIVIS. 

DEFINITUR  QUAESTIO.  Cum  triplex  sit  viventium  animatorum 
genus,  nimirum  vegetabilium,  sensitivorum,  et  intellectivorum,  abso- 
luta  quaestione  de  viventibus  vegetativis,  aliqua  dicenda  veniunt  de 

(1)  Cf.  S.  Thom.  De  Anima,  lib.  II,  lect.  3. 

viventibus  sensitivis  seu  de  animalibus  brutis.  Oua  in  re  pauca  om- 
nino  attingemus,  tractationemque  restringemus  ad  investigandum,  an 
in  brutis  animantibus  revera  detur  vita  sensitiva  utrinque  distincta 
tum  a  vita  vegetativa,  quae  invenitur  etiam  in  plantis,  tum  a  vita 
intellectiva,  quae  reperitur  solum  in  homine.  Cum  autem  ratio  et  na- 
tura  vitae  sensitivae  non  innotescat  intellectui  nostro,  nisi  per  opera- 
tiones,  quae  propriae  sunt  animae  sentientis,  qualis  sit  huiusmodi  vita, 
hic  non  explicabitur  a  nobis.  Nam  operatio  sensibilis,  quae  dicitur 
sensatio  vel  cognitio  sensitiva,  in  homine  constituit  propriam  materiam 
circa  quam  intellectiva  cognitio  versatur,  ideoque  agentes  de  potentiis 
et  operationibus  animae  intellectivae,  simul  agemus  de  potentiis  et 
operationibus  animae  sensitivae.  Quare  ne  easdem  quaestiones  bis  agi- 
tare  cogamur,  nunc,  data  generali  quadam  notione  et  defmitione  ope- 
rationis  sensitivae,  probabimus,  animalia  bruta  vivere  vita  sensitiva, 
nempe  habere  animam  tribuentem  corpori  organico  non  solum  vivere, 
ut  in  piantis;  sed  vivere  simul  et  sentire. 

Veteres  philosophi.  Sententiae  veterum  philosophorum  circa  pro- 
positam  quaestionem  commode  revocari  possunt  ad  tres  classes.  Prima 
sententia  est  eorum,  qui  brutis  omnem  animam  denegant,  operatio- 
nesque  illas,  quas  nos  vitales  et  sensitivas  vocamus,  putant  esse  ope- 
rationes  mechanicas  exortas  a  principio  materiali  seu  ex  corpore  sub- 
tilissimo,  quod  spiritum  vocant.  Huic  opinioni  e  diametro  opposita  est 
secunda  sententia,  quae  decernit,  brutis  inesse  animam  sentientem  et 
intellectivam.  Tertia  demum  opinio  est  eorum,  qui  tuentur,  adesse  in 
brutis  animam  sensitivam,  sed  rationis  expertem. 

Ad  primam  sententiam  quod  attinet,  testis  est  S.  Augustinus,  mul- 
tos  exstitisse  auctores  ab  antiquissima  aetate  ad  suum  usque  aevum, 
qui  non  inesse  animam  brutis  profitebantur  (1).  Hoc  idem  ex  Aristo- 
tele  patet,  tjui  erudite  exposuit  et  invicte  refutavit  philosophos  ilios, 
qui  in  explicanda  natura  admittebant  solas  causas  materiales,  ideoque 
animam  reducebant  vel  ad  aliquod  corpus  elementare,  vel  ad  corpus 
ex  variis  elementis  conflatum  (2).  Secundae  sententiae  patroni  viden- 
tur  fuisse  Pythagoras,  Anaxagoras,  Parmenides,  et  deinceps  Plutarchus 
et  Porphyrius.  Tertia  demum  sententia,  quae  medium  locum  tenet, 
propugnata  fuit  et  scientissime  explicata  ab  Aristotele.  Philosophus 
quippe  naturam  accurate  speculatus  docet,  quatuor  dari  vivendi  mo- 
dos,  nimirum  vegetativum,  sensitivum,  locomotivum,  et  intellectivum. 
Primus  tantum  invenitur  in  plantis;  primus  et  secundus  reperitur  in 
animalibus  imperfectis;  primus,  secundus,  et  tertius  viget  in  animali- 
bus  perfectis;    omnes  demum    inveniuntur  in  homine  (3).  Aristotelis 

(1)  De  Gen.  ad  lit.  lib.  III,  cap.  VIII. 
.(2)  De  Anima,  lib.  I,  ab  initio. 
(3)  Cf.  Arist.  De  Anima,  lib.  II,  cap.  III. 

doctrinae,  quae  tum  rationi  tum  vel  maxime  Sacris  Literis  concine- 
bat,  adstipulati  sunt  SS.  Patres,  veteresque  alii  Ecclesiae  Scriptores, 
qui  agminatim  tuiti  sunt,  brutis  «nimantibus  neque  denegandam  esse 
animam  sensitivam,  neque  intellectum  esse  concedendum.  In  eadem 
sententia  propugnanda  concordes  fuerunt  Scholastici  omnes,  inter  quos 
honoris  causa  nominamus  B.  Albertum  Magnum  ob  suos  admirabiles 
de  historia  animalium  libros  XXVI,  et  S.  Thomam,  qui  doctrinam 
Aristotelis  de  anima  eruditissimis  commentariis  locupletavit,  et  in  aliis 
suis  operibus  mirifice  illustravit. 

Recentiorum  philosophorum  sententiae.  Cartesiani  postquam  ne- 
gaverint  realem  compositionem  materiae  et  formae  in  corporibus  tum 
inanimis,  tum  viventibus,  decernentes  de  anima  sensitiva  brutorum, 
illam  vel  in  se  subsistentem  et  a  materia  secundum  esse  separatam 
vel  nullam,  idest  a  materia  minime  distinclam  ponere  coacti  sunt. 
Et  re  vera  Cartesius  ne  animantibus  brulis  animam  per  se  subsisten- 
tem  tribueret,  docuit,  belluas  esse  mera  automata,  idest  machinas  ar- 
tificiose  admodum  fabricatas,  ita  ut  omnes  earumdem  operationes  nihil 
aliud  sint  nisi  mechanicae  motiones,  non  secus  ac  motus  alicuius  ho- 
rologii.  Cartesiana  haec  opinio  ita  initio  percrebuit,  ut  nemo  germa- 
nus  Cartesianus  haberetur,  qui  illam  profiteri  detrectaret  (1).  Verum 
cum  opinionum  commenta  dies  deleat,  posteriores  Cartesiani  ipsa  vi 
naturae  sensusque  communis  coacti  magistrum  Cartesium  hac  in  re 
reliquerunt,  tribuentes  brutis  animam;  licet  eorum  nonnulli  in  oppo- 
sitam  eamdemque  erroneam  concesserint  sententiam,  impertiendo  bru- 
tis  simul  cum  sensitiva  animam  rationalem.  Sic  Condillachius  tuetur, 
bruta  facultatibus  intelligendi  pollere,  quae  arctioribus  limitibus  cir- 
cumscribuntur,  quam  facultates  intellectrices  hominum  (2).  Inter  has 
duas  oppositas  sententias  etiam  in  recenti  aetate,  tertia  viget  senten- 
tia  unice  vera,  quae  docet,  bestias  anima  pollere  sensitiva.  quae  nullo 
pacto  dici  potest  intellectiva. 

PROPOSITIO 

Bruta  animanlia  non  sunt  automata,  idest  agentia  solummodo 
per  vires  mechanicas ;  sed  revera  sentiunt,  licet  nullo  pacto  fruantur 
intelligentia. 

Prob.  I.  pars.  Corpora  inanima  vel  automata  secundum  deli- 
nitas  et  ad  unum  determinatas  naturae  leges  moventur.  Atqui  belluae 
non  moventur  secundum  immotas  et  ad  unum  determinatas  naturae 

(1)  Cf.  Dainiel,  Suite  de  voyage  du  monde  de  Descaktes,  lettre  lre  touchant 
la  coonaissanee  des  betes. 

(2)  Troite  des  animaux,  chap.   1  et  2. 

leges.  Ergo  animalia  bruta  non  sunt  automata.  Maior  exinde  elucescit, 
quod  iuxta  praecipuam  legem  motus:  Corpus  motu  agitatum  eamdem 
velocitatem  eamdemque  directionem  servat,  nisi  ab  extrinseca  causa 
aut  cohibealur,  aut  ad  aliam  partem  determinetur.  Minor  perspicua 
etiam  est,  cum  hae  duae  ieges  evidentissime  non  serventur  in  moti- 
bus  belluarum.  Bruta  quippe  animalia,  nulla  causa  extrinseca  impel- 
lente,  a  quiete  ad  motum,  et  vicissim  a  motu  ad  quietem  gradum 
faciunt;  itidemque,  manentibus  iisdem  extrinsecis  causis,  suorum  mo- 
tuum  directionem  prodigialiter  mutant.  Infinita  essent  exempla,  quae 
ad  utrumque  illustrandum  afferri  possent.  Sic  canes  maxima  velocitate 
currentes,  ad  vocem  domini  extemplo  consistunt,  emensumque  iter  re- 
petunt,  ut  domini  iussionibus  praesto  sint;  et  si  quando  ab  aliquo  ho- 
mine  impediuntur,  de  via  deflectunt  et  per  campos  ad  dominum 
remeant.  Sic  volucres  quae  vel  seorsum  vel  agminatim  volant,  audita 
voce  hominis  turbantur,  volatumque  alio  velocius  dirigunt.  Sic  si  do- 
minus  ostendit  cani  lapidem  et  postea  illum  in  aquam  proiicit,  illico 
canis  se  in  aquam  praecipitem  dat,  lapidemque  in  profundo  demersum 
ore  apprehendit,  et  affert  ad  dominum.  Contra  si  quis  aliquam  belluam 
minatur  e  loco  edito  praecipitare,  illa  fortiter  obsistit,  et  e  manibus 
hominis  nititur  effugere.  Haec  autem  omnia  et  horum  similia  velle 
explicare  per  leges  mechanicas  motus,  esset  hominis  vel  iocantis  vel 
alios  ludificantis.  Sufficit  hac  de  re  cursim  legere,  quae  erudite  admo- 
dum  Aristoteles  scripsit  de  moribus  animalium,  ut  meridiana  luce  evi- 
dentius  appareat,  renovationem  philosophiae  a  Cartesio  Cartesianisque 
iactatam,  fuisse  totius  verae  philosophiae  subversionem  et  interitum  (1). 

Confir.  Ex  eo  quod  motus  mechanicus  cum  ineptissimus  sit  non 
solum  ad  explicandas  actiones  plantarum;  sed  etiam  ad  rationem  scien- 
tificam  reddendam  operationum  corporis  inorganici,  nonnisi  per  sum- 
mam  iniuriam  vel  per  ceterorum  hominum  despicientiam  afferri  possit 
ad  operationes  explicandas  animantium  brutorum. 

Prob.  2a.  pars.  In  hac  secunda  parte  demonstranda  parum  im- 
moramur,  cum  ipsa  sit  consectarium  primae,  omnesque  philosophi  qui 
brutis  vitam  tribuunt,  illis  etiam  sensitivam  concedant.  Bruta  enim, 
ut  aliquod  argumentum  promamus,  praedita  sunt  non  secus  ac  homi- 
nes  organis  ad  actiones  sensitivas  exercendas.  Sed  organa  ordinantur 
a  natura,  quae  nihil  frustra  molitur,  ad  potentias  et  operatiohes.  Ergo 
bruta  vita  sensitiva  donantur.  Confirmatur  hoc  idem  ex  eo  quod  in 
animantibus  non  solum  videmus  organa  simillima  organis,  quae  in  ho- 
mine  ad  sentiendum  ordinata  sunt,  uti  oculi,  nares,  aures ;  sed  etiam 
ipsas  sensitivas  operationes  cernimus,  quae  a  nobis  exseruntur.  Sic 
animalia  advocamus,  ipsisque  cibum  ostendimus,  ut  se  nutriant.  Ipsa 

(1)  Cf.  Arist.  De  animalibus  historia,  lib.  VIII  et  IX. 

oculos  ad  vocantera  convertunt,  et  viso  cibo,  accedunt  ad  illum  arri- 
piendum,  si  ipsis  convenientem  esse  noverint. 

Prob.  3.a  pars.  Quae  communis  est  tum  omnibus  Ecclesiae  Do- 
ctoribus,  tum  omnibus  illis  qui  serio  pbilosophati  sunt.  Si  enim  bruta 
animalia  ratione  praedita  essent,  non  operarentur  semper  idem,  et  eodem 
modo.  Atqui  bruta  aniraalia  operantur  semper  idem,  et  eodem  modo. 
Ergo  ratione  destituuntur.  Et  revera  proprium  est  rationis  novas  ve- 
ritates  ignotas  ex  notis  ratiocinando  colligere,  et  sic  in  dies  novas 
veritates  sibi  comparare,  quae  applicatae  ordini  practico  in  causa  sunt, 
cur  agentia  rationalia  in  operando  iugiter  progrediantur  seseque  per- 
ficiant.  Exinde  natae  sunt  artes  tum  liberales  tum  raechanicae :  exinde 
tot  inventa,  tot  nova  diversaque  media  ad  eumdem  finem  ducentia. 
lam  vero  experientia  omnibus  exploratum  cst,  belluas  semper  operari 
idem  et  eodem  modo.  Sic  licet  aves  artificiose  admodum  construant 
nidos;  tamen  semper  opus  suum  eodem  modo,  eademque  perfectione 
exsequuntur.  Hoc  maximo  argumento  est,  opera  illa  procedere  a  na- 
tura,  quae  est  ratio  divinae  artis  indita  rebus,  quaeque  instinctus  di- 
citur;  minime  vero  ab  agentium  ratione,  cum  proprium  agentis  ratio- 
nalis  sit  ab  inchoato  et  imperfecto  ad  absolutum  expletumque  suo 
quodam  itinere  progredi,  et  inter  media  ducentia  ad  finem  aptiora 
deliberando  seligere.  Doctrinam  hanc  sic  paucis  complexus  est  S.  Tho- 
mas:  (( Sensus  in  omnibus  animalibus  invenitur.  Alia  autem  animalia 
ab  homine  intellectum  non  habent;  quod  ex  hoc  apparet,  quia  non  ope- 
rantur  diversa  et  opposita  quasi  intellectum  habentia;  sed  sicut  a  na- 
tura  mota  ad  determinatas  aliquas  operationes  et  uniformes  in  eadem 
specie,  sicut  omnis  hirundo  similiter  nidificat  »  (1).  Memorato  mox 
argumento  addi  potest  alia  ratio  ex  eo  ducta,  quod  si  bruta  animalia 
intelligerent,  ipsis  concedenda  esset  etiam  loquela,  quae  est  proprium 
opus  rationis.  Quod  autem  bruta  animalia  non  loquuntur,  velle  hoc 
in  dubium  revocare,  est  hominis  potius  scurrantis,  quam  serio  philo- 
sophantis  (2). 

Scholion.  Demonstratum  a  nobis  est,  in  brutis  dari  animam  eam- 
que  sentientem  et  ratione  expertem:  et  sic,  quantum  instituti  nostri 
ratio  patiebatur,  lustravimus  tria  regna  naturae,  nimirum  minerale, 
vegetativum,  et  animale,  quae  distinguuntur  inter  se  secundum  diver- 
sam  perfectionem  formarum,  per  quam  diversimode  imitantur  et  enar- 
rant  Supremi  Artificis  bonitatem.  Explicatis  diversis  gradibus  substan- 
stantiarum  visibilium  et  materialium  viam  paravimus  ad  tractatum 
aggrediendum  de  illa  composita  substantia,  quae  in  se  una  comple- 
ctitur  materiam  et  spiritum,  ideoque  dici  solet  conlinium  et  horizon 
creaturarum  materialium,  et  spiritualium.  Haec  substantia  dicitur  hamo^ 

1)  Contra  gent.  lib.  II,  cap.  LXVI. 
(2    Cf.  S.  Thom.  2-2,  q.  110,  a.  2;  Periherm,  lib.  I,  lect  2. 

qui  constat  ex  corpore  corruptibili,  et  anima  spirituali  et  immortali, 
quippe  de  omnibus  perfectionibus  tum  rerum  materialium,  tum  spi- 
ritualium  quadantenus  participat.  Ouare  scientia,  quae  disserit  de  ho- 
mine,  est  quasi  vinculum  quoddam  inter  Physicam  et  Metaphysicam, 
et  vulgo  dici  solet  uno  nomine  Anthropologia,  vel  etiam  Psychologia, 
sumpto  vocabiilo  a  potiore  hominis  parte,  quae  est  anima  spiritualis. 
Sic  per  diversas  Philosophiae  naturalis  partes  gradatim  ascendendo 
pervenimus  ad  scientiam  de  homine,  qua  mediante  progrediemur  ad 
Metaphysicam  seu  ad  scientiam  divinam. 

C0NCLU8I0  COSMOLOGIAE.  Ut  ea  quae  hactenus  singillatim  ex- 
plicata  sunt,  sub  uno  veluti  conspectu  ponantur,  non  erit  inopportu- 
num  brevem  epilogum  subiicere  praecipuarum  quaestionum,  quas  eno- 
dandas  suscepimus.  Sic  melius  apparebit  rerum  series  et  iunctura,  et 
quo  pacto  prima  respondeant  extremis,  media  utrisque,  omnia  omni- 
bus.  Sic  etiam  illa  unitas  scientiae  efflorescet,  quae  in  rebus  munda- 
nis,  quarum  philosophia  imago  est  et  similitudo  maxime  viget,  et  ex 
qua  elegans  admirabilisque  exoritur  pulchritudo  universi  divinam  pul- 
chritudinem  imitantis,  divinamque  gloriam  enarrare  gestientis.  Oua  de 
re  cum  scientia  tota  quanta  est  in  declarandis  rerum  essentiis  verse- 
tur,  in  Philosophia  naturali  omnes  quaestiones  tamquam  ad  caput,  et 
ad  arcem  revocantur  ad  controversiam  de  principiis  naturae.  Hoc  iacto 
fundamento,  huiusmodi  servavimus  ordinem. 

1.°  Indagare  aggressi  sumus,  quaenam  sint  principia  corporum, 
et  incepimus  exponendo  falsas  sententias  tum  veterum  Physicorum 
iamdudum  ab  Aristotele  explosas,  tum  recentiorum,  qui  veteres  quoad 
ipsa  fere  verba  imitati,  corporum  principia  revocant  ad  solas  causas 
materiales,  quas  vel  naturae  extensae  vel  inextensae  esse  ponunt.  Refuta- 
tissubinde  falsis  opinionibus,  doctrinam  peripatetico-scholasticam  quae 
decernit,  corpora  esse  essentialiter  concreta  ex  duplici  principio  pro- 
pugnavimus  utpote  unice  aptam  ad  scientificam  explicationem  exhi- 
bendam  de  sustantia  corporali,  quae  unitatem  substantialem  simui  cum 
multiplicitate  partium  in  se  complectitur. 

2.°  Explorata  natura  substantiae  corporalis,  de  propriis  passioni- 
bus  eiusdem  egimus,  et  praesertim  de  quantitate,  quae  est  primum 
accidens  corporum  et  fundamentum  ceterorum  accidentium;  et  sic  post 
absconditam  litigiosamque  quaestionem,  quae  versatur  circa  naturam 
quantitatis,  de  illis  accidentibus  aliqua  attigimus. 

3.°  Cum  corpora  alia  sint  viveutia  seu  animata,  alia  expertia 
vitae  postquam  exposuerimus  principia  naturae,  quae  inveniuntur  in 
corporibus  inorganicis,  de  iisdem  egimus,  prout  vigent  in  corporibus 
viventibus,  quae  intrinsecus  constant  ex  corpore  organico  et  anima. 
Sic  primo  disseruimus  de  anima  generatim,  per  quam  omnia  viventia 

secernuntur  ahinanimis;  deinde  de  anima  vegetativa,  quae  constituit 
infimum  vitae  gradum;  demum  de  anima  sensitiva. 

4.°  Sicut  in  exploranda  generatim  natura  corporali  adversarios 
nacti  sumus  tum  veteres  tum  recentes,  sic  eosdem  adversarios  in  natura 
animatorum  explicanda  deprehendimus.  Veteres  quippe  causas  forma- 
les  inficiati,  generatim  decreverunt,  omnem  animam  sive  in  plantis, 
sive  in  brutis,  sive  in  hominibus,  non  esse  nisi  aliquod  corpus  subti- 
lissimum,  vel  aliquam  corporum  elementarium  mistionem,  dispositio- 
nem,  harmoniam.  Recentes  formarum  substantialium  osores  de  anima 
plantarum  fere  idem  sentiunt  ac  antiqui;  nam  plantarum  operationes 
revocant  ad  vires  physicas  et  mechanicas.  De  viventibus  sensitivis 
alii  docent,  bruta  agere  per  vires  mechanicas,  sicuti  cetera  corpora; 
alii  admittunt  in  animantibus  principium  vitale  seu  animam,  sed  eam 
esse  substantiam  in  sua  specie  completam  docere  coguntur.  Hinc  ad 
summum  tuentur,  animam  esse  formam  assistentem,  quae  corpora 
movet  motu  locali,  non  autem  corporibus  tribuit  esse  viventis,  quod 
est  munus  formae  substantialis  et  informantis. 


FINIS  COSMOLOGIAE. 


<^7*>> 


PHILOSOPHIA  NATURALIS 


TRACTATUS  POSTERIOR 

DE    HOMINE   SEU   ANTHROPOLOGIA 


PROOEMIUM 

SERIES  RERUM.  Cum  a  nobis  in  priori  parte  Philosophiae  natu- 
ralis  satis  dictura  sit  de  nalura,  proprietatibus,  et  operationibus  sub- 
stantiarum  corporalium,  sive  inanimarum,  sive  viventium;  antequam 
ad  Metaphysicam  tradendam  accedamus,  quae  disserit  de  substantiis 
omnino  separatis  a  materia  secundum  esse  et  subsistentiam,  ordo  re- 
rum  postulat,  ut  specialem  interponamus  tractationem  de  homine,  de 
quo  consulto  in  superioribus  disputationibus  conticuimus.  Homo  enim 
compositus  ex  spirituali  et  corporali  substantia,  nempe  ex  anima 
intellectiva  et  corpore  organico,  quod  est  proprium  perfectibile  illius 
nobilissimae  formae,  primatum  sibi  vindicat  inter  omnes  visibiles  crea- 
turas;  et  perfectiones  rerum  materialium  cum  perfectionibus  spirituum 
in  se  uno  complectitur,  ideoque  iure  dictus  fuit  ^11x06x00^0?,  idest 
parvus  mundus.  Quare  de  ipso  separatim  nobis  disputandum  est,  ut 
cognita  eius  natura  et  perfectionibus,  quae  visibilia  cum  invisibilibus 
nectunt  ac  copulant,  facilior  tutiorque  parata  erit  via  ad  res  prorsus 
invisibiles  animo  cernendas.  Yerum  enim  cum  tota  vis  et  natura  ho- 
minis  in  anima  et  corpore  sita  sit,  et  animae  utamur  imperio,  corpo- 
ris  autem  servitute,  primas  partes  sibi  vindicat  animus,  utpote  tri- 
buens  speciem,  et  perfectionem  corpori,  imperiumque  exercens;  se- 
cundas  autem  corpus,  utpote  ab  anima  nobilitatum,  eiusque  subiectum 
imperio.  Prima  ergo  consideratio  nostra  circa  animam  versabitur;  de 
corpore  autem  non  agemus,  nisi  secundum  quod  dicit  habitudinem  ad 
ammam  rationalem;  nam  propria  et  determinata  lorma  in  proprio  et 

proportionato  subiecto  recipiatur  oportet.  Siquidem  disserere  specia- 
tim  de  humano  corpore  vel  quoad  suarum  partium  structuram  et  com- 
plexionem,  vel  quoad  suas  vitales  functiones,  id  attinet  potius  ad  Ana- 
tomiam  et  ad  Physiologiam. 

Cum  autem  intellectus  noster,  qui  inter  facultates  intellectrices 
postremum  tenet  locum,  rerum  naturas  et  quidditates  non  cognoscat 
perfecte  nisi  per  effectus  seu  operationes;  nos  in  natura  animae  hu- 
manae  investiganda  incipiemus  ab  eius  potentiis  et  operationibus.  Sic 
per  ea,  quae  sunt  magis  nota  nobis,  et  minus  nota  secundum  natu- 
ram  utpote  habentia  esse  accidentale,  gradatim  ascendemus  ad  ea  co- 
gnoscenda,  quae  sunt  minus  nota  quoad  nos,  sed  magis  nota  secum- 
dum  naturam  utpote  habentia  esse  substantiale.  Quare  in  duas  potis- 
simum  partes  totam  scientiam  de  homine  dispertiemus,  quarum  prima 
disseret  de  potentiis  seu  agendi  virtutibus,  et  propriis  operationibus 
animae  rationalis,  quatenus  est  forma  substantialis  corporis;  altera 
vero  tractabit  de  ipsa  essentia  animae  humanae,  et  de  eius  unione 
cum  corpore  organico. 


PARS  PRIMA 


DE    POTENTIIS    ANIMAE    HUMANAE, 
ET  DE  EIUS  PROPRIIS    OPERATIONIBUS 


QUAESTIO  I. 
De  potentiis  animae  generatim  spectatis. 

QUAESTIO  ADUMBRATUR.  Cum  ad  perfectam  absolutamque  rei 
cuiuslibet  nobilitatem  pertinet  operari  et  esse  aliis  causam  essendi, 
cumque  quaelibet  causa  secunda  et  particularis  in  operando  quando- 
que  sit  in  aetu,  quandoque  in  potentia,  sponte  sua  occurrit  generalis 
quaedam  quaestio;  nimirum,  an  in  rebus  creatis  potentia  secundum 
rem  et  veritatem  sit  idem  ac  essentia,  vel  virtus  agendi  a  rei  substantia 
discriminetur.  Quocirca  antequam  ad  singulas  animae  potentias  expli- 
candas  accedamus,  quaestionem  generalem  praeponendam  esse  arbi- 
tramur,  quae  versatur,  circa  distinctionem,  qiiae  viget  inter  potentias 
animae  eiusque  essentiam,  et  circa  causam  ontologicam  distinclionis 
et  specificationis  earumdem  potentiarum  inter  se.  Proposita  quaestio, 
quae  hoc  in  loco  coarctata  ad  solam  animam  humanam,  ad  omnes 
creatas  substantias  porrigitur,  universam  philosophiam  longe  lateque 
pervadit,  cum  caput  stirpemque  habeat  in  ipsis  communioribus  sciendi 
principiis,  ideoque  a  nobis  diligenler  discutienda  est. 


ARTICULUS  1. 

AN    POTENTIAE    ANIMAE    DISTINGUANTUR    AB    EIUS    ESSENTIA. 

QUID  POTENTIA?  Iuxta  S.  Thomam  potentia  describitur:  Prin- 
cipium  immediatum  et  proximum  operationis,  quo  agens  utitur  ad  ali- 
quid  efflciendum.  Quare  in  quolibet  agente  creato,  cui  tamquam  prin- 
cipio  quod  attribuitur  operatio,  secernendum  est  duplex  principiem  quo 
operationis,  quorum  alterum  est  principium  remotum,  mediatum,  et 
primum,  et  est  essentia  seu  natura,  quae  ab  Aristotele  definitur:  Prin- 

cipium  primum  motus  et  quietis ;  alterum  est  principiuni  quo  proximum, 
immediatum,  et  secundarium :  et  esl  facultas,  virtus,  seu  potentia 
agendi  quae  superius  definita  est. 

Divisio  potentiarum.  Potentiae  dividuntur  ab  Aristotele  in  acti- 
vas  et  passivas.  Potentia  activa  definitur:  Principium  transmutandi 
aliud  in  quantum  est  aliud  (1),  et  a  S.  Thoma  dicitur:  Principium 
agendi  in  aliud  (2).  Potentia  vero  passiva  definitur  ab  Aristotele: 
Principium  transmutandi  seu  ut  trasmutetur  ab  alio  in  quantum 
est  aliud.  A  S.  Thoma  vocatur:  Principium  patiendi  ab  alio.  Prima 
revocari  potest  ad  genus  causae  efficientis,  altera  ad  genus  causae 
materialis  seu  receptivae.  Inter  utramque  illud  maxime  differt,  quod 
potentia  activa,  qua  talis,  perfectionem  denotat,  cum  ex  adverso  po- 
tentia  passiva,  qua  talis,  dicat  imperfectionem.  Ouod  sic  notatum  fuit 
a  S.  Thoma  :  «  Unumquodque  secundum  quod  est  actu  et  perfectum 
est  principium  activum  alterius.  Patitur  autem  unumquodque  secun- 
dum  quod  est  deficiens  et  imperfectum  »  (3). 

Divisio  sumitur  ab  obiecto.  Ex  ipsa  definitione  potentiae  tum 
activae  tum  passivae  patet,  potentias  dividi  in  activas  et  passivas 
per  ordinem  ad  obiectum,  minime  vero  per  ordinem  ad  operationem ; 
nam  si  potentia  sumitur  per  ordinem  ad  operationem.  tunc  dicendum 
est,  quamlibet  potentiam  vitalem  esse  activam  simul  et  passivam;  quia 
propriam  sibi  vindicat  operationem,  et  in  operando  movetur  ab  aliquo 
extrinseco.  Sed  si  potentia  comparatur  ad  obiectum,  tunc  est  activa, 
si  transmutat  obiectum,  et  est  passiva,  si  transmutatur  ab  obiecto. 
Nam  facultates  activae  illae  dicuntur,  quae  efficiunt,  ut  suum  obie- 
ctum  fiat  actu ;  passivae  autem,  quae  a  suo  subiecto  iam  exsistente 
in  actu  ad  agendum  moventur.  Hinc,  quaelibet  potenlia  sive  activa 
sive  passiva  habet,  ut  in  aliquem  actum  prodeat.  Ad  rem  nostram 
sic  S.  Thomas:  «  Non  distinguitur  potentia  passiva  ex  hoc  quod  habet 
operationem;  quia  cum  cuiuslibet  potentiae  animae  tam  activae  quam 
passivae  sit  operatio  aliqua,  quaelibet  potentia  animae  esset  activa. 
Cognoscitur  autem  earum  distinctio  per  comparationem  potentiae  ad 
obiectum.  Si  enim  obiectum  se  habet  ad  potentiam  ut  patiens  et 
trasmutatum,  sic  erit  poteniia  activa:  si  autem  se  habet  ut  agens 
et  movens,  sic  erit  potentia  passiva :  et  inde  est  quod  omnes  poten- 
tiae  vegetabilis  animae  sunt  activae:  quia  alimentum  transmutatur 
per  potentiam  animae  tam  in  nutriendo,  quam  in  generando:  sed 
potentiae  sensitivae  omnes  sunt  passivae:  quia  per  sensibilia  obiecta 
moventur,  et  fiunt  in  actu.  Circa  intellectum  vero  aliqua  potentia 
est  activa,  aliqua  passiva ;    eo   quod  per    intcllectum    intelligibile   in 

(1)  Metaph.  lib.  V,  cap.  XII,  tex.  17,  et  lib.  IX,  cap.  II,  text.  2. 

(2)  1.  p.  q.  25,  a.  1. 

(3)  Ibidem. 

potentia  fit  intelligibile  actu,  quod  est  intellectus  agentis,  et  sic  intel- 
lectus  agens  est  potentia  activa.  Ipsum  autem  intelligibile  in  actu 
facit  intellectum  in  potentia  esse  intellectum,  in  actu;  et  sic  intelle- 
ctus  possibilis  erit  potentia  passiva  »  (1). 

Potentia  obedientialis.  Potentiae  tum  activae  tum  passivae  a 
nobis  mox  descriptae  dicuntur  naturales,  quia  creaturae  a  sua  pro- 
pria  natura  habent,  ut  quibusdam  determinatis  modis  vaieant  tum 
alias  transmutare,  tum  transmutari  ab  aliis.  Verum  Deus  cum  sit 
agens  infinitae  virtutis,  cui  omnia  agentia  particularia  subiecta  sunt 
in  essendo  et  in  operando,  potest  elevare  creaturas  sive  corporales 
sive  spirituales  ad  operationes,  quae  earum  vires  ac  naturales  facul- 
tates  ionge  praetergrediuntur.  Cum  autem  nullum  agens  operari 
possit  quidpiam,  quod  eius  vires  excedat,  consequens  est  ut  creatura 
a  Deo  accipiat  virtutem  illud  efficiendi.  Haec  naturalis  capacitas 
dicitur  potentia  obedientialis,  quae  actuata  per  formam  a  Deo  immediate 
procedentem  coniungit  naturam  cum  ordine  supernaturali,  qui  merito 
dicitur  naturam  perficere,  non  destruere.  Potentia  haec  obedientialis 
revocari  potest  tum  ad  potentiam  activam  tum  ad  potentiam  passi- 
vam;  quandoquidem,  uti  monet  S.  Thomas:  «  Sicut  creaturae  inest 
obedientiae  potentia,  ut  in  ea  fiat  quidquid  Creator  disposuerit,  ita 
etiam  ut  ea  mediante  fiat  »  (2).  Sic  ad  activam  reducitur  potentia  in 
sacramentis  ad  gratiam  producendam;  ad  passivam  reducitur  potentia 
animae  rationalis  ad  recipiendam  gratiam,  vel  potentia  naturae  humanae 
ad  unionem  hypostaticam.  En  quomodo  Doctor  Angelicus  scite  admo- 
dum  potentiam  obedientialem  declarat:  «  Est  autem  considerandum, 
quod  in  anima  humana,  sicut  in  qualibet  cr^tura,  consideratur  duplex 
potentia  passiva;  una  quidem  per  comparationem  ad  agens  naturale; 
alia  vero  per  comparationem  ad  agens  primum,  quod  potest  quam- 
libet  creaturam  reducere  in  actum  aliquem  altiorem  actu,  in  quem 
reducitur  per  agens  naturale;  et  haec  consuevit  vocari  potentia  obe- 
dientiae  in  creatura»  (3).  Illa  ergo  dicenda  est  potentia  obedientialis, 
quae  non  potest  reduci  in  actum  aiicuius  formae  vel  operationis,  nisi 
per  agens  supernaturale  et   primum. 

Sententiae  philosophorum.  Omnes  philosophi,  qui  spiritibus  creatis 
agendi  virtutem  attribuunt,  in  hoc  consentientes  sunt,  quod  anima 
agat  per  quasdam  facultates  seu  potentias  sibi  insitas;  sed  vehe- 
menter  inter  se  certant  in  hoc,  quod  alii  contendant,  animae  poten- 
tias  re  non  differre  ab  eius  essentia;  alii  conlra  propugnent,  facul- 
tates  animae  realiter  distingui  ab  ipsa  anima,  sicut  accidentia  propria 
differunt  a  subiecto,  cui  inhaerent  et  a  quo  profluunt.    Primam   sen- 

(1)  Cf.  S.  Thom.  QQ.  DD.  De  ver.  q.  16,  a.  1  ad  13. 

(2)  4  Sent.  Dist.  8.  q.  2,  a.  3  ad.  4. 

(3)  3  p.  q.  11,  a.  1;  cf.  etiam  QQ.  DD.  De  pot.  q.  6,  a.  1  ad  18. 

tentiam  amplexati  sunt  Nominales,  qui  duce  Ockamo  docuerunt,  facul- 
tates  non  esse  res  ab  anima  distinctas:  sed  esse  nomina,  quibus  di- 
versae  animae  operationes  designantur.  Ita  Gregorius  Ariminensis  (1). 
Huic  sententiae  proxime  accedit  doctrina  Scoti  et  Scotistarum,  quam 
postea  sequuti  sunt  Hurtadus,  Arriaga,  et  plures  alii,  qui  defendunt, 
potenlias  animae  esse  formalitates  substantiales  ex  natura  rei  distinctas 
ab  essentia,  et  animae  constitutivas  (2).  Nominalium  doctrina  placuit 
Cartesianis  omnibus,  inter  quos  plures  numerantur,  qui  etiam  nostris 
temporibus  docent,  tum  facultates  tum  ipsas  actiones  identificari  cum 
essentia  animae;  et  operationes  nihil  aliud  esse,  nisi  diversos  modos 
essendi  animae,  ipsamque  constituentes. 

Ex  adverso  secundam  sententiam  propugnant  Aristoteles,  S.  Dio- 
nysius  Areopagita,  S.  Augustinus,  S.  Gregorius  Nazianzenus,  S.  Ioan- 
nes  Damascenus,  S.  Anselmus,  S.  Bonaventura,  B.  Albertus  Magnus, 
et  in  primis  S.  Thomas,  quos  sequuntur  Toletus,  Suaresius,  Vasque- 
sius,  Cosmus  Alamannus,  Silvester  Maurus,  et  Scholastici  fere  omnes 
docentes,  facultates  animae  realiter  discriminari  ab  eius  essentia,  cum 
in  solo  Deo  essentia,  potentia  agendi,  et  actio  sit  unum  et  idem. 
Hanc  SS.  Patrum,  et  Ecclesiae  Doctorum  sententiam,  utpote  unice 
veram,  defendendam  suscipimus  sequenti  propositione. 


PROPOSITIO. 

In  anima  humana  admittenda  est  realis  distinctio  inter  essen- 
tiam  eiusque  potentias,  quae  a  principiis  essentialibus  per  neces- 
sariam  resultantiam  dimanant  (3). 

Prob.  prop.  Arg.  I.um  Et  primo  quidem  ad  rem  evincendam 
utimur  profundo  quodam  S.  Thomae  argumento,  quod  ipsa  sciendi 
principia  attingit,  quodque  ita  breviter  proponi  potest.  Quaelibet  po- 
tentia  habet  suum  proprium  et  proportionatum  actum,  et  ideo  sicut 
proprius  actus  essentiae  est  ipsum  esse;  ita  proprius  actus  virtutis  ope- 
rativae  est  operatio.  Iam  vero  in  nulla  creatura  operari  est  suum 
esse^  cum  hoc  sit  Dei  proprium.  Ergo  in  nulla  creatura,  et  conse- 
quenter  in  anima  humana  virtus  operandi  identiticatur  cum  essentia. 
En  praeclara   S.  Doctoris  verba:  Manifestum  est   quod  diversi  actus 


(1)  Iq  2  Sent.  Dist.  16,  q.  3. 

(2)  Gf.  Scot.  in  3  Sent.  Dist.  16,  q.  unica. 

(3}  Circa  hanc  quaestionera  ef.  S.  Thom.  1  p.  q.  77,  a.  1 ;  QQ.  DD.  De 
Anima,  a.  12;  De  spirit.  creaturis  a.  11;  Quodlib.  10,  a.  5;  1  Sent.  Dist.  3. 
q.  4,  a.  2;  cf.  etiam  Toletcm,  in  1  De  Anima,  cap.  IV,  q.  9:  Silv.  Mvlkim. 
Quaest.  phil.  De  Anima,  q.  30;  Cosm.  Alaman.  De  Anima,  q.  51. 

diversorum  sunt:  seraper  enim  actus  proportionatur  ei  cuius  est  actus 
Sicut  autem  ipsum  esse  est  actualitas  quaedam  essentiae,  ita  operari 
est  actualitas  operativae  potentiae  seu  virtutis.  Unde  cum  in  nulla 
creatura  suum  operari  sit  suum  esse,  sed  hoc  sit  proprium  solius  Dei, 
sequitur  quod  nullius  creaturae  operativa  potentia  sit  eius  essentia; 
sed  solius  Dei  proprium  est,    ut  sua   essentia  sit  sua  potentia  *  (1). 

Arg.  2.um  Deducitur  ex  multitudine  potentiarum  et  ex  compara- 
tione  earumdem  ad  invicem,  et  ita  efformari  potest.  Potentiae  ani- 
mae  ita  discriminantur  inter  se,  ut  quaedam  sint  actus  corporis,  uti 
potentiae  vegetativae  et  sensitivae;  quaedam  sint  ab  organis  separatae 
ut  intellectus  et  voluntas :  iterum  ita  sunt  inter  se  ordinatae,  ut  quae- 
dam  aliis  dominentur,  illasque  arbitratu  suo  gubernent,  aliae  ex  ad- 
verso  subiiciantur,  primisque  obtemperent.  Atqui  haec  omnia  impossibilia 
forent,  si  potentiae  animae  revocarentur  ad  diversa  nomina  indicantia 
animae  essentiam :  nam  idem  non  potest  simul  esse  actus  organi  et  ab 
organo  separatum,  neque  potest  exercere  imperium  erga  seipsum,  cum 
dominari  et  subdi  ex  opposito  dicantur.  Ergo  potentiae  animae  sunt 
proprietates  realiter  distinctae  ab  eius  essentia. 

Arg.  3.UU1  Anima  per  suam  essentiam  est  forma  et  actus  corporis. 
Atqui  facultates  intellectivae  non  possunt  esse  corporis  forma  secus 
anima  nullam  haberet  propriam  operationem,  ideoque  esset  forma  ma- 
terialis  et  corruptibilis.  Ergo  intellectus  et  voluntas  realiter  distinguun- 
tur  ab  essentia  animae. 

Arg.  4.um  Cum  anima  secundum  suam  essentiam  sit  actus,  si  non 
differret  a  suis  agendi  potentiis,  semper  actu  operaretur  quidquid 
agere  posset.  Atqui  hoc  est  plane  falsum.  Ergo  anima  realiter  differt 
a  suis  potentiis  (2).  Neque  valet  quidquam  instantia  et  cavillatio  Scoti 
dicentis,  potentiam  operativam  posse  esse  in  actu  primo  et  in  actu 
secundo  operationis,  ideoque  argumentum  ductum  ab  actu  formali  non 
concludere.  Nam  si  acute  res  consideretur,  praecise  potentia  operativa 
potest  considerari  in  actu  primo  et  in  actu  secundo,  quia  cum  sit 
realiter  distincta  ab  essentia  quae  est  actus,  potest  habere  statum  et 
ordinem  potentiae  directae  ad  ulteriorem  actum  (8). 

Arg.  5.um  Potentia  et  actus  sunt  in  eodem  genere  entis.  Atqui 
actiones  in  anima  sunt  in  genere  accidentis.  Ergo  potentiae  animae 
sunt  accidentia  realiter  distincta  ab  eiusdem  essentia  (4).  Doctor  Sub- 
tilis  argumentationem  mox  prolatam,  quae  quadantenus  coincidit  cum 
primo  argumento,  suis  aculeis  nititur  vexare;  sed  frustra  est,  quem- 
admodum  ostendit  Caietanus  in  Com.  ad  hunc  locum.  Ut  autem  vis 
argumenti  ab  Angelico  Magistro  traditi  rite  intelligatur,  et  ab  impor- 

(1)  QQ.  DD.  De  spir.  creaturis,  a.  11;  cf.  etiam  l  p.  q.  54,  a.  1  et  2. 

(2)  1  p.  q.  77,  a.  1. 

(3)  Cf.  Com.  Caietani  in  loc.  cit. 

(4)  Cf.  S.  Thom.  1  p.  q.  77,  a.   1 ;  De  spir.  creaturis,  a.  11. 

De  Maria,  Vol.  II.  14 

tunitatibus  vindicetur,  animadvertimus  effatum  illud:  Potentia  et  actus 
sunt  in  eodem  genere,  intelligendum  esse  non  de  qualibet  potentia, 
quae  actum  a  se  distinctum  recipit;  sed  de  illa  potentia  solum,  quae 
essentialiter  et  ex  prima  intentione  naturae  ordinata  est  ad  aliquem 
actum.  Fatemur  enim,  substantias  in  se  recipere  formas  accidentales, 
insuper  quantitatem  in  se  recipere  figuram,  et  colorem.  Sed  negamus, 
huiusmodi  subiecta  esse  essentialiter  et  ex  prima  intentione  naturae 
ordinata  ad  tales  actus;  ni  dicere  velimus,  substantiam  esse  propter 
accidens,  et  ab  ipso  specificari;  cum  propria  potentia  per  proprium 
actum  specificetur.  Iam  vero  virtutes  operativae  essentialiter  et  ex 
prima  intentione  naturae  ordinantur  ad  operationem,  tamquam  ad  fi- 
nem  adaequatum,  et  ad  actum  ipsis  speciem  tribuentem.  Ergo  debent 
unum  quid  efficere  copulatum  ex  duabus  realitatibus,  quae  reductive 
pertinent  ad  idem  genus.  Quare  merito  Caietanus  Scoto  occurrit  ani- 
madvertens,  Doctorem  Subtilem  confundere  potentiam  per  accidens  a 
natura  ordinatam  ad  aliquem  actum  seu  formam  cum  potentia  per  se 
ordinata  ad  suum  proprium  actum,  a  quo  speciem  mutuatur,  et  ad 
aliquem  essendi  gradum  definitur. 

Quod  autem  potentiae  animae  ab  essentia  per  quamdam  resultan- 
tiam  dimanant  nemini  dubium  esse  potest,  posita  reali  distinctione 
inter  animam  et  agendi  virtutes.  Siquidem  potentiae  operativae  sunl 
quaedam  naturales  proprietates  animae,  quarum  aliquae  in  ipsa  resi- 
dent  tamquam  in  subiecto,  aliquae  ita  resident  in  composito,  ut  com- 
positum  ab  anima  habeat  ut  sit  subiectum  talium  proprietatum  seu 
agendi  virtutum,  quia  principium  et  fons  activitatis  in  composito 
humano  est  anima.  Iam  vero  subiectum  est  causa  propriorum  acci- 
dentium  non  per  transmutationem,  sed  per  necessariam  resultantiam. 
Ergo  facultates  animae  fluunt  ab  eius  essentia  per  necessariam  resul- 
tantiam.  Quare  licet  anima  sola  non  sit  subiectum  omnium  faculta- 
tum;  nihilominus  omnium  esl  principium,  cum  ab  ea  compositum 
habeat,  ut  agere  valeat  (1). 


SOLVUNTUR  DIFFICULTATES. 

Oppon.  1°.  Id  sine  quo  res  non  potest  esse  identificatur  cum  eius 
esscntia.  Atqui  anima  non  potest  esse  sine  potentiis.  Ergo  potentiae 
identificantur  cum  essentia  animae. 

Resp.  Dist.  mai.  Identificatur  vel  dimanat  necessario  ab  essentia, 
Conc,  semper  identifieatur,  Neg.  Haec  difficultas,  quae  fieri  potest  de 
quolibet  accidente  proprio,  a  nobis  iam  soluta  est  in  philosophia  prima, 

(1)  Cf.  S.  Tbom.  1.  p.  q.  77,  a.  6,  ubi  lueulenter  et  profunde  exponit  quo- 
modo  potentiae  operativae  dimanent  ab  essentia  animae. 

quando  egimus  de  reali    distinctione  inter  substantiam  et  accidens  in 
ente  finito. 

Oppon.  2.°  Differentiae  essentiales  non  sumuntur  ab  accidentibus. 
Atqui  differentiae  sensibilis  et  rationalis  sumuntur  a  sensu  et  intel- 
lectu.  Ergo  sensus  et  intellectus  non  sunt  accidentia. 

Resp.  Dist.  mai.  Differentiae  essentiales  non  constituuntur  per  ac- 
cidentia,  Conc.  Non  cognoscuntur  per  accidentia,  Neg.  Dist.  min.  Su- 
muntur  ab  intellectu  et  sensu  tamquam  ab  earum  manifestativis,  Conc. 
Tamquam  ab  earum  constitutivis,  Subdist.  Et  tunc  intellectus  et  sensus 
sumuntur  pro  principio  proximo  intelligendi  et  sentiendi,  Neg.  Et  su- 
muntur  pro  principio  remoto,  Conc.  et  Neg.  cons. 

Explico.  Acciclentia  non  constituunt  differentias  substantiales,  sed 
possunt  illas  nobis  manifestare,  cum  intellectus  noster  per  effectum 
cognoscat  causam.  Insuper  inteliectus  et  sensus  quandoque  sumuntur 
pro  ipsa  essentia  animae,  et  significant  principium  radicale  et  remo- 
tum  operationis  intellectivae  et  sensitivae. 

Oppon.  3.°  Si  anima  esset  realiter  distincta  a  suis  potentiis,  pos- 
set  intelligi  sine  illis.  Atqui  anima  non  potest  intelligi  sine  potentiis. 
Ergo  anima  non  est  realiter  distincta  a  potentiis. 

Resp.  Dist.  mai.  Posset  intelligi  sine  potentiis  per  simplicem  ap- 
prehensionem  formantem  rei  defmitionera,  Conc.  Per  intellectum  com- 
ponentem  et  dividentem,  Neg.  Contradist.  min.  et  Neg.  cons. 

Explico.  Cum  abstrahentium  non  sit  mendacium,  ut  dicitur,  si  duo 
sunt  distincta,  possumus  unum  intelligere,  non  intellecto  alio,  quod 
proprie  dicitur  abstrahere  per  modum  simplicitatis  seu  per  primam 
mentis  operationem.  Verum  si  illa  duo  licet  distincta  inter  se,  sunt 
unita  in  re,  non  possumus  abstrahere  unum  ab  altero  per  modum 
compositionis  et  divisionis;  quia  tunc  intelligeremus  esse  separata  in 
re,  quae  de  facto  sunt  unita,  et  hoc  esset  falso  intelligere  seu  iudi- 
care.  Porro  facultates  animae  licet  ab  essentia  realiter  distinguantur; 
nihilominus  sunt  ipsi  inseparabiliter  coniunctae,  quia  sunt  accidentia 
propria  et  necessario  dimanantia  a  principiis  speciei.  Sic  nequit  intel- 
ligi,  animam  non  habere  potentias,  vel  exsistere  sine  potentiis,  licet 
anima  possit  intelligi,  non  intellectis  potentiis. 

Oppon.  4.°  Si  intellectus  et  sensus  essent  accidentia,  anima  di- 
cenda  foret  intellectiva  et  sensitiva  per  accidens.  Atqui  hoc  est  ab- 
surdum.  Ergo  intellectus  et  sensus  identificantur  cum  anima. 

Resp.  Dist.  mai.  Esset  dicenda  intellectiva  per  accidens  praedi- 
camentale,  Conc.  Per  accidens  praedicabile,  Neg. 

Explico.  In  difficultate  latet  aequivocatio  quaedam,  secundum  quod 
accidens  diversimode  sumitur.  Accidens  enim  quandoque  opponitur 
substantiae,  et  tunc  vagatur  per  novem  categorias,  et  dicitur  accidens 
praedicamentale.  Hoc  sensu  intellectus  et  sensus  sunt  accidentia,  cum 
non  sint  substantiae.  Sed  accidens  quandoque  sumitur  pro  habitudine 

accidentali  et  contingenti  alicuius  praedicati  ad  subiectum,  et  tunc  di- 
citur  accidens  praedicabile;  nempe  accidens,  quod  fundat  illam  inten- 
tionem,  quae  dicitur  quintum  praedicabile,  et  opponitur  proprio.  Hoc 
sensu  intellectus  minime  est  accidens,  sed  proprium,  vel  proprietas 
essentialis. 

Oppon.  5.°  Potentiae  dicuntur  partes  animae.  Atqui  partes  rei 
constituunt  rem.  Ergo  potentiae  constituunt  ipsam  animam. 

Resp.  Dist.  mai.  Dicuntur  partes  essentiales,  Neg.  Dicuntur  par- 
tes  potestativae  seu  potentiales,  Conc.  Contradist.  min.  et  Neg.  cons. 
Solutio  patet,  nam  si  potentiae  dicuntur  partes,  non  sunt  partes  con- 
slituentes  essentiam  animae,  cum  essentia  sit  simplex,  sed  sunt  partes 
potentiales,  quia  virtus  animae  distinguitur  et  cognoscitur  per  huiusmodi 
potentias,  quae  causantur  a  principiis  essentiae. 

Oppon.  6.°  Anima  est  nobilior  quam  forma  accidentalis.  Atqui 
forma  accidentalis  est  sua  virtus.  Ergo  et  anima  est  sua  potentia. 

Resp.  Conc.  mai.  et  Dist.  min.  Forma  accidentalis  est  virtus  in- 
strumentalis  animae,  Conc.  Est  virtus  principalis  seu  principium  pri- 
mum  operationis,  Neg.  et  Neg.  cons. 

Oppon.  7.°  Si  potentiae  fluerent  ab  essentia  animae,  principiatum 
esset  perfectius  et  immaterialius  suo  principio.  Quod  sic  probatur.  In- 
tellectus  non  potest  esse  actus  corporis,  dum  anima  ex  qua  fluit,  est 
forma  corporis.  Atqui  esse  omnino  separatum  a  materia  est  perfectius 
et  immaterialius  quam  informare  materiam.  Ergo. 

Resp.  Neg.  assumptum.  Ad  probationem,  Dist.  mai.  Intellectus 
non  potest  esse  actus  corporis  unice  propter  perfectionem  suae  spiri- 
tualitatis,  Neg.  Propter  perfectionem  immaterialitatis  coniunctam  cum 
imperfectione  accidentis,  Conc.  Dist.  min.  Perfectius  est  esse  separa- 
tum  a  materia,  quam  esse  actum  corporis,  si  separatio  a  materia  pro- 
cedit  unice  a  perfectione  immaterialitatis,  Conc.  Si  procedit  etiam  ab 
imperfectione  accidentis,  Neg.  et  Neg.  cons. 

Explico.  Formae  substantiales  tripartitam  habent  divisionem. 
Quaedam  enim  sunt  actus  materiae  totaliter  a  materia  comprehensae; 
et  istae  dicuntur  formae  materiales,  vel  simpliciter  informantes.  Quae- 
dam  ex  opposito  nullo  modo  possunt  esse  actus  materiae;  et  dicuntur 
tormae  perfecte  in  seipsis  subsistentes.  Quaedam  demum  medium  lo- 
cum  occupant,  et  tum  de  primis  tum  de  secundis  participant;  nam 
licet  sint  spirituales  et  subsistentes,  nihilominus  proptcr  suae  imma- 
terialitatis  imperfectionem  possunt  esse  actus  corporis,  elevando  corpus 
ad  suum  esse;  et  sic  simul  cum  corpore  subsistunt  in  specie  completa. 
Triplex  memorata  partitio  applicari  nequit  formis  accidentalibus;  nam 
forma  accidentalis  non  potest  esse  actus  corporis  et  simul  spiritualis, 
idest  actus  non  totaliter  comprehensus  a  corpore,  cum  forma  acciden- 
talis  habeat  esse  per  subiectum,  a  quo  dependet  in  essendo,  et  ideo 
si  est  actus  compositi,  erit  forma  materialis  dependens  in  esse  a  su- 

biecto;  si  vero  est  forma  spiritualis,  non  poterit  recipi  incomposito; 
et  consequenter  eius  separatio  a  materia  procedit  a  perfectione  spiri- 
tualitatis  coniuncta  cum  imperfectione  formae  accidentalis,  ideoque 
non  est  spiritualior  anima  ex  qua  fluit. 

Oppon.  8.°  Si  potentiae  realiter  distinguuntur  ab  anima,  debent 
admitli  causatae  ab  ipsa  substantia  animae.  Atqui  essentia  animae  non 
potest  causare  suas  potentias.  Ergo. 

Resp.  Dist.  mai.  Debent  admitti  causatae  ab  anima  per  modum 
emanationis  seu  necessariae  resultantiae,  Conc.  Debent  admitti  causa- 
tae  per  modum  transmutationis,  Neg.  Contradist.  min.  et  Neg.  cons. 

Oppon.  9.°  Anima  est  principium,  quo  vivimus,  movemur,  et  in- 
telligimus.  Atqui  principium  quo  vivimus,  movemur,  et  intelligimus 
identificatur  cum  potentiis.  Ergo. 

Resp.  Dist.  mai.  Anima  est  principium,  primum,  quo  vivimus, 
idest  exercemus  opera  vitae.  Conc.  Anima  est  principium  proximum 
et  immediatum,  Neg.  Contradist.  min.  et  Neg.  cons. 

Explico.  Solutio  in  promptu  est  ex  iis,  quae  diximus  de  defmi- 
tione  potentiae  et  de  ipsa  definitione  animae,  quae  ab  Aristotele  dici- 
tur  principium  quo  vivimus,  movemur,  et  intelligimus.  Haec  definitio 
sumitur  praecise,  uti  notavimus,  ab  effectibus  et  accidentibus,  quae 
sunt  notiora  nobis,  licet  minus  nota  quoad  naturam.  Sic  Aristoteles 
per  hanc  definitionem  declarat  et  probat  aliam  animae  definitionem, 
quae  est  per  principia  essentialia,  secundum  quam  anima  dicitur: 
Actus  corporis  physici  organici  potentia  vitam  habentis. 


ARTICULUS   II. 

DE    CAUSA    DISTINCTIONIS    POTENTIARUM    ANIMAE. 

QUAESTIO  DEFINITUR.  Ab  anima  humana,  quae  realiter  distin- 
guitur  a  suis  virtutibus  operativis,  variae  multiplicesque  potentiae 
promanant,  quarum  aliae  recipiuntur  et  esse  habent  in  composito  seu 
in  organo  animato,  aliae  vero  sunt  in  sola  anima  tamquam  in  subiecto. 
Huiusmodi  potentiae  specie  inter  se  diflerunt;  non  solum  quia  defini- 
tio  unius  diversa  est  a  definitione  alterius ;  verum  etiam  quia  pertinent 
ad  diversos  perfectionis  gradus,  cum  aliae  sint  immateriales,  idest  in- 
dependentes  a  materia  in  essendo  et  in  operando,  aliae  sint  materiales, 
nempe  in  essendo  et  in  operando  intrinsece  dependentes  a  materia. 
Qua  de  re  sponte  sua  oritur  quaestio,  quae  a  nobis  solvi  debet;  ni- 
mirum,  quaenam  sint  principia,  quae  potentiarum  diflerentias  causant. 
Cum  autem  potentiae  differant  secundum  speciem,  liquet,  tales  difle- 
rentias  repetendas  esse  ab  aliquo,  quod  relate  ad  potentias  se  habeat 
per  modum  principii  formalis  et  actuantis. 

Ordo  potentiae  ad  actum  et  ad  obiectum.  Potentia  quaelibet  es- 
sentialiter  dicit  ordinem  ad  actum,  cum  intelligi  nequeat  nisi  per  ha- 
bitudinem  ad  actum.  Porro  actus  proprius  potentiae  operativae  dici- 
tur  operatio  seu  actio,  ideoque  potentia,  de  qua  agimus,  dicit  essentialem 
ordinem  et  coaptationem  ad  operationem.  Yerum  enim  operatio  intel- 
ligi  nequit  absque  obiecto.  Ergo  potentia  actuata  per  operationem,  idest 
potentia  operans,  dicit  necessariam  habitudinem  ad  obiectum.  Haec 
autem  habitudo  potentiae  ad  obiectum  secernitur  bifariam,  secundum 
quod  potentia  dividitur  in  activam  et  passivam.  Nam  obiectum  poten- 
tiae  passivae  ad  eam  comparatur,  sicut  principium  et  causa  movens : 
sic  color  comparatur  ad  visum,  sicut  principium  determinans  poten- 
tiam  ad  actuni  visionis:  ex  adverso  obiectum  potentiae  activae  com- 
paratur  ad  ipsam,  sicut  finis  et  terminus:  sic  obiectum  potentiae 
augmentativae  est  quantum  perfectum,  quod  est  finis  et  terminus 
augmenti.  Hinc  operatio  relate  ad  potentiam  fungitur  munere  causae 
formalis  et  intrinsece  constituentis  potentiam  in  actu ;  contra  obiectum 
per  ordinem  ad  virtutem  operativam  fungitur  munere  principii  extrin- 
seci,  idest  causae  vel  efficientis  vel  finalis. 

Duplex  obiecti  consideratio.  Obiectum  considerari  potest  vel  ma- 
terialiter  vel  formaliter,  secundum  quod  spectatur  res  aliqua,  quae 
movet  sicut  causa  efficiens  aut  finalis;  vel  secundum  quod  considera- 
tur  ratio  seu  forma,  secundum  quam  proprie  res  illa  constituitur  in 
ratione  obiecti  moventis  potentiam.  Porro  obiectum  dicit  per  se  ordi- 
nem  ad  potentiam,  secundum  quod  formaliter  constituitur  in  ratione 
obiecti;  minime  vero  si  spectatur  materialiter.  Sic  animal  coloratum 
dicit  ordinem  ad  potentiam  visivam  non  quatenus  est  animal,  sed  qua- 
tenus  est  coloratum.  Differentiae  ergo  obiectorum  sumendae  sunt  ab 
eo,  quod  per  se  constituit  aliquid  in  ratione  obiecti ;  non  autem  ex 
eo,  quod  per  accidens  se  habet  ad  propriam  et  essentialem  rationem 
obiecti.  Immo  si  diversae  rationes  obiectorum,  per  quas  obiecta  com- 
parantur  ad  diiferentes  potentias,  conveniunt  in  aliqua  ratione  com- 
muni,  tunc  possunt  illa  obiecta  formaliter  diversa  per  rationem  illam 
communem  comparari  ad  unam  aliquam  potentiam  superioreni;  quia 
potentia  superior  respicit  obiectum  sub  universaliori  ratione  formali ; 
sicut  obiectum  sensus  communis  est  sensibile,  quod  comprehendit  sub 
se  visibile  et  audibile.  Hisce  adnotatis,  propositam  quaestionem  sol- 
vimus  sequenti  propositione. 

PROPOSITIO 

Facultates  animae  distinguuntur  et  specificantur  per  actus  et 
obiecta ;  ita  tamen  ut  obiectum  sumatur  formaliter,  non  materialiter  (1). 

Prob.  I.a  pars.  Potentia,  tota  quanta  est,  ordinatur  ad  actum,  per 
quem  intelligitur  et  definitur.  Atqui  omnia  quae  dicuntur  secundum 
ordinem  ad  aliquid,  distinguuntur  secundum  distinctionem  eorum  ad 
quae  dicuntur  (2).  Ergo  potentiae  distinguuntur  et  specificantur  secun- 
dum  distinctionem  et  specificationem  operationum.  lam  vero  actus  et 
operationes  speciticantur  per  obiecta.  Ergo  distinctio  et  specificatio  po- 
tentiarum  repetenda  est  ab  actibus  et  obiectis. 

Arg.  evol.  Ad  meliorem  intelligentiam  propositi  argumenti,  quod 
vix  indiget  declaratione,  pauca  notanda  sunt.  Obiectum  enim  ex  quo 
specificatio  potentiae  operativae  procedit,  comparatur  ad  potentiam  vei 
ut  causa  efficiens,  vel  ut  finis.  Porro  in  utroque  casu  viget  in  obiecto 
ratio  istius  specificationis,  quia  res  et  specificari  potest  a  proprio  fine, 
et  a  causa  efficiente  et  movente,  cum  omne  agens,  ut  cum  Aquinate 
loquamur,  ad  hoc  agit  ut  similitudinem  suam  in  aliud  inducat.  Hoc 
argumentum  versatur  a  S.  Thoma  pluribus  in  locis.  Sufficit  ad  spe- 
cimen  sequentia  eius  verba  recitare:  «  Omne  cuius  esse  non  est  nisi 
propter  finem  aliquem,  habet  modum  sibi  determinatum  ex  fine  ad 
quem  ordinatur . . .  Omnis  autem  potentia  animae  sive  activa,  sive 
passiva  ordinatur  ad  actum  sicut  ad  finem;  unde  potentia  habet  de- 
terminatum  modum  et  speciem,  secundum  quod  potest  esse  conveniens 
ad  talem  actum . . .  Cum  autem  obiectum  comparetur  ad  actus  sicut 
terminus,  terminis  autem  specificentur  actus,  oportet  quod  actus  penes 
obiecta  distinguantur:  et  ideo  obiectorum  diversitas  potentiarum  diver- 
sitatem  inducit  »  (3).  Haec  S.  Doctoris  argumentatio  sic  paucis  con- 
cludi  potest:  Quod  totaliter  est  in  ordine  ad  aliud,  ab  hoc  alio 
specificatur.  Atqui  totum  esse  potentiae  ordinatur  ad  actum,  et  totum 
esse  actus  ordinatur  ad  obiectum.  Ergo. 

Prob.  2.a  pars.  Obiectum  specificat  actum  et  potentiam  secundum 
illam  rationem,  secundum  quam  attingitur  a  potentia  operativa.  Atqui 
ratio  secundum  quam  attingitur  aliquod  obiectum  a  potentia  constituit 
obiectum  formale  et  per  se  illius  potentiae.  Ergo  virtus  operativa  spe- 
cificatur  ex  obiecto  formaliter  et  non  materialiter  sumpto.  En  verba 

(1)  De  hac  quaestione  cf.  S.  Thom,  1  p.  q.  77,  a.  3;  QQ.  DD.  De  Anima,  a. 
13;  QQ.  DD.  De  ver.  q.  15,  a.  2. 

(2)  Cf.  S.  Thom.  1-2,  q.  H,  a.  % 

(3)  QQ.  DD.  De  ver.  q.  15,  a.  2.  Cf.  etiam  1  p.  q.  77,  a.  3. 

S.  Thomae :  «  Non  quaecumque  diversitas  obiectorum  diversificat  po- 
tentias  animae,  sed  differentia  eius,  ad  quod  per  se  potentia  respicit; 
sicut  sensus  per  se  respicit  passibilem  qualitatem,  quae  per  se  divi- 
ditur  in  colorem,  sonum,  et  huiusmodi ;  et  ideo  alia  potentia  sensitiva 
est  coloris,  scilicet  visus;  et  alia  soni,  scilicet  auditus.  Sed  passibili 
qualitati  aut  colorato  accidit  esse  musicum,  vel  grammaticum,  vel  ma- 
gnum  et  parvum,  aut  hominem  vel  lapidem;  et  ideo  penes  huiusmodi 
difterentias  potentiae  animae  non  distinguuntur  »  (1). 

SOLVUNTUR  DIFFICULTATES. 

Oppon.  I.°  Contrariorum  est  eadem  potentia,  sicut  visus  est  albi 
et  nigri.  Atqui  si  eadem  potentia  dicit  ordinem  ad  contraria  obiecta, 
potentiae  non  specificantur  per  actus  et  obiecta.  Ergo. 

Resp.  Dist.  mai.  Contrariorum  est  eadem  potentia,  si  potentia 
ordinem  dicit  ad  communem  rationem  contrariorum,  Conc.  Si  potentia 
per  se  respicit  propriam  rationem  alicuius  contrarii,  Neg. 

Explico.  Duo  quae  inter  se  contrarietatem  habent,  possunt  con- 
siderari  vel  secundum  proprias  rationes,  per  quas  alterum  contrario- 
rum  constituitur  et  discriminatur  ab  alio,  vel  secundum  aliquam 
rationem,  quae  utrique  contrario  communis  est.  Iam  vero  si  unum 
contrariorum  respiceret  potentiam  aliquam  praecise  per  illam  rationem, 
per  quam  est  alteri  contrarium,  evidenter  eadem  potentia  non  posset 
dicere  ordinem  per  se  ad  aliud  oppositum.  Ouod  si  ad  potentiam  dicat 
ordinem  per  aliquam  rationem  formalem,  quae  communis  est  utrique 
contrario,  tunc  eadem  potentia  ordinem  habebit  ad  illud  unum  com- 
mune,  et  ab  illa  communi  ratione  speciem  mutuabitur.  Sic  visus  non 
respicit  per  se  rationem  albi,  sed  rationem  coloris;  et  hoc  ideo  quia 
unum  contrariorum  est  quodammodo  ratio  alterius,  cum  album  se  ha- 
beat  ad  nigrum,  sicut  perfectum  ad  impertectum  (2). 

Oppon.  2.°  ldem  obiectum  pertinet  ad  diversas  potentias.  Atqui 
specificativum  alicuius  potentiae  non  potest  esse  obiectum  diversarum 
potentiarum.  Ergo  potentiae  non  accipiunt  speciem  ab  obiecto. 

Resp.  Dist.  mai.  ldem  obiectum  pertinet  ad  diversas  potentias 
secundum  diversam  formalem  rationem,  Conc.  Secundum  eamdem  ra- 
tionem,  Neg.  Contradist.  min.  Non  potest  esse  obiectum  diversarum 
potentiarum  secundum  diversas  rationes  formales,  Neg.  Secundum  eam- 
dem  rationem,  Neg.  et  Neg.  cons. 

Explico.  Licet  aliqua  res  referatur  ad  diversas  potentias;  nihilo- 
minus  eas  non  respicit  secundum  eamdem  rationem.  Sic  eadem  res 
refertur  ab  intellectum  et  ad  voluntatem,  secundum  quod  habet  ratio- 

(1)  1  p.  q.  77,  a.  3. 

(•>)  Cf.  S.  Thom.  1  p.  (i.  77,  a.  3  ad  *2. 

nem  veri  et  rationem  boni.  Nam  nihil  prohibet,  quominus  id  quod 
est  idem  subiecto,  sit  diversum  secundum  rationem;  et  sic  per  di- 
versas  rationes  pertinet  ad  diversas  potentias,  quae  specificat. 

Oppon.  3.°  Quaedam  diversa  obiecta,  quae  pertinent  ad  diversas 
potentias,  respiciunt  etiam  unam  potentiam ;  sicut  color  et  sonus  qui 
pertinent  ad  visum  ei  auditum,  pertinent  etiam  ad  unam  potentiam, 
quae  dicitur  sensum  communis.  lam  vero  si  diversa  obiecta  pertinent 
simul  ad  diversas  potentias,  et  ad  unam  communem,  potentiae  non 
distinguuntur  per  obiecta ;  quia  id  quod  per  se  est  causa  alicuius,  in 
omnibus  illud  causat.  Ergo  obiectum  non  specificat  potentias. 

Resp.  Dist.  mai.  Diversa  obiecta,  quae  respiciunt  diversas  po- 
tentias,  respiciunt  unam  potentiam,  quae  est  eiusdem  ordinis  cum  po- 
tentiis  differentibus  specie,  Neg.  Quae  pertinet  ad  ordinem  diversum 
et  superiorem,  Conc.  Contradist.  min.  et  Neg.  cons.  Siquidem  poten- 
tia  ordinis  superioris  et  perfectioris  per  se  respicit  universaliorem  ra- 
tionem  obiecti,  quam  potentia  inferior,  quia  quo  potentia  est  perfectior, 
eo  ad  plura  se  extendit.  Hinc  plura  conveniunt  in  una  ratione  obiecti, 
quam  per  se  respicit  superior  potentia,  quae  tamen  differunt  secun- 
dum  rationes,  quas  per  se  respiciunt  potentiae  inferiores.  Sic  omnia 
conveniunt  in  communi  ratione  entis,  quam  respicit  intellectus,  qui 
inter  virtutes  animae  supremum  occupat  locum. 

Oppon.  4.°  Magis  differunt  inter  se  duae  substantiae,  puta  homo 
et  lapis,  quam  duo  accidentia,  puta  color  et  sonus.  Atqui  homo  et 
lapis  ad  eamdem  potentiam  pertinent.  Ergo  a  fortiori  sonus  et  color, 
et  ideo  differentia  obiectorum  non  causat  differentiam  potentiarum. 

Resp.  Dist.  mai.  Duae  substantiae  magis  differunt,  quam  duo  ac- 
cidentia  secundum  esse,  Conc.  Quantum  ad  immutationem  sensus,  Neg. 
Dist.  min.  Homo  et  lapis  pertinent  ad  eamdem  potentiam,  per  se  Neg. 
Pertinent  ad  eamdem  potentiam  per  accidens,  Conc. 

Explico.  Si  duae  substantiae  et  duo  accidentia  considerantur  se- 
cundum  esse,  substantiae  difierunt  per  se;  accidentia  vero  discrimi- 
nantur  per  accidens,  quia  possunt  esse  idem  subiecto,  cum  exsistere 
queant  in  eadem  substantia.  Contra  si  duae  substantiae  et  duo  acci- 
dentia  comparantur  quantum  ad  vim  immutativam  sensus,  duae  sub- 
stantiae,  puta  homo  et  lapis,  in  quantum  sentiuntur,  differunt  per  ac- 
cidens;  quia  ab  accidentibus  habent  ut  sint  sensibiies.  Duo  accidentia, 
puta  color  et  sonus,  differunt  per  se,  quia  per  se  sunt  sensibilia,  nempe 
immutativa  sensuum. 

Oppon.  5.°  Facultates  organicae  sunt  in  diversis  organis.  Atqui 
potentiae,  quae  sunt  in  diversis  organis,  diversificantur  propter  organa. 
Ergo   distinctio  potentiarum  non  oritur  ab  obiecto. 

Resp.  Dist.  mai.  Potentiae  sunt  in  diversis  organis,  ita  ut  organa 
ordinentur  ad  potentias,  Conc.  Ita  ut  potentiae  sint  propter  organa, 
Neg.  Contradist.  min.  et  Neg.  cons. 

Explico.  Difficultas  confundit  ordinem  naturae  et  dignitatis  cum 
ordine  eognitionis  nostrae,  et  generationis.  Secundum  cognitionem  no- 
stram  et  generationem  priora  sunt  organa,  quam  potentiae;  quia  per 
organa,  quae  sunt  sensibilia,  cognoscimus  potentias,  quae  non  percel- 
lunt  sensus,  et  quia  organa  praerequiruntur  ad  potentias.  Secundum  or- 
dinem  dignitatis,  potentiae  suut  priores  et  se  habent  ad  organa,  ut 
forma,  ideoque  organa  ordinantur  ad  potentias  tamquam  ad  finem,  et 
sic  organa  non  possunt  specificare  potentias  (1). 

Oppon.  6.°  Nihil  determinatur  ad  speciem  per  id  quod  est  poste- 
rius  ipso,  et  extrinsecum.  Atqui  actus  est  posterior  potentia,  et  obie- 
ctum  est  aliquid  virtuti  operativae  extrinsecum.  Ergo  potentiae  non 
specificantur  per  actus  et  obiecta. 

Resp.  Dist.  mai.  Nihil  specificatur  per  id,  quod  est  posterius  se- 
cundum  esse  et  intentionem,  Conc.  Ouod  est  posterius  secundum  esse, 
sed  prius  secundum  intentionem,  Neg.  Iterum  nihil  specificatur  per  id 
quod  est  extrinsecum,  et  non  est  principium  vel  finis,  Conc.  Ouod 
est  extrinsecum,  sed  est  principium  vel  finis,  Neg. 

Explico.  Solutio  difficultatis  quoad  utramque  partem  patet.  Nam 
licet  actio  sit  posterior  potentia  secundum  esse;  nihilominus  est  prior 
secundum  intentionem,  quia  potentia  operativa  ordinatur  ad  actum 
tamquam  ad  suum  proprium  finem,  ideoque  ab  eo  tamquam  a  fine 
specificatur.  Similiter  obiectum  licet  sit  quid  extrinsecum  potentiae, 
ad  eam  comparatur  vel  ut  principium  et  causa  movens,  vel  ut  finis. 
Porro  quae  sunt  intrinseca  rei,  proportionantur  principio  et  fini,  ideoque 
ab  ipsis  distinctionem  et  speciem  habent  (2). 


QUAESTIO  II. 
De  anima  sensitwa  seu  de  sentiendi  faetdtatibus. 

CONTINUATIO  RERUM.  Postquam  a  nobis  probatum  sit  contra 
Nominales  et  Cartesianos,  potentias  animae  operativas  esse  proprieta- 
tes  realiter  distinctas  ab  eius  essentia,  rectus  disserendi  ordo  postu- 
lat,  ut  aliquid  dicamus  de  singulis  potentiarum  generibus.  quae  ge- 
nera  ad  quinque  revocantur  a  S.  Thoma  (3).  Yerum  enim  exordia 
ducemus  a  potentiis  sensitivis,  tum  quia  de  vegetalibus  satis  egimus 
in  superiori  tractatu,  tum  quia  potentiae  intellectrices,  quae  principa- 
tum  tenent  in  anima,  quaeque  sunt  praecipuum  subiectum  huius  disci- 

(1)  Cf.  S.  Thom,  QQ.   DD.   De  Anima,   a.  13  ad  6. 

(2)  Cf.  S.  Thom.  1  p.  q.  77,  a.  3  ad  t. 

(3)  Cf.  S.  Thom.  1  p.  q.  78,  a.  1. 

plinae,  explicari  minime  possunt,  quin  antea  cognitae  fuerint  virtutes 
animae  sentientis;  nam  in  statu  unionis  animae  cum  corpore  intel- 
lectus  noster  cognitionem  suam  accipit  a  sensu,  idest  nihil  cognoscit 
propria  cognitione,  quin  materia  ad  cognoscendum  ei  exhibeatur  a  per- 
ceptione  sensitiva. 


ARTICULUS  I. 

NOTIONES    DE   ANIMA    SENSITIVA    TRADUNTUR. 

VIRTUS  SENTIENDI  ADUMBRATUR.  Ouemadmodum  post  Ari- 
stotelem  S.  Thomas  notavit,  viventia  per  operationes  vegetativae  par- 
tis  ad  hoc  ordinantur  a  natura,  ut  sint  id  quod  sunt,  ideoque  earum 
operationes  versantur  circa  obiectum,  quod  est  coniunctum  ipsi  vi- 
venti.  Contra  per  potentias  animae  sensitivae  quodammodo  fiunt  alia, 
cum  in  se  recipiant  formas  et  similitudines  ceterarum  rerum.  Hinc  in 
vivente  sensitivo  reperiuntur  facultates  apprehensivae  obiecti,  quod 
exsistit  ab  ipso  vivente  separatum;  et  sic  sentiens  fit  quodammodo 
omnia  sensibilia,  prout  recipit  in  se  species  rerum  sensibilium  non 
secundum  esse  naturale,  sed  secundum  esse  intentionale  (1).  Facul- 
tates  ergo  sentiendi  dicuntur  passivae,  non  quia  actione  careant,  sed 
quia  ut  operentur  determinari  debeant  per  species  ab  externis  obiectis 
receptas  secundum  esse  quadantenus  immateriale,  cum  immutatio  mere 
materialis  minime  sufficiat  ad  hoc  ut  cognitio  sensitiva  oriatur.  Non 
enim  manus  sentit  calorem,  quia  evadit  calida;  sed  quia  per  animam 
sensitivam  talis  virtus  in  eam  promanat,  ut  formam  speciemque  ca- 
loris  recipere  possit  modo  quodam  excellentiori,  ac  invenitur  in  ob- 
iecto  immutante.  Sic  passum  fit  simile  agenti  secundum  formam,  non 
vero  secundum  esse  formae,  idest  intentionaliter,  non  physice. 

Quid  sensus  ?  Sicut  facultas  intelligendi  dicitur  intellectus,  ita 
virtus  sentiendi  dicitur  sensus;  et  sicut  actus  intelligendi  dicitur  intel- 
lectio,  ita  actus  sentiendi  dicitur  sensatio.  Sed  quoniam  facultas  sen- 
sitiva  est  organica,  idcirco  sensus  quandoque  sumitur  pro  ipso  or- 
gano,  quandoque  pro  facultate,  quae  residet  in  organo  animato.  Hinc 
sensus,  prout  denotat  facultatem,  definitur:  Facultas  per  quam  anima 
coniuncta  corpori  res  materiales,  prout  sunt  materiales,  percipit. 
Aristoteles  ait:  «  Sensus  est  id  quod  est  susceptivum  formarum  sine 
materia,  ut  cera  sine  ferro  et  auro  accipit  signum  »  (2).  Sicut  enim 
cera  recipit  figuram  sigilli  aurei  vel  ferrei  sine  materia  auri  vel  ferri, 
et  ideo  aliter  figura  est  in  cera,  aliter  in  sigillo :  sic  proportione  qua- 

(1)  Cf.  S.  Thom.  De  Anima,  lib.   II,    lect.   5. 

(2)  De  Anima,  lib.  II,  cap.  XVI. 

dam  sensus  recipit  species  sensibilium ;  secl  species  aliter  sunt  in  sen- 
sibilibus,  aliter  sunt  in  sensu;  nam  in  sensibilibus  sunt  modo  mere 
materiali,  in  sensibus  sunt  modo  quodam  intentionali. 

Sed  si  sensus  sumitur  pro  organo  sentiendi,  quod  a  Philosopho 
vocatur  sensorium  primum,  tunc  definitur:  Pars  illa  corporis,  cui 
inest  potentia  susceptiva  specierum  sensibilium.  Doctrina  Aristotelis 
sic  explanatur  a  S.  Thoma :  «  Quia  (Philosophus)  dixerat  quod  sensus 
est  susceptivus  specierum  sine  materia,  quod  etiam  intellectui  con- 
venit,  posset  aliquis  credere,  quod  sensus  non  sit  potentia  in  corpore, 
sicut  nec  intellectus.  Et  ideo  ad  hoc  excludendum,  assignat  ei  orga- 
num,  et  dicit  quod  primum  sensitivum,  idest  primum  organum  sen- 
sus  est,  in  quo  est  potentia  huiusmodi,  quae  scilicet  est  susceptiva 
specierum  sine  materia.  Organum  enim  sensus,  ut  puta  oculus,  cum 
potentia  sensitiva  est  idem  subiecto,  sed  esse  aliud  est,  quia  ratione 
differt  potentia  a  corpore.  Potentia  enim  est  quasi  forma  organi,  et 
ideo  subdil  quod  magnitudo,  idest  organum  corporeum  est,  quod  sen- 
sum  patitur,  idest  quod  est  susceptivum  sensus,  sicut  materia  for- 
mae  »  (1).  Eumdem  Philosophi  locum  sic  in  sua  paraphrasi  paulo  se- 
cus  declarat  Silvester  Maurus:  «  Organum  sensus  subiecto  quidem 
est  idem  cum  potentia  sensitiva,  sed  differt  a  potentia  sensitiva  ra- 
tione  et  secundum  esse:  e.  g.  potentia  visiva  est  idem  subiecto  cum 
oculo,  qui  est  organum  videndi:  sed  differunt  ratione  et  secundum 
esse :  siquidem  alia  est  ratio  et  defmitio  oculi,  alia  est  ratio  et  definitio 
potentiae  visivae.  Ideoque  potentia  sensitiva  comparatur  ad  organum 
sicut  forma  ad  materiam,  ac  licet  potentia  sensitiva  sit  in  materia 
habente  magnitudinem,  adhuc  potentia  sensitiva  non  est  magnitudo  ». 

Quid  sensatio?  Sensatio  definitur:  Actus  vitalis  perceptivus,  qui 
ab  anima  ope  organorum  exercetur ;  vel  brevius:  Actio  perceptiva 
organica.  Qua  ex  definitione  sensatio  utrinque  discernitur  tum  ab 
operatione  vegetativa,  tum  ab  operatione  intellectiva. 

Sensus  externi  et  interni.  Vis  sentiendi  seu  sensibilitas  potest  esse 
vel  externa  vel  interna,  prout  refertur  vel  ad  corpora  a  sentiente  di- 
stincta,  vel  ad  corpus  ipsius  sentienlis  immutatum  per  operationem 
sensuum  externorum.  Pro  utraque  suppetunt  organa  corporalia.  Pro 
sensibus  externis  habentur  quinque  organa.  quae  reperiuntur  in  par- 
tibus  corporis  extra  patentibus,  et  immediatam  relationem  dicunt  ad 
corpora  externa;  eaque  sunt  oculi,  aures,  nares.  palatus,  cutis,  quibus 
totidem  respondent  potentiae  sentiendi,  idest  visus,  auditus,  olfactus, 
gustatus,  tactus.  Organa  sensuum  internorum,  quae  sunt  in  interiori- 
bus  corporis  partibus,  propriis  nominibus  non  designantur. 

De  ordine  dignitatis  inter  sensus  externos.  Sensus  interpretes  et 
nuncii  rerum  in  capite  tamquam  in  arce  mirifice  ad  usus  necessarios 

(1)  De  Anima,  lil».  11,  lect.  24. 

et  facti  et  collocati  sunt  (1).  Inter  omnes  nobilior  excellentiorque  est 
visus,  tum  quia  in  recipiencla  specie  sensibili  iramaterialior  ceteris 
«xsistit,  tum  quia  eius  actio  ad  innumerabilia,  etiam  quae  longissime 
absunt,  porrigitur,  pluresque  rerum  differentias,  quam  ceteri  sensus 
nobis  manifestat:  et  ideo  iuxta  Aristotelem  hic  sensus  nobis  est  quam 
maxime  dilectus  (2).  Quem  locum  enarrans  Aquinas  ait:  «  llle  sensus 
magis  ab  omnibus  diligitur,  qui  magis  cognoscitivus  est,  qui  est  visus, 
quem  diligimus  non  solum  ad  agendum  aliquid,  sed  etiam  si  nihil 
agere  deberemus.  Cuius  causa  est,  quia  iste  sensus,  scilicet  visus,  in- 
ter  omnes  magis  facit  nos  cognoscere,  et  plures  differentias  rerum 
nobis  demonstrat  »  (3). 

Sensui  visus  proxime  accedit  auditus,  qui  cum  sermonem  perci- 
pere  possit,  hominem  reddit  idoneum  ad  societatem  cum  ceteris  ineun- 
dam:  ad  commovendos  sedandosque  animi  affectus  mirifice  valet:  et 
demum  ad  scientias  artesque  addiscendas,  ideoque  vulgo  vocari  solet 
sensus  disciplinae.  Quare  animalia  illa,  quae  auditu  carent,  non  sunt 
apta  ad  disciplinam.  Quod  sic  notatur  ab  Aquinate:  «  Quaecumque 
auditum  non  habent,  licet  prudentiam  habere  possint,  non  tamen  sunt 
disciplinabilia,  ut  scilicet  per  alterius  instructionem  possint  assuescere 
ad  aliquid  faciendum  vel  vitandum :  huiusmodi  enim  instructio  prae- 
cipue  recipitur  per  auditum,  unde  dicitur  in  libro  de  sensu  et  sen- 
sato,  quod  auditus  est  sensus  disciplinae  »  (4). 

Post  auditum  sequuntur  olfactus  et  gustus,  quorum  primus  de 
odoribus,  alter  de  saporibus  iudicat:  quoniam  vero  cibi  et  potionis  non 
parvum  est  odoratus  iudicium,  non  sine  causa  oris  vicinitatem  con- 
sequutus  est  olfactus;  impedire  enim  potest,  quominus  aliquid  nocivum 
in  os  introducatur  temere.  Tactus  denique,  qui  ceteris  materialior 
crassiorque  est,  sed  ad  animalis  vitam  tutandum  admodum  necessa- 
rius,  toto  corpore  fusus  est,  ut  omnes  ictus,  omnesque  nimios  frigoris 
ac  caloris  appulsus  sentire  animal  possit. 

Ordo  generationis.  Si  ordinem  generationis  spectamus.  primus 
sensus,  qui  in  animali  evolvitur  est  tactus,  quippe  qui  ad  animalis 
vitam  conservandam,  et  ad  ceterorum  sensuum  incolumitatem  est  ne- 
cessarius.  Quare,  uti  demonstrat  Aristoteles,  ceteri  sensus  necessarii 
sunt  pro  animantibus  ad  bene  esse,  tactus  vero  est  necessarius  ad 
simpliciter  esse  (5).  Post  tactum  habetur  gustus,  et  hi  duo  sensus  re- 


(1)  Cf.  Cicer.  De  nat.  Deorum,  lib.  II,  cap.  LVI. 

(2)  Cf.  Arist.  prooemio  Metaph. 

(3)  Metaph.  lib.  I,  lect.  1. 

(4)  Metaph  lib.  1,  lect.  1  medio. 

(5)  Arist.  De  Anima,  lib.  III,  cap.  XI. 

periuntur   etiam  in  animalibus    imperfectis,  ut  in   zoopbytis.    Demum 
evolvuntur  odoratus,  visus,  auditus  (1). 

Quid  et  quotuplex  sensibile?  Id  quod  facultatem  sensitivam  movet 
ad  actum  sentiendi,  dicitur  sensibile  seu  sensatum,  et  ideo  sensus  di- 
citur  potentia  passiva,  nata  immutari  seu  determinari  ad  propriam 
operationem  a  sensibili,  quod  est  eius  obiectum.  Iam  vere  obiectum 
sensibile  dividitur  trifariam  ab  Aristotele;  nimirum  in  sensibile  pro- 
prium,  sensibile  commune,  et  sensibile  per  accidens  (2).  Sensibile  pro- 
prium  illud  est,  quod  ita  percipitur  ab  uno  sensu,  ut  nequeat  percipi 
ab  aliis.  Sic  color  est  proprium  sensibile  visus;  sonus  est  proprium 
auditus;  odor  est  proprium  sensibile  olfactus.  Sensibile  commune  illud 
est,  quod  per  se  pluribus  sensibus  percipitur.  Sensibilia  communia  ad 
quinque  revocantur;  nempe  ad  motum,  quietem,  numerum,  figuram, 
magnitudmem.  Sensibile  per  accidens  illud  est,  quod  licet  per  se  non 
sentiatur,  adhuc  accidit  ei  quod  sentitur,  sicut  alicui  colorato  accidit 
esse  hominem  vel  lapidem.  Hanc  triplicem  sensibilis  differentiam  sic 
dilucide  explicat  S.  Thomas:  « Similitudo  alicuius  rei  est  in  sensu 
tripliciter.  Uno  modo  primo  et  per  se,  sicut  in  visu  est  similitudo 
colorum  et  aliorum  sensibilium  propriorum.  Alio  modo  per  se,  sed 
non  primo,  sicut  in  visu  est  similitudo  figurae  vel  magnitudinis,  et 
aliorum  sensibilium  communium.  Tertio  modo  nec  primo  nec  per  se, 
sed  per  accidens,  sicut  in  visu  est  similitudo  hominis,  non  in  quantum 
est  hoino,  sed  in  quantum  huic  colorato  accidit  esse  hominem  »  (3). 


ARTICULUS  II. 

AN   SENSUS   SIT    FACULTAS   ORGANTCA. 

QUAESTIO  DETERMINATUR.  Cum  aliqua  facultas  ita  ab  anima 
procedat  tamquam  a  principio,  ut  in  ipsa  essentia  animae  recipiatur 
ut  in  subiecto,  huiusmodi  potentia  dicitur  inorganica,  nempe  indepen- 
dens  ab  organo  in  essendo,  et  consequenter  in  operando.  Quod  si  ex 
adverso  potentia  aliqua  procedens  ab  anima  tamquam  a  principio  re- 
cipiatur  non  in  anima  sola,  sed  in  organo  aliquo  animato,  cuius  est 
forma  et  actus,  tunc  illa  facultas  dicitur  organica,  idest  dependens 
ab  organo  tum  in  essendo  tum  in  operando.  Porro  certamen  est  inter 
philosophos,  an  facultates  sensitivae  sint  potentiae,  quibus  operatur 
sola  anima,  vel  compositum,  seu  melius  organum  animatum.   Omnes 

(1)  Elegans  descriptio  organorum  visus,  auditus,  odoratus,  tactus,  reperitur 
apud  Tullium,  De  nat.  Deorum,  lib.  II,  cap.  LVII. 

(2)  Cf.  Arist.  De  Anima,  lib.  II.  cap.  IX. 

(3)  1  p.  q.  17,  a.  *2. 

illi  philosophi  qui  iuxta  placita  tum  veterum  Materialistarum,  tum  re- 
centium  Cartesianorum  negant  in  corporibus  compositionem  substan- 
tialem  ex  materia  et  forma,  constanter  suis  principiis  propugnant, 
animam  humanam,  si  distinctam  a  corpore  faciunt,  non  communicare 
suum  esse  corpoii,  et  consequenter  omnes  eius  potentias  vel  non  esse 
ab  ipsa  distinctas,  vel  si  sunt  distinctae,  non  recipi  nisi  in  sola  anima, 
ideoque.  esse  inorganicas.  Oui  contra  tuentur,  corpora  essentialiter  con- 
stare  ex  principio  materiali  et  formali,  docent,  potentias  sensitivas  esse 
accidcntia  recepta  in  organo  lamquam  in  subiecto,  ideoque  merito 
nominari  et  esse  organicas. 

Assertores  primae  sententiae.  Inter  veteres  primus  occurrit  nobis 
Plato,  qui,  uti  testis  est  S.  Thomas  (1),  distinguens  inter  intellectum 
et  sensum,  et  utrumque  attribuens  principio  incorporeo,  docuit  sentire 
non  secus  ac  intelligere  ad  animam  pertinere.  Hunc  errorem  Platonis 
confutavit  Aristoteles  (2),  qui  potentiae  sensitivae  organum  concessit, 
inquiens:  Sensorium  autem  primum  est  in  quo  huiusmodi  potentia; 
idest  organum  sensus  est  illa  pars  corporis  cui  inest  potentia  susce- 
ptiva  specierum  sensibilium.  Et  alibi  affirmavit,  inter  opera  animae 
solum  intelligere  sine  organo  corporeo  fieri  (3).  Platonis  opinationi 
accesserunt  Neoplatonici  Plotinus  eiusque  discipulus  Porphyrius,  qui 
docuerunt,  animam  in  se  continere  et  in  se  cernere  res  sensibiles, 
quemadmodum  testatur  Nemesius,  qui  haec  habet  de  Porphyrio:  «  Por- 
phyrius  vult,  animam  ipsam,  quae  cum  incidit  in  ea  quae  cernuntur, 
cognoscit  seipsam,  esse  ea  quae  aspectu  sentiuntur,  quod  anima  conti- 
neat  omnia,  quae  sint,  omniaque  quae  sint,  nihil  sint  aliud  quam  anima 
continens  diversa  corpora  »  (4). 

Veterum  error  de  natura  facultatis  sensitivae  renovatus  fuit  ab 
omnibus,  qui  in  philosophando  cartesiana  dogmata  amplexantur.  Ve- 
rum  Cartesianis  praeiverant  inter  Scholasticos  Henricus  Gandavensis, 
et  Gregorius  Ariminensis.  De  Gregorio  haec  habet  Suarez:  cc  Deceptus 
est  Gregorius  dicens  (2  Dist.  17,  q.  3),  omnes  potentias  sensitivas  (si 
forte  illas  ab  anima  distinxit)  subiectari  in  ipsa  anima,  atque  ideo  in 
anima  ipsa  perfici  sensationem  sicut  et  intellectionem.  Ex  hoc  enim 
sequitur  sensationcm  et  sensum  esse  spiritualia,  immo  et  species  etiam 
sensibiles;  quod  est  impossibile,  cum  imprimantur  a  rebus  materia- 
libus.  Rursus  sequitur  vel  bruta  non  sentire,  vel  animas  habere  spi- 
rituales;  nam  haberent  operationes  proprias  non  exercitas  in  corpore. 
Praeterea  diversitas  organorum  ad  diversas  potentias  sensitivas  osten- 


(1)  Cf.  S.  Tbom.  1  p.  q.  75,  a.  3. 

(2)  De  Anima,  lib.  II,  cap.  16. 

(3)  De  Anima,  lib.  III,  cap.  I. 

(4)  De  nat.  hominis,  cap.    VII. 

dit,  eas  non  esse  in  anima.   sed  in  organis.    Unde  intellectui  nullum 
organum  praebuit  natura  »  (1). 

Auctores  secundae  sententiae.  Secundam  sententiam  post  Aristo- 
telem  uno  ore  propugnarunt  S.  Augustinus,  B.  Albertus  Magnus,  S.  Bo- 
naventura,  in  primisque  S.  Thomas,  et  post  eum  Scholastici  pene  om- 
nes,  qui  per  eam  probabant,  animas  brutorum  animantium,  utpote 
propriae  operationis  expertes,  non  esse  subsistentes.  Ad  hanc  senten- 
tiam  vindicandam  sit  sequens  propositio. 


PROPOSITIO. 

Sensus  est  facultas  organica,  quae  non  residet  in  sola  anima 
tamquam  in  subiecto,  sed  in  composito,  nempe  in  organo  animato, 
quod  a  Philosopho  dicitur  «  sensorium  primum  ». 

Prob.  prop.  Arg.  I.um  Si  sensus  esset  facultas  solius  animae  et 
non  compositi,  dicendum  esset  cum  Platone  et  Cartesianis,  animas 
brutorum  animalium  per  se  et  independenter  a  corpore  habere  ope- 
rationem,  et  consequenter  per  se  subsistere ;  quod  enim  per  se  non 
subsistit,  per  se  non  habet  operationem.  Atqui  substantiae  simpli- 
ces  et  per  se  subsistentes  sunt  spirituales  et  natura  sua  incor- 
ruptibiles  seu  immortales.  Ergo  nisi  dicere  velimus,  animas  bruto- 
rum  esse  natura  immortales,  concludendum  est,  facultates  sensitivas 
esse  organicas.  Quare  S.  Thomas  Platonem  arguens,  qui  soli  animae 
tribuebat  sensum,  ait,  «  Ex  hoc  sequebatur,  quod  etiam  animae  bru- 
torum  animalium  sint  subsistentes  ».  Postquam  vero  declaraverit,  iuxta 
doctrinam  Philosophi,  solam  intellectionem  fieri  sine  organo,  conclu- 
dit:  «  Et  sic  manifestum  est  quod  anima  sensitiva  non  habet  opera- 
tionem  propriam  per  se  ipsam,  sed  omnis  operatio  sensitivae  partis 
est  coniuncti.  Ex  quo  relinquitur,  quod  cum  animae  brutorum  ani- 
malium  per  se  non  operentur,  non  sint  subsistentes  »  (2). 

Arg.  2.nm  Deducitur  ex  eo  quod  sensus  est  potentia  passiva  re- 
late  ab  obiectum  suum,  quod  est  substantia  corporea.  Sensus  quippe 
immutatur  per  impressionem  in  ipso  causatam  ab  obiecto  corporeo. 
Si  ergo  sensus  resideret  in  sola  anima,  dicendum  esset,  corpora  agere 
posse  in  animam.  Atqui  hoc  repugnat,  nam  corpus  utpote  extensum 
non  potest  actuare  potentiam  passi  nisi  mediante  motu  locali ;  unde 
etiam  passum  debet  esse  extensum,  nempe  corpus.  Xeque  vis  argu- 
menti  eluditur  respondendo,  corpora  actuare  potentiam  animae  mediante 
organo;  nam  cum  organa  sint  corpora,  nodus  non  solveretur,  sed  dif- 

(1)  Suarez,  De  Anima,  lib.  III.  cap.  .11.  n.  *2. 

(2)  1  p.  q.  75,  a.  3. 

ficultas  ab  esterno  sensibili  transferretur  ad  organum.  Tunc  falsum 
esset  dogma  illud  ab  Aquinate  crebro  repetitum,  nimirum :  Nihil  cor- 
poreum  imprimere  potest  in  rem  incorpoream.  Ex  adverso  minime 
repugnat,  sensibilia  actuare  potentiam  coniuncti :  «  Non  est  inconve- 
niens,  ait  Aquinas,  quod  sensibilia  quae  sunt  extra  animam  causent 
aliquid  in  coniunctum  »   (1). 

Arg.  3.um  Si  subiectum  sensus  esset  sola  anima,  nihil  vetaret, 
quominus  vis  sentiendi  inveniretur  in  puris  spiritibus.  Atqui  hoc  est 
dictu  absurdum.  Ergo  sensus  residet  in  organo  animato:  «  Quaedam 
potentiae,  ait  S.  Thomas,  sunt  in  coniuncto  sicut  in  subiecto;  sicut 
omnes  potentiae  sensitivae  partis...  Destructo  autem  subiecto,  non 
potest  accidens  remanere.  Unde,  corrupto  coniuncto,  non  manent 
huiusmodi  potentiae  actu,  sed  virtute  tantum  in  anima,  sicut  in  prin- 
cipio  vel  radice  »  (2).  Hoc  argumentum  ex  ipsa  experientia  maximum 
robur  accipit,  cum  quisque  sibi  conscius  sit,  se  sentire  mediantibus 
organis;  nam  si  in  brachio  vulnus  accepit,  ibi  dolorem  sentit;  et  si 
organum  visus  vel  auditus  movetur  coloribus  vel  sonis,  videt  oculis 
et  audit  auribus.  Oculi  ergo  non  possunt  dici  veluti  quaedam  fene- 
strae  vel  fores,  per  quas  sensibilia  ad  animam  perveniunt;  nam  si  ita 
esset.  uti  notat  ipse  Lucretius,  ablatis  foribus,  anima  melius  cerneret 
obiecta  extra  ipsam  posita. 

Arg.  4.um  Sensus  labefactatur  ab  excellentia  sensibilis.  Atqui  fa- 
cultas  inorganica  non  corrumpitur,  sed  perficitur  ab  excellentia  proprii 
obiecti.  Ergo  sensus  est  facultas  organica.  Propositio  minor  exinde 
suadetur,  quod  nulla  potentia  est  per  se  passibilis  passione  proprie 
diota.  Si  ergo  patitur  vera  passione,  per  quam  corrumpitur,  hoc  ei 
contingit  ratione  organi  in  quo  residet.  Hinc,  iuxta  Philosophum, 
hoc  sensus  et  intellectus  difterunt,  quod  intellectus  sit  omnino  impas- 
sibilis  vera  passione;  sensus  ex  adverso  per  se  sit  impassibilis,  sed 
ratione  organi  pati  queat.  En  verba  Aristotelis:  «  Quod  autem  non 
similis  sit  impassibilitas  sensitivi  et  intellectivi  manifestum  est  ex  sen- 
soriis  et  sensu.  Sensus  enim  non  potest  sentire  ex  vehementi  sensi- 
bili,  ut  sonum  ex  magnis  sonis,  neque  ex  fortibus  odoribus  et  colori- 
bus  videre  aut  odorari.  Sed  intellectus  cum  aliquid  intellexerit  valde 
intelligibile,  non  minus  intelligit  inferiora,  sed  et  magis.  Sensitivum 
enim  non  sine  corpore  est.  Intellectus  autem  separatus  »  (3). ' 

(1)  1  p.  q.  84,  a.  6. 

(2)  1  p.  q.  77,  a.  8. 

(3)  De  Anima,  lib.  111,  cap.  IV:  ct.  Com.  S.  Thomae,  lib.  III.  lect.  7.  Quid 
sit  pati  passione  proprie  dicta  declaratur  a  S.  Doctore,  QQ.  DD.  De  ver.  q.  26,  a.  1. 


De  Maria.  Vol.  II. 

SOLVUNTUR  DIFFICULTATES. 

Oppon.  I.°  Facultas  sensitiva  est  simplex  et  inextensa.  Atqui  ac- 
cidens  inextensum  non  potest  recipi  in  organo.  Ergo  sensus  est  facultas 
separata  ab  organo  secundum  esse. 

Resp.  Dist.  mai.  Sensus  non  est  extensus  per  se,  Conc.  Non  est 
extensus  per  accidens,  Subdist.  Non  potest  actuare  subiectum  exten- 
sum,  Neg.  Non  potest  dividi  ad  divisionem  subiecti,  Conc. 

Explico.  Cum  extensum  sit  id  quod  est  divisibile  in  partes,  patet, 
extensum  per  se  et  formaliter  non  posse  esse  nisi  corpus.  Hoc  sensu 
nulla  forma  sive  substantialis  sive  accidentalis  quantumvis  imperfecta 
et  materialis  dici  potest  extensa,  nempe  per  se  et  ratione  sui.  Verum 
formae  receptae  in  aliquo  subiecto  extenso  dicuntur  extensae  per  ac- 
cidens  et  ratione  subiecti,  cui  coextenduntur.  Sed  hoc  idem  potest 
contingere  dupliciter,  secundum  quod  forma  divisibilis  est  ad  divisio- 
nem  subiecti,  vel  secus.  Sic  formae  corporum  inorganicorum  sive 
substantiales  sive  accidentales  divisibiles  sunt  ad  divisionem  subiecti. 
Unde  diviso  metallo,  dividitur  eius  forma,  et  diviso  pariete,  dividitur 
albedo.  Sed  formae  quae  informant  corpora  organica,  si  organismus 
est  perfectus,  non  possunt  dividi  ad  divisionem  subiecti.  Quare,  diviso 
corpore  leonis,  non  dividitur  eius  anima;  et  diviso  oculo  non  dividi- 
tur  potentia  visiva.  Hinc  buiusmodi  formae  dicuntur  per  accidens 
extensae,  non  quia  sunt  divisibiles  ad  divisionem  subiecti,  sed  tantum 
quia  informant  subiectum  extensum ;  et  hoc  munere  funguntur  sensus 
hominis  in  organo  animato. 

Oppon.  2.°  Principium  vitae  sensitivae  non  potest  esse  corpus.  Atqui 
posita  facultate  sentiendi  in  organo,  principium  vitae  sensitivae  esset 
corpus.  Ergo  potentia  sensitiva  non  est  organica. 

Resp.  Dist.  mai.  Principium  primum  vitae  non  potest  esse  cor- 
pus,  Conc.  Principium  secundarium  seu  principium  alicuius  operatio- 
nis  vitalis,  Neg.  Contradist.  min.  et  Neg.  cons. 

Explico.  Sicut  vita  potest  sumi  dupliciter,  nempe  vel  pro  ipso  esse 
viventis,  secundum  quod  dicitur:  Yita  viventibus  est  esse,  vel  pro 
operatione  vitale;  sic  principium  vitae  in  corporibus  viventibus  est 
duplex.  Principium  quippe  vitae  substantialis  est  anima,  quae  dicitur: 
Actus  primus  corporis  phi/sici  organici  potentia  vitam  habentis.  Prin- 
cipium  vitalis  operationis  pro  anima  humana  potest  esse,  vel  sola  anima, 
si  facultas  est  inorganica  et  spiritualis  ut  intellectus,  vel  organum  ani- 
matum,  si  facultas  est  organica  ut  sensus  (1). 

(1)  De  duplici  principio  vitae,  cf.  S.  Tbom.  1  p.  q.  75,  a.  1. 

Oppon.  3.°  Si  sensus  esset  facultas  organica,  sensatio  procederet 
a  duabus  causis  partialibus,  nempe  ab  anima  et  a  corpore.  Atqui  hoc 
est  impossibile.  Ergo  sensus  est  facultas  inorganica. 

Resp.  Dist.  mai.  Sensatio  procederet  a  duabus  causis  partialibus, 
quae  subsistunt  per  unicum  esse,  et  efficiunt  unum  per  se,  Cone.  Quae 
faciunt  unum  per  accidens,  Neg. 

Explico.  DifTicultas  haec,  quam  adversarii  philosophiaeperipateticae 
in  medium  proferunt,  ortum  habet  ex  doctrina  de  natura  corporum, 
quam  huiusmodi  auctores  cartesianis  dogmatibus  imbuti  profitentur. 
Negata  quippe  in  rebus  naturalibus  reali  compositione  ex  materia  et 
forma,  consequenter  coacti  sunt  negare,  animam  humanam  uniri  cor- 
pori  per  communicationem  sui  esse  secundum  corporis  capacitatem, 
quod  esset  proprium  munusformae  substantialis.  Cum  ergo  falso  admo- 
(ium  supponant,  corpus  in  suo  esse  subsistere,  et  animam  esse  subsi- 
stentem  in  suo,  decernunt,  nullam  dari  operationem,  quae  communis 
sit  animae  et  corpori,  quatenus  procedat  ab  anima  et  a  corpore,  tam- 
quam  a  principio  substantialiter  et  per  se  uno.  Labefactata  sic  substan- 
tiali  unione  inter  animam  et  corpus,  tunc  ex  hoc  lubrico  dogmate 
arguunt  contra  doctrinam,  quae  tradit  sensum  esse  facultatem  orga- 
nicam.  Et  revera  si  anima  et  corpus  haberent  suum  proprium  esse 
substantiale,  et  consequenter  suas  proprias  operationes,  tunc  actio  sen- 
tiendi  vel  pertineret  acl  animam,  vel  ad  corpus.  Si  primum,  animae 
brutorum  essent  subsistentes  et  spirituales.  Si  secundum,  sensatio  posset 
inveniri  in  corpore  inanimo,  et  esset  actio,  quae  explicari  posset  per 
vires  physicas  et  mechanicas  materiae,  uti  decernunt  Materialistae. 

Oppon.  4.°  Sensus  dicitur  a  Phiiosopho  susceptivus  specierum  sine 
materia.  Atqui  si  recipit  species  immaterialiter,  non  dependet  ab  or- 
gano.  Ergo  sensus  est  facultas  separata  ab  organo. 

Resp.  Dist.  mai.  Sensus  recipit  speciem  immaterialiter,  idest  se- 
cundum  esse  intentionaJe,  Conc.  Recipit  speciem  immaterialiter,  idest 
quatenus  est  repraesentativa  rei  sine  conclitionibus  illam  individuanti- 
bus,  Neg.  Contradist.  min.  Neg.  cons. 

Explico.  Immateriale  sumitur  dupliciter;  vel  sensu  stricto  et  pro- 
prio,  et  praedicatur  de  illis  formis,  quae  in  essendo  et  in  operando 
sunt  omnino  independentes  a  materia ;  vel  sensu  latiori,  et  tunc  dici- 
tur  de  illis  formis,  quae  licet  in  essendo  et  in  operando  dependeant 
a  materia,  nihilominus  plus  minusve  extolluntur  supra  materiam.  In 
prima  acceptione  potentiae  sensitivae  non  possunt  dici  immateriales, 
quia  in  operanclo  dependent  ab  organo.  In  secunda  acceptione  recte 
vocantur  immateriales,  quatenus  non  determinantur  ad  actum  sentiendi 
per  formam  rei  sensibilis  physice  in  ipsis  acceptam,  sed  acceptam  in- 
tentionaliter,  licet  forma  illa  seu  species  recepta  in  sensu  repraesentet 
rem  singularem  et  mutabilem,  quae  sunt  conditiones  materiae.  Quare 
species  illa  dicitur  immaterialis  vel  sine  materia,  quia  pertinet  ad  or. 

dinem  intentionis  et  cognitionis,  qui  transcendit  tum  perfectiones  cor- 
porum  inorganicorum,  tum  ipsorum  viventium  vegetabilium.  Non  est 
autem  stricte  immaterialis,  quia  in  ordine  intentionis  non  repraesentat 
rem  abstractam  a  conditionibus  materiae,  nempe  loci  et  temporis,  quod 
proprium  est  speciei  intelligibilis. 

Oppon.  5.°  Formae  naturales  recipiuntur  in  patiente  sine  materia 
agentis,  et  tamen  non  dicuntur  recipi  immaterialiter.  Atqui  species 
sensibiles  dicuntur  recipi  immaterialiter.  Ergo  recipiuntur  sine  condi- 
tionibus  materiae,  ideoque  facultas  sentiendi  est  inorganica. 

Resp.  Dist.  mai.  Formae  naturales  recipiuntur  sine  materia  nu- 
merice  eadem,  quae  est  in  agente,  Conc.  Recipiuntur  in  passo  secun- 
dum  diversum  essendi  modum,  ac  sunt  in  agente,  Neg.  Dist.  min. 
Formae  seu  species  sensibiles  dicuntur  recipi  immaterialiter,  quia  re- 
cipiuntur  secundum  diversum  essendi  modum,  Conc. 

Explico.  Si  forma  recipitur  in  aliquo  subiecto  per  immutationem 
physicam  et  naturalem  causatam  ab  agente,  tunc  requiritur  in  passo 
eadem  dispositio  ad  illam  formam,  quae  est  in  agente,  et  tunc  forma 
dicitur  recipi  materialiter.  Sed  si  forma  est  intentionalis,  tunc  non  re- 
quiritur  eadem  materialis  dispositio  patientis  ad  recipiendam  illam 
formam,  ac  est  in  agente,  et  sic  dicitur  forma  recipi  sine  materia. 
Nam  alia  est  dispositio  requisita  in  subiecto  ad  hoc  ut  accipiat  formam 
coloris,  per  quam  evadit  coloratum,  et  alia  ut  accipiat  formam  et 
speciem  coloris,  per  quam  colorem  cognoscit  (1). 

Oppon.  6.°  Facultas  sensitiva  cum  sit  susceptiva  contrariorum, 
non  potest  pati  vera  et  proprie  dicta  passione.  Atqui  facultas,  quae 
nequit  pati  passione  proprie  dicta,  est  facultas  inorganica.  Ergo. 

Resp.  Dist.  mai.  Non  potest  pati  vera  passione,  per  se,  Conc. 
Per  accidens,  idest  ratione  organi,  Neg.  Dist.  min.  Facultas,  quae  ne- 
que  per  se  neque  per  accidens  potest  pati  vera  passione,  est  inorga- 
nica,  Conc.  Facultas  quae  solum  per  se  non  potest  pati  vera  passione, 
est  inorganica,  Neg.  et  Neg.  cons.  (2). 

Explico.  Si  facultas  sensitiva  in  se  consideratur,  ipsa  certe  pati 
nequit  passione  proprie  dicta ;  nam  potest  in  se  recipere  oppositas 
formas,  ideoque  per  receptionem  unius  non  abiicit  aliam  ;  et  sic  non 
eget  alterari,  quod  requiritur  ad  veram  passionem.  Verum  cum  or- 
ganum,  in  quo  residet,  possit  pati  passione  proprie  dicta  et  corrumpi, 
ad  corruptionem  subiecti  corrumpitur  etiam  facultas,  quae  a  subiecto 
dependebat  in  esse:  sic  etiam  facultas  dicitur  pati  passione  proprie 
dicta  et  corrumpi,  sed  per  accidens.  Hinc  ab  excellentia  sensibilis 
laeditur  organum  et  corrumpitur  potentia,  uti  experientia  patet.  Unde 
ex  hoc  Aristoteles  probat,  sensum  esse  organicum,  et  intellectum  contra 

(1)  S.  Cf.  Thom.  De  Anima,  lib.  II,  lect.  24. 

(*2)  Quomodo  scnsus  patiatur,  cf.  Arist.  De  Anima,  lib.  II,  cap.  VIII. 

esse  inorganicum,  quia  sensus  labefactatur  ab  excellentiore  sensibili, 
et  intellectus  perficitur  a  perfectiore  intelligibili. 

Oppon.  7.°  Immutatio  causata  a  sensibili  dicitur  spiritualis.  Atqui 
immutatio  spiritualis  neque  per  accidens  potest  corrumpere  sensum. 
Ergo  sensus  est  omnino  impassibilis,  ideoque  inorganicus. 

Resp.  Dist.  mai  lmmutatio  causata  a  sensibili  est  spiritualis 
simul  et  physica,  Conc.  Est  solum  spiritalis,  Neg. 

Explico.  Immutatio  causata  a  sensibili  est  duplex  ;  altera  natu- 
ralis  et  physica  ;  altera  immaterialis,  idest  pertinens  ad  ordinem  inten- 
tionis  et  cognitionis.  Propter  primam  immutationem  manus  fit  calida 
per  actionem  calefacientis :  propter  secundam  manus  sentit  calorem. 
Prima  immutatio  est  ratio  secundae.  Sensus  labefactatur  per  primam 
immutationem,  non  per  secundam  (1). 

Oppon.  8.°  Sicut  se  habet  intellectus  ad  intelligibilia,  ita  se  habet 
sensus  ad  sensibilia.  Sed  intellectus  apprehendit  intelligibilia  sine 
organo.   Ergo   sensus   cognoscit    sensibilia   independenter  ab  organo. 

Resp.  Dist.  mai.  afferendo  verba  S.  Thomae  hanc  difficultatem 
sic  enodantis:  «  Sensitivum  quodammodo  se  habet  ad  sensibilia,  sicut 
intellectivum  ad  intelligibilia,  in  quantum  scilicet  utrumque  est  in 
potentia  ad  sua  obiecta.  Sed  quodammodo  dissimiliter  se  habet,  in 
quantum  sensitivnm  patitur  a  sensibili  cum  corporis  immutatione. 
Unde  excellentia  sensibilium  corrumpit  sensum,  quod  in  intellectu 
non  contingit.  Nam  intellectus  intelligens  maxima  intelligibilium, 
magis  potest  postmodum  intelligere  minora  »  (2). 

Oppon.  9.°  Sensus  remanent  in  anima  separata.  Sed  si  essent 
potentiae  organicae,  non  remanerent  in  anima  separata,  Ergo. 

Resp.  Dist.  mai.  Remanent  in  anima  separata,  radicaliter,  Conc. 
Formaliter,  Neg.  Contradist.  min.  et  Neg.  cons. 


ARTICULUS  111. 


CONTINUATIO  RERUM.  Cum  potentia  agendi  a  natura  ordi- 
netur  ad  operationem,  quae  est  eius  finis  adaequatus,  explicata  quae- 
stione  de  potentiis  sensitivis,  quas  demonstravimus  esse  organicas, 
aliquid  dicendum  venit  de  actu  sentiendi,  qui  est  earum  operatio,  et 
solet  dici  sensatio.  Cum  autem  sensus  sit  quandoque  in  potentia, 
quandoque  in  actu,  ita  ut  animal  merito  dicatur  quandoque  sentiens  in 
potentia  et  quandoque  sentiens  in  actu,  prima  quaestio,  quae  agitanda 

(1)  De  duplici  immutatione  cf.  S.  Thom.  1  p.  q.  78,  a.  3. 
(2j  1  p.  q.  75,  a.  3. 

occurrit,  investigat,  quo  pacto  sensus  a  potentia  reducatur  ad  actum 
sentiendi  ab  obiecto  sensibili.  Inquisitio  circumscribitur  ad  sensus 
externos,  tum  quia  ad  actum  sentiendi  ipsi  moventur  a  sensibili  externo, 
quod  notius  est  captuque  facilius,  tum  quia  actus  sensuum  interno- 
rum  iam  praesupponit  operationem  sensuum  externorum.  Est  ergo 
sensus  quaedam  potentia  passiva,  quae  nata  est  immutari  ab  exte- 
riori  sensibili,  ut  possit  exire  in  actum  cognitionis  sensitivae,  per 
quam  animal  cognoscit  res  materiales,  prout  sunt  materiales,  idest 
corporeum  singulare,  et  prout  est  subiectum  conditionibus  loci  et  tem- 
poris.  Quare  corpora  comparantur  ad  sensum,  sicuti  activum  et  im- 
mutativum  ad  passivum  et  transmutabile.  Hinc  quaeritur,  quomodo 
corpora  sensibilia  transmutent  sensum  ad  hoc  ut  sentiat  actu. 

Quaestionis  difficultas.  Licet  facultas  sensitiva  in  eo  conveniat 
cum  intellectiva,  quod  ambae  sint  facultates  cognoscitivae  et  operantes 
non  secundum  formam  physicam,  sed  intentionalem,  quae  dicitur 
species  intentionalis  obiecti ;  nihilominus  hoc  inter  se  differunt,  quod 
sensus  sit  potentia  organo  affixa,  intellectus  vero  sit  ab  organo  sepa- 
ratus.  Ex  quo  illud  consequitur,  quod  ea  quae  necessaria  sunt  ad 
genericam  rationem  cognitionis  inveniuntur  tum  in  sensu,  tum  in  in- 
tellectu ;  quae  autem  intellectivam  cognitionem  a  sensitiva  secernunt, 
diverso  modo  inveniuntur  in  sensu,  et  in  intellectu.  Porro  proprium 
est  sensus  suam  exserere  actionem  dependentur  ab  organo,  quod  in- 
trinsece  ad  illam  concurrit.  Ergo  sensibile,  quod  reducit  sensum  de 
potentia  in  actum,  debet  immutare  tum  organum,  tum  sensum.  Si 
enim  immutaret  solummodo  sensum,  tunc  sensus  perciperet  suum 
obiectum  independenter  ab  organo;  contra  si  immutaret  solummodo 
organum,  tunc  organum  sentiret  independenter  a  sensu.  Hoc  in  causa 
fuit  quamobrem  philosophi  cartesianis  placitis  imbuti,  qui  negaverunt 
compositionem  substantialem  in  corporibus,  in  duas  oppositas  conces- 
sere  sententias  ex  eodem  fonte  profluentes.  Aliqui  enim  actum  sen- 
tiendi  attribuerunt  soli  animae,  et  sic  fecerunt  animas  brutorum  sub- 
sistentes;  aliqui  ex  adverso  actum  sentiendi  tribuerunt  soli  organo, 
et  sic  sensationem  ex  viribus  physicis  et  chimicis  corporum  deriva- 
runt,  et  materialismum  professi  sunt. 

Inter  hos  duos  oppositos  errores,  nutantesque  sententias  immota 
remanet  vera  Aristotelis  doctrina,  quam  S.  Thomas  passim  explicat 
et  tuetur;  nimirum  corpora  sensibilia  causare  duplicem  immutationem, 
alteram  materialem  in  organo,  alteram  spiritualem  seu  intentionalem 
in  sensu,  quae  dicitur  species  intentionalis  obiecti  sensibilis.  En 
S.  Doctoris  verba:  «  Est  sensus  quaedam  potentia  passiva,  quae  nata 
est  immutari  ab  exteriore  sensibili . . .  Est  autem  duplex  immutatio, 
una  naturalis,  et  alia  spiritualis.  Naturalis  quidem,  secundum  quod 
forma  immutantis  accipitur  in  immutato  secundum  esse  naturale.  sicut 
calor   in    calefacto.    Spiritualis  autem  secundum  quod   forma   immu- 

tantis  recipitur  in  immutato  secundum  esse  spirituale,  sicut  forma  co- 
loris  in  pupilla,  quae  non  fit  per  hoc  colorata  »  (1).  Et  alibi  etiam 
clarius  eamdem  rem  sic  versat:  «  Dico  autem  immutationem  natu- 
ralem,  prout  qualitas  recipitur  in  patiente  secundum  esse  naturale, 
sicut  cum  aliquid  infrigidatur  aut  calefit  aut  movetur  secundum  locum. 
Immutatio  vero  spiritualis  est  secundum  quod  species  recipitur  in 
organo  sensus  per  modum  intentionis,  et  non  per  modum  formae 
naturalis:  non  enim  sic  recipitur  species  sensibilis  in  sensu  secundum 
illud  esse,  quod  habet  in  eo  sensibili  »  (2).  Quare  ad  veram  doctrinam 
de  sensatione  tradendam,  nobis  explicandum  est,  quonam  pacto  sen- 
sibilia  reducant  sensum  de  potentia  in  actum  sentiendi. 

Quid  species  sensibilis?  Nomine  speciei  sensibilis  intelligitur 
vitalis  seu  intentionalis  similitudo  obiecti  in  sensu  recepta,  per  quam 
sensus  fit  actu  ad  cognoscenda  obiecta  sensibilia,  seu  corpora  :  unum- 
quodque  enim  agit  secundum  quod  est  actu.  Cum  autem  species  in- 
tentionalis  necessaria  sit  tum  pro  sensu,  tum  pro  intellectu  ad  pro- 
prias  operationes  exercendas,  de  ea  loquemur  dedita  opera,  quando 
disserendum  nobis  erit  de  cognitione  intellectiva. 

Osores  specierum.  Exsistentiam  specierum  sensibilium  simul  et 
intelligibilium  inter  veteres  Scholasticos  negavit  Durandus,  cui  uno 
ore  adstipulantur  Cartesiani,  qui  «causis  omnibus  formalibus  infensi, 
docent,  animam  sentientem  immediate  determinari  ad  cognitionem  a 
rebus  corporalibus,  quin  in  sensu  aliquid  causetur,  quod  inirinsecus 
illum  afficiat,  et  ad  operationem  determinet.  Contra  SS.  Patres  et 
Scholastici  generatim,  sed  praesertim  S.  Augustinus.  S.  Anselmus, 
S.  Bonaventura,  et  in  primis  S.  Thomas  iuxta  doctrinam  Aristotelis 
propugnant,  sensibilia  coniungi  sensibus  per  species  intentionales, 
quae  fiunt  in  sensu  actione  sensibilium  in  organa  sensoria. 

PROPOSITIO. 

Ut  sensus  de  potentia  prodeat  ad  actum  sentiendi  necessaria 
est  species  sensibilis  ab  obiecto  causata,  quae  sensum  intrinsecus 
immutet  ac  determinet  ad  operationem  vitalem  perceptivam  rei 
materialis.  Haec  species  non  est  confundenda  cum  impressione 
materiali,  et  immutatione    physica,  quae  accipitur  in  organa    (3). 

Prob.  I.a  pars.  Arg.  I.um  Actio  sentiendi  est  operatio  immanens, 
quae  in  sensu  gignit  notitiam  obiecti  sensibilis,   quod    exsistit    extra 

-    (1)  J  p.  q.  78,  a.  3. 

(2)  Opusc.  De  nat.  luminis ;  cf.  De  Anima,  lib.  II,  lect.  24  ubi  difficultatem 
quaradam  proponit,  et  solvit. 

(3)  De  hac  quaestione,  cf.  Arist.  De  Anima,  lib.  II,  cap.  VII  et  VIII;  cf. 
etiam  S.  Tbom.  De  Anima,  lib.  II,  lect.  24. 

lacultatera.  Atqui  huiusmodi  operatio  non  posset  effici,  nisi  sensua 
esset  formalus  et  factus  in  actu  per  similitudinem  intentionalem  ob- 
iecti,  quae  dicitur  species  sensibilis.  Ergo  ad  actum  sentiendi  requi- 
ritur  species  sensibilis,  quae  intrinsecus  immutet  sensum. 

Arg.  evol.  Propositio  minor,  quae  in  controversiam  venire  posset, 
ex  eo  suadetur,  quod  facultas  sensibilis  cum  natura  sua  non  sit  de- 
terminata  ad  sentiendum,  debet  determinari  ab  obiecto  sensibili,  quod 
sit  cum  ipsa  quodammodo  coniunctum  ;  quia  nullum  agens  operatur, 
ubi  non  est.  Iam  vero  res  sensata  non  potest  esse  in  sensu  per  sua 
principia  naturalia,  secus  sensus  physice  fieret  omnia  sensibilia :  ergo 
est  in  sensu  per  speciem  sui  vicariam,  nempe  per  similitudinem  in- 
tentionalem ;  quia  sensus,  cum  sit  facultas  cognoscitiva,  non  potest 
rerum  formas  recipere,  nisi  ad  modum  intentionis.  Quare  peracute 
omnino  Aristoteles  docet,  sensum  esse  quodammodo  simiiem  et  quodam- 
modo  dissimilem  sensibili.  Est  enim  dissimilis  secundum  quod  est 
in  potentia ;  est  autem  similis,  secundum  quod  est  factus  in  actu, 
nempe  per  receptionem  intentionalem  formae  sensibilis  ;  et  cum  sensus 
possit  recipere  formas  omnium  sensibiiium,  iure  dicitur  fieri  omnia 
sensibilia,  non  quidem  physice,  sed  intentionaliter  (1).  Doctrina  a 
nobis  exposita  confirmari  potest  auctoritate  S.  Thomae  aientis :  Illud 
quod  est  principium  essendi,  est  etiam  principium  cognoscendi  ex 
parte  rei  cognitae,  quia  per  sua  principia  res  cognoscibilis  est ;  sed 
illud,  quo  cognoscitur  ex  parte  cognoscentis,  est  similitudo  rei  »  (2). 
Aquinati  concinit  S.  Bonaventura  inquiens :  «  Nullum  sensibile  movet 
potentiam,  nisi  mediante  similitudine,  quae  egreditur  ab  obiecto,  sicut 
proles  a  parente,  et  hoc . . .  necesse  est  in  omni  sensu  »  (H). 

Arg.  2.um  Ut  aliquod  agens  operari  valeat,  necessario  in  eo  in- 
veniri  debet  formale  aliquod  principium  quo  operetur  ;  nam  non  potest 
aliquod  formaliter  operari  per  id  quod  est  secundum  esse  separatum 
ab  ipso  (4).  Atqui  formale  principium,  quod  sit  intrinsecum  facultati 
sentitivae  non  potest  esse  nisi  species  sensibilis.  Ergo  ad  hoc  ut 
sensus  actu  sentiat,  debet  actuari  per  speciem  sensibilem. 

Prob.  2.a  pars,  quae  ponitur  contra  Materialistas,  qui  determina- 
tionem  in  sensu  factam  a  sensibili  revocant  ad  physicam  impressio- 
nem  in  organo  acceptam.  Et  primo  quidem  si  materialis  determina- 
tio  causata  in  organo  sufficeret  ad  principium  formale  operationis 
sensitivae  constituendum,  ettectus  esset  perfectione  prior  et  nobilior, 
quam  causa  ex  qua  producitur;  insuper  semper  ac  daretur  illa  im- 
pressio,  daretur  actio  sensitiva;  nam  posita  causa  naturali  et  propria, 

(1)  Cf.  Arist.  De  Anima,  lib.  H  ,  cap.   VIII. 

(2)  <JQ.  DD.  De  ver.  q.  2,  a.  3  ad  8. 
Q\)  De  reduct.  Artium  ad  TheoL 

(4)  Cf.  S.  Thom.  QQ.  DD.  De  Anima,  a.  3. 

necessario  sequitur  eflectus.  Atqui  eftectus  non  potest  esse  nobilior 
causa,  et  peracta  irapressione  in  organo  non  semper  sequitur  operatio 
sensitiva,  uti  contingit  in  organo  destituto  principio  vitae,  nempe  fa- 
cultate  sentiendi.  Ergo  determinatio  potentiae  sensitivae  non  est  re- 
ponenda  in  impressione  materiali  recepta  in  organo. 

Et  revera  actuatio  facta  in  organo  corporali  cum  physica  sit  et 
mere  materialis,  non  superat  ordinem  naturae  inanimae,  quae  agere 
potest  solummodo  transeunter.  Contra  operatio  sensitiva  est  operatio 
immanens  et  sese  extollens  ad  ordinem  cognitionis  et  intentionis.  Sic 
per  immutationem  materialem  a  calorc  causatam  potest  fieri  calida 
tum  manus  mortua,  tum  manus  viva,  tum  etiam  aqua ;  sed  per  im- 
mutationem  intentionalem  non  potest  actuari,  nisi  manus  viva,  quae 
calorem  sentit  et  percipit.  Ergo  licet  sensatio  exsurgere  nequeat  sine 
impressione  et  motu  a  corporibus  causato  in  organis;  minime  tamen 
confundi  debet  cum  hoc  impulsu,  motuque.  Neque  proficeret  hilum, 
qui  diceret,  sensationem  esse  meram  impressionem,  sed  causatam  in 
organo  sentiente;  et  ideo,  posita  impressione,  non  exsurgit  sensatio, 
si  organum  est  vita  destitutum.  Nam  aut  facultas  sensitiva  aliquid 
impressioni  adiicit,  ut  tiat  sensatio,  aut  secus.  Si  nihil  adiungit,  tunc 
sensatio  potest  haberi  etiam  sine  principio  sentiente.  Si  aliquid  adiicit, 
tunc  simplex  impressio  numquam  erit  sensatio. 

Epilogus.  Quae  hactenus  disputata  sunt,  sic  possunt  capitulatim 
proponi:  1)  Sensus  est  facultas  organo  affixa,  ideoque  non  potest  exse- 
rere  operationem  sensitivam,  nisi  organum  ad  eam  intrinsecus  con- 
currat.  2)  Organum  corporeum  recipit  impressionem  corporum  exter- 
norum,  quae  impressio  causat  immutationem  physicam  in  organo,  et 
intentionalem  in  sensu.  3)  Qualitas  recepta  in  sensu  dicitur  species 
sensibilis,  et  est  principium  formale  intrinsecum  operationis  sensiti- 
vae;  nam  facultas  et  species  non  faciunt  nisi  unum  principium  actu. 
4)  Species  seu  actuatio  virtutis  sensitivae  est  admodum  diversa  ab 
impressione  facta  in  organo.  5)  Species,  prout  est  actus  contradistin- 
ctus  a  potentia,  recipitur  in  ipsa  facultate,  quam  actuat  et  facit  esse 
principium  in  actu  operationis;  sed  quatenus  facit  unum  cum  facul- 
tate,  recipitur  in  organo  animato,  cuius  est  virtus  operativa.  Sic  ex- 
plicatur,  cur  quandoque  species  dicatur  recepta  in  sensu,  quandoque 
dicatur  recepta  in  organo,  uti  species  visibilis  dicitur  recepta  in  oculo. 
Diftlcultates  solvuntur  post  sequentem  articulum. 

ARTICULUS  IV. 

DE    OBIECTO    COGNITIONIS   SENSUUM   EXTERNORUM. 

QU.AESTIONIS  RATIO.  Obiectum  alicuius  facultatis  eognoscitivae 
est  illa  res,  quae  per  actum  illius  facultatis  apprehenditur  seu  perci- 
pitur.  Sic  obiectum  facultatis  sensitivae  est  illa  res,  quae  ab  anima- 
libus  tum  rationalibus,  tum  brutis  sentitur;  et  hoc  obiectum  dici  solet 
vel  sensibile  vel  sensatum.  lam  vero  nullus  homo  sensu  naturae  com- 
muni  utens  dubitare  serio  potuit,  nos  per  sensus  externos  cognoscere 
et  sentire  res  materiales  extra  nos  exsistentes,  quas  cognitas  per  sensus 
saepe  vel  quaerimus  vel  vitamus.  Unde  ad  res  discernendas  vel  utiles 
vel  nocivas  utimur  sensibus  omnibus,  nempe  visu,  gustu,  olfactu,  au- 
ditu,  tactu,  quibus  aeque  bruta  animantia,  duce  ipsa  natura,  ad  eos- 
dem  usus  vitae  necessarios  utuntur.  Verum  quod  ipse  natura,  sensus 
communis,  ineluctabilis  omnium  hominum  persuasio  habebat  ut  factum 
certissimum,  independens  a  quolibet  philosophorum  dogmate,  negatum 
fuit  a  Cartesianis,  qui  philosophiam  renovasse,  et  ad  maximam  per- 
iectionem  evexisse  iactitabant. 

Opinatio  Cartesianorum.  Cartesiani  decernunt,  nos  per  sensus  ex- 
ternos  proprie,  directe,  et  primo  non  percipere  corpora  sensibilia 
extra  nos  exsistentia,  sed  cognoscere  ipsam  immutationem,  seu  mo- 
dificationem  nostrorum  sensuum;  et  sic  coguntur  defendere,  immu- 
tationem  vel  modificationem  ad  sentiendum  necessariam,  esse  ipsum 
obiectum  primo  cognitum  per  sensum,  quod  est  perspicue  falsum  et 
abnorme,  utpote  confundens  principium  formale  operationis  percepti- 
vae  cum  obiecto  perceptionis.  Ex  hoc  pravo  dogmate  profecti,  ulterius 
progrediuntur,  et  docent,  qualitates  sensibiles,  quas  vulgus  putat  ali- 
quid  reale  exsistens  in  rebus,  esse  dividendas  bifariam,  nimirum  in 
primarias  et  secundarias.  Primariae  sunt  extensio,  figura,  soliditas, 
mobilitas,  quas  nos  cum  Aristotele  vocavimus  sensibilia  communia.  Se- 
cundariae  sunt  color,  sapor,  odor,  calor,  quas  nos  sensibilia  prapria 
cum  eodem  Stagirita  nominavimus.  Statuto  hoc  rerum  delectu,  pro- 
fitentur,  qualitates  primarias  esse  revera  in  rebus,  sed  secundarias  esse 
dumtaxat  modificationes  principii  sentientis;  ita  ut  color  nihil  aliud 
sit,  nisi  modificatio  visus,  sonus  modificatio  auditus,  sapor  modificatio 
gustus,  odor  modificatio  olfactus,  et  calor  modificatio  tactus,  quibus 
nihil  respondet  in  rebus.  Haec  doctrina,  si  vera  foret,  duceret  ad 
universalem  scepticismum,  cum  in  illa  hypothesi  deesset  reale  funda- 
mentum  omnium  nostrarum  cognitionum. 

Condillachius.  Ut  doctrinam  a  magistro  suo  Lockio  defensam  de 
qualitatibus  secundariis  aliquo  modo  imperitis  suaderet  Condillachius, 

commentus  est  quamdam  statuam,  quam  sensu  praeditam  effingit,  et 
ita  serio  scribere  pergit.  Si  naso  huius  statuae  admovetur  aliqua  rosa, 
statua  sentiet  odorem  rosae,  et  se  esse  hunc  odorem  putabit,  quin 
aliquod  obiectum  externum  percipiat;  hinc  sapiens  iste  scriptor  con- 
cludit,  sensationem  odoris  nihil  externi  percipere,  sed  solummodo  im- 
pertiri  animae  sensum  suipsius.  Et  haec  refellenda  sunt  ?  Solum  quae- 
rimus  a  Condillachio,  utrum  odoratus,  quem  ipse  simulacro  illi  at- 
tribuere  effingit,  sit  eiusdem  naturae  ac  olfactus,  qui  invenitur  in  vi- 
ventibus  sensitivis,  et  quem  in  seipso  experiebatur,  omnesque  homines 
se  habere  sciunt;  an  aliquid,  quod  nunquam  fuit,  neque  esse  potuit  in 
natura?  Nam  quis  inter  homines  sanae  mentis  olfaciendo  aliquem 
florem,  credit,  se  esse  odorem,  vel  gustando  mel,  credit,  se  esse  dul- 
cedinem?  Certe  neque  ipse  Condillachius  hoc  cogitare  et  in  animum 
inducere  poterat,  licet  hoc  aliis  suadere  conatus  est.  Hoc  est  profecto 
mirabile;  sed  illud  multo  mirabilius  et  prodigio  simile,  Condillachium 
talia  docentem,  plurimos  invenisse  discipulos,  ita  ut  ultro  in  mentem 
veniat  illud  Augustini,  qui  veteres  Materialistas,  Democritum  et  Epi- 
curum  coarguens,  sic  suam  refutationem  concludit :  «  Sed  iam  pudet 
me  ista  refellere,  cum  eos  non  puduerit  ista  sentire.  Cum  vero  ausi 
sint  etiam  defendere,  non  iam  eorum,  sed  ipsius  generis  humani  me 
pudet,  cuius  aures  haec  ferre  potuerunt  »  (1). 


PROPOSITIO. 

Facultas  sensitiva  prirao  et  directe  non  percipit  affectionem  seu 
modincationem  sensus,  sed  sensibilia  externa,  quae  vere  et  realiter 
sunt  in  rebus  corporalibus. 

Prob.  I.a  pars.  Arg.  I.nm  Affectio  seu  modificatio  sensus  nihil 
aliud  est  nisi  ipsa  sensatio  seu  cognitio  sensitiva;  nam  sensum  affiei, 
uti  notat  S.  Thomas,  est  ipsum  eius  sentire,  Atqui  adstrui  nequit 
cognitio  sensitiva,  quin  habeatur  aliquod  obiectum  cognitum.  Ergo 
ipsa  cognitio  sensitiva  seu  modificatio  sensus  non  potest  esse  primum 
cognitum  a  sensibus,  sed  necessario  primum  cognitum  debet  esse  ali- 
quod  obiectum  externum,  quod  per  illam  modificationem  seu  opera- 
tionem  sentiatur.  Quod  si  nomine  modificationis  potentiae  sensitivae 
intelligatur  species  sensibilis,  quae  est  immutativa  sensus  ad  hoc  ut 
actu  sentiat,  tunc  a  fortiori  haec  modificatio  non  poterit  esse  id  quod 
primo  apprehendatur  per  sensus.  Quod  sic  paucis  effici  potest.  Spe- 
cies  sensibilis  est  principium  formale  et  intrinsecum  qua  sensus  ad 
sensibile,  cuius  ipsa  est  similitudo,  cognoscendum  determinatur.    Iam 

(1)  Epist.  118,  cap.  III. 

vero  principium  operationis  perceptivae  non  potest  confundi  cum  eius 
termino,  qui  est  obiectum  cognitum.  Ergo  species  sensibilis  non  est 
id  quod  cognoscitur  per  sensationem,  sed  id  quo  percipitur  obiectum. 
Hoc  diserte  traditur  a  S.  Thoma  aiente:  «  Species  quae  est  in  visu 
non  est  id  quod  videtur,  sed  quo  visus  videt;  quod  autem  videtur, 
est  color,  qui  est  in  corpore»  (1). 

Confir.  ex  eo  quod  affectio  seu  modificatio  sensuum  est  obiectum, 
quod  cognoscitur  per  sensus  internos.  Atqui  obiectum  sensuum  exter- 
norum  est  plane  diversum  ab  obiecto  sensuum  internorum,  secus  fru- 
stra  essent  sensus  interni.  Ergo  primum  cognitum  a  sensibus  non  est 
ipsa  modificatio  principii  sentientis.  Etenim  natura,  quae  nihil  aliud 
est,  nisi  ratio  divinae  artis  indita  rebus,  dedit  animalibus  perfectis,  et 
praesertim  homini,  tum  quinque  sensus  externos,  tum  sensus  inter- 
nos,  ut  possent  sensibus  externis  cognoscere  sensibilia  externa,  et  sen- 
sibus  internis  sensibilia  interna.  Sic  omnes  homines,  sive  intelligant 
sive  non  intelligant,  quo  pacto  habeatur  in  nobis  cognitio  sensitiva, 
omnes,  inquam,  eerti  sunt,  se  per  oculos  videre  corpora  colorata  et 
non  suam  visionem,  et  per  gustum  cognoscere  ciborum  sapores,  et 
ita  porro,  quin  omnium  Scepticorum  et  Cartesianorum  cavillationes 
aliquid  contra  hanc  certitudinem  valeant  efficere. 

Arg.  2.um  Eadem  veritas  demonstrari  potest  alio  argumento,  quod 
S.  Augustinus  in  hunc  ferme  modum  proponit.  Si  sensus  species  rerum 
et  non  res  immediate  cognosceret,  cognitio  specierum  in  nobis  per- 
fectior  clariorque  esset  ac  cognitio  rerum.  Iam  vero  consequens  est  om- 
nino  falsum  et  contra  certissimam  experientiam.  Ergo  et  antecedens. 
En  verba  Augustini :  «  Nam  experientia  et  ratio  comprobant,  quod 
sensu  corporis  exterior  homo  praeditus  sentit  corpora  »,  cum  ex  ad- 
verso :  «  Species  corporis  quod  videtur,  et  imago  eius  quae  fit  in  sensu 
vix,  intercedente  iudice  ratione,  discerni  valeant »  (2). 

Confir.  In  hypothesi  adversariorum  nullum  suppeteret  medium  ad 
realem  corporum  exsistentiam  cognoscendam ;  et  sic  prolaberemur  in 
universalem  scepticismum.  Quare  Henricus  Gandavensis  Scepticis  ne- 
gantibus  realem  corporum  exsistentiam,  et  qui  ita  arguebant:  «  llle 
non  potest  cognoscere  rem,  qui  non  percipit  essentiam  et  quidditatem 
rei,  sed  solum  idolum  eius;  quia  non  novit  Herculem,  qui  solum  vidit 
picluram  eius.  Homo  autem  nihil  percipit  de  re,  nisi  solum  idolum 
eius,  ut  speciem  receptam  per  sensus,  quae  idolum  rei  est,  non  ipsa 
res:  lapis  enim  non  est  in  anima,  sed  species  iapidis  » ;  sic  respoo- 
det:  «  Dicendum,  quod  percipere  idolum  rei  contingit  dupliciter.  Uno 
modo  tamquam  ociectum  cognitionis;  hoc  modo  verum  est  quod  per- 
cipiens  solum   idolum  rei,  non  cognoscit  rem...  Alio  modo  tamquam 

(1)  De  Anima,  lib.  III,  lect,  9;  cf.  ctiam  De  spir.  crealnris.  a.  9  ad  6. 

(2)  De  Trin.  lib.  XI,  cap.  I  et  II. 

rationem  cognoscendi :  sic  non  est  verum ;  per  solam  enim  speciem 
perceptam  de  re  cognoscitur  vere  res,  ut  lapis  vere  videtur  per  solam 
speciem  suam  sensibilem  receptam  in  oculo  »  (1). 

Prob.  2.a  pars,  nempe  quod  sensibilia  vere  et  realiter  sint  in  rebus, 
contra  Cartesianos,  qui,  tuentur,  solum  qualitates  primarias  esse  rea- 
les.  Et  primo  qukiem,  si  qualitates  secundariae  non  essent  in  rebus, 
sensus  qui  apprehendunt  colorem,  saporem,  odorem  in  rebus  colora- 
tis,  sapidis  et  olentibus,  errarent  circa  proprium  obiectum.  Atqui  haec 
positio  est  plane  absurda.  Ergo  qualitates  secundariae  Cartesianorum 
sunt  revera  in  rebus.  Quod  autem  sensus  referant,  qualitates  illas 
esse  in  rebus,  hoc  evidentissimum  est,  quia  visus  apprehendit  po- 
mum  vel  hominem  coloratum,  et  hoc  a  nemine  potest  serio  in  du- 
bium  revocari. 

Confir.  ex  eo  quocl  qualitates  primariae,  nempe  sensibilia  com- 
munia  a  nobis  nequeant  cognosci  per  sensus,  nisi  mediantibus  sensi- 
bilibus  propriis,  idest  qualitatibus  secundariis.  Ouare  si  sensibilia  pro- 
pria  non  sunt  in  rebus,  nullo  pacto  cognoscere  possumus,  an  sensibilia 
communia  et  a  fortiori  sensibilia  per  accidens  sint  aliquid  vere  exsi- 
stens  extra  nostram  cognitionem.  Sic  intellectus  noster,  qui  materiam 
suae  intellectionis  accipit  a  sensibus,  necessario  de  omnibus  dubitabit; 
neque  homo  per  cognitionem  rerum  visibilium,  quae  ipsis  innotescere 
nequeunt  nisi  per  sensus,  ascendere  poterit  ad  invisibilia  intelligenda, 
eiusque  conditio  conditioni  similis  erit  brutorum,  quae  natura  finxit 
prona  et  obedientia  ventri. 


SOLVUNTUR  DIFFICULTATES. 

Oppon.  I.°  contra  species  sensibiles.  Inter  res  et  iniagines,  quae 
ipsas  repraesentant,  nulla  datur  proportio  seu  similitudo.  Atqui  si  non 
datur  proportio,  per  speciem  non  potest  res  cognosci.  Ergo  species 
sensibiles  non  sunt  necessariae  ad  cognitionem  sensitivam.  Ita  post 
Plotinum  et  Ockamum  Reidius  et  Galluppius  aliique. 

Besp.  Dist.  mai.  Nulla  intercedit  proportio  naturae  seu  in  es- 
sendo,  Conc.  Nulla  intercedit  proportio  in  repraesentando,  Neg. 

Explico.  Solutio  patet  ex  iis,  quae  generatim  dicuntur  de  typo, 
exemplari,  imagine.  Species  quippe  cum  re  cuius  est  similitudo  in  eo 
convenire  debet,  in  quo  ad  rem  refertur;  sed  refertur  ad  rem,  ut  eius 
repraesentatio;  et  ideo  in  representando  debet  cum  re  convenire,  se- 
cundum  quod  in  specie  continetur  representative  illud  idem,  quod  est 
realiter  in  re.  Cum  vero  res  cognoscatur  per  suam  formam,  consequi- 
tur,  rationem  repraesentationis   expostulare  ut  forma  rei  repraesenta- 

(1)  Sum.  a.  1,  q.  2,  n.  7. 

tae  sit  in  re,  quae  illam  repraesentat,  non  vero  ut  sit  eodem  modo. 
Sic  res  spiritualis  potest  repraesentare  rem  corpoream,  et  vicissim; 
et  sic  etiam  res  materiales  in  nostro  sensu  vel  intellectu  habent  di- 
versum  essendi  modum,  ac  in  seipsis.  Hoc  autem,  quod  omnino  ne- 
cessarium  est  ad  scientificam  explicationem  cuiuslibet  cognitionis  exhi- 
bendam,  saepissime  evolvitur  a  S.  Thoma.  Ad  specimen  haec  habe: 
«  Non  enim  oportet  quod  eiusmodi  esse  habeat  similitudo,  cuiusmodi 
est  id  cuius  est  similitudo,  sed  solum  quod  ratione  conveniat:  sicut 
forma  hominis  non  habet  tale  esse  in  statua  aerea,  quale  esse  habet 
forma  hominis  in  carnibus  et  ossibus  »  (1).  Haec  clariora  erunt  ad 
necessitatem  speciei  adstruendam,  si  illa  duo  effata  prae  oculis  haben- 
tur,  nimirum:  Simile  non  patitur  a  simili,  et:  Simile  simili  cogno- 
scitur,  et  ideo  sensus  a  se  diversa  cognoscit. 

Oppon.  2.°  Corpus  non  potest  imprimere  in  animam.  Atqui  ad 
causandam  speciem  sensibilem  in  sensu,  corpus  sensibile  deberet 
agere  in  animam.  Ergo  non  datur  species  sensibilis. 

Resp.  Dist.  mai.  Corpus  non  potest  agere  in  animam,  si  est  se- 
parata  a  corpore,  Conc.  Si  est  unita  corpori  ut  torma  substantialis, 
Neg.  Contradist.  min.  Deberet  agere  in  animam  separatam,  Neg.  De- 
beret  agere  in  compositum,  Conc.  et  Neg.  Cons. 

Explico.  Difficultas  si  quid  demonstrat,  illud  concludit,  quod  nos 
iam  docuimus,  nempe  potentias  sensitivas  non  esse  inorganicas,  secus 
actuari  non  possent  ab  obiecto  materiali:  non  autem  probat,  corpora 
sive  inanima  sive  viventia  non  posse  agere  in  corpus  animatum,  seu 
in  compositum  ex  anima  et  corpore;  nam  quodlibet  compositum  pa- 
titur  ratione  materiae,  et  agit  ratione  formae ;  et  sic  corpora  externa 
possunt  actuare  omnes  illas  potentias  corporis  animati,  et  etiam  hu- 
mani,  quae  sunt  coniuncti  et  non  solius  animae,  uti  est  intellectus, 
qui  non  potest  moveri  a  re  materialiter  exsistente. 

Oppon.  3.°  Si  sensus  cognosceret  sensibilia  mediante  specie  sen- 
sibili,  non  apprehenderet  immediate  rem,  sed  rei  similitudinem.  Atqui 
sensus  immediate  cognoscit  rem  sensibilem,  quae  est  eius  obiectum 
proprium.  Ergo  in  sensu  non  datur  species  sensibilis. 

Resp.  Dist.  mai.  Sensus  non  perciperet  immediate  rem,  si  spe- 
cies  sensibilis  seu  rei  similitudo  esset  id  quod  apprehenditur,  seu  si- 
gnum  obiectivum,  Conc.  Si  est  quo  res  cognoscitur,  seu  est  signum 
formale,  Neg.  Contradist.  min.  et  Neg.  cons. 

Explico.  Haec  difficultas,  quam  osores  specierum  intentionalium 
repetunt  usque  ad  ravim,  explosa  fuerat,  uti  vidimus,  ab  Henrico 
Gandavensi,  qui  distinxit  inter  obiectum  cognitionis  et  rationem  co- 
gnoscendi,  et  crebro  praeoccupata  ab  Angelico  Doctore,  qui  scientis- 
sime  distinxit    inter  id  quod    facultas  cognoscitiva  apprehendit,  et  id 

(1)  QQ.  DD.  De  ver.  q.  10,  a.  4  ad  3. 

qao  obiectum  suum  percipit.  Similituclo  quippe  rei  in  facultate  cogno- 
scitiva  non  adstruitur  acl  hoc  ut  facultas  cognoscat  similitudinem,  et 
deinde  cognoscat  rem  in  suo  simili,  uti  videntur  credere  adversarii; 
sed  ut  intellectus,  vel  sensus  actuatus  per  similitudinem  in  ipso  cau- 
satam,  quae  cum  facultate  unum  constifuit,  nempe  intellectum  vel  sen- 
sum  in  actu,  exserat  operationem  apprehensivam  rei  seu  obiecti.  Hanc 
veritatem  sic  paucis  expressit  S.  Thomas:  «  Nec  visus  videt  nisi  per 
hoc,  quod  est  factus  in  actu  per  speciem  visibilem.  Unde  species  vi- 
sibilis  non  se  habet  ut  quod  videtur,  sed  ut  quo  videtur  »  (1).  Quare 
Reidius  merito  coarguit  Lockianos,  qui  propugnabant,  sensum  cogno- 
scere  imagines  rerum;  nam  si  imagines  rerum  externarum  et  non 
res  immediate  cognoscit,  haudquaquam  clecernere  valet,  an  res  exsi- 
stant  necne,  quippe  quod  nequit  cognosci  exemplar  alicuius  imaginis 
vere  exsistere,  nisi  exemplar  ipsum  cognoscatur.  Et  sic  Berkeleyus  ex 
lockiana  de  imaginibus  sententia  consequenter  ad  negandam  corpo- 
rum  exsistentiam  adductus  fuit.  Sed  Reidius  vehementer  falsus  fuit 
tum  in  eo  quod  putavit  sententiam  Lockianorum  traditam  fuisse  a  Pe- 
ripateticis,  tum  vel  magis  in  eo  quod  deduxit  cognitionem  fieri  posse 
et  debere  sine  specie  injentionali,  quod  est  plane  repugnans  et  impos- 
sibile.  Gum  contra  S.  Thomas  non  species  intentionales  denegans,  sed 
ipsarum  naturam  ac  munus  rite  explicans,  iamcludum  demonstraverat, 
sententiam  asserentium,  imagines  seu  species  esse  illud  quod  cognosci- 
tur,  non  id  quo  res  cognoscitur,  rectam  facilemque  communire  semitam 
ad  idealismum  et  scepticismum  (2). 

Oppon.  4.°  Simile  simili  cognoscitur.  Atqui  sensus  per  speciem  qua- 
dantenus  immaterialem  non  potest  fieri  similis  rebus  materialibus.  Ergo 
per  species  sensiles  non  potest  cognoscere  corpora. 

Resp.  Dist.  mai.  Idest  inter  cognitum  et  cognoscens  requiritur 
similitudo  secundum  esse  intentionale,  Conc.  Secundum  esse  reale,  Neg. 
Contradist.  min.  Sensus  per  speciem  non  potest  fieri  similis  rebus, 
physice,  Conc.  Intentionaliter,  Neg.  et  Neg.  cons. 

Explico.  Solutio  patet  ex  dictis.  Difficultas  quippe  oritur  ex  eo 
quod  praesupponitur  ut  ratum,  id  quod  est  vehementer  falsum,  nempe 
modum  essendi  alicuius  rei  debere  esse  eumdem  ac  modum  cogno- 
scendi  rem.  Ex  hoc  quippe  principio  exorti  sunt  praecipui  errores  in 
Philosophia  tum  Idealismi,  tum  Materialismi,  tum  etiam  Pantheismi. 
Hinc  Angelicus  Doctor  non  solum  affirmavit,  sed  luculenter  demon- 
stravit,  hoc  dogma  esse  omnino  falsum  (3). 

Oppon.  5.°  Principium  essendi  et  principium  cognoscendi  sunt 
unum  et  idem.  Atqui  principium  essendi  non  est  species  intentionalis, 
sed  forma  physica  rei.  Ergo  sensus  non  cognoscit  per  species. 

(1)  QQ.  DD.  De  spir.   creaturis,  a.  9  ad  6. 

(2)  Cf.  S.  Thom.  3  p.  q.  85,   a.  2. 

(3j  Cf.  quaestioaem  quam  praeposuimus  Opusc.  S.  Thom.  De  ente  et  essentia. 

Resp.  Dist.  mai.  Principium  essendi  et  principium  cognoscendi 
sunt  unum  et  idem  ex  parte  rei  cognitae,  Conc.  Ex  parte  cognoscentis, 
Neg.  Conc.  min.  et  Neg.  cons. 

Oppon.  6.°  Si  in  sensu  daretur  species  sensibilis,  causata  a  rebus, 
admittenda  foret  in  facultates  cognoscitiva  rei  similitudo  seu  imago, 
quae  non  esset  cognitio.  Atqui  hoc  repugnat.  Ergo.   - 

Resp.  Dist.  mai.  Admittenda  esset  in  faeultate  cognoscitiva  rei 
similitudo,  quae  non  est  cognitio  in  actu  secundo,  Conc.  Quae  non 
esset  cognitio  in  actu  primo,  Neg.  Contradist.  min.  et  Neg.  cons. 

Oppon.  7.°  Si  in  sensibus  causaretur  a  rebus  species  sensibilis, 
ipsa  esset  praesens  facultati  cognoscitivae.  Atqui  id  quod  est  praesens 
aiicui  facultati  cognoscitivae  est  obiectum  illius  facultatis.  Ergo  posita 
specie,  sensus  non  cognosceret  res,  sed  species  rerum. 

Resp.  Dist.  mai.  Esset  praesens  facultati  cognoscitivae  ut  forma 
actuans  potentiam  et  faciens  unum  cum  ipsa,  Conc.  Ut  terminus  et  obie- 
ctum  cognitionis,  Neg.  Contradist.  min.  et  Neg.  cons. 


ARTICULUS  V. 

DE    SENSU    INTERIORI    SEU    DE    SENSU    COMMUNI. 

CONTINUATIO  RERUM.  Sensus  dividi  bifariam,  nempe  in  sensus 
externos  et  internos,  a  nobis  superius  notatum  fuit.  De  sensibus  exter- 
nis  quorum  actio  origine  et  generatione  prior  est,  quantum  instituti 
nostri  ratio  patiebatur,  satis  explicatum.  Ad  completam  cognitionis 
sensitivae  expositionem  praestat  aliquid  de  sensibus  internis  disserere. 
Qua  in  re  duces  et  magistros  sequemur  Aristotelem  et  S.  Thomam, 
quorum  primus  postquam  locutus  fuerit  de  sensibus  externis  et  de 
triplici  sensibili,  statim  aggreditur  quaestionem  do  sensibus  interiori- 
bus,  et  praesertim  duorum  meminit,  nempe  sensus  communis  et  phan- 
tasiae  (l).  Alter  vero  ulterius  profundiusque  rem  considerans,  ex  iis 
quae  ad  vitam  animantium  perfectiorum  tutandam  necessaria  sunt, 
rite  conclusit,  dari  in  talibus  animantibus  quatuor  sensus  internos.  vi- 
delicet  sensum  communem,  phantasiam  seu  imaginationem,  aestimati- 
vam  et  rememorativam. 

En  Angelici  Doctoris  argumentatio.  Natura  non  deficit  in  neces- 
sariis.  lam  vero  vitae  et  incolumitati  animalium  perfectorum  praeter 
sensus  externos,  necessarii  sunt  quatuor  sensus  interni  mox  memorati. 
Ergo.  Etenim,  ut  assumptionis  veritas  in  perspicuis  ponatur,  ad  per- 
fectam  sensuum  cognitionem,  qua  animal  possit  propriae  vitae  neces- 
sitatibus  et  utilitati    prospicere,    quinque   potissimum   expostulantur : 

(I)  Cf.  AitisT.  De  Anima,  lib.  II,  cap.  WIII,  Xl\  et  XXI. 

1)  Ut  sensus  recipiat  species  a  sensibilibus;  et  hoc  pertinet  ad  sen- 
sum  proprium.  2)  Ut  de  sensibilibus  perceptis  diiudicet,  et  ea  ad 
invicem  discernat;  et  hoc  spectat  ad  potentiam  ad  quam  omnia  sen- 
sibilia  perveniunt,  quae  nuncupatur  sensus  communis.  3)  Ut  species 
susceptae  sensibilium  conserventur;  nam  animal  indiget  apprehensione 
sensibilium  non  solum  ad  eorum  praesentiam,  sed  etiam  ad  eorumdem 
absentiam,  secus  non  posset  moveri  ad  aliquid  absens  quaerendum. 
Facultas,  quae  huiusmodi  species  conservat,  dicitur  imaginatio  seu 
phantasia,  quae  propterea  dici  solet  thesaurus  specierum  sensibilium. 

4)  Requiruntur  quaedam  intentiones,  quas  sensus  non  apprehendit, 
sicut  nocivum  et  utile:  necessarium  quippe  est  animali,  ut  quaedam 
quaerat  et  alia  fugiat,  non  quia  sunt  convenientia  sensui,  vel  secus; 
sed  propter  utilitatem  vel  detrimentum,  quod  inde  capiet.  Sic  ovis 
lupum  fugit,  non  propter  indecentiam  coloris  vel  figurae,  sed  quia 
inimicum  naturae:  contra  volucres  paleas  colligunt  non  propter  oble- 
ctamentum  sensus,  sed  quia  ad  nidificandum  sunt  utiles.  Facultas  ap- 
prehensiva  talium  intentionum    appellatur  aestimativa  vel   instinctus. 

5)  Demum  requiritur  ut  huiusmodi  intentiones  conserventur,  et  hoc 
pertinet  ad  rememorativam,  quae  dicitur  thesaurus  huiusmodi  inten- 
tionum  (1). 

Quid  sensus  communis?  Quemadmodum  cuilibet  exploratum  est 
experientia,  nos  non  solum  sensibilia  externa  percipimus;  verum  etiam 
apprehendimus,  fieri  in  nobis  plures  sensationes  ad  diversos  sensus 
pertinentes,  inter  easque  rite  discernimus.  Sic  et  sentimus  nos  sentire, 
et  discernimus,  nos  sentire  album,  dulce,  sonorum,  asperum.  lam  vero 
sensus,  qui  huiusmodi  sensationes  cum  earum  obiectis  apprehendit, 
inter  easque  discernit,  ab  Aristotele  et  post  eum  a  politioribus  Scho- 
lasticis  et  in  primis  a  S.  Thoma  dictus  est  sensus  communis,  qui  de- 
finiri  solet:  Facultas  organica,  quae  percipit  et  discernit  sensationes 
et  sensata  sensuum  externorum  in  eorum,  praesentia. 

Philosophorum  sententiae.  Philosophi  tum  veteres  tum  recentes 
generatim  in  eo  conveniunt,  quod  admittant,  nos  cognoscere  proprias 
sensationes,  et  inter  eas  rite  distinguere;  verum  in  declaranda  facul- 
tate,  quae  hanc  operationem  quadantenus  reflexivam  elicit,  acriter 
dimicant  inter  se.  Plato  quippe  tuetur,  nullum  peculiarem  sensum 
posse  suas  aliorumque  sensuum  operationes  conoscere,  neque.dari  ali- 
quam  potentiam  sensitivam,  quae  attingere  valeat  operationes  quinque 
sensuum,  earumque  differentias.  Quare  videtur  attribuere  animae  in- 
tellectivae  virtutem  cognoscendi  varias  sensationes,  et  unam  ab  altera 
discriminandi.  Aristoteles  contra  Platoni  adstipulatur  in  eo  quod  con- 
cedat,  nullum  peculiarem  sensum  posse  suas  sensationes  apprehendere; 
sed  adversus  Platonem  docet,  admittendam  esse  facultatem  sensitivam, 

(1)  Cf.  S.  Thom.  QQ.  DD.  De  Anima,  a.  13;  1  p.  q.  78,  a.  4. 

De  Maria,  Vol.  II.  16 

quae  cognoscat  sensuum  propriorum  sensationes,  et  inter  ipsas  rite 
discernat.  Haec  potentia  sensitiva,  quae  est  quasi  radix  et  centrum 
omnium  sensuum  externorum,  quorum  operationes  in  se  recipit,  et  ab 
ipsis  immutatur,  nominata  a  Philosopho  fuit  sensus  communis,  vel  in- 
terior  sensus.  Doctrinam  Philosophi  politiores  inter  Scholasticos  post 
S.  Augustinum  ultro  amplexi  sunt,  eamque  S.  Thomas  luculenter  ex- 
plicavit,  maximeque  perfecit. 

Ad  recentes  quod  attinet,  Cartesiani,  qui,  labefaetata  unione  sub- 
stantiali  inter  animam  et  corpus,  ex  una  parte  operationes  sensitivas 
non  secus  ac  intellectivas  tribuunt  soli  animae,  ex  alia  vero  parte 
tum  potentias,  tum  operationes  reducunt  ad  diversos  modos  essendi 
eiusdem  animae  ab  ipsa  minime  distinctos,  propositam  quaestionem 
solvere  iuxta  rei  veritatem  nequaquam  possunt.  Immo  penes  ipsos 
quaestio  proposita  est  solum  de  nomine,  non  autem  de  re;  cum  rea- 
liter  ex  eorum  sententia  eadem  substantia  animae  omnia  immediate 
apprehendat,  quin  aliqua  potentia  ut  principio  proximo  operationis 
utatur.  Quare  ut  praecipuorum  solummodo  meminerimus,  Cartesius 
et  quidam  eius  discipuli  docent,  pertinere ad  conscientiam  vel  sensum 
intimum  omnes  animae  operationes  cognoscere.  Mallebranchius  hoc 
tribuit  intellectui.  Leibnitius  vero  nullam  admittit  peculiarem  vim  in 
anima  ad  hoc  cognoscendum ;  sed  docet,  quasdam  animae  humanae 
perceptiones  coniunctam  habere  apperceptionem  seu  conscientiam  sui, 
et  esse  illas  quae  distinctae  nominantur. 


PROPOSITIO. 

Exsistit  in  homine  quaedam  facultas  a  sensibus  propriis  di- 
stincta,  cuius  munus  est  cognoscere  et  discernere  sensationes  omnium 
sensuum.  Haec  facultas,  quae  dioitur  sensus  communis,  est  organica, 
ideoque  ab  intellectu  diversa  (1). 

Prob.  I.a  pars.  Homo,  uti  experientia  constat  et  ab  omnibus  ad- 
mittitur,  cognoscit  cuiusque  sensus  sensationes,  et  inter  eas  discernit; 
nam  non  solum  cognoscit  diflerentias  albi  et  nigri;  sed  etiam  albi  et 
dulcis.  Atqui  huiusmodi  perceptiones  revocari  debent  ad  unam  poten- 
tiam  a  sensibus  propriis  distinctam,  ad  quam  sensationes  perveniunt 
omnium  sensuum  specialium.  Ergo  exsistit  in  homine  quaedam  supe- 
rior  potcntia,  quae  cognoscit  et  diiudicat  perceptiones  sensuum.  Et 
revera  homo  discernit  inter  sensationes  et  sensata  sensuum  proprio- 
rum.  Iam  vero  hoc  1)  non  potest  fieri  a  sensibus  particularibus.  qui 
attingere  non  possunt  sensata  aliorum  sensuum  ;  et  sic  visus,  qui  non 

(1)  De  haee  re  cf.  S.  Thom.  De  Anima,  lib.  III,  lect.  2  et  3 ;  1  p.  q.  78,  a.  4. 

potest  percipere  dulcedinem,  non  potest  distinguere  inter  album  et 
dulce ;  2)  et  debet  fieri  ab  una  potentia,  nam  impossibile  est  inter 
plura  distinguere,  nisi  ab  eodem,  qui  distinguit,  cognoscantur  termini 
distinctionis.  Ad  hanc  doctrinam  illustrandam  affert  Aristoteles  duplex 
simile  in  hunc  ferme  modum.  Licet  contingere  possit,  ut  ex  duobus 
hominibus  unus  cognoscat  album,  alter  cognoscat  dulce;  nihilominus 
necesse  omnino  est,  ut  qui  cognoscit,  album  non  esse  dulce,  sit  unus 
homo  et  eliciat  unum  actum,  quo  dicat,  album  non  esse  dulce.  Ergo 
idem  dicendum  de  sensibus.  Iterum  qui  dicit  ore,  album  non  esse  dulce, 
debet  esse  unus  homo.  Ergo  etiam  qui  dicit  mente,  album  non  esse 
dulce,  debet  esse  unus  homo;  et  propter  eamdem  rationem  sensus, 
quo  diiudicamus,  unum  sensibile  non  esse  aliud,  debet  esse  unus.  Ergo 
ut  possimus  discernere  sensationes  et  sensibilia  omnium  sensuum,  prae- 
ter  quinque  sensus  speciales  adstruendus  est  aliquis  sensus  communis 
percipiens  sensationes  et  sensibilia  omnium  sensuum  (1). 

Confir.  ex  eo  quod,  cum  sensus  sit  lacultas  organo  affixa,  non 
potest  suam  propriam  operationem  cognoscere,  idest  supra  seipsum 
reflectere.  Consequenter  sensus  quilibet  cognoscere  poterit  suum  obie- 
ctum  sensibile;  nunquam  vero  suam  sentiendi  operationem.  S.  Tho- 
mas  sic  paucis  declarat,  visum  non  posse  percipere  suam  visionem: 
«  Hoc  non  potest  fieri  per  sensum  proprium,  qui  non  cognoscit  nisi 
formam  sensibilis,  a  quo  immutatur;  in  qua  immutatione  perficitur 
visio,  et  ex  qua  immutatione  sequitur  alia  immutatio  in  sensu  com- 
muni,  qui  visionem  percipit  »  (2). 

Prob.  2.a  pars,  nempe  sensum  communem  non  esse  facultatem 
intellectricem.  Sicut  polentia  visiva  apprehendit  concrete  differentias 
albi  et  nigri,  et  non  eorum  quidditates,  ideoque  est  facultas  organica 
et  sensitiva:  ita  sensus  communis  apprehendit  concrete  differentias, 
quae  intercedunt  inter  sensationes  et  sensibilia  diversorum  sensuum, 
et  non  eorum  quidditates.  Ergo  sensus  communis  est  facultas  orga- 
nica  ab  intellectu  penitus  diversa  (3).  Sic  dilucide  Aquinas:  «  Cogno- 
scere  sensibilia  in  quantum  sunt  sensibilia,  est  sensus.  Cognoscimus 
autem  differentias  albi  et  dulcis  non  solum  quantum  ad  quod  quid  est 
utriusque,  quod  pertinet  ad  intellectum;  sed  etiam  quantum  ad  diver- 
sam  immutationem  sensus,  et  hoc  non  potest  fieri,  nisi  per  sensum  »  (4). 

Confir.  Sensus  communis  invenitur  etiam  in  animantibus  brutis. 
Atqui  in  animantibus  brutis  non  est  intellectus.  Ergo  facultas  haec 
nequit  revocari  ad  potentias  intellectrices.  Quod  animalia  sentiant  se 


(1)  Cf.  Arist,  De  Anima,  lib.  IJ,  text.  146,  n.  4. 

(2)  1  p.  q.  78,  a.  4  ad  1 ;  quod  sensus  non  sit  reflexivus  cf.  S.  Thom.  1  p. 
q.  87,  a.  3  ad  3. 

(3)  Cf.  Arist.  De  Anima,  lib.  II,  cap.  XIX,  text.  144,  145. 

(4)  De  Anima,  lib.  III,  lect.  3. 


FHIL.    NAT.    SEl)    ANTHROPOLOGIA,    PARS.    I.    QUAEST.    II. 

sentire,  hoc  minime  in  dubium  revocari  potest,  si  eorum  operationes 
motionesque  consideramus,  qnibus  unum  sensibile  prae  aliis  seligunt, 
vel  ex  uno  sensibili  accepto  per  unum  sensum  moventur  ad  aliud, 
quod  est  alterius  sensus  obiectum.  Praestat  audire  S.  Augustinum : 
((  Arbitror  illud  esse  manifestum,  sensum  illum  interiorem  non  ea  tan- 
tum  sentire,  quae  acceperit  a  quinque  sensibus  corporis;  sed  etiam 
ipsos  ab  eo  sentiri.  Non  aliter  bestia  moveret  se,  vel  appetendo  ali- 
quid,  vel  fugiendo,  nisi  se  sentire  sentiret  »  (1). 

Totam  hanc  doctrinam  ita  complexus  est  Scotus:  «  Cum  potentia 
sit  principium  operationis  animae,  oportet,  omnes  operationes  ad  ali- 
quam  potentiam  reduci;  cognoscere  differentiam  albi  et  dulcis  est  ope- 
ratio  animae:  hoc  autem  non  reducitur  ad  potentiam  intellectivam, 
quae  tantum  habet  cognoscere  de  rebus  intelligibilibus  et  eorum  dif- 
ferentiis;  differentia  autem  albi  et  dulcis  cognoscitur  ab  anima,  non 
tantum  ut  differunt  per  suas  quidditates,  sed  etiam  ut  sensibilia  sunt. 
Ouod  patet,  quia  brutum,  in  quo  non  est  intellectus,  cognoscit  eorum 
differentias,  ut  unum  sensibile  alteri  praeeligat,  vel  praeoccupet  »  (2). 

Angelico  Doctori  et  Scoto  in  vindicanda  exsistentia  sensus  com- 
munis  praeiverat  B.  Albertus  Magnus  inquiens:  «  Nos  diiudicamus  in- 
ter  sensata  secundum  idem  et  diversum...  Cum  enim  unius  diiudican- 
tis  sit  cognoscere  unum  diiudicatorum,  oportet  quod  illud  iudicium 
fiat  aliqua  virtute;  et  cum  sit  inter  sensata,  secundum  quod  sensata 
sunt,  et  non  secundum  quod  imaginata  et  intellecta,  oportet  quod  illa 
vis  habeat  nomen  sensus;  et  cum  non  sit  ad  unum  sensatum,  sed  ad 
plura,  non  erit  sensus  proprius,  sed  communis  »  (3). 

SCHOLION.  Sensus  communis  Scholasticorum  et  sensus  fundamen- 
talls  Rosminij.  Ex  iis,  quae  de  sensu  communi  hucusque  disseruimus, 
pronum  est  inferre,  operationem  eius  non  praecedere,  sed  subsequi 
actionem  sensuum  externorum;  nam  proprium  immutativum  sensus 
communis  est  actio  sensus  externi.  Quare  sensus  communis  Schola- 
sticorum  nullo  pacto  confundendus  est  cum  sensu  fundamentali,  quem 
Rosminius  effinxit,  quemque  praecedere  docuit  operationes  sensuum 
propriorum,  cum,  iuxta  Rosminium,  sit  constans  perceptio  proprii  cor- 
poris.  Haec  Rosminii  opinatio  ad  libitum  conficta  ex  falso  illo  dogmate 
procedit,  quod  sensatio  sit  actus  solius  animae,  et  confundit  perce- 
ptionem,  quae  est  actus,  cum  facultate  perceptiva,  et  demum  falso 
admodum  tuetur,  organum  esse  obiectum  sensationis  ideoque  referri 
ad  animam,  ut  activura  et  immutativum  ad  passivum  et  immutatum. 
Equidem  sensus   communis  dici  potest    fundamentalis,  sed  solum  re- 

(1)  De  lib.  arbit.  lib.  II,  cap.  IV,  n.  10. 

(2)  De  Anima,  q.  11,  rosol. 

(3)  De  homine,  traet.  I,  q.  23,  a.  1. 

spectu  phantasiae.  aestimativae,  et  rememorativae,  quae  facultates  pro- 
prios  actus  efficere  nequeunt,  quin  actio  sensus  communis  antecedat. 
Sed  respectu  sensuum  externorum  sensus  communis  sapienter  dicitur 
a  S.  Thoma  centrum,  ad  quod  terminantur  immutationes  omnium 
sensibilium.  Hinc  licet  secundum  essentiam  sit  una  potentia;  nihilo- 
minus  est  quodammodo  multiplex  secundum  esse,  quia  coniungitur 
cum  pluribus  sensibus,  quorum  operationes  ad  ipsum  perveniunt,  ab 
eoque  cognoscuntur.  Rem  sim  eleganter  declarat  S.  Thomas:  «  Sen- 
sus  communis  quamvis  sit  una  potentia  secundum  essentiam;  tamen 
aliquo  modo  multiplicatur  secundum  esse,  in  quantum  coniungitur  di- 
versis  sensibus  propriis,  sicut  unum  centrum  coniungitur  pluribus  li- 
neis.  Unde  immutationes  omnium  sensibilium  simul  terminantur  ad 
sensum  communem,  sicut  motus,  qui  esset  per  omnes  lineas,  posset 
simul  terminari  ad  centrum  »  (1). 

SOLVUNTUR  DIFFICULTATES. 

Oppon.  I.°  Ad  iudicandumdesensibilibus  sufficiunt  sensus  externi. 
Atqui  si  sensus  externi  sufficiant,  supervacanea  est  facultas  interior 
ad  ea  cognoscenda.  Ergo  sensus  communis  non  est  admittendus. 

Resp.  Dist.  mai.  Sensus  externi  sufficiunt  ad  iudicandum  de  sen- 
sibilibus  tantum,  Conc.  Sufficiunt  ad  iudicandum  de  sensibilibus  et  de 
eorum  diflerentiis,  Neg.  Contradist.  min.  et  Neg.  cons. 

Oppon.  2.°  Commune  non  potest  dividi  contra  proprium.  Atqui 
si  non  datur  haec  divisio,  sensus  communis  non  potest  numerari  inter 
facultates  sensitivas.  Ergo. 

Resp.  Dist.  mai.  Si  est  commune  per  praedicationem  ut  genus, 
Conc.  Si  est  commune  ut  principium  et  radix,  ex  qua  plura  fluunt; 
vel  ut  centrum,  ad  quod  plura  referuntur,  Neg. 

Explico.  Cum  praedicatum  aliquod  commune  ut  genus  constituat 
intrinsece  subiectas  species,  non  potest  dividi  contra  sua  inferiora;  se- 
cus  non  posset  de  ipsis  praedicari.  Sed  commune  ut  principium  et 
radix  non  est  pars  intrinsece  constitutiva  propriorum;  ideoque  potest 
merito  dividi  et  numerari  contra  proprium  et  particulare. 

Oppon.  3.°  Idem  obiectum  non  potest  movere  diversas  potentias. 
Atqui  sensibilia  externa  movent  sensus  proprios.  Ergo  non  possiint  im- 
mutare  sensum  communem. 

Resp.  Dist.  mai.  Idem  obiectum  sub  eodem  respectu  spectatum 
non  potest  movere  diversas  potentias,  Conc.  Sub  diverso  respectu  spe- 
ctatum,  Neg.  Contradist.  min.  et  Neg.  cons. 

Explico.  Cum  potentia  specificetur  per  actum,  et  actus  per  obie- 
ctum,  evidenter  idem  obiectum  attingi  nequit  per  diversas   potentias. 

(1)  Quodlib.  7,  a.  2  ad  1  :  cf.  Arist.  De  Anima,  lib.  II,  cap.  XIX,  text.  149. 

Hoc  autem  verissimum  est,  si  agitur  de  obiecto  formali,  nempe  de  ea 
ratione,  sub  qua  obiectum  atttingitur  ab  aliqua  facultate ;  falsum  au- 
tem  est,  si  agitur  de  obiecto  materiali,  nempe  de  re,  ad  quam  ter- 
minatur  actus  potentiae,  cum  una  eademque  res  sub  diversis  rationi- 
bus  attingi  possit  a  diversis  potentiis.  Sic  sensus  communis  apprehen- 
dit  album  et  dulce,  non  quatenus  sint  immutativa  visus  et  gustus; 
sed  quatenus  cum  sint  unum  cum  potentia  visiva  et  gustatu,  immu- 
tant  per  esse  intentionale  sensum  interiorem,  qui  eorum  differentias 
percipit. 

Oppon.  4.°  Animus  nequit  suas  sensationes  cognoscere,  nisi  su- 
pra  seipsum  reflectatur.  Atqui  reflexio  est  propria  intellectus.  Ergo 
cognoscere  sensationes  non  pertinet  ad  sensum.  Rosminius. 

Resp.  Dist.  mai.  Animus  nequit  cognoscere  suas  sensationes,  nisi 
reflectatur  supra  seipsum,  idest  nisi  per  unum  sensum  attingat  actum 
alterius,  Conc.  Nisi  redeat  supra  seipsum  reditione  completa,  Neg. 
Contradist.  min.  Reflexio  perfecta,  idest  reditio  facultatis  supra  sei- 
psam  est  propria  intellectus,  Conc.  Reflexio  imperfecta,  idest  appre- 
hensio  actus  alicuius  potentiae  per  aliam,  Neg.  et  Neg.  cons. 

Explico.  Cum  anima  humana  nihil  efficiat,  nisi  mediantibus  po- 
tentiis,  duplex  ordo  distinguitur  actuum  profluentium  ex  facultatibus 
apprehensivis;  aliqui  quippe  dicuntur  directi,  et  sunt  illi,  qui  cogno- 
scunt  obiectum  diversum  ab  actu;  alii  contra  dicuntur  reflexi,  et  sunt 
illi,  qui  ipsum  actum  facultatis  pro  obiecto  habent.  Iam  vero  reflexio 
ipsa  est  duplex,  nempe  propria  et  perfecta,  quae  dicitur  reditus  com- 
pletus  facultatis  supra  seipsam;  et  tunc  habetur,  quando  una  eadem- 
que  facultas  suum  proprium  actum  percipit:  alia  est  reflexio  impro- 
pria  et  imperfecta,  nimirum  cum,  mediante  una  facultate,  anima  attin- 
git  actum  alterius  facultatis.  Prima  reflexio  pertinet  ad  solum  intelle- 
ctura;  nam  ad  hoc  ut  facultas  redeat  supra  seipsam  reditione  com- 
pleta  requiritur  immunitas  ab  organo.  Secunda  ex  adverso  potest  etiam 
pertinere  ad  facultates  sensitivas;  nam  nulla  est  repugnantia  in  hoc, 
quod  una  potentia  organica  superior  apprehendat  operationem  alterius 
facultatis  inferioris  (1). 

Oppon.  5.°  Differentiae  sensibilium  cognoscuntur  per  comparatio- 
nem.  Atqui  comparatio  pertinet  ad  intellectum.  Ergo  sensus  commu- 
nis  redundat.  Rosminius. 

Resp.  Dist.  mai.  Cognoscuntur  per  comparationem  formalera,  quae 
fit  componendo  aut  dividendo,  Neg.  Per  comparationem  materialem, 
quae  fit  cognoscendo  eodem  actu  duo  diflerentia,  Conc. 

Explico.  Propositam  a  Rosminio  diflicultatem  iampridem  refuta- 
verat  Scotus  inquiens:  «  Sensus  communis  sic  confert  unum  sensibile 
alteri,  quod  simul  sentit   ipsa    sensibilia.  et  sentit    ipsa    differre    sine 

(1)  Cf.  S.  Thom.  in  lib.  De  causis,  lect.  lo:  cf.  etiam  1  p    q.  87,  a.  3  ad  3. 

intermedio;  et  talis  collatio...  non  repugnat  ei  »  (1).  Ad  intelligendam 
hanc  Scoti  responsionem,  revocandum  in  memoriam  est  id  quod  dixi- 
mus  de  ratione  formali  veritatis,  quae  invenitur  solum  in  intellectu 
componente  et  dividente,  et  non  in  sensu  concrete  apprehendente 
differentiam  duorum.  Tunc  enim  habetur  formalis  collatio,  quae  ne- 
cessaria  est  ad  iudicium  intellectus,  cum  facultas  cognoscit  non  solum 
res,  sed  proprium  actum,  et  eius  proportionem  ad  res.  Cum  ergo 
nulla  facultas  sensitiva  possit  cognoscere  suos  actus,  et  eorum  propor- 
tionem  ad  res,  sequitur,  in  sensu  cognoscente  rerum  differentias  non 
esse  formalem  coliationem,  quae  requiritur  ad  formalem  veritatem  ha- 
bendam ;  habetur  autem  quaedam  materialis  comparatio  ad  hoc  ut  sen- 
sus  vere  iudicet  seu  apprehendat  differentiam  duorum  (2).  Quare  ad 
iormalem  comparationem  habendam  necessarium  est,  apprehendere 
convenientiam,  vel  discrepantiam  duorum  vel  plurium  in  aliqua  forma 
communi  et  universali,  quae  solummodo  potest  inveniri  in  intellectu, 
qui  est  cognoscitivus  universalium. 


ARTICULUS  VI. 

DE    PHANTASIA   SEU   IMAGINATIONE   (3). 

PHANTASIAE  DEFINITIO.  Phantasia,  iuxta  nominis  explicationem, 
est  facultas  per  quam  aliqua  nobis  apparent.  Secundum  rei  veritatem 
detiniri  solet:  Facultas  organica,  quae  percipit  sensationes  et  sensata 
sensuum  externorum  in  eorum  absentia.  Actus  autem  phantasiae  seu 
imaginationis  dicitur  a  Philosopho:  Motus  factus  a  sensu  secundum 
actum.  Haec  facultas,  uti  notavimus,  est  prorsus  necessaria  animalibus 
perfectis  et  motu  progressivo  pollentibus,  cum  huiusmodi  animalia  ad 
usus  vitae  pluribus  indigeant,  quae  distantia  sunt,  neque  sub  sensibus 
actu  cadunt.  In  homine  autem  medium  tenet  locum  inter  sensum  et 
intellectum,  ideoque  aliquid  de  utroque  participat.  Hoc  in  causa  est, 
quamobrem  phantasia  in  nobis  perfectior  virtuosiorque  sit,  quam  in 
brutis  animantibus,  quippe  quae  una  cum  intellectu  radicem  habet  in 
eadem  substantia  animae.  Sic  varia  sensibilia,  quae  in  natura  divisa 
sunt,  ipsa  componit,  et  nos  imaginamur  montes  aureos,  hominem  ala- 
tum,  et  alia  similia;  et  quandoque  dividit  quae  composita  sunt.  Nam 
cum  phantasia  in  homine  resultet  ex  anima  intellectiva,  quae  essen- 
tiaiiter  pollet  vi  analytica  et  synthetica,  seu  dividendi  et  componendi, 

(1)  De  Anima,  q.  9,  n.  8. 

(2)  S.  TflOM.  QQ.  DD.  De  ver.  q.  1,  a.  9;  1.  p.  q.  16,  a.  2. 

(3)  De  hac  facultate  disserit  Arist.  De  Anima,  lib.  II,  cap.  XXI,  et  S.  Thom. 
Com.  in  hunc  locum  et  alibi  passim. 

aliquid  de  hac  virtute  derivatur  ad  imaginationem,  quae  intellectui 
vicinior  est,  quam  sensus,  qui  immutatur  ab  externo  sensibili.  Quare, 
iuxta  S.  Thomae  doctrinam,  res  visibiles  sunt  in  triplici  differentia 
relate  ad  sensum,  phantasiam  et  intellectum.  Comparantur  enim  ad 
sensum  uti  agentia  «sufficientia,  quibus  sensus  non  cooperantur ,  ad 
phantasiam  uti  agentia  sufficientia  quibus  imaginatio  cooperatur;  ad 
intellectum  uti  agentia  insufficientia,  cum  sint  intelligibiles  in  potentia. 
En  aurea  S.  Doctoris  verba:  «  Res  quae  sunt  extra  animam,  triplici- 
ter  se  habent  ad  diversas  animae  potentias:  ad  sensus  enim  exterio- 
res  se  habent  ut  agentia  sufficientia,  quibus  patientia  non  cooperan- 
tur,  sed  recipiunt  tantum...  Sed  ad  imaginationem  res  quae  sunt  extra 
animam  comparantur  ut  agentia  sufficientia:  actio  enim  rei  sensibilis 
non  sistit  in  sensu,  sed  ulterius  pertingit  usque  ad  phantasiam,  sive 
imaginationem ;  tamen  imaginatio  est  patiens,  quod  cooperatur  agenti : 
ipsa  enim  imaginatio  format  sibi  aliquarum  rerum  similitudines,  quas 
nunquam  sensu  percipit,  ex  his  tamen,  quae  sensu  percipiuntur  com- 
ponendo  ea  et  dividendo:  sicut  imaginamur  montes  aureos,  quos  num- 
quam  vidimus,  ex  hoc  quod  vidimus  aurum  et  montes.  Sed  ad  intel- 
lectum  possibilem  comparantur  res  sicut  agentia  insufficientia :  actio 
enim  illarum  nec  in  imaginatione  sistit  »  (1). 


PROPOSITIO. 

Exsistit  in  animalibus  perfectis  phantasia,  quae  extenditur  ad 
sensationes  et  seusata  omnium  sensuum  externoruni,  et  differt  es- 
sentialiter  ab  intellectu. 

Prob.  I.a  pars.  Arg.  I.um  Phantasia  est  omnino  necessaria  ad 
vitam  et  conservationem  animalis  perfecti.  Iam  vero  natura  non  deest 
in  necessariis.  Ergo.  Propositio  maior  ita  luculenter  declaratur  a 
S.  Thoma:  «  Ad  vitam  animalis  perfecti  requiritur,  quod  non  solum 
apprehendat  rem  ad  praesentiam  sensibilis,  sed  etiam  in  eius  absentia : 
alioquin  cum  animalis  motus  et  actio  sequantur  apprehensionem,  non 
moveretur  animal  ad  inquirendum  aliquid  absens:  cuius  contrarium 
apparet  maxime  in  animalibus  perfectis,  quae  moventur  motu  progres- 
sivo;  moventur  enim  ad  aliquid  absens  apprehensum.  Oportet  ergo, 
quod  animal  per  animam  sensitivam  non  solum  recipiat  species  sen- 
sibilium  cum  praesentialiter  immutatur  ab  eis,  sed  etiam  eas  retineat 
et  conservet . . .  Ad  harum  formarum  retentionem  aut  conservationem 
ordinatur  phantasia  seu  imaginatio,  quasi  thesaurus  quidam  formarum 
per  sensus  acceptarum  »  (2). 

(1)  Quodlib.  8,  a.  :{. 

(2)  1  p.  q.  78,  a.  i. 


ART.    VI.    DE    PHANTASIA  219 

Arg.  2.um  Primo  argumento  aliud  adiungi  potest,  quod  ducitur 
ex  interna  et  externa  experientia.  Experimur  quippe,  nos  non  solum 
percipere  res  sensiles,  sed  etiam  illas,  postquam  e  sensibus  nostris 
excesserint,  nobis  repraesentare  sub  sensibilibus  formis,  illarumque 
imagines  contemplari  tum  vigilando,  tum  vel  »maxime  somniando. 
Siquidem,  ligatis  sensibus  externis,  phantasia  infinitas  rerum  imagi- 
nes  sibi  efformat,  vel  res  visas  revocando,  vel  ex  rebus  visis  nova 
simuiacra  fingendo.  Hoc  idem  per  externam  experientiam  observa- 
mus  contingere  in  brutis  animantibus ;  nam,  uti  perbelle  loquitur 
S.  Augustinus:  «  Per  loca  nota  sine  errore  iumenta  pergunt,  et  cubilia 
sua  bestiae  repetunt,  et  canes  dominorum  suorum  corpora  recogno- 
scunt,  et  dormientes  plerumque  immurmurant,  et  in  latratum  aliquando 
erumpunt ;  quod  nullo  modo  possent,  nisi  in  eorum  memoria  visa- 
rum,  vel  certe  per  corpus  utcumque  sensarum  rerum  versarentur 
imagines  »  (1). 

Quod  autem  phantasia  extendatur  ad  formas  omnium  sensuum 
conservandas,  iterum  manitestum  est  tum  in  nobis  tum  in  animan- 
tibus.  Nos  enim  saepe  nobis  repraesentamus  non  solum  colorem,  sed 
etiam  saporem,  odorem,  asperitatem,  sonum  corporum  per  sensus  co- 
gnitorum ;  et  cum  gustamus  aliquem  cibum,  percipimus  convenientiam 
vel  discrepantiam  eius  cum  alio,  quem  gustaveramus.  Animalia  vero 
bruta  feruntur  ad  res  absentes  conquirendas,  vel  eas  fugiunt  propter 
formas  sensibiles  ad  omnes  sensus  pertinentes.  Sic  canis  cernens 
aliquod  sensibile  a  quo  quilibet  eius  sensus,  vel  tactus,  vel  odoratus, 
vel  gustus  laesus  fuit,  illico  fugam  arripit. 

Prob.  2.a  pars,  nempe  phantasiam  esse  facultatem  organicam,  et 
ab  intellectu  prorsus  diversam.  Hoc  autem  multipliciter  manifestari 
potest ;  tum  1)  ex  eo  quod  huiusmodi  facultatem  communem  habe- 
mus  cum  brutis  intellectu  carentibus ;  tum  2)  ex  eo  quod  dumtaxat 
sensibilia  repraesentat,  ideoque  ad  operandum  determinatur  a  sensu 
facto  in  actu,  et  propterea  Aristoteles  docet,  phantasiam  esse  motum 
factum  a  sensu  secundum  actum.  lam  vero  sensus  in  actu  est  ipsum 
sensibile  in  actu.  Ergo  phantasia  immutatur  ab  obiecto  sensibili; 
unde  inter  facultates  sensitivas  adnumeranda  est.  En  quomodo  ar- 
gumentatur  Aquinas :  «  Sensus  secundum  actum  fit  ex  eo  quod  mo- 
vetur  a  sensibilibus;  unde  relinquitur  quod  a  sensu  secundum  actum 
causatur  aliquis  motus.  Ex  quo  etiam  manifestum  est,  quia  motus 
causatur  ab  actu  sensus,  necesse  est  quod  sit  similis  sensui,  quia 
omne  agens  agit  sibi  simile.  Unde  et  illud  quod  movet  in  quantum 
movetur,  causat  motum  similem  motui,  quo  ipsum  movetur.  Ex 
omnibus  autem  his  concludit,  quod  phantasia  sit  quidam  motus  cau- 
satus  a  sensu  secundum  actum,  qui  quidem  motus  non  est  sine  sensu. 

(1)  Cont.  Epist.  Fundamenti,  cap.  17. 

neque  potest  inesse  his,  quae  non  sentiunt.  Quia  si  aliquis  motus 
fit  a  sensu  secundum  actum,  similis  est  motui  sensus,  et  nihil  aliud 
nisi  phantasia  invenitur  esse  tale»  (1). 

Confir.  ex  eo  quod  anima  humana  substantialiter  coniuncla  cor- 
pori  nihil  intelligit  sine  phantasmate,  uti  ostendemus.  Porro  si  phan- 
tasma  requiritur  ad  actum  intellectus,  efficitur  profecto  vim  phantasmata 
producendi  ad  intellectum  non  posse  pertinere,  nisi  dicere  velimus, 
facultatem  agere  posse,  antequam  iis  praedita  sit,  quae  sunt  necessaria 
ad  propriam  operationem  exserendam. 

Difficultates  propositae  contra  sensum  communem  proportionaliter 
fieri  possunt  contra  phantasiam. 


ARTICULUS  VII. 

DE    AESTIMATIVA    ET    REMEMORATIVA. 

CONTINUATIO  RERUM.  Inter  facultates  animae  sensitivae  su- 
premum  locum  occupant  in  animali  aestimativa  et  memorativa,  quae 
quasdam  intentiones  apprehendunt  et  conservant,  quae  non  accipiun- 
tur  per  sensum  exteriorem,  sed  cum  illis  coniunctae  sunt,  quae  per 
sensus  innotescunt  nobis.  Cum  autem  hae  duae  facultates  sensitivae 
in  animali  rationali,  nempe  in  homine,  proxime  accedant  ad  intel- 
lectum,  propter  coniunctionem  cum  facultate  intellectrice  aliquam  per- 
fectionem  consequuntur  in  nobis,  qua  destituuntur  in  brutis.  Quocirca 
in  homine  aestimativa  dicitur  cogitativa  vel  ratio  particularis ;  et 
memorativa  vocatur  etiam  reminiscentia.  Ut  haec  paulo  latius  evol- 
vantur,  et  operationes  utriusque  facultatis  explicentur,  a  definitione 
aestimativae  et  memorativae  incipiendum  est. 

Aestimativa  defmiri  solet:  Facultas  organica  apprehensiva  earum 
intentionum,  quae  per  sensus  exteriores  non  accipiuntur. 

Memorativa  autem  definitur:  Facultas  organica  conservativa  et 
reproductiva  intentionum,  quas  apprehendit  aestimativa. 

Harum  facultatum  exsistentia,  munus,  et  ratio  sic  dilucide  tra- 
ditur  a  S.  Thoma :  «  Si  animal  moveretur  solum  propter  delectabile 
et  contristabile  secundum  sensum,  non  esset  necessarium  ponere  in 
animali,  nisi  apprehensionem  formarum,  quas  percipit  sensus,  in  quibus 
delectatur  aut  horret.  Sed  necessarium  est  animali  ut  quaerat  aliqua 
vel  fugiat,  non  solum  quia  suntconvenientia  ad  sentiendum,  sed  etiam 
propter  aliquas  alias  commoditates  et  utilitates  et  nocumenta;  sicut 
ovis  videns  lupum  venientem  fugit,  non  propter  indecentiam  coloiis 
vel  figurae,   sed   quasi   inimicum   naturae;   et  simiiiter  avis  cotligit 

(1)  De  Anima,  lib.  III,  loct.  6. 

paleam,  non  quia  delectat  sensum,  sed  quia  est  utilis  ad  nidificandum. 
Necessarium  est  animali  quod  percipiat  huiusmodi  intentiones,  quas 
non  percipit  sensus  externus ...  Ad  apprehendendum  intentiones, 
quae  per  sensum  non  accipiuntur,  ordinatur  vis  aestimativa;  ad  con- 
servandum  autem  eas,  vis  rememorativa,  quae  est  thesaurus  quidam 
huiusmodi  intentionum  »  (1). 

Quoniam,  uti  compertum  experientia  est,  hae  duae  facultates  re- 
periuntur  in  brutis,  rite  concludimus,  tum  eas  esse  organicas,  nam 
nulla  facultas  brutorum  est  separata  ab  organo,  tum  eas  esse  in  ho- 
mine,  nam  in  homine  quidquid  ad  perfectionem  vitae  sensitivae  per- 
tinet,  reperiatur  necesse  est.  Sed  in  homine  propter  coniunctionem 
cum  intellectu  perfectius  agunt.  Hoc  paulo  latius  evolvendum.  Tum 
homines  tum  bruta  iudicant  de  rebus  materialibus  et  singularibus,  sed 
aliter  et  aliter;  nam  cum  dicimus,  ovem  cognoscere  agnum  et  filium, 
audiendo  eius  vocem  vel  ipsum  videndo,  ipsa  non  cognoscit  illud  in- 
dividuum  sub  ratione  communi  agni  vel  filii,  idest  secundum  quod 
subest  alicui  naturae  communi ;  sed  in  quantum  est  terminus  cuiusdam 
propriae  actionis,  idest  prout  est  ab  ipsa  lactabilis.  Sic  lupus  ad 
belatum  cognoscit  ovem,  non  propter  connexionem  inter  effectum  et 
causam ;  sed  ex  naturali  instinctu,  quo  in  illa  voce  apprehendit  nutri- 
mentum  sibi  conveniens.  Homo  autem  per  cogitativam  seu  rationem 
particularem,  quae  est  in  eodem  subiecto  cum  facultate  intellectrice, 
apprehendit  individuum  humanum,  in  quantum  est  hic  homo,  idest 
individuum  prout  subest  alicui  naturae  communi;  et  ideo  apprehensio 
intentionis  particularis  est  diversa  in  homine,  et  in  bruto. 

Praestat  transferre  aurea  S.  Thomae  verba  ita  rem  explicantia: 
«  In  animali ...  fit  apprehensio  intentionis  individualis  per  aestima- 
tivam  naturalem,  secundum  quod  ovis  per  auditum  vel  visum  cogno- 
scit  filium,  vel  aliquid  huiusmodi.  Differenter  tamen  circa  hoc  se 
habet  cogitativa  et  aestimativa.  Nam  cogitativa  apprehendit  indivi- 
duum  et  exsistens  sub  natura  communi,  quod  contingit  ei  in  quantum 
unitur  intellectivae  in  eodem  subiecto :  unde  cognoscit  hunc  hominem 
prout  est  hic  homo,  et  hoc  lignum  prout  est  hoc  lignum.  Aestima- 
tiva  autem  non  apprehendit  aliquod  individuum,  secundum  quod  est 
sub  natura  communi ;  sed  solum  secundum  quod  est  terminus  aut 
principium  alicuius  actionis  vel  passionis,  sicut  ovis  cognoscit  hunc 
agnum,  non  in  quantum  est  hic  agnus,  sed  in  quantum  est  ab  ea 
lactabilis,  et  hanc  herbam  in  quantum  est  eius  cibus.  Unde  alia  in- 
dividua  ad  quae  se  non  extendit  eius  actio  vel  passio,  nullo  modo 
apprehendit  sua  aestimativa  naturalis.  Naturalis  enim  aestimativa  datur 
animalibus,  ut  per  eam  ordinentur  in  actiones  proprias  vel  passiones 
prosequendas  vel  fugiendas  »  (2). 

(1)  1  p.  q.  78,  a.  4. 

(2)  De  Anima,  lib.  II,  lect.  13  fine. 

Quod  diximus  de  aestimativa  proportionaliter  dici  potest  de  me- 
morativa,  quae  perfectiori  modo  invenitur  in  homine.  Nam  homo 
non  solum  habet  memoriam,  sicut  cetera  animalia  in  subita  recorda- 
tione  praeteritorum;  sed  etiam  habet  reminiscentiam,  quasi  syllogi- 
stice  inquirendo  praeteritorum  memoriam  secundum  individuales  in- 
tentiones  (1).  Ut  hoc  intelligatur  declarandum  est  quid  veniat  nomine 
reminiscentiae.  Operationes  quippe  memoriae,  et  actus  reminiscentiae 
proportionaliter  ita  se  habent  inter  se,  ut  actus  intellectus  apprehen- 
dentis  principia  per  se  nota,  et  actus  rationis  apprehendentis  conclu- 
siones.  Sicut  enim  principia  per  se  nota  immediate  apprehendimus 
statim  ac  menti  proponuntur,  et  contra  ad  conclusiones  non  pertin- 
gimus,  nisi  mediantibus  quibusdam  veritatibus  notis,  per  discursum 
mentis  quo  a  noto  procedimus  ad  ignotum:  pari  modo  simplex  actus 
memoriae  tunc  habetur,  cum  sine  ullo  medio  illico  recordamur  ali- 
cuius  rei  iampridem  cognitae:  et  ex  adverso  actus  reminiscentiae  tunc 
habetur,  quando  ad  revocandum  aliquid  in  memoriam  utimur  uno  vel 
quibusdam  mediis,  quibus  in  antecessum,  et  ordine  quodam  recor- 
damur.  Exemplo  sit,  si  recordatio  occurrit  alicuius  hominis,  quocum 
simul  iter  peregimus,  cuius  nomen  obliti  sumus.  Per  reminiscentiam 
possumus  ad  memoriam  nominis  revocandam  pervenire  hoc  ferme 
pacto.  Recordamur  locum  et  per  locum  personas  quibuscum  eramus, 
etsermones  simul  habitos;  et  recordatione  sermonum  occurrit,  aliquem 
advenientem  salutasse  socium  itineris  nostri,  ipsumque  nominasse 
Antonium ;  et  sic  tandem  recordamur  nomen  quod  quaerebamus. 
Huiusmodi  discursus  ex  uno  in  aliud,  qui  quamdam  speciem  habet 
ratiocinii  commemorativi,  dicitur  reminiscentia,  quae  sic  definitur  a 
S.  Thoma  :  «  Reminiscentia  nihil  aliud  est,  quam  inquisitio  alicuius, 
quod  memoria  excidit.  Et  ideo  reminiscendo  venamur,  idest  inqui- 
rimus  id  quod  consequenter  est  ab  aliquo  priori,  quod  in  memoria 
tenemus;  puta  si  quaerit  memorari  id  quod  fecit  ante  quatuor  dies, 
meditatur  sic:  hodie  feci  hoc,  heri  illud,  tertia  die  aliud,  et  sic  se- 
cundum  consequentiam  motuum  assuetorum  pervenit  resolvendo  in  id 
quod  fecit  quarta  die  »  (2). 

Placet  huic  quaestioni  finem  imponere  illustribus  S.  Augustini 
verbis,  quibus  eleganter  more  suo  vim  rememorativam  animi  humani 
sic  depingit:  «  Quid  cum  ipsa  memoria  perdit  aliquid,  sicut  fit,  cum 
obliviscimur,  et  quaerimus  ut  recordemur?  Ubi  tandem  quaerimus, 
nisi  in  ipsa  memoria?  Et  ibi  si  aliud  pro  alio  forte  otleratur,  respi- 
cimus,  donec  illud  occurrat  quod  quaerimus,  et  cum  occurrit,  dici- 
mus:  Hoc  est;  quod  non  diceremus,  nisi  agnosceremus,  nec  agnosce- 
remus,  nisi  meminissemus.  Certe  ergo  obliti  fueramus.  An  non  totum 

(1)  S.  Thom.  1  p.  q.  78,  a.  4. 

(2)  De  memoria  et  reminiseentia,  lect.  5. 

exciderat,  sed  ex  parte,  qua  tenebatur,  pars  alia  quaerebatur,  quia 
sentiebat  se  memoria  non  simul  volvere,  quod  simul  solebat,  et  quasi 
detruncata  consuetudine  claudicans,  reddi,  quod  deerat,  flagitabat? 
Tamquam  si  homo  notus  sive  conspiciatur  oculis,  sive  cogitetur,  et 
nomen  eius  obliti  requiramus,  quidquid  aliud  occurrerit,  non  connec- 
titur,  quia  non  cum  illo  cogitari  consuevit,  ideoque  respuitur,  donec 
illud  adsit,  ubi  simul  assuefacta  notitia  non  inaequaliter  adquiescat. 
Et  unde  adest,  nisi  ex  ipsa  memoria?  Nam  et  cum  ab  alio  commo- 
niti  recognoscimus,  inde  adest.  Non  enim  quasi  novum  credimus,  sed 
recordantes  approbamus,  hoc  esse  quod  dictum  est.  Si  autem  penitus 
aboleatur  ex  animo,  nec  admoniti  reminiscimur.  Neque  enim  omni- 
modo  adhuc  obliti  sumus,  quod  vel  oblitos  non  esse  meminimus. 
Hoc  ergo  nec  amissum  quaerere  poterimus,  quod  omnino  obliti  fue- 
rimus»  (1). 


QUAESTIO  III. 

De  facultate  intelleetwa  animae,  eimque  obiecto 
seu    intelligibili. 

RES  TRACTANDA  PROPONITUR.  Tria  sunt  cognoscentium  ge 
era;  quaedam  enim  habent  solum  cognitionem  sensitivam,  nimirum 
animantia  bruta;  quaedam  ex  opposito  habent  solum  cognitionem  in- 
tellectivam,  nimirum  Intelligentiae  seu  Angeli;  quaedam  demum  pol- 
lent  simul  cognitione  sensitiva  et  intellectiva,  nimirum  homines.  Quare 
homo  in  confinio  positus  utriusque  creaturae,  idest  materialis  et  spi- 
ritualis,  operatione  sua  utrumque  creaturarum  ordinem  assequitur;  ita 
ut  si  sentire  ipsi  commune  sit  cum  pecudibus,  mentem  et  intellectum 
sibi  vindicet  communem  cum  Angelis.  De  praestantissima  hac  hominis 
facultate  sic  eleganter  more  suo  meminit  Tullius:  «  Homines  enim  etsi 
aliis  multis,  tamen  hoc  uno  a  bestiis  plurimum  differunt,  quod  ratio- 
nem  habeant  a  natura  datam,  mentemque  et  acrem  et  vigentem,  ce- 
lerrimeque  multa  simul  agitantem,  et  ut  ita  dicam  sagacem ;  quae  et 
causas  rerum  et  consecutiones  videat,  et  similitudines  transferat,  et 
disiuncta  coniungat,  et  cum  praesentibus  futura  copulet,  omnemque 
vitae  consequentis  statum  »  (2).  Expeditis  ergo  quaestionibus  de  sensu, 
quem  cum  bestiis  communem  habemus,  ipse  disputationis  ordo  re- 
quirit,  ut  de  intellectu  disseramus,  quo  et  belluis  antecellimus  et  ad 

(1)  Confess.  lib.  X,  cap.  XIX,   n.   28;  cf.  etiam  De  Trin.  lib.  XII,  cap.  IV 
et  VII. 

(•2)  De  fmibus,  lib.  II.  cap.  XIV. 

puros  spiritus  quadantenus  accedimus.  Siquidem  intellectus  noster  in 
cognoscendo  mirum  quantum  supra  sensum  extollitur,  cum  eius  actio 
perceptiva  ad  omnia  quodammodo  extendatur,  quae  habent  rationem 
entis.  Ex  adverso  cum  per  res  materiales  immaterialiter  cognitas 
ascendat  ad  aliqualem  cognitionem  rerum  immaterialium  et  invisibi- 
lium  capessendam,  a  perfectione  intellectus  angelici  in  cognoscendo 
plurimum  abest,  ideoque  infimum  gradum  sibi  vindicat  potentiae  in- 
tellectricis. 


ARTICULUS  I. 

AN    INTELLECTUS    HUMANUS    SIT    FACULTAS    IMMATERIALIS    ET    LNORGANTCA. 

QUAESTIO  DEFINITUR.  Cum  intellectus  humanus  sit  facultas  co- 
gnoscitiva  radicata  in  eadem  essentia  animae,  ex  qua  facultates  sen- 
sitivae  profluunt;  cumque,  uti  experimento  constat,  nihil  in  praesenti 
statu  intelligamus  sine  phantasmate,  sponte  sua  oritur  quaestio,  utrum 
intellectus  sit  facultas,  quae  sedem  habeat  in  sola  anima,  vel  in  aliquo 
organo  animato.  Ad  hanc  quaestionem  rite  solvendam,  ductu  auspi- 
cioque  Aristotelis  et  S.  Thomae,  a  notioribus  ad  minus  nota  proce- 
demus,  et  ex  iis,  quae  sensui  una  et  intellectui  communia  sunt,  ad 
ea  aperienda  accedemus,  quibus  alter  ab  altero  essentialiter  diflert; 
et  sic  per  genericam  rationem  facultatis  cognoscitivae  perveniemus  ad 
determinandam  rationem  specificam  et  diflerentialem,  secundum  quam 
intellectus  sensui  praestat,  ab  eoque  discriminatur. 

Intellectus  confertur  cum  sensu.  Principio  quidem  hoc  intellectus 
cum  sensu  convenit,  quod  ambo  sint  facultates  cognoscitivae;  ambo 
rerum  cognitarum  formas  intentionales  in  serecipiunt:  ambo  denique 
cum  aliquid  agant,  aliquid  etiam  a  proprio  obiecto  patiuntur.  Huius- 
modi  eonvenientia  sic  notatur  dilucide  a  S.  Thoma:  «  Similitudo  ex 
hoc  manifesta  est,  quod  sicut  sentire  est  quoddam  cognoscere,  et  sen- 
timus  quandoque  quidem  in  potentia,  quandoque  autem  in  actu,  sic 
et  intelligere  cognoscere  quoddam  est,  et  quandoque  quidem  intelli- 
gimus  in  potentia,  et  quandoque  in  actu.  Ex  hoc  autem  sequitur, 
quod  cum  sentire  sit  quoddam  pati  a  sensibili,  aut  aliquid  simile  pas- 
sioni,  quod  intelligere  sit  vel  pati  aliquid  ab  intelligibili,  vel  aliquid 
alterum  huiusmodi,  simile  scilicet  passioni  »  (1). 

Verum  si  sensus  et  intellectus  in  eo  conveniunt,  quod  ambo  sint 
facultates  cognoscitivae;  diflerunt  nihilominus  plurimum  ex  eo  quod 
intellectus  multo  diflerentius  quam  sensus  proprias  operationes  exserit : 
nam  intellectus  suam  activitatem  exercet  sine  ullo  corporalis  organi 

(1)  De  Anima,  lib.  III,  lect.  7. 

adiumento,  cum  ex  adverso  sensus  in  suis  operationibus  ab  organo 
materiali  dependeat.  Qua  de  re  merito  a  S.  Thoma  sensatio  nuncu- 
patur  actus  organi,  et  facultates  sensiles  vocantur  virtutes  organis 
affixae;  intellectio  autem  dicitur  fieri  in  anima  sine  ulla  organi  com- 
municatione  (1).  Convenientiam  et  discrepantiam  intellectus  et  sensus 
sic  paucis  exhibet  idem  Aquinas:  «  Sensitivum  quodammodo  se  habet 
ad  sensibile,  sicut  intellectivum  ad  intelligibile,  in  quantum  scilicet 
utrumque  est  in  potentia  ad  sua  obiecta.  Sed  quodammodo  dissimi- 
liter  se  habent,  in  quantum  sensitivum  patitur  a  sensibili  cum  cor- 
poris  immutatione.  Unde  excellentia  sensibilium  corrumpit  sensum, 
quod  in  intellectu  non  contingit  »  (2). 

Quid  intellectus?  Yox  intellectus  quandoque  sumitur  pro  sub- 
stantia  intellectiva,  quae  denominationem  recipit  a  principali  sua  vir- 
tute,  et  in  hoc  sensu  Angeli  vocari  solent  intellectus  puri  vel  intel- 
ligentiae  (3).  Quandoque  sumitur  pro  facultate  cognoscendi,  qua  homo 
praestat  brutis  animantibus,  cui  varia  tribuuntur  nomina  pro  varie- 
tate  operationum,  quas  exercet,  et  sic  dicitur  etiam  mens,  ratio.  Quan- 
doque  demum  usurpatur  pro  eadem  facultate  secundum  quod  vel 
simpliciter  apprehendit,  vel  immediate  iudicia  profert,  et  in  hac  ac- 
ceptione  distinguitur  a  ratione.  In  praesenti  quaestione  intellectus  su- 
mitur  generatim  pro  illa  facultate  apprehensiva,  qua  brutis  antecel- 
limus,  et  describi  quadantenus  potest:  Facultas  cognoscitiva,  qua  homo 
directe  et  immediate  percipit  quidditates  rerum  materialium  abstractas 
a  principiis  individuantibus. 

Dependentia  intellectus  a  sensu.  Cum  intellectus  noster  in  statu 
unionis  animae  cum  corpore  accipiat  cognitionem  a  sensibus,  quemad- 
modum  suo  loco  demonstrabimus,  consequenter  aliquo  modo  dicendus 
est  dependere  a  corpore  in  sua  operatione.  Sed  haec  dependentia, 
quae  est  omnino  extrinseca,  non  est  confundenda  cum  dependentia 
intrinseca,  ex  eo  orta,  quod  facultas  sit  recepta  in  organo,  quod  est 
corapricipium  operationis.  In  hoc  quippe  casu  actus  non  est  solius 
potentiae,  sed  compositi  ex  potentia  et  organo  corporeo  (4). 

Philosophorum  sententiae.  Intellectum  humanum  esse  facultatem 
spiritualem  et  separatam  ab  organo  materiali,  Iuculenter  et  diserte 
professus  est  Aristoteles,  cui  subinde  adstipulati  sunt  omnes  SS.  Patres, 
et  philosophi  christiani,  quippe  qui  intelligebant,  hominem  a  brutis 
non  gradibus,  sed  specie  diilerre,  et  differentiam  praecise  ex  intellectu 
et  ratione  oriri.  Nihilominus  huiusmodi  veritas,  quae  humani  generis 
dignitati  apprime  consulebat  eiusque  nobilissimam   operationem  asse- 

(1)  Cf.  S.  Thom.  QQ.  DD.  De  Anima,  a.  10. 

(2)  1.  p.  q.  75,  a.  3  ad  2. 

(3)  Cf.  S.  Tbom.  1  p.  q.  79,  a.  1  ad  2. 

(4)  Cf.  S.  Tbom.  De  Anima,  lib.  III,  lect.  7  medio. 

rebat  ac  vindicabat,  oppugnata  fuit  a  nonnullis  philosophis  duplici 
opposita  ratione.  Sensistae  enim  intellectum  cum  sensu  male  permi- 
scentes  tuentur,  omnes  animi  facultates  per  organa  corporea  suas  eli- 
cere  actiones.  Inter  Cartesianos  interdum  invenire  est  quosdam,  qui 
licet  se  a  sensismo  abhorrere  verbis  affirmant;  tamen  serio  loquuntur 
de  organo  intellectus  et  voluntatis,  et  intellectum  in  determinata  partc 
cerebri  collocant.  Phrenologi  aperte  propugnant,  singulis  facultatibus 
tum  intellectivis,  tum  volitivis  peculiaria  organa  praesto  esse  in  ce- 
rebro,  hisque  totidem  in  cranio  respondere  prominentias. 

Neoplatonici  contra,  et  Averroistae  ita  intellectum  ab  organis  cor- 
poralibus  separant,  ut  ipsum  ne  potentiam  quidem  animae  faciant; 
nam  primi  propugnant  esse  virtutem,  secundi  esse  substantiam  ab 
anima  separatam.  Contra   hos  errores  militat  sequens  propositio. 


PROPOSITIO 

Intellectus  est  faeultas  inorganica,  idest  quae  proxime  fluit  a 
sola  anima  et  in  sola  anima  residet  tamquam  in  subiecto. 

Prob.  prop.  Arg.  I.um  llla  facultas  est  omnino  separata  ab  or- 
gano,  quae  habet  operationem  prorsus  spiritualem.  Atqui  intellectus 
humanus  habet  operationem  omnino  spiritualem.  Ergo  intellectus  est 
facultas  immaterialis  et  independens  ab  organo. 

Arg.  evol.  Propositio  maior  ex  eo  patet,  quod  operatio  non  po- 
test  esse  nobilior  principio  unde  dimanat,  ideoque  si  operatio  est  spi- 
ritualis,  et  facultas  spiritualis  esse  debet.  Propositio  minor  declarari 
potest  considerando  actum  per  ordinem  ad  obiectum,  a  quo  speciem 
sortitur.  Siquidem  intellectus  percipit  immaterialia,  nam  aliquo  modo 
licet  imperfecte  intelligit  Deum,  et  substantias  spirituales,  cum  de  illis 
veras  efformet  propositiones.  Iterum  ipsa  materialia  et  corruptibilia 
apprehendit  sub  quadam  ratione  immateriali  et  incorruptibili;  nam 
cognoscit  essentias  rerum  corporalium  abstrahendo  a  materia  et  a 
conditionibus  eas  determinantibus  ad  esse  huius  vel  illius  singularis. 
Porro  cognoscere  essentias  abstractas  a  singularitate  et  universales, 
proprium  est  facultatis,  quae  soluta  sit  ab  omni  organorum  vinculo. 
Uti  enim  loquitur  S.  Thomas:  «  Sensus  non  est  cognoscitivus  nisi 
singularium;  cognoscit  enim  omnis  sensitiva  potentia  per  species  in- 
dividuales,  cum  recipiat  species  rerum  in  organis  corporalibus.  Intel- 
lectus  autem  est  cognoscitivus  universalium  »  (1). 

Confir.  Intellectus  supra  se  suosque  actus  revertitur  reditione  com- 
pleta.  Sed  perfecta  reflexio  non  potest  esse  actus  facultatis  organicae, 

(1)  Conlra  gent.  lib.  II,  cap.  LXVI. 

quae  pendet  ab  organo,  cui  est  alligata.  Si  enim  ipsa  supra  se  re- 
diret,  deberet  et  ipsum  organum  supra  se  reverti,  quod  est  impossibile. 
Unde  idem  Aquinas  ait:  «  Nullus  sensus  seipsum  cognoscit,  ac  suam 
operationem;  visus  enim  non  videt  seipsum,  nec  videt  se  videre.  ln- 
tellectus  autem  cognoscit  seipsum,  et  cognoscit  se  intelligere  »  (1). 
Quocirca  sive  actio  intellectiva  spectetur  per  ordinem  ad  obiectum 
a  quo  specificatur,  sive  consideretur  secundum  quod  est  reflexiva,  in 
promptu  est,  ipsam  esse  immaterialem,  nempe  dimanare  a  facultate, 
quae  in  operando  sit  independens  ab  organo. 

Arg.  2.um  Intellectus  intelligit  omnes  naturas  rerum  materialium. 
Atqui  si  esset  facultas  organo  alligata,  non  posset  suas  operationes 
extendere  ad  omnes  res  materiales.  Ergo  intellectus  est  separatus  ab 
organo.  Vis  istius  argumenti,  quod  Aristoteles  protulit,  et  S.  Thomas 
explicavit,  in  eo  est  quod  natura  organi,  utpote  materialis,  ad  aliquod 
genus  materialum  est  determinata ;  et  ideo  organum  impediret  intelle- 
ctum,  quominus  reliquas  naturas  materialium  intelligeret;  quandoqui- 
dem,  monente  S.  Bonaventura,  inter  organum  et  eius  obiectum  aliqua 
similitudo  intercedere  debet.  Quae  doctrina  sic  traditur  a  S.  Thoma: 
(c  Impossibile  est  quod  intelligat  per  organum  corporeum,  quia  natura 
determinata  illius  organi  corporei  prohiberet  cognitionem  omnium 
corporum  :  sicut  si  aliquis  determinatus  color  sit  non  solum  in  pupilla, 
sed  etiam  in  vase  vitreo,  liquor  infusus  eiusdem  coloris  videtur.  Ipsum 
igitus  intellectuale  principium,  quod  dicitur  mens  vel  intellectus,  habet 
operationem  per  se,  cui  non  communicat  corpus  »  (2).  Et  alibi  adhuc 
praeclarius:  «  Omne  quod  est  in  potentia  ad  aliquid  et  receptivum  eius, 
caret  eo  ad  quod  est  in  potentia  et  cuius  est  receptivum;  sicut  pupilla, 
quae  est  in  potentia  ad  colores  et  est  receptiva  ipsorum,  est  carens 
omni  colore.  Sed  intellectus  noster  sic  intelligit  intelligibilia,  quod 
est  in  potentia  ad  ea  et  susceptivus  eorum  sicut  sensus  sensibilium. 
Ergo  caret  omnibus  illis  rebus,  quas  natus  est  intelligere.  Cum  igitur 
intellectus  noster  natus  sit  intelligere  omnes  res  sensibiles  et  corpo- 
reas,  oportet  quod  careat  omni  natura  corporali;  sicut  sensus  visus 
caret  omni  colore  propter  hoc  quod  est  cognoscitivus  coloris...  Sic 
etiam  intellectus  si  haberet  aliquam  naturam  determinatam,  illa  na- 
tura  connaturalis  sibi  prohiberet  a  cognitione  aliarum  naturarum  »  (3). 

Occurritur  difficultati.  Hoc  argumentum  ab  Aristotele  ductum 
et  a  B.  Alberto  Magno,  a  S.  Thoma,  et  a  S.  Bonaventura  probatum, 
quo  etiam  usus  est  B.  Albertus  ad  probandum,  singulare  corporeum 
non  esse  obiectum  proprium  et  directum  intellectus  nostri,  non  pla- 
cuit  quibusdam,  qui  illud  submovere  conati  sunt,  ex  eo  quod,  ut  ipsi 

(1)  Contra  gent.  loc.  cit. 

(2)  1  p.  q.  75,  a.  2. 

(3)  De  Anima,  lib.  III,  lect.  7. 

De  Maria,    Vol.  II.  17 

dictitant,  si  illa  ratio  Philosophi  staret,  consequenter  dicendum  foret, 
intellectum  nostrum  in  potentia  ad  intelligendas  res  spirituales  debere 
carere  natura  spirituali.  Verum  haec  instantia,  quae  prima  specie 
admirationem  movet,  re  considerata  et  intellecta,  statim  evanescit, 
Etenim,  ut  rite  notat  Silvester  Maurus  hanc  rationem  enarrans,  duo 
illa  principia,  quibus  demonstratio  Aristotelis  innititur,  nimirum  :  Intus 
exsistens  prohibet  extraneum ;  et:  Recipiens  debet  esse  denudatum  a 
natura  recepti,  veritatem  habent  si  agitur  de  rebus  materialibus,  cum 
materia  sit  principium  limitationis,  coarctationis,  et  determinationis ; 
minime  vero  si  agitur  de  rebus  immaterialibus,  nam  immaterialitas 
praecise  est  formalis  ratio,  cur  aliquid  sit  intellectivum  et  intelligibile, 
ideoque  secundum  maiorem,  vel  minorem  elongationem  a  materia  re- 
sultat  potior  perfectio  tum  virtutis  intellectivae,  tum  intelligibilitatis  (1). 

Arg.  3.um  Omnis  potentia  organica  corrumpitur  ab  excellentia 
sui  obiecti,  uti  potentia  visiva  a  maxima  luce,  et  auditiva  a  maximo 
sono.  Atqui  potentia  intellectiva  non  corrumpitur,  sed  perficitur  ab 
excellentia  sui  obiecti,  nam  qui  intelligit  aliquid  valde  intelligibile, 
aptior  est  ad  minora  intelligenda.  Ergo  potentia  intellectiva  non  est 
alligata  organo.  Audi  S.  Thomam :  cc  Sensus  corrumpitur  ab  excel- 
lenti  sensibili.  lntellectus  autem  non  corrumpitur  ab  intelligibilis 
excellentia;  quin  imo  qui  intelligit  maiora,  potest  melius  postmodum 
minora  intelligere  »  (2).  Cum  hoc  argumentum  a  Philosopho  allatum 
sit,  placet  citare  verba  S.  Thomae  sic  Aristotelem  explanantis:  <c  Di- 
ctum  est  supra,  quod  sicut  sentire  non  est  pati  passione  proprie  ac- 
cepta,  ita  nec  intelligere.  Et  ex  hoc  supra  conclusit,  quod  intellectus 
erat  impassibilis.  Ne  ergo  aliquis  crederet,  quod  in  eodem  gradu 
impassibilitatis  esset  sensus  et  intellectus,  subiungit  hoc,  quod  non 
est  similis  impassibilitas  sensitivi,  et  inteilectivi.  Sensus  enim  licet 
non  patiatur  a  sensibili,  passione  proprie  accepta,  patitur  tamen  per 
accidens,  in  quantum  organi  proportio  corrumpitur  ab  excellenti  sen- 
sibili,  Sed  de  intellectu  hoc  accidere  non  potest,  cum  organo  careat; 
unde  nec  per  se  nec  per  accidens  passibilis  est  »  (3). 

Conclusio.  Praestat  hanc  quaestionem  claudere  pulcherrimo  S.  Bo- 
naventurae  testimonio,  quo  sic  rem  prosequitur:  «  Propter  ipsam  unio- 
nem  non  tantum  pendet  anima  ex  corpore,  quantu»u  ad  actum  sen- 
tiendi;  sed  etiam  aliquo  modo  quantum  ad  actum  intelligendi  sed 
longe  aliter  et  aliter.  Nam  quantum  ad  actum  sentiendi  sic  pendet, 
ut  nullo  modo  possit  eos  exercere  sine  corpore;  non  autem  sic  de 
actu  intelligendi :  sic  etiam  pendet,  ut  illos  actus  exerceat  per  corpus 
et  per  organum  corporeum:  non  sic  est  de  actu  intelligendi,  et  ideo 

(t)  Cf.  Silv.  Maurum,  Quaest.  phil.  De  ente  immateriali,  q.   1. 

(2)  Conlra  gent.  lib.  II,  cap.  LXVI. 

(3)  De  Anima,  lib.  III,  lect.  7. 

actum  sentiendi  dicitur  communicare  anima  corpori.  Unde  non  ab- 
surde  omnino  dicitur:  oculus  videt:  non  sic  dicitur  de  actu  intelli- 
gendi.  Dicitur  autem  anima  sentire  per  corpus,  et  non  intelligere  per 
corpus;  quia  cum  duo  concurrant  ad  actum  intclligendi  et  sentiendi, 
videlicet  recipere  et  iudicare;  in  sentiendo  receptio  speciei  est  a  cor- 
pore,  sed  iudicium  est  a  virtute;  et  in  intelligendo,  utrumque  est  a 
virtute  intellectiva,  videlicet  ab  intellectu  possibili  et  agente.  Et 
propterea  intellectus  dicitur  vis  non  alligata  materiae,  et  operationem 
hanc  potest  habere,  cum  est  separata  a  corpore  »  (1). 


SOLVUNTUR  DIFFICULTATES. 

Oppon.  I.°  Intellectus  est  facultas  organica,  Nam  1)  Intelligendo 
defatigamur.  2)  Impedito  cerebro,  cessat  intellectio.  3)  Nihil  pos- 
sumus  intelligere  absque  phantasmate,  quod  haberi  nequit  sine  organo. 
4)  Movemur  ad  intelligendum  a  rebus  materialibus. 

Resp.  Neg.  assumptum.  Ad  singulas    rationes,  sic   respondemus. 

Ad  primam.  Dist.  Defatigamur  propter  operationem  phantasiae 
quae  antecedit  et  concomitatur  intellectionem,  Conc.  Defatigamur 
propter  operationem  intellectivam,  Neg. 

Ad  secundam.  Dist.  Cessat  intellectio,  quia  cessat  operatio  phan- 
tasiae,  quae  necessaria  est  ad  operationem  inteilectus,  Conc.  Quia 
intellectus  intrinsece  laesus  est,  Neg.  Ad  rem  nostram  sic  loquitur 
Doctor  Angelicus:  «  Debilitatur  intellectus  ex  laesione  alicuius  organi 
particularis  indirecte,  in  quantum  ad  eius  operationem  requiritur 
operatio  sensus  habentis  organum  »  (2). 

Ad  tertiam.  Dist.  Phantasma  requiritur  ad  actionem  intellectus 
ratione  obiecti,  Conc.  Ratione  principii  intrinseci  operationis,  Neg. 
Unde  Aquinas  ait:  Corpus  requiritur  ad  actionem  intellectus  non 
sicut  organum,  quo  talis  actio  exerceatur,  sed  ratione  obiecti  »  (3). 

Ad  quartam.  Dist.  Movemur  ad  intelligendum  a  rebus  materia- 
libus  tamquam  ab  obiecto  materiali  seu  causa  instrumentali,  Conc. 
Tamquam  ab  obiecto  formali  scu  causa  principali,  Neg. 

Opp.  2.°  Principium  unde  emanat  intellectus,  nempe  anima  in- 
tellectiva,  est  actus  corporis.  Atqui  facultas,  quae  emanat  ex  princi- 
pio  quod  est  actus  corporis  est  organica,  secus  esset  spiritualior  suo 
principio.  Ergo  intellectus  est  receptus  in  organo. 

Resp.  Dist.  mai.  Anima  intellectiva  est  actus  substantialis  cor- 
poris  superexcedens  proportionem  sui  receptivi,  ideoque  subsistens, 
Conc.  Est  actus  dependens  a  corpore  in  essendo,  Neg. 

(1)  ln  2  Sent.  Dist.  25,  p.  2,  a.  1,  q.   6. 

(2)  De  Anima,  lib.  III.  lect.  7. 

(3)  1   p.  q.  7o,  a.  2  ad  3. 

Explico.  Cum  anima  sit  forma  subslantialis  corporis,  potest  simul 
informare  materiam,  et  in  se  subsistere,  cum  sit  forma  superexcedens 
proportionem  materiae,  ideoque  habens  operationes,  in  quibus  non 
communicat  materia  corporalis.  Quare  in  forma  substantiali  haec  duo 
concurrere  possunt,  videlicet  ut  sit  actus  corporis,  et  forma  spiri. 
tualis;  licet  non  attingat  iilam  immaterialitatis  perfectionem,  quae 
propria  est  formarum  complete  subsistentium.  Forma  accidentalis  e 
converso  cum  in  essendo  essentialiter  dependeat  a  subiecto,  si  eius 
subiectum  est  corpus,  necessario  erit  forma  materialis.  Hinc  si  est 
forma  spiritualis,  debet  in  subiecto  spirituali  residere,  et  sic  intellectus 
humanus,  qui  est  facultas  spiritualis,  residet  in  anima  tamquam  in 
subiecto.  Neque  dici  poterit  spiritualior  principio,  unde  dimanat 
nam  sicut  anima  in  ordine  formarum  spiritualium  infimum  locum 
obtinet,  sic  intellectus  in  ordine  facultaturo  intellectricium  infimum; 
locum  habet,  ideoque  per  res  visibiles  ascendit  ad  cognitionem  rerum 
invisibilium,  et  dici  etiam  solet  intellectus  obumbratus. 

Oppon.  3.°  Intellectus  humanus,  iuxta  Philosophum,  se  habet  ad 
excellens  intelligibile,  sicut  oculus  vespertilionis  ad  excellens  visibile. 
Atqui  oculus  vespertilionis  corrumpitur  ab  excellenti  visibili.  Ergo 
et  intellectus  ab  excellenti  intelligibili,  ideoque  est  organicus. 

Resp.  Dist.  mai,  Idest  sicut  oculus  verspertilionis  non  est  pro- 
portionatus  ad  excellens  visibile,  ita  intellectus  humanus  non  habet 
pro  obiecto  proprio  et  proportionato  maxime  intelligibilia,  Conc.  Eo 
quod  si  actuatur  ab  excellenti  intelligibili  corrumpitur,  Neg.  (1). 

Oppon.  4.°  Intellectus  noster  cognoscit  res  materiales.  Atqui  fa- 
cultas  proportionata  obiecto  materiali  est  facultas  organica.  Ergo. 

fiesp.  Dist.  mai.  Intellectus  cognoscit  res  materiales  abstracte 
et  immaterialiter,  Conc.  Concrete  et  materialiter,  Neg.  Contradist. 
min.  Facultas  proportionata  obiecto  materiali  materialiter  cognito, 
est  organica,  Conc.  lmmaterialiter  cognito,  Subdist.  Dependet  ab  or- 
gano  intrinsece,  Neg.  Extrinsece,  Conc.  et  Neg.  cons. 

Opp.  5.°  Si  intellectus  esset  in  sola  anima  ut  in  subiecto,  dicenda 
esset  intelligere  anima,  et  non  homo.  Atqui  homo  dicitur  intelligere. 
Ergo  facultas  intellectiva  residet  in  composito. 

Resp.  Dist.  mai.  Anima  diceretur  intelligere,  et  non  homo,  si 
anima  non  esset  unita  corpori  in  unitatem  personae  et  naturae,  Conc. 
Posita  tali  unione,  Neg.  Dist.  min.  Homo  dicitur  intelligere,  mediante 
anima,  Conc.  Mediante  organo  animato,  Neg. 

Explico.  Cum  ex  anima  et  corpore  resultet  unica  persona  et  unica 
natura,  omnes  operationes,  quae  fiunt  in  homine,  sive  fiant  per  po- 
tentias,  quae  resident  in  sola  anima,  sive  etficiantur  per  potentias, 
quae  resident  in  composito,  iure  dicuntur  fieri  ab  homine.  Sic  dicimus 

(1)  Cf.  S.  Tiiom.  1  p.  q.  88,   a.  1   ad  8. 

hominem  videre,  licet  videat  per  oculos,  et  audire,  licet  audiat  per 
aures,  et  intelligere,  licet  intelligat  per  animam. 

Oppon.  6.°  Simile  simili  cognoscitur.  Atqui  intellectus  cognoscit 
materialia.  Ergo  intellectus  est  facultas  materialis. 

Resp.  Dist.  mai.  Simile  simili  cognoscitur,  ita  ut  assimilatio  fiat 
per  speciem  intentionalem,  Conc.  Per  formam  naturalem  et  physicam, 
Neg.  Dist.  min.  Intellectus  cognoscit  materialia  per  species  immate- 
riales,  Conc.  Per  species  materiales  Neg.  et  Neg.  cons. 

Explico.  Cum  cognitio  fiat  per  assimilationem  cognoscentis  ad 
cognitum,  uti  explicabimus  inferius,  intellectus  debet  esse  similis  rei 
cognitae,  ut  possit  illam  cognoscere,  seu  vitaliter  et  intentionaliter  in 
seipso  reproducere.  Sed  haec  similitudo  non  potest  esse  secundum 
formam  naturalem  et  physicam;  nam  si  intellectus  assimilaretur  phy- 
sice  rei  materiali,  non  solum  illam  non  cognosceret,  sed  evaderet 
ineptus  ad  omnem  aliam  cognitionem.  Ceterum  si  intellectus  ad  res 
materiales  cognoscendas  deberet  actuari  forma  physica  rerum,  non 
solum  evaderet  facultas  organica;  sed  etiam  fieret  substantia  mate- 
rialis  et  inorganica,  cum  tales  substantias  nempe  inorganicas  cogno- 
scat.  Insuper  formae  spirituales  vel  nullo  pacto  cognoscerent  res  ma- 
teriales,  vel  conoscendo  converterentur  in  substantias  materiales.  Haec 
omnia  impossibilia  tradita  fuerunt  a  veteribus  Materialistis,  qui  ex  eo 
quod  simile  simili  cognoscitur,  deducebant,  animam  esse  corpus  vel 
simplex,  vel  ex  pluribus  elementis  concretum  (1). 

Oppon.  7.°  Si  anima  non  communicaret  corpori  virtutem  intel- 
lectivam,  corpus  humanum  esset  in  eadem  specie,  ac  corpus  animantis, 
cui  communicatur  esse,  vivere  et  sentire.  Atqui  hoc  dici  nequit.  Ergo 
intellectus  communicatur  organo  corporali. 

Besp.  Dist.  mai.  Esset  in  eadem  specie,  ac  corpus  bruti,  si  anima, 
quae  communicat  corpori  esse,  vivere,  et  sentire,  esset  diversa  ab  anima 
intellectiva,  Conc.  Si  est  eadem,  Neg.  (2). 


ARTICULUS  II. 

DE    PROPRIO    ET   PROPORTIONATO    ORIECTO   INTELLECTUS   HUMANI    (3). 

QUAESTIO  CIRCUMSCRIBITUR.  Postquam  a  nobis  explicata  sit 
spiritualitas,  seu  intrinseca  independentia  ab  organo,  quae  competit 
intellectui  humano,  ut  eius  natura  et  gradus  perfectionis  cognoscatur, 
loquendum  est  de  intelligibili,  quod  ipsi  respondet,  nempe  de  proprio 

(1)  Cf.  Arist.  De  Anima,  lib.  1.  cap.   V.  et  XII. 
»2)  QQ.  DD.  De  spir.  creaturis  a.  11  ad.  14. 

(3  De  hac  re  cf.  S.  Tbom.  De  Anima,  lib.  II,  lect.  12,  et  lib.  III,  lect.  8  ; 
1  p.  q.  8o,  a.  1  et  3,  et  alibi  passim. 

obiecto  eiusdem.  Sic  efflorescet  lucidus  ordo  in  quaestione  non  parum 
salebrosa  ac  difficili;  nam  ex  proprio  intellectus  obiecto  generatim  de- 
terminato  promptior  parabitur  via  ad  explicandam  propriam  et  diffe- 
rentialem  perfectionem  cognoscendi,  quae  intellectui  nostro  competit. 
secundum  quam  utrinque  secernitur  a  sensu,  et  ab  intellectu  Angelo- 
rum;  et  sic  declarabitur  etiam  ortus  cognitionis  nostrae  intellectivae, 
idest  quaestio  de  origine  idearum. 

Sicut  ergo  obiectum  sensus  dicitur  sensibile,  sic  obiectum  intelle- 
ctus  dicitur  generatim  intelligibile.  Cum  autem  quaelibet  res  intelligi- 
bilis  sit,  secundum  quod  est  actu,  et  rationem  entis  sibi  vindicat,  illa 
consecutio  emergit,  ut  obiectum  intellectus  seu  intelligibile  tantundem 
extendatur,  quantum  ratio  entis  porrigitur;  et  in  hoc  sensu  ens  et  ve- 
rum  convertuntur  (1).  lam  vero  intelligibile  hac  ratione  spectatum,  est 
obiectum  commune  cuiuslibet  facultatis  intellectivae ;  nam  nullus  con- 
cipi  potest  intellectus,  qui  non  possit  quodammodo  intentionaliter  assi- 
milari  omnibus  rebus,  illasque  cognoscere.  Quare  etiam  intellectus  hu- 
manus,  qui  in  ordine  virtutis  intellectivae  postremum  locum  occupat, 
omnia  entia  sive  visibilia  sive  invisibilia  quadantenus  cognoscit.  Hinc 
etiam  intellectus  hominis  iure  dicitur  a  S.  Thoma  apprehensivus  entis 
et  veri,  et  eius  obiectum  asseritur  ab  eodem,  esse  commune  quoddam, 
scilicet  ens  et  verum  (2). 

Intelligibile  commune  et  proprium.  Ens  generatim  spectatum, 
prout  cognosci  potest  a  quolibet  intellectu,  merito  dicitur  obiectum  seu 
intelligibile  commune.  Cum  autem  diversi  intellectus,  differentes  inter 
se  non  solum  specie,  sed  etiam  genere,  discriminari  nequeant  per  id 
quod  est  omnibus  commune,  patet,  rationem  differentialem  gradnm- 
que  perfectionis  humani  intellectus  non  esse  desumendum  ab  intelli- 
gibili,  prout  est  obiectum  commune  cuiuslibet  intellcctus;  sed  ab  in- 
telligibili,  prout  est  proprium  eius  obiectum.  Sic  tum  intellectus  An- 
geli,  tum  intellectus  hominis  cognoscunt  res  materiales  et  res  spiritua- 
les;  et  in  hoc  non  discriminantur.  Sed  intellectus  Angeli  per  naturas 
simplices  et  immateriales  cognoscit  essentias  compositas  et  materiales; 
cum  ex  adverso  intellectus  hominis  cognoscat  naturas  spirituales  per 
res  visibiles  et  materiales;  et  in  hoc  vehementer  discrepant.  Quare 
ad  determinandam  speciem  intellectus  humani.  eiusque  differentiam 
tum  ab  intellectu  Angeli,  quocum  convenit  in  genere  facultatis  intel- 
lectivae,  tum  a  sensu,  quocum  consenlit  in  genere  potentiae  apprehen- 
sivae,  disputare  oportet  de  proprio  obiecto  nostri  intellectus  in  prae- 
senti  statu  unionis  animae  cum  corpore. 

Quid  obiectum  proprium?  Obiectum  proprium  alicuius  facultatis 
cognoscitivae  definitur  a  S.  Thoma:  Id  quod  est  primo  et  per  se  co- 

(1)  Cf.  S.  Thom.  QQ.  DD.   De  ver.  q.  1,  a.   1. 

(2)  Cf.  S.  Tiiom.  1  p.  q.  8-2,  a.  4  ad  1.  et  q.  87.  a.  3  ad  2. 

gnilwrn  a  virtute  cognoscitiva  (1).  Iam  vero  cum  id  quod  est  primo 
et  per  se  cognitum,  sit  causa  cur  cetera  cognoscantur,  consequitur, 
proprium  obiectum  debere  esse  proportionatum  perfectioni  virtutis  co- 
gnoscitivae,  et  eius  certam  ac  definitam  mensuram;  ita  ut  virtus  co- 
gnoscitiva,  quae  a  proprio  obiecto  cognoscendo  orditur,  quandoque 
per  proprium  obiectum  ascendat  ad  alia  cognoscenda,  si  alia  cogno- 
scibilia  perfectione  antevertunt  proprium  obiectum ;  quandoque  contra 
descendat,  si  id  quod  cognoscitur,  est  inferius  perfectione.  Sic  intel- 
lectus  humanus  a  rebus  visibilibus  ad  invisibilia  cognoscenda  ascen- 
dit;  cum  ex  adverso  Angeli  a  rebus  invisibilibus  ad  res  materiales 
percipiendas  quodammodo  descendunt. 

Philosophorum  sententiae.  In  hac  quaestione,  quae  finitima  est 
controversiae  de  origine  idearum,  et  de  primo  cognito  intellectus  no- 
stri,  sunt  multiplices  philosophorum  sententiae,  de  quibus  aliqua  sin- 
gillatim  attingemus  agentes  de  ortu  et  causis  cognitionis  nostrae  in- 
tellectivae.  Hic  autem,  omissis  placitis  tum  Sensistarum,  tum  Ratio- 
nalistarum,  posthabitis  etiam  Cartesianis,  qui  tuentur,  obiectum  pro- 
prium  intellectus  nostri  esse  ipsam  substantiam  animae  cum  suis 
affectionibus,  ideoque  initium  scientiae  esse  repetendum  ab  animi 
conscientia;  quaestionem  coarctamus  ad  illos  philosophos,  qui  in  eo 
conveniunt,  quod  intellectus  noster  in  cognoscendo  a  rebus  visibilibus 
ordiatur.  Porro  isti  philosophi  ad  tres  classes  revocari  possunt,  quo- 
rum  primi  censent,  intellectum  nostrum  percipere  solummodo  acci- 
dentia  rerum  materialium,  secundi  tuentur,  intellectum  primo  et  per 
se  cognoscere  essentias  singulares  et  individuas;  postremi  tandem  cum 
Aristotele,  Boetio,  B.  Alberto  Magno,  S.  Bonaventura,  S.  Thoma,  pro- 
pugnant,  proprium,  directum,  et  proportionatum  obiectum  intellectus 
nostri  esse  quidditatem  rerum  corporalium  abstractam  a  principiis 
individuantibus,  ideoque  universalem.  Sic  vitant  tum  errorem  eorum, 
qui  intellectum  male  confundunt  cum  sensu,  tum  illorum,  qui  non 
distinguunt  inter  vim  intellectricem  hominis  et  intellectum  formarum 
separatarum,  quae  singularia  corporea  directe  cognoscunt. 

PROPOSITIO. 

Obiectum  proprium  et  proportionatum  intellectus  nostri  in  statu 
unionis  animae  cum  corpore  est  quidditas  rerum  materialium  ab- 
stracta  a  principiis  individuantibus,  ideoque  universalis,  ita  ut  uni- 
versaliora  sint  priora  in  nostra  cognitione. 

Prob.  I.a  pars.  Principio  quidem  quod  intellectus  cognoscat  re- 
rum  quidditates,  hoc  est  ita  apertum  et  illustre,  ut  non  egeat  nisi 
quadam  admonitione.  Siquidem  intellectus  noster  scientiam  sibi  com- 

(1)  1  p.  q.  85,  a.  8. 

parat,  quae  non  est  nisi  de  necessariis,  idest  de  essentiis  rerum.  Insu- 
per  format  definitiones,  quae  nihil  aliud  sunt,  nisi  explicationes  es- 
sentiarum,  ideoque  definitiones  iuxta  Philosophum  constituunt  tum 
principium,  tum  terminum  scientiae.  Quocirca  negantes,  intellectum  co- 
gnoscere  essentias,  simul  ipsam  scientiam  inficiati  sunt,  quemadmodum 
de  Heraclito  et  Cratylo  refert  Aristoteles  (1). 

Ouod  autem  intellectus  primo  et  per  se  intelligat  essentias  rerum 
materialium  abstractas  a  materia  individuali,  hoc  probatur  tum  ab  ipsa 
natura  intellectus  humani,  tum  ab  experientia.  Prima  argumentandi 
ratio  deducitur  ex  eo  quod  anima  humana  est  forma  substantialis  cor- 
poris  (2).  Argumentum  autem  sic  effici  potest.  Obiectum  proprium 
et  directum  illud  esse  debet  quod  respondet  modo  existendi  poten- 
tiae,  ad  quam  refertur.  Atqui  quidditas  materialis  abstracta  a  prin- 
cipiis  individuantibus  respondet  modo  exsistendi  intellectus  humani, 
qui  licet  nulli  organo  affixus,  est  tamen  facultas  animae,  quae  infor- 
mat  materiam.  Ergo.  Propositio  maior  ex  eo  eiucescit,  quod  cognitio 
fit  per  assimilationem  cognoscentis  ad  cognitum,  et  cognitum  est  in 
cognoscente  ad  modum  cognoscentis.  Ergo  illud  est  obiectum  proprium 
seu  primo  et  per  se  cognitum,  quod  tale  est,  ut  ei  primo  et  per  se 
assimiletur  cognoscens.  Porro  quod  respondet  modo  exsistendi  cogno- 
scentis  tale  est,  ut  ei  primo  et  per  se  assimiletur  cognoscens.  Sic  obie- 
ctum  proprium  intellectus  divini  est  ipsa  divina  essentia;  obiectum 
proprium  intellectus  Angelorum  est  substantia  simplex  et  immateria- 
lis;  obiectum  proprium  animae  intellectivae,  quae  est  forma  corporis, 
est  essentia  materialis  abstracta  a  principiis  individuantibus,  seu  im- 
materialiter  cognita  (3). 

Ratio  autem  a  posteriori  eruitur  ab  ipsa  experientia,  quae  eviden- 
tissime  testatur,  nos  intelligere  spiritualia  per  quamdam  comparatio- 
nem  ad  corporalia;  et  quoniam  res  nominantur  a  nobis  secundum 
quod  cognoscuntur,  sic  nomina  quibus  utimur  ad  res  spirituales  indi- 
candas,  ex  rebus  materialibus  desumpta  sunt.  Quocirca  res  spirituales 
per  species  alienas  et  per  quamdam  similitudinem,  ideoque  imperfe- 
ctissime  cognoscimus  per  viam  causalitatis  vel  excessus  vel  remotionis. 
Accedit  dependentia  inter  cognitionem  intellectivam  et  sensitivam, 
quae  non  potest  explicari,  nisi  ratione  obiecti  proprii  intellectus  no- 
stri,  qui  non  est  facultas  organica,  et  nihilominus  nihil  intelligere  po- 
test,  nisi  per  conversionem  ad  phantasmata  (4). 

Prob.  2.a  pars,  nempe  intellectum  nostrum  directe  apprehendere 
naturas  universales,  non  vero  prout  determinatae  sunt  ad  esse  huius 

(1)  Arist.  Metaph.  lib.  IV,  text.  22. 

(2)  Cf.  S.  Thom.  1  p.  q.  12,  a.  4;  et  Com.  Toleti  in  hunc  locum. 

(3)  Cf.  S.  Thom.  1  p.  q.  85,  a.  1. 
(V)  Cf.  S.  Thom.  1  p.  q.  84,  a.  7. 


ART.    II.    DE    PROPRIO   OBIECTO   NOSTRI    INTELLECTUS  265 

vel  illius  singularis.  Haec  pars  ita  in  perspicuis  habebatur  apud  ve- 
teres  Scholasticos  ante  Scotum,  ut  tamquam  axioma  reputaretur  illud 
a  Boetio  usurpatum:  Singulare  dum  sentitur,  universale  durn  intel- 
ligitur,  ideoque  verum  germanumque  discrimen  inter  sensum  et  in- 
tellectum  in  eo  reponebant,  quod  sensus  sit  apprehensivus  formae 
prout  est  in  materia  individuali,  ideoque  non  cognoscat  nisi  singu- 
lare;  intellectus  ex  opposito  sit  apprehensivus  formarum  habentium 
esse  in  materia  individuali,  non  tamen  secundum  quod  sunt  in  ma- 
teria  individuali,  sed  secundum  quod  abstrahuntur  ab  ea,  et  sic  co- 
gnoscuntur  in  universali.  Quare  scite  ex  S.  Thoma  anima  «  habet 
duas  virtutes  cognoscitivas.  Unam  quae  est  actus  alicuius  corporei 
organi,  et  huic  connaturale  est  cognoscere  res  secundum  quod  sunt  in 
materia  individuali ;  unde  sensus  non  cognoscit  nisi  singularia.  Alia 
virtus  cognoscitiva  eiusest  intellectus,  qui  non  est  actus  alicuius  organi 
corporalis.  Unde  per  intellectum  connaturale  est  nobis  cognoscere  na- 
turas,  quae  quidem  non  habent  esse,  nisi  in  materia  individuali;  non 
tamen  secundum  quod  sunt  in  materia  individuali,  sed  secundum 
quod  abstrahuntur  ab  ea  per  considerationem  intellectus.  Unde  secun- 
dum  intellectum  possumus  cognoscere  huiusmodi  res  in  universali, 
quod  est  supra  facultatem  sensus  »  (1). 

Ex  dictis  sic  possumus  ar^umentari.  Proprium  obiectum  intelle- 
ctus  nostri,  proportionatum  naturae  ipsius,  qui  est  facultas  spiritualis 
et  inorganica  animae  intellectivae  simul  et  sensitivae,  est  essentia  re- 
rum  materialium  abstracta  a  principiis  individuantibus,  seu  a  materia 
individuali.  Atqui  essentia,  quae  per  considerationem  intellectus  sepa- 
ratur  ab  esse  in  hoc  vel  illo  singulari  corporeo,  dicenda  est  univer- 
salis.  Ergo  proprium  obiectum  intellectus  nostri  est  universale.  Et 
revera,  ut  argumentum  ulterius  evolvatur,  illud  intellectus  intelligit 
in  rebus  de  quo  format  definiliones.  Porro  definitio  non  est,  nisi  de 
quidditatibus  universalibus.  Quam  ad  rem,  uti  notat  B.  Albertus  IMa- 
gnus:  ((  Propria  operatio  intellectus  agentis  est  abstrahere,  non  qui- 
dem  a  materia  tantum;  sed  universaliter  ab  hoc  particulari,  cuius  in- 
tentio  est  in  anima  sensibili.  Hoc  autem  abstrahere  nihil  aliud  est, 
quam  accipere  universale  ex  particulari...  Relinquitur  ergo,  proprium 
obiectum  intellectus  esse  universale  »  (2). 

Confir.  Ex  eo  quod  si  intellectus  accipiens  cognitionem  .a  rebus 
sensibilibus  et  corruptilibus,  primo  et  per  se  cognosceret  singulare, 
concludendum  foret,  rem  materialem  et  corpoream  imprimere  in  fa- 
cultatem  immaterialem  et  incorpoream.  Atqui  hoc  est  dictu  absurdum, 
cum  materia  non  possit  agere  in  spiritum.  Ergo  vel  dicendum,  intel- 
lectum  non  differre  a  sensu,  vel  admittendum,  obiectum  proprium  et 
directum  intellectus  non  esse  singulare  sed  universale. 

(1)  1  p.  q.  12,  a.  4. 

(2)  De  intellectu  et  intelligibUi,  lib.  I,  tract.  II,  cap.  I. 

B.  Albertus  Magnus.  Eadem  doctrina  in  hunc  ferme  modum  de- 
monstratur  a  B.  Alberto.  Si  aliquod  singulare  corporeum  esset  obie- 
ctum  proprium  et  per  se  intellectus  nostri,  dicendum  foret,  intelle- 
ctum  natura  determinatum  esse  ad  illud  genus  singularium.  Atqui 
consequens  est  absurdum;  in  illa  hypothesi  intetlectus  cetera  genera 
singularium,  vel  singularia  ceterorum  generum  percipere  haud  posset. 
Ergo  et  antecedens,  Haec  argumentandi  ratio,  uti  patet,  gemina  est 
illi,  qua  ex  Philosopho  probavimus,  intellectum  non  esse  facultatem 
residentem  in  organo.  Sed  placet  ipsa  verba  B.  Alberti  huc  transferre: 
(( Intellectus  cum  sit  simplex  et  purus,  nihil  ulli  habens  commune, 
et  separatus  ab  omnibus,  oportet  quod  obiectum  proportionatum  ha- 
beat  sibi,  eo  quod  scire  et  intelligere  non  convenit  ei,  nisi  secundum 
potestatem  et  congruentiam  ipsius,  sicut  fit  passio  in  quolibet  pas- 
sivo...  ideo  si  particulare  inferret  aliquam  passionem  intellectui,  opor- 
teret,  illam  habere  congruentiam  ad  illud  particulare  in  genere,  et 
tunc  non  pateretur  nisi  a  rebus,  quae  essent  de  genere  illius  parti- 
cularis;  et  ideo  denudatum  a  materia  et  appendiciis  materiae  est  obie- 
ctum,  quod  propriam  infert  intellectui  passionem  »  (1). 

S.  Thomas.  Magistro  suo  concinit  Aquinas,  inquiens:  cc  Intel- 
lectus  noster  non  intelligit  res  nisi  abstrahendo,  et  per  ipsam  ab- 
stractionem  a  conditionibus  materialibus,  et  per  ipsam  abstractio- 
nem  a  conditionibus  materialibus,  id  quod  abstrahitur  fit  univer- 
sale  »  (2).  Immo  doctrinam  Aristotelis  enarrans  secundum  quam  sen- 
sus  differt  ab  intellectu,  haec  disserit:  «  Sciendum  est  quod  sensus 
est  virtus  in  organo  corporali;  intellectus  vero  est  virtus  immateria- 
lis,  quae  non  est  actus  alicuius  organi  corporalis...  Oportet  igitur 
quod  sensus  corporaliter  et  materialiter  recipiat  similitudinem  rei, 
quae  sentitur.  Intellectus  vero  recipit  similitudinem  eius,  quod  intel- 
ligitur,  incorporaliter  et  immaterialiter.  Individuatio  autem  naturae 
communis  in  rebus  corporalibus  et  materialibus  est  ex  materia  cor- 
porali  sub  determinatis  dimensionibus  contenta:  universale  autem  est 
per  abstractionem  ab  huiusmodi  materia,  et  materialibus  conditionibus 
individuantibus.  Manifestum  est  igitur  quod  similitudo  rei  recepta  in 
sensu  repraesentat  rem  secundum  quod  est  singularis;  recepta  au- 
tem  in  intellectu,  repraesentat  rem  secundum  rationem  universalis 
naturae:  et  inde  est  quod  sensus  cognoscit  singularia,  intellectus 
vero  universalia,  et  horum  sunt  scientiae  »  (3). 

S.  Bonaventura.  Difficultati  vel  melius  cavillationi  quorumdam 
sive  veterum  sive  recentiorum  aientium,  intellectus  immaterialitatem 
non  esse  in  causa,  cur  singularia  per  se  et  directe  non  cognoscat.  sic 

(1)  De  intellectu  et  intelligibili,  loc.  cit. 

(2)  1  p.  q.  57.  a.  *2  ad  1. 

(3)  De  Anima,  lib.  II.  lect.  12;  cf.  ctiara  lib.  III.  lect.  8. 

nervose  occurrit  S.  Bonaventura :  «  Dicendum,  quod  hoc  quod  non 
cognoscat  singularia,  non  tantum  venit  ex  immaterialitate;  immo  ex 
materialitate  coniuncti  et  immaterialitate  sua.  Quoniam  coniungitur 
corpori,  ideo  habet  potentias  secundum  quas  dependet  a  corpore  quan- 
tum  ad  operationem,  et  per  quas  intellectus,  quamdiu  est  in  corpore, 
exit  ad  exteriora:  quia  illae  sunt  mediae,  scilicet  sensus  particularis, 
et  imaginatio.  Quoniam  vero  singulare  non  pervenit  ad  intellectum, 
nisi  per  istas  potentias,  et  ascensus  per  has  est  per  abstractionem  et 
depurationem,  et  abstractio  facit  de  singulari  universale,  ideo  non 
potest  singularia  cognoscere  ut  intellectus;  nisi  intellectus  sit  separa- 
tus  vel  divinus  »  (1).  Congruenter  huic  doctrinae  Aquinas  paucis  dixit: 
((  Singularium,  quae  sunt  in  rebus  corporalibus,  non  est  intellectus 
apud  nos,  non  ratione  singularitatis,  sed  ratione  materiae,  quae  est  in- 
dividuationis  principium  »  (2). 

Prob.  3a  pars;  nempe  universaliora  esse  priora  in  nostra  cogni- 
tione.  Cum  intellectus  noster  procedat  in  intelligendo  de  potentia  in 
actum,  per  actus  imperfectos  pervenit  ad  actum  perfectum  scientiae 
et  cognitionis.  Atqui  cognitio  universalior  est  imperfectior,  quam  co- 
gnitio  minus  universalis.  Ergo  universaliora  sunt  priora  in  nostra  co- 
gnitione.  Cum  propositio  maior  in  promptu  sit  tum  experientia,  tum 
ratione,  sic  assumptio  suaderi  potest  cum  Aquinate  nostro.  Illa  cognitio 
est  imperfecta,  qua  cognoscuntur  res  indistincte  et  sub  confusione 
quadam;  et  vicissim  illa  cognitio  est  perfecta,  per  quam  distincte  et 
determinate  res  cognoscuntur.  Iam  vero  cognoscere  aliquid,  in  quo 
plura  continentur,  quin  habeatur  propria  notitia  uniuscuiusque  eorum, 
quae  in  illo  continentur,  est  cognoscere  rem  confuse  et  indistincte. 
Ergo  cognitio  universalior  est  imperfectior,  quam  cognitio  minus  uni- 
versalis  (3).  Hanc  pulcherrimam  doctrinam  S.  Thomas  mutuatus  fue- 
rat  ab  Aristotele,  qui  eam  saepissime  inculcavit.  Placet  unum  saltem 
Stagiritae  transcribere  locum  sic  explicate  rem  enodantem:  «  Natu- 
raliter  autem  constituta  est  via  ab  iis,  quae  sunt  nobis  notiora  et  cla- 
riora,  ad  ea,  quae  sunt  notiora  et  clariora  natura ;  non  enim  eadem 
sunt  nobis  nota,  et  simpliciter:  quare  necesse  est  hoc  modo  progredi, 
nimirum  ex  iis,  quae  natura  quidem  sunt  obscuriora,  nobis  tamen  sunt 
clariora,  ad  ea  quae  sunt  notiora  ac  clariora  natura.  Ea  enim  sunt 
nobis  primum  perspicua  et  manifesta,  quae  sunt  magis  confusa...  Idcirco 
ab  universalibus  ad  singularia  progredi  oportet  »  (4). 


(1)  Sent.  Dist.  39,  a.  1,  q.  2. 

(2)  1  p.  q.  56,  a    1  ad  2;  cf.  etiam  1  p.  q.  75,  a.  4  et  5. 

(3)  Cf.  S.  Thom.  1  p.  q.  85,  a.  3. 

(4)  Hiqruxe  oe  ex  tcov  yvooQifiCOTeQcov  r\\ily  f)  bboq  xai  cacpecTeQcov  eVi  to, 
oacpecTeQa  Tfj  cpitaei  xai  YVCOQi|xcoT£Qa  *  ov  yaQ  Tatrra  f)fiiv  te  yvcoQifnx  xai  cbdcog. 
5i67t£Q  d\dyy.r\  tov  tqo^ov  tovtov  jtQody£LV  ex  tcov  doocpecTEQCOv    \ikv  Tf)  cpijcei 

SCHOLION.  Quatuor  abstractionis  gradus.  Ad  abstractionem  intel- 
ligendam,  qua  intellectus  noster  rerum  quidditates  cognoscit,  praestat 
in  medium  afferre  quatuor  abstractionis  gradus,  quorum  sic  meminit 
B.  Albertus  Magnus:  «  Dicimus  igitur  quod  omne  apprehendere,  est 
accipere  formam  apprehensi  non  secundum  esse  quod  habet  in  eo, 
quod  apprehenditur;  sed  secundum  quod  est  intentio  ipsius  et 
species,  sub  qua  aliqua  sensibilis  vel  intelligibilis  notitia  apprehensi 
habetur.  Haec  autem  apprehensio  quatuor  habetgradus;  quorum  pri- 
mus  et  infimus  est,  quod  abstrahitur  et  separatur  forma  a  materia, 
sed  non  ab  eius  praesentia,  nec  ab  eius  appendiciis:  et  hoc  facit  vis 
apprehensiva  deforis,  quae  est  sensus.  Secundus  autem  gradus  est  quod 
separatur  a  materia,  et  a  praesentia  materiae,  sed  non  ab  appendiciis 
materiae,  sive  conditionibus  materiae,  et  hanc  apprehensionem  facit 
imaginativa  potentia,  quae  etiam  singularibus  non  praesentibus  retinet 
formas  sensilium,  sed  non  denudat  eas  a  materiae  appendiciis...  Ter- 
tius  autem  gradus  apprehensionis  cst,  quo  accipimus  non  tantum  sen- 
sibilia,  sed  quasdam  intentiones,  quae  non  imprimuntur  sensibus,  sed 
tamen  sine  sensibus  nobis  non  innotescunt,  sicut  est  esse  socialem,  et 
amicum,  et  delectabilem...  Quartus  autem  et  ultimus  gradus  est,  qui 
apprehendit  rerum  quidditates  denudatas  ab  omnibus  appendiciis  ma- 
teriae,  nec  accipit  ipsas  cum  sensilium  intentionibus,  sed  potius  sim- 
plices  et  separatas  ab  eis,  et  ista  apprehensio  est  intellectus  »  (1). 


SOLVUNTUR  DIFFICULTATES. 

Oppon.  I.°  Quidquid  intellectus  intelligit  actu  directo,  est  in  re 
materiali.  Atqui  omne  quod  est  in  re  materiali,  est  singulare.  Ergo 
intelleclus  primo  et  directe  intelligit  singulare.  Ita  Antonius  Trombeta. 

Resp.  Dist.  ant.  Quidquid  intellectus  directe  intelligit,  est  in  re, 
et  intelligitur  eodem  modo  ac  subsistit  in  re,  Neg.  Et  intelligitur 
diverso  modo,  Conc.  Dist.  min.  Omne  quod  est  in  re,  habet  esse  ad 
singularitatem  determinatum,  Conc.  Est  per  seipsum  singulare,  Neg. 
Solutio  patet  ex  dictis  de  universali,  et  invenitur  proposita  apud  Ca- 
ietanum  in  prooemio  ad  Opusculum  De  ente  et  essentia. 

Oppon.  2.°  Si  intellectus  noster  intelligit  quidditates  abstractas 
a  principiis  individuantibus,  falso  eas  cognoscit.  Atqui  hoc  dici  nequit. 
Ergo  obiectum  intellectus  non  est  quidditas  abstracta. 


rjjxiv  8e  aacpeaTeQcov,  8Jii  tcx  aacpeaTeQa  x\]  cpuaei  xai  yvcoQiLicoTeQa.  "Ean  8'f)iuv 
to  jtqcotov  bf\Xa  xai  aaqpfj  xd  ovyxeyyiiexa  jxaM.ov...  Aio  ex  tcov  xa06A,ov  em  xd 
xaft'  exaaTa  8ei  jiQoievai.  Physic.  lib.  1,   cap.  I. 
(1)  De  Anima,  lib.  11,  tract.  III,  cap.  IV. 

Resp.  Dist.  mai.  Si  abstractio  fit  per  modura  compositionis  et 
divisionis,  Conc.  Si  fit  per  modum  simplicitatis,  Neg.  (1). 

Oppon.  3.°  In  definitione  cuiuslibet  rei  naturalis  cadit  materia. 
Atqui  materia  est  principium  individuationis.  Ergo  intellectus  noster 
directe  apprehendit  quidditatem  singularem. 

Resp.  Dist.  mai.  In  definitione  rerum  naturalium  cadit  materia 
communis,  Conc.  Materia  signata,  Neg.  Contradist.  min.  Materia  com- 
munis  est  principium  individuationis,  Neg.  Materia  signata  est  princi- 
pium  individuationis,  Conc.  et  Neg.  cons.  (2). 

Oppon.  4.°  Phantasmata,  iuxta  Philosophum,  se  habent  ad  intel- 
lectum,  sicut  colores  ad  visum.  Atqui  visus  non  abstrahit  species  uni- 
versales  a  coloribus.  Ergo  nec  intellectus. 

Resp.  Dist.  mai.  Phantasmata  et  colores  conveniunt  in  eo,  quod 
causant  cognitionem.  Conc.  Quod  causant  eodem  modo,  et  in  eodem 
genere  causae,  Neg.  Conc.  min.  et  Neg.  cons. 

Explico.  Colores  sunt  causa  principalis  et  proportionata,  quae  de- 
terminat  virtutem  visivam  ad  actum  visionis,  quia  cum  potentia  visiva 
sit  organica,  colores  habent  eumdem  modum  exsistendi  in  facultate 
visiva,  ac  in  materia  corporali  individuali.  Sed  phantasma  est  solum 
causa  instrumentalis  et  matenalis,  quia  habet  diversum  modum  exsi- 
stendi,  ac  intellectus,  ideoque  prout  est  repraesentatio  alicuius  singu- 
taris  obiecti  non  potest  imprimere  in  intellectum  (3). 

Oppon.  5.°  Quidditas  universalis  non  potest  cognosci,  nisi  cogno- 
scatur  relatio  unius  ad  plura.  Atqui  intellectus  directe  et  primo  non 
cognoscit  relationem.  Ergo  non  cognoscit  universale. 

Resp.  Dist.  mai.  Universale  reflexum,  seu  quidditas  cum  inten- 
tione  universalitatis  non  potest  cognosci  sine  relatione,  Conc.  Univer- 
sale  absolutum  et  directum,  Neg.  Nam  aliud  est  cognoscere  in  suis 
praedicatis  quidditativis  naturam  communem,  et  aliud  est  illam  co- 
gnoscere  prout  est  vel  esse  potest  in  pluribus  seu  cum  relatione  ad 
plura.  Primum  fit  actu  directo:  secundum  fieri  nequit. 

Oppon.  6.°  Magis  universalia  sunt  priora  secundum  naturam,  quam 
minus  universalia.  Atqui  priora  secundum  naturam,  sunt  minus  nota 
quoad  nos.  Ergo  universaliora  non  sunt  nobis  notiora. 

Resp.  Dist.  mai.  Universaliora  sunt  priora  secundum  ordinem 
generationis,  Conc.  Secundum  ordinem  dignitatis  et  perfectionis,  Neg. 
Contradist.  min.  Si  sunt  priora  secundum  ordinem  generationis,  Neg. 
Si  sunt  priora  secundum  ordinem  dignitatis  et  perfectionis,  Conc. 

Explico.  Solutio  difficultatis  sic  declaratur  a  S.  Thoma :  «  Duplex 
est  ordo  naturae:  unus  secundum  viam  generationis  et  temporis,  se- 

(1)  De  duplici  abstractione  cf.  S.  Tbom.  1  p.  q.  85,  a.  1  ad  1. 

(2)  De  materia  communi  et  signata  cf.  S.  Thom.  loc.  cit.  ad  2. 

(3)  Gf.  S.  Tbom.  loc.  cit.  ad  3. 

cundum  quam  viam  ea  quae  sunt  imperfecta  et  in  potentia,  sunt  priora; 
et  hoc  modo  magis  commune  est  prius  secundum  naturam. . . .  Alius 
est  ordo  perfectionis  sive  intentionis  naturae,  sicut  actus  simpliciter 
est  piior  secundum  naturam,  quam  potentia,  et  perfectum  prius  est 
quam  imperfectum;  et  per  hunc  modum  minus  commune  est  prius  se- 
cundum  naturam,  quam  magis  commune,  ut  homo,  quam  animal  »  (1). 

Oppon.  7.°  Prius  cognoscimus  definitum,  quam  partes  definitionis. 
Atqui  universaliora  sunt  partes  definitionis  minus  universalium.  Ergo 
universaliora  non  sunt  priora  in  nostra  cognitione. 

Resp.  Dist,  mai.  Prius  cognoscimus  definitum,  quam  partes  defi- 
nitionis  secundum  quod  considerantur  relative  ut  partes  definitionis, 
Conc.  Secundum  quod  considerantur  absolute  et  in  se,  Neg.  Contra- 
dist.  min.  Universaliora  sunt  partes  definitionis,  quae  considerari  pos- 
sunt  vel  absolute,  vel  ut  partes  definitionis.  Conc.  Quae  considerantur 
solum  ut  partes  definitionis,  Neg.  et  Neg.  cons. 

Explico.  Totum  aliquod  definibile,  quod  est  aliqua  species  coale- 
scens  ex  genere  et  differentia,  vel  comparatur  ad  partes  definitionis 
prout  absolute  et  in  se  spectantur,  et  tunc  pars  definitionis,  quae 
universalior  est  quam  definitum,  prius  cognoscitur  quam  delinitum ; 
et  sic  prius  cognoscitur  animal  quam  homo;  licet  animal  sit  pars  de- 
finitionis  hominis:  vel  detinitum  comparatur  ad  partes  deiinitionis 
prout  illae  partes  spectantur  relative,  nempe  ut  partes  illius  definiti; 
et  tunc  prius  cognoscitur  definitum  confusa  quadam  cognitione,  et 
postea  cognoscitur  quod  illa  pars  universalior  et  generica  sit  de  ra- 
tione  illius  definiti.  Rem  sic  declarat  S.  Thomas:  «  Definientia,  abso- 
lute  considerata:  sunt  prius  nota  quam  definitum;  alioquin  non  noti- 
ficaretur  definitum  per  ea:  sed  secundum  quod  sunt  partes  definitionis, 
sic  sunt  posterius  nota.  Prius  enim  cognoscimus  hominem  confusa  qua- 
dam  cognitione,  quam  sciamus  distinguere  omnia,  quae  sunt  de  ho- 
minis  ratione  »  (2). 


ARTICULUS  III. 

AN    ET    QUOMODO   INTELLECTUS   NOSTER    COGNOSCAT    SINGULARIA  (3). 

QUAESTIO  DETERMINATUR.  Duo  a  nobis  hactenus  constabilita 
sunl  nempe:  1)  intellectum  nostrum  quodammodo  se  extendere  ad 
omnia,  quae  habent  rationem  entis;  2)  obiectum  proprium  et  propor- 

(1)  Loc.  cit.  a.  3  ad  I. 

(2)  1  p.  loc,  cit.  a.  3. 

(3;  l)e  hac  re  cf.  S.  Thom.  1  p.  q.  86,  a.  1 ;  4  Senl.  Dist.  50,  q.  1,  a.  3;  QQ. 
DD.  De  Anima,  a.  20;  De  ver.  q.  10,  a.  5;  De  Anima,  lib.  III,  lect.  8;  cf.  etiam 
Capreolum,  1  Sent.  Dist.  35,  q.  2. 

tionatum  ipsius  in  praesenti  statu  esse  quidditatem  rerum  materialium 
abstractam  a  principiis  individuantibus,  ideoque  universalem.  Cum 
autem  supra  hoc  obiectum  sint  formae  spirituales  penitus  separatae 
secundum  esse  a  materia,  et  maxime  Deus ;  et  ex  adverso  infra  in- 
tellectum  sint  formae  materiales  prout  habent  esse  in  materia,  sponte 
sua  oritur  quaestio,  quae  investigat  quo  pacto  intellectus  noster  ascendat 
ad  intelligendas  substantias  immateriales,  et  maxime  Deum;  et  simi- 
liter  qua  ratione  descendat  ad  cognoscenda  singularia  corporea,  quae 
sunt  proprium  obiectum  virtutis  sensitivae.  Prima  pars  controversiae 
a  nobis  enodabitur  in  Metaphysica,  quando  agemus  de  cognitione,  quam 
in  hac  vita  mortali  habemus  de  Deo.  Secunda  pars  nunc  agitanda 
venit,  ut  in  aperto  ponatur,  quo  pacto  intellectus  humanus  in  cogni- 
tionem  perveniat  singularis  corporei. 

Qua  in  re  illud  in  primis  extra  omnem  dubitationem  versatur, 
intellectum  nostrum  neque  substantiarum  immatepialium,  quae  supra 
se  sunt,  neque  singularium  materialium,  quae  sunt  infra  ipsum,  habere 
propriam  cognitionem  et  conceptum;  nam  duo  contraria  et  inter  sese 
pugnantia  concurrunt,  si  adstruitur,  aliquid  non  esse  proprium  et  pro- 
portionatum  obiectum  intellectus  nostri,  et  simul  illud  esse  ab  intel- 
lectu  cognitum  conceptu  proprio.  Ad  singulare  vero  corporeum  quod 
spectat,  cum  ipsum,  prout  singulare  est,  non  sit  intelligibile  in  actu, 
sed  solum  in  potentia,  consequenter  non  potest  immutare  intellectum 
ad  hoc,  ut  primo  et  per  se  intelligatur.  Hinc  relate  ad  hominem,  qui 
est  sensitivus  una  et  intellectivus,  individuum  corporeum  est  primum 
et  per  se  cognitum,  cum  cognitio  nostra  sensitiva  antevertat  intelle- 
ctivam;  sed  relate  ad  intellectum  minime  dici  potest,  ipsum  esse  primo 
et  directe  cognitum,  cum  intellectus  primo  et  directe  cognoscat  uni- 
versale  abstractum  a  singulari.  Quocirca  cum  aliunde  certo  constet, 
intellectum  nostrum  cognoscere  singularia  corporea,  nam  de  ipsis  pro- 
positiones  eflormat,  uti :  Socrates  est  homo,  consequitur,  intellectum 
indirecte,  et  per  quamdam  reflexionem,  ut  cum  Aquinate  loquamur, 
pervenire  ad  cognoscendum  huiusmodi  singulare.  Quomodo  haec  do- 
ctrina  intelligenda  sit,  sequenti  propositione  aperietur. 


PROPOSITIO. 

Intellectus  humanus  singularia  corporea  certo  cognoscit ;  non 
autem  ea  percipit  directe  et  per  proprium  conceptum,  sed  indirecte 
et  per  quamdam  reflexionem  seu  reditum  supra  phantasmata,  ex 
quibus  naturae  universales  ahstractae  fuerunt. 

Prob.  I.a  pars,  nempe  intellectum  certo  cognoscere  singularia. 
Intellectus  noster,  uti  innuimus,  de  singularibus  innumera  enunciabilia 
efformat,  et  ipsis  naturam  aliquam  communem  attribuit.    Atqui  hoc 

fieri  neutiquam  posset,  nisi  eadem  facultas  cognosceret  utrumque  ter- 
minum  enunciabilis,  nempe  subiectum  singulare  et  praedicatum  com- 
mune.  Ergo  intellectus  cognoscit  singulare.  Et  revera  impossibile  foret, 
iudicium  ferre  sive  convenientiae  sive  discrepantiae,  idest  cernere  re- 
lationem  inter  duos  terminos,  nisi  termini  per  eamdem  facultatem 
cogniti  essent.  Rem  ita  dilucide  notavit  S.  Thomas:  «  Sicut  supra  di- 
ctum  est,  quia  non  possemus  sentire  diflerentiam  dulcis  et  albi,  nisi 
esset  una  potentia  sensitiva  communis,  quae  cognosceret  utrumque; 
ita  etiam  non  possemus  cognoscere  comparationem  universalis  ad  par- 
ticulare,  nisi  esset  una  potentia,  quae  cognosceret  utrumque.  Intelle- 
ctus  igitur  utrumque  cognoscit,  sed  alio  et  alio  modo  »  (1). 

Quod  autem  intellectus  non  cognoscat  singularia  directe  et  pei 
propriam  speciem,  in  promptu  est  ex  superiori  articulo,  si  rite  intel- 
ligatur,  quid  sit  cognoscere  aliquid  per  propriam  speciem.  Hoc  evi- 
dentius  evadet  consideranti,  speciem  propriam  et  repraesentativam  sin- 
gularis  corporei  neque  posse  causari  a  sola  re  sensibili,  quae  non 
potest  imprimere  in  intellectum,  neque  a  re  sensibili  elevata  per  actio- 
nem  intellectus  agentis,  quia  tunc  produceretur  species  seu  similitudo 
naturae  universalis.  Quam  ad  rem  sophisma  incurrit,  qui  ex  eo  quod 
intellectus  cognoscit  singulare,  concludit,  illud  cognoscere  per  propriam 
speciem;  fit  enim  transitus  a  re,  quae  cognoscitur  ad  modum,  quo 
cognoscitur,  quod  vocari  solet  sophisma  accidentis.  Insuper  si  haec 
ratio  valeret,  tunc  ex  eo  quod  intellectus  humanus  cognoscit  Deum, 
concludendum  foret,  ipsum  cognoscere  Deum  per  propriam  speciem 
seu  conceptum,  qnod  est  plane  absurdum. 

Prob.  2.a  pars,  nempe  intellectum  cognoscere  singularia  indirecte, 
et  per  quamdam  reflexionem  supra  phantasmata.  Cum  enim  intellectus 
noster  neque  aliquid  de  novo  intelligere  possit,  neque  cognitione  iam 
acquisita  uti  valeat  sine  conversione  ad  phantasma  (2),  per  reditum 
ad  phantasma,  quod  est  repraesentativum  rei  singularis,  cognoscit 
quidditatem  universalem  prout  est  natura  quaedam  in  singulari  exsi- 
stens;  et  sic  mediante  sensu  et  imaginatione  perfectam  rerum  cogni- 
tionem  acquirit.  Quomodo  autem  hoc  perficiatur,  sic  ductu  Angelici 
Praeceptoris  declarari  potest.  Quandoquidem  intellectus  accipere  ne- 
queat  propriam  speciem  et  similitudinem  individui  materialis,  quae 
non  abstrahit  ab  hic  et  nuncy  per  speciem  naturae  universalis  quasi 
argumentando  devenit  in  cognitionem  individui;  nimirum  concipiendo 
hominem,  et  concipiendo  communem  rationem  individui  seu  singula- 
ritatis,  deducit,  debere  esse  in  natura  aliquod  singulare.  in  quo  uni- 
versale  ab  ipso  conceptum  subsistit,  et  hoc  singulare  esse  praecise 
illud  quod  repraesentatur  a  phantasmate.    Sic  per  quamdam  reflexio- 

(1)  De  Anima,  lib.  III,  lect.  8. 

(2)  Cf.  S.  Thom.  1   p.  q.  84,  a.  7. 

nem  ad  phantasmata  indirecte  cognoscit  singularia.  Diximus  per  quam- 
dam  reflexionem,  tum  quia  vera  et  propria  reflexio  tunc  habetur, 
cum  aliqua  facultas  revertitur  supra  proprium  actum,  non  supra  actnm 
alterius  facultatis,  tum  vel  maxime  quia  intelleclus  non  redit  super 
phantasma,  ut  intelligat  singulare  in  ipso  repraesentatum,  sed  ut  ar- 
gumentando  cognoscat  quidditatem  universalem  et  abstractam  ab  ipso 
intellectam,  esse  praecise  eam,  quae  subsistit  in  singulari  repraesen- 
tato  per  illud  phantasma,  a  quo  abstracta  fuit  species  intelligibilis.  Ut 
autem  haec  sane  difticilis  et  abscondita  doctrina  uberius  illustretur, 
placet  recitare  ipsa  verba  S.  Tliomae :  «  Anima  cum  est  corpori  con- 
iuncta  non  cognoscit  nisi  per  formas  a  rebus  acceptas,  et  ideo  per 
potentiam  illam  cognoscitivam,  in  qua  formae  a  rebus  omnino  imma- 
terialiter  recipiuntur,  directe  singularia  non  cognoscit,  sed  solummodo 
per  potentias  organis  affixas;  sed  indirecte  et  per  quamdam  rellexio- 
nem  etiam  per  intellectum,  qui  organo  non  utitur,  cognoscit  singularia; 
prout  igitur  ex  obiecto  redit  ad  cognoscendum  suum  actum,  ex  quo 
actu  redit  in  speciem,  quae  est  intelligendi  principium;  et  ex  ea  redit 
ad  considerandum  phantasma,  a  quo  species  huiusmodi  est  abstracta; 
et  sic  per  phantasma  singulare  cognoscit  »  (1). 


SOLVUNTUR  DIFFICULTATES. 

Oppon.  I.°  Intellectus  non  potest  cognoscere  compositionem  quin 
cognoscat  extrema  compositionis.  Atqui  intellectus  cognoscit,  hanc 
compositionem :  Socrates  est  homo,  cuius  subiectum  est  singulare. 
Ergo  intellectus  cognoscit  singulare. 

Resp.  Dist.  mai.  Quin  cognoscat  extrema  compositionis  vel  per 
propriam  speciem  vel  per  speciem  alterius,  Conc.  Semper  per  pro- 
priam  speciem,  Neg.  Conc.  min.  et  Neg.  cons. 

Explico.  Aequivocatio  in  difficultate,  uti  notavimus,  in  hoc  ver- 
satur,  quod  male  permiscetur  cognitio  singularis  cum  modo  illud  co- 

(1)  4  Sent.  Dist.  50,  q.  1,  a.  3;  cf.  etiam  QQ.  DD.  De  ver.  q.  10,  a.  5,  ubi 
S.  Doctor  explicat  quomodo  mens  se  immiscet  singularibus  dupliciler,  secundum 
quod  vel  motus  a  rebus  terminatur  ad  animam,  vel  vicissim  ab  anima  terminatur 
ad  res.  Quare  mirabile  prorsus  est,  Franciscum  Sylvium  S.  Thomae  iuterpretem, 
in  Com.  ad  1  p.  q.  86,  a.  1,  haec  scripsisse :  «  Ut  autem  certa  ab  incertis  sepa- 
rentur;  certo  tenendum  est,  quod  intellectus  humanus  etiam  in  praesenti  rerum 
statu  cognoscit  singularia  rerum  materialium  per  se  seu  per  suum  proprium  actum ; 
quod  vero  illa  solum  indirecte  cognoscat,  est  probabile  ».  Nimirum.  si  haec  Sylvii 
assertio  vera  esset,  tota  doctrina  Aristotelis,  S.  Thomae,  et  politiorum  Scholastico- 
rum  de  origine  cognitionis  nostrae  intellectivae,  de  intellectu  agente,  de  universa- 
libus,  naturali  subducto  fuudamento,  mole  sua  corrueret,  uti  consideranti  facile 
apparebit ! 

De  Maria,  Vol.  II.  18 

gnoscendi.  Ultro  fatemur,  et  omnes  fateri  coguntur,  singularia  esse 
cognita  a  nostro  intellectu ;  secus  enim  de  rebus  exsistentibus,  et  quae 
ad  usus  vitae  nobis  necessariae  sunt,  nihil  aliud  sciremus,  quam  id 
quod  cognoscunt  animantia  bruta,  quae  naturae  instinctu  feruntur  ad 
quaerenda  utilia  et  bona,  et  ad  fugienda  noxia  et  inutilia.  Sed  ex 
hoc  perperam  admodum  concluditur,  nos  cognoscere  singularia  con- 
ceptu  proprio  et  directe,  nempe  per  speciem  quam  intellectus  ab  ipso 
singulari  accipit,  cum  singulare  non  sit  actu  intelligibile,  ideoque  non 
possit  causare  speciem  in  nostro  intellectu.  Quare  si  intelligitur,  de- 
bet  intelligi  mediante  specie  obiecti  proprii  et  directi,  idest  univer- 
salis;  nam  generatim  species  obiecti  proprii  est  medium,  quo  intel- 
lectus  intelligit  ea,  quae  sunt  vel  supra  vel  infra  ipsum ;  et  sic  per 
species  rerum  visibilium  ascendimus  ad  res  invisibiles  cognoscendas. 

Oppon.  2.°  Intellectus  intelligit  proprium  actum.  Atqui  actus  in- 
tellectus  est  singularis.  Ergo  intellectus  intelligit  singularia. 

Resp.  JHsL.  mai.  Intelligit  proprium  actum,  qui  est  separatus  ab 
organo,  ideoque  spiritualis,  Conc.  Qui  est  organo  immixtus,  Neg. 
Contradist.  min.  Actus  intellectus  est  singularis  et  materialis,  Neg. 
Est  singularis  et  immaterialis,  Conc.  et  Neg.  cons. 

Explico.  Ratio  cur  intellectus  non  intelligat  singulare,  est  eius 
materialitas,  ideoque  si  singulare  est  immateriale,  potest  ab  intellectu 
cognosci,  dummodo  sit  ipsi  praesens,  uti  contingit  in  actibus  eius. 
Ad  rem  Aquinas:  «  Singulare  non  repugnat  intelligi  in  quantum  est 
singulare,  sed  in  quantum  est  materiale,  quia  nihil  intelligitur,  nisi 
immaterialiter.  Et  ideo  si  sit  aliquid  singulare  et  immateriale  sicut 
est  intellectus,  hoc  non  repugnat  intelligi  »  (1). 

Oppon.  3.°  Obiectum  debet  praecedere  actum  potentiae.  Atqui 
universale  non  praecedit  actum  intellectus,  sed  eius  abstractionem 
consequitur.  Ergo  intellectus  directe  intelligit  singulare. 

Resp.  Dist.  mai.  Obiectum  debet  praecedere  potentiam  passi- 
vam,  quae  ab  ipso  immutatur  et  actuatur,  Conc.  Potentiam  activam, 
a  qua  immutatur,  Subdist.  Ut  movens  et  immutans,  Neg.  Ut  termi- 
nus  et  materia,  Conc.  Contradist.  min.  Universale  non  praecedit  actum 
intellectus  formaliter  intelligentis,  Neg.  Non  praecedit  actum  intellectus 
aliquid  efficientis,  Conc.  et  Neg.  cons. 

Explico.  Obiectum  debet  semper  praecedere  aliquo  modo  facul- 
tatem,  quae  ad  ipsum  ordinatur  a  natura :  sed  facultates  diversimode 
comparantur  ad  obiectum,  prout  sunt  potentiae  activae  vel  passivae. 
Si  enim  sunt  passivae,  comparantur  ad  obiectum  tamquam  ad  immu- 
tativum,  seu  ad  formam,  seu  ad  actum:  si  ex  adverso  sunt  activae, 
ad  ipsum  comparantur  tamquam  ad  terminum  et  materiam.  Iam  vero 
intellectus  noster  relate  ad  suum  obiectum  invenitur  in  duplici  difle- 

(1)  1  p.  q.  86,  a.  1  ad  3. 

rentia  potentiae    activae    et   passivae:    hinc  distinctio  illa   intellectus 
agentis  et  intellectus  possibilis,  de  qua  loquemur  suo  loco  (1). 

Oppon.  4.°  Intellectus  abstrahit  universale  a  singulari.  lamvero 
universale  non  potest  abstrahi  ab  eo  quod  est  ignotum.  Ergo  intel- 
lectus  primo  et  directe  cognoscit  singulare. 

Resp.  Dist.  mai.  Intellectus  abstrahit  universale  a  singulari,  ab- 
stractione  naturali,  Conc.  Abstractione  voluntaria,  Neg, 

Explico.  Cum  quaelibet  facultas  necessario  et  ex  sua  natura  fe- 
ratur  in  proprium  obiectum,  intellectus  potest  naturaliter  ferri  in  es- 
sentiam  universalem,  quae  subsistit  in  singulari  corporeo,  non  cognitis 
conditionibus  individuantibus,  quae  non  sunt  eius  obiectum.  Aliquid 
huius  simile  videmus  contingere  in  sensu.  Visus  enim,  cognoscendo 
suum  obiectum,  abstrahit  colorem  pomi  ab  eius  sapore,  quem  nulle 
modo  cognoscere  potest.  Ex  adverso  si  abstractio  est  voluntaria, 
nempe  si  volumus  potius  considerare  unum,  quam  alterum,  in  hoc 
casu  non  abstrahitur  aliquid  ab  ignoto. 

Oppon.  5.°  Illud  quod  fieri  potest  per  virtutem  inferiorem,  a  for- 
tiori  fit  per  virtutem  superiorem.  Atqui  singulare  cognoscitur  a  sensu. 
Ergo  singulare  cognosci  potest  directe  ab  intellectu. 

Resp.  Dist.  mai.  Fit  per  virtutem  superiorem,  eodem  rnodo,  Neg. 
Nobiliori  modo,  Conc.  Contradist.  min.  Sensus  cognoscit  singulare, 
modo  imperfectiori,  Conc.  Eodem  modo  ac  intellectus,  Neg. 

Explico.  Ouod  sensus  cognoscat  singulare  directe  et  per  se,  hoc 
ortum  ducit  ab  imperfectione  istius  virtutis  cognoscitivae,  quae  per 
se  non  cognoscit,  nisi  exteriora  accidentia  rerum.  Contra  ex  perfe- 
ctione  facultatis  intellectivae,  quae  non  est  alligata  organo  corporali, 
procedit,  quod  intellectus  non  cognoscat  primo  et  per  se  singularia 
sensibilia,  sed  essentias  universales,  et  in  universali  per  conversionem 
ad  phantasma  percipiat  singularia;  et  sic  intellectus  penetrat  intimam 
naturam  speciei,  quae  est  in  individuis.  Haec  ratio  cognoscendi  sin- 
gularia  longe  antecedit  modum  cognoscendi  virtutis  sensitivae  (2). 

Oppon.  6.°  Universale  est  cognitione  posterius.  Atqui  si  est  po- 
sterius  cognitione,  supponit  ante  se  cognitionem  singularis.  Ergo  in- 
tellectus  directe  et  primo  cognoscit  singulare. 

Resp.  Dist.  mai.  Est  posterius  cognitione  relate  ad  hominem,  qu 
praeditus  est  sensu  et  intellectu,  Conc.  Relate  ad  intellectum,  Subdist. 
Universale  relativum,  logicum  et  reflexum,  Conc.   Universale   absolu- 
tum  metaphysicum,  et  directum,  Neg.  et  Neg.  cons. 

Oppon.  7.°  Intellectus  practicus  dirigit  ad  agendum.  Atqui  actus 
versantur  circa  singularia.  Ergo  intellectus  cognoscit  singularia. 

Resp.  Dist.  mai.   lntellectus    practicus   dirigit  ad   agendum  per 

(1)  Cf.  S.  Thom.  QQ.  DD.  De  ver.  q.  10,  a.  6. 

(2)  Cf.   S.  Thom.  1  p.  q.  86,  a.  1  ad  4;  QQ.  DD.  De  ver.  q.  10,  a.  5  ad  5. 

cognitionem  universalem  applicatam  singularibus  mediante  cogitativa, 
quae  est  collativa  intentionum  particularium,  Conc.  Immediate  per 
cognitionem  singularis  ab  ipso  habitam,  Neg.  et  Neg.  cons. 

Explico.  Rem  ita  acu  tangit  Doctor  Angelicus:  «Electio  particu- 
Iaris  operabilis  est  quasi  conclusio  syllogismi  intellectus  practici.  Ex 
universali  autem  propositione  directe  non  potest  concludi  singularis, 
nisi  mediante  aliqua  singulari  propositione  assumpta.  Unde  universalis 
ratio  intellectus  practici  non  movet,  nisi  mediante  particulari  appre- 
hensione  sensitivae  partis  »  (1).  Haec  doctrina  ducta  est  ab  Aristotele, 
qui  (De  Anima,  lib.  III,  text.  58)  eleganter  explicat,  quomodo  mens 
se  immiscet  singularibus  in  ordine  practico;  nam  motus  ab  anima 
procedit  ad  res,  ideoque  sententia  universalis  applicanda  est  ad  sin- 
gularem  actum.  Res  declaratur  exemplo.  Sit  sententia  universalis : 
honorandi  suni  parentes:  haec  sententia  non  posset  ordinari  ad  pe- 
culiarem  actum,  nisi  ipsi  applicetur,  mediante  ratione  particulari,  quae 
dicitur  cogitativa,  et  fiat  quodammodo  syllogismus  in  hunc  modum. 
Parentes  sunt  honorandi.  Sed  Petrus  est  meus  pater.  Ergo  ego  debeo 
honorare  Petrum.  Audi  S.  Thomam :  «  Universalem  sententiam,  quam 
mens  habet  de  operabilibus,  non  est  possibile  applicari  ad  particula- 
rem  actum,  nisi  per  aliquam  potentiam  mediam  apprehendentem  sin- 
gulare;  ut  sic  flat  quidam  syllogismus,  cuius  maior  sit  universalis, 
quae  est  sententia  mentis;  minor  autem  singularis,  quae  est  applica- 
tio  particularis  rationis;  conclusio  vero  electio  singularis  operis  »  (2). 


ARTICULUS  IV. 

QUOMODO    ANIMA    COGNOSCAT   SEIPSAM     (3). 

QUAESTIO  DETERMINATUR.  Cum  obiectum  proprium  intellectus 
nostri  in  praeseriti  statu  sit  essentia  rerum  materialium  abstracta  a 
sensibili  repraesentatione,  patet,  animam  non  cognoscere  seipsam  im- 
mediate  scientiamque  nostram  non  posse  incipere  a  cognitione  prin- 
cipii  intelligentis,  tamquam  a  primo  cognito.  Hoc,  quod  tum  ratione 
mox  prolata,  tum  evidenti  experientia  apertissimum  est,  negatum  tuit 
a  Cartesio  eiusque  adstipulatoribus,  qui  postquam  subverterint  unio- 
nem  substantialem  animae  cum  corpore,  et  docuerint,  animam  esse 
substantiam  perfecte  in  se  subsistentem,  congruenter  huic  doctrinae 
proiessi    sunt,  animam    actu  cognoscere    seipsam  per  suam  propriam 

(1)  1  p.  q.  80,  a.  1  ad  2. 

(2)  QQ.  DD.  De  ver.  q.  10,  a.  5. 

(3)  De  hac    re   disserit   S.  Thom.  1  p.   q.  87,  a.  1  et  ,'J :    QQ.  DD.    De   rer. 
q.  10,  a.  8;  Contra  fienL  lib.  III,  cap.  XLVI. 

essentiam;  ideoque  omnem  nostram  cognitionem  exordia  ducere  a  con- 
scientia,  idest  ab  actu  animae  seipsam  cognoscentis,  vel,  ut  ipsi  di- 
ctitant,  a  cognitione  principii  cogitantis.  Etenim  si  anima  in  se  com- 
plete  subsisteret,  neque  esse  suum  corpori  communicaret,  eius  imma- 
terialitas  et  intelligibilitas  gemina  et  par  esset  immaterialitati  et  in- 
telligibiiitati  Angelorum,  et  consequenter  sicut  Angeli  immediate  et  per 
essentiam  sese  cognoscunt,  sic  anima  sese  cognosceret,  idest  suam 
propriam  essentiam  intueretur  (1). 

Quare  novatae  philosophiae  sectatores,  qui  iuxta  rectam  natura- 
lemque  philosophandi  rationem  debuissent  ex  propriis  operationibus 
colligere  et  cognoscere  tum  naturam  humanam,  tum  naturam  animae 
intellectivae,  quae  est  pars  naturae  humanae,  ordinem  a  natura  statutum 
praepostere  inverterunt.  Sic  de  anima  arbitratu  lubituque  suo  decer- 
nentes,  talem  animae  humanae  cognitionem  contra  rem  et  veritatem 
attribuerunt,  qualem  evidens  experientia  et  ipsa  ratio  docent  esse 
falsam  et  commentitiam.  Cum  autem  ipsa  novatorum  philosophandi 
principia  essent  ad  libitum  eflicta,  naturali  quodam  itinere  progressi 
sunt  ad  propagandas  doctrinas  inter  se  vehementer  oppositas;  et  sic 
divisi  sunt  in  duas  philosophantium  familias,  quorum  alteri  in  sensismum 
prolapsi  sunt,  et  tum  sensui,  tum  intellectui  organa  concesserunt,  al- 
teri  tum  intellectum,  tum  sensum  ab  organo  separaverunt,  et  in  quem- 
dam  idealismum  et  scepticismum  inciderunt. 

Nos  ergo  in  praesenti  controversia,  quae  per  se  est  illustris  et 
aperta,  sed  a  novatoribus  obscurata,  vestigia  prememus  Aristotelis  et 
S.  Thomae,  et  tum  admonendo,  tum  argumentando,  tum  sophismata 
dissolvendo,  illud  in  tuto  ponemus,  quod  in  dubium  nisi  per  summam 
opinandi  licentiam  vocari  non  potest;  nimirum  animam  nostram  actu 
non  cognoscere  seipsam  immediate  et  per  suam  essentiam,  sed  solum 
mediate,  nimirum  per  suas  operationes. 

Duplex  animae  cognitio.  Ut  omni  aequivocationi  praecludatur  adi- 
tus,  distinguendum  est  cum  S.  Thoma  inter  duplicem  cognitionem, 
quam  anirna  actu  habere  potest  de  seipsa.  Prima  cognitio  versatur 
circa  animae  exsistentiam ;  secunda  percipit  animae  essentiam,  ita  ut 
per  primam  cognoscamus,  an  anima  sit,  per  secundam  autem  perci- 
piamus,  quid  sit  anima.  Prima  statim  et  evidenter  per  operationes 
habetur;  ad  secundam  requiritur  longa  et  subtilis  inquisitio.  Circa 
primam  nullum  inter  homines  possibile  est  dubium;  circa  secundam 
liabentur  plurimi  errores  et  dubitationes  philosophorum.  lnsuper  prima 
cognitio  est  naturalis  et  omnibus  communis;  secunda  est  scientifica, 
et  ad  paucos  pertinens.  lam  vero  sive  agatur  de  prima  sive  de  se- 
cunda  cognitione,  dicendum  omnino  est,  animam  neque  cognoscere 
suam  essentiam  neque  suam  exsistentiam  immediate. 

(1)  Cf.  S.  Thom.  1  p.  q.  87,  a.  3. 

De  duplici  animae  cognitione  proxime  commemorata  sic  dilucide 
disserit  S.  Thomas:  «  Notandum  est  quod  de  anima  duplex  cognitio 
haberi  potest  ab  unoquoque.  Una  quidem.  qua  uniuscuiusque  anima 
sc  tantum  cognoscit,  quautum  ad  id,  quod  est  ei  proprium ;  et  alia, 
qua  cognoscitur  anima,  quantum  ad  id,  quod  est  omnibus  animabus 
commune.  Illa  enim  cognitio,  quae  communiter  de  omni  anima  habe- 
tur,  est  qua  cognoscitur  animae  natura :  cognitio  vero,  quam  quis  habet 
de  anima,  quantum  ad  id  quod  est  sibi  proprium,  est  cognitio  de 
anima  secundum  quod  habet  esse  in  tali  individuo;  unde  per  hanc 
cognitionem,  cognoscitur,  an  est  anima,  sicut  cum  aliquis  percipit,  se 
habere  animam ;  per  aliam  vero  cognitionem  scitur,  quid  est  anima 
et  quae  sunt  per  se  accidentia  eius  »  (1). 

Philosophorum  sententiae.  Circa  modum  cognoscendi  quidditatem 
animae,  philosophi  ad  rem  quod  attinet,  facile  concordant;  nam  sive 
illi  qui  recte,  sive  illi  qui  perperam  de  animae  natura  philosophan- 
tur,  omnes  ex  animae  operationibus  suam  opinionem  suadere  nituun- 
tur.  Yerum  de  alia  cognitione  pugnant  inter  se  et  diversa  sentiunt. 
Aristoteles  quippe  et  post  eum  politiores  Scholastici,  inter  quos  sufficit 
nominare  B.  Albertum  Magnum  et  S.  Thomam,  docent,  animam  no- 
stram  non  cognoscere  immediate  et  directe  suam  exsistentiam,  neque 
proprios  actus,  sed  per  reditum  supra  directam  cognitionem  attingere 
immediate  actum,  et  per  actum  cognoscere  suam  exsistentiam.  Carte- 
siani  ex  opposito  tuentur,  animam  immediate  et  per  suam  essentiam 
cognoscere,  se  esse  et  ex  hac  cognitione,  tamquam  ex  primo  cognito, 
seu  principio  et  fundamento,  progredi  ad  omnes  alias  veritates  acqui- 
rendas,  ita  ut  primum  philosophandi  principium  sit  cognitio  exsisten- 
tiae  principii  cogitantis.  Demumtertia  quaedam  sententia  concordat  cum 
Aristotele,  et  S.  Thoma  in  eo  quod  doceat,  animam  non  cognoscere 
seipsam,  nisi  per  suum  actum;  hoc  autem  perperam  explicat,  decer- 
nendo,  eumdem  actum  reflexum  animae  attingere  simul  actum  dire- 
ctum  cum  substantia  animae,  idest  attingereanimam  per  actum  directum 
modificatam. 

PROPOSITIO. 

Anima  humana  neque  suam  naturam  neque  suam  existentiam 
cognoscit  immediate  et  per  suam  essentiam;  sed  utramque  ex  pro- 
priis  operationibus ;  ita  tamen  ut  exsistentia  naturaliter  cognosca- 
tur,  essentia  vero  inquisitione  et  arte. 

Prob.  I.  pars.  Quod  anima  non  cognoscat  immediatc  suam  es- 
sentiam  seu  naturam,  hoc  patet  tum  ratione,  tum  experientia.  Et  primo 
quidem  cognitio  illa  esset    intuitiva   et   perfectissima,   ideoque   nullus 

(1)  QQ.  DD.  De  ver.  q.   10,  a.  8. 

error  possibilis  csset  circa  naturam  animae ;  nam  quae  prima  sunt 
in  cognitione,  oportet  esse  notissima.  Deinde  patet  ex  ipsa  experien- 
tia ;  nemo  enim  experitur,  se  videre  naturam  animae  suae,  sed  ine- 
luctabile  testimonium   conscientiae   omnino   contrarium  proclamat  (1). 

Prob.  2.  pars.  nempe  animam  non  cognoscere  immediate  suam 
exsistentiam.  Siquidem  si  rite  vocabula  intelliguntur,  statim  apparet, 
immediatam  seu  intuitivam  cognitionem  exsistentiae  dari  non  posse, 
quin  simul  cognoscatur  et  menti  clarissime  appareat  ipsa  essentia  ani- 
mae.  Iam  vero  anima  suam  essentiam  non  videt  intuitive.  Ergo  ne- 
que  intuitive  videre  potcst  suam  exsistentiam.  Tunc  enim  possumus 
existentiam  alicuius  rei  clare  et  definite  cognoscere,  quin  clare  co- 
gnoscamus  eius  essentiam,  sed  solum  indeterminate  et  confuse,  cum 
argumentando  ab  effectu,  vel  ab  alio  medio  cognito,  quod  cum  re  con- 
nexionem  habet,  deducimus,  aliquid  exsistere,  licet  eius  naturam  non 
cognoscamus,  nisi  confuse  et  indeterminate ;  et  ita  ulterius  discurrendo 
et  inquirendo,  per  naturam  effectus  progredimur  ad  naturam  causae 
perfectius  imperfectiusve  cognoscendam.  Sic  intelligitur  cur  quaestio, 
an  sit  m,  antevertere  debeat  quaestionem,  quid  res  sit.  Quae  duae 
quaestiones  separari  non  possent,  si  intellectus  immediate  et  intuitive 
videret  rei  exsistentiam.  Ceterum  ipsa  experientia,  quae  monet,  ani- 
mam  non  videre  immediate  suam  essentiam,  eodem  pacto  docet,  ipsam 
non  videre  suam  existentiam.  Ouisque  enim  sibi  conscius  est,  se,  ex 
eo  quod  intelligit,  cognoscere  adesse  in  seipso  animam  intellectivam, 
de  qua  nihil  suspicatus  fuisset,  nisi  sese  intelligere  deprehendisset. 
Quare  merito  S.  Thomas  sic  disserit :  «  Quantum  ad  actualem  cogni- 
tionem,  qua  aliquis  considerat,  se  in  actu  animam  habere;  sic  dico, 
quod  anima  cognoscitur  per  actus  suos.  In  hoc  enim  aliquis  percipit, 
animam  habere  et  vivere  et  esse,  quod  percipit,  se  sentire  et  intelli- 
gere,  et  alia  huiusmodi  vitae  opera  exercere:  unde  dicit  Philosophus 
(Ethic.  lib.  IX,  cap.  IX) :  Sentimus  autem  quoniam  sentimus,  et  in- 
telligimus  quoniam  intelligimus ;  et  quia  hoc  sentimus,  intelligimus 
quoniam  sumus.  Nullus  autem  percipit,  se  intelligere,  nisi  ex  hoc  quod 
aliquid  intelligit;  quia  prius  est  intelligere  aliquid,  quam  intelligere, 
se  intelligere:  et  ideo  pervenit  anima  ad  actualiter  percipiendum,  se 
esse,  per  illud  quod  intelligit  vel  sentit  »  (2). 

Utraque  propositionis  pars  sic  evincitur  et  illustratur  a  S.  Tho- 
ma:  (c  Non  per  essentiam  suam  sed  per  actum  suum  se  cognoscit  in- 
tellectus  noster;  et  hoc  dupliciter;  uno  quidem  modo  particulariter, 
secundum  quod  Socrates  vel  Plato  percipit  se  habere  animam  intel- 
lectivam  ex  hoc  quod  percipit  se  intelligere.  Alio  modo  in  universali, 
secundum  quod  naturam  humanae  mentis  ex  actu  consideramus...  Est 

(1)  Cf.  S.  Thom.  Contra  gent.  lib.  III,  cap.  XLV. 

(2)  QQ.  DD.  De  ver.  q.  10,  a.  8. 

autem  differentia  inter  has  duas  cognitioncs.  Nam  ad  primam  cogni- 
tionem  de  mente  habendam  sutlicit  ipsa  mentis  praesentia,  quae  est 
principium  actus  ex  quo  mens  percipit  seipsam;  et  ideo  dicitur  se 
cognoscere  per  suam  praesentiam.  Sed  ad  secundam  cognitionem  de 
mente  habendam  non  sufficit  eius  praesentia,  sed  requiritur  diligens 
et  subtilis  inquisitio.  Unde  multi  naturam  animae  ignorant,  et  multi 
etiam  circa  naturam  animae  erraverunt.  Unde  Augustinus  dicit  de 
tali  inquisitione  mentis:  «  Non  velut  absentem  se  quaerat  mens  cer- 
nere,  sed  praesentem  se  curet  discernei  e  — ;  idest  cognoscere  diffe- 
rentiam  suam  ab  aliis  rebus,  quod  est  cognoscere  quidditatem  et 
naturam  suam  »  (1). 

Confir.  Ratio  autem  a  priori  in  eo  reponenda  est  ex  parte  ani- 
mae,  quod  anima,  licet  in  se  spiritualis;  tamen  in  statu  unionis  non 
est  secundum  esse  separata  a  materia,  cum  sit  actus  corporis;  ideo- 
que  in  tali  concreta  exsistentia  non  potest,  ut  forma  intelligibilis,  esse 
principium  determinativum  intellectus  ad  intelligendum,  et  sic  non 
potest  immediate  cognosci  ab  intellectu.  Cum  autem  immediatum  obie- 
ctum  intellectus  nostri  sit  essentia  rerum  materialium  abstracta  a  sen- 
sibilibus,  intellectus  factus  in  actu  per  speciem  huius  essentiae  reprae- 
sentativam  intelligit  suum  intelligere  seu  suam  operationem,  quae  est 
actu  intelligibilis;  verum  in  illa  operatione  non  intuetur  animam,  nam 
non  fuit  actuatus  ab  anima;  et  cum  hoc  non  videat.  nihil  ei  reliquum 
est,  nisi  ut  cognoscat  ex  operatione  exsistere  principium  quoddam  il- 
lius  operationis,  quod  dicitur  anima  intellectiva.  Quare  S.  Thomas  lo- 
quens  de  triplici  intellectu,  nempe  de  divino,  qui  est  ipsum  suum  in- 
telligere;  de  Angelico,  qui  licet  non  sit  suum  intelligere,  tamen  ha- 
bet  pro  primo  obiecto  sui  intelligere  suam  essentiam ;  de  humano  au- 
tem  haec  habet;  cc  Est  alius  intellectus,  scilicet  humanus,  qui  nec  est 
suum  intelligere,  nec  sui  intelligere  est  obiectum  primum  ipsa  eius 
essentia,  sed  aliquid  extrinsecum,  scilicet  natura  materialis  rei.  Et 
ideo  id  quod  primo  cognoscitur  ab  intellectu  humano  est  huiusmodi 
obiectum,  et  secundario  cognoscitur  ipse  actus  quo  cognoscitur  obie- 
ctum;  et  per  actum  cognoscitur  ipse  intellectus  cuius  est  perfectio  ipsum 
intelligere  »  (2). 

Prob.  3.  pars,  nempe  animam  naturaliter  cognoscere  suam  e\si- 
stentiam,  inquisitione  et  arte  suam  essentiam.  Ea  enim  dicuntur  na- 
turaliter  cognosci,  quae  a  nullo  homine  usum  rationis  habente  igno- 
rantur;  et  vicissim  illa  dicuntur  cognosci  per  inquisitiooem  et  artem, 
quae  ignorantur  ab  illis,  qui  inquisitionibus  scientificis  minime  ope- 
ram  navant,  quaeque  addiscuntur  pedetentim  et  per  gradus,  nempe 
procedendo  a  cognitione  imperfecla  ad  perfectam.  Atqui  omnes  homi- 

(1     1    p.  q.  87,  a.  I. 
•2     I    p.  q.  87,  a  3. 

nes  sciunt,  se  habere  animam ;  contra  pauci  admodum  cognoscunt, 
quid  sit  anima.  Insuper  in  prima  cognitione  nullus  errat;  in  secunda 
plurimi  a  veritate  aberrant.  Ergo  prima  cognitio  est  naturalis,  altera 
scientifica,  nempe  inquisitione  parta. 


SOLVUNTUK  DIFFICULTATES. 

Oppon.  I.°  Anima  humana  cst  intelligibilis  et  intellectiva.  lam 
vero,  posita  unione  intelligibilis  cum  intellectu.  resultat  intellectio. 
Ergo  anima  humana  seipsam  immediate  cognoscit. 

Resp.  Dist.  mai.  Anima  humana  est  natura  sua  intelligibilis,  si 
spectatur  in  se  et  separata  a  corpore,  Conc.  Si  spectatur  prout  est  unita 
corpori,  cui  communicat  suum  esse,  Subdist.  Est  intelligibilis  in  actu, 
Neg.  Est  intelligibilis  in  potentia  Conc.  et  Neg.  cons. 

Explico.  Anima  humana  utpote  spirilualis  et  forma  in  se  subsi- 
stens,  si  consideratur  in  se,  est  intelligibilis  in  actu,  cum  intelligibili- 
tas  sequatur  immaterialitatem  seu  independentiam  a  materia.  Verum 
cum  anima  non  sit  subsistens  in  specie  completa,  substantialiter  unitur 
corpori  seu  materiae  ad  eflbrmandam  speciem  completam,  quae  est 
natura  humana:  hinc  sequitur  esse  animae  corpori  coniunctae  non 
posse  dici  separatum  a  materia,  cum  anima  sit  actus  substantialis  ma- 
teriae,  quacum  copulatur  in  unitatem  naturae  et  personae,  Ouare  anima 
quamdiu  est  unita  corpori,  non  est  intelligibilis  in  actu,  sed  solum  in 
potentia,  et  consequenter  non  potest  actuare  intellectum  ad  hoc  ut 
intelligatur;  unumquodque  enim  intelligitur  secundum  quod  est  actu. 
Quidquid  ergo  sit  de  modo  quo  anima  separata  seipsam  intelligit, 
certum  omnino  est,  in  statu  unionis  intellectum  propter  rationem  nu- 
per  explicatam  non  posse  immediate  cognoscere  seu  intueri  animam; 
et  haec  ratio  maximum  robur  nanciscitur  ab  experientia  ipsi  luculen- 
ter  suflragante.  Remanet  ergo  ut  anima  seipsam  cognoscat  per  suas 
operationes,  nempe  per  cognitionem  discursivam,  quae  ab  uno  cognito 
ad  aliucl  procedit,  seu  ab  eflectu  ad  causam. 

Oppon.  2.°  lllud  quod  cognoscitur  est  obiectum  cognoscitivae  vir- 
tutis.  Atqui  actus  cognitionis  differt  ab  obiecto  quod  cognoscitur.  Ergo 
intellectus  non  potest  cognoscere  suum  actum. 

Resp.  Dist.  mai.  Cognitum  est  obiectum  intellectus,  ita  ut  exten- 
datur  ad  omne  ens  et  verum,  et  consequenter  etiam  acl  actum  intel- 
lectus,  Conc.  Ita  ut  limitetur  ad  aliquod  ens,  Neg.  Contradist.  min. 
Actus  distinguitur  ab  obiecto,  ita  ut  non  possit  esse  obiectum  alterius 
actus,  Neg.  Ita  ut  possit  terminare  alium  actum,  Conc. 

Explico.  Solutio  patet,  nam,  uti  notat  S.  Thomas,  obiectum  intel- 
lectus  est  commune  quoddam,  scilicet  ens  et  verum,  sub  quo  com- 
prehenditur  etiam  ipse  actus  intelligendi.  Unde  intellectus  potest  suum 


282  PHIL.   NAT.   SEU    ANTHROPOLOGIA,    PARS    I.    QUAEST.    III. 

actum  cognoscere,  sed  non  primo;  quia  nec  primum  obiectum  intel- 
lectus  nostri  secundum  praesentem  statum  est  quodlibet  ens  et  verum, 
sed  ens  et  verum  consideratum  in  rebus  materialibus,  ex  quibus  in 
cognitionem  omnium  aliorum  devenit  (1). 

Oppon.  3.°  Si  intellectus  posset  novo  actu  cognoscere  actum  suum, 
posset  etiam  tertio  actu  cognoscere  secundum,  et  sic  in  infinitum. 
Atqui  potentia  finita  non  potest  procedere  in  infinitum.  Ergo  intelle- 
ctus  non  potest  actum  suum  intelligere. 

Resp.  Dist.  mai.  In  hac  hypothesi  intellectus  procederet  in  inti- 
nitum  actu,  Neg.  In  infmitum  potentia,  Conc.  Contradist.  min.  Po- 
tenlia  finita  non  potest  procedere  in  infinitum  actu,  Conc.  In  intinitum 
potentia,  Neg.  et  Neg.  cons. 

Explico.  Ad  intelligendum  actum  intellectivae  facultatis  procul 
dubio  requiritur  novus  actus;  nam,  uti  notat  Angelicus,  ipsum  iniel- 
ligere  humanum  non  est  actus  et  perfectio  naturae  intellectae,  ut  sic 
possit  uno  actu  intelligi  natura  rei  materialis,  et  ipsum  intelligere, 
sicut  uno  actu  intelligitur  res  cum  sua  perfectione.  Unde  alius  est 
actus,  quo  intellectus  intelligit  lapidem,  et  alius  est  actus,  quo  intel- 
ligit,  se  intelligere  lapidem,  et  sic  deinde.  Nec  est  inconveniens  intel- 
lectum  esse  infmitum  in  potentia  (2). 

Oppon.  4.°  Sicut  se  habet  sensus  ad  suum  actum,  ita  intellectus 
se  habet  ad  suum.  Atqui  nullus  sensus  sentit  suum  actum.  Ergo  nec 
intellectus  intelligit  suam  operationem. 

Resp.  Dist.  mai.  Sensus  in  quibusdam  convenit  cum  intellectu 
in  ordine  ad  actum,  Conc.  Convenit  in  eo  quod  sensus  aeque  ac  in- 
tellectus  redire  possit  supra  actum  suum,  Neg.  (3). 

Oppon.  5.°  Si  intellectus  cognoscit  actum  suum,  tunc  actus  debet 
esse  forma  suipsius.  Atqui  hoc  repugnat,  cum  forma  sit  simplicior  eo 
cuius  est  forma.  Ergo. 

Resp.  Dist.  mai.  ldest  actus  debet  se  habere  ad  modum  formae, 
ita  ut  a  subiecto  distinguatur  secundum  rationem  intelligibilem,  Conc. 
Debet  proprie  esse  forma  realiter  distincta  a  subiecto,  Neg. 

Explico.  Gum  actus  intellectus  sit  intelligibilis  et  virtuti  cogno- 
scitivae  maxime  praesens,  non  eget  aliquo  informari  ad  hoc  ut  intel- 
ligatur,  sed  ipse  quodammodo  se  habet  ad  modum  formae,  quatenus 
eadem  realitas  actus  sit  et  id  quod  intelligitur,  et  id  quo  intelligitur. 
Hoc  autem  locum  habet  in  omnibus,  quae  cognoscuntur  per  essen- 
tiam,  et  non  per  similitudinem,  ita  ut  praepositio  per  indicet  medium 
cognitionis,  nempe  qno  res  cognoscitur.  Sic  pro  intellectu  angelico  se 
habet  essentia  relate  ad  cognitionem  suipsius,  et  ideo  dicitur  Angelus 

(1)  Cf.  S.  Thom.  1  p,  p.  87,  a.  3  ad  1. 
(2^  Cf.  S.  Thom.  Ioc.  cit.  ad  2. 
(3)  Cf.  S.  Thom.  loc.  cit.  ad  3. 

cognoscere  suam  essentiam  per  seipsam.  Quare,  scite  admodum  si- 
mili  difficultati  sic  occurrit  Aquinas:  <c  Cum  mens  intelligit  seipsam, 
ipsa  mens  non  est  forma  mentis,  quia  nihil  est  forma  suipsius;  sed 
se  habet  per  modum  formae,  in  quantum  ad  se  sua  actio  terminatur, 
qua  seipsam  cognoscit  »  (1). 

Oppon.  6.°  In  his  quae  snnt  separata  a  materia  idem  est  id  quod 
intelligit,  et  quo  intelligitur,  ut  ait  Philosophus.  Atqui  anima  est  im- 
materialis.  Ergo  anima  intelligit  se  per  suam  essentiam. 

Resp.  Dist.  mai.  In  his  quae  sunt  omnino  separata  a  materia, 
Conc.  In  his  quae  licet  non  comprehendantur  a  materia,  tamen  sunt 
actus   materiae,  Neg.  Contradist.  min.  et  Neg.  cons. 

Explico.  Responsio  patet  ex  solutione  primae  difficultatis.  Verbum 
autem  Philosophi  intelligendum  est  de  intellectu,  qui  est  omnino  se- 
paratus  ab  organo,  ideoque  factus  in  actu  per  speciem  a  rebus  ma- 
terialibus  abstractam  intelligit  se  immediate  (2). 


QUAESTIO  IV. 

De  operatione  intelleetwa  neu  de  origine  et  natura 
nostrarum  iclearwn. 


CONTINUATIO  RERUM.  Doctrina  a  nobis  proxime  explicata  de 
proportionato  obiecto,  seu  de  proprio  intelligibili  intellectus  nostri, 
quod  facultatem  nostram  intellectricem  rite  discernit  tum  a  potentia 
sensitiva  tum  ab  intellectu  Angelorum,  viam  parat  ad  aliam  quaestio- 
nem,  quae  versatur  circa  ortum,  causas,  et  naturam  inteilectionis  no- 
strae.  Cum  enim  intellectus  noster  intrinsece  immutari  debeat,  ut  de 
intelligente  in  potentia  fiat  intelligens  actu,  inquirendum  iure  venit, 
quaenam  sint  causae  efficientes  et  quaenam  sit  natura  illius  formae 
actuantis  intellectum  ad  hoc  ut  ipse  actu  obiecta  intelligibilia  cogno- 
scat.  Sic  per  hanc  inquisitionem,  quantum  rei  difficultas  patitur,  com- 
perta  nobis  erit  natura  cognitionis  nostrae  intellectivae.  Forma  quae 
intellectum  determinat  ad  actu  intelligendum,  dicitur  species  intel- 
ligibilis  seu  idea;  unde  quaestio  de  origine  intellectionis  nostrae, 
seu  de  causis,  quae  in  nostro  intellectu  producunt  formam  vel  spe- 
ciem,  per  quam  actu  intelligit,  a  recentibus  nuncupari  solet  de  ori- 
gine  idearum. 

Ouae  quaestio  cum  maximi  momenti  sit,  utpote  nobilissimam  ope- 
rationem    hominis  attingens,  maximaeque   simul  difficultatis,    propter 

(1)  QQ.  DD.  De  ver.  q.  10,  a.  8  ad  16. 

(*2)  Cf.  S.  Thom.  QQ.  DD.  De  ver.  q.  10,  a.  8  ad  3  in  contrarium. 

similitudinem  cognitionis  nostrae  intellectivae  cum  cognitione  sensi- 
tiva,  et  cum  intellectione  Angelorum;  nil  mirum  si  ad  eam  solven- 
dam  omnium  temporum  philosophi  studium  ingeniumque  contulerint, 
et  in  ea  enucleanda  diversas  admodum  oppositasque  sententias  am- 
plexati  sint.  Nos  ergo  in  hac  perabscondita  difficilique  controversia, 
ut  ordine  ac  via  procedamus,  primum  determinabimus  naturam  pro- 
prietatesque  ideae;  deinde  varia  philosophorum  placita  de  proposito 
problemate  expendemus;  et  demum  doctrinam  peripatetico-scholasti- 
cam  proponemus  ac  vindicabimus. 


ARTICULUS  I. 

DE   JNATURA    ET    PROPRIETATIRUS   IDEAE(I). 

QUAESTIONIS  PRAESTANTIA.  Quaestio  quae  versatur  circa  na- 
turam,  proprietatem,  et  munera  ideae  est  tantae  exeellentiae  ac  no 
bilitatis,  ut  S.  Augustinus  affirmare  non  dubitaverit,  sapientis  nomen 
minime  promereri,  qui  ideas  ignorat.  Ita  cnim  loquitur  praestantis- 
simus  Doctor:  «  Ideas  Plato  primus  appellasse  perhibetur;  non  tamen 
si  hoc  nomen  antequam  ipse  institueret,  non  erat,  ideo  vel  res  ipsae 
non  erant,  quas  ideas  vocavit,  vel  a  nullo  erant  intellectae.  Sed  alio 
fortasse  et  alio  nomine  ab  aliis  atque  aliis  vocatae  sunt...  Non  enim 
est  verisimile,  sapientes  aut  nullos  fuisse  ante  Platonern,  aut  istas, 
quas  Plato,  ut  dictum  est,  ideas  vocat,  quaecumque  res  sint,  non  in- 
tellexisse.  Siquiclem  tanta  in  eis  vis  constituitur,  ut,  nisi  his  intelle- 
ctis,  sapiens  esse  nemo  possit  »  (2). 

Quid  idea?  Ouam  Graeci  ideam  dicunt,  Latini  appellant  tum 
formam,  tum  speeiem  (3).  Secundum  rem  vero  idea.  iuxta  S.  Augu- 
stinum,  definiri  potest:  Ratio  seu  similitudo  rei  in  intellectu  e,rsi- 
stens,  per  r/uam  mens  ad  rerum  cognitionem  pervenit.  Porro  intelle- 
ctualis  cognitio  duplex  est;  speculativa  alia,  practica  alia.  Priraa  si- 
stit  in  simplici  veritatis  contemplatione;  secunda  ulterius  progreditur. 
et  ordinat  ad  operationem  verum,  quod  cognoscit.  Huiusmodi  rerum 
delectus  sic  notatur  a  S.  Thoma:  «  lntellectus  speculativus  est,  qui 
quod  apprehendit,  non  ordinat  ad  opus,  sed  ad  siraplicera  veritatis 
considerationem ;  practicus  vero  intellectus  dicilur,  qui  hoc  quod  ap- 
prehendit,  ordinat  ad  opus.  Et  hoc  est  quod  Philosophus  dicit  De 
Anima,  lib.  Ill,  text.  49),  quod   speculativus  diilert  a  practico,   fine; 

^l)  Dc  hac  materia  disserit  S.  Thom.  1  p.  q.  15  0(J.  1)1).  lh>  ver.  q.  S; 
1  Sent.  Dist.  3B,  q.  2,  a.  2  et  3. 

[%}  IJb.  83  quaestionum,  q.  'ili. 

(3)  Cf.  Cic.  Quaest.  Tuscul.  lib.  1,  cap.  XXIV. 

unde  et  a  fine  denominatur  uterque;  hic  quidem  speculativus,  ille 
vero  practicus,  idest  operativus  »  (1). 

Cognitio  autem  tum  speculativa  tum  practica  iterum  duplex  est; 
nam  cognitio  practica  quando(|iie  dicitur  piactica  actu,  quandoque 
virtute;  prout  vel  actu  ordinatur  ad  opus,  vel  solummodo  ordinabilis 
est,  tametsi  non  ordinetur.  Sic  etiam  cognitio  speculativa  quandoque 
versatur  circa  res,  quae  nequeunt  produci  per  scientiam  cognoscentis, 
uti  sunt  opera  naturae  a  nobis  cognita:  quandoque  res  cognita,  quae 
a  cognoscente  effici  potest,  non  consideratur  ut  operabilis,  separando 
nempe  per  intellectum,  quae  a  rebus  non  sunt  secundum  esse  sepa- 
rabilia;  prout  quando  artifex  in  re  operabili,  puta  in  domo,  investigat 
eius  passiones,  genus,  differentias,  quae  omnia  in  re  ipsa  inveniuntur 
indistincte  secundum  esse  (2). 

Cum  ergo  idea  ad  utrumque  cognitionis  genus  ordinem  dicat,  si 
ad  speculativum  refertur,  dici  poterit:  Intentionalis  simititudo  seu 
repraesentatio  rei  quae  cognoscitur;  vel  aliis  verbis:  Actus  seu  forma, 
quae  mentem  ad  hanc  vel  itlam  rem  intentionaliter  exprimendam  de- 
terminat.  Quod  si  ad  practicam  cognitionem  referatur,  tunc  describi 
poterit:  Exemplar  quoddam  in  mente  artificis  conceptum,  ad  cuius 
imilationem  aliquid  efficitur.  Rem  sic  paucis  perstringit  Doctor  An- 
gelicus:  «  Idea  graece,  latine  forma  dicitur.  Unde  per  ideas  intelli- 
guntur  formae  aliarum  rerum  praeter  ipsas  exsistentes.  Forma  autem 
alicuius  rei  praeter  ipsam  exsistens,  ad  duo  esse  potest;  vel  ut  sit 
exemplar  eius  cuius  dicitur  forma,  vel  ut  sit  principium  cognilionis 
ipsius,  secundum  quod  formae  cognoscibilium  dicuntur  esse  in  cogno- 
scente  »  (3).  Quare  ex  duobus,  quae  Plato  docuit  de  ideis  exempla- 
ribus,  nimirum  \)  eas  esse  formas  a  rebus  distinctas,  et  2)  esse  in 
seipsis  subsistentes,  Aristoteles  primum  amplexus  est  utpote  verissi- 
mum;  secundum  autem  repudiavit  utpote  a  veritate  alienum. 

Idea  pressius  spectat  ad  intellectum  practicum.  Tametsi  idea 
utramque  complectatur  cognitionem,  tamen  pressius  usurpatur  cum 
ad  practicam,  quam  cum  ad  speculativam  cognitionem  significandam 
adhibetur.  Huius  rei  ratio  exinde  repetenda  est,  quod  forma,  cui 
graece  respondet  idea,  semper  causalitatem  quamdam  denotat,  quae 
invenitur  in  causa  exemplari  respectu  rei,  quae  ad  eius  similitudinem 
producitur;  non  item  in  principio  determinante  intellectum  ad  rem 
cognoscendam.  Quod  sic  declaratur  a  S.  Thoma :  «  Forma  semper  no- 
tat  habitudinem  causae.  Est  enim  forma  quodammodo  causa  eius, 
quod  secundum  ipsam  formatur:  sive  formatio  fiat  per  modum  inhae- 
rentiae,  sicut  in  formis  intrinsecis,  sive  per  modum  imitationis,  sicut 

(1)  l  p.  q.  15,  a.  1. 

(2)  Cf.  S.  Thom.  QQ.  DD.  De  ver.  q.  3  a.  3. 

(3)  1  p.  q.  15,  a.  1. 

in  formis  exemplaribus...  Si  ergo  loquamur  de  idea  secundum  pro- 
priam  nominis  rationem,  sic  non  extendit  se  nisi  ad  illam  scientiam, 
secundum  quam  aliquid  formari  potest...  Sed  tamen  si  ideam  com- 
muniter  appellemus  similitudinem  vel  rationem,  sic  idea  etiam  ad  spe- 
culativam  cognitionem  pure  pertinere  potest.  Vel  magis  proprie  dica- 
mus,  quod  idea  respicit  cognitionem  practicam  actu  vel  virtute;  si- 
militudo  autem  et  ratio  tam  speculativam,  quam  practicam  »  (1). 

Species  intelligibilis.  Cura  ideae  nomen  sumi  possit,  vel  ut  est 
principium  effectionis  rerum,  vel  ut  est  cognoscendi  principium,  Do- 
ctores  Scholastici  ad  praecludendum  cuilibet  aequivocationi  aditum, 
usi  sunt  potius  nomine  speciei  intelligibilis,  quam  ideae,  ut  indica- 
rent  rationem  rei  seu  similitudinem  obiecti,  quae  intellectum  in  or- 
dine  speculativo  informat  et  determinat  ad  cognoscendum,  licet  inter- 
dum  etiam  nomen  ideae  ad  idem  significandum  adhibuerint  (2).  Nos, 
posthabita  verborum  disputatione,  et  declarata  re,  quae  in  controver- 
siam  venit,  de  speculativa  cognitione  acturi  utemur  nomine  ideae  pro 
specie  intelligibili.  Iam  vero  idea  seu  species  intelligibilis  spectari 
potest  in  actu  primo  et  in  actu  secundo,  nempe  vel  ut  est  principium 
actus  intelligendi  et  dicitur  species  impressa,  vel  ut  est  terminus  in- 
tellectionis,  et  nuncupatur  species  expressa,  verbum,  conceptus  mentalis. 

Quid  cognitio  mediata  et  immediata?  Ut  rite  determinetur  id  de 
quo  ambigitur,  notandum  est,  cognitionem  mediatam  accipi  posse  bi- 
fariam;  idest:  1)  prout  pertinet  ad  ratiocinium,  in  quo  habetur  discur- 
sus  seu  transitus  mentis  ex  veritate  nota  ad  aliam  ignotam,  quae  in 
prima  continetur,  et  per  illam  cognoscitur  tamquam  per  medium  obie- 
ctivum  prius  notum.  Haec  cognitio  mediata  reperiri  potest  in  solo 
homine,  qui  ratiocinando  acquirit  scientiam,  ideoque  dicitur  animal  ra- 
tionale.  2)  Cognitio  mediata  pertinere  potest  ad  intellectum  vel  sim- 
pliciter  apprehendentem  vel  ad  intellectum  iudicantem  citra  omnem 
mentis  discursum;  et  tunc  habetur,  quando  unum  cognoscitur  in  alio 
tamquam  in  obiecto  cognito  ducente  in  cognitionem  prioris;  vel  quando 
intellectus  informatus  specie  alicuius  rei,  pervenit  ad  cognitionem  al- 
terius,  quae  cum  prima  similitudinem  habet  (3). 

Idea  per  se  non  facit  cognitionem  mediatam.  Idea  sive  sumatur 
in  actu  primo  sive  in  actu  secundo,  non  efficit  per  se  cognitionem 
mediatam;  cum  sit  signum  formale  obiecti  faciens  unum  cum  intelle- 
ctu  per  ipsam  actuato,  idest  aliquid  quo  intellectus  intelligit,  et  non 
aliquid  in  quod  fertur  acies  intellectus,  tamquam  in  obiectum  intelligi- 
bile.  Diximus  per  se,  quia  idea  potest  esse  obiectum  intelligibile  co- 

(1)  QQ.  DD.  De  ver.  q.  3,  a.  3. 

(2)  Cf.  S.  Thom.   QQ.  DD.  De  ver,  q.  2,  a.  8  ad  3. 

(3)  De  hac  re  uberius  loquemur  in  theologia  naturali  oxplicantes  quaestionem 
an  Deus  cognoscat  creaturas  mcdiate  vel   immediate. 

gnitionis  reflexae,  qua  mens  suam  operationem  speculatur,  et  tunc 
habetur  cognitio  mediata.  Insuper  species  alicuius  rei  potest  causari 
in  nostro  intellectu  non  ab  ipsa  re,  sed  ab  alia,  quae  cum  illa  simi- 
litudinem  quamdam  gerit.  Sic  ex  essentiis  rerum  materialium  causatur 
idea  seu  species,  qua  intellectus  substantias  immateriales  quodammodo 
cognoscit.  Tunc  species  illa  ducens  intellectum  in  cognitionem  rerum 
immaterialium  efficit  cognitionem  mediatam,  cum  immediate  non  co- 
gnoscamus  rem  spiritualem,  sed  potius  eius  umbram,  idest  rem  ma~ 
terialem,  quae  cum  substantia  spirituali  similitudinem  habet  vel  ge- 
nericam  vel  saltem  analogicam,  ita  ut  intellectus  informatus  specie 
quidditatis  materialis  assimiletur  substantiae  spirituali  in  eo,  in  quo 
duplex  illa  substantia  similis  est.  Contra  ea,  ut  ait  S.  Thomas :  «  Qiiando 
aliquid  cognoscitur  immediate  per  speciem  suam,  oportet  quod  species 
illa  repraesentet  rem  illam  secundum  completum  esse  suae  speciei, 
alias  non  diceretur  res  illa  immediate  vicleri,  sed  quaedam  umbra  eius  (1). 

Idea  prout  informat  intellectum  et  prout  repraesentat  obiectum. 
Idea  seu  species  intelligibilis  considerari  potest  sub  duplici  respectu 
plane  diverso;  nimirum  formaliter,  subiective,  entitative,  vel  repraesen- 
tative,  obiective,  terminative.  Siquidem  cum  natura  intellectivae  cogni- 
tionis  in  eo  sita  sit,  ut  cognoscens  intentionaliter  res  cognitas  in  se 
exprimat  easque  quodammodo  suas  faciat,  ipsis  largiendo  quamdam 
intentionalem  subsistentiam  in  suo  intellectu,  necesse  est  ut  facultas 
intellectiva  cognoscentis  perficiatur  forma  quadam,  quae  res  extra 
ipsum  positas  repraesentare  valeat.  lam  vero  haec  forma  minime 
confundi  potest  cum  ea,  quae  in  rebus  habet  esse  physicum  etreale; 
secus  intellectus  ea  informatus,  realiter  converteretur  in  rerum  omnium 
naturam  ac  speciem.  Ergo  haec  forma  aliud  esse  nequit,  nisi  simi- 
litudo  quaedam  intentionalis  rerum,  habens  mentalem  exsistentiam 
in  intellectu,  qua  intellectus  informatus  possit  res  omnes  cognoscendo 
in  se  exprimere,  et  quodammodo  suas  facere.  Huiusmodi  forma,  quae 
actuat  facultatem  intellectricem  et  simul  repraesentat  res  extra  intel- 
lectum  positas,  cum  sit  earum  similitudo  et  imago,  ea  est,  quam  nos 
nomine  ideae  seu  speciei  intelligibilis  nuncupamus.  Audi  S.  Thomam: 
«  Cognoscentia  a  non  cognoscentibus  in  hoc  distinguuntur,  quia  non 
cognoscentia  nihil  habent  nisi  formam  suam  tantum,  sed  cognoscens 
natum  est  habere  formam  etiam  alterius  rei ;  nam  species  cogniti  est 
in  cognoscente.  Unde  manifestum  est  quod  natura  rei  non  cognoscen- 
tis  est  magis  coarctata  et  limitata;  natura  autem  rerum  cognoscen- 
tium  habet  maiorem  amplitudinem  et  extensionem;  propter  quod  di- 
cit  Philosophus,  quod  anima  est  quodammodo  omnia  »  (2). 

Cum  ergo  haec  forma  intellectualis  seu"  idea  actuet  intellectum 

(1)  Quodlib.  7,  q.  1,  a.  I. 

(2)  1  p.  q.  14,  a.  1. 

et  repraesentet  res  ab  intellectu  separatas,  consequenter  ipsa  spectari 
potest  vel  in  sua  realitate  et  entitate,  prout  est  forma  informans  vel 
in  sua  virtute  repraesentativa,  prout  est  rerum  similitudo;  nimirum 
vel  per  ordinem  ad  intellectum,  cuius  est  forma,  vel  per  ordinem  ad 
rem,  cuius  est  imago.  Iuxta  duplicem  acceptionem  quamplures  easque 
maximas  differentias  sibi  vindicat,  per  quas  immensum  discrimen  cer- 
taque  relatio  adstruitur  inter  ordinem  subiectivum  et  obiectivum,  in- 
ter  ideam  et  obiectum,  inter  formam  repraesentativam,  et  rem  reprae- 
sentatam;  et  sic  multiplicibus  oppositisque  erroribus  occurritur. 

Siquidem  idea  s,eu  species  intelligibilis,  si  spectetur  in  sua  rea- 
litate  prout  est  forma  informans  nostrum  intellectum,  est  semper  res 
positiva,  singularis,  spiritualis,  finita,  actus  et  forma  accidentalis.  Quod 
si  spectetur  obiective,  quandoque  repraesentat  substantiam,  quandoque 
accidens,  quandoque  rem  materialem,  quamdoque  rem  immaterialem, 
quamdoque  rem  finitam,  quandoque  rem  infinitam,  quandoque  demum 
rem  positivam,  quandoque  rei  negationem  et  privationem.  Quare  cum 
ipsa  non  sit  substantia,  substantiam  repraesentat,  cum  non  sit  mate- 
rialis,  materialia  exprimit,  cum  non  sit  divina,  Deum  manifestat.  Na- 
tura  ergo  et  perfectio  ideae  repetenda  est  ab  intellectu  in  quo  est, 
cum  omne  accidens  sequatur  naturam  subiecti  in  quo  est  et  per  quod 
esse  habet;  repraesentatio  autem  dimetienda  est  ex  obiectis  expressis 
ad  quae  relationem  dicit.  Digna  cedro  sunt  haec  S.  Thomae  verba: 
((  Forma  quae  est  in  intellectu  habet  respectum  duplicem :  unum  ad 
rem  cuius  est,  aliud  ad  id  in  quo  est.  Ex  primo  autem  respectu  non 
dicitur  aliqualis,  sed  alicuius  tantum.  Non  enim  materialium  est  foma 
materialis,  nec  sensibilium  est  forma  sensibilis.  Sed  secundum  alium 
respectum  aliqualis  dicitur,  et  sequitur  modum  eius  in  quo  est »  (1). 

Multiplex  philosophorum  error  arguitur.  Accuratus  rerum  delectus, 
quem  in  loco  proxime  citato  et  alibi  passim  expressit  Doctor  Ange- 
licus,  clare  patefacit  vanitatem  illorum  philosophorum,  qui  rati  sunt. 
ideam  esse  entitatem  quandam  universalem,  eo  quod  essentias  univer- 
sales  repraesentat,  quemadmodum  placuit  Avicennae,  Averroi,  et  no- 
stris  diebus  Victori  Gousin,  qui  propterea  intellectum  quemdam 
separatum,  commiinem,  et  universalem  commenti  sunt.  Ex  eodem 
fonte  manavit  veterum  Materialistarum  error,  qui,  ex  eo  quod  ideae 
nostrae  materialia  repraesentant,  animam  humanam  materialem  descri- 
pserunt.  Inde  etiam  ortum  duxit  Ontologorum  dogma  permiscentium 
ideam  cum  Deo,  quia  idea  est  Dei  repraesentativa.  Similiter  hinc 
repetenda  sunt  Transcendentalium  somnia,  qui  male  confundentes  na- 
turam  ideae  cum  natura  obiecti  repraesentati,  statuerunt,  subiectum 
cogitans  esse  unam  eamdemque  rem  cum  obiecto  cognito ;  et  sic  va- 
rias  pantheismi  formas  tum  subiectivi  tum  obiectivi  in   vulgus  disse- 

(1)  QQ.  DD.  De  ver    q.  3,  a.  2.  ad  5. 

minarunt,  secundum  quod  censuerunt,  evolutionem  incipiendam  esse 
vel  a  subiecto  vel  ab  obiecto  vel  ab  utroque  ad  unum  redacto,  uti 
placuit  vel  Fichtio,  vel  Schellinghio,  vel  demum  Heghelio. 

Quaestio  solvenda  proponitur.  Cum  nomine  ideae  seu  speciei  in- 
intelligibilis  significetur,  uti  monuimus,  forma  quaedam  intellectum 
informans,  quae  ipsum  determinat  ad  hanc  vel  illam  rem  intentiona- 
liter  exprimendam,  cumque  obiectum  proprium,  directum,  et  propor- 
tionatum  intellectus  nostri  sit  quidditas  rei  materialis  abstracta  a 
principiis  individuantibus  ideoque  universalis;  quaestio  de  origine  idea- 
rum  eo  spectat,  ut  determinetur  quaenam  sint  causae,  quae  in  nostro 
intellectu  producunt  has  ideas  seu  species,  quae  sunt  similitudines  quid- 
ditatis  universalis  rerum  materialium. 

Triplex  problematis  solutio.  In  proposita  quaestione  enodanda, 
tanta  est  opinionum  turba  atque  insolentia,  ut  pene  infmitum  esset 
omnium  philosophorum  diversas  enumerare  sententias.  Nihilominus 
perspicuitatis  causa  ad  tres  potissimum  classes  revocari  possunt  omnium 
placita.  Sunt  enim  qui  omnem  determinationem  intellectus  ad  hoc 
ut  actu  intelligat,  ideoque  originem  idearum  unice  repetendam  esse 
ducunt  a  rebus  materialibus,  quae  tamquam  causae  adaequatae  et  suf- 
licientes  intellectum  movent  ad  operationem  intellectricem.  Alii  ex 
opposito  opinantur,  cognitionem  intellectivam  procedere  ab  ipsa  in- 
tellectus  activitate,  independenter  omnino  a  rebus  materialibus.  Tertii 
demum  decernunt,  causam  adaequatam  et  proportionatam,  quae  de- 
terminat  intellectum  ad  propriam  operationem  intellectricem,  esse 
reponendam  simul  in  virtute  activa  intellectus,  et  in  rebus  materia- 
libus  extra  ipsum  exsistentibus.  Primi  dicuntur  Empirici  vel  Sensi- 
stae;  secundi  vocantur  Rationalistae;  tertii  appellantur  Peripatetico- 
Scholastici.  His  accedit  aliud  philosophorum  genus  nostris  fere  tem- 
poribus  exortum,  eorum  nempe,  qui  vocantur  Traditionalistae,  prop- 
terea,  quod  doceant  humanam  rationem  sine  externo  magisterio  ideoque 
sine  traditione  vel  nullam  omnino  veritatem  assequi  posse,  vel  saltem 
esse  imparem  ad  illas  veritates  cognoscendas,  quae  ordinem  rerum 
visibilium  supergrediuntur  et  pertinent  ad  ordinem  moralem  et  meta- 
physicum.  Antequam  ergo  ad  doctrinam  peripatetico-scholasticam  vin- 
dicandam  accedamus,  quae  unice  scientificam  absolutamque  explica- 
tionem  propositae  quaestionis  exhibet,  refellenda  a  nobis  sunt  praeci- 
pua  placita  eorum,  qui  mancam  pravamque  problematis  solutionem 
praebent. 

SCHOLION  Sententiae  philosophorum  de  natura  hominis,  et  de  ope- 
ratione  intellectiva  comparantur.  Si  quis  attente  cogitateque  praesen- 
tem  quaestionem  consideret,  videbit  profecto,  omnes  errores  a  philo- 
sophis  traditos  circa  nostram  operationem  intellectivam  geminos  fuisse 
erroribus,  quos  circa  hominis  naturam  unionemque  animae  cum  cor- 

De  Maria,  Vol.  II.  19 

pore  iidem  professi  fuerant.  Siquidem  veteres  illi  philosophi,  qui  do- 
cuerunt,  animam  humanam  non  esse  a  corpore  distinctam,  utpote  corpus 
subtilissimum,  in  explicanda  nostra  cognitione,  ad  empirismum  vel 
materialisticum  vel  sensisticum  se  contulerunl,  uti  Democritus,  Empe- 
docles,  Heraclitus,  Cratylus,  aliique,  qui  docuerunt,  intellectum  esse 
quemdam  sensum,  et  intellectuales  conceptus  non  differre  a  sensilibus 
perceptionibus;  et  sic  scientiam  omnem  radicitus  sustulerunt,  homi- 
nemque  animantium  brutorum  similem  arbitrati  sunt  (1). 

Ex  opposito  Platonici,  qui  magistri  sui  dogmata  amplexati  docue- 
runt,  hominem  non  esse  substantiam  compositam  ex  anima  et  corpore, 
sed  potius  esse  animam  utentem  corpore,  eognitionem  nostram  expli- 
caverunt  omnino  independenter  a  causis  extrinsecis,  nempe  a  rebus 
materialibus  et  extra  nos  exsistentibus.  Sic  ad  diversa  et  multiplicia 
Rationalistarum  systemata  concinnanda  progressi  sunt,  sublata  omni 
obiectiva  veritate  cognitionis  nostrae,  quae,  iuxta  Platonis  placita,  non 
res  sed  ideas  rerum  percipit. 

Iam  vero  diversa  haec  veterum  philosophorum  placita  a  veritate 
utrinque  aberrantia,  quae  ab  Aristotele  primum,  et  subinde  a  Docto- 
ribus  Scholasticis  invicte  et  luculenter  refutata  fuerant,  a  recentibus 
philosophiae  cartesipae  sectatoribus  iterum  et  pene  iisdem  verbis  re- 
vocata  sunt.  Siquidem  negata  a  Cartesio  substantiali  unione  inter 
animam  intellectivam  et  corpus,  Cartesiani  in  duas  sectas  divisi  sunt. 
Ouidam  enim  illud  Cartesii  magistri  sui :  Cogito,  ergo  sum,  revocan- 
tes  ad  sensum,  omnem  nostram  cognitionem  intellectivam  per  sensatio- 
nem  explicarunt,  et  sic  in  castris  vel  Sensistarum  vel  Materialistarum 
stipendia  mereri  aggressi  sunt.  Alii  ex  adverso  iisdem  Cartesii  erro- 
ribus  imbuti  circa  unionem  animae  cum  corpore,  ut  a  sensismo  se 
expedirent,  illud  Cartesii:  Cogito,  ergo  sum,  de  intellectiva  perceptione 
interpretantes,  statuerunt,  essentiam  animae  in  cogitatione  esse  repo- 
nendam,  et  consequenter  vel  omnem  vel  aliquam  scientiam  in  anima 
ingenitam  et  ab  ipsa  natura  in  ea  consignatam  professi  sunt.  Haec 
Cartesianorum  doctrina  ad  severas  dialecticae  leges  evoluta,  eo  a  qui- 
busdam  perducta  fuit,  ut  docerent,  subiectum  et  obiectum  cognitionis 
esse  unam  eamdemque  rem,  atque  ita  in  pantheismum  vel  subiectivum 
Fichtii  vel  obiectivum  Schellinghii  prolapsi  sunt. 

Quam  ad  rem  Cartesiani  postquam  animam  intellectivam  separa- 
verunt  secundum  esse  a  corpore,  de  propria  et  specifica  operatione 
hominis,  nempe  de  intellectione  decernentes,  divisi  sunt  in  duas  sectas, 
nempe  Sensistarum  et  Rationalistarum,  qui  per  duas  diversas  vias 
ad  eumdem  terminum,  nempe  ad  totalem  subversionem  nostrae  cogni- 
tionis  intellectivae  perveniunt,  male  confundentes  intellectum  cum 
sensu.   Unde  quidam  tum  intellectui  tum  sensui  organum  attribuunt; 

(1)  Cf.  Arist.  Metaph.  lib.  IV,  tcxt.  22,  ct  S.  Thom.  1  p.  q.  U,  a.  1. 

quidam  ex  adverso  tum  intellectum  tum  sensum  ab  organo  separatum 
proHtentur;  utrique  tandem  verae  philosophiae  cladem  aflerunt,  et  per 
falsas  cognitionis  intellectivae  explicationes  ad  absolutum  sceptici- 
smum,  idest  ad  negationem  omnis  veritatis  progrediuntur. 


ARTJCULUS  II. 

DE    PLACITIS    EMPIRICORUM    CIRCA    ORTUM    INTELLECTIONIS   NOSTRAE. 

QUID  EMPIRICI?  Empirici  vocantur  philosophi  illi,  qui  docent, 
omnem  nostram  cognitionem  ex  sensibus  esse  derivandam,  ideoque 
sensum  cum  intellectu  confundunt.  Hi  vero  in  duas  classes  disper- 
tiuntur;  nam  quidam  eorum  animam  cum  corpore  unum  idemque  esse 
asserunt;  alii  contra  animam  a  corpore  distinctam  ponunt.  Quocirca 
empirismus  duplex  est,  nempe  materialisticus  et  sensisticus. 

Empirismus  materialisticus.  Hoc  systema  propugnatum  fuit  ab 
omnibus  veteribus  Materialistis,  qui  animam  esse  corpus  professi  sunt, 
uti  Empedocles,  Democritus,  Leucippus,  Epicurus,  Aristoxenus,  alii- 
que  (1).  Dupliciter  veteres  in  natura  animae  assignanda  peccaverunt, 
uti  testis  est  Aristoteles.  Ouidam  enim  cum  Democrito  docuerunt, 
animam  per  se  moveri,  ideoque  esse  corpus.  Alii  contra  ex  eo  quod 
anima  cognoscit  corpora,  opinati  sunt  cum  Empedocle,  animam  esse 
compositam  ex  quatuor  elementis,  quia  simile  simili  cognoscitur  (2). 
His  veterum  erroribus  finitima  sunt  recentiorum  Materialistarum  de- 
liria,  quorum  familiam  ducit  Hobbesius.  Recentes  quippe  non  secus 
ac  veteres  animam  revocant  ad  corpus,  vel  ad  physicas  chimicasque 
corporis  vires,  vel  ad  harmoniam  partiumque  temperamentum,  uti 
Tolland,  La-Mettrie,  Tyndall,  Moleschott,  Posita  animae  materialilate, 
ad  explicandam  eius  cognitionem  veteres  cum  Democrito  rati  sunt, 
ex  corporibus  iugiter  divelli  superficies  quasdam  tenuissimas  seu 
idola,  quae  per  interpositum  aerem  traiecta  percellerent  sensus  et  ad 
cognitionem  determinarent.  ln  his  deliramentis  profligandis  non  est 
cur  immoremur,  sed  potius  in  medium  iterum  proferemus  verba  S.  Au- 
gustini,  qui  postquam  acute  et  festive  has  insanias  insectatus  sit,  suam 
refutationem  concludit  inquiens:  «  Sed  iam  pudet  me  ista  refellere, 
cum  eos  non  puduerit  ista  sentire.  Cum  vero  ausi  sint  etiam  de- 
fendere,  non  iam  eorum,  sed  ipsius  generis  humani  me  pudet,  cuius 
aures  haec  ferre  potuerunt  »  (3) 

Empirismus  sensisticus.  Lookius.  Sensismus  apud  recentes  Lockium 

(1)  Cf.  Arist.  De  Anima  lib.  I;  cf.  etiam  Cic.  Quaest.  Tuscul.  lib.  I,  cap.  IX  et  X. 

(2)  Cf.  Arist.  loc.  cit. 

(3)  Epist.  118,  cap.  4,  n.  31. 

sibi  vindicat  autorem,  licet  a  Condillachio  ad  perfectiorem  formam  per- 
ductus  sit,  et  sine  ulla  verborum  ambage  propugnatus.  Siquidem 
Ioannes  Lockius  omnem  nostram  cognitionem  ex  duobus  fontibus  csse 
depromendam  arbitratus  est,  videlicet  ex  sensatione  et  reflexione.  Per 
sensationem  docet,  a  nobis  obtineri  ideas  simplices,  quas  cum  obiecto, 
idest  cum  corporum  proprietatibus  male  permiscet;  per  reflexionem 
vero  censet,  animum  illas  ideas  scrutari,  recognoscere,  et  ideas  com- 
positas  eflicere.  Ideas  simplices  ad  paucas  revocat,  quas  in  duas  clas- 
ses  distribuit,  quarum  quaedam  repraesentant  primarias  corporum 
proprietates,  idest  soliditatem,  extensionem,  formam,  et  motum;  aiiae 
vero  repraesentant  secundarias,  uti  colorem,  saporem,  frigus,  calo- 
rem.  Primae  docet  esse  similes  qualitatibus  primariis,  secundas  cen- 
set  esse  qualitatibus  secundariis  dissimiles;  quia  in  corporibus  revera 
est  soliditas,  extensio,  forma,  motus;  sed  color,  sapor,  frigus  et  calor 
in  illis  revera  non  sunt.  Huiusmodi  ideae  simplices,  licet  numero  pau- 
cissimae,  quando  per  reflexionem  comparantur  et  coniunguntur,  varias 
efficiunt  compositiones  iuxta  innumeras  combinationes,  et  sic  ex  his 
ideis  per  reflexionem  multipliciter  compositis  efflorescit  totum  huma- 
nae  scientiae  aedificium  (1). 

Condillachius.  Doctrinam  Lockii  ad  sensismum  ducentem  enuclea- 
tius  proposuit  Condillachius,  qui  disertis  verbis  omnes  cognitiones 
revocavit  ad  puram  simplicemque  sensationem.  Cum  enim  reflexione 
animus  non  contueatur,  nisi  id  quod  actu  directo  ab  eo  cognitum  sit, 
licet  clarius  explicatiusque  id  cognoscatur;  consequitur,  cognitionem 
reflexam  a  directa  non  differre  secundum  speciem,  ideoque  reflexio- 
nem  ad  sensationem  revocari.  Quare  Condillachius  docuit,  operationes 
intellectivas  non  aliud  praebere  nisi  sensationem  transformatam.  In- 
tellectus  quippe  ad  sex  operationes  se  porrigit,  nempe  ad  attentionem, 
comparationem,  iudicium,  reflexionem,  imaginationem,  ratiocinium. 
Cum  autem  hae  operationes  versentur  circa  obiectum,  quod  a  nobis 
sentitum  fuit,  iure  infertur,  omnes  has  operationes  non  esse  nisi  quam- 
dam  evolutionem  primaevae  sensationis.  Ut  haec  commenta  exploda- 
mus,  sequentem  statuimus  propositionem. 

PROPOSITIO. 

Doctrina  Sensistarum  est  omnino  impar  et  inepta  ad  explican- 
dam  originem  nostrarum  idearum. 

Prob.  prop.  Arg.  I.UIU  Licet  propositio  probari  possit  omnibus  ar- 
gumentis,  quibus  demonstravimus,  intellectum  esse  facultatcm  spiri- 
tualem,  et  scientiam   non    esse  de  iis,   quae   sensu    percipiunlur  (2); 

(1)  C,  Lockium,  Saggio  snWumano  intendimento,  lib.  III.  Delle  idee. 

C2)  Cf.  S.  Tbom.  I)e  Anima,  lib.  III,  lect.  7,  et  Posier.  Analyt.  lib.  I.  lect  il 

nihilominus  eam  sic  directe  eflicimus.  Ideae  intellectuales  repraesen- 
tant  aliquid  immutabile,  necessarium,  absolutiim  a  tempore  et  loco. 
Atqui  quidquid  cognoscitur  per  sensum  est  mutabile,  contingens,  alli- 
gatum  tempori  et  loco.  Ergo  ideae  nostrae  non  possunt  ducere  ori- 
ginem  a  sensatione,  iuxta  placita  Empiristarum. 

Arg.  2.um  Intellectus  noster  percipit  essentias  seu  rerum  quiddi- 
tates  universales,  cum  eius  obiectum  sit  quod  quid  erat  esse.  Atqui 
sensiles  perceptiones  non  attingunt,  nisi  concretas  corporum  qualitates 
et  singularia  obiecla.  Ergo  sensatio  non  potest  explicare  originem 
idearum.  Prolatum  argumentum  est  tantae  efficaciae  ac  virtutis,  ut 
ab  eo  permotus  Heraclitus  negaverit,  dari  scientiam  in  humano  in- 
tellectu.  Siquidem  ipse  omnem  cognitionem  reducebat  ad  sensata,  et 
probe  intelligebat  scientiam,  quae  est  de  necessariis  et  immobilibus, 
non  posse  explicari  per  sensationem. 

Arg.  3.um  deducitur  ex  absurditatibus,  quas  congessere  Empirici 
in  proprio  systemate  concinnando.  Et  primo  quidem  Lockius  ideam 
cum  obiecto  cognito  confundit,  quae  aequivocatio  omnem  philosophiam 
penitus  subvertit;  ait  enim  nos  cognoscere  ideam  soliditatis,  exten- 
sionis,  figurae,  coloris,  saporis;  quod  de  cognitione  directa  est  omnino 
absurde  dictum.  Deinde  aflirmat,  ideis  qualitatum  secundarium  non 
respondere  aliquid  simile  in  corporibus;  quod  est  destruere  iudicium 
sensus,  et  castra  coniungere  cum  Seepticis.  Demum  Lockius  conten- 
dens,  unicum  fontem  idearum  esse  sensationem  et  reflexionem,  per- 
vertit  ac  deformat  principales  notiones,  quibus  innititur  scientia  hu- 
mana.  Siquidem  affirmat,  nos  per  substantiam  concipere  complexio- 
nem  qualitatum  per  sensum  cognitarum;  infinitum  efflorescere  ex  fi- 
nitorum  additamentis;  notionem  causae  efformari  ex  eo  quod  unum 
alteri  succedat,  et  post  alterum  oriatur.  Haec  quae  falsissima  sunt, 
clare  ostendunt,  Lockium  funditus  labefactasse  tres  praecipuas  notio- 
nes,  nempe  notionem  substantiae,  infiniti,  et  causae. 

Nec  minus  absurda  est  doctrina  empirica,  prout  a  Condillachio 
proponitur,  qui  omnes  intellectivas  operationes  acl  sensationem  trans- 
formatam  revocat.  Etenim,  ut  alia  posthabeamus,  iudicium  certe  et 
ratiocinium,  operationem  sensus  in  immensum  transcendunt,  cum  iu- 
dicium  haberi  nequeat  sine  aliqua  idea  universali,  et  ratiocinium  sit 
impossibile  sine  aliqua  generali  praemissa.  lam  vero  sensus  univer- 
salia  nullo  pacto  apprehendere  potest. 


SOLVUNTUR  DIFFICULTATES. 

Oppon  l.°  Id  quod  primo  cognoscitur  a  nobis,  est  obiectum  sen- 
sibile.  Atqui  si  primum  quod  cognoscimus  est  obiectum  sensibile,  origo 
nostrarum  idearum  reducitur  ad  sensationem.  Ergo. 

Resp.  Dist.  mai.  Quod  primo  a  nobis  cognoscitur  per  sensum, 
est  obiectum  sensibile,  Conc.  Quod  primo  cognoscitur  per  intellectum, 
est  obiectum  sensibile,  Neg.  Contradist.  min.  et  Neg.  cons.  Solutio 
patet  ex  dictis  de  primo  et  directo  obiecto  intellectus  nostri,  et  de  co- 
gnitione  singularis  corporei. 

Oppon.  2.°  Intellectus  noster  accipit  cognitionem  suam  a  sensu. 
Atqui  quod  accipitur  a  sensu,  non  est  nisi  res  sensata.  Ergo. 

Resp.  Dist.  mai.  Intellectus  noster  accipit  cognitionem  a  sensu, 
tamquam  a  causa  materiali  et  instrumentali,  Conc.  Tamquam  a  causa 
formali  et  principali,  Neg.  Contradist.  min.  et  Neg.  cons. 

Oppon.  3.°  Quando  inteliigimus,  defatigatur  cerebrum.  Atqui  si 
ideae  nostrae  transcenderent  ordinem  sensationis,  cerebrum  non  de- 
fatigaretur.  Esgo  intellectio  reducitur  ad  sensationem. 

Resp.  Dist.  mai.  Ouando  intelligimus,  cerebrum  defatigatur  per 
se,  idest  ratione  intellectionis,  Neg.  Defatigatur  per  accidens,  idest 
ratione  phantasmatum,  quae  intellectionem  comitantur,  Conc.  (1). 

Oppon.  4.°  Nihil  est  in  intellectu,  quod  prius  non  fuerit  in  sensu. 
Atqui  si  res  intellecta  debuit  prius  esse  in  cognitione  sensitiva,  intel- 
lectio  reducitur  ad  sensationem  transformatam.  Ergo. 

Resp.  Disl.  mai.  Nihil  est  in  intellectu,  quod  prius  non  fuerit  in 
sensu  eodem  modo,  Neg.  Diverso  modo,  Subdist.  Ouod  non  fuerit  in 
sensu  vel  per  se  vel  per  suum  simile,  Conc.  Quod  non  fuerit  in  sensu 
semper  per  se,  Neg.  Contradist.  min.  et  Neg.  cons. 


ARTICULUS  III. 

I)E    IDEIS     INNATIS    (2). 

DOCTRINA  PLATONIS  ET  AVICENNAE.  Materialistae  ac  Sensi- 
stae  confundentes  intellectum  cum  sensu  putaverunt,  res  materiales 
eodem  modo  esse  in  intellectu,  ac  sunt  in  seipsis  atque  ita  docuerunt, 
obiectum  intellectus  nostri  esse  aliquid  materiale,  et  in  perpetuo  fluxu 
positum.  Contra  Plato  ut  intellectum  a  sensu  discerneret,  in  senten- 
tiam  e  regione  oppositam  concessit,  et  ex  eo  quod  res  sunt  in  no- 
stro  intellectu  immaterialiter  et  immutabiliter,  conclusit,  eas  eodem 
modo  subsistere  in  seipsis  extra  intellectum.  llem  sic  notavit  Aqui- 
nas:  «  Plato  quia  perspexit,  intellectualem  animam  immaterialem  esse 
et  immaterialiter  cognoscere,  posuit.  formas  rerum  cognitarum  imma- 
terialiter  subsistere  »  (3).  Qua  de  re  Plato  admisit,  formam  seu  ideam 

fl)  Cf.  S.  Thom.  1  p.  q.  75,  a.  3  ad  2. 

(2)  De  hac  re  cf.  S.  Thom.  1  p.  q.  84,  a.  3  et  4,  et  loc.  ibi  cit. 

(3)  1  p.  q.  84,  a.  3  et  4. 

hominis  et  equi,  quam  vocabat  per  se  hominem,  et  per  se  equum, 
extra  materiam  subsistere,  et  has  formas  separatas  participari  ab 
anima  et  a  materia  corporali ;  ab  anima  acl  cognoscendum,  a  materia 
ad  essendum ;  ita  ut,  sicuti  materia  participando  ideam  lapidis  fit  la- 
pis,  sic  intellectus  participando  ideam  lapidis  cognoscat  lapidem  (1), 
Anima  ergo,  iuxta  Platonem,  ab  initio  suae  exsistentiae  habuit  spe- 
cies  et  cognitionem  illarum,  secl  postea  in  poenam  alicuius  delicti  in 
corpus  tamquam  in  custodiam  detrusa  omnis  antehabitae  scientiae 
oblita  fuit,  et  species  illas  tot  tantarumque  rerum  insitas  et  in  se  con- 
signatas,  cum  in  corpus  intraret,  consepultas  ac  consopitas  servavit. 
Yerum  decursu  temporis  per  res  sensibus  perceptas  admonita,  oblite- 
ratae  scientiae  recorclatur,  atque  ita  declarat,  se  non  tunc  illa  discere, 
sed  reminiscendo  recognoscere,  quae  cognita  attulit,  ex  quo  effici,  ut 
discere,  nihil  aliud  sit  nisi  recordari,  sicque  tantarum  rerum  cognitio- 
nis  aclmiratio  tollitur.  Non  ea  vidit  animus,  cum  repente  in  tam  in- 
litum,  tamque  perturbatum  domicilium  immigravit;  sed  cum  se  col- 
legit  atque  recreavit,  tunc  reminiscendo  illa  agnovit  (2). 

Recentes  idearum  innatarum  assertores.  Inter  recentes  non  de- 
fuerunt,  qui  Platonis  doctrinam  de  ideis  ingenitis  iterum  in  lucem 
proferre  conati  sunt,  licet  diversa  ratione  diversaque  via.  Siquidem 
admittunt  cum  Platone  primitivam  quamdam  cognitionem  in  anima 
nostra  ex  ipsa  natura  inditam ;  verum  Platonis  commenticiam  senten- 
tiam  de  animarum  praeexsistentia,  et  de  immigratione  in  corpora  reii- 
ciunt  tamquam  poetarum  somnium  ac  fabellam,  et  suam  de  ideis  in- 
natis  sententiam  diversimode  proponunt. 

Cartesius,  et  generatim  Cartesiani  affirmantes,  animae  essentiam 
in  ipsa  cogitatione  esse  reponenclam,  asserunt  animam  ab  ipso  suae 
creationis  exordio  quibusdam  ideis  fuisse  instructam.  Inter  has  prin- 
cipem  locum  sibi  vindicat  idea  Dei,  quae  cum  per  rerum  visibilium 
cognitionem  acquiri  nequeat,  necessario  debuit  ab  ipso  Deo  i.n  anima 
insculpi.  Ultro  tamen  concedunt,  quasclam  ideas,  quae  repraesentant 
res  sensibus  obnoxias,  posse  a  nobis  acquiri;  atque  ita  trifariam  par- 
tiuntur  icleas  omnes,  nimirum  in  adventitias,  factitias   et  innatas  (3). 

Leibnitius.  Cartesii  doctrinae  de  ideis  innatis  proxime  accedit 
Leibnitii  opinio.  Is  enim  ratus  animae  facultates  intellectrices  non 
esse  ab  eius  essentia  distinctas,  docuit,  repugnare  eas  exsistere  denu- 
datas  ab  omni  actu  cognoscendi ;  converterentur  enim  in  meram  men- 
tis  abstractionem.  Quare  in  anima  humana  admisit   ingenitam  quam- 

(1)  Cf.  S.  Thom.  loc.  cit.  a.  4. 

(2)  Cf.  Cic.  Quaest.  Tuscul.  lib.  I,  cap.  XXIV;  cf.  etiam  Arist.  Metaph. 
lib.  VII,  text.  44  usque  ad  58,  ubi  doctrinam  Platonis  de  ideis  in  se  subsistenti- 
bus  refellit. 

(3)  Cf.  Cartes.  medit.  III,  cap.  VII. 


296  PHIL.    NAT.    SEU    ANTHKOPOLOGIA,    PARS    1.    QUAEST.    IV. 

dam  ac  confusam  cognitionem,  in  qna  continentur  omnes  ideae  ac 
cognitiones,  ad  quas  subinde  se  porrigei,  cum  pcr  sensata  eius  vires 
sensitivae  percelluntur.  Unde  essentia  animae,  iuxta  Leibnitium,  con- 
siderari  potest  ut  indistincta  imago  seu  schema  omnium  rerum  mun- 
danarum,  quod  per  animae  activitatem  evolvitur.  quando  corpora 
immutant  sensus;  et  sic  fit  clara  et  distincta  cognitio. 

Rosminius.  Inter  idearum  innatarum  assertores  adnumerandus 
est  Rosminius,  qui  universalissimam  ideam  entis  docuit,  esse  menti 
nostrae  ingenitam  et  esse  formam  ac  lumen  rationis.  Ex  applicatione 
huius  ideae  ad  elementa  sensibilia  decrevit,  oriri  ideas  genericas  et 
specificas,  quas  mens  sibi  comparat.  Siquidem,  positis  modificationibus 
virtutis  sensitivae,  quae  constituunt  obiectum  sensilis  perceptionis,  ani- 
mus  naturae  ductu  inclinatur  ad  componendam  ideam  entis  cum  per- 
ceptione  sensitiva ;  et  sic  intelligit  res  et  eflormat  iudicia  circa  re- 
rum  exsistentiam,  nempe  deccrnit,  actu  exsistere,  quod  sensibus  per- 
cipitur  (1). 


PROPOSITIO. 

Systema  idearum  innatarum  generatim  spectatum  in  praesenti 
statu  unionis  animae  euin  corpore  nullo  modo  admitti  potest  ad 
explicandam  originem  nostrae  cognitionis  intellectivae. 

Prob.  prop.  Arg.  I.mn  allatum  a  S.  Thoma,  et  quod  sic  concludi 
potest.  Si  intellectus  humanus  ideas  possideret  innatas,  esset  in  actu 
respectu  cognitionis,  quae  talibus  ideis  respondet.  Atqui  hoc  falsum 
esse  convincitur  ex  evidentissimo  conscientiae  testimonio.  Ergo  nullo 
pacto  admittendae  sunt  ideae  ingenitae. 

Arg.  evol.  Cum  proposito  minor  evidens  sit  ex  eo  quod  in  dies 
addiscimus,  quod  antca  ignorabamus,  sic  suaderi  potest  propositio 
maior.  Ouaevis  operatio  necessario  consequitur  formam,  cuius  est 
effectus  naturalis.  lam  vero  intellectio  est  naturalis  effectus  ideae  seu 
speciei  intelligibilis,  quae  intellectum  actuat.  Ergo,  posita  idea,  intel- 
lectio  consequeretur  necessario. 

Duplex  effugium  praecluditur.  Ad  vim  argumenti  eludendam  mi- 
nime  aflirmari  potest  cum  Platone,  unionem  animae  cum  corpore  in 
causa  esse,  cur  hic  naturalis  cffectus  praepediatur.  Siquidem  cum 
unio  naturalis  sit,  non  potest  impedire  effectum  naturalem,  praesertim 
quia  hoc  vcrteret  in  detrimentum  aniraae,  cui  prodesse  debet  coniun- 
ctio  cum  corporc;  nam  materia  est  proptet  formam.  Neque  melius 
prohcit,  quod   a   quibusdam    adversariis   obtruditur,  nimirum   conse- 

(1)  Cf.  Rosmin.  Saggio  suWorigine  delle  idee,  sez.  3,  pag.  71. 

quenter  ad  ideas  innatas  scientiam  remanere  in  habitu,  tieri  vero  in 
actu  per  cognitionem  sensuum.  Hoc  secundum  etfugium  etiam  nullum 
esse  deprehenditur  consideranti,  scientiam  habitualem  ab  anima  prorsus 
abesse,  si  ipsa  ad  hoc  ut  intelligat  actu,  eget  determinari  vel  excitari 
actione  sensibilium.  Etenim  natura  habitus  hoe  sibi  vindicat,  ut  ha- 
bens  illum,  utatur  eo  prout  ipsi  libueril;  unde  intellectus  scientia  ha- 
bituali  praeditus  potest  libere  se  convertere  ad  actualem  considera- 
tionem.  S.  Thomas  de  intellectu  loquens,  ait:  «  Antequam  haberet 
habitum  scientiae,  qui  est  primus  actus,  non  poterat  operari  cum  vellet, 
sed  oportebat  quod  ab  altero  reduceretur  in  actum :  sed  quando  iam 
habet  habitum  scientiae,  qui  est  actus  primus,  potest,  cum  voluerit, 
procedere  in  actum  secundum,  qui  est  operatio  »  (1). 

Arg.  2.nm  Si  darentur  ideae  innatae,  nulla  sufficiens  ratio  afferri 
posset,  cur,  deficiente  aliquo  sensu,  privemur  omnino  scientia  sensi- 
bilis,  quod  ipsi  respondet  non  solum  in  particulari,  verum  etiam  in 
universali.  Atqui  deficiente  sensu  homo  de  facto  privatur  tali  scientia, 
uti  accidit  caeco  a  nativitate,  qui  omnium  colorum  scientia  vacat. 
Ergo  non  dantur  ideae  innatae.  Neque  valet  dicere,  sensationem  esse 
necessariam,  ut  ipsi  applicetur  aliqua  idea  universalis  ad  cognitionem 
determinatam  habendam ;  nam  ut  aliquid  potentiale  et  indeterminatum 
actuetur  et  determinetur,  assignandum  est  activum  quoddam  quod 
illud  determinel.  Cum  vero  haec  determinatio  perficienda-  sit  in  or- 
dine  intellectivo,  principium  determinans  intellectum  ad  cognoscen- 
dum  nequit  pertinere  ad  ordinem  sensatorum. 

Arg.  3.um  Obiectum  proprium  intellectus  nostri  in  praesenti  statu, 
uti  probavimus,  est  quidditas  rei  materialis  abstracta  a  principiis  in- 
dividuantibus.  Atqui  si  cognitio  nostra  ortum  duceret  ab  aliqua  idea 
innata,  obiectum  proportionatum  intellectus  nostri  non  esset  quidditas 
materialis,  cum  illa  idea  habita  indepententer  a  sensu  esset  magis 
apta  ad  repraesentandas  res  spirituales,  quam  materiales,  uti  patet ; 
nam  esset  in  facultate  spirituali,  et  esset  causata  ab  actione  principii 
intelligibilis,  nempe  Dei.  Ergo  ideae  ingenitae  sunt  prorsus  impares 
ad  explicandam  genesim  nostrae  intellectionis. 

Confir.  ex  eo  quod  si  nostra  cognitio,  cuius  proprium  obiectum 
est  quidditas  universalis  rerum  materialium,  initium  duceret  ab  ideis 
innatis,  incideremus  in  purum  subiectivismum,  nulloque  modo  perve- 
nire  possemus  ad  res  singulares  et  exsistentes  cognoscendas,  cum 
nulla  legitima  ratio  assignari  posset,  cur  de  aliquo  determinato  singu- 
lari  praedicaretur  essentia  a  nobis  absolute  cognita.  Quam  ob  causam 
omnes  philosophi,  qui  aliquas  formas  a  priori  in  intellectu  adstruunt, 
coguntur  se  recipere  ad  caecum  naturae  instinctum  et  inclinationem, 
ut  de  rerum  realitate  quidquam  decernere  possint ;  et  sic  obiectivita- 
tem  cognitionum  nostrarum  e  medio  tollunt. 

(1)  De  Anima,  lib.  III.  lect.  8. 

SCHOLION.  Recentiorum  placita  de  ideis  innatis  expenduntur. 
Postquam  a  nobis  generatim  refutata  est  doctrina  illorum  philosopho- 
rum,  qui,  ad  explicandum  ortum  cognitionis  nostrae  intellectivae,  ad 
ideas  innatas  seu  ad  formas  a  priori  se  contulerunt,  ad  quaestionis 
complementum  pauca  addemus  ad  refellenda  singillatim  placita  quo- 
rundam  recentiorum,  qui  Platonis  doctrinam  diversimode  modificatam 
ex  cineribus  excitarunt. 

Refellitur  systema  Cartesii.  Ad  Cartesium  quod  attinet,  vehe- 
menter  negamus,  essentiam  animae  esse  posilam  in  cognitione,  cum 
hoc  sit  proprium  solius  divinae  essentiae,  quae  est  actus  purissimus; 
ideoque  in  Deo  essentia,  potentia  agendi,  et  actio  sunt  unum  idemque. 
Contra  in  omnibus  rebus  creatis  non  solum  actio,  sed  ipsa  virtus  ope- 
rativa  realiter  distinguitur  ab  essentia  substantiali.  Procul  ergo  a  ve- 
ritate  aberrant  Cartesiani,  constituentes  animae  essentiam  in  cogita- 
tione,  eorumque  error  cum  Pantheistarum  placitis  plurimam  similitu- 
dinem  gerit.  Neque  minus  falsi  sunt,  quando  ad  suadendum,  cogni- 
tionem  nostram  incipere  debere  ab  ideis  innatis,  hoc  levi  utuntur 
argumento:  Intellectus  antequam  speciem  efformet,  aut  cognoscit  rem 
a  specie  repraesentatam,  aut  ignorat.  Non  primum;  quippe  cogno- 
sceret,  antequam  haberet  speciem:  non  secundum:  nam  efformaret 
speciem  rei  incognitae.  Ergo  origo  idearum  explicanda  est  per  ideas 
innatas.  Haec  argumentandi  ratio  fallax  est,  et  perperam  admodum 
supponit,  actionem  causantem  speciem,  quae  pertinet  ad  intellectum 
agentem,  quaeque  non  formaliter,  sed  efficienter  est  cognoscitiva  de- 
bere  esse  formaliter  intellectivam. 

Refellitur  systema  Leibnitii.  Leibnitius  adstruit,  essentiam  ani- 
mae  esse  per  se  repraesentativam  totius  universi.  Hoc  unice  verum 
est  de  illa  essentia,  quae  est  rerum  omnium  causa.  Uti  enim  notavit 
Aquinas:  «  Si  aliquis  intellectus  est,  qui  per  suam  essentiam  cognoscit 
omnia,  oportet  quod  essentia  eius  habeat  in  se  immaterialiter  omnia... 
Hoc  autem  est  proprium  Dei  »  (1).  Insuper  Leibnitius  docet,  faculta- 
tes  sine  operatione  esse  figmentum  mentis;  quod  omnino  falsum  est, 
cum  in  creaturis  facultas  sit  realiter  distincta  ab  actu.  Denique  do- 
ctrina  Leibnitii  ad  subiectivismum  ducit;  nam,  iuxta  ipsum,  cognitio 
qua  corpora  exsistere  deprehendimus,  proficiscitur  ex  ipsa  animae  acti- 
vitate,  quae  distinguit  confusas  perceptiones  in  idea  totius  universi 
contentas.  Si  haec  doctrina  vera  foret,  nullam  de  reali  corporum  exsi- 
stentia  certitudinem  habere  possemus;  nam,  uti  fatetur  ipse  Wollius 
Leibnitii  adstipulator,  eadem  animi  inclinatio,  qua  ducimur  ad  realem 
corporum  exsistentiam  admittendam,  invariabilis  maneret,  licet  nullum 
corpus  realiter  exsisteret  in  rerum  natura. 

(!)  1.  p.  q.  84,  a.  2. 

Refellitur  systema  Rosminii.  Principio  quidem  Rosminius  gratis 
et  falso  asserit,  cognitionem  nostram  exordium  ducere  a  synthesi  men- 
tali,  et  ideo  elementa  sine  quibus  synthesis  efiici  nequit,  praesuppo- 
nenda  esse  in  mente.  Quod  si  nostra  mens  in  cognoscendo  ab  analysi 
sumit  initium,  totum  Rosminii  aedificium,  subducto  fundamento,  mole 
sua  ruit.  lam  vero  anima  humana,  quae  in  cognoscendo  ab  actu  im- 
perfecto  progreditur  ad  actum  perfectum,  incipit  a  simplici  apprehen- 
sione,  ex  qua  procedit  ad  iudicium,  et  a  iudiciis  immediatis,  ratioci- 
nando  colligit  conclusiones.  Ergo  nostra  cognitio  non  orditur  ab  actu 
intellectus  componentis  et  dividentis,  sed  ab  actu  intellectus  simpli- 
citer  apprehendentis,  et  consequenter  non  a  synthesi,  sed  ab  analysi. 
Quare  ratiocinatio  Rosminii,  quae  sic  concludit:  In  omni  iudicio  re- 
quiritur  idea  universalis.  Sed  ad  ideam  universalem  acquirendam  re- 
quiritur  iudicium.  Ergo  ad  vitandum  circulum  vel  progressum  in 
infinitum  admittenda  est  idea  quaedam  generalis  innata;  haec,  inquam, 
argumenti  conclusio  sophystica  est  et  fallax.  Nam  male  confundit  ab- 
stractionem,  quae  est  per  modum  simplicitatis,  ex  qua  habetur  uni- 
versale  absolutum,  quod  praedicatur  de  rebus,  cum  abstractione,  quae 
est  per  modum  compositionis  et  divisionis.  Prima  efficitur  per  sim- 
plicem  apprehensionem;  ad  alteram  requiritur  iudicium  (1).  Unde  ad 
iudicium  requiritur  idea  universalis;  sed  ad  ideam  universalem  non 
requiritur  iudicium ;  nam  ad  hoc  sufficit  simplex  apprehensio  per  quam 
fit  abstractio,  considerando  unum,  posthabitis  aliis. 

lnsuper  systema  Rosminii  ducit  ad  subiectivismum  et  ad  formas 
Kantianas.  Cum  enim  in  sententia  auctoris,  quocum  disputamus,  sen- 
tiendi  facultas  non  percipiat  nisi  ipsorum  sensuum  modificationes  af- 
fectionesque,  planum  est,  applicationem  ideae  entis  sensationi  factam 
ab  intellectu,  si  quidquam  valeret,  nos  ducere  tantum  ad  aliquid  su- 
biectivum  cognoscendum,  idest  ad  modificationem  principii  sentientis; 
minime  vero  ad  realem  exsistentiam  rerum,  quae  extra  nos  subsi- 
stunt  et  vigent  in  natura.  Quod  autem  hoc  systema  formas,  a  priori 
Kantianas  instauret,  conceditur  ab  ipso  Rosminio,  qui  Kantium  coar- 
guit,  non  quod  formas  a  priori  tuitus  sit,  sed  quod  ad  septemdecim 
eas  perduxerit;  cum  una  solum  tanto  muneri  sufficiat.  Verum  ad  rem 
quod  attinet,  non  minori  laborat  falsitate  Rosminius,  quam  Kantius, 
et  omnia,  quae  dicuntur  contra  formas  a  Kantio  ad  libitum  inductas, 
torqueri  possunt  adversus  ideam  entis  a  Rosminio  confictam.  Siqui- 
dem  quaelibet  forma  intelligibilis,  quae  habita  sit  a  priori,  nequit 
applicari  elemento  sensibili,  quod  necessario  est  intellectui  ignotum, 
nisi  recurramus  ad  caecum  instinctum  naturae;  nam  intellectus  non 
potest  percipere  convenientiam  vel  discrepantiam  inter  duo,   nisi  ea 

(1)  Cf.  S.  Thom.  1  p.  q.  85,  a.  1  ad  1. 


300  |>HIL.    NAT.    SEU    ANTHKOPOLOGIA,    PAKS    I.    QUAEST.    I\ 

prius  ipsi  comperta  sint.  Ergo  revertendum  erit  ad  iudicia  synthetica 
a  priori  a  Kantio  in  medium  prolata  (1). 

Demum  systema  Rosminii  est  plane  ineptum  ad  propositam  quae- 
stionem  solvendam.  Nam  supposita  a  priori  in  intellectu  nostro  illa 
idea  entis  universalissimi  et  maxime  indeterminati,  quaerimus  a  Ro- 
sminio  quomodo  huiusmodi  idea  repraesentabit  aliquas  entis  determi- 
nationes,  nempe  substantiam  et  accidens,  vel  quasdam  species,  nempe 
hominem  et  equum?  Rosminius,  ut  ex  diflicultate  se  expediat,  illi 
ideae  iungit  determinationes  procedentes  a  sensibus;  sed  haeret  in 
salebra,  cum  hoc  nihil  sit;  nam  idea  entis  non  potest  determinari  ad 
substantiam  significandam,  ita  ut  dici  possit:  Substantia  est  ens,  nisi 
in  intellectu  habeatur  notio  ,entis  et  notio  huius  determinationis,  quae 
est  subsistere  per  se,  idest  notio  subiecti  habentis  esse  in  se  et  non 
in  alio.  Ens  quippe  determinatur  ad  inferiora  per  varios  essendi  mo- 
dos,  qui  explicantur  per  diversas  rerum  definitiones,  ideoque  consti- 
tuunt  praedicata  quantitativa.  Sic  homo  est  ens  significat  quamdam 
determinatam  naturam  seu  quemdam  gradum  perfectionis,  qui  nomine 
humanitatis  designatur,  et  prout  haec  natura  ordinem  dicit  ad  esse, 
denominatur  ens.  Neque  ad  ipsum  singulare  corporeum  illa  idea  ap- 
plicari  potest,  nisi  id  antea  fuerit  ab  intellectu  cognitum.  Uti  enim 
notat  Aquinas:  «  Nullus  potest  applicare  aliquid  ad  alterum,  nisi  il- 
lud  praecognoscat.  Unde  ista  applicatio  non  polest  esse  ratio  cogno- 
scendi  particularia,  sed  cognitionem  singularium  praesupponit »  (2). 

Occurritur  difficultati.  Ex  dictis  oriri  posset  difficultas,  cuius  so- 
lutio  veram  doctrinam  illustrabit.  Diximus,  formas  ingenitas  in  nostro 
intellectu  non  posse  producere  cognitionem  obiectivam  et  claram  re- 
rum  visibilium;  et  tamen  Angeli  singularia  corporea  cognoscunt  per 
species  universales  et  cum  eorum  intellectu  concreatas.  Respondemus, 
haec  duo  esse  verissima,  et  minime  inter  se  pugnantia,  cum  diversus 
sit  omnino  modus  cognoscendi,  qui  competit  animae  humanae,  et  An- 
gelis,  et  consequenter  diversa  sit  virtus  ac  perfectio  speciei  intelligi- 
bilis,  quae  est  in  intellectu  Angeli,  ac  speciei  quae  est  in  intellectu 
nostro.  Siquidem  species  intelligibilis  in  Angelo  lluens  ex  primo  in- 
telligibili,  nempe  Deo,  est  superioris  virtutis,  et  non  repraesentat  for- 
mam  abstractam  a  materia,  sed  formam  simul  ac  materiam.  Hinc 
forma  illa  cum  Angelo  concreata  repraesentat  tum  naturam  universa- 
lem  ex  parte  formae,  tum  singularem  ex  parte  materiae,  et  ideo  An- 
gelus  unica  cognitione  et  specie  intelligit  naturam  in  universali  et  in 
particulari.  Ulustria  sunt  verba  S.  Thomae,  quae  rem  sic  declarant: 
((  Sicut  ab  inteltectu  divino  efiluunt  res  naturales  secundum  formam 
ct  materiam  ad  essendum  ex  utraque;  ita  ellluunt  ibrmae  intellectus 

(1)  Cf.  (iallupkium,   Lelt.  filos.  lcl.  4. 

(2)  p.  q.  14,  a.   11. 

angelici  ad  cognoscendum  utrumque,  et  ideo  per  lbrmas  innatas  co- 
gnoscunt  res  in  sua  singularitate  et  universalitate,  in  quantum  sunt 
similes  formis  factivis,  scilicet  ideis  in  mente  divina  exsistentibus, 
quamvis  ipsae  non  sunt  rerum  factivae  »  (1). 

Ex  adverso  formae  seu  ideae  universales  in  anima  humana  cum 
non  repraesentent  principia  materialia,  quae  cognoscuntur  per  sensum, 
si  haberentur  a  priori  et  non  per  abstractionem  a  sensibilibus,  per 
eas  numquam  intellectus  posset  pervenire  ad  cognitionem  singularis 
corporei,  ideoque  applicando  formam  universalem  singulari  cognito 
per  sensum  operaretur  caeco  modo;  et  consequenter  non  posset  in- 
tellectui  constare  de  reali  exsistentia  rerum,  et  de  veritate  iudicii  tri- 
buentis  quamdam  formam  universalem  alicui  singulari  subsistenti. 
Hoc  incommodum  penitus  evanescit,  si  forma  universalis  repraesen- 
tans  nafuram  communem  habita  fuit  per  abstractionem  ab  ipsa  re 
singutari  cognita  per  sensum  (2). 


SOLVUNTUR  DIFFICULTATES. 

Oppon.  I.°  Si  anima  humana  non  intelligeret  per  ideas  innatas, 
eius  intellectus  esset  mera  potentia.  Atqui  hoc  repugnat.  Ergo  in  in- 
tellectu  admittendae  sunt  ideae  ingenitae. 

Resp.  Dist.  mai.  Intellectus  esset  mera  potentia  relate  ad  esse, 
Neg.  Relate  ad  operationem.  SubdisU  Esset  in  potentia  partim  activa 
et  partim  passiva,  Conc.  In  potentia  mere  passiva,  Neg. 

Explico.  Intellectus  considerari  potest  dupliciter;  vel  ut  accidens 
aliquod  habens  esse  in  anima  a  qua  per  necessariam  resultantiam 
dimanat;  vel  ut  virtus  operativa  dicens  ordinem  ad  actionem.  In 
primo  sensu  intellectus  est  forma  accidentalis  omnino  in  actu,  licet 
eius  actualitas  essendi  dependeat  ab  anima.  In  secundo  sensu  intel- 
lectus  humanus,  qui  infimum  locum  tenet  in  genere  facultatis  intel- 
lectivae,  creatus  est  a  Deo  in  pura  potentia,  ideoque  a  Philosopho 
comparatur  tabulae  rasae,  in  qua  nihil  est  scriptum.  Haec  autem  po- 
tentia  intellectus  non  est  mere  passiva  et  receptiva,  sed  etiam  activa; 
ideoque  in  parte  intellectiva  animae  adstruendus  est  intellectus  agens 
et  intellectus  possibilis,  uti  proxime  explicabitur  a  nobis. 

Oppon.  2.°  Homo  habet  commune  cum  Angelis  intelligere.  Atqui 
Angeli  intelligunt  per  species  inditas.  Ergo  etiam  anima  humana. 

Resp.  DisU  mai.  Homo  habet  commune  cum  Angelis  intelligere, 
ita  ut  intelligat  eodem  modo  eademque  perfectione  ac  Angeli,  Neg. 
Ita  ut  intelligat  modo  diverso  et  imperfectiori,  Cone. 


(1)  QQ.  DD.  De  ver.  q.  8,  a.  11. 

(2)  Cf.  quae  disseruimus  de  cognitione  singularis,  q. 


3,  a.  3. 

Explico.  Licet  homo  generice  conveniat  cum  Angelis  in  eo  quod 
intelligat,  seu  per  intellectum  sibi  assimilet  res;  nihilominus  mirum 
quantum  diftert  ab  ipsis  in  modo  et  perfectione  intelligendi.  Haec 
differentia  manifestatur  ex.  proprio  et  proportionato  obiecto  intellectus 
humani,  et  intellectus  angelici.  Siquidem  cum  obiectum  proprium  intel- 
lectus  humani  sit  essentia  rerum  visibilium  immaterialiter  cognita, 
per  quam  ad  res  invisibiles  quodammodo  cognoscendas  ascendit,  homo 
eget  tum  sensu,  tum  intellectu  ad  hoc  ut  pervenire  possit  ad  suum 
proprium  intelligibile  cognoscendum;  ideoque  intellectus  humanus 
abstrahit  species  intelligibiles  a  sensibus,  qui  immutantur  ab  exteriore 
sensibili.  Ex  adverso  Angeli  per  res  spirituales  et  actu  intelligibiles 
cognoscunt  naturas  materiales;  ideoque  intellectus  eorum  est  semper 
in  actu  per  species  inditas  et  effluentes  a  primo  intelligibili. 

Oppon.  3.°  Si  anima  esset  creata  sine  ulla  idea  innata,  in  acqui- 
renda  scientia  ferretur  in  incognitum.  Atqui  repugnat,  intellectum 
ferri  in  incognitum.  Ergo  admittendae  sunt  ideae  ingenitae. 

Resp.  Dist.  mai.  Ferretur  in  incognitum  appetitu  naturali,  Conc. 
Appetitu  rationali,  Neg.    Contradist.   min.  et  Neg.   cons. 

Oppon.  4.°  cum  Cartesianis.  Cogitatio  est  essentialis  animae  hu- 
manae,  secus  destitueretur  vita.  Atqui  si  cogitatio  est  animae  essentia- 
lis,  necessario  admittendae  sunt  aliquae  ideae  innatae.  Ergo. 

Resp.  Dist.  mai.  Cogitatio  est  essentialis  animae,  si  nomine  co- 
gitationis  intelligitur  actus  cogitandi,  Neg.  Si  intelligitur  facultas  co- 
gitandi,  Subdist.  Est  accidens  necessario  connexum  cum  natura  animae, 
Conc.  Constituit  essentiam  animae,  Neg.  Ad  rationem  additam,  Dist. 
Anima  ad  tempus  destitueretur  operatione  intellectiva,  nempe  vita  in 
actu  secundo,  Conc.  Yita  in  actu  primo,  nempe  natura  viventis  in- 
tellectivi,  Neg.  Solutio  patet  ex  dictis. 

Oppon.  5.°  Ignarus  scientiae  acquisitae,  si  ordinate  interrogatur, 
apte  respondet  de  veritatibus  ad  illam  scientiam  pertinentibus.  Atqui 
non  posset  respondere,  nisi  haberet  ideas  ingenitas.  Ergo  in  intelle- 
ctu  humano  admittendae  sunt  ideae  innatae. 

Resp.  Dist.  mai.  Ignarus  scientiae  apte  respondet,  quia  interro- 
gatio  ordinata  generat  in  suo  intellectu  scientiam,  Conc.  Ouia  scien- 
tiam  praehabebat,  Neg.  Contradist.  min.  Si  scientia  generatur  per 
interrogationem,  Neg.   Secus,  Conc.  et  Neg.   cons. 

Explico  Scientia  acquiritur  quando  ex  principiis  communibus 
per  se  notis  procedimus  ad  propria,  quae  nobis  sunt  ignota.  Porro 
hoc  fit  vel  inventione  vel  disciplina  et  magisterio.  Mjgister  autem 
potest  vel  proponendo  vel  interrogando  procedere  ex  principiis  notis 
ct  communibus  ad  conclusiones;  et  sic  ordinate  interrogando  potest 
progignere  scientiam  in  intellectu  cuiusdam  rudis  et  ignari.  Quare  si 

addiscens  verum  respondet  de  iis  de  quibus  interrogatur,  hoc  non 
probat,  quod  ea  antea  noverit,  sed  quod  de  novo  didicit  (1). 

Oppon.  6.°  Homo  antequam  scientiam  addiscat,  amat  eam.  Atqui 
non  amatur  nisi  quod  cognoscitur.  Ergo  antequam  homo  scientiam 
addiscat,  habet  eam  in  sua  notitia  per  ideas  ingenitas. 

Resp.  Dist.  mai.  Homo  antequam  discat  scientiam,  amat  eam  in 
quantum  cognoscit  quadam  cognitione  universali,  cognoscendo  utili- 
tatem  illius  scientiae,  Conc.  Amat  eam  in  quantum  nullo  modo  eam 
cognoscat,  Neg.  Contradist.  min.  et  Necj.  cons.  (2). 


ARTICULUS  IV. 

DE    RATIONALISMO    TRANSCENDENTALI. 

QUID  TRANSCENDENTAUSMUS?  Rationalistae  transcendentales 
dicuntur  illi  philosophi,  qui  originem  humanae  cognitionis  explicandam 
esse  contendunt  omnino  a  priori;  nimirum  ab  ipsa  analysi  cogitatio- 
nis,  independenter  a  qualibet  experientia,  quam  transcendunt.  Quare 
multo  longius  progrediuntur,  quam  assertores  idearum  innatarum, 
quippe  qui  non  solum  formas  cognitionis  ab  experientia  separatas  et 
eam  antevertentes  comminiscuntur ;  verum  etiam  ipsum  cognitionis 
obiectum  profitentur  construendum  esse  a  mente  per  nativam  quam- 
dam  activitatem,  qua  pollere  affirmant. 

Huius  erroris  ortus  et  progressio.  Memoratae  doctrinae,  quae  in 
placitis  veterum  Pantheistarum  et  Spinosae  firmum  habet  fundamentum, 
proximus  auctor  et  parens  vulgo  perhibetur  Emmanuel  Kant,  qui  in 
opere  (vulgato  an.  1781),  quod  ab  eo  inscriptum  fuit :  Critica  ratio- 
nis  purae,  systema  criticismi  transcendentalis  in  lucem  edidit.  Doctri- 
nam  Kantii  amplexus  est  Theophilus  Fichte,  eiusque  philosophandi 
rationem,  quibusdam  immutatis  vel  additis,  magis  enucleate  tradidit 
et  diserte  pantheismum  professus  est.  Fichtio  successit  Fridericus  Schel- 
ling,  et  Schellinghio  Georgius  Hegel.  Hi  omnes  in  pantheismo  quodam 
transcendentali  concinnando  concordes  fuere,  tametsi  diversas  in  suis 
placitis  explicandis  consectati  sint  rationes  et  vias. 

Kantius.  Ut  a  Kantio  ordiamur,  sic  capitulatim  eius  sysfema  ex- 
poni  potest.  In  qualibet  cognitione,  secernenda  sunt  duo  veluti  ele- 
menta,  nimirum  materia  et  forma ;  prima,  quae  est  contingens  et  mu- 
tabilis,  praebetur  ex  sensibus;  altera,  quae  est  necessaria  et  univer- 
salis,  efflorescit  a  priori,  idest  ex  ipsa  natura  subiecti  cogitantis.  Cum 

(1)  S.  Tbom.  1  p.  q.  84,  a.  3  ad  3  :  cf.  etiam  QQ.  DD.  De  ver.  q.  11,  a. 
1,  ubi  explicatur  quomodo  magister  generat  scientiam  in  discipulo. 

(2)  Cf.  S.  Thom.  QQ.  DD.  De  ver.  q.  10,  a.  6  ad  4. 

autem  homo  praeditus  sit  diversis  cognoscendi  facultatibus,  assignan- 
dae  sunt  formae  sensibilitatis,  intellectus,  et  rationis. 

Formae  sensibilitatis.  Formae  quae  spectant  ad  cognitionem  sensi- 
tivam,  quaeque  dicuntur  formae  sensibilitatis,  ad  duas  revocantur, 
nempe  ad  spatium,  et  ad  tempus.  Siquidem  res  externae  nobis  appa- 
rent  in  quodam  spatio  exsistentes,  et  subiectum  cogitans  per  succes- 
sivas  affectiones  in  quodam  tempore  positum  manifestatur.  Hinc  co- 
gnitio  spatii  et  temporis;  et  quoniam  hae  duae  repraesentationes  ma- 
nent  semper  immutabiles  independenter  a  qualibet  experientia,  sic  ap- 
pellari  possunt  intuitiones purae  spatii  et  temporis,  et  constituunt  formas 
scnsibilitatis  externae  et  internae. 

Formae  intellectus.  Verum  enim  vero  per  has  repraesentationes 
mens  nihil  percipit  determinate,  sed  solum  quamdam  unitatem  attri- 
buit  diversis  sparsisque  elementis  sensibilitatis,  ea  collocando  in  qui- 
busdam  partibus  spatii  et  temporis.  Quare  admittendae  sunt  aliae 
formae  ad  intellectum  pertinentes,  quae  applicatae  elementis  sensibi- 
libus  congregatis  per  formam  spatii  et  temporis,  efiiciunt  ut  mens 
conceptus  rerum  sibi  procudat.  Porro  cogitare  idem  est  ac  de  rebus 
iudicia  ferre.  Ergo  recensendae  sunt  omnes  iudicii  formae,  ut  numerus 
eftlorescat  formarum  intellectus.  In  quolibet  iudicio  distinguenium 
est  inter  quantitatem,  qualitatem,  relationem,  moduni;  prout  consi- 
deratur  vel  subiectum  iudicii,  vel  attributum,  vel  nexus  inter  utrum- 
que,  vel  modus  quo  ambo  ad  mentem  referuntur.  Ouaelibet  ex  me- 
moratis  quatuor  formis  iterum  distribuitur  trifariam.  Etenim  ratione 
quantitatis  iudicium  potest  esse  singulare,  particulare,  universale; 
ratione  qualitatis  potest  esse  affirmativum,  negativum,  in/initum;  ratione 
nexus  potest  esse  categoricum,  hypotheticum,  disiunctivum  ;  ratione 
modi  potest  esse  problematicum,  assertorium,  necessarium.  Hinc.  iuxta 
Kantium,  resultant  ex  ipsa  analysi  iudiciorum  duodecim  formae  qui- 
bus  instruitur  inlellectus,  quas  aristotelico  more  appellat  categorias, 
nimirum:  Unitas,  pluralitas,  totalitas,  af/irmatio,  negatio,  limitatio, 
substantia  et  accidens,  causa  et  e/feclus,  actio  el  passio,  possibilitas  et 
impossibilitas,  exsistentia  et  non  exsistentia,  necessitas  el  contigentia. 

Res  ergo  sensibus  obnoxiae,  quae  materiam  exhibent  cogitationis, 
non  habent  in  se  cognoscibilitatem,  sed  cognoscibiles  evadunt,  quia 
a  principio  cognoscente  circumvestiuntur  diversis  formis  sensibilitatis 
et  intellectus,  quae  insitae  sunt  in  animo.  Idcirco  cognitio  perticitur 
unice  secundum  leges  principii  cogitantis ;  eaque  minime  fit  per  assi- 
milationem  facultatis  cognoscitivae  ad  rem,  sed  vicissim.  Consequenter 
res  non  cognoscuntur  uti  sunt  in  se,  sed  uti  nobis  apparent,  prout  ex 
postulat  natura  subiecti  cogitantis,  et  a  nobis  cognoscuntur  cpaivoneva, 
non  vero  vooufxsva,  uti  Kantius  loquitur.  Nimirum  auctor  criticismi 
transcendentalis,  qui  novam  quamdam  scientiam  humano  generi  tam 
gloriose  pollicebatur,  ab  inferis  excitat  veterem  et  obsoletum  errorem 

Protagorae  asserentis :  verum  esse  omne  id  quod  apparet.  Satius  fuisset 
Aristotelem  consulere,  qui  iamdudum  huiusmodi  errorem  invictissime 
explosit,  et  simul  demonstravit,  ipsum  esse  necessario  iugatum  cum 
errore  Heracliti  docentis,  contradictoria  esse  simul  vera!  (1). 

Formae  rationis.  Ad  formas  rationis  assignandas  sic  prosequitur 
Kantius:  Nobilissima  omnium  lacultas  est  ratio;  nam  cognitio  a  sen- 
sibus  ducta,  per  intellectum  non  evehitur  ad  ultimam  perfectionem. 
Et  re  vera  elementis  a  sensibilitate  per  visiones  spatii  et  temporis 
simul  coagmentatis,  intellectus  intelligibilitatis  formas  impertit,  et  ideo 
eius  cognitio  versatur  dumtaxat  circa  elementa  accepta  per  experien- 
tiam.  Verum  enim  humana  cognitio  omnes  experientiae  fines  prae- 
tergredi  debet,  ut  debitam  sibi  perfectionem  consequi  valeat.  Hoc 
proprie  spectat  ad  rationem,  quae  non  speculatur  conditionata.  prout 
sunt  habita  per  experientiam;  sed,  synthesim  conflando  intellectualium 
conceptuum,  attollitur  ad  cognitionem  inconditionati,  quod  est  omnium 
causa.  Quare  sua  forma  a  priori  tribuenda  est  rationi ;  scilicet  forma 
absoluti  sive  inconditionali.  Haec  forma  tripartitam  habet  divisionem, 
nam  tribus  constat  ideis;  nempe  idea  subiecti  cogitantis,  per  quam 
phaenomena  interna  absolutam  unitatem  consequuntur;  idea  mundi, 
quae  phaenomenis  externis  largitur  unitatem ;  et  demum  idea  Dei, 
quae  omnium  exhibet  causam.  Prima  dicitur  psychologica;  secunda 
vocatur  cosmologica;  tertia  appellatur  theologica. 

Ratio  quippe  connitens  suam  formam  inconditionali  rebus  condi- 
tionatis  applicare,  ratiocinando  coniungit  conditionata  cum  aliis,  quae 
sunt  eorum  conditio;  sed  hic  mentis  discursus  ab  una  conditione  in 
aliam,  non  haberet  finem,  cum  conditionum  series  infinita  sit,  et  ita 
nunquam  perveniretur  ad  aliquam  conditionem,  quae  sit  inconditio- 
nata.  Hinc  ratio  experientiam  supergreditur,  et  ex  empirica  in  tran- 
scendentalem  conversa,  concludit:  4)  existere  causam  primam,  quae 
ab  alia  non  dependet;  2)  exsistere  subiectum  primum  affectionum  in- 
ternarum,  quod  ab  alio  non  sustentatur;  3)  exsistere  totalitatem 
quamdam  primam,  quae  non  est  pars  alterius  totalitatis. 

Absolutum  hoc  triforme,  iuxta  Kantium,  non  perhibet  realitatem 
aliquam,  sed  potius  denotat  legem,  secundum  quam  ratio  ad  suum 
obiectum  construendum  evolvitur  in  nobis.  Hoc  patescit,  si  instituitur 
crisis  momentorum,  quibus  ratio  theoretica  innititur  ad  has  conclu- 
siones  inferendas;  nam  principia,  unde  ratiocinatio  ducitur,  omni 
obiectivo  valore  destituta  sunt ;  et  ideo  tres  illae  formae  absoluti,  nempe 
anima,  mundus,  et  Deus,  vocantur  ideae,  seu  tormae  ideales  rationis 
purae.  Huic  systemati  nomen  criticismi  ab  eius  auctore  inditum  fuit ; 
nam  orditur  a  crisi  facultatum  animae,  quae  uti  aptae  ad  verum  per- 
cipiendum  nequeunt  haberi,  nisi  antea  earum  valor  perspectus  sit. 

(1)  Cf.  Arist.  Metaph.  lib.  IV,  text.  19. 

Db  Maria,    Vol.  II.  20 


30G  PHIL.    NAT.    SEU   ANTHROPOLOGlA,    PARS    I.    QUAEST.    IV. 

Fichtius.  Kantiana  crisis,  in  qua  foecunda  pantheismi  germina 
continebantur,  materiam  praebuit  posterioribus  Pantheistis,  qui  occa- 
sione  sumpta  ex  illo  Kantii  dogmate,  quo  slatuebat,  in  omnibus  rebus 
inveniri  absolutum  quid  et  inconditionatum,  philosophiam  omnem  pan- 
theisticis  erroribus  contaminarunt.  Ut  ergo  a  Fichtio  incipiamus,  is 
doctrinam  Kantii  amplectens  notavit,  in  ea  contradictionem  quamdam 
reperiri,  cum  Kantius  ex  una  parte  doceat,  rationem  debere  transcen- 
dere  omnem  experientiam,  et  ex  alia  in  philosophando  ordiatur  ab 
experientia.  Quare  ad  contradictionem  vitandam  tuitus  est,  cogni- 
tionem  non  auspicandam  esse  a  duplici  principio,  subieeto,  videlicet 
et  obiecto,  quod  sine  empirismo  explicari  non  potest;  sed  ab  unica 
virtute  subiecti  cogitantis,  quod  nativa  sua  activitate  vel  essentiali 
spontaneitate  seipsum  ponit,  seu  absolute  creat,  et  per  reflexionem 
supra  seipsum  distinguit  sese  in  subiectum  et  obiectum! 

Schellinghius  in  eo  cum  Fichtio  concinit,  quod  censeat,  unicum 
admittendum  esse  principium  cognitionis:  negat  vero  principium  illud 
posse  esse  relativum,  quemadmodum  esset  subiectum  cogitans;  hinc 
propugnat,  tale  principium  debere  esse  absolutum,  idest  aliquid  quod 
subiecti  et  obiecti  simul  sit  principium,  et  in  quo  cognoscens  et  co- 
gnitum,  spiritus  et  materia,  ideale  et  reale  identificentur;  et  hoc  vo- 
cavit  identitatem  universalem,  nempe  Deum,  qui  per  iugem  peren- 
nemque  sui  evolutionem  manifestat  sese  sub  formis  diversis  materiae 
et  spiritus,  obiecti  et  subiecti,  realis  et  idealis. 

Heghelius.  Quandoquidem  Schellinghianae  positioni  opponi  po- 
terat  principium  contradictionis,  quod  vetat,  idem  simul  esse  finitum 
et  infinitum,  spirituale  et  materiale,  Heghelius  acl  hoc  incommodum 
vitandum,  docuit,  incipiendum  esse  ab  ipsa  subversione  et  negatione 
principii  contradictionis,  ideoque  absolutam  identitatem  probare  ag- 
gressus  est  nova  methodo  a  priori,  quam  dialecticam  nuncupavit. 
Docuit  ergo  Heghelius,  absolutam  identitatem,  in  qua  omnia  opposita 
et  diflerentia  identificantur,  non  esse  principium  philosophandi,  prout 
placuit  Schellinghio,  sed  ultimum  scientiae  terminum.  Siquidem  ab- 
solutum  spectari  potest,  prout  est  abstractissima  et  maxime  indetermi- 
nata  notio  entis;  et  iuxta  hanc  considerationem  est  principium  tum  in 
ordine  cognitionis,  tum  in  ordine  rerum,  et  appellatur  Notio.  Iterum 
considerari  potest  ut  absoluta  identitas  omnium  oppositorum,  quae 
in  ipso  uniuntur,  sublata  omni  rerum  oppositione:  et  secundum  hanc 
considerationem  est  ultimus  terminus  scientiae,  et  nuncupatur  Idea. 
Hinc  totus  est  Heghelius  in  explicando,  quo  pacto  absolutum  ex  illo 
statu  abstractionis  et  indeterminatonis  sese  transformet  in  Jdeam.  et 
ex  ente  impersonali  evadat  ens  aliquod  .  personale  et  deterininatum. 

Postquam  ea  qua  potuimus  brevitate  et  perspicuitate  exposueri- 
mus  placila  Transccndentalium,  quae  portentis  simillima  sunt,  et  ipsam 
philosophiam  a  fundamentis  subvertunt,  in  iis  refutandis    parum  im- 

morabimur,  cum  prima  fronte  appareant  perspicue  absurda.  Hinc  in 
refutatione  solummodo  recensebimus  potiora  impossibilia,  et  ostende- 
mus,  eadem  absurda  fuisse  a  veteribus  iampridem  tradita,  et  ab  Ari- 
stotele  explosa. 


PROPOSITIO. 

Transcendentalismus  Kantii  ahsurdus  est,  multoque  magis  prout 
evolvitur  a  Fichtio,  Schellinghio,  Heghelio ;  et  veterum  philosopho- 
rum  errores  ah  Aristotele  refutatos  pene  ad  verhum  in  scenam  re- 
ducit. 

Prob.  I.  pars.  Absurdum  omnino  dicendum  est  illud  systema 
quod  1)  exorditur  ab  aliqua  hypothesi  cui  superstruitur,  et  quae  po* 
stea  ut  falsa  repudiatur;  2)  munera  diversarum  facultatum  perperam 
confundit  et  falso  explicat;  3)  suprema  rerum  genera  seu  categorias 
gratis  et  falso  assignat;  4)  ad  subiectivismum  et  totalem  scepticismum 
ducit;  5)  unitatem  entis  pantlieisticam  instaurat.  Atqui  haec  omnia, 
et  alia  amplius  in  Kantiano  systemate  reperiuntur.  Ergo. 

Arg.  evol.  Propositio  minor  sic  declaratur  perpartes:  1)  Kantius 
incipit  ab  empirismo,  idest  a  suppositione  obiecti,  quod  solum  per 
experientiam  haberi  poterat,  et  post  varias  absurdasque  evolutiones 
ad  transcendentalismum  seu  ad  intuitiones  puras  progreditur,  gratis 
negata  realitate  obiecti,  quam  in  purum  phaenomenum  convertit. 
2)  Tribuit  sensibilitati  intuitiones  puras,  idest  notiones  abstractas  spa- 
tii  et  temporis,  cum  sensus  non  possit  percipere,  nisi  singularia  et 
concreta.  3)  Categorias  ad  libitum  enumerat,  et  formas  subiectivas 
facit,  cum  ipsae  aliquid  obiectivum  referant,  uti  substantia,  accidens, 
causa,  eflectus,  etc.  4)  Docet,  cognitionem  esse  phaenomenalem,  et 
dependentem  dumtaxat  ab  animae  formis;  quod  idem  est  ac  incidere 
in  subiectivismum  et  scepticismum ;  nam  in  hac  hypothesi  nequit  con- 
stare  de  obiecto  reali,  immo  eius  realitas  ab  ipso  Kantio  diserte  ne- 
gatur.  o)  Profitetur,  unicum  esse  ens  absolutum  et  inconditionatum, 
quod  se  evolvit  sub  triplici  forma  caiisae,  subiecti,  et  lotius;  quod 
ne  verbo  quidem  dissentit  a  placitis  Pantheistarum. 

Prob.  2.  pars.  Fichtius  concordat  cum  Kantio  in  eo  quod  ad- 
mittat,  cognitionem  nostram  explicandam  esse  a  priori,  et  dari  ali- 
quod  unum  ad  quod  cognitio  nostra  debeat  revocari.  Yerum  ipse  ul- 
terius  procedit  et  docet,  non  solum  formam,  sed  et  ipsam  materiam 
cogitationis,  omnem  antevertere  experientiam.  Quare,  iuxta  Fichtium, 
unicus  fons  cognitionis  est  subiectum  cogitans  ab  omni  experientia 
independens,  quod  per  suam  essenlialem  activitatem  primo  ponit  ac 
creat  seipsum,  et  per  reflexionem  scse  distinguit  in  subiectum  et  ob- 

iectum.  Hinc  raale  confundit  intellectum  cum  intelligibili;  multo  cla- 
rius  adstruit  pantheisticam  unitatem  entis;  et  errores  super  errores 
cumulando,  eo  pervenit  ut  in  medium  afferat  ens  quoddam,  quod 
ponit  et  creat  seipsum ;  et  sic  omnem  opinandi  licentiam  supra  quam 
cuique  credibile  est,  superat.  Haec  eadem  urgeri  possunt  contra  Schel- 
linghium,  qui  transtulit  ad  obiectum  id  quod  Fichtius  de  subiecto 
^ogitante  affirmavit,  et  ad  eumdem  terminum,  nempe  ad  identitatem 
intellectus  et  intelligibilis  diverso  itinere  pervenit,  et  tandem  ad  ipsum 
principium  contradictionis  subvertendum  progressus  est.  Heghelius 
principium  de  contradictoriis  directe  et  conceptis  verbis  negavit;  ab 
ente  abstractissimo  et  indeterminato  exorsus  docuit,  ipsum  esse  cau- 
sam  omnium  realiter  subsistentium ;  ideoque  non  distinxit  inter  ens 
communissimum  et  maxime  potentiale,  quod  nullam  differentiam  actu 
in  se  complectitur,  et  ens  quod  est  actus  purissimus,  quodque  est 
ipsum  esse  per  se  subsistens,  et  per  ipsam  puritatem  sui  esse  distin- 
guitur  ac  separatur  ab  omnibus  aliis  rebus. 

Prob.  3.  pars.  Ut  quod  tertio  loco  proposuimus  in  comperto  sit, 
sufficit  adnotare,  philosophos,  quos  refellimus,  resuscitasse  unitatem 
universalem  pantheisticam,  quam  tradiderant  Pithagoras  et  Thales  ex 
schola  Ionica,  Xenophanes  et  Parmenides  ex  schola  Eleatica.  Parme- 
nides  quippe  versu  cecinit:  Idem  est  cogitare  el  id  ciiius  est  cogi- 
tatio;  et  sic  omnia  esse  unum  deducebat.  Hanc  opinionem  Aristoteles 
merito  ut  insanam  describit,  inquiens:  «  In  orationibus  quidem  viden- 
tur  haec  contingere,  in  rebus  autem  dementiae  simile  est  opinari  ita : 
nullum  enim  dementium  egredi  tantum,  ut  ignem  unum  esse  existi- 
met  et  glaciem  »  (1).  Iterum  revocarunt  errorem  Heracliti  docentis, 
contradictoria  esse  simul  vera,  et  Protagorae  asserentis,  esse  verum 
quod  apparet  (2),  et  demum  Democriti,  Leucippi,  et  Anaxagorae  di- 
versimode  asserentium,  contraria  et  contradictoria  esse  simul  in  eodem 
subiecto  (3).  Quae  cum  ita  sint,  placet  hanc  materiam  concludere, 
sic  exclamando  cum  ipso  Aristotele:  Si  philosophi  qui  maxime  quae- 
siverunt  veritatem,  tales  absurdissimas  opiniones  professi  sunt,  vide- 
tur  quod  veritatem  philosophando  sectari  nihil  sit  aliud,  quam  volu- 
cres  fugientes  cursu  prosequi,  quae  eo  magis  ac  magis  a  nobis  re- 
cedunt,  quo  magis  post  ipsas  currere  nitimur  (4). 

(1)  De  generat.  lib.  I,  cap.  XVII,  text.  59. 

(2)  Cf.  Arist.  Metaph.  lib.  IV,  text.  19. 

(3)  Cf.  Arist.  loc,  cit.  text.  20. 

(4)  Cf.  Arist.  loc.    cit.  te\t.    21. 

ARTICULUS  V. 

OMOLOGORUM   SYSTEMA    EXPENDITUR. 

0NT0L0G0RUM  DOCTRINA  ADUMBRATUR.  Ontologi  generatim 
dicuntur  illi  philosophi,  qui  docent,  initium  cognitionis  nostrae  esse 
repetendum  ab  immediata  ac  directa  intuitione  primae  et  absolutae 
veritatis,  nempe  Dei,  in  quo  et  per  quem  res  omnes,  quae  mundum 
constituunt,  intelligibiles  sunt  et  intelliguntur  a  nobis.  Cum  vero 
memorati  philosophi  minime  distinguant  inter  obiectum  et  medium 
cognitionis,  idest  inter  ideam,  quae  est  rei  repraesentativa,  et  rem  ab 
idea  repraesentatam,  consequenter  decernunt,  veritatem  primam  esse 
primam  ideam  et  primum  obiectum  cognitionis  nostrae,  Deumque  ap- 
pellant  Ideam-obiectum. 

Origo  huius  doctrinae.  Sententia,  quae  derivat  ortum  cognitionis 
nostrae  a  veritate  quadam  prima,  absoluta,  et  incommutabili,  primum 
tradita  fuit,  uti  notavimus,  a  veteribus  Pantheistis  sive  scholae  loni- 
cae  sive  Eleaticae,  sive  Graecae;  et  deinde  a  Platone,  qui  admisit 
rerum  ideas  per  se  subsistentes  et  rerum  sensibilium  creatrices,  quas 
per  se  esse  arbitratus  est,  et  secundum  quas  anima  humana  omnia 
cognoscit  (1).  Haec  eadem  doctrina,  licet  diversa  ratione,  instaurata 
fuit  a  Neoplatonicis  scholae  Alexandrinae,  Plotino,  Porphyrio,  Proclo; 
et  media  aetate  ab  Almarico  Carnutensi,  qui  asseruit,  Deum  esse 
principium  formale  omnium  rerum  (2). 

Ontologi  recentiores.  Post  subversionem  christianae  philosophiae 
a  Cartesio  patratam,  Lockius  cartesianis  placitis  imbutus,  ut  ideali- 
smum  vitaret  ad  quem  recta  ducebant  novatae  philosophiae  dogmata, 
ad  sensismum  se  recepit,  revocando  omnem  cognitionem  intellectivam 
ad  sensationem  transformatam.  Doctrina  haec,  quae  veterum  Empi- 
ristarum  ritu  intellectum  cum  sensu  permiscebat,  infinitos  nacta  est 
adstipulatores,  qui  eam  per  totam  Europam  magno  cum  verae  philo- 
sophiae  detrimento  disseminarunt.  Haec  severiorum  disciplinarum  la- 
bes  ac  ruina  quosdam  bene  animatos  vehementer  commovit,  qui  om- 
nes  conatus  suos  in  eo  posuerunt,  ut  rationem  humanam  a  sensismo 
liberarent  et  ad  pristinam  restituerent  dignitatem.  Yerum  enim  huius- 
modi  philosophi  qui  eidem  magistro  Cartesio  operam  dabant,  et  pe- 
ripateticam  philosophandi  rationem  aeque  fastidiebant,  ad  sensismum 
Lockii  coercendum,  qui  a  rebus  sensibilibus  initium  cognitionis  du- 
cebat,  docuerunt,  scientiam    nostram  ordiri  a  cognitione   primae,  ab- 

(1)  Cf.  S.  Thcw.  1  p.  q.  84,  a.  5,  et  Cic.    Quaest.  Ttiscul.  lib.  I,  cap.  XXIV. 
C2)  Cf.  S.  Thom.  1  p.  q.  3,  a.  8. 

solutae,  et  incommutabilis  veritatis;  quia  solummodo  prima  veritas 
per  se  intelligibilis  est,  et  ab  ea  reliqua  omnia  suam  inlelligibilitatem 
mutuantur.  Haec  doctrina  primum  assertorem  habuit  in  Gallia  Nico- 
laum  Mallebranchium,  quem  plures  subinde  sectati  sunt  tum  in  ipsa 
Gallia,  tum  etiam  in  Italia. 

Mallebranchius.  Ontologorum  systema  in  recenti  philosophia  ad 
quam  pressius  pertinet,  auctorem  habuit  Nicolaum  Mallebranchium 
philosophiae  cartesianae,  uti  notavimus,  maxime  deditum;  licet  onto- 
logismus  diserte  traditus  fuerat  ante  tempora  S.  Thomae,  qui  lucu- 
lenter  refutaverat  omne  id  quod  postea  a  Mallebranchio  prolatum 
fuit  (1).  ls  enim  in  suo  opere,  quod  inscribitur  De  veritatis  inqui- 
sitione  (2),  suam  sentcntiam  in  hunc  ferme  modum  exponit.  Cum 
Deus  percipi  a  nobis  nequeat  per  ideam  a  seipso  distinctam,  necesse 
est  ut  intellectus  noster  immediate  et  directe  illum  contueatur.  Et 
cum  Deus  solus  sit  per  se  intelligibilis,  cetera  vero  non  sunt  intelli- 
gibilia,  nisi  ex  Eo,  et  per  illud  idem  lumen,  quo  a  Deo  intelliguntur, 
consequitur,  mentem  nostram  non  posse  aliquid  cognoscere,  nisi  vi- 
deat  veritatem  primam,  et  in  illa  omnia  cognoscat,  cum  in  prima 
veritate  exsistant  aeternae  rationes  omnium  rerum.  Haec  philoso- 
phandi  ratio,  quae  suis  non  caruit  defensoribus,  multo  plures  acerri- 
mosque  nacta  est  adversarios,  qui  eam  pugnacissime  aggressi,  inter 
philosophorum  somnia  amandarunt. 

Vincentius  Gioberti.  Ontologorum  opinatio  iam  dimissa  et  obso- 
leta,  nostris  fere  diebus  renovata  fuit  a  Giobertio,  qui  novo  quodam 
apparatu  et  magniloquis  verbis  eam  proposuit,  ita  ut  ontologismi  no- 
vus  veluti  parens  a  recentibus  salutatus  fuerit.  En  summa  Giobertiani 
systematis.  Intellectus  noster  ut  veram  de  rebus  scientiam  sibi  com- 
paret,  eas  cognoscere  debet  illo  eodem  ordine,  quo  inter  se  nectun- 
tur  et  continentur;  quia  tunc  vere  scimus,  cum  res  cognoscimus, 
quales  in  se  sunt.  lam  vero  Deus  est  principium  et  causa  omnium 
reliquarum  rerum.  Ergo  debet  etiam  esse  primum  in  nostra  cogni- 
tione,  et  prima  Idea,  quae  vocari  iure  potest  Mea-obiectum,  quaeque 
menti  nostrae  debet  esse  immediate  praesens;  nam,  si  per  aliam  per- 
ciperetur,  minime  dici  posset  prima.  Cum  ergo  prima  Idea,  quam 
mens  nostra  cernit,  cum  primo  Ente  identiticetur,  liquet,  primum  psy- 
ehologieum  esse  idem  ac  primum  ontologieum,  et  ex  utroque  elllore- 
scere  primum  philosophicum,  nempe  Ens  primum,  seu  Deum  per 
primigeniam  mentis  nostrae  intuitionem  immediate  cognitum;  et  sic 
ex  immediata   hac   visione  scientiam  nostram  exordium   ducere. 

Verum  enim  duplex  admittenda  cognitio,  idest  directa  et  reflexa ; 
prima  dicitur    proprie    intuitio  vel  visio,  quae  ad  Deum   terminatur; 

(1)  Cf.  S.  Thom.  in  Boet.  De  Trin.  q.   1,  a.  4,  et   1   p.  q.  84,  a.  o. 

(2)  De  la  recherche  de  la  veritt,  liv.  3.  p.  2,  ch.  2. 

altera  dicitur  retlcxio,  quae  obiectum  per  immediatam  visionem  co- 
gnitum  considerat  atquc  explicat.  Ouare  mens  nostra  per  directam 
inluitionem  Deum  videt  ut  ens  reale,  quod  revcra  est  principium  et 
causa  creatrix  omnium  rerum.  Ergo  primaevus  ille  intuitus,  iuxta 
Giobcrtium,  ad  tria  terminatur,  nirnirum  ad  Deum,  ad  rcs  creatas, 
et  ad  actioncm  creatricem,  quae  est  quoddam  vinculum  nectens  Deum 
Creatorem  cum  rebus  ab  ipso  conditis;  hinc  intuendo  Deum,  una  vi- 
demus  divinam  creationem,  et  res  quae  per  creationem  exsistentiam 
consequuntur.  Ouam  ad  rem  assignari  potest  idealis  quaedam  for- 
mula,  quae  sit  fundamentum,  cui  totius  scientiae  nostrae  aediiicium 
superstruitur,  et  quae  sic  efferri  potest:  Ens  creat  exsistentias.  Haec 
formula  generali  quodam  modo  veritates  omnes  sinu  suo  complecti- 
tur;  sed  ut  intellectus  possit  per  illam  pertingere  ad  determinatam 
rerum  cognitionem  oportet,  ut  per  reflexionem  supra  directum  intui- 
tum  revertatur.  Sic  mediantibus  signis  externis,  idest  vocabulis  Idea- 
obiectum  in  cogriitione  reflexa  circumscribitur,  et  generat  in  nostro 
intellectu  claram  et  determinatam  notitiam  rerum  creatarum. 

Antonius  Rosmini.  Rosminius,  qui  in  praecedentibus  suis  operi- 
bus  ideam  entis  abstractissimi  in  animo  nostro  ingenitam  posuerat, 
ideoque  in  castris  Kantii  visus  fuerat  militare,  postmodum  in  opere, 
quod  inscribitur  Theosophia,  suum  idealismum  in  verum  transtulit  on- 
tologismum,  quatenus  ens  illud  maxime  indeterminatum  ab  eo  pro- 
ditum  fuit  tamquam  aliquid  increatum,  aeternum,  cum  ipso  Deo  iden- 
tificatum,  non  prout  Deus  consideratur  absolute,  sed  prout  est  idea 
mundi;  et  ideo,  iuxta  Rosminium,  acies  mentis  nostrae  primo  intuitu 
terminatur  ad  divinam  idealitatem.  Hoc  ens  primo  cognitum  vocatur 
ad  ipso  virtuale  vel  initiale;  nam  considerari  potest  ut  virtute  conti- 
nens  omnia,  et  inchoans  actum  reliquarum  rerum. 

Cum  omnes  ontoiogismi  formae  in  eo  concordes  sint,  quod  do- 
ceant,  res  creatas,  prout  subsistunt  in  seipsis,  non  esse  intelligibiles, 
patet,  hanc  philosophandi  rationem  esse  lubricam  et  erroneam;  quippe 
quae  privans  res  propria  inteiligibilitate,  easdem  simul  propria  exuit 
entitate.  (Juare  Sacra  Congregatio  Inquisitionis,  contra  haereticam 
pravitatem  an.  1861,  die  18  sept.  declaravit,  tuto  doceri  non  posse 
septem  propositiones,  quibus  ontologismus  sub  forma  licet  mitiori  pro- 
ponebatur.  Harum  propositionum  prima  sic  effertur:  Immediata  Dei 
cognitio,  habifualis  saltem,  intellectui  humano  essentialis  est,  ita  ut 
sine  ea  nihil  cognoscere  possit :  siquidem  est  ipsum  lumen  intellectuale. 
Ouare  ne  instituti  nostri  terminos  excedamus,  remque  inutilem  vel 
minus  necessariam  facere  videamur,  diversas  ontologismi  formas  unica 
propositione  refellemus. 

PROPOSITIO. 

Outologismus  quoad  praecipuum  eius  dogma  spectatus,  nempe 
prout  adstruit,  intellectus  nostri  'cognitionem  incipere  ab  immediata 
et  intuitiva  visione  Dei,  est  falsus  et  absurdus  (1). 

Prob.  prop.  Arg.  I.um  Si  daretur  visio  directa  et  immediata  pri 
mae  veritatis,  haec  intuitio  perspiciens  Deum,  nempe  ipsum  lumen 
intelligibile,  non  posset  non  referri  ab  evidentissimo  et  certissimo  cou- 
scientiae  testimonio.  Iam  vero  nullus  mortalium  sibi  conscius  est,  se 
videre  Deum  in  hac  vita.  Ergo  cognitio  immediata  Dei  ab  Ontologis 
efficta,  dicenda  est  fabula  ac  somnium. 

Arg.  evol.  Huc  atque  illuc  se  vertant  licet  Ontologi,  numquam 
huius  simplicissimi  argumenti  efficaciam  eludere  poterunt;  nam  nemo 
in  animum  inducet,  posse  remanere  occultum,  atque  ipsi  animo  inex- 
ploratum  factum  aliquod,  quod  esset  origo  et  fons  omnis  scientiae, 
certitudinis,  et  evidentiae,  ita  ut  intellectus  directe  contueretur  Deum, 
actionem  creatricem,  et  terminum  extrinsecum ;  et  nihilominus  nun- 
quam  suspicatus  fuisset,  se  versari  in  possessione  luminis  indefecti- 
bilis,  nisi  accessissent  Ontologi,  qui  velut  digito  commonstrassent  so- 
lem  infinituro,  aciem  mentis  nostrae  sua  luce  percellentem,  et  a  nobis 
visnm,  sed  cum  tenebris  in  quibus  nascimur  confusum. 

Neque  proiicit  hilum  effugium  Giobertii  asserentis,  mentem  no- 
stram  primu  intuitu  perspicere  ens  absolutum  et  reale  creans  exsi- 
stentias,  sed  non  videre  essentiam  neque  entis  absoluli,  neque  entium 
relativorum,  idest  eisislentium.  Hoc,  inquam,  effugium  pugnantia  se- 
cum  simul  coniungit,  et  Psychologiam  omnem  ab  ipsis  submovet  fun- 
damentis.  Siquidem,  uti  notat  Aquinas,  cum  in  Deo  omnia  sint  unum 
cum  essentia,  Dcus  immediate  videri  non  potest,  quin  eius  essentia 
simul  videatur.  Immo  in  ipsa  cognitione  habita  per  speciem  ab  ob- 
iecto  cognito  diversam,  tunc  solum  potest  de  obiecto  unum  cognosci 
et  non  alterum,  quando  illa  species  abstracta  per  operationem  intel- 
lectus  est  repraesentativa  unius  et  non  alterius;  sicuti  species  abstra- 
cta  a  rebus  sensibilibus  repraesentat  naturam  universalem,  et  non 
principia  individuantia.  Verum,  supposito  quod  res  aliqua  per  seipsam 
posset  intellectum  determinare  ad  cognitionem  oatuialem  sine  specie 
intentionali,  tunc  intellectus  determinaretur  ad  ea  omnia  cognoscenila. 
quorum  res  illa  est  repraesentativa;  et  cum  essentia  divina  seipsam 
et  alia  repraesentet,  intellectus  illam  videndo,  clarissime  contueretur 
tum  Deum,  tum  res  creatas,  et  sic  scientiam  possideret  perfectissimam. 

(1)  De  hac  re  cf.  S.  Thom.  Opusc.  in  Boet.  De  Trin.  q.  1 .  a.  \  ;  1  p.  q.  S'«.  a.  5; 
QQ.  m.  De  ver.  q.  8,  a.  3. 

Neque  minus  Iubrica  est  et  fallax  opinio  Rosminii  docentis,  in- 
tellectum  nostrum  primaevo  intuitu  cernere  idealitatem  divinam,  non 
divinam  essentiam;  nam  et  hoc  propter  rationes  allatas  fieri  nequit, 
ct  insuper  cognitio  idealitatis  divinae  perfectior  dici  potest  cognitione 
simplicis  essentiae.  Praestat  audire  Angelicum  Doctorem  sic  doctri- 
nam  hanc  enodantem :  «  Non  est  possibiie  quod  aliquis  videat  ratio- 
nes  creaturarum  in  ipsa  divina  essentia,  ita  quod  eam  non  videat; 
tum  quia  ipsa  divina  essentia  est  ratio  omnium  eorum  quae  fiunt, 
ratio  enim  idealis  non  addit  supra  divinam  essentiam,  nisi  respectum 
ad  creaturas:  tum  etiam  quia  prius  est  cognoscere  aliquid  in  se,  quod 
est  cognoscere  Deum,  ut  est  obiectum  beatitudinis,  quam  cognoscere 
illud  per  comparationem  ad  alterum,  quod  est  cognoscere  Deum  se- 
cundum  rationes  rerum  in  ipso  exsistentes  »  (1). 

Arg.  2.um  Intellectus  creatus  nullam  habet  naturalem  dispositio- 
nem  ad  formam  illam  intelligibilem,  ex  qua  immediata  Dei  visio  resul- 
tat.  Atqui  si  intellectus  creatus  non  est  in  potentia  naturali  ad  illam 
formam,  cognitio  Dei  immediata  naturaliter  habita  prorsus  repugnat. 
Ergo  doctrina  Ontologorum  est  falsa  et  absurda. 

Arg.  evol.  Propositio  maior,  circa  quam  tota  vertitur  controver- 
sia,  probatur  ex  eo,  quod  essentia  divina,  quae  deberet  ut  forma  in- 
telligibilis  coniungi  intellectui  ad  visionem  illam  producendam,  neque 
generice  conveniat  cum  facultate  cognoscitiva  creata,  ideoque  non  po- 
test  esse  actus  naturaliter  reeeptus  in  illa  potentia;  nam  potentia  et 
actus  sunt  in  eodem  genere,  cum  debeant  habere  proportionem  actus 
et  proprii  perfectibilis.  Audi  S.  Thomam :  «  Essentia  divina  non  est 
naturalis  forma  intelligibilis  intellectus  creati;  quod  sic  patet.  Actus 
enim  et  potentia  semper  sunl  unius  generis... :  unde  forma  naturalis 
intellectus  non  potest  esse,  nisi  sit  illius  generis,  in  quo  est  potentia 
creati  intellectus  »  (2).  Quod  autem  ad  habendam  qualemcumque  vi- 
sionem  immediatam  Dei,  intellectus  debeat  esse  actuatus  ipsa  essentia 
divina  tamquam  forma  intelligibili,  hoc  patet  ex  iis,  quae  de  cogni- 
tione  propria  et  immediata  docuimus.  Siquidem  cognitio  immediata  seu 
visio  rei  habetur,  quando  principium  per  quod  res  cognoscitur,  est 
rei  proprium,  et  habet  cum  re  perfectam  similitudinem  et  convenien- 
tiam  in  esse  intentionali  et  cognoscibili.  Quare  si  de  immediata  cogni- 
tione  Dei  agitur,  tale  principium  non  potest  esse  aliquid  creatum  et  a 
Deo  distinctum,  cum  creatura  quaevis  non  aliam  similitudinem  citra 
analogicam  possit  habere  cum  Deo  (3).  Hinc  S.  Thomas  loquens  de 
cognitione  immediata  divinae  essentiae,  postquam  dilucide  explicave- 
rit   quid    requiratur  ad  cognitionem    immediatam  rei,  sic   concludit: 

(1)  2-2,  q.  173,  a.  1 ;  cf.  etiam  QQ.  DD.  De  ver.  q.  12  a.  6. 

(2)  QQ.  DD.  De  ver.  q.  8,  a.  3. 

(3)  Cf.  S.  Thom.  1  p.  q.  12,  a.  2. 

((  Similitudo  quaecumque  impressa  ab  Ipso  in  intellectum  humanum 
non  sufficit  ad  hoc  ut  faciat  eius  essentiam  cognosci,  cum  in  infini- 
tum  excedat  quamlibet  formam  creatam,  ratione  cuius  Deus  non  po- 
test  esse  intellectui  humano  pervius  per  formas  creatas  »  (1). 

Vidimus  vanum  esse  eftugium  Ontologorum  asserentium,  formam 
illam  intelligibilem  relate  ad  intellectum  nostrum  non  esse  divinam 
essentiam;  sed  vel  divinum  esse,  vel  divinas  ideas,  vel  divina  attri- 
buta,  cum  haec  omnia  in  Deo  unum  idemque  sint.  Verum  etiamsi 
commentitia  illa  distincto  Ontologis  detur,  semper  manebit  eadem  vis 
argumenti:  nam  divinum  esse  et  divina  attributa  iniinita  sunt  et  actu 
purissimo  continentur,  ideoque  adstrui  nequeunt  ut  naturale  princi- 
pium  determinans  intellectum  creatum  ad  visionem  (2). 

Arg.  3.um  Si  visio  directa  et  immediata  Dei  esse  posset  naturalis 
intellectui  creato,  lumen  gloriae  non  esset  necessarium  ad  Deum  vi- 
dendum.  Atqui  hoc  est  non  solum  falsum  sed  erroneum,  et  ab  Eccle- 
sia  proscriptum.  Ergo  immediata  Dei  visio  Ontologorum  adnumeranda 
est  inter  sententias  ducentes  ad  errorem  in  fide. 

Arg.  evol.  De  propositione  minori  nullum  dubium  admitti  potest, 
cum  in  Concilio  Yiennensi  Clemens  V  damnaverit  Beguardos  et  Be- 
guinas  asserentes,  animam  non  indigere  lumine  gloriae  ad  Deum  viden- 
dum,  et  Eo  beate  fruendum.  Ad  vim  propositionis  maioris  declinandam 
nullius  roboris  est,  quod  ab  Ontologis  dictitatur,  nempe  visionem  ab 
ipsis  adstructam,  esse  imperfectam,  lumen  autem  gloriae  necessarium 
esse  ad  perfectam  illam  visionem,  quae  spectat  ad  ordinem  supernatu- 
ralem.  Siquidem  cognitio  intellectualis  alicuius  obiecti  directa  et  imme- 
cliata,  quae  nuncupatur  visio.  potest  dici  imperfecta  trifariam :  1)  Ouia 
non  comprehenditur  obiectum.  2)  Ouia  cum  varios  gradus  perfectionis 
in  eadem  specie  habere  valeat,  attingit  gradum  inferiorem.  3)  Ouia 
obscure,  non  clare  videt  rem.  Iam  vero  haec  tria  nodum  non  solvunt. 
Ergo.  Non  primum,  cum  nullius  Beati  visio  Deum  comprehendat,  Non 
secundum,  cum  etiam  in  visione  beatifica  sint  diversi  gradus  perfe- 
ctionis,  et  unus  intellectus  perfectius  altero  Deum  videat.  Non  tertium, 
cum  nihil  dici  possit  magis  inscite  et  secum  pugnans,  quam  adstruere 
visionem,  seu  propriam  et  immediatam  cognitionem  alicuius  obiecti 
maxime  intelligibilis,  quae  sit  obscura  (3). 

Quare  vocabula  perperam  abutitur  et  lectores  ludos  facit  Giober- 
tius,  quando  de  primitiva  illa  visione  loquens,  ait:  In  primaeva  in- 
tuitione  cognitio  est  vaga,  obscura,  levis,  volubilis,  dispergitur,  in  par- 

(1)  Opusc  in  Boet.  De  Trin.  q.  1,  a.  2. 

(2)  Cf.  S.  Thom.  Contra  gent.  lib.  III,  cap.  LII,  ubi  paucis  proponit  argumeu- 
tura  a  nobis  explicatum. 

(3)  Cf.  S.  Thom.  QQ.  DD.  De  ver.  q.  18,  a.  1,  ubi  effugium  Ontologorum 
praecludit. 

tesque  varias  distrahitur,  ipsa  non  comprehendit  nec  exprimit  obiectum, 
sed  potius  in  eam  obiectum  dominatur.  Haec  quippe  sesquipedalia  verba 
absurdam  pugnantemque  sententiam  subiectam  habent. 

Arg.  4.um  Obiectum  proprium  intellectus  humani  in  praesenti 
statu  est  quidditas  rei  materialis  abstracta  a  conditionibus  materiali- 
bus.  Atqui  huiusmodi  intellectus  non  potest  habere  naturalem  propor- 
tionem  ad  cognitionem  immediatam  Dei.  Ergo  visio  seu  immediata 
cognitio  Dei  nequit  esse  naturalis  intellectui  nostro. 

Conclusio.  Placet  huic  rationi  finem  imponere,  in  medium  afle- 
rendo  luculentum  S.  Thomae  testimonium,  quo  sic  paucis  et  nervose 
Ontologos  coarguit:  «  Quidam  dixerunt,  quod  primum,  quod  a  mente 
humana  cognoscitur  etiam  in  hac  vita,  est  Deus,  qui  est  veritas  prima 
et  per  hunc  omnia  alia  cognoscuntur.  Sed  hoc  aperte  est  falsum ;  quia 
cognoscere  Deum  per  essentiam  est  hominis  beatitudo;  unde  seque 
retur,  omnem  hominem  beatum  esse.  Et  praeterea  cum  in  divina  es- 
sentia  omnia  quae  dicuntur  de  ipsa  sint  unum,  nullus  erraret  circa 
ea,  quae  dicuntur  de  Deo;  quod  experimento  patet  esse  falsum.  Et 
iterum,  ea  quae  sunt  prima  in  cognitione  intellectus,  oportet  esse  cer- 
tjssima;  unde  intellectus  certus  est,  se  ea  intelligere,  quod  patet  in 
proposito  non  esse  »  (1). 


SOLVUNTUR  DIFFICULTATES. 

Oppon.  I.°  Deus  est  principium  secundum  quod  res  est  actu.  At- 
qui  quaelibet  res  intelligitur  secundum  quod  est  actu.  Ergo  omnia 
sunt  intelligibilia  in  prima  veritate. 

Resp.  Dist.  mai.  Deus  est  principium  extrinsecum  et  efliciens, 
secundum  quod  res  est  actu,  Conc.  Est  principium  intrinsecum,  Neg. 
Contradist.  min.  Quaelibet  res  intelligitur  secundum  quod  est  actu 
per  causam  efficientem  et  intrinsecam,  Neg.  Secundum  quod  est  actu 
per  causam  formalem  et  intrinsecam,  Conc.  et  Neg.  cons. 

Explico.  Omnes  res  creatae  sicut  habent  esse  a  Deo  tamquam  a 
causa  prima,  sic  habent  intelligibilitatem.  Sed  sicut  esse  rerum  quam- 
vis  a  Deo  participatum,  non  constituitur  formaliter  per  esse  Dei,  sic 
intelligibilitas  rerum,  quamvis  participata  a  prima  intelligibilitate,  non 
constituitur  per  illam  formaliter  et  intrinsece.  Quare  Deus  non  est 
causa  formalis  nostrae  intellectionis,  sed  solum  causa  efficiens,  quia 
est  causa  efficiens,  ob  quam  res  sunt  intelligibiles;  ob  quam  anima 
habet  facultatem  intelligendi  res;  et  clemum  ob  quam  anima  actu  in- 
telligit,  cum  sit  causa  prima  et  universalis  totius  esse.  Hinc  lumen 
quo  nos  intelligimus  res  est  a  Deo  tamquam  a  causa  efficiente,  quia 

(1)  Opusc.  in  Boet.  De  Trin.  q.  1,  a.  3. 

ab  eo  est  causatura  (1).  De  hoc  lumine  sic  graphice  loquitur  S.  Au- 
gustinus:  «  Hoc  lumen  non  est  lumen  illud,  quod  Deus  est;  hoc  enim 
creatura  est,  Creator  est  ille:  hoc  factum,  Ille  qui  fecit:  hoc  denique 
mutabile,  dum  vult  quod  nolebat,  et  scit  quod  nesciebat,  et  remini- 
scitur  quod  oblitum  erat,  illud  autem  incommutabili  voluntate,  veri- 
tate,  aeternitate  persistit,  et  inde  nobis  est  initium  exsistendi,  ratio 
cognoscendi,  lex  amandi  »  (2). 

Oppon.  2.°  Illud  in  quo  omnia  alia  cognoscuntur,  et  per  quod 
de  omnibus  iudicamus,  est  primo  cognitum.  Atqui,  iuxta  S.  Augusti- 
num,  omnia  cognoscuntur  in  prima  veritate.  Ergo. 

Resp.  Dist.  mai.  lllud  in  quo  omnia  alia  cognoscuntur,  tamquam 
in  obiecto  cognito,  est  primum  cognilum  a  nobis,  Conc.  Ulud  in  quo 
alia  cognoscuntur,  tamquam  in  principio  et  causa  eognitionis,  est  pri- 
mum  cognitum,  Neg.  Contradist.  min.  et  Neg.  cons.  Difficultas  sic 
solvitur  a  S.  Thoma:  «  Ex  verbis  Augustini  non  est  intelligendum, 
quod  ipsa  increata  veritas  est  proximum  principium  quo  intelligimus 
et  iudicamus;  sed  quia  per  lumen  nobis  inditum,  quod  est  eius  simi- 
litudo,  cognoscimus  et  iudicamus.  Nec  hoc  lumen  habet  aliquam  ef- 
ficaciam,  nisi  ex  prima  luce...  Nec  tamen  oportet,  quod  etiam  ipsum 
lumen  inditum,  sit  primo  a  nobis  cognitum ;  non  enim  eo  alia  cogno- 
scimus  sicut  cognoscibili,  quod  est  medium  cognitionis,  sed  sicut  eo 
quod  facit  alia  cognoscibilia  »  (3). 

Oppon.  3.°  Deus  est  praesens  intellectui  nostro  et  est  primum  in- 
telligibile.  Atqui  primum  intelligibile  praesens  intellectui,  immediate 
intelligitur.  Ergo  Deus  immediate  cognoscitur. 

Resp.  Dist.  mai.  Deus  est  praesens  intellectui,  tamquam  obiectum 
et  forma  intelligibilis,  Neg.  Ut  principium  et  causa  conservans  et  con- 
tinens,  Conc.  Contradist.  min.  et  Neg.  cons. 

Explico.  Deus  est  omnibus  rebus  praesens,  et  consequenter  etiani 
intellectui,  sed  ex  hoc  non  sequitur,  ipsum  immediate  cognosci  ab 
intellectu.  Nam  ad  hoc  ut  habeatur  visio  Dei,  requiritur  ex  parte 
obiecti  ut  influat  in  intellectum  ut  forma  intelligibilis;  ex  parte  vero 
facultatis,  ut  augeatur  et  roboretur  virtus  intellectiva  per  adeptionem 
alicuius  novae  dispositionis,  quae  dicitur  lumen  gloriae  (4). 

Oppon.  4.°  Deus  est  in  intellectu  ad  modum  intellectus.  Atqui 
modus  intellectus  est  intelligibilitas  seu  esse  intentionale.  Ergo  Deus 
est  in  intellectu  ut  forma  intelligibilis. 

Resp.  Dist.  mai.  Deus  est  in  intellectu  ad  modum  intellectus 
idest  causat  esse  intellectus  secundum  propriam  naturam  inlelleolus, 
Conc.  Informat  intellectum,  Neg.  Contradist.  min.  et  Neg.  cons. 

(1)  Cf.  S.  Thom.  1  p.  q.  21.  a.  2. 

(2)  Contra  Faust.  lib.  XX,  cap.  VII. 

(3)  Opusc.  in  Boet.  De  Trin.  q.  1.  a.  3  ad  1;  cf.  1  p.  q.  8i.  a  5. 

(4)  Cf.  S.  Thom.  Contra  gent.  lib.  III,  cap.  LII. 

Oppon.  5.°  Si  intellectus  noster  non  cognosceret  Deum  per  essen- 
tiam,  deberet  illum  cognoscere  per  speciem  abstractam.  Atqui  a  Deo 
nulla  potest  abstrahi  species.  Ergo. 

Resp.  Dist.  mai.  Deberet  illum  cognoscere  per  speciem  abstra- 
ctam  ab  ipso  Deo,  Neg.  Per  speciem  abslractam  a  rebus  visibilibus, 
Conc.  et  Conc.  min.  Neg.  cons. 

Oppon.  6.°  Deus  est  ultimus  finis  hominis.  Atqui  quod  est  ultimum 
in  assequutione,  est  primum  in  cognitione.  Ergo  Deus  est  primum, 
quod  cognoscitur  a  nobis. 

Resp.  Dist.  mai.  Deus  est  ultimus  finis,  ad  quem  semper  duci- 
mur  appetitu  naturali,  Conc.  Appetitu  elicito,  Subdist.  Appetitu  elicito 
distincto,  Neg.  Appetitu  confuso,  Conc. 

Explico.  Ultimus  finis  seu  hominis  beatitudo,  spectari  potest,  vel 
secundum  quod  illam  appetimus  naturali  inclinatione,  et  tunc  finis 
non  debet  esse  in  cognitione  mentis  humanae,  quae  ordinatur  ad  finem, 
sed  in  cognitione  ordinantis,  sicut  et  in  aliis,  quae  naturali  appe- 
titu  ordinantur  ad  fines  suos.  Vel  spectari  potest  secundum  quod  il- 
lam  appetimus  appetitu  elicito  confuso,  et  tunc  finis  cognoscitur  a 
principio  et  intenditur  in  quadam  generalitate,  prout  mens  appetit,  se 
bene  esse,  et  bene  vivere,  quod  tunc  solum  est  ei,  cum  Deum  habet. 
Vel  demum  spectari  potest  secundum  quod  illam  appetimus  appetitu 
elicito  distincto,  et  tunc  solum  (inis  intendi  potest,  quando  distincte 
cognoscimus,  Deus  esse  ultimum  finem  hominis  (1). 

Oppon.  7.°  cum  recentibus  Ontologis.  Ordo  psychologicus  seu 
cognitionis  debet  respondere  orclini  ontologico  seu  rerum.  Atqui  in 
ordine  ontologico  Deus  est  primum  ens.  Ergo  in  ordine  psychologico 
seu  cognitionis  nostrae  Deus  debet  esse  primum  cognitum. 

Resp.  Dist.  mai.  Ordo  cognitionis  debet  respondere  ordini  rerum, 
idest  intellectus  debet  cognoscere  id  quod  est  in  re,  Conc.  Idest  debet 
cognoscere  res  secundum  eundem  modum  et  ordinem  secundum  quem 
vigent  extra  ipsum,  Neg.  Conc.  min.  et  Neg.  cons. 

Oppon.  8.°  Ens  infinitum  non  potest  cognosci  per  ideas  habitas 
a  rebus  finitis.  Atqui  si  ita  est,  cognoscitur  immediate.  Ergo. 

Resp.  Dist.  mai.  Ens  infinitum  per  species  habitas  a  rebus  finitis, 
non  potest  cognosci  cognitione  perfecta,  Conc.  Cognitione  imperfecta 
et  analogica,  Neg.  Contradist.  min.  et  Neg.  cons. 

Explico.  Evidens  ratio  demonstrat,  SS.  Patres  docent,  Scriptura 
Sacra  afhrmat,  Conc.  Vaticanum  definit,  Deum  a  nobis  certo  cognosci 
per  res  creatas  et  visibiles.  Porro  cognitio  alicuius  obiecti  intelligi- 
bilis  potest  esse  vel  immediata,  propria,  et  perfecta,  vel  secus.  Co- 
gnoscitur  res  proprie  et  perfecte,  cum  intellectus  informatur  specie 
seu  forma    intelligibili,  quae   perfecte  repiaesentat  illam  rem.  Contra 

(1)  Cf.   S.  Thom.  Opusc.  in  Boet.  De  Trin.  q.  1,  a.  3  ad  4. 

ea  quandoque  res  non  cognoscitur  per  propriam  speciem,  sed  per 
speciem  alterius  rei  cum  qua  ipsa  similitudinem  gerit,  et  tunc  res 
dicitur  cognosci  mediate  in  sua  similitudine  vel  imagine.  Iam  vero 
omnes  res  creatae  quamdam  similitudinem  habent  cum  Deo.  Ergo 
per  res  creatas  talem  possumus  acquirere  Dei  cognitionem,  qualis  est 
similitudo  rerum  visibilium  ad  Deum.  Cum  autem  similitudo  sit  im- 
perfectissima,  consequenter  cognitio,  quam  de  Deo  per  creaturas  con- 
sequimur,  est  imperfectissima  et  deticiens. 

Oppon.  9.°  In  inteliectu  humano  requiritur  unitas  scientiae.  Atqui 
unitas  nequit  haberi  sine  aliqua  prima  veritate,  quae  intellectum  de- 
terminet  ad  omnes  res  cognoscendas.  Ergo  cognitio  nostra  incipit  a 
prima  ct  incommutabili  veritate. 

Resp.  Dist.  mai.  In  intellectu  humano  requiritur  unitas  scientiae 
perfectissima,  quae  resultat  ex  unitate  formae  intelligibilis,  Neg.  Unitas 
imperfecta,  quae  resultat  ex  reductione  omnium  nostrarum  cognitio- 
num  ad  unum  quoddam  effatum,  nempe  ad  principium  contradictionis, 
quod  est  fundamentum  omnis  scientiae,  Conc.  (1). 

Oppon.  10.°  Scientia  nostra  est  de  veritatibus  necessariis.  Atqui 
veritates  necessariae  subsistunt  in  divina  essentia  et  in  divino  intel- 
lectu.  Ergo  intellectus  noster  rationes  rerum  videt  in  Deo. 

Resp.  Dist.  mai.  Scientia  nostra  est  de  veritatibus  necessariis  a 
rebus  acceptis,  Conc.  Cognitis  in  rationibus  Dei  aeternis,  Neg.  Contra- 
dist.  min.  Veritates  necessariae  inveniuntur  solummodo  in  Deo,  Neg. 
Inveniuntur  in  Deo  tamquam  in  causa,  in  creaturis  tamquam  in  eflectu 
et  per  participationem,  Conc.  et  Neg.  cons. 


ARTICULUS  VI. 

DE     TRADITIONALISMO. 

CONTINUATIO  RERUM.  In  explicanda  origine  cognitionis  nostrae 
intellectivae  refutavimus  falsas  oppositasque  opiniones  illorum  philoso- 
phorum  sive  veterum  sive  recentiorum,  qui  posthabita  doctrina  peri- 
patetico-scholastica  de  natura  hominis,  de  eiusque  specilica  operatione 
naturam  consequente,  ortum  nostrae  intellectionis  repetendum  esse  de- 
creverunt  \el  ex  causis  mere  materialibus  et  extrinsecis,  vel  mere 
intrinsecis  et  a  materia  independentibus,  et  sic  vel  in  sensismum  vel 
in  rationalismum  prolapsi  sunt.  Antequam  ad  veram  doctrinam  pro- 
ponendam  accedamus,  praestat  pauca  admodum  subiicere  de  noyo  quo- 
dam  philosophorum  genere,  qui  errores  sive  Empiricorum  et  Sensista- 

(1;  Quomodo  principiura  contradictionis  sit  fuudamentum  omnis  scientiae,  ex- 
plicatur  ab  Arist.  Metaph.  lib.  IV,  tcxt.  9,  ct  seq. 

rum  sive  vel  maxime  Rationalistarum  vitare  cupientes  in  explicanda 
genesi  nostrarum  cognitionum  ad  traditionalismum  se  receperunt,  et 
protessi  sunt,  scientiam  nostram  originem  ducere  ab  externo  magisterio 
seu  a  traditione,  ideoque  a  primitiva  quadam  revelatione.  Sic  dese- 
rentes  rectam  philosophandi  viam,  talem  in  medium  protulerunt  de 
ortu  scientiae  nostrae  disciplinam,  quae  problemati  solvendo  est  omnino 
impar,  immo  oppositis  empirismi  et  rationalismi  erroribus  obnoxia. 

Quid  Traditionalismus  ?  Traditionalistae  dicuntur  illi  philosophi, 
qui  decernunt,  humanam  rationem  sine  externo  magisterio  atque  adeo 
sine  traditione  et  primaeva  quadam  revelatione  vel  nullam  omnino 
veritatem  etiam  ordinis  naturalis  assequi  posse,  vel  saltem  ad  veritates 
percipiendas,  quae  transcendunt  ordinem  rerum  visibilium  imparem 
esse.  Horum  philosophorum  familiam  ducit  cl.  Vicecomes  Ludovicus 
De  Bonald,  qui  an.  1818  Opus  quoddam  vulgavit,  in  quo  necessitatem 
traditionis  relate  ad  omnes  veritates  acquirendas  professus  est,  ex  eo 
permotus  quod  ex  una  parte  homo  absque  sermone  nihil  cogitare  et 
intelligere  valeat,  et  ex  alia  quod  sermo  non  possit  viribus  humanis 
eftormari  (1).  Contra  alii  Traditionalistae  hanc  doctrinam  temperare 
conati  sunt,  et  necessitatem  traditionis  coarctarunt  dumtaxat  ad  veri- 
tates  ordinis  metaphysici  et  moralis. 

Ambiguitas  e  medio  tollitur.  Aliud  est  dicere  externum  magiste- 
rium  esse  pro  intellectu  humano  absolute  necessarium  ad  veritatem 
cognoscendam  et  ad  scientiam  sive  de  rebus  visibilibus  sive  de  rebus 
invisibilibus  acquirendam,  ita  ut  sine  magisterio  et  traditione  intelle- 
ctus  humanus  non  sit  in  potenlia  connaturali  et  expedita  ad  veritates 
ordinis  naturalis  cognoscendas.  Aliud  est  dicere  intellectum  humanum, 
qui  nativa  sua  virtute  scientiam  et  veritatem  asseqiii  valet,  posse  plu- 
rimum  adiuvari  per  externum  magisterium  et  disciplinam  ad  evolven- 
das  ideas  et  ad  scientiam  facilius  perfectiusque  acquirendam.  Primum 
est  falsum  et  impossibile:  secundum  est  verissimum,  experientia  com- 
probatum.  et  diserte  post  Philosophum  traditur  a  S.  Thoma,  qui  dis- 
serens  de  acquisitione  scientiae  haec  ad  rem  nostram  habet:  «  Prae- 
exsistunt  in  nobis  quaedam  scientiarum  semina,  scilicet  primae  conce- 
ptiones  intellectus,  quae  statim  lumine  intellectus  agentis  cognoscun- 
tur  per  species  a  sensibilibus  abstractas  sive  sint  complexa  ut  digni- 
tates,  sive  incomplexa  sicut  ratio  entis  et  unius  et  huiusmodi,  quae 
statim  intellectus  apprehendit.  Ex  istis  autem  principiis  universalibus 
omnia  principia  sequuntur,  sicut  ex  quibusdam  rationibus  seminalibus. 
Quando  ergo  ex  istis  universalibus  cognitionibus  mens  educitur  ut  actu 
cognoscat  particularia,  quae  prius   in  potentia   et  quasi   in  universali 

(I)  Recherches  philosophiques  sur  les  premiers  objets  des  connaissano.es  mora- 
les,  t.  1. 


320  PHIL.    NAT.    SEti    ANTHROPOLOGIA,    PARS   I.   QtAEST.    IV. 

cognoscebantur,  tunc  aliquis  dicitur  scientiam  acquirere  »  (1).  Iam  vero 
iuxta  doctrinam  hoc  loco  ab  Aquinate  expositam  homo  cognoscens 
principia  prima  et  per  se  nota  omnibus,  quae  clicuntur  axiomata  seu 
dignitates,  potest  ea  applicare  particularibus  materiis  per  discursum 
rationis  a  noto  ad  ignotum  progredientis,  et  sic  in  se  generare  scien- 
tiam,  vel  discursum  illum  aliis  manifestare  per  signa  externa  et  sic 
alios  docere.  Hinc  duplex  ratio  acquirendi  scientiam,  nimirum  inven- 
tione  et  magisterio  seu  disciplina,  quarum  secunda  necessario  subaudit 
primam.  His  ita  declaratis  ad  propositum  problema  accedamus. 


PROPOSITIO. 

Traditionalistarum  dogma  decernens  mentem  humanam  sine  ex- 
terno  magisterio  non  posse  absolute  in  cognitionem  veritatis  perve- 
nire,  est  falsum  et  plura  impossibilia  complectitur. 

Prob.  prop.  Arg.  I.um  Iuxta  placita  Traditionalistarum  intellectus 
noster  exsistens  in  potentia  relate  ad  cognitionem  alicuius  veritatis 
deberet  determinari  ad  actualem  cognitionem  per  signa  externa  seu 
per  vocabula.  Atqui  vocabula  non  possunt  determinare  inlellectum  ad 
ullum  genus  veritatis  cognoscendum.  Ergo  traditionalismus  dicendus 
est  falsus  et  omnino  impossibilis. 

Evol.  arg.  Cum  de  propositione  maiori  ambigi  nequeat,  sic  po- 
test  declarari  propositio  minor.  Tunc  intellectus  determinari  potest 
ad  aliquam  rem  cognoscendam  per  aliquid  ab  ipsa  re  distinctum, 
quando  determinativum  intellectus  naturalem  similitudinem  habet  cum 
re  cognoscenda,  ideoque  simile  cognoscitur  in  suo  simili.  Porro  voca- 
bula  nullam  similitudinem  habent  cum  re,  cum  sint  signa  arbitraria 
idest  dependentia  ab  arbitratu  hominum.  Ergo  vocabula  nullam  cogni- 
tionem  ingenerare  possunt  rei  ignotae.  Itaque  merito  x\ugustinus  ait: 
((  Cum  mihi  signum  datur,  si  nescientem  me  invenit  cuius  rei  signum 
sit,  docere  me  nihil  potest:  si  vero  scientem  quid  disco  per  si- 
gnum?  »  (2).  Argumentum  evidentius  illustriusque  apparebit,  si  repu- 
temus,  vocabula  adhiberi  ad  signiiicandos  immediate  conceptus  mentis 
iam  praesuppositos  et  a  conceptibus  mutuari  ut  signilicent  res,  quem- 
admodum  traditur  in  Logica;  ideoquc  si  in  audiente  non  inveniat  con- 
ceptum  rei,  vocabulum  evadet  vox  inanis.  Cum  autem  ab  ipsa  natura 
et  ratione  vocabuli  dependeat,  quod  a  conceptu  praesupposito  habeat 
ut  significet  obiectivam  veritatem  in  quocumque  ordine,   pronum  esl 

(1)  QQ-  DD-  De  ver-  q.  11,  a.  1.  lu  hoc  articulo  Doctor  Angclicus  iuquirit  utrum 
homo  possit  docere  alium  et  dici  magister. 

(2)  I)e  magistro,  cap.  X. 

inferre  nullum  genus  naturalium  veritatum  posse  absolute  dependere 
ab  externo  magisterio  ut  cognoscatur. 

Arg.  2.um  In  hypothesi  Traditionalistarum  vocabula  quae  sunt 
signa  sensibilia  determinarent  intellectum  ad  cognitionem  ut  causa 
principalis  et  unica.  Atqui  signum  sensibile  non  potest  esse  causa  prin- 
cipalis  determinans  intellectum  ad  operationem  intellectricem,  secus 
effectus  esset  nobilior  praestantiorque  sua  causa,  et  aliquid  corporeum 
imprimeret  in  facultatem  spiritualem.  Ergo  vocabula  in  nullo  genere 
veritatum  possunt  determinare  intellectum  nisi  confundere  velimus 
intellectum  cum  sensu  et  cum  Sensistis  castra  coniungere. 

Confir.  I.°  In  sententia  quam  impugnamus  nulla  probabilis  ratio 
afferri  posset  quamobrem  obiectum  proprium  et  proportionatum  intel- 
lectus  nostri  sit  essentia  rei  materialis  abstracta  a  principiis  indivi- 
duantibus,  ideoque  immaterialiter  et  in  universali  cognita.  Iam  vero 
superius  probatum  a  nobis  est  iuxta  doctrinam  Aristotelis,  S.  Thomae 
et  politiorum  Scholasticorum,  intellectum  humanum  primo  et  directe 
cognoscere  quidditates  rerum  materialium  universales  et  abstractas,  et 
ex  rebus  materialibus  et  visibilibus  primo  cognitis  ascendere  ad  ali- 
qualem  cognitionem  rerum  invisibilium  capessendam  (1). 

Confir.  2.°  Ex  eo  quod  intellectus  noster  deficiente  aliquo  sensu 
nullam  scientiam  habere  possit  sensibilis,  quod  est  obiectum  proprium 
illius  sensus  tum  in  particulari  tum  in  communi.  Iam  vero  in  sen- 
tentia  Traditionalistarum  hoc  factum  experientia  comprobatum  foret 
omnino  inexplicabile,  uti  cuilibet  vel  leviter  attendenti  patet. 

Confir.  3.°  Si  vera  esset  doctrina  philosophorum  contra  quos  pu- 
gnamus,  intellectus  noster  dicendus  esset  reperiri  in  potentia  mere 
passiva  relate  ad  suum  proprium  obiectum,  et  ad  scientiam  per  de- 
monstrationem  sibi  comparandam.  lam  vero  hoc  est  dictu  absurdum; 
nam  tunc  intellectus  ad  intelligendum  immediate  proprium  obiectum, 
et  ad  eruendas  conclusiones  ex  principiis  communibus  et  per  se  notis 
egeret  externo  principio  et  causa  principaliter  movente  ad  actum. 
Hoc  principium  vel  esset  naturae  spiritualis  et  relaberemur  in  sen- 
tenliam  Avicennae  docentis  formas  intelligibiles  eflluere  in  mentem 
nostram  ab  intelligentia  agente  nempe  ab  agente  separato;  vel  esset 
naturae  materialis  et  rueremus  in  sensismum  vel  materialismum,  cum 
agens  corporeum  non  possit  agere  nisi  per  contactum  molis  (2). 

(1)  Huc  facit  definitio  Conc.  Vaticani  contra  Ontologos  superius  citata.  Cf. 
Kleutgen,  S.  J.  De  Ipso  Deo,  p.  I,  lib.  I.  q.  I,  a.  3,  ubi  variae  opiniones  de  necessi- 
tate  traditionis  accurate  exponuntur  et  ad  trutinam  revocantur. 

(2)  De  habitudine  intellectus  nostri  ad  proprium  obiectum,  et  ad  conclusiones 
ex  principiis  per  se  notis  eruendas  per  discursum,  cf,  S.  Thom.  QQ.  DD.  De  ver. 
q.  10.  a.  6,  et  q.  11,  a.  1. 

Db  Maria,  Vol.  II.  21 

QUAESTIO  V. 

Doctrina  peripatetica  de  origine  idearum  vindicatar. 

CONTINUATIO  RERUM.  Expositis  et  refutatis  falsis  philosopho- 
rum  placitis  de  origine  cognitionis  nostrae  inteilectivae,  viam  para- 
vimus  ad  doctrinam  peripatetico-scholasticam  tradendam,  quae  unice 
veram  scientificamque  propositi  problematis  solutionem  exhibet,  quae- 
que  Empiricorum  et  Rationalistarum  utrinque  incommoda  vitat.  Siqui- 
dem  cum  philosophi  contra  quos  superius  pugnavimus,  essentiam  ho- 
minis  eiusque  intellectivam  cognitionem  arbitratu  suo  non  naturae 
ductu  explicare  aggressi  sint,  in  oppositos,  ut  vidimus,  prolapsi  sunt 
errores,  docentes,  intellectum  nostrum  ad  intellectionem  determinari  a 
causis  vel  omnino  extrinsecis,  vel  omnino  intrinsecis.  Contra  ea  Ari- 
stoteles  naturam  hominis  non  effingens  ad  arbitrium,  sed  attente 
observans  per  mediam  incedit  viam,  et  docet,  nostram  intellectionem 
incipere  a  causa  extrinseca,  nempe  a  rebus  per  sensum  apprehensis, 
et  perfici  a  causa  intrinseca,  idest  a  virtute  activa  nostri  intellectus. 
Sic  specifica  operatio  hominis  cum  eius  natura  ac  composita  essentia 
adamussim  concordat;  et  in  intellectione  non  secus  ac  in  natura  pro- 
portionaliter  duae  res  dissociabiles  iunguntur  et  coniurant  amice.  vi- 
delicet  causa  materialis  et  causa  spiritualis.  Quod  sic  brevi  formula 
expressum  fuit  ab  Aquinate  nostro:  «  Operatio  proportionatur  virtuti 
et  essentiae:  intellectivum  autem  hominis  est  in  sensitivo ;  et  ideo  pro- 
pria  operatio  eius  est  intelligere  intelligibilia  in  phantasmatibus  »  (1). 

Cum  autem  intelligibilia  in  phantasmatibus  sint  tantum  intelligi- 
bilia  in  potentia  et  non  in  actu ;  consequenter  Philosophus  praeter  in- 
tellectum  quo  formaliter  intelligimus,  qui  dicitur  intellectus  possibilis, 
posuit  in  parte  intellectiva  hominis  virtutem  quandam  activam,  quam 
nominavit  lumen  intellectuale  vel  intellectum  agentem  (2).  Elegantem 
Stagiritae  doctrinam  de  intellectu  agente,  quam  politiores  Scholastici 
ultro  amplexati  sunt,  sic  dilucide  perstringit  S.  Thomas  :  «  Cum  mens 
nostra  comparatur  ad  res  sensibiles,  quae  sunt  extra  animam,  inve- 
nitur  se  habere  ad  eas  in  duplici  habitudine.  Uno  modo  ut  actus  ad 
potentiam,  in  quantum  scilicet  res,  quae  sunt  extra  animam,  sunt  in- 
telligibiles  in  potentia.  lpsa  vero  mens  est  intelligibilis  in  actu,  et 
secundum  hoc  ponitur  in  ea  intellectus  agens,  qui  faciat  intelligibilia 
actu.  Alio  modo  ut  potentia  ad  actum;  prout  scilicet  in  menle  nostra 
formae  rerum   determinatae,  sunt  in  potentia    tantum,  quae  in  rebus 

(1)  I)e  memor.  et  remin.  lect.  1. 

(2)  Cf.  S.  Thom.  DeAnima,  lib.  III,  lect.   10. 

extra  animam  sunt  in  actu ;  et  secundum  hoc  ponitur  in  nostra  anima 
intellectus  possibilis,  cuius  est  recipere  formas  a  sensibilibus  abstra- 
ctas,  factas  intelligibiles  actu  per  lumen  intellectus  agentis  »  (1). 

Formula  doctrinae  peripateticae.  Quae  ab  Aristotele  primum,  et 
subinde  a  politioribus  Scholasticis  tradita  sunt  de  origine  cognitionis 
nostrae  intellectivae,  sic  possunt  summatim  et  sub  uno  conspectu  pro- 
poni.  Cognitio  nostra  intellectiva  incipit  a  sensibus,  qui  non  movent 
ac  determinant  intellectum  ut  causa  principalis,  sed  potius  ut  causa 
secundaria  et  instrumentalis,  quae  praebet  causae  principali,  idest  vir- 
tuti  activae  eiusdem  intellectus  materiam  obiecti.  Ad  propositam  do- 
ctrinam  suadendam  et  illustrandam  nostrum  erit  utriusque  causae 
tum  instrumentalis  et  quodammodo  materialis,  tum  principalis  et  quo- 
dammodo  formalis  necessitatem  demonstrare,  et  propriam  cuiusque 
operationem  seu  causalilatem  explicare.  Ut  hoc  clarius  a  nobis  prae- 
stari  possit,  quaedam  praemittemus  de  cognitione  intellectiva  genera- 
tim  inspecta,  et  deinde,  procedendo  a  facilioribus  ad  difficiliora,  pro- 
positum  problema  per  partes  illustrare  conabimur. 


ARTICULUS  I. 

DE    NATURA    INTELLECTIONIS    ET    DE    VERBO    MENTALI. 

RES  TRACTANDA  PROPONITUR.  Ut  a  nobis  rite  ex  doctrina 
peripatetica  assignari  possint  causae,  quae  in  praesenti  statu  unionis 
animae  cum  corpore  determinent  intellectum  nostrum  acl  intelligen- 
dum,  necessarium  omnino  ducimus  in  antecessum  explanare,  quaenam 
sit  natura  operationis  cognoscitivae,  et  in  quo  haec  actio  a  ceteris 
distinguatur.  Etenim  si  natura  cognitionis  eiusque  propria  constitutiva 
ignorantur,  impossibile  profecto  erit,  assignare  veras  et  proportionatas 
causas  determinantes  intellectum  nostrum,  qui  creatus  est  in  pura 
potentia  ad  suum  proprium  obiectum  cognoscendum.  Sic  questio  de 
origine  idearum  vel  inexplorata,  vel  perperam  soluta  maneret. 

Cognitio  fit  per  assimilationem  cognoscentis  ad  cognitum.  Cogni- 
tionem  fieri'  per  assimilationem  cognoscentis  ad  rem  cognitam  dicitur 
a  Suaresio  esse  dogma  et  principium  in  Philosophia  et  in  Theologia 
communi  consensu  receptum,  et  ab  ipsa  experientia  mutuatum  (2), 
Cum  autem  principium  hoc  sit  veluti  fundamentum,  cui  superstruitur 
tota  doctrina  de  origine  et  natura  cognitionis  nostrae  intellectivae, 
paulo  latius  eius  vis  ac  veritas,  ductu  auspicioque  Angelici  Doctoris, 
tum  explicando,  tum  admonendo,  tum  demonstrando  in  aperto  ponenda 

(1)  QQ.  DD.  De  ver.  q.  10,  a.  6;  cf.  etiam  QQ.  DD.  De  Anima,  a.  4. 

(2)  Cf.  Suarez,  De  Angelis,  lib.  II,  cap.  III,  a.  7. 

a  nobis  est.  Ouare  cognitio,  si  eius  natura  attente  cogitateque  inspi- 
ciatur,  est  vitalis  expressio,  repraesentatio,  imago  alicuius  rei,  quae 
dicitur  obiectum  eius.  Ut  autem  haec  actio  repraesentativa  rerum  in 
intellectu  aclesse  possit,  intellectus  debet  quodammodo  coniungi  cum 
re  eognita.  Uti  enim  scite  loquitur  S.  Augustinus:  «  Liquido  tenen- 
dum  est,  quod  omnis  res,  quamcumque  cognoscimus,  congenerat  in 
nobis  notitiam  sui.  Ab  utroque  enim  notitia  paritur,  a  cognoscente  et 
cognito.  Itaque  mens  cum  seipsam  cognoscit,  sola  parens  est  notitiae 
suae;  et  cognitum  enim  et  cognitor  ipsa  est  »  (1). 

Cum  autem  cognitio  fiat  in  intellectu,  necesse  est,  ut  cognitum 
aliquo  modo  sit  in  cognoscente,  ut  ex  utriusque  iunctione  oriri  possit 
cognitio.  Iam  vero  res  non  potest  esse  in  intellectu  per  suam  for- 
mam  naturalem.  Ergo  in  ipso  reperiri  debet  per  similitudinem,  seu 
per  aliquam  speciem  sui  vicariam.  Haec  species,  quae  intellectum 
informat,  et  cum  eo  efficit  unum  principium  completum  operationis 
cognoscitivae,  assimilat  intellectum  rebus  intentionaliter  et  non  phy- 
sice;  et  quoniam  intellectus  specie  rei  actuatus  vel  formatus  cogni- 
tionem  generat,  merito  iniertur,  cognitionem  fieri  per  assimilationem 
cognoscentis  ad  cognitum.  Ad  rem  nostram  ita  disserit  Doctor  Ange- 
licus:  «  Unum  constituitur  ex  intellectu  et  specie,  quae  est  principium 
actionis  suae,  et  huius  est  agere:  unde  species  haec  est  prima,  qua 
agitur,  non  autem  ad  quam:  non  enim  intellectus  noster  inspiciens 
hanc  speciem  tamquam  exemplar  sibi  simile,  aliquid  facit  quasi  verbum 
eius.  Sic  enim  non  fieret  unum  ex  intellectu  et  specie,  cum  intelle- 
ctus  non  intelligat  nisi  factus  unum  aliquid  cum  specie,  sed  in  ipsa 
specie  formatus  agit  aliquo  sui  »  (2).  Hoc  pacto  intelligitur  pervulga- 
tum  illud  Aristotelis  dictum  et  ab  Aquinate  saepissime  usurpatum  : 
Intellectus  in  actu  est  ipsum  intelliyibile  in  actu;  vel  paulo  secus  : 
lntellectus  in  actu  et  intelligibile  in  actu  sunt  unum  (3). 

Doctor  Angelicus  totus  est  in  hac  doctrina  explicanda ;  quandoque 
enim  argumentatur  ex  ipsa  natura  actionis  cognoscitivae,  inquiens : 
«  Actio  sensus  et  intellectus  non  est  sicut  actio  progrediens  in  mate- 
riam  exteriorem,  sed  sicut  actio  consistens  in  ipso  agente  ut  perfe- 
ctio  eius;  et  ideo  oportet  quod  intelligens,  secundum  quod  intelligit, 
sit  actu.  Non  enim  oportet  quod  intelligendo  intelligens  sit  ut  agens, 
intellectum  ut  passum ;  sed  intelligens  et  intellectum,  prout  ex  eis  est 
effectum  unum  quid,  quod  est  intellectus  in  actu,  sunt  unum  prin- 
cipium  huius  actus  quod  est  intelligere;  et  dico  ex  eis  effici  unum 
quid,  in  quantum  intellectum  coniungitur  intelligenti   sive  per  essen- 

(1)  De  Trin.  lib.  IX,  cap.  XII. 

(2)  Opusc.  De  natura  verbi  htellectus. 

(3)  Cf.  S.  Thom.  Contra  gent.  lib.  II,  cap.  LV. 

tiam  suam  sive  per  similitudinem  »  (t).  Qiiandoque  arguit  ex  ipsa 
natura  cognoscentis  hoc  pacto :  «  Forma  in  his,  quae  cognitionem  par- 
ticipant,  altiori  modo  invenitur,  quam  in  his,  quae  cognitione  carent. 
In  his,  quae  cognitione  carent,  invenitur  forma  tantummodo  ad  unum 
esse  proprium  determinans  unumquodque,  quod  etiam  naturale  unius- 
cuiusque  est . .  .  In  habentibus  autem  cognitionem,  sic  determinatur 
unumquodque  ad  proprium  esse  naturale  per  formam  naturalem,  quod 
tamen  est  receptivum  specierum  aliarum  rerum,  sicut  sensus  recipit 
species  omnium  sensibilium,  et  intellectus  omnium  intelligibilium.  Et 
sic  anima  hominis  fit  omnia  quodammodo  secundum  sensum  et  intel- 
lectum,  in  quo  cognitionem  habentia  ad  Dei  similituclinem  quodam- 
modo  appropinquant  »  (2). 

Error  Platonis  et  recentiorum  Philosophorum.  Doctrina  nuper  ex- 
posita,  quam  Aristoteles  tradidit,  et  S.  Thomas  crebro  usurpat  et  illu- 
strat,  e  diametro  opposita  est  falsae  sententiae  Platonis  decernentis, 
intelligere  fieri  percontactum  intellectus  ad  rem  intelligibilom,  omnium- 
que  illorum  philosophorum,  qui  speciem  intelligibilem  ab  intellectu 
removentes,  Platonis  opinionem  sub  aliis  verbis  revocarunt;  nam  po- 
suerunt  speciem  intelligibilem  seu  ideam  distinctam  ab  intellectu  in 
actu:  quod  idem  est  ac  ideam  seu  speciem  destruere,  et  eam  conver- 
tere  in  rem  intellectam,  uti  faciunt  Ontologi  et  Rosminiani.  Contra  si 
forma  intellectus  in  intelligendo  seu  species  ac  similitudo  rei  facit  unum 
cum  intellectu,  evidens  est,  cognitionem  non  fieri  per  contactum  intel- 
lectus  ad  rem  intelligibilem,  uti  Plato  dicebat ;  sed  per  assimilationem 
cognoscentis  ad  cognitum,  uti  docuit  Aristoteles ;  nam  omne  agens  agit 
secundum  quod  est  actu,  et  agit  sibi  simile. 

Cognitum  est  in  cognoscente  ad  modum  cognoscentis.  Principium 
hoc  non  est  nisi  consectarium  prioris;  idest  si  cognitio  fit  per  assi- 
milationem,  consequens  est  ut  cognitum  sit  in  cognoscente  ad  modum 
cognoscentis.  Ut  hoc  intelligatur,  reputandum  animo  est,  cognitum  esse 
in  cognoscente  per  speciem  vitaliter  receptam  in  intellectu,  quae  cum 
ipso  facit  unum,  idest  intellectum  actuatum.  lam  vero  species  haec 
considerari  potest  vel  secundum  esse  quod  habet  in  intellectu,  vel  se- 
cundum  quod  est  repraesentativa  rei  exterioris;  et  cum  sub  priori 
respectu  actuet  intellectum  et  illum  faciat  actu  cognoscere,  rite  con- 
sequitur,  cognitum,  quod  per  speciem  est  in  intellectu,  esse  in  cogno- 
scente  ad  modum  cognoscentis ;  nam  species  sequitur  modum  intelle- 
ctus  ex  cuius  potentia  educitur. 

Huiusmodi  doctrina  sic  perbelle  illustratur  a  S.  Thoma :  «  Omnis 
cognitio  est  secundum  aliquam  formam,  quae  est  in  cognoscente  prin- 
cipium  cognitionis.  Forma  huiusmodi  considerari  potest  dupliciter:  uno 

(1)  QQ.  DD.  De  ver.  q.  8,  a.  6. 

(2)  1   p.  q,  103,  a.  3;  cf.  t  p.  q.  14,  a.  1,  et  QQ.  DD.  De  ver.  q.  2.  a.  2. 

modo  secundum  esse,  quod  habet  in  cognoscente;  alio  modo  secundum 
respectum,  quem  habet  ad  rem,  cuius  est  similitudo.  Secundum  qui- 
dem  primum  respectum  determinat  cognitionem  ad  aliquod  cognoscibile 
determinatum.  Et  ideo  modus  cognoscendi  rem  aliquam  est  secundum 
conditionem  cognoscentis,  in  quo  forma  recipitur  secundum  modum 
eius.  Non  enim  oportet,  ut  res  cognita  sit  secundum  modum  cogno- 
scentis,  vel  secundum  modum  illum,  quo  forma,  quae  est  cognoscendi 
principium,  habet  esse  in  cognoscente  »  (1). 

Ex  praedictis  deduces:  1)  cognitum  quandoque  esse  substantiam 
extra  intellectum,  et  in  cognoscente  reperiri  ad  modum  accidentis, 
quia  species  per  quam  sistitur  in  creato  intellectu  est  accidens ;  2)  co- 
gnitum  quandoque  esse  substantiam  materialiter  subsistentem  extra 
intellectum,  in  intellectu  vero  subsistere  immalerialiter,  quia  species 
per  quam  habet  esse  in  intellectu  est  spiritualis.  Hinc  clarius  eviden- 
tiusque  innotescit,  quid  in  doctrina  Aristotelis  et  Scholasticorum  intei- 
ligendum  sit,  quando  affirmant,  intellectum  esse  unum  idemque  cum 
re  intellecta.  Non  enim  censendum  est,  uti  post  Parmenidem  aliosque 
Pantheistas  opinatus  est  Heghelius,  utrumque  fieri  realiter  et  physice 
unum;  sed  quod  intellectus,  intelligendo.  fit  unum  intentionaliter  cum 
re  intellecta,  quatenus  fit  unum  cum  specie,  quae  similis  est  formae 
exsistenti  in  rebus  extra  intellectum.  Audiatur  S.  Bonaventura,  qui  sic 
accurate  rem  explicat:  «  Quando  dicitur  quod  ad  actum  intelligendi 
requiritnr,  quod  ex  intellecto  et  mtelligentia  fiat  unum,  hoc  intelligitur 
quantum  ad  speciem,  quae  unitur  intellectui,  non  quantum  ad  ipsum 
obiectum  extrinsecum:  illa  autem  species,  quae  unitur  intellectui, 
habet  comparationem  ad  intellectum,  in  quo  est,  et  ad  obiectum,  ad 
quod  est,  et  quod  repraesentat  »  (2).  Hoc  Doctoris  Seraphici  illustre 
testimonium  ostendit,  immensum  vigere  discrimen  inter  sententiam 
Aristotelis  de  identitate  intellectus  et  intelligibilis,  et  absurdum  perni- 
ciosumque  errorem  Plotini  Neoplatonici  recentiorumque  Pantheistarum 
Germanorum. 

Ad  veritatem  cognitionis  non  requiritur  ut  res  sit  in  se  eodem 
modo  ac  est  in  intellectu.  Hoc  pronunciatum  non  est  nisi  evolutio  et 
explicatio  prioris,  ex  quo  immediate  concluditur.  Sicut  enim,  ex  eo 
quod  cognitio  fiat  per  assimilationem  cognoscentis  ad  cognitum,  rite 
efficitur,  cognitum  esse  in  cognoscente  ad  modum  cognoscentis;  sic 
pariter,  ex  eo  quod  cognitum  sit  in  cognoseente  ad  modum  cogno- 
scentis,  evidenter  infertur,  modum  rei  cognitae  in  se  spectatae  differre 
a  modo  cognoscendi  rem  seu  a  modo.  quem  res  habet  in  intellectu. 
Siquidem  si  cognitum  est  in  cognoscente  ad  modum  cognoscentis,  mo- 
dus  cognoscendi  rem   est   iuxta  naturam  cognoscentis.    lam  vero  res 

(1)   QQ.  1)1).  l)e  ver.  q.  10,  a.  4. 

(•2)  In  ±  Sent.  Dist.  18,  a.  2,  q.  1. 

intellecta  ut  plurimum  habet  naturam  diversam  a  natura  et  modo  es- 
sendi  principii  cognoscentis.  Ergo  ad  veritatem  cognitionis  non  requi- 
ritur,  ut  res  sit  in  se  eodem  modo  ac  est  in  intellectu.  Sic  quando 
intellectus  cognoscit  materialia,  res  quae  in  se  subsistit  materialiter, 
invenitur  immaterialiter  in  intellectu.  Ex  adverso  cum  intellectus  noster 
cognoscit  Deum,  res  quae  in  se  subsistit  modo  perfectissimo,  in  nostro 
intellectu  reperitur  modo  finito  et  imperfecto. 

Hanc  doctrinam  sic  clare  complexus  est  Doctor  Angelicus :  «  In- 
tellectus  etsi  intelligat  res  per  hoc  quod  similis  est  eis  quantum  ad  spe- 
ciem  intelligibilem,  per  quam  fit  in  actu;  non  tamen  oportet,  quod 
modo  illo  sit  species  illa  in  intellectu,  quo  in  re  intellecta.  Nam  omne 
quod  est  in  aliquo,  est  per  modum  eius,  in  quo  est.  Et  ideo  ex  natura 
intellectus,  quae  est  alia  a  natura  rei  intellectae,  necessarium  est  quod 
alius  sit  modus  intelligendi,  quo  intellectus  intelligit,  et  alius  sit  modus 
essendi,  quo  res  exsistit.  Licet  enim  in  re  esse  oporteat,  quod  intel- 
lectus  intelligit;  non  tamen  eodem  modo.  Unde  quamvis  intellectus 
intelligat  mathematica,  non  cointelligendo  sensibilia,  et  universalia 
praeter  particularia ;  non  tamen  oportet,  quod  mathematica  sint  praeter 
sensibilia,  et  universalia  praeter  singularia  »  (1).  Tota  argumentandi  ratio 
S.  Doctoris  sic  potest  paucis  concludi.  Modus  rei  in  suo  esse  dependet 
a  natura  obiecti  cognitionis;  modus  vero  cognoscendi  dependet  a  natura 
subiecti  intelligentis.  Atqui  subiectum  et  obiectum  possunt  esse  naturae 
in  infinitum  diversae.  Ergo  alius  est  modus  rei  in  suo  esse,  et  alius 
est  modus  cognoscendi  rem.  Unde  si  modus  cognoscendi  est  perfe- 
ctior  quam  modus  essendi  qbiecti,  res  est  perfectius  in  cognoscente, 
quam  in  se :  contra  si  modus  cognoscendi  est  imperfectior  re,  res  est 
perfectius  in  se. 

Ex  opposita  doctrina  exorti  sunt  multiplices  et  inter  se  discre- 
pantes  errores;  cum  non  raro  contingat  ut  ex  eodem  falso  pravoque 
principio  per  diversas  verasque  propositiones  minores,  quae  sumuntur, 
rite  inferantur  errores  e  regione  inter  se  oppositi.  Sic  Plato,  Parme- 
nides,  Heraclitus,  Empedocles,  Sensistae,  recentes  Pantheistae,  Onto- 
logi,  Rosminiani  et  demum  Transcendentales,  qui  omnes  concordes  sunt 
in  asserendo  falso  illo  principio,  quod  nempe  obiecta  cognitionis  eodem 
modo  sint  in  cognoscente  ac  in  seipsis,  philosophiam  omnem  oppositis 
multiplicibusque  erroribus  contaminarunt. 

Etenim,  ut  aliquos  carptim  innuamus.  Heraclitus  subsumebat: 
Omnia  corpora  sunt  in  seipsis  materialiter  et  immutabiliter.  Ergo  eodem 
pacto  sunt  in  cognoscente.  Sed  ad  scientiam  requiritur,  ut  obiectum 
sit  in  cognoscente  immutabiliter,  ita  ut  certo  constet,  rem  non  posse 
ahter  se  habere.  Ergo  non  datur  scientia  (2). 

(1)  Metaph.  Iib.  I,  lect.  10,  et  adhuc  uberius  De  Anima,  lib.  II,  lect.  12. 

(2)  Cf.  Arist.  Metaph,  lib.  IV.  text.  22. 

Empedocles  subsumebat:  Anima  cognoscit  corpora,  quae  constant 
ex  quatuor  elementis.  Ergo  anima  in  se  habet  quatuor  elementa  ex 
quibus  componitur;  nam  simile  simili  cognoscitur  (1). 

Ex  opposito  subsumebat  Plato :  Obiecta  habent  in  intellectu  quod- 
dam  esse  universale,  immateriale,  necessarium,  immobile.  Ergo  prae- 
ter  obiecta  singularia  et  mutabiiia  dantur  extra  intellectum  obiecta 
universalia  et  immutabilia,  ideoque  praeter  homines  singulares,  qui 
nascuntur  et  occidunt,  datur  per  se  homo  universalis,  qui  semper  ac 
necessario  est  animal  rationale,  et  non  dependet  a  materia  et  a  cir- 
cumstantiis  loci  et  temporis:  Haec  universalia  vocavit  ideas. 

Subsumunt  Transcendentales  quibuscum  concinunt  Rosminiani :  In 
nostro  intellectu  datur  idea  entis  universalissimi  et  maxime  indeter- 
minati,  quod  de  omnibus  praedicatur.  Ergo  subsistit  extra  intellectum 
aliquod  ens  universalissimum,  indeterminatum,  quod  evolvitur  et  de- 
terminationes  accipit  in  Deo,  et  in  omnibus  aliis  rebus,  tamquam  in 
termino  infinito  et  in  terminis  finitis;  et  quoniam  ens  illud  prout  est 
in  nostro  intellectu  complectitur  ordinem  idealem  et  realem,  quia  de 
utroque  praedicari  potest,  sic  datur  extra  intellectum  aliquid,  in  quo 
ordo  realis  et  idealis  identificantur. 

Subsumunt  demum  Ontologi:  ln  ordine  ontologico  extra  intelle- 
ctum  prius  est  Deus,  et  deinde  res  creatae.  Ergo  in  nostro  intellectu 
prius  debet  esse  cognitio  Dei,  et  postea  cognitio  creaturarum,  ideoque 
Deus  est  primum  cognitum.  Hi  omnes  errores,  aliique  istis  finitimi  ex 
eodem  falso  principio  promanant  statuente,  rem  cognitam  esse  eodem 
modo  in  cognoscente  ac  in  seipsa.  Ouare  S.  Thomas  ad  philosophiam 
a  tot  erroribus  liberandam,  oppositam  veritatem  saepissime  inculcat  et 
diversimode  evolvit  praesertim  contra  Platonem. 

SCHOLION.  De  verbo  mentali.  Ad  melius  pleniusque  explicandam 
naturam  cognitionis  nostrae  intellectivae  praestat  pauca  saltem  attingere 
de  verbo,  quod  intellectus  noster  intelligendo  in  seipso  format,  quodque 
dicitur  verbum  mentale,  ut  secernatur  a  verbo  orali,  quod  est  signum 
exterius  manifestans  verbum  mentis  seu  cordis.  Licet  ergo  appellatio 
haec  verbi  ab  exteriori  voce,  tamquam  a  re  notiori,  deducta  sit,  et 
adhibita  ad  significandam  interiorem  mentis  locutionem ;  tamen  deno- 
minatio  verbi  primario  attribuitur  conceptui  mentis,  et  secundario  voci 
quae  est  significativa  verbi  interioris.  Siquidem  duo  quae  sunt  de  ra- 
tione  verbi;  nimirum  1)  ut  sit  ab  intelligente ;  2)  ut  rem  ab  ipso  in- 
tellectam  significet  et  dicat,  perfectissime  reperiuntur  in  verbo  mentali, 
et  per  ordinem  ad  ipsum  competunt  verbo  orali.  Audi  S.  Thomam : 
((  Manifestius  et  communius  in  nobis  dicitur  verbum,  quod  voce  pro- 
fertur;  quod  quidem  ab  inteTiori  procedit  quantum  ad  duo,  quae   in 

(1)  Cf.  S.  Thom.  1  p.  q.  S:i,  a.  *2;  De  Anima,  lib.   1,   lect    12. 

verbo  exteriori  inveniuntur,  scilicet  vox  ipsa,  et  significatio  vocis.  Vox 
enim  significat  intellectus  conceptum;  et  iterum  vox  ex  significatione 
vel  imaginatione  procedit.  Yox  autem  quae  non  est  significativa,  ver- 
bum  dici  non  potest.  Ex  hoc  ergo  dicitur  verbum  vox  exterior,  quia 
significat  interiorem  mentis  conceptum.  Sic  igitur  primo  et  principa- 
liter  interior  mentis  conceptus  verbum  dicitur:  secundario  vero  ipsa 
vox  interioris  conceptus  significativa  »  (1). 

De  variis  huius  vocis  acceptionibus  eleganter  more  suo  disserit 
S.  Augustinus  distinguens  verbum  cordis,  quod  mente  concipitur,  ver- 
bum  oris,  quod  aure  percipitur,  verbum  nutus,  quod  oculo  cognoscitur, 
et  demum  verbum  scriptum,  quod  in  charta  legitur.  En  eius  verba : 
((  Formata  cogitatio  ab  ea  re  quam  scimus,  verbum  est  quod  in  corde 
dicimus :  quod  nec  graecum  est  nec  latinum  nec  linguae  alicuius 
alterius:  sed  cum  id  opus  est  in  eorum  quibus  loquimur  perferre  no- 
titiam,  aliquod  signum,  quo  significetur,  assumitur.  Et  plerumque 
sonus,  aliquando  etiam  nutus;  ille  auribus,  ille  oculis  exhibetur,  ut 
per   signa   corporalia   etiam   corporis  sensibus   verbum,   quod  mente 

gerimus,  innotescat. Sed  haec  atque  huiusmodi  signa  corporalia 

sive  auribus  sive  oculis,  praesentibus  quibus  loquimur  exhibemus : 
inventae  sunt  autem  litterae,  per  quas  possemus  et  cum  absentibus 
colloqui:    sed  ista  signa  sunt  vocum,   cum  ipsae  voces  in  sermone 

nostro,   earum  quas  cogitamus  signa  sint  rerum Verbum   quod 

foris  sonat,  signum  est  verbi  quod  intus  lucet,  cui  magis  verbi  com- 
petit  nomen.  Nam  illud  quod  profertur  carnis  ore,  vox  verbi  est :  ver- 
bumque  et  ipsum  dicitur  propter  illud  a  quo,  ut  foris  appareat  assum- 
ptum  est  )>  (2). 

Quid  verbum  mentale  ?  Verbum  mentis  quod  significatur  verbo 
oris  definiri  solet:  Intentionalis  similitudo  vel  imago  rei  intellectae 
per  mentem  genita.  Secundum  rem  et  veritatem  identificatur  cum  idea 
in  actu  secundo,  cum  specie  expressa,  cum  conceptu;  ratione  tamen 
ab  ipsis  distinguitur ;  nam  verbum  formaliter  dicit  ordinem  tum  ad 
rem  intellectam,  tum  ad  principium  intelligens;  alia  ex  adverso  in 
suo  conceptu  formali  non  dicunt  habitudinem  nisi  ad  obiectum.  Uti 
enim  notat  Aquinas :  «  Duo  possumus  de  verbo  accipere,  scilicet  quod 
verbum  est  semper  aliquid  procedens  ab  intellectu  et  in  intellectu 
exsistens;  et  quod  verbum  est  ratio  et  similitudo  rei  intellectae  »  (3). 
Ouam  ad  rem  conceptus  mentalis  in  creaturis  promiscue  dici  solet 
vel  idea  vel  verbum;  sed  in  Deo  vocatur  dumtaxat  Verbum.  Cum 
enim  Verbum  in  divinis  sit  subsistens  et  dicatur  personaliter,  cumque 
haec  personalitas  non  habeatur,  nisi  vi  oppositionis  relativae  ad  suum 

(1)  1  p.  q.  34,  a.  1. 

(2)  De  Trin.  lib.  XV,  cap.  X-XI,  n.  10-20. 

(3}  Opusc.  De  differentia  verbi  divini  et  humani. 

Principium,  ad  hanc  relationem  significandam,  adbibetur  vox  verbum, 
non  idea,  quae  ipsam  non  exprimeret. 

Definitio  evolvitur.  In  operatione  intellectus  aliquam  rem  intelli- 
gentis  quatuor  considerari  possunt;  nimirum  res  quae  intelligitur ; 
species.  intelligibilis,  qua  intellectus  determinatur  ad  intelligendum  ; 
ipsum  intelligere  seu  intellectio;  et  conceptio  intellectus,  quae  dicitur 
verbum.  Iam  vero  conceptio  intellectus  a  tribus  primis  distinguitur, 
idest  a  re  intellecta,  quae  quandoque  est  extra  intellectum .  a  specie 
intelligibili,  quae  est  principium  intellectionis;  et  demum  ab  actione 
intellectus;  quia  conceptio  praedicta  est  terminus  actionis,  et  aliquid 
per  ipsam  constitutum  seu  formatum,  quod  procedit  ab  intellectu 
actuato,  et  in  ipso  manet,  nam  operatio  intellectus  est  immanens. 
Ergo  conceptio  intellectus  seu  verbum  est  id  quod  ab  actione  intel- 
lectiva  in  intellectu  producitur  seu  formatur  ad  rerum  cognitionem 
habendam,  seu  ad  res  exprimendas  vitaliter  et  intentionaliter  in  seipso. 
Cum  autem  cognitio  fiat  per  assimilationem  cognoscentis  ad  cognitum, 
patet,  verbum  seu  conceptionem,  quam  intellectus  in  se,  intelligendo, 
format,  esse  imaginem  seu  similitudinem  rei  cognitae  (1). 

Quare  verbum  est  terminus  intellectionis,  quatenus  intellectio  su- 
mitur  ut  actio,  non  ut  cognitio;  et  sic  distinguitur  terminus  subie- 
ctivus  et  intrinsecus  a  termino  obiectivo  et  extrinseco,  nempe  ab  obie- 
cto  cognito,  quod  per  verbum  exprimitur.  Siquidem  actus  intelligendi 
potest  considerari  vel  ut  effectio  vel  ut  cognitio;  ut  etfectio  termi- 
natur  ad  verbum;  ut  cognitio  terminatur  ad  rem.  cuius  verbum  est 
similitudo.  Hoc  illustrari  potest  exeraplo  ducto  a  verbo  oris,  quod 
manifestat  verbum  cordis,  nam  prolatio  vocis  seu  exterior  locutio 
quatenus  est  actio  terminatur  ad  sonum ;  quatenus  est  significatio  ter- 
minatur  ad  conceptiouem  et  ad  rem  per  sonum  expressam.  Exinde 
intelligitur,  cur  verbum  dicatur  tura  posterius  intellectione,  quia  per 
actionem  intellectus  formatur;  tura  prius  intellectione/  quia  obiectum 
in  verbo  intelligitur;  idest  formatio  verbi  prioritate  naturae  et  non 
temporis  distinguitur  ab  intellectione  obiecti  in  ipso. 

En  quomodo  rem  evolvit  Aquinas:  «  Prius  natura  est  intellectus 
informatus  specie,  quae  est  principium  sufficiens  intelligendi,  quam 
gignatur  verbum;  et  ideo  intelligere  in  radice  prius  est  verbo,  et 
verbum  est  terminus  actionis  intellectus.  Sed  quia  obiectum  non  ha- 
betur  nisi  in  verbo;  obiectum  autem  prius  est,  quam  quaelibet  actio 
ad  ipsum  terminata;  ideo  verbum  prius  est  quam  intelligere  »  (2). 
Paucis.  Intellectus  actuatus  specie  intelligibili  per  operationem  intel- 
lectricem  gignit  in  se  verbum,  quod  est  similitudo  rei  intellectum  in- 

(1)  Cf.  S.  Thom.  QQ.  DD.  De  pot.  q.  8,  a.  1.  ubi  profunde  disserit  et  sub- 
tilem  analysim  instituit  de  cognitione  intelleetiva. 

(2)  Opusc.  De  natura  rerbi  intellectus,  versus  finem. 

formans,  in  qua  intellectus  cognoscit  obiectum,  et  ideo  formatio  verbi, 
quae  consequitur  operationem  intellectus,  natura  antecedit  cognitionem 
obiecti ;  quia  verbum  exoritur  ab  intellectu,  in  quo  manet,  et  reprae- 
sentat  rem.  Scite  ergo  verbum  a  S.  Thoma  dicitur  speculum,  in  quo  res 
cernitur,  seu  non  excedens  proportiones  eius  quod  in  ipso  cernitur  (1). 

Intellectus  intelligendo  format  verbum.  Siquidem  actio  intellectiva, 
quae  immanens  est,  debet  aliquid  producere,  quod  in  ipso  intellectu 
remaneat;  nam  quaeiibet  actio  habet  terminum,  et  actio  immanens 
habet  terminum  in  ipso  agente.  lam  vero  huiusmodi  terminus  ab  in- 
tellectu  productus  per  actionem  assimiiatricem  cognoscentis  ad  cogni- 
tum,  debet  esse  expressio  et  similitudo  quidditatis,  quae  imago  a  nobis 
dicitur  verbum.  Ergo  intellectus  intelligendo  format  et  generat  ver- 
bum.  Rem  sic  expressit  S.  Thomas:  «  Quicumque  intelligit,  ex  hoc 
ipso  quod  intelligit,  procedit  aliquid  intra  ipsum,  quod  est  conceptio 
rei  intellectae,  ex  vi  intellectiva  proveniens,  et  ex  eius  notitia  pro- 
cedens.  Quam  quidem  conceptionem  vox  significat,  et  dicitur  verbum 
cordis,  significatum  verbo  oris  y>  (2). 

Cum  vero  operatio  intellectus  nostri  sit  duplex;  nempe  simplex 
apprehensio  et  compositio  vel  divisio;  sic  per  utramque  operationem 
formatur  verbum.  Quod  sic  traditum  fuit  a  S.  Thoma :  «  Ulud  proprie 
dicitur  verbum  interius,  quod  intelligens  intelligendo  format.  Intelle- 
ctus  autem  duo  format  secundum  duas  eius  operationes;  nam  secun- 
dum  operationem  suam,  quae  dicitur  indivisibilium  intelligentia  format 
definitionem :  secundum  autem  operationem  qua  componit  et  dividit, 
format  enuntiationem  »  (3). 

Verbum  non  est  id  quod,  sed  id  in  quo  res  intelligitur.  Haec 
veritas,  quae  magni  momenti  est  ad  hoc  ut  in  tuto  ponatur  obiectiva 
realitas  nostrarum  cognitionum,  et  salvetur  scientia  nostra,  quae  est  de 
rebus,  et  non  de  conceptibus,  proportionaliter  probatur  iisdem  argu- 
mentis,  quibus  constat,  speciem  intelligibilem  non  esse  signum  obie- 
ctivum,  sed  formale;  et  confirmatur  ex  evidentibus  incommodis  oppo- 
sitae  sententiae  (4).  Verbum  quippe  formatum  in  intellectu  ut  imago 
obiecti  seu  rei  cognitae  facit  unum  cum  intellectu ;  et  ideo  directe  dicit 
non  seipsum,  sed  obiectum.  lam  vero  id  quod  primo  et  directe  dicitur 
in  interiori  locutione,  est  id  quod  primo  et  directe  intelligitur.  Ergo 
verbum  non  est  id  quod,  sed  id  in  quo  obiectum  cognoscitur.  Sic 
innotescit,  cur  intellectus  noster  melius  cognoscat  naturas  rerum,  quam 
naturam  verbi;  quia  obiectum  intellectus  nostri  est  quidditas  rerum, 
non  verbum.  Audi    S.  Thomam :  «  Obiectum    intellectus   est  ipsa  rei 

(1)  Cf.  S.  Thom.  loc.  cit. 

(2)  1.  p.  q.  27,  a.  1. 

(3)  Opusc.  De  di/ferentia  verbi  divini  et  humani. 

(4)  Cf.  S.  Thom.  1  p.  q.  85,  a.  2. 

essentia,  quamvis  essentiam  rei  cognoscat  per  eius  similitudinem,  sicut 
medium  cognoscendi,  non  sicut  per  obiectum  cognitum,  in  quod  primo 
fertur  eius  visio  »  (1). 

In  cognitione  sensitiva  non  formatur  verbum.  Ratio  assignatur  a 
S.  Thoma,  qui  postquam  ex  S.  Augustino  docuerit,  phantasma  Car- 
thaginis  esse  verbum  Carthaginis,  sic  prosequitur :  «  In  verbis  quae 
in  imaginativa  fiunt,  non  est  ratio  verbi  expressa.  Aliud  namque 
est  in  ea,  unde  similitudo  exprimitur,  et  aliud  in  quo  terminatur : 
exprimitur  quidem  a  sensu,  et  terminatur  in  ipsa  phantasia,  cum 
phantasia  sit;  Motus  factus  a  sensu  secundum  actum.  Sed  supra  intel- 
lectum  nihil  est,  in  quo  aliquid  ab  ipso  exprimatur;  et  ideo  non  est 
aliud  quod  exprimit  ab  eo  in  quo  exprimitur  »  (2). 

Verbum  Dei  et  verbum  nostrum  conferuntur.  Antequam  huic  ma- 
teriae  finem  imponamus  placet  ex  S.  Thoma  in  medium  afferre  et 
breviter  declarare  tres  differentias,  quae  potissimum  intercedunt  inter 
Verbum  Dei  et  verbum  hominis  (3). 

Prima  ergo  differentia  in  eo  consistit,  quod  verbum  nostrum  est 
prius  formabile  quam  formatum;  nam  nos  plerumque  ratiocinando 
intelligimus  et  quamdiu  intellectus  ratiocinando  discurrit,  huc  illuc 
iactatur;  neque  formatio  verbi  perfecta  est,  nisi  cum  ipsam  rationem 
rei  perfecte  concepit;  tunc  enim  habet  rationem  verbi.  Exinde  est 
quod  in  anima  nostra  invenitur  cogitatio,  seu  discursus  inquisitionis, 
ct  consequenter  verbum  nostrum  est  prius  in  potentia  et  subinde  in 
actu.  Verbum  autem  Dei  est  semper  in  actu  perfectissimo,  ideoque 
ipsi  non  competit  nomen  cogitationis  (4). 

Secunda  differentia  sita  est  in  hoc,  quod  verbum  nostrum  est 
imperfectum,  et  ideo  nos  non  possumus  uno  verbo  exprimere  omnia, 
quae  sunt  in  anima;  sed  plura  verba  efformamus,  ut  divisim  omnia 
exprimere  possimus.  Verbum  Dei  ex  adverso  est  infinite  perfectum  ; 
nam  cum  Deus  seipsum  et  cetera  omnia  unico  actu  per  suam  essen- 
tiam  intelligat,  unicum  Verbum  divinum  est  expressivum  omnium. 

Tertia  differentia  viget  in  eo  quod  verbum  nostrum  non  est  eius- 
dem  naturae  ac  nos;  nam  ratio  intellectiva,  quam  intellectus  noster 
de  aliqua  re  format,  habet  esse  in  animo  intelligibili  tantuni;  intel- 
ligere  autem  animae  non  est  idem  cum  esse  naturali  animae,  quia 
anima  non  est  sua  operatio,  ideoque  verbum  quod  anima  nostra  for- 
mat,  non  est  de  essentia  eius,  sed  ipsi  accidit.  Verbum  divinum  au- 
tem  est  eiusdem  naturae  ac  Deus,  et  subsistens  in  divina  natura;  nam 


(l)  QQ.  DD.  De  ver.  q.  10,  a.  4  ad  1. 

('2)  Opusc.  De  natura  verbi  intellectus,  initio. 

(3)  Gf.  S.  Tbom.  Opusc.  De  difjerentia  verbi  divini  el  humani 

(4)  Cf.  S.  Thom.  1  p.  q.  34,   a.  1  ad  2. 

in  Deo  idem  est  intelligere  et  esse,  ideoque  verbura  non  est  accidens, 

sed  pertinens  ad    eius   naturam;    hinc  est  subsistens,  cum  sit   Deus 
quidquid  in  Dei  natura  est  (1). 


ARTICULUS  II. 

QUOMODO   INTELLECTUS    ACCIPIT   COGNITIONEM    A    SENSIBUS 
SEU    DE    CAUSA    ADAEQUATA    INTELLECTIVAE    COGMTIONIS    (2). 

QUAESTIO  DEFINITUR.  In  hac  re  duplex  fuit  philosophorum  error 
e  regione  oppositus,  qui  iam  explosus  fuit  a  nobis.  Quidam  enim  do- 
cuerunt,  cognitionem  nostram  fieri  omnino  independenter  a  rebus, 
quas  sensu  tractamus;  alii  ex  adverso  tuiti  sunt,  res  sensibus  per- 
ceptas,  esse  totalem  causam,  quae  intellectum  nostrum  delerminat  ad 
intelligendum.  Utraque  opinio  mancam  et  falsam  exhibet  problematis 
solutionem ;  nam  prima  ducit  ad  idealismum  et  ad  subiectivismum ; 
secunda  intellectum  confundit  cum  sensu ;  ambae  veram  rerum  scien- 
tiam  destruunt.  Ouare  ad  vitanda  utriusque  oppositae  sententiae  in- 
commoda  Aristoteles  mediam  tenuit  viam.  Admisit  enim,  cognitionem 
nostram  incipere  a  sensibus;  sed  una  propugnavit,  admittendam  esse 
in  anima  virtutem  quamdam  activam,  quam  vocavit  intellectum  agen- 
tem,  cuius  munus  est,  repraesentationes  sensibiles  in  phantasia  rece- 
ptas  elevare  ad  ordinem  intelligibilitatis  per  abstractionem  speciei 
intelligibilis  a  materia  et  a  conditionibus  individuantibus. 

Doctrinam  Philosophi  sic  enarrat  S.  Thomas:  «  Ad  causandam 
intellectualem  operationem,  secundum  Aristotelem,  non  sufficit  sola 
impressio  sensibilium  corporum,  sed  requiritur  aliquid  nobilius;  quia 
agens  est  honorabilius  patiente . . .  Illud  superius  et  nobilius  agens, 
quod  vocat  intellectum  agentem,  facit  phantasmata  a  sensibus  accepta 
intelligibilia  in  aotu,  per  modum  abstractionis  cuiusdam.  Secundum 
hoc  ergo  ex  parte  phantasmatum  intellectualis  operatio  a  sensu  cau- 
satur.  Sed  quia  phantasmata  non  sufficiunt  immutare  intellectum  pos- 
sibilem,  sed  oportet  quod  fiant  intelligibilia  actu  per  intellectum  agen- 
tcm;  non  potest  dici  quod  sensibilis  cognitio  sit  totalis  et  perfecta 
causa  intellectualis  cognitionis,  sed  magis  quodammodo  est  materia 
causae  y>  (3).  Cum  ergo  ad  explicandam  genesim  intellectionis  nostrae 
requiratur  actio  intellectus  agentis,  qui  simul  cum  phantasmate  edu- 
cat  speciem  intelligibilem  de  potentia  intellectus  formaliter  intelligentis, 

(1)  Cf.  S.  Thom.  t  p.  q.  34,  a.  2  ad  1. 

(2)  Do  haec  re  cf.  S.  Thom.  1   p.  q.  84,  a.  6 ;  QQ.  DD.  De  ver.  q.  10,  a.  6. 

(3)  1  p.  q.  84,  a.  6. 

sive  intellectus  possibilis,  antequam  doctrinam  Aristotelis  vindicemus, 
non  erit  abs  re  quasdam  notiones  breviter  enucleare. 

Quid  species  intelligibilis  ?  Nomine  speciei  intelligibilis  apud  Pe- 
ripateticos  significatur  similitudo  intentionalis  obiecti,  quae  imprimi 
debet  in  intellectu  possibili,  ut  constituatur  principium  proximum  et 
completum  intellectionis.  Species  quippe  intelligibilis,  cum  sit  forma 
repraesentativa,  requiritur  ad  hoc  ut  vices  gerat  obiecti,  quod  per  se 
coniungi  nequit  potentiae  intellectivae;  ideoque  species  vicaria  nun- 
cupatur.  Huiusmodi  species,  uti  antea  notavimus,  considerari  potest 
sub  duplici  respectu,  nempe  vel  ut  informat  intellectum,  vel  ut  reprae- 
sentat  quidditates  rerum,  quarum  est  imago.  Sub  priori  respectu  se- 
quitur  naturam  intellectus,  quocum  unum  quid  efficit,  idest  intellectum 
in  actu.  Sub  altero  respectu  exprimit  res  ab  intellectu  diversas. 

Quid  intellectus  agens?  (1)  Aristoteles  distinguit  in  parte  intelle- 
ctiva  hominis  duplicem  potentiam,  alteram  activam,  quae  vocatur  in- 
tellectus  agens,  et  alteram  passivam,  quae  dicitur  intellectus  possi- 
bilis;  cum  obiectum  proprium  intellectus  humani  quod  est  in  potentia 
intelligibile,  ut  determinare  possit  potentiam  nostram  cognoscitivam, 
debeat  prius  immutari  a  virtute  quadam  activa,  quae  illud  elevat  ad 
ordinem  intelligibilem.  Ouare  intellectus  agens  definitur:  Virtus  activa 
animae,  quae  abstrahit  species  intelligibiles  a  phantasmatibus.  Mu- 
nus  ergo  intellectus  agentis  non  est  formaliter  intelligere;  sed  aliquid 
efficere,  quod  necessarium  est  ad  actuandam  potentiam  formaliter  in- 
tellectricem,  ideoque  dicitur  potentia  effcienter  intellectrix.  Licet  ergo 
actio  intellectus  agentis  sit  diversa  ab  actione  intellectus  possibilis, 
tamen  intellectio  est  una,  quia  actio  utriusque  intellectus  ordinatur 
ad  idem  intelligere:  «  Duorum  intellectuum,  ait  S.  Thomas,  scilicet 
possibilis  et  agentis  sunt  duae  actiones.  Nam  actus  intellectus  possi- 
bilis  est  recipere  intelligibilia;  actio  autem  intellectus  agentis  est  ab- 
strahere  intelligibilia.  Nec  tamen  sequitur,  quod  sit  duplex  intelligere 
in  homine;  quia  ad  unum  intelligere  oportet,  quod  utraque  istarum 
actionum  concurrat  »  (2). 

Quam'ad  rem  intellectus  agens  vim  suam  supra  phantasmata 
exercet,  eaque  facit  intelligibilia  in  actu,  idest  habilia  ad  educendam 
speciem  intelligibilem  de  potentia  intellectus  possibilis ;  et  cum  id 
operetur,  quod  lux  corporea,  quae  reddit  colores  actu  visibiles,  sic 
appellari  solet  lux  vel  lumen.  Hinc,  iuxta  S.  Thomam,  phantasmata : 
«  Comparantur  ad  intellectum  possibilem.  ut  colores  ad  visum;  ad 
intellectum  autem  agentem,  ut  colores  ad  lumen  »  (3).  Aristoteles  ut 
vindicaret  contra  Flatonem  necessitatem  intellectus  agentis,  duo  haec 

(1)  De  hac  re  cf.  S.  Thom,  1  p.  q.  79,  a.  3;  QQ.  DD.  De  Anima,  a.  4. 

(2)  QQ.  DD.  De  Anima,  a.  4  ad  8. 

(3)  1  p.  q.  54,  a.  4. 

principia  statuit:  nimirum  1)  Obieclum  proprium  intellectus  nostri 
est  quidditas  universalis.  2)  Haec  quidditas  non  habet  esse  in  se,  sed 
subsistit  in  singularibus  sensibilibus,  in  quibus  individuatur.  Hinc  ut 
possit  intelligi,  debet  separari  a  sua  individuatione,  non  quidem  rea- 
liter,  quod  esset  absurdum,  et  coincideret  cum  commento  Platonis, 
sed  intentionaliter,  idest  per  abstractionem  (1).  Doctrinam  Philosophi 
sic  illustrat  Aquinas :  «  Non  esset  necesse  ponere  intellectum  agentem, 
si  universalia,  quae  sunt  intelligibilia  actu,  per  se  subsisterent  extra 
animam,  sicut  posuit  Plato.  Sed  quia  Aristoteles  posuit,  ea  non  sub- 
sistere  nisi  in  sensibilibus,  quae  non  sunt  intelligibilia,  necesse  habuit, 
ponere  aliquam  virtutem,  quae  faceret,  intelligibilia  in  potentia  esse 
intelligibilia  actu,  abstrahendo  species  rerum  a  materia,  et  a  conditio- 
nibus  individuantibus,  et  haec  virtus  vocatur  intellectus  agens  »  (2). 


PROPOSITIO  I. 

Intellectus  noster  accipit  cognitionem  a  rebus  sensibilibus ;  ita 
tamen,  ut  sensata  non  sint  causa  adaequata  et  totalis,  quae  deter- 
minat  intellectum  ad  operationem  intellectricem. 

Prob.  I.a  pars.  Arg.  ductum  ab  experientia,  quod  sic  potest 
proponi.  Experientia  compertum  est,  nos  nihil  intelligere,  nisi  per  con- 
versionem  ad  phantasma,  et  dependenter  ab  ipso.  lam  vero  hoc  fa- 
ctum  foret  inexplicabile,  nisi  sensus  aliquo  modo  concurreret  ad  cau- 
sandam  cognitionem  nostram  intellectivam.  Ergo  cognitio  intellectus 
nostri  ortum  ducit  a  sensibus.  Propositio  maior  a  S.  Thoma  illustratur 
duplici  indicio.  1)  Ex  eo  quod,  impedito  cerebro,  cessat  intellectio. 
2)  Ex  eo  quod,  quando  conamur  aliquid  intelligere,  efformamus  phan- 
tasmata,  in  quibus  quasi  inspicimus,  quod  volumus  intelligere. 

Confir.  Ex  eo  quod,  deficiente  aliquo  sensu,  cessat  omnino  scientia 
respondentis  sensibilis  tum  in  generali,  tum  in  particulari.  Iam  vero 
etiam  hoc  factum  experientia  comprobatum  non  posset  explicari,  si 
intellectus  non  acciperet  cognitionem  a  sensibus. 

Prob.  2.a  pars.  Arg.  I.um  Facultates  sensiles  cognoscunt  obiecta 
concreta,  singularia,  mutabilia.  Atqui  intellectus  debet  determinari  ad 
percipiendum  obiectum  abstractum,  universale,  necessarium.  Ergo  ne- 
quit  actuari  seu  constitui  in  actu  primo  proximo  cognitionis  per  co- 
gnitionem  sensibilem  seu  per  phantasma ;  secus  effectus  qui  est  in  or- 
dine  intelligibili  esset  praestantior  causa,  quae  pertinet  ad  ordinem 
sensibilem.  Contra  agens  inferioris  naturae  potest  determinare  patiens 

(1)  Cf.  Arist.  De  Anima,  lib.  III,  text.  29  et  seq. 
i'2)  QQ.  DD.  De  spirit.  creaturis,  a.  9. 

naturae  superioris  per  accidens,  nempe  ut  assumptum  tamquam  instru- 
mentum  ab  aliquo  principali  agente.  Ergo  nisi  species  phantastica  ele- 
vetur  ad  ordinem  intellectivum  per  aliquam  virtutem  superiorem,  non 
poterit  movere  intellectum  ad  exprimendam  sua  intellectione  quiddi- 
tatem  rei  corporalis.  Ad  rem  S.  Thomas :  «  Pro  tanto  dicitur  cognitio 
mentis  a  sensu  originem  habere,  non  quod  omne  illud,  quod  mens 
cognoscit,  sensus  apprehendat ;  sed  quia  ex  his  quae  sensus  apprehendit, 
mens  in  aliqua  ulteriora  manuducatur,  sicut  etiam  sensibilia  intellecta 
manuducunt  in  intelligibilia  divinorum  »  (1). 

Exinde  patet  quinam  sit  legitimus  sensus  illius  effati,  quod  usur- 
patur  a  quibusdam  Scholasticis,  nimirum :  Nihil  est  in  intellectu  quod 
prius  non  fuerit  in  sensu.  Hoc  namque  dictum  est  vel  ad  indicandum, 
cognitionem  intellectivam  sine  phantasmate  evolvi  non  posse,  vel  ad 
significandum,  exstitisse  prius  in  sensu  vel  per  se  vel  per  suum  simile, 
omne  id  quod  est  in  intellectu;  minime  vero  denotat,  intellectum  ap- 
prehendere  illud  idem,  quod  percipit  sensus.  Audi  S.  Bonaventuram : 
cc  Nihil  est  in  intellectu,  quod  prius  non  fuerit  in  sensu —  verum  est 
vel  in  se  vel  in  suosimili;  multa  tamen  tingit  homo,  quae  nunquam 
vidit;  multa  etiam,  postquam  vidit,  cogitat  »  (2). 

Arg.  2.um  Intellectus  humanus  cum  sit  in  potentia  ad  suam  ope- 
rationem  inteliectivam,  debet  determinari  ab  aliquo,  quod  est  in  actu. 
Iam  vero  res  sensata  seu  species  phantastica  nullo  modo  dici  potest 
in  actu  relate  ad  intellectionem,  quippe  quae  est  intelligibilis  in  po- 
tentia.  Ergo  obiectum  apprehensum  per  facultatem  sensilem  nequit  per 
se  determinare  intellectum  ad  intelligendum;  nisi  aliquid  pugnans  et 
sibi  contrarium  affirmare  velimus,  nempe  relationem  inteilectus  ad 
suum  obiectum  et  determinativum,  esse  habitudinem  potentiae  ad  po- 
tentiam,  seu  facultatis  in  potentia  ad  obiectum  in  potentia,  quod  est 
dictu  cogitatuque  prorsus  impossibile. 

PROPOSITIO  II. 

Ut  intelleetus  noster  actu  intelligat,  necessaria  est  species  intel- 
ligibilis,  ad  cuius  productionem  adstruendus  est  intellectus  agens, 
qui  reddat  phantasmata  intelligibilia  actu  per  abstractionem  a  ma- 
teria,  et  a  materialibus  conditionibus  (3). 

Prob.  I.a  pars.  Arg.  I.um  Intellectus  intelligendo  format  in  se  con- 
ceptum  rei  seu  verbum,  quod  est  vitalis  expressio  et  intentionalis  si- 
militudo  obiecti,  faciens  unum  cum  intellectu;   nam  cognitio   tit   per 

(1)  QQ.  1)1).  De  ver.  q.  10.  a.  <>  ad  2. 

(2)  i  Sent.  Dist.  24,  q.2,  a.  11,  q.  1. 

(3)  Cf.  S.  Thom.  QQ.  DD.  De  Anima,  a.  4. 

assimilationem.  Iam  vero  intellectus  non  posset  generare  verbum  et 
cum  ipso  fieri  unum,  nisi  esset  informatus  specie  intelligibili.  Ergo  ad 
hoc  ut  intellectus  actu  intelligat,  requiritur  species  intelligibilis.  Siqui- 
dem,  ut  declaretur  propositio  minor,  cum  omne  agens  agat  sibi  simile, 
intellectus  debet  assimilari  obiecto  ut  producere  valeat  illius  similitu- 
dinem,  quae  necessaria  est  ex  ipsa  cognitionis  natura :  sed  non  potest 
assimilari  realiter  et  physice:  ergo  fit  similis  intentionaliter,  nempe 
per  formam,  quae  pertinet  ad  ordinem  intentionis  et  cognitionis,  quae- 
que  dicitur  species  intelligibilis. 

Arg.  2.um  Cum  intellectus  sit  per  se  indeterminatus  et  in  potentia 
ad  quamlibet  intellectionem,  necesse  est  ut  determinetur  aliqua  forma 
seu  actu,  ut  apprehendat  potius  hanc  essentiam  quam  aliam;  nam 
omne  agens  agit  secundum  quod  est  actu.  Sed  haec  forma  non  potest 
esse  physica  et  naturalis.  Ergo  pertinere  debet  ad  ordinem  intentio- 
nalem.  Hinc  intelligitur  quod  tradit  S.  Thomas  inquiens:  «  Intelleclum 
est  periectio  intelligentis,  non  quidem  secundum  suam  substantiam,  sed 
secundum  suam  speciem,  secundum  quam  est  in  intellectu,  ut  forma 
et  perfectio  eius  »  (1). 

Prob.  2.a  pars.  Intellectualis  cognitio  ex  una  parte  accipitur  a 
rebus  sensibilibus;  ex  alia  vero  parte  res  sensibiles  seu  phantasmata 
per  se  non  sufficiunt  ad  producendas  species  intelligibiles,  quae  debent 
intrinsecus  actuare  intellectum  ad  res  intelligendas.  Ergo  admittenda 
est  aliqua  virtus  activa,  quae  elevet  phantasmata  ad  hoc  ut  huic  ef- 
fectui  praestando  paria  sint.  Haec  virtus  vocatur  intellectus  agens,  qui 
simui  cum  phantasmate  operatur.  Sic  cognitio  ita  incipit  a  sensibus, 
ut  sensus  non  sint  totalis  et  adaequata  causa  nostrae  cognitionis.  Ad 
rem  nostram  haec  habet  S.  Thomas:  cc  Nihil  reducitur  de  potentia  in 
actum,  nisi  per  aliquod  ens  actu. . .  Oportet  igitur  ponere  aliquam  vir- 
tutem  ex  parte  intellectus,  quae  faciat  intelligibilia  in  actu  per  abstra- 
ctionem  specierum  a  conditionibus  materialibus,  et  haec  est  necessitas 
ponendi  intellectum  agentem  »  (2). 

Prob.  3.a  pars,  quae  statuit,  influxum  intellectus  agentis  consistere 
in  quadam  abstractione.  Siquidem  cum  obiectum  proprium  et  dire- 
ctum  intellectus  nostri  sit  quidditas  rerum  materialium  absolute  con- 
siderata,  ideoque  universalis ;  necesse  est  ut  species  intelligibilis  in- 
formans  intellectum  repraesentet  aliquid  universale.  Iam  veroressen- 
sibiles  prout  relucent  in  phantasmate,  sunt  aliquid  singulare,  mutabile, 
et  materialibus  conditionibus  adstrictum.  Ergo  ut  recipi  possint  in 
intellectu  possibili,  denudari  debent  conditionibus  individuantibus.  Hoc 
facit  intellectus  agens,  quem  propterea  denominat  S.  Thomas  vim  abs- 
tractivam,  inquiens:  «  Oportet  ponere  intellectum  agentem,  qui  faciat 

(1)  1  p.  q.  14,  a.  5  ad  2;  cf.  etiara  Contra  gent.  lib.  I,  cap.  LIII. 

(2)  1  p.  q.  79,  a.  3. 

intelligibilia  in  actu,  quae  moveant  intellectum  possibilem ;  facit  autem 
ea  per  abstractionem  a  materia  et  a  materialibus  conditionibus,  quae 
sunt  principia  individuationis  »  (1). 

Duplex  abstractio.  Ut  rite  intelligatur  doctrina  a  nobis  proxime 
propugnata,  distinguendum  est  inter  abstractionem,  quae  propria  est 
intellectus  agentis,  et  abstractionem  quae  pertinet  ad  intellectum  pos- 
sibilem.  Prima  enim  fit  per  modum  efficientiae;  altera  per  modum 
considerationis.  Prima  respicit  productionem  speciei  intelligibilis,  ideo- 
que  anterior  est  intellectuali  conceptu ;  altera  pertinet  ad  ipsum  con- 
ceptum,  quatenus  exprimit  rei   quidditatem  absolute  (2). 

Recentibus  quibusdam  occurritur.  Ex  hactenus  demonstratis  patet, 
quid  generatim  respondendum  sit  recentibus  illis  auctoribus,  qui  negant 
necessitatem  intellectus  agentis  abstrahentis  species  intelligibiles  a  phan- 
tasmatibus;  quia,  ut  ipsi  decernunt,  intellectus  potest  determinari  ab 
ipsa  sensatione  prout  est  actus  eiusdem  subiecti,  quod  est  simul  sen- 
sitivum  et  intellectivum.  Haec  quippe  philosophandi  ratio  causam  ad- 
aequatam  intellectionis  minime  assignat.  Siquidem  supposito  quod  quid- 
ditates  rerum,  quae  a  nobis  intelliguntur,  non  subsistant  in  seipsis,  uti 
commentus  est  Plato;  sed  esse  habeant  in  singularibus  corporeis,  uti 
docet  Aristoteles,  ideoque  sint  solummodo  intelligibiles  in  potentia,  prout 
materialiter  et  sensibiliter  subsistunt;  si  in  nostro  intellectu  negatur 
virtus  activa,  quae  phantasmata  repraesentativa  singularium  elevet  ad 
ordinem  intelligibilitatis,  cognitio  intellectiva  repetenda  erit  a  sensa- 
tione  et  mentis  consideratione  supra  sensata.  Haec  omnia  vix  verbo 
tenus  differunt  a  tontibus  idearum  a  Lockio  assignatis,  qui  sensatione 
et  reflexione  continentur. 

SOLVUNTUR  DIFFICULTATES. 

Oppon.  I.°  Facultates,  quae  radicantur  in  eadem  essentia  animae 
compatiuntur  ad  invicem,  et  sic  phantasia  movetur  a  sensu.  Atqui 
intellectus  et  sensus  radicantur  in  eadem  essentia  animae.  Ergo  sen- 
sata  possunt  movere  intellectum  ad  intelligendum. 

Resp.  Dist.  mai.  Facultates  radicatae  in  eadem  essentia  animae 
compatiuntur  ad  invicem,  si  sunt  eiusdem  ordinis,  Conc.  Si  illa  quae 
debet  moveri  est  ordinis  superioris,  Neg.  Contradist.  min.  Intellectus 
et  sensus  radicantur  in  eadem  essentia  et  pertinent  ad  eumdem  or- 
dinem,  Neg.  Et  pertinent  ad  diversum  ordinem,  Conc. 

Explico.  Diflicultas  haec,  quae  contra  doctrinam  peripateticam 
proponitur  a  Durando  (1),  cuius  scrinia  nonnulli  recentes  philosophi 

(1)  QQ.  DD.  De  Anima,  a.  4. 

(2)  De  duplici  abstractione  cf.  Caiet.  in  1  p.  q.  85,  a.  I. 

(3)  1  Sent.  Dist.  3,  q.  5. 

compilaverunt,  plene  et  dilucide  soluta  manet  ex  iis,  quae  in  omni- 
bus  suis  operibus  docet  S.  Thomas,  nimirum  phantasmata  non  esse 
causam  totalem  nostrae  intellectionis,  sed  dumtaxat  materialem,  vel 
melius  materiam  causae.  Sufficit  haec  eius  verba  recitare:  «  Ex  parte 
phantasmatum  intellectualis  operatio  a  sensu  causatur;  sed  quia  phan- 
tasmata  non  sufficiunt  immutare  intellectum  possibilem . . .  non  potest 
dici  quod  sensibilis  cognitio  sit  totalis  et  perfecta  causa  intellectualis 
cognitionis,  sed  magis  quodammodo  est  materia  causae  »  (1).  Mira- 
bile  est  Durandum  eiusque  memoratos  admiratores  non  vidisse  hunc 
rerum  delectum  tam  perspicue  ab  Angelico  declaratum :  verum,  quod 
est  mirabilius,  eadem  difficultas  invenitur  apud  eumdem  S.  Doctorem, 
qui  ipsi  sic  occurrit:  «  Verum  est,  quod  duae  potentiae,  quae  sunt  in 
ipsa  substantia  animae  radicatae  compatiuntur  ad  invicem...  quantum 
ad  hoc,  quod  una  potentia  ab  alia  movetur,  sicut  imaginatio  a  sensu. 
Et  hoc  quidem  possibile  est,  quia  formae  imaginationis  et  sensus  sunt 
eiusdem  generis;  utraeque  enim  sunt  individuales.. .  Formae  autem 
imaginationis  in  quantum  sunt  individuales  non  possunt  causare  for- 
mas  intelligibiles  cum  sint  universales  »  (2). 

Oppon.  2.°  Intellectus  accipit  cognitionem  a  sensibus.  Atqui  non 
acciperet  cognitionem  a  sensibus,  nisi  a  sensatione  determinatur  ad 
actum.  Ergo  determinativum  intellectus  est  sensatio. 

Resp.  Dist.  mai.  Intellectus  accipit  cognitionem  a  sensibus,  tam- 
quam  a  causa  praebente  materiam  intellectionis,  Conc.  Tamquam  a 
causa  principali  et  totali,  Neg.  Contradist.  min.  Non  acciperet  a  sen- 
sibus,  si  sensatio  non  concurreret  ut  causa  principalis  et  totalis, 
Neg.  Si  nullo  modo  concurreret  ad  causandam  intellectionem,  Conc. 
et  Neg.  cons.  Solutio  patet  ex  explicatis. 

Oppon.  3.°  lntellectus  possibilis  immaterialiter  recipit  in  se  simi- 
litudinem  agentis,  nam  omne  receptum  est  in  recipiente  ad  modum 
recipientis.  Atqui  si  ita  est,  non  requiritur  vis  activa,  quae  abstrahat 
species  intelligibiles  a  phantasmatibus.  Ergo. 

Resp.  Dist.  mai.  Intellectus  possibilis  recipit  immaterialiter  simi- 
litudinem  agentis,  si  agens,  quod  potest  ipsum  immutare,  actu  prae- 
exsistit,  Conc.  Sic  praeexsistit  in  polentia,  Neg. 

Explico.  Si  agens,  quod  determinat  potentiam  alicuius  patientis, 
actu  exsistit,  utique  eius  similitudo  recipitur  in  passo  ad'  modum 
patientis,  idest  iuxta  diversam  dispositionem  recipientis.  lam  vero 
intelligibile  in  actu,  quod  debet  imprimere  in  intellectum  possibilem 
et  causare  in  eo  similitudinem  sui,  non  exsistit  nisi  in  potentia  in  re- 
bus  visibilibus.  Quare  immaterialitas  intellectus  possibilis  non  sufficit 
ad  hoc  ut  similitudo  rerum  materialium  immaterialiter  in  ipso  reci- 

(1)  1  p.  q.  84,  a.  6. 

(2)  QQ.  DD.  De  Anima,  a.  4  ad  1. 

piatur;  sed  requiritur  virtus  activa  ad  ordinem  immaterialem  pertinens. 
quae  per  abstractionem  reddat  phantasmata  intelligibilia  in  actu.  Audi 
S.  Thomam:  «  Supposito  agente,  bene  contingit  diversimode  recipi  eius 
similitudinem  in  diversis  propter  eorum  dispositionem  diversam.  Sed 
si  agens  non  praeexsistit,  nihil  ad  hoc  faciet  dispositio  recipientis.  In- 
telligibile  autem  in  actu  non  est  aliquid  exsistens  in  rerum  natura, 
quantum  ad  naturam  rerum  sensibilium,  quae  non  subsistunt  praeter 
materiam.  Et  ideo  ad  intelligendum  non  sufficeret  immaterialitas  intel- 
lectus  possibilis,  nisi  adesset  intellectus  agens,  qui  faceret  intelligibilia 
in  actu  per  modum  abstractionis  »  (1). 

Oppon.  4.°  Sicut  se  habet  sensus  ad  sensibilia,  ita  se  habet  in- 
tellectus  ad  intelligibilia.  Atqui  ad  recipiendam  speciem  sensibilem  non 
requiritur  sensus  agens.  Ergo  neque  ad  recipiendam  speciem  intelligi- 
bilem  necessarius  est  intellectus  agens. 

Resp.  Dist.  mai.  Idest  sicut  sensus  movetur  a  proprio  sensibili, 
ita  intellectus  movetur  a  proprio  intelligibili,  Conc.  Idest  sicut  sensi- 
bile  est  actu  in  rebus,  quae  apprehenduntur,  ita  intelligibile  est  actu 
in  rebus  a  sensu  apprehensis,  Neg.  Conr.  min.  et  Neg.  cons. 

Explico.  Res  materiales  sunt  sensibiles  in  actu  et  possunt  impri- 
mere  in  facultatem  sensitivam,  quae  est  organica.  Contra  naturae 
materiales  prout  sunt  vel  in  se,  vel  in  apprehensione  sensitiva,  sunt 
intelligibiles  in  potentia,  et  sic  non  possunt  movere  intellectum.  Dif- 
ficultati  sic  occurrit  S.  Thomas:  «  Sensibilia  inveniuntur  actu  extra 
animam;  et  ideo  non  oportuit  ponere  sensum  agentem.  Et  sic  patet 
quod  in  parte  nutritiva  omnes  potentiae  sunt  activae;  in  parte  autem 
sensitiva  omnes  passivae;  iu  parte  vero  intellectiva  est  aliquid  activum 
et  aliquid  passivum  »  (2). 

Oppon.  5.°  Intellectus  agens  ponitur  ad  hoc  ut  illuminet  phan- 
tasmata,  et  ea  faciat  intelligibiiia  in  actu.  Atqui  phantasmata  illu- 
minantur  a  Deo.  Ergo  phantasmata  sine  actione  intellectus  agentis 
possunt  movere  intellectum  possibilem. 

Resp.  Dist.  mai.  Intellectus  illuminat  phantasmata  ut  causa  par- 
ticularis  et  univoca,  quae  sibi  assimilat  effectum,  Conc.  llluminat  phan- 
tasmata  ad  modum  causae  universalis  et  aequivocae,  Neg. 

Explico.  Sicut  in  omnibus  rebus  naturalibus  et  in  causis  propor- 
tionatis  sunt  propria  principia  activa  in  unoquoque  genere,  licet  Deus 
sit  causa  prima  et  universalis;  ita  etiam  requiritur  proprium  lumen 
intellectuale  in  homine,  licet  Deus  sit  prima  lux  omnes  illuminans;  et 
sic  dicitur:  signatum  est  super  nos  lumen  vultus  ttri. 

Oppon.  6.°  Repraesentatio  formalis  obiecti,  quae  sit  in  intellectu 
et  non  sit  cognitio,  nequit  concipi.  Atqui  hoc  admittendum  foret,  si 
daretur  species  intelligibilis.  Ergo. 

(1)  1   p.  q.  79,  a.  3  ad  3 ;  cf.  QQ.  DD.  De  Anhna,  a.  1  i  ad  3. 
(•2    1  p.  q.  79,  a.  :)  ad  1  ;  cf.  QQ.  DD.  De  Anima.  a.  \  ad  5. 

Resp.  Dist.  mai.  Kepraesentatio  formalis  obiecti  genita  per  men- 
tem,  quae  non  sit  cognitio,  nequit  concipi,  Conc.  Recepta  in  mente, 
Snbdist.  Nequit  concipi,  quod  non  sit  cognitio  in  actu  secundo,  Neg. 
Quod  non  constituat  intellectum  in  actu  primo  proximo  cognitionis, 
ideoque  quod  non  sit  cognitio  in  actu  primo,  Conc. 

Explico.  In  proposita  diflicultate  latet  aequivocatio.  Nam  cognitio 
sumi  potest  dupliciter,  idest  in  actu  primo  et  in  actu  secundo.  In  primo 
sensu  importat  facultatem  actuatam  per  formam,  et  factam  principium 
completum  productionis  actus  secundi :  in  secundu  sensu  denotat  actum 
secundum  seu  conceptum  mentalem  ab  intellectu  generatum.  lam  vero 
ut  facultas  constituatur  in  actu  primo  proximo  cognitionis,  requiritur 
unio  cognoscentis  cum  obiecto  cognito ;  quia  ex  cognoscente  et  cognito 
paritur  cognitio.  Cum  autem  actus  primus  nequeat  esse  inferioris  na- 
turae  ac  actus  secundus,  haec  unio  debet  pertinere  ad  ordinem  imma- 
terialem;  hinc  fieri  nequit  per  repraesentationes  sensiles;  sed  ad  eam 
habendam  requiruntur  species  intelligibiles ;  eoque  magis  quod  *haec 
unio  ponatur  ad  intrinsece  actuandam  potentiam  intellectivam;  quod 
nullatenus  praestari  potest  a  phantasmate,  cum  forma  debeat  esse  in 
potentia,  et  quaelibet  potentia  habeat  suum  proportionatum  actum,  qui 
debet  esse  in  eodem  ordine  cum  potentia. 

Oppon.  7.°  Species  intelligibilis,  ut  communiter  ab  eius  asserto- 
ribus  defenditur,  est  quaedam  res  distincta  ab  intellectu.  Atqui  si  est 
res  distincta  ab  intellectu,  ipsa  erit  obiectum  primo  cognitum,  et  per 
eam  cognoscentur  res,  quod  est  absurdum.  Ergo. 

Resp.  Dist.  mai.  Species  intelligibilis  est  distincta  ab  intellectu 
ut  actus  et  forma  a  potentia  et  subiecto,  quocum  facit  unum  princi- 
pium  intellectionis,  Conc.  Est  distincta  ab  intellectu  actuato,  Subdist. 
Si  sermo  est  de  distinctione  adaequata,  Neg.  Si  sermo  est  de  distin- 
ctione  inadaequata,  Conc.  et  Neg.  cons. 

Oppon.  8.°  lntellectus  agens  ut  quaelibet  vis  finita  eget  determi- 
natione  extrinseca  acl  agendum,  nam  nequit  operari  nisi  praesente  phan- 
tasmate.  Atqui  hoc  determinans  nequit  assignari.  Ergo. 

Resp.  Dist.  mai.  Intellectus  agens  debet  determinari  ad  operandum 
ab  aliquo  extrinseco  tamquam  a  materia  actus,  Conc.  Tamquam  a 
motore  potentiae,  Neg.  Contradist.  min.  et  Neg.  cons. 

Explico.  Haec  difficultas,  quae  proposita  fuit  a  Genuensi,  et  ab 
aliis  transcripta,  coniundit  determinationem,  quae  requirilur  ad  ope- 
rationem  potentiae  passivae,  cum  determinatione,  quae  necessaria  est 
ut  virtus  activa  operetur.  Prima  eget  motore;  secunda  eget  termino 
et  materia.  Quare  intellectus  agens  ad  praesentiam  phantasmatis  per 
se  et  natura  sua  in  illud  operatur,  et  hoc  est  proprium  cuiuslibet  poten- 
tiae  activae,  quae  immutat  obiectum,  et  non  movetur  neque  immutatur 
ab  ipso.  En  S.  Doctoris  verba :  «  Cum  dicitur  quod  intellectus  agens 
est  sua  actio,  est  praedicatio  non  per  essentiam,  sed  per  concomitan- 

tiam,  quia  cura  sit  in  actu  sua  substantia,  statira,  quantum  in  se  est, 
concomitatur  ipsum  actio;  quod  non  est  de  intellectu  possibili,  qui  non 
habet  actiones,  nisi  postquam  fuerit  factus  in  actu  »  (1). 

Oppon.  9.°  Intellectus,  ut  actu  intelligat,  potest  determinari  ab 
aliquo  quod  non  sit  formalis  repraesentatio  obiecti.  Ergo  inutilis  est 
species  intelligibilis  et  intellectus  agens. 

Resp.  Neg.  ant.  Siquidem  in  potentia  intellectrice,  ut  actu  intel- 
ligat,  requiritur  determinatio,  quae  ipsam  intrinsecus  afficiat  per  mo- 
dum  formae,  et  ipsam  constituat  principium  proximum  et  completum 
cognitionis,  cum  cognitio  flat  per  assimilationem  seu  per  productionem 
conceptionis  mentalis,  quae  est  formalis  expressio  seu  similitudo  obiecti. 
Sed  etiam  dato  quod  ad  determinandum  intellectum  non  esset  neces- 
saria  formalis  repraesentatio  obiecti  actuans  intellectum  per  modum 
formae,  uti  quidam  falso  arbitrantur;  numquam  concluderetur  id  quod 
adversarii  volunt,  nempe  determinationem  huiusmodi  posse  produci  a 
re  materiali,  prout  est  percepta  per  sensationem;  nam  determinativum 
potentiae  se  habet  ut  activum  ad  suum  passivum,  et  res  corporea  per 
se  agere  nequit  in  rem  incorpoream. 


ARTICULTJS  III. 

DE    PROPRIA    CAUSALITATE   INTELLECTUS    AGENTIS    ET    PHAMASMATIS. 

QUAESTIO  DETERMINATUR.  Cum  causa  totalis  et  adaequata  de- 
terminans  intellectum  nostrum  ad  intellectionem  reponenda  sit  in  rebus 
sensibilibus  a  phantasmate  repraesentatis,  et  in  virtute  activa  animae, 
quae  nuncupatur  intellectus  agens,  in  hac  peripatetica  doctrina  eno- 
danda  aliquid  generatim  delibavimus  de  actione  phantasmatis,  et  de 
operatione  intellectus  agentis.  Sic  doctrina  Aristotelis  vindicata  a  nobis 
fuit  adversus  sophismata  et  importunitates  omnium  illorum  philoso- 
phorum,  qui,  causas  formales  ab  intrinseca  serum  constitutione  arcentes, 
ortum  cognitionis  nostrae  intellectivae  repetebant  vel  a  rebus  materia- 
libus,  vel  a  formis  separatis  et  in  se  subsistentibus.  Nunc  vero  ad 
quaestionem  ulterius  et  magis  in  particulari  explicandam,  oportet  ut 
singillatim  et  dedita  opera  disseramus  de  propria  operatione  tum  phan- 
tasmatis,  tum  intellectus  agentis,  et  determinemus,  quid  et  in  quo  ge- 
nere  causae  operentur  phantasma,  et  intellectus  agens  in  productione 
speciei  intelligibilis. 

Actio  intellectus  agentis  in  phantasma.  Operatio  per  quam  intel- 
lectus  agens  elevat  phantasma  ad  speciem  intelligibilem  in  intellectu 
possibili  producendam  solet  promiscue  a  S.  Thoma  appellari  tum  Ulu- 

(1)   1   p.  q.  54,  a.   1  ad   1. 

minatio,  tum  abstractio.  Vocatur  illuminatio,  metaphora  ducta  a  luce, 
quae  colores  reddit  actu  visibiles.  Dicitur  abstractio  ob  rationes  supe- 
rius  explicatas.  En  quomodo  loquitur  Doctor  Angelicus:  «  Phantasmata 
et  illuminantur  ab  intellectu  agente,  et  iterum  ab  eis  species  intelligi- 
biles  abstrahuntur.  Illuminantur  quidem,  quia  sicut  pars  sensitiva  ex 
coniunctione  ad  intellectum  efficitur  virtuosior,  ita  phantasmata  ex 
virtute  intellectus  agentis  redduntur  habilia,  ut  ab  eis  intentiones  in- 
telligibiles  abstrahantur.  Abstrahit  autem  interectus  agens  species  intel- 
ligibiles  a  phantasmatibus,  in  quantum  per  virtutem  intellectus  agentis 
accipere  possumus  in  nostra  consideratione  naturas  specierum  sine  in- 
dividualibus  conditionibus,  secundum  quarum  similitudines  intellectus 
possibilis  informatur  »  (1). 

Duplex  illuminafio.  Duplex  distinguenda  est  illuminatio;  altera  in 
actu  primo;  altera  in  actu  secundo,  quae  a  S.  Thoma  indiscriminatim 
appellari  solet  tum  abstractio,  tum  illuminatio.  Prima  est  intellectui 
naturalis,  quippe  quae  exoritur  ex  eius  iunctione  cum  sensu  in  eadem 
essentia  animae.  Secunda  potest  etiam  subiici  actui  voluntatis,  quae 
convertit  intellectum  ad  phantasma,  ut  ex  eo  abstrahat  species  intel- 
ligibiles.  Hinc  prima  illuminatio  potius  fit  in  phantasia,  quam  in  phan- 
tasmate ;  quia  per  illam  intellectus  adeo  phantasiam  perficit,  ut  imagi- 
natio  suas  operationes  perfectius  exserat,  quam  inferiores  sentiendi 
vires.  Secunda  illuminatio  fit  in  phantasmate;  nam  per  eam  species 
intelligibiles  ab  ipso  abstrahuntur.  Huic  doctrinae  adamussim  concinens 
S.  Bonaventura  affirmat,  cognitionem  esse  nobis  innatam  ratione  lu- 
minis,  et  acquisitam  ratione  specierum;  nam  illud  lumen  est  natura- 
liter  in  animo,  species  vero  efformatur  actione  illius  luminis,  seu  in- 
tellectus  agentis  in  phantasma  (2). 

Intellectus  agens  et  phantasma  relate  ad  speciem  intelligibilem. 
Intellectus  agens  spectatus  relate  ad  speciem  intelligibilem  habetur 
ut  causa  principalis  et  efficiens :  phantasma  vero  ut  causa  instrumen- 
talis.  Et  primo  quidem  intellectus  agens  concurrit  ad  intellectionem 
efficiendo,  non  formaliter  intelligendo,  quia  eius  munus  est  abstrahere 
a  phantasmatibus  species  intelligibiles,  quae  requiruntur  ad  consti- 
tuendum  intellectum  possibilem  in  actu  primo  proximo  ad  formalem 
intellectionem.  Agit  ut  causa  principalis,  quia  elevat  phantasmata, 
quae  pertinent  ad  ordinem  sensitivum,  ad  producendum  effectum  in 
ordine  intellectivo.  Dicitur  etiam  causa  formalis,  non  stricto  sensu 
quasi  intrinsece  constituat  effectum,  sed  quia  ab  ipso  producitur  id 
quod  formale  est  in  effectu;  nempe  quia  ipse  largitur  phantasmati 
formam  intelligibilitatis,  reddendo  intelligibilem  actu  essentiam  rei, 
quae  exsistit  materialiter  in  phantasmate.  Quod  sic  expressum  fuit  a 

(1)  1  p.  q.  85,  a.  1  ad  4. 

'2)  Cf.  S.  Bonavekt.  2  Sent.  Dist.  39,  a.  3,  q.  2. 

S.  Thoma:  «  Species  intelligibilis  id  quod  in  ea  formale  est,  per  quod 
est  intelligibilis  actu,  habet  ab  intellectu  agente;  quamvis  id  quod 
materiale  est,  a  phantasmatibus  abstrahatur  »  (1). 

Proportionaliter  phantasma  concurrit  ut  causa  instrumentalis,  quia 
ab  ipso  dependet  non  quod  species  sit  intelligibilis,  sed  quod  sit  simi- 
litudo  determinatae  quidditatis.  Dicitur  etiam  quodam  sensu  causa  ma- 
terialis,  quia,  ut  loquitar  Doctor  Angelicus,  praebet  materiam  obiecti. 
Etenim  phantasma  in  se  continet  essentiam  rei,  quae  est  intelligibilis 
in  potentia,  ideoque  virtuti  intellectivae  praebet  materiam,  non  for- 
mam  intelligibilitatis,  cum  forma  debeat  esse  aciu  intelligibilis.  Hinc 
phantasma  a  S.  Thoma  dicitur  esse  nobilius  intellectu  possibili  se- 
cundum  quid,  cum  determinata  rei  similitudo  in  ipso  sit  artit;  in  in- 
tellectu  autem  possibili  sit  tantum  in  potentia.  En  eius  verba : 
((  Qiiamvis  jntellectus  possibilis  sit  simpliciter  nobilior,  quam  phan- 
tasma ;  tamen  secundum  quid  nihii  prohibet,  phantasma  nobilius  esse, 
in  quantum  scilicet  phantasma  est  actu  similitudo  talis  rei,  quod  pos- 
sibili  non  convenit,  nisi  in  potentia;  et  sic  quodammodo  potest  agere 
in  intellectum  possibilem  virtute  luminis  intellectus  agentis  »  (2). 


PROPOSITIO. 

Oausalitas  intellectus  agentis  et  phantasmatis  in  productione 
speciei  intelligibilis  rite  explicatur  per  hoc,  quod  intellectus  agens 
sit  causa  efficiens  principalis,  phantasma  vero  causa  instrumentalis, 
et  quasi  materialis. 

Prob.  prop.  Species  intelligibilis  est  immaterialis  et  simul  reprae- 
sentativa  quidditatis  determinatae  quae  extra  animam  materialiter  sub- 
sistit.  Atqui  huiusmodi  species  non  posset  produci  in  nostro  intellectu, 
nisi  dependeret  a  phantasmate  tamquam  a  causa  instrumentali,  et  ab 
intellectu  agente  tamquam  a  causa  principali.  Ergo. 

Evol.  arg.  Siquidem,  ut  probemus  propositionem  minorem  per 
partes,  phantasma  vel  concurrit  ut  causa  principalis,  vel  ut  causa  in- 
strumentalis,  vel  ut  occasio.  Iam  vero  prinium  et  tertium  adstrui 
nequeunt.  Ergo  remanet  secundum.  Nequit  admitti  primum,  cum 
phantasma  sit  ordinis  inferioris  ac  facultas  immaterialis,  quod  actuari 
debet  forma  intelligibili.  Nequit  admitti  tertium,  nam  si  nulla  esset 
actio  rerum  in  animam,  sed  ad  praesentiam  sensibilium  anima  simi- 
litudines  eorum  in  se  formaret  ipsa  esset  sibi  totaliter  causa  scientiae. 
Et  sic,  uti  notat  Angelicus,  reverteremur  ad  ideas  innatas.  Siquidem 

(1)  QQ.  Dlh  De  ver.  q.   18,  a.  8  ?d  3. 
|2)  QQ.  DD.  De  ver.  q.  10.  a.  T>  ad  8. 

cum  nullum  agens  agat,  nisi  secundum  quod  est  actu,  si  anima  for- 
maret  in  se  similitudines  rerum,  oporteret  quod  in  se  actu  illas  ha- 
beret,  et  sic  scientia  esset  nobis  naturaliter  insita  (1). 

Secunda  pars  propositionis  minoris  rite  consequitur  primam.  Si 
enim  vis  intellectiva  et  phantasma  ad  effectum  concurrere  debent,  et 
phantasma  concurrit  ut  causa  instrumentalis,  consequenter  vis  activa 
intellectus  fungitur  munere  causae  principalis.  quae  elevat  phantasma 
ad  producendum  eflectum  in  ordine  superiori,  idest  intellectivo.  Inte- 
gram  propositionem  a  nobis  assumptam  sic  complexus  est  et  accurate 
explicat  S.  Thomas :  «  In  receptione,  qua  intellectus  possibilis  species 
rerum  accipit  a  phantasmatibus,  se  habent  phantasmata  ut  agens  in- 
strumentale  et  secundarium;  intellectus  vero  agens,  ut  agens  princi- 
pale  et  primum,  et  ideo  actionis  effectus  relinquitur  in  intellectu 
possibili  secundum  conditionem  utriusque,  et  non  secundum  condi- 
tionem  alterius  tantum.  Et  ideo  intellectus  possibilis  recipit  formas  ut 
intelligibiles  actu  ex  virtute  intellectus  agentis;  sed  ut  similitudines 
determinatarum  rerum  ex  cognitione  phantasmatum,  et  sic  formae 
intelligibiles  in  actu  non  sunt  per  se  exsistentes  neque  in  phantasia, 
neque  in  intellectu  agente,  sed  in  intellectu  possibili  »  (2). 

Scholion.  Doctrina  de  concursu  inteliectus  agentis  et  phantasmatis 
ad  producendas  species  intelligibiles  explicate  evolvitur  a  S.  Thoma 
in  Quodlibetis.  Siquidem,  proposita  distinctione  inter  agentia  suffi- 
cientia,  quorum  exemplum  est  ignis  relate  ad  calefactionem,  et  agentia 
insufficientia,  quorum  exemplum  est  calor  relate  ad  nutritionem,  docet, 
res  materiales  comparari  ad  intellectum  possibilem,  uti  agentia  in- 
sufficientia;  nam  phantasmata  movent  intellectum  possibilem,  sed  ex 
seipsis  non  sufliciunt,  cum  sint  intelligibilia  in  potentia,  et  intellectus 
non  moveatur  nisi  ab  intelligibili  in  actu;  necesse  est  ergo  ut  super- 
veniat  actio  intellectus  agentis,  cuius  illustratione  phantasmata  fiunt 
intelligibilia  in  actu.  Demum  sic  concludit :  «  Et  sic  patet,  quod  in- 
tellectus  agens  est  principale  agens,  quod  agit  rerum  similitudines  in 
intellectu  possibili.  Phantasmata  autem,  quae  a  rebus  exterioribus 
accipiuntur,  sunt  quasi  agentia  instrumentalia  »  (3).  Diximus,  phan- 
tasmata  accipi  a  rebus  exterioribus ;  nam,  uti  eleganter  animadvertit 
idem  Doctor  Angelicus,  res  naturales  licet  virtute  cognitiva  careant, 
ideoque  non  possint  aliarum  rerum  similitudines  in  seipsis  reprodu- 
cere,  et  fieri  quodammodo  omnia;  nihilominus  cum  sint  imitationes 
divinarum  idearum,  et  ad  gloriam  Dei  enarrandam  conditae,  vi  pro- 
priae  formae  tendunt  ad  seipsas  quodammodo  reproducendas  in  facul- 
tatibus  apprehensivis  entium  cognoscitivorum.  En  verba  S.  Doctoris  : 

(1)  Cf.  S.  Thom.  loc.  cit.  corp. 

(2)  S.  Thom.  loc.  cit.  ad  7. 

(3)  Quodlib.  8,  a.  3. 

((  Res  exsistentes  extra  animam  per  formam  suam  imitantur  artem 
divini  intellectus,  et  per  eamdem  natae  sunt  facere  de  se  veram  ap- 
prehensionem  in  intellectu  humano  »  (1). 


SOLVUNTUR  DIFFICULTATES. 

Oppon.  I.°  cum  Durando  contra  causalitatem  intellectus  agentis. 
Intellectus  agens  deberet  agere  in  phantasma,  illud  immutando.  Atqui 
phantasma  non  potest  immutari  ab  intellectu  agente.  Ergo  causalitas 
intellectus  agentis  in  phantasma  est  commentitia  et  nulla. 

Resp.  Dist.  mai.  Intellectus  agens  deberet  immutare  phantasma 
entitative  et  in  sua  natura  per  formam  habentem  esse  permanens  in 
ipso,  Neg.  In  ordine  ad  aliud,  assumendo  illud  ut  instrumentum  ideo- 
que  per  esse  transiens  et  incompletum,  Conc. 

Explico.  Causa  instrumentalis  quando  assumitur  et  elevatur  a 
causa  principali  ad  producendum  effectum  ordinis  superioris,  debet 
profecto  quodammodo  immutari;  nam  si  remaneret  omnino  eadem, 
non  posset  dici  assumpta  et  elevata.  Verum  haec  immutatio  non  est 
per  formam  permanentem,  quae  habet  esse  perfectum  in  subiecto ; 
quia  si  ita  instrumentum  immutaretur,  tunc  desineret  esse  instrumen- 
tum  et  converteretur  in  causam  principalem,  quae  assimilaret  sibi 
effectum;  secl  est  per  formam  transeuntem,  quae  est  actus  imperfecti, 
et  habet  esse  transiens  in  subiecto,  et  dicitur  motus;  ideoque  iamdiu 
instrumentum  operatur,  quamdiu  est  sub  influxu  causae  principalis. 
Audi  S.  Thomam  ;  cc  Instrumentum  non  operatur,  nisi  in  quantum  est 
motum  a  principali  agente,  quod  per  se  operatur;  et  ideo  virtus  prin- 
cipalis  agentis  habet  permanens  et  completum  esse  in  natura ;  virtus 
autem  instrumentalis  habet  esse  transiens  ex  uno  in  aliud,  et  incom- 
pletum ;  sicut  motus  est  actus  imperfectus  ab  agente  in  patiens  »  (2). 

Oppon.  2.°  Intellectus  agens  deberet  abstrahere  speciem  intelli- 
gibilem  a  phantasmatibus.  Atqui  abstractio  non  pertinet  ad  intellectum 
agentem.  Ergo  non  datur  causalitas  intellectus  agentis. 

Resp.  Dist.  mai.  Deberet  abstrahere  per  modum  considerationis 
et  apprehensionis,  Neg.  Per  modum  efficientiae  et  iiluminationis.  Conc. 
Contradist.  min.  et  Neg.  cons.  Solutio  patet  ex  iis,  quae  meminimus 
de  duplici  abstractione,  quarum  una  pertinet  ad  intellectum  possibi- 
lem,  altera  ad  intellectum  agentem. 

Oppon.  3.°  Si  daretur  causalitas  intellectus  agentis,  eius  actio 
deberet  esse  non  intellectrix,  secus  confunderetur  cum  operatione  in- 

(1)  QQ.  DD.  De  ver.  q.  1,  a.  8. 

(2)  3  p.  q.  f>2;  rf.  quae  diximus  de  causa  instrumentali.  vol.  I. 

tellectus  possibilis.  Atqui  repugnat,  actionem  intellectus  esse  non  in- 
tellectricem.  Ergo  intellectus  agens  nihil  efficit. 

Resp.  Dist.  mai.  Actio  intellectus  agentis  deberet  esse  non  intel- 
lectrix,  formaliter,  Conc.  Efficienter,  Neg.  Tametsi  intellectus  possi- 
bilis  intelligat  obiecta  naturae  nostrae  proportionata,  et  ideo  per  eum 
formaliter  dicamur  intelligentes:  tamen  intellectus  agens  concurrit  ad 
intellectionem  tamquam  principium  activum,  quod  speciem  intelligi- 
bilem  efficit  in  intellectu  possibili. 

Oppon.  4.°  Intellectus  agens,  iuxta  Scholasticos,  abstrahit  quiddi- 
tatem  rei  a  conclitionibus  individuantibus.  Atqui  haec  abstractio  tunc 
habetur,  cum  intellectus  unum  considerat  sine  alio.  Ergo  actio  intel- 
lectus  agentis  esset  formaliter  intellectrix. 

Resp.  Dist.  mai.  Abstrahit  quidditatem  a  conditionibus  indivi- 
duantibus,  per  modum  efficientiae  et  illuminationis,  Conc.  Per  mo- 
dum  considerationis  et  perceptionis,  Neg.  Contradist.min.  et  Neg.  cons. 

Explico.  Haec  difficultas,  quam  Rosminius  in  medium  affert,  pro- 
posita  iam  fuerat  a  Durando,  et  a  Caietano  rite  soluta.  Quare,  ne 
actum  agamus,  adversarios  remittimus  ad  memoratum  S.  Thomae  in- 
terpretem  (1).  Solummodo  advertimus  cum  B.  Alberto  Magno,  actio- 
nem  intellectus  agentis  antevertere  operationem  intellectus  possibilis 
natura,  non  tempore;  si  enim  esset  tempore  prior,  species  intelligi- 
bilis  non  reciperetur  in  intellectu  possibili,  sed  in  intellectu  agente, 
qui  in  eo  casu  esset  formaliter  intellectivus.  Qua  de  re  actio  intel- 
lectus  agentis  est  quadantenus  transiens,  cum  eius  terminus,  idest 
species,  recipiatur  in  alia  facultate.  Ad  vitandas  aequivocationes  ad- 
verte,  intellectum  agentem  et  possibilem  non  denominari  facultates 
activas  et  passivas  per  ordinem  ad  formalem  intellectionem,  quae  per- 
ficitur  ab  intellectu  possibili,  qui  in  hoc  estactivus;  sed  per  ordinem 
ad  speciem  intelligibilem  impressam,  quae  necessaria  est  ad  hoc  ut 
intellectus  sit  proximum  principium  intellectionis. 

Oppon.  5.°  cum  Rosminio,  qui  pene  ipsa  verba  Dandinii  transfert. 
Abstractio  fit  per  comparationem  eorum  quibus  aliquid  commune  est. 
Atqui  comparatio  est  intellectus  possibilis.  Ergo. 

Resp.  Dist.  mai.  Si  sermo  est  de  abstractione  per  modum  effi- 
cientiae,  Neg.  Si  sermo  est  de  abstractione  per  modum  perceptionis, 
Subdist.  Comparatio  requiritur  ad  abstractionem,  quae  fit  per  mo- 
dum  compositionis  et  divisionis,  Conc.  Quae  fit  per  modum  simpli- 
citatis,  Neg.  Conc.  min.  et  Neg.  cons.  (2). 

Oppon.  6.°  Phantasmata  non  continent  species  intelligibiles. 
Atqui  si  ita  est,  intellectus  agens  non  potest  illas   abstrahere.    Ergo. 

(1)  Cf.  Caiet.  1  p.  q.   79,  a.  3. 

(2)  Cf.  S.  Thom.  1  p   q.  85,  a.  1  ad  1. 

Resp.  Dist.  mai.  Phantasmata  non  continent  species  intelligi- 
biles  actu,  Conc.    Non    continent  in  potentia,  Neg.    Contradist.    min. 

Urgent.  Id  quod  est  materiale,  nunquam  evadere  potest  imma- 
teriale  et  spirituale.  Atqui  si  ita  res  habet,  phantasmata  neque  actu 
neque  potentia  continent  species  intelligibiles.  Ergo. 

Resp.  Dist.  mai.  Materiale  nunquam  evadere  potest  spirituale 
et  immateriale,  positive  et  per  subsistentiam,  Conc.  Praecisive  et  per 
abatrationem,  Neg.  Contradist.  min.  et  Neg.  cons. 


ARTICULUS  IV. 

DE    DISTINCTIONE    LNTELLECTUS    AGENTIS    AB    INTELLECTU    POSSIBILI. 

STATUS  QUAESTIONIS  DETERMINATUR.  Cum  facultas  di- 
stinguatur  per  actum  et  obiectum,  actio  intellectus  agentis  eiusque 
propria  causandi  ratio,  quam  hactenus  explicavimus,  nobis  abunde 
patefacit  naturam  huius  activae  potentiae.  quae  reperitur  in  parte 
intellectiva  hominis.  Ipsa  namque  minime  confundi  potest  cum  intel- 
lectu  possibili.  cum  intellectus  possibilis  sit  receptivus  illarum  spe- 
cierum  intelllgibilium,  quarum  intellectus  agens  est  causa  effectrix. 
Hinc  Aristoteles  scientissime  utrumque  intellectum  distinxit  per  hoc, 
quod  unius,  nempe  possibilis  sit  omnia  fteri,  alterius,  nempe  agentis 
sit  omnia  facere.  Realis  ergo  differentia  inter  intellectum  agentem  et 
possibilem  est  evidenter  copulata  cum  doctrina  peripatetica  circa  ori- 
ginem  cognitionis  nostrae  intellectivae.  Si  enim  uterque  intellectus 
secundum  rem  et  veritatem  esset  una  eademque  facultas,  tunc  eadem 
virtus  operativa  immutaret  suum  obiectum  et  immutaretur  ab  eo, 
specificaret  obiectum  et  ab  eodem  specificaretur,  esset  simul  in  actu 
et  in  potentia  relate  ad  idem,  quae  omnia  penitus  subvertunt  prima 
sciendi  principia.  Quare  haec  quaestio  videri  posset  supervacanea ; 
nam  eius  solutio  evidenter  eruitur  ex  iis,  quae  explicata  sunt.  Verum 
cum  doctrina  Aristotelis  hac  super  re  vel  negata  vel  obscurata  fuerit 
a  nonnullis ;  sic  non  erit  abs  re  aliquid  de  ipsa  attingere,  et  veritatem 
ab  insectationibus  adversariorum  vindicare.  Siquidem  investigandum 
venit,  utrum  actio  illa  intellectus  nostri,  quae  dicitur  illuminatio  phan- 
tasmatis,  etabstractio  speciei  intelligibiiis  a  rebus  sensibilibus,  tribuenda 
sit  uni  eidemque  facultati,  ac  illa  alia  actio,  qua  hic  homo  dicitur  for- 
maliter  intelligere.  Nimirum  utrum  nomina  intellectus  agentis  et 
intellectus  possibilis  adhibeantur  ad  designandas  duas  operationes 
unius  eiurdemquc  facultatis,  vel  duas  facultates  re  distinctas. 

Sententiae  philosophorum.  Inter  doctos  constat,  primum  fuisse 
Aristotelem,  qui  meminit  intellectus  agentis,  eiusque  necessttatom 
docuit  contra  Platonem,  qui  universalia  subsistere  extra  animam  com- 

nientus  fuerat.  Huius  rei  testis  est  S.  Thomas  inquiens :  «  Quia  Ari- 
stoteles  posuit,  universalia  non  subsistere  nisi  in  sensibilibus,  quae  non 
sunt  intelligibilia  actu,  necesse  habuit,  ponere  aliquam  virtutem,  quae 
faceret,  intelligibilia  in  potentia,  esse  intelligibilia  actu,  abstrahendo 
species  rerum  a  materia  et  a  materialibus  conditionibus ;  et  haec  virtus 
vocatur  intellectus  agens  »  (1).  Verum  in  exponenda  Aristotelis  mente 
philosophi  admodum  diversas  consectati  sunt  vias.  Quidam  enim 
docuerunt,  intcllectum  agentem  esse  substantiam  ab  anima  separatam, 
et  esse  unum  pro  omnibus  hominibus.  Hunc  errorem  tuiti  sunt  Alexan- 
der,  Avicenna,  et  Averroes,  perperam  intelligentes  Aristotelem,  qui  dis- 
serens  de  intellectu  agente,  eum  appellat  separatum  vel  separabilem. 
En  verba  Philosophi :  «  Et  hic  intel  lectus  separabilis  est  et  immixtus 
et  impassibilis,  substantia  actio  existens.  Semper  enim  honorabilius 
est  agens  patiente,  et  principium  materia  »  (2). 

Contra  alii  philosophi,  iique  numerosiores,  inter  intellectum  pos- 
sibilem  et  agentem  niliil  differre,  vel  utrumque  cum  animae  essentia 
identificari  propugnarunt.  Doctrinam  hanc  in  media  aetate  professi 
sunt  Nominales,  qui  facultates  ab  animae  essentia  minime  distinguunt. 
Testis  est  Ockamus,  cuius  mentem  ita  paucis  declarat  eius  discipulus 
Gabriel  Biel:  «  Respondetur  breviter  post  Ockam,  quod  intellectus 
agens  et  possibilis  eiusdem  hominis  sunt  simpliciter  idem,  nec  distin- 
guuntur  re ;  sed  ipsa  anima  dicitur  intellectus  agens  in  quantum  nata 
est  producere  actum  intelligendi ;  et  quia  eadem  nata  est  in  se  reci- 
pere  actum  a  se  productum,  dicitur  intellectus  possibilis  »  (3). 

Nominalibus  adstipulati  sunt  Contarenus,  xMazonius  et  Dandinius, 
qni  putantes,  cognitionis  intellectivae  actum  incipere  ab  apprehensione 
obiecti  singularis,  distinctionem  inter  intellectum  agentem  et  possi- 
bilem  consequenter  repudiarunt.  Audiatur  prae  aliis  Mazonius,  qui 
rem  sic  exponit:  «  Prius  mens  possibilis  a  phantasmate  recipit  sin- 
gularis  speciem,  et  propterea  prius  singulare  cognoscit . . .  Deinde 
super  hanc  singularis  speciem  inter  intellectum  receptam  supervenit 
vis  et  efficacia  agentis,  quae  ab  ea  specie  singulari  conditiones  indivi- 
duantes  et  materiatas  adimit.  Atque  super  se  tunc  reflectens  intel- 
lectus  possibilis  quidditatis  iubar  cognoscit  »  (1). 

Hanc  eamdem  doctrinam  de  identitate  intellectus  possibilis  et 
agentis  agminatim  amplexati  sunt  omnes  illi  auctores,  qui  Cartesio 
operam  dantes,  speciem  intelligibilem  sustulerunt,  et  consequenter  vel 
renovarunt  errorem  Platonis  docentis,  intellectionem  fieri  per  conta- 
ctum  intelligibilis  ad  intellectum,  ideoque  esse  inutilem  speciem  intel- 

0)  QQ<  DD-  &e  spir.  creaturis,  a.  9. 

(4)  De  Anima,  lib.  III,  cap.  IV,  text.  19. 

(3)  *2  Sent.  Dist.  16  q.  unica,  a.  3,  dub.  2. 

(4)  De  Comparatione  Arist.  et  Plat.  lib.  X,  scct.  3,  cap.  III. 

ligibilem  et  intellectum  agentem;  vel  docuerunt,  lumen  intelligibile 
rerum  omnium  reponendum  esse  sive  in  divina  essentia,  sive  in  idea 
entis  communissimi,  et  consequenter  bellum  pugnamque  instaurarunt 
contra  distinctionem  intellectus  agentis  et  possibilis,  uti  tactitatum 
vidimus  a  Giobertio  et  a  Rosminio.  Contra  hos  omnes  errores  militat 
doctrina  Aristotelis,  quem  B.  Albertus,  S.  Thomas,  S.  Bonaventura, 
politioresque  Scholastici  tuentur,  quae  decernit,  intellectum  agentem 
et  possibilem  non  esse  substantias  ab  anima  separatas,  sed  esse  duas 
virtutes  eiusdem  animae  realiter  inter  se  distinctas. 


PROPOSITIO. 

Intellectus  agens  est  facultas  animae  humanae  realiter  distincta 
ab  intellectu  possibili. 

Prob.  I.a  pars,  nimirum  quod  intellectus  agens  sit  facultas  pro- 
tluens  ab  ipsa  essentia  animae  humanae  (1). 

Arg.  I.um  Experientia  exploratum  nobis  est,  dum  percipimus,  nos 
abstrahere  formas  universales  a  conditionibus  individuantibus,  quod  est 
facere  actu  intelligibilia.  Atqui  nulla  actio  alicui  convenit,  nisi  per 
aliquod  principium,  quod  ei  formaliter  inhaeret.  Ergo  virtus  quae  est 
principium  huius  actionis,  idest  intellectus  agens,  est  aliquid  animae  (2). 

Arg.  2.um  Si  intellectus  agens  est  substantia  separata,  est  supra 
naturam  hominis.  Iam  vero  operatio,  quam  homo  exercet  virtute  su- 
perioris  substantiae,  est  operatio  supernaturalis.  Ergo,  cum  homo  non 
possit  intelligere  nisi  virtute  intellectus  agentis,  si  intellectus  agens  est 
substantia  separata,  intelligere  non  est  propria  et  naturalis  operatio  ho- 
minis,  et  sic  homo  non  poterit  deiiniri  per  hoc  quod  sit  intellectivus  (3). 

Prob.  2.a  pars.  Arg.  l.umFatentibus  omnibus  adversariis,  intel- 
lectus  noster  est  in  potentia  ad  suum  proprium  intelligibile.  Atqui 
quod  est  in  potentia,  minime  potest  progredi  ad  actum,  nisi  per  aliud 
principium,  quod  ipsum  movet ;  secus  idem  relate  ad  eumdem  ter- 
minum  esset  simul  movens  et  motum.  Ergo  intellectus  possibilis  ut 
actu  intelligat,  debet  moveri  ab  aliquo  principio,  quod  differat  ab  ipso. 
lam  vero  huiusmodi  principium  non  potest  esse,  nisi  intellectus  agens. 
Ergo  intellectus  agens  differt  ab  intellectu  possibili. 

Evol.  arg.  Ultima  assumptio  circa  quam  potest  solummodo  am- 
bigi,  sic  declaratur.   Cum  intellectus  possibilis  nihil  intelligat  nisi  ope 

(1)  De  hac  re  cf.  S.  Thom.  1  p.  q.  79,  a.  t  et  5 ;  QQ.  DD.  De  Anima,  a.  5  ; 
Contra  gent.  lib.  II,  cap.  LXXVI  et  LXXVIII. 

(2)  Gf.  S.  Thom.  1  p.  q.  79,  a.  4. 

(3)  Cf.  S.  Thom.  Contra  gent.  lib.  II,  cap.  LXXM. 

phantasmatis,  moveri  clebet  ad  intelligendum,  vel  a  phantasmate,  nempe 
a  specie  sensibili,  vel  ab  alio  principio  in  anima  inhaerente,  quod  sit 
diversum  tum  a  phantasmate  tum  ab  intellectu  possibili.  Atqui  ne- 
quit  moveri  a  phantasmate.  Ergo  admittendum  est  in  anima  aliquod 
principium  intellectivum  ab  intellectu  possibili  diversum  :  hoc  autem 
principium  vocatur  a  nobis  intellectus  agens. 

Confir.  Mox  prolatum  argumentum  ductum  ex  eo  quod  eadem 
facultas  non  possit  referri  ad  suum  obiectum,  ut  movens  et  motum, 
conhrmari  potest  auctoritate  B.  Alberti  Magni,  qui  idem  argumentum 
sic  paucis  proponit :  «  lmpossibile  est,  idem  secundum  idem  esse 
movens  et  motum.  Sed  anima  rationalis  secundum  intellectum  agen- 
tem  est  movens  et  secundum  possibilem  est  mota.  Ergo  impossibile 
est,  intellectum  agentem  et  possibilem  esse  idem  »  (1). 

Arg.  2.um  et  generale,  quo  exhibetur  velut  epilogus  totius  doctrinae 
hactenus  traditae  de  ortu  cognitionis  nostrae  intellectivae.  Ex  supe- 
rius  disputatis  haec  doctrinae  capita  in  perspicuis  posita  sunt :  1)  ln- 
tellectus  noster  est  in  potentia  ad  cognoscendum  suum  proprium  obie- 
ctum,  idest  essentiam  rei  materialis ;  2)  Haec  essentia  non  potest  in- 
telligi  sine  concnrsu  phantasmatis,  quod  ipsam  exhibet ;  3)  Essentia 
phantasmate  exhibita  non  est  intelligibilis  actu,  ideoque  non  potest  per 
se  movere  intellectum  ;  4)  Admittenda  est  quaedam  virtus  illuminans 
phantasmata  et  ea  faciens  intelligibilia  actu,  per  abstractionem  a  ma- 
teria  et  conditionibus  individuantibus;  5)  Virtus  haec  seu  principium 
elevans  phantasmata  ad  ordinem  intelligibilitatis  debet  inesse  animae. 
His  ita  constitutis,  sic  concludimus  rationem.  Huiusmodi  principium 
vel  est  ipse  intellectus  possibilis,  vel  alia  facultas  ab  eo  distincta.  Atqui 
priroum  repugnat,  cum  intellectus  circa  obiectum  suum  non  possit 
esse  simul  in  potentia  et  in  actu.  Ergo  admittendum  est  aliquod 
principium  distinctum,  quod  nominatur  intellectus  agens. 

SCHOLION.  De  mente  S.  Thomae  et  Aristotelis.  Ut  cuilibet 
vel  leviter  consideranti  facile  patet,  argumentum  ductum  a  notione 
potentiae  activae  et  passivae  est  caput  praesentis  controversiae.  Quare 
saepissime  illud  versat  Angelicus  Doctor  fere  in  omnibus  locis,  in 
quibus  quaestionem  hanc  tractandam  suscipit.  Praestat  prae  ceteris 
citare  sequentia  eius  verba,  quae  rem  vehementer  illustrant:  «  Intel- 
lectus  respicit  suum  obiectum  secundum  communem  rationem  entis, 
eo  quod  intellectus  possibilis  est,  quo  est  omnia  fieri.  Unde  secundum 
nullam  differentiam  entium  diversificatur  intellectus  possibilis.  Diver- 
sificatur  autem  potentia  intellectus  agentis  et  intellectus  possibilis,  quia 
respectu  eiusdem  obiecti  aliud  principium  oportet  esse  potentiam  acti- 
vam,  quae  facit  obiectum  esse  in  actu,  et  aliud  potentiam  passivam, 

(1)  De  homine,  tract.  I,  q,  53,  a.  4. 

quae  movetur  ab  obiecto  in  actu  existente.  Et  sic  potentia  activa 
comparatur  ad  suum  obiectum  ut  ens  in  actu  ad  ens  in  potentia  :  po- 
tentia  autem  passiva  comparatur  ad  suum  obiectum  e  converso  ut  ens 
in  potentia  ad  ens  in  actu.  Sic  autem  nulla  alia  differentia  poten- 
tiarum  in  intellectu  esse  potest,  nisi  possibilis  et  agentis.  Unde  patet. 
quod  memoria  non  est  alia  potentia  ab  intellectu  »  (1). 

Adversarii  ad  eludendam  auctoritatem  S.  Thomae,  de  more  con- 
fugiunt  ad  differentiam  virtualem  seu  ad  distinctionem  rationis,  qua 
tantopere  delectantur  in  doctrina  Aquinatis  ad  propriam  sententiam 
accommodanda.  Verum  frustra  omnino  sunt,  tum  quia  illa  distinctio 
virtualis  melius  inveniretur  inter  intellectum,  memoriam,  et  rationem; 
et  nihilominus  Angelicus  affirmat,  nullam  adesse  differentiam  in  parte 
intellectiva  praeter  differentiam  intellectus  possibilis  et  agentis;  tum 
vel  maxime  quia  ipse  S.  Thomas  hoc  adversariorum  effugium  sic 
praecludit:  «  Nec  iterum  dico,  haec  duo,  scilicet  intellectum  agentem 
et  possibilem  esse  unam  potentiam  diversimode  nominatam  secundum 
diversas  operationes;  quia  quaecumque  operationes  reducuntur  in  di- 
versa  principia,  impossibile  est  eas  reducere  in  eamdem  potentiam... 
Cum  autem  recipere  species  intellectas,  quod  est  intellectus  possibilis, 
et  facere  eas  intelligibiles,  quod  est  intellectus  agentis,  non  possint 
secundum  idem  convenire;  sed  recipere  convenit  alicui  secundum 
quod  est  in  potentia,  et  facere  secundum  quod  est  in  actu;  impossibile 
est,  agentem  et  possibilem  non  esse  diversas  potentias  »  2). 

Quod  autem  Aristoteles  realem  distinctionem  docuerit  inter  in- 
tellectum  agentem  et  possibilem,  hoc  adeo  clarum  perspicuumque  sst, 
ut  Arabes  interpretes  inde  occasionem  arripuerint  falso  asserendi,  in- 
tellectum  agentem  et  possibilem  esse  duas  substantias  ab  anima  se- 
paratas.  Confundebant  enim  separationem  ab  organo  corporali,  quam 
illis  iure  attribuit  Philosophus,  cum  separatione  ab  animae  essentia, 
quae  stulta  est  et  perridicula.  Philosophus  quippeinhunc  modum  ar- 
gumentabatur.  lntellectus  possibilis,  qui  comparatur  ad  intellectum 
agentem  sicut  passivum  ad  suum  activum,  est  separabilis,  incorporeus, 
inorganicus.  Ergo  a  fortiori  intellectus  agens,  cum  in  quolibet  genere 
principium  activum  honorabilius  est  patiente;  et  in  his  praedicatis 
convenit  intellectus  agens  cum  intellectu  possibili.  Differt  autem  in 
hoc  quod  intellectus  possibilis  est  ens  in  potentia,  cum  cius  essentia 
in  hoc  consistat,  quod  possit  omnia  fieri:  intellectus  agens  est  ens  in 
actu,  cum  eius  essentia  consistat  in  hoc,  quod  possil  omnia  facere  (3). 
Haec  Aristotelis  doctrina  nullum  sensum  haberet,  si  inter  intellectum 
possibilem  et  agentem  non  intercederet  realis  distinctio. 

1)  1  p.  q.  79,  a.  7. 
(2    2  Sent.  Dist.   17.  q.  «2.  a.  1. 
(3)  Cf.  Aiiist.  I)e  .\nima.  lil».  III.   text.    I  «. 

SOLVUNTUR  DIFFICULTATES. 

Oppon.  I.°  Si  intellectus  agens  est  facultas  realiter  distincta  a 
possibili,  admittenda  est  in  horaine  duplex  actio  intellectiva.  Atqui 
hoc  repugnat.  Ergo  intellectus  agens  realiter  non  differt  a  possibili. 

Resp.  Dist.  mai.  Admittenda  est  duplex  actio  formaliter  intelle 
ctiva,  Neg.  Duplex  actio,  quarum  una  est  intellectiva  efficienter,  al- 
tera  formaliter,  Conc.   Contradist.  min.  et  Neg.  cons. 

Explico.  Intellectus  agens  et  possibilis  cum  sint  duae  facultates 
partis  intellectivae,  habent  proprias  et  diversas  operationes;  sed  actio 
intellectus  agentis  in  eo  est  ut  aliquid  efficiat,  ad  hoc  ut  intellectus 
possit  formaliter  inteiligere.  Quare  illae  duae  actiones  ordinantur  ad 
idem  intelligere;  quod  est  omnino  necessarium  in  homine,  ut  possit 
suum  proprium  obiectum  cognoscere.  Difficultati  sic  occurrit  S.  Tho- 
mas:  «  Duorum  intellectuum,  scilicet  possibilis  et  agentis,  sunt  duae 
actionis.  Nam  actus  intellectus  possibilis  est  recipere  intelligibilia ; 
actio  autem  intellectus  agentis  est  abstrahere  intelligibilia.  Nec  tamen 
sequitur  quod  sit  duplex  intelligere  in  homine;  quia  ad  unum  intelli- 
gere  oportet  quod  utraque  istarum  operationum  concurrat  »  (1). 

Oppon.  2.°  Si  daretur  in  anima  duplex  facultas  intelligendi  rea- 
liter  distincta,  eadem  essentia  animae  esset  in  actu  et  in  potentia  re- 
late  ad  idem  intelligibile.  Atqui  hoc  admitti  nequit.  Ergo  intellectus 
agens  non  est  realiter  distinctus  ab  intellectu  possibili. 

Resp.  Dist.  mai.  Eadem  essentia  animae  esset  in  actu  et  in  po- 
tentia  ad  idem  intelligibile,  sub  diverso  respectu,  Conc.  Sub  eodem 
respectu,  Neg.  Contradist.  min.  et  Neg.  cons.  (2). 

Explico.  Anima  intellectiva  relate  ad  quidditatem  rei  materialis, 
reperitur  in  duplici  differentia.  Comparatur  enim  ad  illam  ut  actus 
ad  potentiam  et  ut  potentia  acl  actum.  Exinde  S.  Thomas  infert,  ad- 
mittendam  esse  in  parte  intellectiva  duplicem  facultatem,  unam  acti- 
vam,  et  alteram  passivam.  Verum  istae  duae  facultates  non  sunt  in 
actu  et  in  potentia  ad  unam  eamdemque  rem  seundum  idem ;  nam  in- 
tellectus  agens  non  habet  in  se  actu  species  ad  quas  habendas  intellectus 
possibilis  est  in  potentia,  sed  habet  vim  activam  illas  efficiendi,  quam 
intellectus  possibilis  non  habet  neque  actu  neque  potentia.  Contra  intel- 
lectus  possibilis  est  in  potentia  ad  species  recipiendas,  ad  quarum  re- 
ceptionem  intellectus  agens  non  est  neque  in  actu  neque  in  potentia.Eadem 
difficultas  sic  proponitur  a  S.  Thoma :  «  lntellectus  possibilis  compa- 
ratur  ad  intelligibilia,  ut  in  potentia  exsistens  ad  illa:  intellectus  autem 
agens  comparatur  ad  ea  ut  ens  in  actu ;  non  videtur  autem  possibile, 

(1)  QQ.  DD.  De  Anima,  a.  4  ad  8. 
2)  Cf.  S.  Thom.  QQ.  DD.  De  Anima,  a.  5  ad  2  et  ad  8. 

De  Maria,  Vol.  II.  23 

idero  respectu  eiusdem  esse  in  potentia  et  in  actu :  unde  non  videtur 
possibile,  quod  intellectus  agens  et  possibilis  conveniant  in  una  sub- 
stantia  animae  ».  Difficultati  sic  occurrit  S.  Doctor:  «  Hoc  de  tacili 
solvitur,  si  quis  recte  considerat,  quomodo  intellectus  possibilis  sit  in 
potentia  ad  intelligibilia,  et  quomodo  intelligibilia  sint  in  potentia  re- 
spectu  intellectus  agentis.  Est  enim  intellectus  possibilis  in  potentia 
ad  intelligibilia,  sicut  indeterminatum  ad  determinatum.  Nam  intelle- 
ctus  possibilis  non  habet  determinate  naturam  alicuius  rerum  sensi- 
bilium.  Unumquodque  autem  intelligibile  est  aliqua  determinata  na- 
tura  alicuius  speciei...  Quantum  autem  ad  hoc  intellectus  agens  non 
est  in  actu.  Si  enim  intellectus  agens  haberet  in  se  determinationem 
omnium  intelligibilium,  non  indigeret  intellectus  possibilis  phantasma- 
tibus;  sed  per  solum  intellectum  agentem  reduceretur  in  actum  om- 
nium  intelligibilium,  et  sic  non  compareretur  ad  intelligibilia  ut  fa- 
ciens  ad  factum...  Comparatur  igitur  ut  actus  respectu  intelligibilium, 
inquantum  est  quaedam  virtus  immaterialis  activa  potens  alia  similia 
sibi  facere,  scilicet  immaterialia.  Et  per  hunc  modum  ea  quae  sunt 
intelligibilia  in  potentia  facit  intelligibilia  in  actu  »  (1). 

Oppon.  3.°  Intellectus  agens  comparatur  ad  intelligibilia,  sicut 
lux  ad  visibilia.  Atqui  una  lux  separata,  nempe  lux  solis,  sufficit  ad 
facienda  omnia  visibilia  actu.  Ergo  sufficit  unum  lumen  separatum  ad 
facienda  omnia  intelligibilia  actu. 

Resp.  Dist.  mai.  lntellectus  agens  comparatur  ad  intelligibilia, 
sicut  lux  ad  visibilia,  ita  tamen  ut  visibilia  sint  et  illuminentur  extra 
animam,  et  intelligibilia  sint  in  ipsa  anima,  Conc.  Ita  ut  illuminatio 
visibilium  et  intelligibilium  fiat  extra  animam,  Neg. 

Explico.  Licet  simile  illud  ductum  a  luce  solis  relate  ad  colores, 
qui  per  ipsam  fiunt  actu  visibiles,  valeat  ad  declarandam  naturam  et 
operationem  intellectus  agentis;  nihilominus  modus  illuminationis  est 
utrobique  diversus,  cum  visibilia  illuminanda  exsistant  extra  animam; 
intelligibilia  vero  sint  in  ipsa  aniina  prout  repraesentantur  a  phan- 
tasmatibus.  Quare  ad  facienda  intelligibilia  actu  requiritur  lux  inte- 
rior;  ad  facienda  veio  visibilia  actu  sufficit  lux  exterior  (2). 

Oppon.  4.°  Si  daretur  in  homine  intellectus  agens  et  possibilis, 
homo  posset  semper  intelligere,  quia  haberet  in  se  principium  activum 
et  passivum,  quae  sufficiunt  ad  operationem.  Atqui  homo  non  potest 
semper  intelligere.  Ergo  non  datur  intellectus  agens. 

Resp.  Dist.  mai.  Homo  posset  semper  intelligere,  si  intellectus 
agens  se  haberet  ad  possibilem  ut  obiectum  intelligibile  in  actu,  Conc. 
Si  ut  faciens  obiectum  intelligibile  in  actu,  Neg.  Si  enim  in  anima 
poneretur  principium  activum  quod  esset  obiectum  intelligibile  in  actu 

(1)  De  Anima,  lib.  III,  lect.    10. 

(2)  Cf.  S.  Thom.  QQ.  DD.   De  Anima,  a.  5,  ad  7. 

tunc  statim  sequeretur  intellectio,  cura  haberetur  potentia  intellectiva 
actuata  per  suum  proprium  obiectum.  Sed  si  ponitur  principium 
activum,  quod  debet  facere  phantasma  intelligibile  in  actu,  ut  moveat 
intellectum  possibilem ;  tunc,  posito  illo  principio  activo,  non  sequitur 
necessario  actus  intelligendi,  quia  deesse  potest  phantasma  a  quo  ab- 
strahi  debet  species  intelligibilis  (1). 

Oppon.  5.°  Intellectus  agens  ab  Aristotele  dicitur  separatus. 
Atqui  si  Iumen  intelligibile  est  aliquid  separatum,  non  datur  in  anima 
duplex  facultas  intellectiva  realiter  distincta.  Ergo. 

Resp.  Dist  mai.  Intellectus  agens  dicitur  ab  Aristotele  separatus 
ab  organo,  Conc.  Separatus  ab  anima,  Neg. 

Oppon.  6.°  Intellectus  agens  est  magis  separatus  ac  intellectus 
possibilis,  quia  agens  est  honorabilius  patiente.  Atqui  si  est  magis 
separatus,  debet  esse  extra  substantiam  animae.  Ergo. 

Resp.  Dist.  mai.  Intellectus  agens  est  magis  separatus,  quia 
magis  recedit  a  similitudine  materiae,  Conc.  Qiiia  non  habet  esse 
dimanans  a  substantia  animae,  in  qua  exsistit  tamquam  in  subiecto, 
Neg.  Contradist.  min.  et  Neg.  cons. 


ARTICULUS  V. 

DE    RATIONE    ET    MEMORIA    INTELLECTIVA    (2). 

QUAESTIO  CIRCUMSCRIBITUR.  Cum  a  nobis  demonstratum  sit, 
intellectum  agentem  esse  facultatem  realiter  distinctam  ab  intellectu 
possibili,  ad  complementum  huius  tractationis  inquiremus  utrum  eadem 
realis  distinctio  adstruenda  sit  inter  intellectum,  rationem,  et  memo- 
riam  intellectivam.  Ambigitur  enim,  an  haec  nomina:  intellectus,  ratio, 
et  memoria  intellectiva  significent  facultates  realiter  inter  se  distinctas, 
vel  unam  eamdemque  facultatem,  quae  ad  diversa  munera  exercenda 
extendatur.  Ut  proposito  problemati  dilucide  respondeamus,  neces- 
sarium  cst,  hos  diversos  actus  partis  intellectivae  ita  declarare,  ut  quid 
alter  ab  altero  diflerat,  prius  innotescat;  et  sic  via  aperitur  ad  decer- 
nendum,  an  omnes  ab  eadem  facultate  promanent,  vel  secus. 

Intellectus,  Ratio.  Virtus  intellectiva  in  homine  cum  sit  in  mera 
potentia  ad  scientiam  acquirendam,  gradatim  procedit  ad  cognitionem 
veritatis.  Incipit  enim  a  simplici  conceptu,  quo  apprehendit  quiddi- 
tatem  universalem  rerum  corporalium ;  deinde  componit  vel  dividit, 
conferendo  duos  conceptus,  et  sic  formaliter  et  immediate  possidet 
veritatem ;  et  demum  ex  aliqua  veritate  nota  ad  ignotam  percipiendam 

(1)  Cf.  S.  Thom.  1  p.  q.  79,  a.  4  ad  3. 

(2)  De  hac  re  disserit  S.  Thom.  t  p.  q.  79,  a.  7  et  8. 


56  FHIL.    NAT.    SEl    A.NTHROPOLOGIA,    PARS    I.    QUAEST.    V. 

progreditur.  Potentia  ergo  intellectiva  prout  primam  vel  secundam 
operationem  elicit,  dicitur  simpliciter  intellectus;  prout  vero  tertiam 
efficit,  dicitur  ratio.  Hinc  intelligere  est  simpliciter  veritatem  intelli- 
oibilem  apprehendere;  ratiocinari  autem  est  procedere  de  uno  intel- 
lecto  ad  aliud  ad  veritatem  intelligibilem  cognoscendam  (1).  Cum 
autem  veritates  per  se  notae,  per  quas  ad  ignotas  perspiciendas  gras- 
samur,  sint  semina  vel  principia  aliarum.  intellectus,  qui  principia  im- 
mediata  intuetur,  dicitur  etiam  facultas  vel  habitus  principiorum,  et 
ratio,  quae  veritatem  ignotam  ex  nota  veluti  discurrendo  concludit, 
dicitur  etiam  farultas  vel  habitus  conclusionum,  secundum  quod  vel 
sola  potentia  vel  facilitas  potentiae  in  operando  spectatur. 

Ouare  intellectus  et  ratio  prout  ad  invicem  opponuntur,  differunt 
secundum  modum  cognoscendi,  quia  intellectus  cognoscit  simplici  in- 
tuitu;  ratio  autem  discurrendo  de  uno  in  aiiud.  Vel  secundum  per- 
fectum  et  imperfectum;  nam  ratiocinari  comparatur  ad  intelligere, 
sicut  moveri  ad  quiescere,  vel  acquirere  ad  habere,  quorum  unum 
est  perfecti,  aliud  autem  imperfecti.  Et  quia  motus  semper  ab  im- 
mobili  procedit,  et  ad  aliquid  quietum  terminatur,  inde  est,  quod  ratio 
humana  secundum  viam  inquisitionis  vel  inventionis  procedit  a  qui- 
busdam  simpliciter  intellectis,  quae  sunt  prima  principia;  et  rursus  in 
via  iudieii  resolvendo  redit  ad  prima  principia,  ad  quae,  inventa  exa- 
minat  (2).  Hinc  ratio  comparatur  ad  intellectum  ut  ad  principium  et 
ut  ad  terminum.  Ad  principium  quidem,  nam  mens  discurrere  mi- 
nime  posset,  nisi  ab  aliquo  immediate  noto  exordia  duceret ;  neque 
posset  ad  aliquod  ratum  et  certum  pertingere,  nisi  fieret  examinatio 
eius,  quod  per  discursum  invenitur,  ad  prima  principia,  in  quae  ratio 
resolvit.  Unde  intellectus  est  principium  rationis,  quantum  ad  viam 
inveniendi ;  terminus  vero,  quantum  ad  viam  iudicandi  (3). 

Cum  autem  ratio  ex  una  parte  sit  cognoscitiva  universalium,  quae 
a  sensu  attingi  nullo  pacto  possunt,  cumque  ad  veritatem  natura  ra- 
tionalis  per  rationis  inquisitionem  pertingat,  dum  ex  adverso  natura 
intellectualis  seu  Angelus  statim  et  sine  discursu  veritatem  apprehendit, 
rite  consequitur,  rationem  denotare  simul  perfectionem  et  imperfectio- 
nem,  secundum  quod  comparatur  ad  sensum  vel  ad  intellectum  pu- 
rum.  Hinc  homines  qui  ratione  pollent,  tum  praestant  brutis  animan- 
tibus,  tum  Angelis  sunt  inferiores.  Ouocirca  ratio  est  proprium  hominis 
specificativum,  quo  distinguitur  utrinque  et  a  brutis  et  ab  Angelis, 
accuratiusque  homo  definitur  animal  rationale,  quam  animal  intcl- 
lcclualc.  Falsus  ergo  est  Rosminius,  qui  veteres  philosophos  reprehendit, 
eo  quod  hominem  definiebant  animal  ratiomle. 

1     Cf.  S.  Thom.  1   p.  q.  79,  a.  8. 
(2)  Cf.  S.  Thom.  loc.  cit 
::    Cf.  S.  Thom.  QQ.  1)1).  Ih   Yer.  q.  15.  a.   1. 

Verum  S.  Thomas  ex  eo  quod  Angeli  statim  in  illis,  quae  primo 
naturaliter  cognoscunt,  inspiciunt  omnia,  quae  in  eis  cognosci  possunt, 
iure  decernit,  ipsos  vocari  intellectuales ;  contra  cle  animabus  humanis 
haec  habet :  «  Animae  vero  humanae,  quae  veritatis  notitiam  per 
quemdam  discursum  acquirunt,  rationales  vocantur.  Quod  quidem 
contingit  ex  debilitate  inteilectualis  luminis  in  eis.  Si  enim  haberent 
plenitudinem  intellectualis  luminis  sicut  Angeli,  statim  in  primo  aspectu 
principiorum  totam  virtutem  eorum  comprehenderent,  intuendo  quid- 
quid  ex  eis  syllogizari  posset  »  (1). 

Memoria  intellectiva,  quae  etiam  dici  solet  thesaurus  specierum, 
definitur :  Quaedam  virtus  in  parte  intellectiva  animae,  qua  species 
prius  habitas  relinemus,  reproducimus,  et  recognoscimus.  Vel  brevius 
cum  S.  Thoma :  Yis,  qua  mens  nostra  retinere  potest  species  intel- 
licjibiles  post  actualem  considerationem  (2).  Quare  ad  eius  actionem 
quatuor  pertinent,  nimirum  retentio,  reproductio,  recognitio,  et  di- 
stinctio  diversorum  temporum.  Quod  si  memoria  ope  ratiocinii  exer- 
cetur,  tunc  peculiari  nomine  vocatur  reminiscentia  (3). 

Quomodo  cognoscitur  praeteritum.  Cum  memoria  secundum  com- 
munem  usum  loquentium  sumatur  pro  notitia  praeteritorum,  ad  eius 
rationem  duo  potissimum  pertinent,  nimirum  conservare  species  re- 
rum,  quae  actu  non  apprehenduntur,  et  cognoscere  praeteritum  ut 
praeteritum.  Si  primum  spectes,  nemini  dubium  esse  potest,  quin  in 
parte  intellectiva  vigeat  memoria.  Uti  enim  sapienter  argumentatur 
contra  Avicennam  Aquinas  noster,  intellectus  humanus  est  stabilioris 
et  immobilioris  naturae,  quam  materia  corporalis  et  potentia  organica; 
si  ergo  sensus  conservat  species  rerum,  quae  ipsum  non  immutant 
actu,  multo  fortius  intellectus  immobiliter  et  inammissibiliter  recipit 
species  intelligibiles  (4).  Quod  si  spectetur  secunda  conditio,  tunc 
distinguendum  est ;  nam  praeteritum  seu  praeteritio  referri  potest  tum 
ad  obiectum  apprehensionis,  tum  ad  actum  intellectus.  Si  refertur 
ad  obiectum,  tunc  cognoscere  praeteritum  ut  praeteritum  non  pertinet 
nisi  ad  sensum,  qui  est  apprehensivus  singularium,  quae  solum  men- 
surantur  tempore;  minime  vero  ad  intellectum,  cuius  obiectum  est 
universale,  absolutum  a  conditionibus  temporis  et  loci.  Sin  vero  prae- 
teritio  referatur  ad  actum,  tunc  etiam  intellectus  potest  cognoscere 
praeteritum  ut  praeteritum,  cum  intellectus  humanus  non  sblum  co- 
gnoscat  intelligibile,  sed  etiam  intelligat,  se  intelligere,  ideoque  suum 
actum  particularem  cognoscat  (o). 

(1)  1  p.  q.  58,  a.  3. 

(2)  Cf.  S.  Thom.   QQ.  DD.  De  Ver.  q.  10,  a.  2. 

(3)  Cf.  Opusc.  Arist.  De  memoria  et  reminiscentia, 

(4)  Cf.  S.  Thom.  1  p.  q.  79,  a.  6. 

(3)  Cf.  S.  Thom.  QQ.  DD.  De   Ver.  q.   10,  a.  2. 

Hunc  rerum  delectum  sic  eleganter  declarat  S.  Thomas:  «  Prae- 
teritio  potest  ad  duo  referri,  scilicet  ad  obiectum,  quod  cognoscitur. 
et  ad  cognitionis  actum ;  quae  quidem  duo  simul  coniunguntur  in  parte 
sensitiva,  quae  est  apprehensiva  alicuius  per  hoc  quod  immutatur  a 
praesenti  sensibili.  Unde  simul  animal  memoratur,  se  prius  sensisse 
in  praeterito,  et  se  sensisse  quoddam  praeteritum  sensibile.  Sed  quan- 
tum  ad  partem  intellectivam  pertinet,  praeteritio  accidit  et  non  per  se 
convenit  ex  parte  obiecti  intellectus.  Intelligit  enim  intellectus  hominem, 
in  quantum  est  homo.  Homini  autem  in  quantum  est  homo,  accidit 
vel  in  praesenti  vel  in  praeterito  vel  in  futuro  esse.  Ex  parte  vero 
actus,  praeteritio  per  se  accipi  potest  etiam  in  intellectu  sicut  in  sensu, 
quia  intelligere  animae  nostrae  est  quidam  particularis  actus  in  hoc 
vel  in  illo  tempore  exsistens,  secundum  quod  homo  dicitur  intelligere 
nunc  vel  heri  vel  cras...  Sic  igitur  salvatur  ratio  memoriae  quantum 
ad  hoc,  quod  est  praeteritorum  in  intellectu,  secundum  quod  intelligit, 
se  prius  intellexisse,  non  autem  secundum  quod  intelligit  praeteritum 
prout  est  hic  et  nunc  »  (1). 

Associatio  idearum.  Cum  memoria,  prout  sumitur  pro  remini- 
scentia,  plurimum  adiuvetur  associatione  idearum,  paucis  declarandum 
est,  quid  hoc  nomine  significetur.  Est  ergo  associatio  idearum  vin- 
culum  illud,  quo  ideae  nostrae  nectuntur  ita  ut,  una  subeunte,  alia 
oriatur.  Huiusmodi  vinculum  manare  potest  vel  ab  ipsa  mutua  con- 
nexione,  quam  obiecta  nostrarum  cognitionum  inter  se  habent,  vel 
a  nostra  consideratione,  quae  inter  res  etiam  disparatas  nexum  po- 
nere  potest.  Prima  associatio  erit  naturalis,  et  fundari  potest  in  qua- 
libet  relatione  sive  loci,  sive  temporis,  sive  ordinis  cuiuscumque.  Al- 
tera,  quae  dependet  solum  a  nobis,  dici  solet  arbitraria. 


PROPOSITIO. 

Intellectus,  ratio,  et  memoria  non  sunt  tres  facultates  realiter 
distinctae  in  parte  intellectiva  aniinae  humanae,  sed  tria  noinina 
indicantia  tres  diversos  modos  cognoscendi  unius  eiusdemque  fa- 
cultatis,  quae  cominuniter  dici  solet  intellectus. 

Prob.  prop.  Arg.  I.mn  et  generale,  quo  efficitur,  tum  rationem 
tum  memoriam  non  distingui  realiter  ab  intellectu,  et  sic  proponi  po- 
test.  Cum  obiectum  intellectus  sit  omne  intelligibile,  idest  omne  ens. 
sequitur,  in  parte  intellectiva  nullam  aliam  diflerentiam  potentiarum 
inveniri  posse,  quam  quae  oritur  ex  ente  in  communi.  Atqui  haec 
diversitas   nulla  alia  excogitari    potest,  quam  quod    una  referatur  ad 

(I)  I.  p.  q.  79,  a.  6  ad  2. 

intelligibile  ut  actus  ad  potentiam,  altera  ut  potentia  ad  actum,  cum 
ens  communiter  dictum,  solum  duobus  hisce  modis  discriminari  possit, 
quia  potentia  et  actus  dividunt  ens  et  omne  genus  entis.  Ergo  in 
parte  intellectiva  nulla  alia  differentia  esse  potest,  quam  differentia 
potentiae  activae,  quae  comparatur  ad  obieclum,  ut  actus  ad  potentiam, 
et  dicitur  intellectus  agens,  et  potentiae  passivae,  quae  comparatur  ad 
intelligibile,  ut  potentia  ad  actum,  et  dicitur  intellectus  possibilis ; 
unde  ratio  et  memoria  realiter  non  differunt  ab  inlellectu.  Propositio 
maior  ex  eo  patet,  quod  si  aliqua  potentia  ordinatur  ad  aliquod  obie- 
ctum  secundum  communem  rationem  obiecti,  illa  potentia  non  diver- 
sificatur  secundum  diversitates  particularium  differentiarum :  sicut  po- 
tentia  visiva,  quae  respicit  suum  obiectum  secundum  rationem  colorati, 
non  diversificatur  secundum  rationem  albi  et  nigri  (1). 

Arg.  2.um  et  speciale,  quo  demonstratur,  separatim  rationem  et 
memoriam  non  differre  ab  intellectu.  Etenim  actus  rationis  compa- 
ratur  ad  actum  intellectus,  sicut  moveri  ad  quiescere,  sicut  generari 
ad  esse,  sicut  imperfectum  ad  perfectum.  Atqui  motus  et  quies,  gene- 
ratio  et  esse,  perfectum  et  imperfectum  reducuntur  ad  idem  princi- 
pium.  Ergo  ratio  et  intellectus  sunt  duo  nomina  indicantia  duos  modos 
agendi  unius  eiusdemque  facultatis  (2).  De  memoria  sic  peculiaris 
effici  potest  argumenti  conclusio.  Memoria  intellectiva  percipit  intelli- 
gibile  quodammodo  ut  praeteritum,  cum  sit  notitia  praeteritorum ;  in- 
tellectus  vero  respicit  intelligibile  ut  praesens.  Atqui  differentia  prae- 
sentis  et  praeteriti  in  obiecto  intelligibili  non  potest  diversificare  po- 
tentias.  Ergo  memoria  intellectiva  non  est  facultas  realiter  distincta 
ab  intellectu.  Quod  autem  diversitas  praesentis  et  praeteriti  in  intel- 
ligibili  non  afferat  diversitatem  potentiarum,  exinde  patet,  quod  tunc 
diversitas  obiectorum  diversificat  potentias,  quando  est  ex  his,  quae 
per  se  accidunt  obiectis.  Iam  vero  licet  mens  aliquo  modo  possit  co- 
gnoscere  praeteritum,  tamen  cum  indifferenter  se  habeat  ad  cogno- 
scenda  praesentia,  praeterita,  et  futura,  differentia  praesentis  et  prae- 
teriti  accidentalis  est  intelligibili  in  quantum  huiusmodi  (3). 


SOLVUNTUR  DIFFICULTATES. 

Oppon.  I.°  Homo  est  animal  rationale  conveniens  cum  brutis  per 
sensum,  et  cum  Angelis  per  intellectum.  Atqui  ratio,  quae  est  pro- 
prium  hominis  constitutivum,  differt  a  sensu.  Ergo  differt  etiam  ab 
intellectu. 

(1)  Cf.  S.  Thom.  1  p.  q.  79,  a.  7. 

(2)  Cf.  S.  Thom.  QQ.  DD.  De  Ver.   q.  15,  a.  1  ;  1  p.  q.  79,  a  8. 

(3)  Cf.  S.  Thom.  QQ.  DD.  De  Ver.   q.  10,  a.  3. 

Resp.  Dist.  mai.  Homo  convenit  cum  brutis  et  cum  Angelis,  di- 
verso  modo,  Conc.  Eodem  modo,  Neg.  Conc.  min.  et  Neg.  cons. 

Explico.  Cum  forma  seu  natura  superior  contineat  in  se  perfe- 
ctionem  formae  et  naturae  inferioris,  plene  potest  in  id,  quod  est  for- 
mae  et  naturae  inferioris;  ideoque  anima  humana  quae  est  forraaliter 
rationalis,  est  virtuaiiter  sensitiva,  et  sic  unita  corpori  praeter  ratio- 
nem,  quae  ipsi  propria  est,  habet  etiam  potentias  sensitivas,  quas  com- 
municat  materiae.  Verum  si  comparatur  ad  naturam  superiorem,  cum 
non  plene  possit  in  id,  quod  est  naturae  superioris,  non  potest  sibi 
vindicare  potentias,  quae  sunt  propriae  illius  naturae,  et  sic  non  ha- 
bet  intellectum,  qui  eodem  modo  intelligat,  ac  intellectus  Angeli,  sicut 
habet  sensum,  qui  eodem  modo  sentit,  ac  sensus  animantium  bruto- 
rum.  Sic  intellectus  hominis  et  intellectus  Angeli  differunt  quam  ma- 
xime,  tum  per  ordinem  ad  proprium  obiectum,  tum  per  ordinem  ad 
possessionem  sui  obiecti,  cum  Angelus  semper  intelligat  actu;  homo 
autem  quandoque  est  intelligens  potentia,  quandoque  intelligens  actu. 
Si  enim  intellectus  hominis  aeque  se  haberet  ad  intelligibilem  verita- 
tem,  ac  intellectus  Angeli,  tunc  ipsi  non  esset  necessarium  ratiocinari, 
et  sic  uno  nomine  diceretur  semper  intellectus  (1). 

Oppon.  2.°  Sicut  actus  sensuum  propriorum  terminatur  ad  sen- 
sum  communem,  ut  de  ipsis  iudicet,  sic  actus  rationis  terminatur  od 
intellectum,  ut  iudicet  de  illis,  quae  ratio  contulit.  Atqui  sensus  com- 
munis  est  alia  facultas  a  sensibus  propriis.  Ergo  pari  modo  intellectus 
est  potentia  diversa  a  ratione. 

Resp.  Dist.  mai.  lta  ut  diverso  modo  se  habeant  sensus  proprii 
ad  obiectum  sensus  communis,  ac  se  habet  ratio  ad  obiectum  intel- 
lectus,  Conc.  Ita  ut  se  habeant  eodem  modo,  Neg. 

Explico.  Cum  sensus  communis  omnia  sensibilia  percipiat  et  in- 
ter  ea  discernat,  necessario  debet  in  ea  ferri,  secundum  unam  com- 
munem  rationem,  cum  oranis  facultas  habeat  unum  per  se  obiectura 
formale.  lam  vero  hanc  communem  rationem  nullus  ex  propriis  sen- 
sibus  attingere  potest,  ideoque  sensus  communis  est  potentia  diversa 
a  sensibus  propriis.  Ex  adverso  in  simplicem  acceptionem  intelligibi- 
lis  veritatis  ratio  pertingit,  sicut  ad  suum  terminum,  statim  ac  discur- 
sus  rationis  in  scientia  concluditur,  ideoque  non  est  necesse,  ut  intel- 
lectus  sit  alia  facultas  a  ratione. 

Oppon.  3.°  Differentia  praeteriti  et  praesentis  in  obiecto  cognitio- 
nis  sensitivae  causat  in  parte  sensitiva  diversitatem  facultatum.  Atqui 
etiam  intellectus  apprehendit  differentiam  temporis.  Ergo  etiam  in  parte 
intellectiva  est  diversa  (acultas,  quae  cognoscit  obiectum  praesens,  ab 
ea  quae  cognoscit  praeteritum. 

Resp.  Dist.  mai.  Differentia    temporis   causat  diversitatera  in  fa- 

(1)  Cf.  S.  Thom.  QQ.  DD.  De    Ver.  q.  15,  a.  1  ad  "2. 

cultate  sensitiva,  quia  tempus  est  de  ratione  obiecti  sensibilis,  Conc. 
Quia  tempus  per  accidens  se  habet  ad  obiectum  sensibile,  Neg.  Disl. 
min.  Intellectus  apprehendit  difTerentiam  temporis,  quae  per  accidens 
se  habet  ad  suum  obiectum,  Conc.  Quae  ingreditur  rationem  sui  obie- 
cti,  Neg.  et  Neg.  cons. 

Explico.  Solutio  ex  superius  explicatis  in  promptu  est.  Cum  sen- 
sus  apprehendat  singulare  determinatum  ad  hic  et  nunc,  ditlerenlia 
temporis  et  loci  ingreditur  quodammodo  rationem  obiecti.  Contra  ea 
cum  proprium  obiectum  intellectus  sit  universale,  quod  absolvitur  a 
tempore,  differentia  temporis  minime  potest  esse  de  ratione  obiecti 
intelligibilis;  ideoque  si  ab  intellectu  aliquo  modo  attingitur,  erit  sem- 
per  aliquid,  quod  per  accidens  se  habet  ad  obiectum  intellectus. 


QUAESTIO  VI. 
De  potentiis  appetitivis  onimae. 

RERUM  NEXUS  ET  CONTINUATIO.  Cum  a  nobis  satis  explicatae  sint 
quaestiones,  quae  spectant  ad  virtutes  cognoscitivas  animae  humanae, 
et  ad  proprias  earumdem  operationes,  antequam  huic  tractationi  finem 
imponamus,  aliquid  dicendum  venit  de  facultatibus  appetitivis,  quae 
apprehensivas  necessaria  consecutione  excipiunt.  lam  vero  appetere 
nihil  aliud  est  nisi  aliquid  petere,  seu  ad  aliquid  tendere  tamquam 
ad  proprium  finem,  idest  tamquam  ad  aliquid  sibi  conveniens,  quod 
dicitur  bonum.  Qua  de  re  finis  dici  solet  bonum  cuius  gratia  aliquid 
fit;  et  bonum  ex  eo  declaratur,  quod  sit  aliquid  appetibile,  iuxta  il- 
lud:  Bonum  est  quod  omnia  appetunt  (1). 

Siquidem  Deus  sapientissimus  rerum  omnium  Artifex,  cuncta 
quae  molitus  est,  ad  aliquem  finem  direxit,  universisque  rebus  incli- 
nationem  quamdam  erga  proprium  cuiusque  finem  impertiit,  quae  incli- 
natio  dici  solet  appetitus  seu  tendentia  in  finem,  cum  sine  ea  res  mi- 
nime  posset  dici  intrinsece  ordinata  in  finem,  Tendentia  haec,  quae 
communis  est  rebus  omnibus,  non  differt  quidquam  ab  ipsa  rei  es- 
sentia  seu  natura;  ideoque  dicitur  appetitus  naturalis  consequens  for- 
mam  naturalem;  sive  talis  forma  sit  in  genere  substantiae,  sive  sit  in 
genere  accidentis.  Verum  enim  quandoque  inclinatio  consequitur  for- 
mam  per  virtutem  cognoscitivam  apprehensam;  sicut  quando  animal 
per  sensus  cognoscit  cibum,  et  illum  appetit,  et  ad  illum  movetur. 
In  hoc  casu  appetitus  nuncupatur  animalis,  qui  iterum  secernitur  in 
sensitivum  et  intellectivum  prouti  consequitur  cognitionem  vel  sensi- 

(l)  Cf.  Arist.  Ethic.  lib.  1,  cap.  I. 

lem  vel  intellectivam.  Uterque  autem  appetitus  animalis  dici  etiam 
solet  elicitus  vel  elicitivus,  quia  est  facultas  eliciens  actum  appetendi 
realiter  distincta  a  facultate,  quae  eam  ad  appetendum  movet. 

Appetitus  ergo  seu  tendentia  in  finem  tripartitam  habet  divisio- 
nem  et  tria  nomina  sibi  vindicat.  Si  inclinatio  in  finem  consequitur 
formam  naturalem  et  physicam,  tunc  appellatur  appetitus  naturalis 
seu  simpliciter  appetitus.  Si  inclinatio  consequitur  formam  intentiona- 
lem  apprehensam  per  sensum,  tunc  dicitur  appetitus  sensitivus  vel 
instinctus.  Si  demum  inclinatio  consequitur  formam  intentionalem  ap- 
prehensam  per  intellectum,  tunc  dicitur  appetitus  rationalis,  vel  vo- 
luntas.  Primus  appetitus  non  dififert  ab  ipsa  natura  rei :  secundus  et 
tertius  sunt  facultates  secundum  rem  et  veritatem  distinctae  ab  eo, 
quod  ipsas  ad  appetendum  inclinat.  In  praesenti  controversia  agen- 
dum  nobis  erit  de  appetitu  elicito,  nempe  de  illa  appetendi  facultate, 
quae  reperitur  in  cognoscentibus,  ideoque  in  anima  sensitiva  et  intel- 
lectiva  (1). 


ARTICULUS  L 

AN    APPETITUS   SIT   SPECIALIS    POTENTIA    ANIMAE. 

QUAESTIO  DETERMINATUR.  Omnes  res,  quae  a  natura  ortum 
ducunt,  inclinantur  ad  proprios  fines,  quos  agendo  et  patiendo  con- 
sequi  gestiunt.  In  naturis  cognitione  carentibus  haec  inclinatio,  quae 
non  diftert  ab  ipsa  rei  substantia  et  potentiis  agendi,  cum  a  forma 
naturali  oriatur,  est  omnino  determinata  ad  unum,  in  naturis  vero  co- 
gnitione  pollentibus,  praeter  hunc  appetitum  corporibus  inanimis  et 
viventibus  vegetalibus  communem,  datur  etiam  inclinatio  ad  bonum 
apprehensum  sive  per  sensum  sive  per  intellectum.  De  hoc  ergo  ap- 
petitu  quaeritur:  1)  utrum  sit  potentia  realiter  distincta  tum  a  natura 
animalis,  tum  ab  aliis  potentiis,  et  2)  utrum  in  animalibus  cognitione 
sensitiva  simul  et  intellectiva  praeditis,  tluplex  etiam  sit  potentia  appe- 
titiva  realiter  distincta,  quarum  altera  consequatur  cognitionem  sensi- 
lem,  altera  intellectivam.  Antequam  gemino  huic  problemati  satisfa- 
ciamus,  quaedam  praenotanda  occurrunt. 

Appetitus  animalis,  Qui  etiam  dicitur  clieitus  definiri  solet:  ///- 
clinatio  sett  motus  animalis  erga  bonum  apprehensum.  Secernitur  in 
sensitivtim  et  intellectivum,  secundum  quod  honum  apprehenditur  per 
sensuni  vel  intellectum.  Facultas  appetitiva  sensibilis  iterum  dividitur 
in  concupiscibilem  et  irascibilem.  Appetitus  concupiscibilis  dicitur  ille, 
per  quem  animal  simpliciter  inclinatur  ad  ea  prosequenda,  quae  sunt 

(V,  De  tota  hac  quaestione  cf.  S.  Thom.  1   p.  q.  80,  81,  82.  83. 

convenientia  secundum  sensum,  et  ad  vitanda  nociva.  Contra  appeti- 
tus  irascibilis  est  ille  per  quem  animal  resistit  contrariis,  nempe  iis, 
quae  convenientia  impugnant,  et  nocumenta  inferunt. 

Ouare  appetitus  irascibilis,  qui  ex  concupiscibili  oritur,  est  quasi 
propugnator  concupiscibiiis,  quia  insurgit  contra  ea,  quae  impediunt 
convenientia,  quae  concupiscibilis  appetit,  et  ingerunt  nociva,  quae 
concupiscibilis  aspernatur.  Et  propter  hoc,  uti  notat  Angelicus,  omnes 
passiones  irascibilis  incipiunt  a  passionibus  concupiscibilis,  et  in  eas 
terminantur;  sicut  ira  nascitur  ex  illata  tristitia,  et  cum  vindictam  in- 
tulerit,  terminatur  in  laetitiam.  Propter  eamdem  rationem  pugnae  ani- 
mantium  sunt  de  concupiscibilib*us  (1). 


PROPOSITIO. 

In  anima  humana  adstruenda  est  specialis  potentia  appetitiva 
realiter  distincta  ab  aliis  eius  potentiis ;  hic  autem  appetitus  est  du- 
plex,  nempe  sensitivus  et  rationalis. 

Prob.  I.a  pars.  In  naturis  quae  ornantur  vi  cognoscitiva  datur 
duplex  inclinatio,  altera  quae  consequitur  formam  naturalem,  altera 
quae  consequitur  formam  apprehensam  seu  intentionalem.  Atqui  haec 
duplex  inclinatio  explicari  non  potest,  nisi  adstruatur  appetitus  anima- 
lis  realiter  distinictus  a  ceteris  virtutibus  animae.  Ergo  in  anima  hu- 
mana  aclmittenda  est  specialis  quaedam  potentia  appetitiva  realiter 
distincta  a  reliquis  animae  potentiis. 

Arg.  evol.  Quaelibet  forma,  quae  ad  aliquid  ordinata  est  tamquam 
ad  finem  et  bonum  sibi  conveniens,  ad  illud  bonum  naturaliter  incli- 
natur;  nam  praecise  in  hoc  ordinatio  illa  naturalis  consistit;  ideoque 
ubi  duplex  est  forma  genere  diversa,  ibi  duplex  est  inclinatio.  Ouod 
autem  inclinatio  consequens  formam  apprehensam  sit  specialis  poten- 
tia,  quae  non  possit  confundi  cum  naturali  inclinatione  ceterarnm  po- 
tentiarum,  hoc  multifariam  manifestum  est;  tum  ex  eo  quod  saepe  fer- 
tur  in  bonum  apparens,  secus  ac  naturali  inclinatio;  tum  ex  eo  quod 
hic  appetitus  est  causa  motrix  aliarum  potentiarum,  quas  ad  diversa 
inclinat;  et  sic  appetitus  cibi  in  animali  movet  ad  hunc  potius,  quam 
ad  illum  locum  virtutem  locomotricem;  tum  denique  quia  non  raro 
appetitus  animalis  aliquid  imperat  contra  naturalem  inclinationem  ce- 
terarum  potentiarum;  et  si  appetitus  est  duplex,  uti  concupiscibilis  et 
irascibilis,  vel  irrationalis  et  rationalis,  unus  coercetur  et  regitur  ab 
alio,  et  sic  animal  propter  appetitum  vindictae  cohibet  ac  coercet  ap- 

(l)  Cur  in  appetitu  intellectivo  nou  detur  duplex  facultas  realiter  distincta 
nempe  concupiscibilis,  et  irascibilis,  explicatur  a  S.  Thom.  1  p.  q.  82,  a.  5. 

petitum  cibi.  Paucis.  Forma  in  habentibus  cognitionem  nobilior  est, 
quam  in  iis  quae  cognitione  carent.  Ergo  in  cognoscentibus  datur  ap- 
petitus  aliquis  prorsus  diversus  ab  appetitu  naturali. 

Ratio  a  nobis  proxime  explanata  ita  illustratur  a  S.  Thoma : 
((  Forma  in  his,  quae  cognitionem  participant,  altiori  modo  invenitur 
quam  in  his,  quae  cognitione  carent.  ln  his  enim  quae  cognitione  carent, 
invenitur  tantummodo  forma  ad  unum  esse  proprium  determinans  unum- 
quodque,  quod  etiam  naturale  uniuscuiusque  est.  Hanc  igitur  formam 
naturalem  sequitur  naturalis  inclinatio,  quae  appetitus  naturalis  vo- 
catur.  In  habentibus  autem  cognitionem  sic  determinatur  unumquod- 
que  ad  proprium  esse  naturale  per  formam  naturalem,  quod  tamen 
est  receptivum  specierum  aliarum  rerum...  Sicut  igitur  formae  altiori 
modo  exsistunt  in  habentibus  cognitionem  supra  modum  tormarum 
naturalium ;  ita  oportet  quod  in  eis  sit  inclinatio  supra  modum  incli- 
nationis  naturalis...  Et  haec  superior  inclinatio  pertinet  ad  vim  ani- 
mae  appetitivam,  per  quam  animal  appetere  potest  ea,  quae  apprehen- 
dit,  non  solum  ea,  ad  quae  inclinatur  naturaliter  »  (1). 

Prob.  2.a  pars,  nimirum  appetitum  sensitivum  esse  diversum  ab 
appetitu  intellectivo,  qui  proprio  nomine  dicitur  voluntas.  Res  ita  effici 
concludique  polest.  Potentia  appetitiva  est  potentia  passiva,  quae  mo- 
vetur  et  actuatur  ab  appetibili  apprehenso,  tamquam  a  proprio  activo 
et  motivo.  Atqui  appetibile  apprehensum  per  intellectum  est  genere 
diversum  ab  appetibili  cognito  per  sensum.  Ergo,  cum  potentiae  pas- 
sivae  discriminentur  per  proprium  activum  et  obiectum  motivum, 
appetitus  sensitivus  differens  prorsus  est  ab  appetitu  intellectivo  (l). 
Nimirum  virtus  appetitiva  sequitur  apprehensivam  in  qua  radicem 
habet.  Sed  in  homine  est  duplex  potentia  cognoscitiva  essentialiter 
diversa.  Ergo  in  ipso  duplex  etiam  admittendus  est  appetitus  essen- 
tialiter  diversus.  <c  Quaedam,  ait  S.  Thomas,  inclinantur  ad  bonum  cum 
aliqua  cognitione;  non  quidem  sic  quod  cognoscant  ipsam  rationem 
boni;  sed  cognoscunt  aliquod  bonum  particulare,  sicut  sensus  qui  co- 
gnoscit  dulce  et  album.  Inclinatio  haec  dicitur  appetitus  sensitivus. 
Quaedam  vero  inclinantur  ad  bonum  cum  cognitione,  qua  cognoscunt 
ipsam  rationem  boni,  quod  est  proprium  intellectus ;  et  haec  perfe- 
ctissime  inclinantur  in  bonum,  non  ab  alio  directa,  sicut  quae  cogni- 
tione  carent,  neque  in  bonum  particulariter  tantum,  sicut  ea  quibus 
est  sola  cognitio  sensitiva;  sed  in  ipsum  bonum  universale ;  et  haec 
inclinatio  dicitur  voluntas  »  (2). 

Memoratam  mox  veritatem  bellissime  etlicit  S.  Thomas,  cuius  no- 
bilissima  ratio  sic  proponi  potest.  Cum  ad  intinitam  Dei  gloriosi  per- 
fectionem  pertineat  ut  omnia  moveat,  inclinet,  et  dirigat,  cum  ipse  a 

(1)  Cf.  S.  Thom.  1   p.  q.  80,  a.  2. 
2)  1   p.  q.  59i  a.   1. 

nullo  motus,  inclinatus,  et  directus  sit,  quanto  aliqua  natura  Deo  pro- 
pinquior  est,  tanto  minus  ab  eo  inclinatur,  et  magis  nata  est  seipsam 
inclinare,  cum  expressiorem  divinae  bonitatis  similitudinem  gerat.  Iam 
vero  natura  insensibilis,  quae  a  Deo  maxime  remota  est,  ita  inclina- 
tur  in  linem,  ut  ipsa  sit  inclinationis  principium,  non  autem  aliquid 
ipsam  inclinans.  Natura  sensitiva,  quae  praestantior  est  Deoque  pro- 
pinquior,  in  se  habet  aliquod  inclinans,  nempe  appetibile  apprehensum ; 
verum  eius  inclinatio  non  est  in  potestate  animalis  quod  inclinatur,  sed 
ipsi  aliunde  determinatur;  ideoque  animal  ad  cognitionem  delectabilis 
non  potest  illud  non  concupiscere,  cum  non  habeat  dominium  suae  in- 
clinationis.  Demum  natura  rationalis,  quae  ad  divinam  perfectionem 
maxime  accedit,  non  solum  in  se  complectitur  inclinationem  in  aliquid, 
et  movens  inclinationem  ab  alio  determinatam;  sed  ulterius  habet  in 
sua  potestate  ipsam  inclinationem  ut  ipsi  non  sit  necessarium  incli- 
nari  ad  appetibile  apprehensum,  cum  possit  inclinari  vel  non  inclinari, 
ideoque  ipsa  inclinatio  non  determinatur  ei  ab  alio,  et  sic  recedit  a 
natura  mobilis,  et  accedit  ad  naturam  moventis  et  agentis.  Ouoniam 
vero  determinare  sibi  inclinationem  in  finem  competere  nequeat  nisi 
cognoscentibus  finem  et  habitudinem  mediorum  ad  finem,  quod  unius 
rationis  proprium  est,  patet,  appetitum  non  determinatum  necessario  ex 
aliquo  alio  sequi  apprehensionem  rationis,  et  consequenter  appetitum 
rationalem  esse  aliam  potentiam  ab  appetitu  sensitivo  (1). 

SCHOLION.  Potentiae  appetitivae  oriuntur  ex  apprehensivis.  Ex  his 

quae  mox  disputavimus,  satis  manifestum  fit,  specialem  potentiam  quae 
dicitur  appetitus  animalis  seu  elicitus  oriri  in  nobis  ex  virtute  cogno- 
scitiva,  et  proprium  obiectum  huiusmodi  appetitus  esse  bonum  appre- 
hensum.  Cognoscentia  quippe  praeter  suas  formas  naturales  et  physicas, 
quibus  in  suo  esse  constituuntur,  per  cognitionem  transferunt  in  se 
ceterarum  rerum  formas,  quas  vitaliter  in  se  exprimunt.  Ex  his  formis 
vitaliter  receptis  resultat  naluralis  quaeclam  tendentia  vel  inclinatio  erga 
rem  cognitam.  Nam  res  cognita  saepe  apprehenditur  per  cognitionem 
non  uti  bonum  ipsius  facultatis  apprehensivae,  sed  subiecti  cognoscentis 
respectu  alterius  potentiae,  quae  realem  possessionem  rei  cognitae  ex- 
postulat.  In  hoc  casu  evidenter  cognitio  efficit  in  cognoscente  inclina- 
tionem  ad  realem  possessionem  rei  apprehensae.  Sic  qui  sanitatem 
vel  cibum  cognoscit,  non  sistit  in  cognoscitiva  apprehensione  talium 
rerum;  sed  possessionem  realem  prosequitur,  et  affectat.  Ergo  praeter 
inclinationem  naturalem  potentiae  cognoscitivae  erga  proprium  cogno- 
scibile,  admittencla  est  in  cognoscente  alia  tendentia  et  facultas  appe- 
titi-va  rei  apprehensae,  si  res  fuerit  cognita  ut  conveniens  cognoscenti. 
Si  haec  specialis  facultas  non  daretur,   animal   cognoscens  cibum  ut 

(1;  Cf.  S.  Thom.  QQ.  DD.  De  Ver.  q.  22,  a.  4. 

bonum  seu  accommodatum  sibi,  remaneret  indifferens,  neque  ad  illum 
capiendum  moveretur. 

Cum  autem  appetitus  naturalis  inclinet  ad  bonum,  quod  est  in  re, 
et  ex  adverso  appetitus  animalis  tendat  ad  bonum  apprehensum,  ex 
hoc  rite  consequitur,  primum  semper  prosequi  bonum  reale;  alterum 
ferri  posse  in  bonum  apparens  et  commentilium.  Huiusmodi  differen- 
tiam  sic  notavit  Aquinas  noster:  «  Sicut...  id  in  quod  tendit  appetitus 
naturalis  est  bonum  exsistens  in  re,  ita  id  in  quod  tendit  appetitus  ani- 
malis  vel  voluntarius  et  bonum  apprehensum.  Ad  hoc  igitur  quod  vo- 
luntas  in  aliquid  tendat,  non  requiritur,  quod  sit  bonum  in  rei  veri- 
tate,  sed  quod  apprehendatur  in  ratione  boni  »  (1). 


SOLVUNTUR  DIFFICULTATES. 

Oppon.  I.°  Appetere  est  commune  tum  animatis  praeditis  cogni- 
tione,  tum  aliis.  lam  vero  si  appetitus  in  omnibus  invenitur,  non  est 
cur  admittatur  in  anima  specialis  potentia  appetens.  Ergo. 

Resp.  Dist.  mai.  Appetitus  invenitur  in  animalibus  et  in  aliis, 
eodem  modo,  Neg.  Invenitur  in  animalibus  modo  perfectiori,  Conc. 

Explico.  Solutio  in  promptu  est  ex  superius  disputatis :  nam  in 
animatis  cognoscentibus  propter  naturam  nobiliorem  qua  pollent  inveni- 
tur  duplex  appetitus  vel  inclinatio  ad  bonum  ;  altera  communis  omnibus 
omnino  rebus,  altera  animatorum  propria,  quae  tendit  in  bonum  co- 
gnitum,  nempe  in  aliquid  apprehensum  ut  conveniens  cognoscenti.  Haec 
inclinatio  nuncupatur  appetitus  animalis,  et  est  specialis  potentia,  quae 
invenitur  in  cognoscentibus.  Immo,  si  acute  res  consideretur,  in  ipsa 
potentia  appetitiva  animaritium  discerni  seiungique  potest  duplex  in- 
clinatio,  nempe  naturalis  et  animalis.  Per  primam  enim  tendit  ut  quaevis 
alia  potentia  in  proprium  actum,  tamquam  in  suam  naturalem  perfe- 
ctionem  ;  per  secundum  tendit  actu  suo  ad  bonum  per  cognitionem 
apprehensum. 

Oppon.  2.°  Facultates  distinguuntur  per  obiecta.  Atqui  idem  est 
quod  cognoscimus  et  appetimus.  Ergo  in  cognoscentibus  non  datur 
specialis  potentia  appetitiva,  quae  sit  distincta  ab  apprehensiva. 

Resp.  Dist.  mai.  Faeultates  distinguuntur  per  obiecta  materialia, 
Neg.  Per  obiecta  formalia,  Conc.  Contradist.  min.  Id  quod  cognoscimus 
et  appetimus,  est  idem  subiecto,  Conc.  Est  idem  ratione,  Neg. 

Explico.  In  difllcultale  confunditur  obiectum  materiale  cum  obiecto 
formali  facultatis,  nempe  cum  illa  ratione,  sub  qua  aliqua  facultas  rem 
attingit.  Porro  potentiae  non  distinguuntur  per  obiecta  materialia,  cum 
eadem  res  possit  esse  obiectum  materiale  diversarum  facultatum;  sed 

(1)  1-2,  q.  8,  a.  1. 

per  obiecta  formalia.  Recte  ergo  S.  Thoraas  propositae  difficultati  sic 
occurrit:  «  Id  quod  apprehenditur  et  appetitur,  est  idem  subiecto,  sed 
differt  ratione.  Apprehenditur  enim  ut  ens  sensibile  vel  intelligibile; 
appetitur  vero  ut  est  conveniens  aut  bonum.  Diversitas  autem  rationis 
in  obiectis  requiritur  ad  diversitatem  potentiarum,  non  autem  male- 
rialis  diversitas  »  (1). 

Oppon.  3.°  Appetitus  nihil  aliud  est  nisi  directio  in  finem.  Atqui 
res  omnes  per  appetitum  naturalem  diriguotur  in  finem.  Ergo  redundat 
appetitus  animalis,  qui  sit  specialis  potentia  animae. 

Resp.  Dist.  min.  Appetitus  cst  directio  in  finem  uniusmodi,  Neg. 
Est  directio  in  finem,  per  quam  diversimode  secundum  diversas  na- 
turas  res  diriguntur,  Conc.  ContradisL  min.  Appetitus  naturalis  suf- 
iicit  pro  directione  eorum,  quae  cognitione  carent,  Conc.  Sufficit  pro 
naturis  cognoscentibus,  Neg.  et  Neg.  cons. 

Explico.  Cum  animalia  divinam  perfectionem  eminentius  partici- 
pent,  quam  naturae  expertes  cognitionis,  pluribus  operationibus  auxi- 
liisque  ad  sui  conservationem  perfectionemque  indigent,  quam  sub- 
stantiae  inferiores.  Quocirca  eo  quod  naturalis  appetitus  est  uniusmodi 
et  ad  unum  determinatus,  non  potest  ad  omnia  se  extendere,  quae 
necessaria  sunt  animali ;  ideoque  necesse  fuit,  ut  animali  adderetur 
appetitus  elicitus  qui  cognitionem  consequitur.  Hinc  in  quolibet  ap- 
petitu  est  directio  in  finem,  sed  in  hoc  vel  illo  appetitu  est  haec  vel 
illa  directio  in  finem;  et  sic  efflorescit  diversitas  appetitus  naturalis, 
sensitivi,  et  intelleetivi  (2). 

Oppon.  4.°  Appetitus  est  de  rebus  non  habitis.  Atqui  in  anima- 
malibus  per  cognitionem  iam  habetur  bonum.  Ergo  in  animalibus  non 
est  specialius  potentia  appetitiva  consequens  cognitionem. 

Resp.  Dist.  mai.  Appetitus  est  de  rebus  non  habitis  secundum 
esse  reale.  Conc.  Secundum  esse  intentionale,  Neg.  Contradist.  min. 
In  animalibus  per  cognitionem  possidetur  bonum  secundum  esse  reale, 
Neg.  Secundum  esse  intentionale,  Conc.  Difficultati  sic  occurrit  S.  Tho- 
mas:  «  Appetens  bonum  non  quaerit  habere  bonum  secundum  esse 
intentionale  qualiter  a  cognoscente  habetur,  sed  secundum  esse  essen- 
tiale :  et  ideo  per  hoc  quod  animal  habet  bonum  ut  cognoscens  ipsum 
non  excluditur,  quin  possit  ipsum  appetere  »   (3). 

Oppon.  5.°  Appetere  bonum  est  commune  omnibus  animae  poten- 
tiis.  Atqui  si  omnes  potentiae  in  hoc  communicant,  quod  bonum  ap- 
petant,  minime  datur  sj5ecialis  potentia  appetitiva.  Ergo. 

Resp.  Dist.  mai.  Appetere  bonum  appetitu  naturali  est  commune 
omnibus  potentiis,  Conc.  Appetitu  animali  et  elicito,  Neg. 

(1)  1  p.  q.  80,  a.  1  ad  2. 

(2)  Cf.  S.  Tbom.  QQ.  DD.  De  Ver.  q.  22,  a.  3  ad  2. 

(3)  Loc.  cit.  ad  4. 

Explico.  Aliud  est  appetere  aliquod  bonum  determinatum  et  par- 
tieulare,  et  aliud  est  appetere  omne  bonum  cognitum.  Primum  spe- 
ctat  ad  appetitum  naturalem,  et  invenitur  in  omni  potentia,  quae  ap- 
petit  suum  obiectum,  tamquam  propriam  perfectionem,  et  sic  intelle- 
ctus  appetit  verum.  Secundum  spectat  ad  appetitum  animalem,  et  con- 
stituit  specialem  potentiam,  quae  appetit  quodcumque  bonum  appre- 
liensum,  sed  modo  quodam  sibi  proprio.  Quare  consimili  difficultati 
sic  occurrit  S.  Thomas :  «  Unaquaeque  potentia  animae  est  quaedam 
forma  seu  natura,  et  habet  naturalem  inclinationem  in  aliquid.  Unde 
unaquaeque  appetit  obiectum  sibi  conveniens  naturali  appetitu.  supra 
(juem  est  appetitus  animalis  consequens  apprehensionem,  quo  appeti- 
tur  aliquid  non  ea  ratione,  qua  est  conveniens  ad  actum  huius  vel 
illius  potentiae,  utpote  visio  ad  videndum,  et  auditio  ad  audiendum; 
sed  quia  est  conveniens  simpliciter  animali  »  (1). 

Oppon.  6.°  contra  secundam  partem.  Potentiae  non  diversifican- 
tur  per  accidentales  differentias.  Atqui  est  accidentale  appetibili,  ut 
apprehendatur  per  sensum  vel  intellectum.  Ergo  appetitus  sensitivus 
et  intellectivus  inter  se  minime  ditferunt. 

Resp.  Dist.  mai.  Potentiae  non  diversificantur  per  accidentales 
differentias,  secundum  quod  illae  differentiae  sunt  accidentales,  Conc. 
Secundum  quod  sunt  essentiales  et  per  se,  Neg.  Contradist.  min.  Ap- 
prehensio  sensitiva  vel  inteilectiva  est  accidentalis  appetibili  ut  con- 
stituatur  in  esse  appetibilis  per  appetitum  sensitivum  vel  intellectivum, 
Neg.  Ut  constituatur  generatim  in  esse  appetibilis,   Conc. 

Explico.  Ratio  generica  appetibilis  expostulat  tantum,  ut  sit  bo- 
num  apprehensum,  ideoque  ei  accidentale  est,  ut  percipiatur  per  sen- 
sum  vel  per  intellectum.  Sed  ratio  specifica  appetibilis  per  appetitum 
sensitivum,  vel  per  voluntatem  requirit,  ut  bonura  sit  apprehensum 
per  sensum,  vel  per  inteilectum;  ideoque  cognitio  sensus  vel  intelle- 
ctus  est  differentia  per  se  constituen  obiectum  formale  utriusque  aj)- 
petitus;  et  sic,  dempta  cognitione  intellectiva,  nulla  res  spiritualis 
posset  appeti,  quia  solus  intellectus  cognoscit  bona  spiritualia  (2). 

Oppon.  7.°  Appetitus  sensitivus  et  intellectivus  feruntur  in  res 
singulares,  quia  est  motus  ab  anima  ad  res,  quae  sunt  singulares. 
Atqui  sensus  et  intellectus  distinguuntur  per  hoc,  quod  sensus  sit 
apprehensivus  singularium  et  intellectus  sit  apprehensivus  universa- 
lium.  Ergo  appetitus  sensitivus  et  intellectivus  non  differunt. 

Resp.  Dist.  mai.  Uterque  appetitus  fertur  in  res  singulares,  ita 
ut  voluntas  feratur  in  eas  secundum  aliquam  rationem  universalem, 
et  iterum  feratur  in  quasdam  res,  in  quas  appetitus  sensitivus  nequeat 
ferri,  Conc.  Ita  ut  uterque  appetitus  feratur  in  easdem  res  singulares 

(1)  1  p.  q.  80,  a.  1  ad  3. 

(•2)  Cf.  S.  Tbom.  1   p.  q.  80,  a.  2  ad  1;   QQ.  DD,  De  ver.  q.  28,  a.   'i  ad  1. 

et  sub  eadem  ratione  particulari,  Neg.  Contradist.  min.  Intellectus 
differt  a  sensu  solum  per  hoc  quod  intellectus  sit  universalium,  et 
sensus  sit  singularium,  Neg.  Etiam  per  hoc  quod  intellectus  per  res 
materiales  universaliter  cognitas  possit  sese  porrigere  ad  res  spiritua- 
res  cognoscendas,  Conc.  et  Neg.  cons.  Difticultati  sic  occurrit  S.  Tho- 
mas:  «  Appetitus  intellectivus  etsi  feratur  in  res,  quae  sunt  extra  ani- 
mam  singulares;  fertur  tamen  in  eas  secundum  aliquam  rationem 
universalem,  sicut  cum  appetit  aliquid,  quia  est  bonum.  Unde  Philo- 
sophus  dicit,  quod  odium  potest  esse  de  aliquo  universali,  puta  cum 
odio  habemus  omne  latronum  genus.  Similiter  per  appetitum  intelle- 
ctivum  appetere  possumus  immaterialia  bona,  quae  sensus  non  appre- 
hendit,  sicut  scientiam,  virtutes,  et  alia  huiusmodi  »  (4). 

Cognitio  et  appetitio  conferuntur.  Ut  solutio  mox  propositae  dif- 
ficultatis  melius  percipiatur,  non  erit  inutile  breviter  recensere  quas- 
dam  differentias  inter  cognitionem  et  appetitionem.  Nam  1)  cognitio 
fit  secundum  quod  cognitum  est  in  cognoscente;  appetitio  contra  se- 
cundum  quod  appetens  inclinatur  in  rem  appetitam;  ideoque  terminus 
cognitionis,  nempe  verum  est  in  ipso  intelligente;  sed  terminus  ap- 
petitus,  idest  bonum  est  in  re  appetibili  (2).  2)  Ratio  formalis  veri 
non  antevertit,  sed  consequitur  cognitionem;  contra  ratio  formalis 
boni  praesupponenda  et  praecognoscenda  est  appetitioni.  3)  Inferiorum 
cognitio  praestantior  est  dilectione;  ex  adverso  superiorum  dilectio 
nobilior  est  cognitione.  Uti  enim  argumentatur  S.  Thomas:  «  Cognitio 
est  secundum  quod  cognita  sunt  in  cognoscente;  amor  autem  secun- 
dum  quod  amans  unitur  rei  amatae.  Superiora  autem  nobiliori  modo 
sunt  in  seipsis,  quam  in  inferioribus :  inferiora  vero  nobiliori  modo 
sunt  in  superioribus,  quam  in  seipsis.  Et  ideo  inferiorum  quidem  co- 
gnitio  praeeminet  dilectioni,  superiorum  autem  dilectio,  et  praecipue 
Dei,  praeeminet  cognitioni  »  (3). 


ARTICULUS   II. 

DE    APPETITU    INTELLECTIVO   SEU   DE    VOLUNTATE. 

STATUS  QUAESTIONIS  PROPONITUR.  Sicut  appetitus  sensitivus 
est  quaedam  potentia,  quae  inclinat  animal  ad  prosequendum  bonum 
apprehensum  per  sensuui;  sic  appetitus  intellectivus,  qui  proprio  no- 
mine  dicitur  voluntas,  est  potentia  inclinans  animal  rationale  ad  pro- 
sequendum  bonum   apprehensum  per  intellectum.    Utraque   igitur  fa- 

(1)  1  p.  q.  80,  a.  2  ad  2. 

(2)  Cf.  S.  Tbom.  1   p.  q.  16,  a.  I. 

(3)  1  p.  q.  108,  a.  H  ad  3. 

De  Marta,    Vol.  II.  24 

cultas  appetitiva  convenit  in  genere  potentiae  inclinantis  ad  prosequen- 
dum  bonum  cognitum;  licet  motus  voluntatis  erga  bonum  apprehen- 
sum  per  intellectum  multo  differentior  nobiliorque  sit  motu  appetitus 
sensitivi  in  suum  obiectum.  Quocirca  ad  penetrandam  naturam  pro- 
prietatesque  appetitus  rationalis,  sedulo  a  nobis  determinanda  est  ra- 
tio  differentialis,  secundum  quam  voluntas  inclinatur  ad  suum  pro- 
prium  obiectum,  quod  est  bonum  cognitum  intellectu. 

lam  vero  hoc  proprium  voluntatis  est,  ut  ipsa  sit  domina  sui 
actus,  nempe  ut  proposito  per  intellectum  suo  obiecto,  ipsi  integrum 
sit  illud  velle,  vel  non  velle,  quod  de  appetitu  sensitivo  haudquaquam 
affirmari  potest.  Cum  autem  in  omni  potentia  seu  facultate,  quae  ab 
aliqua  natura  dimanat,  sit  naturalis  inclinatio  ad  suum  proprium  obie- 
ctum,  quae  ineluctabilis  est,  utpote  ab  ipsa  natura  ad  unum  deter- 
minata ;  sponte  sua  sese  offert  discutienda  quaestio :  quodnam  sit  illud 
bonum  ad  quod  appetendum  voluntas  pulsu  suae  naturae  determine- 
tur,  idest  quod  velit  necessario,  et  quodnam  illud  ad  quod  minime 
determinetur,  ideoque  qnod  velit  libere.  Qua  in  re  agitanda  a  nobis 
venit  maximi  momenti  eademque  nobilissima  quaestio,  quae  versatur 
circa  liberum  hominis  arbitrium  seu  humanam  libertatem.  Ut  ordini 
et  perspicuitati  serviamus,  totam  controversiam  in  partes  tribuemus, 
et  primo  agemus  de  actibus  necessariis  voluntatis,  deinde  de  actibus 
liberis;  cum  impossibile  foret  voluntati  aliquid  libere  velle,  nisi  prius 
aliquid  aliud  necessario  vellet.  Antequam  ergo  accedamus  ad  solven- 
dam  primam  quaestionem,  nimirum  utrum  voluntas  aliquid  necessa- 
rio  velit,  et  quid  illud  sit,  quaedam  notiones  declarandae  sunt. 

Multiplex  necessitas.  Necessarium  illud  dicitur,  quod  non  potest 
non  esse,  seu  quod  est  determinatum  ad  unum.  Cum  autem  causae 
rerum  revocentur  ad  quatuor,  quarum  duae  sunt  rebus  intrinsecae. 
duae  sunt  extrinsecae,  essendi  necessitas  ortum  habere  potest  tum  ex 
causis  intrinsecis,  tum  ex  causis  extrinsecis.  Si  oritur  ex  causis  intrin- 
secus  constituentibus  naturam  rei,  necessitas  illa  dicitur  absoluta  el 
naturalis.  Sic  ex  principio  formali  absolute  necessarium  est  triangulo, 
ut  complectatur  tres  angulos,  pares  duobus  rectis.  Itemque  ratione 
principii  materialis  dicimus,  esse  necessarium,  ut  omne  compositum 
ex  contrariis  obnoxium  sit  corruptioni. 

Quod  si  essendi  necessitas  alicui  attribuatur  propter  causas  ex- 
trinsecas,  tunc  necessitas  illa  causatur  vel  ex  efficiente,  vel  ex  fine. 
Si  ex  agente  causatur,  tunc  dicitur  necessitas  coaclionis  seu  violen- 
tiae;  puta  cum  aliquis  ab  aliquo  agente  ita  cogitur  ad  aliquid  eflicien- 
dum,  ut  non  possit  contrarium  operari.  Si  autem  illa  necessitas  cau- 
satur  ex  fine,  tunc  vocatur  necessitas  sappositionis,  et  habetur  cum 
quis  sine  aliquo  medio  fmem  consequi  ncqueat.  Sic  cibus  dicitur  ne- 
cessarius  ad  vitae  conservationem.  Haec  necessitas  interdum  sumitur 
pro  utilitate;  ut  si  quis  aflirmaret,  equum  esse   necessarium  ad   iter 

faciendum.  Paucis.  Necessitas  est  1)  naturalis  et  absoluta,  si  fluit  ex 
causis  intrinsecis;  est  2)  coactionis  seu  violentiae,  si  oritur  ex  causa 
efficiente;  est  3)  suppositionis,  si  progignitur  ex  fine. 

Actus  eliciti  et  imperati.  Cum  voluntas  imperio  suo  alias  animae 
potentias  ad  operandum  moveat,  uti  intellectum,  sensum,  virtutem 
motricem  et  ita  porro,  actus  ceterarum  facultatum  quadantenus  attri- 
bui  solent  voluntati;  non  quia  ab  ipsa  formaliter  effecti  seu  eliciti, 
sed  quia  ab  ipsa  fuerunt  imperati.  Idcirco  operationes  a  voluntate  de- 
pendentes  distribui  solent  bifariam,  nimirum  in  actus  elicitos  et  im- 
peratos.  Primi  sunt  formaliter  et  intrinsecus  voluntarii,  uti  velle,  eli- 
gere,  amare;  alii  ex  adverso  denominantur  voluntarii  extrinsecus, 
nempe  ex  actibus  voluntatis,  quae  aliam  potentiam  ad  illos  efficiendos 
inclinat  ac  movet,  uti  deambulare,  legere.  Huius  distinctionis  ita  me- 
minit  S.  Thomas:  «  Hoc  interest  inter  elicere  actum,  et  imperare,  quod 
liabitus  vel  potentia  elicit  illum  actum,  quem  producit  circa  obiectum 
nullo  mediante :  sed  imperat  actum  qui  producitur  mediante  potentia  vel 
habitu  inferiori  circa  obiectum  illius  potentiae  »  (1).  Exposita  diversa 
necessitatis  ratione  et  assignato  inter  actus  elicitos  et  actus  imperatos, 
propius  accedendum  est  ad  quaestionem  solvendam,  an  et  quae  ne- 
cessitas  reperiri  possit  in  actibus  voluntatis. 


PROPOSITIO. 

In  quibusdam  actibus  voluntalis  admittenda  est  necessitas  tum 
naturalis  et  absoluta,  tum  necessitas  finis.  Necessitas  autem  coa- 
ctionis  intrinsecus  et  e  diametro  pugnat  cum  actibus  a  voluntate 
elicitis,  licet  attribui  valeat  actibus  imperatis. 

Prob.  I."  pars,  nempe,  dari  in  quibusdam  actibus  voluntatis  abso- 
lutam  et  naturalem  necessitatem.  Nam  quidquid  voluntas  vult,  vel 
vult  naturali  necessitate,  vel  per  electionem.  Atqui  in  voluntate  im- 
possibilis  plane  est  electio,  nisi  voluntas  aliquid  prius  necessario  et 
immutabiliter  voluerit.  Ergo  in  quibusdam  actibus  voluntatis  admit- 
tenda  est  naturalis  necessitas.  Propositio  minor,  quae  posset  alicui 
obscura  videri,  exinde  clarissime  elucet,  quod  non  possit  adesse  electio, 
nisi  aliquid  antevertat,  propter  quod  electio  fiat;  ideoque  motus  ele- 
ctionis  incipere  debet  ab  aliquo  immobili  et  rato  circa  quod  electio 
versari  nequeat.  lllud  autem  circa  quod  voluntas  immobiliter  se  habet, 
est  ultimus  finis  seu  beatitudo.  Finis  quippe  in  operativis  se  habet  ut 
principium  in  speculativis.  Sicut  ergo  intellectus  naturaliter  et  neces- 
sario  adhaeret  primis  principiis,  et  sic  progreditur  ad  conclusiones  in- 

(1)  3  Sent.  Dist.  27,  q.  2,  a.  4,  sol.  3. 

telligendas,  ita  voluntas  necessario  adhaeret  ultimo  fini,  et  ita  movetur 
ad  alia  bona  appetenda  propter  ultimum  finem.  Rem  sic  paucis  et 
dilucide  perstringit  S.  Thomas:  «  Necessitas  naturalis  non  repugnat 
voluntati:  quinimmo  necesse  est,  quod  sicut  intellectus  ex  necessitate 
inhaeret  primis  principiis,  ita  voluntas  ex  necessitate  inhaereat  ultimo 
tini,  qui  est  beatitudo.  Finis  enim  se  habet  in  operativis  sicut  prin- 
cipium  in  speculativis.  Oportet  enim  quod  illud  quod  naturaliter 
alicui  convenit  et  immobiliter,  sit  fundamentum  et  principium  om- 
nium  aliorum;  quia  natura  rei  est  primum  in  unoquoque,  et  omnis 
motus  procedit  ab  aliquo  immobili  »  (1). 

Confir.  Cum  voluntas  sit  quaedam  natura,  in  ipsa  praeter  ratio- 
nem  propriam  voluntatis,  inveniri  debet  ratio  et  definitio  naturae; 
nam  in  rebus  ordinatis  primus  modus  includitur  in  secundo.  Iam 
vero  cuiuslibet  naturae  creatae  proprium  est,  ut  a  Deo  ordinata  sit 
in  bonum,  illudque  naturaliter  appetat.  Ergo  ipsi  voluntati  inest  na- 
turalis  appetitus  boni  sibi  convenientis;  et  propter  hunc  necessarium 
et  naturalem  appetitum  potest  alia  appetere  non  ex  necessitate,  sed 
secundum  propriam  determinationem,  quod  proprium  et  peculiare  est 
voluntatis,  quatenus  voluntas  est.  Quare  sicut  natura  est  principium 
et  fundamentum  voluntatis,  ita  quod  naturaliter  appetitur,  est  princi- 
pium  et  fundamentum  ceterorum  appetibilium.  In  appetibilibus  vero 
linis  est  principium  et  fundamentum  eorum,  quae  sunt  ad  finem,  quae 
non  appetuntur  nisi  ratione  tinis.  Unde  fas  est  concludere,  volunta- 
tem  esse  naturali  inclinatione  et  necessario  determinatam  ad  ultimum 
tinem  seu  ad  beatitudinem  appetendam. 

Quod  autem  in  voluntate  dentur  quidam  actus  hypothetice  neces- 
sarii,  nempe  ex  suppositione  finis,  hoc  esl  per  se  manifestissimum 
considcranti,  quaedam  media  habere  nexum  necessarium  cum  fine, 
ideoque  si  quis  vult  finem,  non  potest  non  velle  illa  media. 

Prob.  2.a  pars,  nempe  in  actibus  elicitis  voluntatis  non  posse  dari 
coactionem,  quae  tamen  possibilis  est  in  actibus  imperatis.  Sicut  vio- 
lentum  est  contra  inclinationem  naturae,  cum  violentum,  iuxta  Phi- 
losophum  (3  Ethir.  cap.  I),  dicatur  cuius  principium  est  e.rtra,  nil 
ronferente  vim  passo;  ita  coactum  est  contra  inclinationem  voluntatis. 
Vicissim  sicut  naturale  est  secundum  inclinationem  naturae,  ita  vo- 
luntarium  est  secundum  inclinationem  voluntatis.  lam  vero  adstruere 
motum  quemlibet  simul  naturalem  et  violentum,  est  pugnantia  secum 
Joqui,  quippe  esset  et  secundum  inclinationem  et  contra  inclinationem 
naturae.  Ergo  repugnat  motus  aliquis  simul  voluntarius  et  coactus. 
quia  simul  esset  et  secundum  inclinationem  voluntatis,  et  contra  incli- 
nationem  eiusdem.  Nam,  quemadmodum  acute  notat  Aquinas  noster: 
«  Cum  ipsa  voluntas  sit  quaedam  inclinatio,   eo   quod   est   appetitus 

(1)  1   p.  q.  82.  a.  1. 


. 

quidam;  non  potest  contingere,  ut  voluntas  aliquid  velit  et  inclinatio 
eius  non  sit  in  illud ;  et  ita  non  potest  contingere,  ut  voluntas  aliquid 
coacte  vel  violenter  velit,  si  aliquid  naturali  inclinatione  velit  t  (1). 
Quod  autem  actus  imperati  a  voluntate  possint  violentiam  pati,  hoc 
est  evidentissimum;  ut  si  quis  contra  suae  voluntatis  inclinationem 
ab  externo  agente  impeditur,  quominus  sedeat  vel  surgat.  Immo 
ipsa  operatio  intellectus  potest  esse  contra  inclinationem  voluntatis; 
ut  cum  alicui  placeat  aliqua  opinio,  sed  propter  efficaciam  rationum 
impellitur  ad  assentiendum  contrario  per  intellectum  (2). 

Scholion.  Sicut  voluntas  naturaliter  et  necessario  appetit  tinem 
ultimum  seu  beatitudinem,  ita  naturaliter  et  necessario  appetit  quaedam 
bona,  quae  sunt  fundamentum  beatitudinis,  nimirum  esse,  vivere,  intel- 
ligere.  Hoc  autem  inter  beatitudinem  in  genere  spectatam  et  huius- 
modi  bona  interest,  quod  absolute  et  intrinsecus  repugnat  non  appetere 
beatitudinem,  cum  ex  adverso  memorata  bona  possint  per  accidens  non 
appeti  ab  eo,  qui  perverse  admodum,  et  contra  ipsam  naturae  vocem 
illa  iudicaret  suae  felicitati  inimica,  utpote  suae  miseriae  causas.  Sic 
contingere  videmus  in  quibusdam,  qui  in  desperationem  acti  sibiipsis 
violentas  manus  inferunt,  vitamque  adimunt.  Nihilominus  appetitus 
humanae  voluntatis  adversus  ista  bona,  quibus  homo  se  privat,  om- 
nino  dicendus  est  naturalis,  cum  non  per  se,  sed  per  accidens  defi- 
ciat.  Eodem  ferme  pacto,  quo  appetitus  naturae  ad  generandum  sihi 
simile  in  specie  necessarius  sit  et  ad  unum  terminatus,  tametsi  inter- 
dum  per  accidens  gignantur  monstra.  Immo  si  quis  acutius  rem  con- 
sideret,  videbit  profecto,  ipsum  actum  humanae  voluntatis  mortem 
prae  vita  eligentis,  ortum  ducere  a  naturali  et  necessario  amore  ho- 
minis  erga  seipsum,  cum  intrinsecus  repugnet,  agens  voluntarium  posse 
odio  sui  ad  aliquid  volendum  impelli,  idest  seipsum  odisse.  Siquidem 
in  ipso  velle  haeret  infixus  et  inseparabilis  amor  sui,  cum  velle  seu  actus 
voluntatis  sit  appetitio  finis  seu  boni  convenientis,  ideoque  ita  volumus 
esse  felices,  idest  nos  amamus,  ut  infelices  nullo  modo  velle  esse  pos- 
simus,  idest  nos  odisse.  Huiusmodi  terminationem  delectumque  re- 
rum  acute  simul  et  pereleganter  persequutus  est  Tullius  inquiens:  «  Qui 
potest  cogitari,  esse  aliquod  animal  quod  se  oderit?  Res  enim  concur- 
rent  contrariae.  Nam  cum  appetitus  ille  animi  aliquid  ad  se  trahere 
coeperit  consulto,  quod  sibi  obsit,  quia  sit  sibi  inimicus,  cum  id  sua 
causa  faciet,  et  oderit  se,  et  simul  diliget;  quod  fieri  non  potest... 
Neque  enim  si  nonnulli  reperiuntur,  qui  aut  laqueos  aut  alia  exitia 
quaerant,  aut,  ut  ille  apud  Terentium,  qui  decrevit  tantisper  se  minus 
iniuriae  suo  gnato  facere,  ut  ipse  ait,  dum  fiat  miser,  inimicus   ipse 

(1)  QQ.  DD.  De  ver.  q.  22,  a.  5. 

(2)  Cf.  S.  Thom.  ibidem  ad  3;  cf.  etiam  a.  8. 


374  PHIL.    NAT.    SEU   ANTHROPOLOGIA,    PARS    I.    QUAEST.    VI. 

sibi  putandus  est.  Sed  alii  dolore  moventur,  alii  cupiditate;  iracundia 
etiam  multi  efferuntur,  et  cum  in  mala  scienter  irruunt,  tamen  se 
optime  sibi  consulere  arbitrantur  »  (1). 

SOLVUNTUR  DIFFICULTATES. 

Oppon.  I.°  Appetitus  rationalis  seu  voluntas  dividitur  contra  ap- 
petitum  naturalem.  Atqui  appetitus  naturalis  est  inclinatio  necessaria 
et  determinata  ad  unum.  Ergo  voluntas  non  inclinatur  ad  aliquid  ne- 
cessario  appetendum,  ideoque  nihil  vult  necessario. 

Resp.  Dist.  mai.  Yoluntas  dividitur  contra  naturam,  quia  babet 
aliquem  modum  peculiarem  causandi,  qui  non  competit  naturae.  Conc. 
Quia  nunquam  causat  ut  natura,  Neg.  Conc.  min.  et  Neg.  cons. 

Explico.  Licet  voluntas  elevetur  supra  simplicem  naturam,  ideoque 
habeat  aliquem  modum  cansandi,  qui  naturae  minime  competere  po- 
test,  uti  dirigere  suam  inclinationem  potius  ad  hoc,  quam  ad  illud  : 
nihilominus  cum  voluntas  in  natura  fundetur,  necesse  est  ut  proprius 
modus  naturae  in  causando  secundum  aliquid  participetur  a  voluntate ; 
quia  quod  est  proprium  prioris  causae  participatur  a  posteriori,  si 
posterius  in  priori  fundatur.  Quare  voluntas  cum  in  aliquo  commu- 
nicatcum  simplici  natura,  ad  aliqua  inclinatur  naturaliter;  cum  autem 
in  aliquo  differat  a  simplici  natura,  nempe  in  eo  quod  sit  appetitus  ra- 
tionalis  consequens  cognitionem  intellectus,  ad  aliqua  inclinatur  di- 
verso  modo  ac  natura,  idest  contingenter,  habens  in  sua  potestate  pro- 
priam  inclinationem.  Sic  voluntas  per  hanc  posteriorem  appetendi  ra- 
tionem  distinguitur  a  natura,  minime  vero  per  priorem  (2). 

Oppon.  2.°  Secundum  voluntatem  sumus  domini  nostrorum  actuum. 
Atqui  non  sumus  domini  eius  quod  fit  ex  necessitate.  Ergo  actus  vo- 
luntatis  non  potest  esse  necessarius. 

Resp.  Dist.  mai.  Voluntas  est  domina  suorum  actuum  circa  ea, 
in  quibus  possibilis  est  electio,  Conc.  Circa  ea  in  quibus  non  potest 
eligi  potius  hoc,  quam  illud,  Neg.  Conc.  min.  et  Neg.  cons. 

Explico.  Voluntas  iure  merito  dicitur  domina  suorum  actuum: 
sed  hoc  dominium  porrigitur  solummodo  ad  quasdam  appetitiones. 
minime  vero  ad  omnes.  Dominium  quippe  nec  intelligi  nec  cogitari 
in  voluntate  potest,  quin  voluntas  intelligatur  posse  unum  eligere  et 
amplecti  prae  alio.  Porro  electio  versatur  circa  ea,  quae  sunt  ad  fi- 
nem,  non  autem  circa  ipsum  finem;  et  consequenter  appetitio  ultimi 
finis  non  potest  subiici  dominationi  voluntatis. 

Oppon.  3.°  Potentiae  rationales  se  habent  ad  opposita.  Atqui  vo- 
luntas  est  potentia  rationalis.  Ergo  nihil  vult  necessario. 

(1)  De  finibus  lib.  V,  cap.  X, 

(2)  Cf.  S.  Thom.  QQ.  DD.  De  ver.  q.  22,  a.  5  ad  6  in  oontrarium. 

Resp.  Dist.  min.  Potentiae  rationales  se  habent  ad  opposita,  se- 
cundum  quod  respiciunt  principia,  et  dicuntur  intellectuales,  Neg. 
Secundum  quod  respiciunt  conclusiones,  et  presse  dicutur  rationales, 
Conc.  Contradist.  min.  Yoluntas  est  potentia  rationalis,  idest  corre- 
spondet  rationi,  in  iis  quae  sunt  ad  finem,  Conc.  Est  potentia  rationa- 
lis  relate  ad  finem,  Neg.  et  Neg.  cons. 

Explico.  Cum  voluntas  consequatur  cognitionem  intellectus,  quan- 
doque  dicitur  rationalis  stricto  sensu,  qnando  assimilatur  intellectui 
ratiocinanti;  quandoque  dicitur  rationalis  latiori  sensu,  idest  intelle- 
ctualis,  quando  assimilatur  intellectui  percipienti  principia  immediata. 
Cum  vero  in  operativis  ultimus  finis  sit  primum  principium  movens, 
voluntas  quae  versatur  circa  ultimum  finem  est  omnino  determinata 
ad  unum,  sicut  intellectus  cognoscens  prima  principia  imraobiliter  se 
habet,  neque  ipsi  integrum  est  declinare  ad  oppositum  (1). 

Oppon.  4.°  luxta  S.  Augustinum  (De  Civ.  Dei,  lib.  V.  cap.  X), 
si  aliquid  est  necessarium,  non  est  voluntarium.  Atqui  omnis  appetitio 
voluntatis  est  voluntaria.  Ergo  voluntas  nihil  appetit  necessario. 

Resp.  Dist.  mai.  Iuxta  S.  Augustinum  si  aliquid  est  necessarium 
necessitate  coactionis  et  violentiae,  non  est  voluntarium,  Conc.  Ne- 
cessitate  naturalis  inclinationis,  non  est  voluntarium,  Neg. 

Oppon.  5.°  Id  quod  est  naturale  alicui,  semper  ipsi  inest.  Atqui 
nullus  motus  seu  appetitio  semper  inest  voluntati.  Ergo  voluntas  nihil 
necessario  et  naturaliter  appetit. 

Resp.  Dist.  mai.  Id  quod  est  naturale,  et  consequens  formam  seu 
actum,  semper  inest,  Conc.  Si  consequitur  materiam  seu  potentiam, 
Subdist.  Semper  inest,  absolute,  Neg.  Posita  determinata  dispositione, 
Conc.  Dist.  min.  Nullus  motus  semper  inest,  si  voluntas  non  est  in 
determinata  dispositione,  Conc.  Si  voluntas  ponitur  in  determinata  di- 
spositione,  Neg.  et  Neg.  cons. 

Explico.  In  difficultate  latet  quaedam  aequivocatio.  Nam  aliquid 
potest  consequi  naturaliter  aliud,  vel  ratione  formae  seu  actus,  vel 
ratione  materiae  seu  potentiae.  Si  aliud  consequitur  ratione  actus,  tunc 
posito  priori,  semper  et  necessario  consequitur  posterius;  sed  si  aliud 
consequitur  ratione  potentiae,  tunc  posterius  habetur  tantummodo, 
quando  potentia  invenitur  in  determinata  dispositione.  Hoc  locum  ha- 
bet  tum  in  illis,  quae  spectant  ad  naturam  inanimam,  tum  in  moti- 
bus  procedentibus  ex  voluntate,  quae  cum  sit  in  potentia  volens,  non 
semper  est  in  actu  volendi  etiam  quae  naturaliter  vult;  sed  solum 
cum  movetur  per  bonum  apprehensum.  Voluntas  Dei  e  contra  quae 
est  actus  purus,  semper  est  in  actu  volendi  (2). 

(1)  Cf.  S.  Thom.  1  p.  q.  82,  a.  1  ad  2. 

(2)  Cf.  S.  Thom.  1-2,  q.  10,  a.  1  ad  2. 

SCHOLION.    Intellectus  et  voluntas  ad  invicem  conferuntur.  Cum 

voluntas  sit  potentia  animae,  quae  oritur  ex  virtute  intellectiva,  et 
eius  actio  idest  appetitio  operationem  intellectus  necessario  subau- 
diat,  iuxta  illud  efiatum  sermone  tritum  et  pervulgatum;  Nihil  voli- 
tum  quin  sit  antea  praecognitum ;  sponte  occurrit  duplex  comparatio 
inter  intellectum  et  voluntatem.  Prima  instituitur  ad  patefaciendum, 
quaenam  ex  duabus  potentiis  sit  nobilior  praestantiorque ;  secunda 
explanat,  an  et  quo  pacto  intellectus  et  voluntas  ultro  citroque  se  mo- 
veant  ad  operandum.  Qua  in  re  S.  Thomae  Aquinatis  doctrinam  bre- 
viter  et  dilucide  sub  oculos  ponere  conabimur. 

Et  primo  quidem  affirmandum  omnino  est,  intellectum  absolute 
et  simpliciter  esse  nobiliorem  perfectioremque  voluntate ;  licet  per  ac- 
cidens  et  secundum  quid  voluntas  intellectui  praestet.  Quod  ita  effici 
concludique  potest.  Obiectum  intellectus  est  simplicius,  abstractius,  et 
magis  absolutum,  quam  obiectum  voluntatis;  nam  obiectum  intelle- 
ctus  est  ipsa  ratio  boni  appetibilis;  bonum  autem  appetibile,  cuius 
ratio  est  in  intellectu,  est  obiectum  voluntatis:  quanto  autem  aliquid 
est  simplicius  et  abstractius,  tanto  secundum  se  est  nobilius  et  perfe- 
ctius.  Iam  vero  propria  ratio  alicuius  potentiae  per  se  et  simpliciter 
dimetienda  est  ab  ordine  ad  suum  obiectum.  Ergo  intellectus  per  se 
et  absolute  praestantior  nobiliorque  est  voluntate.  Nuper  exposita  ra- 
tio  exinde  illustrari,  confirmarique  potest,  quod  illud  quod  simpliciter, 
absolute,  et  secundum  naturae  ordinem  antecedit,  semper  est  nobilius 
et  praestantius,  et  hoc  in  sensu  actus  est  perfectior  nobiliorque  po- 
tentia.  Iam  vero  intellectus  est  prior  voluntate,  ut  actus  et  eius  causa 
motiva.  lntellectus  ergo  absolute  est  facultas  nobilior  voluntate,  quae 
ex  intellectu  naturaliter  dimanat. 

Quod  si  comparatio  intellectus  et  voluntatis  non  sumitur  ex  es- 
sentialibus  utriusque  facultatis,  sed  ex  illis,  quae  sunt  ipsis  acciden- 
talia,  nempe  per  ordinem  ad  alterum,  tunc  intellectus  interdum  inve- 
nitur  inferior,  interdum  superior  voluntate.  Sic  si  obiectum  utriusque 
facultatis  est  res  aliqua  sensibilis  et  infra  animam  posita,  tunc  intel- 
lectus  intelligens  sensibilia  est  omnino  nobilior  digniorque  voluntate 
sensibilia  appetente.  Sin  contra  utriusque  obiectum  sit  aliquid  supra 
animam  positum,  tunc  voluntas  altior  perfectiorque  est  intellectu. 
Quocirca  in  praesenti  statu  in  quo  anima  non  cognoscit  Deum,  nisi 
per  res  sensibiles,  melior  est  amor  Dei,  quam  cognitio ;  contra  melior 
est  cognitio  rerum  corporalium,  quam  amor  earumdem  (1). 

Ad  secundam  quaestionem  quod  attinet,  nemini  dubium  esse  po- 
test,  quin  intellectus  moveat  voluntatem,  et  vicissim  voluntas  moveat 
intellectum;  sed  aliter  et  aliter,  nempe  in  duplici  genere  causae  plane 
diverso.  lntellectus  quippe  voluntatem  movet    ad   modum    fmis,  quia 

(1)  Cf.  S.  Thom.  1  p.  q.  8*2,  a.  3;  QQ.  DD.  De  ver.  q.  2*2,  a.  11. 

bonum  intellectum  est  obiectum  voluntatis;  obiectum  autem  faculta- 
tis  appetitivae  ad  ipsam  comparatur  ut  finis.  Voluntas  ex  adverso 
movet  intellectum  ad  modum  agentis,  quia  in  potentiis  activis  ordi- 
natis  illa  potentia,  quae  respicit  finem  universalem,  movet  potentias, 
quae  respiciunt  fines  particulares.  Hoc  illustratur  exemplo,  quod  du- 
citur  ex  politicis.  Rex  quippe,  qui  prospicit  communi  totius  regni 
bono,  movet  suo  imperio  singulos  civitatum  moderatores,  qui  bono 
singularum  civitatum  consulunt.  lam  vero  obiectum  voluntatis  est  bo- 
num  et  tinis  in  communi:  ex  adverso  quaelibet  potentia  comparatur 
ad  bonum  proprium  sibi  accommodatum,  sicut  intellectus- ad  cogni- 
tionem  veri.  Ergo  voluntas  per  modum  agentis  movet  ad  suos  actus 
cunctas  animae  potentias,  si  vires  naturales  vegetativae  partis  exci- 
pias,  quae  nostro  minime  subduntur  arbitrio. 

Praeoccupatur  duplex  difficultas.  Primae  difficultati,  quae  sponte 
se  oflert,  nimirum  quomodo  vitetur  processus  in  infinitum,  si  intel- 
lectus  movetur  a  voluntate,  et  voluntas  ab  intellectu,  occurrimus  af- 
firmando,  ad  quemlibet  actum  voluntatis  esse  necessariam  motionem 
intellectus,  cum  voluntas  sit  appetitus  boni  apprehensi  per  intellectum, 
minime  vero  ad  quemlibet  actum  intellectus  esse  necessariam  motio- 
nem  voluntatis,  quia  actus  intellectus  quandoque  antevertit  actum  vo- 
luntatis;  et  intelligimus,  non  quia  volumus  intelligere,  sed  quia  in- 
tellectus  a  proprio  obiecto  naturaliter  sibi  occurrente  determinatur 
ad  proprium  actum.  Hinc  verum  est  illud  effatum:  Nihil  volitum  quin 
praecognitum ;  sed  contra  neque  est,  neque  esse  potest  verum  effa- 
tum  oppositum:  Nihil  cognitim,  quin  prius  volitum.  Merito  ergo 
S.  Thomas  nodum  dissolvit  inquiens:  «  Non  oportet  procedere  in  in- 
finitum,  sed  standum  in  intellectu,  sicut  in  primo.  Omnem  enim  vo- 
luntatis  motum  necesse  est,  quod  praecedat  apprehensio;  sed  non 
omnem  apprehensionem  praecedit  motus  voluntatis  »  (1). 

Ad  aliam  vero  difficultatem  exinde  ductam,  quod  movens  sit  no- 
bilius  moto,  ideoque  voluntas  movere  nequeat  intellectum,  cum  sit 
ipso  inferior,  respondemus  in  medium  afferendo  varios  rerum  delectus 
et  terminationes,  et  conferendo  simul  utriusque  facultatis  perfectionem 
et  dignitatem.  Nam,  uti  eleganter  et  profunde  disserit  S.  Thomas, 
intellectus  considerari  potest,  vel  ut  est  cognoscitivus  entis  et  veri 
universalis,  vel  ut  est  quaedam  res  et  particularis  potentia  habens 
determinatum  actum.  Pari  modo  voluntas  spectari  potest,  vel  ut  est 
appetitiva  boni  communis,  vel  ut  est  determinata  quaedam  facultas 
habens  determinatum  actum.  Iam  vero,  posthabitis  aliis  compara- 
tionibus,  si  voluntas  spectatur  secundum  communem  rationem  sui 
obiecti,  quod  est  bonum,  intellectus  ex  adverso  secundum  quod  est 
quaedam  res  et  peculiaris  potentia,  tunc  sub  communi  ratione  boni  con- 

(1)  1  p.  q.  82,  a.  4  ad  3. 

tinetur,  ut  quoddam  bonum  speciale,  tum  intellectus  ipse,  tum  ipsum 
intelligere,  tum  eius  obiectum,  quod  est  verum.  Secundum  hunc 
respectum  voluntas  est  nobilior  altiorque  intellectu,  et  consequenter 
potest  ipsum  movere.  Hinc  elucet,  cur  huiusmodi  potentiae  suis  actibus 
mutuo  se  includant:  nam  intellectus  intelligit,  voluntalem  velle ;  et 
voluntas  vult,  intellectum  intelligere.  Sic  bonum  continetur  sub  vero 
in  quantum  est  intellectum;  et  verum  continetur  sub  bono,  in  quantum 
est  desideratum  (1). 


ARTICULUS  III. 

DE    ACTIRUS    LIRERIS    VOLUNTATIS,    SEU    DE   LIRERO    HOMINIS    ARRITRIO. 

CONTINUATIO  RERUM.  Doctrina  a  nobis  in  superiori  articulo 
enucleatius  tradita  de  necessario  motu  voluntatis  erga  bonum  per- 
fectum,  quod  habet  rationem  finis,  cuius  adeptio  hominis  beatitudi- 
nem  constituit,  expeditam  paravit  viam  ad  aliam  magni  momenti 
quaestionem  ingrediendam.  Agendum  quippe  nobis  est  de  motibus 
liberis  et  contingentibus  voluntatis  erga  bona  particularia  et  imper- 
fecta,  quae  non  habent  rationem  extremi  et  finis,  sed  dumtaxat  me- 
diorum  ad  finem,  ideoque  expetuntur  per  ordinem  ad  finem,  propterea 
quod  apprehenduntur  ut  ducentia  ad  finem  seu  ad  beatitudinem.  Quam 
ad  rem  agitanda  nobis  occurrit  quaestio  de  libertate  humanae  volun- 
tatis,  seu  de  libero  hominis  arbitrio,  et  inquirendum:  1)  utrura  humana 
voluntas  aliquid  velit  et  appetat  non  necessario,  sed  libere,  vel  aliis 
verbis,  an  in  voluntate  exsistat  libertas  arbitrii;  2)  quaenamsit  proxima 
causa  et  ratio  huiusmodi  appetitionum,  quae  liberae  nominantur,  et 
ad  quaenam  bona  prosequenda  se  porrigant. 

Quaestio  itaque  in  duas  tribuitur  partes,  quarum  prima  statuit,  in 
voluntate  humana  exsistere  actus  liberos,  seu  hominem  in  iis  appe- 
tendis,  quae  referuntur  ad  ultimum  finem,  pollere  libero  arbitrio;  altera 
disserit  de  natura  et  causis  istius  perfectionis,  quae  in  appetitu  ratio- 
nali  dumtaxat  reperitur.  Prima  quaestionis  pars  tam  aperta  est,  et 
omnibus  perspicue  et  per  se  cognita,  ut  serio  in  dubium  revocari  mi- 
nime  possit,  cum  quisque  sibi  conscius  sit,  se  quaedam  libere  prorsus 
velle,  ita  ut  si  quis  contra  dicere  velit,  non  audiatur.  Secunda  ex 
adverso  quaestionis  pars  difficiles  admodum  habet  explicatus,  cum 
sit  maxime  occulta  et  involuta,  ideoque  ad  argumenta  subtilesque  con- 
clusiones  rationis  recurrendum  est,  ut  eius  causae  rite  determinentur, 

(1)  Cf.  S.  Thom.  loc.  cit.  ad  1  ;  QQ.  DD.  De  ver.  q.  22.  a.  12  ;  praesertim 
QQ.  DD.  De  malo,  q.  6,  a.  unico. 

eiusque  natura  et  propriae  passiones  et  assignentur  accurate,  et  ab 
adversariorum  fallaciis  et  captionibus  vindicentur. 

Ut  ergo  ordine  ac  via  procedamus  in  hac  quaestione,  quae  latius 
serpit  utpote  fundamentum  universae  moralis  philosophiae,  et  simul 
semitam  omnem  praecludamus  adversariis  veram  electionis  optionem, 
arbitriique  libertatem  subvertere  conantibus,  duo  a  nobis  praestanda 
erunt :  videlicet  tum  ostendendum,  in  nostra  voluntate  esse  liberas  ap- 
petitiones  et  actus,  tum  assignandae  rationes  quamobrem  res  ita  habeat. 
Cum  autem  ad  omne  de  quo  disceptatur  adhibenda  sit  definitio,  ut 
possint  facilius  dissolvi  captiosa,  et  distingui  ambigua,  antequam  pro- 
positionem  demonstrandam  statuamus,  nonnulli  conceptus  veniunt  de- 
clarandi,  partitionesque  in  medium  afferendae. 

Oefinitio  libertatis  inquiritur.  Si  prima  nominis  significatio  spe- 
ctatur,  libertas  denotat  iramunitatem  a  servitute ;  hinc  liberi  nuncu- 
pantur  homines,  qui  servituti  non  sunt  obnoxii.  Sed  hoc  vocabulum 
translatum  est  ad  significandara  libertatem  humanae  voluntatis,  quae 
est  immunitas  a  necessitate  in  appetendo  seu  volendo,  ita  ut,  cum 
voluntas  aliquid  appetat,  integrum  ei  sit  illud  non  appetere ;  ut  hu- 
iusraodi  immunitas  a  necessitate  dicitur  etiam  indifferentia. 

Duplex  indifferentia.  Cum  indifferens  seu  contingens  illud  dicatur, 
quod  non  est  determinatum  ad  unum,  indifferentia  potest  esse  du- 
plex  ;  altera  passiva,  et  denotat  potentiam  recipiendi  determinationem 
ab  alio ;  altera  activa,  et  est  vis,  qua  aliquod  ens  pollet  determinandi 
seipsum,  seu  exeundi  ex  indifferentia,  et  ponendi  operationem.  Prima 
denotat  imperfectionem ;  secunda  significat  nobilitatem  et  perfectionem ; 
prima  invenitur  in  appetitu  sensitivo  ;  secunda  solum  in  appetitu  ratio- 
nali  sedem  habet ;  prima  pertinet  ad  res  materiales ;  secunda  partici- 
patur  a  spiritibus  plus  minusve  perfecte,  secundum  quod  sunt  magis 
minusve  a  materia  seiuncti,  et  propius  remotiusque  accedunt  ad  per- 
fectionem  Primi  Activi,  nempe  Dei  gloriosi. 

Indifferentia  activa.  Indeterminatio  voluntatis,  qnae  denotat  do- 
miniura  in  proprios  actus,  et  appeiiatur  indifferentia  activa,  triplex  est. 
Nam  1)  homo  potest  velle  aut  non  velle,  et  haec  dicitur  libertas  exer- 
citii ;  quia  potest  exercere,  vel  non  exercere  actum  appetendi.  Dicitur 
etiam  libertas  contradictionis ;  nam  velle  et  non  velle,  amare  et  non 
amare  sunt  termini  contradictorii.  2)  Potest  velle  hoc  vel  illud  obie- 
ctum,  et  haec  dicitur  libertas  specificationis;  nam  actus  ab  obiecto 
speciem  mutuatur.  Dicitur  etiam  libertas  contrarietatis ;  quia  obiecta 
quae  appetuntur,  possunt  etiam  esse  contraria,  uti  velle  hoc  vel  eius 
oppositum.  3)  Post  velle  recte  vel  perperam  et  prave;  nam  id  quod 
appetitur,  potest  esse  ordinatum  ad  debitum  finem,  vel  secus. 

Tergeminam  hanc  libertatis  partitionem  sic  declarat  S.  Thomas : 
«  Cum  voluntas  dicatur  libera  in  quantum  necessitatem  non  habet ; 
libertas  voluntatis  in  tribus  consideratur ;  scilicet  quantum  ad  actum, 

in  quantum  potest  velle  vel  non  velle;  et  quantum  ad  obiectum,  in 
quantum  potest  velle  hoc  vel  illud  et  eius  oppositum :  et  quantum  ad 
ordinem  finis,  in  quantum  potest  velle  bonum  vel  malum.  Sed  quan- 
tum  ad  primum  horum  inest,  libertas  voluntati  in  quolibet  statu  na- 
turae  respectu  cuiuslibet  obiecti  (etiam  ultimi  finis).  Secundum  vero 
horum  est  respectu  quorumdam  obiectorum,  scilicet  eorum  quae  sunt 
ad  finem,  et  non  ipsius  finis  :  et  etiam  secundum  quemlibet  statum 
naturae.  Tertium  vero  non  est  respectu  omnium  obiectorum,  sed 
quorumdam  eorum,  scilicet  quae  sunt  ad  finem  ;  nec  respectu  cuius- 
libet  status  naturae,  sed  illius  tantum  in  quo  natura  deficere  potest. 
Nam  ubi  non  est  defectus  in  apprehendendo  et  conferendo,  non  potest 
esse  voluntas  mali  in  his,  quae  sunt  ad  finem,  sicut  patet  in  beatis. 
Et  pro  tanto  dicitur,  quod  velle  malum  nec  est  libertas,  nec  pars  liber- 
tatis,  quamvis  sit  quoddam  libertatis  signum  »  (1). 

Libertas  definitur.  Ex  superius  declaratis  libertas  arbitrii  potest 
ritedefiniri :  Jndeterminatio  seu  indifferentia  activa,qua,posit\s  omnibus 
ad  agendum  praerequisitis,  voluntas  possit  agere  vel  non  agere.  Dicitur 
indifferentia  activa ;  cum  evidens  sit,  passivam  indifferentiam,  quae  est 
etiam  in  appetitu  sensitivo,  non  sufficere  ad  libertatem  salvandam. 
Dicitur  posi tis  pracrequisitis,  nam  in  sensu  diviso  praerequisitorum  seu 
semotis  praerequisitis  voluntas  non  valet  quicquam  velle  neque  libere 
neque  necessario.  Dicitur  possit  agere  vel  non  agere,  idest  eligere 
quia  per  hoc  exprimitur  dominium  voluntatis  in  proprium  actum  quod 
omnes  intelligunt  esse  de  essentia  libertatis.  Unde  S.  Thomas  ait ; 
<(  Proprium  liberi  arbitrii  ;est  electio.  Ex  hoc  enim  liberi  arbitrii 
esse  dicimur,  quod  possurnus  unum  recipere,  alio  recusato,  quod  est 
eligere  »  (2).  Demum  in  definitione  fit  solum  mentio  libertatis  con- 
tradictionis  seu  exercitii,  cum  libertas  specificationis  et  libertas  con- 
trarietatis  non  sint  nisi  variae  applicationes  primae. 


PROPOSITIO. 

In  voluntate   huinana  datur  vera  libertas   arbitrii,  cuius  radix 
reponenda  est  in  ratione  apprehendente  bonum  in  universali  (3). 

Prob.  prop.  Arg.  I.um  Cum  exsistentia  liberi  arbitrii  in  nostra 
voluntate  sit  res  luculentissima,  quae  ab  omnibus  sentitur  hominibus, 
qui  non  possunt  non  experiri,  se  ita  velle    quasdam    res,  ut   possent 

(1)  QQ.   DD.  De  ver.  q.  22,  a.  H. 

2  1  p.  q.  83,  a.  a.  3. 

3)  De  hac  re  disscrit   S.  Thom.  I  p.   q.  82,    a.  [2;  q.   10.    a.  2;    QQ.  1)1). 

De  malo,  q.  (i.  a.  unico;  De  ver.  q.  22,  a.  6  et  alibi  passim. 

eas  non  velle,  vel  etiam  velle  oppositum,  proposita  veritas  non  po- 
test  per  clariora  stricte  clemonstrari,  sed  solum  per  diversa  signa  vel 
indicia  exponi,  quae  non  patefaciunt  rem  ignotam,  sed  potius  consi- 
derationem  intellectus  excitant,  ut  in  rem  apertam  aciem  intendat. 
Iam  vero.  ut  huiusmodi  admonitiones  seu  animadversiones  sub  uno 
veluti  conspectu  ponamus,  quisque  evidenter  vivideque  sentit,  se  sae- 
pissime  deliberare  et  consultare,  et  diversa  motiva  expendere,  ante- 
quam  operetur :  iterum  sentit,  se  teneri  ad  turpia  et  flagitiosa  vitanda, 
et  ad  quaedam  honesta  patranda;  iterum  sentit,  se  poenam  mereri 
in  malefactis,  et  vicissim  praemium  in  benefactis,  in  primis  angitur 
moerore,  dum  in  secundis  gaudet  et  laetatur:  demum  firmiter  credit, 
exempla,  exhortationes,  consilia  plurimum  valere  ad  movendas  homi- 
num  voluntates,  ut  unum  prae  alio  velint.  Iam  vero  haec  omnia 
nc  intelligi  quidem  possent,  si  homo  non  haberet  dominium  et  po- 
testatem  suorum  actuum,  et  semper  ad  volendum  ferretur  necessario. 
Ergo  ipsa  animi  conscientia  ut  optimus  et  sane  incorruptus  testis 
clarissime  manifestat,  dari  in  nostra  voluntate  libertatem  arbitrii. 

Hoc  idem  confirmant  leges,  praecepta,  exhortationes,  commina- 
tiones,  iudicia,  poenae,  et  praemia,  quae  ad  conservationem  humanae 
societatis  sunt  prorsus  necessaria,  quaeque  proclamant,  homines  pol- 
lere  libero  arbitrio  ad  eligendum,  nam  qui  necessario  ad  agendum 
moventur,  neque  suppliciis  neque  praemiis  digni  habentur. 

Quare  sententia  denegans  liberum  hominis  arbitrium  non  solum 
falsa,  sed  etiam  insana  censenda  est,  quemadmodum  notatum  fuit  a 
S.  Tboma  sit  aiente:  «  Quidam  posuerunt  quod  voluntas  hominis  ex 
necessitate  movetur  ad  aliquid  eligendum...  Haec  autem  opinio  est 
haeretica;  tollit  enim  rationem  meriti  et  demeriti  in  humanis  actibus... 
Est  etiam  adnumeranda  inter  extraneas  philosophiae  opiniones;  quia 
non  solum  contrariatur  fidei,  sed  subvertit  omnia  principia  philoso- 
phiae  moralis.  Si  enim  non  sit  liberum  aliquid  in  nobis  :  sed  ex  ne- 
cessitate  movemur  ad  volendum,  tollitur  deliberatio,  exhortatio,  prae- 
ceptum,  et  punitio,  et  laus,  et  vituperium,  circa  quae  moralis  philosophia 
consistit.  Huiusmodi  autem  opiniones,  quae  destruunt  principia  alicuius 
partis  philosophiae,  dicuntur  positiones  extraneae.  sicut  nihil  moveri, 
quod  destruit  principia  scientiae  naturalis  »  (1). 

Arg.  2.um  Haec  eadem  veritas  probari  potest  ratione  quadante- 
nus  a  priori,  nimirum  pervestigando  causam  cur  huiusmodi  perfectio 
indeterminationis  seu  dominium  in  suam  appetitionem  invenitur  in 
voluntate  hominis ;  et  sic  ingrediemur  secundam  partem  quaestionis. 
Argumentum  sic  effici  potest.  Cum  voluntas  humana  necessario  inhae- 
reat  ultimo  fini  seu  beatitudini,  tamquam  bono  vel  obiecto  perfecte 
explenti  eius  capacitatem,  in   tantum  bona  particularia  ab  ipsa  eligi 

(l)  QQ.  DD.  De  malo,  q.  6,  a.  unico. 

possunt  ut  media  ad  finem,  in  quantum  bona  huiusmodi  connectuntur 
cum  fine  ut  eius  participationes,  et  ab  homine  connexa  cum  fine  ap- 
prehenduntur.  Atqui  multa  bona  particularia  non  sunt  necessario  con- 
nexa  cum  fine,  et  ea  quae  sunt  connexa  cum  fine  seu  beatitudine, 
possunt  ab  homine  apprehendi  sine  huiusmodi  connexione.  Ergo  vo- 
luntas  hominis  in  eligendis  particularibus  bonis,  quae  sunt  media  ad 
finem  seu  ad  beatiiudinem,  non  movetur  necessario  sed  libere  idest 
motus  voluntatis  remanet  in  potestate  sui  liberi  arbitrii. 

Aliis  verbis.  Voluntas  hominis,  utpote  appetitus  consequens  ap- 
prehensionem  intellectus  cognoscentis  bonum  universale,  necessario 
movetur  erga  bonum  absolutum,  in  quo  habetur  hominis  beatitudo,  et 
ab  eo  necessario  determinatur,  cum  huiusmodi  bonum  sit  motivum 
complens  et  actuans  totam  potentiam  mobilis.  Bona  vero  particularia, 
quae  sunt  participationes  finitae  et  imperfectae  beatitudinis,  eligit  ut 
media  ad  finem.  lam  vero  nullum  bonum  particulare  potest  esse  mo- 
tivum  perfecte  actuans  universalem  appetitum  voluntatis,  tum  si  con- 
sideratur  in  se,  quia  particulare  et  finitum  ;  tum  si  consideretur  per 
ordinem  ad  finem,  quia  vel  non  nectitur  necessario,  vel  non  appre- 
henditur  in  hac  vita  ut  necessario  connexum  cum  fine.  Ergo  voluntas 
in  eligendis  illis,  quae  sunt  ad  finem,  non  movetur  necessario,  sed 
libere  se  movet,  utpote  habens  dominium  sui  motus  (1). 

Confir.  I.°  et  ulterius  declaratur  sic.  Tria  considerari  possunt 
agentium  genera.  Quaedam  operantur  sine  cognitione  et  iudicio,  uti 
plantae  et  stirpes ;  quaedam  autem  operantur  cum  cognitione  sensi- 
tiva,  quae  cognoscitiva  est*singularium,  uti  bruta  animantia;  quaedam 
demum,  quae  operantur  cum  cognitione  intellectiva,  quae  percipit  uni- 
versalia,  uti  homines.  Prima  quae  agunt  per  formam  naturalem,  ha- 
bent  inclinationem  determinatam  ad  unum.  Secunda  quae  agunt  per 
loimam  a  sensu  apprehensam,  quae  est  repraesentativa  singularium, 
habent  diversas  inclinationes  secundum  quod  apprehendunt  aliquid  vel 
ut  conveniens  vel  ut  disconveniens ;  sed  tamen  quaelibet  inclinatio  est 
ad  unum  et  determinatum  actum,  quia  consequitur  iudicium  determi- 
natum  a  natura.  Sic  ovis  quaerit  cibum,  et  fugit  lupum.  Tertia  demum 
quae  agunt  per  formam  universalem  ab  intellectu  apprehensam,  aug- 
dent  inclinatione  voluntatis  indeterminate  se  habente  ad  plura ;  nam 
sub  forma  universali  multa  possunl  comprehendi ;  et  cum  actus  sint  in 
singularibus  in  quibus  nullum  adaequat  potentiam  universalis,  incli- 
natio  remanet  indeterminata  (2). 

Quare  radix  libertatis  est  ratio  apprehendens  bonum  in  universali 
ad  quod  bona  particularia  contingentem  ordinem  dicunt;  ideoque  homo 
est  liberi  arbitrii,  quia  mente  et  ratione  pollet. 

(1)  Cf.  S.  Thom.   1   p.  q.  82.  a.  "2. 

(2)  Cf.  S.  Thom.  QQ.  DD.  De  malo,  q.  6,  a.  unico. 

Confir.  2.°  ex  eo  quod  ip  quolibet  particulari  bono  ratio  possit 
deprehendere  motivum,  cur  illud  appetat  vel  aspernetur,  ideoque  illud 
libere  eligit.  Sic  enim  argumentatur  Aquinas:  «  Homo  in  omnibus 
particularibus  bonis  potest  considerare  rationem  boni  alicuius  et  de- 
fectum  alicuius  boni,  quod  habet  rationem  mali,  et  secundum  hoc 
potest  unumquodque  huiusmodi  bonorum  apprehendere  ut  eligibile  vel 
fugibile.  Solum  autem  perfectum  bonum,  quod  est  beatitudo,  non  po- 
test  ratio  apprehendere  sub  ratione  mali  vel  alicuius  defectus,  et  ideo 
ex  necessitate  beatitudinem  homo  vult,  nec  potest  velle  non  esse  beatus, 
vel  esse  miser.  Electio  autem  cum  non  sit  de  fine,  sed  de  iis  quae 
sunt  ad  finem,  non  est  perfecti  boni,  quod  est  beatitudo,  sed  aliorum 
particularium  bonorum.  Et  ideo  homo  non  ex  necessitate  sed  libere 
eligit  »  (1).  Nimirum  in  quolibet  bono  finito  propter  limites  et  imper- 
fectiones  ipsi  inhaerentes,  intellectus,  qui  est  cognoscitivus  boni  abso- 
luti,  deprehendit  momenta  in  utramque  partem,  tum  ut  illud  expe- 
tamus,  tum  ut  aspernemur,  ideoque  voluntas  ita  ab  huiusmodi  bono 
apprehenso  movetur,  ut  integrum  ei  sit  quod  libuerit  eligere. 

Conclusio.  Ut  omnia,  quae  a  nobis  in  hac  quaestione  explanatius 
disputata  sunt,  sub  uno  veluti  conspectu  ponantur,  sic  contracta  ora- 
tione  capitulatim  ea  ordine  subiiciemus. 

l.°  Voluntas  humana  est  potentia  appetitiva,  quae  consequitur  in- 
tellectum  percipientem  universalem  rationem  boni,  ideoque  obiectum 
proprium  et  adaequate  complens  capacitatem  voluntatis  est  bonum 
absolutum  a  se  excludens  omnem  defectum  et  limitem.  Ab  hoc  bono 
voluntas  movetur  ad  appetendum  necessario,  nam  quodlibet  passivum 
determinatur  ad  unum  a  suo  proprio  activo,  si  quando  activum  inte- 
gram  capacitatem  passivi  explet  et  actuat. 

2.°  Bona  particularia,  quae  sunt  imperfectae  participationes  boni 
absoluti,  quod  est  finis  et  beatitudo  hominis,  non  appetuntur  ab  humana 
voluntate,  nisi  ut  media  ad  finem ;  ideoque  voluntas  ad  ea  capessenda 
non  fertur  et  movetur,  nisi  propter  amorem  finis,  quo  sublato,  omnis 
motus  voluntatis  ad  bona  particularia  continuo  evanesceret;  quemad- 
modum,  sublatis  principiis  per  se  notis,  quilibet  motus  rationis  ad  ar- 
gumentationem  concludendam  radicitus  subverteretur. 

3.°  Omnia  bona  particularia  sunt  media,  quae  ad  finem  ordinantur 
contingenter  sive  ex  rei  veritate,  quia  ad  finem  per  diversas  semitas 
accedi  potest,  sive  ob  falsam   intellectus  apprehensionem.   Ergo   vo 
luntas  in  appetitione  horum  bonorum  non  dcterminatur  ad  unum,  sed 
eius  inclinatio  indeterminata  remanet,  ideoque  ea  libere  eligit. 

4.°  Cum  ipsum  exercitium  actus,  quo  beatitudinem  et  bonum  ab- 
solutum  appetit,  sit  particulare  quoddam  bonum,  consequenter  inte- 
grum  est  voiuntati  ponere  vel  non  ponere  talem  actum,  quia  potest 

(1)  1-2,  q.  13,  a.  6. 

velle  vel  nolle  cogitare  de  beatitudine;  sed  si  de  beatitudine  homo 
cogitat,  illam  necessario  appetit,  quia  nemo  potest  velle  non  esse 
beatus,  vel  esse  miser.  Hoc  disertis  verbis  notatum  fuit  a  S.  Thoma, 
qui  sic  loquutus  est:  <c  Homo  ex  necessitate  appetit  beatitudinem. 
Dico  autem  ex  necessitate,  quantum  ad  determinationem  actus,  quia 
non  potest  velle  oppositum ;  non  autem  quantum  ad  exercitium  actus, 
quia,  potest  aliquis  non  velle  tunc  cogitare  de  beatitudine,  quia  etiam 
ipsi  actus  intellectus  et  voluntatis  particulares  sunt  »  (1). 


SOLVUNTUR  DIFFICULTATES. 

Oppon.  I.°  Libertas  non  potest  esse  in  eo,  quocl  movetur  ab  alio. 
Atqui  voluntas  humana  movetur  ab  obiecto,  nempe  a  bono.  Ergo  in 
voluntate  humana  non  existit  libertas. 

Resp.  Dist.  mai.  Libertas  non  est  in  eo,  quod  movetur  ab  alio  si 
id  quod  movetur  non  concurrit  active  ad  motionem  alterius,  Conc.  Si 
active  concurrit,  Subdist.  Si  virtus  moventis  adaequat  totam  poten- 
tiam  mobilis,  iterum  Conc.  Si  potentia  mobilis  superexcedit  virtutem 
moventis,  Neg.  Contradist.  min.  et  Neg.  cons. 

Explico.  Illud  quod  ab  alio  pellitur  ad  motum,  potest  considerari 
in  duplici  differentia,  nempe  vel  1)  ut  est  in  indifferentia  passiva,  et 
tunc  si  movetur  ab  alio,  motus  eius  erit  vel  necessarius,  si  virtus  mo- 
ventis  vincit  resistentiam  mobilis,  vel  nullus,  si  virtus  motiva  supe- 
ratur  a  potentia  mobilis.  Vel  2)  ut  invenitur  in  indifferentia  activa 
quemadmodum  diximus  de  voluntate  humana,  et  tunc,  posita  motione 
obiecti,  motus  qui  consequitur,  erit  necessarius,  si  obiectum  motivum 
adaequat  et  complet  totam  capacitatem  potentiae,  quae  movetur;  et 
ex  adverso  erit  liber  et  contingens,  si  obiectum  motivum  non  implet 
capacitatem  et  potentiam  illius  quod  movetur.  Iam  vero  cum  nulium 
bonum  finitum  et  particulare  possit  adaequare  potentiam  voluntatis, 
cuius  obiectum  est  bonum  absolutum,  idest  beatitudo,  rite  concludimus, 
voluntatem  ad  talia  bona  ferri  omnino  libere  (2). 

Hic  tamen  sedulo  notandum  est,  propositam  difficultatem  non  posse 
rite  et  plene  dissolvi,  nisi  ratio  habeatur  duplicis  motionis,  nimirum 
subiectivae  et  obiectivae,  quarum  una  necessaria  est  ad  exercitium 
actus  voluntatis,  altera  requiritur  ad  determinationem  et  speciticatio- 
nem  appetitionis.  Haec  secunda  motio  oritur  ex  obiecto,  quemadmodum 
per  se  est  evidentissimum.  De  prima  vero  motione  circa  quam  tot 
exortae  sunt  concertationes,  dicimus  cum  S.  Thoma,  eam  dependere 
et  causari  ab  ipsa  voluntate,  et  hoc  esse  necessario  admittendum,  ut 

(I)  (JLK  01).  De  malo,  q.  f>,  a.  unico. 
(2    Cf.  S.  Thom.   I   p.  q.  8-2,  a.  2  ad  2. 

possit  liberum  hominis  arbitrium  salvari.  Cum  non  sit  huius  loci  quae- 
stionem  tam  reconditam  longius  prosequi,  in  praesentia  contenti  erimus 
huc  transferre  luculentia  haec  S.  Thomae  verba:  «  Ad  ostendendum 
quod  voluntas  non  ex  necessitate  movetur,  oportet  considerare  motum 
voluntatis,  et  quantum  ad  exercitium  actus,  et  quantum  ad  determina- 
tionem  actus,  qui  est  ex  obiecto.  Quantum  ergo  ad  exercitium  actus, 
primo  quidem  manifestum  est,  quod  voluntas  movetur  a  seipsa ;  sicut 
enim  movet  alias  potentias,  ita  et  seipsam  movet.  Nec  propter  hoc  se- 
quitur,  quod  voluntas  secundum  idem  sit  in  potentia  et  in  actu.  Sicut 
enim  homo  secundum  intellectum  in  via  inventionis  movet  seipsum  ad 
scientiam,  in  quantum  ex  uno  noto  in  actu  venit  in  aliquod  ignotum, 
quod  erat  solum  in  potentia  notum  ;  ita  per  hoc  quod  homo  aliquid 
vult  in  actu,  movet  se  ad  volendum  aliquid  aliud  in  actu;  sicut  ex  hoc 
quod  vult  sanitatem,  movet  se  ad  volendum  sumere  potionem  »  (1). 

Oppon.  2.°  Sicut  principia  in  clemonstrabilibus  se  habent  ad  con- 
clusiones,  ita  tines  in  appetibilibus  se  habent  ad  ea,  quae  sunt  ad  fi- 
nem.  Atqui  ex  principiis  notis  intellectus  necessario  determinatur  ad 
conclusiones  admittendas.  Ergo  voluntas  ex  necessaria  appetitione  finis 
determinatur  ad  appetenda  necessario  ea,  quae  sunt  ad  finem. 

Resp.  Dist.  mai.  Idest  sicut  intellectus  a  notitia  principiorum 
movetur  ad  amplectendas  conclusiones,  ita  voluntas  ex  appetitione 
finis  movetur  ad  appetenda  media,  Conc.  Idest  eodem  modo  movetur 
intellectus,  et  voluntas,  Neg.  Conc.  min.  et  Neg.  cons.  (2). 

Oppon.  3.°  Yoluntas  humana  non  potest  velle  malum.  Atqui  po- 
tentia  appetitiva,  quae,  si  vult,  non  potest  velle  malum,  est  determi- 
nata  ad  volendum  bonum.  Ergo  voluntas  necessario  vult. 

Resp.  Dist.  mai.  Voluntas  non  potest  velle  malum  sub  ratione 
mali,  Conc.  Sub  ratione  boni  apparentis,  Neg.  Dist.  min.  Si  non  po- 
test  velle  malum  sub  ratione  mali,  necessario  fertur  ad  obiectum  sub 
ratione  boni,  Conc.  Si  non  potest  velle  malum  neque  sub  ratione  mali, 
neque  sub  ratione  boni,  necessario  vult  bonum,  Subdist.  Ita  ut  non 
possit  eligere  aliquid  quod  realiter  sit  malum,  iterum  Conc.  Non  possit 
eligere  inter  diversa  bona,  quae  ducunt  ad  finem,  Neg. 

Explico.  Solutio  patet  ex  doctrina  superius  exposita.  Nam  libertas 
potest  considerari  vel  in  eo,  qui  non  potest  deficere  a  fine,  et  in  ipso 
remanet  libertas  specificationis  inter  diversa  bona  pariicularia;  vel 
consideratur  libertas  in  eo,  qui  potest  deficere  a  debito  fine,  et  tunc 
licet  si  vult,  non  possit  velle  aliquid  sub  ratione  mali,  tamen  potest 
velle  malum  sub  ratione  appareutis  boni;  et  sic  in  eo  habetur  etiam 
indeterminatio  voluntatis  respectu  ordinis  ad  finem,  in  quantum  potest 

Jj  QQ.  DD.  De  malo,  q.  6,  a.  unico. 
(2    Cf.  S.  Thom.  1  p.  q.  82,  a.  2  ad  3. 

De  Maria,  Vol.  II.  25 

appetere  id  quod  vere  in  finem  debitum  ordinatur,  vel  solum  appa- 
renter  ducit  ad  beatitudinem  (1). 

Oppon.  4.°  Malum  opponitur  bono,  sicut  tenebrae  lumini.  Atqui 
potentia  visiva,  quae  a  natura  determinata  est  ad  lucem,  non  potest 
moveri  a  tenebris.  Ergo  voluntas  non  potest  velle  malum. 

Resp.  Dist.  mai.  Malum  opponitur  bono,  ut  tenebrae  opponuntur 
luci,  ita  tamen  ut  corpus  possit  omnino  carere  luce,  et  malum  non 
possit  carere  omni  bono,  Conc.  Ita  ut  quemadmodum  possit  dari  corpus 
aliquod  omnino  tenebrosum,  sic  possit  dari  malum  omnino  carens  omni 
bono,  Neg.  Conc.  min.  et  Neg.  cons. 

Oppon.  5.°  Eadem  causa  non  potest  producere  diversos  effectus; 
nam  ex  diversitate  effectuum  concludimus,  causas  esse  diversas.  Atqui 
velle  vel  nolle  aliquod  bonum  sunt  diversi  eftectus.  Ergo  voluntas, 
proposito  bono,  non  potest  eligere. 

Resp.  Dist.  mai.  Causa  non  potest  producere  diversos  effectus,  si 
unus  effectus  adaequat  totam  virtutem  causae,  Conc.  Si  non  adaequat 
Neg.  Contradist.  min.  Velle  vel  nolle,  velle  hoc  vel  illud  adaequat 
totam  virtutem  et  potentiam  voluntatis,  Neg.  Superantur  a  potentia 
voluntatis,  Conc.  et  Neg.  cons. 

Explico.  Aequivocatio  difficultatis  facile  intelligitur;  si  enim  ob- 
iectio  quidquam  valeret,  deducendum  foret,  Deum  non  potuisse  di- 
versas  res  arbitratu  suae  potentissimae  voluntatis  producere,  quod 
est  penitus  abnorme.  Cum  enim  aliqua  causa  virtute  superat  quem- 
libet  particularem  et  proprium  effectum,  plane  requirit  ut  possit  ad 
plures  et  diversos  effectus  se  extendere,  ideoque  ex  diversitate  effectus 
arguitur  causae  diversitas,  si  causa  est  determinata  ad  unum. 

Oppon.  6.°  Voluntas  creata  agit  ut  instrumentum,  quia  est  causa 
secunda,  quae  movetur  a  Deo.  Atqui  libertas  non  potest  attribui  in- 
strumento.  Ergo  humana  voluntas  non  est  libera. 

Resp.  Dist.  mai.  Voluntas  agit  ut  instrumentum  proprie  dictum, 
Neg.  Communiter  dictum,  Conc.  Contradist.  min.  Libertas  non  potest 
attribui  instrumento  proprie  dicto,  Conc.  Communiter  dicto,  Neg. 

Explico.  Instrumentum  potest  sunii  dupliciter,  vel  sensu  proprio 
et  presso;  vel  sensu  latiori  et  magis  communi.  Instrumentum  sensu 
stricto  ita  movetur  a  causa  principali,  ut  ab  ea  non  recipiat  aliquam 
formam,  quae  sit  eius  natura;  et  ideo  actio,  quae  resultat,  non  assi- 
milatur  instrumento,  sed  causae  principali.  Sic  scalpellum  movetur 
ab  artifice,  quin  recipiat  ab  eo  aliquod  intrinsecum  principium  sui 
motus.  Sensu  autem  communiori  et  latiori  instrumentum  ita  movetur 
a  causa  superiori,  ut  ab  ea  recipiat  aliquam  formam  intrinsecam,  per 
quam  instrumentum  habet  principium  intrinsecum  sui  motus.  Sic  crea- 

(1)  Cf.  S.  Thom.  QQ.  DD.  De  Ver.  q.  22,  a.  6  ad  4 ;  De  malo,  q.  6.  a.  unico 
da  10. 

turae  agunt  motae  a  Deo,  et  earum  operatio  assimilatur  causae  in- 
strumentali.  Deus  autem  omnes  creaturas  ita  movet,  ut  omnes  crea- 
turae  operentur  secundum  proprias  naturas.  Ouare  si  creatura  ita 
movetur  a  Deo  ut  principium  intrinsecum  a  Deo  receptum,  quod  con- 
stituit  naturam  creaturae3  sit  huiusmodi  ut  creaturam  efficiat  domi- 
nam  sui  actus,  uti  contingit  in  agentibus  liberis,  motio  divina  non 
solum  non  imponit  necessitatem,  idest  non  determinat  creaturam  ad 
unum,  sed  etiam  est  causa,  cur  creatura  determinet  seipsam  (1). 

Oppon.  7.°  Voluntas  est  in  potentia  ad  appetenda  bona  particu- 
laria.  Atqui  si  est  in  potentia  relate  ad  huiusmodi  bona,  non  movet 
seipsam,  sed  ab  alio  movetur  ad  ea  appetenda.  Ergo  non  potest  ita 
aliquid  velle.  ut  eius  appetitio  sit  in  sua  potestate. 

Resp.  Dist.  mai.  Voluntas  circa  bona  particularia  est  in  mera 
potentia,  Neg.  Est  partim  in  actu,  et  partim  in  potentia,  Conc. 

Explico.  S.  Thomas  eamdem  difficultatem  crebro  sibi  obiicit  eam- 
que  solvit  per  hoc,  quod  appetitus  rationalis  consequens  cognitionem 
intellectivam,  quae  apprehendit  ipsam  rationem  boni  universalis,  re- 
late  ad  appetitionem  particularium  bonorum  sit  partim  in  actu,  et 
partim  in  potentia,  et  secundum  quod  est  in  actu  moveat  seipsum 
secundum  quod  est  in  potentia.  Siquidem  cum  voluntas  sit  in  actu 
appetitionis  boni  universalis,  quod  eius  capacitatem  explet  et  superat, 
et  simul  sit  in  potentia  ad  appetendum  particulare  aliquod  bonum, 
quod  non  complet  capacitatem  ipsius,  ad  huiusmodi  bona  voluntas  et 
movet  seipsam,  et  ita  movet,  ut  sit  domina  sui  actus,  nempe  ut  eius 
motus  remaneat  contingens,  ipsique  integrum  sit  velle  vel  non  velle, 
velle  potius  hoc,  quam  illud.  En  quomodo  Angelicus  Doctor  rem  acu 
tangit:  «  Idem  secundum  idem  non  movet  seipsum;  sed  secundum 
aliud  potest  seipsum  movere:  sic  enim  intellectus,  in  quantum  intel- 
ligit  actu  principia,  reducit  seipsum  de  potentia  in  actum  quantum 
ad  conclusiones:  ot  vojuntas  in  quantum  vult  finem,  reducit  se  in 
actum  quantum  ad  ea  quae  sunt  ad  finem  j>  (2).  Quare  effatum  illud : 
Quidquid  movetur,  ab  alio  movetur  verissimum  est,  si  rite  intelliga- 
tur;  secus  est  falsum,  et  liberum  hominis  arbitrium  funditus  subvertit; 
nam  moveri  potest  sumi  vel  in  sensu  mere  passivo,  et  tunc  nequit 
consistere  cum  libertate ;  vel  metaphorice  et  in  sensu  mere  activo,  et 
tunc  est  proprium  Dei,  qui  est  merus  actus,  ideoque  non  progreditur 
realiter  de  potentia  in  actum;  vel  in  sensu  partim  activo  partim  pas- 
sivo,  et  tunc  est  proprium  voluntatis  humanae,  quae  realiter  transit 
de  potentia  in  actum;  sed  cum  sit  in  actu  relate  ad  appetitionem 
finis,  secundum  hoc  movet  seipsam  ad   electionem    mediorum,  et  sic 

(1)  Cf.  S.  Thom.  QQ.  DD.  De  Ver.  q.  24,  a.  1  ad  5. 

(2)  QQ.  DD.  De  malo,  q.  6,  a.  unico  ad  20. 

distinguitur  utrinque  tum  ab  agentibus  determinatis  ad  unum,  tum  a 
Deo  primo  agente  prorsus  immobili  (1). 

Oppon.  8.°  Ante  electionem  voluntatis  debet  praecedere  iudicium 
intellectus  de  bono  convenienti.  Atqui  iudicium  intellectus  est  neces- 
sarium.  Ergo  omnis  electio  voluntatis  est  necessaria. 

Resp.  Dist.  mai.  Debet  praecedere  iudicium  intellectus  practicum, 
Conc.  ludicium  speculativum.  Neg.  Contradist.  min.  Iudicium  specu- 
lativum  et  in  evidentibus  est  necessarium,  Conc.  ludicium  practicum 
est  necessarium,  Neg.  et  Neg.  cons. 

Explico.  Humana  libertas  solet  dici  etiam  liberum  arbitrium, 
praecise  per  hoc,  quia  ad  eligendum  requiritur  iudicium  intellectus, 
quod  debet  esse  liberum,  nam  liberum  arbitrium  nihil  aliud  est  nisi 
liberum  iudicium,  uti  diserte  notat  S.  Thomas,  inquiens:  «  Arbitrium 
enim  liberum  nihil  est  aliud,  quam  liberum  iudicium  »  (2).  Quocirca 
idem  Aquinas  ad  demonstrandum,  hominem  pollere  libero  arbitrio,  in 
hunc  modum  argumentatur:  «  Homo  agit  iudicio,  quia  per  vim  co- 
gnoscitivam  iudicat,  aliquid  esse  fugiendum  vel  prosequendum.  Sed 
quia  iudicium  istud  non  est  ex  naturali  instinctu  in  particulari  opera- 
bili,  sed  ex  collatione  quadam  rationis,  ideo  agit  libero  iudicio,  po- 
tens  in  diversa  ferri  »  (3).  Cum  autem  in  praesenti  difficultate  tan- 
gatur  quaestio  de  natura  electionis,  et  de  iudicio  practico  ad  illam 
requisito,  quae  quaestio  praestantissimorum  philosophorum  ingenia 
exercuit,  plena  et  evidens  huius  obiectionis  explicatio  haberi  nequit, 
antequam  de  electione  a  nobis  disputatum  sit  in  sequenti  articulo  (4). 


ARTICULUS  IV. 

DE    NATURA    ELECTIONIS    EIUSQUE    CAUSIS    (5). 

CONTINUATIO  ET  SERIES  RERUM.  Licet  liberum  arbitrium 
iuxta  vocabuli  significationem  denominet  quemdam  actum,  cum  libe- 
rum  arbitrium  idem  sit  ac  liberum  iudicium;  nihilominus  ex  communi 
usu  loquendi  liberum  arbitrium  adhibetur  ad  significandum  princi- 
pium  huius  actus,  quo  homo  libere  iudicat,  qui  actus  dici  solet  electio, 
ideoque  liberum  arbitrium  nihil  aliud  est,  nisi  facultas  seu  potentia 
eligendi,   nempe   voluntas   prout   libere   eligit.    Siquidem   inter  facul- 

(1)  Cf.  S.  Thom.  QQ.  DD.  De  ver.  q.  22,  a.  4. 

(2)  I   p.  q.  83,  a.  2. 

(3)  p.  1  q.  83,  a.  1. 

(4)  Pro  aliis  dilficultatibus  cf.  S.  Thom.  QQ.  DD.  De  malo,  q.  6,  a.  uuico. 
(5]   De  hac  re  cf.  S.  Thom    1   p.  q.  83;  1-2,  q.  13;  QQ.  DD.  De  ver.  q.   i>l 

a.  1S,  ot  q.  24.  a.  1,  2. 

tates  appetitivas  et  apprehensivas  proportio  quaedam  vel  similis  ratio 
intercedit.  Sicut  autem  ex  parte  apprehensionis  intellectivae  se  habent 
intellectus  et  ratio,  quae  non  sunt  duae  potentiae,  sed  una  ex  duobus 
actibus  dupliciter  denominata;  ita  ex  parte  appetitus  intellectivi  se 
habent  voluntas  et  liberum  arbitrium,  quod  est  vis  electiva. 

Nain  intelligere  importat  simplicem  apprehensionem  rei  seu  intel- 
ligibilis  veritatis;  unde  intelligi  dicuntur  proprie  principia,  quae  sine 
collatione  per  seipsa  cognoscuntur.  Hatiocinari  autem  proprie  est  de- 
venire  ex  uno  in  cognitionem  alterius;  unde  proprie  ratiocinamur  de 
conclusionibus,  quae  ex  principiis  innotescunt.  Similiter  ex  parte  ap- 
petitus,  velle  importat  simplicem  appetitum  alicuius  rei :  unde  voluntas 
dicitur  esse  de  fine,  qui  propter  se  appetitur.  Eligere  autem  est  ap- 
petere  aliquid  propter  alterum  consequendum ;  unde  proprie  est  eorum 
quae  sunt  ad  finem.  Ouare  voluntas  se  habet  ad  liberum  arbitrium 
seu  ad  vim  electivam,  sicut  intellectus  se  habet  ad  rationem;  nam  in 
appetitivis  finis  se  habet  ad  ea  quae  sunt  ad  finem,  quae  propter 
finem  appetuntur,  sicut  in  cognitivis  principia  se  habent  ad  conclu- 
sionem,  cui  propter  principia  assentimus.  Sicut  ergo  impossibilis  est 
discursus  seu  motus  rationis,  nisi  praecedat  aliquid  immobile,  nempe 
principium  indemonstrabile  et  simpliciter  apprehensum;  sic  impossi- 
bilis  est  motus  appetitus  intellectivi  seu  electio  eorum,  quae  sunt  ad 
finem,  nisi  praecedat  simplex  appetitio  seu  voluntas  finis,  qui  per  se 
expetitur,  cum  omnis  motus  ab  immobili  incipiat  necesse  est. 

Quid  electio?  Actus  liberi  arbitrii,  qui  vocatur  electio,  definiri 
solet:  Praeacceptio  uniiis  respectu  alterius:  «  Ex  hoc  enim,  ait  Aquinas, 
liberi  arbitrii  esse  dicimur,  quod  possumus  unum  recipere,  alio  recu- 
sato,  quod  est  eligere,  et  ideo  naturam  liberi  arbitrii  ex  electione 
considerare  oportet  »  (1).  De  ratione  ergo  electionis  est,  ut  dicat  or- 
dinem  ad  plura,  inter  quae  unum  accipiatur  prae  alio;  ideoque  ele- 
ctio  locum  habere  nequit,  ubi  est  determinatio  ad  unum;  cum  eligere, 
et  esse  determinatum  ad  unum  ex  opposito  dicantur  (2).  Hinc  circa 
finem,  qui  absolute  habet  rationem  extremi,  non  datur  electio  seu 
optio,  sed  habetur  determinatio  ad  unum  appetitivae  virtutis.  Verum 
enim  si  finis  non  habet  absolute  rationem  extremi,  sed  secundum  quid, 
nempe  si  est  finis  intermedius  ordinabilis  ad  ulteriorem  finem,  tunc 
talis  finis  induit  rationem  medii,  et  circa  ipsum  dari  potest  clectio. 
Quemadmodum  si  aliqua  veritas  assumitur  ut  principium  in  determi- 
nata  quadam  scientia,  circa  ipsam  non  datur  discursus  rationis  in 
illa  scientia;  sed  si  eadem  veritas  est  conclusio  scientiae  cuiusdam 
superioris,  circa  ipsam  habebitur  ratiocinatio  in  scientia  superiori. 

(1)  1  p.  q.  83,  a.  3. 

(2)  Cf.  S.  Thom.  1-2,  q.  13,  a.  2. 

Ad  electionem  necessario  concurrit  actus  rationis.  Cum  electio 
sit  acceptio  unius  prae  alio,  propterea  quod  unum  iudicatur  alteri 
praeferendum,  perspicuum  est,  ad  completam  electionem  habendam 
requiri  tum  rationem  tum  voluntatem.  Ratio  quippe  mediante  con- 
silio  iudicat,  quid  praeferendum  sit,  nempe  quid  sit  magis  accommo- 
datum  ad  finem;  voluntas  vero  acceptat  illud,  quod  per  consilium 
rationis  iudicatum  est.  Quocirca  electio  neque  consistit  in  solo  iudicio, 
neque  in  solo  appetitu,  sed  in  composito  ex  utroque.  Non  in  solo 
iudicio  rationis  practicae,  quia  sine  acceptatione  voluntatis  nequit 
concipi  electio;  neque  in  sola  acceptatione,  quia  sine  iudicio  rationis 
voluntas  ferretur  caeco  modo  in  suum  obiectum,  et  consequenter  non 
eligeret;  nam  ad  electionem  requiritur  comparatio  et  collatio,  quae 
est  opus  rationis.  Ergo  expleta  et  absoluta  ratio  eleclionis  comple- 
ctitur  consilium  seu  inquisitionem  rationis  practicae  conferentis  unum 
alteri,  conclusionem  consilii  seu  syllogismi,  quae  fit  in  operabilibus, 
idest  sententiam  rationis,  et  demum  acceptationem  voluntatis. 

Electio  complete  vel  incomplete  sumpta.  Cum  electio  sit  aliquid 
compositum  ex  iudicio  rationis  et  ex  acceptatione  voluntatis,  exinde 
est  quod  electio  sumi  potest  vel  complete  vel  incomplete,  idest  vel 
secundum  totum  vel  secundum  partem.  Si  sumitur  incomplete  et  se- 
cundum  partem.  tunc  significat  dumtaxat  acceptationem  voluntatis, 
quae  immediate  consequitur  ultimum  iudicium  practicum.  Si  acci- 
pitur  complete  nempe  secundum  totum,  tunc  denominat  et  ultimum 
iudicium  et  acceptationem  voluntatis.  Simili  modo  iudicium  hoc  sumi 
potest  vel  pro  simplici  sententia  rationis,  et  tunc  est  pars  electionis, 
vel  pro  integra  determinatione  consilii  de  re  facienda,  et  sic  com- 
plectitur  sententiam  rationis  et  acceptationem  voluntatis. 

Nexus  inter  iudicium  et  acceptationem  voluntatis.  Ultimum  iudicium 
practicum  de  bono  convenienti  separari  nequit  ab  acceptatione  volun- 
tatis,  uti  patet  ex  ipsa  ratione  iudicii  ultimi.  Siquidem  si  post  ultimum 
illud  iudicium  voluntas  non  acceptaret,  tunc  alterum  de  duobus  afflr- 
mandum  foret;  aut  nempe  voluntatem  egere  alio  iudicio  et  consilio 
ad  volendum ;  aut  voluntatem  posse  seipsam  determinare  sine  praevio 
iudicio.  Si  primum  dicitur,  iudicium  illud  non  erit  ultimum  contra  sup- 
positionem,  nam  loquimur  de  ultimo  iudicio  practico.  Si  secundum, 
voluntas  ageret  contra  propriam  naturam,  cum  sit  appetitus  boni  co- 
gniti,  ideoque  non  potest  se  determinare  ad  aliquid  faciendum  vel 
omittendum,  quin  prius  cognoscat,  illud  esse  conveniens  vel  secus. 
Ouare  sicut  non  potest  tendere  ad  bonum  in  genere,  nisi  in  genere 
cognoscat,  illud  esse  bonum;  sic  non  potest  expetere  hoc  vel  illud 
bonum  in  particulari,  quin  prius  iudicet,  hoc  vel  illud  in  particulari 
esse  sibi  conveniens.  (hiae  cum  ita  sint,  perspicuum  est,  electionem 
esse  semper  factam  post  determinationem  ultimi  iudicii,  quia  iudicium 
hoc  separari  nequit  ab  acceptatione  voluntatis.  Huic  doctrinae  conci- 

nens  S.  Thomas,  ait:  «  ludicium  de  hoc  particulari  operabili,  ut  nunc, 
nunquam  potest  esse  contrarium  appetitui  »  (1). 

Quaestio  agitanda.  Cum  electio  sit  actus  illius  facultatis,  quae 
dicitur  liberum  arbitrium,  cumque  ad  eam  efliciendam  requiratur  tum 
iudicium  rationis  tum  acceptatio  voluntatis,  iure  ambigitur,  an  electio 
proprie  dicenda  sit  actio  voluntatis  vel  rationis,  ideoque  an  liberum 
arbitrium  sit  potentia  appetitiva  vel  apprehensiva.  Huic  problemati 
satisfaciemus  sequenti  propositione. 


PROPOSITIO. 

Electio  est  substantialiter  actus  voluntatis,  non  rationis;  ideo- 
que  liberum  arbitrium  est  facultas  appetitiva  animae  rationalis,  in 
qua  proprie  residet  libertas.  \ 

Prob.  prop.  Proprium  obiectum  electionis  est  illud,  quod  est  ad 
finem,  et  quod  habet  rationem  boni  utilis.  Atqui  bonum,  in  quantum 
huiusmodi,  est  obiectum  operationis  appetitivae.  Ergo  electio  proprie 
et  principaliter  est  actus  facultatis  appetitivae  (2). 

Evol.  arg.  Licet  ad  electionem  habendam  concurrere  debet,  uti 
vidimus,  tum  aliquid  ex  parte  intellectus,  tum  aliquid  ex  parte  vo- 
luntatis;  ideoque,  ut  ait  Nemesius,  cc  electio  neque  est  appetitus  se- 
cundum  seipsam,  neque  consilium  solum,  sed  ex  his  aliquid  compo- 
situm »  (3):  nihilominus  cum  electio  perficiatur  in  motu  quodam 
animae  ad  bonum  quod  eligitur,  consequenter  ipsa  substantialiter  est 
actus  voluntatis,  non  rationis.  Quod  ut  intelligalur,  considerandum  est 
cum  Aquinate  nostro,  quod  in  actibus  animae,  actus  qui  est  essentia- 
liter  unius  potentiae  vel  habitus,  recipit  speciem  a  superiori  potentia 
vel  habitu,  secundum  quod  inferius  ordinatur  a  superiori.  Si  enim 
aliquis  ob  Dei  amorem  exercet  actum  fortitudinis,  actus  ille  substan- 
tialiter  et  quadantenus  materialiter  est  fortitudinis,  formaliter  vero  est 
caritatis.  Manifestum  est  autem,  quod  ratio  quodammodo  voluntatem 
praecedit,  et  ordinat  actum  eius,  quatenus  voluntas  tendit  in  suum 
obiectum  secundum  ordinem  rationis,  eo  quod  vis  apprehensiva  ap- 
petitivae  suum  obiectum  repraesentat,  Hinc  ille  actus,  quo  voluntas 
tendit  in  aliquid,  quod  proponitur  ut  bonum,  ex  eo  quocl  per  ratio- 
nem  est  ordinatus  ad  finem,  substantialiter  et  materialiter  est  volun- 
tatis,  formaliter  autem  est  rationis,  quia  substantia  actus  qui  efficitur 

(1)  QQ.  DD.  De  ver.  q.  24,  a.  2. 

(2)  Cf.  S.  Thom.  1  p.  q.  83,  a.  3. 

(3)  De  natura  hominis,  cap.  XXXIII  prope  finem. 

a  voluntate  materialiter  se  habet  ad  ordinem,  qui  imponitur  a  supe- 
riori  potentia,  nempe  a  ratione ;  et  ideo  substantialiter  electio  est  actus 
voluntatis,  qui  recipit  ordinem  a  ratione  (1). 


SOLVUNTUR  DIFFICULTATES. 

Oppon.  I.°  Electio  importat  quamdam  collationem,  qua  unum  al- 
teri  praefertur.  Atqui  comparatio  pertinet  ad  rationem.  Ergo. 

Resp.  Dist.  mai.  Electio  importat  collationem,  quatenus  praesup- 
ponit  aliquam  collationem,  Conc.  Quatenus  substantia  actus  electionis 
est  ipsa  collatio,  Neg.  Conc.  min.  et  Neg.  cons.  Solutio  patet  ex  his, 
quae  diximus  in  probatione  propositionis  (2). 

Oppon.  2.°  Electio  dicitur  quasi  conclusio  in  operabilibus.  Atqui 
concludere  in  operabilibus  est  proprium  rationis,  ad  quam  spectat  ra- 
tiocinari.  Ergo  electio  est  actus  rationis. 

Resp.  Dist.  mai.  Electio  dicitur  conclusio  in  operabilibus,  quia 
sequitur  conclusionem  rationis  practicae,  Conc.  Quia  actus  electionis 
constituit  conclusionem,  Neg.  Conc.  min.  et  Neg.  cons.  Siquidem,  ut 
docet  Angelicus :  «  Conclusio  syllogismi,  quae  fit  in  operabilibus,  ad 
rationem  pertinet,  et  dicitur  sententia  vel  iudicium,  quam  sequitur 
electio;  et  ob  hoc  ipsa  conclusio  pertinere  videtur  ad  electionem, 
tamquam  ad  consequens  )>  (3). 

Oppon.  3.°  Datur  ignorantia  electionis  (Ethic,  lib.  III,  cap.  I). 
Atqui  si  datur  ignorantia  huiusmodi,  electio  est  actus  virtutis  cogno- 
scitivae.  Ergo  electio  non  pertinet  ad  vim  appetitivam. 

Resp.  Dist.  mai.  Datur  ignorantia  electionis,  quia  ignoratur  a 
ratione  quid  sit  eligendum  per  liberum  arbitrium,  Conc.  Quia  ipsa 
electio  sit  scientia,  Neg.  Contradist.  min.  et  Neg.  cons. 

Explico.  Cum  homo  per  voluntatem  inclinat  iudicium  practicum 
de  particulari  appetibili  ad  iudicandum,  hic  et  nunc  esse  sibi  conve- 
niens  id  quod  a  ratione  speculativa  iudicatur  ut  malum,  iudicium  il- 
lud  practicum,  dicitur  iudicium  ignorantiae,  quia  per  ipsum  non  r,o- 
gnoscimus,  idest  ignoramus,  quid  secundum  rem  et  veritatem  sit  no- 
bis  bonum.  Cum  autem  hoc  iudicium  dependeat  a  voluntate,  et  prae- 
requiratur  ad  electionem,  idest  ad  actum  liberi  arbitrii  praeaccipientis 
unum  respectu  alterius;  ignorantia,  quae  proprie  spectat  ad  actum 
rationis,  attribuitur  electioni,  quae  est  actus  potentiae  appetitivae, 
quia  voluntas  libere  determinavit  rationem  ad  proferendum  iudicium 
ignorantiae,  per  quod  nempe  verum  bonum  minime  cognoscitur.  Sic 

(1)  Cf.  S.  Thom.  1-2,  q.  13,  a.  1. 

(2)  Cf.  S.  Thom.  1  p.  q.  83,  a.  3  ad  3 
13)  1-2  q.  13,  a.  1  ad  2. 

intelligitur  sensus  plane  verus  illius  effati :  Omnis  peccans  est  ignorans, 
quia  qui  peccat  libere  et  falso  iudicat,  esse  verum  bonum,  quod  de 
facto  est  solummodo  bonum  apparens  et  falsum,  ideoque  ignorat  id 
quod  vere  sibi  conveniens  est. 

Oppon.  4.°  Liberum  arbitrium  dicitur  quasi  liberum  iudicium. 
Atqui  electio  est  actus  liberi  arbitrii.  Ergo  electio  est  operatio  virtu- 
tis  cognoscitivae,  cuius  est  iudicare. 

Resp.  Dist.  mai.  Dicitur  liberum  iudicium,  quia  eius  actus  prae- 
supponit  iudicium,  Conc.  Quia  eius  actus  est  proprie  iudicium,  Neg. 
Conc.  min.  et  Neg.  cons.  Huic  difficultati  ita  occurrit  S.  Thomas: 
(( ludicium  est  quasi  conclusio  et  determinatio  consilii.  Determinatur 
autem  consilium  primo  quidem  per  sententiam  rationis,  et  secundo 
per  acceptationem  appetitus...  Et  hoc  modo  ipsa  electio  dicitur  quod- 
dam  iudicium,  a  quo  nominatur  liberum  arbitrium  »  (lj. 

Oppon.  5.°  contra  necessitatem  iudicii  praevii.  In  rebus  contingen- 
tibus  non  potest  dari  iudicium  determinalum.  Atqui  electio  est  de 
rebus  contingentibus,  nempe  de  iis  quae  contingenter  se  habent  ad 
finem.  Ergo  electio  non  sequitur  determinationem  iudicii. 

Resp.  Dist.  mai.  In  rebus  contingentibus  non  datur  iudicium 
naturaliter  et  necessario  determinatum,  Conc.  Non  datur  iudicium 
libere  determinatum  ab  ipsa  voluntate,  Neg.  Conc.  min.  et  Neg.  cons. 
Uti  patet,  difficultas  probat  praecise  id  quod  a  nobis  dictum  est  de 
libero  arbitrio,  quod  viget  in  homine.  Siquidem  circa  bona  finita  et 
contingentia  non  potest  dari  iudicium  necessario  determinatum,  ideo- 
que  integrum  est  voluntati  iudicium  inclinare  ad  alterutram  partem, 
et  sic  iudicium  erit  liberum,  nempe  liberum  arbitrium. 

Oppon.  6.°  Saepe  homo,  spreto  omni  iudicio  ratlonis,  arbitratu 
suo  operatur,  ut  ostendat,  se  esse  liberum.  Atqui  si  ita  habet,  ad  ele- 
ctionem  non  requiritur  praevium  iudicium  rationis.  Ergo. 

Resp.  Dist.  mai.  Et  in  hoc  casu  homo  iudicat,  esse  sibi  conve- 
niens,  nempe  bonum,  agere  contra  omnem  rationem,  Conc.  Agit  sine 
ullo  iudicio  praecedente,  Neg.  Contradist.  min.  et  Neg.  cons. 

Explico.  Ouando  aliquis  vel  spreto  omni  iudicio  aliquid  eligit  ad 
ostendendum,  se  pollere  libero  arbitrio;  vel  etiam,  relicto  bono  me- 
liori,  eligit  aliquid,  quod  sit  deterius,  iuxta  illud :  video  meliora  pro- 
boque,  deteriora  sequor;  id  non  ex  eo  oritur,  quod  homo  revera  eligat 
sine  iudicio  practico  de  particulari  appetibili ;  sed  potius  ex  eo  quod 
perperam  iudicat,  hic  et  nunc  esse  sibi  magis  conveniens  contemnere 
omne  iudicium,  vel  aliquid  amplecti  contra  dictamen  rationis.  Cum 
autem  hoc  iudicium  liberum  sit,  homo  libere  eligit,  et  operatur  con- 
tra  rationem,  sed  non  sine  ratione;  nam  volens  et  lubens  iudicat, 
nunc  esse  sibi  magis   conveniens,    nempe  magis   bonum,  et  eligit  id 

(1)  1  p.  q.  83,  a.  3  ad 

quod  per  se  absolute  est  deterius  et  minus  conveniens.  Quare  neces- 
sarium  est  voluntati,  ut  sequatur  iudicium  rationis,  cum  sit  appetitus 
boni  cogniti ;  verum  cum  defectibilis  sit,  potest  libere  inclinare  ratio- 
nem  ad  pravum  iudicium,  illudque  sequi. 

Oppon.  7.°  Si  in  electione  requireretur  iudicium,  qui  peccat,  iu- 
dicaret.  peccatum  saltem  in  illo  casu  esse  sibi  conveniens.  Atqui  hu- 
iusmodi  iudicium  est  contra  fidem,  quae  docet,  peccatum  nunquam 
esse  conveniens  homini.  Ergo,  nisi  dicere  velimus,  omne  peccatum 
esse  contra  fidem,  concedendum  est,  ad  electionem  non  requiri  prae- 
cedens  iudicium  de  particulari  appetibili. 

Resp.  Disf.  mai.  ludicaret,  peccatum  esse  sibi  conveniens,  directe 
et  per  se,  Neg.  Indirecte  et  per  accidens,  Cone. 

Explico.  Qui  peccat,  directe  et  per  se  iilud  iudicat,  quod  directe 
et  per  se  appetit  et  eligit.  Sic  qui  furatur,  non  appetit  iniustitiam 
furti,  sed  bonum  rei  furtivae,  quocum  coniuncta  est  malitia  peccati. 
Quare  directe  et  per  se  non  iudicat  peccandum  esse,  sed  illud  bo- 
num  esse  possidendum.  Ad  peccatum  veTO  infidelitatis  necesse  est, 
directe  et  per  se  aliquem  fidei  articulum  negare,  quia  ad  huiusmodi 
peccatum  non  sufficit  oppositio  quaedam  practica  et  remota  documen- 
tis  fidei,  sed  requiritur  oppositio  speculativa,  directa,  et  proxima.  Iam 
vero  in  eo,  qui  peccat,  saepe  iudicium  speculativum  et  universale  est 
positive  diversum  a  iudicio  practico  de  parliculari  operabili,  cum  illud 
sit  omnino  rectum,  hoc  e  contrario  sit  pravum.  Quod  ita  notatum 
tuit  a  S.  Thoma:  «  Et  quod  quandoque  appetitus  videatur  cognitio- 
nem  non  sequi,  hoc  ideo  est,  quia  non  ch*ca  idem  accipitur  appetitus 
et  cognitionis  iudicium;  est  enim  appetitus  de  particulari  operabili, 
iudicium  vero  rationis  quandoque  est  de  aliquo  universali,  quod  est 
quandoque  contrarium  appetitui;  sed  iudicium  de  hoc  particulari  ope- 
rabili  nunquam  potest  esse  contrarium  appetitui  »  (1). 

Oppon.  8.°  Si  datur  praevium  iudicium  rationis,  voluntas  non 
potest  eligere  nisi  id,  quocl  ratio  praefert.  Atqui  ratio  non  potest 
praeferre  nisi  id  quod  ipsi  apparet  ut  maius  bonum,  cum  sit  facultas 
necessaria.  Ergo,  posito  iudicio  rationis,  electio  non  est  libera. 

Resp.  Dist.  mai.  Yoluntas  non  potest  eligere,  nisi  quod  praofert 
ratio  speculativa,  Neg.  Nisi  quod  praefert  ratio  practica,  cuius  iudi- 
cium  libere  inclinatur  ab  ipsa  voluntate,  Cone. 

Explico.  Iii  hac  difficultate,  et  in  aliis  huius  similibus,  confun- 
ditur  iudicium  speculativum  rationis  cum  iudicio  practico  de  aliquo 
particulari  operabili:  quare  eadem  pro  omnibus  adhibenda  est  distin- 
ctio.  Sic  solvitur  difficultas  ex  eo  petita,  quod  voluntas  non  potest 
amplecti  minus  bonum  prae  potiori,  neque  seligere  inter  duo  bona 
aequalia,  quia  eligeret  sine   ratione  sufficienti.   Voluntas  quippe,  pro- 

(1)  QQ.  DD.  De  ver.  q.  U,  a.  2. 

posito  quolibet  eligibili  vel  aequali  vel  eminentiori,  potest  movere  ra- 
tionem  ad  considerandum  in  altero  aliquid  aliud  quo  praestat,  et  sic 
illud  eligere.  Audiatur  S.  Thomas:  «  Nihil  prohibet,  si  aliqua  duo 
aequalia  proponantur  secundum  unam  considerationem,  quin  circa  al- 
terum  consideretur  aliqua  conditio  per  quam  emineat,  et  magis  fle- 
ctatur  voluntas  in  ipsum  quam  in  aliud  »  (1). 

SCHOLION.  De  ultimo  iudicio  practico.  In  explicanda  natura  et 
causis  liberae  appetitionis  seu  electionis  in  homine  docuimus,  ad  ele- 
ctionem  libere  habendam  necessarium  esse  ultimum  iudicium  practi- 
cum  de  particulari  appetibili,  et  hoc  iudicium  esse  liberum,  nempe 
determinatum  a  voluntate,  quae  formaliter  dicitur  libera.  Haec  duo, 
uti  vidimus,  omnino  admittenda  sunt  ad  scientificam  liberi  arbitrii 
seu  liberae  electionis  explicationem  exhibendam.  Si  enim  ultimum  iu- 
dicium  practicum  abesset,  vis  appetitiva  ferretur  in  ignotum;  quod 
si  iudicium  illud  non  esset  liberum  idest  dependens  et  determinatum 
a  voluntate,  tunc  actum  esset  de  libertate  humana;  quia  voluntas 
esset  determinata  ad  unum;  cum  ex  una  parte  deberet  sequi  iudi- 
cium,  ex  alia  vero  iudicium  esset  natura  sua  determinatum. 

Verum  enim  ex  exposita  doctrina  oritur  magni  momenti  difficultas, 
quae  difficiles  admodum  habet  explicatus.  Siquidem  si  ad  eligendum 
requiritur  ultimum  iudicium  practicum  a  voluntate  libere  determina- 
tum,  tunc  aut  voluntas  rationem  ad  ita  iudicandum  determinavit  sine 
priori  alio  iudicio,  aut  supposito  alio  praecedenti  iudicio.  Si  praevium 
aliud  iudicium  libere  determinatum  adstruitur,  tunc  pro  ipso  eadem 
instaurabitur  quaestio,  et  habebitur  processus  in  infinitum.  Si  haec 
determinatio  iudicii  fit  a  voluntate  sine  praevio  alio  iudicio,  tunc  vo- 
luntas  potest  ad  aliquid  se  determinare  sine  iudicio  practico,  ideoque 
iudicium  practicum  non  est  necessarium  ad  liberam  electionem. 

Ut  huic  difficultati  fiat  satis,  respondemus,  voluntatem  minime 
egere  alio  iudicio  praecedenti  ad  hoc  ut  libere  inclinet  rationem  ad 
libere  iudicandum  de  aliquo  particulari  operabili,  quod  sit  hic  et  nunc 
nobis  conveniens.  Ex  hoc  autem  nullo  pacto  potest  legitime  inferri, 
voluntatem  posse  se  determinare  ad  aliquid  operabile  eligendum  sine 
praevio  iudicio.  Nam  cum  electio  sit  praeacceptio  unius  respectu  al- 
terius  eo  quod  unum  libere  iudicatur  magis  conveniens  operanti,  nempe 
medium  melius  ducens  ad  finem,  seu  ad  beatitudinem;  evidenter  ele- 
ctio  perfici  non  potest  sine  libero  iudicio.  Hoc  est  ita  verum  et  iuxta 
sensum  communem  hominum,  ut  praecise  ex  hoc  libero  iudicio  indi- 
tum  sit  facultati  elicienti  electionem  nomen  liberi   arbitrii  a  facultate 

(1)  \-%  q.  13,  a.  6  ad  3.  Pro  aliis  difficultatibus  cf.  S.  Thom.  QQ.  DD.  De 
ver.  q.  24,  a.  1 ;  De  malo,  q.  6. 

superiore,  nempe  a  ratione,  quae  formam  tribuit  illi   actui,  qui  sub- 
stantialiter  pertinet  ad  virtutem  appetitivam. 

Verum  si  electio  compleri  non  potest  sine  libero  iudicio,  exinde 
non  licet  inferre,  ipsam  non  posse  incipi  sine  praevio  quodam  iudicio; 
nam  haec  argumenti  conclusio  non  est  recta  et  legitima :  Aliqua  ope- 
ratio  non  potest  compleri  sine  quadam  conditione.  Ergo  sine  illa  con- 
ditione  non  potest  incipi.  Ratum  quippe  est  et  perspicuum,  ad  ele- 
ctionem  complendam  requiri  iudicium,  ut  voluntas  libere  tendat  ad 
bonum  cognitum  iuxta  naturam  facultatis  appetitivae;  et  simul  cer- 
tum  est,  ad  inclinandum  et  flectendum  iudicium  non  requiri  praece- 
dens  iudicium,  ne  fiat  processus  in  infinitum,  et  reddatur  impossibilis 
electio. 


^y. 

^6?*^ 


PARS  SECUNDA 

DE  IPSA  ANIMA  HUMANA 
ET   DE    EIUS    UNIONE    CUM    CORPORE 


QUAESTIO  I. 
De  animae  httmanae  essentia  et  perfeetionibus. 

ADUMBRATUR  QUAESTIO.  Naturam  animae  perscrutanti  nobilis- 
sima  sane  et  acl  agnitionem  pulcherrima  occurrit  quaestio,  quae  ta- 
men,  uti  Philosophus  clocet,  difficiles  admodum  habet  explicatus  (1). 
Anima  quippe  speciari  potest  tum  generatim,  nempe  prout  est  prin- 
€ipium  quo  omne  corpus  vivens  discriminatur  a  non  vivente  et  ina- 
nimo,  tum  speciatim,  prout  nempe  denotat  principium  seu  formalem 
rationem  per  quam  animata  praeclita  ratione  clistinguuntur  sive  ab 
animatis  irrationalibus,  sive  a  corporibus  inanimis.  In  hoc  strictiori 
sensu  quaestio  terminatur  et  defmitur  ad  animam  humanam,  nimi- 
rum  ad  principium  illud  formale,  quo  homo  totius  naturae  visibilis 
princeps  et  imperator  in  se  constituitur,  et  a  cunctis  aliis  naturis 
tum  viventibus  tum  inanimis  secernitur  ac  cliviclitur.  in  hac  parte 
philosophiae  naturalis  in  qua  cle  homine  quaestionem  agitamus,  di- 
recte  et  proprie  cle  anima  humana  agendum  nobis  est.  Nihilominus, 
ut  ordine  ac  via  in  re  tanti  momenti  procedatur,  opportunum  omnino 
putamus  quaeclam  retractare  et  evolvere,  quae  a  nobis  disputata  sunt 
de  anima  communiter  spectata;  et  sic,  enodato  conceptu  generico  ani- 
mae,  facilior  erit  via  ad  investigandam  essentiam  animae  humanae, 
et  ad  eius  perfectiones  et  proprietates  patefaciendas. 

Quamobrem  totam  controversiam  in  varios  articulos  tribuemus,  et 
primo  quidem,  proposita  definitione  vulgari  vel  quasi  nominali  ani- 
mae,  acl  trutinam  revocabimus  diversa  tum  veterum  tum  recentium 
philosophorum  placita  erroresque  eorumclem  perverse  naturam  animae 
explicantium.  Deinde  cum  a  nobis  vera  et  generica  definitio  animae 
iam  tradita  sit  in   tractatu  de  viventibus  animatis,  huiusmodi  defini- 

(1)  De  Anima,  lib.  I,  cap.  I  et  II. 

tionem  applicabiraus  animae  humanae,  enucleando  eius  proprias  et 
specificas  perfectiones;  et  sic  dilucide  quantum  brevitas  praesentis 
tractationis  postulat,  totam  persequemur  controversiam  (l). 


ARTICULUS  I. 

FALSAE    DE   NATURA    ANIMAE    OPINIONES     EXPENDINTLR. 

COMMUNIS  MATERIALISTARUM  ERROR.  Cum  nomine  animae 
omnes  intelligant  principium  illud  per  quod  corpora  viventia  a  cor- 
poribus  vitae  expertibus  secernuntur,  in  hoc  principio  assignando 
vehementer  erraverunt  tum  veteres  tum  recentes  philosophi  ad  ma- 
terialismum  proni.  Licet  enim  diversas  ingressi  sint  vias  in  natura 
animae  declaranda;  nihilominus  in  hoc  consentiunt  fere  omnes,  ut 
animam  vel  a  materia  non  distinguant,  vel  eam  faciant  vim  quam- 
dam,  dispositionem  et  formam  accidentalem  materiae. 

Veteres  philosophi.  Ut  a  veteribus  ducamus  exordium,  quidam 
ex  ipsis  ad  patefaciendam  animae  essentiam  sic  philosophati  sunt. 
Anima  est  principium  per  quod  corpora  animata  differunt  a  corpori- 
bus  inanimis.  Sed  corpora  animata  hoc  habent  sibi  proprium,  quod 
moveant  seipsa,  et  quod  sentiant.  Ergo  anima  est  principium  per 
quod  corpora  animata  movent  seipsa,  et  per  quod  sentiunt.  Quare 
ad  explicandam  animac  naturam  quidam  conati  sunt  declarare,  quid 
sit  principium  movens,  alii  quid  sit  principium,  per  quod  corpora  sen- 
tiunt.  Verum  quoniam  hi  philosophi  visibilem  materiam  sensibusque 
obnoxiam  transcendere  minime  valebant,  utpote  nihil  esse  praeter 
materiam  existimantes,  ita  factum  est,  ut  in  natura  animae  determi- 
nanda,  ad  aliquod  materiale  principium,  idest  a  materia  indistinctum 
omnes  agminatim  se  receperint. 

Democritus,  Leucippus,  Diogenes,  Heraclitus,  Hippo,  Empedocles. 
Primus  nobis  occurrit  Democritus,  qui  ratus,  animam  esse  principium 
quo  corpora  movent  seipsa,  docuit,  ipsam  esse  ignem,  quia  ignis  est 
maxime  mobilis  el  movens  cetera,  cum  constet  ex  atomis  rotundis, 
quae  sunt  mobilissimae  (2).  Democritum  sequutus  est  Leucippus  as- 
serens,  animam  consistere  in  atomis  rotundis,  quae  sunt  maxime  mo- 
biles  et  possunt  per  omnia  penetrare,  et  alia  movere:  propterea  ap- 
tissimae  sunt  ad  dandum  animalibus  motum.  Ex  eodem  principio 
Diogenes  docuit,  animam  esse  aerem,  Heraclitus  dixit  esse  vaporem, 
et  Hippo  tradidit  esse  aquam.  Siquidem  omnes  commemorati  philosophi 

(1)  De  hac  re  cf.  S.  Thom.  1  p.  q.  75;  Contra  gent.  lib.  II,  cap.  LXlil,  LXIY, 
LXV;  Akist.  De  Anima, 

(2)  Cf.  Akist.  De  Anima,  lib.  I,  cap.  IV,  text.  -20,  et  cap.  V.  text.  29. 

cum  nihil  praeter  materiam  animo  coneipere  possent,  censebant,  ani- 
mam  esse  principium  movens  corpus,  ideoque  eam  esse  corpus  ali- 
quod  subtilissimum  et  mobile;  et  sic  vel  ad  ignem,  vel  ad  aerem, 
vel  ad  aquam  confugerunt,  quae  et  esse  rerum  principia  vel  elementa 
putabant,  et  esse  mobilia  ac  subtilissima  sentiebant.  His  omnibus  ac- 
censendus  est  Empodecles,  qui  professus  est,  animam  esse  coagmen- 
tatam  ex  quatuor  elementis.  Anima  quippe,  ut  ipse  argumentabatur, 
cognoscit  corpora,  quae  conflata  sunt  ex  quatuor  eiementis.  Atqui  si- 
mile  cognoscitur  simili.  Ergo. 

Plato.  Eodem  argumento  usus  Plato  docuit  in  Timaeo,  animam 
constare  iisdein  elementis  principiisque,  quibus  constant  res  ab  ipsa 
cognitae.  Verum  principia  rerum  seu  elementa  iuxta  Platonis  doctri- 
nam  sunt  numeri,  ex  quibus  omnia  constant.  Ergo  anima  componitur 
ex  numeris,  quorum  cum  aliqui  sint  iuxta  ipsum  harmonici,  alii  non 
harmonici,  ideo  censuit,  animam  quae  harmonia  mirum  in  modum  de- 
lectatur,  ex  numeris  harmonicis  esse  compositam. 

Demum  ut  aliquid  attingamus  de  veteribus  illis,  qui  animae  na- 
turam  ad  aliquam  formam  accidentalem  revocabant,  neminisse  iuvat 
philosophos  illos,  qui  docebant,  animam  esse  harmoniam,  hoc  pacto 
argumentatos  esse.  Harmonia  nihil  aliud  est,  nisi  temperamentum 
quoddam  et  compositio  contrariorum.  Atqui  corpus  animalis  constat 
tum  ex  elementis,  tum  ex  qualitatibus  certo  modo  attemperatis  et  ad 
aequilibritatem  redactis.  Ergo  anima  dicenda  est  harmonia  seu  aequi- 
librium  contrariorum  elementorum  et  contrariarum  qualitatum.  Haec 
sententia  ab  Aristotele  exposita  et  pluribus  argumentis  reprobata  (1), 
iterum  revocata  fuit  ab  eius  discipulo  Aristoxeno,  qui  musicus  cum 
esset  idemque  philosophus  ab  artificio  suo  non  recedens,  docuit,  ani- 
mam  esse  ipsius  corporis  intentionem  quamdam  velut  in  cantu  et 
fidibus,  quae  harmonia  dicitur  (2).  Quam  sententiam  sic  explicat 
Lactantius:  «  Musici  intentionem  concentumque  nervorum  in  integros 
modos  sine  ulla  offensione  consonantium  harmoniam  vocant.  Volunt 
igitur  animam  simili  ratione  constare  in  homine,  qua  et  concors  mo- 
dulatio  constat  in  fidibus;  scilicet  ut  singularum  corporis  partium  firma 
coniunctio,  membrorumque  omnium  consentiens  in  unum  vigor  motum 
illum  sensibilem  faciat,  animumque  concinnet,  sicut  sunt  nervi  bene 
intenti  ad  conspirantem  sonum  »  (3). 

Si  vero  quaeratur,  inquit  Silvester  Maurus,  cur  haec  opinio  vi- 
deatur  probabilis,  dicendum,  rationem  esse,  quia  difficile  est  ea  distin- 
guere,  quae  sunt  ita  connexa,  ut,  uno  posito  vel  ablato,  ponatur  vel 
auferatur  etiam  aliud.  Sed  posita  harmonia  carnis,  ossis,  aliarumque 

(1)  Cf.  Arist.  De  Anima,  lib.  I,  text.  54  et  seq. 

(2)  Cf.  Cic.  Quaest.  Tuscul.,  lib.  I,  cap.  X. 

(3)  De  opif.  Deit  cap.  XVI. 

partiuni,  ponitur  anima ;  ablata  harmonia,  aufertur  anima.  Ergo  anima 
videtur  consistere  in  tali  harmonia.  Quocl  tamen  est  falsum  :  cum  argu- 
mentum  ostendat,  harmoniam  esse  dispositionem  requisitam  ad  animam, 
non  vero  esse  ipsam  animam  (1). 

Ut  ergo  in  summam  conferamus,  quae  de  veterum  opinionibus 
disseruimus,  dicimus,  falsas  opiniones  antiquorum  ad  animae  naturam 
explicandam  revocari  posse  ad  haec  capita.  Aliqui  explicant  animam 
per  hoc,  quod  sit  principium  movens,  et  quoniam  praeter  corpora  nihil 
esse  putant,  iuxta  diversam  sententiam  de  principiis,  unde  res  oriuntur, 
docent,  animam  esse  vel  ignem  vel  aerem  vel  aquam.  Alii  explicant 
animam  per  hoc  quod  sit  principium  cognitionis,  et  ex  eo  quod  simile 
cognoscitur  simili,  secundum  diversam  compositionem,  quam  admittunt 
in  corporibus,  animam  esse  compositam  decernunt,  et  sic  eam  constare 
tradunt  ex  quatuor  elementis  vel  ex  numeris :  tum  primi  tunc  secundi 
in  eo  conveniunt,  quod  animam  esse  substantiam  corpoream  tradant. 
Alii  demum  accidentalem  corporis  dispositionem  requisitam  ad  hoc  ut 
possit  ab  anima  vivificari  confundentes  cum  ipsa  anima,  docent,  ani- 
mam  esse  harmoniam  et  complexionem.  Ergo  iuxta  veteres  anima  vel 
est  corpus,  vel  corporis  structura. 

Errores  recentiorum.  Veterum  deliramenta  de  natura  animae  et 
speciatim  animae  humanae  iampridem  disiecta  et  refutata  ab  Aristo- 
tele,  nostris  temporibus  revocata  fuerunt  in  lucem  a  philosophis  mate- 
rialistis,  qui  antiquorum  ritu  docuerunt.  vel  nihil  interesse  inter  ani- 
mam  et  corpus,  vel  animam  confundi  cum  cerebro,  vel  a-nimam  esse 
structuram,  temperamentum  seu  complexionem,  motum  denique  et  vim 
corporis ;  et  sic  materialismum  tum  mechanicum  tum  dynamicum  a 
cineribus  excitarunt.  Inter  hos  digni  sunt  qui  memorentur  Hobbesius 
in  Anglia,  D'Holbach,  La-Mettrie,  Helvetius,  Diderotus,  aliique  in  Gallia. 
His  nostris  diebus  adiungendi  sunt  Biichnerus,  Augustus  Comte,  Tyn- 
dall,  Moleschott,  quorum  duo  postremi  animam  reponunt  in  complexu 
virium  tum  physicarum,  tum  chimicarum,  et  actum  intelligendi  expli- 
cant  per  quamdam  cerebri  secretionem,  aut  per  purum  motum,  aut 
denique  per  operationem  electricitatis.  Quae  cum  ita  sint,  contra  ma- 
terialistas  tum  veteres  tum  recentes,  sequentem  propositionem  demon- 
strandam  assumimus. 


(1)  Cf.  Silv.  Maurum  in  lib.  De  Anima,  text.  ttO. 

PROPOSITIO. 

Anima  humana  minime  confundi  potest  cum  corpore,  neque 
revocari  ad  formam  quamdam  accideutalem  corporis,  nimirum  ad 
partium  structuram,  compositionem,  vel  harmoniam  (1). 

Prob.  I.a  pars.  Arg.  I.um  Nomine  animae  omnes  intelligunt  pri- 
mum  principium  vitae,  quod  reperitur  in  illis  substantiis,  quae  apud 
nos  vivere  dicuntur,  ideoque  nomine  animae  humanae  intelligimus 
principium  primum  intrinsecum,  quo  homo  vivit.  Atqui  primum  prin- 
cipium  vitae  in  viventibus  generatim,  et  a  fortiori  in  homine  non  po- 
test  esse  corpus.  Ergo  anima  perperam  confunditur  cum  corpore. 

Evol.  arg.  Ut  vis  huius  argumenti,  quod  caput  est  in  hac  ma- 
teria,  rite  percipiatur,  adnotamus  ad  declarationem  propositionis  ma- 
ioris,  animam  consulto  dictam  a  nobis  principium  primum  vitae  intrin- 
secum  substantiae  visibilis  et  viventis:  non  enim  loquimur  de  quolibet 
vivente,  sed  de  vivente  animato ;  neque  de  quolibet  vitae  principio, 
sed  de  principio  primo,  cum  et  nos  fateamur,  principium  quoddam 
secundarium  vitae  posse  esse  corpus.  Sic  oculus  est  principium  secun- 
darium  vitalis  operationis,  quae  dicitur  visio;  sic  etiam  cor  est  prin- 
cipium  secundarium  vitae  in  animali ;  nemo  autem  dicet,  oculum,  cor, 
vel  aliud  organum  esse  animam.  Loquimur  autem  de  principio  primo, 
de  illo  nimirum,  quod  facit  aliquam  substantiam  visibilem  et  multi- 
plicibus  organis  pollentem,  esse  viventem,  idest  capacem  exserendi 
vitales  operationes,  et  de  hoc  principio,  quod  vulgo  appellatur  anima, 
dicimus  non  posse  confundi  cum  corpore.  Siquidem,  ut  propositionem 
minorem  argumenti  superius  prolati  in  aperto  ponamus,  esse  princi- 
pium  primum  vitae  non  competit  corpori  in  quantum  est  corpus, 
secus  omne  corpus  viveret ;  competit  ergo  corpori  in  quantum  est 
tale  corpus.  Quod  autem  est  actu  taie,  hoc  habet  ab  aliquo  principio 
quod  est  aclus  eius.  Anima  ergo,  quae  est  primum  vitae  principium, 
non  est  corpus,  sed  corporis  actus.  Argumentum  eo  redit,  ut  dicatur: 
Corpus  nostrum  dicitur  vivens,  non  quia  corpus,  sed  quia  habet  tale 
aliquid  in  se,  ut  dicatur  corpore  et  vita  constare.  Atqui  hoc  tale  aliquid 
est  anima.  Ergo  anima  non  est  corpus.  Vel  aliis  verbis:  Corpus  vivens 
differt  a  non  vivente  propter  animam.  Ergo  anima  non  est  corpus,  cum 
sit  corporum  differentia. 

Arg.  2.um  Corpus  hominis  natura  sua  corruptioni  obnoxium  est 
et  ab  anima  impeditur,  quominus  corrumpatur;  hinc  anima  exutum, 
statim  corruit  ac  dilabitur.  Atqui  id  quod  accessu  suo  impedit  quo- 
minus  corpus  corrumpatur,  suo  recessu   illud  corruptioni  subieclum 

(1)  De  hac  re  cf.  S.  Thom.  1  p.  q.  75,  a.  1.  Contra  gent.,  lib.  II,  cap.  LXV. 
De  Maria,    Vol.  II.  26 

deserit,  non  potest  esse  corpus ;  ni  dicere  velimus,  corpus  sua  natura 
simul  tendere  ad  dissolutionem,  et  ab  ea  seipsum  immune  servare, 
Ergo  anima  minime  confundi  potest  cum  corpore. 

Prob.  2.a  pars:  nimirum  quod  anima  humana  revocari  nequeat 
ad  formam  accidentalem  corporis,  uti  placuit  Galeno  et  aliis  veteribus, 
quos  imitati  sunt  recentes  nonnulli,  explicantes  animam  per  comples- 
sionem,  vel  aptam  dispositionem  partium  organicarum. 

Arg.  I.um  Homo  per  animam  sortitur  genus  et  speciem.  Atqui 
complexio  nullo  paclo  potest  homini  tribuere  genus  et  speciem.  Ergo 
anima  nequaquam  dici  potest  complexio.  Cum  propositio  maior  in 
perspicuis  sit,  et  clarissime  eruatur  ex  ipsa  hominis  definitione,  ali- 
quid  dicendum  ad  probationem  minoris,  quae  sic  effici  potest.  Cum 
complexio  in  corpore  animalis  resultet  ex  contrariis  qualitatibus  ad 
quoddam  medium  seu  aequilibritatem  redactis,  necessario  revocanda 
est  ad  formam  accidentalem.  Atqui  id  unde  aliquod  compositum  na- 
turale  sumit  genus  et  speciem  est  actus  seu  forma  substantialis.  Ergo 
anima  humana  nequit  ad  complexionem  revocari  (1). 

Arg.  2.nm  Ducitur  ex  operationibus  animae  humanae  prout  est 
intellectiva,  sensitiva,  et  vegetabilis.  Anima  intellectiva  est  princi- 
pium  operationis  intelligendi.  sentiendi,  et  vegetandi.  Atqui  corporis 
humani  complexio  nonnisi  absurdissime  diceretur  primum  principium, 
ex  quo  promanant  actiones  intelligendi,  sentiendi.  et  vegetandi.  Ergo 
anima  humana  nullo  pacto  confundi  potest  cum  corporis  complexione 
seu  temperamento.  Ut  enim  propositio  minor  breviter  declaretur, 
notandum  denuo  est,  complexionem  causari  ex  qualitaiibus  activis  et 
passivis;  cum  e  contrario  operationes  propriae  animae  vegetativae,  sen- 
sitivae,  multoque  magis  animae  intellectivae  longe  superent  virtutem 
qualitatum  huiusmodi.  Ergo  neque  complexio  potest  esse  principium 
memoratarum  actionum  vitalium,  neque  ipsa  forma  substantialis,  ex 
qua  qualitates  illae  resultant,  dici  potest  anima.  Quocirca  conclu- 
ilendum  est,  aptam  quamdam  complexionem,  et  artiliciosam  partium 
structuram  praerequiri  in  corpore  humano  ad  hoc  utsit  subiectum  pro- 
portionatum  animae,  et  proprium  eius  perfectibile,  minime  vero  ipsam 
structuram  et  complexionem  confundi  cum  anima. 

Accedit  quod  anima  humana  temperat  suo  imperio,  ac  moderatur 
permotiones  motusque  in  appetitu  sensitivo  insurgentes  ex  naturali 
complexione  seu  temperamento  corporis.  Ergo  nonnisi  stulte  et  inscite 
cum  ipsa  complexione  corporis  permiscetur.  Eadem  argumenta  aptari 
possunt  ad  refellendam  opinionem  eorum,  qui  animam  esse  quamdam 
harmoniam  censent,  cum  haec  opinio  alterius  mox  explosae  simillima 
sit,  uti  notat  S.  Thomas  (2).  Eam  directe  ac  fuse   relellit  Aristoteles, 

(1)  Cf.  S.  Thom.  Conlra  gent.  lib.  U,  cap.  LXY. 
('2)  Cf.  S.  Tiiom.  Contra  gent.,  lib.  11,  cap.  LXIV. 

qui  multiplici  argumento  ostendit,  animam  dici  nullo  pacto  posse 
harmoniam  (1).  Hanc  eamdem  sententiam  ab  Aristoxeno  Aristotelis 
discipulo  traditam  sic  festive  et  argute  pervellit  Cicero  :  «  Harmoniam 
ex  intervallis  sonorum  nosse  possumus,  quorum  varia  compositio  etiam 
harmonias  efficit  plures;  membrorum  vero  situs  et  figura  corporis  va- 
cans  animo  quam  possit  harmoniam  efficere  non  video.  Sed  hic  quidem 
quamvis  sit  eruditus,  sicut  est,  haec  magistro  concedat  Aristoteli;  ca- 
nere  ipse  doceat  »  (2). 


SOLVUNTUR  DIFFICULTATES. 

Oppon.  I.°  Anima  est  movens  motum.  Atqui  movens  motum  non 
est  nisi  corpus.  Ergo  anima  est  corpus. 

Resp.  Dist.  mai.  Anima  movet  motu  proprie  dicto,  et  movetur 
motu  late  dicto,  Conc.  Movetur  motu  proprie  dicto,  Subdist.  Per  se, 
Neg.  Per  accidens,  Conc.  Contradist  min.  Ouod  movetur  motu  pro- 
prie  dicto  et  per  se,  est  corpus,  Conc.  Quod  movetur  motu  proprie 
dicto  et  per  accidens,  est  corpus,  Neg.  et  Neg.  cons. 

Explico.  Motus  proprie  dictus  definilur:  Aclus  entis  in  potentia 
prout  est  in  potentia,  et  est  triplex,  nimirum  motus  alterationis.  aug- 
menti,  et  motus  localis.  Porro  moveri  per  se  aliquo  ex  his  motibus 
pertinet  solummodo  ad  corpus  extensum.  Anima  vero  licet  per  se  non 
moveatur  hoc  motu,  cum  non  sit  quanta;  nihilominus  per  accidens 
potest  tali  motu  moveri,  nimirum  ad  motum  subiecti.  Verum  enim 
datur  et  alter  motus  late  acceptus  qui  dicitur  actus  perfecti,  et  con- 
sistit  in  simplici  mutatione  de  potentia  in  actum;  et  hic  motus  per- 
tinet  etiam  ad  entia  spiritualia  tinita.  Sed  ex  hoc  motu,  qui  per  se 
animae  humanae  competit,  cum  transeat  de  potentia  in  actum,  mi- 
nime  inferri  potest,  animam  esse  corpus. 

Oppon.  2.°  Moventis  ad  motum  debet  esse  contactus  aliquis.  Atqui 
contactus  non  est  nisi  inter  corpora.  Ergo  anima  movens  corpus  vi- 
detur  quod  sit  corpus. 

Resp.  Dist.  Debet  esse  aliquis  contactus  sive  quantitatis  sive  vir- 
tutis,  Conc.  Debet  esse  semper  contactus  quantitatis,  Neg.  Contradist. 
min.  Contactus  virtutis  non  est  nisi  inter  corpora,  Neg.  Contactus 
molis  non  est  nisi  inter  corpora,  Conc.  et  Neg.  cons. 

Explico.  Ad  difficultatis  solutionem  animadvertendum,  dari  du- 
plicem  contactum,  nimirum  molis  et  virtutis.  Primum  non  habetur 
nisi  inter  corpora.  At  secundo  contactu  etiam  incorporeum  potest  mo- 
vere  corporeum,  et  per  hunc  contactum  Angeli  possunt  movere  cor- 

(1)  Cf.  Arist.  De  Anima,  lib.  I,  cap.  IX. 

(2)  Quaest.  Tuscul.,  lib.  I,  cap.  XVIII. 

pora:  a  fortiori  anima  humana  potest  movere  corpus,  cui  substantia- 
liter  unitur  ad  hominem  efficiendum.  Quid  inter  utrumque  contactum 
difierat,  accurate  declaratur  a  S.  Thoma  (1). 

Oppon.  3.°  Simile  cognoscitur  simili.  Atqui  anima  cognoscit  cor- 
pora.  Ergo  anima,  non  diflert  a  corpore. 

Resp.  Dist.  mai.  Inter  cognoscentem  et  cognitum  requiritur  si- 
militudo  secundum  speciem  intentionalem,  Conc.  Secundum  speciem 
physicam  et  naturalem,  Neg.  Solutio  per  se  patet. 

Oppon.  4.°  Anima  recipitur  in  corpore.  Atqui  forma  recepta  in 
subiecto,  est  accidentalis.  Ergo  anima  est  accidens  corporis. 

Resp.  Dist.  mai.  Anima  recipitur  in  subiecto  mere  potentiali, 
cui  tribuit  primum  esse,  Conc.  Recipitur  in  subiecto  actuali,  cui  affert 
esse  secundum,  Neg.  Contradist.  min.  et  Neg.  cons. 

SCHOLION.  Vera  definitio  animae  applicatur  animae  rationali.  Ex 

refutatione  falsarum  opinionum  de  natura  animae,  quae  tuebantur,  ani- 
mam  vel  esse  corpus  vel  esse  accidens  quoddam  corporis,  melius 
evidentiusque  apparet  veritas  doctrinae  Aristotelis,  qui  sapienter  do- 
cuit,  animam  esse  formam  substantialem  corporis  organici,  ideoque 
ab  ipso  deiinita  fuit:  Actas  primus  corporis  physici  organici  poten- 
tia  vitam  habentis.  Ouod  autem  haec  communis  definitio,  quae  de 
qualibet  anima  exhibetur,  applicari  possit  animae  rationali,  hoc  erui- 
tur  ex  alia  definitione,  quam  idem  Philosophus  ex  variis  operationi- 
bus  animae  humanae  a  posteriori  efformavit.  secundum  quam  anima 
humana  dicta  fuit:  Id  quo  vivimus,  sentimus,  movemur  et  intelligimus 
primo.  Hoc  idem  late  probabitur  a  nobis,  qnando  de  unione  animae 
humanae  cum  corpore  disputandum  nobis  erit. 

Interea  sic  paucis  in  praesentia  id  declarari  potest.  Diversae  ani- 
mae  inter  se  differentes  specie,  distinguuntur  ex  diversis  operationi- 
bus  viventium  animatorum.  secundum  quod  hae  actiones  diversimode 
supergrediuntur  operationes  naturae  corporalis  seu  inanimatae,  cum 
natura  corporalis  subiaceat  animae,  et  ad  ipsam  comparetur  sicut  ma- 
teria  et  instrumentum.  Sed  est  quaedam  operatio  viventis  animati, 
quae  ita  excedit  naturam  corporalem,  quod  neque  per  organum  cor- 
poreum  exerceatur,  et  talis  est  operatio  animae  rationalis.  Ouaedam 
quae  fit  per  organum,  non  tamen  per  aliquam  qualitatem  corporalem, 
et  huiusmodi  est  operatio  animae  sensibilis;  quaedam  vero  quae  et  fit 
per  organum  corporale  et  virtute  corporeae  qualitatis;  sed  in  hoc 
supcrgreditur  operationem  naturae  corporeae,  quod  huiusmodi  opera- 
tio  profluit  a  principio  intrinseco,  quod  est  commune  omnibus  opera- 
tionibus  animae,  cum  omne  animatum  moveat  scipsum,  et  talis  opera- 
tio  pertinet  ad  animam  vegetabilem.   Ergo  esse  actum   corporis  phy- 

(1)  Cf.  S.  Thom.  Contra  gent.  lib.  II.  cap.  LM. 

sici  organici  pertinet  tum  ad  animam  vegetabilem  in  plantis,  tum  ad 
sensitivam  in  brutis,  tum  ad  rationalem  in  hominc  (1). 

Quam  ad  rem  anima  in  plantis  est  solummodo  vegetabilis;  in 
brutis  animantibus  est  vegetabilis  simul  et  sensitiva;  in  homine  est 
simul  vegetabilis,  sensitiva,  et  intellectiva.  Et  consequenter  si  anima, 
nempe  aclus  primus  corporis  physici  organici  potentia  vitam  haben- 
tis,  ex  diversis  operationibus  a  posteriori  explicanda  est,  tunc  anima, 
vegetabilis  dicenda  est:  principium  quo  planta  vivit  primo;  anima 
sensibilis:  principium  quo  brutum  vivit,  et  sentit  primo;  et  demum 
anima  rationalis:  principium  quo  homo  vivit,  sentit,  et  intelligit  primo. 
Et  sic  sufficienter  explicata  remanet  et  natura  cuiuslibet  animae  in 
genere,  et  natura  cuiuslibet  animae  in  specie,  et  praesertim  natura 
animae  rationalis,  quae  in  eo  reponenda  est,  quod  sit  principium  in- 
tellectivum  et  forma  substantialis  corporis.  Ex  hoc  anima  humana 
utrinque  distinguitur  tum  a  formis  mere  intellectualibus,  tum  a  formis 
materialibus,  quae  habent  esse  in  materia  et  per  materiam. 

Ex  his  infertur  1),  veram  esse  opinionem  dicentium,  animam  ne- 
que  esse  corpus,  neque  esse  sine  corpore.  Actus  enim  et  forma  cor- 
poris  neque  est  corpus,  neque  est  sine  corpore.  Sed  anima  est  actus 
et  forma  corporis.  Ergo.  Audi  Philosophum :  «  Et  propter  hoc  bene 
opinantur,  quibus  videtur  neque  sine  corpore  esse,  neque  corpus  ali- 
quod,  anima.  Corpus  enim  non  est,  corporis   autem  aliquid  est  »  (2). 

Infertur  2),  animam  intellectivam  in  homine  non  solum  prout  in- 
tellectiva  est,  sed  etiam  prout  est  sensitiva  et  vegetabilis,  animabus 
plantarum  et  animantium  brutorum  longe  antecellere,  cum  vegetati- 
vum  et  sensitivum  in  homine  propter  coniunctionem  cum  anima  in- 
tellectiva  intrinsece  et  essentialiter  perficiantur. 

Infertur  3),  animam  humanam  inter  substantias  intellectuales  ul- 
timum  occupare  locum,  ideoque  ipsa  nominatur  natura  intellectualis 
obumbrata,  cum  per  discursum  ad  rerum  cognitionem  perveniat.  Hinc 
potius  rationalis  quam  intellectualis  dicenda  esl. 


ARTICULUS  II. 

DE   SIMPLICITATE    ANIMAE   HUMANAE. 

QUAESTIO  DETERMINATUR.  Anima  humana,  quae  cum  qualibet 
anima  in  eo  convenit,  quod  sit  actus  primus  seu  forma  substantiaiis 
corporis  organici  potentia  vitam  habentis,  hoc  proprium  sibi  vindicat, 
ut  ex  ea  et  suo  perfectibili  seu   subiecto   efflorescat  vivens  aliquod, 

(1)  Cf.  S.  Thom.  1  p.  q.  78,  a.  1. 

(2)  De  Anima,  lib.  11,  text.  26. 

quod  praeter  vitam  vegetabilem  et  sensitivam  gaudeat  etiam  vita  in- 
tellectiva;  et  hoc  vivens  dicitur  homo.  Ouocirca  anima  intellectiva 
cum  reliquis  convenit  ut  sit  forma  substantialis  corporis  organici; 
discrepat  vero  in  eo,  quod  sit  principium  intellectivum  praeditum 
quibusdam  operationibus,  quibus  non  communicat  organum  corporale. 
Sicut  ergo  anima  humana,  quoad  suam  naturam  et  essentiam  spectata, 
parlim  concinit,  partim  discrepat  cum  ceteris  inferioribus  principiis 
vitae,  et  illud  idem  in  quo  convenit,  modo  quodam  nobiliori  in  se 
complectitur;  sic  in  eius  attributis,  quae  quodammodo  manare  ex  es- 
sentia  concipiuntur,  partim  convenit  cum  ceteris,  partim  ab  illis  dif- 
fert;  quasdam  enim  perfectiones  proprias  habet,  quasdam  vero  cum 
aliis  communes,  licet  modo  quodam  praestantiori  ipsi  insint.  In  attri- 
butis  ergo  animae  humanae  explanandis  incipiemus  a  simplicitate, 
quae  proprietas  omnibus  animabus  competit,  licet  excollentiori  modo 
tribuatur  animae  rationali;  et  sic  viam  parabimus  ad  illas  perfectio- 
nes  patefaciendas,  quae  ad  solam  animam  hominis  pertinent. 

Quid  simplicitas  ?  Simplex  dicitur,  quod  non  habet  partes,  ideo- 
que  simplicitas  est  quaedam  species  unitatis.  Sicut  enim  unum  est 
ens  indivisum,  sic  simplex  est  ens  indivisibile;  quare  simplicitas  uni- 
tati  addit  indivisibilitatem,  atque  ita  ab  ente  excludit  compositionem, 
seu  partes;  nam  quae  composita  sunt,  possunt  tribui  in  partes  seu 
dividi.  Simplicitas  generatim  neque  perfectionem  dicit  neque  imper- 
fectionem,  cum  ab  utraque  abstrahat;  nam  datur  simplicitas  per  mo- 
dum  imperfectionis,  partis,  et  potentiae,  et  simplicitas  per  modum 
perfectionis,  actus,  et  totius;  et  sic  partes  cuiuslibet  compositi,  licet 
simpliciores  composito,  nihilominus  sunt  ipso  imperfectiores,  cum  or- 
dinentur  ad  compositum  tamquam  ad  actum.  Praeterea  cum  simpli- 
citas  compositionem  excludat,  iuxta  diversam  compositionis  rationem, 
quae  excluditur,  diversa  datur  simplicitas.  (Juam  ad  rem  tractando 
de  simplicitate  animae,  determinanda  est  natura  huiusmodi  simplici- 
tatis,  quae  ipsi  attribuitur,  et  declarandum,  an  tributa  simplicitas  in 
perfectionem  animae  cedat,  vel  in  eius  imperfectionem,  iuxta  variam 
compositionem  ab  ipsa  exclusam. 

Compositio  ergo  realis  et  physica,  idest  quae  in  rebus  visibilibus 
invenitur,  est  triplex,  nimirum  essentialis,  integraiis  et  accidentalis. 
Prima  habetur,  cum  essentia  rei  coalescit  ex  duabus  realitatibus  inter 
se  distinctis,  quarum  una  se  habet  per  modum  actus,  altera  per  mo- 
dum  potentiae  ad  conflandum  ens  unum:  huiusmodi  est  compositio  ex 
materia  et  forma  in  substantiis  corporatis.  Secunda  compositio,  idest 
integralis,  quae  consequitur  compositionem  essentialem,  ideoque  repe- 
ritur  dumtaxat  in  substantiis  coalescentibus  ex  materia  et  forma,  exo- 
ritur  ex  partibus  quantitativis,  quae  corpus  aliquod  extensum  conilant. 
Demum  tertia  compositio,  quae  accidentalis  dicilur,  ea  est  quae  com- 
plectitur  realitates  et  partes  coadunatas  non  per  primum  esse,  sed  per 

essc  aliquod  secundum.  Huiusmodi  compositio  intercedere  potest  ve! 
inter  duas  substantias  completas,  vel  inter  substantiam  et  accidens, 
vel  inter  duas  formas  accidenlales.  Prima  et  secunda  compositio  eili- 
ciunt  ens  per  se  et  simpliciter  unum;  tertia  vero  efficit  unum  per  ac- 
cidens  et  secundum  quid.  Quare,  praetermissa  simplicitate,  quac  ex- 
eludit  compositionem  ex  substantia  et  accidente,  cum  huiusmodi  sim- 
plicitas  reperiatur  solummodo  in  Deo,  quaerendum  est  de  simplicitale, 
quae  excludat  ab  anima  compositionem  tum  essentialem  tum  integra- 
lem;  nimirum  demonstrandum  est,  animam  neque  esse  compositam 
quoad  essentiam  ex  materia  et  forma,  neque  constare  ex  partibus 
quantitativis  seu  resultantibus  ratione  quantitatis. 

Quaestio  a  Cartesianis  obscurata.  Ouaestio,  prout  a  nobis  dilu- 
cide  proposita  est,  faciles  habet  explicatus;  verum  a  Cartesio  eiusque 
discipulis,  qui  perperam  confundunt  conceptum  simplicitatis  cum 
conceptu  spiritualitatis,  admodum  obscurata  fuit.  Cartesius  quippe 
eiusque  adstipulatores  docuerunt,  corpus  esse  realitatem  exstensam, 
idest  unum  idemque  cum  extensione;  et  quoniam  praeter  substantiam 
nihil  reale  admittebant,  consequenter  professi  sunt,  non  dari  in  ordine 
entis  creati,  nisi  substantias  materiales  et  spirituales.  Cum  vero 
essentia  substantiae  corporalis  sit  extensio,  quae  compositionem  dicit ; 
ex  adverso  essentia  substantiae  spiritualis  iuxta  ipsos  sit  cogitatio, 
quae  aliquid  simplex  denotat,  consequenter  deduxerunt,  inter  corpus 
idest  materiam,  et  spiritum  non  dari  medium :  et  ideo  sicut  realitas 
extensa  et  composita  convertitur  cum  corpore  seu  materia,  ita  realitas 
inextensa  et  simplex  convertitur  cum  spiritu ;  hinc  spiritualitas  et 
simplicitas  iuxta  recentem  Atomistarum  philosophiam  idem  sunt. 

Verum  falso  admodum  haec  a  novatoribus  affirmantur.  Spirituali- 
tas  quippe  denotat  remotionem  et  independentiam  a  materia,  proin- 
deque  in  suo  formali  conceptu  perfectionem  dicit,  simplicitas  ex  ad- 
verso  per  se  excludit  compositionem  et  partes;  independentiam  vero 
a  materia  neque  includit  neque  excludit,  ideoque  in  suo  conceptu  for- 
mali  neque  perfectionem  neque  imperfectionem  designat.  Hinc  omne 
spirituale  est  simplex,  sed  non  omne  simplex  est  spirituale.  Sic  sim- 
plicitas  quae  praedicatur  per  modum  perfectionis,  actus,  et  totius 
spiritualitatem  simul  dicit;  propterea  substantia  completa  et  simplex 
est  simul  spiritualis.  Sed  simplicitas,  quae  dicitur  per  modum  partis, 
potentiae,  et  imperfectionis,  spiritualitatem  non  incluiit ;  et  sic  sub- 
stantiae  incompletae,  seu  formae  substantiales  tum  corporum  inani- 
morum,  tum  plantarum,  tum  brutorum  sunt  simplices,  licet  non  sint 
spirituales.  Patet  ergo,  quaestionem  de  simplicitate  animae  humanae 
sic  definitam  et  a  quaestione  de  spiritualitate  sedulo  distinctam  cen- 
seri  posse  a  nobis  penitus  solutam  ex  iis,  quae  disputavimus.  Siqui- 
dem  si  anima  non  est  corpus,  sed  actus  substantialis  corporis  organici, 

facile  colligitur,  eam  neque  esse  essentialiter  compositam,  neque  ex 
partibus  quantitativis  coagmentatam.  Attamen  ad  pleniorem  rei  in- 
telligentiam  praestat  huiusmodi  stabilire  propositionem. 


PROPOSITIO. 

Anima  humana  est  tum  essentialiter,  tum  integraliter  simplex : 
unde  eius  essentia  non  constat  ex  actu  et  potentia,  neque  ipsa 
divisibilis  est  vel  per  se  vel  per  accidens  (1). 

Prob.  I.a  pars.  Arg.  I.nm  Anima  est  actus  primus  corporis  phy- 
sici  organici,  idest  primum  principium  vitae  corporis  viventis.  lam 
vero  primum  principium  vitae  viventis  animati  nequit  esse  composi- 
tum  ex  materia  et  forma.  Ergo  anima  est  essentialifer  simplex,  qua- 
tenus  a  se  excludit  materiam  et  formam.  tamquam  principia  speciei. 
Siquidem,  ut  declaretur  propositio  minor,  compositum  ex  materia  et 
forma,  idest  ex  potentia  et  actu  in  linea  essentiae  nequit  esse  quoad 
se  totum  forma  substantialis,  cum  materia  non  possit  esse  actus. 
Sed  principium  vitae  quoad  se  totum,  debet  esse  forma  substantialis, 
secus  erit  compositum  ex  vivificante  et  vivificato,  et  tunc  erit  vivens 
animatum,  non  anima.  Ergo  anima  est  simplex  essentialiter. 

Hoc  argumentum  sic  proponitur  a  S.  Thoma.  «  Est  de  ratione 
animae  quod  sit  forma  alicuius  corporis.  Aut  igitur  est  forma  secun- 
dum  se  totam,  aut  secundum  aliquam  partem  sui.  Si  secundum  se 
totam,  impossibile  est  quod  pars  eius  sit  materia,  si  dicatur  materia 
aliquod  ens  in  potentia  tantum,  quia  forma,  in  quantum  forma,  est 
actus ...  Si  autem  sit  forma  secundum  aliquam  partem  sui,  illam 
partem  dicemus  esse  animam,  et  illam  materiam  cui  primo  est  actus, 
dicemus  esse  primum  animatum  »  (%).  Quo  ex  argumento  illud  con- 
cluditur,  quod  superius  a  nobis  probatum  fuit,  nimirum  animam  non 
esse  corpus,  cum  de  ratione  corporis  sit  coagmentari  ex  duplici  sub- 
stantiali  principio,  nempe  ex  materia  et  forma. 

Arg.  2.um  Si  anima  esset  composita  ex  materia  et  forma,  haberet 
speciem  completam,  et  non  esset  pars  speciei  humanae,  neque  posset 
substantialiter  corpori  uniri  ad  complementum  speciei  capessendum. 
Sed  anima  est  pars  speciei  humanae,  quae  corpori  unitur  ad  speciem 
integram  effbrmandam.    Ergo  anima  est  forma  simplex. 

Prob.  2.a  pars.  Arg.  I.um  Principio  adnotandum  est,  compositionem 
ex  partibus  integrantibus  seu  divisibilitatem  esse  effectum  formalem 
quantitatis,  ideoque  non  reperiri,  nisi  in  substantiis  compositis  ex  ma- 

(1)  De  hac  re  cf.  S.  Thom.  1  p.  p.  75,  a.  5  ;  QQ.  DD.  De  Anima,  a.  6. 

(2)  1  p.  q.  75,  a.  5. 

teria  et  forma,  idest  in  corporibus.  Sed  anima  non  est  composita  ex 
materia  et  forma,  uti  probatum  est.  Ergo  anima  expers  est  composi- 
tionis  integralis,  extensionis,  divisibilitatis.  Neque  quidquam  proficeret 
si  quis  opponeret  formas  subslantiaies  utique  esse  per  se  indivisibiles, 
sed  non  esse  indivisibiles  per  accidens,  idest  ad  dmsionem  subiecti ; 
et  sic  ad  divisionem  lapidis  vel  ferri  dividitur  etiam  (orma  substantialis, 
cum  per  divisionem  resultent  duo  individua  eiusdem  speciei,  vel  duae 
substantiae  compositae  ex  materia  et  forma.  Equidem  verum  est,  for- 
mam  substantialem  quandoque  divisibilem  essc  per  accidens,  nempe 
ad  divisionem  subiecti ;  sed  hoc  affirmari  nequit  de  anima  humana, 
immo  neque  dici  potest  de  animabus  brutorum  perfectorum,  quae  non 
sunt  divisibiles  ad  divisionem  subiecti. 

Siquidem  tunc  forma  est  divisibilis  ad  divisionem  subiecti,  cum 
dicit  habitudinem  indifferentem  et  ad  totum  et  ad  partes,  ita  ut  quae- 
libet  pars  suscipiat  praedicationem  totius ;  sicut  quaelibet  pars  ferri 
dicitur  ferrum.  Sed  si  forma  non  dicit  habitudinem  indifferentem  ad 
totum  et  ad  partes ;  sed  per  prius  et  per  se  ordinatur  ad  totum,  tam- 
quam  ad  proprium  et  proportionatum  perfectibile;  per  posterius  vero 
et  per  ordinem  ad  totum  actuat  partes,  ita  ut  partes  per  illam  formam 
non  habent  praedicationem  totius;  tunc  forma  non  est  divisibilis  neque 
per  accidens,  idest  ad  divisionem  subiecti.  Sic  ex  aliqua  parte  hominis 
vel  equi  et  anima  non  fit  neque  homo  neque  equus;  sed  ad  habendum 
hominem  requiritur  corpus  organicum  multiplici  organorum  genere 
pollens,  et  anima  rationalis.  Quocirca  argumentum  sic  paucis  concludi 
potest.  Compositio  integralis  necessario  subaudit  compositionem  essen- 
tialem,  ex  qua  per  naturalem  resultantiam  permanat.  Atqui  anima  est 
essentialiter  simplex.  Ergo  est  etiam  simplex  integraliter,  nempe  indi- 
visibilis  in  parles  quantitatis. 

Argumentum  hoc  ductum  ex  peripatetica,  veraque  doctrina  com- 
positionis  substantialis  rerum  visibilium  firmissimum  est,  et  ad  pro- 
bandam  propositionem  valde  accommodatum  :  verum  quoniam  schola 
cartesiana  concinens  in  hoc  veteribus  novisque  Materialistis  falso  sup- 
ponit,  nullam  aliam  dari  in  substantiis  compositionem,  quam  integra- 
lem,  ideoque  corpus  physicum  cum  mathematico  confundit;  ad  melius 
clariusque  pervincendos  Materialistas,  qui  animam  esse  integraliter 
compositam,  ac  proinde  materialem  blaterant;  unum  vel  alterum  ad- 
demus  argumentum,  quod  animae  simplicitatem  propugnet  indepen- 
denter  a  doctrina  scholastica  de  substantiali  corporum  compositione. 

Arg.  2.um  Desumptum  ex  testimonio  conscientiae.  Conscientia  procul 
dubio  testatur,  nos  ita  per  animam  intelligentem  apprehendere  obie- 
ctum  utcumque  magnum  diversisque  partibus  coalescens,  ut  apprehensio 
singularum  partium  una  eademque  sit  cum  apprehensione  totius;  ideo- 
que  apprehensio  minime  est  commensurata  quantitati  rei  apprehensae. 
Atqui  principium  ex  quo  simplex  huiusmodi  apprchensio  dimanat,  non 

potest  esse  nisi  inexteiisum.  Ergo  anima  humana  simplex  omnino  prae- 
dicanda  est.  Siquidem  uti  argumentatur  Aquinas:  «  Nullum  corpus 
invenitur  aliquid  continere,  nisi  per  commensurationem  quantitatis; 
unde  et  si  se  toto  totum  aliquid  continet,  et  partem  parte  continet. 
maiorem  quidem  maiore,  minorem  autem  minore.  Intellectus  autem 
non  comprehendit  rem  aliquam  intellectam  per  aliquam  quantitatis 
commensurationem,  cum  se  toto  intelligat  et  comprehendat  et  totum 
et  partem,  maiora  in  quantitate  et  minora.  Nulla  igitur  substantia  in- 
telligens  est  corpus  »  (1). 

Hoc  argumentum  ex  simplici  apprehensione  ductum  illustrius  fir- 
miusque  evadit,  si  ad  actum  intellectus  iudicantis  convertatur  et  appli- 
cetur.  Ut  enim  comparatio  duarum  notionum  fiat,  notiones  debent  esse 
ambae  in  eodem  subiecto.  Sed  si  anima  ex  partibus  constaret,  notiones 
subiecti  et  attributi  non  consisterent  in  eodem  subiecto,  sed  una  pars 
haberet  notionem  subiecti,  altera  notionem  praedicati.  « Intellectus,  ait 
S.  Thomas,  simul  intelligit  propositionem,  non  prius  subiectum  et  postea 
praedicatum,  quia  secundum  unam  totius  speciem  omnes  partes  com- 
prehendit))  (2). 

Arg.  3.um  Eadem  veritas  efficitur  ex  reflexione  perfecta,  qua  ani- 
mus  supra  seipsum  revertitur  reditione  completa.  Atqui  nullum  com- 
positum  potest  supra  seipsum  redire  reditione  perfecta,  sed  ad  summum 
pars  supra  partem.  Ergo  anima  omnino  partium  expers  est.  Merito 
Tullius  de  animi  simplicitate  ita  disseruit:  «  In  animi  cognitione  du- 
bitare  non  possumus,  nisi  plane  in  physicis  plumbei  sumus,  quin  nihil 
sit  animis  admistum,  nihil  concretum,  nihil  copulatum,  nihil  coagmen- 
tatum,  nihil  duplex.  Quod  cum  ita  sit,  certe  nec  secerni,  nec  dividi. 
nec  discerpi,  nec  distrahi  potest  »  (3). 


SOLVUNTUR    DIFFICULTATES. 

Oppon.  I.°  Ubicumque  est  actio  et  passio,  ibi  est  materia  et  forma. 
Atqui  in  anima  humana  invenitur  actio  et  passio.  Ergo  anima  humana 
est  composita  ex  materia  et  forma. 

Resp.  Dist.  mai.  Ubicumque  est  actio  et  passio  proprie  dicta,  ibi 
est  forma  et  materia,  Conc.  Ubicumque  est  passio  improprie  dicta,  ibi 
est  materia  et  forma,  Neg.  Contradist.  min.  et  Neg.  cons. 

Explico.  Unumquodque  agit  secundum  quod  est  actu,  et  patitur 
secundum  quod  cst  in  potentia.  Verum  passio  vel  pati  potest  dici  di- 
versimode.   Si  enim   passum   patiendo   recipit  aliquam  formam,  quae 

(1)  Conlra  (jent.  1.  II,  cap.  XLIX. 

(2)  Contra  gent.  lib.  I,  cap.  LV;  cf.  QQ.  1)1).  I)e  ver.  q.  8,  a.   11. 

(3)  Quaest.  Tuscul.  lib.  1,  cap.  XXIX. 

expellit  priorem  aliam  formam  cum  qua  in  codem  subiecto  consistere 
non  potest,  tunc  passio  dicitur  sensu  proprio.  Sin  vero  passum  solum- 
modo  recipit  aliquam  formam  sine  abiectione  alterius  formae,  tunc 
passio  dicitur  lato  sensu,  quatenus  nempe  importat  simpliciter  trans- 
itum  de  potentia  in  actum.  Passum  primo  sensu  debet  coalescere  ex 
materia  et  forma ;  at  passum  secundo  sensu  potest  esse  forma  simplex 
et  subsistens.  Ratio  autem  diflerentiae  ex  eo  repetenda  est,  quod  forma 
recepta  in  materia,  naturaliter  habet  esse  ita  coarctatum,  ut  non  possit 
in  eodem  subiecto  coexsistere  cum  alia  forma ;  forma  vero  recepta  in 
ente  immateriali,  non  habet  hanc  coarctationem ;  et  sic  album  et  nigrum 
non  possunt  esse  naturaliter  in  eodem  subiecto,  sed  possunt  esse  inten- 
tionaliter  in  facultate  cognoscitiva  (1). 

Oppon.  2.°  Anima  patitur  passione  proprie  dicta,  nam  patitur  a 
sensibilibus.  Atqui  quae  sunt  huiusmodi  habent  materiam  partem  sui. 
Ergo  anima  in  homine  est  composita. 

Resp.  Neg.  assumpt.  ad  prob.  Dist.  Anima  patitur  a  sensibilibus 
per  se,  Neg.  Patitur  per  accidens  ratione  coniuncti,  quod  proprie  pa- 
titur,  Conc.  Uti  enim  ait  Angelicus:  «  Anima  sensitiva  non  patitur  a 
sensibilibus,  sed  coniunctum  :  sentire  enim,  quod  est  pati  quoddam 
non  est  animae  tantum,  sed  organi  animati  »  (2). 

Oppon.  3.°  Quod  est  forma  tantum,  statim  seipso  est  ens  et  unum, 
et  non  indiget  aliquo,  quod  ipsum  faciat  ens  et  unum  (7  Metaph. 
com.  16).  Atqui  anima  indiget  aliquo  quod  ipsam  faciat  ens  et  unum, 
nempe  Deo  creante.  Ergo  anima  non  est  forma  tantum. 

Resp.  Dist.  mai.  Ouae  sunt  formae  tantum  non  indigent  causa  for- 
mali  ad  hoc  ut  sint  ens  et  unum,  Conc.  Non  indigent  causa  efficiente 
et  extrinseca  quae  det  eis  esse,  Neg. 

Oppon.  4.°  Ubi  sunt  passiones  et  proprietates  materiae,  ibi  est  ma- 
teria.  Atqui  in  anima  humana  sunt  proprietates  materiae,  idest  esse 
in  potentia,  recipere,  subiici,  et  alia  huiusmodi.  Ergo. 

Resp.  Dist.  mai.  Ubi  sunt  proprietates  materiae,  eodem  modo  ac 
in  materia,  ibi  est  materia,  Conc.  Ubi  sunt  proprietates  materiae  per 
quamdam  analogiam,  ibi  est  materia,  Neg.  Et  sic  esse  in  potentia,  et 
recipere  diversimode  dicuntur  de  anima  et  de  materia. 

Oppon.  5.°  Motus  impressus  ab  anima  corpori  superatur  a  resi- 
stentia  materiae.  Atqui  vis  procedens  a  spiritu  non  superatur  a  resi- 
stentia  materiae.  Ergo  anima  est  corporea. 

Resp.  Dist.  mai.  Motus  superatur  a  resistentia  materiae,  quia  anima 
movet  materiam  mediante  corpore  quod  informat,  Conc.  Superatur  et 
movet  immediate,  Neg.  Anima  cum  sit  forma  substantialis  corporis 
communicat  corpori  vim  motricem,  qua  alia  corpora   potest  movere. 

(1)  De  multiplici  ratione  passionis  cf.  S.  Thom.  1.  p.  q.  79.  a.  2. 

(2)  QQ.  DD.  De  Anima,  a.  6  ad  14. 

Verum  vis  illa  cum  sit  recepta  in  partibus  organicis  corporis,  coar- 
ctatur  ad  capacitatem  illorum  organorum,  ac  proinde  optime  vinci 
potest  a  resistentia  alterius  corporis. 

Oppon.  6.°  Anima  iisdem  mutationibus  et  vicibus  obnoxia  est  ac 
corpus;  siquidem  simul  cum  corpore  viget  in  iuvenibus,  debilitatur  in 
senibus.  Ergo  et  ipsa  dicenda  est  substantia  corporea. 

Resp.  Dist.  ant.  Anima  iisdem  vicibus  obnoxia  est  ac  corpus  sem- 
per  et  eodem  modo,  Neg.  Diverso  modo  et  non  semper,  Conc. 

Explico.  Difficultatem  hanc  recentes  Materialistae  desumpserunt  a 
Lucretio  ipsorum  coryphaeo,  qui  versu  cecinit:  «  Praeterea  gigni  pa- 
riter  cum  corpore  et  una  crescere  sentimus,  pariterque  senescere  men- 
tem  )>  (l).  Verum  frustra  sunt,  nam  vices  corporis  sunt  secundum 
quantitatem  molis;  vices  vero  animae  secundum  quantitatem  virtutis ; 
prout  nempe  eius  intelligendi  virtus  ac  operatio  magis,  magisque  per- 
ficitur.  Et  licet  virtus  animae,  homine  senescente,  videatur  debilitari, 
hoc  non  contingit,  quia  anima  senescit,  sed  solum  quia  propter  unio- 
nem  ad  corpus  eget  adiumento  virtutis  sensitivae,  quae  est  organica, 
ad  exercendas  operationes  intellectivas;  hinc  integris  sensibus,  qui 
praebent  intellectui  materiam  obiecti,  anima  intellectiva  maxime  viget 
in  homine  non  robusto  et  etiam  in  sene.  Hoc  ita  notatur  a  S.  Bona- 
ventura :  «  Animae  rationalis  operatio  nec  senescit,  nec  antiquatur  in 
tempore,  imo  iuvenescit,  quia  in  antiquis  est  sapientia  et  in  multo  tem- 
pore  prudentia  »  (2). 


ARTICULUS  III. 

DE    ANIMAE    HUMANAE    SPIRITUALITATE. 

STATUS  QUAESTIONIS  DEFINITUR.  Proprietas  illa  entis,  quae 
spiritualitas  nuncupatur,  quemadmodum  a  nobis  nuper  explicatum  est, 
minime  est  confundenda  cum  simplicitate,  quae  latius  patet  quam  spi- 
ritualitas.  Omne  quippe,  quod  est  spirituale  simplex  quoque  sit  oportet; 
at  non  omne  simplex  est  spirituale,  cum  principia  formalia  rerum  sive 
substantialia  sive  etiam  accidentalia,  quae  sunt  fons  unitatis  sive  sub- 
stantialis  sive  accidentalis,  simplicitatem  plus  minusve  perfectam  sibi 
vindicant,  neque  per  hoc  dici  possunt  proprio  sensu  spiritualia.  Sic 
anima  vegetabilis  plantarum  et  sensitiva  brutorum  ;  sic  virtus  visiva 
in  homine  ceteraeque  potentiae  affixae  organis  sunt  formae  simplices; 
at  nemo  dicet,  eas  esse  proprie  spirituales.  Spiritualitas  quippe  simpli- 

(1)  De  rerum  nalura,  lib.  III,  v.  446  ct  seq. 

(2)  t  Sent.  Dist.  10  in  argucndo.  Pro  aliis  diflicultatibus  cf.  S.  Thom.  (JQ. 
1)1).  De  Anima,  a.  (i;  De  spirit.  creaturis,  a.  J. 

citati  adiungit  remotionem  seu  independentiam  a  materia  in  essendo, 
et  consequenter  in  operando.  Siquidem  cum  proprium  cuiuslibet  for- 
mae  substantialis  sit  habere  esse  supra  materiam  elevatum,  cumque 
omnes  formae  in  eo  conveniant,  quod  sint  principia  unitatis,  ideoque 
simplices,  nam  principium  primum  unitatis  compositum  esse  nequit; 
secundum  quod  formae  magis  vel  minus  supra  materiam  elevantur, 
maiorem  vel  minorem  essendi  agendique  perfectionem  nobiiitatemque 
participant. 

Quare  si  datur  aliqua  forma  corporis  naturalis,  quae  ita  habeat 
esse  supra  materiam  eievatum,  ut  in  ipso  subsistat  independenter  a 
materia,  licet  illud  idem  esse  communicet  materiae;  tunc  forma  illa 
simplicitati,  quam  communeiu  habet  cum  aliis  formis  intrinsece  depen- 
dentibus  a  materia  in  essendo  et  operando,  adclit  aliam  perfectionem 
sibi  propriam,  idest  spiritualitatem,  quae  in  eo  sita  est,  quod  forma  illa 
possit  esse  subiectum  actus  essendi,  seu  subsistere  per  se  independenter 
a  corpore;  cui  tamen  communicat  proprium  esse,  in  quo  subsistit,  spe- 
ciemque  tribuit.  Hanc  perfectionem  vindicamus  animae  humanae,  quae 
ceteris  formis  inferioribus  in  eo  praestat,  quod  in  se  habeat  esse,  idest 
subsistat  independenter  a  corpore ;  subest  vero  formis  separatis,  idest 
mere  intellectivis  seu  Angelis  in  eo,  quod  anima  licet  subsistens  in  suo 
esse,  possit  illud  idem  esse  communicare  materiae,  a  qua  quodammodo 
attingitur;  ex  adverso  formae  mere  intellectivae  esse  suum,  in  quo  sub- 
sistunt,  nullatenus  possunt  communicare  subiecto;  et  ideo  maiorem  al- 
tioremque  gradum  remotionis  a  materia  sibi  vindicant.  Hinc  anima  hu- 
mana  iure  dicitur  quidam  horizon  corporeorum  et  incorporeorum,  ma- 
terialium  et  immaterialium. 

Spirituale,  immateriale,  subsistens.  Propter  illam  quam  diximus 
independentiam  a  materia  solet  anima  humana  nominari  indiscrimina- 
tim  a  philosophis  peripateticis  tum  spiritualis,  tum  immaterialis,  tum 
forma  subsistens.  Verum  enim  perfectionem,  quam  animae  humanae 
vindicamus,  magis  proprie  significat  vox  subsistens,  ideoque  S.  Thomas 
hac  voce  plerumque  utitur  ad  aequivocationes  praepediendas.  Etenim 
nomen  spiritus  non  semel  usurpatur  etiam  ad  indicandas  res  materiales 
vel  formas  a  materia  dependentes,  uti  testis  est  ipse  Angelicus  Doctor(l): 
vocabulum  autem  immateriale  cum  quamdam  elevationem  supra  mate- 
riam  denotet,  rursus  attribuitur  etiam  formis  dependentibus  a  materia 
in  essendo.  Sic  species  sensibilis,  quae  recipitur  in  organo  corporeo 
tamquam  in  subiecto,  a  quo  dependet,  non  raro  dicitur  spiritualis,  et 
immaterialis,  nempe  ad  ordinem  intentionis  seu  perceptionis  elevata. 
Verum  enim  vox  subsistens  omni  aequivocationi  aditum  praecludit,  cum 
proprie  significet  formam  in  essendo  et  in  operando  independentem  a 
materia ;  et  hoc  est  quod  proprie  attribuimus  animae  humanae,  quando 

(1)  Cf.  S.  Tbom.  Contra  gent.  lib.  IV,  cap.  XXIII. 

illam  spiritualem  esse  dicimus.  Qua  de  re  paulo  latius  ratio  subsistentis 
explicanda  nobis  est. 

Duplex  subsistens.  Ens  per  se  subsistens,  idest  substantia  singularis 
et  individua,  quae  etiam  a  Philosopho,  et  a  S.  Thoma  dicitur  hoc  ali- 
quid,  vel  substantia  prima,  bipartitam  habet  divisionem,  iuxta  quam  tri- 
buitur  in  subsistens  completum  et  subsistens  incompletum.  Ad  rationem 
quippe  subsistentis  duo  requiruntur,  nimirum  ut  possit  per  se  exsistere, 
et  ut  sit  aliquid  completum  in  aliqua  specie:  hinc  ea  individua,  quae 
per  se  exsistunt  et  habent  esse  receptum  in  aliqua  essentia  seu  na- 
tura  completa,  dicuntur  substantiae  singulares  completae:  quae  vero 
ita  per  se  sunt,  ut  non  habeant  esse,  seu  non  subsistant  in  completa 
essentia  speciei,  dicuntur  substantiae  singulares  incompletae,  idest  hoc 
aliquid  incompletum ;  non  quod  esse  earum  sit  incompletum,  sed  quod 
illud  esse  recipitur  in  subiecto,  quod  non  est  completa  natura  speciei, 
sed  pars  sive  essentialis  sive  integralis  speciei,  ideoque  in  praedica- 
mento  substantiae  ponitur  reductive. 

Huiuscemodi  doctrina  passim  traditur  ab  Aquinate  nostro.  Ad  spe- 
cimen  haec  habetote:  «  Dicendum,  quod  hoc  aliquid  potest  accipi  du- 
pliciter:  uno  modo  pro  quocumque  subsistente;  alio  modo  pro  sub- 
sistente  completo  in  natura  alicuius  speciei.  Primo  modo  excludit  inhae- 
rentiam  accidentis,  et  formae  materialis.  Secundo  modo  excludit  etiam 
imperfectionem  partis.  Unde  manus  posset  dici  hoc  aliquid  primo  modo 
sed  non  secundo  modo.  Sic  igitur  cum  anima  humana  sit  pars  spe- 
ciei  humanae,  potest  dici  hoc  aliquid  primo  modo  quasi  subsistens, 
sed  non  secundo  modo.  Sic  enim  compositum  ex  anima  et  corpore  di- 
citur  hoc  aliquid  »  (1).  Et  alibi  adhuc  explanatius:  «  Dicendum  quod 
licet  anima  habeat  esse  completum,  non  tamen  sequitur  quod  corpus 
ei  accidentaliter  uniatur;  tum  quia  iliud  esse,  quod  est  animae,  com- 
municat  corpori,  ut  sit  unum  esse  totius  compositi,  tum  quia  etsi  pos- 
sit  per  se  subsistere,  non  tamen  habet  speciem  completam,  sed  cor- 
pus  advenit  ei  ad  complementum  speciei  »  (2). 

Ex  iis,  quae  hactenus  iuxta  S.  Thomam  delibavimus,  patet  1)  quid 
respondendum  sit  quaerenti,  an  anima  bumana  sit  substantia  com- 
pleta  vel  incompleta.  Est  enim  substantia  singularis  et  individua  in- 
completa,  non  quia  eius  esse  sit  incompletum,  sed  quia  eius  essentia, 
quae  est  subiectum  actus  essendi,  non  constituit  completam  aliquam 
speciem,  sed  et  pars  speciei  humanae,  cum  non  habeat  omnia  quae  re- 
quiruntur  ad  operationem  propriam  ipsius  speciei. 

Patet  2),  animam  humanam  dici  substantiam  incompletam  vel  par- 
tem  subsiantiae  non  eodem  sensu,  ac  ceterae  ibrmae  substantiales  non 
subsistentes,  uti  animae  brutorum;  neque  ut  partes  integrantes   sub- 

(1)  1   p.  q.  75,  a.  2  ad  1. 

(2)  QQ.  />/>.  De  Anima.  a.  1  ad  1. 

stantiae,  quae  etiam  dicuntur  subslantiae  incompletae,  uti  manus  et 
pedes.  Diflerentia  quippe  reponenda  est  in  hoc  quod  anima  rationalis 
habet  proprium  esse,  in  quo  subsistit,  et  illud  corpori  communicat,  et 
per  hoc  completur  in  specie  naturae  humanae,  cum  pertrahat  corpus 
ad  suum  esse,  quod  esse  a  corpore  attingitur,  quin  ab  eo  penitus  com- 
prehendatur.  Ex  adverso  (ormae  inferiores,  et  partes  integrantes  non 
solum  dicuntur  substantiae  incompletae  eo  quod  non  constituant  com- 
pletam  speciem;  sed  etiam  eo  quod  per  se  non  habent  esse;  sed  illud 
habent  dependenter  vel  a  composito,  vel  o  toto. 

Patet  3),  animam  humanam  separatam  non  esse  personam  quamvis 
sit  subsistens.  Persona  quippe  iuxta  Boetium  (Lib.  de  duabus  naturis) 
definitur:  Rationalis  naturae  individua  substantin.  Verum  anima  est 
pars  naturae  humanae,  non  tota  natura.  «  Dicendum,  ait  Aquinas, 
quod  anima  separata  est  pars  rationalis  naturae,  scilicet  humanae,  et 
non  tota  nalura  humana,  et  ideo  non  est  persona  »  (1). 

Ad  quaestionem,  quo  sensu  anima  humana  sit  substantia  incom- 
pleta,  paucis  responderi  potest,  eam  merito  dici  debere  substantiam 
incompletam,  non  quod  eius  esse  est  incompletum,  neque  quod  habet 
esse  dependenter  a  composito;  sed  quia  est  pars  essentiae  seu  naturae 
humanae  subsistens  in  esso,  quod  est  communicabile  corpori  ad  es- 
sentiam  humanam  complendam  (2). 


PROPOSITIO. 

Anima  humana  est  forma  per  se  subsistens,  idest  esse  habens 
independenter  a  corpore  ;  quare  merito  dicenda  est  spiritualis, 
licet  supremum  spiritualitatis  gradum  non  attingat,  qui  proprius 
est  formarum  mere  intellectualium. 

Prob.  prop.  Arg.  I.um  Anima  humana  habet  modum  operandi  seu 
operationes  quasdam  omnino  independentes  a  materia,  idest  ad  quas 
socium  sibi  non  adsciscit  organum  corporale.  Atqui  substantia,  unde 
huiuscemodi  operatio  dimanat,  est  independens  a  materia  in  essendo. 
Ergo  anima  humana  est  pcr  se  subsistens  et  spiritualis, 

Evolv.  arg.  Ouandoquidem  huiusmodi  argumentum  caput.est  to- 
tius  rei  de  qua  agimus,  et  ad  ipsum  omnia  quae  atferuntur,  iure  pos- 
sunt  reduci,  praestat  paulo  enucleatius  ipsum  declarare.  Et  primo  qui- 
dem  ut  vis  ac  veritas  propositionis  minoris  in  perspicuis  sit,  illud  no- 
tandum  venit,  inter  operationem  rei  et  esse  eiusdem  necessariam  dari 
proportionem.  Haec  veritas  ipso  principio  causalitatis  exprimitur,  quod 

(1)  QQ.  DD.  De  Pot.  q.  9,  a.  2  ad  14. 

(2)  De  spiritualitate  animae   cf.  Arist.  De  Anima,    lib.    111,  text.  4,  5,  6,  7. 

declarat,  non  dari  effectum  sine  causa  vel  nihil  esse  in  effectu  quod 
non  sit  in  causa;  hinc  pervulgatum  illud  et  omnibus  apprime  notum 
effatum:  Unumquodque  operatur  secundum  quod  est,  vel  si  mavis; 
Operatio  sequitur  esse.  Ni  hoc  ut  indubium  admittatur,  scientia  hu- 
mana  universim  corruit,  quae  ab  effectibus  ad  causas  cognoscendas 
progreditur.  Quocirca,  ut  rite  concludatur  argumentum,  illud  proban- 
dum  est,  animam  intellectivam  habere  in  homine  operationem,  cui  cor- 
pus  seu  organum  corporale  non  communicat. 

Siquidem  anima  humana  intelligit  res  immateriales  praecisive, 
cum  eius  proprium  obiectum  sit  quidditas  universalis  rerum  materia- 
lium,  nempe  abstracta  ab  omnibus  conditionibus  materialibus  indivi- 
duantibus;  intelligit  quodammodo  res  positive  immateriales ;  cogno- 
scit  rerum  relationes;  redit  supra  suum  actum  reditione  completa. 
Atqui  huiusmodi  operationes  transcendunt  omnino  virtutem  potentiae, 
quae  sit  affixa  organo,  uti  suo  loco  probavimus  agentes  de  immale- 
rialitate  intellectus.  Ergo  operatio  intellectiva  peragitur  independenter 
ab  organo  corporali.  Totum  hoc  argumentum  sic  proponitur  a  S.  Thoma. 
«  Intellectuale  principium  quod  dicitur  mens  vel  intellectus  habet  ope- 
rationem  per  se,  cui  non  communicat  corpus.  Nihil  autem  potest  per 
se  operari,  nisi  quod  per  se  subsistit;  non  enim  est  operari,  nisi  en- 
tis  in  actu;  uude  eo  modo  aliquid  operatur,  quo  est.  Relinquitur  igitur, 
animam  humanam,  quae  dicitur  intellectus  vel  mens.  esse  aliquid  in- 
corporeum  et  subsistens  »  (1). 

Arg.  2.um  Demum  propositio  demonstratur  ex  spiritualitate  volun- 
tatis.  Etenim  voluntas,  quae  spiritualia  et  immaterialia  consectatur 
iisque  perficitur  ac  viget,  quaeque  corpori  dominatur,  et  in  appeten- 
dis  bonis,  quae  sunt  ad  finem,  liberam  electionem  sibi  vindicat,  ne- 
cessario  debet  esse  immaterialis.  Atqui  huiusmodi  est  humana  volun- 
tas.  Ergo  in  operando  minime  dependere  potest  a  materia;  ideoque 
anima  quae  tali  facultate  ornatur,  debet  esse  in  essendo  immunis  a 
materia  (2).  Cui  argumento  robur  accedit,  si  advertatur  animo  volun- 
tatem  ita  sibi  vindicare  liberum  dominium  in  suos  actus,  ut  a  nullo 
agente  creato  possit  cogi  ad  volendum.  Hoc  autem  minime  continge- 
ret,  si  voluntas  esset  materialis;  nam  quae  a  corpore  intrinsecus  de- 
pendent,  nequeunt  non  domari  iis  viribus,  quae  corpora  coercent  si- 
bique  subiiciunt. 

(1)  1  p.  q.  75,  a.  2,  cf.  etiam  QQ.  DD.  De  Anima,  a.  1. 

(2)  Cf.  S.  Thom.  1   p.  q.  115,  a,  4. 

SOLVUNTUR  DIFFICULTATES. 

Oppon.  I.°  Anima  luimana  est  actns  corporis.  Atqui  actus  sub- 
stanlialis  corporis  non  habet  esse  independens  a  corpore.  Ergo. 

Resp.  Dist.  mai.  Est  actus  corporis  non  totaliter  comprehensus 
a  subiecto,  Conc.  Est  actus  corporis  comprehensus  a  materia,  et  ha- 
bens  esse  per  ipsam,  Neg.  Contradist.  min.  et  Neg.  cons. 

Explico.  Licet  anima  sit  actus  substantialis  corporis  humani,  cui 
tribuit  esse  etspeciem;  tamen,  uti  in  antecessum  praenotavimus,  anima 
rationalis  non  dicitur  actus  substantialis  corporis  eodem  pacto  ac  for- 
mae  inferiores  et  animae  brutorum.  Anima  quippe  humana  hoc  pro- 
prium  sibi  vindicat,  ut  sit  in  suo  esse  subsistens,  quod  a  Deo  habet 
per  creationem;  verum,  quoniam  subsistit  in  specie  incompleta,  na- 
turaliter  ordinata  est  ad  unionem  cum  corpore,  ut  speciem  sortiatur 
completam,  quae  est  natura  humana  coalcscens  ex  anima  et  corpore. 
Hinc  corpus  organicum  comparatur  ad  animam  humanam  ut  subie- 
ctum  informationis,  non  vero  sustentationis  quia  ipsa  communicat 
corpori  illud  idem  esse,  in  quo  subsistit;  ideoque  merito  dicitur  forma 
informans  simul  et  subsistens,  idest  hoc  aliquid. 

Oppon.  2.°  Ex  unione  animae  cum  corpore  resultat  unum  esse 
animae  et  corporis,  Atqui  esse  corporis  est  esse  materiale.  Ergo  et 
esse  animae  rationalis  dicendum  est  dependere  a  materia. 

Resp.  Dist.  mai.  Resultat  unum  esse,  quod  est  per  prius  com- 
positi,  et  per  posterius  partium  substantialium,  Neg.  Quod  est  per 
prius  animae,  et  ab  anima  communicatur  corpori,  Conc.  Contradist. 
min.  Est  materiale,  si  per  prius  est  corapositi,  Conc.  Si  per  prius 
est  animae,  a  qua  communicatur  corpori,  Subdist.  Idest  sustentatur 
et  comprehenditur  a  materia,  Neg.  Attingitur  a  materia,  Conc. 

Oppon.  3.°  Si  anima  esset  aliquo  modo  subsistens,  daretur  aliqua 
eius  operatio  sine  corpore.  Atqui  nulla  operatio  animae  est  sine  cor- 
pore,  cum  ipsum  intelligere  non  sit  sine  concursu  phantasmatis  ideo- 
que  organi.  Ergo  anima  non  est  spiritualis. 

Resp.  Dist.  mai.  Esset  aliqua  operatio  animae,  ad  quam  intrin- 
sece  non  concurreret  corpus,  Conc.  Ad  quam  neque  extrinsece  cor- 
pus  concurreret,  Neg.  Contradist.  min.  Intelligere  animae  unitae  non 
est  sine  concursu  intrinseco  organi,  Neg.  Non  est  sine  concursu  extrin- 
seco  phantasmatis  et  organi,  Conc.  et  Neg.  cons. 

Explico.  Phantasma,  quod  non  habetur  sine  organo  corporeo  con- 
currit  extrinsece  ad  operationem  animae  intellectivae,  quatenus  in- 
tellectui  praebet  obiectum  materiale  seu  materiam  obiecti,  circa  quod 
versatur  activitas  animae  intelligentis.  Verum  hic  concursus,  qui  est 
mere  extrinsecus,  non  constituit  intellectum  intrinsece  dependentem 
ab  organo.  Hoc  contingeret,  si  actio    intellectiva   procederet   ab   or- 

De  Maria,  Vol.  II.  27 


118  PHlL.    NAT.    S£U    ANTHROPOLOGIA,    PARS   II.   QUAEST.    I. 

gano  et  in  eo  reciperetur,  uti  accidit  in  operatione  sensitiva.  Ad  rem 
nostrara  ita  loquitur  S.  Thomas:  «  Corpus  requiritur  ad  actionera 
intellectus,  non  sicut  organum,  quo  talis  actio  exerceatur,  sed  ratione 
obiecti.  Phantasma  enim  comparatur  ad  intellectum  sicut  color  ad 
visum.  Sic  autem  indigere  corpore  non  removet  intellectum  esse  sub- 
sistentem.  Alioquin  animal  non  esset  aliquid  subsistens,  cum  indigeat 
exterioribus  sensihilibus  ad  sentiendum  »  (1). 

Oppon.  4.°  Operationes  animae  intellectivae  ad  laesionem  orga- 
norum  perturbantur.  Atqui  hoc  contingere  non  posset,  si  anima  in 
intelligendo  esset  independens  ab  organo.  Ergo. 

Resp.  Dist.  mai.  Perturbantur  propter  dependentiam  extrinse- 
cam  ab  organo,  Conc.  Propter  intrinsecam  dependentiam,  Neg.  Cum 
difficultas  haec  praecedentem  instauret,  eadem  ipsi  applicatur  re- 
sponsio;  nam,  ut  ait  S.  Thomas:  «  Debilitatur  intellectus  ex  laesione 
alicuius  organi  corporalis  indirecte,  \n  quantum  ad  eius  operationem 
requiritur  operatio  sensus  habentis  organum  »  (2). 

Oppon.  5.°  Inter  animam  et  corpus  debet  esse  proportio,  quae 
intercedit  inter  actum  et  eius  susceptivum.  Atqui  inter  spiritum  et 
materiam  nulla  est  convenientia.  Ergo  anima  non  est  spiritualis. 

Resp.  Dist.  mai.  Debet  esse  proportio  naturae.  Neg.  Debet  esse 
proportio  et  convenientia,  quae  intercedit  inter  perficiens  et  perfecti- 
bile,  Conc.  Contradist.  min.  Non  est  convenientia  naturae,  Conc. 
Habitudinis,  Subdist.  Si  substantia  spiritualis  non  est  complete  sub- 
sistens,  Neg.  Si  est  complete  subsistens,  Conc.  Solutio  patet  ex  iis 
quae  superius  explicata  sunt,  et  uberius  explicabuntur  cum  de  sub- 
stantiali  unione  animae  cum  corpore  recurret  quaestio. 

Oppon.  6.°  Ut  certo  constet  animae  spiritualitas,  certo  constare 
debet,  cogitationem  seu  perceptionem  intellectivam  nullo  pacto  posse 
convenire  materiae,  idest  proficisci  a  substantia  corporali.  Atqui  haec 
repugnantia  per  rationem  certo  constare  nequit.  Ergo. 

Resp.  Conc.  mai.  et  Neg.  min.  Quoniam  vero  in  hac  difficultate 
innuitur  dubium  illud,  quod  Lockius  philosophiae  cartesianae  decretis 
imbutus  in  medium  protulit,  ideoque  sub  nomine  dubii  lockiani  super 
repugnantia  inter  materiam  et  cogitationem  circumfertur ;  pauca  de 
hac  inepta  dubitatione  attingemus,  ut  melius  ostendatur,  rationem 
philosophandi  a  Cartesio  ductam  dissentientibus  inter  se  erroribus 
planam  latamque  communire  viam  (3). 

(1)  1  p.  q.  75,  ad.  3. 

(2)  De  Anima,  lib.  II,  lect.  7. 

(3)  Pro  aliis  diflicultatibus  cf.  quae  exposuimus  agentes  de  spiritualitate  iD- 
tellectus. 

ARTICULUS  IV. 

DE    INTRINSECA    REPUGNANTIA    MATERIAE    COGITANTIS. 

CONTINUATIO  RERUM.  Eadem  argumenta  quae  probant,  ani- 
mam  intellectivam  in  homine  esse  spiritualem,  evincunt  etiam,  intel- 
ligendi  facultatem  nullo  pacto  posse  dici  virtutem  receptam  in  ma- 
teria,  seu  in  organo  corporali,  cum  actio  intelligendi  talis  sil,  ut  nullo 
pacto  proficisci  valeat  a  substantia  corporali:  eius  quippe  essentia  et 
proprietates  e  regione  pugnant  cum  essentia  et  proprietatibus  corpo- 
rum.  Porro  virtus  intelligendi,  quae  est  principium  proximum  intel- 
lectionis,  cum  habeat  esse  per  substantiam  cui  inhaeret,  non  potest 
ailicere  subiectum  corporeum  et  materiale,  si  eius  proprietates  oppo- 
sitae  sunt  proprietatibus  materiae. 

Dubium  Lockii.  Post  subversam  a  Cartesio  christianam  veramque 
philosophiam  et  perturbatas  notiones  substantiae,  corporis,  accidentis, 
unionis  animae  cum  corpore,  simplicitatis,  spiritualitatis,  actionis  et 
passionis,  sensationis  et  intellectionis,  Lockius  cartesianis  placitis  im- 
butus,  iuxta  quae  reponebat  essentiam  materiae  sive  corporis  in  exten- 
sione,  corporumque  activitatem  ad  purum  putumque  motum  localem 
revocabat,  serio  dubitare  coepit,  an  per  divinam  saltem  Omnipoten- 
tiam  materiae  seu  corpori  attribui  posset  vis  et  actus  cogitandi,  idest 
sentiendi  et  intelligendi,  cum  per  ipsum  intellectio  non  sit  aliud,  nisi 
sensatio  transformata.  Laudatus  philosophus  extollens  ex  una  parte 
divinam  Omnipotentiam,  decernit,  ipsam  non  esse  definiendam  terminis 
ac  exiguis  confiniis  nostrae  intelligentiae,  ideoque  non  ex  eo  quod 
aliqua  res  nobis  involvere  videatur  conceptuum  pugnam,  iudicare  iure 
possumus,  ipsam  a  Deo  fieri  non  posse;  et  ex  alia  parte  cum  omnes 
materiae  proprietales,  et  omnes  proprietates  cogitationis  exploratas 
haudquaquam  habeamus,  minime  nobis  concludere  fas  est,  materiam 
cogitantem  seu  intelligentem  aliquid  absolute  repugnans  prae  se  ferre. 
Quocirca  primum  dubitare  de  hac  re  visus  est  Lockius;  subinde  in 
disputatione,  quam  contra  Stillingfleetum  agitare  ingressus  est,  plu- 
ribus  argumentis  sane  ineptis  directe  probare  nititur,  Deum  posse 
materiam  condere  intelligendi  vi  pollentem  (1). 

Lockium  uti  optime  de  divinae  Omnipotentiae  iuribus  meritum 
amplissimis  laudibus  extulit  Voltairius,  reos  impietatis  insimulans  illos, 
qui  divinae  Omnipotentiae  denegant    virtutem    producendi   materiam 

(1)  Sophismata  Lockii  eorumque  amplam  accuratamque  refutationem  invenire 
est  apud  Liberatore,  DeWanima  umana,  cap.  IV. 

cogitantem!  (1)  Quis  ergo  non  mirabitur  risuque  non  excipiet  verba 
Lockii,  multoque  magis  eius  adstipulatoris  impii  Voltairii,  dum  ambo 
contra  tot  christianos  philosophos,  et  sanctissimos  Ecclesiae  catholicae 
Doctores  divinam  Omnipotentiam  defendere  ostentant?  Verum  frustra 
sunt;  nam  nemo  inimicius  de  divina  Omnipotentia  consulit,  quam 
qui  pugnantia  secum  ab  Ipsa  fieri  posse  tuetur.  Sicut  qui  doceret, 
hominem  a  Deo  fieri  posse,  qui  sit  animal  rationis  expers,  quod  ipse 
Lockius,  si  sapit,  inficiabitur. 

Ad  alterum  autem,  quod  memoratus  philosophus  gloriose  affir- 
mavit,  nimirum,  nos  non  posse  decernere,  an  cogitatio  cum  materiali 
substantia  pugnet,  eo  quod  non  habeamus  penitus  compertas  omnes 
proprias  materiae  et  cogitationis  passiones  et  attributa,  respondemus, 
rationem  hanc  esse  inanem,  et  perverse  concludere;  nam  ad  hoc  ut 
intelligamus,  materiae  non  posse  competere  cogitationem,  sufficit  co- 
gnoscere  unam  dumtaxat  materiae  proprietatem,  quae  pugnet  cum 
cogitatione.  Sic  geometrae  licet  omnes  circuli  proprietates  minime 
perspectas  habeant,  tamen  omnes  ad  unum  proclamant,  circulo  qua- 
draturam  competere  non  posse,  quia  aperte  repugnat  eius  rotun- 
ditati  iam  cognitae.  Hoc  argumentum  sic  versibus  expressit  Car- 
dinalis  de  Polignac:  «  At  si  cuique  rei  quae  dotes  funditus  insunt  - 
Haud  scimus,  plerumque,  licet  cognoscere  saltem  -  Queis  careat. .. 
Miracula  nondum  -  Omnia  magnetis  perspeximus:  at  mihi  certum 
est  -  Magnetem  non  esse  animal,  nec  amoris  ab  aestu  -  Ferratas 
trahere,  ac  secum  vincire  catenas ...  Sic  a  materia  mentem  seiun- 
gimus;  etsi  -  Non  omnes  liquido  vires  utriusque  patescant  »  (2). 

Ceterum  doctrina  de  possibilitate  materiae  cogitantis  ex  placitis 
philosophiae  cartesianae  rite  evidenterque  deducitur.  Cartesius  quippe 
in  responsionibus  ad  sextas  obiectiones  n.  2.  diserte  tradit,  rerum 
essentias  et  veritatem  dependere  a  divina  voluntate,  ideoque  iuxta 
Cartesium  Deus  non  ideo  voluit  tres  angulos  trianguli  aequales  esse 
duobus  rectis,  quia  cognovit,  aliter  fieri  non  posse;  sed  contra,  quia 
voluit,  tres  angulos  trianguli  necessario  aequales  esse  duobus  rectis, 
idcirco  iam  hoc  verum  est,  et  fieri  aliter  non  potest.  Haec  Cartesii 
doctrina,  quae  uti  Cudwortus  iure  notat  (3),  universam  funditus  sub- 
vertit  Metaphysicam,  ad  quam  spectant  veritates  incommutabiles;  haec, 
inquam,  doctrina  talis  est  ut  ex  ipsa  Lockii  opinatio  rite  inferatur; 
nam  si  materia  expers  est  cogitationis,  quia  Deus  ita  voluit,  sequitur; 
eam  cogitare  posse,  si  Deus  aliter  voluerit. 

(1)  Elements  de  la  philosophie  de  Newton,  part.  I.  chap.  VI. 

(2)  Anti-Lucret.  lib.  V,  v.  1159  et  seq. 

(3)  Syst.  intell,  rap.  III. 

PROPOSITIO. 

Intrinsece  repugnat,  actum  intelligendi  dimanare  a  materia  seu 
a  substantia  corporali;  ideoque  Deus  creare  haud  potest  corpus 
nliquod  seu  materiam  intelligendi  virtute  praeditam. 

Nota.  De  industria  posuimus  in  propositione  materiam  seu  sub- 
stantiam  corporalem,  ut  melius  determinetur  sensus  quaestionis  ad 
corpus  naturale,  iclest  ad  compositum  ex  materia  et  forma,  sive  cor- 
pus  sit  inanimum,  sive  sit  animatum;  nimirum  sive  tale  ut  ex  eo  pro- 
cedant  operationes  transeuntes  inorganicorum,  sive  tale  ut  ex  eo  pro- 
ficiscantur  operationes  vitaies  et  immanentes,  uti  vegetatio  et  sensatio, 
quae  sunt  actiones  compositi,  et  non  tantummodo  principii  vitalis. 
Equidem  si  ageretur  vel  de  materia  prima,  vel  de  materia,  quae  a 
Cartesianis  confunditur  cum  corpore  mathematico,  idest  de  realitate 
extensa,  tunc  non  solum  negandum  foret,  huiusmodi  materiae  compe- 
tere  intellectivam  virtutem,  sed  omnem  ipsi  activitatem  auferre  opor- 
teret;  cum  in  ea  minime  adstrui  possit  natura,  quae  est  primum 
principium  cuiuslibet  operationis.  Posuimus  secundo  virtutem  intelli- 
gendi  et  non  coyitandi,  ne  confunderemus  cum  Lockio  sensationem 
et  intellectionem,  quarum  prima  est  operatio  organica,  secunda  tran- 
scendit  omnem  virtutem  organo  corporali  affixam. 

Prob.  prop.  Arg.  I.ura  Ut  intellectio  habeatur,  necessaria  est  ali- 
qua  virtus,  quae  actuetur  forma  repraesentante  rerum  essentias  ne- 
cessarias,  immutabiles,  absolutas  a  tempore,  et  abstractas  ab  omni 
materia  et  a  principiis  materiam  individuantibus,  ideoque  universales. 
Atqui  huiusmodi  virtus  neque  procedere  potest  a  principio  materiali 
et  corporeo,  neque  in  ipso  recipi,  cum  substantia  materialis  sit  mu- 
tabilis  et  contingens,  tempore  mensurata,  singularis;  secus  esse  illius 
virtutis  et  potentiae  esset  praestantius  ac  nobilius  principio,  unde  pro- 
fluit.  Ergo  repugnat  intrinsece,  materiam  seu  substantiam  corporalem 
praeditam  esse  virtute  intelligendi;  quemadmodum  repugnat,  effectum 
esse  praestantiorem  sua  causa,  et  principialum  esse  nobilius  suo  principio. 

Occurritur  difficultati.  Neque  quispiam  ad  vim  argumenti  eluden- 
dam  affirmet,  posse  Deum  creare  virtutem  quamdam  intellectricem, 
et  eam  iungere  materiae.  Etenim  cum  haec  virtus  adstruatur  termi- 
nus  creationis,  erit  substantia  quaedam  in  se  subsistens  et  spiritualis, 
quae  materiae  communicabit  illas  perfectiones  et  nobilitates  essendi, 
quarum  materia  particeps  esse  potest;  verum  nunquam  materiae  tri- 
buet  nobilitatem  et  operationem  intellectivam,  quae  omnes  materiae 
fines  proportionemque  longe  praetergreditur ;  ideoque  nunquam  dici 
poterit,  substantiam  materialem  et  corporatam  esse  principium  huius- 
modi  operationis.  Solummodo  affirmari  poterit,  inter  substantias  visi- 

biles  et  animatas,  unam  tam  longe  antecellere  ceteris,  ut  eius  princi- 
pium  vitae,  quod  est  formaliter  intellectivum,  et  virtualiter  sensitivum 
et  vegetabile,  communicando  materiae  inferiores  virtutes,  quas  com- 
munes  habet  cum  inferioribus  formis,  sibi  retineat  intellectivam  ope- 
rationem,  in  qua  materiam  sibi  sociam  et  comitem  adsciscere  nequit. 
Hanc  substantiam  profecto  admittimus,  et  esse  hominem  profitemur, 
qui  propterea  rerum  visibilium  imperator  habetur,  cum  in  sua  unica 
substantia  omnem  creaturam  corporalem  et  spiritualem  copulet. 

Arg.  2.um  Dicitur  ex  vi  reflectendi  supra  seipsam,  quae  propria 
est  virtutis  intellectivae,  quaeque  nullo  pacto  potest  esse  virtus  organo 
affixa,  uti  diximus  de  spiritualitate  animae  humanae  agentes.  At  si 
huiusmodi  virtus  non  potest  esse  corporalis,  plane  consequitur,  vim 
intellectricem  nullatenus  competere  posse  corporibus,  ideoque  mate- 
riam  cogitantem  seu  inteliigentem  egregie  repugnare. 

Arg.  3.um  Demum  sic  ad  hominem,  ut  aiunt,  Lockium  coargui- 
mus.  Memoratus  philosophus  ex  perceptione  aliisque  animae  operatio- 
nibus  transcendentibus  materiae  vires  colligit  ratiocinando  exsistentiam 
alicuius  substantiae  spiritualis.  Iam  vero  huiusmodi  argumenti  conclu- 
sio  pro  certo  sumit,  materiam  cogitare  seu  intelligere  non  posse.  Ergo 
ipse  Lockius  licet  invitus  fatetur,  intellectionem  longe  superare  omnem 
materiae  virtutem,  ideoque  neque  per  divinam  Omnipotentiam  posse 
cogitationem  a  materia  proficisci,  cum  quilibet  effectus  in  virtute  activa 
causae,  a  qua  producitur,  necessario  contineri  debeat. 


SOLVUNTUR  DIFFICULTATES. 

Oppon.  I.°  cum  Lockio.  Deus  communicat  materiae  plura,  quae 
sunt  extra  conceptum  et  essentiam  eius;  uti  motum,  vegetationem, 
sensum.  Ergo  a  pari  potest  communicare  intellectionem,  licet  intelli- 
gere  sit  extra  essentiam  et  conceptum  materiam. 

Resp.  Dist.  mai.  Deus  communicat  materiae  motum,  etc,  idest 
creat  substantias  corporales,  quae  sunt  principia  motus  et  quietis,  et 
ex  quibus  resultat  operatio  vegetandi,  vel  sentiendi,  Conc.  Creat  has 
substantias,  quibus  ab  extrinseco  addit  mobilitatem,  virtutem  vege- 
tandi  vel  sentiendi,  Neg.  et  Neg.  paritatem,  cum  vis  intelligendi  non 
possit  manare  a  substantia  materiali. 

Explico.  In  hac  diflicultate  Lockius  ex  cartesianis  placitis  proil- 
ciscens  plura  falsa  et  absurda  congerit,  et  ex  iis  perverse  admodum 
ac  prave  concludit:  quare  eius  argumentum  peccat  et  penes  mate- 
riam,  et  penes  formam.  Supponit  enim,  corpus  concrete  spectatum, 
nullum  in  se  habere  principium  motus  et  quietis,  neque  operationum 
vegetabilium  et  sensitivarum,  quod  falsissimum  est,  et  naturam  ipsam 
destruit  tum  in  corporibus  inanimis,  tum  in  viventibus  animatis.  In- 

super  etiamsi  hoc  verura  esset,  et  consequenter  vis  vegetandi  ac  sen- 
tiendi  a  Deo  extrinsecus  adderetur  corporibus,  inferri  iure  non  pos- 
set,  idem  dicendum  de  vi  intelligendi;  nam  haec  virtus  non  solum 
est  extra  essentiam  et  conceptum  materiae;  sed  cum  materia  e  re- 
gione  pugnat.  Qiiare  dicimus,  proprietates  a  Lockio  memoratas  prout 
accidentia  sunt,  esse  extra  definitionem  et  quidditatem  materiae,  sed 
ab  ipsa  per  necessariam  resultantiam  profluere.  Unde  per  ipsarum 
cognitionem  nos  naturaliter  ascendimus  ad  substantias  corporales  in- 
ternoscendas,  cum  intellectus  humanus  per  effectus  et  operationes  ra- 
tiocinando  colligat  et  cognoscat  naturas  rerum.  Virtus  autem  intelli- 
gendi,  non  solum  est  extra  conceptum  et  essentiam  naturae  corporalis, 
quia  ab  ea  distinguitur  realiter,  sed  potissimum,  quia  cum  ipsa  pugnat. 

Oppon.  2.°  Si  materiae  vim  cogitandi  denegamus,  eo  quod  non 
concipimus,  quomodo  materia  possit  cogitare,  Omnipotentia  Creatoris 
iisdem  finietur  limitibus,  quibus  nostra  intelligentia.  Atqui  hoc  est 
absurdum.  Ergo  non  est  neganda  materiae  cogitatio. 

Resp.  Dist.  mai.  Si  ratio  esset,  quia  non  bene  hoc  intelligimus, 
Conc.  Si  quia  probe  intelligimus,  hoc  contradictionem  involvere,  Neg. 
Conc.  min.  et  Neg.  cons.  Solutio  patet. 


ARTICULUS  V. 

DE   ANIMAE   HUMANAE   IMMORTALITATE. 

STATU8  QUAESTIONIS  DEFINITUR.  Opinio  de  animae  immor- 
talitate  mentes  omnium  hominum  semper  pervasit,  qui  nulla  ratione 
nullaque  doctrina,  sed  ipsa  natura  admoniti  senserunt,  hominem  com- 
positum  ex  anima  intellectiva  et  corpore  non  penitus  interire,  corpore 
pereunte.  lntelligebant  enim,  mentem  divina  et  sempiterna  percipien- 
tem  et  appetentem  esse  ad  immortalitatem  natam,  neque  iisdem  fini- 
bus,  quibus  corpus  cui  iungebatur,  vitam  terminatam  habere.  Verum 
philosophi,  cum  quid  aut  qualis  esset  animus  intelligentia  informare 
non  valerent,  vocem  naturae  spreverunt,  animamque  esse  corpus  ali- 
quod  subtile  ac  leve  docuerunt;  et  consequenter  in  partes  discerpi, 
dissipari,  et  interire  arbitrati  sunt.  Cum  autem  a  nobis  probatnm  sit, 
animam  seu  intellectivum  principium,  quod  viget  in  homine  et  cor- 
pus  informat,  esse  substantiam  simplicem  et  spiritualem,  nempe  in  se 
subsistentem,  viam  facilem  et  apertam  paravimus  ad  demonstrandum, 
animum,  cum  e  corpore  excesserit,  incorruptum  permanere,  vitamque 
immortalem  sibi  vindicare. 

Haec  demonstrandae  immortalitatis  animorum  ratio  ducta  ab  Ari- 
stotele  (1),  ab  Aquinate  nostro,  et  a  politioribus  Scholasticis  frequen- 

(1)  1)e  Anima,  lib.  III,  cap.  IV,  text,  20. 

tissime  et  accurate  explicatur,  utpote  potior,  et  ad  fundamentum  on- 
tologicum  veritatis  tanti  momenti  patefaciendum  in  primis  accom- 
modata.  Ostendendum  itaque  nobis  est,  animam  rationalem  esse  pe- 
nitus  incorruptibilem,  ideoque  vitam  amittere  non  posse  per  corru- 
ptionem;  et  exutam  corpore  a  Deo  eius  conditore  iugiter  conservari, 
ideoque  vitam  non  perdere  per  annihilationem.  Quae  duo  cum  fuerint 
constituta,  de  immortalitate  animorum  nostrorum  iure  certoque  con- 
stabit.  Ut  autem  ordini  et  perspicuitati  serviamus,  in  primis  quosdam 
conceptus  definiemus;  postmodum  nonnullas  philosophorum  opiniones 
hac  super  re  indicabimus;  et  demum-ad  argumenta  exponenda,  qui- 
bus  veritas  demonstratur,  accedemus. 

Quid  immortalitas?  Ens  vivens,  quod  neque  ob  causas  intrinse- 
cas  neque  ob  causas  extrinsecas  obnoxium  est  privationi  exsistentiae 
dicitur  immortale.  Hinc  merito  a  S.  Thoma  immortalitas  dicitur  ge- 
neratim  indejicientia  vilae  (1).  Triplex  potissimum  distinguenda  est 
immortalitas,  quae  triplici  viventium  generi  tribuitur.  Prima  est  es- 
sentialis  et  absoluta,  et  illi  Enti  dumtaxat  tribuitur,  quod  est  ipsa 
vila  et  ipsum  esse  subsistens,  ideoque  vi  suae  essentiae  Ipsi  repugnat 
non  exsistentia,  cum  eius  essentia  et  esse  unum  idemque  sint.  Haec 
immortalitas  competit  solummodo  Deo  glorioso,  in  quo  exsistere  est 
praedicatum  quidditativum.  Secunda  immortalitas  est  naturalis,  et  est 
propria  illorum  entium  contingentium,  in  quibus  licet  essentia  re  dif- 
ferat  ab  eorumdem  esse;  nihilominus  ipsa  non  habent  potentiam  su- 
biectivam  ad  non  esse,  eo  quod  sunt  formae  subsistentes  et  incorru- 
ptibiles.  Ouare  diflicultati,  qua  asseritur.  corruptibile  et  incorruptibile 
esse  praedicata  essentialia,  idest  quae  praedicantur  essentialiter,  ideo- 
que,  si  anima  humana  est  incorruptibilis,  id  ei  per  essentiam  compe- 
tere,  profunde  ac  luculenter  occurrit  Angelicus  Doctor  inquiens;  cor- 
ruptibile  et  incorruptibile  in  creaturis  sunt  praedicata  essentialia  hoc 
sensu,  quatenus  consequuntur  essentiam  sicut  principium  formale  vel 
materiale,  non  autem  sicut  principium  aclivum;  propterea  quod  in 
entibus  contingentibus  et  ab  alio  productis  principium  activum  per- 
petuitatis  in  essendo  est  extrinsecum,  nimirum  Deus  a  quo  et  esse 
recipiunt,  et  in  esse  conservantur  (2).  Tertia  immortalitas  est  gratuita, 
quae  nempe  ex  indebito  Dei  beneficio  attribuitur  illi  enti,  quod  habet 
subiectivam  potentiam  ad  non  esse,  cum  habeat  partem  sui  materiam 
contrarietati  subiectam.  Talis  immortalitas  concessa  fuit  Adamo  in 
statu  innocentiae,  et  corporibus  nostris  post  resurrectionem  conferetur. 

Quid  corruptio  ?  Corruptio  proprie  dicta,  quac  nempe  opponitur 
generationi  substantiali  est:  Entis  actu  reductio  ad  potentiam  exqua 
est,  et  discriminatur  in  corruptionem  per  se,  et  in  corruptionem  pe- 

(1)  In  lib.  De  div.  nom.  cap.  V,  lect.  I. 

;2)  Cf.  S.  Thom.  QQ.  DD.  De  Anima,  a  14  ad  15. 

accidens.  Corruptio  per  se  pertinet  ad  compositum  substantiale  ex  ma- 
teria  et  forma,  quod  per  separationem  formae  a  materia  desinit  esse 
actu,  et  resolvitur  in  potentiam  ex  qua  est.  Corruptio  per  accidens 
pertinet  ad  illas  formas,  quae  non  subsistunt  idest  non  habent  esse 
per  se,  sed  educuntur  de  potentia  subiecti:  huiusmodi  sunt  formae 
materiales,  quae  esse  desinunt  per  hoc  quod  desinit  esse  compositum, 
per  quod  esse  habebant.  Quam  ad  rem,  iuxta  doctrinam  Fhilosophi  et 
S.  Thomae,  substantia  corruptibilis  habet  potentiam  subiectivam  seu 
naturalem  tendentiam  et  ordinem  ad  non  esse.  Sic  substantiae  inferio- 
res  concrete  ex  materia  et  forma  habent  potentiam  subiectivam  et 
realem  seu  materiam  primam,  quae  naturalem  habitudinem  dicit  ad 
diversas  oppositasque  formas,  ita  ut  unam  amittere  valeat  ad  aliam 
capessendam.  Verum  haudquaquam  amittere  potest  unam  formam, 
quin  intereat  esse  compositi,  quod  per  aliam  formam  erat  ens  actu, 
cum  esse  in  compositis  consequatur  formam. 

Doctrina  de  corruptione  per  se  et  per  accidens  sic  proponitur  a 
S.  Thoma:  «  Manifestum  est  quod  esse  per  se  consequitur  formam; 
unumquodque  enim  habet  esse  secundum  propriam  formam ;  unde  esse 
a  forma  nullo  modo  separari  potest.  Corrumpuntur  igitur  composita  ex 
materia  et  forma  per  hoc  quod  amittunt  formam,  ad  quam  consequi- 
tur  esse.  Ipsa  autem  forma  per  se  corrumpi  non  potest;  sed  per  ac- 
cidens,  corrupto  composito,  corrumpitur,  in  quantum  deficit  esse  com- 
positi,  quod  est  per  formam,  si  forma  sit  talis,  quae  non  sit  habens 
esse,  sed  sit  solum  quo  compositum  est  »  (1). 

Diversae  philosophorum  sententiae.  Errores  philosophorum  tum 
veterum  lum  recentiorum  negantium  animae  humanae  immortalitatem 
ad  tria  potissimum  capita  revocari  possunt,  relictis  secundariis  diffe- 
rentiis  ac  formis,  quibus  prodigialiter  variati  fuerunt.  Quidam  enim, 
nihil  praeter  corpora  animo  complecti  valentes,  arbitrati  sunt,  animam 
esse  corpus,  idest  vel  substantiam  concretam  ex  materia  et  forma,  vel 
coagmentatam  ex  levibus  subtilibusque  corpusculis  seu  atomis;  et  con- 
sequenter  docuerunt,  ipsam  non  secus  ac  cetera  corpora  secerni,  di- 
scerpi,  ac  dissipari  in  varias  partes  vel  elementa,  ideoque  corrumpi  et 
interire  (2).  Sic  omnes  Materialistae  tum  veteres  tum  recentiores;  li- 
cet  recentes  sub  formulis  quibusdam  scientificis  et  verbis  inflatis  sua 
placita  proponunt,  recurrentes  ad  organismum,  ad  vires  ex  peculiari 
structura  cerebri  proceclentes,  et  ad  alia  huiusmodi,  quae  animam  vel 
ad  corpus,  vel  ad  accidens  corporis  revocant. 

Alii  autem  ponentes,  intellectum  nihil  differre  a  sensu,  consequen- 
ter  docuerunt,  animam  rationalem  nullam  habere  operationem  inde- 
pendentem  ab  organo  corporali,  et  propterea  non  habere  esse  supra 

(1)  QQ.  DD.  De  Anima,  a.  14. 

(2)  Cf.  Cic.  Quaest.  Tuscul.  lib.  1,  cap.  XI. 

corpus  elevatum;  ex  quo  deducebant,  ipsam  non  esse  formam  subsi- 
stentem,  sed  corrumpi  ac  desinere  ad  corruptionem  compositi.  Huic 
errori  adstipulantur,  ad  rem  quod  attinent,  omnes  Sensistae  sive  vete- 
res  sive  recentes,  de  quibus  supra  meminimus. 

Alii  dernum  docuerunt,  intellectum,  quo  homo  intelligit,  esse  sub- 
stantiam  separatam  et  unam  in  omnibus  hominibus,  ideoque  admise- 
runt,  animam  intellectivam  hominum  esse  secundum  quid  corruptibi- 
lem,  et  secundum  quid  incorruptibilem.  Nam  secundum  hoc,  quod  est 
huic  corpori  proprium,  idest  continuatur  cum  hoc  homine  singulari, 
corrumpitur  per  hominis  interitum ;  secundum  autem  id,  quod  est  omni- 
bus  hominibus  commune,  statuitur  incorruptibilis.  Ex  quo  sequitur. 
quod  si  id,  quod  est  proprium,  destruitur,  tantum  communi  remanente, 
ex  omnibus  animabus  humanis  una  tantum  substantia  remaneat,  disso- 
lutis  corporibus;  ideoque  animae  singulorum  hominum  ad  separationem 
a  corporibus  corrumpuntur  (1). 

Yera  sententia.  At  vera  doctrina,  quam  fides  nostra  docet,  quam- 
que  post  SS.  Ecclesiae  Patres  Angelicus  Doctor  firmissimis  demonstrat 
rationum  momentis  ex  ipsa  animae  humanae  natura  depromptis,  tue- 
tur,  animam  in  singulis  hominibus  multiplicatam  ita  informare  corpus, 
ut  tamen  in  suo  esse  subsistens  permaneat;  ideoque  cum  per  interi- 
tum  hominis  e  corpore  excesserit,  iugiter  manere  incorruptam  suique 
similem,  et  consequenter  esse  immortalem.  Quocirca  nostrum  erit  ve- 
ram  doctrinam,  quam  politiores  philosophi,  sanctissimique  Ecclesiae 
Doctores  de  immortalitate  animorum  nostrorum  propugnarunt,  et  ca- 
tholica  fides  tradit,  defendere  tum  contra  illos,  qui  eam  inficiantur, 
tum  contra  quosdam  Scholae  philosophos  ac  theologos,  qui  inconsulte 
admodum  rati  sunt,  veritatem  hanc,  licet  fide  certo  tenendam,  non 
posse  rationibus  apodicticis  invicte  demonstrari  (2), 

Concilium  Lateranense  V  sub  Leone  X,  Sessione  8a  sic  damnavit 
errorem  haereticorum  et  philosophorum  negantium  animae  immortali- 
tatem:  «  Sacro  approbante  Concilio  damnamus,  et  reprobamus  omnem 
asserentem,  animam  intellectivam  mortalem  esse  ».  Insuper  eadem  Ses- 
sione  philosophiae  Professoribus  indixit,  ut  veritatem  hanc  naturali  ra- 
tione  pro  viribus  stabiliant,  et  ab  oppugnationibus  vindicent. 

(1)  Cf.  S.  Thom.  1  Sent.  Dist.  19,  a.  1  ;  QQ.  DD.  De  Anima,  a.  14. 

(2)  Scotus,  4  Sent.  Dist.  43,  q.  1,  ad  trutinam  revocat  omnia  argumenta  al- 
lata  a  S.  Thoma,  eaque  probabiliter  suadere,  non  necessario  demonstrare  censet 
Sic  inscienter  et  invite  parata  fuerunt  arma  philosophis  negantibus  immortalitatem 
animae  humanae. 

PROPOSITIO. 
Anima  humana  est  natura  sua  immortalis  (1). 

Prob.  prop.  Arg.  I.um  Ut  animae  immortalitas  certo  constet,  pro- 
bandum  est,  eius  exsistentiam  non  habituram  esse  finem  neque  per 
corruptionem,  neque  per  annihilationem;  nimirum  neque  per  causas 
intrinsecas,  neque  per  causas  extrinsecas.  Atqui  utrumque  indubitan- 
ter  constat.  Ergo  anima  humana  dicenda  est  immortalis. 

Cum  de  propositione  maiori  ambigi  nequeat,  demonstranda  est  pro- 
positio  minor  per  partes.  Et  ad  primam  partem  quod  attinet,  nemini 
dubium  esse  potest,  animam  humanam  esse  incorruptibilem  tum  per 
se  tum  per  accidens.  Etenim  corruptio  per  se,  sicut  generatio,  quae 
est  eius  oppositum,  nequit  convenire  nisi  enti  subsistenti  et  composito 
ex  materia  et  forma;  corrumpitur  quippe  unumquodque,  eo  quod  per 
separationem  formae  a  materia  esse  amittit,  remanente  materia  sub 
alia  forma,  et  sub  alio  esse  consequente  novam  formam;  verum  si 
ens  subsistens  est  forma  tantum,  non  potest  amittere  esse  per  cor- 
ruptionem;  nam  determinata  forma  non  potest  nisi  determinato  esse 
actuari,  ideoque  a  proprio  esse  nequit  separari  aliudque  induere,  secus 
evaderet  mera  potentia  in  genere  entis.  Corruptio  per  accidens  com- 
petit  formis,  quae  per  se  non  subsistunt,  uti  sunt  formae  accidentales, 
et  formae  materiales,  quae  fieri  et  corrumpi  dicuntur  ad  generatio- 
nem  et  corruptionem  compositi. 

Quae  cum  ita  habeant,  evidenter  apparet,  animam  humanam 
nullo  pacto  obnoxiam  esse  corruptioni,  cum  sit  forma  subsistens  et 
esse  habens  independenter  a  corpore ;  ideoque  a  corpore  separata  per- 
git  subsistere  in  eodem  determinato  et  invariabili  esse.  Equidem  ut 
ontologiea  haec  ratio  uberius  evolvatur,  in  omni  corruptione,  remoto 
actu,  remanet  realis  aliqua  potentia,  cum  nihil  corrumpatur  in  omnino 
non  ens,  sicut  nihil  generatur  ex  omnino  non  ente  (2).  Verum  in  for- 
mis  subsistentibus  actus  est  ipsum  esse,  ad  quod  forma  comparatur, 
sicut  potentia  realis.  Si  ergo  forma  subsistens  corrumperetur,  dicenda 
esset,  remanere  post  suam  corruptionem,  quod  est  omnino  secum  pu- 
gnans ;  nam  esset  simul  et  non  esset  (3). 

Argumentum  hoc  sic  nervose  perstringitur  a  S.  Thoma :  «  Dupli- 
citer  aliquid  corrumpitur;  uno  modo  per  se,  alio  modo  per  accidens. 

(1)  De  hac  re  cf.  S.  Tbom.  1  p.  q.  75,  a.  6,  et  q.  104,  a.  3.  4;  Contra  gent. 
lib.  ]\,  cap.  XXX,  LV,  LXXX  ;  QQ.  DD.  De  Anima,  a.  14;  De  Pot.  q.  5,  a.  3, 
4:  De  ver.  q.  19,  a.  1 ;  2  Sent.  Dist.  19,  q.  1,  a.  1  et  alibi  passim. 

(2)  Cf.  Arist.  De  generat.  lib.  I,  cap.  V,  text.  11. 

(3)  Cf.  S.  Tbom.  Contra  gent.  lib.  II,  cap.  LV, 


428  PHIL.    NAT.    SEU    ANTHROPOLOGIA,    PARS    II.    QUAEST.    I. 

Impossibile  est,  aliquid  subsistens  generari  aut  corrumpi  per  accidens, 
idest  aliquo  generato  et  corrupto...  Quod  enim  per  se  habet  esse  non 
potest  generari  aut  corrumpi  nisi  per  se.  Ouae  vero  non  subsistunt, 
ut  accidentia  et  formae  materiales,  dicuntur  fieri  et  corrumpi  per  ge- 
nerationem  et  corruptionem  compositorum.  Ostensum  est  autem,  quod 
animae  brutorum  non  sunt  per  se  subsistentes,  sed  sola  anima  hu- 
mana.  Unde  animae  brutorum  corrumpuntur,  corruptis  corporibus ; 
anima  vero  humana  non  posset  corrumpi,  nisi  per  se  corrumperetur. 
Quod  quidem  omnino  impossibile  est  non  solum  de  ipsa,  sed  de  quo- 
libet  subsistente,  quod  est  forma  tantum.  Manifestum  est  enim,  quod 
id  quod  secundum  se  convenit  alicui  est  inseparabile  ab  ipso.  Esse 
autem  per  se  convenit  formae,  quae  est  actus.  Unde  materia  secun- 
dum  hoc  acquirit  esse  in  actu,  secundum  quod  acquirit  formam;  se- 
cundum  hoc  autem  accidit  in  ea  corruptio,  quod  separatur  rorma  ab 
ea.  Impossibile  est  autem,  quod  forma  separetur  a  seipsa;  unde  im- 
possibiie  est,  quod  forma  subsistens  desinat  esse  »  (1). 

Hoc  idem  argumentum  demonstrans  incorruptibilitatem  et  sempi- 
ternitatem  in  essendo  formarum  intellectualium  potest  sic  proponi. 
Formae  intellectuales  et  subsistentes  non  habent  potentiam  subictivam 
ad  non  esse.  Atqui  ubi  non  est  potentia  subiectiva  ad  non  esse,  ne- 
quit  dari  corruptio.  Ergo  anima  humana,  quae  est  forma  subsistens, 
est  incorruptibilis.  Audi  S.  Thomam :  «  Quaedam  res  sic  sunt  a  Deo  in 
esse  productae,  ut  in  earum  natura  sit  potentia  ad  non  esse,  quod 
quidem  contingit  ex  hoc  quod  materia  in  eis  est  in  potentia  ad  aliam 
formam.  Illae  igitur  res,  in  quibus  non  est  materia,  non  habent  po- 
tentiam  ad  non  esse...  Si  autem  dicatur,  quod  ea  quae  sunt  ex  nihilo, 
quantum  est  de  se  in  nihilum  tendunt,  et  sic  in  omnibus  creaturis 
inest  potentia  ad  non  esse;  manifestum  est,  hoc  non  sequi.  Dicuntur 
enim  res  creatae  eo  modo  in  nihilum  tendere,  quo  sunt  ex  nihilo; 
quod  quidem  non  est,  nisi  secundum  potentiam  agentis.  Sic  igitur  in 
rebus  creatis  non  inest  potentia  ad  non  esse,  sed  in  Creatore  inest 
potentia,  ut  det  eis  esse,  vel  eis  desinat  esse  influere,  cum  non  ex 
necessitate  naturae  agat  ad  rerum  productionem  »  (2). 

Cum  anima  nequeat  interire  per  corruptionem,  inquirendum  su- 
perest,  utrum  possit  habere  finem  per  annihilationem  ;  quae  quidem 
annihilatio  nequit  intelligi,  nisi  per  cessationem  conservationis  in  esse 
ex  parte  Dei,  non  vero  per  positivam  actionem,  quae  minime  termi- 
nari  posset  ad  nihilum.  Hinc  si  anima  humana  natura  sua  exigit,  ut  a 
Deo  in  esse  conservetur,  ipsa  merito  dici  poterit  naturaliter  immortalis. 
lam  vero  anima  humana  natura  sua,  qua  a  se  excludit  potentiam  sub- 
iectivam  ad  non  esse,  excludit  etiam  annihilationem  ex  parte  Dei;  si- 

(1)  1  p.  q.  75,  a.  6. 

(2)  Contra  gent.  lib.  11,  cap.  XXX  initio;  cf.  etiam  cap.  LV. 

quidem  Deus  utpote  naturae  institutor  non  subtrahit  rebus,  quod  est 
proprium  naturis  earum.  Atqui  essendi  perpetuitas  est  proprietas  natu- 
ralis  formarum  subsistentium,  quae  non  habent  potentiam  subiectivam 
ad  non  esse,  quia  carent  contrarietate.  Ergo  anima  humana,  quae  est 
forma  subsistens,  et  incorruptibilis,  ideoque  naturaliter  exigens  sempi- 
ternitatem  a  Deo  non  privabitur  existentia,  et  excedens  e  corpore  ad 
vitam  migrabit  immortalem. 

Praestat  audire  S.  Thomam  :  «  Deus  sic  unamquamque  naturam 
instituit,  ut  ei  non  auferat  suam  proprietatem  :  unde...  Deus,  qui  est 
naturarum  conditor,  contra  naturas  non  agit,  etsi  aliquando  in  argu- 
mentum  lidei  in  rebus  creatis  aliquid  supra  naturam  operetur.  Rerum 
autem  immaterialium,  quae  contrarietate  carent,  proprietas  naturalis 
est  earum  sempiternitas,  quia  in  eis  non  est  potentia  ad  non  esse,  unde 
sicut  igni  non  aufert  naturalem  inclinationem,  quae  sursum  tendit, 
ita  non  aufert  rebus  praedictis  sempiternitatem,  ut  eas  in  nihilum  re- 
digat »  (1).  Ut  vis  huius  argumenti  intelligatur,  animadvertendum  est, 
duplici  pacto  nos  cognoscere  posse  quid  Deus  facturus  sit  extra  ipsum; 
vel  supernaturaliter,  nimirum  ope  revelationis,  et  tunc  cognoscimus 
per  fidem;  vel  naturaliter,  nimirum  investigando  quid  natura  cuiusque 
rei  postulat,  et  tunc  habemus  proprie  scientiam,  quae  ad  philosophum 
pertinet;  nam,  uti  eleganter  et  profunde  monet  S.  Thomas:  «  ln  con- 
stitutione  rerum  naturalium  non  consideratur  quid  Deus  facere  possit, 
sed  quid  naturae  rerum  conveniat »  (2). 

Occurritur  difficultati.  Neque  quis  opponat,  Deum  quandoque  per 
miracula  agere  praeter  ordinem  naturalem  rerum  ;  nam  quae  Deus 
facit  praeter  ordinem  inditum  rebus  tendunt  ad  altiorem  divinae  gioriae 
manifestationem.  Siquidem  «  redigere  aliquid  in  nihilum  non  pertinet 
ad  gratiae  manifestationem,  cum  magis  per  hoc  divina  potentia  et  bo- 
nitas  ostendatur,  quod  res  in  esse  conservet »  (3).  Quod  si  quis  impor- 
tune  instaret,  Deum  ad  manifestandam  melius  suam  iustitiam  annihilare 
animas  impiorum,  responderemus  cum  S.  Thoma,  divinam  iustitiam 
melius  sapientiusque  patefieri  infligendo  impiis  poenas  sempiternas, 
quam  ipsis  adimendo  exsistentiam  (4). 

Arg.  2.um  depromitur  ex  operatione  intellectus,  et  sic  proponitur. 
Obiectum  proprium  intellectus  est  incorruptibile,  et  a  tempore  abso- 
lutum.  Atqui  facuitas  proportionata  obiecto  incorruptibili,  et  absoluto 
a  temporis  duratione,  est  incorruptibilis.  Ergo  intellectus,  postquam 
anima  decesserit  a  corpore,  remanet  incorruptus,  et  a  tempore  abso- 
lutus,  ideoque  naturaliter  immortalis.   Rem   ita  persequitur  Aquinas 

(1)  OQ.  DD.  De  Pot.  q.  5,  a.  4;  cf.  Contra  gent.  lib.  II.  cap.  XXX. 

(2)  1  p.  q.  76,  a.  5  ad  1. 

(3)  1  p.  q.  104,  a.  4. 

(4)  Cf.  S.  Thom.  0Q.  DD.  De  Pot.  q.  5,  a.  4  ad  6; 

noster :  «  Unumquodque  operatur  secundum  quod  est  actu  •  operatio 
rei  indicat  modum  ipsius  esse.  Species  autem  et  ratio  operationis  ex 
obiecto  comprehenditur.  Obiectum  autem  intelligibile,  cum  sit  supra 
tempus,  est  sempiternum.  Unde  omnis  substantia  intellectualis  est  in- 
corruptibilis  secundum  suam  naturam  »  (1). 

Arg.  3.um  ducitur  ex  naturali  desiderio  beatitudinis.  Homo  enim 
habet  naturale  desiderium  beatitudinis,  quod  non  potest  esse  inane. 
Sed  ad  perfectam  absolutamque  beatitudinem  requiritur,  quod  amitti 
non  possit  per  amissionem  exsistentiae.  Ergo  anima  humana  non  spo- 
liabitur  exsistentia;  ideoque  est  immortalis.  Hoc  argumentum  sic  paulo 
secus  proponitur  a  S.  Thoma:  «  Unumquodque  suo  modo  esse  deside- 
rat :  desiderium  in  rebus  cognoscentibus  sequitur  cognitionem.,.  Intel- 
lectus  apprehendit  esse  absolute,  et  secundum  omne  tempus.  Unde  omne 
habens  intellectum,  naturaliter  desiderat  esse  semper.  Naturale  autem 
desiderium  non  potest  esse  inane  »  (2). 

Doctori  Angelico  mirifice  concinit  S.  Bonaventura,  qui  argumen- 
tum  desumptum  ex  tine  hominis  sic  eleganter  enucleat :  «  Dicendum 
est,  quod  anima  rationalis  est  immortalis  secundum  quod  dicit  fides 
catholica,  cui  concordat  philosophia,  et  omnis  ratio  recta.  Licet  autem 
in  cognitionem  immortalitatis  animae  rationalis  multiplici  via  possumus 
deduci  et  manuduci,  potissimus  autem  modus  deveniendi  in  eius  cogni- 
tionem  est  ex  consideratione  finis.  Nec  immerito,  quia  finis  imponit 
necessitatem  his,  quae  sunt  ad  finem.  Hoc  igitur  primo  supponendum 
est  ut  verum  et  certum,  quod  anima  rationalis  facta  sit  ad  partici- 
pandam  summam  beatitudinem  :  hoc  autem  adeo  certum  est  ex  cla- 
more  omnis  appetitus  naturalis,  quod  nullus  de  eo  dubitat,  nisi  cuius 
ratio  est  omnino  subversa.  Certissimum  enim  est  nobis  quod  volumus 
esse  beati.  Si  igitur  beatus  esse  non  potest,  qui  bonum  quod  habet 
potest  amittere,  quia  hoc  ipso  iam  habet  unde  timeat  et  unde  etiam 
doleat,  et  ita  unde  miser  exsistat :  necesse  est  igitur,  si  anima  facta 
est  capax  beatitudinis,  quod  ipsa  sit  per  naturam  immortalis  »  (3). 

Arg.  4.um  Demum  immortalitas  animorum  demonstratur  ex  com- 
muni  hominum  consensu,  qui  ipsius  naturae  vox  censendus  est.  Omnes 
homines,  natura  duce,  nulla  ratione  nullaque  doctrina  consentiunt  in 
admittenda  immortalitate  animorum.  Atqui  communis  opinio  humani 
generis  habenda  est  ut  vera,  si  nulla  rationabilis  causa  erroris  assi- 
gnari  potest,  immo  ipsa  invenitur  principiis  rationis  consentanea,  et 
ad  mores  hominum  dirigendos  unice  accommodata.  Ergo  sententia  de 
animorum  immortalitate,  quae  memoratis  notis  pollet,  habenda  est  ut 
certa.  Maior  propositio  quae  in  confcsso  est  apud  omnes  vitiis  minime 

(1)  1  p.  q.  50,  a.  5. 

(2)  1  p.  q.  75,  a.  .6. 

(3)  11  Sent.  Dist.  19,  a.  1,  q.  1. 


AttT.    V.    DE    ANIMAE    HUMANAE    IMMORTALITaTE  431 

depravatos,  uberius  evolvitur  a  Cicerone  sic  aiente :  «  Auctoribus  qui- 
dem  ad  istam  sententiam  uti  optimis  possumus;  quod  in  omnibus  causis 
et  debet,  et  solet  valere  plurimum:  et  primum  quidem  omni  antiqui- 
tate,  quae  quo  propius  aberat  ab  ortu  et  divina  progenie,  hoc  melius 
ea  fortasse,  quae  erant  vera  cernebat  »  (1). 

Conclusio.  Ad  hanc  tanti  momenti  quaestionem,  quae  tantopere 
omnium  interest,  rite  terminandam,  placet  huc  transferre  aurea  verba 
mox  laudati  Ciceronis,  qui  ita  de  animorum  immortalitate  acute  et  ele- 
ganter  disserit:  «  Animoruni  nulla  in  terris  origo  inveniri  potest.  Nihil 
enim  est  in  animis  mixtum  atque  concretum  aut  quod  ex  terra  natum 
atque  (ictum  esse  videatur :  nihil  ne  aut  humidum  quidem  aut  flabile 
aut  igneum.  His  enim  in  naturis  nihil  inest,  quod  vim  memoriae, 
mentis,  cogitationis  habeat,  quod  et  praeterita  teneat,  et  futura  provi- 
deat,  et  complecti  possit  praesentia ;  quae  sola  divina  sunt.  Nec  inve- 
nietur  unquam  unde  ad  hominem  venire  possint,  nisi  a  Deo.  Singularis 
est  igitur  quaedam  natura  atque  vis  animi  seiuncta  ab  his  usitatis 
notisque  naturis.  Ita  quidquid  est  illud  quod  sentit,  quod  sapit,  quod 
vult,  quod  viget,  caeleste  et  divinum  est;  ob  eamque  rem  aeternum 
sit  necesse  est»  (2). 


SOLVUNTUR  DIFFICULTATES. 

Oppon.  I.°  Omne  quod  est  ex  nihilo  vertibile  est  in  nihilum.  Atqui 
anima  rationalis  est  ex  nihilo.  Ergo  est  vertibilis  in  nihilum,  ideoque 
non  est  immortalis. 

Resp.  Dist.  mai.  Omne  quod  est  ex  nihilo  est  vertibile  in  nihilum 
per  potentiam  subiectivam  ad  non  esse,  Neg.  Per  potentiam  causae 
agentis,  per  quam  ex  nihilo  effectum  fuit,  Conc. 

Explico.  Potentia  ad  non  esse  seu  possibilitas  amittendi  exsisten- 
tiam  est  duplex;  una  quae  ortum  habet  a  causis  intrinsecis  rei,  et  di- 
citur  potentia  subiectiva  ad  non  esse,  et  secundum  hanc  quaedam  res 
creatae  dicuntur  corruptibiles,  quaedam  vero  incorruptibiles;  alia  de- 
pendet  a  causa  efficiente,  quae  per  creationem  largita  est  esse  et  posset 
illud  subtrahere ;  et  secundum  hanc  potentiam  nulla  creatura  dicitur 
incorruptibilis  et  immortalis.  sed  dumtaxat  Causa  Prima,  quae  cum 
habeat  esse  a  se  independenter  a  qualibet  causa  extrinseca,  excludit 
omnem  potentiam  ad  non  esse ;  et  hoc  sensu  Deus  gloriosus  dicitur 
habere  solus  immortalitatem  (3). 

Oppon.  2.°  Anima  intellectiva  debilitatur  ad  debilitationem  cor- 

(1)  Quaest.  Tuscitl.  lib.  I,  cap.  XII  et  seq, 

(2)  Loc.  cit.  cap.  XXVII. 

(3)  Cf.  S.  Thom.  1  p.  q.  75,  a.  6  ad  1. 

poris,  ut  patet  ex  eius  operatione.  Atqui  quod  debilitatur,  corpore 
debilitato,  interit  cum  corpore.  Ergo. 

Resp.  Dist.  mai.  Debilitatur  defectu  virtutis  operativae,  Neg.  De- 
fectu  obiecti  quod  accipit  ab  organo  corporeo,  Conc. 

Explico.  Yirtus  animae,  si  est  inorganica,  nullo  pacto  debilitatur, 
et  si  quandoque  non  recte  exserit  operationem,  hoc  dependet  ab  obiecto 
seu  a  materia  operationis ;  si  vero  virtus  est  organica,  neque  per  se 
debilitatur,  sed  per  accidens,  idest  defectu  organi  a  quo  intrinsece  de- 
pendet;  uti  enim  advertit  Aristoteles,  si  senex  accipiat  oculum  iuvenis, 
videbit  sicut  iuvenis  (1).  Ex  quo  patescit,  debilitatem  actionis  non  ac- 
cidere  ex  debilitate  animae,  sed  organi  (2). 

Oppon.  3.°  Anima  rationalis  per  essentiam  est  forma  corporis.  Atqui 
proprium  est  formae  habere  esse  in  subiecto,  quod  informat.  Ergo  anima 
separata  a  corpore  perit. 

Resp.  Dist.  mai.  Anima  per  essentiam  suam  est  forma  informans 
simul  et  subsistens,  Conc.  Est  forma  informans  et  non  subsistens,  Neg. 
Contradist.  min.  et  Neg.  cons. 

Explico.  Proprium  est  animae  rationalis,  ut  sit  simul  per  essentiam 
forma,  et  talis  forma,  nempe  per  se  subsistens.  Licet  sit  forma  per 
essentiam  ;  nihilominus  aliquid  ipsi  potest  competere  in  quantum  est 
huiusmodi  forma,  nempe  subsistens,  quod  ei  non  competit  in  quantum 
est  forma;  sicut  intelligere  non  competit  homini,  in  quantum  est  animal, 
licet  sit  animal  per  essentiam. 

Oppon.  4.°  Quando  duo  conveniunt  ad  unum  esse,  corrupto  uno, 
corrumpitur  et  aliud.  Atqui  anima  et  corpus  conveniunt  ad  unum  esse. 
Ergo,  corpore  pereunte,  anima  perit, 

Resp.  Dist.  mai.  Si  conveniunt  eodem  modo,  nempe  cum 
mutua  dependentia,  Conc.  Si  diverso  modo,  Neg.  Contradist.  min. 
Anima  et  corpus  conveniunt  ad  unum  esse,  ita  ut  habeant  esse  per 
compositum,  Neg.  lta  ut  esse  in  quo  anima  subsistit,  communicetur 
corpori,  Conc.  et  Neg.  cons.  Licet  anima  et  corpus  conveniant  ad  unum 
esse  hominis;  tamen  illud  esse  est  corpori  ab  anima,  quae  esse  suum 
in  quo  subsistit  communicat  corpori,  et  ita  per  separationem  a  corpore 
suum  esse  in  se  retrahit  et  exsistere  pergit. 

Oppon.  5.°  Forma  est  proportionata  materiae.  Atqui  corpus  huma- 
num  est  corruptibile.  Ergo  et  anima  rationalis  est  corruptibilis. 

Resp.  Dist.  mai.  Forma  debet  habere  habitudinem  actus  ad  po- 
tentiam,  Conc.  Debet  habere  habitudinem  actus  totaliter  comprehensi, 
et  non  excedentis  capacitatem  subiecti,  Subdist.  Si  est  forma  subsistens, 
Neg.  Si  est  forma  materialis,  Conc.  et  Neg.  cons. 

Oppon.  6.°  Si  unio  animae  et  corporis  est  naturalis,  anima  sepa- 

(1)  Cf.  Arist.  De  Anima,  lib.  I,  text.  65. 

(2)  Cf.  S.  Thom.  QQ.  DD.  De  Anima,  a.  U  ad  18. 

rata  est  in  statu  violento.  Atqui  repugnat,  animam  remanere  in  statu 
violento.  Ergo  anima  separata  a  corpore  perit. 

Resp.  Dist.  mai.  Si  unio  animae  cum  corpore  est  naturalis  et  non 
temporanea,  anima  separata  erit  in  statu  innaturali,  Conc.  Si  est  na- 
turalis  et  temporanea,  eril  in  statu  innaturali,  Neg.  Conc.  min. 

Explico.  Cum  anima  rationalis  dicat  ordinem  ad  corpus  natura- 
liter  corruptibile,  eius  unio  cum  corpore  est  naturaliter  temporanea, 
ideoque  est  omnino  iuxta  ordinem  naturae,  quod  anima  post  corporis 
interitum  exsistat  separata.  Si  corruptibilitas  corporis  sanaretur,  tunc 
unio  esset  perpetua  per  gratiam.  Homini  est  naturale  esse  puerum  et 
non  esse  puerum,  idest  esse  adultum,  quia  primum  intenditur  a  natura 
ut  via  ad  aliud. 


ARTICULUS  VI. 

DE    ORIGINE    ANIMAE   HUMANAE. 

QUAESTIO  DETEBMINATUR.  Explicatum  a  nobis  est  quid  qualis- 
que  sit  anima  humana,  cum  eius  naturam,  praestantiora  attributa,  et 
perfectiones  scrutati  simus.  Sed  quoniam  scientia  alicuius  rei,  eo  melior 
absolutiorque  habetur,  quo  plures  ipsius  rei  causas  persequitur  ac  de- 
clarat,  sic  explicatis  causis  intrinsecis  animae,  aliquid  attingendum 
nobis  est  de  causis  extrinsecis  eiusdem,  et  praesertim  de  causa  effe- 
ctrice,  quae  ipsi  impertiit  esse.  Ut  autem  in  postrema  hac  inquisitione, 
quae  circa  animam  humanam  in  se  ipsa  spectatam  versatur,  ordine 
procedamus,  praetermissis  aliis  quaestionibus,  primo  investigabimus, 
an  anima  revera  producta  sit  vel  sit  aliquid  ad  ipsam  Dei  substan- 
tiam  pertinens;  et  deinde,  constituto  eam  habere  causam  sui  effectri- 
cem,  inquiremus,  utrum  producta  sit  per  generationem,  idest  educta 
de  subiectiva  potentia  materiae,  vel  per  creationem,  idest  per  illam 
efficiendi  rationem,  quae  in  re  molienda  subaudit  meram  potentiam 
obiectivam,  idest  non  repugnantiam  rei.  Ad  hanc  triplicem  quaestio- 
nem  solvendam  utemur  argumentorum  conclusionibus  ex  ipsa  animae 
natura  depromptis,  et  postmodum,  determinata  causa  effectrice,  per 
processum  regressivum  melius  animae  naturam  exploratam  habebimus. 
Sic  eumdem  disputandi  ordinem  sequemur,  quem  sequutus  est  Ange- 
licus  Doctor,  qui  haec  tria  investigavit:  videlicet,  an  anima  sit  de  Dei 
substantia ;  an  ipsa  traducatur  cum  semine,  an  producta  sit  a  Deo  per 
creationem  (1). 

Sententiae  philosophorum.  Philosophi  tum  veteres  tum  recentes 
multipliciter  erraverunt  circa  originem  animae  humanae.  Ouidam  enim 

[1)  Cf.  S.  Thom.  Contra  gent.  lib.  II,  cap.  LXXXV,  LXXXVI,  LXXXVII ;  1  p. 
q.  90,  a.  1,2. 

De  Maria,  Vol.  II.  28 

arbitrati  sunt,  animam  esse  de  ipsa  substantia  Dei,  sive  quod  imagi- 
nationem  transcendere  non  valentes  putabant,  Deum  esse  quoddam 
corpus  quod  est  principium  reliquorum  corporum,  et  quia  animam 
credebant,  esse  de  natura  illius  corporis,  quod  est  principium,  conse- 
quenter  tradebant,  animam  esse  de  substantia  Dei ;  et  sic  Manichaei 
existimarunt,  Deum  esse  quamdam  lucem  corpoream,  et  animam  esse 
partem  illius  lucis  alligatam  corpori;  sive  quod  censebant,  Deum  esse 
animam  mundi,  et  sicut  homo  est  pars  mundi,  ita  asscrebant,  hominis 
animam  esse  particulam  divinitatis.  Ita  Stoici  et  praesertim  Yarro,  de 
quo  diserte  meminit  S.  Augustinus  (1). 

Quidam  vero  e  regione  incedentes  opposita  docuerunt,  animam 
inteilectivam  hominis  productam  esse  a  parentibus  per  generationem. 
et  quoniam  generatio  viventium  fit  per  semen,  quod  est  delativum 
paternae  virtutis,  consequenter  affirmabant,  animam  traduci  cum  se- 
mine,  unde  huic  errori  nomen  traducianismi  inditum  est,  sub  eoque 
circumfertur.  Verum  Traducianistae  in  duas  classes  divisi  sunt;  alii 
quippe  putaverunt,  'animam  hominis  generari  ac  traduci  per  semen 
corporeum,  ut  ceterae  formae  seu  animae  materiales  et  dependentes 
in  esse  a  corpore;  alii  contra  tenuerunt,  animam  humanam  generari 
per  semen  seu  traducem  quemdam  spiritualem.  Haec  secunda  rei  ex- 
plicandae  ratio,  licet  videatur  specie  tenus  consulere  spiritualitati  ani- 
mae;  tamen  non  secus  ac  traducianismus  corporalis  propriam  animae 
subsistentiam  perimit,  et  aliquid  insuper  in  medium  profert,  quod  mente 
informari  nequit.  Nemo  enim  intelliget  quid  sit  hoc  spirituale  semen, 
et  quomodo  spiritus  possit  generare  spiritum,  cum  generatio  termine- 
tur  ad  essentiam  compositam. 

Prima  ratio  explicandi  animae  generationem,  nempe  per  traducem 
corporeum  tribuitur  Tertulliano  (2).  Secunda  tribuitur  Apollinari,  uti 
testis  est  S.  Gregorius  Nissenus;  et  licet  priscis  Ecclesiae  saeculis,  ut 
patet  per  Augustinum  aliosque  SS.  Patres  coaevos,  vertebatur  in  du- 
bium,  num  anima  filii  ex  parentis  anima  propagaretur,  sicut  corpus 
propagatur  ex  corpore,  vel  crearetur  a  Deo  et  corpori  infunderetur  (3) ; 
nihilominus,  accedente  postmodum  Ecclesiae  iudicio,  traducianismus 
damnatus  fuit,  et  simul  definitum,  animam  intellectivam  a  Deo  creari 
et  corpori  infundi  (4).  Hoc  diserte  asseritur  a  S.  Thoma  aiente :  «  Hae- 
reticum  est  dicere  quod  anima  intellectiva  traducatur  cum  semine  »  (5) ; 
et  loquitur  S.  Doctor  non  solum  de  semine  corporeo,  sed  etiam  incor- 
poreo  et  spirituali,  uti  patet  ex  quaestione  tertia  de  potentia  Deimo* 

(1)  Cf.  S.  August.  De  Civ.  Dei,  Iib.  VII,  cap.  IV. 

(2)  Cf.  S.  August.  Epist.  157  ad  Optatum. 

(3)  Cf.  S.  Thom.  QQ.  DD.  DePot.  q.  3,  a.7. 

(4)  In  libro  De  Eccl.  Dogm.  cap.  XIII. 

(5)  1   p.  q.  118,  a.  2. 

citata.  Hoc  item  communiter  traditur  ab  omnibus  theologis,  qui  tradu- 
cianismum  uti  errorem  in  fide  criminantur. 

Sententia  doctoris  Frohschammer  et  Rosminii.  Generatio  anima- 
rum  intellectivarum  iampridem  dimissa  a  philosophis  catholicis,  qui 
omnes  ad  unum  iam  docebant,  animam  humanam  esse  formam  a  Deo 
causatam  per  creationem,  ideoque  deforis  advenientem  iuxta  sapien- 
tissima  Aristotelis  verba(l):  haec,  inquam,  opinio  de  animarum  ge- 
neratione  nostris  diebus  ex  cineribus  excitata  fuit  sub  nova  forma,  et 
diversa  ratione  tum  in  Germania,  tum  in  ltalia.  Doctor  quippe  Froh- 
schammer  in  suo  opere,  cui  titulus  Defensio  generationismi,  tuetur 
principium  quodlibet  vitae,  seu  animam  tum  vegetabiiem,  tum  sensi- 
tivam,  tum  intellectivam  in  diversis  viventibus  a  generante  creari.  In 
generatione  enim  materia  dumtaxat,  ut  ipse  ait,  non  creatur,  quia  su- 
mitur  ex  praeiacente  subiecto;  sed  forma,  seu  vitae  principium,  cum 
de  novo  fiat,  quia  antea  non  exsistebat,  e  nihilo  fieri,  ideoque  actione 
generantis  creari  dicendum  est  (2).  Frohschammer  quippe  e  cartesianis 
scriniis  compilavit  falsum  illud  absurdumque  principium,  nimirum: 
quidquid  actu  fit,  quod  antea  non  erat,  non  fieri  nisi  per  creationem ; 
et  deinde  deduxit,  omnes  animas  etiam  intelleclivas  esse  a  generante 
creatas,  attribuens  creaturis  vim  creandi,  quae  propria  est  Dei.  Quem- 
admodum  Occasionalistae,  qui  creaturis  vim  creandi  denegabant,  ex 
eodem  principio  inferebant,  res  creatas  non  esse  veras  causas, 

Rosminius  autem  multo  diversius  generationismum  tuetur.  lpse 
enim  decernit,  a  parentibus  generari  animas  filiorum,  quatenus  sunt 
sensitivae ;  sed  illas  easdem  animas  postea  transmutari  in  intellectivas 
propter  apparitionem  ideae  entis  communissimi,  quam  Deus  ipsis  ma- 
nifestat.  Qiiocirca,  juxta  Rosminium,  anima  humana,  quae  prout  a 
parentibus  generatur  est  sensitiva  et  corruptibilis,  ab  ente  communis- 
simo  tamquam  a  termino  extrinseco  et  divino  habet  ut  sit  intellectiva, 
incorruptibilis,  immortalis !  Verum  ne  quis  plus  aequo  succenseat  Ro- 
sminio,  eo  quod  huiusmodi  portenta  in  medium  proferat,  non  abs  re 
erit  adnotare,  eius  opinationem  esse  geminam  sententiae  quorumdam 
veterum,  quos  citat  et  refellit  S.  Thomas,  inquiens:  «  Alii  dicunt,  quod 
illa  eadem  anima,  quae  primo  fuit  vegetativa  tantum,  postmodum  per 
actionem  virtutis,  quae  est  in  semine,  perducitur  ad  hoc,  ut.ipsa  eadem 
fiat  sensitiva,  et  tandem  ad  hoc  ut  ipsa  eadem  fiat  intellectiva,  non 
quidem  per  virtutem  activam  seminis,  sed  per  virtutem  superioris 
agentis,  scilicet  Dei  deforis  illustrantis  »  (3). 

Doctrina  catholica.  Vera  doctrina  de  animae  origine,  quam  omnes 
Catholici  unanimiter  tenent,  utpote  ab  Ecclesia  traditam  et  rectae  phi- 

(1)  Cf.  Arist.  De  generat.  animal.  lib.  II.  cap.  III. 

(2)  Huius  erroris  meminit  S.  Tbom.  Quodlib.  12,  a.  10. 

(3)  1  p.  q.  118,  a.  2  ad  2. 

losophiae  penitus  consentaneam,  docet,  animam  intellectham  esse  sub- 
stantiam  penitus  a  Deo  clistinctam,  non  tamen  a  parentibus  productam 
per  generationem.  sed  ab  ipso  Deo  conditam  per  creationem  (2).  Hanc 
dpctrinam  duplici  propositione  vindicabimus. 


PROPOSITIO  I. 

Anima  Iiumaiia.  quae  non  est  de  substantia  Dei,  non  geueratur 
a  parentibus  per  traducem  seu  semen  sive  corporeum  sive  incorpo- 
reum,  multoque  minus  dici  potest  a  parentibus  creata,  nec  ab  ipsis 
generata  secundum  quod  est  sensitiva,  et  subinde  per  apparitionem 
entis  idealis  in  intellectivam  conversa. 

Prob.  I.a  pars.  Et  primo  quidem  non  est  cur  plurimum  immore- 
mur  in  demonstrando,  animam  non  esse  de  Dei  substantia,  cum  res 
sit  per  se  nimis  manifesta.  Deus  quippe  est  natura  simplicissima,  in- 
finita,  invariabilis,  actus  purissimus,  nempe  ipsum  esse  subsistens.  lam 
vero  anima  humana  est  finita,  variabilis,  quandoque  in  potentia  ad 
operationem  intellectivam,  quandoque  in  actu,  insuper  est  forma  cor- 
poris.  Ergo  a  Deo  est  omnino  distincta  et  diversa. 

Prob.  2.a  pars.  Arg.  I.um,  nempe  quod  anima  intellectiva  non 
generetur  a  parentibus  per  semen  seu  traducem  corporeum.  Cum 
anima  intellectiva  sit  forma  corporis,  si  generaretur  a  parentibus,  di- 
cenda  esset  generata  per  accidens;  nam  generatio  per  se  terminatur 
ad  compositum.  Sed  formae,  quae  generantur  ad  generationem  com- 
positi,  habent  esse  per  compositum  et  educuntur  de  potentia  materiae 
seu  subiecti.  Ergo  anima  humana,  si  esset  generata  a  parentibus,  es- 
set  educta  de  potentia  materiae.  et  non  esset  forma  subsistens  neque 
spiritualis,  ideoque  esset  corruptibilis  et  mortalis. 

Arg.  2.um  Quodlibet  principium  operationis,  quod  operatur  inde- 
pendenter  a  corpore,  accipit  esse  independenter  a  corpore,  secus  ope- 
ratio  nobilior  esset  principio  ex  quo  dimanat.  Iamvero  anima  intelle- 
ctiva  habet  operationem  absolutam  a  corpore,  uti  probatum  est.  Ergo 
esse  accipit  independenter  a  natura  corporali,  et  a  virtute  organica; 
ideoque  non  habet  esse  per  generationem  (1). 

Prob.  3.a  pars.  Creatio  est  talis  eflectio,  quae  subaudit  agens 
infinitae  virtutis,  et  in  operando  omnino  independens  a  quolibet  su- 
biecto  praeiacente,  ideoque  est  propria  actio  Dei.  Ergo  simpliciter  re- 
pugnat,  animam  humanam  esse  a  parentibus  creatam.  Ouod  si  nomine 
creationis  intelligitur  illa  actio  generantis,  qua  per  virtutem   formati- 

(1)  De  hac  rc  cf.  S.  Thom.  1  p.  q.  90,  a.  1,  2;  ct  q.  118.  a.  2;  QQ.  DD.  De 
Pot.  q.  3,  a.  9;  2  Sent.  Dist.  17,  18,  Contm  gent.  lib.  I,  uap.  LXXXY  el  seq. 

(2)  Cf.  S.  Thom.  Contra  gent.  lib.  II,  cap.  LXXXVI,  n.  1. 

vam  seminis  producit  formas  materiales,  quae  sunt  principia  vitae 
vegetativae  et  sensitivae,  tunc  actio  illa  perperam  et  omnino  impro- 
prie  dicitur  creatio  et  attingere  non  potest  animam  intellectivam, 
quae  ut.  forma  subsistens  non  dependet  a  materia  in  esse  ct  in  fieri. 
Ouocirca  alterum  de  duobus  admittatur  oportet;  aut  animam  intelle- 
ctivam  non  esse  formam  subsistentem,  sed  corruptibilem  et  morta- 
lem;  aut  non  esse  productam  a  creatura  per  generationem,  cum  ge- 
nerans  agat  per  virtutem  accidentalem  et  distinctam  a  sua  essentia; 
et  proinde  per  alterationem  materiae  illam  disponit  ad  formam,  idest 
educit  formam  de  potentia  materiae;  verum  si  forma  capacitatem  et 
potentiam  materiae  transcendit,  tunc  actio  generantis  extenditur  ad 
hoc,  ut  materiae  ultimam  dispositionem  impertiat,  ita  ut  possit  actuari 
forma  forinsecus  adveniente,  nimirum  a  Deo  producta  per  creationem. 
Prob.  4.a  pars.  Ad  habendam  realem  mutationem,  seu  conver- 
sionem  tria  requiruntur,  nempe  subiectum  commune,  forma  seu  per- 
fectio  quae  amittitur,  et  novus  actus  novaque  perfectio,  quae  acqui- 
ritur:  aliis  verbis,  terminus  a  quo,  terminus  ad  quem,  et  aliquid  utri- 
que  termino  commune;  et  consequenter  vera  mutatio  et  conversio 
naturaliter  dari  nequit,  nisi  in  substantia  vel  ente  composito.  Atqui 
anima  sensitiva  non  est  composita  in  sua  essentia.  Ergo  nequit  con- 
verti  in  animam  intellectivam,  Quod  si  conversio  fingitur  per  hoc, 
quod,  remanente  eadem  substantia  animae,  nova  perfectio  accidentalis 
illi  adiungitur,  per  quam  dicitur  intellectiva,  tunc  plura  impossibilia 
consequuntur;  nimirum  quod  anima  esset  simul  essentialiter  sensitiva 
et  intellectiva,  corruptibilis  et  incorruptibilis,  mortalis  et  immortalis; 
et  quoniam  essentia  animae  sensitivae  esset  generata  a  parentibus, 
sic  etiam  generata  dicenda  foret  essentia  animae  intellectivae;  et  sic 
per  aliam  viam  incideremus  in  traducianismum  ab  Ecclesia  damna- 
tum.  Praeterea  sic  Rosminium  coarguimus,  argumento  S.  Thomae  uten- 
tes.  Aut  id  quod  in  anima  ex  apparitione  entis  causatur,  propter  quod 
dicitur  intellectiva,  est  aliquid  subsistens,  et  tunc  est  aliquid  per  es- 
sentiam  differens  a  forma  praeexsistente,  quae  non  erat  subsistens ; 
et  sic  erunt  in  corpore  plures  formae  seu  animae ;  aut  non  est  aliquid 
subsistens,  sed  quaedam  perfectio  animae  praeexsistentis;  et  sic  ne- 
cessario  sequitur,  animam  intellectivam  corrumpi,  corrupto  corpore(l). 
Ad  cetera  incommoda  illud  accedit,  quod  in  hypothesi  Rosminiana 
cum  anima  intellectiva  non  efficiatur  ex  nihilo,  sed  ex  anima  sensi- 
tiva,  minime  dici  poterit  creata.  lamvero  creatio  animae  humanae  non 
solum  ad  veram  philosophiam,  sed  etiam  ad  fidem  spectat,  quae  do- 
cet,  animam  a  Deo  creari  et  corporibus  infundi. 

(1)  S.  Thom.  1  p.  q.  118,  a.  2  ad  2. 

PROPOSITIO  II. 

Anima  humana  in  singulis  hominibus  immediate  producta  est 
a  Deo  per  creationem. 

Prob.  prop.  Arg.  I.um  Anima  humana  cum  sit  aliquid  produ- 
ctum;  nam  non  est  de  substantia  Dei,  uti  probatum  est,  vel  est  ge- 
nerata  per  se,  vel  per  accidens,  vel  est  condita  ex  nihilo,  idest  creata. 
Atqui  neque  dici  potest  per  se  generata,  cum  non  sit  substantia  com- 
posita  ex  materia  et-  forma,  neque  dici  potest  generata  per  accidens, 
cum  sit  forma  subsistens  et  habens  esse  absolutum  a  subiecto.  Ergo 
effecta  est  per  creationem.  Verum  actio  creatrix,  ita  est  propria  Dei, 
ut  illam  cum  rebus  creatis  Deus  communicare  non  possit.  Ergo  anima 
humana  immediate  est  a  Deo  producta  per  creationem  (1). 

Arg.  2.um  Cum  fieri  sit  via  ad  esse,  cuilibet  rei  ita  competit  fieri, 
sicut  competit  esse.  Atqui  animae  humanae  competit  esse  absolutum 
et  independens  a  quolibet  subiecto  materiali,  cum  sit  forma  in  suo 
esse  subsistens  et  hoc  aliquid.  Ergo  anima  fit  ex  nullo  praesupposito 
subiecto,  ideoque  producitur  a  Deo  per  creationem  (2).  Minor  propo- 
sitio  huius  argumenti  demonstrata  a  nobis  est  supra,  propositio  maior 
vero  exinde  perspicua  fit,  quod  si  aliqua  res  fieret  dependenter  a 
subiecto,  et  deinde  exsisteret  independenter,  aliquid  inveniretur  in 
effectu,  nempe  in  termino  operationis,  quod  non  esset  in  causa;  hoc 
ipsum  principium  causalitatis  subverteret. 

SOLVUNTUR  DIFFICULTATES. 

Oppon.  I.°  In  omni  generatione  univoca  generans  dat  generato 
speciem,  quae  est  per  formam.  Atqui  generatio  hominis  est  generatio 
univoca.  Ergo  forma  idest  anima  rationalis,  quae  homini  tribuit  spe- 
ciem,  producitur  a  generante. 

Resp.  Dist.  mai.  In  omni  generatione  generans  dat  speciem,  vel 
educendo  formam  de  potentia  in  actum,  vel  disponendo  materiam  ad 
hoc  ut  sit  aptum  subiectum  formae,  Conc.  Semper  generat  sibi  simile. 
educendo  formam  de  potentia  in  actum,  Neg.  (3). 

Oppon.  2.°  Si  anima  creatur  a  Deo,  in  generatione  hominis  erit 
duplex  actio;  una  generantis,  altera  Dei.  Atqui  ubi  est  duplex  actio, 
ibi  est  duplex  esse.  Ergo  homo  generatus  non  erit  unum  per  se,  cum 
esse  corporis  dependeat  a  generante,  et  esse  animae  a  Deo. 

(1)  Cf.  S.  Thom.  Contra  gent.  lib.  II.  rap.  LXXXVII. 

(2)  Cf.  S.  Tmom.  1  p.  q.  00,  a.  *2. 

(3)  Cf.  S.  Thom.  *2  Dist.  Dist.  18,  q.  2.  a.  1  ad  I. 

Resp.  Dist.  mai.  Erit  duplex  actio  subortlinata,  et  respiciens  unum 
eundemque  terminum,  Conc.  Non  subordinata,  et  habens  proprium 
terminum,  Neg.  Contradist.  min.  et  Neg.  cons. 

Explico.  Actio  generantis  perducens  materiam  ad  ultimam  dispo- 
sitionem,  qua  mediante  corpus  est  aptum  ad  recipiendum  esse  sibi 
communicatum  ab  anima,  non  habet  terminum  diversum  a  termino 
actionis  Dei  creantis  animam,  et  illam  corpori  infundentis;  et  hic  ter- 
minus  est  esse  compositi,  idest  hominis.  Hinc  esse  illud,  licet  prout  est 
animae  non  attingitur  a  generante,  sed  creatur  a  Deo;  a  generante 
autem  attingitur  prout  est  compositi,  quod  vere  generatur,  ideoque 
dici  potest:  homo  generat  hominem  (1). 

Oppon  3.°  Generatio  hominis  perfectior  est  actione  generativa 
animalis  bruti.  lam  vero,  si  homo  non  generat  animam,  generatio 
brutorum  erit  perfectior,  quia  extenditur  ad  materiam  et  formam,  et 
non  ad  solam  dispositionem  materiae.  Ergo. 

Resp.  Dist.  mai.  Generatio  hominis  est  perfectior,  quia  terminus 
actionis,  nempe  homo  est  perfectior,  Conc.  Quia  homo  generat  for- 
mam  perfectiorem,  Neg.  Contradist.  min.  et  Neg.  cons. 

Explico.  Perfectio  actionis  metienda  est  a  termino,  qui  per  illam 
producitur.  Porro  hominis  actio  generativa,  quae  proprie  terminatur 
ad  unionem  animae  cum  corpore,  habet  pro  termino  hominem,  qui 
per  talem  unionem  resultat.  Quod  autem  anima  non  producatur  a 
generante,  hoc  non  procedit  ab  imperfectione  actionis  generativae, 
sed  a  summa  perfectione  illius  formae,  quae  non  potest  produci,  nisi 
a  potentissimo  agente,  nempe  a  Deo  (2). 

Oppon.  4.°  Omnis  actus  alicuius  materiae  videtur  educi  de  po- 
tentia  illius  materiae.  Atqui  anima  humana  est  actus  materiae  cor- 
poraiis.  Ergo  anima  humana  non  producitur  per  creationem. 

Resp.  Dist.  mai.  Si  est  forma  dependens  a  materia  et  habens 
esse  per  compositum,  Conc.  Si  est  forma  subsistens  et  superexcedens 
capacitatem  materiae,  Neg.   Conlradist.  min    et  Neg.  cons.  (3). 

Oppon.  5.°  Homo  et  cetera  animalia  conveniunt  univoce  in  ratione 
animalis.  Atqui  forma  per  quam  conveniunt,  idest  anima,  in  ceteris 
animalibus  generatur.  Ergo  etiam  in  homine  anima  generatur. 

Resp.  Dist.  mai.  Homo  et  cetera  animalia  conveniunt.  generice, 
et  differunt  secundum  speciem,  Conc.  Conveniunt  etiam  in  specie, 
Neg.   Conc.  min.  et  Neg.  cons. 

Explico.  Cum  anima  humana  sit  forma  perfectissima,  virtualiter 
in  sua  simplici  essentia  continet  perfectiones  ceterarum  formarum  in- 
feriorum;  hinc  unita  suo  proprio  perfectibili  tribuit  ipsi  perfectionem, 

1  Cf.  S.  Thom.  QQ.  DD.  De  Pot.   q.  3,  a.  9  ad  19,  20,  21. 
(2)  Cf.  S.  Thom.  QQ.  DD.  De  Pot.   q.  3,  a.  3  ad  26. 
3j  Cf.  S.  Thom.  1  p.  q.  90,  a.  2  ad  1. 

quam  formae  inferiores  impertiunt  propriis  subiectis,  et  aliquid  am- 
plius.  Quare  propter  illas  communes  perfectiones  homo  convenit  in 
genere  cum  aliis  animalibus;  sed  ab  ipsis  differt  specie  propter  ali- 
quam  perfectionem,  quae  est  propria  animae  humanae,  et  non  com- 
petit  animabus  brutorum;  et  haec  perfectio  efficit,  ut  anima  humana 
causetur  modo  quodam  sibi  proprio,  nempe  per  creationem. 


QUAESTIO  [I. 
De  unione  animae  intellectwae  cum  corpore. 

QUAESTIONIS  PRAESTANTIA  ET  DIFFICULTAS.  Inter  visibiles 
naturas  homo  principatum  sibi  vindicat.  Siquidem  genus  hominum, 
quod  neque  sola  anima  constituitur,  neque  solo  absolvitur  corpore, 
sed  compositum  est  ex  anima  intellectiva  et  corpore  corruptibili,  per- 
fectiones  omnium  rerum  visibilium  excellentiori  modo  in  se  comple- 
ctitur,  et  ob  suam  intelligendi  virtutem  particeps  quodammodo  fit 
perfectionum,  quae  in  substantiis  separatis  reperiuntur.  Quocirca  homo 
iure  habetur  uti  quidam  nexus  annulusque  copulans  sensibiles  crea- 
turas  cum  spiritualibus,  et  a  sapientibus  dicitur  \11xo6xoo\10q  idest 
parvus  mundus ;  quia,  uti  scite  notavit  S.  Thomas,  «  omnes  creaturae 
mundi  quodammodo  inveniuntur  in  eo  »  (1). 

Per  hominem  sane  quisque  intelligit  compositum  illud  mirabile, 
quod  substantiam  intellectualem  et  materiam  una  complectens,  in  se 
coniungit  perfectiones  tum  corporeae  tum  incorporeae  creaturae.  Sic 
in  homine  apparet  illa  sapientissima  et  pulcherrima  rerum  mundana- 
rum  connexio,  quam  ita  eleganter  descripsit  Aquinas  noster :  «  Hoc 
autem  modo  rerum  connexio  explicari  potest.  Semper  enim  invenitur 
infimum  supremi  generis  contingere  supremum  inferioris.  Unde  et 
B.  Dionisius  dicit  quod  divina  sapieniia  coniungit  fines  superiorum 
principiis  inferiorum.  Est  igitur  accipere  aliquid  in  genere  corporum, 
scilicet  corpus  humanum  aequaliter  complexionatum,  quod  attingit  ad 
infimum  superioris  generis,  scilicet  ad  animam  humanam,  quae  tenet 
ultimum  gradum  in  genere  substantiarum  inteliectualium.  Et  inde  est, 
quod  anima  intellectualis  dicitur  esse  quidam  horizon  et  continium 
corporeorum,  et  incorporeorum  »  (2). 

Verum  enim  tametsi  perspicuum  sit,  hominem  constare  e\  anima 
et  corpore;  hoc  quippe  testatur  ineluctabile  conscientiae  testimonium, 
quo  monemur,  ad  nos  pertinere  tum  quae  corporis  sunt,  tum  quae 
sunt  animae;    nihilominus    magna    oboritur   difficultas    in  explicanda 

(1)  1  p.  q.  19,  a.  1. 

(2)  Contra  Gent.  lib.  II,  cap.  LXVIIl 

ratione  secundum  quam  spiritus  et  materia,  res  omnino  dissociabiles, 
copulentur  ad  unicam  eftormandam  substantiam,  naturam,  personam. 
Difticultatem  hanc  esse  maximam  sensere  omnes  sapientes,  eamque 
patefecit  S.  Augustinus,  inquiens:  «  Modus  quo  corporibus  adhaerent 
spiritus,  et  animalia  fiunt,  omnino  mirus  est,  nec  comprehendi  ab  ho- 
mine  potest  »  (1).  Ratio  vero  tantae  difficultatis  exinde  repetenda  est. 
quod  anima  intellectiva,  quae  subsistens  est  et  incorruptibilis,  ideoque 
corpore  exuta  vivere  pergit,  debet  communicare  suum  esse  materiae, 
ut  unicam  conflare  possit  substantiam  viventem. 

Ad  hanc  difticultatem  enodandam  et  ad  unionem  animae  cum 
corpore  explicandam,  philosophi  tum  veteres,  tum  recentes  quamplu- 
rimas  et  inter  se  pugnantes  opiniones  in  medium  protulerunt.  Et 
quoniam  unio  plurium  eflici  potest  vel  secundum  esse  substantiale, 
vel  secundum  esse  accidentale,  nonnulli  accidentalem  tantum  iunctio- 
nem  inter  animam  et  corpus  tuiti  sunt;  nonnulli  vero  licet  verbis 
fateantur,  unionem  animae  et  corporis  esse  substantialem,  cum  uni- 
cum  agnoscant  in  homine  individuum  ex  anima  et  corpore  concre- 
tum ;  nihilominus  ita  huiusmodi  unionem  declarant,  ut  vel  solummodo 
accidentalem  vel  potius  nullam  admittere  videantur. 

Nos  vero  in  nobilissima  hac  et  simul  perabscondita  quaestione 
disceptanda  peripateticam  sententiam,  quam  Doctores  Ecclesiae  et 
Scholastici  omnes  amplexati  sunt,  vindicare  conabimur,  utpote  unice 
veram  et  documentis  Fidei  apprime  conformem.  In  doctrina  autem 
enodanda  religiose  fideliterque  prememus  vestigia  Summi  Aquinatis, 
qui  de  ipsa  sapientissime  et  copiose  disputavit  in  omnibus  fere  suis 
operibus;  et  sic  inter  medias  oppositorum  errorum  tenebras  veritatem 
invenire  et  pro  viribus  explanare  conabimur  (2). 


ARTICULUS  I. 

AN    UNIO    ANIMAE    CUM    CORPORE    SIT    SUBSTANTIALIS. 

QUAESTIO  DETERMINATUR.  Omnes  philosophi,  qui  tuentur, 
animam  humanam  esse  realiter  distinctam  a  corpore,  hominemque 
constare  ex  corpore  organico  et  anima  spirituali,  consequenter  do- 
cent,  ex  anima  et  corpore  eftlorescere  unicum  individuum  naturae 
humanae,  quod  neque  dici  potest  sola  anima  neque  solum  corpus,  sed 
dici  debet  homo.  Hinc  aequivalenter  profitentur,  unionem  animae  cum 
corpore  esse  substantialem,  cum   impossibile   prorsus  sit,  ex    duabus 

(1)  De  Civit.  Dei,  lib.  XXI,  cap.  X. 

(2)  De  hac  re  tractat  S.  Thom.  1  p.  q.  76;  Contra  gent.  lib.  II,  cap.  LVI, 
et  seq.  QQ.  DD.  De  spir.  creaturis,  a.  1  et  3;  De  Anima,  a.  1  '1,  9. 

realitatibus  simul  unitis  resultare  unicuin  individuum  alicuius  naturae, 
quin  simul  illae  duae  realitates  ponantur  unitae  substantialiter. 

Verum  enim  novatae  a  Cartesio  philosophiae  sectatores,  cum  con- 
ceptum  substantiae  et  unitatis  substantialis  in  substantiis  compositis 
deformaverint,  veram  scientificamque  viam  explicandae  unionis,  quae 
intercedit  inter  animam  et  corpus,  invenire  nequiverunt;  ideoque  vel 
diserte  professi  sunt,  animam  esse  corpori  accidentaliter  unitam,  vel 
talem  modum  unionis  inter  animam  et  corpus  assignaverunt,  ex  quo 
evidenter  concludebatur,  animam  rationalem  vel  accidentaliter,  vel 
nullo  modo  esse  corpori  copulatam. 

Quam  ad  rem  in  enodanda  ratione  secundum  quam  anima  spiri- 
tualis  unitur  corpori  ad  hominem  conflandum,  in  primis  necesse  est, 
ut  certo  et  indubitanter  stabiliatur,  huiusmodi  unionem  esse  substan- 
tialem,  et  ex  hac  veritate,  quae  caput  est  totius  controversiae,  pro- 
gressio  fiat  ad  cetera  explananda.  Ut  autem  ordini  et  perspicuitati 
serviamus,  quaedam  in  memoriam  revocabimus,  quae  de  unitate  ube- 
rius  a  nobis  explanata  sunt  in  Philosophia  Prima. 

Quid  unum  ?  Unum,  quod  cum  ente  convertitur,  secundum  intel- 
lectum  addit  enti  rationem  indivisionis;  est  quippe  unum  ens  indivi- 
sum.  Verum  secundum  diversas  entium  nobilitates  statuendae  sunt 
diversae  perfectiones  unitatis;  et  sicut  entia  distribuuntur  in  simplicia 
et  composita,  sic  unitas  secernitur  in  unitatem  simplicitatis  et  com- 
positionis.  Quae  enim  indivisa  sunt  actu  et  potentia,  idest  quae  sunt 
indivisibilia,  unitatem  simplicitatis  sibi  vindicant;  quae  vero  ita  sunt 
indivisa,  ut  sint  divisibilia,  unitatem  compositionis  habent.  Secunda 
haec  unitas,  quae  imperfectior  est  altera,  vigere  nequit,  nisi  per  iun- 
ctionem  plurium,  quae  sub  actu  vel  sub  esse  quodam  communi  copu- 
lantur.  Unde  si  unio  talis  est,  et  ex  plurimum  coniunctione  resultet 
ens  aliquod  per  se  et  simpliciter  unum,  nempe  indivisum  in  primo 
esse,  unio  dicitur  et  est  substantialis.  Quod  si  partes  uniuntur  per 
aliquod  esse  secundarium  superveniens  rei  am  exsistenti  in  actu  et 
in  suo  primo  esse  constitutae,  unio  est  accidentalis. 

Duplex  unitas  substantialis.  Substantia  dicitur  dupliciter ;  uno 
modo  pro  essentia  sive  pro  natura:  alio  modo  pro  supposito  sive  hy- 
postasi  (1).  Porro  utroque  modo  dicitur  unio  animae  cum  corpore 
substantialis.  Uti  enim  Angelicus  monet:  «  Ex  anima  et  corpore  con- 
stituitur  in  unoquoque  nostrum  unitas  naturae  et  personae  y>  (2).  Hic 
autem  sedulo  adnotandum  est,  propositionem,  qua  affirmamus  huma- 
nam  naturam  csse  unam,  non  ditlerre  quicquam  a  propositione,  qua 
dicimus  humanam  essentiam  vel  substantiam  esse  unam.  Licet  enim 
formalis  conceptus  naturae,  essentiae  et  substantiae  sitdiversus;  nihi- 

(1)  Cf.  S.  Tuom.  3  p.  q.  1,  a.  f>  ad  3. 

(2)  3  p.  q.    I.  a.  1  ad  1. 

lominus  in  ente,  quod  est  substantia  et  non  accidens,  substantiu,  es- 
sentiu,  natura  snnt  unum  idemque  secundum  rem  et  veritatem;  ideo- 
que  cum  in  homine  sit  una  natura  composita  ex  anima  et  corpore, 
una  quoque  est  substantia  completam  habens  speciem. 


PROPOSITIO. 

Unio  animae  rationalis  cum  corpore  est  substantialis,  idest  ex 
aniiua  et  corpore  resultat  ens  per  se   unum   sen   unica   substantia. 

Prob.  prop.  Arg.  I.um  Ex  unione  animae  rationalis  cum  corpore 
constituitur  integritas  speciei  humanae.  lam  vero  ea  quae  iunguntur 
ad  integram  speciem  constituendam,  uniuntur  substantialiter.  Ergo 
unio  animae  humanae  cum  corpore  est  substantialis. 

Evol.  arg.  Ad  propositionem  maiorem  quod  attinet,  tunc  habetur 
natura  aliqua  seu  species  completa,  quando  efficere  potest  omnes  ope- 
rationes,  quae  propriae  sunt  illius  speciei.  Sed  anima  intellectiva  et 
corpus  separatim  nequeunt  efficere  operationes  humanae  naturae,  quas 
exercere  possunt,  si  una  copulantur.  Ergo  eorum  unio  constituit  inte- 
gram  speciem.  Ad  rem  nostram  sic  apposite  disserit  S.  Thomas : 
((  Anima  cum  sit  pars  humanae  naturae  non  habet  perfectionem  suae 
naturae,  nisi  in  unione  ad  corpus,  quod  patet  ex  hoc,  quod  in  vir- 
tute  ipsius  animae  est  quod  tluant  quaedam  potentiae,  quae  non  sunt 
actus  organorum  corporalium,  secundum  quod  excedit  corporis  pro- 
portionem,  et  iterum  quod  fluant  ab  ea  potentiae,  quae  sunt  actus  or- 
ganorum,  in  quantum  potest  contingi  a  materia  corporali.  Non  est 
autem  aliquid  perfectum  in  sua  natura,  nisi  actu  explicare  possit,  quod 
virtute  in  eo  continetur;  unde  anima  licet  possit  esse  et  intelligere  a 
corpore  separata,  tamen  non  habet  pertectionem  suae  naturae,  cum 
est  separata  a  corpore  »  (1).  Quod  autem  ad  complendam  naturam  seu 
speciem  requiratur  unio  substantialis,  hoc  perspicuum  est  intelligenti 
terminos,  et  aliunde  corpus  per  unionem  cum  anima  vitam  recipit, 
quae  constituit  ipsum  esse  substantiale  viventis. 

Arg.  2.um  depromptum  ex  operationibus,  quae  non  sunt  neque 
solius  animae  neque  solius  corporis,  sed  coniuncti,  atque  .ita  proponi 
potest.  Ea  quae  diversa  sunt  secundum  substantiam  et  naturam,  non 
possunt  exercere  unam  eamdemque  operationem.  Atqui  corpus  et 
anima  exercent  in  homine  unam  eamdemque  operationem,  uti  sentire. 
Ergo  corpus  et  anima  in  homine  per  iunctionem  conflant  unicam  sub- 
stantiam  et  naturam.  Hoc  argumentum  ita  perbelle  enucleatur  a 
S.  Thoma  :  cc  lmpossibile  est  quod  eorum,  quae  sunt  diversa  secun- 
dum  esse,  sit  operatio  una.    Dico    autem  operationem    unam  non  ex 

(1)  QQ.  DD-  De  spir.  creattms,  a.  1  ad  5. 

parte  eius  in  quod  terminatur  actio,  sed  secundum  quod  egreditur  ab 
agente;  multi  enim  trahentes  navim,  unam  actionem  faciunt  ex  parte 
operati,  quod  est  unum;  sed  ex  parte  trahentium  sunt  multae  actiones. 
quia  sunt  diversi  impulsus  ad  trahendum ;  quum  enim  actio  conse- 
quatur  formam  et  virtutem,  oportet  quorum  sunt  diversae  formae 
et  virtutes,  et  actiones  esse  diversas.  Quamvis  autem  animae  sit  ali- 
qua  operatio  propria;  sunt  tamen  aliquae  operationes  communes  sibi 
et  corpori...  Oportet  igitur  ex  anima  et  corpore  unum  fleri,  et  quod 
non  sint  secundum  esse  diversa  »  (1). 

Arg.  3.um  Ex  anima  et  corpore  resultat  unica  persona.  Atqui  duo- 
rum  constituentium  unicam  personam  unio  est  substantialis.  Ergo  anima 
unitur  corpori  substantialiter.  Propositio  maior  exinde  clarescit,  quod 
uni  eidemque  subiecto  tribuuntur  tum  quae  ad  animam,  tum  quae  ad 
corpus  spectant,  cum  unus  idemque  sit,  qui  dicitur  nasci,  nutriri, 
mori,  intelligere,  velle.  Neque  negotium  facessit,  quod  corpus  quan- 
doque  dicatur  instrumentum  animae :  est  enim  instrumentum  substan- 
tialiter  unitum,  non  accidentaliter:  «  Non  omne,  ait  S.  Thomas,  quod 
assumitur  ut  instrumentum  pertinet  ad  hypostasim  assumentis,  sicut 
patet  de  securi  et  gladio;  nihil  tamen  prohibet  iilud  quod  assumitur 
ad  unitatem  hypostasis,  se  habere  ut  instrumentum,  sicut  corpus  ho- 
minis  vel  membra  eius  »  (2). 

Quare  unio  animae  et  corporis  omnino  dici  debet  substantialis 
et  eiusmodi  ut  ex  ipsis  efllorescat  unica  natura  completa  in  specie,  et 
unica  persona,  ideoque  iure  praedicanda  est  tum  naturalis  tum  per- 
sonalis.  Siquidem,  uti  monet  Aquinas:  «  Ex  anima  et  corpore  dicitur 
esse  homo  sicut  ex  duabus  rebus  quaedam  tertia  res  constituta,  quae 
neutra  illarum  est:  homo  enim  neque  est  anima,  neque  corpus  »  (3). 


ARTICULUS    II. 

ERRORES    l)E    UNIONE    ANIMAE    ET    CORPORIS    EXPOMMTR. 

CONTINUATIO  RERUM.  Philosophi  omnes,  qui  in  rebus  \isibili- 
bus  denegant  substantialem  compositionem  ex  materia  et  forma  tam- 
quam  ex  causis  intrinsece  constituentibus  corpora  sive  inanima  sive 
viventia,  in  explicanda  unione  animae  rationalis  cum  corpore  orga- 
nico,  necessario  et  ratione  connexi  multipliciter  peccaverunt.  Nam  cum 
ex  una  parte  ex  anima  et  corpore  evidenter  efllorescat  unicum  indi- 

(1)  Contra  gent.  lib.  II,  eap.  LVII  ;  cf.  1   p.  q.  75,  a.  \. 

(2)  3  p.  q.  2,  a.  H  ad  l. 

(3)  Opusc.  De  enle  et  essentia,  cap.  III.  Dillicultates  inveniuntur  solutae  post  ar- 
ticulum  tertium. 


ART.    II.    ERRORES    DE    INIONE    ANIMAE    ET    CORPORIS  445 

viduum,  quod  dicitur  homo,  ideoque  anima  et  corpus  substantialiter 
uniri  debeant  ad  unicam  substantiam  efformandam ;  cumque  ex  alia 
parte  unio  substantialis  ad  speciem  completam  seu  naturam  integran- 
dam  concipi  non  possit,  nisi  duo  principia  substanlialia  adstruantur ; 
consequenter  osores  compositionis  substantialis  rerum  corporatarum  in 
explicanda  natura  humana,  vel  hominem  revocarunt  ad  solam  ani- 
mam,  vel  animam  cum  corpore  accidentaliter  copularunt.  Quare  ante- 
quam  accedamus  ad  veram  rationem  explicandam,  secundum  quam 
anima  iungitur  corpori,  praestat  diversa  placita  philosophorum  a  veri- 
tate  aberrantium  exponere  et  refellere. 

Plato.  Ut  a  veteribus  incipiamus  primus  nobis  occurrit  Plato,  qui 
ad  explicandam  unionem  animae  intellectivae  cum  corpore  docuit. 
animam  uniri  corpori,  tamquam  motorem  mobili,  eoque  uti,  sicut  ar- 
tifex  utitur  instrumento,  et  musicus  utitur  lyra:  unde,  ex  sententia 
Platonis,  anima  est  in  corpore  sicut  navita  est  in  navi,  idest  per  quem- 
dam  contactum  virtutis.  Verum  quoniam  ex  motore  et  mobili,  ex  ar- 
tifice  et  instrumento,  ex  navita  et  navi  nequeat  fieri  unum  simplici- 
ter;  alterius  docuit  Plato,  hominem  dici  non  posse  aliquid  composi- 
tum  ex  anima  et  corpore,  sed  dici  debere  animam  utentem  corpore, 
eodem  ferme  pacto  ac  Socrates  non  dicitur  compositus  ex  homine  et 
indumento,  sed  homo  utens  veste  (1).  Oua  ex  doctrina  patet,  unio- 
nem  animae  et  corporis  ex  Platonis  decreto  non  esse  nisi  accidenta- 
lem.  Opinatio  Platonis  ab  Aristotele  invicte  refutata,  et  iampridem  di- 
missa,  a  quibusdam  recentibus  renovata  fuit,  qui  dixerunt,  hominem 
esse  intelligentiam,  cui  organa  deserviunt. 

Plotinus.  Sententiam  Platonis  emanatismi  placitis  accommodavit 
Plotinus,  qui  docuit,  animas  extra  corpora  exsistentes  ob  desiderium 
materiae  quo  captae  fuerant,  in  corpora  dilapsas  esse,  in  iisque  tam- 
quam  in  carcere  custodiisque  morari.  Et  sic  paulo  secus  renovavit 
commentum  Pythagorae  et  Empedoclis  tradentium,  animas  ante  hanc 
vitam  terrenam  vixisse  aliam  caelestem,  et  propter  aliquod  crimen  ab 
ipsis  patratum  fuisse  in  corpora  organica  detrusas. 

Commentator.  Averroes  cum  nonnullis  veteribus,  ut  ipse  comme- 
morat,  tradidit,  animam  intellectivam  esse  separatam  a  corpore  se- 
cundum  esse,  ideoque  non  esse  formam  corporis;  et  in  suam  senten- 
tiam  pertrahere  conatur  ipsum  Aristotelem,  eo  quod  Philosophus  vocat 
intellectum,  separatum,  non  immixtum  corpori,  simplicem,  impassibi- 
lem,  quae  omnia  de  ipso  nequirent  praedicari  si  anima  esset  forma 
corporis.  Verum  quoniam  hic  intellectus  minime  ad  nos  pertineret, 
nec  intelligeremus  per  ipsum,  nisi  aliquo  modo  copularetur  nobiscum, 
hanc  coniunctionem  explicare  aggreditur  per  speciem  intelligibilem  ha- 
bentem  duplex  subiectum,  unum  videlicet  intellectum    possibilem,  et 

(1)  Cf.  S.  Thom.  Contra  gent.  lib.  II,  cap.  LXVII. 


446  PHIL.    NAT.    SEU    ANTHROPOLOGIA,    PARS   II.    QUAEST.    II. 

aliucl  ipsa  phantasmata,  quae  sunt  in  organis  corporeis;  et  sic  per 
speciem  intelligibilem  nectitur  et  quodammodo  continuatur  intellectus 
possibilis  corpori  liuius  vel  illius  hominis  (1). 

Cartesius  et  Cartesiani.  Commentum  PJatonis  et  Platonicorum, 
qui  veram  et  substantialem  unionem  animae  cum  corpore  subverte- 
bant,  acriter  impugnatum  fuit  ab  Ecclesiae  Doctoribus,  et  a  Schola- 
sticis,  qui  omnes  uno  ore  professi  sunt,  animam  intellectivam  corpori 
coniungi  ut  formam  substantialem  constituentem  cum  ipso  unam  in- 
tegramque  naturam,  unamque  personam.  Idcirco  Augustinus  Yarro- 
nem  laudat,  qui  investigans,  an  homo  sit  sola  anima  iuxta  Platonem. 
an  solum  corpus  iuxta  Epicurum,  an  simul  utrumque,  uti  tradidit  Ari- 
stoteles,  hoc  tertium  elegit  (2).  Verum  postquam  philosophia  ob  Pro- 
testantium  molimina  a  Fide  Catholica  prorsus  descivit,  novandi  licen- 
tia  velut  tabes  invasit  philosophorum  mentes,  qui  doctrinam  Aristo- 
telico-Scholasticam  de  homine  contempserunt,  et  commentum  Platonis 
et  Platonicorum  animam  et  corpus  accidentaliter  dumtaxat  iungentium, 
novo  verborum  apparatu  agminatim  instaurarunt. 

Cartesius  Platonicam  doctrinam  diserte  amplexus  est,  et  docuit, 
essentiam  animae  positam  esse  in  cogitatione,  quo  nomine  significabat 
actum  intelligendi,  volendi,  imaginandi,  sentiendi.  Hoc  dogmate  con- 
stituto,  ita  ferme  argumentabatur.  Essentia  animae  constituitur  per  co- 
gnitionem.  Atqui  essentia  quoque  hominis  reposita  est  in  eo  quod  co- 
gitat.  Ergo  anima  est  homo.  Propterea  anima  substantia  est  completa, 
eique  corpus  nonnisi  accidentaliter  advenire  potest  (3).  Cartesii  do- 
ctrina,  quae  unicam  et  veram  viam  a  Christiana  philosophia  initam 
in  explicanda  hominis  natura  deserebat,  innumeras  progennit  inter 
suos  asseclas  opiniones;  praesertim  vero  tria  illa  systemata,  quae  sub 
nomine  occasionalismi,  harmoniae  praestabilitae,  et  influxus  physici 
circumferuntur,  iuxta  quae  recentes  Cartesiani  iunctionem  animae  cum 
humano  corpore  explicare  nituntur. 

Occasionalismus.  Hoc  systema,  quod  et  mutuae  assistenfiae  et 
Carlesianum  audit,  fuit  a  Mallebranchio  adornatum.  Mallebranchius 
quippe  ex  illo  Cartesii  principio:  Unice  per  creationem,  ideoque  sola 
virtute  infinita  fieri  potest  quidquid  actu  antea  non  erat,  rite  pro- 
cessit  ad  absurdum  illud  decretum,  quod  statuit,  veram  activitatem 
esse  solius  Dei,  cum  actio  qua  nihil  fit,  nulla  sit ,  et  aliunde  quod  est 
minime  fit.  Idcirco  ad  systcma  causarum  occasionalium  se  recipit  ut 
explicaret  creaturarum  operationes.  Hoc  eodem  systemate  usus  est  ad 
explicandam  unionem  animae  cum  corpore.  Cum  anima  et  corpus  qua- 
libet  activitate  destituta  lingantur,  cumque  absurde  supponatur,  in  hac 

(1)  Cf.  S.  Thom,  Contra  (jent.  lib.  II,  cap.  LXIX;  1   p.  q.  7f>,  a  1. 
(•2)  Cf.  S.  Alt.ust.  De  Civit.  Dei,  lib.  XIX,  cap.  III. 
(3)  Medit.  0,  $  S  ;  Les  principes  de  In  phil.  par.  I,  §  8. 

quaestione  explicandam  esse  concordiam  inter  perceptiones  volitiones- 
que  animi,  et  motiones  respondentes  in  corpore,  qua  in  concordia 
unio  animae  et  corporis  inepte  reponitur,  et  non  potius  assignandam 
esse  causam  huiusmodi  concordiae,  quae  in  natura  hominis  coalescente 
ex  anima  et  corpore,  reperienda  est;  sic  res  exponitur  a  Mallebran- 
chio.  Deus  occasione  quarumdam  perceptionum  et  volitionum,  quas 
producit  in  anima,  respondentes  motus  etilcit  in  corpore;  et  vicissim 
occasione  motionum  corporis  a  Deo  eftectarum,  producuntur  in  anima 
concordes  perceptiones  volitionesque  ab  ipso  Deo.  Per  hanc  concor- 
diam  perceptionum  et  volitionum  animae  cum  motibus  corporis  decla- 
rat    unionem    animae  cum    corpore,  ex  qua  resultat  homo. 

Harmonia  praestabilita.  Hoc  systema,  quod  et  Leibnitianum  di- 
citur,  et  Wolfianum,  eo  quod  Leibnitium  inventorem.  et  Wolfium  de- 
fensorem  habuit,  cum  priori  concordat  in  eo  quod  inter  animam  et 
corpus  nullamcommunitatemessendi  nullumque  actionis  influxum  admit- 
tit.  Yerum  ab  eo  maxime  differt,  quod  veram  agendi  virtutem  tum 
animae  tum  corpori  largitur.  Qua  differentia  constituta,  explicare  per- 
git  consonantiam  inter  operationes  animae  et  corporis  motiones,  eo 
quod  Deus  Artifex  sapientissimus  naturarum  ita  condidit  et  animam 
et  corpus  cuiusque  hominis,  ut  ad  determinatas  perceptiones  et  voli- 
tiones  ab  activitate  animae  procedentes  respondeant  in  corpore  con- 
gruentes  motus,  et  vicissim.  Et  sic  per  divinam  praescientiam  ita  har- 
monice  anima  et  corpus  perfecta  sunt,  ut  in  agendo  et  patiendo  ma- 
ximam  mirabilemque  concordiam  servent,  Ordinata  autem  et  connexa 
series  et  volitionum  animae  et  motionum  corporis  a  Leibnitio  sic  expli- 
catur,  quod  prior  perceptio  et  volitio  in  anima  sit  ratio  sufficiens  po- 
sterioris  perceptionis  et  volitionis ;  et  prior  motus  in  corpore  sit  ratio 
sufficiens  posterioris,  ita  tamen  ut  posterior  motio  necessario  priorem 
motionem  consequatur. 

Influxus  physicus,  qui  dicitur  etiam  mutua  causalitas  vel  systema 
Lockianum,  eo  quod  a  Lockianis  magno  ardore  explicatum  propugna- 
tumque  fuit.  Ipsi  nomen  influxus  physici  attributum  fuit,  propterea 
quod  explicat  unionem  animae  et  corporis  per  mutuam  operationem 
animae  in  corpus,  et  corporis  in  animam,  ex  qua  mutua  actione  et 
passione  ratio  habetur,  quamobrem  ad  certas  animae  volitiones  pro- 
ducantur  determinati  motus  in  corpore,  et  ad  quosdam  motus  in  cor- 
pore  excitentur  in  anima  quaedam  perceptiones.  Hoc  systema  innu- 
meros  sibi  vindicat  assertores,  cum  ad  illud  confugerint  omnes  pene 
philosophi,  qui  sectantes  in  philosophando  dogmata  cartesiana,  et  a 
peripatetica  doctrina  materiae  et  formae  substantialis  abhorrentes,  sen- 
tiebant,  unionem  animae  et  corporis  in  homine  minime  explicari  posse 
sive  per  mutuam  assistentiam,  sive  per  harmoniam  praestabilitam, 
ideoque  physicum  influxum  amplexati  sunt. 

Praeiudicium.  Tria  memorata  systemata  quaestionem  solvendam 
ne  attingunt  quidem;  agitur  enim  de  ratione  assignanda,  qua  anima 
intellectiva  et  corpus  una  coniungantur  ad  conflandum  unicum  indi- 
\iduum  humanum,  cui  merito  tribuantur  et  actiones  quae  sunt  ani- 
mae,  sciJicet  intelligere,  et  actiones  quae  sunt  corporis  et  animae, 
iclest  corporis  animati  et  viventis,  uti  sentire,  nutriri,  moveri  secun- 
dum  locum.  Verum  propugnatores  liorum  systematum  supponentes, 
animam  et  corpus  esse  duas  substantias  completas,  subsistentes,  et  se- 
paratas  secundum  esse  substantiale  proprium  cuiusque,  et  consequen- 
ter  proprias  operationes  sibi  vindicare,  de  commercio  inquirunt  inter 
animam  et  corpus,  idest  de  consonantia  et  concordia  inter  perceptio- 
nes  et  volitiones  animae  et  motiones  corporis;  et  in  hac  consonantia 
unionem  reponunt,  cum  evidenter  haec  concordia  unionem  consequatur 
et  supponat,  non  constituat.  Hoc  evidentius  apparebit,  si  sub  oculos 
ponamus  simile  illud,  quo  utitur  Leibnitius  ad  haec  tria  systemata 
summatim  exponenda.  Fac,  inquit,  duo  esse  horologia,  quae  conso- 
nare  debeant.  Obtineri  id  potest  triplici  methodo.  Una  per  influxum, 
si  feceris,  ut  alterum  agat  in  alterum,  idque  vel  mutuo,  vel  ex  alter- 
utro  tantum  latere.  Hanc  viam  influxus  vocabimus.  Secunda  est,  si 
opificem  operi  comitem  feceris,  qui  dissonantia  ceteroquin,  vel  ces- 
santia  in  motu  horologia  singulis  momentis  sibi  mutuo  accommodet, 
alterum  dirigens  ex  altero.  Hanc  viam  vocabimus  assistentiae.  Tertia 
est  si  satis  accuratas  feceris  eas  machinas,  ut  singulae  suas  Jeges 
exacte  exsequantur,  easdemque  ab  initio  sibi  respondere  curaveris. 
lta  enim  cum  utraque  easdem  vel  similes  exsequatur  leges,  semel 
harmonicae  nunquam  dissilient:  quam  viam  praestabilitae  harmoniae 
dicimus.  Hactenus  Leibnitius,  qui  patefactis  quibusdam  incommodis 
tum  influxus  physici  tum  mutuae  assistentiae,  illico  concludit,  confu- 
giendum  esse  ad  harmoniam  praestabilitam,  ut  unio  animae  cum  cor- 
pore  intelligi   tutarique  valeat ! 

Et  quaerenda  sunt  argumenta  quibus  haec  novatae  philosophiae 
placita  refellantur!  Nimirum  cum  explicandum  veniat,  quo  pacto 
anima  intellectiva  iungatur  corpori  organico,  ita  ut  tiat  unicum  indi- 
viduum  et  unica  natura  humana,  et,  anima  accedente,  vere  generetur 
homo,  eaque  recedente,  corrumpatur,  qua  ratione  anima  communicet 
corpori  sibi  unito  esse  viventis  et  sensitivi,  illudque  elevet  ad  speciem 
humanam,  recens  philosophia,  destructa  mirabili  hac  unione,  quam 
documenta  fidei  proclamant,  evidens  ratio  evincit,  ipse  communis  sen- 
sus  naturae  ratam  habet,  nobilissimam  quaestionem  praeterlabitur,  et 
serio  inquirit  de  commercio  inter  animam  et  corpus,  perinde  ac  essent 
duae  naturae  inter  se  penitus  disiunctae,  et  accidentaliter  dumtaxat 
copulatae!  Qiiam  ad  rem  has  diversas  tum  veterum  tum  recentiorum 
philosophorum  sententias,  quae  ineptae  omnino  sunt  ad  scientiiicam 
explicationem  exhibendam  mirabilis  unionis,  secundum    quam    anima 

rationalis  iungitur  corpori    ad  liominem  constituendum,  duabus  pro- 

positionibus  explodemus,  et  sic  viam   parabimus   ad    doctrinam  peri- 
paletico-scholasticam  hac  super  re  proponendam. 


PROPOSITIO  I. 

Absurda  est  opinio  Platonis  et  Platonicorum,  nec  non  sententia 
Commentatoris  de  unione  animae  intellectivae  cum  corpore. 

Arg.  generale  pro  utraque  positione.  llla  opinio  absurda  est, 
qua  admissa,  homo  idest  animal  rationale  erit  unum  per  accidens 
et  non  simpliciter  et  per  se.  Atqui,  admissa  positione  tum  Piatonis 
et  Platonicorum,  tum  Averrois,  homo  erit  ens  unum  per  accidens. 
Ergo  gemina  illa  opinio  repudianda  est,  utpote  non  explicans,  sed 
destruens  potius  compositam  hominis  essentiam  seu  naturam.  Ut 
propositio  maior  evolvatur,  notandum  est,  hominem  dici  et  esse 
ens  unum  per  se,  quia  hominis  est  definitio  una  et  non  multiplex, 
nimirum  animal  rationale.  Nam  unum  per  se,  dicitur  tripliciter,  vel 
sicut  indivisibile,  vel  sicut  continuum,  vel  sicut  quod  est  ratione 
unum,  videlicet  definitione  (1).  Quod  autem  in  Platonis  et  Averrois 
sententia  homo  esset  unum  per  accidens,  hoc  est  evidentissimum, 
cum  ex  motore  et  mobili  ficri  nequeat  unica  substantia,  neque  ex 
duobus  per  speciem  intelligibilem,  quae  accidens  est,  coniunctis. 


PROPOSITIO  II. 

Systemata  assistentiae,  harmoniae  praestabilitate,  et  influxus 
physici  unionem  animae  et  corporis  non  explicant,  sed  destruunt, 
et  plura  impossibilia  in  se  continent. 

Arg.  I.um,  et  generale.  Ula  systemata  nequaquam  explicant  unio- 
nem  animae  et  corporis  ex  qua  resultat  homo,  sed  potius  eam  sub- 
vertunt,  quae  profitentur,  animam  et  corpus  esse  duas  substantias  com- 
plete  subsistentes,  et  explicare  conantur,  qua  ratione  operationes 
utriusque  substantiae  concinant  simul.  Atqui  huiusmodi  dicenda  sunt 
tria  enumerata  systemata.  Ergo  inepte  admodum  assumuntur  ad 
explicandam  unionem,  quam,  si  vera  essent,  funditus  subverterent. 
Ut  vis  argumenti  intelligatur,  revocare  oportet  in  memoriam,  quod  a 
nobis  iam  animadversum  fuit,  nimirum  in  hac  quaestione  explanan- 
dum  esse  quo  pacto  anima  intellectiva  et  corpus  organicum  una  iun- 
gantur  ad  hominem  eonilandum ;  hoc  autem  minime  explicatur  per 
consonantiam  et  harmoniam  actionum   et    motionum    animae  et  cor- 

(1]  Cf.  S.  Thom.  Contra  gent.  lib.  II,  cap.  LVI. 

De  Maria,   Vol.  II.  29 


ioO  1'HIL.    NAT.    SEU   ANTHROPOLOGIA,    PARS    II.    QUAEST.    II. 

poris,  quae  consonantia  ortum  ducit  ab  unione  iam  praesupposita,  et 
est  eius  effectus,  ideoque  illam  formaliter  constituere  nequit.  Ergo 
conficta  systemata  quaestionem  solvendam  ne  attingunt  quidem,  nedum 
illam  solvant,  proindeque  inter  somnia  amandanda  sunt. 

Arg.  2.um  Anima  per  suam  iunctionem  cum  corpore  organico  ipsi 
tribuit  speciem  et  vitam,  illudque  eievat  ad  esse  corporis  humani, 
sensitivi,  viventis.  Atqui  per  unionem,  quam  tria  illa  systemata  com- 
miniscuntur,  anima  nequaquam  tribuere  potest  speciem  et  vitam  cor- 
pori.  Ergo  memorata  systemata  repudianda  omnino  sunt. 

Evol.  arg.  Ad  propositionem  maiorem  quod  attinet,  nemini  du- 
bium  esse  potest,  animam  intellectivam  per  suam  accessionem  tri- 
buere  corpori  speciem.  Corpus  enim  vivum,  sentiens,  humanum 
specie  differt  a  corpore  inanimo:  est  autem  vivum,  sentiens,  humanum 
per  animam  intellectivam:  ergo  speciem  mutuatur  ab  anima  intel- 
lectiva  (1).  Hoc  luculentius  apparebit,  si  spectamus,  operationem 
procedentem  a  corpore  vivente  esse  specie  diversam  ab  operatione 
procedente  a  corpore  mortuo;  alia  quippe  est  immanens,  alia  trans- 
iens.  Sed  per  operationem  cognoscimus  naturas  speciesque  rerum. 
Ergo  corpus  vivum  mutuatur  speciem  ab  anima.  Sed  speciem  non 
posset  recipere,  nisi  anima  communicaret  ipsi  suum  esse  substantiale. 
Ergo  unio  quae  a  tribus  memoratis  systematibus  confingitur,  est  plane 
inepta  ad  solvendam  quaestionem.  Ceterum  tria  systemata  recen- 
tiorum  ipsam  animae  naturam  et  definitionem  evertunt  cum  anima 
sit:  Actus  primus  corporis  plujsici  organici  potentia  vitam  kabentis. 

Contra  occasionalismum.  Ut  aliquid  de  singulis  systematibus 
seorsum  dicamus,  systema  causarum  occasionalium  vel  mutuae  assi- 
stentiae  praeter  quam  quod  rem  explicandam  insolutam  deserit,  haec 
praecipua  offendit  incommoda.  l.°  Spoliat  creaturas  omnes  qualibet 
activitate,  et  consequenter  meritum  ac  demeritum  destruit  simul  cum 
libertate,  quae  sine  dominio  propriae  operationis  concipi  nequit. 
2.°  Realem  et  physicam  unionem  inter  animam  et  corpus  e  medio 
tollit:  animam  quippe  et  corpus  concipiuntur  ut  duae  machinae,  qua- 
rum  altera  ab  artifice  movetur  occasione  alterius.  3.°  In  hoc  syste- 
mate  nullo  rationabili  modo  explicari  potest,  cur  quandoque  perturbentur 
leges  quibus  motiones  corporis  perceptionesque  animae  temperantur. 
Unde  scite  de  hoc  systemate  loquens  Leibnitius  ait:  «  Miratus  sum 
irequenter  hominibus  tam  eruditis  sententias  tam  parum  philosophicas. 
tamque  primis  rationis  effatis  contrarias  probari  potuisse  »  (2). 

Contra  harmoniam  praestabilitam.  l.°  Hoc  systema  incurrit  ae- 
que  secundum  incommodum  notatum  in  systemate  assistentiae,  cum 
unio  a  Leibnitio  conficta  nullo  pacto  sit    physica  et    realis.  1°  Assi- 

;l;  Cf.  S.  Thom.    QQ.  DD.   De   Anima,  a.  I;    Contra  gent.  lib.  II,  cap.  LVll 
•2    Teod.  par.  2  §  3i<>. 

gnat  absurdam  et  commentitiam  rationem  sufficientem  iugis  succes- 
sionis  operationum  animae  et  motionum  corporis,  et  quae,  si  vera 
esset,  destrueret  radicitus  libertatem  humanae  voluntatis,  cum  omnes 
appetitiones  hominis  essent  naturales  et  necessariae.  3.°  Pavet  idea- 
lismo;  uti  enim  probe  notat  Clarkius:  Si  vera  est  harmonia  prae- 
stabilita,  homo  nec  videt  nec  audit,  nec  sentit  quicquam,  nec  corpus 
suum  movet,  sed  solum  videtur  sibi  se  videre,  audire,  sentire,  et 
corpus  suum  movere. 

Contra  influxum  physicum.  Svstema  influxus  physici  his  obno- 
xium  est  incommodis.  l.°  Materialismo  viam  parat  inducens  actio- 
nem  corporis  in  animam;  corpus  quippe  nequit  in  aliud  agere,  nisi 
per  contactum  quantitatis  et  molis,  qui  contactus  nonnisi  inter  cor- 
pora  haberi  potest :  Tangere  enim  et  tangi  nisi  corpus,  nulla  potest  res, 
uti  ex  Epicuro  cecinit  Lucretius  (1).  lam  vero  anima  est  spiritualis 
et  immaterialis;  ideoque  corpus  in  illam  nihil  agere  potest;  nam  nihil 
corporeum  imprimere  potest  in  rem  incorpoream  (2).  2.°  Renovat 
commentum  Platonis  unientis  animam  corpori  tamquam  motorem 
mobili;  quae  unio  non  est  essentialis,  sed  dynamica,  idest  per  con- 
tactum  virtutis,  quae  est  accidens;  et  ex  ipsa  nunquam  efflorescere 
potest  ens  unum  simpliciter.  Uti  enim  loquitur  S.  Thomas:  «  Ouae 
uniuntur  secundum  talem  contactum,  non  sunt  unum  simpliciter: 
sunt  enim  unum  in  agendo  et  patiendo,  quod  non  est  esse  unum 
simpliciter;  sic  cnim  dicitur  esse  unum,  quomodo  et  ens:  esse  autem 
agens  non  significat  esse  simpliciter:  unde  nec  esse  in  agendo  est 
esse  unum  simpliciter  »  (3).  3.°  Demum  in  hoc  systemate  cum  ac- 
tiones  animae  procederent  a  principio  substantialiter  diverso  ab  eo, 
ex  quo  actiones  procederent  corporis,  nulla  actio  esset  communis  ani- 
mae  et  corpori,  et  tribui  posset  composito. 

Scholion.  Ut  brevitaU  consuleremus,  systemata  omisimus  Ioannis 
Clerici,  et  Rosminii,  quorum  primus  ratus  est,  animam  et  corpus  inter 
sese  uniri  per  naturam  quamdam  tertiam  utriusque  participem;  se- 
cundus  docuit,  animam  corpori  uniri  per  perceptionem  immanentem 
sensus  fundamentalis.  Haec  duo  systemata  perspicue  absurda  sunt. 
Clericus  quippe  theoriam  Cudworti  de  natura  genetrice  vel  de  natura 
plastica  diffusa  per  omnes  res,  quam,  ad  explicandas  materiae  opera- 
tiones,  mediam  posuit  inter  Deum  et  corpora,  unioni  animae  cum  cor- 
pore  accommodavit,  et  commentus  est,  dari  naturam  quamdam  neque 
corpoream  neque  incorpoream,  sed  utriusque  participem,  quae  vice 
fungatur  mediatoris  plastici  animam  cum  corpore  copulantis. 

De  hac  sententia,  prout  a  loanne  Clerico  usurpatur  ad  declaran- 

(1)  De  rerum  nat.  lib.  I,  v.  305. 

(2)  Cf.  S.  Thom.  1  p.  q.  84,  a.  6. 
(3;  Contra  gent.  lib.  II,  cap.  LVI. 


152  PRTL.    NAT.    SEU    ANTHROPOLOGIA,    PARS    II.   QUAEST.    II. 

dam  unionem  animae  cum  corpore,  dicimus,  eam  esse  egregie  secum 
pugnantem,  cum  commentitiam  quamdam  rem  inducat,  idest  naturam, 
quae  non  est  neque  corpus  neque  spiritus.  Ceterum  doctrina  de  me- 
dialore  plastieo  inter  animas  et  corpus  contra  nonnullos  veteres  refu- 
lata  iampridem  fuit  a  S.  Augustino  (1),  et  a  S.  Thoma  qui  multis  in 
locis  directe  copioseque  probat,  animam  intellectivam  sine  ullo  medio 
esse  cum  corpore  unitam  (2).  Hanc  eamdem  doctrinam  immediatae 
unionis  inter  animam  et  corpus  diserte  docuit,  ut  paulo  post  videbi- 
mus,  Pius  IX  P.  M.  Giintheri  errores  proscribens. 

Neque  minus  falsus  est  Rosminius,  qui  per  sensum  fundamentalem, 
nimirum  per  cognitionem  sensitivam  huiuscemodi  unionem  explicat. 
Haec  quippe  unio,  praeter  alia  incommoda,  est  accidentalis  et  mediata, 
et  inducit  commentitium  quemdam  et  perennem  sensationis  actum  ad 
arbitrium  confictum,  et  in  circulum  incidit  vitiosum;  anima  quippe  non 
potest  corpus  sentire,  quin  ipsi  sit  unita ;  et  ipsi  unita  esse  nequit,  nisi 
illud  sentiendo  (3). 


ARTICULUS  III. 

AN    ANIMA    LNIATUR    CORPORI    UT    FORMA    SUBSTANTIALIS. 

QUAESTIO  CIRCUMSCRIBITUR.  Probatum  a  nobis  est,  unionem 
animae  cum  corpore  esse  substantialem,  cum  ex  ea  resultet  unica 
substantia  composita,  nimirum  unica  natura  humana,  et  unicus  homo. 
Investigandum  nunc  venit  qua  ratione  substantia  spiritualis  vel  anima 
intellectiva  iungi  cum  corpore  valeat,  ad  hoc  ut  efficiatur  ens  simpli- 
citer  unum.  Principio  quidem  perspicuum  est,  substantiam  intellecti- 
vam  copulari  haudquaquam  posse  cum  corpore  per  modum  mistionis, 
cum  ad  invicem  alterari  non  queant.  Insuper  substantia  spiritualis  est 
incorruptibilis ;  incorruptibilitas  vero  mistioni  adversatur,  in  qua  semper 
aliqua  corruptio  intervenit,  cum  minime  remaneant  actu,  quae  revera 
miscentur.  Neque  melius  explicari  potest  haec  iunctio  per  contactum 
sive  stricto  sensu  sive  late  dictum.  In  primo  quippe  casu  contactus 
impossibilis  est,  cum  tactus  molis  tantummodo  sit  corporum  :  in  se- 
cundo  casu  contactus,  qui  dicitur  virtutis,  nempe  quatenus  una  sub- 
stantia  agat  in  alteram,  licet  non  repugnet  ex  parte  spiritualis  sub- 
stantiae,  quae  corpus  movere  potest;  tamen  haec  unio  non  esset  nisi 
accidentalis,  ex  eaque  nunquam  resultaret  ens  simpliciter  unum  (4). 

(1)  Cf.  S.  Augdst.  Epist.  13  ad  Nebridium. 

(2)  Cf.  S.  Thom.  OQ.  DD.  De  spir.  creaturis.  a.  3,  De  Anima,  a.  9. 

(3)  Rosminii  doctrina  invenitur  clare  exposita  et  invicte  refutata  apud  Mat- 
thaeum  Liberatoke,  Del  composto  umano,  cap.  VII.  a.  8. 

(4)  Cf.  S.  Thom.  Contra  gent.  lib.  II.  cap.  LVI. 

Remanet  ergo  scrutandum,  an  anima  et  corpus  uniantur  per  mo- 
dum  actus  et  potentiae,  sive  per  modum  formae  substantialis  et  ma- 
teriae.  Et  quoniam  haec  ratio  unionis,  ducta  ab  Aristotele,  a  Doctoribus 
Ecclesiae,  in  primis  a  S.  Thoma,  et  ab  omnibus  Scholasticis  propugnata 
est,  cum  sit  unice  vera;  antequam  ad  eius  veritatem  adstruendam  ac- 
cedamus  nonnulli  conceptus  in  memoriam  revocandi  sunt. 

Materia.  Causa  materialis  seu  materia  dici  solet :  Subiectum  ex 
quo  aliquid  fit,  et  intrinsece  componitur  tamquam  ex  aliquo  determi- 
nabili.  Si  id  quod  fit,  efficitur  simpliciter,  tunc  subiectum,  ex  quo  fit, 
dicitur  materia  prima,  quae  a  S.  Thoma  sic  declaratur :  «  Manifestum 
est  quod  cum  potentia  et  actus  dividant  ens,  et  cum  quodlibet  genus 
per  actum  et  potentiam  dividatur,  id  communiter  materia  prima  nomi- 
natur,  quod  est  in  genere  substantiae  ut  potentia  quaedam  intellecta 
praeter  omnem  speciem,  et  formam,  et  etiam  privationem,  quae  tamen 
est  susceptiva  et  formarum,  et  privationum  »  (1).  Quod  si  id  quod 
efficitur,  acquirit  esse  quoddam  secundarium  superveniens  enti  iam 
actu  praeexsistenti,  subiectum,  ex  quo  res  fit,  est  completa  substantia, 
et  melius  dicitur  subiectum,  quam  materia. 

Forma.  Causa  formalis  seu  forma  est :  Realitas  per  quam  aliquid 
intrinsece  constituitur,  tamquam  per  actum  determinativum ;  seu  aliis 
verbis :  Id  quod  facit  esse  actu  subiectum,  quod  antea  erat  in  potentia. 
Forma  ergo  cum  faciat  esse  actu,  generaliter  dicit  actum,  et  potentiae 
opponitur;  et  sicut  potentia  denotat  aliquid  determinabile,  ita  actus 
habet  rationem  determinantis :  quare  iorma  rem  constituit  et  ad  certum 
essendi  modum  determinat.  Si  facit  esse  actu  absolute  et  simpliciter, 
dicitur  forma  substantialis ;  si  facit  esse  actu  secundum  quid,  dicitur 
forma  accidentalis.  Discrimen  inter  formam  substantialem  et  acciden- 
talem  sic  assignatur  a  S.  Thoma :  «  Haec  est  differentia  formae  sub- 
stantialis  ad  formam  accidentalem,  quod  forma  accidentalis  non  facit 
ens  actu  simpliciter,  sed  ens  actu  tale  vel  tantum,  utputa  magnum  vei 
album,  vel  aliquid  huiusmodi.  Forma  autem  substantialis  facit  esse  actu 
simpliciter.  Unde  forma  accidentalis  advenit  iam  subiecto  praeexsi- 
stenti  actu;  forma  substantialis  non  advenit  subiecto  praeexsistenti,  sed 
exsistenti  in  potentia  tantum,  seilicet  materiae  primae  »  (2). 

Causalitas  materiae  et  formae.  Huiusmodi  causalitas  consistit  in 
mutua  communicatione  propriae  entitatis  per  immediatam  unionem 
utriusque ,  ideoque  materia  et  forma  sunt  principia  constituentia  rem 
intrinsecus.  Diximus  per  immediatam  unionem,  ad  excludendam  cum 
Doctore  Angelico  falsam  opinionem  eorum,  qui  inter  raateriam  et  for- 
raam  aliquid  fingebant  medium,  quod  utramque  coniungeret  ad  unura 
quid  efficiendum,  et  ex  illo  quaerebant  causam  unitatis  in  compositis. 

(1)  QQ.  DD.  De  spirit.  creaturis,  a.  1. 

(2)  De  Anima,  lib.  II.  lect.  1  ;  cf.  etiam  1  p.  q.  76,  a.  i  et  q.  77.  a.  6. 

Sic  causam  unitatis  hominis  assignabant  quamdam  consubstantialitatem, 
sive  coexsistentiam  animae  cum  corpore,  quam  animationem  dicebant. 
eo  ferme  modo  ac  scientia  poneretur  ut  aliquid  medium  inter  animam 
et  scire.  Hoc  falsum  esse  ex  doctrina  Aristotelis  declarat  Aquinas;  et 
si  de  anima  et  corpore  diceretur,  deberet  de  omnibus  affirmari,  quae 
se  habent  uti  forma  et  materia.  Sic  convalescere  erit  medium  inter 
animal  et  sanitatem,  et  esse  album  erit  medium  inter  superficiem  et 
albedinem,  quod  est  evidenter  falsum. 

Memorati  erroris  causa  sic  perspicue  et  subtiliter  assignatur  a 
S.  Thoma:  «  Causa,  quare  talia  posuerunt,  est,  quia  inquirebant  quid 
faciens  unum  potentiam  et  actum,  et  inquirebant  differentias  eorum. 
quasi  oporteret  eas  colligari  per  aliquod  unum  medium,  sicut  ea  quae 
sunt  diversa  secundum  actum.  Sed  ultima  materia,  quae  scilicet  est 
appropriata  ad  formam,  et  ipsa  forma  sunt  idem  (idest  faeiunt  idem 
ens).  Aliud  enim  eorum  est  sicut  potentia,  aliud  sicut  actus.  Unde  si- 
mile  est  quaerere,  quae  est  causa  alicuius  rei,  et  quae  est  causa,  quod 
illa  res  sit  una,  quia  unumquodque  in  quantum  est,  unum  est.  Quod 
enim  est  in  potentia,  fit  in  actu;  et  sic  non  oportet  ea  uniri  per  ali- 
quod  vinculum,  sicut  ea,  quae  sunt  penitus  diversa.  Unde  nulla  causa 
est  faciens  unum,  quae  sunt  composita  ex  materia  et  forma,  nisi  quod 
movet  potentiam  ad  actum  »  (1). 

Forma  ergo  substantialis  communicat  materiae  esse  substantiale. 
seu  primum  et  simpliciter ;  contra  quaelibet  alia  forma  ipsi  superve- 
niens  non  affert  subiecto,  nisi  esse  accidentale  et  secundum  quid.  Res 
ita  declaratur  a  S.  Thoma  :  «  Est  hoc  proprium  formae  substantialis, 
quod  det  materiae  esse  simpliciter...  Si  qua  forma  est,  quae  non  det 
materiae  esse  simpiiciter,  sed  adveniat  materiae  iam  exsistenti  in  actu 
per  aliquam  formam,  non  erit  forma  substantialis  »  (2).  Cum  autem 
ens  et  ununi  convertantur,  id  quod  facit  esse  simpliciter,  facit  etiam 
unum  simpliciter.  Unde  forma  substantialis,  quae  facit  rem  esse  sim- 
pliciter,  facit  quoque  eam  esse  simpliciter  unam,  et  sicut  est  princi- 
pium  essendi,  sic   est  principium  unitatis  (3). 

Verum  enim  anima  intellectiva  ita  per  suam  essentiam  est  forma 
eorporis  cui  esse  suum  communicat,  ut  materiae  capacitatem  longe  su- 
perexcedat;  et  exinde  dimanat,  quod  quasdam  operationes  sibi  pro- 
prias  habeat,  in  quibus  non  communicant  organa  corporalia,  nimirum 
intelligere  et  velle.  Quam  ad  rem  secundum  quod  anima  attingitur  a 
materia  corporali,  quam  ad  suum  esse  elevat,  dicitur  forma  corporis: 
secundum  quod  supergreditur  receptivam  capacitatem  materiae,  et  habet 
operationes  sibi  proprias,  dicitur  spiritus. 

1)  Metaph.  lib.  VIII,  lect.  5  fine. 

(•2)  QQ.  DD.  De  Anima,  a.  9;  Contm  gent.  lib.  II,  cap.  LXVIII. 
Mi  Cf.  S.  Tikim    Contra  gent.  lib.  II.  cap.  LVIII. 

PROPOSITIO. 

Anima  intellectiva  unitur  corpori  ut  forma  substantialis ;  nimi- 
rum  homo  ita  constat  ex  anima  et  corpore,  ut  anima  rationalis  sit 
vera,  per  se,  essentialis,  et  immediata  corporis  forma. 

Nota.  Dicitur  forma  vera,  idest  non  per  metaphoram  vel  analo- 
giam.  Dicitur  per  se  et  essentialis,  ut  excludatur  ratio  formae  per  ac- 
cidens,  vel  secundum  accidens,  cum  anima  ex  sua  essentia  ordinata  sit 
ad  informandum  corpus,  ut  possit  acquirere  complementum  suae  speciei. 
Dicitur  immediata,  ut  excludatur  quodlibet  medium  coniungens  animam 
cum  corpore ;  nam  proprius  actus  immediate  recipitur  in  propria  po- 
tentia.  uti  proxime  notavimus. 

Dogmatica  definitio  Concilii  Viennensis.  Cum  veritas  in  proposi- 
tione  enuntiata  multiplici  et  infallibili  Ecclesiae  decreto  definita  et  tra- 
dita  fuerit,  non  erit  inopportunum  fidei  oracula  in  medium  afferre. 
Clemens  ergo  V  in  generali  Concilio  Viennensi  conceptis  verbis  defi- 
nivit  substantiam  animae  intellectivae  esse  vere,  per  se,  et  essentialiter 
formam  corporis.  En  verba  Concilii :  «  Doctrinam  omnem  seu  propo- 
sitionem  temere  asserentem,  aut  vertentem  in  dubium,  quod  substantia 
animae  rationalis  seu  intellectivae  vere  ac  per  se  humani  corporis  non 
sit  forma,  velut  erroneam  ac  veritati  catholicae  inimicam  fidei,  prae- 
dicto  sacro  approbante  Concilio,  reprobamus,  ut  cunctis  nota  sit  fidei 
sincera  veritas,  ac  praecludatur  universis  erroribus  aditus,  ne  subintrent, 
quod  quisque  deinceps  asserere,  defendere,  seu  tenere  pertinaciter  prae- 
sumpserit,  quod  anima  rationalis  seu  intellectiva  non  sit  forma  corporis 
humani  per  se  et  essentialiter,  tamquam  haereticus  censendus  est »  (1). 
Haec  eadem  definitio  repetita  est  a  Conc.  Lateranensi  V  sub  Leone  X  (2). 

Definitionem  mox  memoratam  instauravit  Pius  IX  P.  M.,  qui  in 
suis  Iitteris  Apostolicis  ad  Archiepiscopum  Coloniensem  datis  anno  1857, 
contra  Giintherum  eiusque  adstipulatores  ita  quaestus  est:  «  Noscimus 
iisdem  libris  laedi  catholicam  sententiam  ac  doctrinam  de  homine, 
qui  corpore  et  anima  ita  absolvatur,  ut  anima  eaque  rationalis  sit 
vera,  per  se,  et  immediata  corporis  forma  ».  Nuper  recitata  tum  Con- 
cilii  Viennensis  tum  Pii  IX  verba,  quae  diserte  statuunt,  substantiam 
animae  intellectivae  esse  vere,  per  se,  essentialiter,  et  immediate  for- 
mam  corporis,  luculenter  proclamant  doctrinam  a  Scholasticis  tradi- 
tam  de  unione  animae  et  corporis,  simulque  reprobant  contraria  sy- 
.stemata  ex  placitis  cartesianis  exorta,  quae  essentialem  et  immedia- 
tam  unionem  animae  et  corporis  funditus  subvertunt,  cum  omnia  hu- 

(1)  Clementinae,  De  Summa  Trinitate  el  fide  catholica,  Tit.  4.  cap.  unico. 

(2)  Ses.  8,  Canone  Apostolici  Regiminis. 

iusmodi  systemata  in  eo  conveniant  quod  negent,  animam  communi- 
care  corpori  suum  esse  substantiale. 

Prob.  prop.  Arg.  I.um  Anima  intellectiva  est  substantia  incom- 
pleta,  quae  per  communicationem  sui  esse  intrinsecus  determinat  ma- 
teriam  ad  certam  speciem  substantiae  corporeae.  Atqui  hoc  est  pro- 
prium  munus  formae  substantialis.  Ergo  anima  est  vera,  essentialis. 
et  immediata  corporis  forma.  Siquidem  ad  propositionem  maiorem 
quod  attinet,  perspicuum  est,  animam  esse  substantiam  incompletam, 
cum  sit  pars  naturae  humanae,  et  nequeat  exercere  multiplices  ope- 
rationes  suae  speciei  sine  corporis  societate,  cum  et  ipsum  intelligere 
quod  fit  sine  organo  corporali,  perfici  nequeat,  ut  est  propriam  spe- 
ciei  humanae,  quin  anima  sit  corpori  essentialiter  coniuncta:  cogni- 
tionem  enim  accipere  debet  a  rebus  sensibilibus;  quod  impossibile 
foret,  nisi  corpori  esset  unita.  Per  sui  esse  communicationem  deter- 
minat  materiam  acl  esse  substantiam  viventem;  et  nihil  viventibus 
est  magis  intrinsecum,  quam  vivere,  cum  vivere  viventibus  sit  esse. 
Insuper  elevat  materiam  ad  esse  corpus  humanum,  quod  est  vera 
species  substantiae  corporeae,  nam  est  natura  una  et  indivisa  exigens 
trinam  dimensionem.  Cum  propositio  minor  sit  ipsa  definitio  formae 
substantialis  iure  concluditur,  animam  intellectivam  esse  formam  sub- 
stantialem  corporis  organiei,  cui  tribuit  esse  et  speciem. 

Arg.  2.um  ex  S.  Thoma  desumptum  sic  summatim  potest  proponi. 
Ad  hoc  quod  aliquid  sit  forma  substantialis  alterius,  duo  necessaria 
sunt,  nimirum  quod  forma  sit  principium  intrinsecum  essendi  essen- 
tialiter  ci,  cuius  est  forma,  idest  principium  quo  aliquid  est  et  deno- 
minatur  ens;  ex  quo  sequitur  secundum,  nempe  quod  materia  et  forma, 
conveniant  in  uno  esse  compositi.  Atqui  haec  duo  reperiuntur  in 
unione  animae  rationalis  cum  corpore  organico.  Ergo  anima  intelle- 
ctiva  corpori  unitur  ut  forma  substantialis. 

Ouod  si  quis  obiicit,  animam  intellectivam  non  posse  communi- 
care  suum  esse  materiae  corporali,  ita  ut  sit  unum  esse  utriusque. 
cum  modus  essendi  animae  intellectivae  nobilior  sit  modo  essendi  su- 
biecti  materialis:  Responsio  in  promptu  est  ex  S.  Thoma,  qui  ita  dif- 
ficultati  occurrit:  «  Hoc  convenienter  diceretur,  si  illud  esse  materiae 
esset,  eodem  modo,  sicut  esse  formae.  Non  est  autem  ita:  est  enim 
materiae  corporalis,  ut  recipientis  et  subiecti  ad  aliquid  altius  elevati ; 
substantiae  autem  intellectualis,  ut  principii  et  secundum  propriae 
naturae  congruentiam  »  (1).  Aliis  verbis:  Esse  compositi  humani  est 
in  corpore  tamquam  in  subiecto,  quod  sua  capacitate  receptiva  illius 
nobilitatem  non  adaequat,  ideoque  licet  attingatur  a  materia,  nihilo- 
minus  ab  ea  non  comprehenditur,  sed  eius  capacitatem  longe  super- 
greditur:  est  autem  in  forma,  sicut  in  principio  a  quo  dimanat,  ideo- 

(1)  Contra  gent.   lib.  II,  cap.  LXVHI. 


ART.    III.     \\     \MMA    LMATLR    CORPORI    LT    FORMA  45 1 

que  est  iuxta  capacitatem    auimae,  quam  excedere    non    potest,  cum 
esse  numquam  sit  praestantius  principio  formali,  quod  consequitur. 

Plura  alia  argumenta  conferri  possunt  apud  S.  Thomam,  locis  a 
nobis  superius  citatis,  nimirum  quod  homo  constituatur  in  sua  specie 
per  animam  intellectivam  cum  sit  animal  rationale.  ld  vero  quod 
compositum  determinat  ad  speciem  est  forma  substantialis:  vel  quod 
ex  anima  et  corpore  tiat  unum  per  se.  Id  vero  fieri  nequit,  nisi  anima 
sit  per  modum  actus  et  formae,  et  corpus  per  modum  potentiae  et 
materiae;  ex  duobus  enim  entibus  in  actu  nunquam  fit  unum  per  se, 
cum  non  sit  aliquid  ea  colligans. 

SOLVUNTUR  DIFFICULTATES  (1). 

Oppon.  I.°  Anima  intellectiva  est  forma  sub«istens.  Alqui  forma 
subsistens,  non  potest  esse  actus  corporis.  Ergo  anima  intellectiva  non 
unitur  corpori  ut  forma  substantialis. 

Resp.  Dist.  mai.  Anima  est  forma  subsistens  in  specie  incom- 
pleta,  Conc.  Est  forma  subsistens  in  specie  completa,  Neg. 

Explico.  Triplex  est  ratio  formarum.  Ouaedam  sunt  subsistentes 
in  propria  et  perfecta  specie,  et  dicuntur  formae  separatae,  uti  An- 
geli;  et  hae  substantiae  separatae  nullo  pacto  esse  possunt  actus  in- 
formativus  corporis.  Ouaedam  contra  non  habent  esse,  nisi  in  materia 
et  per  materiam;  et  istae  formae  exsistere  nequeunt  extra  materiam 
a  qua  dependent  in  essendo,  et  dicunlur  formae  materiales,  informan- 
tes  et  non  subsistentes,  uti  sunt  animae  animalium  brutorum.  Quae- 
dam  demum  sunt  formae,  quae  medium  occupant  locum ;  nam  et  esse 
habent  independens  a  materia,  ideoque  separatae  a  subiecto  exsistere 
possunt;  sed  cum  illud  esse  non  sit  completum  in  specie,  possunt 
communicare  suum  esse  corpori,  quocl  sibi  substantialiter  coniungunt 
ad  speciem  complendam;  et  dicuntur  formae  subsistentes  simul  et 
informantes,  uti  est  anima  humana,  quae  dici  potest  esse  in  corpore 
ut  in  subiecto  informationis,  non  vero  sustentationis,  cum  non  egeat 
sustentari  a  corpore  ut  possit  exsistere.  Ad  rem  S.  Thomas :  «  Anima 
habet  esse  subsistens  in  quantum  esse  suum  non  dependet  a  corpore, 
utpote  supra  materiam  corporalem  elevatum ;  et  tamen  ad  huius  esse 
communionem  recipit  corpus,  ut  sic  sit  unum  esse  animae  et  corpo- 
ris  quod  est  esse  hominis  »  (2). 

(J)  Innumerae  difficultates,  quae  afferri  possunt  contra  explicatam  doctrinam, 
accurate  proponuntur,  et  perspicue  dissolvuntur  a  S.  Thom.  praesertim  in  QQ.  1)1). 
De  Anima,  et  De  spiritualibus  creaturis.  Mos  ut  brevitati  consulamus,  quasdam  se- 
ligemus,  nempe  eas,  ex  quarum  solutione  quaestio  ulterius  illustrabitur. 

(2)  QQ.  DD.  De  spirit.  creaturis,  a.  2  ad  3.  Quo  pacto  anima  sit  subsistens 
et  actus  corporis  accurate  explanatur  ab  Angelico  QQ.  DD.  De  Anima,  a.  1. 

Oppon.  2.°  Quidquid  advenit  alicui  post  primum  esse,  acciden- 
taliter  ei  supervenit.  Atqui  corpus  advenit  animae  post  esse  comple- 
tum.  Ergo  corpus  unitur  animae  accidentaliter. 

Resp.  Dist.  mai.  Quidquid  advenit  alicui  post  primum  esse  ac- 
cidentaliter  advenit,  si  advenit  ut  forma,  Conc.  Si  advenit  ut  subie- 
ctum,  Subdist.  Si  advenit  formae  complete  subsistenti  in  natura  spe- 
ciei,  iterum  Conc.  Si  advenit  formae,  quae  non  est  completa  in  na- 
tura  speciei,  Neg.  Consimilem  difficultatem  sic  dissolvit  Aquinas  no- 
ster:  «  Licet  habeat  anima  esse  completum,  non  tamen  sequitur,  quod 
corpus  ei  accidentaliter  uniatur,  tum  quia  illud  idem  esse,  quod  est 
animae,  communicat  corpori,  ut  sit  unum  esse  totius  compositi,  tum 
etiam  quia  etsi  possit  per  se  subsistere,  non  tamen  habet  speciem 
compietam,  sed  corpus  advenit  ei  ad  complementum  speciei  »  (1). 

Oppon.  3.°  Si  anima  non  esset  complete  subsistens,  perficeretur 
per  unionem;  nam  materia  est  propter  formam.  Atqui  per  unionem 
non  perficitur  neque  quoad  esse,  quia  illud  communicat,  non  recipit, 
et  consequenter  neque  quoad  operationem,  quae  sequitur  esse.  Ergo 
anima  est  complete  subsistens,  et  nullo  pacto  actus  corporis. 

Resp.  Conc.  mau  et  Neg.  min.  Ad  rationem  additam,  Dist.  Anima 
communicat  esse  ut  causa  formalis,  Conc.  Ut  causa  efficiens,  Neg. 
Porro  aequivocatio  in  hoc  habetur,  quod  male  confunditur  causalitas 
causae  formalis  cum  causalitate  causae  efficientis.  Causa  efficiens,  cum 
faciat  actu  aliquid  a  se  adaequate  distinctum,  seipsam  perficere  ne- 
quit  per  suam  actionem;  verum  causa  formalis,  cum  actuet  subiectum, 
quocum  unitur  ad  aliquid  unum  complete  subsistens  constituendum, 
per  communicationem  sui  esse  seipsam  perficit  quoacl  esse,  et  conse- 
quenter  quoad  operationem. 

Oppon.  4.°  Intellectiva  potentia  eo  quod  sit  forma  spiritualis  non 
potest  esse  actus  corporis  seu  organi.  Atqui  eadem  ratio  militat  pro 
anima,  quae  non  habet  inferiorem  gradum  spiritualitatis.  Ergo  anima 
rationalis  non  est  forma  corporis. 

Resp.  Dist.  mai.  Intellectus  non  potest  esse  actus  organi  propter 
suam  spiritualitatem  coniunctam  cum  imperfectione  formae  acciden- 
talis,  Conc.  Propter  suam  spiritualitatem  nude  sumptam,  Neg.  etNeg.  min. 

Explico.  Forma  substantialis  hoc  inter  alia  differt  a  forma  acci- 
dentali,  quod  prima  causat  esse  actu  in  subiecto,  quod  est  ens  in 
potentia  tantum;  et  ex  adverso  cum  subiectum  formae  accidentalis 
sit  ens  actu,  actualitas  formae  accidentalis  causatur  a  subiecto,  a  quo 
omnino  dependet  in  essendo.  Quare  minime  repugnat,  formam  sub- 
stantialem  communicare  esse  subiecto,  et  in  se  subsistere,  si  illud  esse 
non  comprehenditur  a  materia;  verum  repugnat,   formam    accidenta- 

(1)     QQ.  DD.  De  Anima,  a.  1  ad  1. 

lem  habere  esse  a  subiecto  corporali,  et  dici  spiritualem,  idest  inde- 
pendentem  in  essendo  a  corpore  (1). 

Oppon.  5.°  Forma  et  materia  sunt  in  eodem  genere.  Atqui  anima 
intellectiva  et  corpus  mm  sunt  in  eodem  genere.  Ergo  anima  intel- 
lectiva  non  est  forma  corporis. 

Resp.  Dist.  mai.  Forma  et  materia  sunt  in  eodem  genere  redu- 
ctive  ut  principia  speciei,  Conc.  Formaliter  ut  species  eiusdem  gene- 
ris,  Neg.  Contradist.  mai.  et  Neg.  cons.  (2). 

Oppon.  6.°  Forma,  quae  dat  esse  materiae,  est  forma  materialis 
et  corruptibilis.  Atqui  anima  intellectiva  est  substantia  spiritualis  et 
incorruptibilis.   Ergo  anima  intellectiva   non  unitur  corpori  ut  forma. 

Resp.  Dist.  mai.  Forma  quae  ita  communicat  esse  materiae,  ut 
illud  esse  totaliter  comprehendatur  a  materia,  est  materialis,  Conc. 
Ut  illud  esse,  quod  attingitur  a  materia,  eius  capacitatem  longe  super- 
excedat,  est  materialis,  Subdist.  Idest  non  est  independens  a  materia 
in  essendo,  Neg.  Non  habet  omnimodam  separationem  a  materia  ut 
formae  mere  intellectuales,  Conc.  Contradist.  min.  Anima  intellectiva 
est  spiritualis,  ita  ut  eius  esse  nullo  modo  attingatur  a  materia,  Neg. 
Ita  ut  licet  in  se  subsistat,  possit  materiam  ad  esse  suum  elevare,  ad 
perfectam  naturam  suae  speciei  consequendam,  Conc.  Rem  ita  actu 
tangit  S.  Thomas:  «  Quamvis  sit  unum  esse  formae  et  materiae,  non 
tamen  oportet,  quod  materia  semper  adaequet  esse  formae :  immo 
quanto  forma  est  nobilior,  tanto  in  suo  esse  semper  excedit  materiam ; 
quod  patet  inspicienti  operationes  formarum,  ex  quarum  consideratione 
earum  naturas  cognoscimus.  Unumquodque  enim  operatur  secundum 
quod  est;  unde  forma  cuius  operatio  excedit  conditionem  materiae,  et 
ipsa  secundum  dignitatem  sui  esse  superexcedit  materiam  »  (3). 

Oppon.  7.°  Intellectus  a  Philosopho  (De  Anirna,  lib.  III,  text.  9). 
dicitur  separatus.  Iam  vero  si  intellectus  est  separatus  a  corpore,  anima 
intellectiva  non  est  torma  corporis.  Ergo. 

Resp.  Dist.  mai.  Intellectus  dicitur  separatus  eo  quod  anima  in- 
tellectiva,  cuius  est  potentia,  sit  separata  a  corpore,  Neg.  Eo  quod  non 
sit  actus  organi,  Conc.  Contradist.  min.  et  Neg.  cons. 

Explico.  Ad  clariorem  rei  explicationem  audiatur  S.  Thomas:  «Est 
in  anima  considerare  et  ipsius  essentiam,  et  potentiam  eius.  .Secundum 
essentiam  quidem  suam  dat  esse  tali  corpori;  secundum  potentiam 
operationes  proprias  efficit...  Si  operatio  eius  non  completur  per  orga- 
num  corporale,  potentia  eius  non  erit  actus  alicuius  corporis;  et  per 
hoc  intellectus  dicitur  esse  separatus,  non  quin  substantia  animae,  cuius 
est  potentia  intellectus,  nec  anima  intellectiva  sit  corporis  actus,   ut 

(1)  Cf.  S.  Thom.  1  p.  q.  77,  a.  6. 

(2)  Cf.  S.  Tbom.   Contra  gent,  lib.  II.  cap.  LXXIX. 

(3)  Contra  gent.  lib.JI,  cap.  LXVIII. 

forma  dans  tali  corpori  esse  »  (1).  Quocirca,  anima  est  forma  corporis 
secundum  essentiam  animae  intellectivae,  non  autem  secundum  ope- 
rationem  intellectualem  (2). 

Hinc  quaerenti,  an  anima  intellectiva,  quatenus  intellectiva  sit 
forma  corporis,  responsio  in  promptu  est.  Si  reduplicatio  illa  denotat, 
animam,  inlormando  corpus,  illi  communicare  perfectionem  vitae  in- 
tellectivae  cuius  corpus  non  est  capax,  negandum  est,  animam  intel- 
lectivam  hoc  sensu  informare  corpus:  si  illa  reduplicatio  indicat,  sub- 
stantiam  animae  intellectivae,  quae  omnino  simplex  est,  vere  coniungi 
corpori,  cui  comraunicat  suum  esse  quod  excedit  capacitatem  corporis, 
concedendum  est,  animam  intellectivam,  quatenus  intellectivam  uniri 
corpori;  nam  eadem  anima,  quae  per  essentiam  est  forma  corporis, 
habet  potentias  intellectuales,  prout  supergreditur  materiam  corpora- 
lem;  et  secundum  quod  unitur  corpori,  habet  operationes  et  vires  in 
quibus  communicat  corpus.  sicut  sunt  vires  animae  sensitivae  (3). 

Qua  de  re  fas  est  concludere,  essentiam  animae,  quae  formaliter 
est  intellectualis,  et  virtualiter  continet  perfectiones  formarum  inferio- 
rum,  coniungi  immediate  corpori,  oui  non  communicat  gradum  vitae 
et  perfectionis  intellectivae,  ex  quo  profluit  potentia  intelligendi,  quia 
materia  elevari  nequit  ad  illam  perfectionem. 

Oppon.  8.°  Anima  per  essentiara  suam  est  subsistens.  Atqui  non 
potest  esse  per  essentiam  subsistens  et  actus  corporis,  quia  haec  duo 
ex  opposito  dicuntur.  Ergo  anima  non  est  forma  corporis. 

Resp.  Dist.  mai.  Anima  per  essentiam  suam  subsistit  ut  pars 
speciei  humanae,  Conc.  Subsistit  in  specie  completa,  Neg.  Contradist. 
min.  Repugnat,  formara  aliquam  subsistentem  in  specie  incompleta 
esse  actum  corporis,  Neg.  Repugnat,  formam  subsistentem  in  specie 
completa  esse  actum  corporis,  Conc.  et  Neg.  cons. 

Oppon.  9.°  Anima  rationalis  et  Angelus  conveniunt  in  natura  spi- 
rituali.  Atqui  Angelus  non  potest  uniri  corpori  ut  forma  substantialis. 
Ergo  anima  intellectiva  non  est  forma  corporis. 

Resp.  Dist.  mai.  Anima  et  Angelus  conveniunt  generice  in  natura 
spirituali,  Conc.  Conveniunt  specifice,  Neg.  Conc.  min.  et  Neg.  cons. 

Oppon.  10.°  Forma  educitur  de  potentia  materiae,  secus  materia 
non  esset  in  potentia  ad  illam  formam.  Atqui  anima  rationalis  non 
educitur  de  potentia  materiae.    Ergo  anima  non  est  forma  corporis. 

Resp.  Dist.  mai.  Forma  quae  adaequat  capacitatem  materiae, 
educitur  de  potentia  materiae,  Conc.  Quae  supergreditur  capacitatem 
materiae,  Neg.  Conc.  min.  et  Neg.  cons. 

Explico.  Tunc  forma  educitur  de  potentia  materiae,  quando  actus 

(1)  Contra  (jenl.  lib.  II.  cap.  LXIX. 

(2)  Cf.  S.  Thom.   QQ.  DD.  De  Anima,  a.  !)  ad  11. 

(3)  Cf.  S.  Thom.   QQ.  DD.  De  Anima,  a.  1   6ne. 

et  virtus  formae  totaliter  reperitur  in  potentia  eius,  ita  ut  virtus  et 
nobilitas  formae  adaequet  capacitatem  materiae.  Quod  si  aliqua  forma 
propter  excellentiam  suae  perfectionis  superet  capacitatem  receptivam 
materiae,  quia  eius  virtus  potest  solum  attingi  a  materia,  et  non  com- 
prehendi;  tunc  illa  forma  non  potest  educi  de  potentia  materiae,  in 
qua  non  est;  sed  debet  produci  ex  nihilo. 

Oppon.  Il.°  Pereunte  corpore,  perit  in  anima  ratio  formae.  Atqui 
quod  potest  abscedere  ab  alio,  ei  convenit  accidentaliter.  Ergo  anima 
non  est  essentialiter  forma. 

Resp.  Pist.  mai.  Pereunte  corpore,  perit  in  anima  actualis  infor- 
matio  corporis,  Conc.  Perit  in  anima  essentialis  et  transcendentalis 
ordo  ad  corpus  tamquam  ad  proprium  perfectibile,  Neg. 

Oppon.  12.°  Esse  animae  est  simplex,  esse  corporis  resultat  ex 
partibus  quantitativis.  Atqui  idem  esse  non  potest  dici  simplex  et  com- 
positum.  Ergo  anima  non  communicat  suum  esse  corpori. 

Resp.  Dist.  mai.  Esse  animae  est  formaliter  simplex  et  virtualiter 
multiplex  et  compositum,  Conc.  Est  formaliter  et  virtualiter  simplex, 
Neg.  Contradist.  min.  et  Neg.  cons.  Haec  difficultas  est  similis  illis 
quae  fieri  solent  ex  corporeitate,  ex  figura  et  ex  aliis  proprietatibus, 
quae  cum  non  sint  formaliter  in  anima,  nihilominus  reperiuntur  in 
corpore  informato  per  animam. 

Oppon.  13.°  Forma  et  materia,  quae  sunt  principia  essentialia, 
ordinantur  ad  esse  compositi.  Atqui  anima  habet  esse.  Ergo  non  or- 
dinatur  ut  forma  ad  esse  compositi. 

Resp.  Dist.  mai.  Ordinantur  ad  esse  compositi,  quod  sit  com- 
pletum  in  specie,  Conc.  Ad  esse  compositi  simpliciter,  Neg.  Contra- 
dist.  min.  Anima  habet  esse  completum  in  specie,  Neg.  Habet  esse 
incompletum  in  specie,  Conc.  et  Neg.  cons. 


ARTICULUS  IV. 

DE    DNITATE    ANIMAE    IN    QUOLIBET    HOMINE. 

QUAESTIO  DEFINITUR.  Cum  triplex  sit  in  viventibus  animatis 
vitae  gradus,  nimirum  vegetativus,  sensitivus,  et  rationalis,  cumque 
principium  tribuens  vitam  dicatur  anima:  merito  inquirendum  venit, 
num  in  homine,  in  quo  hi  tres  vitae  gradus  una  conspiciuntur,  sint 
tres  animae  per  essentiam  diversae,  vel  unica  dumtaxat  admittenda 
sit  substantia  animae,  quae  ut  forma  nobilior  corpori  communicet,  quod 
formae  inieriores  tribuunt,  et  aliquid  amplius,  ita  ut  corpus  hominis 
per  eamdem  animam  intellectivam  sit  vivum,  sentiens,  et  humanum. 
Quaestioni  sic  determinatae  respondemus,  in  homine  praeter  animam 
intellectivam  non  dari  alias  animas  per  essentiam  diversas.  Quod  sic 

paucis  declaratur  a  S.  Thoma :  «  Forma  perfectior  dat  materiae  quid- 
quid  dabat  forma  inferior  et  adhuc  amplius.  Unde  anima  rationalis 
dat  corpori  humano  quidquid  dat  anima  sensibilis  brutis,  vegetabilis 
plantis,  et  ulterius  aliquid,  et  propter  hoc  ipsa  est  in  homine  et  ve- 
getabilis,  et  sensibilis,  et  rationalis  »    1). 

Et  re  quidem  vera,  si  anima  rationalis  unitur  corpori  ut  forma 
substantialis,  corpus  praesupponi  non  potest  actuatum  per  aliam  ani- 
mam,  quae  ipsum  faceret  substantiam  actu  viventem,  vel  sentientem; 
tunc  enim  anima  intellectiva  afferret  corpori  esse  quoddam  secundum, 
quod  proprium  est  formae  accidentalis.  Ouare  veritas  haec  intime 
connectitur  cum  alia  veritate,  quocl  nempe  anima  intellectiva  sit  in 
homine  forma  substantialis  corporis.  Sic  paucis  rem  complexus  est 
S.  Thomas:  «  Si  ponamus,  animam  corpori  uniri  sicut  formam,  omnino 
impossibile  videtur,  plures  animas  per  essentiam  differentes  in  uno 
corpore  esse  »  (2).  Antequam  ad  veritatem  propugnandam  accedamus, 
summatim  recensendi  sunt  errores  tum  veterum  tum  recentiorum,  qui 
unitatem  principii  vitalis  negant  in  homine. 

Philosophi  veteres.  Unitatem  animae  in  hominibus,  ut  de  Pytha- 
gora  eiusque  discipulis  taceamus,  iniiciatus  est  Plato,  qui  triplicem  in 
homine  finxit  animam,  cuius  principatum,  idest  rationem  in  capite 
collocavit,  tamquam  in  arce,  vim  nutritivam  posuit  in  hepate,  concu- 
piscibilem  in  corde  (3j,  Manichaei  duas  admiserunt  in  homine  animas, 
unam  bonam,  et  alteram  malam.  Apollinaristae  docebant,  hominem 
esse  compositum  ex  corpore,  anima,  et  ratione.  Errorem  Platonis  re- 
futavit  Aristoteles,  qui  hominis  animam  definivit:  Id  r/uo  vivimus,  sen- 
timus,  movemur,  et  intelligimus  primo.  Error  autem  Manichaeorum 
et  Apollinaristarum  refutatus  a  SS.  Patribus,  damnatus  fuit  a  Conciliis, 
praesertim  a  Constantinopolitano  IV.  Ouare  doctrina  de  unitate  prin- 
cipii  vitalis  a  Patribus  vindicata  et  a  Conciliis  definita  ad  Scholasticos 
manavit,  inter  quos  princeps  exsistit  S.  Thomas,  qui  docuit,  in  homine 
admitti  non  posse  nisi  unicam  animam,  unicamque  formam  substan- 
tialem,  et  sic  commentum  Platonis  paulo  secus  instauratum  ab  Avi- 
cebrono  penitus  explosit  (4).  Verum  Guilielmus  Lamerensis  Professor 
Oxoniensis  sententiam  a  S.  Thoma  traditam  de  unitate  formae  substan- 
tialis  in  homine  acriter  insectatus  est,  et  in  Opere  quod  inscripsit: 
Correctorium  operum  Fr.  Thomae  et  evulgavit  an.  1284),  docuit,  in 
homine  praeter  animam  intellectivam  dari  animam  sensitivam  et  ani- 
malem,  quas  ab  intellectiva  distinctas  eftinxit,  Neque  hic  silentio  prae- 
tereundus  est  Guilielmus  Ockam  parens  Nominalium,  qui  et  ipse  do- 

(1)  QQ.  DD.  De  Anima,  a.   11. 

(2)  1  p.  q.  76,  a.  3. 

(3)  Cf.  AmsT.  De  Anima,  lib.  1,  text.  90. 

(4)  Cf.  S.  Tmom.  QQ.  DD.  De  spirit.  cnaturis,  a.  3. 

ctrinam  peripatetico-scholasticam  de  unitate  animae  aggressus  est,  et 
duas  in  homine  adesse  animas  affirmavit  (1). 

Philosophi  recentes.  Ut  a  parente  novatae  philosophiae  incipia- 
mus,  Cartesius,  repudiata  scholastica  doctrina  de  substantiali  compo- 
sitione  corporum,  consequenter  labefactavit  unionem  substantialem 
animae  cum  corpore,  denegans,  animam  communicare  corpori  aliquod 
esse  substantiale.  Idcirco  licet  solam  animam  intellectivam  in  homine 
admittat ;  ab  ea  tamen  inficiatur,  procedere  ullam  corporis  operatio- 
nem,  ideoque  docet,  animam  non  esse  principium  quo  corpus  vivit. 
Haec  doctrina  in  omnes  pene  eius  discipulos  manavit,  qui,  uti  vidi- 
mus,  corporis  vitam  repetunt  vel  simpliciter  a  viribus  mechanicis,  chi- 
micis,  et  physicis,  vel  ab  huiusmodi  viribus  operantibus  sub  influxu 
determinati  organismi;  et  sic  dicti  fuerunt  Organistae,  ut  distinguerentur 
ab  illis  qui  animam  a  viribus  materiae  distinctam  posuerunt,  et  no- 
minati  sunt  Animistae.  Cartesius  ergo  et  Cartesiani  duplici  via  doctri- 
nam  peripatetico-scholasticam  de  unitate  principii  vitalis  in  homine 
adoriuntur;  nam  admittentes  animam  intellectivam,  negant  ab  ea  pro- 
cedere  vitam  corporis,  quam  repetendam  putant  vel  ab  ipsa  materia, 
vel  ab  aliquo  principio  vitali  penitus  distincto  ab  anima  rationali. 

Giinther  et  Baltzer.  Demum  inter  recentes  nominandi  sunt  Giin- 
ther,  eiusque  discipulus  Baltzer,  quorum  errores  a  Pio  IX  P.  M.  repro- 
bati  fuerunt.  Primus  namque  renovans  Apollinaris  errorem,  decer- 
nit,  sensibilitatem  in  homine  non  dimanare  ab  anima,  a  qua  intellectio 
procedit,  sed  esse  materiae  evolutionem  quamdam ;  ideoque  propugnat, 
hominem  esse  synthesim  cuiusdam  antithesis,  nimirum  compositum  ex 
spiritu  et  physi ;  nomine  physis  seu  naturae  intelligit  corpus  organi- 
cum  praeditum  vita  sensitiva  independenter  ab  anima  intellectiva.  Alter 
vero,  nempe  Baltzer  professus  est,  si  non  sensibilitatem,  saltem  vitam 
in  homine  non  procedere  ab  anima  intellectiva.  Contra  universos  hos 
errores  sequentem  statuimus  propositionem. 


PROPOSITIO. 

In  homine  unicum  adstruendum  est  principium  vitae  intelle- 
ctivae,  sensitivae,  et  vegetativae ;  nimirum  in  eo  anima  intellectiva 
non  differt  quoad  essentiam  ab  anima  sensitiva,  et  vegetabili  (2). 

Antequam  ad  rationes  afferendas  accedamus  quibus  efficitur  pro- 
positio,  non  erit  supervacaneum  recitare  decretum  octavi  Concilii  Ge- 
neralis,  et  verba  Summi  Pontificis  Pii  IX.  Conc.  Oecumen.  VIII,  Con- 

(1)  Quodlib.  2,  q.  10  el  II  ;  in  4  Sent.  q.  7. 

(2)  De  hac  re  cf.  S.  Thom.  1.  q.  q.  76,  a.  3;  Contra  gent.  lib.  II,  cap.  LVIH ; 
QQ.  DD.  De  Anima,  a.  9.  et  II  ;  De  spirit.  creaturis,  a.  3.  Eamdem  quaestionem 
eaucleate  explicant  Conimbricenses,  De  generat.  et  corrup.  lib.  I,  q.  II. 

stantinopolitanum  IV  in  Canone  decimo  haec  habet:  «  Cum  vetus  no- 
vaque  lex  testamenti  doceat,  unicam  homini  ratione  intelligentiaque 
pollenti  esse  animam,  eamdemque  sententiam  Patrum  omnium,  et  Do- 
ctorum  Sanctorum  Ecclesiae  doctrina  flrmet ;  sunt  tamen  qui  dictitant, 
duas  homini  esse  animas,  et  quibusdam  vitiosis  ratiocinatiunculis  et 
epicherematis  sectam  stabiliunt.  Sancta  haec  Oecumenica  Synodus 
huius  impietatis  conditores  cum  tota  secta  sua  anathemate  damnat  ». 
Pius  vero  IX  P.  M.  postquam  Giintheri  errorem  damnaverit,  ipsius 
Baltzeri  doctrinam  his  reprobavit  verbis :  cc  Hanc  sententiam,  quae 
unum  ponit  in  homine  vitae  principium,  animam  scilicet  rationalem, 
a  quo  corpus  quoque  et  motum,  et  vitam  omnern,  et  sensum  accipiat, 
in  Dei  Ecclesia  esse  communissimam  atque  Doctoribus  plerisque,  et 
probatissimis,  quidem  maxime  cum  Ecclesiae  dogmate  ita  videri  con- 
iunctam,  ut  huius  sit  legitima  solaque  vera  interpretatio,  nec  proinde 
sine  errore  in  Fide  possit  negari  »  (1). 

Prob.  prop.  Arg.  I.um  Homo  non  est  aggregatum  triplicis  substan- 
tiae  vegetativae,  sensitivae  et  intellectivae,  sed  est  unica  substantia 
composita,  pollens  triplici  vitae  gradu,  et  triplici  operatione  vitali. 
Atqui  si  in  eo  esset  trinum  vitae  principium  formale  per  essentiam  di- 
versum,  homo  esset  aggregatum  plurium  entium  actu,  ideoque  esset 
unum  per  accidens.  Ergo  in  homine  admittendum  est  unicum  for- 
male  principium,  quo  intelligit,  sentit,  et  vegetat.  Audi  S.  Thomam  : 
((  Ab  eodem  aliquid  habet  esse  et  unitatem  :  unum  enim  consequitur 
ad  ens.  Quum  igitur  a  forma  unaquaeque  res  habeat  esse,  a  forma 
etiam  habebit  unitatem.  Si  igitur  in  homine  ponerentur  plures  animae, 
sicut  diversae  formae,  homo  non  erit  unum  ens,  sed  plura  »  (2). 

Arg.  2.um  eruitur  a  modo  quo  homini  tribuitur  praedicatum  ani- 
malis  et  viventis.  Homo  dicitur  per  se  et  non  per  accidens  animal  et 
vivum,  cum  haec  praedicata  sint  homini  essentialia  et  non  accidentalia. 
Atqui,  si  esse  animal  et  esse  vivum  procederet  ab  anima  sensitiva  et 
vegetativa  essentialiter  diversa  ab  anima  intellectiva,  haec  praedicata 
non  essent  homini  essentialia,  sed  de  ipso  dicerentur  per  accidens. 
Ergo  in  homine  unica  est  anima,  idest  intellectiva. 

Evol.  arg.  Si  anima  intellectiva  uniretur  corpori  iam  vivilicato 
ab  alio  principio,  ideoque  corpus  a  principio  intellectivo  niihl  haberet. 
quod  spectaret  ad  vitam,  praedicata  essentialia  quae  ad  vitam  at- 
tinent,  non  possent  tribui  personae  humanae;  nam,  uti  notat  S.  Tho- 
mas :  «  Si  de  aliquo  subiecto  praedicentur  aliqua  secundum  diversas 
formas  per  se,  unum  illorum  praedicatur  de  altero  per  accidens  . .  . 
Si  igitur  Socrates  dicatur  homo  et  animal  secundum  aliam  et  aliam 
formam,  sequeretur  quod  haec  praedicatio  :  Ilomo  est  nmmaL  sit  per 

(1)  Pius  IX,  Epistola  ad  Episc.   Wratislamensem. 

(2)  Contra  gent.  lib.  II,  cap,  LVIII ;  cf.   1  p.  q.  76,  a.  3. 

accidens,  et  quod  homo  non  sit  vere  id  quod  est  aniraal.  Contingit 
tamen  secundum  diversas  formas  tieri  praedicationem  per  se,  quando 
habent  ordinem  ad  invicem,  ut  si  dicatur,  quod  habens  superficiem 
est  coloratum.  Nam  color  est  in  substantia  mediante  superficie.  Sed 
hic  modus  praedicandi  per  se  non  est  quia  praedicatum  ponitur  in 
dehnitione  subiecti,  sed  magis  e  converso  »  (1). 

Arg.  3.um  ln  operationibus  triplicis  vitae  tanta  est  ad  invicem 
dependentia,  ut  intensitas  unius  actionis  minuat,  et  quandoque  pe- 
nitus  impediat  operationem  alterius  vitae.  Atqui  hoc  inexplicabile  foret, 
si  principium  actionum  non  esset  per  essentiam  unum.  Ergo  unitas 
principii  vitalis  in  homine  est  admittenda :  «  Cum  operatio  unius  po- 
tentiae,  inquit  Aquinas,  fuerit  intensa,  impeditur  alterius  operatio,  et 
e  contra  fit  redundantia  ab  una  potentia  in  aliam,  quod  non  esset, 
nisi  omnes  potentiae  in  una  essentia  animae  radicarentur  »  (2). 

Arg.  4.um  Sic  proponitur  a  S.  Thoma :  «  Omne  quod  advenit 
alicui  post  esse  completum,  advenit  ei  accidentaliter,  cum  sit  extra 
essentiam  eius.  Quaelibet  autem  forma  substantialis  facit  ens  com- 
pletum  in  genere  substantiae ;  facit  enim  ens  actu  et  hoc  aliquid. 
Quidquid  igitur  post  primam  formam  substantialem  advenit  rei,  acci- 
dentaliter  advenit.  Cum  igitur  anima  nutritiva  est  forma  substan- 
tialis  (vivum  enim  substantialiter  dicitur  de  homine  et  de  animali), 
sequitur  quod  anima  sensitiva  adveniet  aceidentaliter,  et  similiter 
intellectiva;  et  sic  neque  animal,  neque  homo  significant  unum  sim- 
pliciter,  neque  aliquod  genus  neque  species  in  praedicamento  sub- 
stantiae  »  (3).  Hoc  argumentum  sic  paucis  concludi  potest.  Anima 
nutritiva  est  forma  substantialis,  ideoque  unita  subiecto  facit  ens  actu 
simpliciter  el  substantiam  completam.  Atqui  quidquid  alicui  super- 
venit  post  esse  completum,  accidentaliter  supervenit.  Ergo  si  anima 
sensitiva  et  intellectiva  est  distincta  ab  anima  nutritiva,  accidenta- 
liter  superveniunt  viventi,  et  tum  animal,  tum  homo  erunt  unum  per 
accidens.  Ex  dictis  rite  infertur,  animam  vegetativam  et  sensitivam 
in  homine  esse  nobiliorem,  quam  in  plantis  et  in  hrutis;  siquidem  in 
homine  est  rationalis  ac  proinde  spiritualis  et  immortalis  (4). 

SOLVUNTUR  DIFFICULTATES. 

Oppon.  I.°  Idem  non  potest  esse  ab  intrinseco  et  ab  extrinseco. 
Atqui  anima  rationalis  est  ab  extrinseco,  nempe  per  creationem,  anima 
sensibilis  et  vegetabilis  est  ab  intrinseco,  idest  per  virtutem,  quae  est 

(1)  QQ.  DD.  De  Anima,  a.  11  ;  cf.  1.  p.  d.  76,  a.  3. 

(2)  De  Anima,  loc.  cit.  fine. 

(3)  Contra  gent.,  lib.  II,  cap.  LVIII;  cf.  Silv.  Mauiium,  lib.  IV,  q.  25. 

(4)  Cf.  S.  Thom.  QQ.  DD.  De  Anima,  a.  11  ad  11 

Dk  Maria,  Vol.  II.  30 

in  semine.  Ergo  substantia  animae  intellectivae  in  homine  differt  ab 
anima  sensitiva  et  ab  anima  vegetabili. 

Resp.  Conc.  mai.  et  Dist.  min.  Anima  sensitiva  et  vegetabilis  sunt 
ab  intrinseco  in  brutis  vel  in  plantis,  Conc.  In  homine,  Neg.  Solutio 
patet,  nam  licet  anima  sensibilis  in  brutis  sit  ab  intrinseco,  tamen  in 
homine  substantia  animae,  quae  est  simul  vegetabilis,  sensibilis  et  ra- 
tionalis,  est  ab  extrinseco. 

Oppon.  2.°  Homo  et  equus  conveniunt  in  animali.  Atqui  anima 
sensibilis  in  equo  non  est  rationalis.  Ergo  neque  in  homine. 

Resp.  Dist.  mai.  Homo  et  equus  conveniunt  in  animali  secun- 
dum  intentionem,  Conc.  Secundum  esse  illius  intentionis,  Neg.  Conc. 
min.  et  Neg.  cons.  Siquidem  anima  sensibilis  in  homine  est  nobilior 
quia  in  homine  est  sensibilis  simul  et  rationalis.  Unde  S.  Thomas 
sic  occurrit  difficultati :  cc  Sicut  animal,  in  quantum  animal,  neque  est 
rationale  neque  irrationale,  sed  ipsum  animal  rationale  est  homo, 
animal  vero  irrationale  est  brutum  :  ita  anima  sensibilis  in  quantum 
huiusmodi  neque  rationalis  est  neque  irrationalis,  sed  ipsa  anima  sen- 
sibilis  in  homine  est  rationalis,  in  brutis  vero  irrationalis  »  (1). 

Oppon.  3.°  Si  eadem  substantia  animae  est  rationalis,  sensibilis, 
et  vegetabilis,  anima  separata  a  corpore  retinebit  vires  sensitivas  et 
vegetativas.  Atqui  anima  separata  has  vires  minime  conservat.  Ergo 
anima  rationalis  diversa  est  ab  anima  sensitiva  et  vegetabili. 

Resp.  Dist.  mai.  Anima  separata  retinebit  vires  sensitivas  et  ve- 
getativas  in  radice,  Conc.  Relinebit  eas  in  actu,  Neg. 

Explico.  Ratio  distinctionis  sic  assignatur  a  S.  Thoma :  «  Quae- 
dam  potentiae  animae  comparantur  ad  animam  solam  sicut  ad  subie- 
ctum,  ut  intellectus;  et  huiusmodi  potentiae  necesse  est  quod  maneant 
in  anima,  corpore  destructo.  Quaedam  vero  potentiae  sunt  in  coniuncto 
sicut  in  subiecto,  sicut  omnes  potentiae  sensitivae  partis  et  nutritivae. 
Destructo  autem  subiecto,  non  potest  accidens  remanere.  Unde,  cor- 
rupto  coniuncto,  non  manent  huiusmodi  potentiae  actu,  sed  virtute 
tantum  in  anima,  sicut  in  principio  vel  radice  »  (2). 

Oppon.  4.°  ln  constituenda  specie  genus  sumitur  a  materia,  et 
differentia  sumitur  a  forma.  Atqui  in  homine  differentia  rationalis  su- 
mitur  ab  anima  intellectiva,  et  genus  animalis  ab  anima  sensitiva. 
Ergo  anima  sensitiva  in  homine  differt  ab  anima  intellectiva. 

Resp.  Dist.  mai.  Genus  sumitur  a  mera  materia  et  differentia 
sumitur  a  mera  forma,  Neg.  Genus  sumitur  a  materia  prout  recipit 
a  forma  inferiorem  et  communiorem  gradum  perfectionis,  et  differentia 
sumitur  ab  eadem  forma  prout  tribuit  subiecto  excellentiorem  gradum 
perfectionis,  Conc.  Contradist.  min.  Differentia  in  homine  sumitur  ab 

(1)  QQ.  DD.  De  Anima,  a.  11,  ad  19. 

(2)  1  p.  q.  77,  a.  8  ad  1. 

anima  intellecliva  prout  tribuit  composito  excellentiorem  gradum  per- 
fectionis,  et  genus  ab  anima  sensitiva,  nempe  a  materia  prout  consi- 
deratur  actuata  per  eamdem  animam  sensitivo  gradu  perfectionis,  Conc. 
Difierentia  sumitur  ab  anima  intellectiva  et  genus  ab  anima  sensitiva, 
quae  sint  diversae  secundum  rem.  Neg.  et  Neg.  cons. 

Explico.  Difficultas  haec  quae  confundit  ordinem  realem  cum  or- 
dine  intentionali  et  logico  in  causa  fuit,  quamobrem  Avicebron  do- 
cuerit,  diversas  formas  multiplicari  in  subiecto  secundum  ordinem 
generum  et  specierum.  Sic  eam  dissolvit  S.  Thomas:  «  Non  oportet 
secundum  diversas  rationes  vel  intentiones  logicas,  quae  consequuntur 
modum  intelligendi,  diversitatem  in  rebus  naturalibus  accipere;  quia 
ratio  unum  et  idem  secundum  diversos  modos  potest  apprehendere. 
Quia  igitur  anima  intellectiva  virtute  continet  id  quod  sensitiva  habet, 
potest  seorsum  ratio  considerare  quod  pertinet  ad  virtutem  sensitivae, 
quasi  quoddam  imperfectum  et  materiale;  et  quia  hoc  invenit  com- 
mune  homini,  et  aliis  animalibus,  ex  hoc  rationem  generis  format;  id 
vero  in  quo  anima  intellectiva  sensitivam  excedit,  accipit  quasi  for- 
male  et  completivum,  et  ex  hoc  format  differentiam  hominis  »  (1). 

Oppon.  5.°  Si  tres  animae  essent  idem  secundum  essentiam  in 
homine,  in  quacumque  parte  esset  una,  esse  deberet  et  altera.  Atqui 
hoc  est  falsum,  cum  in  ossibus  sit  anima  vegetabilis,  quia  nutriuntur, 
non  autem  sensibilis,  quia  sine  sensu  sunt.  Ergo. 

Resp.  Dist.  mai.  In  quacumque  parte  est  una,  esset  alia  secun- 
dum  essentiam,  Conc.  Secundum  operationem,  Neg. 

Explico.  Cum  anima  per  essentiam  sit  actus  corporis  organici, 
oportet,  ut  in  toto  corpore  quod  informat,  praesens  sit.  Verum  cum 
diversa  virtus  operandi  egeat  divcrsis  organis,  exerceri  non  potest, 
nisi  in  organo  proportionato.  Hoc  autem  non  solum  verum  est  de 
variis  potentiis  vegetativis  et  sensitivis,  sed  in  ipsa  diversitate  virium 
sensitivarum  requiritur  multitudo  organorum,  et  sic  homo  videt  per 
oculos,  audit  per  aures  (2). 

Oppon.  6.°  Duo  actus  inter  se  pugnantes  nequeunt  eidem  animae 
simul  inesse.  Atqui  actus  appetitus  sensitivi  saepe  pugnat  cum  actu 
appetitus  rationalis;  nam,  magistra  experientia,  et  ut  docet  Aristoteles 
(De  Anima,  lib.  III,  text.  53)  idem  homo,  eodemque  tempore  appe- 
titu  sensitivo  amplectitur  voluptatem,  et  rationali  repellit.  Ergo  anima 
sensitiva  diflert  ab  anima  rationali  in  homine. 

Resp.  Dist.  mai.  Non  possunt  duo  actus  pugnantes  eidem  animae 
simul  inesse  immediate,  Conc.  Mediantibus  diversis  potentiis,  Subdist. 
Si  contrarietas  habetur  ratione  obiecti  vel  termini,  Neg.  Si  habetur 
ratione  principii  effectivi,  Conc.  et  Neg.  cons. 

(1)  1  p.  q.  76,  a.  3  ad  4;  cf.  etiam  De  spirit.  creaturis,  a.  5  ad  3 

(2)  Cf.  S.  Thom.  QQ.  DD.  De  Anima,  a.  11  ad  20. 


468  PHIL.    NAT.    SEU    ANTHROPOLOGIA,    PARS   II.    QUAEST.    II. 

Explico.  Uti  scite  animadvertunt  Conimbricenses,  hac  difficultate 
illud  unice  concluditur,  nimirum  esse  in  homine  duplicem  appetendi 
facultatem,  alteram  sensitivam,  alteram  rationalem,  primam  residentem 
in  composito,  secundam  in  anima,  quarum  una  interdum  prosequitur, 
quod  altera  repellit.  Ex  quo  ulterius  manifestum  fit,  eos  actus  non 
posse  dici  vere  contrarios,  cum  non  recipiantur  in  eadem  potentia; 
licet  pugnantes  quodammodo  dici  queant  ratione  obiecti,  quatenus 
nempe  in  idem  obiectum  opposito  modo  feruntur. 

Oppon.  7.°  Si  in  homine  esset  solum  anima  intellectiva,  homo  non 
generaret  hominem,  quod  sic  patet.  Generatio  hominis  est  generatio 
viventis,  et  per  generationem  acquiritur  esse.  Sed  esse  viventis  con- 
sequens  animam  intellectivam  non  procedit  a  parentibus.  Ergo  si  in 
homine  unicum  est  vitae  principium,  idest  anima  intellectiva,  homo 
non  generat  hominem. 

Resp.  Netj.  assumptum,  ad  probationem,  Conc.  mai.  et  Dist.  min. 
Esse  viventis  procedens  ab  anima  intellectiva  non  attingitur  a  gene- 
rante,  prout  actuat  animam  et  absolute  in  ea  consideratur,  Conc. 
Prout  actuat  compositum  seu  hominem,  Neg.  et  Ney.  cons. 

Explico.  Id  quod  generatur,  proprie  non  est  neque  materia,  ne- 
que  forma,  sed  compositum;  insuper,  ut  ait  Angelicus:  «  Generans 
generat  sibi  simile  in  specie,  in  quantum  generatum  producitur  ad 
participandam  speciem  eius;  quod  quidem  fit  per  hoc  quod  generatum 
consequitur  formam  similem  generanti.  Si  ergo  forma  illa  non  sit 
subsistens,  sed  esse  suum  sit  solum  in  hoc  quod  uniatur  ei  cuius  est 
forma,  oportebit  quod  generans  sit  causa  ipsius  formae,  sicut  accidit 
in  omnibus  formis  materialibus.  Si  autem  sit  talis  forma,  quae  sub- 
sistentiam  habeat,  et  non  dependeat  esse  suum  totaliter  ex  unione  ad 
materiam,  sicut  est  in  anima  rationali,  tunc  sufficit  quod  generans  sit 
causa  unionis  talis  formae  ad  materiam  per  hoc  quod  disponit  mate- 
riam  ad  formam;  nec  oportet,  quod  sit  causa  ipsius  formae  »  (1). 

Haec  doctrina  perbelle  evolvitur  a  Caietano,  qui  prius  notat,  non 
esse  necessarium  ad  compositum  faciendum,  ut  eius  partes  iiant,  sed 
sufficit,  ut  coniungantur;  deinde  animadvertit,  in  generatione  hominis 
esse  duas  actiones  et  duos  terminos  intrinsecos  earumdem.  Prima  est 
actio  Dei  gloriosi  creantis  animam  intellectivam;  secunda  est  actio 
hominis  generantis  hominem.  Terminorum  distinctio  exinde  manifesta- 
tur,  quod  anima  intellectiva  in  instanti  quo  fit,  duo  sortitur;  nimirum 
esse,  et  modum  essendi;  quippe  quae  et  est,  et  corpori  inest,  ut  actus 
eius  substantialis.  lllud  autem  inesse  sumi  potest  vel  ex  parte  animae, 
quae  materiam  actuat,  vel  ex  parte  materiae,  quae  iit  actu  per  ani- 
mam.  Porro  anima  rationalis  est  terminus  intrinsecus  creationis  ratione 
sui  esse,  et  concomitanter  terminat  ipsam  creationem  ratione  sui  in- 

(l)  QQ.  DD.  De  Pot.  q.  3,  a.  9  ad  6. 


AHT.    IV.    DE    UNITATE    ANIMAE    IN    QUOLIBET    HOMINE  469 

esse,  quod  se  tenet  ex  parte  animae.  At  ratione  sui  inesse,  quod  se 
tenet  ex  parte  materiae,  seu  quoad  unionem,  est  proprius  terminus 
generalionis;  nam  propria  actio  generantis  terminatur  ad  hoc  quod 
materia  subsit  animae  intellectivae  forinsecus  advenienti.  Unde,  si  pro- 
prie  loqui  velimus,  anima  est  terminus  creationis;  unio  vero  animae 
et  corporis  est  terminus  generationis,  in  quantum  nempe  generans, 
materiam  ad  illam  ultimam  dispositionem  aclducit,  per  quam  possit 
ab  anima  intellectiva  actuari  et  compleri.  Ergo  homo  generans  non 
attingit  animam  quoad  esse,  sed  tantum  quoad  inesse,  seu  quoad  sui 
unionem  cum  materia,  ideoque  terminus  generationis  est  vel  anima 
unita,  vel  eius  unio  ad  corpus  (1). 

Licet  enim  anima  rationalis  non  sit  a  generante,  unio  tamen  cor- 
poris  ad  eam  est  quodammodo  a  generante;  et  ideo  liomo  dicitur 
generari.  Neque  per  hoc  datur  in  homine  duplex  esse,  unum  quod 
sit  a  generante,  et  aliud  a  creante;  uti  enim  subtiliter  animadvertit 
Angelicus:  «  In  homine  non  est  duplex  esse,  quia  non  est  sic  intel- 
ligendum,  corpus  esse  a  generante,  et  animam  a  creante,  quasi  cor- 
pori  acquiratur  esse  separatim  a  generante,  et  separatim  animae  a 
creante;  sed  quia  creans  dat  esse  animae  in  corpore,  et  generans 
disponit  corpus  ad  hoc,  quod  huius  esse  sit  particeps  per  animam 
sibi  unitam  (2). 


ARTICULUS  V. 

DE    UNITATE    FOHMAE    SUBSTANTIALIS    IN    HOMINE. 

8TATUS  QUAESTIONIS  DEFINITUR.  Quaesitum  a  nobis  est  in 
superiori  articulo,  num  anima  rationalis,  quae  corpori  iungitur  ut 
forma  substantialis  ad  hominem  conflandum,  excludat  quodlibet  aliud 
vitale  principium,  et  pluribus  argumentis  demonstravimus,  in  homine 
unicum  adstruendum  esse  vitae  principium,  quod  est  anima  intelle- 
ctiva,  quae  virtute  continens  perfectiones  animae  sensitivae  et  vege- 
talis,  composito  tribuit  gradum  vitae  vegetalis,  sensitivae  et  aliquid 
amplius.  Nunc  autem  remanet  inquirendum,  num  eadem  anima  intel- 
lectiva  corpori  substantialiter  unita  excludat  ab  homine  non  solum 
aliam  animam;  verum  etiam  quamlibet  aliam  formam  subslantialem, 
ita  ut  ipsa  composito  tribuat,  tum  quod  reliquae  animae,  tum  quod 
reliquae  formae  inferiores  largiuntur  materiae.  Haec  quaestio  eodem 
recidit  ac  si  inquiratur,  an  anima  rationalis  in  generatione  hominis 
uniatur  purae  materiae  primae,  vel  corpori  iam  constituto  in  esse 
substantiae  corporeae  per  aliam  formam  substantialem,  quae  una  cum 

(1)  Cf.  Caiet.  in  1  p.  q.  118,  a.  2  ad  4. 

(2)  QQ.  DD.  De  Pot.  q.  3,  a.  9  ad  20. 

anima  remaneat  in  homine;  vel  aliis  verbis,  num  in  generatione  ho- 
minis  resolutio  fiat  usque  aa  materiam  primam. 

Sententia  S.  Thomae.  S.  Thomas  post  Aristotelem  et  B.  Albertum 
Magnum  passim  ac  diserte  docet,  generatim  in  quolibet  composito 
substantiali  unicam  reperiri  formam  substantialem,  quae  per  se  et 
immediate  coniungitur  materiae  primae,  quae  est  mera  realis  potentia 
in  genere  entis,  ideoque  generationem  fieri  ex  ente  et  ex  non  ente, 
nimirum  ex  ente  in  potentia,  et  ex  non  ente  actu.  Hinc,  cum  ge- 
neratio  unius  sit  corruptio  alterius,  tradit,  in  qualibet  generatione  fieri 
resolutionem  usque  ad  materiam  primam,  quae  formae  substantiali 
coniungitur,  ab  eaque  acquirit  esse  actu  simpliciter.  Sic  ex  materia 
tamquam  ex  subiecto  mere  potentiali  et  ex  forma  substantiali,  quae 
ipsi  dat  esse  simpliciter,  efflorescit  ens  et  unum  simpliciter  (1).  Haec 
elegans  doctrina,  quae  late  patet,  et  in  qua  Angelicus,  uti  testis  est 
Silvester  Maurus,  fundat  totam  suam  Metaphysicam  (2),  transfertur  a 
S.  Doctore  ad  explicandam  unionem  substantialem  animae  et  corporis, 
et  unitatem  entis  in  homine.  Congruenter  huic  doctrinae  S.  Thomas 
decernit,  in  quolibet  individuo  humano  non  esse  aliam  formam  sub- 
stantialem  praeter  animam  intellectivam,  quippe  quod  «  per  eam  homo 
non  solum  est  homo,  sed  et  animal  et  vivum  et  corpus  et  substantia 
et  ens  »  (3). 

Quamobrem  iuxta  Doctorem  Angelicum  tria  potissimum  in  explo- 
ratis  habenda  sunt,  nimiruni;  1)  Anima  rationalis  est  forma  substan- 
tialis  corporis,  quae  immediate  informat  non  corpus  ab  alia  forma 
constitutum  in  genere  substantiae,  sed  materiam  primam,  quae  in 
genere  entis  est  mera  potentia  realis.  2)  Corpus  non  solum  accipit 
ab  anima  intellectiva  esse  corporis  humani  et  viventis,  sed  simpli- 
citer  ipsum  esse  corporis  seu  substantiae  corporeae.  3)  Demum  anima 
non  advenit  corpori  tamquam  substantiae  completae  et  actuatae  primo 
esse;  verum  illud  actuat  ac  complet  quoad  ipsum  esse  primum.  In- 
finitum  esset  omnia  eius  loca  transferre,  quae  innumera  sunt  (4);  suf- 
ficit  haec  pauca  verba  recitare  quibus  rem  mirifice  explicat:  «  Forma 
perfectior  continet  quidquid  est  inferiorum  formarum;  et  ideo  una  et 
eadem  existens  perficit  materiam  secundum  diversos  perfectionis  gradus. 
Una  enim  et  eadem  forma  est  per  essentiam,  per  quam  homo  est  ens 
actu,  et  per  quam  est  corpus,  et  per  quam  est  vivum,  et  per  quam 
est  animal,  et  per  quam  est  homo  »  (o). 

(1)  Cf.  S.  Thom.  1  p.  q.  76,  a.  4. 

(2)  Cf.  Silv.  Mauuum,  Quaest.  phiL  vol.  II .  q,  7. 

(3)  QQ.  DD.  De  spir.  creaturis,  a.  3. 

(4)  De  hac  re  cf.  S.  Tbom.  1  p.  q.  76,  a.  4;  QQ.  DD.  De  spirit.  creaturis, 
a.  3;  De  Anima,  a.  9 ;  in  1  De  Anima,  lect.  1  ;  Contra  Gent.  lib.  II.  cap.  LVHI; 
Quodlib.  1.  a.  6,  et  Quodlib.  2  a.  7. 

(f>)  1  p.  q.  76,  a.  6  ad  1. 

Auctores  oppositae  sententiae.  Praestans  haec  S.  Thomae  doctrina, 
quae  unitati  entis  in  quolibet  composito  substantiali  maxime  consu- 
lebat,  quaeque  post  Concilium  Viennense  ex  ea  parte,  qua  pluralita- 
tem  substantialium  formarum  in  eodem  individuo  excludit,  commu- 
nissima  fuit  in  Scholis  catholicis  et  a  summis  theologis  ac  philosophis 
vindicata,  impugnatores  nacta  est  nonnullos  veteres,  et  omnes  recentes, 
qui  in  philosophando  cartesiana  placita  consectati  sunt. 

Stoici,  Avicenna,  Henricus  Gandavensis.  Ut  a  veteribus  ordiamur, 
antiqua  fuit  Stoicorum  sententia,  uti  testatur  Simplicius,  dari  in  qua- 
libet  re  naturali  formam  quamdam,  quam  vocant  corporeitatis,  mate- 
riae  coaevam,  ab  eaque  inseparabilem,  ortus  et  interitus  expertem, 
quae  sit  praevia  dispositio  ad  propriam  et  specificam  formam  rei  (1). 
Hanc  sententiam  amplexatus  est  et  latius  explicavit  Avicenna.  Verum 
Henricus  Gandavensis  licet  in  corporibus  inanimis  videatur  admittere 
unicam  formam;  censet  tamen,  in  viventibus  praeter  formam,  qua 
corpus  animatur  et  vivit,  simul  admittendam  esse  aliam  formam,  qua 
corpus  constituitur  in  esse  corporis ;  et  consequenter  in  homine  prae- 
ter  animam  intellectivam  dari  aliam  formam,  qua  corpus  constituitur 
in  esse  corporis  independenter  ab  anima  (2). 

Scotus.  Huic  doctrinae  adstipulatus  est  Scotus,  qui  admisit  in  cor- 
poribus  viventibus  formam  corporeitatis  vel  mistionis,  vel  organicam 
a  principio  vitali  distinctam  (3),  ideoque  haec  sententia  sub  nomine 
Scoti  circumfertur.  Yocatur  autem  forma  misti  seu  mistionis;  quia 
ex  mistione  elementorum  consurgit.  Dicitur  forma  corporeitatis,  quia 
constituit  corpus  in  esse  corpoiis,  antequam  constituatur  per  animam 
in  esse  viventis.  Demum  appellatur  forma  organica,  quia  materiam 
disponit  et  ordinat  ad  animam  excipiendam,  format  organa,  et  instru- 
menta  animae  parat.  Quare,  iuxta  S.  Thomam  et  communem  Scho- 
lasticorum  sententiam,  subiectum  ab  anima  informatum  est  materia 
prima,  quae  accipit  ab  ea  primum  esse  corporis;  iuxta  Scotum  est 
corpus  organicum,  quod  ab  anima  recipit  esse  viventis  (4). 

Cartesiani.  Philosophi  qui  substantialem  compositionem  materiae 
et  formae  in  corporibus  inficiantur,  et  inter  materiam  ac  corpus  nihil 
differre  censet,  omnes  agminatim  adstipulantur  Scoto  in  eo  quod  de- 
cernant,  animam  intellectivam  non  uniri  materiae  primae,  sed  corpori 
organico.  Verum  quoniam  profitentur,  corpus  humanum  esse  substan- 
tiam  completam,  immo  aggregatum  substantiarum,  quae  copulantur 
non  per  aliquam    formam  et   esse,  sed  vi    cohaesionis   qua  constrin- 


(1)  Cf.  Simplic.  Pkysic.  lib.  I,  in  digressione  de  corporeitate  materiae  primae. 

(2)  Cf.  Henric.  Gand.  Quodlib.   1,  q.  2, 

(3)  Cf.  Scot.  4  Sent.  Dist.  11.  q.  3,  a.  2. 

(4)  Scoti    hac    super   re   doctrinam   expositam   et   refutatam    invenies   apud 
Conimbricenses,  De  generat.  lib.  I,  q.  20. 

guntur  atomi,  nullatenus  explicant  unionem  animae  cum  corpore  per 
communicationem  alicuius  esse  substantialis,  sed  ad  nonnullas  dicendi 
formulas  se  conferunt,  quae  unitatem  entis  in  homine  potius  evertunt, 
quam  explicant.  Alii  quippe  contendunt,  corpus  informari  ab  anima 
nihil  aliud  significare,  nisi  quod  anima  corpus  pervadat  suasque  vires 
viribus  corporis  consociet,  Alii  decernunt,  animam  et  corpus  esse 
substantias  completas,  licet  sint  naturae  incompletae:  idcirco  tuentur, 
ex  unione  animae  et  corporis  non  resultare  unicam  substantiam,  sed 
unicam  dumtaxat  naturam,  quia  unicum  resultat  operationis  princi- 
pium:  quod  contingere  affirmant,  quia  anima  corpori,  cui  unitur,  tri- 
buit  vitam,  non  ipsum  formaliter  vivificando,  sed  producendo  in  cor- 
pore  modum  quemdam  ab  ipso  corpore  realiter  indistinctum  in  quo 
corpus  formaliter  vivit. 

Antequam  ergo  accedamus  ad  doctrinam  S.  Thomae  de  unitate 
formae  substantialis  in  homine  demonstrandam,  non  erit  inopportunum 
quaedam  praemonere,  quae  et  aequivocationes  praepedient,  et  faci- 
liorem  reddent  intellectum  huius  quaestionis. 

Notandum  l.°  Sicut  docet  Aristoteles  (8  Metaph.  text.  10),  for- 
mae  substantiales  se  habent  ad  invicem  sicut  numeri,  quorum  maior 
continet  minorem;  sicut  enim  in  ternario  contentum  vides  binarium, 
ita  forma  perfectior  imperfectiorem  in  se  continet.  Vel  iuxta  eumdem 
Philosophum  (2  De  Anima,  text.  31)  formae  se  habent  ut  figurae;  sicut 
enim  in  quadrato  continetur  triangulus,  ita  in  forma  nobiliori  conti- 
netur  virtualiter  forma  inferior.  Nimirum  forma  perfectior  virtute  in 
se  continet  formam  imperfectiorem,  non  quatenus  una  habeat  virtu- 
tem  efficiendi  aliam;  sed  quatenus  perfectior  forma  tum  in  genere 
causae  effectricis,  tum  in  genere  causae  formalis  praestare  possit,  quod 
potest  forma  deterior  et  aliquid  amplius.  Quare  anima  intellectiva, 
quae  nobilissima  est  formarum  naturalium,  in  sua  simplici  substantia 
complectitur  nobilitates  animae  sensitivae,  vegetativae,  et  reliquarum 
inferiorum  formarum,  atque  ita  cum  ipsa  sit  formaliter  incorporea, 
inextensa,  indivisibilis;  est  nihilominus  virtualiter  corporea,  extensa, 
divisibilis;  propterea  communicando  materiae  esse  suum,  efficit  sup- 
positum  corporeum,  extensum,  divisibile  formaliter.  Propter  hanc  for- 
malem  rationem,  et  virtualem  continentiam  distinguitur  quodammodo 
a  seipsa,  prout  corporis  capacitatem  excedit,  et  prout  est  actus  cor- 
poris  tribuens  subiecto  varios  perfectionis  gradus,  qui  licet  re  non 
differant  substantialiter  inter  se,  cum  ab  unica  forma  substantiali  pro- 
cedant;  ab  ipsis  tamen  resultant  distincta  realiter  accidentia.  distin- 
ctaeque  agendi  virtutes,  iuxta  organorum  diversitatem.  Et  hoc  in 
causa  est,  quod  in  homine  tot  sint  actionum  genera  inter  se  maxime 
discrepantia,  quae  omnia  promanant  ex  unico  remoto  principio  acti- 
vitatis,  nempe    ab  anima    intellectiva,  quae  virtualiter   est    multiplex 

et  multiplices  habet  agendi  virtutes,  quae  sunt  principia  proxima 
operationum  radicem  habentia  in  unico  esse  animae. 

Notandum  2.°  Quando  nos  iuxta  peripateiicam  et  veram  doctri- 
nam  tuemur,  in  generatione  hominis  animam  intellectivam  uniri  purae 
materiae,  flerique  resolutionem  usque  ad  nudam  materiam  primam, 
non  propterea  docemus,  ut  adversarii  criminantur,  quamlibet  formam 
uniri  posse  cuilibet  materiae;  quin  immo  diserte  profltemur,  formam 
perfectiorem  requirere  materiam  melius  perfectiusque  dispositam,  cum 
quilibet  actus  suam  propriam  et  proportionatam  sibi  vindicet  poten- 
tiam.  Quod  adeo  verum  est,  ut  S.  Thomas  passim  doceat  (1),  in  ge- 
neratione  hominis  animam  intellectivam  non  creari  in  corpore,  nisi 
postquam  elaboratum  dispositumque  fuerit  per  plures  generationes 
praevias  sibi  mutuo  succedentes,  donec  corpus  acl  illum  perfectissi- 
mum  organismum  et  aequabile  temperamentum  perveniat  necessarium 
ut  sit  congruens  susceptivum  illius  formae,  quae  est  anima  rationalis. 
Quin  immo  in  nostra  sententia  tanta  requiritur  proportio  et  commen- 
suratio  intellectivi  principii  ad  corpus  multiplici  organismo  praeditum, 
ut  haec  anima  individua  non  dicat  ordinem  ad  quodlibet  corpus  hu- 
manum,  sed  ad  hoc  corpus,  et  non  ad  aliud. 

Quare  frustra  sunt  adversarii  contra  nos  argumentum  illud  repe- 
tentes  nimirum  quod  nobiliores  formae  uniri  debeant  materiae  per- 
fectiori,  et  non  materiae  nudae,  uti  formae  elementares.  Siquidem  ar- 
gumentum  illud  utpote  captiosum  et  fallax  praeoccupatum  et  explosum 
fuit  a  S.  Thoma  (2);  peccat  enim,  uti  notat  Caietanus,  secundum 
non  causam,  cum  immediate  uniri  materiae  primae  non  inferat  im- 
perfectionem  formae,  sed  solum  quod  det  materiae  primum  perfectionis 
gradum.  Peccat  quoque  argumentum  illud  per  fallaciam  consequentis, 
cum  argumentatio  flat  a  superiori  ad  inferius  affirmative.  Nam  cum 
uniri  materiae  dispositae  duo  significare  possit;  vel  quod  dispositiones 
illae  permaneant  in  materia;  vel  quod  illae  dispositiones  proprio  mu- 
nere  perfunctae  intereant  postquam  disposuerint;  nefas  est  sic  arguere. 
Forma  unitur  materiae  dispositae.  Ergo  materiae  exsistenti  et  rema- 
nenti  sub  aliqua  forma.  Nam  formae  disponentes  corrumpuntur;  quod 
nobilitatem  supervenientis  formae  patefacit,  quae  cum  in  se  praeha- 
beat  et  efficiat,  quod  inferiores  formae  praestare  poterant,  ipsa  ve- 
niente,  ceterae  supervacaneae  evadunt. 

Ceterum,  si  argumentum  valeret,  anima  vegetalis,  quae  disponit 
ad  sensitivam,  et  sensitiva,  quae  disponit  ad  intellectivam,  remanere 
deberent  in  homine.  Paucis:  materia  disponitur  ad  formam  excellen- 
tiorem  per  formam  inferiorem,  quae    ipsi    communicat   quemdam  es- 

(1)  Cf.  S.  Thom.  QQ.  DD.  De  Pot.  q.  3,  a.  9  ad  9,  et  l  p.  q.  118,  a.  2 
ad  2  et  q.  76,  a.  3  ad  3. 

(2)  Cf.  S.  Thom.  1  p.  q.  76,  a.  4  ad  3. 

sendi  gradum;  sed  quoniam  forma  perfectior  per  suum  accessum  im- 
pertit  materiae  illum  eumdem  essendi  gradum,  et  aliquid  amplius, 
sic,  accedente  forma  excellentiori,  naturaliter  cessat  torma  deterior. 
Hinc  duo  rite  consequuntur:  1)  quod  forma  perfectior  unitur  mate- 
riae  dispositae;  2)  quod  immediate  unitur  materiae  primae  (1).  Si 
quis  subtiliter  cogitateque  rem  consideret,  videbit  profecto,  difficul- 
tatem  hoc  intelligendi  ex  eo  derivari,  quod  generatio  seu  mutatio 
substantialis  sit  instantanea;  et  tamen  consideratur  perinde  ac  fieret 
cum  temporis  successione,  qua  in  successione  cogitatur  prius  materia 
nuda,  etsubinde  actuata  forma  nobiliori  (2). 

Notandum  3.°  Ouandoquidem  anima  rationalis  formarum  perfectis- 
sima  per  simplicem  suam  essentiam  corpori  tribuit  multiplices  essendi 
gradus,  qui  ab  una  simplici  essentia  procedentes,  realiter  unum  idem- 
que  sunt,  ratione  vero  distincti  cum  fundamento  in  re  haec  rationis 
distinctio  in  causa  est,  quamobrem  intellectus  noster  comparet  ani- 
mam  sub  ratione  esse  imperfectioris  ad  seipsam  sub  ratione  esse  per- 
fectioris,  tamquam  aliquid  materiale  et  potentiale  ad  aliquid  formale 
et  actuale;  et  sic  ab  eadem  sumitur  ratio  generis  et  ratio  differentiae, 
quatenus  sub  una  ratione  perfectiori  intelligitur  actuare  seipsam  sub 
ratione  imperfectiori.  Hinc  anima  tribuens  esse  animatum  intelligitur 
actus  suipsius  tribuentis  esse  corporeum,  et  licet  videatur  advenire 
enti  in  actu,  nihilominus  non  est  accidens,  quia  non  constituitur  in 
actu  per  aliam  formam  ab  ipsa  diversam  sed  ab  eadem  sub  diversa 
consideratione.  Ouocirca  de  anima  possumus  dupliciter  loqui,  nimirum 
quatenus  est  forma,  et  quatenus  est  talis  forma,  idest  anima ;  aliis 
verbis,  ut  cum  Caietano  loquamur,  vel  identice  et  materialiter.  vel 
formaliter.  In  primo  sensu  proprium  susceptivum  illius  rei,  quae  est 
anima,  dicitur  esse  materia  prima;  in  secundo  sensu  proprium  su- 
sceptivum  animae,  prout  anima  est,  dicitur  esse  corpus  physicum  or- 
ganicum;  at  non  quatenus  est  corpus  physicum  per  aliam  formam, 
sed  per  ipsam  animam.  Aliud  enim  est  loqui  de  rebus  prout  res  sunt, 
et  aliud  prout  sub  hac  vel  illa  ratione  formali  considerantur. 

Sic  S.  Thomas  saepe  monet,  animam  dici  actum  corporis  physici 
eodem  modo  ac  lumen  dicitur  actus  lucidi,  vel  calor  dicitur  actus  ca- 
lidi  (3);  lucidum  enim  non  dicitur  lucidum  independenter  a  lumine,  sed 
per  ipsum  lumen  :  ita  et  corpus  organicum  non  dicitur  corpus  inde- 
pendenter  ab  anima,  sed  per  ipsam  animam,  licet  non  prout  formaliter 
est  anima,  sed  prout  est  forma  substantialis;  nam  in  anima  clauditur 
forma  substantialis  inadaequate  et  partialiter,  quia  anima  dat  esse 
corpus,  et  vivens,  et  sentiens,  et  humanum.  Ex  diversis  his  formalibus 

(1)  Cf.  S.  Thom.  1  p.  q.  76,  a.  6  ad  1. 

(2)  De  mutatione  instantanea  cf.  S.  Thom.  Quodlib.  7,  a.  9,  et  Quodlib.  11,  a.  4. 

(3)  Cf.  S.  Thom.  1  p.  q.  76.  a.  4  ad  1. 

rationibus  cum  identitate  rei  oriuntur  diversa  praedicata  essentialia, 
quae  non  desumuntur  a  diversis  formis,  sed  ab  una  virtualiler  mul- 
tiplici,  ideoque  non  res  diversas  significant,  sed  diversas  rationes  in- 
telligibiles.  His  pro  rei,  quam  explicare  aggressi  sumus,  intelligentia 
notatis,  ad  problema  solvendum  accedamus. 


PROPOSITIO. 

In  homine  praeter  animam  intellectivam  nulla  alia  forma  sufo- 
stantialis  adstruenda  est,  cum  in  ipso  corpus  non  constituatur  in 
esse  corporis  physici  per  formam  ab  anima  intellectiva  distinctam. 
Haec  doctrina  scite  admodum  explicatur  a  S.  Thoma,  qui  ait: 
"  In  hoc  homine  non  est  alia  forma  substantialis,  quain  anima  in- 
tellectiva,  et  per  eam  homo  non  solum  est  homo,  sed  et  animal  et 
vivum  et  corpus  et  sufostantia  et  ens  „  (1). 

Prob.  prop.  Arg.  I.um  ducitur  ex  unitate  entis  in  homine,  et  sic 
concluditur.  Homo  est  ens  per  se  et  simpliciter  unum.  Atqui  si  in  ho- 
mine  praeter  animam  intellectivam  daretur  alia  forma  substantialis, 
homo  non  esset  ens  pcr  se  et  simpliciter  unum,  sed  ad  summum 
unum  per  accidens,  seu  aggregatum  plurium  entium.  Ergo  in  homine 
non  est  nisi  unica  forma  substantialis,  quae  est  anima  intellectiva.  Ad 
propositionem  minorem  quod  attinet,  quae  sola  posset  ab  adversariis 
in  dubium  vocari,  notandum  est,  formam  substantialem  hoc  proprium 
sibi  vindicare,  quod  faciat  simpliciter  esse  actu,  et  non  esse  actu  tale 
vel  quantum,  quod  est  proprium  formae  accidentalis.  Si  ergo  plures 
adstruuntur  formae  substantiales,  resultabunt  plura  entia  actu  simpli 
citer,  ex  quibus  componi  poterit  unum  per  accidens,  non  unum  per 
se.  Cum  enim  res  a  forma  habeat  esse  et  unitatem,  si  in  homine 
erunt  plures  formae,  homo  non  erit  ens  unum,  sed  plura.  Nec  ad 
unitatem  hominis  ordo  formarum  quidpiam  conferet;  nam  esse  unum 
secundum  ordinem  non  est  esse  unum  simpliciter,  cum  unitas  ordinis 
sit  minima  unitatum  (2). 

Arg.  2.um  ducitur  ex  ipsa  ratione  formae  substantialis  et  acciden- 
talis.  Forma  accidentalis  hoc  potissimum  a  substantiali  differt,  quod  ac- 
cidentalis  advenit  subiecto  iam  actu  exsistenti,  ideoque  non  facit  esse 
actu  simpliciter,  cum  hoc  ab  ipsa  praesupponatur ;  ex  adverso  forma 


(1)  QQ.  DD.  De  spirit.  creaturis,  a.  3.  Yeritas  in  propositione  enuntiala  uti  scite 
monet  Raphael  Ripa  (in  Opusc.  De  ente,  essentia,  cap.  VII,  q.  2,  a.  4).  «  non  aliis 
rationibus  est  probanda.  quam  quibusdam  ex  iis,  quas  adduxit  S.  Thomas,  Opusculo 
De  pluralitate  formarum ;  sunt  enim  energiae  maximae  ». 

2)  Cf.    S.  Thom.    QQ.  DD.   De   spirit.  creaturis,  a.   3;   Contra  gent.   lib.  II, 
cap.  LVIIl. 

substantialis  afferens  subiecto  esse  primum,  quod  est  esse  substantiale, 
facit  esse  actu  simpliciter,  ideoque  praesupponit  subiectum  in  potentia 
tantum  ;  unde  forma  substantialis  magis  proprie  dicitur  esse  in  po- 
tentia,  quam  in  subiecto.  Atqui  si  proprium  est  formae  substantialis 
afferre  subiecto  esse  primum,  ac  proinde  non  posse  coniungi  subiecto 
iam  exsistenti  in  actu,  in  homine  praeter  animam  intellectivam  non 
potest  admitti  alia  forma  substantialis  ipsi  praevia ;  in  ea  quippe  hy- 
pothesi  anima  adveniret  subiecto  iam  exsistenti  in  actu,  quod  est  pro- 
prium  formae  accidentalis  Ergo  in  homine  nulla  alia  forma  substan- 
tialis  fingi  potest  praeter  animam  intellectivam. 

Argumentum  sic  proponitur  a  S.  Thoma:  «  Haec  est  differentia 
formae  substantialis  ad  formam  accidentalem,  quod  forma  accidentalis 
non  facit  ens  actu  simpliciter,  sed  ens  actu  tale  vel  tantum.  Forma 
autem  substantialis  facit  esse  actu  simpliciter.  Unde  forma  accidentalis 
advenit  subiecto  iam  praeexsistenti  actu.  Forma  autem  substantialis  non 
advenit  subiecto  iam  praeexsistenti  in  actu,  sed  exsistenti  in  potentia 
tantum,  scilicet  materiae  primae.  Ex  quo  patet,  quod  impossibile  est, 
esse  unius  rei  plures  formas  substantiales,  quia  prima  faceret  ens  actu 
simpliciter,  et  omnes  aliae  advenirent  subiecto  iam  exsistenti  in  actu; 
unde  accidentaliter  advenirent  subiecto  iam  exsistenti  in  actu  ;  non 
enim  faceret  ens  actu  simpliciter,  sed  secundum  quid  »  (1).  Neque 
huiusmodi  inconveniens  vitatur  per  hoc  quod  prima  forma  sit  in  po- 
tentia  ad  secundam,  nam  omne  subiectum  comparatur  ad  suum  acci- 
dens  ut  potentia  ad  actum  (2). 

Arg.  3.am  Si  in  homine  praeter  animam  rationalem  admitteretur 
alia  praecedens  forma  substantialis,  in  infusione  animae  non  fieret  ge- 
neratio  simpliciter,  sed  secundum  quid.  Atqui,  fatentibus  adversariis, 
quando  infunditur  anima  rationalis  vere  generatur  homo.  Ergo  praeter 
animam  intellectivam  nulla  alia  forma  substantialis  admittenda  est. 

Evol.  arg.  Cum  generatio  sit  transmutatio  de  non  esse  ad  esse,  id 
simpliciter  generatur,  quod  simpliciter  fit  ens  de  non  ente  simpliciter. 
Sed  quod  fit  ex  aliquo  subiecto  exsistente  in  actu  sub  aliqua  forma,  non 
fit  ex  non  ente  simpliciter.  Ergo,  ut  vere  generetur  homo,  anima  intel- 
lectiva  uniri  debet  materiae  penitus  informi.  Et  quoniam  materia  sem- 
per  est  sub  aliqua  forma,  propterea  semper  ac  unam  acquirit,  aliam 
amittit,  et  e  converso.  Recte  ergo  concludimus  cum  S.  Thoma:  «quod 
in  hoc  homine  non  est  alia  forma  substantialis,  quam  anima  rationalis, 
et  quod  per  eam  homo  non  solum  est  homo,  sed  animal,  et  vivum, 
et  corpus,  et  substantia,  et  ens  »  (3). 

Refellitur  Scotus.  Forma  corporeitatis  a  Scoto  conlicta  dicenda  est 
plane  inutilis;  si  enim  anima  intellectiva  communicare  potest  materiae, 

(1)  De  Anima,  lib.  II,  l*jct.  1. 

(2)  Cf.  S.  Thom.  QQ.  DD.  De  spirit.  creaturis,  a.  3. 

(3)  Loc.  cit. 

quocl  potest  anima  sensitiva  brutorum  et  vegetabilis  plantarum,  cur 
non  poterit  impertiri  materiae,  quod  ipsi  tribueret  forma  corporeitatis? 
Nam  ut  ait  S.  Thomas:  «Sicut  ipsa  virtute  continet  animam  sensitivam 
et  nutritivam,  ita  virtute  continet  omnes  inferiores  formas,  et  facit 
ipsa  sola  quidquid  imperfectiores  formae  in  aliis  faciunt»  (1).  Si  quid 
ergo  Scoti  cavillationes  probarent  pro  multiplicatione  formarum  in  ho- 
mine,  pari  iure  probarent  pro  multiplicatione  animarum;  et  tunc  tres 
animae  forent  admittendae,  et  redeundum  vel  ad  decretum  Avicebroni 
multiplicantis  formas  in  quolibet  individuo  secundum  ordinem  generum 
et  specierum,  vel  ad  placita  Democriti  et  Cartesianorum,  qui  negant 
substantiales  mutationes,  et  consequenter  omnes  formas  substantiales 
inter  res  commentitias  amandant. 

Refelluntur  recentes.  Contra  recentes  Cartesianos,  qui  affirmant, 
corpus  constitutum  independenter  ab  anima  in  ratione  corporis,  ab  ea 
constitui  in  ratione  corporis  viventis  et  humani,  ita  argumentamur. 
Vel  ratio  corporis  et  viventis  secundum  rem  sunt  idem,  vel  secus. 
Si  primum,  communicando  esse  viventis,  communicat  esse  corporis. 
Si  secundum,  cum  esse  viventis  adveniat  esse  corporis,  anima  non 
communicat  corpori  esse  substantiale,  quod  est  esse  primum  et  consi- 
stit  in  indivisibili,  sed  esse  accidentale,  quod  in  sententia  adversariorum 
nullam  realem  entitatem  a  substantia  distinctam  habet,  ideoque  anima 
nihil  communicat  corpori.  Rursus  ex  definitionibus  Ecclesiae  anima 
communicat  vitam  corpori,  ideoque  corpus  in  homine  vivit  viviiicatum 
ab  anima.  Sed  vivere  viventibus  est  esse.  Ergo  communicando  vitam, 
communicat  esse.  Et  re  vera  anima  unitur  corpori  intrinsece  et  imme- 
diate  ad  illud  vivificandum.  Si  ergo  intrinsece  uniri  corpori  non  signi- 
ficat  constituere  illud  in  esse,  ut  vult  doctrina  peripatetico-scholastica, 
tunc  signihcabit  iuxta  variam  recentiorum  opinandi  licentiam,  vel 
1)  quod  anima  est  illi  intime  praesens;  vel  2)  quod  anima  movet  cor- 
pus;  vel  3)  quod  anima  producat  in  corpore  aliquem  modum  qui  sit 
vita  corporis;  vel  4)  quod  anima  pervadat  corpus  et  viribus  eius  suas 
commisceat  vires.  Verum  nemo  est  qui  non  intelligat,  haec  omnia  ra- 
tionem  formae  informantis  non  explicare,  sed  penitus  subvertere.  Ergo 
Cartesiani  propositum  problema  non  solvunt. 

Nam  si  primum  dicitur,  tunc  Deus  intimius  corpori  pr.aesens  et 
Angeli,  qui  illi  fieri  possunt  praesentes  dicerentur  formaliter  illud  vivi- 
ficare,  quod  est  absurdum  (2).  Si  secundum,  tunc  corpus  non  est  vere 
vivum,  quia  non  movet  seipsum,  et  anima  non  erit  forma,  sed  motor, 
ut  Platoni  placuit  (3).  Si  tertium  defenditur  tunc  modus  ille  et  non 
anima  immediate  vivificat  corpus,  et  anima  non  erit  intrinseca  corpori 

(1)  1  p.  q.  76,  a.  4. 

(2)  Cf.  S.  Thom.  1  p.  q.  51,  a.  3. 

(3)  Cf.  S.  Thom.  Contra  gent.  lib.  II,  cap.  LVII. 

sed  modus  ille ;  et  quoniam  modus  ille  non  supponitur  realiter  a 
subiecto  distinctus,  et  anima  non  est  causa  formalis  realitatis  subiecti, 
nihil  reale  corpori  communicat.  Si  ad  quartum  se  recipiunt,  nempe 
ad  virium  consociationem,  praeter  quam  quod  ista  notio  formae  infor- 
mantis  in  nulla  Schola  Catholica  tradebatur  tempore,  quo  definitum 
fuit  a  Concilio,  animam  esse  vere,  per  se,  et  essentialiter  formam  cor- 
poris,  cum  anima  uniatur  per  virium  commistionem,  non  unitur  im- 
mediate  per  suam  essentiam,  et  cum  anima  et  corpus  vires  ultro 
citroque  commisceant,  nulla  ratio  assignari  poterit,  cur  anima  potius 
informet  corpus,  quam  corpus  animam. 

Neque  audiendi  sunt  inter  recentes,  qui  dictitant,  corpus  esse  com- 
pletum  in  ratione  substantiae,  incompletum  vero  in  ratione  naturae, 
ideoque  per  unionem  compleri  etiam  in  hac  ratione,  idest  in  ratione 
principii  operationis.  Hoc  effugium  vanum  esse  deprehenditur  ex  iis, 
quae  docuimus,  explicantes  naturae  definitionem,  quae  est  principium 
primum  et  remotum  operationis,  quod  re  non  differt  quidquam  ab  ipsa 
essentia  seu  substantia  rei.  Quam  ad  rem  intelligi  nequit,  aliquid  esse 
incompletum  in  ratione  naturae,  quin  simul  intelligatur  esse  incom- 
pletum  in  ratione  substantiae  et  essentiae. 

Ad  nobilissimam  hanc  controversiam  claudendam  praestat  huc 
transferre  luculenta  S.  Thomae  verba,  quibus  mirifice  admodum  per- 
spicueque  explicat  quo  pacto  anima,  quae  est  spiritualis,  corpori  com- 
municet  ipsum  esse  corporis :  «  Perfectissima  formarum,  idest  anima 
humana,  quae  est  finis  omnium  formarum  naturalium,  habet  opera- 
tionem  omnino  excedentem  materiam,  quae  non  fit  per  organum  cor- 
porale,  scilicet  intelligere.  Et  quia  esse  rei  proportionatur  eius  opera- 
tioni,  cum  unumquodque  operetur  secundum  quod  est  ens;  oportet 
quod  esse  animae  humanae  superexcedat  materiam  corporalem,  et  non 
sit  totaliter  comprehensum  ab  ipsa  ;  sed  tamen  aliquo  modo  attingatur 
ab  ea.  In  quantum  igitur  supergreditur  esse  materiae  corporalis  potens 
per  se  subsistere  et  operari  anima  humana  est  subsistens  et  spiritualis; 
in  quantum  vero  attingitur  a  materia  et  esse  suum  communicat  illi, 
est  forma  corporis.  Attingitur  autem  a  materia  corporali  ea  ratione, 
quod  semper  supremum  infimi  ordinis  attingit  infimum  supremi ;  et 
ideo  anima  humana,  quae  est  iniima  in  ordine  substanliarum  spiri- 
tualium,  esse  suum  communicare  potest  corpori  humano,  quod  est 
dignissimum,  ut  fiat  ex  anima  et  corpore  unum  sicut  ex  lorma  et 
materia  »  (1). 

(1)  QQ.  DD.  De  spiril.  creaturis,  a.  2. 

SOLVUNTUR  DIFFICULTATES. 

Oppon.  I.°  Anima  definitur  ab  Aristotele  (2  De  Anima  text.  6): 
Actus  corporis  physici  orgamci  potentia  vitam  habentis.  Atqui  corpus 
organicum  non  est,  nisi  per  aliquam  formam.  Ergo  corpus  hominis 
est  constitutum  in  ratione  "corporis  independenter  ab  anima. 

Resp.  Dist.  mai.  In  hac  definitione  definitur  anima  formaliter  ut 
anima,  idest  prout  tribuit  subiecto  perfectiores  essendi  gradus,  Conc. 
Definitur  anima  simpliciter  ut  forma  substantialis,  idest  prout  tribuit 
primum  esse  subiecto,  Neg.  Conc.  min.  et  Neg.  cons. 

Oppon.  2.°  Nemo  dat  quod  non  habet.  Atqui  anima  rationalis  non 
habet  eorporeitatem,  cum  sit  incorporea  et  spiritualis.  Ergo  corpus  non 
habet  ab  anima  rationali  esse  corporis. 

Resp.  Dist.  mai.  Nemo  dat  quod  non  habet  neque  formaliter  ne- 
que  virtualiter,  Conc.  Quod  non  habet  formaliter,  Neg.  Contradist.  min. 
Anima  non  habet  virtualiter  corporeitatem,  Neg.  Anima  non  habet  for- 
maliter  corporeitatem,  Conc.  et  Neg.  cons. 

Explico.  Difficultas  haec  late  patet,  et  applicari  posset,  servata 
proportione,  omnibus  essendi  gradibus,  qui  conferuntur  a  formis  in- 
ferioribus.  Quare  anima  rationalis  formarum  omnium  substantialium 
praestantissima,  et  medium  tenens  locum  inter  formas  pure  spirituales 
et  formas  penitus  a  raateria  comprehensas,  cum  sit  formaliter  intel- 
lectiva,  formaliter  est  incorporea,  indivisibilis,  inextensa,  incorruptibi- 
lis ;  cum  vero  virtute  contineat  perfeetiones  formarum  imperfectiorum 
est  virtualiter  sensitiva,  nutritiva,  corporea,  extensa,  divisibilis,  cor- 
ruptibilis;  nimirum  potest  esse  actus  subiecti  ex  cuius  unione  resultet 
suppositum  aliquod  formaliter  sensitivum,  nutritivum,  corporeum,  di- 
visibile,  corruptibile  (1). 

Opp.  3.°  Si  anima  intellectiva  uniretur  materiae  nudae,  diversus 
actus  non  haberet  diversam  potentiam.  Atqui  quilibet  actus  habet  suam 
proportionatam  potentiam.  Ergo. 

Resp.  Dist.  mai.  Si  anima  uniretur  materiae  nudae  non  consti- 
tutae  sub  privatione,  diversus  actus  non  haberet  diversam  potentiam, 
Conc.  Si  unitur  materiae  sub  privatione  positae,  diversus  actus  non 
habet  diversam  potentiam,  Neg.  Conc.  min.  et  Neg.  cons. 

Oppon.  4.°  ln  homine  sunt  partes  diversae  speciei,  ut  oculus,  ma- 
nus,  caro  et  ossa.  Atqui  partes  diversae  speciei  non  possunt  informari 
unica  forma,  quae  daret  unicam  speciem.  Ergo  in  homine  praeter  ani- 
mam  sunt  aliae  formae  substantiales. 

Resp.  Dist.  mai.  In  homine  sunt  partes  diversae  speciei,  idest 
quae  separatae  inter  se  efiicerent  diversas  species,  Conc.  Quae  quam- 
diu  actuantur  anima  rationali,  pertinent  ad  diversas  species,  Neg. 

(1)  Cf.  Caiet.  in  1  p.  q.  76,  a.  4. 

Explico.  Difficultas  non  efficit  quidquam  pro  forma  corporeitatis 
Scoti,  cum  posita  illa  forma  non  solum  remanet,  sed  evadit  difficilior 
solutu.  Ouare  ipsi  sic  occurrit  S.  Thomas:  «  Partesanimalis  ut  oculus, 
caro,  et  os  non  sunt  in  specie,  sod  totum;  et  ideo  non  potest  dici 
proprie  loquendo,  quod  sint  diversarum  specierum,  sed  quod  sint  di- 
versarum  dispositionum.  Et  hoc  competit  animae  intellectivae,  quae 
quamvis  sit  una  secundum  essentiam,  tamen  propter  sui  perfectionem 
est  multiplex  in  virtute:  et  ideo  ad  diversas  operationes  indiget  di- 
versis  dispositionibus  in  partibus  corporis  cui  unitur.  Et  propter  hoc 
videmus  quod  maior  est  diversitas  partium  in  animalibus  perfectis, 
quam  in  imperfectis  »  (1). 

Oppon.  5.°  Si  anima  intellectiva  est  unica  forma  substantialis  in  ho- 
mine,  cum  per  interitum  ipsa  a  corpore  discedit,  debet  ei  succedere 
forma  cadaverica.  Atqui  haec  forma  nequit  admitti,  cum  nulla  possit 
assignari  causa  eam  producens.  Ergo  in  homine  praeter  animam  in- 
tellectivam  datur  forma  corporis  misti. 

Resp.  Dist.  min.  Debet  admitti  forma  cadaverica  seu  corporis 
mortui,  quae  a  natura  intenditur  ut  permanens  et  ut  terminus,  Neg. 
Ouae  intenditur  ut  transiens  et  ut  via  ad  aliam  formam  deteriorem, 
Conc.  Dist.  mai.  NuIIa  potest  assignari  causa  talis  formae,  quae  uni- 
voce  agat,  Conc.  Quae  sit  causa  aequivoca,  et  non  producat  sibi  si- 
mile  in  specie,  Neg.  et  Neg.  cons. 

Explico.  Quandoquidem  jn  substantialibus  transmutationibus  cor- 
ruptio  unius  sit  generatio  alterius,  abscedente  forma  nobiliori,  idest 
anima  rationali,  debet  nova  forma  generari,  quae  sit  principium  uni- 
tatis  illius  corporis,  quod  licet  non  sit  vivuni,  non  est  tamen  resolu- 
tum  in  elementa.  Haec  forma  dicitur  forma  corporis  mortui,  quae  per 
se  est  forma  incompleta  et  transiens,  quia  non  intenditur  a  natura, 
nisi  ut  via  ad  inferiores  formas  elementorum,  in  quas  naturaliter  re- 
solvitur  cadaver.  Inductio  huiusmodi  formae  minime  dici  solet  gene- 
ratio,  cum  vulgo  nomine  generationis  soleat  intelligi  transitus  a  forma 
imperfectiori  ad  formam  praestantiorem,  et  vicissim  transitus  a  forma 
nobiliori  ad  deteriorem  nominetur  corruptio. 

Porro  nalura,  quae  semper  ordinate  et  gradatim  operatur,  sicut 
in  generatione  hominis  procedit  paulatim  per  varias  formas  interme- 
dias  transeuntes,  quae  intendunlur  ut  via  ad  formam  perfectissimam; 
sic  in  eius  corruptione  quadantenus  inverso  ordine  per  formas  inter- 
medias  tendit  ad  formas  imperfectas  elementorum.  ltem  sicut  in  ge- 
neratione,  causae  producentes  formas  intermedias  non  semper  agunt 
univoce,  et  ad  producendum  sibi  simile  in  specie,  secus  quaelibet  ge- 
neratio  esset  generatio   hominis;    sic  in  corruptione,  cum  producitur 

(1)  1  p.  q.  "!)  a.  ;>  ad  3;  cf.    QQ.  DD.  De  Anima,  a.  9  fine;  cf.  etiam  Sn.v. 
Maurum,  Quaest.  philos.  lib.  IV,  q.  'ifi  ad  7. 

forma  cadaveris,  non  est  necesse  reperire  causam,  quae  univoce  agat 
ad  producendum  sibi  simile  in  specie;  demum  sicut  causa,  quae  pro- 
xime  disponit  ad  formam  viventis,  est  ea  quae  ita  miscet  elementa, 
ut  illa  reducat  ad  peculiare  et  perfectissimum  temperamentum  mistio- 
nis  heterogeneae,  quod  est  necessaria  dispositio  ad  formam  viventis; 
ita  causa  producens  formam  cadaveris  est  illa  eadem,  quae  aequili- 
brium  illud  ac  temperamentum  abrumpit,  nempe  quae  causat  rnortem ; 
ita  ut,  pereunte  dispositione  necessaria  ad  formam  viventis;  adhuc 
remaneat  dispositio  ad  mistum  heterogeneum. 

Cum  autem  elementa  non  amplius  coerceantur  principio  vitali, 
sub  actione  agentium  naturalium  tendunt  iugiter  ad  dissolvendum  ae- 
quilibrium  illius  mistionis,  quae  erat  a  principio  vitali,  et  ad  proprias 
et  primitivas  formas  recuperandas,  et  sic  naturaliter  datur  resolutio 
in  elementa  (1).  Quae  a  nobis  explicata  sunt,  illustrari  possunt  aucto- 
ritate  S.  Thomae,  qui  ita  cle  hac  re  disserit:  «  Manifestum  est  in 
generatione  compositorum,  puta  animalis,  quod  inter  primum  princi- 
pium  generationis,  quod  est  in  semine,  et  ultimam  formam  animalis 
completam,  sunt  multae  generationes  mediae,  quae  necessario  termi- 
nantur  ad  aliquas  formas,  quarum  nulla  facit  ens  completum  secun- 
dum  speciem,  sed  est  ens  incompletum,  quod  est  via  ad  speciem 
aliquam.  Similiter  autem  ex  parte  corruptionis  sunt  multae  formae 
mediae,  quae  sunt  formae  incompletae:  non  enim,  separata  anima, 
corpus  animalis  statim  resolvitur  in  elementa,  sed  hoc  fit  per  multas 
corruptiones,  succedentibus  sibi  in  materia  multis  formis  imperfectis, 
sicut  est  forma  corporis  mortui  et  postea  putrefacti  »  (2). 

Oppon.  6.°  In  cadavere  remanent  eadem  accidentia.  Ergo  remanet 
eadem  forma  substantialis,  quae  tribuit  primum  esse. 

Resp.  Dist.  ant.  Remanent  eadem  accidentia,  quae  consequuntur 
materiam  secundum  ordinem,  quem  habet  ad  formam  generalem,  Conc. 
Secundum  ordinem,  quem  materia  habet  ad  formam  specialem,  Neg. 
et  Neg.  cons.  Adde  quod  illa  accidentia  non  sunt  eadem  numero,  cum 
substantia  sit  mutata:  quare  caro  et  oculi,  ut  ait  Philosophus,  dicuntur 
aequivoce  de  vivo  et  mortuo,  sicut  oculus  pictus  vel  lapideus  et  verus 
oculus. 

(1)  Quomodo  agentia  naturalia  non  semper  agant  secundum  totam  rationem 
formae;  cf.  S.  Thom.  Metaph.  lib.  IV,  lect.  8. 

(2)  De  generat.  lib.  I.  lect.  8. 

ARTICULUS  VI. 

AN    ET   QUOMODO   ANIMA   RATIONALIS   MULTIPLICETUR 
IN   SINGULIS   HOMINIBUS  (1). 

QUAESTIO  DEFINITUR.  Duo  in  lioc  articulo  inquirenda  veniunt, 
ut  patet  ex  ipso  titulo.  Principio  quidem  quaeritur,  an  anima  intel- 
lectiva,  quae  corpori  humano  unitur  ut  forma  substantialis,  sit  una  in 
omnibus  individuis  naturae  humanae,  vel  multiplicetur  in  singulis  indi- 
viduis.  Haec  quaestio  nullam  patitur  dilficultatem :  omnes  quippe  in- 
telligunt,  formam  substantialem,  quae  in  individuis  est  principium 
essendi  et  unitatis,  non  posse  diversa  et  multiplicia  entia  constituere, 
nisi  et  ipsa  multiplex  sit  et  multiplicata  secundum  multitudinem  indi- 
viduorum ;  si  enim  una  esset,  unum  ens  constitueret,  et  omnes  homines 
non  essent  nisi  unus  homo.  Ceterum  commentum  Averrois  refutatum 
fuit  a  S.  Thoma  (2).  Insuper  damnatum  fuit  ut  haereticum  a  Concilio 
Lateranensi  sub  Leone  X,  huiusmodi  decreto :  «  Hoc  approbante  sacro 
Concilio  damnamus  et  reprobamus  omnes  asserentes.  animam  intelle- 
ctivam  mortalem  esse,  aut  unicam  in  cunctis  hominibus,  et  haec  in 
dubium  vertentes ;  cum  illa  non  solum  vere,  per  se,  et  essentialiter 
humani  corporis  forma  exsislat,...  verum  et  immortalis,  et  pro  corporum 
quibus  infunditur  multitudine  singulariter  multiplicabilis,  et  multipli- 
cata,  et  multiplicanda  sit  »  (3). 

Yerum  alia  multo  salebrosior  obscuriorque  exsurgit  quaestio,  quae 
ultro  citroque  inter  ipsos  Scholasticos  agitata  est,  quaeque  versatur 
circa  rationem  et  modum  ipsius  multiplicationis  et  distinctionis  ani- 
marum,  ut  vera  assignari  possit  causa,  cur  animae  humanae  numero 
multiplicatae  pertineant  omnes  ad  eamdem  speciem,  proindeque  in 
ipsis  detur  distinctio  ac  divisio  numerica,  quin  secum  afferat  specifi- 
cam  divisionem.  Oua  in  re  certamen  potissimum  est  inter  S.  Thomam 
et  Scotum  ;  nam  Angelicus  docet,  animam  individuari  et  multiplicari 
numerice  per  suam  essentiam  dicentem  ordinem  transcendentalem  ad 
corpus,  in  quo  tamquam  in  subiecto  informationis,  non  vero  sustenta- 
tionis  recipit  esse,  cum  sit  forma  subsistens  et  incompleta  in  specie. 
Scotus  ex  adverso  iuxta  suam  de  individuatione  doctrinam  profitetur, 


(1)  De  hac  re  cf.  S.  Tbom.  1  p.  q.  76,  a.  2;   Contra  (jent.  lib.  II,  cap.  LWII 
et  seq.;  QQ.  DD.  De  Anima,  a.  3  et  alibi  passim. 

(2)  Cf.  S.  Thom.  Opusc.  De  nnitate  intellectus  contra  Averroistas. 

(3)  Sess.  8,  Canone,  Apostolici  regiminis. 


ART.    VI.    DE    MULTIPLICATIONE   ANIMARUM  483 

animam  humanam  individuari  sua  propria  haeccheitate  (1).  Nos  ad 
peripateticam  S.  Thomae  doctrinam  hac  super  re  aperiendam,  utram- 
que  quaestionem  unica  hac  complectemur  propositione. 


PROPOSITIO. 

Anima  humana  non  est  unica  in  cunctis  hominibus,  sed  pro 
corporum  quibus  infunditur  multitudine  singulariter  multiplicata. 
Licet  sit  forma  per  se  subsistens  et  individua ;  nihilominus  cum 
non  subsistat  in  specie  completa,  ordinem  transcendentalem  dicit  ad 
corpus ;  ideoque  "  quod  sit  unibilis  huic  aut  illi  corpori,  multiplicat 
animam  secundum  numerum,  non  autem  secundum  speciem  „  (2). 

Prob.  I.a  pars.  Cum  anima  sit  forma  substantialis  corporis,  qui- 
libet  homo  ab  ea  habet,  quod  sit  ens  actu  et  unum  per  se,  idest  in- 
divisum  in  se  et  divisum  a  quolibet  alio.  Sed  si  anima  esset  una  in 
cunctis  hominibus,  non  posset  esse  principium  formale,  quo  unus  homo 
dividitur  ab  alio,  uti  patet :  quia  tunc  omnium  esset  unum  esse,  ideo- 
que  omnes  homines  essent  unum  ens  actu.  Ergo  repugnat,  dari  unicam 
animam  communem  omnibus  hominibus,  sicut  repugnat  dari  unicum 
esse  formale  omnium  hominum. 

Prob.  2.a  pars  Arg.  I.um  Anima  humana  in  sua  essentia  recipit 
esse  absolute  et  independenter  a  corpore,  cum  sit  forma  subsistens. 
Atqui  esse  non  recipitur,  nisi  in  subiecto  singulari,  cum  universalia 
non  substistant  in  se.  Ergo  anima  humana  est  singularis  et  individua 
nempe  hoc  aliquid  per  suam  essentiam. 

Arg.  2.um  In  formis  simplicibus  et  subsistentibus  quidditas  sim- 
plicis  est  ipsum  simplex,  idest  in  huiusmodi  formis  substantia  seu  res 
naturae  et  quidditas  sunt  unum  idemque.  Atqui  anima  humana  per 
se  subsistit,  idest  habet  esse.  Ergo  per  suam  essentiam  est  subiectum 
essendi,  ideoque  singularis.  Propositio  maior  luculenter  evolvitur  a 
S.  Thoma  {QQ.  DD.  De  Pot.  q.  9,  a.  1). 

Prob.  3.a  pars.  Ad  cuius  probationem  haec  praedicenda  censemus, 
ut  melius  intelligatur  id  de  quo  ambigimus.  Ad  rationem  subsistentis, 
uti  saepe  meminimus,  duo  potissimum  necessaria  sunt,  nempe  quod 
possit  per  se  exsistere,  et  quod  sit  aliqiiid  completum  in  aliqua 
specie  (3).  At  si  animae  humanae  prima  conditio  concedenda  est,  pro- 
fecto  secunda  conditio  ipsi  minime  tribui  potest,  non  quod  eius  esse 
sit  incompletum,  sed  quod  eius  essentia  non  constituat  integram  spe- 

(1)  Cf.  Scot.  in  1  Sent.  Dist.  3,  q.  ultima.  De  hac  quaestione  dignus  est  qui 
consulatur  Caietanus,  in  Opusc.  De  ente  et  essentia,  cap.  VI,  q.  13. 

(2)  Cf.  S.  Thom.  QQ.  DD.  De  Anima,  a.  3  fine. 

(3)  Cf.  S.  Thom.  1  p.  q.  75,  a.  2  ad  1 ;  QQ.  DD.  De  Anima,  a.  1. 

ciem.  Quocirca  anima  humana  per  suam  essentiam  et  est  subsistens, 
et  ordinem  dicit  ad  corpus,  cui  communicat  esse,  ut  possit  subsistere 
in  specie  completa ;  ita  ut  anima  per  suam  essentiam  dicat  commen- 
surationem,  ordinem,  et  coaptationem  ad  corpus;  et  haec  anima  com- 
mensuretur  huic  corpori,  cum  proprius  actus  in  sua  propria  potentia 
recipiatur  oporteat. 

His  notatis,  sic  concluditur  ratio.  Id  quod  est  principium  unitatis 
non  potest  sub  eodem  respectu  esse  principium  multiplicitatis.  Atque 
forma,  prout  est  forma,  est  principium  unitatis  specificae.  Ergo  anima, 
si  esset  forma  complete  subsistens  et  absoluta  a  subiecto,  non  posset 
multipiicari  numerice  in  eadem  specie.  Atqui  muitiplicatur  de  facto. 
Ergo  multiplicatur,  quia  licet  sit  forma  subsistens ;  nihilominus  ob 
suam  incompletam  subsistentiam  est  unibilis  et  commensurata  huic 
vel  illi  corpori.  In  re  tam  difficili  praestat  ipsa  verba  S.  Thomae  huc 
transferre,  qui  disserens  de  multiplicatione  animae  intellectivae  haec 
habet:  «Si  aliquid,  quod  sit  de  ratione  alicuius  communis  materialem 
multiplicationem  recipiat,  necesse  est,  quod  illud  commune  multipli- 
cetur  secundum  numerum,  eadem  specie  remanente...  Manifestum  est 
autem,  quod  de  ratione  animae  humanae  est  quod  corpori  humano  sit 
unibilis,  cum  non  habeat  in  se  speciem  completam,  sed  speciei  com- 
plementum  sit  in  ipso  composito.  Unde  quod  sit  unibilis  huic  aut  illi 
corpori,  multiplicat  animam  secundum  numerum,  non  autem  secundum 
speciem ;  sicut  et  haec  albedo  differt  ab  illa  numero  per  hoc  quod  est 
esse  huius  vel  illius  subiecti.  Sed  hoc  differt  anima  humana  ab  aliis 
formis,  quod  esse  suum  non  dependet  a  corpore ;  nec  hoc  esse  indi- 
viduatum  eius  a  corpore  dependet  »  (2). 

Nimirum  cum  multiplicitas  res  actu  diversas  denotet,  si  multi- 
plicatio  procedit  a  forma  prout  est  forma,  habetur  diversitas  specifica, 
idest  species  multiplicata.  Verum  si  diversitas  oritur  a  forma,  non  prout 
est  forma,  sed  prout  est  huic  receptivo  commensurata,  tunc  habetur 
diversitas  secundum  numerum.  «  Non  quaelibet  formarum  diversitas, 
ait  Aquinas,  facit  diversitatem  secundum  speciem,  sed  solum  illa  quae 
est  secundum  principia  formaiia,  vel  secundum  diversam  rationem 
formae;  constat  enim,  quod  alia  est  essentia  formae  huius  ignis  et 
illius,  nec  tamen  est  alius  ignis  et  alia  forma  secundum  speciem.  Mul- 
titudo  igitur  animarum  av  corporibus  separatarum  consequitur  quidem 
diversitatem  formarum  secundum  substantiam,  quia  alia  est  substantia 
huius  animae  et  illius;  non  tamen  ista  diversitas  procedit  ex  diversi- 
tate  principiorum  essentialium  ipsius  animae,  nec  est  secundum  diver- 
sam  rationem  ipsius  animae,  sed  est  secundum  diversam  commensu- 
rationem  ipsarum  ad  corpora ;  haec  enim  anima  est  commensurata 
huic  corpori,  et  non  illi  »  (2). 

(1)  QQ.  DD.  De  Anima,  a.  3. 

(2)  Contra  gent.  lib.  II,  cap.  LXXXI. 

Quam  ad  rem  cum  anima  humana  participet  aliquicl  de  formis 
mere  subsistentibus,  et  aliquid  de  formis  mere  informantibus,  dici 
omnino  debet,  ipsam  per  essentiam  esse  subsistentem,  et  esse  multi- 
plicabilem  numerice,  quia  eius  essentia  ita  recipit  esse  in  se,  ut  dicat 
ordinem  transcendentalem  ad  corpus,  cui  iliud  communicat  ad  subsi- 
stendum  in  specie  completa.  Sapientcr  ergo  affirmat  Angelicus,  indi- 
viduationem  numericam  animae  dependere  a  materia  tamquam  a  ter- 
mino  ad  quem  quaevis  anima  commensurationem  dicit;  non  tamquam 
a  principio  determinante  animam  ad  esse  singularis ;  ita  ut  anima  di- 
catur  humana,  quia  essentialiter  ordinata  corpori  humano;  dicatur 
haec  anima,  quia  huic  corpori  essentialiter  commensurata ;  multipli- 
cetur  numero  in  eadem  specie,  quia  ut  forma  informans  ordinem  dicit 
ad  proprium  subiectum  ;  nam  quod  anima  sit  in  se  indivisa,  hoc  a 
seipsa  repetit,  cum  sit  forma  subsistens ;  sed  quod  sit  divisa  ab  aliis 
tali  divisione  ex  qua  exsurgat  multiplicitas  numerica  sine  differentia 
speciei,  hoc  habet  a  materia,  cui  commensuratur. 

Occurritur  difficultati.  Ex  dictis  oriri  posset  haec  difficultas :  Si 
unitas  et  individuatio  animae  dependet  ab  hoc  corpore,  cessante  eius 
unione  cum  hoc  corpore,  cessare  deberet  et  eius  individuatio,  ideoque 
anima  esset  corruptibilis.  Ad  hanc  difficultatem  solvendam,  notamus, 
in  ea  confundi  essentialem  commensurationem  huius  animae  ad  hoc 
corpus  cum  eius  actuali  unione  ad  idem  corpus.  Ex  commensuratione 
dependet  unitas  et  individuatio  animae ;  non  autem  ex  eius  unione 
actuali  ad  materiam,  cum  materia  relate  ad  animam,  quae  est  forma 
subsistens,  non  sit  causa  individuationis,  sed  potius  terminus ;  nam 
anima  licet  habeat  esse  in  materia,  non  tamen  habet  esse  per  mate- 
riam.  Audi  S.  Thomam  :  «  Quaecumque  oportet  esse  invicem  coaptata 
et  proportionata,  simul  recipiunt  muitiplicitatem  et  unitatem  unum- 
quodque  ex  sua  causa.  Si  igitur  esse  unius  dependet  ab  altero,  unitas 
et  multiplicitas  eius  etiam  ab  illo  dependet ;  alioquin  ab  alia  causa 
extrinseca.  Formam  igitur  et  materiam  semper  oportet  esse  ad  invi- 
cem  proportionata  et  quasi  naturaliter  coaptata,  quia  proprius  actus 
in  propria  materia  fit;  unde  oportet,  quod  materia  et  forma  conse- 
quantur  se  invicem  in  multitudine  et  unitate.  Si  igitur  esse  formae 
dependet  a  materia,  multiplicatio  ipsius  etiam  a  materia  dependet,  et 
similiter  unitas ;  si  autem  non,  erit  quidem  necessarium  multiplicari 
formam  secundum  multiplicationem  materiae,  idest  simul  cum  ma- 
teria,  et  proportionem  ipsius ;  non  autem  ita  quod  dependeat  unitas 
vel  multitudo  ipsius  formae  a  materia  »  (1). 

Quare  concludimus  cum  Caietano,  animas  humanas  distingui  inter 
se  propriis  et  substantialibus  commensurationibus  ad  hoc  vel  ad  illud 
corpus;  quae  commensuratio  non  sequitur  animam  humanam,  ut  fin- 

(1)  Cf.  Contra  gent.  loc.  cit.  initio. 

gunt  Scotistae  sed  eam  humanam  et  hanc  constituit;  unde  haec  anima 
ab  illa  primo  differt,  quod  haec  est  proprius  actus  huius  corporis, 
illa  vero  illius.  Ouare  anima  cum  ex  sua  definitione  habeat,  quod 
sit  actus  corporis  physici  organici,  dividitur  per  hoc,  quod  sit  actus 
talis  vel  talis  corporis  tamquam  ex  propria  differentia  (1).  Verum 
quoniam  anima  habet  esse  superexcedens  corporis  capacitatem,  sic 
illud  habet  independenter  a  corpore,  et  licet  illud  esse  animae  acqui- 
ratur  in  corpore,  non  tamen  acquiritur  ex  corpore,  nec  per  depen- 
dentiam  ad  corpus.  Et  hoc  est  quod  ex  Avicenna  repetit  S.  Thomas, 
nempe  individuationem  animarum  dependere  a  corpore  quantum  ad 
sui  principium,  non  tamen  quantum  ad  sui  finem,  et  ita  cessantibus, 
corporibus,  non  cessat  individuatio  animarum  (2). 

Individuatio  ergo  animae  humanae  comprehendi  explicarique  sane 
potest  hac  formula:  Anima  humana  habet  ut  sit  haec  et  individua 
a  sua  essentia  tamquam  a  causa  et  principio  individuationis;  a  ma- 
teria  vero  signata  tamquam  a  receptivo  seu  a  termino  ad  quem  essen- 
tialem  commensurationem  dicit,  et  in  quo  speciem  completam  acquirit. 
Doctrina  haec  est  maxime  accommodata  tum  ad  explicandam  animae 
independentiam  a  materia  in  essendo,  quam  communem  habet  cum 
formis  separatis;  tum  eius  multiplicationem  numericam  in  eadem  spe- 
cie,  quam  communem  habet  cum  formis  materialibus;  tum  denique 
ad  patefaciendam  vanitatem  Platonicae  doctrinae  de  transmigratione 
animae  ex  uno  corpore  in  aliud  corpus,  cum  haec  anima  non  dicat 
ordinem  nisi  ad  hoc  corpus. 

SOLVUNTUR   DIFFICULTATES 

Oppon.  I.°  Anima  humana  est  forma  subsistens.  Atqui  forma 
subsistens  non  multiplicatur  numerice  in  eadem  specie.  Ergo  anima 
cum  non  sit  multiplex  specie,  neque  est  multiplex  numero. 

Resp.  Dist.  mai.  Anima  humana  est  forma  subsistens  dicens 
essentialem  commensurationem  ad  corpus  propter  incomplementum 
suae  speciei.  Conc.  Est  subsistens  in  specie  completa.  Neg.  Contva- 
dist.  min.  et  Neg.  cons.  Ratio  solutionis  patet  (3). 

Oppon.  2.°  Si  animae  multiplicantur  ad  multitudinem  corporum, 
remotis  corporibus,  cessat  multitudo  animarum.  Atqui  animae  seor- 
sum  a  corpore  exsistunt,  cum  sint  immortales.  Ergo. 

Resp.  Dist.  mai.  Remotis  corporibus  cessat  multitudo  animarum, 
si  corpora  sunt  causa  cur  multiplicentur  numero  animae,  et  cur  sub- 

(1)  Cf.  Caiet.  in  Opusc.  De  ente  et  essentia,  cap.  VI,  q.  13. 

(2)  Cf.  S.  Tiiom.  /  Sent.  Oist.  8,  q.  5,  a.  2,  ad  6;  Opusc.  De  ente  et  essentia. 
cap.  VI. 

(3)  Cf.  S.  Thom.  1  p.  q.  76,  a.  2  ad  1. 

sistant,  Conc.  Si  tantum  sunt  causa  cur  animae  multiplicentur  nume- 
rice,  Neg.  Conc.  min.  et  Neg.  cons. 

Explico.  S.  Thomas  sic  nodum  dissolvit:  «  Unumquodque  hoc 
modo  habet  unitatem  quo  habet  esse;  et  per  consequens  idem  est 
iudicium  de  multiplicatione  rei  et  de  esse  ipsius.  Manifestum  est  au- 
tem,  quod  anima  intellectualis  secundum  suum  esse  unitur  corpori 
ut  forma;  et  tamen,  destructo  corpore,  remanet  anima  intellectualis 
in  suo  esse:  et  eadem  ratione  multitudo  animarum  est  secundum 
multitudinem  corporum,  et  tamen,  destructis  corporibus,  remanent 
animae  in  suo  esse  multiplicatae  »  (1).  Nimirum  animae  humanae 
non  multiplicantur  numerice  ad  multiplicationem  corporum,  quia  ha- 
bent  esse  in  hoc  corpore  et  per  hoc  corpus,  ut  formae  materiales  et 
corruptibiles ;  sed  quia  habent  esse  in  hoc  corpore  ad  quod  substan- 
tialem  ordinem  dicunt,  licet  superexcedant  eius  capacitatem.  Unde  in- 
dividuatio  animarum  procedit  ab  earum  essentia  tamquam  a  principio 
et  causa;  a  corpore  vero  tamquam  a  termino  ad  quem  sunt  commen- 
suratae,  et  quoniam  superexcedunt  capacitatem  corporis,  ideo  sepa- 
ratae  a  corpore  remanent  in  suo  esse. 

Oppon.  3.°  Aptitudo  animae  ad  essendum  in  corpore  supponit 
animam  singularem  et  hanc.  Atqui  si  anima  iam  supponitur  singularis 
antequam  dicat  aptitudinem,  eius  individuatio  et  multiplicatio  non 
pendet  ab  ordine  ad  corpus.  Ergo. 

Resp.  Dist.  mai.  Si  haec  aptitudo  et  ordo  esset  de  genere  acci- 
dentis,  Conc.  Si  est  de  ipsa  substantia  animae,  quae  essentialiter  dicit 
coaptationem  ad  corpus.  Neg.  Conc.  min.  et  Neg.  cons. 

Explico.  Argumentum  assumit  hoc  falsum,  scilicet  quod  natura 
huius  animae  sit  prior  aptitudine  sua  substantiali,  cum  e  contrario 
aptitudo  illa  sit  constitutivum  naturae  huius  animae  (2);  nam  quod 
anima  haec  sit  essentiaiiter  ordinata  ad  hoc  corpus,  et  illa  ad  aliud 
corpus  non  praeexigit  earum  distinctionem,  sed  eam  constituit  et  facit. 
Nec  dicas  cum  Scotistis,  aptitudinem  illam  denotare  aliquam  poten- 
tialitatem,  et  non  aliquid  actu,  ideoque  non  posse  constituere  animam 
hanc  et  singularem.  Nam  cum  haec  aptitudo  de  qua  loquimur  nihil 
aliud  sit,  nisi  substantialis  commensuratio  ipsius  animae  ad  hoc  corpus, 
planum  est  eam  indicare  aliquid  in  actu,  non  solum  dum  anima  est 
corpori  unita,  sed  etiam  dum  est  a  corpore  separata. 

(1)  Loc.  cit.  ad  2. 

(2)  Cf.  Caiet.  in  Opusc.  De  ente  et  essentia,  cap.  YJ,  q.  13. 

ARTICULUS  VII. 

DE    TEMPORE   QUO    ANIMA    INTELLECTIVA    PRODUCTA    FUIT 
ET    CORPORI   UNITA. 

QUAESTIO  DETEBMINATUR.  Duo  in  hoc  articulo  investiganda 
veniunt,  nimirum  1)  an  animae  humanae  exstiterint  ab  aeterno,  vel 
saltem  omnes  creatae  fuerint  initio  temporis,  et  postmodum  in  gene- 
ratione  singulorum  hominum  corporibus  infusae,  vel  potius  creentur 
successive,  et  illo  ipso  tempore,  quo  corporibus  infunduntur.  2)  Sup- 
posito  quod  tunc  a  Deo  condantur  cum  singulis  corporibus  coniun- 
guntur,  inquirendum  venit,  an  copulentur  corporibus  statim  ac  fetus 
aliqua  opera  vitae  ediderit,  vel  postquam  ad  congruum  organismum 
humani  corporis  pervenerit. 

Sententiae  philosophorum.  Pythagoras,  Plato,  Origenes,  Plotinus, 
Averroes.  In  primis  occurrunt  nobis  philosophi  nuper  recitati,  qui 
omnes  docuerunt,  animas  intellectivas  exstitisse  ante  corpora;  verum 
in  re  explicanda  longe  discrepant  inter  se.  Pythagoras  enim  et  Plato 
opinantur,  animas  intellectuales  exstitisse  ab  aeterno,  vitam  coelestem 
et  beatam  egisse  in  astris,  sed  post  admissa  ab  ipsis  quaedam  scelera, 
fuisse  in  corpora  tamquam  in  custodias  carceresque  detrusas.  Plotinus, 
quem  plurimi  ex  eius  Schola  sequuti  sunt,  docuit,  animas  ante  cor- 
pora  extitisse,  sed  e  coelesti  vita  ob  desiderium  materiae  quo  tene- 
bantur,  sponte  in  corpora  dilapsas  esse.  Origenes  consentit  cum  Pla- 
tone  in  eo  quod  animas  ante  corpora  exstitisse  censuerit,  et  in  cor- 
pora  ob  patrata  delicta  immissas  fuisse,  licet  animas  a  Deo  creatas 
affirmaverit.  En  quomodo  de  Origene  loquitur  S.  Thomas :  «  Origenes 
cum  poneret,  animas  humanas  a  principio  fuisse  creatas,  dixit  quod 
ordinatione  divina  animae  corporibus  sunt  unitae,  sed  in  earum  poe- 
nam:  nam  ante  corpora  eas  peccasse  existimavit,  et  pro  quantitate 
peccati  corporibus  nobilioribus,  vel  minus  nobilibus  eas  unitas  esse, 
quasi  quibusdam  carceribus  inclusas  »  (1). 

Qui  posuerunt,  animas  intellectivas  esse  immortales  secundum 
aliquid  unum,  docuerunt,  illud  ipsum  unum  ab  aeterno  fuisse;  sive 
sit  intellectus  agens,  ut  voluit  Alexander;  sive  etiam  possibilis,  ut 
placuit  Commentatori.  In  hoc  errore  de  praeexsistentia  animorum 
ante  corpora  caput  habet  ac  stirpem  pervulgatum  illud  commentum 
de  transmigratione  animorum  ex  uno  corpore  humano  in  alia  corpora 
sive  hominum,  sive  brutorum,  sive  etiam  plantarum,  quod  sub  nomine 
metempsychosis  circumfertur,   et  quod   ab   Aegyptiis  ad    philosophos 

(1)  Contra  gent.,  lib.  II,    cap.    LXXXIII;    cf.    S.  August.  De  Civ.  Dei,  lib.  XI, 
cap.  XXIII. 

graecos  Pythagoram,  Platonem,  Empedoclem  manavit.  Audi  S.  Tho- 
mam :  «  Omnes  qui  posuerunt,  animas  extra  corpora  creari,  posuerunt 
transcorporationem  animarum,  ut  sic  exuta  a  corpore  uno,  alteri  cor- 
pori  uniretur,  sicut  homo  exutus  uno  vestimento,  induit  alterum  »  (1). 
De  hoc  errore,  quem  nuper  post  Petrum  Leroux  aliosque  e  cineribus 
excitavit  Reynaud  (2),  sic  meminit  S.  Augustinus:  «  De  hoc  ludibrio 
quorumdam  philosophorum  etiam  eorum  posteri  erubuerint,  nec  eos 
hoc  sensisse,  sed  non  recte  intellectos  esse  dixerint  »  (3). 

Leibnitius.  Praeexsistentiam  animorum,  licet  alia  ratione,  docuit 
etiam  Leibnitius,  iuxta  quem  animae  omnes  simul  cum  mundo  a  Deo 
conditae  fuerunt  et  organicis  quibusdam  corpusculis  affixae;  cum  vero 
decursu  temporis  corpuscula  illa  evolvuntur  fiuntque  humana  corpora, 
tunc  constituuntur  homines. 

Vera  sententia.  Communis  doctrina  philosophorum  catholicorum 
tenet,  animas  intellectivas  tunc  condi  ac  creari  a  Deo,  cum  corporibus 
iunguntur.  Sententia  haec  pertinet  etiam  ad  doctrinam  catholicam,  ut 
patet  ex  libro  De  Eccles.  Dog.  cap.  XVIII,  in  quo  dicitur:  «  Simul 
anima  creatur  cum  corpore  »,  et  ex  decreto  Concilii  Lateranensis  sub 
Leone  X,  in  quo  anima  inlellectiva  dicitur  pro  corporum  quibus  in- 
funditur  multitudine  singulariter  multiplicabilis  et  multiplicata  et  mul- 
tiplicanda. 

De  secunda  quaestione  duplex  opinio.  Circa  secundam  quaestio- 
nem  duplex  datur  sententia,  quae  ultro  citroque  defenditur.  Prima 
propugnat,  animam  intellectivam  a  Deo  creari  corporique  infundi  sta- 
tim  ac  fetus  vivere  incipit.  Haec  sententia  plurimos  sibi  vindicat  ad- 
stipulatores,  inter  quos  agminatim  recensendi  sunt  omnes  philosophi 
qui  compositionem  substantialem  e\  materia  et  forma  in  corporibus 
inficiantur.  Secunda  sententia,  quam  post  Aristotelem  politiores  Scho- 
lastici  amplexati  sunt,  quamque  Doctor  Angelicus  late  explicat  et  de- 
fendit,  eo  redit,  ut  asserat,  animam  humanam  tunc  creari  et  corpori 
infundi,  cum  corpus,  post  diversas  et  successivas  substantiales  muta- 
tiones  scu  generationes,  evectum  sit  ad  debitum  organismum  corporis 
humani.  Ut  ergo  ordine  procedamus,  duas  statuemus  propositiones, 
quarum  prima  errores  eorum  refutabit,  qui  animas  ante  corpora  exsti- 
tisse  somniarunt;  altera  dirimet  secundam  quaestionem,  quae  inter 
philosophos  catholicos  disputatur. 

(1)  QQ.  DD.  De  Pot.,  q.  3,  a.  10. 

(2)  Terre  et  Ciel  (Paris  1854). 

(3)  De  Gen.  ad  lit.  lib.  VII,  cap.  JX. 


490  PHIL.    NAT.    SEU    ANTHROPOLOGIA,    PARS    II.    QUAEST.    II. 


PROPOSITIO   I. 

Anima  intellectiva  tunc  creatur  a  Deo,  cum  corpori  infunditur ; 
quocirca  absurda  est  sententia,  quae  tenet,  animas  exstitisse  ante- 
quam  iungerentur  corporibus  (1). 

Prob.  prop.  Arg.  I.ura  Sententiae  omnes,  quae  diversimode  docent, 
animas  longe  ante  corpora  exstitisse,  et  postmodum  fuisse  in  corpora 
detrusas,  in  eo  fundamentum  et  radicem  habent,  quod  supponant, 
animas  esse  substantias  completas  specie,  ideoque  non  esse  formas 
substantiales  corporum,  sed  illis  accidentaliter  dumtaxat  iugatas.  At- 
qui  a  nobis  iam  probatum  est,  animas  rationales  esse  ordinatas  ad  cor- 
pora  substantialiter  informanda,  utpote  partes  speciei  humanae,  quae 
simul  cum  corporibus  integram  efficiunt  speciem  et  substantiam.  Ergo 
memoratae  sententiae,  praeter  speciales  absurditates,  quibus  singulae 
obnoxiae  sunt,  falso  prorsus  innituntur  fundamento,  quod  nimirum  uni- 
tatem  substantialem  in  homine  radicitus  convellunt.  Siquidem,  ut  er- 
rorem  Platonis  et  Origenis  una  complectamur,  si  anima  non  est  na- 
turaliter  ordinata  ad  corpus  informandum,  sed  propter  aliquod,  quod 
ipsi  somniarunt,  flagitium  in  corpus  tamquam  in  custodiam  est  detrusa, 
eius  unio  ad  corpus  dici  omnino  debet  violenta,  non  naturalis;  ideo- 
que  homo  compositus  ex  anima  et  corpore  est  quid  innaturale,  quod 
est  vehementer  perspicueque  absurdum. 

Arg.  2.ura  Quod  a  Deo  immediate  procedit,  debet  esse  perfectum 
iuxta  naturae  ordinem.  Atqui  anima  per  se  est  substantia  incompleta 
egens  corpore  ad  complementum  suae  speciei  acquirendum.  Ergo  Deus 
animas  non  condidit,  nisi  in  corporibus,  quibuscum  naturam  speciem- 
que  completam  efformant.  Huc  faciunt  etiam  ea  omnia,  quae  de  mul- 
tiplicatione  animarum  per  ordinem  ad  singula  corpora  paulo  ante  di- 
sputavimus;  nam  anima  haec  non  distinguitur  numerice  ab  illa,  nisi 
propria  commensuratione  substantiali  ad  hoc  corpus. 

Arg.  3.ura  Demum  si  anima  in  corpore  esset  tamquam  alienae  domi 
vel  in  carcere,  nullus  homo  tantopere  abhorreret  a  morte;  immo  omnes 
interitum  vehementer  optarent,  quippe  per  id  a  vinculis  et  a  poena 
liberarentur,  seseque  in  naturalem  libertatem  vindicarent. 

(1)  De  hac  re  cf.  S.  Tbom.  1  p.  q.  90,  a.  4.  et  q.  118,  a.  3;  Contra  gent., 
lib.  II,  cap.  LXXXIII;  QQ.  DD.  De  Pot.  q.  3,  a.  10. 

PROPOSITIO  II. 

Nulla  ratio  afferri  potest  ad  concludendum,  animam  intellecti- 
vam  esse  humano  corpori  infusam  statim  ac  fetus  incipit  vitaliter 
operari.  Contra  admitteuda  est  utpote  ordini  naturae  congrua  Phi- 
losophi  sententia,  quam  S.  Thomas  amplectitur,  nimirum  in  genera- 
tione  animalis,  et  maxiine  hominis  plures  dari  substantiales  formas 
intermedias  ordine  quodam,  ita  ut  fetus  prius  animetur  anima  ve- 
getativa,  dein  sensitiva,  et  demum,  his  recedentibus,  intellectiva. 

Prob.  I.a  pars.  Ratio  huiusceraodi  si  daretur,  vel  esset  a  priori 
vel  a  posteriori.  Atqui  neutrum  iure  affirmari  potest.  Ergo  stat  prima 
pars.  Propositio  minor  sic  demonstratur  per  partes.  Tunc  enim  pro 
adversariorum  sententia  aliquid  efficeretur,  cum  constaret,  corpus  huma- 
num  ante  completam  generationem  non  posse  informari  principio  quo- 
dam  vitali  imperfectiori,  et  sic  disponi  ad  formam  perfectissimam,  quae 
est  anima  rationalis.  Verum  hoc  nequit  probari;  immo  contrarium  pe- 
nitus  suadetur  ex  ordinario  naturae  cursu,  quae  ex  actu  imperfecto 
ad  perfectum  in  suis  operationibus  progredi  solet.  Ergo.  Neque  Phy- 
siologorum  experimenta  quantumvis  diuturna  atque  ingeniosa  quidquam 
proticere  valent;  nam  naturae  periclitatio,  et  Physiologorum  indagatio- 
nes  ad  summum  eo  extendi  possunt,  ut  determinent  tempus  quo  fe- 
tus  incipiat  vitaliter  operari;  verum  enim  utrum  illa  vitalis  operatio 
repetenda  sit  ab  anima  vegetativa,  quae  deinde  cedat  locum  sensitivae, 
vel  oriatur  a  forma  nobiliori,  quae  virtute  continet  formas  inferiores, 
hoc  patefieri  per  experientiam  minime  potest,  cum  id  ad  Physicam 
Rationalem,  idest  ad  Naturaiem  Philosophiam  scrutari  pertineat.  Quo- 
circa  meritissimo  concludimus,  ab  adversariis  nihil  in  medium  afferri 
posse,  quo  eorum  fulciatur  opinatio. 

Prob.  2.a  pars.  Arg.  I.um  Supposita  substantiali  compositione  in  re- 
bus  corporatis,  cum  materia  sit  propter  formam,  illamque  naturaliter 
appetat;  materiae  inclinatio  seu  appetitus  ad  omnes  illas  formas  exten- 
ditur,  ad  quas  ipsa  est  in  potentia.  Porro  ordo  naturae  postulat,  ut  ad 
formas  perfectiores  materia  non  pertingat,  nisi  proxime  apteque  dispo- 
natur  per  formas  minus  perfectas.  Ergo  in  generatione  hominis  mate- 
ria  humani  corporis,  priusquam  informetur  anima  intellectiva,  proxime 
disponi  debet  per  formas  intermedias,  nimirum  per  animam  vegeta- 
tivam,  et  sensitivam.  Siquidem  natura,  quae  callido  artiticio  in  suis 
operibus  moliendis  fabricandisque  procedit,  non  operatur  per  saltum ; 
sed  omnia  efficit  gradatim  et  pedetentim,  suo  quodam  itinere  miroque 
ordine  servato.  Porro  inter  naturae  opera  principatum  longe  sibi  vin- 
dicat  homo.  Ergo  forma,  quae  hominem  in  sua  specie  collocat,  excel- 
lentissima  tormarum  omnium  reliquarum  sit  oportet.  Ita  fiet  ut  mate- 

ria  nequeat  esse  subiectum  ad  illam  congruenter  dispositum  ac  pro- 
portionatum,  nisi  per  plures  formas  intermedias  perficiatur  et  quodam- 
modo  elevetur  ad  communionem  naturae  illius  nobilissimae.  Quare  in 
mundo  iugem  quamdam  progressionem  conspicimus  a  corporibus  mi- 
nus  perfectis  ad  perfectiora  (1). 

Occurritur  difficultati.  Pulcherrimam  Philosophi  politiorumque  Scho- 
lasticorum  doctrinam  nonnulli  recentes  gloriose  aggrediuntur,  ex  eo 
quod  in  successivis  illis  generationibus  fetus  animatus  anima  vegeta- 
tiva,  vel  sensitiva  ad  nullam  viventium  speciem  pertinere  censendus 
foret;  cum  nemo  huiusmodi  fetum  audeat  nominare  vel  plantam,  vel 
animal  brutum,  Haec  in  peripateticam  doctrinam  criminatio  iamdudum 
explosa  fuerat  ab  Angelico  Doctore,  qui  acute  distinxit  inter  formas 
rerum,  quarum  species  utpote  incompletae  non  intenduntur  a  natura, 
nisi  ut  via  ad  species  completas,  et  formas  rerum,  quarum  species 
utpote  completae  per  se  intenduntur.  Primae  nominari  solent  tran- 
euntes,  ut  animae  vegetativae  et  sensitivae  per  quas  progreditur 
embryo,  donec  hominis  formam  consequatur:  aliae  dicuntur  perma- 
nentes,  ut  sunt  formae  alicuius  plantae  vei  animalis,  puta  canis,  vel 
leonis.  Hanc  dcctrinam  sic  explicate  evolvit  Aquinas  noster:  «  Non 
est  inconveniens  si  aliquid  intermedium  generetur,  et  statim  postmo- 
dum  corrumpitur ;  quia  intermedia  non  habent  speciem  eompletam,  sed 
sunt  ut  via  ad  speciem ;  et  ideo  non  generantur,  ut  permaneant,  sed 
ut  per  ea  ad  ultimum  generatum  perveniatur...  Ouanto  ergo  aliqua 
forma  est  nobilior,  et  magis  distans  a  forma  elementi;  tanto  oportet  esse 
plures  formas  intermedias,  quibus  gradatim  ad  formam  ultimam  venia- 
tur,  et  per  consequens  plures  generationes  medias;  et  ideo  in  gene- 
ratione  animalis  et  hominis,  in  quibus  est  forma  perfectissima  sunt 
plurimae  formae  et  generationes  intermediae.  Anima  igitur  vegetabi- 
lis,  quae  primo  inest,  cum  embryo  vivit  vita  plantae,  corrumpitur,  et 
succedit  anima  perfeetior,  quae  est  nutritiva  et  sensitiva  simul,  et  tunc 
embryo  vivit  animalis:  hac  autem  corrupta,  succedit  anima  rationalis 
ab  extrinseco  immissa  »  (2). 

Arg.  2.um  Ouaelibet  forma  habet  suum  subiectum  proportionatum, 
et  materiam  respondentem,  cum  quivis  actus  habeat  suam  propriam 
potentiam.  Atqui  anima  rationalis  est  forma  nobilissima.  Ergo  non 
potest  apte  uniri  cuilibet  corpori  organico,  sed  solum  corpori,  quod  ad 
congruum  humani  corporis  organismum  perductum  sit. 

Evol.  arg.  Anima  generatim  definitur:  Actus  corporis  physici  or- 
ganici  cui  communicat  esse  viventis,  ex  quo  diversa  operationum  vita- 
lium  principia  dimanant;  quare  quo  anima  nobilior  est,  eo  communi* 

(1)  Cf.  S.  Thom.  Contra  gent.  lib.  IIJ,  cap.  XXII,  ubi  agit  de  progressione  et 
mutationibus  corporum. 

(2)  Contra  gent.  lib.  II,  cap.   LXXXIX. 

cat  corpori  esse  perfectius,  ex  quo  plura  resultant  operationum  vitae 
principia  seu  operandi  virtutes ;  cura  forma  superior  materiae  tribuat 
quidquid  inferior  impertit,  et  aliquid  amplius.  Idcirco  corpus,  quod 
nobiliori  actuatur  forma,  constare  debet  organismo  magis  elaborato, 
pluribusque  organis  ad  maiorem  operationum  vitalium  varietatem  ne- 
cessariis.  Hinc  corpus  animalis  conflatur  partibus  magis  dissimilaribus, 
et  ad  perfectiorem  aequiiibritatem  redactis,  quam  planta:  multiplica- 
tis  quippe  in  eo  operandi  potentiis,  et  organa  multiplicentur  oportet; 
et  si  operatio  perfectior  est  et  a  viribus  materiae  inorganicae  magis 
remota,  perfectiora  requirit  organa.  Si  ergo  anima,  quae  materiae  iun- 
gitur,  perfectissima  est  inter  formas  substantiales.  ut  anima  rationalis, 
dicendum  profecto  est,  hanc  animam  plures  nobilioresque  virtutes  im- 
pertire  corpori,  ideoque  tali  corpori  esse  copulandam,  quod  perfectis- 
simum  organismum  sit  consequutum.  Exinde  est  quod  humanum  cor- 
pus  multiplicitate,  dissimilitudine,  proportione  ac  temperie  partium  et 
organorum  reliqua  viventium  corpora  longe  antevertit  (1). 

Hanc  doctrinam  sic  complectitur  S.  Thomas:  «  Cum  forma  non  sit 
propter  materiam,  sed  potius  materia  propter  formam,  ex  forma  oportet 
rationem  accipere,  cur  materia  sit  talis  et  non  e  converso.  Anima  in- 
tellectiva  notitiam  veritatis  colligit  ex  sensibilibus  per  viam  sensuum. 
Unde  non  solum  habere  debuit  virtutem  intelligendi,  sed  etiam  virtu- 
tem  sentiendi.  Actio  autem  sensus  non  fit  sine  organo  corporali,  et 
omnes  alii  sensus  fundantur  super  tactum.  Ad  organum  tactus  requi- 
ritur,  quod  sit  medium  inter  contraria:  unde  quanto  organum  tactus 
fuerit  magis  reductum  ad  aequalitatem  complexionis,  tanto  percepti- 
bilior  erit  tactus.  Anima  autem  intellectiva  habet  completissime  virtu- 
tem  sensitivam,  quia  quod  est  inferioris  praeexsistit  perfectius  in  su- 
periori.  Unde  oportet,  corpus  cui  unitur  anima  intellectiva,  esse  corpus 
mistum  inter  alia  magis  reductum  ad  aequalitatem  complexionis;  et 
propter  hoc  homo  inter  alia  animalia  melioris  est  tactus;  et  inter  ipsos 
homines,  qui  sunt  melioris  tactus,  sunt  melioris  intellectus,  cuius  si- 
gnum  est  quod  molles  carne  aptos  mente  videmus  »  (2). 

Argumentum  a  nobis  exposilum  ita  affertur  a  Silvestro  Mauro: 
Anima  est  actus  corporis  organici.  Ergo  non  potest  esse,  nisi  in  cor- 
pore  praedito  organismo  convenienti  tali  animae.  Atqui  embryo  cum 
primum  incipit  vivere  non  habet  organismum  convenientem  animae 
humanae.  Ergo  in  embryone,  cum  incipit  vivere,  non  datur  anima 
rationalis,  sed  pure  vegetativa  (3). 

(1)  De  mirabili  humani  corporis  structura  dignus  est  qui  legatur  Cicero,  De 
nat.  Deorum,  lib.  II,  cap.  LV  et  seq. 

(2)  1  p.  q.  76,  a.  5;  cf.  QQ.  DD.  De  Anima,  a.  8. 

(3)  Quaest.  philos.  vol.  III,  q.  29. 

SOLVUNTUR  DIFFICULTATES. 

Oppon.  I.°  Ad  perfectionem  mundi  requiritur,  ut  principales  eius 
partes  ab  eius  exordio  a  Deo  fuerint  creatae.  Atqui  substantiae  intel- 
lectuales,  inter  quas  est  anima  rationalis,  sunt  principaliores  mundi 
partes.  Ergo  animae  rationales  fuerunt  ab  exordio  mundi. 

Resp.  Dist.  mai.  Ad  perfectionem  mundi  requiritur,  ut  ab  initio 
creatae  fuerint  principales  eius  partes,  secundum  speciem  consideratae, 
Conc.  secundum  numerum,  Neg.  Contradist.  min.  et  Neg.  cons. 

Explico.  Perfectio  universi  a  Deo  conditi  sane  requirit,  ut  prae- 
cipuae  rerum  species  ab  initio  exstiterint ;  at  non  inde  eruitur,  ab  ipso 
exordio  condi  debuisse  omnia  individua  cuiuslibet  speciei;  secus  in 
nulla  specie  possent  generari,  et  multiplicari  successu  temporis  nova 
ndividua,  quod  quotidianae  experientiae  refragatur.  Quare  dicendum 
est,  essentialem  perfectionem  universi  coalescere  ex  differentibus  spe- 
ciebus;  accidentalem  vero  ex  diversis  individuis.  Porro  mundus  a  Deo 
conditus  fuit  perfectus  quoad  essentiales  eius  partes:  «Dicendum,  inquit 
Aquinas,  quod  essentialis  universi  perfectio  consistit  in  speciebus,  acci- 
dentalis  vero  in  individuis.  Cum  ergo  multiplicatio  animarum  non  sit 
secundum  diversam  speciem,  sed  secundum  numerum  tantum,  relin- 
quitur  quod  per  hoc  quod  multae  animae  quotidie  creantur,  nihil  ad 
essentialem  mundi  perfectionem  adiungitur  sed  ad  accidentalem  tan- 
tum,  et  hoc  non  est  inconveniens  »  (1). 

Oppon.  2.°  Si  animae  ab  exordio  mundi  non  exstiterint,  Deus  di- 
cendus  est  adstare  singulis  generationibus  ut  minister ;  nam  perfecto 
corpore,  animam  creat.  Atqui  hoc  dedecet  supremum  Dei  dominium. 
Ergo  animae  creatae  fuerunt  initio. 

Resp.  Dist.  mai.  Deus  dicendus  esset  adstare  ut  minister,  si  ge- 
neratio  fieret  extra  ordinem  a  Deo  in  natura  constitutum,  Conc.  Si  fit 
iuxta  ordinem  a  Deo  ipso  intentum,  Neg. 

Explico.  Nullo  pacto  aflirmari  potest,  dedecere  divinum  dominium, 
si  id  in  mundo  contingat,  quod  a  Deo  ab  initio  fuerit  constitutum. 
Porro  ordo  naturae  a  Deo  constitutus  expostulat,  ut  homines  numerice 
multiplicentur  per  continuas  generationes,  quae  cum  perfici  nequeant, 
nisi  forinsecus  adveniat  anima  rationalis  ab  ipso  creata,  idem  ordo 
requirit  ut  animae  a  Deo  in  sequuturis  temporum  differentiis  creentur, 
cum  corpora  ad  debitam  dispositionem  per  generationem  perducta 
fuerint.  Ceterum  difficultas  torqueri  posset  contra  adversarios;  nam, 
supposita  praeexsistentia  animarum,  Deus  deberet  adesse  generationi- 
bus,  ut  animas  corpori  sociaret. 

Eodem  ferme  pacto  dissolvitur  quorumdam    veterum  difficultas, 

(1)  2  Sent.  Dist.  17,  q.  2,  a.  2  ad  6. 

quam  nostris  temporibus  renovavit  Rationalista  Reynaud,  de  quo  me- 
minimus.  Aiunt  enim,  intelligi  non  posse  successivam  creationem  ani- 
marum,  quin  simul  Deus  cogitetur  adstare  singulis  etiam  pravis  ge- 
nerationibus.  Argumentum  illud,  quod  contra  adversarios  retorqueri 
potest,  cum  Deus  non  posset  animas  iam  creatas  copulare  corporibus, 
iampridem  fuerat  a  S.  Thoma  sic  refutatum  :  «  Dicendum  quod  in 
actione  adulterorum  illud,  quod  est  naturae,  bonum,  est,  et  huic  coope- 
ratur  Deus.  Quod  vero  est  inordinatae  voluptatis,  malum  est,  et  huic 
Deus  non  cooperatur  (1). 

Oppon.  3.°  Anima  rationalis  convenit  cum  Angelis  in  natura.  Atqui 
Angeli  creati  fuerunt  ante  naturam  corporalem.  Ergo. 

Resp.  Dist.  mai.  Anima  convenit  cum  Angelis  in  eo  quod  habet 
naturam  intellectualem,  Conc.  In  eo  quod  habet  per  se  speciem  com- 
pletam,  Neg.  Conc.  min.  et  Neg.  cons. 

Oppon.  4.°  Finis  debet  proportionari  principio.  Atqui  anima  re- 
manet,  corpore  destructo.  Ergo  et  incipere  debuit  ante  corpus. 

Resp.  Dist.  mai.  Finis  proportionatur  principio,  si  utrumque  pendet 
ab  iisdem  causis.  Conc.  Secus,  Neg.  Conc.  min.  et  Neg.  cons.  Solutio 
intelligitur,  si  mente  reputatur,  animam  fuisse  creatam  a  Deo  in  statu 
perfecto,  idest  in  complemento  suae  speciei,  quod  non  habet  extra 
corpus ,  attamen  cum  ipsa  sit  corruptibilis  et  unita  corpori  corrupti- 
bili,  sequitur,  quod  remaneat  post  corpus,  et  hoc  ob  defectum  corporis, 
idest  ob  mortem;  qui  defectus  in  principio  creationis  animae  esse  non 
debuit.  Audi  Doctorem  Angelicum  :  cc  Licet  anima  dependeat  a  corpore 
quantum  ad  sui  principium,  ut  in  perfectione  suae  naturae  incipiat ; 
tamen  quantum  ad  sui  finem  non  dependet  a  corpore,  quia  acquiritur 
sibi  esse  in  corpore  ut  rei  subsistenti :  unde,  destructo  corpore,  nihi- 
lominus  manet  in  suo  esse,  licet  non  in  completione  suae  naturae, 
quam  habet  in  unione  ad  corpus  »  (2). 

Oppon.  5.°  Esse  animae  non  mensuratur  tempore.  Atqui  si  ita  est, 
non  incipit  cum  corpore.  Ergo  anima  fuit  ante  corpus. 

Resp.  Dist.  mai.  Esse  animae  non  mensuratur  tempore  secundum 
quod  anima  consideratur  ut  substantia  spiritualis,  Conc.  Secundum 
quod  anima  unitur  corpori,  Neg.  Siquidem  esse  animae  potest  in  du- 
plici  differentia  spectari,  vel  ut  actus  animae,  vel  prout  communicatur 
corpori  et  actuat  compositum.  In  prima  acceptione  mensuratur  aevo; 
in  secunda  mensuratur  tempore  (3). 

(1)  1  p.  q.  118,  a.  2   ad  5. 

(2)  QQ.  DD.  De  Pot.  q.  3,  a.  10  ad  16  ;  cf.  1  p.  q.  90,  a.  4  ad  3. 

(3)  S.  Thom.  De  Pot.  loc.  cit.  ad  8. 

ARTICULUS  VIII. 

DE   SEDE    ANIMAE    HUMAXAE. 

QUAESTIO  ADUMBRATUR.  Quaestio  haec,  quae  veteres  philoso- 
phos  vehementer  torsit,  et  in  infinitas  pene  distraxit  sententias  (1) 
perspicue  ac  luculenter  soluta  fuit  ab  Aristotele,  qui  clocuit,  animam 
intellectivam  esse  formam  substantialem  corporis  organici,  cui  com- 
municet  esse,  vivere,  sentire,  et  aliquid  amplius,  illud  elevando  ad  hu- 
manam  speciem.  Ex  hoc  rite  deduxit,  animam  in  toto  corpore,  quod 
vivificat,  et  in  singulis  eius  partibus  sedem  habere ;  unde  sicut  totum 
corpus  ab  ea  separatum,  sic  singulae  eius  partes,  uti  oculus,  manus, 
caro  et  ossa,  separatae  dicuntur  aequivoce  corpus  humanum  vel  partes 
humani  corporis,  sicut  oculus  lapideus  vel  pictus  (2). 

Hanc  elegantem  Philosophi  doctrinam  ultro  amplexati  sunt  Ec- 
clesiae  Patres,  Doctoresque  Scholastici  omnes,  qui  uno  ore  eam  tradi- 
derant  uti  necessarium  consectarium  substantialis  unionis  animae  cum 
corpore.  Pro  omnibus  loquatur  Angelicus  Doctor,  qui  ita  paucis  rem 
perstringit :  «  Veritas  huius  quaestionis  ex  praecedentibus  dependet. 
Ostensum  est  enim  prius,  quod  anima  unitur  corpori  non  solum  ut 
motor,  sed  ut  forma.  Posterius  vero  ostensum  est,  quod  anima  non 
praesupponit  alias  forma  substantiales  in  materia,  quae  dent  esse  sub- 
stantiale  corpori  aut  partibus  eius  »  (3). 

Verum  enim  memorata  doctrina,  quam  per  tot  saecula  homines 
summa  ingenii  laudes  praestantes  tuiti  sunt,  iterum  in  recenti  aetate 
obscurata  fuit  a  novatae  philosophiae  sectatoribus.  Hi  quippe  substan- 
tialem  corporum  compositionem  vel  aspernati  vel  inficiati,  essentialem 
immediatamque  unionem  animae  cum  corpore  vel  diserte  negarunt, 
vel  ore  verboque  tenus  professi  sunt.  Quocirca  factum  est,  ut  circa 
sedem  ac  locum,  quem  anima  in  corpore  occupat,  veterum  deliramenta 
iamdudum  obsoleta  in  lucem  iterum  revocaverint,  novisque  Materia- 
listis  latam  aperuerint  viam.  Animam  quippe  uni  vel  alteri  parti  cor- 
poris,  prout  cuiusque  opinandi  licentia  ferebat,  aflixam  commenti  sunt. 
Sic,  ut  de  aliis  taceamus,  Renatus  Cartesius  animam  collocat  in  glan- 
dula  pineali,  quae  in  superiori  parte  cerebri  sita  est ;  et  cum  reliquae 
cerebri  partes  duplices  ac  compositae  sint,  ipsa  tamen  una  et  simplex 
manfestatur.  Contra  Mallebranchius  eius  discipulus  animae  domicilium 
in  cerebro  constituendum  ratus  est.  Quae  cum  ita  habeant,  posthabitis 

(1)  De  variis  senteutiis,  cf.  Plutarcbum,  De  placitis  philosophorum.  lib.  IV, 
cap.  V,  Tertullianus,  De  Anima,  cap.  XV. 

(2)  Cf.  Arist.  De  Anima,  lib.  II,  text.  4, 

(3)  QQ.  DD.  De  xpirit.  creaturis,  a.  4. 

his  sententiis,  quae  vel  a  larvato  quodam  materialismo  ortum  habent 
vel  ad  materialismum  recta  ducunt,  sententiam  Aristotelico-Scholasti- 
cam,  quae  tenet  animam  esse  totam  in  toto  corpore,  quod  informat, 
pro  virili  propugnabimus,  postquam  quidam  conceptus  a  nobis  decla- 
rati  et  accurate  determinati  sint. 

Oiversa  rntio  essendi  in  loco.  Res  aliqua,  si  diversae  naturae  spe- 
ctantur,  tripliciter  potest  in  loco  exsistere.  1)  Circumspective'.  quando 
ita  locum  occupat,  ut  per  diversas  suae  substantiae  partes  totidem  loci 
partibus  respondeat,  ideoque  loco  dicitur  commensurata.  Res  quae  ita 
loco  continetur,  dicitur  esse  in  loco  localiter ;  et  haec  praesentia  com- 
petit  solis  corporibus.  2)  Definilive  et  non  localiter,  cum  est  tota  in 
toto  loco,  et  tota  in  qualibet  loci  parte,  nec  tamen  alibi  reperitur,  seu 
extra  hunc  locum :  haec  praesentia  competit  spiritibus  creatis.  3)  Be- 
pletive,  cum  tota  sic  occupat  totum  locum  et  omnes  loci  partes,  ut 
illo  non  definiatur,  sed  ad  omnia  loca  extendatur;  haec  praesentia 
competit  Deo  ratione  suae  immensitatis. 

Diversa  ratio  totius.  Cum  totum  dicatur  per  ordinem  ad  partes 
quas  complectUur  vel  excludit,  ideoque  totalitas  compositionis  et  sim- 
plicitatis,  consequitur,  totum  esse  diversum  secundum  diversam  ratio- 
nem  partium.  Porro  triplex  distinguenda  est  totalitas,  nimirum :  quan- 
titativa,  essentialis,  et  virtualis  seu  potestativa.  Prima  est  secundum 
quam  totum  dicitur  quantum,  quod  natum  est  dividi  in  partes  quan 
titatis;  et  haec  totalitas  solummodo  tribui  potest  per  accidens  quibusdam 
formis,  nempe  illis,  quae  coextenduntur  quantitati,  atque  ita  per  acci- 
dens  dividuntur  divisione  quantitatis,  sicut  albedo  divisione  superficiei. 
Hoc  generatim  illis  formis  competit,  quae  habent  materiam  similem 
in  toto  et  in  partibus ;  ideoque  habitudinem  indiflerentem  et  eamdem 
sibi  vindicant  et  ad  totum,  et  ad  partes.  Haec  tolalitas  animae  hu- 
manae  nequit  competere,  cum  ipsa  sit  forma  perfectissima,  quae  po- 
stulat  in  suo  perfectibili  magnam  partium  dissimilitudinem,  et  miram 
organorum  varietatem.  Secunda  totalitas  spectatur  penes  perfectionem 
essentiae  et  speciei,  et  ipsi  respondent  partes  essentiales;  vel  inten- 
tionales  ut  genus  et  differentia ;  vel  reales  ut  materia  et  forma.  Tertia 
totalitas  est  secundum  virtutem  et  potestatem,  cui  respondent  partes 
potestatis  et  virtutis,  uti  totum  concretum  ex  variis  animae  potentiis. 
Quare,  semota  ab  anima  totalitate  quantitativa,  quaestio  agitari  potest 
de  totalitate  essentiae  et  virtutis. 

Sensus  quaestionis.  Quomodo  intelligi  possit,  animam  esse  totam 
in  toto  corpore,  et  totam  in  singulis  corporis  partibus,  in  promptu 
cuique  erit,  si  quaedam  prae  oculis  habeantur.  Et  primo  quidem 
ultro  fatemur,  nos  non  posse  hoc  intelligere  directe  et  conceptu  pro- 
prio;  cum  enim  intellectus  hominis,  naturas  spirituales  non  intelligat, 
nisi  per  species  a  rebus  materialibus  acceptas,  consequitur,  neque 
earum  substantias,  neque  earum  passiones  et  accidentia  ipsum   posse 

cognoscere,  nisi  per  quamdam  analogiam,  quam  habent  cum  rebus 
corporatis,  removendo  tamen  a  rebus  spiritualibus  imperfectiones  illas, 
quae  in  corporibus  reperiuntur  praecise  quia  sunt  substantiae  corpo- 
rales.  Porro  si  corpus,  naturaliter  loquendo,  non  potest  esse  in  loco 
nisi  localiter,  idest  commensurando  suas  partes  partibus  loci,  hoc  in 
eo  ortum  habet  a  quantitate,  quae  reperiri  in  animo  nullo  pacto  po- 
test.  Quocirca  ratiocinando  concludimus,  animam  esse  in  toto  corpore 
et  in  singulis  partibus  corporis  et  non  esse  corpori  commensuratam, 
cum  id  eius  spiritualitati  repugnet,  neque  corpus  tangere  contactu 
molis,  cum  sit  expers  extensionis,  sed  corpori  adesse  per  simplicem 
essentiam  et  per  contactum  virtutis.  Haec  tangendi  ratio  non  dime- 
tienda  est  per  unum  vel  plura  loca  quantitate  differentia,  sed  in  uno 
vel  pluribus  locis  aliquid  dicitur  esse  prout  ad  ea  virtus  eius  porri- 
gitur.  Ad  rem  S.  Thomas:  «  Secundum  quod  virtus  sua  se  potest 
extendere  ad  unum  vel  multa,  ad  parvum  vel  magnum,  secundum 
hoc  est  in  uno  vel  pluribus  locis,  et  in  loco  parvo  vel  magno  »  (l). 
Insuper  animae  simplicitas  non  est  confundenda  cum  illa  simpli- 
citate,  quae  propria  est  partis  vei  puncti  in  continuo.  Siquidem  pars 
continui  cum  positionem  habeat,  si  praesens  est  huic  loco,  non  potest 
esse  praesens  alteri;  verum  cum  anima  sit  extra  omne  continui  genus, 
eius  simplicitas  est  per  modum  totius  excludentis  partes,  quibuscum 
valeat  ad  loca  extendi.  «  Simplicitas  animae  et  Angeli,  ait  Aquinas, 
non  est  existimanda  ad  modum  simplicitatis  puncti,  quod  habet  de- 
terminatum  situm  in  continuo,  et  ideo  quod  simplex  est,  non  potest 
esse  in  diversis  partibus  continui.  Sed  Angelus  et  anima  dicuntur 
simplicia  per  hoc  quod  omnino  carent  quantitate,  et  ideo  non  appli- 
cantur  ad  continuum,  nisi  per  contactum  virtutis:  unde  totum  iliud, 
quod  virtute  Angeli  contingitur,  respondet  Angelo,  qui  non  unitur  ut 
forma,  ut  locus  eius:  et  animae  quae  unitur  ut  forma,  ut  perfectibile 
unum;  et  sicut  Angelus  est  in  qualibet  parte  sui  loci  totus,  sic  anima 
in  qualibet  sui  perfectibilis  tota  »  (2). 


(1)  1  p.  q.  8,  a.  2  ad  2. 

(-1)  QQ.  DD.  De  Anima,  a.  10  ad  18. 

PROPOSITIO. 


Anima  humana  est  tota  in  toto  corpore,  et  tota  in  singulis  eius 
partibus  totalitate  perfectiouis  et  essentiae,  non  autem  totalitate 
virtutis.  Eius  quippe  agendi  virtus  non  est  tota  in  aliqua  parte 
nec  tota  in  toto  corpore,  licet  principalius  resideat  in  cerebro  et 
in    corde   (1). 

Prob.  I.a  pars.  Arg.  I.um  Anima  intellectiva  est  forma  substan- 
tialis  corporis,  cui  per  essentiam  immediate  unitur,  idest  actus  cor- 
poris  organici,  cui  communicat  esse  et  speciem.  Atqui  quilibet  actus 
est  in  suo  proportionato  et  proprio  perfectibili.  Ergo  anima  quae  per 
essentiam  et  immediate  communicat  esse  et  speciem  integro  corpori, 
est  per  essentiam  in  toto  corpore  et  in  singulis  eius  partibus,  tam- 
quam  in  proprio  subiecto  et  proportionato  perfectibili. 

Evol.  arg.  Ut  propositae  rationis  efficacia  intelligatur,  adverten- 
diim  est  cum  S.  Thoma,  esse  proprium  formae  substantialis  impertire 
periectionem  toti,  et  singulis  partibus;  verum  ad  totum  comparatur 
primo  et  per  se,  ad  partes  autem  per  posterius,  et  secundum  quod 
habent  ordinem  ad  totum.  «  Si  enim,  ait  Angelicus,  esset  forma  totius 
et  non  partium,  non  esset  forma  substantialis  talis  corporis;  sicut 
forma  domus,  quae  est  forma  totius,  et  non  singularum  partium,  est 
forma  accidentalis  »  (2).  Cum  ergo  anima  speciem  et  perfectionem 
singulis  partibus  largiatur  ipsis  adesse  dicenda  est;  nam  nihil  recipit 
speciem  el  perfectionem  ab  aliquo  separato  tamquam  a  forma,  quum 
forma  sit  aliquid  eius  cui  dat  esse. 

Arg.  2.um  ducitur  ex  unitate  entis  in  homine.  Siquidem  si  anima 
esset  per  essentiam  separata  ab  aliqua  parte  corporis,  pars  illa  non  re- 
ciperet  perfectionem  ab  anima,  sed  ab  alia  forma.  Porro,  multiplicatis 
formis,  homo  non  esset  unum  per  se,  sed  dumtaxat  per  accidens. 
Ergo,  ad  tutandam  substantialem  unitatem  in  homine,  fatendum  est, 
omnes  partes  humani  corporis  esse  immediate  unitas  animae,  a  qua 
perfectionem  speciei  recipiunt;  quod  eo  recidit  ut  dicamus,  animam 
esse  in  toto  corpore  et  in  singulis  eius  partibus.  Uti  enim  arguit 
Aquinas:  «  Gorpus  organicum  est  constitutum  ex  diversis  organis.  Si 
ergo  anima  esset  in  una  parte  tantum  ut  forma,  non  esset  actus  cor- 
poris  organici,  sed  actus  unius  organi  tantum,  puta  cordis...  et  reli- 
quae  partes  essent  perfectae  per  alias  formas,  et  sic  totum  non  esset 
unum  quid  naturaliter,  sed  compositione  tantum  »  (3). 

(1)  De  hac  re  cf.  S.  Tbom.  1  p.  q.  76,  a.  8;  QQ.  DD.  De  Anima,  a.  10; 
De  spirit.  creaturis,  a.  4  ;  Contra  gent.  lib.  II,  cap.  LXXH ;  cf.  etiam  Toletum,  De 
Anima,  lib.  II,  q.  4. 

(2)  Contra  gent.  lib.  II,  cap.  LXXII,  d.  1. 

(3)  QQ.  DD.  De  Anima,  a.  10. 

Arg.  3.um  Anima  cum  sit  actus  corporis  organici  potentia  vitam 
habentis  vivificat  corpus  ipsi  largiendo  vitam  et  operationes  vitales. 
Atqui  tum  integrum  corpus,  tum  singulae  eius  partes  recipiunt  ab 
anima  vitam  in  actu  primo  et  in  actu  secundo.  Ergo  anima  praesens 
est  et  integro  corpori,  et  singulis  eius  partibus  per  suam  essentiam 
per  quam  illud  vivificat.  Siquidem,  separata  anima  a  corpore.  totum 
corpus  et  singulae  eius  partes  vita  et  sensu  spoliantur,  et  nulla  cor- 
poris  pars  retinet  propriam  operationem  speciei,  quam  sane  retineret, 
si  illam  non  accepisset  ab  anima.  Verum  enim  hoc  in  loco  adnotan- 
dum  iterum  venit,  animam,  impertiendo  integro  corpori  esse  substan- 
tiale  et  specificum,  aliler  se  habere  ad  totum  corpus,  et  aliter  ad  eius 
partes.  Nam  totius  corporis  est  actus  primo  et  per  se;  partium  autem 
est  actus  secundario  et  in  ordine  ad  iotum 

Hoc  ita  enucleatur:  cum  materia  sit  propter  formam,  talis  esse 
debet  materia,  qualis  conveniens  est  formae.  Sed  inter  formas  imper- 
fectiores  et  animam  hoc  interest,  quod  formae  imperfectiores,  quae 
sunt  debilioris  virtutis,  habent  paucas  operationes,  ad  quas  non  re- 
quiritur  partium  dissimilitudo;  anima  e  contrario  cum  sit  altioris  et 
praestantioris  virtutis  potest  esse  principium  diversarum  operationum, 
ad  quarum  exsecutionem  requiruntur  dissimiles  partes  corporis.  ld- 
circo  omnis  anima  requirit  diversitatem  organorum  in  partibus  cor- 
poris  cuius  est  actus,  et  tanto  maiorem  diversitatem,  quanto  anima 
fuerit  excellentior.  Sic  formae  inferiores  uniformiter  perficiunt  suam 
materiam;  sed  anima  difformiter,  ut  ex  dissimilibus  partibus  consti- 
tuatur  integritas  corporis,  cuius  primo  et  per  se  anima  est  actus  (1). 

Quod  autem  anima  sit  tota  in  toto  corpore  et  tota  in  singulis  eius 
partibus  totalitate  perfectionis  et  essentiae,  nullum  esse  potest  dubium 
consideranti,  essentiam  animae  esse  simplicem  et  spirilualem,  ideoque 
ubiubi  est,  non  potest  nisi  tota  adesse.  Hoc  evidentius  apparebit  si 
quis  diligenter  consideret,  totalitatem  essentiae  et  perfectionis  proprie 
et  per  se  competere  etiam  formis  imperfectioribus.  «  Si  quaereretur, 
inquit  Aquinas,  de  albedine,  utrum  esset  tota  in  tota  superficie,  et 
in  qualibet  eius  parte,  distinguere  oporteret;  quia  si  fiat  mentio  de 
totalitate  quantitativa,  quam  habet  albedo  per  accidens,  non  tota  esset 
in  qualibet  parte  superficiei...  Sed  si  fiat  mentio  de  totalitate  speciei 
et  essentiae,  tota  albedo  est  in  qualibet  superficiei  parte  »  (2).  «  Si 
igitur  est  aliqua  forma  quae  non  dividatur  divisione  subiecti  non  erit 
opus  distinctione,  cum  ipsi  non  competat  nisi  una  totalitas;  sed  abso- 
lute  dicendum  est,  eam  totam  esse  in  qualibet  corporis  parte  i  (3). 

Prob.  2.a  pars.   Anima  cum  sit    forma   spiritualis    et   subsistens 

(1)  Cf.  S.  Thom.  QQ.  DD.  De  spirit.  creaturis,  a.  4. 

(2)  1  p.  q.  76,  a.  8. 

(3)  Contra  gent.  lib.  II,  cap.  LXXII. 

materiae  capacitatem  longe  supergrediens,  quasdam  virtutes  corpori 
minime  valet  communicare,  uti  intelligere  et  velle;  cumque  sit  forma 
omnium  perfectissima,  recipitur  in  corpore  multiplicibus  organis  in- 
structo,  quibus  diversas  operationes  vitae  tum  vegetativae  tum  sen- 
sitivae  exercere  valeat,  ideoque  diversis  organis  diversas  impertit  vir- 
tutes.  Ouocirca  anima  secundum  totalitatem  virtutis  non  est  tota  in 
toto  corpore,  cum  quasdam  virtutes  corpori  non  largiatur:  quasdam 
vero  ita  corpori  communicet,  ut  singulae  singulis  respondeant  organis 
corporalibus,  et  sic  videt  oculo,  audit  aure,  et  est  secundum  visum 
in  oculis,  et  secundum  auditum  in  auribus.  In  summa  animae  vir- 
tutes  bifariam  discriminantur;  aliae  sunt  spirituales  et  separatae  a 
materia,  aliae  sunt  receptae  in  organis,  et  huiusmodi  virtutes  sunt 
omnes  in  toto  corpore,  non  vero  omnes  in  qualibet  parte. 

Utramque  propositionis  partem  sic  dilucide  complexus  est  S.  Tho- 
mas:  «  Dicimus  ergo,  quod  cum  perfectio  speciei  pertineat  ad  ani- 
mam  secundum  suam  essentiam;  anima  secundum  suam  essentiam 
est  iorma  corporis,  et  prout  est  torma  corporis  est  in  qualibet  parte 
corporis...  secundum  totalitatem  perfectionis  speciei.  Si  autem  acci- 
piatur  totalitas  quantum  ad  virtutem  et  potestatem,  sic  non  est  tota 
in  qualibet  parte  corporis,  nec  etiam  tota  in  toto,  si  loquamur  de 
anima  hominis.  Ostensum  est  enim  quod  anima  humana,  quia  exce- 
dit  corporis  capacitatem,  remanet  ei  virtus  ad  operandum  operationes 
quasdam  sine  comrnunicatione  corporis,  sicut  intelligere  et  velle...  sed 
quantum  ad  alias  operationes,  quas  exercet  per  organa  corporalia,  tota 
virtus  et  potestas  eius  est  in  toto  corpore,  non  autem  in  qualibet 
parte  corporis,  quia  diversae  partes  corporis  sunt  proportionatae  ad 
diversas  operationes  animae.  Unde  secundum  illam  potentiam  tantum 
est  in  aliqua  parte,  quae  respicit  operationem,  quae  per  illam  partem 
corporis  exercetur  »  (1). 

Prob.  3.a  pars,  nimirum  animam  secundum  virtutem,  quam  im- 
pertit  corpori,  praecipue  residere  in  cerebro  et  in  corde.  Siquidem 
cerebrum  atque  cor  sunt  organa  praestantiora  functionum  vitalium. 
lam  vero  principium  vitae  sua  virtute  principalius  residet  ubi  organa 
vitae  suppetunt  principaliora.  Ergo  anima  secundum  virtutem  orga- 
nicam  praecipue  residet  in  cerebro  et  in  corde.  Cerebrum  quippe  est 
praecipuum  organum  vitae  sensitivae;  cum  quaelibet  sensatio  in  sin- 
gulis  sensibus  perfecta,  sensu  communi  attingatur,  ab  alia  discernatur. 
Organum  vero  sensus  comraunis  seu  intimi  est  cerebrum,  quod  item 
est  organum  phantasiae,  aestimativae,  memorativae,  et  locomotivae ; 
hinc  Aristoteles  docet,  animalia  vi  locomotiva  seu  motu  progressivo 
pollentia  perfectam  phantasiam  sibi  vindicare  (2). 

(1)  QQ.  DD.  De  Anima,  a.  10. 

(2)  Cf.  S.  Thom.  De  Anima,  lib.  II,  leet.  16. 

Cor  est  principale  organura  vitae  vegetativae,  nam  praecipuae  fun- 
ctiones  istius  vitae  in  homine  dependent  a  corde,  uti  ex  Physiologo- 
rum  experimentis  abunde  colligitur.  Est  insuper  primum  principium 
motus  in  animali.  Uti  enim  ait  S.  Thomas:  cc  Proximum  motivum  cor- 
poris  in  nobis  est  appetitus  sensitivus.  Unde  semper  actus  appetitus 
sensitivi  concomitatur  aliqua  transmutatio  corporis  et  maxime  circa 
cor,  quod  est  primum  principium  motus  in  animali  »  (1). 

Scholion.  Ex  superius  disputatis  cuilibet  non  hebeti  apparet  va- 
nitas  illorum  philosophorum  sive  veterum  ante  Aristotelem,  sive  re- 
centiorum  post  eversam  a  Cartesio  Christianam  philosophiara,  qui  cui- 
dam  determinatae  corporis  parti  plus  minusve  nobili  auimam  affixam 
somniarunt.  Omnes  istae  opinationes  vel  a  materialismo  ortae,  vel  ad 
materialisraum  ducentes,  de  anima  disserunt  perinde  ac  vel  ipsa  esset 
aliqua  corporis  particula  subtilis  ac  simplex  simplicitate  illa,  quam 
atomis  vel  punctis  concedunt,  ex  quibus  corpora  coagmentari  imagi- 
nantur;  vel  si  substantiam  spiritualem  esse  tuentur,  et  extra  omne 
continui  genus  collocatam,  eam  corpori  non  coniungi  tamquam  formam 
et  actum  substantialem  defendunt,  Platonis  commentum  renovantes, 
qui  docebat,  animam  uniri  corpori  ut  motorem  mobili.  Quocirca  ne- 
gant,  ipsam  sentire  in  singulis  organis,  quibus  peculiaris  quaedam 
virtus  communicata  est,  sed  in  cerebro,  vel  in  aliqua  parte  indivi- 
sibili  cerebri,  ad  quam  per  nervos  corporum  externorum  motiones 
deferuntur.  Hinc  homines  acuti  decernunt,  esse  vulgarera  opinionem 
ab  infantiae  praeiudiciis  enatam,  quod  calor  sentiatur  in  manu,  si  ad 
ignem  ipsa  admovetur,  frigescente  cerebro,  et  quod  dolor  sentiatur 
in  brachio  vel  in  pede,  si  aliquod  huiusmodi  membrum  laedatur. 

Huiusmodi  post  hominum  memoriam  absurdissimam  sententiam 
ipse  Lucretius  duobus  carpit  argumentis,  nimirum:  si  oculi  essent 
tantum  fores  seu  media  ad  sentiendum  imensibilia,  explicari  non  pos- 
set,  cur  ipsi  tantum  laborem  suscipiant  a  fulgentibus  corporibus,  et 
cur,  oculis  avulsis,  ipsa  anima  non  melius  perfectiusque  res  cernat  2). 

Nos  hoc  dilemmate  adversarios  arguimus.  Si  anima  non  est  unita 
integro  corpori,  sed  solum  cuidam  parti,  vel  haec  pars  fingitur  extensa 
vel  inextensa.  Si  primum;  ergo  anima  simplex  potest  uniri  diversis 
corporis  partibus,  cum  omne  extensum  partes  integrantes  habeat:  et 

(1)  1  p.  q.  20,  a,.  2  ad  1;  cf.  De  Anima,  lib.  III,  lect.   15. 

(2)  Dicere  porro,  oculos  nullam  rem  cernere  posse  ;  —  Sed  per  eos  animum 
ut  foribus  spectare  reclusis ;  —  Desipere  est,  contra  cum  sensus  dicat  eorum  : 
—  Sensum  enim  trahit  atque  acies  detrudit  ad  ipsas  ;  —  Fulgida  praesertim  cum 
ceruere  saepe  nequimus ;  — Lumina  luminibus  quia  nobis  praepediuntur;  —  Quod 
foribus  non  fit ;  neque  enim  qua  cernimus  ipsi ;  —  Ostiasuscipiunt  ullum  reclusa  la- 
borem  ;  —  Praeterea  si  pro  foribus  sunt  Iumina  nostra ;  —  Iam  magis  exemptis 
oculis  deberc  videtur;  —  Cernere  res  animus,  sublatis  postibus  ipsis.  l)e  nat.  rerum, 
lib.  III,  v.  360  et  seq. 

sic  ruit  fundamentum  adversariorum  asserentium,  repugnare  praesen- 
tiam  substantiae  simplicis  piuribus  loci  partibus.  Si  secundum ;  respon- 
demus  non  dari  in  corpore  partes  simplices  seu  puncta  indivisibilia; 
nam  continuum  non  potest  conflari  ex  punctis  indivisibilibus. 


SOLVUNTUR  DIFFICULTATES 

Oppon.  I.°  Si  anima  esset  in  singulis  partibus  corporis,  cum  una 
pars  corporis  movetur  altera  quiescente,  anima  simul  moveretur  et 
quiesceret.  Alqui  impossibile  est,  idem  simul  moveri  et  quiescere. 
Ergo  anima  non  est  in  singulis  partibus. 

Resp.  Dist.  mai.  Anima  simul  moveretur  et  quiesceret  per  acci- 
dens,  Conc.  Per  se,  Neg.   Contradist.  mai.  et  Neg.  cons. 

Explico.  Cum  in  difficultate  agatur  de  motu  proprie  dicto,  nimi- 
rum  de  motu  locali,  manifestum  est,  animam  non  moveri  localiter 
per  se,  cum  hic  motus  per  se  non  conveniat,  nisi  corporibus;  sed 
solum  moveri  per  accidens,  nempe  ad  motum  corporis,  vel  partium 
eius,  quibus  unitur  ut  forma  substantialis.  Porro  repugnat,  corpus 
aliquod,  quod  per  se  movetur  localiter,  simul  moveri  et  quiescere; 
verum  minime  repugnat,  animam  informantem  varias  corporis  partes 
simul  moveri  per  accidens  ad  motum  unius  partis,  et  quiescere  ad 
requietem  alterius  partis  quiescentis  (1). 

Oppon.  2.°  Si  anima  esset  tota  in  singulis  partibus  corporis  tam- 
quam  actus  substantialis,  ex  qualibet  corporis  parte  et  anima  fieret 
animal.  Atqui  animal  coalescit  ex  anima  et  ex  toto  corpore  organico. 
Ergo  anima  non  est  tota  in  singulis  partibus. 

Resp.  Dist.  mai.  Si  anima  esset  in  singulis  partibus  corporis 
primo  et  per  se  tamquam  in  suo  proportionato  perfectibili,  ex  qua- 
libet  parte  et  anima  fieret  animal,  Conc.  Si  est  in  singulis  partibus 
per  posterius  et  in  ordine  ad  totum,  Neg.   Conc.  min.  et  Neg.  cons. 

Explico.  Anima  defmitur :  Actus  corporis  physici  organici ;  ideo- 
que  proprium  subiectum  seu  primum  et  proportionatum  perfectibile 
eius  est  corpus  organicum  compositum  ex  pluribus  dissimilibusque 
organis  secundum  multiplicem  potentiam  seu  virtutem,  quam  anima 
largitur  corpori.  (Juare  singulae  partes  vel  diversa  organa  non  uniun- 
tur  animae,  nisi  secundario  et  quia  totum  corpus  unitur:  hinc  ex  ipsis 
et  anima  non  resultat  animal,  sed  pars  animalis,  quae  si  separatur 
a  toto,  non  est  amplius  pars  animalis,  uti  manus  separata,  quae  di- 
citur  solummodo  aequivoce  manus. 

Oppon.  3.°  Potentiae  animae  sunt  eius  proprietates  et  accidentia. 
Atqui  accidentia  et  proprietates  sunt,  ubi  est  subiectum  Ergo,  si  anima 

(1)  Cf.  S.  Thom.   QQ.  DD.  De  spiril.  creaturis,  a.  4  ad  7. 

est  in  singulis  partibus  corporis,  ibi  erunt  etiam  omnes  potentiae;  et 
sic  visus  erit  in  aure  et  auditus  in  oculo,  quod  est  absurdum. 

Resp.  Dist.  mai.  Potentiae  sunt  proprietates  animae,  quae  sunt 
in  anima  tamquam  in  radice,  Conc.  In  anima  tamquam  in  subiecto, 
Subdist.  Illae  quarum  operationes  anima  exercet  non  per  organum 
corporis,  iterum  Conc.  Omnes,  Neg.  Conc.  min.  et  Neg.  cons. 

Explico.  Sicut  a  nobis  alibi  explicatum  fuit,  virtutes  animae,  aliae 
sunt  immateriales  et  separatae  ab  organis  corporeis;  et  harum  pro- 
prium  est  procedere  ab  anima  et  in  anima  recipi  tamquam  in  subiecto ; 
aliao  ex  adverso  sunt  organicae,  sive  actus  organorum;  et  harum 
proprium  est  dimanare  ab  anima,  sed  recipi  in  organo  animato  tam- 
quam  in  proprio  subiecto.  Cum  autem  quaevis  potentia  habeat  suum 
proportionatum  organum,  hinc  fit  ut,  licet  anima  sit  tota  in  aliqua 
parte  secundum  essentiam,  non  resideat  in  illa  eadem  parte  secundum 
omnes  virtutes,  sed  secundum  visum  sit  in  oculo,  secundum  gustatum 
in  palato,  et  secundum  auditum  in  aure  (1). 

Oppon.  4.°  Si  anima  est  in  qualibet  parte  corporis,  ablata  aliqua 
parte,  vel  aufertur  anima,  vel  transfertur  ad  alias  partes.  Atqui  utrum- 
que  est  absurdum.  Ergo  anima  non  est  in  singulis  partibus. 

Resp.  Neg.  mai.  Addendo  tertium  membrum,  nimirum  quod  illa 
pars  desinit  perfici  ab  anima,  quae  est  forma  totius,  quin  anima  au- 
feratur  vel  transferatur  ad  alias  partes. 

Oppon.  5.°  Maior  est  differentia  inter  carnem  et  ossa  unius  homi- 
nis,  quam  inter  duas  carnes  duorum  hominum.  Atqui  eadem  anima 
non  potest  esse  in  duobus  corporibus.  Ergo  non  potest  esse  in  iiversis 
partibus  unius  eiusdemque  hominis. 

Resp.  Dist.  mai.  Maior  est  differentia  secundum  speciem,  Conr. 
Secundum  analogiam  ad  totum,  idest  secundum  quod  diversae  partes 
ordinari  possunt  ad  unum  totum  constituendum.  Neg. 

Oppon.  6.°  Si  anima  unitur  singulis  partibus  per  essentiam,  iilis 
impertire  deberet  esse  uniforme,  cum  sit  forma  simplex.  Atqui  sin- 
gulae  partes  organici  corporis  non  habent  esse  uniforme.  Ergo  anima 
non  unitur  per  essentiam  singulis  partibus  corporis. 

Resp.  Dist.  mai.  Debere  tribuere  esse  uniforme  singulis  partibus, 
si  haec  unio  non  esset  naturaliter  ordinata  ad  constituendum  compo- 
situm  multiplici  diversaque  virtute  pollens,  Conc.  Posito  hoc  fine  a 
natura  intento,  Neg.  Conc.  min.  et  Neg.  cons. 

Explico.  Ut  solutio  intelligatur,  non  erit  inutile  huc  transferre 
verba  S.  Thomae  doctrinam  sic  enodantis:  «  Anima  quamvis  est  forma 
simplex  in  essentia,  habet  tamen  virtutem  ad  diversas  operationes; 
et  quia  naturaliter  dat  esse  et  speciem  suo  perfectibili  in  quantum 
est  forma  corporis  secundum  essentiam;  ea  autem  quae  sunt  natura- 


(1)  Cf.  S.  Thom.  De  spirit.  creaturis,  a.  4  ad  3. 

liter,  sunt  propter  finem:  oportet  quod  anima  constituat  in  corpore 
diversitatem  partium,  prout  congruit  diversis  operationibus;  et  verum 
est,  quod  propter  huiusmodi  diversitatem,  cuius  ratio  est  ex  fine,  et 
non  ex  forma  tantum,  in  constitutione  viventium  magis  apparet  quod 
natura  operetur  propter  finem,  quam  in  aliis  rebus  naturalibus,  in 
quibus  una  forma  perficit  uniformiter  suum  perfectibile  »  (1). 

Oppon.  7.°  Anima  ibi  solum  residet,  ubi  sensationes  exercet.  Atqui 
exercet  sensationes  in  solo  cerebro.  Ergo  est  in  solo  cerebro.  Minor 
patet  experimentis  Boerhaavi  et  Halleri,  ex  quibus  constat,  aboleri 
sensationem,  discussa.  compressa,  putrefacta  medulla  cerebri,  vel  in- 
tercisis  nervis  inter  sensorium  et  cerebrum. 

Resp.  Dist.  mai.  Anima  solum  residet  secundum  virtutem  sen- 
tiendi,  ubi  exercet  sensationes,  Conc.  Secundum  essentiam  et*alias 
virtutes,  quas  tribuit  corpori,  Neg.  et  Neg.  min.  Ad  rationem  ex  expe- 
rientia  ductam  respondemus,  causam  cur  intercisis  nervis,  vel  com- 
pressa  cerebri  medulla  cessat  sensatio,  non  esse  eam,  quam  obtrudunt 
isti  Physiologi,  nimirum  quia  sensatio  exercetur  solum  in  cerebro; 
sed  quia  ad  sensationes  in  singulis  sensibus  habendas  requiritur  apta 
dispositio  et  harmonia  totius  organismi  sensitivi,  et  eius  communicatio 
cum  centro  et  principali  organo  vitae  sensitivae,  quod  est  cerebrum. 
Si  quando  haec  apta  dispositio  cessat  per  putrefactionem  et  compres- 
sionem  medullae  cerebri  vel  ob  caesionem  nervorum,  sensatio  cessat 
in  singulis  sensoriis.  Quemadmodum,  laeso  corde,  actiones  vegetativae, 
quae  in  aliis  organis  etiam  exercebantur,  in  ipsis  vel  perturbantur, 
vel  totaliter  cessant.  Ceterum  si  ex  eo  quod,  cerebro  corrupto,  cessat 
sensatio,  coiligunt,  sensationem  fieri  in  cerebro :  eodem  iure  nos  pos- 
sumus  argumentari,  et  ex  eo  quod,  corrupto  oculo,  cessat  visio,  de- 
ducemus,  visionem  fieri  in  oculo,  sicut  sensus  naturae  communis  te- 
statur,  et  omnes  homines  sanae  mentis  fatentur,  qui  nec  iocando  dicent, 
frigus  sentiri  in  capite,  si  manu  nivem  attrectant. 


ARTICULUS  IX. 

UTRUM    PARTES    LIQUIDAE    CORPORIS    ET    MAXIME    SANGUIS 
INFORMENTUR   ANIMA    HUMANA. 

STATUS  QUAESTIONIS  DEFINITUR.  Cum  anima  rationalis  sit 
forma  substantialis  corporis  humani  tribuens  ipsi  esse  et  unitatem,  ita 
ut  homo  constans  ex  anima  et  corpore  sit  ens  simpliciter  unum; 
sponte  occurrit  dubitatio,  utrum  omnes  partes  humani  corporis  infor- 
raentur  anima  rationali  ad  efficiendum  unum  continuum  heterogeneum, 

(1)  QQ.  DD.  De  Anima,  a.  10  ad  17. 

vel  sint  aliquot  partes  sive  ad  corporis  ornatum  sive  ad  necessitatem 
pertinentes,  quae  non  informantur  anima,  ideoque  non  efficiunt  cum 
reliquo  corpore  unicam  substantiam,  sed  ad  summum,  cum  ad  ali- 
mentum  et  nutritionem  corporis  humani  ordinentur,  sunt  solummodo 
in  potentia  ad  hoc  ut  anima  rationali  informentur.  Quaestio  huiusce- 
modi  potissimum  agitalur  de  sanguine,  propterea  quod  in  Christo 
unitus  fuit  immediate  Personae  Verbi,  ideoque  videtur  ad  unitatem 
naturae  humanae  omnino  pertinere  et  esse  informatum  actu  ab  anima 
rationali.  Ut  autem  de  hac  litigiosa  quaestione,  quae  philosophos  et 
theologos  in  diversas  distraxit  sententias,  quidpiam  delibemus,  inter 
varias  humanae  naturae  partes  nobis  sedulo  est  distinguendum. 

Diversae  partes  in  homine.  Diversa  ratio    partium   consideranda 
est  in  homine.  Aliae   quippe   sunt   essentiales,  ut  forma   et    materia, 
seu  anima  et  corpus:  aliae  sunt  integrantes,  ut  varia  corporis  meni 
bra.  Porro  integrantes  iterum  bipartitam  habent  divisionem,  cum  di- 
scriminentur  in  primarias,  et  secundarias. 

Primi  generis  sunt  caro,  ossa,  nervi,  cartilagines,  membranae,  et 
generatim  partes  illae,  quae,  licet  dissimillimae  inter  se,  informantur 
eadem  forma  substantiali,  videlicet  anima  rationali,  a  qua  accipiunt 
ut  sint  ens  per  se  unum,  seu  unicum  individuum  naturae  vel  speciei 
humanae,  cum  forma  substantialis  sit  principium  intrinsecum  essendi 
simpliciter  et  unitatis:  unum  quippe  consequitur  ens.  Quare  partes 
huiusmodi  dicuntur  pertinere  ad  veritatem  naturae  humanae,  nimirum 
ad  speciem  humanam,  in  qua  consistit  veritas  humanae  naturae;  et 
cum  species  non  tribuatur  nisi  individuo  et  subsistenti  completo.  quod 
est  ens  simpliciter  et  per  se  unum,  inde  sequitur,  partes  has  neces- 
sario  debere  esse  unica  forma  substantiali  actuatas,  ideoque  esse  ani- 
matas  et  viventes.  Unde  quaerere,  an  aliquid,  puta  alimentum,  con- 
vertatur  in  veritatem  naturae  humanae,  eodem  recidit  ac  si  quaera- 
tur,  utrum  alimentum,  quod  erat  in  potentia  plus  minusve  remola 
corpus  humanum,  ita  transmutetur  per  vires  nutritivas,  ut  informetur 
eadem  forma  substantiali,  idest  anima  nutriti,  cum  quo  facit  unum 
corpus  humanum  et  unicum  individuum  speciei  humanae. 

Secundi  generis  sunt  partes  illae,  quae  licet  actu  non  pertineant 
ad  veritatem  humanae  naturae,  quia  non  informantur  anima  rationali, 
proinde  non  faciunt  cum  reliquis  omnibus  ens  per  se  et  simpliciter 
unum;  tamen  dicuntur  pertinere  ad  hominis  integritatem  sensu  quo- 
dam  latiori,  propterea  quod  vel  necessariae  sunt  ad  vitam  et  verita- 
tem  naturae  humanae  conservandam.  vel  a  natura  ordinantur  ad  ho- 
minis  ornamentum.  Sic  iuxta  primum  sensum  nutrimentum  antequam 
conversum  sit  in  veritatem  humanae  naturae,  vel  aliqui  humores, 
qui  ab  omnibus  censentur  non  animati,  dici  possunt  partes  corporis 
humani  secundario  latiorique  sensu.  Sic  capilli  et  ungues,  si  non  in- 

formantur  anima,  uti  Doctores  complures  magnique  nominis  opinan- 
tur,  dicendi  sunt  partes  integrantes  eodem  latiori  sensu,  quatenus 
nempe  aJ  ornatum  partium  vere  integrantium  spectant.  Quaestio  ergo 
quam  prae  manibus  habemus  ad  hoc  reducitur,  utrum  sanguis  dicen- 
dus  sit  pars  integralis  humani  corporis  sensu  pressiori,  utpote  actu 
pertinens  ad  speciem  humanam,  vel  sensu  latiori,  utpote  in  potentia 
ad  speciem  et  aliquid  ad  illius  conservationem  necessarium. 

Multiplex  sententia.  Obscura  et  perabscondita,  de  qua  agimus, 
quaestio  tractata  fuit  vulgo  a  phiiosophis  et  theologis,  cum  ad  inda- 
gationem  explicationemque  naturae  pertineat,  et  simul  ad  quaedam 
Fidei  dogmata  declaranda  usurpetur.  Nam  Fides  Catholica  docet,  Yer- 
bum  Divinum  hypostatice  unitum  esse  sanguini  humano;  docet  insu- 
per  in  Eucharistiae  Sacramento,  sub  speciebus  panis  esse  simul  cum 
Corpore  per  concomitantiam  Sanguinem  D.  N.  I.  C. ;  demum  in  Re- 
surrectione  corpora  humana  integra  et  perfecta  resurgere.  Ad  has 
quaestiones  enodandas  theologi  inquirunt,  an  sanguis  actu  pertineat 
ad  unitatem  corporis  humani,  ideoque  an  sit  ab  anima  informatus. 
Tametsi  tum  philosophi  tum  theologi  in  hac  re  mire  sint  inter  se  dis- 
sentientes;  nihilominus,  posthabitis  secundariis  ditferentiis,  eorum  sen- 
tentiae  possunt  ad  tria  capita  commode  revocari. 

Prima  sententia  tenet,  sanguinem  in  corpore  humano  esse  anima- 
tum  anima  rationali.  Hanc  tuetur  inter  alios  Caietanus,  qui  tum  au- 
ctoritatibus,  tum  rationibus  philosophicis  ac  theologicis  eam  commu- 
nire  satagit.  Quod  autem  sanguis  sit  alimentum,  ideoque  non  actu 
sed  potentia  tantum  pertineat  ad  speciem  corporis  aliti,  idest  corporis 
humani,  solvitur  a  Caietano  affirmando,  sanguinem  esse  partem  in 
potentia  per  ordinem  ad  alias  partes  corporis  in  quas  convertitur; 
esse  vero  in  actu  per  ordinem  ad  totum  animal  cum  informetur 
anima  communi,  quae  facit  omnes  partes  animalis  esse  actu;  eodem 
ferme  pacto  ac  corpora  elementaria  sunt  in  potentia  relate  ad  cor- 
pora  mista,  sunt  in  actu  relate  acl  compositionem  universi  totius, 
cuius  sunt  pars.  Haec  disserendi  ratio  subtilior  an  verior  dicenda  sit, 
prudens  lector  per  se  videbit:  elementa  quippe  in  mundo  quamdiu 
actu  considerantur,  non  faciunt  nisi  unum  accidentale,  seu  per  aggre- 
gationem,  et  sic  sunt  in  potentia  ad  faciendum  unum  per  se  in  misto 
per  formam  mistionis,  quod  dici  nequit  de  partibus  animalis  eadem 
anima  informatis,  quae  faciunt  unum  per  se,  quod  est  continuatione 
unum.  Loca  S.  Thomae  quae  a  Caietano  ad  suam  sententiam  fulcien- 
dam  citantur,  huiusmodi  sunt  (2  Sent.  Dist.  30,  q.  2,  a.  1  ad  6;  4 
Sent.  Dist.  44,  q.  1,  a.  2,  sol.  3;  Quodlib.  o,  a.  5). 

Secunda  sententia  tenet,  sanguinem  in  homine  esse  iniormatum 
anima  rationali,  sed  ab  ipsa  recipere  tantummodo  gradum  perfectio- 
nis  corporum  mistorum,  non  vero  corporum    viventium,    ita  ut  san- 

guis,  quamdiu  remanet  sanguis,  nullam  operationem  immanentem  ha- 
beat.  Sententia  haec  propugnatorem  sibi  vindicat  Toletum  (1). 

Tertia  sententia  absoiute  negat,  sanguinem  discurrentem  et  fluen- 
tem  per  venas  corporis  humani,  qui  est  eiusdem  corporis  alimentum, 
et  vocatur  humidum  alimentare,  dici  posse  animatum  anima  rationali, 
ita  ut  simul  cum  reliquo  corpore  faciat  ens  et  individuum  per  se 
unum.  Sententia  huiusmodi  assertorem  sibi  vindicat  Silvestrum  Mau- 
rum  (2),  sed  praecipue  explicatur  atque  defenditur  a  Conimbricensi- 
bus  (3).  Laudati  auctores  diligenter  citant  quamplures  eiusdem  doctri- 
nae  asssertores,  suamque  conclusionem  his  potissimum  confirmant  ar- 
gumentis.  Primum  argumentum  ducitur  a  ratione  continui,  et  hoc 
modo  proponitur:  Quae  continuata  non  sunt,  nequeunt  sub  unius  for- 
mae  unitate  coalescere,  cum  sint  diversa  numero.  Atqui  sansuis  non 
est  continuatus  ceteris  partibus  corporis.  Ergo  non  informatur  anima 
totius.  Et  re  vera  sanguis  continetur  in  corpore  tamquam  in  vase  a 
quo  discretus  est.  Unde  Aristoteles  ait :  «  Non  enim  sanguis  continuus 
carni,  neque  cognatus  est;  sed  in  corde  ac  venis  quasi  vasis  conciu- 
ditur  »  (4).  Secundum  argumentum  ducitur  ex  ratione  alimenti  sic: 
Sanguis  est  alimentum  animantibus.  Ergo  non  est  pars  actu  informata 
animantium  forma;  secus  animal  nutriretur  partibus  suimetipsius,  et 
nutritio  non  esset  aggeneratio,  sed  solum  alteratio,  cum  alimentum 
manens  sub  eadem  forma  non  mutaretur,  nisi  penes  qualitates.  De- 
mum  arguunt  ex  auctoritate  Aristotelis,  et  S.  Thomae  aientium,  san- 
guinem  non  esse  actu  partem  animalis  (5). 

Argumentis  in  oppositum  deductis  sive  ex  ratione  sive  ex  aucto- 
ritatibus,  quae  affirmant,  sanguinem  esse  partem  animantis  ad  eius 
integritatem  pertinentem,  respondent  distinguendo  inter  partes  proprio 
sensu  integrantes  et  partes  necessarias  ad  integritatem  animalis  con- 
servandam,  inter  quas  primo  loco  recensetur  sanguis,  non  solum  quia 
est  alimentum,  sed  etiam  quia  ex  eo  spiritus  eflbrmantur,  qui  neces- 
sarii  sunt  ad  temperamentum  illud  corporis  viventis  proprium,  et 
quia  maxime  fovet  calorem  nativum,  quo  deficiente,  animal  moritur  (6). 

Ad  S.  Thomae  hac  super  re  sententiam  quod  attinet,  dicimus, 
rem  non  vacare  difficultate,  praesertim  cum  oppositae  sententiae  pro- 
pugnatores  illum  pro  se  stare  affirment,  eiusque  loca,  licet  non  verba, 
citent.  Quocirca  opportunum  duximus  loca  adnotare  in  quibus  Ange- 


(1)  Cf.  Tolet.  in  lib.  II  De  Anima,  eap.  11,  q.  4. 

(2)  Cf.  Silv.   Maurum,  Quaest.  phil.   vol.  III.   q.  28. 

(3)  Cf.  Conimbric.   in  lib.  I  De  generat.  cap.  IV,  q.  24. 

(4)  De  part.  animal.  lib.  II,  cap.  III. 

(5)  Cf.  Arist.   De  part.  animal.  lib,  II,  cap.  X,  et  S.  Thom.  3  p.  q.  31,  a.  5  ad  1. 

(6)  Pro  solutione  aliorum  argumentorum,  cf.  Commb.  loc.  cit.  a.  3. 

licus  Doctor  de  hac  re  disputat,  ut  prudens  lector  possit  ea  in  ibnte 
consulere  et  genuinam  S.  Doctoris  mentem  arripere  (1). 

Nota.  Quando  dicimus  sanguinem  in  homine  non  esse  informa- 
tum  anima  rationali,  evidenter  loquimur  de  sanguine  prout  est  ali- 
mentum  animalis,  antequam  convertatur  in  substantiam  alimentati ; 
sed  fatemur,  difficile  admodum  esse  determinare,  quam  ultimam  di- 
spositionem  acquirere  debeatsanguis,  ut  haec  efficiatur  conversio. 

Quid  de  capillis  et  unguibus?  Ad  huius  quaestionis  complemen- 
tum  aliquid  innuemus  de  pilis,  capillis,  et  unguibus.  Auctores  ergo 
communiter  docent,  pilos,  ungues,  et  capillos  non  esse  partes  anima- 
tas,  ideoque  non  crescere  per  veram  vitalem  operationem.  Hanc  sen- 
tentiam  tuentur  Silvester  Maurus,  et  Toletus  locis  paulo  ante  citatis. 

Conclusio.  Licet  in  quaestione  enodanda  nihil  certi  determina- 
tum  sit,  ne  inter  tot  magni  nominis  Doctores  videremur  velle  fungi 
officio  Chrysippi,  qui  tamquam  arbiter  honorarius  medium  ferire  di- 
ctus  est  (2);  nihilominus  non  fuit  inutile  gravissimorum  auctorum  sen- 
tentias  ultro  ritroque  proponere.  Siquidem,  uti  testis  est  S.  Thomas: 
«  Magis  concupiscimus  scire  modicum  de  rebus  honorabilibus  et  al- 
tissimis,  etiamsi  topice  et  probabiliter  illud  sciamus,  quam  scire  mul- 
tum  de  rebus  minus  nobilibus.  Hoc  enim  habet  nobilitatem  ex  se  et 
ex  sua  substantia,    illud  autem  ex  modo  et  qualitate  »  (3). 

(1)  S.  Thomas  de  hac  disputat,  1  p.  q.  119,  a.  1  :  3  p.  q.  31,  a.  5  ad  1.  et 
q.  54,  a.  2 ;  Quodlib.  5,  a.  5  ;  2  Sent.  Dist.  3u,  q.  2  a.  1  ad  6,  et  4  Sent.  Dist.  44. 

q  1,  a.  2,  sol.  3. 

(2)  Cic.  De  fato,  cap.  17. 

(3)  De  Anima,  lib.  1,  lect.  1. 

